
AZ OLVASÓHOZ. 

Volt idő az én küzdelmes, de emellett is sok 
boldogsággal folyó életemben, amikor hinni mertem, 
hogy édes álmaim legnagyobb része valóra válik s 
hogy amiket lelkem ünnepi óráiban, mint szent eszmé- 
nyeket magam elé festegettem, azok mind készpénzzé 
lesznek az én jó Istenem megkülönböztető kegyelméből 
s az én Ö általa vezérelt akaratom szerint. 

Nem így történt; sok nem úgy történt, amint én 
álmodoztam. 

Álmodoztam egyirányú, nyugodt, békességes mun- 
kásságról. Munkásságról, amely iszonyodik a felszines- 
ségtől s kívánkozik a mélyre, a mind mélyebbre, ahol 
a gyöngy terem s ahol nincs utunkban senki és nem 
vagyunk útjában senkinek; ahol zavartalanul szolgál- 
hatjuk nemesebb szenvedélyeinket s ahol alig érhet 
utói az emberek rósz indulata és bizonyos a siker — 
legalább a magunk számára. 

Álmaimnak ezen az ígézetes útján próbáltam is 
néhány boldog lépést ; de megakadtam — szinte végze- 
tesen. 

Mikor épen mélyebbre kezdtem szántani, szózat 
hangzik vala felém innen is — onnan is : „jöjj és 
kövess!" És én mentem tiszteletből, szeretetből és 
szántogattam, vetegettem új mezőkön, új reménységgel. 
A tudomány csendes világába édesgetett a lelkem vágya 
és — a kielégíthetetlen közügy szolgájává lettem. Az 
„istenes vén ember'' beporosodott nyomain óhajtottam 
előre törni — hivatásom szerint; a „tiszta, feddhetetlen 

ige" napfényessé tételére áhítoztam és lettem lapszer- 
kesztővé s e minőségemben szerzett apró sikereimért 
a Tiszáninneni Egyházkerület főjegyzőjévé s majd az 
„Alma Mater," a sárospataki főiskola anyagi ügyeinek 
egyik sok felelősséggel terhelt istápolójává is. Bizonyos 
nagy erkölcsi kényszerűség parancsolt egyszer-egyszer 
velem s én e parancsolat atyai érzésű tolmácsolóinak 
erőtelen voltam ellenállani. „A sárospataki főiskoláért 
meg is kell halni, ha a körülmények úgy kívánják" — 
mondta nekem vagy inkább harsogta felém egy nagy 
alkalommal az én poraiban is áldott Mesterem s én 
ezt az elvet szívem táblájára vésve s ennek útmutatását 
követve — mind távolabb vetődtem nagy eszményeimtől, 
noha nem tértem le az eszmények útjáról így sem. 

A Tiszáninneni Egyházkerületet és ennek szeme- 
fényét, a sárospataki főiskolát úgy igyekeztem szol- 
gálni, mint eszményeket. 

Hogy miként szolgáltam s hol, merre járt a lelkem 
s mimódon áldoztam időnként eszményeimért s hogy 
hü maradtam-e: annak némi bizonysága lehet ez a 
könyv, ez a „gyűjteményes holmi," amelyben az idő-, 
a szükség- és a szívem sugallta dolgozataim egy részét 
néhány nem múlóan szerető jó barátom és hálás tanít- 
ványom többszörös kívánságára — - íme, közrebocsátom. 

„Emlékjelek és Bizonyságok"' ezek ; visszhangjai a 
gyásznak és örömnek, amikkel egyszer-másszor az 
istenség szabados tetszése közegyházunkat. Tiszáninneni 
Egyházkerületünket és ebben sárospataki főiskolánkat 
meglátogatta, illetőleg megajándékozta. Adalékok ezek 
mindkettőnek történetéhez ; könycseppek, szívbeli sóhaj- 
tások, cipruságak, köztük itt-ott egy-egy kerekre font 
koszorú, a hü tanítvány, a jó barát, a szerető kartárs, 
az igazi nagyokat hódolattal tisztelő ember lelkének 
elszakgatott darabjai s a munkába állított szőlőmíves 
verejték-gyöngyei. 

Lehetnének ezek a jelek és bizonyságok nagyobb 
számúak is ; de a látni és tudni akarónak ennyi is 
igen elég, hogy Ítéletet mondhasson, s hogy az iró 
lelkébe, szívébe betekinthessen ; nekem pedig az elégnél 
is több arra, hogy e költséges kedvtelés anyagi terheit 
elviselhessem. 

Ha az történnék, amit nem hihetek, hogy nem 
kellene a magam Mecaenásaként szerepelnem, nagy 
boldogan készíteném sajtó alá összegyűjtött dolgozataim 
második kötetét. 

Mély tisztelettel ajánlom szerény dolgozataimat a 
t. olvasó jóindulatába s különösen a Tiszáninneni 
Egyházkerület nagyobb-kisebbrendü hivatalosainak, a 
sárospataki főiskola jóakaróinak, közeli s távoli jó bará- 
taimnak, volt és mostani tanítványaimnak munkás 
szeretetébe. 

Az Úr kegyelme mindnyájunkkal ! 
Sárospatak, 1906. május 3. 

RADÁCSI GYÖRGY 

sárospataki tlicol. akadémiai tanár. 

TOROK PAL 

1808—1883. 



1883 október 9-én gyászhír futott végig a hazán: 
TÖRÖK PÁL, a dunáninneni evang. ref. egyházkerület 
püspöke meghalt. 

Mindenki tudta, hogy beteg, hogy 76 év súlya 
nyomja, hogy szíve újabban sokszor vérzett szent fáj- 
dalomban ... és halálának híre mégis megrendített 
minden igaz protestáns kebelt; mert ö az igaz protes- 
táns eszmék felkent bajnoka és prófétája volt. 

A gondviselés küldöttje volt a nehéz idők vígasz- 
talásaúl ... és betöltötte szent hivatását. 

Senki jobban, mint ő . . . 

Ameddig mérőzsinórja ért: ott víz fakadt a szik- 
lából, manna hullott és áldás csurgott kezének érinté- 
sitől. Ö a hazai protestantismus szerencse-csillaga volt. 

Ahol mást bénává tett a kishitűség és megtörtek 
az akadályok légiói; ő ott volt elemében és diadalról- 
diadalra szállt. Ö a protestáns kormányférfiú eszmény- 
képe . . . Tanuljunk bízni és küzdeni koporsója felett ! 

A nagy álmodónak, ábrándok kergetöjének tartot- 
ták sokan és ő megérte nagy álmai nagyrészének tel- 
jesedését, beváltotta ábrándjait. — Legyen áldva érte a 
gondviselés, hogy ő a mienk volt, hogy élete önfelál- 
dozás volt a mi javunkért! 

Tanár, pap, író, püspök, konventi és egyetemes 
tanügyi bizottsági elnök . . . mindig, mindenik körben 
mintaszerű. Nem életkora, de hivatása szerint volt első... 1 



Nevének maga emelt örök emléket az ország köz- 
pontjában és a protestáns egyház szívében egyaránt. 

Okt. 10-ike óta ott hamvad belőle, ami földi volt, a 
kerepesi temetőben ; hamvaitól szentebb lett az a temető. 

Ott nyugszik az Arany János közelében ; méltók 
egymáshoz túl a halálon is. 

Ott nyugszik, ahol Székács . . . Szellemök azóta 
összeölelkezett újra és álmodnak tovább. Álmodoznak 
a protestantismus egyesüléséről . . . Vajha megértené 
a két testvér-egyház annak a két rokonszellemnek ölel- 
kezését ! 

Boruljunk le Török Pál szelleme előtt; áldjuk és 
hirdessük emlékezetét ! ! 



Született 1808. június 29., Alsó-Váradon, Bars- 
megyében, hol atyja, József, lelkipásztori hivatalt viselt. 
Elemi iskoláit szülőföldjén, a gimnáziumot Selmecen 
végezte, honnan Debrecenbe ment az akadémiai tantár- 
gyak hallgatására s itt filosofiát, theologiát és jogot 
tanulmányozott s két év múlva — az akkori idő szo- 
kása szerint — végzett jogásszá és végzett theologussá 
lett. Szellemi ereje korán magára vonta a közfigyelmet ; 
különösen classicaí műveltsége és filosofiai képzettsége 
emelte ki társai felett. Az elöljáróság sietett is felhasz- 
nálni az ifjú képességeit azáltal, hogy a szónoklati és 
költészeti osztály köztanítójává választotta. Ily minőség- 
ben működött egész 1834-ig, amikor, a már tanítói 
hírnévvel bíró ifjút Kisújszállás hívta meg gimnáziumi 
tanárnak és igazgatónak. Igazgatni, rendezni, kormá- 
nyozni : ez volt lelkének életeleme s itt alkalmat talált 
ezirányú tehetségeinek értékesítésére. Kisújszállásnak két 
év alatt kedvence lett s a kis gimnáziumnak hírnevet 
szerzett. Itt ismerkedett meg Arany Jánossal, aki oda 
tanítónak menekült ki Debrecenből s akire, mint a nagy 

költő felett tartott beszédében oly boldogan érinté, neki 
is hatása volt. Olyan összeillő két lélek, olyan igényte- 
len mind a kettő és olyan nagyra tiivatott mégis min- 
denik. — Tanítói kitűnőségével megszerezte magának 
a kisújszállási papi állomást. És kitűnő lett, mint pap 
is ; voltaképen csak a cím változott, a munkakör ugyanaz 
maradt, sőt szélesbedett. 

A harmincas évek örökre nevezetesek maradnak 
nemzetünk történetében. Az újraébredés, az átalaku- 
lás, az eszmék, küzdelmek évei voltak azok; iroda- 
lomban, politikában új élet lehe fuvalt, amely feléb- 
reszté, tettekre, munkára sarkalá a szunnyadó tehet- 
ségeket. Az egyházi és iskolai élet is egyre fonto- 
sabb és égetőbb napi kérdéssé lett s külföldről átrepült 
ide a két protestáns egyház egyesítésének nagy gon- 
dolata is. — Török, kinek könyvtára — mint Arany 
János az ö önéletrajzában feljegyezte — már ekkor is 
gazdag volt a hazai és külföldi irodalom legkitűnőbb 
termékeivel, kétségtelenül át volt hatva az új idők nagy 
eszméitől. Bizonyság erre az, hogy maga is tollat fogott 
és sűrű egymásutánban szólalt fel az akkori hírlapok- 
ban s felszólalásaival magára vonta a Kossuth Lajos 
figyelmét is. Tollával s hirdetett eszméivel nem keve- 
sebbet ért el, mint azt, hogy a Báthory Gábor szuper- 
intendens lemondásával 1839-ben a pesti reform, egy- 
ház lelkészévé lett. Oda jutott a központba, az ország 
szívébe, a küzdelmek gyúpontjába. 

Az 1839-ik év új időszak kezdő éve a Török Pál 
élettörténetében. A gondviselés által részére kijelölt álláson 
nem állt meg jobban soha senki, mint ő a pé-^/z lelkészi 
hivatalban. 30.000 frt adósságot és egy szétzülleni indult 
gyülekezetet vett át. Borzasztó örökség! És ő nem ijedt 
vissza, mert eszmék vezették. Bízott önmagában s bízott 
a protestantismus erejében. Szövetségben a nemzet leg- 
jobbjaival, könnyen talált utat a szívekhez s a pesti 



egyház hajója csakhamar mozogni kezdett. Ezt a zátony- 
ról megmozdított hajót dicsővé, irigyeltté tenni s benne 
s általa tiszteletet vívni ki és biztosítani a hazai pro- 
testantismusnak az ország fővárosában : ez volt ezután 
az ö lelkének egyik édes szép álma és ö addig nem 
pihent meg, míg ez az édes álom valósággá nem lett. 
Pár év alatt nemcsak az adósságtól mentette meg gyü- 
lekezetét, hanem parókhiát is építtetett. A pesti egyház- 
megye nem maradt háládatlan a tüneményes ember 
iránt; kezdte körülvenni tisztelettel, bizalommal. Sok ok 
is volt reá. 

1841-ben „Egyházi beszédek tárát" kezdett kiadni, 
1842-ben pedig maga Kossuth szólította fel öt és méltó 
szellemtársát. Székácsot, hogy az egyre szaporodó s 
mind több-több érdeklődést keltő egyházi és iskolai 
kérdések tisztázása végett alkotnának egy kizáróan egy- 
házi és iskolai lapot. A testvéregyházak két ifjú prófé- 
tája engedett a felhívásnak s a tervezett lap csakugyan 
megindult és izgatott ; irányelveket hintett szét s lel- 
kesített a küzdelemre. A reformok egész raja várt meg- 
oldásra. Zay Károly felvetette az unió kérdését s nyom- 
ban utána Fáy András, egy Pesten felállítandó egyesűit 
protestáns főiskola eszméjét pendítette meg. A hírlap 
szerkesztői már egyesültek szívben, törekvésben. Székács 
gyakran papolt a reformátusok templomában s az 
administrativ kérdésekben is egyértelműleg intézkedtek. 
Ha a protestantismusnak sok Székácsa és sok Török 
Pálja lett volna : ma nem beszélnénk Magyarországon 
két protestáns egyházról ; az az egy pedig, amelyet az 
egyesülés teremtett volna, hatalmas volna ki- és befelé 
egyaránt. De nemzetiségi érdekekkel szennyezték be 
sokan a szent eszmét és így Török Pálnak ez a másik 
édes álma nem haladt olyan könnyen a valósúlás felé. 
Az „Egyházi és Iskolai Lap'" azonban sokáig nem adta 
még fel a reményt; a szerkesztők egész odaadással 



küzdöttek az eszme diadaláért. Az igy mind nagyobb 
hírre jutott Törököt 1845-ben a pesti egyliázmegye al- 
esperesévé, majd a hírlap megszűntével és sok drága 
csalódás után 1849-ben föesperessé választotta meg. 

Ebben a szélesebb hatáskörben még nagyobb 
lelkesedéssel fogott kedvenc eszméi érleléséhez. Amit 
Fáy indítványozott, az a Török eszméje is volt s az ő 
akaratereje kellett hozzá, hogy nehezen bár, de életet 
nyerjen. Még 1848 előtt létesíteni akarta az egyesült 
prot. főiskolát; de a forradalom másfelé sodorta az 
emberek lelkesedését s Török tudott várni a kedvezőbb 
időkre. 1854-ben, mikor az emberekben újra éledni 
kezdett a tettvágy, a pesti egyházmegye engedélyért írt 
fel a bécsi kormányhoz, hogy Pesten prot. papnöveldét 
nyithasson. A felelet késvén, 1855-ben személyesen 
ment fel és sikerrel járt. Egyelőre csak egy theologiai 
osztály felállításához nyert engedélyt, de ez az ő kezé- 
ben már a teljes sikert jelentette. Pénz nem volt ; nálá- 
nál kisebb lelkek tűnődve és hitetlenkedve állottak meg 
az egyházmegye üres ládája felett, ö pedig lebolondozta 
a kétkedőket és teremtett pénzt s 1855-ben megnyitotta 
a pesti ref. papnöveldét. Két tanár már volt: ö és 
Székács; az egyesülés eszméje csírázni kezdett az isko- 
lában is. Lett több tanár is. Ballagi Mórt, aki akkor 
már az akadémia levelező tagja volt s akihez már korábbi 
keletű barátság fűzte, felédesgette Pestre : „Móric, gyere 
föl, íia lesz pénz, kapsz fizetést. " És lett fizetés is ; de 
ő és Székács ingyen tanítottak az új intézetben. Jutal- 
muk volt a siker. Ott volt Gönczi Pál is, tanügyünknek 
e lelkes bajnoka, az ö magánintézetével ; egy darab 
kálvinista kovász, egy mustármag, amely fává nőtt. 

A papnövelde miatt heves tollharcot folytatott a 
kecskeméti-pártiakkal s köztük Fördös Lajos, kecske- 
méti lelkésszel. A győztes Török lett, ezt kívánta a 
protestantismus jó szelleme is. „Korrajzok a dunamel- 

léki helv. hitv. egyházkerület életköréből, főtekintettel a 
kecskeméti s pesti főiskolák ügyére. Pest, 1858," című 
röpiratában fényesen igazolta törekvéseinek helyességét 
s a magyarországi protestáns egyház szíve szerint örven- 
dezett a pesti protestáns főiskola megnyíltának, mert a 
protestáns eszmék és elvek kitűnő képviseletet nyertek 
a fővárosban s annak műveltségi tényezői között szép 
szerep jutott a főiskolának. A provincialismus köréből, 
amelyet oly sokszor szórtak ellene vádul, Török emelte 
ki a hazai protestantiFmust. Maga ez az egy vívmány 
elég, hogy nevét feledhetlenné tegye. 

Ma, mikor már a sikert látjuk magunk előtt, alig 
tudjuk méltányolni, sőt megérteni is a sikerért vívott 
küzdelmeket. Török, hogy minden jól menjen, hogy egy 
lélek hasson át mindent, maga volt az intézetnek vezére, 
pénztárnoka, sőt részben patrónusa is. 1858 — 1874-ig 
soha nem lankadva gyűjtött, izgatott. Minden évben 
újabb meg újabb áldozókat kerített a szent ügy oltára 
köré; mindig újabb és újabb adományokat jegyzett és 
boldogsága fokozatosan nőtt az intézet gyarapodásával. 

Mikor 1874-ben, már mint szuperintendens, beszá- 
molt az intézet sorsával. 21,000 frtra rúgott csak azaz 
összeg, amit sajátjából fektetett be a kiadások fedezé- 
sére. Unicum a pénztárnokok világában. Ma a buda- 
pesti főiskola sorsa már biztosítva van. Az érdem orosz- 
lánrésze a Töröké. 

1859-ben a Gönczi magángimnáziumából feleke- 
zeti gimnáziumot alkotott. A Gönczi segédkezével gyor- 
san fejlődött ez intézeti ág; ma virágzik és büszke- 
ségünk. 

A patentalis küzdelmek között is fényes szerep 
jutott Töröknek; ott volt az elsők között s midőn az 
autonómia — a politikai viszonyok nyomása folytán is 
— végre győzelemre jutott, a dunamelléki egyház a 
győzelem egyik elsőrendű harcosát, a sok babérú Török 



Pált ültette be a szuperintendensí székbe s 186ü-tól, 
mint főpásztor vezette a dunamelléki egyházak és isko- 
lák ügyét. Igazán vezette. 

Jellemvonása volt ott, ahol és míg lehetett egy- 
magára támaszkodni a munkában. Nem az érdemet félt 
megosztani, de az eredményt féltette. Ezt az önállósá- 
gát némelyek önkénykedési hajlamnak suttogták ; de 
nem az volt; ügyszeretet volt csupán. Embereit mindig 
úgy tudta megválasztani a munkára, hogy a siker ren- 
desen kibékítette azokat is, akik titokban keserűséget 
éreztek. Elve volt: Jia azt akarod, liogy valami jól 
legyen végezve, csínáld magad. " És csinálta maga. Maga 
írta, sőt sokáig még maga is sokszorozta körleveleit s 
minden föpásztori kiadványait. És rendben ment min- 
den. Egyházkerülete, ennek fő- és középiskolái, sőt 
népiskolái is mind virágzásnak indultak vezetése alatt. 
Gazdag tőkék és nagy alapok biztosítják egyházkerü- 
lete jövendőjét és a takarékosság és rend lelke áll őrt 
azok sorsa felett. 7örö/: tudta becsülni, meg is szerezni és 
gyümölcsöztetni az anyagi erőt. Ez is egyik fényes oldala. 

A tanügyet kiválóan szerette. A protestantismus 
erejét a tudományban ismerte fel s a protestáns ízű 
tudomány terjesztéseért sokat fáradozott. A körösi 
tanítóképezde is az ö nevét hirdeti. Jó protestáns taní- 
tók által hódítani alant: kétségtelenül méltó gondolat 
egy főpásztorhoz. Lapjukban s annak megszűntével a 
di\ Ballagi Mór lapjában is legörömestebb foglalkozott 
tanügyi kérdésekkel s mint főpásztor, sohasem feledte 
el : felhívni paptársai figyelmét a jóravaló müvekre. A 
női szívek megnyerése végett felső leányiskola alapítá- 
sán fáradozott s nagyrésze van a „Protestáns árvaház" 
létesítésében is. Mikor sokan panaszkodva emlegették 
a papi hivatal szokásos terheit : ő mint főpásztor is 
mindig maga vezette a konfirmandusok oktatását ; mert 
azt óhajtotta, hogy a protestáns egyház jellemvonásai 

meglátszassanak a protestáns anyákon és apákon és azok 
cselekedeteiben. Magas példa volt e tekintetben is. 
Érdemeit a Felség királyi tanácsosi címmel ismerte el. 

Mint elnök, szinte páratlan. Maga volt a gyűlés; 
úgy előkészített, ügy elrendezett mindent, hogy ő alatta 
sohasem lehetett panasz a hosszú gyűlések miatt. Nem 
a beszédet, hanem a tetteket szerette. Mikor a debre- 
ceni zsinat sok vajúdás után végre összeült, Török lett 
volna, mint legidősebb püspök, annak egyházi elnöke. 
De nem ment Debrecenbe, mert elve ellen volt a zsi- 
natolás. Mint a tanügyi bizottság elnöke, lelkesen mű- 
ködött a zsinat előtt. A zsinat után, folyó év július 
havában, hirtelen betegség gátolta enemü kötelessége 
teljesítésében s meg is látszott, hogy nem volt jelen 
az egyetemes tanügyi bizottság elnöki székében. Ö neki 
is fájt, hogy nem szolgálhatott. 

Mint ember, a kálvinista jellem typikus alakja, 
puritán a szó nemesebb értelmében ; gyöngéd szív, 
kedélyes társalgó és emellett is zárkózott. így írnak 
róla azok, akik szerencsések voltak közelebbről is ismer- 
hetni. Hü neje és gyermekei körében boldognak kellett 
lennie, mert lelke nem bírt volna különben oly sokat 
és oly következetesen alkotni. Bizonyára a családi kör- 
ben szerzett új meg új erőt a folytonos munkához és 
küzdelemhez. 

A politikai dicsőség nem bántotta soha. Mikor 
1869-ben képviselőjelöltül léptették fel a fővárosban, 
így szólt: Ha kötelességnek tartjátok, hogy megbukjam, ' 
ám legyen ! 

A kötelesség embere volt, mint egyik életírója 
mondja s a kötelesség halottja lett. 

A sok munka és újabban a lelkét tépő fájdalmak 
is megrongálták vaserejét, de nem törték meg vasaka- 
ratát. Július hóban elutazott Gldchenbergbe, hogy, mint 
mondani szokta : magát kireparálja s visszatérve, ismét 



munkához látott. Készült az egyetemes konvent kolozs- 
vári gyűlésére, úgy, amint ő szokott : áttanulmányozva 
a legcsskélyebb irományokat is. Hiába figyelmeztették 
— azok, akik közel álltak lelkéhez — hogy ez a munka 
s a kolozsvári út már nem neki való. Ö elment; mert 
beteggé lett volna, ha onnan el kell maradnia. — Ö 
mondta így . . . 

És háromnapi elnöki munka után — még a gyű- 
lés befejezése előtt — összetörve tért vissza Buda- 
pestre és nem is gyógyult fel többé. Májbaja mind 
rohamosabban támadta meg s orvosai tudták, hogy 
„elvégeztetett". Ö nem hitte, hogy oly hamar kell el- 
költöznie. ,, Három híres orvos viaskodik — monda ő — 
ezzel a kis lázzal és nem bír vele". Csakugyan nem 
bírtak vele ; pedig ott volt az orvosok között édes test- 
vére, a debreceni Török József is, ki életével váltotta 
volna meg. Október 8-án, egynegyed 12-re, miután 
elébb más ágyba vitette magát, csendesen, minden 
küzdelem nélkül elaludt. Gönczi Pál, a hü barát jelen- 
tette, hogy Török Pál nincs többé ! 

Azóta minden hü protestáns szíve gyászban áll. 
Az egyház^anács saját költségén készítette elö a nagy 
püspök temetési szertartását. A város, Arany Jánoshoz 
közel, ingyen ajánlott sírhelyet a fővárosi tanügy és 
közművelődés e nemes harcosának ; gyászlobogót tűzött 
a városházára s koszorút küldött a nagy halott kopor- 
sójára. A legmélyebb gyász a hű nő és a számos tagú 
család mellett a budapesti főiskolát érte, amelynek 
Török Pál szintén édes atyja volt. 

A ravatalt a főiskola tanácstermében a temetkezési 
egylet állította fel és a theologiai ifjúság tagjai felváltva 
őrizték. Temetése folyó hó 10-én, délután 3 órakor 
kezdődött, Nagy Péter püspök betegsége miatt Révész 
Bálint, tiszántúli püspök és Filó Lajos közreműködésé- 
vel. A gyászdalokat a theologiai énekkar énekelte. 



A koporsót a hü nő, a derék vök, gyermekek és 
18 unoka könyei öntözték. Lélekben ott volt az összes 
hazai protestantismus. 

Méltán ismételhetjük sírja felett, amit ő mondott 
az Arany János temetésekor: „Amíg élek, áldom nevedet!" 

NAGY PÉTER. 

1819—1884. 



Még fel sem száradtak egyházunk oszlopainak 
kidöltét sirató könnyeink. Még vérzik szívünk a gyor- 
san megújuló veszteségek nyomása alatt. Török Pál, 
Hegedűs László, Fördös Lajos és annyi, korán eltűnt 
jelesünk sirhalmain még zöld a megérdemelt koszorú . . . 
és ime lelkünkre új gyász borúi ! 

Szinte nem tudunk hinni a hirnek, amely szerint 
Nagy Péter, erdélyi testvéreink püspöke, ev. ref. egy- 
házunk egyik büszkesége, dicsősége, meghalt. 

Csak imént olvastuk gyönyörködve, hogy ö fogja 
beiktatni dunáninneni hitsorsosaink új püspökét. Hallani 
véltük szózatos ajkairól a méznél édesebb beszédet. 
Vele és általa nagyobbnak, igézőbbnek, emlékezetesebb- 
nek képzeltük azt a nagy ünnepélyt ott, az „ország 
szívében." És ime, egy lázroham, mely meglepé, mint 
éjjeli tolvaj, eloltá nyelvének tüzét, lelkének magasan 
lobogó szent lángjait. Az Úr elragadta tőlünk hü szol- 
gáját, elérvén vele felséges céljait. 

Szept. hó 16-ik napján szívszélhűdés vetett véget 
nemesen töltött életének. 

Míg erdélyi testvéreink között és közöttünk a 
„Királyhágó," mint válaszfal nyúlt ég felé; addig is 
jól esett nekünk úgy mutogatni a kidőlt jelesre, mint a 
magyar ev. ref. egyház egyik dicsekvéses oszlopára. 
Szónoki sikerei, mintha mindnyájunk értékén emeltek 
volna egy-egy szemernyit, eltöltötték lelkünket önér- 

zettel s egyúttal hittel a protestantismus missiója iránt. 
Tofaeus lelke támadt fel benne . . . 

Ma már a „Királyhágó" nem válaszfal többé, 
miért is egész joggal tarthatjuk Nagy Pétert édes 
magunkénak, közös büszkeségünknek s koporsója felett 
összefolynak lelkünk könnyei. Ö az egész magyar 
evang. ref. egyház nagy hallotja. Sőt több ! 

A biblia, a lant, a toll és a harci kürt mind oda 
illenek koporsójára, élte symbolumaiúl. Az egyház- 
nak, a közműveltségnek, a hazának, a szabadságnak 
halottja ö. 

Mikor ifjú lelkét teleszívta itthon és külföldön a 
tudomány mézével, s lábainál ott ültek az ajkait leső 
tanítványok a kolozsvári főtanodában ; mikor tolla már 
megmozdult a közműveltség javára : ő, a bálványozott 
ifjú tanár, elhagyta tanszékét a szabadság hívó szavára 
és a legdicsőbbekkel versenyzett a forradalom diada- 
láért. Mások a harcmezőn bátorsággal, vérrel szolgálták 
a hazát; ő tudományával áldozott a szabadság istené- 
nek, gyilkos szereket készítvén a forradalmi hősök 
fegyvereihez. A „Gábor Áronok" dicsőségéből adjuk ki 
neki az ő méltó részét 1 

Mikor nem volt többé miért harcolni gyilkos 
eszközökkel, Nagy Péter visszatért az elhagyott oltárhoz, 
s a béke munkáival, mint pap, tanár és mint író 
fáradt az egyház és haza javáért. A természettan és 
a biblia szép összhangba olvadva képezték lelke bálvá- 
nyait. Azok, akik az ideiglenes kolozsvári theologiai 
seminariumban tanítványai voltak, boldogan emlékeznek 
a gyakorlati lelkészet tanárára, akinek lelkét és nyelvét 
a szentlélek pünkösti tüze ihleté. 

Mikor kiütött a versengés Kolozsvár és Enyed 
között a theol. seminariumért, Nagy Pétertől, a kolozs- 
vári párt fejétől, elfordult a közvélemény ; Enyed győ- 
zött, de seminariumában nélkülöznie kellett Nagy Pétert, 

aki ezután főleg egyházának és írói liajlamainak élt. 
így győzte meg ellenfeleit, akik meghajoltak zaj nélkül 
szerzett érdemei előtt, s elébb, 1864-ben a köz-főjegy- 
zői, két év múlva pedig a Bodola halála által meg- 
ürült püspöki székbe ültetek. 

Mint püspök ott volt 1873-ban Miskolcon, a 
Vay-jubilaeumon, mint az egyesülés apostola, előkészí- 
tője. Megérte, amit óhajtott; a hazai ev. ref. egyház- 
kerületek szorosabb összeölel kezesét. Ott, hol ez az 
összeölelkezés ténynyé vált, ő egyik elnökként szere- 
pelt s az ég áldásáért, a szívek egységeért az ő bűvös 
ajkai mondtak megható imát. A zsinat felől lehetnek 
különböző nézeteink; abban azonban bizonyára egyek 
vagyunk, hogy Nagy Péter a zsinatnak egyik ékessége, 
nevezetessége volt. 

Mint író többet termelt, mint amennyi róla tudva 
van. Álnév alatt közölte szellemi kincseinek nagy részét ; 
az emberiség titkos jóltevője volt. — Amit saját neve 
alatt adott, az is igen elég arra, hogy benne a hivatott 
írót is megsirassuk. 

Legutóbb a „jövő énekes-könyvét" készítő bizott- 
ság elnöki tisztét is emelé. — Mit végzett e minőség- 
ben, azt megtudjuk majd, sok egyéb érdemeivel, akkor, 
mikor hálás kezek, túl az első fájdalom kínos nyoma- 
tásain, koszorúba gyűjtik babérait. 

Egyet érzünk és tudunk most is, t. i. hogy Nagy 
Péter neve fényt s halála gyászt árasztott a magyar 
ev. ref. egyházra, s hogy reá hivatkozni s nyomaira 
utalni jól esik nekünk koporsója felett. 

Legyen emlékezete ösztön s neve példa és áldás, 
mint élete volt ! 



l^iSüiSDlSÜ (Sárospataki Lapok 1884. évf. 38. szám). <^GlSQiQi 



OROF LONYAY MENYHÉRT. 

1822—1884. 



Az enyészet angyala lecsapott anyaszentegyházunkra 
s szárnyainak érintéseitől sűrű egymásutánban omlanak 
össze ennek legerősebb oszlopai. 

Gr Lónyay Menyhért, dunamelléki egyházkerüle- 
tünk fögondnoka, a M. Tud. Akadémia elnöke, a volt 
pénzügyminiszter és miniszterelnök s annyi nemescélú 
társulat feje s alkotója november hó 3-án, SV^ órakor, 
Budapesten, a kálvintéri püspöki lakban szívszélhűdés 
következtében meghalt. Tehát már Ö is ! . . . 

Meghalt az egyház szolgálatában, amelyet szeretett, 
s amelynek szolgálatát két ország pénzügyének rende- 
zési gondja között sem tartotta kicsinyesnek és könnyen 
elodázhatónak soha. . . . 

Meghalt a munka mezején, amelyre gondviselés- 
szerű hivatása volt s ahol utólérhetlen példaként világolt. 
Meghalt — mint sejtelme súgta — 62 éves korában ; 
miután már oda küzdötte magát a Széchenyi, Kossuth, 
Deák, Eötvös érdemsorozatába s örök hálára kötelezte 
le maga iránt a nemzetet és az egyházat egyaránt. 

Úgy fáj szívünknek ez az újabb veszteség épen 
most. amidőn a kipróbált bajnokokra, a bölcsekre s az 
igazakra olyan nagy szüksége volna anyaszentegyházunk- 
nak. . . ! Épen most, amidőn alkotmányunk történetében 
új időszak jelei tünedeznek elő ; midőn új eszmék kez- 
denek réseket törni a régi sáncokon . . . úgy fáj tud- 
nunk, hogy Lónyay Menyhért, az éleselmű bölcs, a 

bonyodalmak mesteri oldozgatója, a protestanitismusára 
büszke főnemes nincs többé ! . . . 

Ha az Akadémia díszcsarnokában felállított rava- 
tala felett a család, a nemzet, az egyház és a tudomány 
mérlegbe vethetnék veszteségüket. . . óh, bizony mindenik 
egész részt követelne magának a fájdalomból; mert Lónyay 
egész lélekkel élt mindeniknek! . . . Vaserejéböl, vas- 
akaratából gazdag kamatot húzott mindenik. 

A családnak új fényt adott a szerzett s kiérdemelt 
koronával. A nemzetnek második Széchenyije volt, aki 
megvalósította mesterének nagy álmait. Az egyház s leg- 
kivált a dunamelléki egyházkerület nem csupán egyik 
lánglelkü vezérét s illetőleg főgondnokát, hanem — amire 
fajunkban olyan kevés volt még ő előtte a példa — 
anyagi ügyeinek rendezőjét s jólétének biztositékát 
veszíté el benne. A tudománynak is van miért gyászba 
öltöznie koporsója felett! Ö ennek is hü szolgája volt. 

Nem születése, rangja, hanem bölcsesége s igazolt 
érdemei vivék be az akadémikusok díszes koszorújába. 
S ö itt is, mint egyebütt, gyorsan emelkedett fölfelé. 
1858-ban levelező, 1861-ben tiszteleti s igazgatósági 
taggá lett s midőn gróf Dessewffy Emil 1866-ban 
elhunyt, üresen maradt másodelnöki székébe Lónyayt 
ültette be a közbizalom s a közelismerés; 1871-ben 
pedig br. Eötvös József elnöki tisztét is reáruházta az 
Akadémia. Nem volt méltatlan erre a nagy kitüntetésre ; 
hiszen mint pénzügyminiszter is két kötet művel gaz- 
dagította irodalmunkat („Az államvagyon") s szilárd 
alapra fektette az Akadémia sorsát! 

Egészen modern bölcs volt, a XIX. század eszméi- 
nek szerencsés kezű plántálgatója, terjesztője, fejlesz- 
tője. Nem a szürke elmélet rideg szószólója, hanem a 
gyakorlati célok embere, sőt bajnoka, akit nem riasztottak 
vissza apró akadályok s nagy ellenségek ; aki nem ijedt 
meg az első kísérlet sikertelenségétől s az ellenfél gúny- 

zettel s egyúttal hittel a protestantismus missiója iránt. 
Tofaeus lellce támadt fel benne , . . 

Ma már a „Királyhágó" nem válaszfai többé, 
miért is egész joggal tarthatjuk Nagy Pétert édes 
magunkénak, közös büszkeségünknek s koporsója felett 
összefolynak lelkünk könnyei. Ö az egész magyar 
evang. ref. egyház nagy hallotja. Sőt több ! 

A biblia, a lant, a toll és a harci kürt mind oda 
illenek koporsójára, élte symbolumaiúl. Az egyház- 
nak, a közműveltségnek, a hazának, a szabadságnak 
halottja ö. 

Mikor ifjú lelkét teleszívta itthon és külföldön a 
tudomány mézével, s lábainál ott ültek az ajkait leső 
tanítványok a kolozsvári főtanodában ; mikor tolla már 
megmozdult a közműveltség javára: ő, a bálványozott 
ifjú tanár, elhagyta tanszékét a szabadság hívó szavára 
és a legdicsöbbekkel versenyzett a forradalom diada- 
láért. Mások a harcmezőn bátorsággal, vérrel szolgálták 
a hazát; ő tudományával áldozott a szabadság istené- 
nek, gyilkos szereket készítvén a forradalmi hősök 
fegyvereihez. A „Gábor Áronok" dicsőségéből adjuk ki 
neki az ő méltó részét ! 

Mikor nem volt többé miért harcolni gyilkos 
eszközökkel, Nagy Péter visszatért az elhagyott oltárhoz, 
s a béke munkáival, mint pap, tanár és mint iró 
fáradt az egyház és haza javáért. A természettan és 
a biblia szép összhangba olvadva képezték lelke bálvá- 
nyait. Azok, akik az ideiglenes kolozsvári theologiai 
seminariumban tanítványai voltak, boldogan emlékeznek 
a gyakorlati lelkészet tanárára, akinek lelkét és nyelvét 
a szentlélek pünkösti tüze ihleté. 

Mikor kiütött a versengés Kolozsvár és Enyed 
között a theol. seminariumért. Nagy Pétertől, a kolozs- 
vári párt fejétől, elfordult a közvélemény ; Enyed győ- 
zött, de seminariumában nélkülöznie kellett Nagy Pétert, 

aki ezután főleg egyházának és írói hajlamainak élt. 
így győzte meg ellenfeleit, akik meghajoltak zaj nélkül 
szerzett érdemei előtt, s elébb, 1864-ben a köz-főjegy- 
zői, két év múlva pedig a Bodola halála által meg- 
ürült püspöki székbe ültetek. 

Mint püspök ott volt 1873-ban Miskolcon, a 
Vay-jubilaeumon, mint az egyesülés apostola, előkészí- 
tője. Megérte, amit óhajtott; a hazai ev. ref. egyház- 
kerületek szorosabb összeölelkezését. Ott, hol ez az 
összeölelkezés ténynyé vált, ő egyik elnökként szere- 
pelt s az ég áldásáért, a szívek egységeért az ő bűvös 
ajkai mondtak megható imát. A zsinat felől lehetnek 
különböző nézeteink; abban azonban bizonyára egyek 
vagyunk, hogy Nagy Péter a zsinatnak egyik ékessége, 
nevezetessége volt. 

Mint író többet termelt, mint amennyi róla tudva 
van. Álnév alatt közölte szellemi kincseinek nagy részét ; 
az emberiség titkos jóltevöje volt. — Amit saját neve 
alatt adott, az is igen elég arra, hogy benne a hivatott 
írót is megsirassuk. 

Legutóbb a „jövő énekes-könyvét" készítő bizott- 
ság elnöki tisztét is emelé. — Mit végzett e minőség- 
ben, azt megtudjuk majd, sok egyéb érdemeivel, akkor, 
mikor hálás kezek, túl az első fájdalom kínos nyoma- 
tásain, koszorúba gyűjtik babérait. 

Egyet érzünk és tudunk most is, t. i. hogy Nagy 
Péter neve fényt s halála gyászt árasztott a magyar 
ev. ref. egyházra, s hogy reá hivatkozni s nyomaira 
utalni jól esik nekünk koporsója felett. 

Legyen emlékezete ösztön s neve példa és áldás, 
mint élete volt! 

OROF LONYAY MENYHÉRT. 

1822—1884. 



Az enyészet angyala lecsapott anyaszentegyházunkra 
s szárnyainak érintéseitől sűrű egymásutánban omlanak 
össze ennek legerősebb oszlopai. 

Gr Lónyay Menyhéri, dunamelléki egyházkerüle- 
tünk fögondnoka, a M. Tud. Akadémia elnöke, a volt 
pénzügyminiszter és miniszterelnök s annyi nemescélii 
társulat feje s alkotója november hó 3-án, SV^ órakor, 
Budapesten, a kálvintéri püspöki lakban szívszélhűdés 
következtében meghalt. Tehát már Ö is ! . . . 

Meghalt az egyház szolgálatában, amelyet szeretett, 
s amelynek szolgálatát két ország pénzügyének rende- 
zési gondja között sem tartotta kicsinyesnek és könnyen 
elodázhatónak soha. . . . 

Meghalt a munka mezej'^.n, amelyre gondviselés- 
szerű hivatása volt s ahol utólérhetlen példaként világolt. 
Meghalt — mint sejtelme súgta — 62 éves korában ; 
miután már oda küzdötte magát a Széchenyi, Kossuth, 
Deák, Eötvös érdemsorozatába s örök hálára kötelezte 
le maga iránt a nemzetet és az egyházat egyaránt. 

Úgy fáj szivünknek ez az újabb veszteség épen 
most, amidőn a kipróbált bajnokokra, a bölcsekre s az 
igazakra olyan nagy szüksége volna anyaszentegyházunk- 
nak. . . I Épen most, amidőn alkotmányunk történetében 
új időszak jelei tünedeznek elő ; midőn új eszmék kez- 
denek réseket törni a régi sáncokon . . . úgy fáj tud- 
nunk, hogy Lónyay Menyhért, az éleselmü bölcs, a 

bonyodalmak mesteri oldozgatója, a protestanitismusára 
büszke főnemes nincs többé ! . . . 

Ha az Akadémia díszcsarnokában felállított rava- 
tala felett a család, a nemzet, az egyház és a tudomány 
mérlegbe vethetnék veszteségüket . . . óh, bizony mindenik 
egész részt követelne magának a fájdalomból ; mert Lónyay 
egész lélekkel élt mindeniknek! . . . Vaserejéböl, vas- 
akaratából gazdag kamatot húzott mindenik. 

A családnak új fényt adott a szerzett s kiérdemelt 
koronával. A nemzetnek második Széchenyije volt, aki 
megvalósította mesterének nagy álmait. Az egyház s leg- 
kivált a dunamelléki egyházkerület nem csupán egyik 
lánglelkü vezérét s illetőleg főgondnokát, hanem — amire 
fajunkban olyan kevés volt még ő előtte a példa — 
anyagi ügyeinek rendezőjét s jólétének biztosítékát 
veszíté el benne. A tudománynak is van miért gyászba 

rt 

Öltöznie koporsója felett! ennek is hü szolgája volt. 

Nem születése, rangja, hanem bölcsesége s igazolt 
érdemei vivék be az akadémikusok díszes koszorújába. 
S ö itt is, mint egyebütt, gyorsan emelkedett fölfelé. 
1858-ban levelező, 1861-ben tiszteleti s igazgatósági 
taggá lett s midőn gróf Dessewffy Emil 1866-ban 
elhunyt, üresen maradt másodelnöki székébe Lónyayt 
ültette be a közbizalom s a közelismerés; 1871-ben 
pedig br. Eötvös József elnöki tisztét is reáruházta az 
Akadémia. Nem volt méltatlan erre a nagy kitüntetésre ; 
hiszen mint pénzügyminiszter is két kötet müvei gaz- 
dagította irodalmunkat („Az államvagyon'') s szilárd 
alapra fektette az Akadémia sorsát! 

Egészen modern bölcs volt, a XIX. század eszméi- 
nek szerencsés kezű plántálgatója, terjesztője, fejlesz- 
tője. Nem a szürke elmélet rideg szószólója, hanem a 
gyakorlati célok embere, sőt bajnoka, akit nem riasztottak 
vissza apró akadályok s nagy ellenségek ; aki nem ijedt 
meg az első kísérlet sikertelenségétől s az ellenfél gúny- 

hahotájától ; hanem tört előre : írt, beszélt, utazott, 
capacitált, lelkesített ; mígnem meghajoltak előtte ellenei 
s áldás fakadt nyomdokain. 

Többet tett, mint száz más; mert nem tudott 
elfáradni, nem tudott pihenni soha. Mintha keveselte 
volna a nagy célhoz, amelyért küzdött, a rövid ember- 
életet : meglopta az éjszaka nyugalmát s úgy tört előre 
a cél felé. Kevesebbet aludt, mint azok az ókori bölcsek, 
akiket nagy példaképen emlegetünk. Imádta családját 
s kiszakasztotta magát annak karjai közül, hogy eszméi 
által a közügynek tehessen üdvös szolgálatokat. Csoda- 
ember volt, akit félre lehetett érteni ~ aminthogy félre 
is értették sokan — de be kell ismerni róla, hogy ritka 
jelenség! . . . 

Sokat megért: az ország tiszteletét, a korona 
elismerését, egyháza bizalmát s mindezt igen meg- 
érdemelte . . . Egy nagy történelmi alakká nőtt saját 
erejéből, akinek életét s tetteit majd csak évtizedek 
multán láthatja és méltathatja igazi értékök szerint a 
késő nemzedék. Kár, hogy Emlékiratait nem végez- 
hette be! 

Az volt hite, hogy Árpád honában a szellemi súly 
a protestánsoké és íme meghal egy protestáns püspök 
karjai között 1 1 

Legyen élete példa s emléke áldás a nemzetre s az 
anyaszentegyházra 1 ! 



ÍSÜISÜISDISD (Sárospataki Lapok 1884. évf. 45. szám), Oi^C^QiQi 



HEGEDŰS LASZLO. 

1814—1884. 



„A derék nem fél az idők mohától." Hegedűs 
László elhunyta felett nem lehet egy hamar napirendre 
térni, mint a hétköznapi élet közönséges napszámosai 
felett. Nem lehet különösen itt Sárospatakon, ahol élte 
javát, lelkének legjobb erőit fogyasztgatta el az építés- 
ben, az alkotásban. Itt a legtöbb hely, ahová léphetünk, 
s a legtöbb intézmény, amely hat, idomit, reá emlé- 
keztet. A főiskolai kert egyenes útja az ö akácaival s 
az öreg gesztenyék fakadó ágai is ő róla susognak ; a 
hü barátot várják feltámadásuk tanújául, aki együtt 
örült velők a gólya-érkezésnek, együtt sóhajtozott velők 
a lombhullás idején. Úgy összeszoktak, ő látta azokat, 
amint a régi sírhalmok helyén először csalta ki belőlük 
a lombot a kikelet. 

Itt az akácok és gesztenyék alatt, az anyatermé- 
szet bizalmas kebelén, itt nyilt meg nagy ritkán a 
Hegedűs lelke azok előtt, akiket bizalmával megaján- 
dékozott; itt ő gyermek tudott lenni a körülte zajongó 
gyermekek között, „akiké az istennek országa." 

Azok a gyermekek ! Úgy tudott bennök gyönyör- 
ködni, olyan édes mosoly ömlött el arcán, s úgy ragyo- 
gott a szeretet fénye a szemében, mikor velők gyügyö- 
gőtt s azok a kicsinyek azt a szép, öreg, tisztes férfiút, 
akit mindenki megkülönböztető tisztelettel köszöntött, 
úgy merték szólítani: „bácsika!'' S ő tetszett magának 
ezzel a titulussal . . . Pedig, akik csak távolról ismer- 
ték, azt hitték felőle, hogy szíve sincsen . . . 

Azokból, amiket az akácok és gesztenyék suttognak 
róla, mint fültanúk, hadd álljon itt néhány szerény virága a 
tisztelő emlékezetnek; aledöltszoborból egy pár gránitdarab. 

sj! ^ ^;: 

A napi sajtó s utána még a melegen emlékező Vasár- 
napi Újság is, amely arcképét is közölte, azt hirdette róla, 
hogy pap-fiú volt. Nem volt az. Egyszerű nemes szülőkgyer- 
meke volt, akik megfáradtak a napi kenyérért. Szülőhelye 
Sárospatak; ez volt munkatere is ; illő, hogy ennek sír- 
kertje fogadta be hamvait ; joga volt azokhoz a porokhoz. 

Nevelésének gondja az édes anyára maradt, akire 
itt még ma is sokan emlékeznek; aki jól megfelelt 
kötelességének. „Népiskolába sohasem jártam, monda 
egykor a már boldogult férfiú, olyan kicsiny voltam, 
mint egy jókora krumpli s anyám attól féltett, hogy 
befúlok a sárba." De volt gondja rá, hogy tanuljon a 
fiú. „Egy Radácsi nevű theologus diák volt a legelső 
tanítóm, házi instructorom, akire már csak homályosan 
emlékezem." Valószínűleg ugyanaz, aki a Ferenci aram, 
előbb pataki, majd kassai pap tanulótársa volt, s aki 
sok hányattatás után Makrancon (Abauj m.) halt meg, mint 
lelkipásztor. Utolsó lett, akiről azt remélték, hogy első 
leend. Hegedűs sokszor érdeklődött az ő első tanítója iránt. 

Hatéves korában már a főiskola növendéke volt, 
1820-ban szept. 21-én Rozgonyi irta be a maíriculába. 
„Ábécistának kerültem a collegiumba — monda — s 
az akkori divat szerint csakhamar befogtak bennünket 
a latin-igába; pedig még alig-alig tudtunk magyarul." 
Ilyenkor aztán ki-kifakadt a diákvilág és a classicusok 
mai szerelme ellen is, jóllehet maga classicus művelt- 
ségű volt s elismerte a classicai irodalom érdemeit. Az 
fájt neki, hogy a latin nyelv uralma akadály volt a 
nemzetre nézve, saját erőinek kifejtésében ; a nemzeti 
műveltség megindulását s átalakító, egy szivet és lelket 
teremtő munkáját késlelteté. „Aztán ránk ült a német, 

isten csodája, hogy igy is vagyunk." A sok nyelvű 
ország nem volt ínyére s becsülte a jelenlegi kormány- 
nak magyarosító szándékait s törekvéseit. 

Diák-életéről ritkán emlékezett meg. Úgy látszik, 
mint sárospataki szülött — nem vett részt tanulótár- 
sainak szilaj kedvteléseiben és divatos csínyeiben. A 
mai ifjúságról gyakran nyilatkozott elismerőleg; szerette 
ennek simaságát, nemesebb időtöltéseit, csínos, ízléses 
öltözködését. Egy-egy szépen nőtt ifjút gyönyörűséggel 
szemlélt. Ö maga is a finom ízlés megtestesülése volt. 
A theologustól, mint leendő paptól komolyságot, egysze- 
rűséget követelt. „Nem bocsátanám papi vizsgálatra — 
monda nem egyszer — azt, aki kivágott mellényt és 
rövid kabátot visel. Legyen valami különbség a mester- 
Jegény és a papjelölt között!" 

A theologiai viták gyakrabban foglalkoztatták. Sza- 
badelvű volt; de a lassú haladás, a csendes építés 
barátja. Pál apostollal tartott, aki tisztelettel viselkedett 
s tiszteletet is követelt az erötelenek iránt. Maga részé- 
ről ellenezte a sok dogmát, azoknak mesterséges for- 
mája, tömjén-szaga és szövevényes, furfangos értelme- 
zése ellen több ízben erösebben nyilatkozott. Volt e 
tekintetben egy kedvenc gondolata. „Ha engem bízná- 
nak meg symboliküs könyvünk átalakításával — monda — 
én az egész helyett az Úri imát ajánlanám. Benne van 
abban a keresztyénség igazi lényege; a keresztyén gon- 
dolkozásnak, vágyaknak, reménységnek, kötelességeknek 
ez a legegyszerűbb s leghívebb kinyomata." És aztán 
a maga szokásos rövidségével — elkezdte azt megma- 
gyarázni s érdekesen bizonyította be, hogy abban a 
keresztyénség isten-forgalma, sőt u. n. isientana, ember- 
tana, isten és embertársaink iránt való kötelességeink 
mind igen szép öszhangban együtt találhatók. S ami 
főképen vonzóvá tette előtte : nincs benne semmi legen- 
daszerű, semmi hihetetlen, semmi csodálatos; nem a 

2* 



20 



levegőben, hanem a földön jár, szeretetet prédikál, bűn- 
bocsánatot követel s a sírok hantjait nem szaggatja, az 
egei nem zaklatja, olyan természetes, olyan emberi és 
annyira keresztyén, hogy ezért magáért megérdemli a 
Jézus, hogy a vallásalapítók fejének tekinttessék. Néha 
úgy belemelegedett az Úri ima magasztalásába, hogy 
aki hallgatta, azon csudálkozott, hogy még mindig csak 
szóval és csak igen szűk körben hirdette az Úri imá- 
hoz kötött gondolatait. 

A biblia ó-szövetségi része ellen sok kifogása 
volt. A királyi udvarok posványos élete undorral töltötte 
el s részben azért, mert ezt ostromolták, részben pedig, 
mert a reform-eszmék s a nemzeti politika hü képvi- 
selői voltak, nagy tisztelőjük volt a prófétáknak s a 
prófétai irodalmat az ó-szövetség magvának tartotta. 
Gyönyörködött azoknak az uralkodó hatalom ellen 
tanúsított bátorságukban, lelkesedésükben és irataik 
sajátos színezetében. Tanúságot tehetünk mellette, hogy 
jó ízlése volt és helyesen ítélt. Az ó-szövetség legin- 
kább feldicsért alakjai között legkisebbnek tartotta 
Józsefet, akit mint a testvérszeretet példányát szoktunk 
emlegetni. Az ő szemében József egészen más volt : 
népfosztogató, zsarnok, udvaronc, aki koldussá teszi a 
népet, hogy megnyalhassa a király tányérát. „Boszú- 
ság fog el — monda — mikor ezt a gonosz zsidót 
magasztalni hallom. Először bevásárolja a gabnane- 
műeket olcsón, aztán eladja drágán ; mikor már nincs 
pénze a népnek, akkor elszedi annak barmát, földjét s 
utóbb kiosztja mint jobbágyoknak és szed tőlük negye- 
dei, ötödöt ... no hát ez a legcudarabb ember volt a 
világon." A testvérszerető József, aki nem szereti, sőt 
elnyomja, rabszolgává aljasítja embertársait, előtte fogalmi 
képtelenség volt. Szabadság-imádó lelke gyűlölte a zsar- 
nokságnak minden fajtáját. 

1838-ban lett prímaríus diákká s mint ilyen, az u. n. 

rhetorok köztanítójává. Miként tanított, arról nem beszélt ; 
de elejtett szavai arra engednek következtetni, hogy 
nagy súlyt fektethetett az értelem fejlesztésére, az ítélő 
erő gyarapítására. Ez volt kedvenc gondolata a taní- 
tásra nézve ma is, A fogalmazások által való tanítást 
becsülte mindenekfelett. A népiskolai sokféle tantárgy 
ellen sokszor zúgolódott ; régen rebesgette azt, amit 
ma már sokan, mint a siker egyedüli eszközét hangoz- 
tatnak, t. i. az olvasó-könyvek által való tanítást. 
Olvasni, írni, számolni, az olvasottakat okosan elbeszélni 
és leírni : ennyit kívánt a népiskolától. Kár, hogy egész- 
séges elvei mellé nem volt elég mozgékonysága s nem 
nyugtalankodott, nem írt, nem izgatott eleget. 

Halála alkalmával a napi sajtó s utána, még a 
Prot. Közlöny is, theologiai tanárságáról is emlékeztek 
s regéltek tanítványaihoz való viszonyáról, azoknak 
hálás érzelmeiről. Pedig hát ő sohasem volt theologiai 
tanár, jóllehet képviselő társai is annak, vagy inkább 
philosophiai tanárnak tartották. Bizonyára ismereteinek 
részletessége, fellépéseinek komolysága, az egész lényén 
elömlő higgadtság és fílosofusí nyugodtság lehettek okai 
annak, hogy a mai szabású, könnyed mozgású és jórész- 
ben felszínes képzettségű collegák nem tudták öt — 
többszörös felvilágosítás után sem — egyébnek képzelni, 
mint egy könyvtárban fejlődött, tanteremben izmosodott 
komoly professzornak. És az volt csakugyan : ők maguk 
ismerték be sokan, hogy nekik az volt. Többször emle- 
gette mosolyogva, hogy ö Budapesten mindenkinek 
tanár s úgy szelíden ki-kifejezte roszalását amiatt, hogy 
sem a sajtó, sem a képviselők nagy része nem ismerős 
a prot. viszonyokkal s nincs is hajlamuk azokkal meg- 
ismerkedni, sőt még érzékök sincs a protestantismus 
hivatása iránt. Ez fájt neki s utóbbi időben gyakran 
úgy emlegette, mint szerencsétlenséget a hazára, egy- 
házra s mindkettőben pedig a szabadságra. 

Mint köztanító, már kedvelt papi szónok volt 
Sárospatakon s mindenfelé, amerre mint legátus meg- 
fordult. Mikor Ferenczi innen Kassára hivatott el lelké- 
szül, ugyanazon időtájban üresedett meg a s.-a.-ujhelyi 
papi állomás is, s az egyház régi jó szokás szerint 
innen segítette ki magát papoló diákok által. Történt, 
hogy egyszer határozottan Hegedüst kérték papoló diák- 
nak (1839. jul. 26.), ami a patakiaknak is fülükbe 
jutott. Lön nagy riadás ... az egyházfiakat a presby- 
terek után iramították, akik összegyűlvén, elhatározták, 
hogy de bizony ők a maguk szülöttjét nem engedik a 
a szomszéd asszonynak. A próféta becsessé leit a saját 
hazájában! Hegedűs elment ugyan Ujhelybe s papo- 
lásával bizonyosan ott is meghódította a közönséget; 
de mire a templomból kijött, a sárospataki egyház 
küldöttei már az ajtóban várták s tudtul adták neki^ 
hogy az egyház közgyűlése egyhangúlag lelkészszé 
választotta. Azt is beszéli a hír, hogy a parochiába sem 
akarták bebocsátani, attól félve, hogy ott az újhelyiek 
ígéretei által kísértetbe esik. Nem esett . . . pataki pappá 
lett, de mielőtt állomását elfoglalta volna, kikötötte, 
hogy külföldre mehessen. Akkor még napirenden volt^ 
hogy a végzett diákot — néha erővel is megfogták 
papnak. Ma már kapósabb a hivatal, mint a diák. 

Külföldi idözése alatt kötött benső viszonyt a 
filosofiával s különösen a metaphisícával. „Két erős 
positioja volt Hegedűsnek — monda róla egy jó isme- 
rőse — az autonómia és metaphisica." Mikor ezekről 
s ezek ügyében kellett beszélni : akkor nem sajnálta a 
szót és nem volt takarékos a lelkesedésben. Berlinben 
— mikor ö ott járt — a Hegel szelleme uralkodott a 
filosofiában s ő is annak ködével táplálkozott. — Mikor 
úgy hébe-korba egy-egy hegeli gondolatot iparkodott 
érthetővé tenni : úgy tetszett, mintha nem volna igaz 
az, amit állítólag Hegel mondott magáról, t. i., hogy 

„egy tanítványa volt, aki öt megértette, de ... az is 
félreértette." Azonban Hegedűs nem soi<at bódította 
fejét a hegeli titkok fejtegetésével s nem is követelte 
senkitől, hogy reá esküdjék a mesterre. Nem ez volt 
az ö valódi erős oldala, hanem papsága, alkotmányos 
érzülete és a tanügy szerelme. Már külföldről — mint 
sokan mások — reformtervekkel tért haza s az idő 
szelleme segítségül szolgált neki a tervek valósításában. 

1840. jul. 26-án tartotta beköszöntő beszédét, 
célzatosan választva szövegül Luk. 5. 11-et: „Ezután 
embereket fogsz." Atyjának egyik életfentartó foglalko- 
zása a halászat volt. Egy évig a főiskola papja, néhai 
Zsarnay Lajos helyettesíté ; egykori tanára, aki büszke 
lehetett tanítványára. Erről a helyettesítésről azonban 
nem szeretett Hegedűs beszélni ; valami olyas történt, 
aminek a terhe mindig nyomta a szívét ; a helyettesítést 
mintha böjttel kellett volna megfizetni a volt tanítvány- 
nak. . . . Nem is tudtak összemelegedni soha. Mikor 
elveik találkoztak is, a szív fenekéről mindig közéjök 
tolakodtak a múltak áinyai és nem engedték, hogy 
összeolvadjanak. Együtt talán még többet használhattak 
volna a nagy ügynek, amelynek apostolai voltak. 

Mint pap, egyaránt kedvence volt a gyülekezetnek 
és a főiskolai ifjúságnak. Szép érces hangja, tanúit 
gestusa s bizonyos tetszös modorosság a hang hordo- 
zásban, sajátos tartózkodás a lelkesedésben, különösen 
pedig az az ünnepélyes méltóság, amely öt a szószék- 
ben körülövezé : hódolatra késztették hallgatóit. Vannak 
ma is, akik „aranyszájú papnak" emlegetik. Előnyére 
volt, hogy nem szerette a hosszú imádságot és a hosszú 
prédikációt. Ö volt az, aki először mondott Sárospatakon 
egy Miatyánkot egy alkalomra, épen, mivel nagy tisz- 
telője volt a Miatyánknak. Sajátszerű kerekded gestusa 
egészen illett beszédmodorához. Mi — mint diákok — 
Igazat adtunk annak a hírnek, hogy a boldogult künn a 

szőlőben, a borházban, nagy taposó kádban szoktatta 
magát karjainak egyenletes és kifogástalanul kerekded 
mozgatásához. Talán sohasem történt meg rajta, hogy 
mint szónok, a fején felül emelte volna kezét és hogy 
kezének feje testje szélességén túlcsapongott volna. 
Ugyanilyen volt az országgyűlésen is s első fellépése 
alkalmával mindenki kiérezte belőle a papot. 

A fiatal paptársak hamar rávetették szemüket s az 
akkor még nagyon erős vaskalap ellen őt jelölték ki 
puhító szerűi. Szép emlékei közé tartozott az a jelenet, 
midőn, mint közpap, először kért szót az egyházmegyei 
gyűlésen. Egykori életirója, barátja, Erdélyi János is 
érdekesnek és tanulságosnak látta azt megörökíteni 
(L. Ferenczí-Danielik Magyar írók gyűjteményében !). 
Első fellépésével a jövendő vezérférfía lett a fiatalabb 
nemze'dék gondolatában. Helyzete is nagyban segítette. 
Az országosan megindult tanügyi mozgalmak hullám- 
gyűrűibe természetesen a sárospataki főiskola is belé- 
esett s egy ily szellemi tűzhelynél csak valamennyire 
fogékony léleknek is könnyű volt szikrát kapni vagy 
lobogó lánggá fokozódni. A tanítók, tanárok alárendelt 
helyzetét, szűk javadalmazását kezdték a nemesebben 
gondolkodók megelégelni s hangok emelkedtek a reformok 
érdekében. A társadalom mozogni kezdett: népiskola, 
középiskola mind napi kérdéssé lett. Az országgyűléseken 
is mutatkozott már némi jóakarat a változtatásra; a 
felekezetek sem maradtak hátra ; de a régi gyepük 
hasogatása lassan haladt. Egyes férfiak, mint Wesselényi, 
Fdy, nemesen szálltak síkra az iskolai reform javára 
s magukkal ragadták a legjobbakat. Hegedűs a maga 
szűkebb körében a tanügyi reformeszmék egyik lelkes 
bajnoka volt. A tanítóknak több jogot, irányukban több 
igazságot, nagyobb szeretetet követelt; általában az 
egyházi és iskolai téren mutatkozó zsarnokságot s 
méltánytalanságot bátran ostorozta. „Szép, küzdelmes 

idők voltak azok ; volt miért hevülni ; az embereket 
eszmék vezették s nem a kenyér szaga." Ilyenformán 
emlékezett vissza férfikora reggelére s eleitett szavaiból 
azt lehetett következtetni, hogy szinte neheztelt magára, 
amiért megtudott öregedni. Jóval a forradalom kitörése 
előtt a s.-pataki iskolában egyes tanárok — a kor- 
szellem nyomásának engedve — praeparandiai leckéket 
tartottak s egy felekezeti praeparandia eszméjét hinte- 
gették. Hegedűs is hive volt az eszmének s az egyház- 
megyén, mint közpap, sürgette az eszme éresztelését. 
Az egyházmegye fel is írt az egyházkerületre s a szép 
terv elkészült, de a forradalom gátat vetett az alkotásoknak. 

A forradalomban nem vett tevőleges részt. Iszonyo- 
dott a vértől s érzelmei fellázadtak, mikor a háború 
szerencsétlenéire fordult a szó. A szabadságot imádta; 
de az arra vezető erőszakos eszközök nélkül. A békés 
alkotás embere volt. Egy-egy templomi beszéde miatt 
azonban a gyanús egyének sorába jutott s a hatalom 
titkos őrszemei figyelemmel kisérték mozdulatait. Rende- 
sen el is vonult az ellenfél elől s csak a jó barátok, a 
nemzeti hadsereg megérkezésekor mutatta magát s akkor 
aztán a rokonszenvnek egész melegségével. Távolléte 
alatt Szűcs István, jelenleg nyugalmazott rajztanár 
helyettesítő, aki káplánja volt. Amilyen hódolattal visel- 
tetett Kossuth iránt, épúgy gyűlölte Görgeit; gyávának, 
árúlónak tartotta s neheztelt azokra is, akik fehérre 
akarják mosni a szerecsent. Leonidasért és Zrínyiért 
lelkesedett, nem tehette, hogy a világosi hősnek kalapot 
emeljen. 

A forradalom után ő is azok közé tartozott egy- 
ideig, akik „csüggedt madarakként száraz ágon ültek" 
és sokat búsultak úgy magyar ember módjára. De csak 
egyideig ! Búsuló társai is mind elég erősek voltak 
ahoz, hogy teíterejöket ne zsibbaszthassa meg teljesen 
a nemzetre sulyosodó csapás s ne egykönnyen adják fel 

hitöket. Gyülekezéseiket rendőri szemek őrizték s a 
titkos besúgások sürgöny hiján is gyorsan eljutottak 
felölük Kassára, ahol nőtt a rovás; de nem lehetett 
egykönnyen beléjök kötni, mert „ők csak mulattak."' 
A mulatság azonban terveket szült, amelyek nem egy 
újabb forradalomra, nem a nemzetre kovácsolt bilincsek 
széttépésére irányultak, . . hanem a lassú megváltást 
célozták. 

1851-ben sárospataki tanárrá leú Erdélyi János, 
az országos hírű író s alkotásra született szelleme és 
csüggedni nem tudó erélye egész sorát idézte elő a 
nemes fordulatoknak úgy az egyesek lelkében, mint 
az iskola életében is. Hegedűs összeölelkezett Erdélyível, 
az ifjúkori baráttal, s új időszak állott elő mindkettőjük 
élettörténetében. 

■ A megváltás művét a népiskolán kezdték. Hegedűs 
boldogan emlékezett vissza életének erre a munkás, 
küzdelmes szakára, az 50-es évekre, s több ízben 
elmulatott lelke azoknak szép emlékein. Bizony nem ok 
nélkül ! A népiskolát a külföld s a kormány kettős 
nyomása folytán át kellett alakítani. Hegedűs még kül- 
földről hozott lelkesedésével látott a népiskolai könyvek 
írásához. Először a Scherr-féle ABC-ét dolgozta át, 
amely az írva olvastató ABC-ék közé tartozván, az új 
időt hirdeté. Tudta, hogy az újítás temérdek akadályba 
fog ütközni s nem is akarván kérészéletű munkát 
végezni : elébb próbát tétetett az új ABC-ével. Csécsi 
Nagy Pál, a volt honvéd, s egyik kezének elvesztése 
után Kossuthnak egykori hűséges irodaszolgája — 
mint Sárospatakra hozott, ifjú tanító — volt az ABC 
próbáló mestere. Szülék, egyházlátogatók, a Hegedűs 
növekedő nimbuszára féltékeny hivataltársak egyaránt 
duzzogtak az újításért s főleg, hogy gyermekeik csupán 
egy palatáblán tanulják az írást és olvasást. Nem fért 
ez a máshoz szokott öregek fejébe . . . Egyik-másik 

esperesi jelöltséghez is jogot tartott közülök s nem 
örömest látta, hogy a Hegedűs agiója folyton emelkedik. 
A „visitatio" meg is kísérletté a próba- ABC megbuk- 
tatását, de sikertelenül ; az idő szelleme erősebb volt, 
mint az emberek szenvedélye. 1853-ban a kipróbált 
ABC elhagyta a sajtót és közkinccsé vált. Mikor hosszú 
idő múlva Hegedűs képviselővé lett : az ellenpárt gúnyo- 
san hirdette róla, hogy ABC-ét irt ; egyéb érdemét nem 
akarták ismerni; ezt az egyet pedig (szerintök egyet!) 
nem voltak képesek méltányolni. Hegedűs mosolygott 
ezen a gúnyolódáson: „Bolondok — monda — azt 
hiszik, hogy egy ABC-ét könnyebb megirni, mint egy 
paskhilust. " 

Ez ABC volt a Népiskolai könyvtár első zsengéje. 
Hegedűs nem kért és nem is kapott érte irói díjat; 
jutalma az volt, hogy a népiskolának használhatott. 
Többi müveért is csak az utóbbi időkben fogadta el a 
törvényes jutalmat; pedig azok az apróságok ezreket 
jövedelmeztek a kiadó főiskolának! ... Mi volt s 
mennyit ért a Népiskolai könyvtár, annak megítélése a 
Hegedűs-életrajz írójának lesz szép feladata ; talán egy 
kis forradalom, talán egy kis reformatio volt az ; de 
mindenesetre hervadhatlan virág a Hegedűs László 
sírján. 

1855-ben elhalt a „nagy Somossy," a theologia 
hírneves tanára és az alsózempléni egyházmegye espe- 
rese. A közbizalom a mi Hegedűsünket, a tanítványt, a 
legméltóbbat, — ki már elébb proseniorságra emelte- 
tett — ültette az esperesi székbe, s ebben a megszéle- 
sedett munkakörben egész lélekkel fogott a saját és 
elvtársai eszméinek megtestesítéséhez. Híressé lettek 
körlevelei, amelyekben a papságot az iskolák rendezé- 
sére, gondozására s a teendők egész sorára utasította 
s lelkesítette. Mindenki tudja itt, hogy egy lelkésztársa, 
kezébe fogván az esperesi hosszú körlevelet, Sárospatak 

felé fordulva, így vigasztalta magát: „Megállj, meg! 
Majd megcsendesedel még te is ! . . . " Most már — fáj- 
dalom ! — mind a ketten nagyon csendesek. 

Mint esperes, a sárospataki főiskolának egyházi 
algondnoka volt s a tanitóképezde felállításában s az 
iskolaügy többoldalú reformálásában elsőrangú szerepe 
jutott. 

1857-ben megindították ő és kebelbarátai, Erdélyi 
és Szeremley Gábor — a három hegelista — a „Sáros- 
pataki Füzetek"-et, amelynek értékét legjobban az hatá- 
rozza meg, hogy még máig sem támadt olyan egyházi 
s iskolaügyi folyóiratunk, amely azzal megállhatná a 
versenyt. Hegedűs nemes munkát végzett ebben a válla- 
latban, az egyházalkotmányi és egyházjogi kérdések 
fejtegetése által. Akkor épen alkalomszerű is volt az 
ő munkálkodása, mert régi jogainkat megnyirbálta a 
kormány hatalma s egész létezésünk bizonytalanság, 
máról-holnapra élés volt csupán. Ez az oldala volt az, 
ha nem csalódom, ami közte és Révész Imre között 
sírig tartó barátságot hozott létre s egész sorát idézte 
elő a történeti becsű leveleknek, amelyek az embereket 
és az időket egyaránt hü képekben mutogatják. Aki 
majdan a prot. egyháznak az absolut állammal folyta- 
tott vívódásait megírja: kitűnő adatokra talál azokban 
a levelekben. Utóbbi időben — mintha érezte volna, 
hogy „rendeznie kell házát, mert meghal" — többször 
emlegette, hogy kicseréli a Révész Imrétől kapott leve- 
leket a magáéival ; talán, hogy még egyszer átélje 
legszebb időszakát drága emlékeiben. Ez a terve azon- 
ban nem sikerült. 

Mikor a kormány a maga tantervét és tankönyveit 
erőszakolni próbálta a prot. iskolákra és vagy el kellett 
fogadni az erőszakolt tankönyveket, vagy újakat s a 
tantervbe illőket kellett azok helyett előállítani: Hege- 
dűs és Erdélyi lázas tevékenységet fejtettek ki, hogy a 

trójai fa-ló előtt elzárják a bevezető utat. Erdélyi kiosz- 
totta a szerepeket, izgatott s írói munkásságra bírta 
azokat is, akik nehezen voltak megmozdíthatok. A prot. 
szellem, vagy úgy is mondhatjuk : a speciális magyar 
szellem, amely a nyomástól kapja rugékonyságát, neve- 
zetes munkára vállalkozott itt az 50-es évek végén s 
ebben Hegedűsnek maradandó nagy érdeme van. Ö 
maga is írt Magyar nyelvtant az algimnázium számára, 
amely még ma sem évült meg teljesen. Amint a Szinyei 
Gerzson indítványára s ugyanő általa készített alap- 
szabályokon megalakult a „Sárospataki Irodalmi Kör" 
(1873. dec. 20.) és //f^eí/w5í választotta meg elnökének : 
eltítkolhatlan örömérzet fogta el a megválasztottat; 
mert az elfoglalt széken úgy tekintette magát, mint 
„összekötő kapcsot a múlt és Jelen között;" jól esett 
neki, hogy arra a mozgalmas múltra most már egy 
dologra kész testület élén gondolhat vissza s még jobban 
az, hogy voltak, akik annak a múltnak a becsét kellő- 
képen tudták méltányolni. 

A „Sárospataki FLÍzetek"-ben megjelent dolgozatai, 
tankönyvei s nemes barátja, Erdélyi J. — aki legille- 
tékesebb bírája volt a Hegedűs tehetségének — szerezték 
meg neki a levelező tagsági címet a Magyar Tudományos 
Akadémián. Ezt a címét azonban nem használta soha 
s nem is szerette, ha valamiképen ráfordult a szó. Úgy 
látszott, mintha keveselte volna az érdemeit éhez a 
címhez. És ez a gondolkozás, ez a szigorú önítélet 
bizonyára nem az utolsó jellemvonás a Hegedűs szellemi 
képében. Ma különösen, mikor igen sokan nagy szelet 
fúva, tolakodnak a Parnassusra és félrelökdösnek igen 
sok igazán érdemest és kinevetik s lehurrogják a hátul- 
hagyottakat . . . ma ez a szerénység többet jelent, sem- 
hogy kimaradhatna a Hegedűs koszorújából. 

A fejedelmi Pátens és az arra következő minisz- 
teri rendeletek ellen folytatott harcban a legjobbak, 

legelsöbbek közé tartozott. Mint esperesnek egyház- 
megyéjében s az egyházkerületen előkelő szerep jutott a 
protestáns jogok védelmezésében ; a bizottságokban és 
küldöttségekben is mindenütt ott találjuk s mindig azok 
között, akik nem voltak hajlandók alkudni, akik törtek 
inkább, mintsem meghajlottak volna. Ott volt az egye- 
temes tanügyi bizottságban, amelynek ekkor szintén 
jogvédő szerepe volt s amely gyanútlan cég alatt — 
úgy mellesleg — lelkesítő iratokat (Tájékozás, Utasítá- 
sok stb.) fogalmazott és terjesztett s ellenállásra lelke- 
sített. Ott volt a miskolci gyűlésen, amelyen a legelső 
szónokok közé tartozott ; ott volt a bécsi küldöttségben, 
szoros összeölelkezésben Révész Imrével s esperesi leve- 
lei, vagy a Helytartó-tanács kassai osztályához intézett 
iratai nagybecsű adalékok a történészre nézve. 

Amint e zivataros időkben egyházmegyei gyűlést 
tartott itt Sárospatakon, főiskolánknak régi épületében 
s a terem megtelt az egyházmegye színe-javával : egy- 
szer csak benyit a királyi biztos, háta megett az elma- 
radhatlan „gyíklesös" kísérővel. Óriási csend állott be, 
úgy, hogy a hivatalos szót — bár halkan volt ejtve 
és belesápadt a kiejtöje — mindenki tisztán megértette 
és mindenkinek a' szivébe nyilallott tőle. „Nem megyünk!" 
zúgott fel a csendet megtörő tiltakozás és ismétlődött 
az másodszor és harmadszor is és mindig lelkesebben, 
mindig fenyegetőbben. Temérdek keserűség volt a 
szivek fenekén. A háromszoros szóváltás után felállt 
Hegedűs, az elnök és nyugalmat parancsolva szívének, 
komoly méltósággal ilyenformán nyilatkozott: „Mi itt 
az egyház és iskola belső ügyeivel és nem politikával 
foglalkozván, amit teszünk, az annyi, mintha imádkoz- 
nánk. Én, mint elnök — történjék velem bármi — 
hivatalos székemet el nem hagyom." A falrengető ,,éljen"- 
riadal közben, mint vezényszóra, megnyílt az ember- 
tömeg a biztos úr előtt egész az ajtóig és tudtul adták 



31 



neki, hogy „mehet!'' És elment; de azután méginkább 
figyelemmel kísérték a titkos rendőrök a Hegedűs 
lépéseit. 

Épen a miskolci gyűlés előtt történt — mint azt ö 
édesen elbeszélte, — hogy Révész Imre megküldte neki 
„A magyar prot. egyház szabadságának védelme" című 
müvének kéziratát, amelynek az volt hivatása, hogy a 
külföldi tudósok balitéleteit igazítsa helyre. A titkos ké- 
mek észrevették a postán küldött csomagot, s csakhamar 
megjelent két csendőr a sárospataki ev. ref. lelkészi 
lakon. Hegedűs épen a Miskolcon mondandó beszédét 
mérlegeié s kissé távolabb tőle ott volt kinyitva a Révész 
küldeménye is. „Megijedtem — monda — de nem árul- 
tam el. A csendőr azon kérdésére, hogy mi az, ami 
előttem van, azt felelém : prédikáció. Az egyik épen ke- 
véssel elébb tért át egyházunkba az „Eb anyja'' (ez volt 
szokásos kifakadása) s talán ezért elhitte, hogy igazat 
mondtam. Hát az a másik — kérdek — a féltett kincs- 
hez fordulva? Az is prédikáció, mondám s eltávozának. 
A titkos iratokat pedig a feleségemmel hirtelen össze- 
szedtük s jól eldugva azokat, nyugodtan vártuk a követ- 
kezendőket. A két csendőr — újabb biztatásra — 
rövid idő múlva ismét visszakerült s engedelmet kért a 
motozásra. Persze, nem találtak semmit." Még aznap 
este Csécsi bácsi, a hü kisegítő, szekérre ült, miután 
elébb a kabátja bélésébe gondosan el lőn tüntetve a 
Révész munkája s „illa-berek, nádak, erek" meg sem 
állt addig, míg a hatalmas szülöttet át nem adta a derék 
apának. „El voltam határozva, — monda Hegedűs — 
hogy azt a munkát nem engedem kivinni a házamból, 
ha bárminő eszközökhöz kell is annak megmentése vé- 
gett folyamodnom"; és most 70 éves korában is, szik- 
rázó szemekkel nézett vissza arra a pillanatra, amikor 
ő közel volt ahoz, hogy az ő két hatalmas karja (maga 
mondái) nyakon szorítja a két csendőrt és kidobja az 

udvarra, ahol majd elvégzik a cselédek a védelmi mun- 
kát. Ezt az emlékét ő többre becsülte a rendjeleknek 
egész légióinál ! 

Fordulván a politikai világ sorsa s azzal együtt 
szebb napok derülvén a hazai protestantismusra is, 
Hegedűs mindig ott volt azok között, akik a változást 
az egyház és iskolai ügyek javára használták fel, s részint 
önkéntes alkalmazkodás, részint önálló reformok által 
segítettek, főleg az iskoláknak sorsán. Mindig együtt, kar- 
öltve Erdélyi Jánossal. De ez a szoros barátság a szívben 
és az elvekben, a folytonos harc a múlttal a jövőért, 
ellenfeleket szereztek nekik benn a főiskola kebelében 
is és többen hajlandók voltak őket az iskola rósz szel- 
lemeinek tekinteni. Hegedűs kivitte azt az egyházmegyén 
(bizonyára nem volt nehéz), hogy Erdélyi tanácsbírónak 
választassék s mint ilyennek mindenkor hivatalos helye 
és szava lehessen az egyházkerület gyűlésein ; így aztán 
itt is ketten voltak s ketten igen sokszor erösebbek a 
superintendentiánál. Bajos volna bebizonyítani rajok, 
hogy saját érdekeiket szolgálták-e akkor, mikor újabb tan- 
tervek s többféle üdvös újítások által új időszakot idéz- 
tek elő a főiskola, történetében. Oroszlánrészük volt az 
akadémia egyetemi színvonalra emeltetésében is; amit 
ugyan némelyek még most is korainak állítanak, nem 
tartván arra eléggé megérettnek az érettségi vizsgálato- 
kon túljáró növendékeket. Hegedűs föltétlen tisztelője 
volt az újításnak, magáért a tudományosságért s az 
azáltal fejlesztendő és hirdetendő igazságokért. Szerette 
volna azonban, ha a philosphoiai műveltség általáno- 
sabbá tudott volna lenni nemcsak a mi iskolánk, 
hanem az összes iskolák útján. 

A papi hivatalról 1867-ben mondott le, miután 
elébb már nevezetes javításokat honosított meg az isteni- 
tiszteletben s miután már két ízben volt püspökjelölt. 
Papi címét azonban mindig szerette hallani s többször 

végzett egyházi teendőket (esketés, keresztelés) lemon- 
dása után is. „Nagy telier volt nekem a prédikálás — 
monda, — mindig megbetegedtem belé; mert fejszédü- 
lések támadtak meg a kathedrában." Az egyházkerület 
gyülekezetei azzal hódoltak Hegedűs érdemeinek, hogy 
alkalomadtán megválasztották a főiskola világi algond- 
nokának (1870.) — Tehát megmaradt a régi munka- 
körének az a része, amely a másiknál is nehezebb volt, 
mert az emberek és viszonyok egyaránt megnehezítették. 

1868. telén elvesztette lelkének felét, Erdélyit, s ez 
a csapás kiütötte kezéből a tollat és meglassította eré- 
lyét. Mindig hiányzott neki azóta egy biztos barát, akivel 
bátran állhatott volna ki a harcra, s ö keresgetett is va- 
lakit, aki a nagy ürességet szívében betöltené, de nem 
talált. Akiket talált, azokhoz inkább csak azért vonzó- 
dott, mert el lehetett velük tölteni az időt. Szerette — 
mint a molnár, — ha zaj van körülte, talán, hogy ne 
hallja szíve zajlását, amely háborgott a fájdalomban. 

Nem tudnám meghatározni : saját becsvágya-e, vagy 
inkább körülményei s elvei belesodorták a képviselő- 
ségbe. Nekünk többet használt vele, mint magának. 
Alaposabb védelmezője a protestantizmus érdekeinek nem 
volt az utóbbi években az országházban egy sem. Mi 
hálával tartozunk neki sírjában is azért, hogy feláldozta 
nyugalmát s részben vagyonát is a képviselő névért. 

Utóbbi időben bizonyos felületességet vett ő észre 
az emberek nagy részének fejében mindenütt, amerre 
járt, magában az országgyűlésben is és szerfelett tudott 
bosszankodni az üres fejek hencegésein. Egyszer az 
országgyűlésről egész felháborodva tért haza. Egy fel- 
vidéki képviselő becsmérlőleg nyilatkozott a sárospataki 
főiskola jogakadémiájáról, mint amelyben még vizsgázott 
tanárok sincsenek, mint amelynek se híre, se neve, se 
múltja, se hivatása. „No már édes barátom — monda — 
egy képviselőnek nem szabad magát ennyire elszólni. 

3 

S aztán megmagyarázta a honatyának, hogy hol fekszik 
Sárospatak s mi volt az a sárospataki főiskola a múltban 
s mi a jelenben, s hogy arról egy országgyűlési tagnak 
mégis csak többet kellene tudni a nevénél." „De hát 
— monda ilyenkor bosszúsan — a legtöbb alig tud 
rólunk s a protestantismusról többet, mint az a zsidó 
fiú, aki egy napilap érdemes tudósítója." 

Midőn a közokiatásügyi bizottságban tanúsított 
magaviseletéért egy egyetemi tanár dorongokkal rontott 
reá egy egyházi és iskolai lapban : Hegedüst elfogta 
az aggódás vallásfelekezete jövője iránt. Sötét képeket 
látott és ezektől a zsinat és a konvent sem tudta öt 
megszabadítani. „Megyünk le a lejtőn — panaszlá; a 
következő emberöltő már csak a könyvekből fogja meg- 
tudni : mi is volt az a prot. autonómia. Ha Révész Imre 
él, másként fejlődnek a mi dolgaink . . . egészen más- 
képen ! ..." Nem tudott belenyugodni sem a zsinat, sem 
a konvent irányába és működésébe. „Egyet hiszek - 
monda prófétai reménységgel, — hogy az iskolák re- 
formja a jövőben úgy fog megoldatni, hogy a magyar 
nyelv és irodalom kiszorítja az iskolákból a classí- 
cusokat." 

Végsőbb éveit sokszor megzavarták váratlan ese- 
mények és váratlan támadások. Egy új öltő nőtt fel 
mellette s ő érezve leikén az új idők nyomását és meg 
fáradva a hosszú munkában, óhajtott megválni hivatalá- 
tól. Többszörös lemondás után 1883-ban elfogadta az 
egyházkerület az ő lemondását, s ez időtől csak újabb 
választásig maradt a sárospataki főiskola világi algond- 
noka. 

A tanári kartól az 1883/4. iskolai év végén zoko- 
gással megszakított beszédben búcsúzott el. Ismételve is 
hangsúlyozta, hogy ő szívéből szerette a főiskolát s ennek 
tanárait s szeretni fogja az utolsó lehelletig. Mintha har- 
colt volna valami meg nem nevezett ellenvélemény ellen. 

Mi tanúskodhatunk mellette, hogy minket valósággal 
szeretett, hogy nekünk fájt az ö megválása, s hogy mi 
szívünkből siratjuk meg, amidőn többé nem mondhatjuk 
magunkénak. 

A főiskolai kert akácai és gesztenyéi, — ha be- 
szélni tudnának — azok is áldást mondanának a hü 
barátra s ha otthagyhatnák helyöket, elköltöznének sír- 
halma mellé, hogy lombjaikkal védjék az emberek ellen 
8 ő ezt megérdemelné ! ! 

Én az én hulló virágaimat utólagosan teszem sír- 
jára ; „a testembe adatott tövis" nem engedte, hogy el- 
sírhassam könyeimet koporsója felett . . . Nemes szel- 
leme megbocsát nekem, ha virágaim közé — tudtomon 
kívül — csinált virág is vegyült volna. Az én lelkem 
nem tud arról semmit. 

Virrasszon szelleme felettünk s a hazai protestan- 
tismus felett! 

A férfiú, akinek emlékezetét, az igaz kegyeletnek 
emez egyszerű ünnepén, felújítani nekem jutott a fáj- 
dalmas szerencse, ama kevesek közzé tartozott, akiknek 
keble — miként a bércek tava — gondosan elrejti 
mélysége titkait ; akik — miként a fa — virágoznak, 
gyümölcsöznek és kidőlnek, anélkül, hogy tudni enged- 
nék: a virágnak, a gyümölcsnek, vagy annak a féreg- 
nek örültek-e inkább, amely kidöltöket sietteté ? 

Születés által magasba helyezve, minden kedvező 
feltétel összehatása alatt sokat ígérő fejlődésnek indulva; 
kebelében a jó, szép- s nemesnek égő szerelmével . . . 
előtte állt a fényes kilátásokkal csalogató jövő ! Csak 
kezét kellé kinyújtania, hogy — emberi itélet szerint — 
a sors kegyeltje legyen, s ime ő visszahúzódik az eléje 
boruló szerencse elöl, hogy a lelkében felgyúlt isteni szikra 
fényénél, járatlan utakon keresse magának a boldog- 
ságot. 

Dehát megtalálta-e? 

Boldog volt-e, amivé lenni oly sokan óhajtunk, 
s mi volt boldogsága ? Szenvedett talán ... — a vér- 
tanúk keresztjét hordozva — s mi volt szenvedésének 
alapja ? Vágyott talán még valami magasabb után s azt 
el nem érheté ? Talán megcsúfolták lelkének eszményeit 
az emberek? Ö, aki a szép s igaz oltárain önzetlen 
szivvel áldozott, elveszte talán hitét a szép és igaz 
diadalához s az összhang helyett, amelyért küzdve 

epedett, lelkét talán kiengesztelhetetlen disharmonia 
feszíté ? . . . Oly kérdések, amelyek önként tolulnak 
ugyan ajkainkra, valahányszor a kidőlt jelesre gon- 
dolunk ; de amelyekre azok is aligha adhatnának kielé- 
gítő feleletet, akik szívének dobogását hallak; annál 
kevésbbé én, aki őt — miként az égnek csillagát — 
csupán felénk mosolygó képéről s lelkének széthintett 
fényéről ismerém. 

Ne várja azért senki tőlem a koporsók titkainak 
nyitogatását ; az élet s halál örökké homályos kérdé- 
seinek, az egyéni és isteni jogok határainak feszegetését. 
Ez az óra a hálás emlékezés órája s én ügy érzem, hogy 
az a férfiú, akinek halál-hírére velünk együtt döbbent 
meg a koronás király; az a férfiú, aki fényes betűkkel 
véste be nevét a hazai művészet és protestáns egyház 
történetébe; akinek kihűlt szíve felett egy egész vidék 
szegénye zokogott ; hogy az, akinek élete folytonos önfel- 
áldozás volt a mások javáért : úgy érzem — mondom 
— hogy az ilyen eleget élt arra, hogy összegyűjtvén 
lelkének szénthintett fénysugarait, a tetteiből font koszo- 
rúval, áldások között boruljunk koporsójára. 

Megbocsát nekem a mélyen tisztelt gyülekezet, 
ha így gondolkozván, eltérek kissé az emlékbeszédek 
szokott modorától s tüzetesebben foglalkozom a bol- 
dogult életével. Míg a miénk volt, úgy sem igen igye- 
keztünk őt megismerni ; hadd ismerjük meg, legalább 
főbb vonásaiban akkor, mikor ő már a történelemé. 

* * * 

Vay Miklós báró, Zemplénmegye első alispánja, a 
fiatal és már is országos hírű mágnás, királyi kamarás 
és szép ifjú neje, Geymüller Katalin bárónő, boldogan 
kezdték meg Golopon, az ö fríss-rakású fészkükben, 
az 1828-ik év karácsonyát, amely családi életük első 
karácsonya volt. De ünnepük békéjét egy váratlanul 

érkezett vendég zavarta meg. Mielőtt az idő betelt volna, 
az ifjú úrnő édes anyává lett s a gyermek — bár fiú 
és elsőszülött vala — hosszabb időre száműzte a golopi 
kastélyból a szívek nyugalmát. A vézna, beteges gyer- 
mek bölcsője felett ott lebegett a halál angyala, s midőn 
a keresztségben édes atyja nevét nyeré el, az anyai szív 
hevesebben zajongott attól a gondolattól, hogy az új- 
szülöttel erre a drága névre is szemfedő borúi. 

De boldogan csalódott: a gyermek életben maradt; 
élő és holt kedvesei egyaránt bizonyságot tennének 
mellette, hogy ifj. br. Vay Miklós élete dús kárpótlás 
volt ama kellemetlenségekért, amelyeket korai születé- 
sével okozott. 

Egy bölcs asszony épité ez időben a zsolcai és 
golopi Vayak házát ; br. Vay Miklósnak, a vitéz tábor- 
noknak, a reform-eszmék egyik előkelő harcosának 
fejedelmi műveltségű özvegye, Adelsheim Johanna. 
Idegen föld szülte, s hogy emellett is, miként teljesíté, 
mint magyar nő és anya, kötelességét s miként fogta 
fel a Vay-család missioját, elég csak annyit tudnunk, 
hogy ő adta és nevelte fel e hazának és ebben a 
protestáns egyháznak, id. br. Vay Miklóst és br. Vay 
Lajost, a nagyra hivatolt családnak e ma is köztisztelet- 
ben élő két veteránját. Szelleme hódítva sugárzott szét 
egész környezetére, s úgy egészséges nevelési, mint 
nemes élet-elveivel éltető napja és vezérlő csillaga lőn 
a zsolcai és golopi Vayaknak, akik között szívét, lelkét 
egyenlő szerelemmel osztotta meg. Költő s írónő volt 
s mégis kitűnő anya és példányszerű háziasszony. Ama 
ritka lények közzé tartozott, akiket sem helyzetök 
magassága meg nem szédít, sem a sors-csapások össze 
nem törnek; akik az életet és állásuk előnyeit rendel- 
tetésnek s tehetségöket tőkének tekintik, amelyet érté- 
kesíteni kell; akiknél a tudomány és magas műveltség 
az égbe néző hittel ölelkezik s a földi élet igazság- 

talanságai között belefogóznak az örök igazság remény- 
ségébe. Aki ez eszményi jelenség hátrahagyott leveleit s 
tiszta, mélységes forrásból fakadó költeményeit ismeri, 
az maga is ellenállhatatlan hódolatra gerjed e szép 
lélek iránt s szinte látni véli a kis Miklóst, amint ez — 
boldog rabként — ott ül a nagymama lábainál ; amint 
lesi annak ajkairól a méznél édesebb beszédet; tanulja 
dalait, szívja magába annak hitét, reményeit s idomul 
— mint a viasz — e boldogításra teremtett kéz ala- 
kításai szerint. 

,,Az anyák feladata — ez volt Adelsheim Johanna 
nevelési vezérelve — hogy az iskolának és életnek 
igazságszeretö, jóérzésű, derült, tiidvágyó ; kevélységet, 
hálátlanságot s rangkülönbséget nem ismerő, rend- s 
tisztaságszeretö ifjú lelkeket szolgáltassanak. " Ez elveket 
vallotta öeymüller Katalin, az édes anya is, aki kezdet- 
től fogva gyermeki odaadással hódolt a bölcs anyós 
nagy szellemének. 

A fiatal édes apa — akit évről-évre jobban lekö- 
töttek a haza gondjai — annyivalinkább bízhatta gyer- 
mekei gondozását nagyanyjukra s édes anyjukra, mert 
amellett, hogy mindekettöt az anyai szív szerelme s 
magas műveltség vezérlék lépéseikben : a nagymama 
nevelői hatását már hálásan tapasztalhatá önmagán s 
azzal — miként a nemzet — úgy ő maga is meglehe- 
tett elégedve. 

A kis Miklós ötéves korában már két nyelven 
beszélt és olvasott, s elsőben is a nyelvek és a ter- 
mészet szépségei iránt való fogékonyságával lepte meg 
környezetét. Csirái voltak ezek későbbi széles nyelv- 
ismeretének és művészetének. 6 — 7 éves korában már 
rendesen tele voltak zsebei kenyérbéllel és agyaggal ; 
amabból gyermekújjaival, ebből késével egyre ügyeseb- 
ben tudván utánképezni a természet egyes tárgyait. 
A nagyúri ház öszhangos dísze, művészies berendezésű 

kertje, az egész vidék vonzó kellemei, s mindezekhez 
a nagymama dalai, amelyek tele voltak hódolattal a 
természet bubája iránt . . . mind csupa fény és harmat 
valának a gyermek ébredező müösztönére. 

Még alig 8 éves, mikor boldogan írja róla a nagy- 
mama egyik rokonának: „Néhány nap óta előszedem 
azt a keveset, ami bennem a művészi hajlamból létezik, 
hogy az én kis Miklósomnak segélyére legyek. A kicsi- 
nek oly hajlama van a természeti tárgyak utánképzésére, 
hogy majdnem minden szabad idejét erre fordítja. Szeret- 
nék hozzá valami jó tanítót, aki gépiesség által — mint 
gyakran szokott történni — el ne venné kedvét. Azt sze- 
retném, ha felváltva alkotni és utánozni tanítaná.'' 
(Baronin Johanna von Vay. Wien 1864. 156. I.). 

Ily behatások és • gond alatt nőtt s fejlődött a 
gyermek tovább, mindig otthon, házi tanítók s nevelők, 
mindenekfelett pedig az édes anya és nagymama kezei 
között. 

1840-töl kezdve, mikor id. br. Vay Miklós, sok 
más kitüntetés után, a tiszántúli egyházkerület által 
főgondnokul választatott és az addig tisztán humanisz- 
tikus jellegű debreceni gimnázium — épen a főgondnok 
beköszöntő beszédének nagy hatása következtében — 
az élet és a változott viszonyok újabb követelései szerint 
átalakíttatott : ez átalakított gimnázium tanrendszere volt 
irányadó a gyermek gimnáziumi oktatásában. Jellemző 
a Vayakra, hogy sohasem szerettek adósak maradni az 
őket ért kitüntetésekért, s bizonyára nem közönséges 
visszafizetés volt id. br. Vay Miklós részéről a tiszán- 
túli kerület bizalmáért az, hogy ő fiai neveltetésére 
nézve a debreceni tanároktól kért tanácsot; Debrecen- 
ből hozatott nevelöket s oda hordta fiait az osztály- 
vizsgák letételére. Kerekes Ferenc, a természettudós, 
nyelvész és akadémikus; Zákány József, a szépmü- 
vészetek és modern nyelvek mestere s Péczely József, 

az ismert történetíró, a hírneves előadó s több iskolá- 
nak, azok között a sárospatakinak is egyik tiszteletre- 
méltó jóltevöje : — ők voltak kiválóan azok, akik iránt ifj. 
br. Vay Miklós tanítványi hálát hordozott keblében. 
Ezeknek s magának a főúri ház hatásának tulajdoní- 
tandó, hogy a 18 éves ifjú, amellett, hogy örömmel és 
öntudatosan búvárolta a történelmet s geográfiát; egy- 
úttal tökéletesen beszélt és írt magyarul, németül, 
angolul, franciául s nagy jártassága volt a latin nyelv- 
ben, a zongorában, s ezeken felül fokozódó szomjúság 
vonta őt a szobrászat felé. 

Ez irányban a nagymama által keresett első mes- 
tere Url, pesti szobrász volt, akitől a téli időszakot 
többnyire Budán töltött ifjú első oktatásait nyeré. Ezeken 
kívül — ami egy főúri nevelő házban egészen termé- 
szetes — nagy figyelem volt fordítva testi nevelésére 
is, minek folytán kitűnő tornász, lovas, gyalogló, úszó, 
vívó és lövész is volt ; tehát jól fel volt fegyverkezve arra, 
hogy nyugodtan nézzen az élet esélyei és saját jövendő 
hivatása elé. 

Midőn utolsó vizsgáját 1848-ban letevé, édes 
atyja érdemeit már jegyzőkönybe iktatta a nemzet s a 
fejedelmi kegy is csak kevés halandóra váró kitünteté- 
sekkel halmozta el. A nemzet jelene csupa szép ígé- 
retté fejlődött a jövőre s csalogató fényt hintett a köz- 
pálya úíaira. Azt lehetett hinni, hogy a fiú, akiben az 
évekkel együtt nőtt a csodálat is atyja szelleme iránt 
és közvetlen forrásból ismerte a legújabb eseményeket 
s a nemzet nagy várakozásait; azt lehete hinni, mon- 
dom, hogy ily ráhatások között megóhajtja atyjának 
dicsőségét, mint névörökös és elsőszülött s követni fogja 
őt a politikai pálya meredélyeire. 

Maga a nagymama is, az ifjú művészi hajlamaí- 
nak ez az állandó ébresztgetője, aligha hitte, hogy édes 
biztatásainak elhatározó befolyása lesz az unoka jövő- 

jére. Egyelőre talán maga is csak nemes időtöltésnek 
képzelte annak szobrászkodását, ami ékesíteni fogja 
ugyan a főrangú ifjút ; de nem vonja el a reá, szülői 
számítás s emberi ítélet szerint várakozó és a sors 
kedvezései által elébeírt feladatoktól. 

* * * 

De elébb, mintsem az ifjú jövője felett hosszasan 
tűnődni, vagy családi tanácsot ülni lehetett volna, gyors 
fordulat állott elő a nemzet életében. Bécsben mintha 
megirigyelték volna a hü magyarnak azt a néhány 
ünnepnapját, amelyen ez a jobbrafordúit viszonyoknak 
örvendezett! A sugalmazott nemzetiségek fészkelődni, 
követelőzni kezdtek s a nagylelkűségében félreértett s 
jóhiszeműségében kijátszott nemzetnek nem volt mit 
tennie, mint becsületének védelmére megfúvatni a harci 

riadót. 

Ifj. br. Vay Miklós nem azért szerette úgy a tör- 
ténelmet, hogy meg ne szeresse belőle a hazát és a hon- 
fiúi kötelességeket. Nagyatyja katona volt, aki azt 
monda egykor az őt szeretettel visszatartani próbáló 
nejének: „Erőm hatvan éves koromig a hazáé; addig 
ne beszéljen nekem nyugalomról senki!" Édes atyja meg 
ott őrködött már a kitörésre kész tűzhányó hegy tetején, 
Erdély királyi biztosi székében . . . egészen hagyomá- 
nyosan történt tehát, hogy egy szép napon — kár, hogy 
biztosan meg nem jelölhetem — tudtul adá ifj. br. Vay 
Miklós a különben is aggódó édes anyának, hogy ő is 
beáll a nemzetőrök közzé. 

A jó édes anya aztán — bár ő Árpád honában 
férjét és gyermekeit szerette és nem szülő-honát — 
csínos egyenruhát szerze a honszerető fiúnak s eiküldé 
őt az édes apához Erdélybe. így parancsolta azt az a 
kibeszélhetetlen anyai szív, amely a honleányi kötelesség 
teljesítésében sem tagadhatja meg önmagát. Együtt tudni 

Öt az édes atyával ; a csemetét a nagy fa tövében . . . 
milyen szeretetreméltó anyai leleményesség! A fiúnak 
hasznát tudta venni Erdély királyi biztosa s a nemzetőr 
szíve nem nyugtalankodhatott, hogy nem tölti be hon- 
fiúi kötelességét. 

Erdély e korbeli helyzete épen alkalmas volt arra, 
hogy jó iskolául szolgáljon egy pályaválasztás küszö- 
béhez jutott ifjúra nézve. 

Az uniót, a Királyhágón innen és túllakó magyar- 
ságnak ezt a szép kilátásokra jogosító vívmányát, kan- 
csal szemekkel nézte a szász és oláh s megirigyelte azt 
a kamarilla is, jóllehet a koronás király által elébb szí- 
vesen üdvözölteté. A maroknyi székelyt épen a császári 
hadaknak kell vala védelmezniök az unió ellenségei 
ellen s íme, midőn a „havasok királya" megmozdul s 
a nagy Romániáról álmodozó oláh csordák megújítják 
a Hóra-lázadás borzadalmait: a császári hadak titkos 
örömmel nézik, amint az uniót belefojtja a vad szen- 
vedély a tiszta honfivérbe! Ifj, br. Vay Miklós tudta, 
látta az események bonyolódását ; hallotta Janku és 
Urbán hadainak üvöltését, a zalatnai vérfürdő áldoza- 
tainak halálhörgéseit s emberszereiö s igazságot szom- 
jazó lelke megirtózott az emberi szenvedélyek vadságai- 
tól. Majd látta édes atyját az alattvalói hűség és hon- 
szerelem kereszttüzében. Ismerte Puchner kevély paran- 
csát, amelyek teljesítése megalázta volna Erdély királyi 
biztosát nemzete előtt ; hallotta a gyanú és rágalom 
susogó beszédét s fiúi szíve iszonyattal telt el a poli- 
tikai pálya dicsősége iránt s talán nem csalatkozunk, 
ha hinni véljük, hogy ez igazságtalan világ szövevényei 
közül már ekkor is szelíd mosollyal hívogatá őt egy 
műteremnek a maga néma alakjaival is vonzalmas képe. 

Dehát a békés foglalkozás ideje még messze volt. 
A vihar, amit szenvedély és zsarnok érdek zúdított a 
nemzetre, egész erejével kitört s az osztrák hadak 

sikerei sokakban megingatták a hazafiságot, kivált azok 
közül, akikhez kegyesebb volt a földi szerencse. Ifj. 
Vay Miklós br. nem tartozott a jó napok honfiai közé. 
Erdélyből édes atyjával együtt Debrecenbe sietett az 
országgyűlésre s átélte itt, majd Pesten s utóbb Szege- 
den a függetlenné kiáltott Magyarország nagy örömeit 
és szent fájdalmait. 

Az új minisztériumban Batthyáni Kázmér grófnak 
jutott a külügyminiszteri tárca terhe; ő pedig a teher- 
hez ifj. Vay Miklós bárót, a 21 éves ifjút vévé magá- 
hoz titkár gyanánt. Oly állás, amely részben a rend- 
kívüli viszonyokban, de egyúttal az ifjú korai érettsé- 
gében és széles nyelvismeretében leli magyarázatát. 
Csak napok kellettek, hogy miniszter és titkárja közt a 
legbensőbb viszony fejlődjék, amely a nemzeti dicsőség 
rövid időszaka alatt oly erőssé fokozódott, hogy midőn 
a bekövetkezett katastropha és a győző szerencséje elől 
gr. Batthyáni jónak látta külföldre menekülni : ifj. Vay 
Miklós báró szinte kötelességének érezte hozzákötni 
magát főnöke sorsához és megosztani vele a hontalan- 
ság keserveit. 

Jellemző vonás az ifjúban s az maradt a férfiúban 
is, hogy amennyire irtózott az emberi szenvedélyek 
vadságaitól, époly őszintén vonzódott azokhoz, akiknek 
bánat, betegség, vagy meg nem érdemelt keserűség 
jutottak osztályrészökül ; az ilyenekért mindig gyönyö- 
rűség volt neki az önfeláldozás. 

Batthyánit meglepte az ifjú ragaszkodása ; de érző 
szive nem engedhette meg, hogy ily korán megízlel- 
tesse vele a hontalanságot s midőn a titkár erősen köté 
magát akaratához, a főnök atyjához parancsolta öt, aki- 
nek szüksége lehet legidősb fiára. 

A fiúi szív aztán engedelmeskedett s ifj. br. Vay 
Miklós itthon maradt . . . egy időre. 

Ez az idő azonban és eddig szerzett tapasztalatai 

teljesen elegendők voltak arra, hogy elfordítsák lelkét a 
közpálya utaitól. Eszmélkedő hajlamánál s mélyérzel- 
müségénél fogva most már fokozódó iszonyattal látta 
feltámadni Haynauban a Janku és Urbán bestialitásái 
A szabadsághősök égbekiáltó vére ; az idegenbe bujdosó 
nagyok bizonytalan sorsa; az ártatlanok s kötelesség- 
teljesítők üldöztetése s a mindezekben nyilatkozó igaz- 
ságtalanság mélyen sértek az ő összhangot, igazságot 
kereső lelkét s nem lehetetlen, hogy szívébe mélyedve, 
már ekkor valami boldogító kép kezdett lelkében ala- 
kulni a túlvilágról. 

Ha a szabadságharc fegyvereit szerencse koszo- 
rúzza; ha Batthyúni Kázmér, mint a szabad s euró- 
pailag is elismert független Magyarország külügyminis- 
tere vezetheti vala a külállamokkal való viszonyainkat : 
úgylehet, hogy a fiatal titkár jövője egészen másként 
alakúi, mint így — Világos után. 

'!» ^» H* 

Világos után egyre tisztább körvonalakban mutat- 
kozott ifj. hr. Vay Miklós előtt saját jövendőjének képe. 
Itthon sötét és hideg volt nagyon s egyelőre csak kettő 
között lehetett választani : vagy megalkudni az absolut 
hatalommal, aminek a neve hazaárulás; vagy dacosan 
búsulni az „ősi telken, ősi házban." 

A boldogult egyiket sem választá. 1850-ben már 
Bécsben találjuk öt, hová útlevél-szerzés végett unoka- 
testvérével, br. Vay Bélával, Borsodmegye jelenlegi főis- 
pánjával utazott. A gyanakodó absolutismus fél évig 
tartóztatta itt a Berlinbe vágyakozó ifjakat, „hogy poli- 
tikai jó érzésük felöl meggyőződhessék." E vesztegzár 
alatt a két ifjú különösen nyelvekben, rajzban, Miklós 
pedig — amire szenvedélye vonta — a szobrászatban 
is tökéletesité magát. 

Fernkorn volt ekkor a bécsi szobrászat egyik kitu- 

nősége s egyúttal az ércöntőde igazgatója, aki Vaynkon 
kívül Izsót és Huszárt is jelentékenyen segíté szárnyaik 
emelésében. A mester megörült a főrangú tanítványnak 
s megtisztelve látván benne saját művészetét, egész oda- 
adással feküdt az ifjú vezetésére. 

Bécsben, valamint Német- és Olaszország legki- 
válóbb műtermeiben ez időtájt az emlékszobrok divata 
uralkodott. A 19-ik század — mintha csak a múlt idők 
mulasztásait akarná pótolni — hálás óhajtott lenni a 
múlt és jelen nagy alakjai iránt s a nemzetek szinte 
versenyre keltek egymással a hősök, államférfiak, tudó- 
sok, költők szobrainak ércbeöntetésében ; császárok, 
királyok roppant áldozatoktól sem riadtak vissza, hogy 
székhelyeik a művészet remekei által a régi Athén és 
Róma dicsőségét megközelítsék. Az a hódolat, amely e 
törekvésben a nagy szellemek iránt nyilatkozott, nagyon 
jótékonyan érinté ifj. br. Vay Miklós lelkűletét s ha 
eddig a szobrászati hajlam egyszerű kedvtelés lett volna 
nála csupán, e nemes irány által életfeladattá változott. 

Ismerte azt a csekély kezdeményezést, amely e 
téren nálunk a Ferenczi István nevével állott kapcso- 
latban. Tudta azt is, hogy úgy a múlt, mint a jelen 
nagy alakjainak a nemzet szeme elé állítása, ha vala- 
hol, úgy nálunk lehetne lelkesítő, mert hinni és reméileni 
tanítana. Egy emlékszobor talán az ország szívében ; 
talán ott a 13 vértanú kiomló vére felett . . . úgy tűn- 
hetett fel képzeletében, mint egy szózat, amely velőkig 
hat ; mint egy jó könyv, amely nemesít s mint egy 
nagy szónoklat vagy egy hősköltemény, amely magá- 
val ragad és szent elhatározásokra hevít! 

Nincs módunkban — fájdalom ! — bepillantani a 
boldogult férfiú gondosan vezetett naplójába ; de ismerve 
művészi alkotásait s tudva, hogy vésűje által kikért 
lelkesedett : . . . egészen bizonyosnak tarthatjuk, hogy 
úgy Bécsben Fernkornnál, mint később a Rauch Ke- 

resztély műtermében Berlinben, a legtisztább honfiúi 
gondolatok vezérelték szobrászi tanulmányaiban. Maga 
Rauch, aki a porosz fővárosban az első szobrászati iskola 
alapítója volt, szintén a nemzeti hősök kultuszát szol- 
gálta művészetével. Egyebek között ő mintázta Blücher, 
I. Miksa bajor király és Nagy Frigyes szobrait is. Hite- 
les szem- és fültanú állítja, hogy Rauch sokat várt 
tanítványa jövőjétől s vele úgy műtermében, mint az 
ifjú művész lakásán, sokszor egész lelkesedve beszélt a 
szobrászat jelentőségéről s egy magyar szobrász szép 
hivatásáról. Vaynknak ilyenkor bizonyára eszébe jutott 
a mi Mátyásunk íovagszobra^ amely Ferenczinek művészi 
reputációjába került s elvonultak lelke előtt a közel 
szép idők fényalakjai s lelkét emelkedni, izmait erő- 
södni érzé a gondolattól, hogy jövője nem lesz méltat- 
lan nevéhez. 

Két telet töltött Berlinben, a Raucli befolyása 
alatt; de egyúttal mint egyetemi hallgató is, tanulva 
természettant Mágnástól; vegytant Mitscherlichtöl ; gaz- 
dasági vegytant Lindestöl; egyetemes történetet és val- 
lástörténelmet Bunsentöl; hallgatta Richter összehason- 
lító geográfiai előadásait is, aki hazánkról is szólván, 
egyebek között azt a furcsaságot hirdeté a Hegyaljáról, 
hogy az itt található szőlők legfőbb birtokosa az orosz 
cár. A volt nemzetőr és miniszteri titkár hazafisága nem 
tűrhette el ezt a tudós-hazugságot s az ő érdeme, hogy 
a Richter geográfiájában kiszabadultak szőlőink az orosz 
cár kezei közül. Itt voltak vele egyidejűleg unokatest- 
vérén kívül a Tisza és 7(?Mj;-testvérek ; egész kis 
magyar telep, jó barátságban és versenymunkában a 
tetszhalott Magyarország jövendőjeért. 

Berlinből hosszabb tanúlmány-útra indult; bejárva 
Anglia-, Irland-, Belgium-, Hollandia-, Helvécia-, Olasz- 
és Németország nevezetesebb helyeit. Tanulni valót 
mindenütt talált; mindenütt azt tanulta, hogy Mátyás 

király halála óta az európai művelt nemzetek által 
majdnem utólérhetlenül megelőzteténk. Ez a fájdalmas 
tudat azonban csak ösztön volt neki arra, hogy oda- 
álljon a nemzet napszámosai közé. 

Dehát hová és mivégre, mikor sehol semmi élet- 
jelenség ? ! . . . 

Amint 1852-ben hazaérkezett, édes atyja ott ült, 
kegyelemből, mint rab, Theresienstadtban, amelynek 
egyik kapuját épen a nagyapa, a tábornok készítteté. 
Az volt a bűne, hogy nem akarta kormányozni a leti- 
port Magyarországot a kamarilla elvei szerint s ezért 
birtoka is confiscáltatott. Ily körülmények között az ifjú 
szobrász kénytelen volt elállani önállósági terveitől s 
várni az időt, amely vágyait elvalahára megérleli. Közel 
ahoz a ponthoz, hogy. maga is odavegyüljön a „csüg^ 
gedt madarak" közé, épen jókor érkezett reá nézve az 
alsó-zempléni egyházak bizalma, akik őt 1856-ban 
tanácsbírói székkel tisztelték meg. A Noé hollója volt 
ez az olajággal, amely jelenté, hogy apad a víz. 

Egyház és művészet, mint egyebütt, úgy hazánk- 
ban is századokon át segítek egymást a lelkek hódítá- 
sában s ha újabb időkben általában s különösen nálunk, 
protestánsoknál vesztett is a művészet egyházias jelen- 
tőségéből : nem idegenedett el a kettő egymástól any- 
nyira, hogy az egyház bizalma egy művészi kedélyre 
érdektelen maradhatna. De a hazai protestáns egyház 
pártolásra méltó volta nem is a művészethez való viszo- 
nyában, hanem hazafias missiójában gyökerezik s az a 
Vay Miklós, akit honfiúi érzések vezettek művészi tanul- 
mányaiban, nem tarthatta múzsája iránt való kegyelet- 
lenségnek — nem különösen az uralkodó viszonyok 
között — megállani kissé a protestáns ügyek oltára 
körül. 

Horváth Miliály, a római katholikus főpap monda, 
hogy 1843-ban „a magyarság legerősebb eleme a lielvét 

hitvallású két milliónyi népben feküdt'' ; mi csak azt 
tesszük hozzá, hogy ebben feküdt a nemzet jobbjainak 
reménysége az absolut idők borúi között is. A protes- 
táns egyház nem tette le a maga lelki fegyvereit Vilá- 
gosnál ; iskoláiban, templomaiban, tankönyveiben, éne- 
keiben, imádságaiban mindenütt ott zengett a próféta 
szózata: „Ne félj ! felépíttetel még óh Izrael!'' Az a 
roppant sürgés-forgás, az a példátlan érdeklődés a pro- 
testáns gyűlések zöldasztalai körül, épen az 50-es évek 
vége felé, azt jelenté, hogy az a biztató szózat hívőkre 
talált s hogy a nemzeti újraébredés épen ama zöld- 
asztalok mellől, az autonómia védsáncai közül reményl- 
hető. 

Dehát minek ismételjek mindenki által ismert törté- 
neteket épen itt és részben azok előtt, akiknek az a szép 
örökség jutott, hogy résztvehettek abban a szent küz- 
delemben, amelyet az ötvenes évek protestáns egyháza 
az egész haza üdveért folytatott ?!.,.. Tény az, hogy 
nagyjaink odaállottak az iskolák és templomok kapuiba 
s nem eresztették be azokba a nemzetölő szellemet. 
Tény az is, hogy ifj. báró Vay Miklós frigyet kötvén az 
egyházzal, sorakozott egyszerre a legjobbak közé s mély 
pillantással a jövőbe, 1857-ben 1000 pengő frtot tett le 
a Sárospatakon felállítandó tanítóképezde alapjául. Ha nem 
alakithatott, mint művész, hát alkotott, mint protestáns ; 
nem szóval, de ténnyel hirdetve, hogy ő tisztában van 
a protestantismus feladatával s a protestáns népiskolák 
nemzeti hivatásával. 

Ezután, mint aki alkalmas mezőt talált a munkál- 
kodásra, egyre mélyebben foglalkozott a protestáns 
egyház égeiö kérdéseivel. 1858-ban már tollhoz is nyúlt, 
hogy a megkezdett irányban hasznunkra legyen. Élénk 
vita tárgyát képezé az újraébredt „Prot. Egyházi és 
Iskolai Lap" hasábjain : miként kellene egyházunk anyagi 
nyomorúságán segíteni ? Irinyi József, dr. Ballagi Mór, 

4 

a szerkesztő,. Tolcsvai Nagy Gedeon s többen egyházi és 
világi jeieseinlí közül, idegenkedvén a némelyek által 
célbavett államsegély elfogadásától, sürgették az önmeg- 
adóztatást és várakozással tekintenek főurainkra s álta- 
lában a birtokos osztályra. Ott volt e kérdés mögött, 
sőt össze volt forrva vele az a szép álom is, amelynek 
valósúlásától a 40-es évek elején Kossuth, Székács, 
Török, gr. Zay és mások olyan sokat tudtak remény- 
leni, t. i. a két protestáns egyház egyesülése. Főuraink 
közül nem sokat váratott magára ifj. gr. Teleky Sándor, 
egy a fönebb említett berlini magyarok közül, s a neve- 
zett lap 25. számában vállvetett munkára s a zászló 
kibontására lelkesité tehetösbjeinket. De határozott indít- 
ványa a bajok orvoslására nem volt. Ezt a hiányt 
pótolta ki aztán ifj. br. Vay Miklós ! „Az egyház anyagi 
ügyeinek fedezése" című cikkében, jobbanmondva fel- 
hívó szózatában, csodálkozva a sürün született szép 
tervek felett s nyíltan kimondva, hogy az áldozók száma 
csekély, s hangsúlyozva, hogy egyházunk jelen állapo- 
tában cél- és iránynélküli buzgósággal semmire sem 
megyünk: legott kijelöli a teendőket. „Én — írja ő — 
az egyház anyagi ügyeinek fedezéséi ez átmeneti kor 
válságos perceiben oly sürgetösnek tartom, hogyha ez 
ügy mellett, mások példáját még továbbra is várva, bár 
csekély erővel föl nem lépek, magamat legalább hanyag- 
sággal vádolhatnám. A szószaporítás itt szükségtelen, s 
ezért csak röviden fejezem ki magamat." És legott meg- 
ajánlá minden hold földje után a krajcáros adót ! 
Aztán — mintegy tanácsokat adva — így folytatá : 
„Már csak így is tetemes részét fedezhetnénk egyhá- 
zunk köztudomás szerint égető szükségeinek; mily szép 
eredményt mutathatnánk fel pedig akkor, lia magun- 
kat ezen krajcáros fizetésre több éven át köteleznénk. 
Ezt pedig megbírhatjuk, csak akarjuk. Fordítsunk 
általában kellő figyelmet a már különben is fejlődő föld- 

müvelésre ; tartsuk szemeink előtt a cél magasztos voltát, 
s bizonyosan nélkülözheíövé fogjuk tenni magunkra nézve 
azon összegeket, melyekkel vallásunk szent ügyét támo- 
gatjuk/' 

„Én részemről, megkezdve a holdankénti krajcáros 
adakozást, fekvőbirtokom után 66 pengő frtnyi összeget 
ez évben lefizetendek az egyházkerületemben állítandó 
adakozási pénztár alapjául s kötelezem magam ezen 
összeget tíz éven át rendesen fizetni. Ez arányban föld- 
birtokos társaim összes adományozása 2.278,580 pengő 
frtnyi összegre menne. Kérdem : követendik-e sokan — 
vajha mindnyájan — igénytelen példámat? Reménylem 
igen, mert képzel/ietlen, hogy mindazok, kik egyház- 
megyei s kerületi gyűléseinken oly hatalmasan szónokol- 
nak, lapjainkban írnak, többfelé adományoznak, egyes 
alapítványokhoz segéllyel járulnak, azt l<épzelnék, liogy 
az említettek által hitfelekezeii Iwtelességeiknek már telje- 
sen megfeleltek ! ?" 

„Sok, mi elég lehetett eddig" — így végzi cikkét — 
„nem kielégíthető most, egy oly időszak küszöbén, mely- 
ben talán újból kell teremtenüul<, hogy a fennálló régit 
megtarthassuk '. " 

Idéznem keile e szavakat — mélyen tisztelt gyüle- 
kezet! — mert ezek akkor úgy hangzottak, mint egy 
új evangéliom ; idéznem kellé, mert ma sem időszerűt- 
lenek, s ami fő : bennök a boldogült nemes férfiúnak 
egész lelkülete nyilatkozik. Nagy szíve, hite, vallásos- 
sága, eszélyessége, ritka kötelességérzete, lakonikus 
modora, s ami sokakra nézve meglepő : az, hogy ö — 
a különben másfelé hivatott egyén — teljesen ismerte 
és helyesen ítélte meg egyházunk sorsát. 

A szózat szétrepült, mint egy sebesen zúgó szélnek 
zendülése s jött egy földmivelö, Qgy cipész, egy orvos ; 

1 Lásd: „Prot. Egyh. és Isk. Lap" 29. sz. 1858. 

4* 

aztán jöttek egész egyházak s egyházmegyék ; az Ivánkák^ 
a Podmaniczkyak és sokan az ágostai és helvét hitvallá- 
súak soraiból s már-már hinni lehetett, hogy az eszme 
diadalra jut . . . Hanem aztán csakhamar megjelent ezek 
nyomában az aggatolózás, a féltékenység, a dialektika, 
az autonómiával takarózó szűkkeblűség is . . . és . . . — 
kimondhatnók-e a legmélyebb fájdalom nélkül?! — 
az eszme megbukott. A szíveket és veséket vizsgáló Isten 
tudja csak, ha nem irígyelték-e meg az eszme ellenzői 
ifj. br. Vay Miklóstól azt a dicsőséget, hogy ő a hazai 
protestáns egyházak Széchenyije legyen ! 

Az indítványozó azonban nem érzé magát legyőzetve 
s híven önmagához, azzal került szónoklatokban hatalmas 
ellenfelei fölébe, hogy 10 éven át pontosan lefizette a sáros- 
pataki főiskola pénztárába a 66 pengő forintot ; sőt ugyan- 
csak 1858-ban a sárospataki ev. ref. egyházat is leköte- 
lezte maga iránt, „Kicsiségek" című angolból fordított 
müvét a tervbe vett orgona alapjára ajánlva fel. Az 52 
lapnyi mű, mintha csak a fordító szép lelke volna, 
kedélyes formában, bölcs utasításokkal szolgál arra, hogy 
miként tehetnök egymásra nézve boldoggá a földi életet ? 
Megérdemelné ma is, hogy újra nyomatván, ott forogna 
— mint a boldogság kátéja — mindnyájunk asztalán. 

* * * 

Az ötvenes évek végén forduló pont állott elő 
ismét a boldogult életében. A politikai láthatár szélén 
szivárvány mutatkozott; a költők dalolni próbáltak s a 
nemzeti szellem, a protestáns egyházak alkotmányos 
mozgalmai által is bátoríttatva, pezsdülni indult; Bécs- 
ben az uralkodóház az engesztelődés húrjait pengeté s 
minden jel arra mutatott, hogy a nemzeti élet tavasza 
bekövetkezett. 

Ifj. br. Vay Miklós lelkét is megérinté az édes 
fuvalom s tele szép reménnyel a kedvezően fejlődő 

jövő iránt, Bécsbe költözött, hogy ott műtermet nyisson 
s művészetével — ha lehet, s tekintélyével, ha kell — 
cselekvőleg folyjon be az újraébredési időszak sietteté- 
sére. Nem világpolgárias hajlamok vitték a császár- 
városba, hanem a művészetére nézve kedvező feltételek. 
Pest még ekkor távol állván attól, hogy egy magasabb 
igényekkel működő szobrász műtermét magábafogadhassa. 

Vay tudta azt — épen mert Vay volt — hogy a 
hazának joga van követeléseket formálni gyermekeivel 
szemben, még ha azok művészek is, s hogy ő miként 
tisztelte a hazának eme felségjogát, elég csak művei 
során végigtekintenünk s csak annyit tudnunk róla, hogy 
műterme a magyarság egyik központja, ébredező tehet- 
ségek acélozó kohója' s a szegény és ügyefogyott 
művészek menedékháza volt. Ahányszor a nemzet szíve 
nagyot dobbant, az ő vésűje megérezte azt és vissza- 
adta azt a hangot egy-egy mell- vagy emlékszoborban. 
Módja volt hozzá, hogy necsak hivatalos megrendelé- 
sekre, hanem lelke sugallatára is kezébe vegye a vésőt 
és megajándékozza nemzetét vagy egyházát vagy barátait, 
rangtársait s különösen a sárospataki főiskolát egy-egy 
alkotásával s ily módon hasson az ízlés és a nagyokat 
megillető tisztelet ébresztésére. Valóban, ifj. br. Vay Miklós 
műterme egyedül áll a műtermek történetében s a 
művész nemes lelke varázsolta azt ilyen egyedűlivé. 

20 éven át működött Bécsben, szinte lázas tevé- 
kenységgel s csak akkor engedve magának pihenést, 
mikor a család, vagy a protestáns egyház, vagy a köz- 
haza érdekei parancsoltak vele; mert ezek szavát, mint 
ezelőtt, ügy e 20 év alatt is mindenkor parancsnak vévé. 

Az 1860— 61 -ik évet már majdnem egészen műter- 
métől távol töltötte el. Ott volt a császári nyílt parancs 
visszavételét kérelmező nagyjaink között ; jelen volt e 

^ Izsó és Huszár is dolgoztak műtermében s az ö befolyá- 
sára nyertek a cultusminisztériiimtól államsegélyt. 

főiskola háromszázados örömünnepén, amelynek fényét 
Lorándffy Zsuzsannája is emelé. Ott működött, mint 
cancellári titkár, édes atyja oldalán, amíg állásukat a 
haza javára együttesen viselhetek. 1861. év szeptember 
10-én pedig elfogadta az alsózempléni egyházmegye 
gondnoki székét s ült abban 25 évig, nem engedvén 
magát senki által megelőzni a hűségben és áldozatokban. 

1862-töl egész szenvedéllyel feküdt művészetének, s 
ö is, mint mesterei, a közkívánalmaknak hódolva, kiválóan 
mell- és emlékszobrok alkotásával foglalkozott s irodalmi 
és politikai életünk legkiválóbb alakjai egymásután kerültek 
ki vésője alól. Erzsébet királyné, Bethlen Gábor, Verbőczi 
István, gr. Batthyány Lajos, gr. Dessewffy Emil, 
gr. Széchenyi István, gr. Zichy Edmund, gr. Lónyay 
Menyhért, gr. Andrássy Gyula, br. Eötvös József, gr. Mikó 
Imre,' br. Barkóczy, Deák Ferenc, Tisza Kálmán, 
Comenius Ámos, Berzsenyi Dániel, Kazinczy Ferenc, 
Vörösmarty Mihály, Kisfaludy Sándor, Petőfi Sándor, 
Erdélyi János, a Horváth testvérek emlékszobra Sáros- 
patakon, részint márvány-, részint gipsz- és bronz- 
alakokban, mell- és álló képekben, a haza különböző 
pontjaira, köz- és magánépületeibe széthelyezve ; továbbá 
a bécsi fegyvertárban, a fejedelem megbízása folytán 
mintázott Zrínyi Miklós, Pálffy Miklós és Kray Jakab 
hős alakjai s a Gr. Andrássy Manó palotáját díszítő 
Rákász leány nevű nymphája, amely a bécsi világ- 
kiállításon jutalomra érdemesíttetett . . . ezek és mások 
mind beszélő bizonyságai a művész ernyedetlen buzgal- 
mának és tehetségének. 

Szakértelem dolga e szobrokat mübecsök szerint 
méltányolni s ifj. br. Vay Miklós helyét a hazai szobrá- 
szat történetében meghatározni ; nekem elég csak annyit 

' Gr. Mikó szobra volt a boldogúltnak utolsó müve, melyet 
a Kolozsvári Múzeum számára mintázott s Budapesten öntetett. 
A szobor még nincs felállítva. 

említenem, hogy a boldogultnak sikerült a hazai 
szobrászat egy pár nevezetes torzalakját' az ábrázolt 
egyén érdemeihez méltó emlékkel cserélni ki s művészi 
nevét itthon és túl a haza határain ismeretessé tenni. 

Még derekán volt a szép pályának, mikor a királyi 
felség a Lipót-rend kiskeresztjével díszíté fel^ s a 
királynő márvány mellszobráért — mely a király dolgozó- 
szobáját díszíti ma is — drága ruhaékszerekkel aján- 
dékozta meg. 

Fényes elismerés kétségtelenül ! De művésznek — 
mint a boldogult vala — kinek lelke egy nemzet jobb- 
jainak elismerését szomjazá, nagysága mellett is kevés 
volt az a boldogságra. Be kell vallanunk, hogy ifj. br. 
Vay Miklós 1880-ban, 20 évi roppant kitartó munka 
után, csalódva hagyta el Bécset, hogy itthon reáboruljon 
édes anyjának ravatalára. 

A Széchenyi, Eötvös és Deálc-szobor pályázatok 
eredménye^ s a hazai sajtónak iránta tanúsított követ- 
kezetes hidegsége volt az, ami egyre melyebben sérté 
művészi önérzetét s növelé szívén a gyógyíthatatlan 
sebeket. 

Van valami v'égzetes — mélyen tisztelt gyüleke- 
zet! — a boldogult férfiú csalódásában!! Ö, aki elodázott 
magától annyi kínálkozó dicsőséget; el a múzeumi 
direktorságot, a íábla-báróságot* s lemondott a családi 

1 Ilyen volt pld. Züllichtöl a Kisfaludy-szobor Balaton- 
Füreden. 

2 E kitüntetést a boldogult főleg a Vörösmarty pályanyertes 
szobrával s a bécsi ércöntöde igazgatása körül tanúsított sikerei- 
vel érdemelte ki. Fernkorn után ő volt az öntöde igazgatója. 

^ A Szécheiiyi-?>zo\iox pályázaton 4 mintával vett részt. 
Ambíciója volt, hogy a „legnagyobb magyar" szobrát ő, az első 
főrangú szobrász alkossa meg. Az Eötvös-szobor pályázatra 
egyenesen felszólíttatott. 

^ A provisorium alatt gr. Pálffy Mór, királyi helytartó 
Kubinyi Ágoston halála után őt kínálta meg a múzeum igazgató- 

élet örömeiről is, csakhogy egész lélekkel művészetének 
élhessen . . . ime jutalmul mellőzöttnek érezé magát ! ! 

Azt hitte, hogy midőn ő — letéve koronája 
jogairól és előnyeiről — a jövőbe vetett reménnyel, a 
társadalmi osztályok teljes egybeolvadásának előképe 
gyanánt, beáll a munka emberei közé és a hazai 
szobrászat becsületeért feláldozza ereje javát ... azt 
hitte — mondom — hogv az uralomra hívatott demokra- 
tismus megérti az ő célzatait és nem lesz féltékeny vele 
szemben a munka hasznáért és dicsőségéért! ... De 
csalódott és újra csalódott ! ! 

Letette tehát a vésüt s lelkén ama folytonosan 
nyomakodó teherrel, átvette 1880-ban a családi vagyon 
igazgatását s odaállott roskadozó édes atyja mellé, hogy 
ez, az istentől elébeírt rendeltetésnek annál teljesebben 
megfelelhessen. Akik tanúi lehettek valaha ennek a 
mesés gyermeki vonzalomnak és hűségnek, csak azok- 
nak lehet halvány fogalmuk ifj. Vay Miklós br. felséges 
szívéről és példaadó kötelességszeretetéről. 

1880-ban édes anyja nevére a főiskolai tápintézet- 
ben 2000 frtos alapítványt tett ; az ifjúsági kórház belső 
felszerelésére pedig 300 s a szépészeti múzeumra 200 
frtot adományozott. Másokon akart könnyíteni, hogyha 
már maga boldog nem lehetett. 

A sok keserű csalódás után azonban neki is jutta- 
tott a Gondviselés egy igazi ünnepnapot! Azt értem, 
amelyen a debreceni zsinat a domesztika eszméjét, a 
boldogúltnak ezt a régi édes álmát megvalósította. Több, 
mint két évtized után, de a mag végre is kikelt és tanú- 
bizonyságot tett a magvető mellett, aki legott 5000 frttal 
segíté elő a csemete növekedését. Ilyen szebb napja 



ságával ; gr. Andrássy György országbíró pedig szinte kényszerité 
a tábla-báróság elfogadására ; de ö mindkettőt visszautasítá- 
Amazt szerénységből inkább ; emezt pedig hazafiságból. 

volt az is, amelyen az újraszervezett főrendiház tagjául 
egyhangúlag megválasztatott. 

1882-ben, midőn e főiskola igazgatása átalakult, 
a tiszáninneni egyházkerület bizalma őt az igazgató- 
tanácsnak egyik tagjává, 1884-ben pedig, a Hegedűs 
László halála után, a főiskola algondnokává emelte. Ö, az 
aristokrata, aki szívén a demokratismus sebeit hordozá, 
percig sem habozott odalépni a kötelességek asztalához. 
Még fülünkbe csengenek nyájas szavai, amikkel magát 
„a jeles bizalmi állásra'' elkötelezé; látjuk — itt e szent 
helyen — magunk előtt, amint ígéretet tesz, hogy a 
főiskola anyagi alapjának öregbítésére és megszilárdí- 
tására minden lelietöt ellwvetni férfiúi kötelességének 
ismeri; látjuk még most is, mintha csak itt járna közöt- 
tünk, széthordozva sas-szemeit a Vay nevet örökítő 
szent falak között, mintha javítani valót keresne ; mintha 
csak ősei örökét féltené az idő kezétől. Látjuk még ma 
is, amint tantermeinkben egy psycholog érdeklődésével 
figyeli a „szegények iskolájának" gyermekeit, majd odaül 
a számok és számoltató könyvek fölébe . . . nem volt-e 
jogunk, hogy vele való viszonyunkban magunkat bol- 
dogoknak valljuk ; nem volt-e jogunk, hogy e viszonyt 
hosszúnak kívánjuk ? ! 

És — fájdalom — ez a viszony a folyó év január 
havának 28-ikán megszakadt; megszakította a halál. 
A tiszáninneni egyházkerület és a sárospataki főiskola 
talán nem sérté meg e nemes szellemet soha ! Ha igen 
— amit mi nem tudunk — én mindkettő nevében 
bocsánatot kérek az elköltözött szellemétől. 



Most már ott nyugszik az egyháznak és hazának 
ez a hü fia, a művészetnek felkentje, imádásíg szeretett 
édes anyja s nagj^anyja közelében, akik repülni taníták. 
Ott a nagy ősök hamvai között, a zsolcai családi sír- 

boltban, amely nekünk már eddig is egész Pantheon 
és — talán, amit az élet megtagadott tőle — feltalálta 
a boldogságot ! ! 

Óh, vajha sokan s gyakran elzarándokolnának e 
Pantheonhoz ama protestáns nagyjaink közül, akik nevük- 
nél s állásuknál fogva hivatva vannak alakítólag hatni 
egyházunk s iskoláink jövendőjére s tanúinának ott hitet, 
szeretetet a protestantismus és ennek missiója iránt! 

Óh, vajha elmennénk oda mi is gyakran, a hála 
és tisztelet koszorúival, elvivén magunkkal azokat is, 
akiké a jövő, hogy rámutassunk az ott nyugvó porokra, 
mondván : Az Úr küld időnként prófétákat, ne féljetek ! 
Hallgassátok őket! 

Legyen, óh legyen örök áldás a zsolcai sírbolt- 
ban nyugvó porokon s ifj. br. Vay Miklós emlékezetén ! ! 



JEGYZET: A tiszáiiinneiii egyházkerület és a sárospataki főiskola által 1886. 
június 27. napján tartott emlékünnepen olvasta fel a szerző a főiskola iniaterniében. 



TERHES BARNABÁS. 

1837—1886. 



Leikünkön keresztül zúg a fájdalom viharja, s 
könyező szemeinket ég felé emelve, irtóztató teher 
kimondanunk, hogy Terhes Barnabás 1886. május hó 
27-én, közel két heti kínos szenvedés után, estvéli 8 és 
fél órakor meghalt. 

Hü neje, míg testi ereje s anyai boldog állapota 
engedte, ott virrasztott, ott vívódott a páratlan férj és 
jó apa betegágya mellett ; azután ágybaroskadt ö is ; 
de az összetört apai szívet megkímélte isten legalább 
attól a rettenetes tudattól, hogy újszülött fiúgyermeke 
megelőzte öt a halálban. 

Két halottat siratni s a beteg édes anya felgyó- 
gyulásáért imádkozni ... ez a sors jutott osztályrészül 
azoknak, akik Terhes Barnabás immár kihűlt szívéhez 
közel állanak. 

Az édes anya férje bajának enyhülésében vetet 
hitével csittitgatja még zajongó kínjait; a harangok 
némasága reménységet hazudik a beteg feleség füleibe ; 
rokonok, barátnők kendőzött arccal, biztató hírekkel 
altatgatják a hányatott lélek balsejtelmeit, s mire e jó 
nő, három szép gyermek édes anyja, megismeri helyze- 
tének borzadalmait, akkorra már Terhes Barnabás porai 
ott pihennek az ő korán elsietett gyermekei között. 

Sárospatakon nincs igazán érző lény, aki erős 
rázkódás nélkül állana meg ez összetépett családi fészek 
romjai előtt. 

A boldogult úgy szerette az életet ! Orvosait, bará- 
tait, rokonait esengve kérte, hogy ne engedjék még 
meghalni, hiszen neki még kötelességei vannak! . . . 
Szerető nő, szépen serdűlő gyermekek, jó rokonok és 
barátok és szép hivatás mellett kinek ne volna elvisel- 
hetetlen a temető ; még ha abban kedvesei porladoz- 
nak is?! De a halál erősebb volt, mint a szeretet; 
hatalmasabb, mint az imádság rimánkodó szava. 

Olyan élni való volt pedig ! Szíve — arany-kedé- 
lyének örök derűje alatt — kiforrta a neki is bőven 
kijutott sebeket s az új örömek és új remények, mik- 
kel a Gondviselés kegyelme felkérésé, nem engedték 
megfogyatkozni lalkének ruganyosságát. Szellemének 
szikráitól lángot fogott nem egyszer az egész tiszán- 
inneni egyházkerület képviselete s ha voltak és vannak, 
akik inkább ki tudták vívni maguk számára a tisztelő 
elismerést, de olyan alig akadt rajta kívül, akihez a 
tiszánínneni egyházkerület lelkészi karából többen és 
őszintébben vonzódtak volna. 

Az egykori híres rimaszombati papnak, Terhes 
Sámuelnek elsőszülött fia és szellemi örököse is lévén, 
szerette és művelte a dalt, s míg mások komorkodtak 
a jelennek kis és nagy bajai miatt, ő rendszerint a 
verőfényes pontokat kereste ; szivárvány szeretett és 
és tudott lenni a borúlatok között. 

Magas műveltsége, széles nyelvismerete mellett 
csupán tőle függött, hogy babérokat szerezzen homlo- 
kára ; de ő nem csodáltatni, hanem szerettetni kívánt ; 
a hódolat füstölgő tömjéné helyett örömest kereste a 
rokoni és baráti szeretet hamisítatlan levegőjét. 

E vonzalmas tulajdonai miatt egyik kedvence volt 
a tiszáninneni egyházkerületnek, közelebbről pedig az 
alsózempléni egyházmegyének, amelynek egyik fényes 
őrhelyére még ifjú korában elhívatott. 

1868-ban lépett be a Hegedűs László örökébe 

a sárospataki ev. ref. egyháznak sok szem által ellen- 
őrzött kathedrájába. Az egyházmegye hamar észrevette 
szép tehetségeit s elébb jegyzővé, később tanácsbíróvá 
emelte s mint ilyet, majdnem minden fontosabb kikül- 
detésben nagy bizalommal használta meg. Pontos, kime- 
rítő jegyzőkönyvei s küldöttségi munkálatai, méginkább 
pedig kedélyes alkalmi költeményei egyre szélesebb 
körben szereztek nevének ismeretséget, úgy, hogy na- 
gyob egyházi és iskolai ünnepélyeken szinte követelővé 
fokozódott vele és múzsájával szemben a közhangulat 
s ő rendszerint készen volt annak kielégítésére. Jelölt 
volt az egyházkerületi al- és főjegyzőségre ; póttagja 
volt a kerület zsinati képviseletének ; rendes tagja az 
egyetemes tanügyi bizottságnak s a sárospataki főiskola 
igazgató-tanácsának s ennek egyszersmind fáradhatatlan 
jegyzője is. Mikor a zsinati szervezet alapján a kerületi 
tanácsbirói hivatal is felállíttatott, a tiszáninneni egy- 
házak bizodalma Terhes Barnabást is sietett ez új tisz- 
tességgel felruházni. 

Talán jobb lett volna, ha múzsája és nyelvbúvár- 
latai körében marad, ahelyett, hogy — a bizalomnak 
engedve — jegyzőkönyvek, bizottsági vélemények fogal- 
mazásával forgácsolja el magasabbra hivatott talentu- 
mait s hü akarván lenni, még egészsége árán is kedé- 
lyéhez nem illő terhek által nyügöztetik ! ! 

Folyó hó 16-án is — testében az öldöklő angyal 
nyilaival — hűségesen megjelent az igazgató-tanács 
egyik albizottságának ülésében, mint jegyző ; néhány 
nappal el^bb pedig végigülte a,VIII-ik osztály vizsgáit, 
mint vizsgálóbíró ; amire nagy tanúltságánál fogva 
bensőképen is hivatva volt. 

A vége felé siető iskolai év elején a sárospataki 
akadémiai tanári kar is igénybe akarta venni a boldo- 
gúltnak szép tehetségeit, felkérvén őt, hogy az akadé- 
miai ifjak előtt a francia nyelv titkait nyitogatná. De e 

kitüntetés elől szerényen kitért; holott pedig ismerői 
jól tudták róla, hogy munkássága megtermetté volna a 
kívánt gyümölcsöket. 

Azok közé tartozott, akik kevesebbnek látszanak, 
mint valódi értékök; akik nem keresik a bizalmat és 
kitüntetést, de a bizalom keresi fel őket; akik — mint 
a bércek — titkos kincseket rejtenek kebelökben s nem 
kínálgatják azt a kufár világnak, sőt fukarkodnak vele. 

A pásztorát vesztett egyház s a sujtolt család közös 
gyászjelentésben tudatja a közös veszteséget; a tanári 
kar koszorút tűz elöljárójának koporsójára; mi — a 
fájdalom első nyomása alatt — e szerény ciprus- 
lombbal áldozunk a volt munkatárs és barát emlékének. 



QiQiC^ClS Sárospataki Lapok 1886. évfolyam, 22. szám. ISOUDISÜÖÜ 



IVÁNKA SÁMUEL 

1826—1886. 



Izmai mint az acél; hangja akár a mennydörgés 
szózata . . . így ismertük és így csodáltuk őt, csaknem 
25 éven át. Mikor a templomban túlharsogta az orgona 
hatalmas zengését, vagy végighömpölygött ajkairól a 
gyászének a ház-sorok között, megrázva az ablakokat 
és felriasztva az embereket, mint akár a végítélet trom- 
bitája . . . ilyenkor szinte hajlandók valánk elhinni neki, 
amit oly sokszor jelentős mosollyal ismételgetett, hogy 
csakugyan „kiénekel mindnyájunkat." 

Vidám baráti körben — lelkének emez éltető 
levegőjében — nem egyszer tön tréfás fogadást; sőt 
írt alá kötvényszerü iratokat, amelyekkel magának hosszú 
időt jósolt. Pusztíthatatlannak vélvén erejét, előbb mint 
ének- és zenetanár, a közönséges szervezetet meghaladó 
roppant számú tanórákon ; mint író, énekügyünk refor- 
málásában, egymást sürün követő szakmüveivel, érte- 
kezéseivel ; később, mint a sárospataki ref. egyház 
kántora is a gyakori temetéseken ; mint barát, a szere- 
tetben és önfeláldozásban — „tékozolta híven életét." 

Úgy élt s úgy munkálkodott, mint akinek csak 
nyernie lehet s ereje biztosítva van az idő és sors 
hatalma ellen ; mint akinek szerződéses szolgája a halál. 
És ímé, egyszer csak látjuk, látnunk kellé, hogy az 
„acél-ember" kezd megcsendesedni; izmai elvesztik 
ruganyosságukat ; bizakodó hangjába belevegyül a 
csalódás és lemondás keserű sóhaja. 

A boldogult úgy szerette az életet ! Orvosait, bará- 
tait, rokonait esengve kérte, hogy ne engedjék még 
meghalni, hiszen neki még kötelességei vannak! . . . 
Szerető nö, szépen serdülő gyermekek, jó rokonok és 
barátok és szép hivatás mellett kinek ne volna elvisel- 
hetetlen a temető ; még ha abban kedvesei porladoz- 
nak is ? ! De a halál erősebb volt, mint a szeretet ; 
hatalmasabb, mint az imádság rimánkodó szava. 

Olyan élni való volt pedig ! Szíve — arany-kedé- 
lyének örök derűje alatt — kiforrta a neki is bőven 
kijutott sebeket s az üj örömek és új remények, mik- 
kel a Gondviselés kegyelme felkérésé, nem engedték 
megfogyatkozni lelkének ruganyosságát. Szellemének 
szikráitól lángot fogott nem egyszer az egész tiszán- 
inneni egyházkerület, képviselete s ha voltak és vannak, 
akik inkább ki tudták vivni maguk számára a tisztelő 
elismerést, de olyan alig akadt rajta kívül, akihez a 
tiszáninneni egyházkerület lelkészi karából többen és 
őszintébben vonzódtak volna. 

Az egykori híres rimaszombati papnak. Terhes 
Sámuelnek elsőszülött fia és szellemi örököse is lévén, 
szerette és művelte a dalt, s míg mások komorkodtak 
a jelennek kis és nagy bajai miatt, ő rendszerint a 
verőfényes pontokat kereste ; szivárvány szeretett és 
és tudott lenni a borúlatok között. 

Magas műveltsége, széles nyelvismerete mellett 
csupán tőle függött, hogy babérokat szerezzen homlo- 
kára ; de ő nem csodáltatni, hanem szerettetni kívánt ; 
a hódolat füstölgő tömjéné helyett örömest kereste a 
rokoni cs baráti szeretet hamisítatlan levegőjét. 

E vonzalmas tulajdonai miatt egyik kedvence volt 
a tiszáninneni ei^yházkürülctnck, közelebbről pedig az 
;ils(')/.LMnplcni cf^yliázinegyének, amelynek egyik fényes 
öiiielycre nicg ifjú korában elhívatott. 

I<S()H-I);in léped he a J/c^-cdíis László ör()kébe 



a sárospataki ev. ref. egyháznak sok szem által ellen- 
őrzött kathedrájába. Az egyházmegye hamar észrevette 
szép tehetségeit s elébb jegyzővé, később tanácsbíróvá 
emelte s mint ilyet, majdnem minden fontosabb kikül- 
detésben nagy bizalommal használta meg. Pontos, kime- 
rítő jegyzőkönyvei s küldöttségi munkálatai, méginkább 
pedig kedélyes alkalmi költeményei egyre szélesebb 
körben szereztek nevének ismeretséget, úgy, hogy na- 
gyob egyházi és iskolai ünnepélyeken szinte követelővé 
fokozódott vele és múzsájával szemben a közhangulat 
s ő rendszerint készen volt annak kielégítésére. Jelölt 
volt az egyházkerületi al- és főjegyzőségre ; póttagja 
volt a kerület zsinati képviseletének ; rendes tagja az 
egyetemes tanügyi bizottságnak s a sárospataki főiskola 
igazgató-tanácsának s ennek egyszersmind fáradhatatlan 
jegyzője is. Mikor a zsinati szervezet alapján a kerületi 
tanácsbirói hivatal is felállíttatott, a tiszáninneni egy- 
házak bizodalma Terhes Barnabást is sietett ez új tisz- 
tességgel felruházni. 

Talán jobb lett volna, ha múzsája és nyelvbúvár- 
latai körében marad, ahelyett, hogy — a bizalomnak 
engedve — jegyzőkönyvek, bizottsági vélemények fogal- 
mazásával forgácsolja el magasabbra hivatott talentu- 
mait s hű akarván lenni, még egészsége árán is kedé- 
lyéhez nem illő terhek által nyügöztetik ! ! 

Folyó hó 16-án is — testében az öldöklő angyal 
nyilaival — hűségesen megjelent az igazgató-tanács 
egyik albizottságának ülésében, mint jegyző ; néhány 
nappal előbb pedig végigülte a,VIII-ik osztály vizsgáit, 
mint vizsgálóbíró ; amire nagy tanúltságánál fogva 
bensőképen is hivatva volt. 

A vége felé siető iskolai év elején a sárospataki 
akadémiai tanári kar is igénybe akarta venni a boldo- 
gúltnak szép tehetségeit, felkérvén őt, hogy az akadé- 
miai ifjak előtt a francia nyelv titkait nyitogatná. De e 

kitüntetés elöl szerényen kitért; holott pedig ismerői 
jól tudták róla, hogy munkássága megtermetté volna a 
kívánt gyümölcsöket. 

Azok közé tartozott, akik kevesebbnek látszanak, 
mint valódi értékök; akik nem keresik a bizalmat és 
kitüntetést, de a bizalom keresi fel őket; akik — mint 
a bércek — titkos kincseket rejtenek kebelökben s nem 
kínálgatják azt a kufár világnak, sőt fukarkodnak vele. 

A pásztorát vesztett egyház s a sujtolt család közös 
gyászjelentésben tudatja a közös veszteséget; a tanári 
kar koszorút tűz elöljárójának koporsójára; mi — a 
fájdalom első nyomása alatt — e szerény ciprus- 
lombbal áldozunk a volt munkatárs és barát emlékének. 



Qi)U5Ci5Cl5 Sárospataki Lapok 1880. évfolyam, 22. szám. UOISDISOISÜ 



IVÁNKA SÁMUEL 

1826—1886. 



Izmai mint az acél ; hangja akár a mennydörgés 
szózata . . . így ismertüií és így csodáltuk őt, csaknem 
25 éven át. Mikor a templomban túlharsogta az orgona 
hatalmas zengését, vagy végighömpölygött ajkairól a 
gyászének a ház-sorok között, megrázva az ablakokat 
és felriasztva az embereket, mint akár a végítélet trom- 
bitája . . . ilyenkor szinte hajlandók valánk elhinni neki, 
amit oly sokszor jelentős mosollyal ismételgetett, hogy 
csakugyan „kiénekel mindnyájunkat.'' 

Vidám baráti körben — lelkének emez éltető 
levegőjében — nem egyszer tőn tréfás fogadást; sőt 
írt alá kötvényszerü iratokat, amelyekkel magának hosszú 
időt jósolt. Pusztíthatatlannak vélvén erejét, előbb mint 
ének- és zenetanár, a közönséges szervezetet meghaladó 
roppant számú tanórákon ; mint író, énekügyünk refor- 
málásában, egymást sürün követő szakmüveivel, érte- 
kezéseivel ; később, mint a sárospataki ref. egyház 
kántora is a gyakori temetéseken ; mint barát, a szere- 
tetben és önfeláldozásban — „tékozolta híven életét." 

Úgy élt s úgy munkálkodott, mint akinek csak 
nyernie lehet s ereje biztosítva van az idő és sors 
hatalma ellen ; mint akinek szerződéses szolgája a halál. 
És ímé, egyszer csak látjuk, látnunk kellé, hogy az 
„acél-ember" kezd megcsendesedni; izmai elvesztik 
ruganyosságukat ; bizakodó hangjába belevegyül a 
csalódás és lemondás keserű sóhaja. 

A világgal szemben még csak megállott volna 
egyenesen ; de szíve volt nehéz, ez háborgott a sorsnak 
beléhullatott mennyköveitöl ; ezen keresztül lopózkodott 
testébe az enyészet pusztító férge. 

Azt még csak el tudta viselni — bár nem zúgo- 
lódás nélkül, — hogy reformtörekvéseinek nincsenek 
elegendő pártfogói ; bírta türelemmel és áldozattal 
sokáig, hogy szakmüveinek maga legyen legfőbb 
mecaenasa ; de szép reményekre jogosító gyermekeinek 
egymásután következő kidőlését, lassú, kínos kimúlását... 
oh, ezt az „acél-ember" sem bírhatta sokáig leroskadás 
nélkül ! 

Tele volt már teste-lelke tövisekkel, midőn — pár 
hóval ezelőtt — legidösbb fiának halálhíre gyógyít- 
hatatlan sebet ütött különben is beteg szívén. Akinek 
védszárnyai alatt reménylett egykor megpihenni, ímé, 
az is itt hagyta, az is elköltözött előtte, hogy meg- 
könnyítse neki, ha már nem az életet, legalább a halált. 

Ez időtől kezdve gyorsan hanyatlott ; megsárgult, 
megaszott, mint a dérütött levél és kívánt szabadulni 
a földi élet kötelékei közül. „Igen szenvedek/' susogá 
barátainak és szerető gonddal ápoló feleségének; akik 
titkon imádkoztak aztán, nem a gyógyulásért — mihez 
úgy sem volt remény — hanem azért, hogy teljék be 
mielőbb a szenvedések tüzében megemésztett ember 
végső óhaja. Imádkoztunk sokan, imádkozott a gyüle- 
kezet véne- ifja, s midőn folyó hó 15-én délután az 
enyészet angyala lezárta a szenvedő Jób szemeit: egy 
sóhaj szállt el a levegőben, a költőnek ama sóhaja : 

„Halál! kit a szív most fél, majd remél . . . 
Légy áldva, hogy e házhoz eljövél !" 

A boldogult született 1826-ban Belényesen, Bihar- 
megyében, iparos szülőktől. Itt kezdte, majd Kisújszállá- 
son s végre Debrecenben folytatta és végezte iskoláit. 

A szegénység már 1843-ban, mielőtt akadémiai pályára 
léphetett volna, kiüzé a debreceni collegiumból, honnan 
Füzesgyarmatra (Békésm.) ment tanítónak s itt műkö- 
dött két esztendeig. Zenei tehetsége s roppant terjedelmtí 
hangja csakhamar egész nagy vidéken tették ismeretessé, 
úgy, hogy az egyházak szinte egymás kezéből kap- 
kodták ki a fiatal kántort. 1845-ben Torda, 1848-ban 
Bihar, 1850- ben Gyoma, 1854-ben pedig a csongrádi 
Szentes nyerték meg orgonistájokúl. És a pálya, amelyre 
szegénység által hajtaték, egyre vonzalmasabbá vált az 
ifjú előtt s ezen reménylvén magának szebb jövendőt, 
csakhamar egész szenvedéllyel feküdt a zene mélyebb 
tanulmányozására s mindamaz ismeretek megszerzésére, 
amelyekben szegénysége által meggátoltaték. Csakhamar 
tisztán állott előtte életének célja. Látta ugyanis ének- 
ügyünk alantas sorsát s énekeinkben is a temérdek 
fogyatkozást s a külföld énekügyét is ismerve, tudta : 
merre kellene e téren megmozdulnunk, hogy istenitisz- 
teletünkben az éneknek és éneklésnek hathatósabb 
szerepe legyen. Odáig műveié magát, hogy erőt s 
bátorságot érze magában nyilvánosan is fellépni esz- 
méivel, s különösen 1858-tól kezdve, midőn egyházi 
életünkben bizonyos jótékony fuvalom ismét ébredésre 
serkenté a hivatottakat, — gyakran találkozunk nevével 
úgy a „Prot. Egyházi és Isk. Lap"-ban, mint a „Sáros- 
pataki Füzetek"-ben. 

Erdélyi János, aki maga is lelkes híve volt ének- 
ügyünk reformálásának, s szerette a tehetségeket meg- 
becsülni, ráveté szemét Szentes orgonistájára s talán 
nem is épen erőszakoskodás nélkül. Hegedűssel együtt 
úgy vezették a sárospataki főiskola sorsát, hogy ebben 
az ének- és zenetanári állomás megüresedett s a róm. 
kath. vallású és német eredetű és nyelvű Krisch helyét 
1868-ban Ivánka Sámuel foglalta el. 

Szép reményekkel jött — mint maga beszélé — 

5 

Sárospatakra. Erdélyi úgy édesgette öt ide, mint aiiol a 
reformációra alkalmas talaj és anyag kínálkozik s alig- 
hogy betette lábát a főiskolába, egész lelkesedéssel fogott 
hozzá az öröklött fogyatkozások kiirtásához. Hadat üzent 
a kántori sajátosságoknak, a vontatott éneklésnek, a szók 
hibás kiejtésének s bizony sokan emlékszünk még rá, 
hogy elfogta szívünket a félelem, mikor ez a roppant 
hangú reformátor közzénk kiáltott és gyarlóságainkra 
olyan ellenmondást nem tűrő, parancsoló hangon figyel- 
meztetett. Emlékszünk arra is: miként birkózott jó Kö- 
rössy bátyánkkal a városi templomban, ahol nem egy 
istenitisztelet veszett kárba a múlt és jövő énekeseinek 
egymással való viaskodása miatt ; tudjuk : miként tanúit 
a nagy és kis diák, a tanítóképezdei növendék ; miként 
rendeltettek be Sárospatakra a vidékek tanítói, hogy itt 
útmutatást nyerhessenek; tudjuk: mennyit írt, mennyit 
fáradt, mennyit zúgolódott, mennyit áldozott müveinek 
kinyomatására, hogy a múlt felett diadalt ülhessen ; hogy 
fáradozásának gyümölcseit még maga is élvezhesse. 

Azt, amit Erdélyi ígért, részben csakugyan feltalálta. 
Sárospatakon az anyag jó, idomítható volt ; az elöljáró- 
ság lehetőleg elösegíté az énekügy reformálását s Ivánka 
megérte azt, — amit sok reformátori hajlamú férfiútól 
megtagad a sors, — hogy látta kikelni, nőni és kalászba 
szökkenni a magot ; megérte, hogy az énekügy a tiszán- 
inneni kerületben a régi kerékvágásból kiemeltetett ; ének- 
karok alakultak, orgonák állíttattak, amelyek nagyban 
elősegítek éneklés által való imádkozásunk bensősége- 
sebbé tételét. 

De azt, hogy itt reá anyagilag is jó sors várako- 
zik, nem érte meg, pedig ezzel is kecsegtették; sőt ha 
öt magát kérdeznök a kivívott eredmény felől, ö azzal 
sem volna megelégedve. 40 évig élt egy eszmének ; nem 
csoda, ha úgy megszerette azt, hogy elfogulttá lett miatta 
az emberek iránt s szinte követelni volt hajlandó, hogy 

mindenki megértse őt s eszméjeért mindenlíi — mint ö — 
kész legyen áldozatokkal is lelkesedni. Mikor egymás- 
után született müvei nem találtak elég vevőre, ö zúgo- 
lódóvá lett s magát csalódottnak, félreértettnek képzelé. 
Úgy volt meggyőződve, hogy müveinek elterjedése nél- 
kül bizonytalanná van téve az énekügy sorsa s az em- 
berek hidegségétől féltette a reform jövőjét. Nem a pénzt 
szomjazá, mert hiszen a szíve tele volt emberszeretettel 
s a Mammont csak nevéről ismeré; hanem aggódott a 
saját eszméinek bekövetkezhető bukása miatt. És ezt 
tudva, megbocsáthatjuk neki gyakori békételenkedéseit. 
Kis énektár 1861.; Énekészi vezér könyv 1863.; Ve- 
zérkönyv és Partitura \8d7. ; Karénekíár\S6S.; Temetési 
énektár 1869.; Elméleti és gyakorlati énekiskola 1870.; 
Egyházi énektár 1871.; Szemle a ref. énekeskönyv felett 
1877.; Néphymnus a főiskolai énekkar 100 éves jubi- 
leumára 1882. ; Óramutató 1883. című önállóan megje- 
lent müvei nemcsak munkaképességének, hanem tehet- 
ségének is fényesen tanúskodó jelei. Ezeken kívül mun- 
katársa volt hosszú ideig a „Protestáns Egyházi és Isk. 
Lapok" -nak, a Révész „Figyelmező "-jenek, Czelder „Fi- 
gyelő'' -jenek, utóbb a „Sárospataki Lapok" -nak, amely- 
ben kivált az Új énekeskönyv útját egyengeté nagy buz- 
gósággal. Régebben a „Prot. Népiskolai Közlöny "-ben, 
a „Zenészeit Lapok" -ban, s a „Vasárnap "-ban is dolgo- 
zott. Emellett terveket írt a gimnáziumi énekügy reform- 
jához s többféle kézikönyvet hagyott kéziratban, amelyek 
a népiskolai énektanításhoz fogtak volna segédeszközül 
szolgálni, ha kiadásuk elé oda nem állanak a részvét- 
lenség és a szegénység paizsos férfiai. 

Nem vagyunk szakférfiak, hogy a boldogult műkö- 
désének értékét érdemileg méltányoljuk ; de tisztelettel 
kell meghajolnunk tehetsége és kitartása előtt s az álta- 
lunk is megítélhető érdemei felett áttekintve, áldanunk 
kell a Gondviselést, hogy beoltá Ivánka lelkébe az ének- 

5* 

ügy szerelmét s erős testbe erős lelket adott neki az elő- 
ítéletekkel való hosszú küzdelemhez. 

A sárospataki főiskola, amelynek a boldogult 1884- 
től már nyugalmazott tanára; a sárospataki ev. ref. 
egyház, melynek 1870-től elébb kisegítő, majd rend- 
szeresített kántora volt s a tiszáninneni egyházkerület, 
amelynek ő szerzé azt az elismerést, hogy ebben — mint 
az 1883-iki tanügyi bizottságban mondatott — az ének- 
ügy szinte eszményi magaslaton áll s a sok jóbarát, akik 
lelke derűjét és melegét gyakran érezek, bizonyára 
szívesen és a veszteség teljes érzetében rebegnek velünk 
együtt áldást a kiszenvedett férfiú poraira, akinek kopor- 
sóját egy megtépett család könyei öntözik. 

Örök béke védje síri álmait! 



ISDISOISDISÜ Sárospataki Lapok 1886. évfolyam, 29. szám. d5Q5Qi^. 



DOKUS GYULA BEIOTATASAKOR. 

1887. 



Mig a sárospataki főiskola sorsa felett a nagy ala- 
pítók gondja virrasztott s fejedelmi lények, mint Lorándffy 
Zsuzsanna, az anya-madár szerelmével és a száz-szemü 
gazda figyelmével vigyáztak ennek anyagi és szellemi 
boldogulására : addig a nagyközönségnek alig volt egyéb 
tenni valója ez intézet iránt, mint lelkesedni a patrónusok 
tényei felett és felhasználni az ö bőkezüségök által tö- 
kéletesebbé tett intézet szellemi javait. 

Bárkik teljesítek is a patrónusok akaratát, azok 
minden érdeme és dicsősége a rendelkező nagyságát 
emelé a közönség szemében. 

A demokratikus hajlamú fejedelemasszony, aki fér- 
jével együtt a sárospataki tanintézetnek egyetemi rangra 
való emeléséről álmodozott, mintha nagy lelke megérezte 
volna a jövőt, engedett Comenius tanácsának s meg- 
kezdte a főiskolai felügyelet rendszeresítését, odaállítván 
az intézet élére saját udvari tanácsosát, Klobiisiczky 
Andrást, 1652-ben. 

„Sicuti Salamon praefecit operariis praefectos et 
curatores — mondja Comenius — : ita tu quoque con- 
stítuas scholarchas, qui operis a te mandatis et ab 
artificibus ad elaborandum susceptís intersint, urgeant, 
dirigant, tamquam tibi reddíturi omnium rationes, ut 
ne opus hoc Dei tardetur in manu eorum, qui sibi 
permissi langvescere possent." Klubosíczkynak, a főis- 
kola első gondnokának és utódainak tehát az a szép 
feladat jutott, hogy ösztönző erőül szerepeljenek azokkal 

szemben, akik az Isten oltárának építése körül netalán 
restelkedve forgolódnának. 

Igen ám, a békés viszonyok közötti 

De jött csakhamar a szomorú fordulat. Báthori 
Zsófia, mintha irigyelte volna anyósának nagy alkotásait, 
hátat fordított a protestantizmusnak s maga után von- 
szolt férjével együtt rósz szellemévé lett a sárospataki 
főiskolának. Egy őrszem, egyetlen gondnok most már 
kevésnek bizonyult. „Necessitas ipsa jussit — írja Szom- 
bathy — ut scílicet viri poiitici, autoritate eximia praedítí 
scholae negotia curarent, quin et curatores subalternos 
haberent" s Hécei Baksai István, udvari tanácsos és 
Abauj vármegye főjegyzője, 1661-ben vice-kurátorrá vá- 
lasztatott. Ö volt e minőségben az első. 

A kurátorok feladata ez idő óta kettőssé lett — 
fájdalom — igen sokáig. Az üldözött protestantizmus 
ereje iskoláiban dicsőítvén meg önmagát, az iskolák 
ellen fordult az ellenfél hirtelen megnőtt hatalma. A 
zsarnoki jogaira féltékeny államhatalom és a lelkeken 
uraskodó római katholicizmus közös érdeke egyaránt 
úgy követelte, hogy a protestáns iskolák — a lelkiisme- 
reti szabadságnak eme Düszke védvárai — leomoljanak. 
Nem az ellenségen múlt, hogy nem úgy történt ; hanem 
ama férfiak tekintélyén és vasakaratán, akik — jutalomra 
való számítás nélkül — odaállottak az intézetek keríté- 
seire, s egyik kezökben építő, a másikban védelmi esz- 
közökkel kibírták az ellenség rohamait, vagy szárnyaik- 
kal fedezgetve az üldözötteket, megosztották velők a 
vándorlás és költözködés keserveit. 

Hogy a protestantizmus e nehéz és hosszú harcot 
megharcolni képes volt, abban roppant érdeme van 
az u. n. világi elemnek általában s az iskolákra nézve 
különösen azok fő- és algondnokainak. Aki elfogulatlanul 
tud Ítélni, elismeri, hogy nem csupán önmagunkat, ha- 
nem az egész magyar nemzet sorsát védelmezték. Ma- 

gyarok mertek lenni a németesitő áramlattal szemben, 
szabadságszeretők a zsarnokokkal szemben, akiket pedig 
imádni kényelem és haszon vala. 

Felemelő látvány végigtekinteni a sárospataki fő- 
iskolai gondnokok nevein. Fényes múltú, őseiknek hosszú 
sorával dicsekedő férfiak és nincs közöttük senki, aki 
szégyennel viselte volna a protestáns egyház és iskola 
szegényesnek látszó szolgálatát ! Az Erdélyben, Göncön, 
Kassán bujdosó iskola mindenütt megleli a maga támaszait. 
Örök tisztelet a Comenius nagy nevének, akinek rendező 
szelleme a gondnokság szervezését szükségesnek ismerte 
fel. Gondnokaink nélkül, tekintélyes családok önfeláldozó 
védelme nélkül^ még keserűbb lett volna a sárospataki 
főiskola sorsa, mint különben. 

Jól esik ezt így elmondanunk most, midőn a ti- 
száninneni egyházkerület bizalma egy régi család nagy- 
reményű ifjú sarját ültette be a sárospataki főiskolának 
ifj. br. Vay Miklós halála óta üresen álló algondnoki 
székébe. 

Ma nincs ugyan okunk félni többé sem az állam- 
hatalom zsarnokságától, sem a róm. kath. egyház szer- 
telen törekvéseitől ; de gondnokainkra nem kevésbbé 
van szükségünk, mint azelőtt. 

A modern állam a tudomány és szabadság ápolá- 
sában szövetségesünk. Alkotmányos kormányunk — a 
modern állameszme szolgálatában állván — hatalmasan 
védelmezi az állami nyelv jogait s annak diadalát bizo- 
nyára eléggé erős lesz nemsokára kiküzdeni. A római 
katholikus egyház — habár máig sem feledheti régi túl- 
súlyát — önvédelmi kötelességek által van korlátozva 
követeléseiben ; minélfogva egy újabb vallásharc esé- 
lyeit megkockáztatni alig lehet hajlandósága. így állván 
a dolog, magyarságunk és szabadságszeretetünk — eme 
régi bűneink — miatt többé nem igen lehet kilátásunk 
a bujdosás keserű kenyerére. 

És iskoláink sorsa, e kedvező körülmények dacára 
is, nehéz. Az állam tanügyi politikája s bizonyos nevelési 
és oktatási divat az különösen, ami ellenünkre van ; amaz 
ugyanis a maga meg-megujúló követeléseivel, s talán 
túlságos ügyszeretetből származó kifogásaival ; emez a 
kis városokat fitymáló úrhatnámságával. Amazt kibírjuk 
lelkes áldozatokkal, s — hol ilyesmire nincs kilátás — 
ott az államsegély igénybevételével, emezt le kell győz- 
nünk a homályosan látó szülők felvilágosítása, tehát bi- 
zonyos jótékony közszellem előidézése által, főleg azok 
körében, akiknek a hiúságon kivűl a földi jólétből is 
kijutott a nagyvárosi élet költségeire. 

Jóakaratot biztosítani törekvéseink iránt fölfelé s 
ébresztgetni az aluszékony protestáns közszellemet: ez a 
két feladat vár különösebben — a jelen körülmények 
között — egy protestáns intézet elöljáróira, azonkívül és 
azonfelül, ami a kormányzati szabályokban betűkkel is 
kifejezve áll. 

Nagyságos Dókiis Gyula, midőn ifj. br. Vay Miklós 
örökébe lép, tisztában van, mint mi ismerjük, feladatá- 
val. Évek óta bizonyítgatja már fárasztó munkával, oda- 
adó lelkesedéssel, félreértések oszlatása s rokonszenv 
ébresztgetése által, hogy szíve szerint szereti a sárospa- 
taki főiskolát. Hivatalos állásában megszokta tisztelni a 
rend és fegyelem törvényeit s van bölcsesége ahoz, 
hogy miként, lehet biztosan győzni a roszakarat és tu- 
datlanság felett. Üdvözöljük a fiatal férfiút, akinek hosszú, 
üdvös munkálkodására joggal számíthatunk — ad multos 
annos ! ! 



ISDISOISDÖO S;n-ospataki Lapok 1887. évfolyam, 4. szám. Qi.'GlS "050.5 



CZELDER MARTON. 

1833—1889. 



Még fülünkbe hangzik a nagy csodálkozás zaja, 
amely Felsőbánya lelkészének, a tiszántúli kerület egyik 
pásztorának, a dunamelléki fényes kecskeméti egyház- 
község élére való emeltetését kísérte. Hallani véljük az 
elfojtott sóhajtást s a takargatott elégületlenség titkos 
moraját is, amely átvonult az érdekelt s áttört mesgyéjű 
kerület bizonyos köreiben. Előttünk a képe annak a dula- 
kodásnak is, amelyet a csalódottak, a leszavazottak hiú- 
sága indított, hogy megháborítsa Czeldert a Fördös örö- 
kében. Benn a parókhiában, künn az utcákon, tereken, 
magános házakban és a templomban, mindenütt ott állott, 
ott leskelődött a leszavazott és kevélységében meghábo- 
rított ellenfél. A politikai pártoskodás elkeseredett lovag- 
jai — „nem mint az árny az utazót, csak jó időben" — 
folytonosan, lépésről-lépésre kísérték az új lelkészt, je- 
gyezték, bírálgatták tetteit, szavát, arcának mozdulatait, 
szemének nyílását és csukódását .... és ki ne tudná 
közülünk, hogy elébb a kecskeméti egyházmegye, majd 
a kerület, végre a konvent, — igaz, hogy kétszeri próba- 
tétel után — de az Eötvös Károly hatalmas védőbeszéde 
ellenére is, kimondta a Czelder elmozdíttatását. 

Nem gondolnám, hogy sokan volnának protestáns 
köreinkben, akik őszinte fájdalmat ne éreztek volna 
szívökben e magasra helyezett s még mindig növekedő 
fa lezuhanásakor. Sőt tudom, hogy akadtak többen, aki- 
ket megszállt az elégedetlenség, a békételenség lelke s 
merész támadást láttak még a felsőbbség ítéleteiben is 

a lelkészi állás biztonsága ellen s kételkedve néztek a 
jövőbe, amely szaporíthatja a Czelder-féle esetek számát. 
Maga az elmozdított önérzettel fölebbezett a közvéle- 
ményre s az Isten ítélőszéke elé. 

Most már ott van a legmagasabb, az örök bíró előtt. 
Testben, lélekben megtörve, nem sokáig bírta ki a reá- 
szakadt megaláztatást s folyó évi augusztus hó 23-án meg- 
szabadította a halál angyala a testi-lelki szenvedésektől. 

Sem menteni őt, sem vádolni mást vagy másokat 
nem szándékozom. Közelebbi tisztelői s barátai közül 
akad talán valaki, aki bővebb tanulmány tárgyává teszi 
őt és müveit s tisztázni fogja a tisztázatlant s eloszlatja 
a ködöt, amely az őt ért katasztrófa előzményei felett 
borong. Annyit azonban tartozom sírja felett kimondani, 
mint meggyőződésemet, hogy Czelder Márton a mi hazai 
protestáns egyházi életünknek és irodalmunknak egyik leg- 
sajátosabb alakja volt s úgy is, mint missionarius, úgy 
is, mint lelkész és író, szerzett annyi érdemei magának, 
amennyit csak a ritkább lényeknek sikerül szerezniök, s 
épen azért megérdemli az egész hazai protestantismustól 
s közelebbről tőlünk, ev. ref. hitfelekezettől, hogy emberi 
gyöngeségeitöl (amelyek többé-kevesbbé úgyis közösek) 
elgondolva, őszinte szánakozással jegyezzük fel az ő korai 
kidőltét s tisztelettel ismerjük el róla azt, amit a legna- 
gyobb rosszakarat sem képes elvitatni tőle; t. i. missi- 
onariusi, lelkészi és írói érdemeit. 

Jól emlékezem arra az időre, amikor a boldogult, 
mint missionarius itt járt Sárospatakon és vidékén s b. 
e. Horváth Máriát igyekezett megnyerni a missió-ügy 
pártfogójául. Lelkészek és világiak, férfiak és nők szinte 
rajongással emlegették a kegyes és bátor pap nevét, aki 
— mint egy apostol — nem fél az idegenben is hangoz- 
tatni az evangeliom igéit és nem fárad el a „szétszórt 
csontok" összegyűjtésében. Mi, mint kis diákok, futot- 
tunk utána, hogy valamilyen fogalmunk legyen egy mis- 

sionariusról, akinek a hivatásáról is csak homályos kép- 
zeteink voltak. Hallottuk, hogy leveleit úgy kezdi, mint 
Pál apostol s hogy gyülekezeteket alkot ő is, templo- 
mokat, iskolákat építtet ; énekel, prédikál, küzd, fárad s 
ez nekünk elég volt, hogy tiszteljük őt s hogy nagynak 
higyjük öt. S büszkék voltunk egy kicsikét arra is, hogy 
ő pataki diák volt. 

Valóban, férfi észszel sem vonhatjuk meg elisme- 
résünket Czelder M. missiói vállalkozásától. Vallásos lel- 
kesedés, apostoli elszántság kell ahoz, hogy valaki, — 
akit, mint őt, itthon is megtalálta volna az emberek bi- 
zodalma, — elhagyja az ismerős köröket s odaálljon a 
gyanakodó szemek kereszttüzébe és a háztetőkről is hir- 
desse a Krisztust, aki megfeszíttetett. Hányan akadnának 
közülünk, akik az ilyen bizonytalanra, az ilyen ezerféle 
vesződéssel és mindenféle kényelmetlenséggel járó sze- 
repre vállalkoznának ? ! És ha tudjuk azt, hogy Czelder 
ráért s tudott mint missionarius, a naponkénti fáradság 
mellett és után még irodalmilag is izgatni a missio ügyé- 
ben ; ha ismerjük missiói leveleit (Prot. Egyh. és Iskolai 
Lap 1862. évfolyam) s nem akarunk mindenáron szemet 
hunyni az ö sikerei előtt: akkor tiszteletet kell ápolnunk 
szívünkben iránta s törekvései, sőt alkotásai iránt. 

Igaz, hogy ez a misszió-ügy nem maradt reá nézve 
keserűségek nélkül. Igaz, hogy őt magát is különös 
vágyak háborgatták az általa összeszedett csontok felett 
való uralomért; de a jó szándékot megtagadni tőle még 
ezen a ponton is nehéz s törekvése indokolható. 

10 évig járt-kelt s hódított a magyarságnak és ev. 
ref. egyházunknak Moldva-Oláhország vidékein, Ö volt 
itt az első magyar missionarius. 

Mint lelkész is azok közé tartozott, akiknek a hiva- 
tal nem a kenyér botja s nem is a kényelem puha pár- 
nája csupán, hanem hivatás, élet és küzdelem. Izgékony 
lelke nem tudott pihenni soha. Tenni, alkotni vágyott. 

Ha rendbeszedte egyházközségének ügyeit, keresett és 
talált újabb munkát az egyetemes egyház különböző té- 
réin. Eszméket érlelt, terveket ápolt és készített, levele- 
ket írt, kért, esdekelt, utazott; nem hagyta nyugodni 
missionariusi természete a papi hivatalban sem. 

Mint írót is a lázas izgatottság jellemzi. Korán fel- 
lépett (1853.) első kísérleteivel, irodalmi zsengéivel. 
(„Első ibolya," „Pályalomb,") amelyek öt a költészethez 
való vonzalmában mutatják be. Zsengék többnyire, de 
jóakarattal s nemes szándékkal. írói koszorújának leg- 
maradandóbb leveleit imádságai és szerkesztései képezik. 
Szinte hihetetlen az, hogy valaki egy félreeső helyen, 
aminő Felsőbánya, hozzáfogjon tudományos folyóiratot, 
lapot és prédikációk gyűjteményét (Lelkészi tár) szerkesz- 
teni. Czelder ezt megcselekedte. Révész Imre hunyta után 
egy második Révész Imre akart lenni s annak megszűnt 
folyóirata helyett ö állott oda a magáéval (Figyelő) az 
ú. n. orthodox-irányzat élére és iparkodott maga és maga 
köré gyűjtött munkatársaival fentartani a tiltakozás foly- 
tonosságát. Nem rajta múlt, hogy nem tudta egészen 
pótolni a „Figyelmező" -\, hanem bizonyosan az érdekelt 
irányzat hívein is, akik nem tartották szükségesnek, az 
elvek szempontjából, a Czelder által kibontott zászló 
körűi nagyobb lelkesedéssel összeseregleni. A vezérnek 
érdeme marad, hogy akart, próbált s tett is, amennyit 
tehetett. „Vasárnap" c. néplapjával valódi hiányt igye- 
kezett megszüntetni s az „Evangyéliomi lelkészi tdr"-v3\ 
könnyíteni akart paptársain. 

Imái sokáig fognak még hangzani templomainkban 
s ha nem mondhatók is azok kifogástalanul gondos al- 
kotásoknak; ha a kritikus szem megakad is azoknak 
egyes fogyatkozásain : azt senki el nem vitathatja, hogy 
azok írója sok&zor társalkodott az Istennel s nemcsak 
érezni tudott a legfelségesebb lény közelében, hanem 
beszélni és hymnusokban áradozni is. 

írói érdemeinek bizonyosan nagyrésze volt abban, 
hogy őt a kecskemétiek egy része Fördős utódául sze- 
melte ki s ö maga is azért vágyott egy előkelő város 
gyülekezetében hivataloskodni, hogy annál nagyobb ered- 
ménnyel folytathassa írói és szerkesztői munkáját. Elein- 
tén látszott is vállalatain, azoknak főképen külsején, a 
Kecskemét hatása; de a felekezeti viszonyokban történt 
változás, t. i. a prot. egyházak egyesülési törekvése, leg- 
alább az irodalomban, nem volt kedvező a Czelder vál- 
lalataira s különösen „ Figyelő "-jére nézve. S ő abban 
a jó reményben, hogy a „Magyar Prot. írod. Társaság" 
oly folyóiratot fog indítani, amely minden árnyalatot ki- 
elégít s az egész hazai protestáns egyháznak dicsekedése 
lesz, a maga folyóiratát a múlt évben megszüntette s lelke- 
sen buzgott a „Magyar Prot. írod. Társaság" eszméjeért. 

Igazán ritka és sajátos jelenség volt. Becsvágy sar- 
kalta szüntelen. Küzdeni, tenni, alkotni, tényezőnek tar- 
tatni : ez volt eleme és vágya. Sokra vállalkozván, nem 
csoda, hogy egyben-másban nem találta el a legbiztosabb 
hangot, a legjobb irányt s az sem csoda, hogy egy nagy 
egyházközség temérdek kis és nagy dolgaiban nem tudott 
mindenkinek tetszöleg forgolódni s nem tudta különösen 
politikai ellenfeleit kibékíteni. Irodalmi vállalataiért sze- 
génység lett a bére, Kecskeméthez kötött szép reményeit 
pedig a legiszonyúbb csalódás tette tönkre, amely végre 
öt magát is sírba sodorta. 

Kecskemétről elköltözve, Nagybányán húzódott meg 
nejével és gyermekeivel, múltjának sok szép és keserű 
emlékeivel. 

Született a boldogult Vásárosnaményban, 1833. 
november 11-én szegénysorsú, nemes szüléktől. Tanúit 
szülőföldjén. Nyíregyházán és Sárospatakon. Itt végezte 
be iskolai pályáját s itt érte a forradalom, amelyben mint 
guerilla vett részt. A forradalom után visszajött Sáros- 
patakra s innen Nagyrozvágyra ment ki segédtanítónak, 

amire a szegénység is kényszerítette. Itt írta „Első ibolya^' 
című versfüzetét 1853-ban, mega„Pa7;;ö/o/7zö"-ot,a Garay- 
árvák felsegélésére. Mint theologus kétszer nyert pálya- 
díjat s jó híreért a temesváriak leikész-tanítóúl kívánták 
megszerezni, de sikertelenül. 1856-ban tette le a beke- 
belezési vizsgát Sárospatakon s Losoncra ment segéd- 
lelkésznek. 1857-ben Révkomáromban pappá szentel- 
tetett. 1860. végéig működött Losoncon, tanítván a gim- 
náziumban vallástanon kívül költészetet, szónoklatot, sőt 
természettant is. Itt készítette „Vasárnapi, ünnepi és al- 
kalmi imáit" is, amelyek 1859-ben Budapesten jelentek 
meg. 1860-ban a moldva-oláhországi missiora határoz- 
ván el magát, elhagyta Losoncot s az ekkor alakúit egri 
egyház tagjai által — mint jónevü szónok és candida- 
tus missionarius — meghivatván : ö tartotta Egerben, 
harmadfél száz év után, az első nyilvános prot. prédi- 
kációt, amely nyomtatásban is megjelent 1861-ben. Eger- 
ből Pestre s onnan a Török Pál, Székács József és Bal- 
lagi Mór buzdítása folytán 1861. jan. 2-án Oláhországba 
indult. Szervezte s alapította a pitesti, plojesti, galaci, 
brailai, krajovaí, foksáni, konstantinápolyi, kalarási és 
giurgevoi protestáns gyülekezeteket. Tervezte a moldvai 
csángó magyarok reformálását ; de kellő erő hiánya miatt 
siker nélkül. 1871-ben belefáradva a küzdelembe s meg- 
unva a gyanúsításokat, elfogadta a felsőbányái ev. ref. 
egyház meghívását s úgy itt, mint 10 évi missíonárius- 
sága alatt, jelentékeny irodalmi munkásságot fejtett ki 
(Egyházi alapszabály, 1862.; Köznapi imakönyv, 1862.; 
Az evang. prot. egyház védelme. Budapest, 1863.; Mis- 
sioi Lapok 1866.; Missioi levelek a „Prot. Egyházi és 
Iskolai Lap"-ban, Budapest; Élő kövek, egyházi beszéd, 
1867.; Halotti imák, 1879.; Magyar Prot. Egyh. és Isk. 
Figyelő.; Evang. lelkészi tár; Vasárnap című, vallásos 
irányú néplap sat,). 1884-ben jutott Kecskemétre, ahol 
folytatta megkezdett vállalatait az utolsó időkig. 

Csak ez a rövid, vázlatos életrajz is elegendő bi- 
zonyíték arra, hogy Czeldert a hazai protestáns egyház 
kiválóbb alakjának ismerjük el s elegendő ok, hogy 
őszinte sajnálattal gondoljunk életének hirtelen beborult 
alkonyára és áldást mondjunk a nagybányai temetőben 
nyugvó porára, ahová özvegye, öt árvája s számos részt- 
vevők könnyei és fájó emlékezései között folyó évi aug. 
hó 25-én tétetett le. Nyughatatlan lelke megtalálta az 
örök nyugodalmat. Áldás emlékére! 



iSDlSÜlSÜlSÜ Sárospataki Lapok 1889. évfolyam, 35. szám. ClSQiQiCiS 



DR. RIK GUSZTÁV. 

1849—1890. 



Halálának hírére fájdalmas érzés futotta át Sáros- 
patak városát s gyászlobogók tűntek elő a városházán, 
a főiskola és állami tanítóképző-intézet épületein, a refor- 
mátusok tornyán s ezeket a némán is beszélő jeleket 
látva, sokak önkénytelenül is feltették maguknak e kér- 
dést: ki is volt ő, akit a gyásznak nem közönséges 
jeleivel tisztelnek?! Hiszen soha nem láttuk öt a nép- 
szerüségkeresés lármás piacán! Soha nem hallottuk 
nevétől zengeni az utcákat és köztereket ! ! Mámorosiilt 
tömeg soha nem hordta vállain I Nagy alkotásait, rend- 
kívüli érdemeit nem kürtölték hízelgő barátok . . . miért 
hát e gyász, e tisztességtétel annyi és olyan előkelő 
helyeken ? ! 

Míg így tűnődének sokan a látható jelek hatása 
alatt s míg az itt is, ott is hangzó hírek és adatok után 
alakulni kezdett a közönség lelkében a boldogult férfiú 
képe: megkondul a temetésre hívogató harang és a 
halottas ház udvara nem bírja befogadni a tisztesség- 
tevők roppant seregét. Az utolsó pillanatokban, mikor 
az áradat még mindig növekedőben volt, át kellett hur- 
colni a drága hamvakat a főiskola falai közé. 

„A temetés az étet bírálata'^ mondja valaki, végig- 
tekintve a résztvevők sűrű sorain. Ha .csakugyan az : 
akkor a dr. Rík Gusztáv élete fényes bírálatot nyer a 
halálban. Százan, ezerén hozták el koporsójához sóha- 
jaikat, könnyeiket; egyesek és testületek koszorúkkal 
fejezték ki iránta szeretetök és tiszteletök érzelmeit s ami 

rendszerint a ritkább esetelí közé tartozik: zúgolódó, 
panaszkodó hang, bántó kritika nem vegyült a köz- 
elismerés és közsajnálkozás harmóniájába. 

A zajtalanul ömlő folyóhoz hasonlított, amelynek 
habjai után tenyészet fakad ; a csendes esőhöz, amely 
termékenyít. Míg egyesek nagy szelet verve, minden 
lépésökért követelik a nyilvános ünnepeltetést, ö neki 
elég volt jutalmul az, hogy a közjó érdekében ö is 
munkálkodhatott. 

De munkálkodott aztán híven és nagy következe- 
tességgel ! Nem a tömeg kegyét kereste, nem a maga 
hasznát számítgatta, ha egyszer munkára hívta el a biza- 
lom, hanem háládatos akart lenni a bizalomért. Tiszte- 
lettel kell elismernünk róla, hogy volt egész lényében, 
egész jellemében valami keresetlenség, egyszerűség, valami 
antik nemesség, amely hódít és melegít, anélkül, hogy 
arról önmagának is sejtelme lett volna. Ez a vonás az 
különösen a dr. Rik Gusztáv képében, amely öt a sáros- 
pataki társadalomnak egyik kimagasló alakjává emelte, 
amelyért öt közművelődési intézetek és testületek siettek 
megnyerni ügyeiknek és amellyel azokat is elismerésre 
tudta bírni személye és törekvései iránt, akiknek önző 
számításait a maga kérlelhetetlen becsületességével olykor- 
olykor keresztülhúzta. 

,; Bizony ez az ember igaz vala!" 

Még csak 41 -ik esztendejét élte és már is érezték 
a vele érül közök, hogy Sárospatak városára átalakító 
befolyást fog gyakorolni, ha a Gondviselés időt enged 
neki tehetségeinek teljes érvényesítésére. Vajha engedett 
volna I Fájdalommal kell bevallanunk, hogy a mai kal- 
márkodásra hajló világban a hozzá hasonló jellemeknek 
híjával vagyunk. Ez a tudat is oka lehetett annak, hogy 
koporsója körül a város részvéte, minden rang- és fele- 
kezeti különbség nélkül, olyan tüntetésszerüen nyilat- 
kozott. 

6 

Született a boldogult Munkácson, 1849-ben Rik 
Jakab és Hochholzer Emma szülőktől, akik mindketten 
magas műveltségűek levén, gyermekeikre már a szülői 
háznak alakító befolyása volt. A gimnáziumi tanfolyamot 
a sárospataki főiskolában 1 867. nyarán végezte kitűnő si- 
kerrel. Már tanuló-korában mutatkoztak lényének bizo- 
nyos kedves tulajdonságai, amelyek később egyre hatá- 
rozottabban kifejlődve, egész jellemének kidomborodá- 
sára befolyással voltak. Szívesen mosolyogta társainak 
pajzánságait, de sohasem vett részt szilajkodásaikban. 
Szerette a kötelesség hü teljesítését, de nem tudta árulni 
képességeit. Szinte nem gyermeki nyugodtsággal felelt a 
hozzáintézett kérdésekre s azok közé tartozott, akiket 
inkább becsülni szoktunk, mint szeretni. 

A gimnáziumi pálya végeztével Budapestre ment az 
egyetem bölcsészeti tanfolyamára s itt különösen a ter- 
mészettudományi tantárgyakat búvárolta, amelyek iránt 
már gimnáziumi tanuló korában is kiváló vonzalommal 
viseltetett. Hogy milyen jól töltötte idejét Budapesten, 
s hogy itt is mennyire hü maradt ö önmagához : arra 
nézve a legjobb bizonyítvány az, hogy Than Károly 
felismervén a búvárkodni szerető s a laboratóriumot 
következetes szorgalommal gyakorló ifjúban az igazi 
tehetséget és hívatottságot, őt assistensül vette magához. 
Oly kitüntetés, amely csak a jók javának jut osztály- 
részéül. 

Némelyeket az efféle kitüntetés elkényeztet és meg- 
megállít a haladás útján ; ő nem ezek közül való volt. 

r 

Ugy látszik, hogy ő nem közönséges célt tűzött tehet- 
ségei elé s hogy vágyainak határa az egyetemi tanárság 
volt és nem a sárospataki gyógyszerészség. A gond- 
viselés azonban másként határozott. Mikor ő elébb a 
doctori címet (1872.), majd a középiskolai tanári okle- 
velet (1876.) is megszerezte magának; sőt 1877-ben 
állami ösztöndíjjal Heídelbergbe is elment, hogy ott a 

Bunsen oldalán s annak laboratóriumában is megpró- 
bálja és fejlessze tehetségeit s mikor ismerősei azt hitték 

— és jogosan — hogy ö már egészen ott van az egye- 
temi tanárság küszöbén : akkor — egészen váratlanul — 
visszajött Sárospatakra s átvette édes atyja gyógyszertá- 
rának vezetését és itt maradt, itt élt és működött életének 
utolsó lehelletéig, fejlesztve édes atyai örökségét és jóté- 
konyan hatva mindenütt, amerre a bizalom szava elszó- 
lította. 

Mi volt oka e fordulatnak: mi nem tudjuk s kér- 
dezni nincs miért. Azt azonban tudjuk, hogy dr. Rik 
Gusztáv tehetségére több ízben rávetette szemét a főis- 
kola elöljárósága és tanári kara s örömmel üdvözölte 
volna őt a tanárok tisztes seregében, szívesen látta volna 
őt legalább, mint a vegytan akadémiai előadóját, de talán 
egészségi, talán másféle okokból ez a terv, ez az óhajtás 
nem sikerült, nem valósulhatott. De sikerült egyéb. Amint 
ugyanis a főiskola anyagi ügyeinek élére az u. n. Gaz- 
dasági választmány, a mai szerepkörében odaállíttatott, 
az elöljáróság — a tanári kar meleg ajánlata folytán — 
nagy készséggel és a legszebb remények között hívta 
meg — egyebek között — dr. Rik Gusztávot is a főis- 
kola anyagi ügyeinek vezetői közé. Tanúk lehetünk reá, 
hogy milyen hűséggel, mennyi éleselműséggel és milyen 
nemes tapintattal szolgálta ő az „Alma Mater"-ts milyen 
szívességgel vett részt a gyakran igen kényes természetű 
kiküldetésekben. 

Volt idő — s ez is az ő szép jellemére vet világot 

— midőn a Gazdasági Választmány és az Igazgató- 
tanács között nézeteltérések merültek fel, vagy más sza- 
vakkal szólva: volt olyan eset, amikor az utóbbi, mint 
felettes testűlet, csupa túlbuzgóságból, az elébbinek jog- 
körébe avatkozott s dr. Rik Gusztáv több társával együtt 
beadta lemondását. Csak addig akart és tudott nobile 
officiumokat teljesíteni, amíg azt látta, hogy müködésü- 

6* 

kért föltétlen bizalom a jól kiérdemelt fizetés. Az elöl- 
járóság azonban mindent elkövetett, hogy a félreértés 
kiegyenlíttessék, ami megtörténvén, dr. R. G. újra oda 
ült a tanácskozás asztalához .és szolgálta a főiskolát 
ingyen és rendíthetetlen hűséggel. Az a koszorú, amelyet 
a főiskola nevében tettek a koporsójára „a hálás tanít- 
ványnak'' szólt: ö igen megérdemelte azt. 

De nemcsak a főiskolát szolgálta ö lelkiismeretes 
pontossággal, hanem a sárospataki ev. ref. egyházat is, 
mint ennek két izben is presbytere s tanácskozási aszta- 

rr 

Iának egyik ékessége, büszkesége. ezt a kötelességét 
sem hanyagolta, ezt sem kicsinyelte ; ő itt sem érdekből, 
nem politikából szolgált ; nem azért, hogy ilyen összeköt- 
tetései által is párthíveket szerezzen. Neki az olcsó nép- 
szerűség nem volt kenyere s a zavaros viszonyokat nem 
kihasználni, hanem megtisztítani igyekezett, ez képezte 
ambícióját. A presbyterium tagjai saját költségükön készít- 
tetett koszorúval tisztelték meg a derék bajtárs emlékét. 

Az állami tanítóképző- intézetben, mint igazgató- 
tanácsosnak volt szerepe ; a város közbirtokossági ügyei- 
nek rendezésében egyik legjelentékenyebb tényezőnek 
ismertetett; a sárospataki népbank felügyelő-bizottságá- 
nak lelke s élesen látó szeme volt. így mondják azok, 
akik őt a város és népbank ügyei körül forgolódni látták 
s akiknek bő alkalmuk nyílt az ő tiszta lelkébe mélyeb- 
ben betekinteni. 

Hogy milyen volt boldog családi körében, amelyet 
14 évvel ezelőtt alkotott, hogy miként küzdött, fáradt 
övéinek jövőjéért és milyen szépen haladt elő az anyagi 
boldogulás útján : ezt és azt a tengernyi bánatot, amely 
erre a magára maradt, szépen fejlődő családra borúit, 
mi nem próbáljuk meg ecsetelni. Meghatóan ecsetelte 
azt a koporsó felett Bálint Dezső helybeli lelkész. 

Egyet azonban fel kell még említenünk ; azt neve- 
zetesen, hogy Than Károly, akit mestere gyanánt tisz- 

telt, már a M. Tud. Akadémia előtt is bemutatta a ked- 
velt tanítvány irodalmi kísérleteit és pedig 1877. nov. 
5-én „Az erdöbényei ásványvíz vegyi elemzése" cimü 
értekezését, 1878. március 28-án pedig „A vegyérték 
folyamának fejlődése ISJS-íg" című tanulmányát s min- 
dent elkövetett, hogy megtartsa növendékét a tudomá- 
nyos pályán, akinek jövöjéliez joggal fűzhetett szép 
reményeket. A boldogult magánviszonyai azonban azt 
követelték, hogy ő Sárospatakon telepedjék le és sze- 
rencse e városra, hogy őt magáénak mondhatta s hogy 
időnként reá mutathat saját fiai előtt, mint követésre- 
méltó mintaképre. 

Gyakori gyöngélkedés és huzamosabb betegség 
után 1890. február hó 4-én éjjel hunyt el s 5-dikén 
temettetett el a főiskolai énekkar megható gyászdalai 
mellett, édes anyja porai mellé, szerető özvegy, 3 fiú, két 
leánygyermek és nagyszámú rokonság s egy egész város 
közönségének áldásai és könyei között. 

Virasszon sírján hű emlékezet! 



Ui^:^lQi,QJ, Sámspataki Lapok 1890. úvfolyam G. sz. ISOlSDöDlSO 



EMODY DÁNIEL. 

1819—1891. 



Míg az édes magunkénak vallhattuk, körülöleltük 
öt tisztelettel, szeretettel. Mikor roskadozni kezdett az 
évek és a kötelesség terhei alatt, fájdalmas megillető- 
déssel néztük hanyatlását. Mikor a gyöngeség és beteg- 
ség ágyba szegezték s szellemének napfényes egén bor- 
zadalmas fellegek jelentkeztek: készítgettük szívünket a 
kínos elválásra. Mikor a könyörülő Isten magához ölelte 
és megnyitotta az ö elborult lelkének az örök világos- 
ság ajtaját: megkönyeztük, megsirattuk. 

Megérdemelt tőlünk minden tiszteletet, minden sze- 
retetet ; a fájdalmat is, a könyet is, a siralmat is. 

A legelső volt közöttünk, anélkül, hogy akarta volna. 
Múltja szebb, ígéretesebb, mint bárkié a mi kis vilá- 
gunkban ; de ő nem tudta azt. Semmit sem tudott ma- 
gáról és magáért, csak azt, hogy őt oda hívták a köte- 
lesség asztalához s hogy neki szolgálni kell hűséggel, 
becsülettel, lelkesedéssel s azt a tanszéket, amelyet egy- 
kor Kövy tett dicsővé és irigylésre méltóvá, nem szabad 
beárnyékolni, nem lehet megkisebbíteni a szent hagyo- 
mányok meggyalázása nélkül. 

44 éves volt, mikor a sárospataki főiskola elöljá- 
róinak bölcs utánjárása megszerezte őt a főváros kitű- 
nőségei közül az újraszervezett jogakadémia egyik tan- 
székébe. Nem volt tanár ; ügyvéd volt és publicista ; de 
annyi szerénységgel, igénytelenséggel s olyan professori 
talentumokkal, hogy igazán az Isten jó tetszésének kell 
tekintenünk, hogy elöljáróink olyan szerencsésen rátaláltak. 



87 



A Vay Miklós br. szép szaváért, az Erdélyi János 
barátságáért s talán édes atyjának, az egykori sárospa- 
taki tanárnak emlékeért, kitépte magát a főváros igéze- 
tes, fénnyel s dicsőséggel csábítgató világából ; s ö, akit 
egykor Petőfi és Jókai, mint közös barátjukat, irodalmi 
perosztóiíl fogadtak el maguk között ; ö, aki mérsékelni 
bírta egykor az Irinyi vitatkozási szenvedélyét s egy 
KossLitlinaí{, Vörösmarty nalc, Tompdnalc, Kazinczy Gábor- 
nalc, Pd/cii Albertne/c, Vajdánalc, Királyi PálnaJ{, Czalcó- 
nak, Xantüsnak, Vasvárynak s annyi sok más országos 
nevű jelesnek bírta becsülését; aki Cse ngery vei a „Pesi- 
Hirlap"-ot, Kemény Zsigmonddal pedig a „Pesti Napló"-t 
szerkesztette ; ö, aki — mint Jókai feljegyzi róla — oda 
tartozott az ifjú irodalom új tehetségekből alakúit díszes 
csoportjába s résztvett hazánk újjászületésének előkészí- 
tési munkájában ; ő, aki ott forgott a márciusi ifjúság 
körében és a szabadságharc viharai között; ő, aki Dem- 
binszkyt francia beszéddel üdvözölte Debrecenben s aki 
ott volt a vértörvényszék áldozataiul kiszemelt 32 magyar 
író névsorában; ö, akinek fényes összeköttetéseiből csak 
egy parányit kellett volna felhasználnia, hogy a főváros 
irigyelt nagyjai közé emelkedjék : megfoghatatlan lemon- 
dással eljött a sárospataki főiskola szerényen díjazott 
napszámosai közé, hogy — mint ő önmaga előtt is in- 
dokolni próbálta — „addig Assirtus tetemeiként szétszag- 
gatott munkásságát azon főiskolának szentelhesse, amely 
az ő hamvaiban is tisztelt atyját falai közt látta egykor, 
mégpedig előbb, mint növendékét, később, mintegy pár 
évig (1804 — 1806.) tanárát a felsőbb gimnáziumi osztá, 
lyok egyikének. " 

Bármi hozta légyen, eljövetele s 28 évi szereplése 
Istenáldás volt a sárospataki főiskolára s ennek különö- 
sebben jogakadémiájára nézve. 

Előttünk a képe még ma is annak a jelenetnek 
amikor a tiszáninneni kerület elöljárói, képviselői s a 

sárospataki tanári kar és tanuló ifjúság előtt a főiskola 
imatermében egy díszmagyarba öltözött, kis termetű, de 
élénk tekintetű férfiú emelkedett fel a szószékbe 1863. 
szeptember 14-én. Eniödy volt. Könyv nélkül beszélt s 
engedelmet kért, hogy — még szintén beköszönni ké- 
szült négy kartársára való tekintettel — rövid lehessen. 
Minket nem az hatott meg akkor, amit a nemzetközi 
jog köréből fejtegetett, noha ez is áttetszően világos és 
tanulságosan szép volt. Nekünk az az elismerés tetszett 
különösen, amellyel ő Kövyröl s annak érdemeiről em- 
lékezett; a nemes hódolat a nagy előd iránt s az a nyi- 
latkozata a sokat szenvedett protestantismusról, hogy az 
a gondviseléstől nem egyszer volt arra hivatva a hazában, 
Iwgy utolsó menhelye legyen a jognak. Tetszett az is, 
amint az ifjúságra váró munkát jellemezte ; azt a mun- 
kát értem — úgymond — amelynek nem csupán a napi 
szükségek kielégítése szab határt, de amelynek célja hazánk, 
fajunk, hitfelekezetiink értelmi és anyagi súlyának öreg- 
bítése. Az „r" betű sajátos kiejtése a nagy Somossyra 
emlékeztetett; a lelkesedés, a szónoki hév, a világosság 
a legjobb kezesekűl ígérkeztek a leendő tanár sikeréhez 
s mire a rövid beszédnek vége volt, a tiszáninneni ke- 
rület s a főiskola ifjúsága a legvérmesebb reménységgel 
nézett az új tanár munkálkodása elé. 

Azóta 28 év telt el s mindenik újabb és hatalma- 
sabb bizonyíték volt az előlegezett bizodalom jogosult- 
sága mellett. Törhetetlen kötelességérzete, előadásainak 
tisztasága s melegsége folyton növelték iránta tanítvá- 
nyainak tiszteletét, sőt l:)ámúlatát. Tanúk lehetünk rá, 
hogy gyönyörűség volt tanítványaként ülni lábainál. 
Kathedrájában rendszerint állva s most ide-oda tipegve, 
majd huzamosabban megállva s fejét fel-felemelve, termetét 
mintegy kinyújtva, tartotta előadásait. Állásáról, testének 
egész tartásáról, arcának élénkségéről, szemeinek fényé- 
ről, kezeinek járásáról vagy méltóságos felemeléséről. 

hangjának lejtéséről, mélységéről és magasságáról — a 
legrövidebb tapaszlalat után is — meglehetett érteni, 
hogy mi az, ami fő és elengedhetetlen s mi az, ami 
csak másodsorban lényeges vagy épen csak bővebb fel- 
világosításra — mintegy a gyöngébbek kedveért való. 
Sehol a legkisebb homály, hézag vagy kétértelműség. 

Tanár volt a szó legjobb értelmében és csak az 
akart maradni. Egy-egy tisztességbeli hivatal — igazga- 
tóság, dékánság — már megzavarták őt, vagy legalább 
akadályoknak tartotta az ilyen tisztességeket a legfőbb, 
t. i. a tanári teendők pontos teljesítésében. A kathedrá- 
nak s a tanítványoknak élni, ezt tartotta az egyedüli 
proffessori tisztnek s nem örömest tanácskozott oly tár- 
gyak felett, amelyek a szorosan tanári kötelességekkel - 
az ő nézete szerint — összeegyeztethetők nem voltak. 

És csodálatos, hogy ö, aki — mint journalista — 
roppant gyorsasággal és nagy élvezettel írta a különbnél- 
különb cikkeket s mint barátai jegyezték fel róla — a 
egszorgosabb esetekben is mindig kész és képes volt 
a lap becsületéért az utolsó órában is helyt állani : — 
tanári vagy szorosabban iskolai kötelességei mellett rit- 
kán volt rábírható tollának percegtetésére, vagy mint ő 
monda: „munkásságának szétszaggatására." Elég volt 
neki, ha a tanteremben ragyogtathatta tehetségét, vagy 
a colloquiomokon példátlan türelemmel vallathatta tanít- 
ványait. Őneki készületlenül vagy felkészültséggel menni 
colloquiumra, annyi volt, mint kitenni magát a hosszú 
zaklatásnak s az egész tantárgy ismételt végighallgatásának. 
Bizonyosan igen sokan vannak volt tanítványai között, akik 
hálával gondolnak a boldogúltnak erre a megbecsülhe- 
tetlen tanári erényére. 

Aztán az a nemes elbánás, az a rendkívüli finom- 
ság, amellyel ő tanítványait magához bilincselte s tanártár- 
sait is lekötelezte : ez is feledhetetlen jellemvonás marad az 
ő képéből. Ebben rejlett rendkívüli hatásának egyik titka. 

Mikor a jogakadémia újabb berendezése bekövet- 
kezett s a tanerők és tantárgyak szaporításától remény- 
iette a miniszter a jogtudományok fejlődését és a jog- 
tudósok szaporodását, — Emődy Dánielt kedvetlenség 
fogta el. Ö nem a tantárgyak számában, szélességében 
s a tanárok sokaságában látta a jogakadémiák és jog- 
tudomány jövőjének biztosítását, hanem a jogtanárok és 
jogtudomány szellemében. A tömési rendszernek, a felü- 
leteskedésnek, a tudomány cége alatt való hamis sáfár- 
kodásnak ellensége volt. „Mindent megtanítani akarni 
bolondság," az volt jelszava. Az iskolában általában a 
szellemet nézte, figyelte, méltatta és nem a tanrenddel 
való hivalkodást. 

Soha sem tudott kibékülni a kötelezett doctorátus- 
sal sem s ő, a szelíd lelkű, finom modorú férfiú, nem egy- 
szer engedte meg magának, hogy a kényszerűit docto- 
rokra a szelíd gúny nyilaival lövöldözzön. Épúgy bán- 
tották azok a kicsinyeskedések, amelyekkel felülről a 
vidéki jogakadémiák folytonosan háborgattattak ; p. o. 
egyes tantárgyak óraszámának meghatározása, egész éves 
tantárgyaknak félévre való összevonása, roppant fontos- 
ságú bölcsészeti tudományoknak csekély óraszámra szo- 
rítása s a jogakadémiák tanrendjébe való beerőszako- 
lása ; az ilyenek miatt mindig kész volt — a maga sze- 
rény modorában — méltatlankodni. 

Mint protestáns ember, -nagy kitartással ragaszko- 
kodott egyházunk autonomikus jogaihoz. A protestáns 
egyházat a jog védfalának tartotta s e fal gyöngítésétől 
magát a jogot és a közszabadságot is féltette. Csak látni 
kellett öt, amint zöldasztalunk mellett a prot. autonó- 
mia védelmére támadt, amire pedig sokszor volt 1868. 
óta alkalma ; csak hallani kellett, amint ő az autonómia 
becsét, fontosságát s hivatását magyarázta: lehetetlen volt 
őt és a protestáns autonómiát egyszerre meg nem szeretni. 

Pedig távol állt ám minden felekezeti érdességtől 

s elfogultságtól. Ellenkezőleg, minden felekezet érdemes 
képviselőit mély hódolattal tudta tisztelni s p. o. Schiis- 
ter kassai püspöknek a főiskolában történt látogatását s 
az ifjúsághoz intézett beszédét az idők Jelének íekinteüe 
s az ö békességre termett lelke boldogan gondolt — az 
ilyen példák nyomán — a felekezetek testvériségére. Ö 
is kiérdemelte s megnyerte a más felekezetek előkelő- 
ségeinek becsülését és tiszteletét. 

A politikai mozgalmakba való beavatkozástól nem- 
csak ö maga tartózkodott, hanem a magafajta emberek 
beavatkozását sem nézte szívesen ; a tanuló ifjúságnak 
pedig ilyenfajta mozgolódásait rendesen komoly aggo- 
dalommal kísérte. Az anya-madár szerelmével nyugta- 
lankodott egy-egy képviselőválasztás alkalmával, vagy 
kivált az ú. n. antisemitismus feltűnésekor az ifjúság 
netaiáni eltévedése miatt. Az egykori nevelőnek a Tisza- 
család iránt érzett mélységes tiszteletén nem változtatott 
az idő semmit s ez elhatározó volt az ö politikai gon- 
dolkozására, amellyel különben soha sem sátorozott és 
soha sem igyekezett egyetlen lelket sem megtéríteni. 
Tisztelte az egyén jogát, politikai meggyőződését, söí 
általában méltányos s elnéző tudott lenni mindenkinek 
minden irányú meggyőződése iránt, azt vallván, amit Pál 
apostol, hogy „kiki az ő urának áll és esik." 

Az iskola haladása, az ifjúság finomodása sok tiszta 
gyönyörűséget okozott neki, anélkül, hogy magának e 
haladásból részt követelt volna. Kartársainak izmosodá- 
sát, az ú. n. „fiatal óriások" minden újabb sikerét elis- 
meréssel szemlélte és kísérte; nem volt oka senkire sem 
irigykedni, senkivel szemben féltékenykedni. A zöldasztal 
vitáiban, vagy a megtántorodott ifjak megfenyítésében 
rendszerint a 'mérséklő szerepre vállalkozott s aligha volt 
eset, hogy valakit kikeserített volna nyilatkozataival. Min- 
denkit becsült s mindenki becsülésével dicsekedhetett. 

Míg teljes erejében volt, a tanári kar szíves elis- 

méréssel nyújtott neki alkalmakat írói és szónoki tehet- 
ségének gyakorlására. Ő méltatta Erdélyi Jánosnak, hü 
barátjának érdemeit 1868-ban július 12-én; ő volt a 
tanári kar szónoka id. br. Va;; M/lr/ds jubileumán 1873- 
ban Miskolcon ; ö képviselte a jogakadémiát a Trefort 
által összehívott enquetten ; ő parentálta el Hegedűs 
Lászlót 1884-ben. Közkedveltségnek örvendett, mint 
pohárköszöntő s egy-egy nagyobb összejövetel nem eshe- 
tett meg a főiskola körében, amelyen a boldogúltnak 
elengedte volna a közönség az ily irányú szereplést. 
Utoljára a petrahói megégettek ügyében emelte fel sza- 
vát s e fellépéssel két darab úrasztali edényt juttatott a 
szerencsétlenné járt egyházközség birtokába. 

Pár év óta rohamosan kezdett hanyatlani, de emel- 
lett is folyvást javítgatta sajtó alá készített Magánjogát 
és készült a Kövy érdemeinek koszorúba gyűjtésére. 
Eleven szelleme azonban meglassúdott; a tanácskozás- 
ból már csak ritkán vette ki részét s mindenféle meg- 
bízatást visszautasított. Hol egyik, hol másik olvasó- 
helyiségben gyakran lehetett őt elszunyókálva látni egy- 
egy hírlap vagy folyóirat felett. Kedvenc olvasmányai : 
a francia és angol folyóiratok sem voltak már rá villa- 
nyozó erővel. Olykor elejtett egy-egy zúgolódó s panasz- 
kodó hangot az élet terhei, az anyagi gondok s az erők 
pusztulása miatt. Látszott rajta, hogy fájt neki valami, 
hogy valami csalódás sebét rejtegeti. Úgy tetszett néha, 
mintha többet várt volna az élettől, mint amennyit nyert. 
Ki tudja : mi bántotta, mi emésztette ? ! Ki tudja : nem 
jutott-e eszébe, amit Petőfi mondott egykor róla : „Ke- 
nyeret eszik, pedig kalácsot érdemelne!?" 

Otthon hű feleség és áldott jó gyermekek szere- 
tete környezte, a tanári kar és ifjúság becsülte, tisztelte 
mindvégig; az bánthatta csak, hogy akiket imádásig 
szeretett, — nem jutalmazhatja meg hüségökért a gond- 
talanság kilátásával. 

„Fuimus, fuimus" — ezt rebegte utóbbi időben 
mindazol<nak, alcik kórágyán felkeresték ; de azért maga 
sem hitte, hogy ilyen hamar el kell költöznie. A tanári 
karhoz folyó hó 11-én bejelentett lemondásában még 
némi reménnyel fejezte ki, hogy október elsejétől kívánja 
nyugdíjba lépését számítani s íme már 13-ára viradóra 
elaludt örökre. 

Szegényebbek vagyunk egy kitűnő tanárral, egy 
páratlanul humánus kartárssal és emberrel ; az ifjúság 
is szegényebb egy hü baráttal, egy példás vezérrel. És 
hátrahagyott kedvesei?! Azoknak veszteségét nem pró- 
báljuk mérlegelni. Legyen nekik némi vigasztalásuk, hogy 
a mi szívünk is sajog a veszteség miatt s hogy él még 
az árvák és özvegyek atyja! 

Legyen a kidőlt nemesnek síri álma csendes s em- 
lékezete tettekre sarkaló ! 

KUN PAL 

1842—1891. 

Csak egy keskeny föld-darab választja el koszo- 
rúkkal borított koporsóját az Emödy Dánielétől, mint 
amilyen az a távolság, amely az örök időből a kettőjük 
végnapja közé jutott. 

A felhő, amely termékenyítő esőt csepeg és a bo- 
rulat, amely villámokat szór: szépen megférnek együtt 
az ég boltozatán ; ők is így a mindent kiegyenlítő te- 
mető hideg kebelén. 

Az egyik a megtestesült megfontolás és borongás ; 
a másik a röpkedő gyorsaság és az örök derű ; egyik 
a mélység, másik a magasság; bányász az egyik, ki 
sziklába vés verejtékezve ; léghajós a másik, aki vidáman 
röpül az ember-lakta tájak felett s ott érzi magát jól, 
ahol csak egyetlen kötélbe fogódzhatik s az ellentétes 
légáramlattal kell birkóznia. 

így együtt a kettő és olyan ijesztő hirtelenséggel 
egymásután : ki kételkednék a frissen felhantolt sírok 
láttára, hogy kétszeres okunk van a fájdalomra s hogyha 
illetlen nem volna hozzánk s hivatásunkhoz : megszólal- 
hatna ajkunkon a panasz is s belopódzhatnék szívünkbe 
a félelem is. 

Ott volt közöttünk az utolsó pillanatokban is. Ke- 
délye vidám, mint rendesen ; ajka beszédes, hangja érces, 
mint mindenkor. Szólt, állást foglalt a fenforgó kérdés- 
ben s mikor a köztanácskozásnak vége lett, ide is oda 
is betekintett a főiskola hivatalos helyiségeibe s minden- 
kihez volt egy tréfás szava, egy humoros megjegyzése. 
Az „alma mater "-nek vendége ígérkezett s ő volt, aki 

legjobban igyekezett azon, hogy az örizete alatt álló 
szépészeti és műrégészeti múzeum rendje, tisztasága a 
legkényesebb birálót is kielégítse s egy pár hiányzó 
tárgy bevitelére nézve még találkozót is tűzött ki dél- 
utánra egyik collegájával. Mikor így a hivatalos teendőkön 
túlesett, haza sietett, hogy netalán késői visszatérését 
előre igazolja s gyorsan, amint csak lehetett, ott termett 
a városháza tanácstermében, hogy egy jó emberét hiva- 
talba juttatni segítsen. A gyűlés már megnyílt s ö egy 
pár bizodalmas súgás után helyet foglalt képviselőtársai 
között. Alig telt el néhány pillanat, egy zuhanás tompa 
hangja riasztotta fel a jelenvoltakat, akik rémülve látták 
egyik szeretett társuk mozdulatlan tetemét a padlón 
végig terűive. Két orvos — mindkettő szerető jó barát 
— fogott a megmentéséhez ; a magok lelkéből is szí- 
vesen lehelitek volna belé elevenítő lehelletet; de nem 
használt semmi s ők sem tehettek egyebet, mint meg- 
rendült lélekkel oda álltak a könnyezők sorába. Sápadt 
alakok dúlt arccal szaladgáltak a hihetetlen hírrel, A 
város utcái megteltek szerető barátokkal, megriadt tiszt- 
társakkal s a kíváncsiak tömegével. 

„Lehetetlen, lehetetlen!" 

Az Isten előtt semmi sem lehetetlen ! Úgy tetszett 
neki, hogy a kidőlt agg tölgy mellé oda fektesse a java 
korában levőt, hogy a mi megsanyargatott szívünk még 
jobban fájjon s mulandóságunkra emlékezvén, meg ne 
kísértessünk a kevélység ördöge által. 

Elesett, meghalt! Nehéz megszokni, hogy nincs, 
hogy ajka elnémult, kedélyének gazdag forrása kiapadt ; 
dehát életének épen az a legszebb bírálata, hogy a tanári 
kar, a tanuló ifjúság, a város, a választó kerület egyaránt 
vesztesnek érezte magát ravatalánál s koszorúkkal, kön- 
nyekkel áldozott emlékének. 

Született a boldogult 1842. február 8-án Buda- 
pesten. Hasonló nevű atyja közbecsülésben álló köz- és 
váltóügyvéd, édes anyja Papp Mária volt. 1851-ben az 
ág. ev. egyház gimnáziumába került s itt tanúit négy 
évig. Innen a kegyes-rendiek keze alá jutott s egyen- 
lőtlen eredménnyel végezte a gimnázium felsőbb osz- 
tályait. Inkább egyes tantárgyakért, mint az összes tudni- 
valókért lelkesedett. Némely tantárgyak iránt érzéke is 
alig mutatkozott, másokban pedig a legjobbakat is meg- 
előzte. Hajlam volt-e ez nála határozottan, vagy a tan- 
rendszer s esetleg egyes tanárok hibája, azt nem vagyunk 
hivatva eldönteni; — de egyéniségének későbbi voná- 
saiból következteíve — legtöbb valószínűséggel a legelső. 
Szónoklási képességét már ekkor is dicséretek közt látták 
fejledezni. 

1860-ban a theol. akadémiába iratkozott be s dr. 
Ballagi Mór, Farkas József, Molnár Aladár stb. tanárok 
kalauzolása mellett a négy éves tanfolyamot szép sikerrel 
végezte el 1864-ben. Itt már tartósabb és fokozottabb 
kedvvel tört előre, sőt nem elégedett meg csupán a 
theol. akadémián szerezhető bölcsészeti és theologiai 
ismeretekkel, hanem az akkor feltűnést keltett összehasonlító 
nyelvészet iránt való vonzalomból, a tudomány-egye- 
temre is bejárt s Budenznek és Vámbérinak kedves 
tanítványává küzdte fel magát s egyúttal a francia és 
angol nyelveket is búvárolta. Ugy látszik, hogy az ural- 
altaji nyelvek különösebben magukhoz ragadták, mert 
ezekről egy kisebb tanulmánya meg is jelent mindjárt 
theologusi pályájának bevégződése után. 

Ugyanez időtájban a Szőnyi-féle intézetben, amely 
a budapesti ref. főgimnáziumnak volt melegágya — a 
görög és latin nyelvet tanította s bizonyosan sokat for- 
gatta már ekkoráig a tollat is; mert 1866-ban elég bá- 
torsága volt egy „Társadalom'' című lap megindíthatá- 
saért folyamodni, amely azonban — noha az engedélyt 

megkapta — sohasem indult meg. Miért, miért nem: 
nem tudjuk. 

1867-ben már Sárospatakon találjuk. A főiskolai elöl- 
járóság — több keserű csalódás után — az u. n. mo- 
dern nyelvek tanítására egy állandó tanerőt kívánt szer- 
ződtetni s ilyenül a boldogúltat szemelte ki és nyerte 
meg. Soltész János tanszékére lépvén, a német nyelvet 
a felsőbb osztályokban kötelezőleg, a franciát pedig az 
önként vállalkozóknak tanította. Új módszerével a taní- 
tanításban, sokoldalúságával, irodalmi nagy tájékozott- 
ságával s az idegen nyelvek iránt igazolt nagy fogé- 
konyságával feltűnést keltett és csakhamar sokakat hó- 
dított meg önmagának, annyira, hogy egy évi szereplése 
után, mikor Erdélyi János olyan váratlanul elhunyt, öt 
szemelték ki annak félbenhagyott müve — világ-irodalom- 
története — befejezőjéül, amit azonban, sajnos, folytatnia 
is alig lehetett. 

1872-ben — a Soltész Ferenc nyugalomba vonu- 
lásakor — maga ajánlkozott a bölcsészeti előtanok 
(logika, psychologia) tanítására s ugyanekkor maga elé 
tűzte — némi reménnyel az épen ekkor alakuló kolozs- 
vári egyetemre — a „doctor philosophiae" cím meg- 
szerzését is. 

Újabb és újabb ingerek után szomjazó lelke nem 
tudott tartósan megpihenni egy-egy munkakörben. A 
gimnázium a maga figyelmével s folytonos körforgásával 
a megtanultaknak és megtanítottaknak ismétlésével, zak- 
lató, követelő s tanárt és tanítványt egyaránt fárasztó 
rendszerével, nem adott elég táplálékot az ö röpkedő 
szellemének s nem bírta őt lebilincselni. Nyűg volt 
rajta, amelytől szabadulni vágyott s nyereségnek tartotta 
önmagára nézve, hogy az akadémiában most a francia, 
majd az angol, sőt török nyelveket ; majd pedig egyik- 
nek is, másiknak is irodalmát taníthatta, vagy egy-egy 
nagy külföldi írót bemutathatott. A sikerrel nem igen 

7 

törődött, beérte annyi jutalommal is, hogy tehetségét 
foglalkoztathatta s hogy búvárkodásra alkalmat nyerhetett. 
Mást talán mélyen elkeserített volna az a tudat, hogy 
munkájának tartósabb nyomait nem láthatja meg a 
tanítványokon : — ő keveset törődött a sokak fellobbanó 
érdeklődésével, sőt maga figyelmeztette hallgatóit azok- 
nak bekövetkezendő eHankadására s megelégedett — 
legalább látszólag — a magvetéssel, az aratásra való 
vérmes kilátások nélkül. Elsőbb előadásaira rendszerint 
tódúlt az ifjúság, szerette . élvezni szónoklás modorát^ 
mélyen járó fejtegetéseit, szellemének játsziságát, szi- 
porkázó elmésségét ; később azonban — mikor a mun- 
kára került a sor — az érdeklődés egyre lanyhult s a 
kölcsönhatás hiányában olykor maga az előadó is fogyni 
érezte lelkesedését. 

A főváros szülöttje és neveltje lévén, nehezen tudott 
beletörődni a kis városiéletbe, ennek sajátos viszonyaiba 
s örömest szabadult volna ennek ezer szeme és oltha- 
tatlan kíváncsisága elől, különösen mikor boldognak 
ígérkező otthonában is idegenné lett. Mint a független- 
ségi pártnak egyik erős híve, 1879-ben képviselőjelöltül 
lépett fel a nagyvásonyi kerületben, egykori tanára 
Molnár Aladár ellenében s noha szónoki tüzével sok 
elismerést szerzett e nemű tehetségének, az országházba 
be nem juthatott. Itthon azonban egyre nagyobb hírre 
emelkedett politikai nézetei s azoknak bátor s ügyes 
hirdetése által s b. e. Hegedűs Lászlónak s később 
másoknak is kitűnő segítsége volt a képviselői mandá- 
tum megszerzésében. Az o.-liszkai kerületben nem igen 
van számbavehető ember, aki őt s az ő hangjának zeng- 
zetességét, kapacitáló tulajdonságát s az ellenfél gyön- 
géinek kikacagására s ostorozására hívatott sajátos te- 
hetségét ne ismerné. Jól találta magát a nehéz helyzetek 
közt és a zivatarban. Ki tudja: nem a saját szívének 
zajongását némítgatta-e a maga körül támasztott zajjal ? ! 

Négy évvel ezelőtt örömest vállalkozott akadémián- 
kon a művelödés-töiiénelem kisegítő előadására s tetszett 
magának ebben az ú] munkakörben s mikor a legköze- 
lebbi s.-a.-ujhelyi kerületi gyűlésen (1889.) a tanári kar 
ajánlatára a bölcsészeti tantárgyak rendes tanárául az 
akadémiába elválasztatott: úgy érezte magát, mint a 
hosszas hányattatás után biztos révpartot ért hajós. 
Izmait acélosodni, erejét nőni érezte s akik lelkéhez 
közelebb állottak — gyönyörködtek munkakedvében s 
szakképzettségének gyors növekedésében. Ujabb s egé- 
szen boldog otthona is kimeríthetetlen ösztöne volt lelke 
emelkedésének s egész lénye újjászületésének. Megifjo- 
dott, mint a saját hamvaiból új életre támadt mesebeli 
madár s e második ifjúságával becsülésre bírta maga 
iránt azokat is, akik néha-néha bizonyos elvi ellentétek 
s másfajta világnézetük miatt, bensőleg voltak kénysze- 
rítve ellenlábasai gyanánt szerepelni. Az elismerésnek 
ezt a koszorúját készséggel tesszük időelőtti sírhalmára. 

Mint író termékeny, világos ; de e téren is csak 
most következtek volna maradandóbb alkotásai. A gim- 
náziumi reform megindulásakor határozottan az anti- 
classicus irányzathoz szegődött s nemcsak kisebb-nagyobb 
hírlapi cikkekkel, hanem önálló művel is erősen harcolt 
a régi. felfogás hívei ellen. A „maradók" u. n. kényel- 
meskedését, bátortalanságát, a classicus nyelvekre for- 
dított idő és a felmutatott eredmény között levő arány- 
talanságot nemcsak pajzánul kikacagta, hanem keményen 
eí is ítélte. Egy-Qgy ilyen vitában szinte harsogóvá vált 
és merészen hirdette, hogy a jövő az övék, hogy a régi 
gimnázium napjai meg vannak számlálva. S valóban, 
sok örömet okoztak neki a mai oktatási politika anti- 
klassikus mozdulatai, jóllehet a mutatkozó félrendsza- 
bályoknak s félreformoknak ellensége volt ö is, mint a 
legcsökönyösebb philo-classikus. 

Politikai nézeteit leginkább az „Egyetértés"-ben 

hirdette, amelyen kivül a „Philosophiai Szemlé"-nek s 
a mi lapunknak is stb. dolgozótársa volt. 

Mint a német nyelv tanára, egy Olvasó-könyvet 
szerkesztett, amelyet a Sárospataki írod. Kör adott ki a 
főiskola költségén. Ennek — most már közel levő 2-ik 
kiadását — lényeges javításokkal óhajtotta volna az 
ifjúság kezére bocsátani. Gyakran írt könyvismerteté- 
seket s apróbb tudósításokat s Csáky miniszternek a 
német nyelv tanítása ügyében kiadott rendelete ellen is 
szóval és tollal buzgólkodott. 

Ö fogalmazta a sárospataki tanári karnak Kossuth 
Lajoshoz intézett üdvözlő iratát, mint a tanári kar jegy- 
zője s hő vággyal várta az arra nyerendő feleletet. 
Általában gyakran meghasználta a tanári kar, mint jegy- 
zőt s ő sohasem vonogatta magát az efféle terhek alól. 
Ö tartott emlékbeszédet Ivánka Sámuel kartársunk felett, 
akit — mint kebelbará^^ját szeretett s ennek közköltsé- 
gen emelt síremléke előtt is ő tolmácsolta a tanártársak 
és tanítványok hálás emlékezetét. Utolsó nagyobb írott 
dolgozata — a nyilvánosság elé jutottak közül — aka- 
démiai székfoglaló beszéde volt, amelyben a Comt-féle 
positivismus híve gyanánt mutogatta magát. Sokat bírt 
tollával, mert sokra volt képes szellemével. 

Mint ember, tele volt szeretetreméltósággal, amit 
kivált aranyos jó kedélyének köszönhetett. Társaságok- 
ban s főleg bizodalmasabb baráti körökben ő volt a 
központ s ő az egyetlen, akin kifogni nem lehetett. 
Minden tűszúrást, minden erős vágást vidáman tűrt, 
mert sohasem maradt adósa senkinek; de — bár sze- 
retett az emberek gyönge húrjain játszani — úgy vitte 
ezt a szerepet, hogy száz ütéseért ezerszer volt kész neki 
mindenki megbocsátani. Egy nagy titka volt humora 
erejének, az t. i., hogy azt rendesen önmagán próbálta 
meg először. Olyan carricaturát senki sem tudott ő róla 
rajzolni, mint önmaga. Rendkívüli fogékonysága a visz- 

szás helyzetek, a félszeg gondolatok és cselekedetek, 
általában az emberi bohóságok és esetlenségek felis- 
merése és kinevetése iránt s bátorsága és ügyessége az 
ilyenek feltüntetésében -r- igeri sok tisztelőt, sok bámulót 
szereztek neki, de mindenekfelett néhány bizodalmas 
jó barátot. 

A tanuló ifjúságnak is kedvence volt, amely ren- 
desen csak kiváló tulajdonait látta és szerette benne s 
szinte rajongott szónoklásai és pohárköszöntöiért s főleg 
a március 15-diki ünnepélyeken boldogan lelkesedett 
tüzes beszédein. A városi képviselőtestület, a megye, a 
választókerület, a helybeli tűzoltóság, szintén mind az 
embert és szónokot tisztelték és szerették benne s e 
tulajdonai miatt nem igen tűrték volna el a reá nézve 
— netalán — kedvezőtlen összehasonlítást senkitől. 

Lelkének csak a derült oldalát mutatta az emberek 
felé egész életében ; s íme nem kellett megszenvednie 
a halálért sem. A Gondviselés keggyel mosolygott reá ; 
nem látta őt roskadozni, elhervadni, megasszni és a jó- 
tékony halálért epekedni senki. Eljött hozzá hívatlanul, 
átölelte, elragadta. 

Temetésén látszott. meg, hogy mily sokan ismerték, 
mennyien tisztelték, becsülték és szerették. Egy-egy 
nagyobb temetést ritkán látott még Sárospatak, mint az 
övé volt. 

Nyugodjék csendesen s virasszon sírján hü emlé- 
kezet ! 

„ Tekintsétek meg és lássátok meg, ha van-e olyan 
bánat, mint az én bánatom, amely én rajtam esek!" — 
ez a jajkiáltás hangzik felénk a kies Torna bércei közül, 
ahol a mi gyászba borított Sionunk tördelve terjesztgetf 
kezeit ég felé és nem akarja bevenni a vigasztalást, mert 
„elesett az ö fejének koronája!" 

Hihetetlen, ez is hihetetlen ! 

Vajányi Lajos perkupái lelkész és esperes, múlt hó 
26-án este, amint épen készülődött, hogy egy jól vég- 
zett nap után pihenésre hajtsa le megfáradt tagjait, agy- 
szélütés következtében meghalt. 

Mi, akik szerencsések voltunk őt ismerni s lelkének 
mozdulataiban gyönyörködni, értjük a felsíró bánat nagy- 
ságát és mélységét s az alig pótolható veszteség fájdal- 
maiban szívünk szerint osztakozva a Siralmak költőjével 
felelünk vissza a megrendítő jajkiáltásra, mondván: „Aíeo-- 
tapodta az Úr a mi erős vitézeinket közöttünk ... be- 
töltött minket sok keserűséggel, a porba nyomott le minket!" 

Igen, a mi erős vitézeinket; mert a boldogult a 
miénk is volt, a sárospataki főiskoláé. 

Tornamegye egy példásan szerény, fáradhatatlanul 
munkás, valódi mintaesperest veszített el benne ; mi el- 
veszítettünk egy kötelésségtisztelő, nemeskeblü, tanügyet' 
tanúlóságot s tanárokat forrón szerető jóbarátot, igazgató- 
tanácsunknak egy kitűnő közkatonáját. 

Mindenki tudta a tiszáninneni egyházkerületben, 
hogy a kis tornai egyházmegye egyházi, még inkább 

iskolai ügyeit páratlan közszellem emeli egyre fölfelé, 
amióta annak esperesi székét Vajányi Lajos tartja elfog- 
lalva. Tudtuk azt is, hogy ennek oka a vezér bölcse-, 
sége, hűsége, az ö példaadása és szeretetteljes szigora. 
Annyira haladt e téren, hogy akadtak Tamáskodó lelkek 
akik megáhítván a kis megye utolérhetetlennek tetsző 
dicsőségét, gyanúval próbálták megbántani a vezérnek 
feddhetetlen lelkét. Ezeknek szinte jézusi nyugalommal 
felelt : „Jöjjetek és lássatok .'" Akik sikerének titkai után 
tudakozódtak, azokat rendszerint így elégítette ki: „Akarni 
kell .'" Mikor mások a tanügyi sikertelenséget palástolva, 
a bírák, szolgabírák hanyagságára hivatkoztak : ő kigyúlt 
arccal tiltakozott: „Azt szeretné ő látni!" „Hát mire való 
az alispán, a főispán, a miniszter ? I" Igen, ő kész volt 
akarni, ha kellett a végletekig is, az ügy javáért. 

De nem volt rá kényszerülve, hogy harcoljon az 
emberek és hivatalnokok rosszakarata ellen. Szerencsés 
modora, vérmérséklete, finom tapintata mindig megtudta 
nyerni a győzedelmet harci zaj nélkül is s bizony alig 
lehet valaki, aki haragot hordana szívében amiatt, hogy 
lármás dicsőséget szomjúhozva^ a világ elé hurcolta le- 
győzött ellenfeleinek nevét s gyarlóságait. Nem akart 
nagynak látszani soha — a mások rovására ! 

Jegyzőkönyvek örökítik, hogy milyen odaadással 
szolgálta a tiszáninneni kerület népiskolai tanügyét, mint 
a kerületi tanügyi bizottság jegyzője. Mennyit nyugha- 
tatlankodott a maga csendes modorában, ha egy-egy gaz- 
dagabb egyházmegyét nehezen lehetett előbbre mozdí- 
tani I Mily szívesen ült a számadatok között és készít- 
gette évről-évre a kerület tanügyi képét és adta a jó 
tanácsokat a mutatkozó hézagok eloszlatásához. Még 
— mint esperes is — alig tudott megválni ettől a fárad- 
ságos tisztétől, úgy oda nőtt lelke a kerület tanügyének 
ellenőrzéséhez. 

Ez a hajlama tette öt kiválóan hivatottá a sáros- 

pataki főiskola igazgató-tanácsába. Egészen neki való 
téren, benső hajlamainak hódolva járt s dolgozott itt 
közöttünk, katonás pontossággal felelve meg a magára 
vállalt enemű tisztnek. , 

Nem ütött zajt soha. Keveset beszélt, de a tettek- 
ben gyönyörűséggel, versenyzett a. legjobbakkal. Mint 
maga is zenész, nagy kedvteléssel figyelte az ifjúságnak 
a zenében és éneklésben . mutatott előhaladását ; mint 
egykori honvédhadnagy nem maradt el az ifjúság torna- 
mutatványairól s noha rendszerint alig lehetett az ő 
jelenlétét észrevenni és sohasem tolakodott előre véle- 
ményével : senki sem volt rajta kívül, aki jogosabb bírája 
lehetett volna a látottaknak és. hallottaknak. 

Bármennyire visszahúzódó volt különben, ott, ahol 
embertársainak hasznára válhatott, egy percig sem 
engedte meg önmagának a késlekedést, és szerénykedést. 
Az 1872-iki kholerában úgy járt a körülötte hullongó 
sokaság között, mint egy apostol. Szelíd szavával s 
homeopathikájával,;gyors segítségével egy egész vidéknek 
vált jóltevő angyalává s nem is kerülhette ki, hogy a 
legfelsőbb helyről neki is felajánlott jutalmat — a Fe- 
rencz József-rend keresztjét — el ne fogadja. De aki 
erről a kitüntetésről soha egy igét sem ejtett el, az a bol- 
dogult volt. 

Értjük, tudjuk méltányolni a kis Torna rendkívüli 
veszteségét és mélységes fájdalmát s a még teljes fér- 
fiúi erejében kidőlt jeles sírhalmára mi is fájó szívvel 
tesszük le az elismerés szerény koszorúját. 

Áldás emlékére ! 

Pólyája rongy volt,, takarója a szükség : és nélkü- 
lözés, altató dala egy megvetett faj babiloni éneke, gyer- 
mekkorának egyetlen támasza az önbizalom; — és ime 
most, midőn megásta sírját a halál,, a nemzet legjavának, 
legkiválóbb intézeteinek, az ország fővárosának s az egész 
hazai protestantizmusnak elismerése és áldása száll ko- 
porsója felé. 

Ritka halandónak juttat Istene olyan küzdelmes, de 
szerencsés fejlődésü és rendkívüli sikerekkel koronázott 
földi pályát, mint a dr. Bqllagi Móré. 

Születési előnyök nélkül, pártfogók nélkül, egyedül 
önmagára s a keblében rejlő isteni szikrára hagyatva, 
úttalan utakon, emberek hahotája között, vézna, beteges 
testtel, most elbotolva, majd újra felemelkedve, ínséggel 
s rosszakarattal, előítéletekkel birkózva. tört előre és min- 
dig előre, mintha csak neki szólott volna az Úrnak ama 
Jeremiáshoz intézett biztatása : „Ne félj tőlök, mert veled 
vagyok és megoltalmazlak téged . ... íme az én igéimet 
adom a te szádba , . .. hogy gyomlálj, ronts, veszess, 
törj, építs. és plántálj!" ■ ' , 

És valóban gyomlált, rontott, tört, épített és plán- 
tált s az Úr megoltalmazta, sőt megjutalmazta öt a verej- 
tékes úton újabb és újabb sikerekkel, földi szerencsével, 
a vénség ékes koronájával, a nemzet nagyjainak barát- 
ságával, irodalmi babérokkal s — ami az emberi szív- 
nek talán minden egyébnél nagyobb jutalom, — adott 
neki önmagához méltó s a tisztességben vele versenyző 

gyermekeket s látnia engedte, hogy „azoknak házok 
békeséges a félelemtől és az Isten vesszeje nincsen ő 
rajtok." 

Nekünk protestánsoknak, hálával kell leborulnunk 
a Gondviselés kegyelme előtt, hogy úgy irányozta a dr. 
Ballagi Mór szívét, hogy meghasonlván az öt megérteni 
nem tudó s nem akaró fajrokonaival, oda sorakozott a 
mi sok vihart látott lobogónk alá és széles tudományá- 
val, szabadságszeretetével, eleven, munkához szokott s 
küzdelemben erősödött szellemével, az igazságért vívott 
irodalmi harcaival odavéste nevét egyházunk legnagyobb 
alakjai közé s jelentékenyen hozzájárult a protestáns név 
dicsőségének emeléséhez. 



Inócon született Zemplénvármegyében. Atyja Sztáray 
grófnak bérlője s majd enemü vállalatának szomorú ki- 
menetele után zugiskolai tanító volt s mint ilyen vezette 
be a tanulni szerető Móricot is az ó-szövetség és a Thal- 
mud ismeretébe. Maga írja a boldogult, hogy gyermek- 
korában már könyv nélkül tudta a héber bibliát^ s ez 
lehetett első szerencséje, amennyiben — mint bocher — 
a folyvást bolyongó család köréből ki-kiszakadva, több 
ízben megmentette beteges testét a végkimerüléstől a 
biblia nevezetesebb részleteinek házról-házra való reci- 
tálása által. Vándorlása közben ismerkedett meg a magyar 
nyelvvel s hihető, hogy a tősgyökeres magyar vidékek 
(Máté-Szalka, Tisza-Lök, Sámson, Debrecen stb.) adtak 
neki ösztönt első bibliafordítási kísérleteire. 

1829-ben, két váltóforinttal Nagyváradra ment pap- 
növendéknek, innen két év múlva a pápai híres „Beth- 
Hammidras"-ba sietett. Félévi itteni tartózkodása után 
előbb Moóron, majd Surányban nevelősködött s ez a 

1 „Bibliai tanulmányok." 1. füzet. 

oglalkozás forduló pontot képez életében. Megismerke- 
dett ugyanis a plébánossal, attól latin és görög köny- 
veket s a latin és görög nyelv elsajátításához némi uta- 
sításokat kapott. Most már nyílni kezdett előtte a jövő. 
Bámulatos szorgalmával s fogékony tehetségével annyira 
haladt másfél év alatt, hogy bátorsága támadt vissza- 
vágyni Pápára és pedig nem holmi thalmud-iskolába, 
hanem az országos nevű Tárczy kezei alá, a reformá- 
tusok collegiumába. Vágya teljesült, mert szigorú felvé- 
teli vizsga után felvétetett a filosofiára. Nyugtalan lelke 
azonban itt sem állapodott meg. Életcélt tűzvén ki maga 
elé, Pestre igyekezett, hogy a műegyetemen a mérnöki 
tudományokban képezze ki magát. Ki is képezte annyira, 
hogy másoknak is magánleckéket adhatott. A vizsgán 
azonban megbukott. „Rút lap ez az idő művelődéstör- 
ténetünkben," — írja igen méltán — dr. Ballagi Aladár.^ 
A türelmetlenség, a clerus mindenhatósága lehetetlenné 
tévé, hogy a műegyetem legelső zsidó hallgatója okle- 
velet nyerjen." 

Pestről, lelkében felháborodva, de kitűzött céljától 
vissza nem riasztva. Parisba vándorolt. Birkózott az ide- 
gen nyelvvel és a szegénységgel ; de el nem csüggedt. 
Ez a rendkívüli kitartása aztán végre is megtermetté 
számára a jók elismerését. 

A magyar nemzet ébredési időszakát élte. A nemesi 
előjogok érckapuját keményen rázta az új idők szele ; a 
válaszfalak bomladozni kezdtek; a tudomány jogokat 
nyert a felső regiokban való hódításhoz és elismertetés- 
hez ; nemesebb, emberibb szellem kezdett irányt szabni 
politikában, társadalomban egyaránt. Nemzeti történel- 
münk új korszak-küszöbéhez ért, nyugat műveltsége 
egész erővel tört be a régi sáncok közé ; az írók tollal, 
a szónokok szóval, a nemzet jobbjai az Istentől szívökbe 

'^ „Prot. Új Képes Naptár." 1879. 

oltott szeretettel követelték az elnyomottak szabadságát 
s ez a hajnalhasadás bevilágított .a bukott technikus 
párisi padlásszobájába is, hirdetvén neki is a nemzet 
tavaszának megérkezését. 

Eötvös, „a nagy philanthrop" volt különösen az, 
aki rávetette , szemét az ifjú Ballagiras miután már maga 
ott lelkesedett a legnagyobbak között, társul kereste őt 
fel a már szintén szőnyegre jutott zsidó, emancipatio 
keresztülvitele végett. Milyen boldog óra lehetett az a 
sok sanyarúságot és niegvetést látott szegény ifjú életé- 
ben, amely neki ^^ az ország határain túl -— azt az 
örömhírt vitte meg, hogy „eltölt az ő népének elrendelt 
ideje, hogy megbocsáttatott az ő bűne!" 

Ballagi egyszerre elfeledett mindent s teljes erejé- 
vel oda szegődött a hitsorsosa! javát munkálok sorába, 
s hogy egy pillanatra se lássák a bizodalomra érdemet- 
lennek, legott megírta, „Zs/í/d^ro/" cimü röpiratát, ame- 
lyet itthon Vajda Péter, a lelkesek egyik leglelkesebbike 
adott ki és terjesztett. Majd Eötvös hívására hazajött 
Parisból s itthon küzdött a nagy eszme megtestesüléseért. 

Cél volt a zsidókat megmagyarosítani s ilyen módon 
tenni őket érdemesekké a tőlük sokak által irigyelt sza- 
badságra. Evégből egyik, leghatásosabb eszköznek látta 
Ballagi a bibliának, kivált pedig a hitsorsosai által leg- 
inkább, kedvelt Thorának vagy Mózes könyveinek lefor- 
dítását. Bámulatos gyorsasággal s a. viszonyokhoz képest 
kellő sikerrel végezte ezt a munkát is s még 1840-ben 
megjelent a két első könyv fordítása Budán, kettős szöveg- 
gel (héber és magyar) és a lap alján olvasható magya- 
rázatokkal. A magyar közönség s kivált az irodalom hálá- 
sabban fogadta a fiatal tudósnak e kísérletét, mint saját 
hitsorsosai. Az Akadémia mindjárt (1840. szept. 5-én) 
levelező tagjai közé emelte, mintegy mutatni akarván a 
nemzet csökönösebb részének, hogy a tudománynak nincs 
nemzetisége és felekezete. 

Ez a hálás elismerés még jobban odakapcsolta az 
ifjú akadémikust a magyarosító törekvésekhez. Magyar 
grammatikát (1844.), majd magyar olvasókönyvet írt a 
németül beszélők számára s miután a magyarosodás fő- 
akadályainak — igen helyesen — a papokat az u. n. rab- 
bikat tekintette, mindent megmozdított egy rabbiképző- 
intézet felállítása végett. Lelkesedése fagyos szívekre 
talált épen ott, ahonnan ő boldogan számított a meg- 
felelő lelkesedésre. A pesti zsidó hitközség Í40 váltó- 
forinttal járult a nagy terv keresztülviteléhez s ez a szűk- 
markúság és szűklátkörűség elhatározóvá lett a fiatal 
tudós jövőjére nézve. Megborzadt saját felekezetének 
csökönösségétől s reményt vesztve munkájának sikere 
iránt, külföldre ment s ott Tübingában, a már világhírű 
Ewald és Baur lábainál, megérlelődött benne az áttérés 
gondolata. 1843-ban, mint már felavatott bölcsészet-tu- 
dor, Notzingen nevű helységben protestánssá lett. 

1844-ben a szarvasi evang. főiskola szerezte meg 
tanárúi. Ekkor már a Székács barátságával is dicseked- 
hetett, akivel a biblia új-szövetségi részét magyar nyelvre 
fordította. E mü máig sem jelent meg; de bizonyítéka 
volt és marad a dr. Ballagi kereszíyénségének. Ez időre 
esik német-magyar és magyar-német zsebszótárának 1-ső 
kiadása is. 

Szarvason jó talajra lelt kedvenc eszméjéhez, a magya- 
rosításnak foganatosításához. Ö és Vajda tartottak itt elő- 
ször magyar egyházi beszédet s ők hintették el egy nem- 
zeti szebb jövő magvait. Ugyanekkor — külföldi törek- 
vések hatása alatt — napirenden volt már a két prot. 
egyház egyesülésének kérdése is. Zay, Kossuth, Fáy 
András, Székács, Török Pál s annyi sok jeles hevült a 
"3gy gondolatért s Ballagi is hozzájok szegődött. 

Eötvös, mint 1848-iki közoktatási miniszter, a pesti 
egyetem tanárává nevezte ki s e kitüntetése miatt lemon- 
dott szarvasi tanárságáról, anélkül, hogy az egyetemre 

bejuthatott volna. A forradalom ugyanis kitört s a múzsa 
hallgatni kényszerült. Ballagi tudományát s az európai 
főbb nyelvekben való jártasságát a forradalmi kormány 
ügyesen tudta értékesíteni ; Görgey, mint táborkari fogal- 
mazót niajd mint hadelnöki titkárt alkalmazta. Ez a 
szerepe volt Aulich mellett is. 

A forradalom leveretése után Szarvasra internálta 
az ellenséges hatalom s tanári állásától felfüggesztette. 
Mit volt mit tennie? Ö, a mérnök-jelölt, az iró, tanár 
és biblia-fordító beállt bérlőnek s az anya-földdel való 
küzdelmei közben egy magyar példabeszéd-gyűjtemény 
összeállításán is jó szerencsével fáradozott. 1851-ben 
visszanyerte szabadságát s mint szarvasi tanár újra fel- 
vette az elejtett fonalat. — Innen a kecskeméti, majd a 
Székács, Török és mások által sürgetett s 1855-ben 
Pestre erőszakolt theol. akadémiához hivatott meg taná- 
rúi a keleti nyelvek és a szentírás-magyarázat terhes 
tanszékére. Ez új intézetet a prot. unió melegágyaként 
ápolgatták s nemesen megfáradtak a szeretettel dajkált 
eszmeért anélkül, hogy célt értek volna. Az ágost ev. 
egyház túlzó elemei, amelyeknek még most sem tört le 
a szarvuk, ellenszegültek a nagy emberek tervének, rossz 
hírekkel izgatták elvtársaikat, gyanút, gyűlölséget terjesz- 
tettek az uniói törekvések ellen. Székács és Török ingyen 
tanítottak a pesti theol. akadémián, felváltva prédikáltak 
egymás templomi szószékében is, hogy a kölcsönös 
türelem és szeretet elvét tényekkel is igazolják; de az 
unió elvégre sem lett egyéb néhány kiváló jelesünk lelki 
és irodalmi szövetségénél. 

Ballagi hűséges bajtárs volt e szövetségben. 1855- 
ben mindkét prot. egyház hívei számára s az aléldozó 
prot. szellem felrázása végett megindította és kitűnő 
munkatársak segélyével nagy hatású vállalattá emelte az 
u. n. Prot. Naptárt, amely új kiadásban még ma is felszí- 
nen van s régi dicsőségét évről-évre merészebben tékozolja. 

1857-ben több hozzá méltó társával (Révész Imre, 
Fabó stb.), a protestáns theologiai tudományosság szín- 
vonalának emelése s lehetőleg önállóvá tétele végett, a 
„Protestáns theologiai könyvtár" című vállalathoz fogott 
s annak első termékét a Révész Imre által fordított Hagen- 
bach-féle Encyclopaediát tanulságos bevezetéssel látta el. 

1858-ban felelevenítette a forradalom alatt megszűnt 
Prot. Egyh. és Iskolai Lapot s ezzel még hatalmasabb 
követ dobott a protestantismus álló tavába s felriaszt- 
gatta azokat is, akikben a merev politikai ellenállás a 
teljes érdektelenségig fokozódott. Izgékony lelke nem 
tudta elviselni a ■ agy némaságot s egyházi és világ 
férf iáink kitünőbbjeit egymásután zaklatta fel elmerűlt- 
ségükből s ajánlotta fel nekik az általa megindított lapot 
az eszmék tisztázására s a jobb idők előkészítésére. Ö, 
az új protestáns, adott jó példát a régieknek a bizoda- 
lomra, a munkára, a lelkesedésre. Csakhamar egész tábor 
keletkezett körülötte. A legnagyobb nevek birtokosai sem 
resteltek hozzájárulni a vállalat erősítéséhez cikkekkel, 
indítványokkal, jó tanácsokkal. Az absolut kormány cen- 
sora hegyezte ugyan a ceruzáját s gyakorolta is önké- 
nyileg biztosított jogát ; de a szerkesztő ügyesebb volt 
az ellenőrnél s nem engedte magát utoléretni a vállalat 
rovására. El kell ismernünk s hálásan kell emlegetnünk, 
hogy a „Prot. Egyh. és Isk. Lap" a hazai protestantis- 
mus ébresztő trombitája, élő lelkiismerete, a szétszórt 
csontok egyesítője s feltámasztója volt s főleg a ziva- 
taros időkben nemcsak életszükséget képezett, de olyan 
kitűnően is megállta helyét, hogy csak a rosszakaratnak 
lehetne ellene gáncsot emelni. 

Maga a szerkesztő, mint Ewald és Baur tanítványa, 
mint Fáy Andrásnak egyik elvtársa, a szabadelvű theol. 
irány híve lévén, lapjában a legkényesebb természetű 
dogmatikai kérdéseket is egész nyíltsággal tárgyalta és 
tárgyaltatta s ezért míg egyfelől sokakat gyűjtött az új 

ügy zászlója alá, addig másokat, — nálánál félénkebb 
szívű embereket — aggodalommal töltött el a pfotes- 
tantismus jövendője iránt s bús harcokra gyúlasztott 
önmaga és lapjának iránya ellen. Pedig nálunk ez a 
nagyobb szabadságra való törekvés, az istenség mély- 
ségeinek vizsgálása már nem volt új dolog. Göböl Gás- 
pár, az egykori kecskeméti esperes. Varga István, az 
exegetika tanára a debreceni főiskolában, még inkább 
pedig Sebestyén István pápai tanár, az ő „Messiologia" 
című művében, Péterffy Albert nagyenyedi tanár a Fáy- 
val folytatott vitájában már erősen magukon hordják az 
új szellem hatását, sőt az orthodox hírében álló Szerem- 
ley Gábor, sárospataki tanár is súlyt fektetett arra, hogy 
a vallástudománynak a mívelt kor igényeihez kell simul- 
nia tartalomban — s mindez előfutárok s illetőleg kor- 
társak mellett kivált Ballaginak rótták azt fel némely 
tekintélyes férfiak, hogy szabadelvűségével veszedelmet 
hoz a protestantismusra. 

Mi volt e körülmény oka ? Hihetőleg az, hogy míg 
az említettek egyes nagyobb és csak kevesek által ismert 
müvekben fejtették ki szabadelvűségüket, addig dr. Bal- 
lagi hírlapi úton s széles körben, hétről-hétre hintegette 
gondolatait s néha fulánkos szavakkal, csípős kritikával 
támadta meg másként gondolkozó s vele bajvívásra vál- 
lalkozott tudósainkat. Ez a modor, ami különben a 
könnyű röptű hírlapirodalomban teljesen jogosult s talán 
némelyek hiúsága is okozta azt, hogy egyesek kikese- 
redtek a merész szárnyalású szerkesztő ellen s vele meg- 
hasonúlván, sok szép reménynek is halálos ágyat vetettek. 

Révész Imre, a hazai prot. tudományosságnak és 
közéletnek egyik legnagyobb alakja, Filó Lajos Nagy- 
Kőrösnek nagyhírű lelkipásztora, dr. Szeremley Gábor, 
a nagytekintélyű Somossy János méltó utóda, nehéz 
vitákba bonyolódtak a „Prot. Egyh. és Isk. Lap" éles- 
elméjű szerkesztőjével, ami magában még nem lett volna 

ba], sőt az eszmék tisztázását segítette elő; de bajjá 
vált azáltal, hogy a „Prot. Theol. Könyvtár" -nak egyik 
megölöjévé lett. Révész elszakadván Ballagitól, a „Figyel- 
mező" című folyóiratot indította meg s mindvégig kemé- 
nyen harcolt a Ballagi-féle szabadelvűsködés ellen. Együtt, 
közös jóakarattal, okvetlenül többet használtak volna a 
prot. irodalomnak. 

Nincs még itt az ideje, hogy a viták s szakadások 
rugóit keressük s jobbra vagy balra igazságot próbál- 
junk szolgáltatni. Egyet azonban már most is kimond- 
hatunk, azt t. i., hogy szégyen lett volna a hazai pro- 
testantismusra, ha ennek körében a külföldön oly magas 
lángokban lobogó s annyi verejtékes kutatást eredmé- 
nyező, annyi félreértést helyreigazrtó szabadelvű theo- 
logiai irányzat szószóló nélkül marad. Nem maradt úgy ! 
Theologiai irodalmunk megérezte s visszatükrözte — 
szerény viszonyaihoz képest — a külföld hatását s ebben 
tagadhatatlanul dr. Ballagié az érdem első része. 

Theologiai müvei : „Tájékozás a theologia meze- 
jén" (1862.), „A biblia Tholuck után." (1863.), „Rena- 
niana" (1864.), „Bibliai tanulmányok." (1865.), „A pro- 
testantismus harca az ultramontanismus ellen." (1867.), 
sűrűbben követték egymást, semhogy valami mélyreható 
alkotásoknak beválhatnának ; de hatása mindeniknek volt 
s mindenik egyformán a szabad protestantismus szol- 
gálatában áll. Maga írja „Bibliai tanulmányok" c. befe- 
jezetlen műve előszavában, hogy a theol. tudományok- 
nak nálunk nincsen keleté s ez volt egyik oka, hogy ő 
valamely nagyobb theologiai munka írására nem vállal- 
kozott, noha arra ellenfelei nem egyszer kényszeríteni 
is próbálták. 

Annál nagyobb sikerrel és szerencsével forgolódott 
a szótárak készítésében. Magyar-német és német-magyar 
nagy szótára több ízben javítva, számtalan példányban 
forog a tanúlók és müveit közönség kezében. „A magyar 

8 

nyelv szótára" című müve is nagyobb és maradandóbb 
alkotásai közé tartozik. Ezeken kivül számos értekezést 
írt a magyar nyelv köréből s most Brassaival, majd a 
Nyelv-ör híveivel érdekes és tanulságos harcokat foly- 
tatott. Héber grammatikája ma (1891) egyedüli efajta mü 
a theol. ifjúság kezében. 

De sok volna — ily hirtelen koszorúba gyűjteni 
— irodalmi összes termékeit s azokat csak röptében is 
méltányolni. Egy bizonyos, hogy a munka eleme volt s 
megszokta azt nélkülözhetetlen gyönyörűségnek tekinteni. 
Ez tette naggyá, tiszteltté ; ez szerezte meg számára az 
akadémiai rendes tagságot; ez a prot. egyleti és prot. 
árvaházi elnökséget ; ez a főváros tiszteletét s még elle- 
neinek becsülését is. 

1878-ban elhagyta theol. tanárságát, miután már 
sokakat vezérelt az igazságra; 1889-ben lemondott a 
„Prot. Egyh. és Isk. Lap" szerkesztéséről ; de nem mon- 
dott le a munka folytatásáról. Csak pár éve, hogy György 
Aladárral egy nagyterjedelmü kereskedelmi szótárt ké- 
szített s csaknem véglehelletéig résztvett a biblia-revi- 
sió munkájában, mint a központi bizottság egyik leg- 
hivatottabb tagja. 

Revisionalis szerepére nagy súlyt fektetett a köz- 
vélemény, mert ö maga is régóta készült a teljes szent- 
írás megmagyarosítására, de ezt a szándékát nem bírta 
megvalósítani. Eleintén dogmatikus ellenfelei támasztot- 
tak rossz véleményt enemű törekvése felöl, később, mi- 
kor a „Prot. Egylet" cége alatt volt hirdetve bibliájá- 
nak megjelenése, jóindulatú kritikusai vették el a ked- 
vét. Ezt az egyet sokan vártuk tőle nyugalmas munkás- 
ságának érett gyümölcse gyanánt s csak fájlalni lehet, 
hogy csalódnunk s bizonyára neki is csalódnia kellett. 

Politikai, köz- és egyháztársadalmi tevékenységét 
sem próbáljuk jellemezni, csupán jelezni kívánjuk, hogy 
ő ezeken a tereken is örömest engedte magát meghasz- 

náltatni s főleg a prot. ügyek iránt soha nem szűnő 
élénk érdeklődéssel s áldozatkészséggel viseltetett. Leg- 
közelebb is felséges példát adott arra, hogy miként kel- 
lene tehetősebb hitsorsosainknak a népies irodalom ügyéi 
fejlődésnek indítani. 

Május havában szélütés érte s azóta az ő mun- 
kára termett, világolásra hivatott szelleme megbénult, 
elhomályosult s f. hó elsején jótéteményként üdvözölte 
az őt magához ölelő halált. 

Koporsója felett nincs helye a gyásznak, siralom- 
nak ; szeretteivel együtt hálával tekinthet égre a magyar 
Minerva s a protestantismus géniusza, hogy ő a miénk 
volt s érettünk szórta s pazarolta lelkének kincseit. 

Folyó hó 3-án országos részvét kísérte sírjába ; 
áldott legyen emlékezete ! 

KUN BERTALAN. 

1891. szept. 20. 

A tiszáninneni ev. ref. egyházkerület, az alsó- 
borsodi egyházmegye kezdeményezése folytán (1890. 
szept. 4.), általános tetszés és helyeslés között hatá- 
rozta el 1890. szept. 16-án, hogy szeretve tisztelt 
föpásztorának, mint ötvenéves papnak és huszonötéves 
püspöknek, az 1891-diki őszi közgyűléssel egyidejűleg, 
örömünnepet rendez, 

A kinevezett előkészítő-bizottság az ünnep napjául 
1891. szeptember 20-dikát ajánlotta, s ajánlatát az 1891. 
április 28 — 30. napjain tartott közgyűlés — a megtisztel- 
tetés módozataival együtt — egyhangúlag elfogadta. 

Sok édes nyughatatlanság és tervezgetés után, a 
kitűzött nap végre elérkezett. Itt van, hogy történeti 
fontosságú időponttá váljék az ünnepeltnek, a miskolci 
egyháznak, az alsóborsodi egyházmegyének^ az egész 
kerületnek, s talán-talán — ki tudná előre a szívek 
mozdulásait? — az egész hazai prot. egyháznak vára- 
kozásokkal különben is teljes életében ! 

Ott sorakoznak egymás után „akik siettek, hogy 
tisztességet tegyenek !" Egyik ajándékkal, másik köny- 
nyel ; némelyik csak ajka mozgásával, mint az imád- 
kozó Anna ; másik a hála, tisztelet, . szeretet rebegő 
szavaival, emberi bölcseségnek hitető beszéde nélkül, 
amint illik az Isten igéjének sáfáraihoz. Barátok, szolga- 
társak, akik irigység nélkül látták az ő csillagának 
emelkedését ; gyermekek, ifjak, vének, akikért élete sem 
volt soha drága, mint jó pásztornak az ő juhaiért! 
Milyen hamisítatlan, milyen őszinte hódolat ! Egyszerű, 

keresetlen, csillogás és tettetés nélküli, amilyen ö maga, 
a mi iinnepeltiink! 

Mi, mint legkisebbek e tisztelgő seregben, hogy 
ejtsük a szót, hogy lelkének e szent napján meg ne 
sértsük hódolatunkkal ezt az igénytelen nagyot?! Ide 
jegyezzük élettörténetének főbb vonásait e nap emlékéül, 
az élő, s következő nemzedék tanulságául ; biztatóul a 
pálya keresztje alatt csüggedőknek ; s például azoknak, 
akiket könnyen elkap a változások forgandó szele. 

* 

Kun Bertalan — amint ö a mi lelkünk előtt meg- 
jelen, — azok közé a ritkább földi lények közé tartozik, 
akik Isten és szülőik után önmaguknak köszönhetik 
pályájuk minden szerencséjét : a legelső nyilvánosan 
kifejezett dicsérettől kezdve, fel egész a püspöki székig 
s a mai napon ezerek kebeléből felfakadó örömérzésekig. 

Született 1817. január 21-én, Felső-Nyárádon, 
Borsodmegyében, Kun Pál és Hézser Katalin szülőktől. 
Apja elébb beregszászi algimnáziumi tanár, majd felső- 
nyárádi földbirtokos; anyja egy előkelő beregszászi 
család kedves és müveit sarjadéka volt. Iskoláit Felső- 
Nyárádon, Beregszászban (az anyai nagymama olda- 
lánál), Miskolcon és Sárospatakon végezte. A szülői 
háztól jó útravalóval kellett elindulnia, mert mint iskolás 
fiú, s majd mint ifjú is, kitartó nagy szorgalmán kívül, 
főleg kedves, nyájas modoráról, simulékony természe- 
téről volt ismeretes. E tulajdonságának is része lehetett 
abban a kitüntetésben, amely őt, mint végzett gimná- 
ziumi növendéket 1834-ben érte. 

Szokás volt még akkor, s még jóval később is, 
hogy a jelesebb ifjakat, a legexcellensebb iogatiisolcat 
benmarasztották köztanítóknak, részint a gimnáziumhoz 
csatolt elemi osztályok, részint az alsóbb gimnáziumi 
osztályok vezetésére. Ebben a legmagasabb elismerésben 
ö is részesült és pedig nem is egy, hanem két éven 

át. Jutalmul, a szülök, s tanítványok háláján kívül, 
beszámíttatott neki e két év — superintendensi beavat- 
kozás folytán — az akadémiai cursusba, s Palóczi 
László, az országos nevű férfiú, nyilvános elismerések 
között bocsátotta további tanulmányainak folytatására. 

Sárospatakon, az 1836-ik év szeptember havának 
3-ik napján, mint 21 éves ifjút, 60. sorszám alatt 
Molnár István rector jegyezte be az anyakönyvbe és 
pedig VI- od éves togatus gyanánt. Mennyire kiválhatott 
ö itt, az akkor még bizony nagyon szálkás természetű, 
sok ízetlenkedésre hajló ifjúság köréből, bizonyítja az, 
hogy pályatársai — némi irigykedéssel is szívükben, 
,, selyem diák"-nak nevezték. 

Az 1839. év őszén — miután már a theol. aka- 
démiát teljes sikerrel elvégezte — az akkori jobb 
deákok szokása szerint — a német nyelv elsajátítása 
végett Iglóra ment, s ott a Pákh Albert édes atyjának 
oldalán, Pákh Mihály ág. evang. superintendens családja 
körében talált igen szíves fogadtatásra. Egészen jó hely 
volt ez egy feltörekvő ifjú számára, akiben már a 
Múzsa is bontogatta szárnyait, s a lyrai és drámai 
költészet iránti vonzalom biztatóan kezdett jelentkezni. 
Jó forrásból tudjuk, hogy az ősz superintendens hajlé- 
kában a vendég-magyarnak egy „Pajkos diákok" című 
színmüvét — az író tehetségeibe vetett szép remények 
közt — adták elő. A sas repülni tanította a fiatal sólymot ! 

Iglóról 1840. június havában tért vissza Sáros- 
patakra, ahol — az akkori idők szokása szerint — a 
végzett theologusoknak szabadságukban volt az iskola 
kötelékei közt várakozniok egy-egy nagyobb tanítóságra 
(academica promotio), köztanítóságra, szeniorságra vagy 
nevelőségre stb. Az „alma mater" nem taszíthatta el 
magától felnevelt fiait, ha módot nem adhatott nekik az 
önálló foglalkozásra. Ünnepeltünknek nem sokáig kellett 
várakoznia. Jó nevéért, ismeretes modoráért kapva- 

kapott rajta Szentimrey Gábor, krasznik-vajdai (abaujm.) 
földbirtokos és királyi tanácsos, hogy az általa gyámolt 
Szunyogh-gyermekekhez, „ preceptor "-úl megszerezhesse. 

Három évre kötötte le magát a nevelői szerepre 
s ez időközben — és pedig mindjárt az első évben — 
letette az abaúji egyházmegye vizsgáló küldöttsége előtt 
az u. n. lelkészi vizsgát ; a második évben pedig a 
szomszédos gagybátori gyülekezet lelkipásztorául válasz- 
totta meg (1841.). Kész volt várni is — miután a 
lekötött nevelő nem mehetett — csakhogy a közelből 
is jól ismert, s már szónoki névnek is örvendő, a 
művelt körök által is általánosan kedvelt fiatal embert 
magáénak mondhassa. Az övé lett. 1842. május 12-én 
foglalta el lelkészi állomását, s ez alkalommal mondott 
egyházi beszéde nyomtatásban is megjelent, s Szunyogi 
Szunyogh Ferencnek van ajánlva. 

A gagybátori egyházra nagyon ráfért ekkor egy 
kis reformáció. Az épületek elhagyottak, az egyház- 
tanács fejetlen, rendszeretetlen, a presbiteri nevet sokan 
szerették címül, de a vele járó kötelességek nélkül. Az 
egyház dolgainak folyása, — mint fiatal lelkipásztoruk 
feljegyezte — „halk és zavaros ;" az anyagi szükség 
nagy, az iskolaügy rendezetlen. A „száz szemű gazda" 
széttekintett a khaotikus állapotok között és támasztott 
rendet, világosságot. Elsőben is bölcs tapintattal szerzett 
magának egy hatalmas támaszt Vendéghy József föld- 
birtokosban, megnyervén őt az egyház gondnokául. 
Majd kölcsönt vett fel a kerülettől, leköszöntette, szét- 
robbantotta a hanyag presbitériumot és választatott a 
sok helyett csupán 12-őt; ennyien voltak az apostolok 
is és csudás dolgokat tudtak cselekedni ! Miután kikö- 
tötte, hogy a 3 ülést mulasztó presbiter neve a soro- 
zatból kihúzatik, hozzáfogott elsőben is az iskolai álla- 
potok javításához. Behozatta a köteles iskoláztatást, s 
az általános iskolai adót. Az álló tó már erős hulla- 

mokat vetett, a hívek már készek voltak az anyagi 
bajok eloszlatása végett közös munkát is vállalni, s 
amikor így minden forrásnak indult, ő, a vezér, a moz- 
galom lelke — kikívánkozott hívei- és az alakulás 
nyűgei közül. 

1843. szemtember 24-éről az egyháztanács jegyző- 
könyvének 4-ik pontja így szól : Tiszteletes Kun Ber- 
talan úr jelentvén az egyházi tanácsnak azon szándé- 
kát, miszerint öntökéletesítés tekintetéből külső országra 
menni szándékoznék, ha a nemes egyházi közönség bele- 
egyeznék : a nemes egyháztanács azon szempontból 
indulván ki, hogy ez mind az egyházra fényt árasztand, 
mind a tapasztalás által az egyházban T. úr több képes- 
séget és erélyt, több buzgalmat és üdvös gyümölcsöket fejt- 
hetendvén ki, tökéletesen és egyező akarattal beleegyezett." 

Az ifjú lelkész tehát ment, hogy betöltse régi vágyát, 
s magát a közegyház javára tökéletesítse. 

Szép idők voltak ezek a 40-esek! Akinek lelkébe 
égi szikrát adott Istene, talált hozzá táplálékot a közélet 
élénk szellemében, az egyházi és társadalmi mozgalmak 
friss levegőjében. Nagy emberek nagy kérdéseket fesze- 
gettek; az igazság és szabadság angyalának kürtzengése 
megrázta az emberek szívét; a humanismus követelte 
isteni jogait; a felekezetek kiváltságain mind erősebben 
kezdték érezni a középkor dohát. 

A fiatal akadémikus egészen otthon érezte magát 
ebben a termékenyítő levegőben. Tudós pártfogójának, 
a tiszáninneni egyházkerület egyházi és iskolai életéből 
előnyösen ismert Jakabfalvy Andrásnak^ oldalán, nem 

1 Jakabfalvy András előkelő gagybátori birtokos és lakos 
volt. Gazdag könyvtára jó táplálék volt a fiatal pap lelkének s 
mint író (a „Sárospataki FLizetek"-ben többször szólalt fel) is 
kitűnő mintául szolgált. 1859-ben halt meg s nevének Kun Ber- 
talan állított méltó irodalmi emléket. „Halotti beszéd." Miskolc, 
1S59. 

volt előtte semmi ismeretlen a napi eseményekből, az 
elnyomottak kívánságaiból, a társadalmi s felekezeti fél- 
szegségekböl. Külföldön volt már, mikor Rómából az a 
rendelet érkezett a vegyes -házasság kérdésével küzködö 
magyar klérushoz, hogy az ilyen házasságra lépőket nem 
szabad összeadni. Akadt püspök, aki ezt a rendeletet 
ki is hirdette. Az ifjú tiszteletes lelke nem viselhette el 
ezt az erőszakosságot felháborodás nélkül. Tollat ragadt 
s még külföldön megírta és Lipcsében kiadta ily című 
röpiratát; „Visszhang a vegyes-házasság ügyében.'' Sze- 
mére szórja a r. kath. egyháznak, hogy a házasságot 
szentségnek kereszteli ugyan, de azt némely híveitől 
megtagadja. A röpirat alkalmi volt egyébképen is, mert 
az országgyűlés is kemény vitákat folytatott a házasság 
kérdése felett. 

Bécset, Lipcsét, Hallet, és Berlint látogatta meg s 
nemcsak az egyetemek tudományos életét, hanem az egy- 
házközségek szellemét és az iskolákat is tüzetesen tanul- 
mányozta. Kincseket gyűjtött a hosszú kamatoztatásra. 

Mikor visszatért, már jó neve volt arra, hogy lel- 
késztársai is szép reménységgel nézzenek jövendője elé. 
Örvendező hívei között tovább folytatta a reformátori 
munkát. Tornyot fedetett, iskolát építtetett, úgyszólván 
csak a semmiből. Ez a buzgósága és sikeres munkája 
is növelte őt az abauji egyházmegye közönsége előtt, 
amely sietett is a hű munkást a tőle telhető jutalomban 
részesíteni. 1845-ben aljegyzővé választotta el. 

Ez a tisztesség már mint boldog férjre mosolygott 
reá. Kevéssel ugyanis külföldről való visszatérése után, 
nőül vette az előkelő Szunyogh-családnak egyik női eré- 
nyekkel megáldott tagját, Máriát. E házasságból 5 gyer- 
mek született, akik közül 3 most is él s atyjok öröm- 
ünnepén bizonyosan övék lesz a legkedvesebben foga- 
dott áldozat. Béla, országosan ismert, jeles publicista, a 
sárospataki jogakadémiának egyik kedvelt tanára; Mariska, 

férjezett Gyura Adolfné és Bertalan, vasúti központi 
liivatalnok Budapesten.' 

A fészek-rakás gondja mellett is ráért a munkára 
edzett férfiú tovább építeni a saját számára a jövőt. A 
Török és Székács által megindított „Prot. Egyh. és Isk. 
Lap"-ban most egy egyházjogi, majd egy liturgiái vagy 
egyháztársadalmi kérdésben hívta fel magára a közfi- 
gyelmet ; szónoki neve is egyre jobban terjedt, annyira, 
hogy mikor 1849-ben Szatlimári József superintendens 
meghalt, a miskolci egyház Kun Bertalanra vetette sze- 
mét s a megüresedett lelkészi állomásra öt hívta meg.^ 

Miskolci állomását, — amely jutalom volt a múl- 
tért s zálog a jövőre — az országos zavarok miatt csak 
1850. tavaszán foglalhatta el. Ugyanez évben az egy- 
házkerületi dékánság terhe is ráruháztatott. Miskolcon 
még ekkor 4 papi állomás volt, tehát nagy alkalom a 
nemes versenyre s az istenadta erők gyarapítására. 
A hely arra is kitűnő, hogy az ott lobogó fáklya világa 
messzire vesse fénykörét. 

Kun Bertalan nem maradt hálátlan a bizalomért. 
Ünnepi s rendkívüli alkalmakkor mondott szónoki be- 
szédeivel, imáival és imádkozó talentumával, folyvást 
emelkedő fokozatban állott a közönség előtt. A kerület 
1854-ben aljegyzőséggel tisztelte meg; 1855-től pedig, 
amikor „Egyházi szónoklattan" című müve megjelent, 
kész volt az út számára — a szívekben — a lelkészre 
várható megtiszteltetés szélső határáig is. 

És csakugyan rohamos gyorsasággal emelkedett. 
Apostol Pál superintendens helyét 1860-ban Zsarnay Lajos 

1 Béla elhunyt 1896-ban, Gyuráné 1906-ban. 

- Kun Bertalan, mint életének egyik közeli ismerője felje- 
gyezte, mitsem sejtve a reá váró szerencséből, épen útban volt 
Miskolc felé a tavaszi kerületi gyűlésre s az öt meghívni indult 
küldöttséggel Szikszón találkozott s a meghívást a nagy vendég- 
lőben fogadta el. 

sárospataki theol. tanár, ennek főjegyzői helyét pedig 
Kun Bertalan foglalta el s mikor végre 1866-ban a püspöki 
hivatal ismét megürült, Kun Bertalan letudta győzni 
hatalmas versenytársát, a szintén írói és szónoki hír- 
nevének örvendő Hegedűs Lászlót, az alsózempléni 
egyházmegye szépmúltú esperesét. 

1866. szeptember 30-án, Visnyón ünnepélyesen fel- 
avattatván, immár 25 éve áll egyházkerületünk kormá- 
nyán. „Hív volt a kevésen s többre bízatott." 

E 25 év történetét s Kun Bertalannak püspöki 
szereplését merészség volna egy ünnepi emlékezés kere- 
tébe beszorítani akarni. 1866-tól 1891-ig oly nagy átala- 
kuláson ment át egyházi és iskolai életünk ; annyi gon- 
dot, munkát adott ez az átalakulás épen a magasra 
áhítottaknak s oly sok aggodalomba s küzdelembe so- 
dorta őket, — hogy ha semmi egyebet nem tesznek is, 
mint őrt állanak s csak a főpásztori bottal kormányoz- 
nak is: — akkor is elég tennivalójuk akadt volna egy 
mindennapi emberi erőre. 

Most az állam, majd a mindig ólálkodó s mindig 
hatalmasodni akaró róm. kath. egyház ; a kor és önma- 
gunk haladó szelleme okozott gondot s adott újabb és 
újabb munkát legjobbjainknak. Alkudni, tervezni, épí- 
teni kellett; gazdagsággá kellett változtatni a szegény- 
séget; haladni és meg is tartani az öröklött önállóságot 
egyházban és iskolában : — óh bizony ez a felséges 
hivatás sok lelki és testi törődéssel jutalmazza azokat, 
akiket a közbizalom vezérszerephez juttatott! 

A mi ünnepeltünk mindezt kibírta, sőt kibírt sok- 
kal többet is. Csak képzeljük el, hogy ö, e 25 év alatt 
is rendes lelkipásztora volt a miskolci egyháznak: ke- 
resztelt, esketett, prédikált, betegeket vígasztalt, halotta- 
kat temetett s résztvett a gyülekezet közvetlen kormány- 
zásában is, ahoz képest, amint a hívek bizodalma s a 
jórend parancsolta. Képzeljük el, hogy mint püspök s 

mint egyházi főgondnok, arra is ráért, hogy a kerület 
fő- és középiskoláit időnkint meglátogassa s azok szel- 
lemébe beletekintsen, anyagi ügyeik állásáról is tájéko- 
zódjék. Mindéhez gondoljuk oda, hogy egész lelkese- 
déssel buzgólkodott a kerületi leánynevelő-intézet felvirá- 
goztatásán, gyönyörűséggel vett részt úgy ebben, mint 
a sárospataki, miskolci és rimaszombati iskolákban az 
u. n. aratási vizsgálatokon s ami ennél is több, képes 
volt ömaga egy egész püspöki hivatal minden egyéb ter- 
hével is megbirkózni : naplót vezetni, levelezni, a kerü- 
leti gyűléseket előkészíteni, azok szellemi képét évről- 
évre megrajzolni, elnökölni, a lelkészi felavatásokat vé- 
gezni s a püspöki körutakon szónokolni, buzdítani, dor- 
gálni ! . . . Hát aki ezeket így tudja róla, lehetetlen, hogy 
bizonyos csodálkozó tisztelettel ne nyújtsa neki 25 év 
fáradalmaiért az elismerés koszorúját. 

De nemcsak a rendkívüli erélyért és fáradalmak- 
ért, hanem egyébért is! Tudva van, hogy öt 1873-ban 
a királyi kegy tanácsosi méltósággal tüntette ki s hogy 
1884. óta az egyetemes konventnek egyik elnöke s a 
főrendiház átalakítása folytán annak is egyik jogosított 
tagja. Nálánál gyöngébb jellemeken nyomokat hagyott 
volna talán ez a többszörös kitüntetés, ő változatlanul 
állott meg a változások között ; hü maradi önmagához, 
s a tiszáninneni kerület liagyományos szélieméhez! 

A kegy nem tántorította meg, a méltóság nem vette 
ki régi sodrából Mint ember, az ma is, aki volt ; az a 
nemesen érző, az a mindenkinek készséggel szolgáló. 
Ajtaja, szíve nyitva minden ügye-fogyott előtt. Jósága 
szinte példabeszédszerü s még máig sem tudott eleget 
csalódni ahoz, hogy balkeze felszámítgatná a jobbnak 
cselekedeteit. Épen ilyen, mint pap és püspök is, élő 
cáfolatul azok számára, akik a superintendensi név hiva- 
talos felcserélése után, félteni kezdték főpásztoraink mél- 
tóságától egyházunk autonomikus s demokraticus szel- 

lemét. Első az egyenlők között ! Első a munkában, a 
kötelességtiszteletben ! Nem tudunk nagyobb jót kívánni 
a püspökét ünneplő kerületnek, mint azt, hogy longus 
sit idem petentium ordo! 

Sokan lesznek a szeptember 20-iki ünnepélyen, akik 
Kun Bertalanban a lelkes szónokot, az alig felülmúlható 
imádkozót; a tiszta, világos fejű írót, a szabadon gon- 
dolkozó tudóst, a konventnek s kerületnek példás elnö- 
két fogják dicsőíteni s igazuk lesz ; nekünk azonban azt 
súgja a szívünk, hogy ami Kun Bertalanban mindenek- 
felett ünneplésreméltó, az az ő változatlansága, önma- 
gához, jó szívéhez, emberszeretetéhez, bölcs tapintatához 
s democratikus szelleméhez való hűsége és természetévé 
vált munkaszeretete. 

Betelt rajta és általa, amit az apostol követeit, 
mondván : „Legeltessétek az Istennek seregét, mely a ti 
gondvíseléstek alatt vagyon, gondot viselvén arról nem 
kényszerítésből, hanem örömest: nem rút nyereségvágy- 
ból, hanem kész indulattal; sem pedig úgy, liogy ural- 
kodjatok a ti örökségeteken, lianem úgy, mint akik tü- 
köréi legyetek a nyájnak.'' 

Legyen még a mi tükörünk sokáig ! Áldás életére, 
üdv nevére ! 



I^ISDISDISÜ Sárospataki Lapok 1901. évf. 38. sz. Cii^SClSQó 



BEKY SÁMUEL 

1837—1891. 

Azt a nehéz, fájó sebet, amely éveken át tépte 
szerető szívét, az ő erős szervezete sem bírhatta sokáig. 
Megtört, elesett, meghalt. 

Pár éve már csak árnyéka volt önmagának s 
roskatagon, vánszorogva járt itt közöttünk, lelkének 
gondosan takargatott, súlyos keresztje alatt. Övéi, akik 
édes mindenüket szerették benne ; gyülekezete, amely 
rajongva ölelte ; tiszttársai, barátai s mind, akik becsültük 
és tiszteltük őt, ügy néztünk rá, mint a hervadt őszi 
lombra, s remegve gondoltunk arra a szellő-lebbenésre, 
amely elröpiti öt szemeink elől. 

Az abauji egyházmegye, mintha csak a Gond- 
viselést akarta volna kegyelemre bírni számára; mintha 
csak marasztalni kívánta volna öt e földi világban : 
körülövezte őt tisztességgel ; a szükség emberének 
ismerte el, kormánya rúdjához állította, mintegy önmagát 
is bíztatva, hogy a harc, küzdelem, a szélvészek, viha- 
rok, a munka s kötelesség újszerűsége, megacélozzák 
majd lankadt erejét, s balzsammá válnak talán beteg 
szívére is. 

Hiába, mind hiába! Ez a tiszttársí figyelem, ez a 
gyöngéd hódolat is csak őszi napfény ragyogása volt 
az egyre komorodó lelki házban. Áz enyészet szele 
meglebbent, s a megsárgult levél lehullt. 

Ott künn, az ő kedves nyaralójában, a kassai 
papoknak abban a Mesko által ajándékozott kies édené- 
ben, ott fagyott el beszédes ajkán a szó s ott borúit 
szelíd kék szemeire az örök éjszaka. 

Óh milyen nagy üresség maradt utánna! 

A kassai elől<elö gyülekezet soha nem feledhető 
s ritka papi erényekkel ékeskedő lelkipásztort, az abauji 
egyházmegye egy sok szép reményre jogosító vezér- 
férfiút, a sárospataki ev. ref. főiskola egy nagy buzgó- 
ságú igazgató-tanácsost, az összeülendő zsinat egy tiszta 
látású s szabadságért hevülő képviselőt veszített el 
benne, s hogy mit veszített Kassa városának müveit 
társadalma, azt ama nyilatkozat igazolja legfényesebben, 
amit egy helybeli lapnak nem is felekezetünkben szer- 
kesztője jegyzett fel róla a fájdalom hevében: „A jónak 
helyét állhatja a jó, vagy talán a jobb; de ha apostol 
jönne is utána, akkor is csak Békyt szeretnők." A ki 
mindenkinél többet veszített, s akinek veszteségét nem 
lehet szavakba foglalni, az a siralom völgyében támasz 
nélkül, vígasz nélkül, reménység nélkül tántorgó család. 
Egy fényes gyülekezet nagy papjának a szomorú bizony- 
talanság tövises útjaira kárhoztatott népes családja. 

Prot. anyaszentegyház ! Meddig nem hallod még 
az özvegyek és árvák eget verdeső panaszát ? ! . . . 

Született a boldogult Szántón, Abaujmegyében, 
1837. augusztus 12-én, Béky Ferenc és Kovács Zsuzsanna 
szüléktől. Gyermekkorának istápolója korán özvegységre 
jutott édes anyja volt, aki — bár maga is bajlódott az 
élet gondjaival — nem tudta és nem akarta megtagadni 
tanulni vágyó kis fiától, hogy őt — a szülőföldjén szer- 
zett elemi ismeretekkel — útra ne bocsássa Sárospatak 
felé, a szegényeknek már akkor is jól ismert iskolájába. 
Alig volt több 6 évesnél, mikor (1843. szept.) már be 
volt jegyezve a gimnáziumi előkészítő osztály növendé- 
kei közé s anyai nagybátyjának, az akkor már primárius 
Kovács Jánosnak gondos vezetése alatt, vígan tört előre 
az apró emberek élénk versenyében. Nemes szívének jól 
esett mindenkor készséggel ismerni el, hogy első veze- 
tőjének örök hálával tartozik. 

Gimnáziumi pályáját elébb a hü támasznak eltávo- 
zása, majd az 1848/9-iki események zavarták meg. 
Amannak hiánya érezhető volt haladásán, emez pedig 
egy évi veszteglésre kényszeritette, a mi alatt — kivált 
csüggedezö édes anyjának ösztönzésére — már-már 
le kellett mondania a tanúlói pályához kötött szép 
reményeiről. De végre is 1850-ben ismét Sárospatakon 
volt és pedig már tisztában a céllal is, amely felé futnia 
kellett, mivel édes anyja határozottan kikötötte — s ő. 
nem vonakodott — hogy papi pályára kell magát képeznie. 

Úgy történt. A theologiai cursust megfutotta s 
1857-ben, amint az akkor rendesen történni szokott, 
népiskolai tanítóságot vállalt Zádorfalán, Gömörme- 
gyében. Jó szerencséje vezette e helyre s itteni tar- 
tózkodása elhatározó befolyással volt egész életére, jelle- 
mének alakulására s későbbi gyors emelkedésére. Batta 
Bálint volt ekkor Zádorfala papja. Sajátos, derült kedélyű 
férfiú, a jóra törekvő ifjak meleg keblű pártfogója s Tompa 
Mihálynak, a keleméri költő-papnak s Orbán Ferencnek, 
a ragályi tudós lelkésznek lelki-testi jó barátja. A szerény 
szőke diákot, a szorgalmas tanítót elébb maga szerette 
meg Batta Bálint s csakhamar jó barátjaival is meg- 
szerettette. E három, egymástól merőben elütő jellemű 
férfiú társaságában ö, az igénytelen ifjú, folytonos alkal- 
mazkodásra s önmegtagadásra volt utalva s ez az iskola 
erősítette meg benne ily irányú, veleszületett szeretetre- 
méltó hajlamait. Ö maga nem egyszer boldogan emle- 
gette múltjának ezt a szép időszakát s Zádorfala emlékét 
sorsának egyre előnyösebb változásai sem tudták szívé- 
ben elhomályosítani. 

A három éves rektoria után, 1860-ban Kövecsesre 
ment s ott Lukács Lajos földbirtokos házánál, mint 
nevelő működött 1861. július haváig, itt is folytonos 
összeköttetésben előkelő barátaival, pártfogóival. 

1861. szeptember havában letette a gömöri tractus 

előtt a kápláni vizsgát; csupán egymaga a sok jelent- 
kező közül, amit jó pártfogóinak s már ismeretes jó 
tulajdonainak köszönhetett. S mintha csak kézen fogva 
vezette volna a gondviselés, az akkori esperes, Pelsűc- 
nek még ma is minta-papja, azonnal magához vette a 
kedve szerint való ifjú Tiszteletest és szintén jelentéke- 
nyen hozzá járult papi jellemének kiformálódásához. 
Azt az egy évet, ^amelyet az apostoli lelkű férfiú lábai 
mellett töltött, sokért nem adta volna ifjúkori életéből. 

1862-ben Sajókeszi, 1863-ban Kövecses hivta 
s nyerte meg lelkipásztorául, hol a volt nevelőt s ajkai- 
nak mézes beszédét nem tudták feledni. Csak öt évig 
gyönyörködhetett e kis gyülekezet lelki vezérében, mert 
1868-ban az imolai és abaujszántói egyházak versenyre 
keltek egymással elnyerhetéseért. Az utóbbi lett a győz- 
tes. Gömöri pártfogói, barátai s szerettei közül kiszakasz- 
totta magát, noha az egyházmegye már aljegyzőséggel 
tüntette ki s Tompa — aki öt a jászói levéltárban levő 
titkainak másolgatásával is megtisztelte — váltig biz- 
tatta, hogy közel van már az idő, amikor el kell köl- 
töznie s a hanvai egyháznak lesz annyi magához való 
esze, hogy Béky Samut fogja papjául elválasztani. 
E biztatásnál is vonzóbbak voltak reá nézve a gyermek- 
kori emlékek, a rokonok esdeklő áhítozása s az a tudat, 
hogy a próféta becsessé lett a maga hazájában. 

Becses is maradt mindvégig. Dicsekvése, büszke- 
sége volt szülőföldjének; de nem az volt sorsául fel- 
jegyezve, hogy ott maradjon a szerény javadalmú szántói 
parókhián. Öt év múlva, 1873 tavaszán az abauj-szepsii, 
majd néhány hó elteltével, a Ferenczy halála után, a kassai 
gyülekezet szerezte meg lelkészéül. Elég volt őt a kassai 
gyülekezetnek csupán egyszer hallani a Ferenczy nyílt sírja 
felett s kész volt számára az út az újabb dicsőség felé. 

Kassai állomását, szepsii hívei által megsiratva, 
1874 tavaszán foglalta el s lefoglalta magának hívei 

9 

szívét is. Volt egész lényének valami titkos varázsa, 
amely becsülésre, tiszteletre kényszerítette mindazokat, 
akikkel érintkezésbe jutott. Arcának jósága, szívének 
nemessége, alkalmazkodásának kedvessége, az az emberek- 
kel való lekötelező bánásmód, amelyet nem lehet taní- 
tani az iskolákban ; lelkipásztori hűsége, előkelő szónoki 
hivatottsága : — ezek együtt s egyenként olyan hirtelen 
odabilincselték az ö személyéhez a kassai gyülekezet 
minden rendű s rangú tagjait, hogy amikor egy évi oű 
működése után (nem rögtön ugyan a Tompa-, hanem 
csak az ő második utódjának kimúlásakor), a hanvai 
gyülekezet — nagy papjának jóslatát beváltandó — 
el akarta őt Kassáról édesgetni, a kassai gyülekezet 
elöljárósága az egész gyülekezet örömére 500 frttal 
emelte fel a kedvelt lelkipásztor fizetését, csakhogy 
magáénak mondhassa mind halálig. 

Egészen gondviselésszerüleg volt e kényes pontra 
állítva, hol szelíd lelkével, emberszerető szívével s türe- 
delmes gondolkozásával nemcsak önmagának szerzett 
több-több barátot és tisztelőt, hanem ev. ref. egyházunk- 
nak is, a nélkül, hogy igazainkból bármit is feladott 
volna s csak egy pillanatra is hűtlen lett volna ahoz a 
zászlóhoz, amelyre felesküdött. 

Míg vezetése alatt a kassai egyház folyton előbbre 
haladt, a magas pontról az ő lelki fényessége is mind 
szélesebb körben vált ismeretessé. 

Az egyházmegyén egyelőre nem ment ugyan 
könnyen a dolga, de amikor aztán itt is megnyitotta 
magának a szíveket, gyorsan haladt előre a kitüntetések 
sorozatán. 1881-ben zsinati képviselővé és tanácsbíróvá 
lett; majd egyházmegyéjének jelentékeny segítségével 
egyházkerületi tanácsbíróvá, konventi póttaggá, a kerület 
bizodalmából a főiskola igazgató-tanácsosává s végre 
ez év (1891) tavaszán, a Fodor Pál leköszönése folytán, az 
abauji egyházmegye esperesévé választatott. 

Még élénken emlékezünk ma is bármelykörű 
szereplésére ; tudjuk, hogy a zsinaton szóval, utóbb a 
„Sárospataki Lapok"-ban tollal, nemes hévvel küzdött 
a gyülekezetek papválasztási szabadságaért ; mint kerületi 
tanácsbíró és főiskolai igazgató-tanácsos, amíg főleg 
testi ereje engedte, soha nem maradt el a kötelesség 
asztalától s amott méltányosságával, itt kitartó türelmé- 
vel s mint jegyző tollának tisztaságával szerzett magá- 
nak több-több tisztelöt és igaz barátot. 

Itt volt közöttünk a tanév megnyitásakor, ott volt 
a miskolci örömünnepen s lankadtan bár, részt vett az 
ünnepély összes mozzanataiban s akik előtt bizodal- 
masan megnyilatkozott, tanúk lehetünk reá, hogy mily 
édes gyönyörűséggel várta s készítette elő azt az időt, 
amelyben a gondjaira bízott egyházmegyében mindenek 
ékesen és szép renddel fognak haladni. Ezt a boldog 
időt azonban nem érhette meg. Múlt hó 29-én este, 
egy kedélyesen töltött nap alkonyán, hü nejének karjai 
között kilehelte nemes lelkét, övéinek, gyülekezetének, 
az abauji egyházmegyének, a tiszáninneni kerületnek s a 
sárospataki főiskolának őszinte fájdalmára. 

Az a részvét, amely folyó hó 1-én tartott teme- 
tésén a gyülekezet, a város, a különböző felekezetek 
részéről koporsója körül nyilatkozott; az az elismerés, 
amellyel püspökünk az ö megható imájában, Mitrovics 
Gy. főjegyző pedig könyeket ontó gyászbeszédében 
áldozott az elköltözött tiszttárs és barát emlékének : 
fényes bírálatai az ő nemesen töltött életének. A köz 
javára élt, közelismerés kísérte korai sírjába, amely 
felett Antalfy László, vadászi lelkész és tanácsbíró tolmá- 
csolta az egyházmegye mélységes bánatát. Áldott legyen 
emlékezete ! 

COMENIUS ÁMOS JÁNOS 

1592—1671. 

Európa tudományos körei s főként szorosabb érte- 
lemben vett tanférfiai, — ha csak felekezeti szempontok 
által nem nyügöztetnek — ünnepet szentelnek e napok- 
ban : a hála és tisztelet ünnepét. Pótolni akarnak egy 
nagy mulasztást egy nagy férfiú emléke iránt, akire — 
míg élt — dicsekedéssel tekintett az akkori művelt világ 
s birhatásáért fejedelmek és nemzetek versenyeztek 
egymással, hogy lelkének messze ragyogó fényétől 
megvilágosodjék rajtok az Istennek képe ; de akit 

— miután tömjéné javát az emberiség üdvére elpazarolta, — 
eszméivel, elveivel, rendszerével együtt elborított az 
idő moha. 

E férfiú Comeniiis Ámos János volt, az újabban 
feleszmélt tanügyi közvélemény szerint a XVII-ik század 
legnagyobb tanférfia, a sok viszontagságot látott cseh- 
morva atyafiak felekezetének utolsó püspöke. 

A magyar nemzetnek s ebben a sárospataki főisko- 
lának s hazai összes tudományos köreinknek a Rákóczy- 
család szerezte meg a jogcímet arra, hogy most 

— mikor e férfiú szelleme, mint egy újra ébredt vulkán 
szétverődő lángja csodálatra kelti maga iránt a vén 
Európát — mi is odaállhassunk a nivnitzi bölcső felé 
s elmondhassuk az örvendező prófétával: „Gyermek 
született nekünk, fiú adatott nekünk . . . akin megnyu- 
godott az Urnák lelke, a tanácsnak és bölcseségnek lelke. " 

Igen, a Rákóczy-családé, ennek legnagyobb alakjaié 
az érdem, hogy Comeniust mi is magunkénak mond- 
hatjuk s március 28-át, mint a nagy tudós születésének 

300-ados évfordulóját, kegyelettel s multunkra való 
tanulságos emlékezések között megünnepelhetjük. Térjen 
nevökre örök dicsőség érte! 



A nivnitzi morva protestáns molnár fia nagyhírű 
tudós volt már, mikor elébb /. Rákóczy György, majd 
ennek fejedelmi erényekkel koronázott neje, Lorántfy 
Zsuzsanna, ki „női vállán a közműveltség szent ügyé- 
nek terhét hordozá" s hozzá mindenben méltó fia, 
Zsigmond rávetették szemöket a reformátorra és nem 
nyugodtak meg, míg őt a fejedelmi szárnyaikkal takar- 
gatott collegium újjá szervezésére meg nem szerezték. 
„Meghívunk téged — így ír a collegium dajkáló édes 
anyja — saját magunk és fenséges fiúnk nevében, 
hogy pataki iskolánk reformálásában (melyhez Isten 
dicsőségére, nemzetünk ifjúságának javára és Krisztus 
egyházának érdekében, uralkodásunk alatt, jámborul és 
komolyan készülünk), szentül segíts minket s mi nálunk 
a te, a népek közt már mindenfelé magasztalni méltán 
kezdett tanrendszerednek igaz, teljes és világos bizony- 
ságát add.'" 

Majd újabb levélben is unszolja öt — mint gyer- 
mekeiért nyugtalankodó édes anya, — mondván : 
„A végből hívunk téged, hogy segítségül légy pataki isko- 
lánk reformálásában. Nem mintha komolyabb tanul- 
mányaidból a poros levegőjű iskola padjaihoz akarnánk 
hívni, hanem hogy igazgatásod alatt a mi tudós férfiúink 
a kívánt reformokban szerencsésen haladván, a tanul- 
mányok módszerének nyomozása körüli fáradságos mun- 
káid valósítása által örömödre legyenek." 

„S édesgetvén: jött a tudós bölcs, 

Elhagyta értünk dús hónát; 

És tudomány, rend, szellem, erkölcs 

Hozták meg Tempénk fénykorát." (Tompa.) 

1650— 1654-ig volt Comenius Sárospatakon. Lelkét 
eltöltötték a harminc éves háború kínos emlékei ; szíve 
folyton vérzett a zsarnoki hatalom által szétrebbentett 
felekezeteért; de férfiú volt, akit a fájó érzések nem 
törnek össze s próféta volt, aki a legsötétebb viharok 
között is megtudta menteni magának a reménységet 
s az emberek igazságtalanságával szemben az isteni 
igazságosságban keresett vigasztalást és ösztönt a 
további küzdelemre. A Rákóczy-család szerencse-csilla- 
gában ; a Lorántfy Zsuzsanna és Rákóczy Zsigmond 
tudományszeretetében is az isteni gondviselés nyilvá- 
núlását üdvözölte ő s ez a gondolat is könnyített lel- 
kének terhén, emelte munkakedvét a fejedelmi iskola 
reformálására. 

El kell ismernünk a költővel, hogy a Comenius 
itteni működése sok üdvös reformnak vált kezdetévé, s 
hogy az az időszak, amelyben ő — a tanárok és tanít- 
ványok tanácsadója — s az ő fenséges pártfogói őrköd- 
tek a sárospataki collegium élete felett : — Tempénk 
fénykora volt. Rendszert, életet vitt az oktatásba, anyagot 
öntött a formába; kifejtette módszerét, tankönyveket 
írt, nyomdát állíttatott, s nevének hírével, sürün meg- 
jelent könyveivel fényesebbé íette a sárospataki colle- 
gium nevét az oktatásügy történetében. Csak beköszönő 
és búcsú beszédeibe kell bepillantanunk, s előttünk áll 
a tudományok és iskolák hivatásán törhetetlen hittel 
csüngő tudós, ki az emberiség újabb megváltását, a 
világ ezer visszásságainak kiegyenlítését a művelődés 
terjedésétől várja. Csak lapoznunk kell tankönyveiben, 
s meglátjuk az istentől hivatott tanférfiút, akit jókedvében 
adott az emberiségnek a Gondviselés, hogy a scholas- 
ticismus útvesztőjéből az abba bemerűit, s abban 
bolyongó tanuló ifjúságot és tanítókat kivezérelje, 

És ezt a férfiút Sárospatakon is elfeledték. Tan- 
könyvei, amikből csak úgy sugárzik a bölcseség lelke. 

gyakorlatias iránya, s módszere, amitől ő maga is sóidat 
várt az iskola jövőjére nézve, — egymásután kimentek 
a forgalomból ; — az új lomb letolta a fáról a régi 
levelet. Mire a hollandiai Naarden városkának huge- 
nották által épitett temploma 1671. nov. 15-én magába 
fogadta a sokat hányatott férfiú földi maradványait, a 
sárospataki főiskolának már nem volt Lorántfy Zsuzsan- 
nája, s a Báthori Zsófia lelke egymagában is elég volt 
arra, hogy a virágzásnak indult collegiumból a Come- 
nius szelleme kiszoríttassék. 

Két századig kellett ama poroknak a feltámadásra 
várakozniuk. Az idő teljessége eljött. A jelen világa 
halványulni kezdett, s a mának fiai hozzá fogtak a 
multak tanulságainak kereséséhez, s a könyvtárak porá- 
ban megtalálták a Comenius lelkét, amely a „tanácsnak 
és bölcseségnek lelke." 

És egyszer csak szózat hallatik a Naardeni templom 
sírboltja felöl : „Nincsen itt, feltámadott, amint meg- 
mondotta." És csakugyan ! íme, a tanférfiak országról- 
országra esküsznek újabban a nemzeti nevelés zászlója 
alá: — nem a Comenius lelkének munkája-e ez? 
íme ma megtelnek iskoláink „Orbis P/cí«s "-okkal ; a 
real-irány élet-halál harcot vív a human-\x3.r\yr\ya\, a 
megelevenítő gyakorlat a szürke, ködös elméletekkel?! 
Hát ki ne üdvözölné ez üdvös reformokban a Come- 
nius feltámadását ? ! Ma már az iskolákban, a józan 
műveltségben keressük az emberiség boldogságának 
alapföltételeit; a nagy Németország büszke reá, hogy 
a hatalmas francia népet a tanítók és iskolák segítségével 
tiporta lábai alá . . . hát nem Comenius elveinek dia- 
dala-e ez ? Fennen hangzik ma, hogy a módszer hatal- 
mával lehet csak uralkodni a tananyag temérdeksége 
felett ... hát nem Comenius tanított-e meg erre ben- 
nünket már több mint harmadfélszáz éve ? ! A rendszer, 
módszer és tanerők állandóságát is nem ő sürgette-e ; 

nem ezektől várta-e már ő is az iskolák biztos fejlő- 
dését, s a tudomány és műveltség gyors terjedését?! 

Bizony-bizony, hogy feltámadott ! Az örök időknek 
vetett, s az örök időknek aratott. Eszköznek tekintette 
magát az istenség kezében. Küzdött, vérzett, de nem 
csüggedt el soha. Hegyeket mozgató hite volt, s a 
világ háborgásai elől mindenkor pihenőt talált az ő 
Urának a Jézus Krisztusnak lábainál, s ezer csalódásai 
között átölelte a Golgota véres keresztjét és megenyhült, 
sőt felmagasztosult. Hitét ma még legfölebb irigyli a 
XIX. századnak önmagával eltelt gyermeke ; de lesz 
idő, amikor erről az oldalról is elmondja majd róla az isten- 
hez visszafordult világ : ,, Bizony ez az ember igaz vala." 

Az embernek — mondja ő — háromszor kell meg- 
jelennie az isten ítélete előtt : itt, amíg él, a maga lelki- 
ismeretében; a halálban és a feltámadásban. Reá nézve 
már a harmadik fokozat is elkezdődött, születésének 
300-ados évfordulóján. 

Csak ünnepelj te vén Európa ! Újítsd fel ez eszményi 
ember képét ! Hirdessétek elveit, szórjátok szét eszméit 
ti tanférfiak ! Hódolj szellemének te, a Rákóczyak vihar- 
edzett főiskolája, hogy teljesedjék be rajtad búcsú- 
beszédében kifejezett reménysége: „Vajha én nem az 
álmodozóktól álmodozva, hanem az éberektől ébren 
hivattam volna hozzátok ... 5 elvégre az én pataki 
iskolámat — habár távoztam után — úgy felvirágozni 
látnám, hogy azt örömemnek és koronámnak nevezhetném ! 

Mi lélekben leborulunk e nagy paedagogus, az 
eszményi keresztyén ember, a termékeny és terméke- 
nyítő író alakja és munkái előtt, s vele együtt dicse- 
kedve áldjuk azokat, akik őt a főiskola élére állították, 
hogy itten ,,út, élet és igazság" legyen. Üdv mindazok- 
nak, akik nem engedik, hogy e férfiú rothadást lásson ! 

ISÜISÜISDUÜ Sárospataki Lapok 1892. évf. 13. sz. QiC^QiiClS 



MOLNÁR LAJOS. 

1849—1892. 

Halálának híre nem jött váratlanul, hiszen szívün- 
kön gyászt viseltünk már érte hónapokon át ! ... És 
mégis ! ... Az a félelmetes vendég, az a fekete lobogó 
ott a főiskola homlokzatán ; az a mélyen bánatos jelen- 
tés ott a csüggeteg kartársak előtt a zöld asztal mel- 
lett; — az a sok édes és fájó emlék, amely a rideg 
valóság hallatára lelkünkre szakadt; a távolság, amelyet 
a szomorú kényszerűség közénk s az ő porai közé ve- 
tett ; az a kínzó tudat, hogy idegenektől kell majd tuda- 
koznunk sírjának helyét . . . ó hát tehetünk-e róla, 
hogy ilyen behatások alatt nem tudjuk a lemondás nyu- 
godt hangján kiejteni, hogy Molnár Lajos, a sáros- 
pataki főiskolának egyik. Istentől hívatott tanára nincs 
többé ! . . . 

Egy éve még épen : itt járt közöttünk ő is háborgó 
érzésekkel kebelében ama véletlen nagy veszteség miatt, 
amely főiskolánkat a b. e. Zsindely István kidőltével 
érte. Épen csak egy éve, hogy az elhunyt jelesnek nyi- 
tott sírja felett ö sírta el a tanári kar őszinte bánatát s 
férfiúi becsvággyal számított arra édes számítással, hogy 
ö fogja megrajzolni egykori feledhetetlen tanárának 
szellemi képét . . . s íme, temérdek szívtépő csalódás 
után, ma már ott nyugszik a reá nézve idegen földben, 
az ország fővárosának valamely félreeső temetőjében s 
alig van hűlt porai körül valaki, aki egy igaz könyet 
ejtsen a koporsójára hulló göröngyök közé. 

Uram ! ne vígy minket kísértetbe ! Ne ostorozz 
erőnkön felül! 

Csak imént volt még, hogy láttuk öt kedvtelten a 
múzsák seregében, az ő kicsinyei között, ahol olyan 
gondviselésszerűleg kimutatott helye volt. Ajkán mosoly 
szemeiben az életnek fénye, izmaiban acélos erő, mintha 
csak teremtve lett volna arra az őrállomásra, hová az 
elöljáróság bölcsesége állította. Mintha csak homlokára 
lett volna sütve a hosszú élet pecsétje, — szinte irigy- 
kedve hánytorgattuk előtte az idővel való dacolásra 
termett alkatát, testi előnyeit s készek voltunk kikacagni, 
ha néha ő is aggodalmaskodni próbált, vagy épen pa- 
naszra merte nyitni ajkait. Megszoktuk őt úgy tekinteni, 
mint akinek mindenre elégséges útravalója van a Gond- 
viseléstől : a fárasztó munkára épúgy, mint a barátság 
örömeire, a kicsinyekkel való veszödésre épúgy, mint a 
nagyokkal való vívódásra ; a családi boldogságra épúgy, 
mint a társadalom követeléseinek kielégítésére; a toll- 
forgatásra, mint a beszédre, a tudományra épúgy, mint 
a dalra s a költészet berkeiben való mulatozásra. Jog- 
címe volt előttünk arra, hogy éljen, sokat bírjon és foly- 
vást előre törjön. 

És íme, egyszer csak éreznünk kell, hogy az erős 
tölgyben őrlő szú fészkelődik. Kedélyének derűje felhőbe 
vész, szeme tétovázóvá, hangja érctelenné, arca törő- 
dötté válik; kezéből kihull a toll, ajkain elhal a mosoly, 
kifogy a dal, tanításaiból s előadásaiból kivész a vilá- 
gosság s az imént még hatalmas alak szomorú, ijesztő, 
kétségbeejtő rommá változik. 

Ha tanítványainak forró ragaszkodása, tanártársai- 
nak szeretete, elöljáróinak becsülése, orvosainak tudo- 
mánya, családjának odaadása — megmenthették volna 
még a veszni indult életet: — ő a miénk s a mi dicse- 
kedésünk volna ma is. De nem menthették meg ! Milyen 
boldog hittel néztünk pedig a beteg lélek felépülése elé ! 
Milyen szívesen hitegettük magunkat a testi erejébe 
vetett reménységgel s milyen örömest olvastunk be egy- 

egy édes biztatást a róla érkezett levelek sorai közé is 
. , . de mindhiába! 

Folyó hó 5-dikén este, az angyalföldi szomorú ház 
hideg falai között, idegenektől környezve, hosszas szen- 
vedés után, bevégezte földi életét. Lelke nem tudott a 
testét emésztő szenvedésekről s nem fájt neki, hogy 
bucsútlanúl kellett elmennie. . . De nekünk fáj, sokunk- 
nak fáj ! 



Született a boldogult Szepsiben, Abaujmegyének 
egyik mezővárosában, amely a reformáció óta temérdek 
jó munkást adott már a prot. társadalomnak s köze- 
lebbről épen a sárospataki főiskolának is; született 
1849. szeptember 15-én, iparos szüléktől, akik verejté- 
kezve keresték meg a gyermekeik nevelésére szükséges 
eszközöket. Lajos a negyedik volt az öt fiú között s jó 
körben indult neki az életnek, mert örökös nyüzsgést, 
szorgalmatoskodást látott szülői házában. Mint iskolás 
fiú csakhamar kedvencévé lett a családnak, mert korán 
kezdte mutogatni lelkének magasabbra törő vágyait. 
Édes anyja volt különösen boldog, hogy álmokat álmo- 
dozhatott szerelmes fia jövendője felől. 

A szepsii reformátusok jóhírü népiskolájából Sáros- 
patakra vágyott s ide jutott az 1861-dik év szeptembe- 
rében. Mint akkor még sokan mások is — akikre t. i. 
nem mosolygott a földi szerencse — úri gyermekek s 
azok nevelői mellett talált jó menedéket s ilyen minő- 
ségben nőtt éveken át, erősödve testben s lélekben s 
mind több reményre jogosítva szülőit és tanárait. Egy 
kitűnő fiúkkal bőven megáldott osztályban a legjobbak 
közé küzdte fel magát, amire nem kis befolyással lehe- 
tett saját lelkének olthatatlan ösztönén kívül, az ő kiváló 
képességű nevelőjének, Gööz Istvánnak, a híres primarius- 
nak, aki mint hódmezővásárhelyi tanár végezte be életét. 

A gimnázium kitűnő elvégzése után a theol. aka- 
démiába lépett az 1869/70-diií iskolai évben s e tan- 
folyam alatt, valamint gimnáziumi pályájának utolsó 
éveiben, nevelösködéssel s privátak adásával tartotta fel 
magát és a legatiok jövedelmeiből élt. így készült jöven- 
dőbeli pályájához, a tanársághoz, amelyre ma sem vezet 
biztosabb út az ilyen hosszú, gyakorlati előkészületnél. 

Mint nagyobb diák erősen vonzódott a költészet 
virágos berke felé. Álmodozásra hajló lelkét a természet 
szépségei, a mondák világa s az emberi szép egyaránt 
forrón érdekelte s irodalmi zsengéi bizonyosan sokat 
tudnának beszélni kedélyének s szivének mozgásairól. 
Ez a vonzalma férfikorában sem hagyta el s nem lán- 
golva-égő hévvel ugyan, de feltisztúlt meleg érzésekkel 
szívesen járt későbben is a pieriai források körül. Egy- 
egy szerencsésebb költeményének úgy tudott örülni, 
mintha kincset lelt volna s értékét szinte növekedni 
érezte egy-egy ilyen — noha nem sürün mutatkozó — 
siker esetén. 

Szorgalmatos tagja volt a főiskolai énekkarnak, 
hová a dal iránt való szerelme vonzotta. Itt annyira 
haladt a tagtársak becsülésében, hogy már az 1871/2. 
iskolai év második felében elnökként szerepelt s az 
maradt a következő esztendőre is. Mint karelnök részt 
vett a karral a nagyváradi országos dalünnepen 1872-ben 
s 1873-ban a br. Vay Miklós félszázados egyházi hiva- 
taloskodásának örömünnepén Miskolcon. E két mozza- 
natra édesen emlékezett, ha ifjúkori örömeinek során 
hébe-korba átfuthatott. 

1873. júliusában már kápláni vizsgára állt, mint 
végzett theologus s kitűnő bizonyítvánnyal indult az élet 
bizonytalanságai elé. Nehezen szívelte, hogy az Úr szol- 
gálatának megkezdése előtt egy hadkötelezettségi évet 
katonai egyenruhában kellett eltöltenie, aminek az volt 
oka, hogy a gimnáziumban érte a hadkötelezettség. 

amely alól nem lehetett még akkor a mai utakon és 
módokon kiszabadulni. Mint katona, Dobosnak, a híres 
századosnak kedvence volt. Szerette daloló képességeért, 
katonás tartásáért s tanúit voltáért is. Egy alkalommal 
egy véletlenül elhalt ref. közlegénynek temetésén vele 
tette meg azt a rendkívüliségekben gyönyörködő kapi- 
tány, hogy oda parancsolta öt a nyitott sír felé, hogy 
búcsúzzék el a bajtárstól és imádkozzék. S ö búcsúzott 
és imádkozott és annál nagyobb lett a becsülete. 

1874 őszétől 1877 nyaráig a miskolci ref. gimná- 
zium egyik előkészítő osztályában tanított s ugyanitt 
működött mint vallástanár és s.-lelkész. Lelke sokáig 
megosztva állt a papi és tanári pálya között s amazért 
ettől még a későbbi időben is hajlandónak mutatkozott 
megválni. 

Miskolci, rá nézve boldog működésének az volt a 
legbeszélőbb méltatása, hogy 1877 június havában a 
sárospataki főgimnázium első osztályának tanárául válasz- 
tatott el, kitűnő tanulótársával, Kiss Lajossal szemben. 

Eleinte nehezen törődött az új viszonyok közé. 
Hozzá volt szokva Miskolcnak barátságosabb levegőjé- 
hez, mozgalmasabb életéhez s lelke vissza-visszavágyott 
az elhagyott világ után. De nemsokára fészket rakva itt 
(1878), megszokta a mi kis világunkat s a tanári és 
családapai kötelesség teljesítésében keresett és talált kellő 
kárpótlást. 

Mint az I-ső osztály tanárának, nehéz feladat jutott. 
100 — 120 növendékkel kellett több éven át birkóznia s 
mindig ugyanazt, mindig elölről kezdenie, t. i. a szokta- 
tást s a latin grammatikának a falusi gyermekekbe való 
beoltogatását. Nem irigyelte tőle senki a nehéz hivatást, 
de mindenki örömmel tudta azt, hogy ő jól érzi magát 
munkakörében, az alapvetés fárasztó küzdelmei között. 

Mindjárt pataki tanárságának kezdetén letette Ko- 
lozsvárit, 1878 és 1879-ben a tanári vizsgát a magyar 

nyelvből és történelemből s írásbeli dolgozatát: Himfy 
szerelmei és hatása kortársaira címmel ki is nyomatta 
Miskolcon, ahol elébb már a heti lapok útján részint 
elbeszélései, részint költeményei által ismerőse volt a 
közönségnek. 

Mikor már jól benne volt a tanárkodás titkaiban, 
megpróbálta írói erejét tankönyvek készítésén is. így 
írta az Irodalmi Körnek a gimn. I-sö és Il-ik osztálya 
számára készített Magyar olvasókönyv című művet 
1886-ban, amely a minisztérium által is approbáltatott 
és rövid időn 2-ik kiadást ért, nem kis örömet okozva 
szerkesztőjének, aki boldogan dolgozott ennek javított 
kiadásán. Egy másik müve, amelyben magát szintén 
mint gyakorló tanár volt hívatva értékesíteni, a gimná- 
zium számára készített Magyar Nyelvtan, amelyen Mak- 
iári Pap Miklós tiszttársával együtt dolgozott, de amely- 
nek örömét már nem érhette meg. 

A tanári kar és elöljárósága megbecsülte a boldo- 
gült férfiú munkaképességét és bizalommal terhelte meg 
— a szükséghez képest — újabb terhekkel, p. o, a 
Kazinczy-ünnepélyen való szerepléssel Széphalmon, hol 
mint szónok is elismerést aratott. Különösen mint gim- 
náziumi igazgató az 1883/4-ik évben vívta ki magának 
a felsőbbek kiváló becsülését, akik siettek is az erélyes, 
szorgalmas, hivatással forgolódó s a kormányon is 
derekasan buzgólkodó, még ifjú tanárt azzal tisztelni 
meg, hogy elsőnek választották meg a 3 éves igazgatók 
között ; mikor pedig Orbán József akudémiai tanár, meg- 
fáradva a hosszú munkában, sorsának könnyítéseért 
folyamodott, az akadémiai tanárok ajánlatára szintén 
Molnár Lajosra bízta az elöljáróság a legújabb kor tör- 
ténetének a jogászok és theologusok számára való elő- 
adását. Négy féléven át birkózott e feladattal, az első 
osztályi terhek teljes hordozása mellett az őt jellemző 
kötelességtudással s vannak, akik ez újabb terheltetés- 

nek hajlandók betudni — legalább részben — az agy- 
rendszerében beállott disharmoniát. 

Mi volt oka végzetes bajának: miért kutatnók? 
Életének vázlatosan felmutatott adatai is bizonyítják, 
hogy ő nyereség volt itt, ahová a gondviselés paran- 
csolta; nyereség, áldás volt abban a szűkebb körben 
is, amelyet magának a szeretet lelkével teremtett. Lomb 
volt a fán, amely száz veszély ellen is híven takarta a 
kis fészek lakóit és semmi sem volt előtte drága, ha 
szeretteinek sorsán könnyíthetett. Fájt neki, hogy két 
gyermekét kellé temetnie; vérzett, ha övéit szenvedni 
látta, — és pedig látta gyakorta — de hát e szenvedé- 
seket kiegyenlítette az élet ; az élők mosolya elfeledtette 
a haldoklók nyögéseit. 

Szeretett Istent, embert, hazát ; megérte, hogy meg- 
édesíthette édes anyjának az élet alkonyát s javíthatott 
azoknak helyzetén, akiket a verség kötelei hozzá csatol- 
tak. Szerette a kötelességet, a tudományt, az irodalmat, 
a tollat s mindent, ami szép. . , Volt tisztes neve, szep- 
lőtlen becsülete ; voltak jó barátai, tisztelői. . . Az élet 
ezer sugárral mosolygott felé . . . előtte még egy hosszú 
pálya reménysége állt s el kellett esnie mégis és akkor, 
amikor épen érlelni kezdte már lelkének gyümölcseit. . . 

Neki nem fájt, hogy bLícsútlanúl kellett elválnia 
mindazoktól és mindattól, akiket és amiket szeretett ; de 
nekünk fáj . . . sokunknak fáj ! Az örök Isten áldó 
kegyelme őrködjék kihűlt porai, elhagyott kedvesei és a 
mostanában sok szomorúságot látott sárospataki főiskola 
felett ! 

LUKO OEZA. 

1822—1893. 

Akik hulló verőkkel írták be nevöket és szabadság- 
szeretetöket a haza földébe, s elöljártak abban a szent 
harcban is, amelyet a gyanúsított, s elárult protestan- 
íismus vívott a lelkiismeretében gázoló zsarnokok ellen 
és akik roskatagon is olyanok nekünk, mint egy dicső 
korszak nagy tettekre intő, tépett lobogói : egymásután 
dűlnek ki a csata-sorból és helyet adnak — új embe- 
reknek. 

Kidőlt Liikö Géza is, a nagy időknek egyik leg- 
typikusabb alakja. 

Egyházmegyéjében, a parányi Torna bércei között, 
mint a mesés hajdan ősz patriarkhája. Első a köteles- 
ségben, bölcs a tanácsban, szelíd a feddésben, kész- 
séges az áldozatban. Tekintélye, palástja, dicsősége, 
talizmánja a szeretet. 

Az egyházkerületen, ennek zöld asztalánál . . . 
mintha ott is ama szabadcsapat kapitánya volna, 
amelyet a zsarnokok szövetsége ellen erőködő haza 
védelmére ifjúi lelkesedéssel szervezett. Nyilt, férfias, 
határozott, nem alkuvó. Alakja, hangja, csupa biztatás 
az igazság bátor védelmére. Az ifjak felkelnek előtte, 
hogy tisztességet tegyenek neki, a kortársak édesen 
merengenek hangjának parancsoló színezetén, szakálla 
ezüstjén, szemének tüzes villanásain, kezének tiltakozó 
mozdulatain, mintha mondanák: ez a mi időnk, óh ti 
múló idők ! 

Az országházban, a függetlenségi párt zászlója 
alatt, az elvtársak élén, s barátai körében : ott is 

Ugyanaz, mindig ugyanaz! Sebe, mit a líápolnai csatá- 
ban zsoldos ellenség vágott testébe, behegedt, nem 
fájt. De fájt neki, haláláig fájt, hogy a 48-as eszmék 
diadala késik, s a válaszfalak ember és ember, felekezet 
és felekezet között még mindig igazságért kiáltanak az 
égre. Mintha csak az ő nevében is mondta volna egykor 
Herakleitosz : „Ami engem illet, én roszakaratot nem isme- 
rek, senkinek ellensége nem vagyok. Teljes szívből vetem 
meg az udvarok hiúságát. Persia földjére pedig soha lépni 
nem akarok. Kevéssel és elégedetten, tetszésem szerint élek." 

Az országházból kiszorították drágán fizetett szava- 
zatokkal, noha mint egykori szolgabíró és alispán iránt 
mélységes hálára volt iránta kötelezve választó-kerüle- 
tének minden érettebb tagja. Egyházmegyéjéből, a 
tiszáninneni kerületből, s ennek iránta sokszor megnyilat- 
kozott bizodalmából csak a halál szorította ki ; a tisz- 
teletéből és hálás emlékezéséből pedig az sem. 

Ki tudná őt könnyen elfeledni? Ki ne látná őt 
még sokáig, amint oda hurcolja reszkető tagjait a 
kerület zöld asztalához, az egyházmegye elnöki székéhez 
s míg mások hiú kedvtelésekért, gond nélkül ledobják 
magokról az egyház igáját: — ő fáradtan, fonnyadtán, 
részvétkeltő testi állapotában is oda áll a maga nem 
vénülő kötelességérzetével és hirdeti szavával, tettével, 
hogy az Úr igája gyönyörűséges és terhe könnyű. 

Mennyire áthatottnak kellett annak lennie a pro- 
testantismus hivatásától, aki ilyen hűséggel szegődött 
annak szolgálatába ? ! Ö nem emelkedni akart az anya- 
szentegyház vállain, mint némelyek a csinált nagyságok 
közül ; Ö nem leereszkedett az anyaszentegyház őrállói 
közé, s nem dicsőítendő kegyképen lett az Úr szőlő- 
jének napszámosává, hanem elvből, meggyőződésből, s 
azzal a tudattal, hogy a protestantismust szolgálván, 
az egész emberiség előhaladásaért, s e magyar haza 
boldogságaért munkálkodik. 

10 

Ö és Vajányi, egyakarattal egybekötözötten, egész 
kivánatos földdé változtatták — szegényes eszközökkel 
is — a tornai egyházmegyét, a kerületnek ezt a leg- 
kisebb részföldjét. Mi volt a titkuk ? ! . . . Hűség, tapin- 
tat, szeretet. 

Őrálló férfiak! Értitek-e a tornai egyházmegye 
gyászát? Ott voltatok-e lélekben a Lükö Géza ravata- 
lánál? Láttátok-e azt a mélységes bánatot, amellyel ez 
a megye az ő elesett fejét siratja ? ! Tudjátok-e : ki volt 
Lükö Géza a hazai protestantismusnak abban a szűkebb 
körben, ahová öt a Gondviselés jó tetszése állította?! 
Ha értitek, ha láttátok, ha tudjátok : tegyetek velünk 
koszorút a kidőlt jeles ravatalára — és emlékezzetek! 

Az idők járása nehezedni kezd anyaszentegyházunk 
felett : legyetek ti valamennyien Lükö Gézákká — a 
hűségben, a szeretetben! 

Folyó hó 8-ika (1893) óta ott porlik belőle, ami földi 
volt, a körtvélyesi temetőben ; szelleme legyen mind- 
nyájunk örökségévé, — s akkor aztán miénk a jövő, s 
ő boldogan fog aludni szülőföldjének hantjai alatt és 
álmodni „szabad hazát, s szabad polgárokat." Ügy 
legyen ! Áldás reá, fény nevére ! 

BARO VAY MIKLÓS. 

1802—1894. 

Reszkető ajkai még áldást rebegtek ama másiknak^ 
égbe röppenő szelleme után. Szíve még boldogan 
dobbant meg hálás nemzetének zokogó dalára, amellyel 
az büszkén köszöntötte hazatért fiának drága hamvait. 
Fáradt lelkét — az Óceán hajójának ezt a tépett vitor- 
láját — még a révpartnál is meg-meglebegtette a hon- 
fiúi lelkesedés fuvalma. Még nem idegenkedett betekin- 
teni abba a fergetegbe sem, amit az egyenetlenkedő 
fiak készítenek a gyermekeit egyenlően szeretni akaró 
édes anya ellen, — hogy ott, a sötétben, mint annyiszor 
már, engesztelő szivárvánnyá legyen ... De az a 
szerető isten, aki kézenfogva hordozta egy hosszú élet 
változó útain, megkímélte, megmentette Öt egy kínos 
látás kellemetlenségeitől, s elaltatta örök reménységre, 
örök jutalomra. 

Br. Vay Miklós méi\\xs hó 14-ikének hajnalán vissza- 
adta lelkét istenének, s testét a földnek, melyből vétetett. 

Óh milyen nagy üresség maradt utána ! . . . 

A bibliai terebélyes fa volt: „magas, nagy és 
erős, amely felhat vala az égig és annak látása kihat 
vala a föld határáig. Az ágai szépek, gyümölcse sok ; 
árnyékában sokan meghúzódnak vala és élnek vala az 
ő gyümölcseiből." 

Az volt bizonnyal ! És most, amikor meg kellé 
érnünk, hogy a „Vigyázó"-nak az „Égi Szenf'-nek 
szavára kivágatott: avagy elfojthatnók-e ajkainkon a 

1 Kossuth Lajos. 

10* 

próféta panaszát: „Sír az én szemem, s pilláimról 
könyek folydogálnak, mert messze távozott tőlem a 
vigasztaló, aki megvigasztalna engem. Igen megpróbált 
engemet az Úr!" • 

A család koronájának ragyogó díszét, a király 
egyik rendithetlen hűségű, bölcs tanácsosát ; a haza 
egyik kipróbált, s válságos idők által igazolt vezérét; 
a tudomány, művészet egyik legbőkezűbb pártfogóját ; 
a magyar protestáns, s közelebbről az ev. református 
egyház és a sárospataki főiskola legfőbb büszkeségét, 
fejét, koronáját, támaszát, borús napjainak biztató 
fényét, szövétnekét vesztette és siratja benne. 

Nem kevélykedünk fájdalmunkkal, nem formálunk 
kivételes jogot a siralomhoz; de ha szemünk köny- 
hullatások patakjává változnék is, mint egykor a hazája 
romlását sirató prófétáé; ha szivünk örök hallelujával 
ömledezne is : akkor sem tudnók eléggé meghálálni — mi 
magyar reformátusok — a gondviselésnek azt az ingyen- 
kegyelmét, amellyel elküldte nekünk br. Vay Miklóst, 
hogy legyen itt közöttünk a „Szövetségnek követe," 
aki megegyengesse az Úrnak útait és vezérelje népét 
az Ígéret országa felé. 

Tekintsünk csak vissza koporsójától hosszú éle- 
tének dús folyására! Figyeljük csak meg lelkének 
mozdulatait, s lehetetlen mindjárt nem éreznünk, hogy 
milyen nagy jót cselekedett velünk az Úr, amikor még 
ifjú korának üde erejével és teljes fogékonyságával oda 
állította Öt a református egyház egy-egy kisebb hajójára, 
hogy megpróbáltatván, többre és többre bizassék azután ! 

Tudjuk, hálával tudjuk, hogy hűnek találtatott. A 
szolgálatot nem csekélylette, rangtársainak virágos 
útait, kábító élvezeteit nem irigyelte, s nem epekedett 
azok után az Úr igájának terhei alól. A dunamellékí 
egyházkerület, b az alsó-zempléni egyházmegye tanács- 
bírói székében — hová kezdetben szólíttatott ; — az 

igénytelen kálvinista papok társaságában épúgy, mint 
á tállyai egyház egyszerű presbiterei között (1823.) 
sohasem féltette koronájának fényét, sőt boldognak 
érezte magát szerény hivatali körében, mert éles tekin- 
tete a keveset mutató felszín alatt a lényeget kereste és 
találta meg. Neki azok a szegény kálvinista papok az 
apostolok utódai, az együgyű presbiterek azok tanít- 
ványai voltak, s együtt a szabadság és szeretet örök 
evangyeliomának képviselői. 

Nem késlekedünk kimondani, hogy az ifjú br. Vay 
Miklós jövendőjére, gondolkozásának irányítására, ember- 
es szabadságszeretetének izmosítására — az apai, anyai 
és nevelői jótékony hatáson felül — az ö korai egyházi 
hivataloskodása elhatározó befolyást gyakorolt; nem 
mintha fényt kölcsönzött volna nevének, hanem azért, 
mert tágabb látkör nyílt szemei előtt, s a kötelesség 
zöld asztalánál jókori alkalmakhoz jutott szárnyainak 
kibontására. 

Az idő méhe meg volt terhesedve. Aki szándé- 
kosan nem hunyta be szemét, látnia kellett, hogy a 
18-ik század által felvetett nagy feladatok megoldatá- 
sukat követelik a 19-ik századtól, s hogy az elmarad- 
hatatlan új alakulásokban a protestantísmus lelkének 
kell hódítólag előre nyomulnia. A több jog, több igazság, 
a kisebb különbség, a nagyobb emberszeretet csírázá- 
sának várakozásteljes időszakában, s az isten kegyel- 
méből való zsarnokok szeszélyei ellen való küzdelemhez 
kitűnő iskola volt a prot. egyház hü szolgálata. 

S hogy az volt valóban, fényesen igazolja az ifjú 
br. Vay gyors haladása a közvélemény szeretetében, 
amely mintegy leborult előtte és emelte vállain a 
magasba, mint kegyencét, fel szinte a trónig. Szülő- 
megyéje — Zemplén — járt elől a nagyreményű ifjú 
előtt való hódolatban, majdnem hihetetlen hamarsággal 
emelve őt a hivatali székeken fel az alispánságig (1827.) 

s az országgyűlési követségig (1830.), amely új meg új 
alkalommá vált a deli ifjú és immár országos hírű 
szónok tehetségeinek meghasználására. 

Jellemző a boldogúltra, s az maradt örökre, hogy 
öt a közvéleménynek leghizelgőbb nyilvánúlásai sem 
szakították el azoktól az egyszerű köröktől, amelyekben 
a magasabb emberinek becsülésében megizmosodott. 
Sőt inkább! 1838-ban már ott áll a szatmárvárosi 
egyház és gimnázium élén, mint fögondnok, s egyre 
mélyebben meríti hálóját a Bethesda tavába, s a szoros 
értelemben vett egyházi ügyek mellett tanulmányai 
körébe vonja a prot. iskolák feladatát, s meggyőződik 
— se meggyőződésében meg is marad véglehelletéig — 
hogy a prot. egyházak ereje az iskolákban rejlik, s ez 
az az alap, amelyen egyedül állhat biztosan a jövő 
egyháza. 

Mert lábai nyomán mindenütt áldás mutatkozott, 
s mert nevének igézete maga is nyereség volt már 
egy-egy országos ügy jövendőjére nézve : alig hagyták 
őt egy-egy újabb hivatalában megpihenni. 1840-ben 
már a debreceni főiskola hódítota el magának, hogy 
mint főgondnokát 800.000 református nevében szeret- 
hesse és tisztelhesse. Székfoglalója új irányba terelte a 
főiskola lassan haladó hajóját, s oly lökést adott annak, 
hogy az a br. Vay kormánya alatt vígan kezdett előre 
haladni a megdagadt hullámok felett. Nem ö az oka, 
hogy a megindult reformok nem juthattak befejező- 
désre. Az idő lelke más terekre kényszerítette a jó 
honfiakat, a nemzetet a politikai eszmék ejtették rabul, 
s majd a felekezeti egyenjogúság vagy legalább kisebb 
egyenlőtlenség után való lelkesedés árja vitte, sodorta 
előre (1843 — 1848.); a csendes, békés, nyugodt alko- 
tásokról egyelőre le kellett mondani. 

Br. Vay e lázas és ígéretes időkben állandóan 
oü küzdött a legelsők sorában, s nemcsak a reformált 

egyházat kötelezte le örök hálára a szabad eszmék 
nemes, de sohasem kihívó vagy épen sértő védelme- 
zésében, hanem összes rendtársai, s az egész nemzet 
leborultak lelki fensége, eszméinek igazsága, szívének 
nagysága és munkásságának fényes sikerei előtt. 
1844-ben már ott ült a koronaőri méltóságban, mint 
felekezetének e kitüntetésre legérdemesebb fia, s kor- 
társai jegyzőkönyvben is megörökítették iránta érzett 
hálájukat. 1846-ban elfojtotta a galíciai pórlázadást, s 
V. Ferdinánd a Szent István-rend középkeresztjével 
tüntette ki ; a következő évben pedig a leendő nádort, 
István főherceget kísérte végig az országon, tehát mód- 
jában volt jótékony befolyását a trón közelében is 
érvényesíteni. Hogy ily magasban, ha nem tehetett is 
meg mindent az általa forrón szeretett protestantismusért, 
amint szíve ösztönözte, de hogy sok félreértést el tudott 
oszlatni, sok igaztalan vádat visszautasítani, abban az 
ellenségnek is alig lehetne kételkednie, mert amellett a 
fejlődő események is fényesen bizonyítanak. 

Ott volt az 1848-iki törvények születésénél, amelyek- 
nek vallásügyi része ma is papíroson álló Ígéret. Ott 
volt Erdélyben az események bonyolultakor, mint kir. 
biztos, s tiszta lelke, trón iránti hűsége nem bírta soha 
megérteni, hogy a lázadók által kiontott ártatlan vér a 
trón ellen is boszúért kiálthatna fel az égre. Miniszter-, 
sőt miniszterelnök-jelölt volt a 2-ik minisztériumban, 
kormányzó-jelölt 1850-ben, de e bizalmat lelkének egész 
felháborodásával utasította vissza, aminek az lett a 
szomorú, de Vaynkra nézve felmagasztaló következménye, 
hogy három évi huza-vona után kötél-halálra ítéltetett, 
s vagyonára rátette gyűlöletes kezét a hatalom. A fiatal 
s félrevezetett király megkegyelmezett ugyan a hű alatt- 
valónak, de a börtön levegőjét meg kellé ízlelnie még 
a kegyelem mellett is, s birtokai csak a fiai számára 
adattak vissza. 

Honfiúi fájdalma az ötvenes évek borúi között 
Öt is, mint annyi más nagyot és igazt, félrevonúltságra 
kárhoztatta, s csendes szemlélődésre kényszerítette. Hite 
azonban nem hagyta el soha a dolgok jobbra fordulta 
iránt. Bízott az igazság istenének győzedelmében, az 
eszmék ellenállhatatlan hódításában, s meg volt győződve, 
hogy az új idők fényének ismét csak onnan kell kipat- 
tannia, ahol annak öröktörvényü forrása van: a pro- 
testáns egyház védbástyái közül. Úgy történt, hiszen 
mindenki tudja! ... Az 1859-iki nyílt parancs, amely 
halálos döféssel akarta lesújtani a magát soha meg nem 
alázó protestáns egyházat, már készen találta ennek 
leghívebb fiait, s köztük — természetesen — a boldo- 
gultál is. A tiszáninnení ref. egyházkerület nov. 15-iki 
rendkívüli gyűlésén — amely merész tiltakozás volt a 
protestáns egyház megtámadtatása ellen, — ott volt 
br. Vay Miklós is és felemelte szívekig ható szavát, s 
önkéntelenül is vezérévé lett az igazait kereső protes- 
táns egyháznak, hogy aztán mindhaláláig az is maradjon. 

Valóban! Az a szövetség, amely 1859. nov. 15-én 
közte és a tiszáninneni ref. egyházkerület között az 
eszmék, elvek rokonságánál fogva köttetett, s később 
nyilvánosan is megpecsételtetett — egy egész szép életre 
és hosszú, dicsőséges küzdelmekre szólott még, hála 
érte az örök igazság istenének! 

1859-ben ott jár már, mint a testvéregyházkerü- 
letek vezére, a Bécsbe siető bízottság előtt, s beszélő 
igazságszolgáltatás volt múltja tisztasága, s a trón körül 
sereglök igazságtalansága mellett, hogy az engesztelő- 
désre hajló fejedelem látni és hallani kívánta legalább 
azt az egyet a sok közül, akit — a sugdosok kedveért 
— olyan kemény megpróbáltatásokra kényszeríteít. A 
magyar nemzet ellenségei egy kis időre győztek ugyan 
még a király jó szívének hajlama felett; de a törté- 
nelem logikája úgy hajtogatta az események árját, s a 

protestantismus bátorsága ligy feszítette az elfojtott, de 
újra feltámadt lelkesedés vitorláját, hogy a hatalom 
képviselőinek nem volt többé merészségük oda feküdni 
az áradat elé, s 1860. május elsején a fejedelmi leírat 
sem volt képes többé útját állani annak, hogy a tiszán- 
inneni egyházkerület hozzá fogjon a szervezkedés müvé- 
hez, s Vay Miklós bárót a tiszántúli kerülettől saját 
fögondnokáúl hódítsa el. 

E pillanattól Vay Miklós báró a hazai ref. egyház 
egyetemének vezére lett, de mégis kiváltképen a tiszán- 
inneni egyházkerületnek és a sárospataki főiskolának. 
Mint közös vezér, kieszközölte tekintélyének roppant 
súlyával, s a politikai eseményeknek kedvező alakulása 
mellett, a pátens visszavételét, s a prot. egyház törvé- 
nyes jogainak legfelsőbb elismerését. 1860-ban a nem- 
zet jobbjainak tüntető lelkesedése mellett megtartotta, s 
illetőleg vezette a sárospataki főiskola 300-ados fen- 
állásának emlékünnepét, s ezentúl szívének egész szerel- 
mével, tapasztalatainak teljes gazdagságával élt és 
munkált a tiszáninneni kerület és a sárospataki főiskola 
felvirágzásán, követvén egyik nagy ősének, Vay József- 
nek felséges példáját. 

A fejedelmi kegynek bármely szédítő nyilatkozata, 
kitüntetéseinek egész hosszú sora sem volt képes öt 
eltántorítani, vagy csak megkésleltetni is a ref. egyház 
érdekeinek szolgálatában. Vele, s általa — mélységes 
hálával jegyezzük fel — , új időszak nyílt a sárospataki 
főiskola történetében. Egész külső és belső képe meg- 
újhodott — akárcsak a teremtő „legyen" szavára. Tan- 
rendszere hozzásimult az új idők szelleméhez, tanárai 
megszaporodtak, tanszakai megbővűltek, egész szelle- 
mében ott lüktetett a haladás lelke, elannyira ott, hogy 
ez a Vay-vezette főiskola sok tekintetben előljárt és 
irigylés tárgya volt a hasonnemü tanintézetek előtt. 
Olvasgassátok csak a tiszáninneni kerület jegyzőkönyveit, 

s ezekben a br. Vay Miklós gyülésnyító beszédeit, s 
legott megalakul lelketekben a prot. kormányférfiú 
eszményi képe 1 . . . 

Nem fény volt, amely kápráztat és vakít, de 
meleg, amely éltet és esö, amely tenyészetet ébreszt. 
Nem uralkodni akart, hanem tanácsolni ; nem munkára 
nógatni csupán, hanem példát is adni a kötelesség 
teljesítésében. E tulajdonaiban rejlett kormányzásának 
roppant sikere. Ügy tetszik nekünk, hogy ha a Vay 
lelke meg bírja tartani a késő években is teljes rugé- 
konyságát, a sárospataki főiskola bölcsészeti szaka ma 
már ki van egészítve, s a hazai ev. ref. egyház nem 
hurcoltatik új és költséges feladatok elé I 

Mint elnök annyi finom tapintatot, annyi lebilin- 
cselő figyelmet, s bölcseséget és olyan szeretetreméltó 
erélyt tudott kifejteni, hogy az ő jelenléte mindenkor 
elegendő volt arra, hogy a tanácskozásban vagy az 
elvek harcában is — hivatalos szabályok nélkül is — 
mindenek ékesen és szép rendben folyjanak. Aki látta 
Öt valaha ilyen szerepében, annak élni fog emlékeze- 
tében örökre az elnökök ideálja. 

A változott viszonyok, s a multak sötét tapaszta- 
latai úgy hozták magukkal, hogy a ref. egyházak egy 
nagy egészszé tömörüljenek, s az őket közösen fenye- 
gető veszedelmek ellen közös intézményekben szervez- 
kedjenek. Az egyesülés eszméjének is br. Vay Miklós 
volt egyik leglelkesebb támogatója, s egyéniségének 
varázsa kétségtelenül sokat tett arra, hogy az a szűkebb 
körű unió megtörténjék, s konventben és zsinaton ne 
legyen többé válaszfal köztünk a Királyhágó bérce. 

Mikor az egyetemes - konvent, hosszú előkészítés 
után megalakult, Ö lett annak egyik elnöke, s mint 
ilyen, most már az egyetemes ref. egyház szivén is Ö 
tartotta kezét, s Ö vezette — egyikül — a közös hajó 
kormányrúdját csaknem haláláig. 

Mint ilyennek nemcsal< az volt törekvése, hogy a 
kerületek testvéri viszonya áldássá váljék a szorongatott 
ref. egyház szétszórt tagjaira, hanem az is, hogy a ref. 
tanügy közös vezérlet alá jutva, az új idők követeléseit 
külső kényszer nélkül, magunk valósítsuk meg taninté- 
zeteink körében. Nem vezettetni, hanem vezetni akart 
a konvent által, s fájt neki, hogy noha ez az egyetemes 
képviselet sok sebünkre hatott balzsam gyanánt, az 
iskolák életére nem birta megszerezni a törvény által 
számára biztosított befolyást. 

Mint az alkotmányos fejlődés híve, s a modern 
állam eszméjének barátja, nem vonakodott megnyitni az 
államhatalom előtt iskoláinkat a törvényszabta szigorú 
határig; de inkább szerette, ha mi tudtunk gondola- 
tokkal járulni a tanügy fejlesztéséhez, mintha kölcsönért 
kelle folyamodnunk. Az volt eszménye, hogy „a pro- 
testantismus többé nem vallásfelekezeti, hanem társadalmi 
életelv," s ez eszménye magaslatán nem tudott kibékülni 
a dogmás elfogultsággal, mert ez útját állta annak, 
hogy a protestantísmus, mint termékenyítő erő, átjárja a 
társadalom rétegeit — és pedig első sorban az iskolák 
csatornáin. Ez- az eszménye békítette őt ki a prot. 
egyházak főrendi képviselíetésével is, s az ő személyes 
érdemeiért békült ki végre azzal a tiszáninneni egyház- 
kerület is. 

Hosszú, dicsőséges pályafutásán sokat megért, ami 
új meg új erőforrás volt neki a további reményre, a 
további munkára. Megérte fejedelmének és nemzetének 
kibékülését (1867.); meg saját 50 éves egyházi hiva- 
taloskodásának jubileumát (1873.), meg a ref. egyház 
zsinati munkálkodását ; meg a domesztika megalakulását, 
amelyért saját édes gyermeke olyan hiába lelkesedett 
még 1858-ban; meg a két prot. egyháznak legalább az 
irodalmi törekvésekben való egyesülését, s az 1 790/91 -dik 
XXVI. törvénycikknek százados ünnepét. Látta nemzetét, 

egyházát a haladás kívánatos útján, s feltámadni a 
lelkészi özvegyek és árvák reménycsillagát a gyám- 
intézet tervezetében, s ha visszatekintett a dicsőséggel 
megfutott hosszú úton, s az út szélein nyiló virágokon 
s a jó földbe hullott mag hatvan és százannyi gyümöl- 
csén : az üdvözültek örömével mondhatta el: „Nem 
éltem hiába ; elvégeztem a munkát, amelyet reám biztál, 
UramI" . 

Óh mennyi eszmét, pénzt, munkát, időt hordott 
Ö a ref. egyház és a haza oltárára : — még elgondolni 
is szédületes ! . . . Nincs egyetlen nezetesebb mozdulata 
a magyar reformált egyház újabbkori életének, amelyhez 
Ö egy, vagy más tekintetben hozzá nem járult volna, s 
nem csupán erkölcsi támogatással, mint sokan ; hanem 
törődéssel, fáradsággal, százakkal, ezrekkel, amint a 
szükség követelte, s az ő — állásához s nagy szívéhez 
képest szerény — anyagi viszonyai engedték. És milyen 
gyönyörűséggel élt a folytonos önfeláldozásban és 
mennyire nem szégyellette soha, sőt dicsőségének tar- 
totta az Úr útainak terhét! 

Magyar prot. egyháznagyok ! ,,A szükség embere" 
összeroskadt saját szép és ékes koronája alatt; de a 
szükség még mindig meg van ... Óh jöjjetek velünk 
a zsolcai sírboltba helyezett koporsóhoz és nyissuk fel 
azt és sírjunk és lelkesedjünk, s lelkesedvén, remény- 
kedjünk, hogy a Vay Miklós fenséges példája élni fog 
köztünk örökké. Jöjj te egész ev. ref. egyház, jöjjetek 
ti ref. intézetek, s ti ref, árvák, özvegyek, akiket és 
amelyeket olyan nagy szeretettel szeretett és mondjátok 
velünk ti is : ,, Áldott, aki jött az Úrnak nevében !" És 
te édes hazánk, az ő imádott hazája, zengd vissza a 
ref. egyház hálaszózatára: mindörökre áldott! 

GUSZTÁV ADOLF. 

A protestantismus a maga XVI. századbeli hódítá- 
saival összetépte a r. kath. egyház „megbonthatatlan" 
egységét, s megrázta azt a szikla-alapot, amelyre az 
ügyesen számító emberi önzés, a názáreti Jézus nevében, 
a pápai mindenhatóság fellegvárát építette. 

Az egyéni önállóság felébresztésével a nemzeti 
függetlenség eszméjét is életrekeltvén, az egyházi 
abszolutizmus mellett kihívta maga ellen a világi zsar- 
nokság gyűlöletét is s e két rokon hatalmasságnak véd- 
és dacszövetsége csakhamar megszülte és nagyra növelte 
az ellenreformációt. 

Loyola elszánt katonái a pápai áldás aegise alatt 
vetették magukat a még fiatal prot. egyház védfalaira 
s minden emberi gyengeség mesteri kizsákmányolásával 
hatalmasan fogyasztották annak még szervezetlen had- 
seregét. Nyomukban jártak az erőszak fegyvereivel az 
Albák, a II. Fülöpök, a Rudolfok és Barbiánók, s megismét- 
lődött a Trajánok és Deciusok véres időszaka s diadalát 
ülte itt-ott az a pogány császári elv is, amely szerint csak 
egy vallású birodalom lehet nagy, erős és megdönthetetlen. 

A spanyol inquisitió, a párisi vérmenyegző, a 
Basták mészárlása, mind alkalmas eszközöknek bizo- 
nyultak — Rómában is ilyenek gyanánt ünnepeltettek — 
a protestantismus kiirtására. 

Az volt a jól kifőzött boszúterv, hogy a refor- 
máció szülőföldjét körülövezik a protestantismustól 
mentesített kath. tartományokkal, s ez áttörhetetlennek 
gondolt gyűrű összébb-összébb vonása folytán, saját 
vérébe fojtják be a német protestantismust, s ezzel az 
iszonyú drámának hosszú időre vége szakad. 

E boszúterv egyik részlete volt a protestáns 
Svédországnak katholikussá tétele is — a gyűrűnek és 
a sikernek teljességeért. 

A Jézus-rend merész katonái mihamar feltűntek e 
szépen fejlődő, s csak imént függetlenített kis országban 
is és a nemes Wasa-ház fejedelmi sarjadékait meg- 
megkinálgatták a testvéri gyűlölködés méregborával, s 
úgy látszott, hogy kezükbe jutott Svédország jövendő- 
jének kulcsa. — De csak látszott! — A tőrbe csalt 
kiváltságos osztály, a gondolkozni tudó nép, s maga 
a fejedelmi ház is elég korán észrevette még az akna- 
munka hamis irányát és megemlékezett a dynastia 
alkotójának végrendeletszerü intelméről is, amely szerint 
Svédország önállóságát csak a protestantismusból kiáradó 
szabadságszeretet, egyenlőségi és függetlenségi vágy 
mentheti meg és biztosithatja. 

Örök szerencse az európai protestantismusra és a 
közszabadság szent ügyére nézve, hogy Wása Gusztáv 
messzelátó lelke így jelölte meg a svéd nemzet jöven- 
dőjének útját és hogy IX. Károly, a dynastia hagyo- 
mányának hü letéteményese, még az ólálkodó vesze- 
delem első perceiben ki tudta szabadítani nemzetét a 
jezsuita befolyás sorvasztó hatalma alól ! 

A svéd protestantismus esetleges elbukása a kiszá- 
míthatatlan szenvedéseknek egész özönét árasztotta volna 
az európai reformáció híveire, s a pápai és császári 
zsarnokság egyesített vasigájába görbesztette volna 
északi Németországot is, s megállította volna legművel- 
tebb földrészünket a szellemi haladás útján. 

De nem úgy történt! Nem történhetett úgy, mert 
az Isten lelke őrködött a világesemények folyása felett, 
s IX. Károlynak 1594. december 9-én fia született, aki- 
nek az volt jövendőjéül feljegyezve, hogy az elsöprés- 
sel fenyegetett európai protestantismusnak megváltója 
legyen. 

A gyermek neve Gusztáv Adolf lett. 

Ennek az Istentől nagyra hívatott hős királynak 
nevét imádságába foglalja e napokban rHinden protes- 
táns, aki tud valamit a múltak viharos történeteiből. 

Ó ezek a történetek! 

Amire Rómában tudva lön, hogy a Loyola had- 
seregének svédországi hadjárata megaláztatással végző- 
dött, — a szent szék, s szövetségesei gyorsítani igye- 
keztek a németországi protestantismus elbuktatását. 

II. Ferdinánd császár, a magyar koronának is 
örököse, a jezsuiták nagyreményű növendéke, meg- 
esküdt a lorettói szűz Mária képe előtt 1597-ben, hogy 
országaiból kifogja irtani a protestantismust és mesterei- 
nek szellemében hozzá is fogott a királyi munkához. 
Az apa — mint a mesebeli Saturnus — enni, pusztí- 
tani kezdte saját gyermekeit, alattvalóit. 

A cseh-morva rendek nyögték már zsarnoki 
kényét, ami — hiszen tudjuk — szülőjévé vált az u. n. 
30 éves háborúnak, mely két táborra osztotta Közép- 
Európa népeit, s „protestáns unió'' és „katholikus liga" 
nevek alatt tüzelte egymásra az egy Istennek fiait és 
leányait a római szent szék örök gyalázatára. 

Gusztáv Adolf, a svédek ifjú királya bús szívvei 
nézte a magas északról azt az embertelen harcot, 
aminek célja a protestantismus kipusztítása volt. Lengyel, 
dán, orosz kötötte le otthon hősi erejét, nem repülhe- 
tett az Isten ügyének oltalmazására — egy ideig. 

De nem késett soká! Amint leszámolt otthon 
fondor elleneivel és nemzetének óriási — de önként 
hozott áldozatai mellett — biztosította országának füg- 
getlenségét : s abban a protestantismus békés fejlődését ; 
kész volt indulni keblének hívó szavára, hogy mint az 
isteni igazságszolgáltatás fegyvere, megállítsa a katho- 
likus liga diadalmenetét. 

Otthon nagy, dicső, szeretett, sőt csodálásig tisztelt 

neve volt már ; a szomszéd államok irigyelve látták 
hatalma növekedését, s bölcseségének, alkotó szellemé- 
nek fényes müveit; sőt bejutott híre a németországi 
véres tusák vad zajába is, s a „hó király" megmoz- 
dulásának hallatára zavar támadt a gyözelemittas liga. 
féktelen soraiban. 

1629-ben, birodalmi tanácsának, s nemesen érző 
jó népének beleegyezésével határozta el magát a kath. 
liga ellen fotytatandó háborúra, s 1630. május 19-én 
búcsúzott el szeretett nemzetétől — reménnyel a győze- 
lemre, de sejtelmével annak, hogy nemzetét nem látja 
többé. 

„Szorongatott szomszédaink segélyre hívnak, min- 
denekelőtt elnyomott hitrokonaink szabadításra várnak 
a pápai igától, ami, hisszük, hogy Isten kegyelméből 
meg is lesz" — mondotta ő egyebek közt nagy lélekre 
valló búcsúbeszédében, amely végűi imádsággá magasz- 
tosult. 1630. május 30-án hajóra szált, s népe ezreinek 
áldása között megindult végzetes útjára. 

Irigység, kishitűség, kicsinylő fel sem vevés nem 
zavarták meg a nagy célok emberét, aki fegyelmezett 
hadseregével, az igazság győzedelmébe vetett hitével, 
hadvezéri fényes tehetségével, merészségével, mint valami 
mesebeli hős írta be nevét az európai protestantismus 
történetébe, s félelmetes nagysággá emelkedett azok 
előtt a győzhetetleneknek tetsző hadvezérek előtt is, 
akiket elkényeztetett már szerencséjük, s az emberek 
hízelkedő hódolata. 

Amerre diadalmas zászlóit meghordozta, ott első 
dolga volt eltiport hitsorsosainak jogaikba való vissza- 
helyezése, a rend, békesség helyreállítása. A szabad- 
ságot vesztett, vagy zsoldos hadak által elsanyart nép 
mindenütt megváltóként üdvözölte, s akik imént még 
tolakodónak bélyegezték, mohón keresték barátságát, s 
örömmel állottak lobogói alá, amelyeket nem szennyezett 

gyarló emberi érdek, nem hiú dicsvágy, hanem tiszták 
maradtak, mint a svéd bércek hava, s mint Gusztáv 
Adolf kristály-jelleme. 

Fegyelmezettebb hadsereg soha nem küzdött szen- 
tebb célokért, mint a Gusztáv Adolfé. A kath. liga 
szörnyű kegyetlenséggel dúlta fel a vidékeket, amelye- 
ken bérelt hadai átzúdúltak, mint a fergeteg ; a Gusztáv 
Adolf seregeinek nyomában áldás fakadt és hozsánna 
zendült ég felé. 

„Csatájok a védelmezett népjog csatája volt." 

Tylli elpusztította Magdeburgot, mert az protestáns 
volt és nem akart önként hódolni hóhérainak. Gusztáv 
Adolf békejobbot nyújtott a r. katholikus híveknek is, 
mei^t nagy szíve azokban is az embert látta és becsülte 
és nem a gyűlölködő felekezetet. 

Szerencséjének délpontján gyanút tápláltak ellene 
egynémely fegyverszövetségesei is s mások császár- 
sággal kívánták megvenni a lelkét, mint a kísértő haj- 
dan a názáreti Jézust ; de ő elutasította a gyanút is, 
a hízelkedést is s rendületlenül megállt maga elé 
tűzött nagy célja mellett ; az eltiport protesiantismiis 
szabadítója, a német császárság féktelen vágyaínak korlá- 
tozója akart maradni és semmi más. Hazájának is így 
tehetett legjobb szolgálatot. 

A császárság megtépett sasai csüggetek szárnyak- 
kal vergődtek már a szűkülő határok között. II. Ferdi- 
nándnak meg kellett magát aláznia a Wallenstein 
büszkesége előtt, s szinte koldulnia kellett már a segít- 
séget az egyetlentől, akiben még Gusztáv Adolffal szem- 
ben bíznia lehetett. 

És aztán ez a két nagy hadvezér csakugyan egy- 
más elé került, s Gusztáv Adolf Lützennél, 1632. nov. 
16-án elesett. 

Mielőtt harcba bocsátkozott volna, elénekeltette 
hadseregével a Luther énekét és a saját vallásos dalát, 

búcsút vett katonáitól és velük rohant az iszonyú csa- 
tába, amelyhez hasonlót Wallenstein sem látott még 
soha. 9 seb tátongott páncéltalan testén, s e kilenc 
seben át kilehelte nagy, nemes lelkét, távol hazájától, a 
messze idegenben, de nem reménytelenül. 

Még hallotta katonáinak elkeseredett üvöltését, 
mennydörgésszerű jajkiáltását, még fülébe zengett a 
győzedelmi zaj a bőszült ellenség felett, s hadvezéreinek 
tehetségében, s a protestantismus jövendőjében bizó 
hittel hunyta le szemeit. 

A német protestantismus, s vele az európai refor- 
máció sorsa a Gusztáv Adolf beavatkozása folytán el 
volt döntve. Az eszme, amelyért annyi nemes vér 
kiömlött, ha nem a kezdeményező által, de annak 
rokonszellemű hadvezérei útján elvégre is győzedelmes- 
kedett. A reactio meg volt törve, s a világ kénytelen 
volt megszokni a protestantismus létjogát pápástul és 
kath. ligástul együtt. 

S ez az, amit a Gusztáv Adolf nevétől nem lehet 
külön gondolni, s amiért sohasem lehet eléggé hálá- 
datos a protestáns egyház. 

Ma, amikor születésének 300-ados emlékét, a 
csodáló tisztelet érzelmei között ünnepli az ág. ev. 
testvérek serege, mi nem hiányozhatunk a hódolók 
közül. A megváltás, amellyel ő az európai protestan- 
tismust megajándékozta, nekünk is szólt, minket is 
felemelt. 

Bethlen Gáborunk és I. Rákóczy Györgyünk 
szövetségesei voltak a hitszabadság hősének, s amit 
közösen arattak a fegyver erejével, annak áldását a mi 
egyházunk tépett serege is hálával élvezte és élvezi 
ma is. 

Nemcsak ezt, de élvezte és élvezi a „Gusztáv 
Adolf-egylet" jótéteményeit is, amely 1832-ben, a nagy 
király legméltóbb emléke gyanánt, halálának kétszázados 

évfordulóján alakúit s iskolák, templomok és szegény 
egyházak segélyezése által tette örökre élővé közöttünk 
a halhatatlannak emlékezetét. 

Nagy mint ember, nagy mint király, hadvezér, 
seregszervező ; a tudományok pártolásában, a vallásosság 
ápolásában szinte egyetlen, szinte felülmúlhatatlan ; bölcs 
a fegyelmezésben, nemes az emberszeretetben ; pro- 
testáns az eszményiségig, tehát békeszerető, nem elfogult 
s nem gyűlölködő ; a szerencse verőfényében maga- 
mérséklő ; hitében. Istenében vetett bizodalmában meg- 
ingathatatlan. — Óh hát hogyne áldanók, ó hát hogyne 
dicsőítenők, ó hát hogyne borulnánk oda lélekben 
ahoz a stokholmi bölcsőhöz, amelyben ez az eszményi 
nagy férfiú mint ép, egészséges gyermek édes biztatássá 
vált szülőinek a jövendőre nézve. 

Olyan különös időket élünk. Mintha egy újabb 
kath. liga fenyegetné ismét a világ békességét; mintha 
irtóháború készülne ismét ellenünk. Mily jó, hogy 
vannak zivataros multunknak bátorító tanúságai, amelyek 
azt kiáltják hozzánk a Gusztáv Adolf énekével : „Ne 
félj kicsiny sereg!" — Hát ne féljünk, de ne is feledjük 
a feledhetetlent! 



■ISDlSüiSDlSÜ Sárospataki Lapok 1894. évf. 50. sz. QiQiC5^Cl5 

FELMERI LAJOS. 

1840-1894. 

A magyar tanügyet és irodalmat súlyos veszteség 
érte váratlanul. Felméri Lajos, a kolozsvári egyetem 
egyik bölcsész-tanára, f. hó 22-én, életének 54-dik 
évében, rövid szenvedés után, vénnérgezés következtében 
meghalt. 

Teste dologban edzett ; lelke ép és nemes ideálok- 
kal termékenyült; munka-szeretete, képessége, akara- 
tának ereje szinte irigylést és csodálatot keltő ; neve, 
hire dús növekedésben, mint az élő vizek mellé plántál- 
tatott fa; előtte a célnak immár megtisztult képe, háta 
megett a megfutott mező viránya, gyümölcsei ; nyomá- 
ban a tanítványok buzgó serege s keblében a nem 
lankadó s mind magasabbra hívó gerjedelem égi szó- 
zata : Excelsior, excelsior 1 

Szép, felemelő látvány, amint előre tör a tudás 
birodalmának rengetegében, mint a szomjúhozó szarvas 
a vízhez s amint röpíti szive vágya a művelt világ 
biztató tájai felé s édes mézzel tér vissza, mint méh, 
hogy nemzetének lábaihoz rakja le tapasztalatainak 
érett gyümölcseit ! Szép, felemelő, amint hódolatra kész- 
teti maga iránt a közvéleményt s itthon és künn, a 
tanteremben és az író-asztal mellett tisztelőket gyűjt 
nevének és koszorúkat verejtékező homlokára ! Szebb, 
felemelőbb még, amint a tudomány szédítő magas- 
latain, az igazság-keresés kígyózó útjain is megőrzi 
hitének épségét s boldogan tud megpihenni a názáreti 
mester keresztje alatt! 

Ez volt Felméri Lajos a mi szemeink előtt. 

És az a nemes becsvágytól, nagy szenvedelmektől 
sarkalt, szép lélek kialudt egy csekély kezdet miatt s 
porhüvelye összeomlott idő előtt, mint a bibliai álló- 
kép, amelyre rászakadt az égbe nyúló szirtnek egy 
morzsaléka. 

Ó, bizony gyásza van a magyar tanügynek és 
irodalomnak, mert Felméri Lajosban egyik legbuzgóbb 
s leghivatottabb művelőjét vesztette el s hozzá épen 
akkor, amikor erejének teljességében csupa biztatás 
volt a jövőre! 

Még fülünkbe cseng a sajtó szózata, amellyel ezt 
a hű munkást e.gy-tgy újabb sikere alkalmával hozsan- 
nákkal üdvözölte s a magyar nevelés-ügy reformátora- 
ként ünnepelte; de emlékezünk még arra is, amint itt 
járt előttünk a sárospataki főiskolában, hogy itt a bölcsé- 
szeti oktatás eliszaposodott medrében új forrásokat 
fakasszon. Látni véljük, amint sietve lép fel tanszékére 
és szinte pihegve fog tárgya boncolásához s nagy 
olvasottságról, széleskörű tájékozottságról tanúskodó, dús 
képekben, hasonlatokban s találó idézetekkel érzékelteti 
mintegy az igazságot, amelyet keres, vagy tépi s 
kacagja az ellenvéleményt, amelyet — az igazságért 
ostromolnia kell. Látjuk, amint ott sürög-forog legjobb 
tanítványai körében, mint egy jó barát, mint szerető 
apa és ebben a bizalmasabb viszonyban, finom tapin- 
tattal próbálja kipuhatolni a talaj képességét, amelynek 
müvelése lett feladatává. Látjuk, amint gyönyörűséggel 
izzad, fárad, kér, esdekel, beszél, levelez s zaklatózik 
itthon és vidéken, hogy a Rákóciak iskolájában a 
művészi szépnek legalább egy szerény hajlékot építsen 
s az ízlés és gondolkozás nemesítésére hódító segéd- 
eszközöket gyűjtögessen. Látjuk, amint boldogan rakja 
le az alapokat a tervezett épülethez s mind mélyebb- 
mélyebbre viszi hálóját és jobban-jobban lekötelezi 
maga és törekvései iránt a főiskola vezérlő egyéniségeit 

s magához bilincseli az ifjúság szivét az új intézmény- 
es a filozófiai tudományok javára. 

Ó bizony a sárospataki főiskolának is joga van 
néhány forró könnyel áldozni a Felméri Lajos ravatala 
mellett, mert egyik volt tanárát és szépészeti múzeumá- 
nak alkotóját ragadta el benne az éjjeli tolvajként reá- 
törő halál ; sőt joga van Felmérit meggyászolnia a 
„Sárospataki Lapok"-nak is, mint régi, hü munkatársát, 
aki ez úton is szívesen tartotta fel az Alma Materrel 
kötött benső, szép viszonyt! 



Született a boldogult 1840-ben szeptember 29-én, 
Székely-Udvarhelyt, ahol elemi és gimn. iskoláit anélkül 
végezhette el, hogy szegény sorsú szülőinek az örömön 
kivűl terhet és nagyobb költséget okozott volna. Mint 
gimnáziumot végzett ifjú a gr. Haller József családjába 
jutott nevelő gyanánt s Erdélyben végezte az akkori 
divat szerint még két éves filozófiai tanfolyamot. Az 
Erdélyi János neve azonban áthozta őt a Királyhágón 
és Sárospatakra vonzotta (1862.), ahol mint Szathmáry 
Király Pál borsodmegyei al-, majd tornamegyei főispán 
egyetlen fiának nevelője, — épen az Erdélyi János 
udvarába s ennek termékenyítő hatása alá jutott. Csak 
Qgy. évig állt ugyan fel köztük ez a fizikailag is közeli 
viszony ; de ez is elég volt arra, hogy a két szép lélek 
egymásra ismerjen, s Felméri példaként lássa maga 
előtt irodalmunk egyik legkiválóbb aesíhetikusát és 
legalaposabb mü-birálóját. Valószinü, hogy tőle nyert 
erősebb ösztönt a filozófiai tudományok és a modern 
nyelvek tanulására is. 

1863-ban Budapestre költözött növendékével s itt 
a protestánsok akadémiáján Ballagi Mórt és Molnár 
Aladárt hallgatta, egyúttal pedig a tudomány egyetemnek 
is rendes hallgatója volt. Bölcsészeti és theol. tudomá- 

nyokban szépen előre haladva, Angol- és Skótországba 
utazott 1866-ban, majd Fischer Kúnoért és Fortlageért 
felkereste a szabadelvüségéröl nevezetes Jénai egye- 
temet (1867.), aztán a heidelbergit, tübingait, mindenütt 
nagy vonzalmat tanúsítva a bölcsészeti tárgyak s ezek 
európai hirü képviselői iránt. Közben gyakorta utazott, 
s kivált Svájcnak, Olasz és Franciaországnak neveze- 
tesebb pontjain, müintézeteiben és gyűjteményeiben 
csiszolta ízlését és készült jövendőbeli feladatára. 

1868-ban, az Erdélyi János hunyta után Sáros- 
patakra hivatott bölcsészeti tantárgyak előadására Bihari 
Imre mellé, akinek csillaga már gyors hanyatlásnak 
indult s itt elébb (1868,69.) — mint rendkívüli tanár 
lélektant, logikát, vallás-bölcsészetet, majd 1869/70-töl, 
mint rendes tanár még nevelés- és oktatástant is adott 
elő, tehát részben az Erdélyi, részben a képezdei igaz- 
gatóságra hivatott Árvay József tanszékén működött. 
1869. nyarán Bécs aesthetikai kincseit tanulmányozta, 
1870-ben pedig a főiskola költségén 3 hónapig időzött 
Nápolyban és Rómában a képtárak búvárlása végett. 
Ekkor már készen volt agyában a főiskolai szépészeti 
múzeum terve, sőt megnyerte annak a tanári kart és 
elöljáróságot is s 1871-ben, — sok nemes buzgólkodás 
után — meg is vetette annak alapját, fejlesztését azon- 
ban a javára alakúit körülmények miatt — másnak 
engedvén át. 

1872-ben ugyanis felállíttatott a kolozsvári, u. n. 
„Ferencz József-egyetem," amelyre bizonyos előszere- 
tettel gyűjtögették össze a prot. iskolák kiválóbb taná- 
rait, így jutott oda Felméri Lajos is, aki mellett ekkor 
még „Uti levelek Skóciából" (1870.) című müvén kivül 
a sárospataki főiskola tekintélye volt a leghatásosabb 
ajánló levél. 

Mint a neveléstudományok egyetemi előadója, 
férfiúi kötelességének ismerte úgy hálálni meg az elő- 

legezett bizodalmat, hogy abból a hazai irodalomnak is 
haszna legyen. Lázas lelkesültséggel szélesítette tanul- 
mányainak körét, amiben nagy segítségére volt a modern 
nyelvekben való alapos tájékozottsága. Lapokban, folyó- 
iratokban sűrűn adta jelét a szak-irodalommal való 
benső összeköttetésének, amelynek egy-egy nagyobb 
mozdulata, vagy főbb képviselője rendesen kész bemu- 
tatóra talált benne, de legnagyobb vonzalommal mégis 
a francia és angol szakirodalom fejlődése iránt visel- 
tetett s azzal mintegy maga is folyvást előbbre-előbbre 
haladt. 

Az 1879 — 80-ik isk. évben már mint a miniszter 
küldötte járt Angolországban, hogy ott, mint erre külö- 
nösen hivatott, a közoktatásügyet tanulmányozza. Haza- 
jövet már várta egy kellemetes meglepetés, ami a leg- 
nagyobb jutalomnak is beillik, tanártársainak elismerése, 
akik őt tiszteletbeli doktorsággal tüntették ki. Angol- 
országi útjának ennél is fényesebb eredménye volt. ,.Az 
iskolázás Jelene Angolországban" című két kötetes müve 
(1881.), amellyel jelentést tett a minisztériumnak Angol- 
országban szerzett tapasztalatairól. E müvet a napi sajtó 
és a szak-bírálat is tapsokkal fogadta, a Magy. Tud. 
Akadémia pedig 1884-ben a nagy jutalommal koszo- 
rúzta meg. 

Tanári s irodalmi működésének volt a bírálata, 
hogy 1882-ben az országos középiskolai tanár-vizsgáló 
bizottság élére állíttatott s 1885-ben a tiszántúli tanár- 
egyesület tiszteletbeli tagjai közé választotta. Nevelési 
elvei — szétszórt cikkeinek temérdekségéből — isme- 
retesek voltak már Királyhágón innen és túl s mikor 
a nemzet felébredt és tettre buzdult az erdélyi magyar- 
ság megmentése végett, az intézők saját törekvésük 
irányát is megpecsételték mintegy azzal, hogy Felmérit, 
a nemzeti nevelés bátorszavú apostolát, bevonták az 
E, M. K. E. alapszabályait készítő bizottságba s később 

a megalakult s áldást terjesztő egyesület nagyobb- 
nagyobb tiszteletben is készségesen részesítette (1885 — 
1890.). Az E. M. K. E. alakuló gyűlésén mondott s 
az egész mozgalom szellemét, s irányát kifejező és 
kifejtő beszéde nyomtatásban is megjelent (1885.). 

Kivíván magának a jók s legjobbak elismerését, 
a sajtó méltánylatát, alig támadhatott többé neveze- 
tesebb tanügyi mozgalom, amelyben közvetlen vagy 
közvetve ne szerepelt volna. Az iskola s tanügy összes 
kérdései folytonosan elfoglalva tartották lelkét a nép- 
iskolától, sőt a kisdedóvástól fel az egyetemi oktatásig. 
Szaktanácskozásokban, egyesületekben ott találkozunk 
nevével, eszméivel, vagy ezek bírálatával. Csak egy 
kapu nem nyílt meg előtte soha : a Magy. Tud. Aka- 
démiáé, ahol bizony-bizony olyanok is magasra tartott 
fővel ülnek, akik nemcsak az akadémiai nagy jutalomtól 
voltak mindig igen messze, hanem kisebb köröket sem 
voltak képesek érdemeik illatával elárasztani. Nem jutott 
be oda még akkor sem, mikor „A neveléstudomány 
kézikönyve" című nagy műve (Budapest, 1899.) — egy 
munkás élet hosszú és türelmes fáradalmainak gyümölcse, 
a nemzet közkincsévé lett. Az Akadémia érzéketlen 
maradt a sajtó tüntetései iránt, sőt elegendő fizetésnek 
látta azt, amelyhez neki nincs mit pótolnia. 

Nem tudjuk; volt-e hatással ez a mellőzés a 
Felméri lelkére, de hisszük, hogy — ha volt is egy 
időre, — hamar kiheverte azt a további munka jutal- 
mazó élvezetében ; tanítványainak és tanártársainak, 
Kolozsvár és Erdély értelmiségének és a hivatott sajtó- 
nak önzetlen tisztelete pedig dús kárpótlás volt neki a 
megtagadott koszorú töviseiért. Csak imént olvastuk, 
hogy a Ferencz József-egyetem rektorává, 1894— 95-ík 
évre, az arra illetékes tényezők egyhangúlag őt válasz- 
tották meg. Ennek a jutalomnak édességét magával vitte 
a halálba, mielőtt tényleg is élvezhette volna. 



170 



Az irodalom feljegyezte már s fel fogja jegyezni 
halála után is, hogy Felmériben egy széles látkörü, az 
angol és francia irodalom szelleme által ihletett és 
izmosodott iró, tanár és tudós hunyt el, aki az idegen 
mezőkön gyűjtögetett kincseit úgy tudta feldolgozni, 
úgy tudta tanítványai szívébe átplántálni, hogy azok a 
hazai földben hazaiakká alakultak és a hazának illa- 
toztak és gyümölcsöztek. Nevelési elvein egyet és mást 
módosíthat az idő, az újabb tapasztalás, de azok 
főirányát, lényegét, szellemét még csak a jövendőség 
fogja igazán hinni, vallani, terjeszteni és ünnepelni. 

Mint a nemzeti nevelés harcosa élni fog a nemzet 
érzületében, törekvéseiben, az iskolák szellemében 
örökké ! 

Két ízben nősült, első nejének korai elhunyta után 
csak négy évvel ezelőtt lépett újabb házasságra Sándor 
Emília úrnővel, aki most már, mint bús özvegy, 3 
gyermekkel siratja a legjobb apát és férjet, a tudomány 
és a nemzet géniuszaival. 

Velük együtt oda borulunk mi is a kitűnő tanár 
és tudós koporsójára, s emlékezvén régiekről és mosta- 
niakról, tisztelettel írjuk be nevét, — mint a ref. egyház 
hü fiáét is, — kidőlt jobbjaink gyászos sorába. Áldás 
poraira ! 



öDlSDöDi^ S'ái-ospataki Lapok, 1894. évf. 22. sz. 06^5^15^5 



LUKACS ÓDON. 

1843—1896. 

Még ott állottunk utolsó körlevelének most már 
— j, fájdalom, — hattyúdalának felemelő hatása alatt ; 
még hallani véltük vezéri szózatát, amely, mint a Jehova 
prófétájának kürtje, szent kötelességek teljesítésére hív; 
még éreztük egyház- és hazaszeretetének termékenyítő 
hevét, amely tavaszi napsugarakban lövelt szét, hogy 
pusztítsa a közönyösség jég-kérgét, a léhaságnak, az 
akaratlanságnak hideg havát; még gyönyörködtünk lel- 
kének ihletében, kormányzói bölcseségének mélységében, 
szeretetének aggódásaiban s szinte két kézzel nyújtot- 
tuk felé az elismerés pálmaágát, amikor beröppent hoz- 
zánk is az iszonyú Jóbhír, hogy Lukács Ödön szíve nem 
dobog többé! 

Egy lobogó fáklya ketté törve, . . . egy dús vizű 
patak kristály tisztán harsogó habokkal megfagyottan, 
megdermedten, mint az arany korszak szent folyója amaz 
isteni pálca érintésétől ; a tavasz édes szavú pacsirtája, 
akit dalolásában ér a gyilkos golyó ; egy Nehemiás, aki 
egyik kezében a kalapáccsal, a másik kezében magasra 
tartott fegyverrel esik el a tatarozott és védelmezett bás- 
tya tetején ! . . . 

Még mindig kételkedni szeretnénk a lélekrázó hír 
valóságában, ha testi szemeinkkel nem láttuk volna azt 
a koszorúkkal borított koporsót ott abban a templom- 
ban, amelyet az Isten emberének lángbuzgósága épített ; 
ha nem hallottuk volna ezerek sóhaját, csendes zokogá- 
sát, akik közül sokan lelki fejőket, sokan barátjukat, elv- 
társukat, sokan a nemes, igaz elvek bátor harcosát sirat- 

ták és gyászolják; s ha tanúi nem lettünk volna annak 
a kibeszélhetetlen pusztaságnak, amelynek érzése eltöl- 
tötte az imént még boldog család minden egyes tagjá- 
nak fájdalomtól ■ háborgó szívét. 

Lukács Ödön bizony meghalt ! Nyiregyháza ev. ref. 
gyülekezete, egész város közönsége, a f,-szabolcsi ev. 
ref. egyházmegye s egész Szabolcsvármegye oda sietett 
koporsójához, hogy hódoljon a holtnak az élő munká- 
jáért, hogy tudja a helyet, ahol. pihen, hogy oda küld- 
hesse áldásait a kihűlt porokra, hogy oda zarándokol- 
hasson egy könnyel, egy virággal, mikor idegennek érzi 
magát a világ lármája között és megutálja az eszménye- 
ken taposó tömeg tombolását. 

Eszmény! ... Ez volt életének vezércsillaga. Rámo- 
solygott az ifjúra és szülte benne a szépnek, a dalnak 
szerelmét ; ott ragyogott a férfi előtt és vitte-vonta öt a 
kísértések közül az Ür oltára felé az áldozásra, a Baal- 
papokkal való küzdelemre, mint egykor Illést és bűvössé 
tette ajkán a szót, az igét, kétélűvé nyelvén az igazsá- 
got, ellenállhatatlanná a szeretetnek evangyeliumát, 
hódítóvá a szabad, a független hazáért való lángolását. 

Mások nagyobb, szélesebb körökben s szerencsé- 
sebb viszonyok között vittek véghez nálánál nagyobb 
hódításokat is ;. de több szeretreméltósággal s kevesebb 
iriggyel ritka halandó futott olyan tisztes pályát, mint 
Lukács Ödön. Akik nem. tudták megérteni eszményi irá- 
nyát, lelkének égfelé törő vágyait, az eszmék s elvek küz- 
delmében tanúsított rendíthetetlenségét, azokat lebilin- 
cselte kedélyének kimeríthetetlen gazdagságával, tudá- 
sának erejével, munkásságának temérdekségével, szónok- 
latának varázsával s tollának termékenységével. 

Még csak 37 éves volt, amikor az országos ev. ref. 
egyház egyik legnagyobb egyházmegyéje oda ültette őt 
kormányszékébe már addig is elért fényes sikereiért. És az 
eszmények embere kitűnően bevált. Nagyobb kötelesség- 

tudás, több, élénkebb rendszeretet, kevesebb csökönösség, 
az ósdiságból való'gyors kibontakozás jellemzik kormány- 
zásának 16 éves időszakát. Bizonyság lehetünk rá, hogy 
ö boldog volt a nyomán fakadó áldások szemléletében. 

A kerületen, hol annyiszor mérte össze fegyverét 
az uralkodó párt legnagyobb alakjaival a nagyobb füg- 
getlenségért, az autonómia követelései iránt tanúsítandó 
őszintébb tiszteletért : — itt is elnyerte végre előre törő 
szelleme az elnyerhető legnagyobb jutalmát — a kerületi 
egyházi értekezlet elnöki méltóságában. Irigyei lehettek s 
voltak is, de e minőségében szerzett érdemeit az egész 
hazai prot. egyház elismerése pecsételte meg. 

De ha semmit nem tesz, nem. alkot is, mint espe- 
res, ha oda nem emeli is a közbizalom a legnagyobb 
kerület összes papjai fölébe, ahol olyan dicsőén meg- 
állta helyét ; hacsak annyit tesz is, hogy Szabolcs megye 
központjában tiszteletet szerez a református névnek s a 
megyei intelligentiát hódolatra készti a református lel- 
kész érdemei előtt ; vagy ha csak imáival s egyházi be- 
szédeivel, hazafias és vallásos költeményeivel, a prot. 
sajtóban (Prot. Egyh. és Isk. Lap, Sárospataki Lapok, 
a Vasárnapi Újságban, a Nefelejtsben stb.) szétszórt dol- 
gozataival állít is emléket nevének : akkor is eleget végezett 
arra, hogy odaigtassuk nevét legjobbjaink Pantheonába. 

A sárospataki főiskola egykori jeles növendékét, 
majd szeretett segédtanárát és széniorát, mind halálig 
hűséges szerelmü fiát ; lapunk eleitől kezdve egyik leg- 
kitűnőbb, leglelkesebb munkatársát és pártfogóját siratja 
és gyászolja a korán kidőlt oszlopos férfiúban. 

Az Úr kegyelme virrasszon hamvai felett s küld- 
jön vigasztalást a siralom völgyében tanácstalanul ülő, 
tépett szívű családnak, amely boldogságának romjain 
vigasztalanul néz fejének elesett koronája után ! 

ISÜlSÜlSÜ'iSO Sárospataki Lapok, 189G. évf. 10. sz. 'GlSUf.'GlSUS 



UJLAKY ISTVÁN. 

1842—1897. 

Január hó 25-dikén délután, egy koszorúktól mentes 
fakoporsó körül néma fájdalomtól meghatottan imád- 
kozott Sárospatak müveit közönsége egy igaz ember 
örök nyugodalmáért. 

Olyan beszédes volt az a cicomátlan fakoporsó ! 
Virág-erdő és aranybetűs szalagok hiányában szinte 
közelebb éreztük . magunkat a koporsóban nyugvó 
embertársunkhoz s amíg könnyes szemeinken át oda- 
tapadt lelkünk az igénytelen alkotmányra: úgy tetszett, 
mintha suhogó szárnyakon oda röppent volna annak 
fedelére az Úrnak angyala és a boldogult nevében meg- 
áldotta volna annak mély bánattól roskadozó, édes, hü 
társát, hogy nem engedte őt életével való ellenmon- 
dásba jutni a halálban ! 

Az Ujlaky István életéhez fakoporsó illett — 
koszorútlanul.. 

Amióta ura volt akaratának, irányozója érzelmeinek, 
senki soha nem látta őt a hiúság vásárában tolongok 
között ; senki soha ott, ahol versenyt futnak az emberek 
a veszendő holmikért s csinált fényből fonnak homlo- 
kukra hamis glóriát. A kisded szülői ház emléke, a 
tisztességgel élt és becsületben elhalt, egyszerű, jó 
szülők lelkének átöröklése; az örök természetnek általa 
jól ismert kincses bányája; a tudás birodalmában való 
nagy otthonossága, vagy csak Isten különös jó tetszése 
volt-e oka, — ki tudná azt megmondani? — hogy ö 
nem ült fel a mohón rohanó világ szekerére, s a század- 
végi, pusztító szelek át suhantak az ő jól vértezett lelkén 
nyomtalanul. 

Szánta inkább, mint kacagta, de nem követte 
embertestvéreinek legnagyobb részét s bizony nem 
nagyon törődött vele, ha volt pályatársainak hintós 
paripái sarat fecskendeztek is egyszerű köntösére s ha 
észrevétlenül kellett is olykor-olykor elballagnia azok 
mellett, akik az iskola falai között saru-szíjját sem 
merték volna megoldani. 

Ö maga akarta, hogy fa-koporsóban, koszorúk 
nélkül menjen el pihenni szerettei közé s ez az akarata 
pecsété volt annak, hogy puritánismusa nem szeszély 
volt, de életelv s jellemének szükségszerű következ- 
ménye. 

Szegényebbek vagyunk múlt hó 25-ike óta egy 
typikus alakkal, egy szerény tudóssal, egy rendíthetet- 
len hűségű hivatalnokkal, egy a kötelesség-tiszteletben 
felülmúlhatatlan férfi-jellemmel s egy mintának is beváló 
hű férjjel s a szabadságnak és igazságnak egy meg nem 
rettenthető barátjával. 

Mindenkor fájdalmas volna ez a veszteség, ma 
sokszorosan az, mert az antique jellemek kivesző-félen 
vannak Sárospatakon is, mint egyebütt. 



Itt született a boldogult a bodrogparti Athenaeben 
1842. május 3-ikán. Atyja jóhirü kovács-mesterember 
volt s fiaival a kezük ügyében lévő coUegiumban 
kívánta megszereztetni jövendőjüknek kulcsát, miután 
a népiskolában bíztató fejlődésnek indultak. 

A kitünőleg végzett gimnáziumi pálya után, Pista 
az 1863 — 64-dik évben belépett az akadémiába, az 
u. n. philosopusok közé s kitűnő maradt itt is, mint 
49. társa között a 3-dik. A következő évben ott találjuk 
nevét a theologus ifjak sorában az érdemsorozatnak 
ugyanazon a fokán, de — ki tudja miért ? — a harma- 
dik akadémiai évre már átcsapott a joghallgatók közé 

s elébbi két éve betudatván, vasakaratával s bámu- 
latos szorgalmával egy év alatt a jogakadémia összes 
tantárgyaiból kitűnő osztályzatot szerzett magának. 

Mi, akik bizonyos távolból ugyan, de ismertük 
őt életének e forduló pontján, mintha most is ott látnók 
a főiskolai kert ecet-fái mellett könyvébe mélyedten 
járni és ülni, s mintha ma is hallanók a csodálkozással 
ejtett szavakat, amelyekkel pályatársai jellemezték a 
merész ifjú vállalkozását, de akiről ők is erősen hitték, 
hogy győzelemmel kerül ki a munka árvizeiből. 

Mint végzett jogászt jó ismerői arra sarkalták s 
talán a saját lelke is arra ösztönözte, hogy a fővárosban 
keressen tért sokat igérő tehetségének. Oda ment. Talán 
a zsibongó élet, talán a naponként látható szédelgések, 
talán becsületes lelkének lassan fejlődő vágyai, vagy 
— mint többen állítják róla, — egy árverés lélekrázó 
jelenetei, oly átalakító hatással voltak gondolkozására, 
hogy a sok verejtékezéssel szerzett jogi ismereteit, 
korábban gyűjtött philosophiai és theologiai ismereteihez 
fiókolva, — Selmecbányára költözött, hogy ott az erdé- 
szeti akadémián új irány felé indítsa életének bizony- 
talankodó hajóját. 

Mindenre elégséges lelki erejével megbírta az új 
pálya terheit is s a természet titkainak kutatása — úgy 
érezte, — egészen neki való s öt boldogsággal kecseg- 
tető foglalkozás. Az erdők titokteljes suttogása édesebbé 
vált neki az emberek locsogásánál, a vadak üzése a 
kétlábú állatokkal való vesződésnél, a virágok tanul- 
mányozása, titkaik ellesése a földi lények mosolyánál, 
s haladt belebb és belebb az erdők ismeretében, a 
természet szerelmében s olthatatlan tudomány-szomjával 
annyi tudásra tett szert, amennyi felülemelte őt pálya- 
társai felett s képessé tette volna arra, hogy odaüljön 
valamelyik szakjabeli tanszékre és mint tanár hirdesse 
a tudomány igazságait és terjessze a természet kultuszát- 

Szerencsés véletlen volt, hogy pályája végeztével 
a sárospataki közbirtokosság erdészeti állomása meg- 
üresedett. A közbirtokosságra volt ez szerencse, amely- 
nek 5,000 holdas erdejéhez a szakember szemére és 
tudására — a hosszú tervtelen gazdálkodás után — 
égető szükség mutatkozott. 

Ujlaky, aki szerette szülőföldjét s hálás tudott és 
akart lenni szülői iránt, készséggel jött szülőföldje szolgá- 
latára s kivette itt egy nagy természeti kincsnek őrizetét, 
s küzdve előítéletekkel, nagyok, hatalmasok követelései 
ellen s védve a jogot és közérdeket az ingyenélökkel, 
a rablógazdasággal szemben : — megmentőjévé lett a 
sárospataki közbirtokosság erdőségének. 

Hogy miként tátotta reá száját a megfékezett 
gonoszság s miként gyanúsította a visszaszorított élel- 
messég: — nem igen kutatta s miatta nem sokat 
fajult meg a feje. A jók tiszteletében egyre nőtt s meg- 
volt lelkiismeretének bátorító és helyeslő ítélete, amit ö 
a legjobbak tiszteleténél is többre becsült, — saját 
lelkének nyugodalmáért. 

Egész jelleme kidomborodott már, amikor 20 
évvel ezelőtt a sárospataki főiskola is rávetette szemét 
és melegen ajánlotta őt egy bizalmi állásra, ingyenes 
munkára. Akkor volt ez, amikor a főiskola gazdálkodása 
is drága tapasztalatokkal volt összekötve és szükség 
volt itt is az élesen látó szemekre s megvesztegethetlen 
ellenőrzésre. Az újjászervezett gazdasági választmány 
nem tehetett okosabban, mint amikor Ujlaky Istvánt is 
megválasztásra terjesztette fel. A megnyert bizodalmi 
állást a hálás tanítvány szeretetével fogadta el és azzal 
töltötte be egészen haláláig. Voltak évek, amikor heten- 
ként több órán át kellett fárasztó gyűléseket tartania a 
gazdasági választmánynak: Ujlaky e gyűlésekről, nagy 
ok nélkül, sohasem hiányzott. Voltak idők, amikor 
összegomolyodott ügyeket kellett tisztázni, gordiusi 

csomókat kibontani: Ujiakyt az ilyen kényes esetekben 
mindig odaültették a legkényesebb positióra. Hivatali 
hűtlenség árnyékai vetődtek előre : a bizonyosság kipuha- 
tolásánál Ujlaky István nélkülözhetetlen volt. Vesződni 
kellett kufár emberekkel, hamis sáfárokkal ; becsülni 
kellett házakat, földbirtokokat, becsülni itthon, közelben 
és távolban : Ujlaky ment és végezte tisztét annyi 
hűséggel s olyan pontossággal, amint senki más jobban 
és nemesebben. 

A sárospataki főiskola örökre adósa marad Ujlaky 
Istvánnak s nevét soha sem említheti hálás érzések 
nélkül. 

Jellemének bizonysága, hogy a mikor egy ízben a 
gazdasági választmány és igazgató-tanács között határ- 
sértési félreértések támadtak, Ujlaky István beadta 
lemondását a már szintén elhunyt Rik Gusztávval 
együtt, mivel bizalmi állást föltétlen bizodalom nélkül 
viselniök — önérzetük tilalma mellett — nem lehetett. 
A kerület újra visszakérte a főiskola kebelére mind a 
kettőt — az igazgató-tanács javaslatára. 

Pár éve már, hogy egy némely küldetés elől a 
testébe fészkelődött betegség miatt, húzódoznia vagy 
épen kitérnie kellett; de mihelyt annyi erőt érzett tag- 
jaiban, hogy nagyobb félelem nélkül vállalkozhatott 
fárasztó küldetésekre : ment azonnal és híven tékozolta 
főiskolánkért idejét és lelki-testi képességeit. Bátran 
bocsátottuk, mert tudtuk, hogy érc-paizzsal van keble 
befedezve, amelyen megtörnek a kísértések gyémánt- 
hegyü nyilai is. 

Igen, a kísértések! Ezek az angyalképü ördögök 
megkörnyékezték főként a közbirtokosság és más nagyobb 
uradalmak birtokainak rendezése vagy felbecslése közben. 
Kinek ne lett volna bátorsága aranyalmával megkínálni 
egy szerény külsejű embert, akinek egész igénytelen 
megjelenése kihívás a megvásárlásra? Ezreket dobott el 

magától és százezreket mentett meg olykor másoknak 
és ő maga s áldott lelkü neje, ifjú korának ábrándképe 
(akit azonban csak mint özvegyet telietett magáévá) 
boldogan éltek a maguk kévéséből és — Isten segítsé- 
gével — gyarapodtak lassan a földiekben is. 

A legközelebbi képviselő-választáson még ott volt 
egész lelkesedésével — a függetlenségi párt táborában. 
Az irtózatos vesztegetések hírére elfogta lelkét a honfi- 
bánat és ő — a kevés szavú férfi — harsogott a modern 
síréberek, a megvénült ifjak, a baromi módon megve- 
hető felséges nép ellen s akik hallottuk, sohasem fogjuk 
ezt az ő szent felháborodását elfelejteni. Ö volt ekkor 
is, ebben is egészen. 

Néhány hónap óta rohamos fonnyadásnak indult. 
A szigorú hivatalos kötelességen felül alig űzhette már 
főbb kedvteléseit: a nyelvkincsek gyűjtését' és a teke- 
játékot is. Fájt látni őt ott a polgári olvasó-körben, 
megszokott helyén, ahonnan az ifjú nemzedéket annyi 
szeretettel oktatgatta; fájt tudni, hogy olyan kínosan 
fészkelődik s aztán el-elmarad s végre pedig nem 
jön el többé. 

Valaki hiányzott neki, amióta Trócsányi Bertalan 
olyan szomorú hirtelenséggel elhunyt. S elment utána 
az örök találkozásra. 

Csak egy jegyzőkönyvet szeretett volna még meg- 
írni a város közbirtokossága számára, amelynek ügyét 
ő ismerte legmélyebben s ő jegyezte leghívebben. Ezzel 
tépelődött halálos ágyán, ahol úgy viselte magát, mint 
egy valódi hős. Látogatóit hazaküldte a munkára, hogy 
ne lássák az ö vívódását s ne hallják esetleg fájdalmas 
nyögéseit. Hű neje fájdalmasan mosolygó képét simo- 
gatta s azzal a biztató reménnyel hunyta be szemeit 

1 Munkatársa volt a „Nyeivör"-nek s utóbb a zemplén- 
megyei „Adalékok"-ba is dolgozott. Lapunk is közölt tőle egy 
pár régiséget. 

12* 

január 23-án éjfél-tájon az örök álomra, hogy jobban 
lesz és bevégzi, ami bevégezetlen. 



Bálint Dezső • lelkész maga is zokogva mondott 
imát az igaz ember koszorútlan koporsója felett, amely- 
körül a gyászoló családon kivűl testületileg jelent meg 
a közbirtokosság, a" város, az egyháztanács és a főiskolai 
tanári kar, hogy könyek között áldják a hűnek, a feled- 
hetetlennek emlékezetét. A közbirtokosság saját halottjá- 
nak tekintette s igy temettette el. Legyen élete példa^ 
s emlékét őrizze köztünk hű emiékezét ! 



iSDöOlSDlSD Sárospataki Lapok 1897. cví. 90. I. Q^OSOi.^::^ 



NEMES FERENC. 

1834—1898. 

Ködös, borongós, őszi nap volt, mikor porrészeit 
kikísértük a temető-kertbe és lebocsátoítuk a mély, sötét 
sírba . . . oda, hol már nem fáj semmi ! 

Koporsóját koszorúk borították és az azokról le- 
csüngő szalagok aranyos betűsorai kiragyogtak az őszi 
homályból és hirdették, suttogták az élőknek — bizony- 
ságul és biztatásul, — hogy „a szeretet erősebb, mint 
a halál" és a koporsóban kiengesztelődik minden. 

Míg búgott a gyász-zsolozsma s hangzottak az 
istenige fényes biztatásai s meg-megkapkodta a szíveket 
^gy-Ggy feltörő jaj, amit nem lehetett elfojtani : lelkünk 
önkéntelenül is végig futott a koporsó csendes lakójának 
immár lezajlott élettörténetén s így sóhajtott a panaszos 
költővel : 

„Óh sors! lábad alatt a szegény halandó 

Olyan, mint egy féreg ..." 

És látásokat láttunk : a felizgatott kedély beszédes 
képeit. Mosolygó tavasz-mezőt ezer virággal, ahol csupa 
édes ígéret, csupa ragyogó biztatás minden. Égfelé nyúló 
pálmát, amelynek növekedése gyönyörűség s amelynek 
ágain gyümölcsök kínálkoznak s gyümölcsök érlelőd- 
nek . . . Vitorlás hajót a tengeren, amely vígan szeli a 
hullámokat s boldog haladásában nem tartóztatja fel 
vihar vagy zátony. A mellette elsuhanó hajók zászlóval 
köszöntik, a part lakói vágyó merengéssel nézik gyors 
futását s utána zengik : Szerencse fel ! 

De íme, a virágos mezőt hűs szél fújja át s bús 
hervadás kezdi kivetkőztetni hímes köntöséből ; a pálma 

hajladoz saját nagy terhe és a felé csapkodó vihar súlya 
alatt; a hajó futó-ereje fogy, az ég elborul s cikázó 
villámok és ellenséges szelek között a kormányos irányt 
veszít és örvénybe jut s mire sok hányattatás után s 
övéiért epedő gyötrelmektől tépetten, emberi és isteni 
segítséggel kimenekül a gyilkos forgatagból, — csak tes- 
tét bírja megmenteni ... a halálnak. 

A sírásók kapája megvillant az alkonyi homályban, 
a hideg göröngyök iszonyú kíméletlenséggel döngették 
a koszorúkat és koporsót takaró deszkafalat s ő, a vihar- 
tépett s végső révpartjához jutott hajós, nyugodtan pihent 
az anyaföld kebelén és álmodott a szeretetről, amely 
„mindent elfedez, mindent hisz, mindent reményi és 
mindent eltűr és nem fárad el soha!" 

Az álmodót hagyjátok, hagyjátok álmait! 



Abauj megyében, Garbóc-Bogdányban született 
1834-ben, október 14-én, hol atyja. Nemes Károly, akkor 
administratori minőségben működött. Édes anyja Vere- 
bélyi Zsuzsanna volt. Az első-szülött fiú bölcsőjében 
el volt már jegyezve arra, hogy — ha Istennek is úgy 
tetszik, — tudós pályán próbál majd szerencsét, ami 
egyedüli menedéknek látszott abban az időben a szegé- 
nyesen javadalmazott ref. papok fiaira nézve. 

A szépen fejlődő, testi-lelki javakkal dúsan meg- 
áldott gyermek Novajon kezdte (ahova édes atyja rendes 
lelkészül választatott) népiskolai tanulmányait, majd 
Sárospatakon folytatta, boldog reményekre jogosítván 
jó szülőit és tanítóit jövendője felől. Mint gimnáziumi 
növendék csak fokozta ezt a jó reménységet, mert 
vezére lett osztályának és e vezér szerepet mindvégig 
meg is tartotta. A tudnivalókra nézve voltak ugyan erős 
versenytársai, akik egyben másban felül is múlták, de 
senki sem bírta vele a versenyt az osztályra való hatás- 

ban, az osztály érdekeinek bátor s ügyes képviseletében, 
az egyéni szeretetreméltóság Isten-adta tulajdonságainak 
érvényesítésében. 

Szépen kifejlett, deli ifjú volt már, mikor 1852-ben 
jul. 18-án bevégezte a gimnáziumi pályát és aláírt az 
akadémiai törvényeknek, mint leendő „philosophus." 
A philosophiai tudományokon vezetett át az út a theoló- 
giaiakhoz akkor is s az első akadémiai év általában a 
philosóphia tudományoknak volt lefoglalva, amint később 
is még egészen a 70-es évekig. A szorosabb értelemben 
vett philosophiai tárgyakat Erdélyi J. -tói hallgatta, akinek 
akkor már országos neve volt ; a neveléstant Csorna 
Mihálytól, aki varázslatos erővel tudott uralkodni tanít- 
ványain s tudta táplálni azokban a nemesebb szenve- 
délyeket; a latin és német irodalom-történetet Pálkövi 
Antaltól, akit folyvást éber figyelemmel kísért az absolut 
hatalom az ő ismeretes hazaszereteteért. Jó iskola volt 
ez azokban a nehéz időkben, a miknek kényét úgy 
nyögte ez a keményen megalázott, szegény magyar 
nemzet. A theol. tudományokban Somossy János, akit 
Kazinczy Ferenc is barátságára méltatott, Zsarnay Lajos, 
a későbbi superintendens és Kálniczky Benedek, a 
szelidlelkű egyháztörténet-író voltak mesterei. 

1856-ban végezte el theol. akadémiai tanulmányait, 
mindig elől a sorban és elől az ifjúság szeretetében. 
Gazdag kedélye, sajátos lelki vidámsága, élénk vonzó- 
dása a társas élet örömei iránt, folyvást növelték nép- 
szerűségét. Akadémiai pályája alatt a Meczner fiúk 
nevelésével (a hotykai Meczner Rudolf és Gyula) is 
foglalkozván, ezúton szerzett összeköttetései is előnyére 
szolgáltak nemcsak Sárospatakon, hanem ennek szom- 
szédos vidékein is s hatással voltak társaséleti ottho- 
nosságának, szeretetreméltóságának kifejtésére, annyira, 
hogy ebben az irányban — az akkori közhit szerint — 
felülmúlhatatlanságra emelkedett. 

Mint végzett theologus bejutott a primaríusok 
karába és elnöke lett az. énekkarnak, amelynek korábban 
egyik kiváló köztagja volt. Kedves bariton hangja, az 
ének és dal iránti hő szerelme, megnyerő bánásmódja, 
s ha kellett parancsoló, méltóságos fellépései meghó- 
dították iránta az egész énekkart, amelynek szellemét 
alig tudta valaha szerencsésebben képviselni valaki, 
mint ö. Nem is szeretet volt, amivel őt a kartagok 
szerették, hanem rajongás. Vidéki szereplések alkal- 
mával, amik akkor nem tartoztak a fehér hollók közé, 
mint manapság, — úgy körülfogták tiszteletükkel, akár 
a legtiszteltebb tanárukat és olyan katonás megadássá} 
viselték elnöki fölényét, akárcsak a legjobb gyermek a 
legdrágább édes atyáét. A boldog visszaemlékezés 
szárnyain, — mikor alkalom kínálkozott, — maga is 
örömest vísszaröpült múltjának ebbe a varázslatos, 
bűvös világába s szinte ifjodni látszott emlékeitől. 

Az 1857 — 58-dík évben már többre méltatta őt a 
tanári kar és elöljáróság. Ott volt 2lz Árvay József o\á2i- 
lán, mint segéd-tanár a tanító-képezdében, amely szoros 
kapcsolatban a főiskola többi intézeti ágaival, ekkor 
kezdett formát ölteni, de még ekkor is alig volt túl az 
alakulás stádiumán. Anyanyelvet, számot és mértani 
tanitott s e minőségében foglalkozott egészen 1859. 
júliusáig. A szám és mértan tanítása nem illett ugyan 
az ö egyéniségéhez; de mindamellett is meg kellett 
nyernie főnökének bizodalmát és sikert kellett felmu- 
tatnia, mert — bizonyára tanári hivatottságának hírére 
— a csurgói gimnázium elöljárósága meghívta öt egyik 
tanszékére rendes tanárúi s ő a meghívást elfogadta 
és Sárospatakról, hová ifjú korának annyi kedves 
emléke fűzte, 1859. őszén a Dunántúlra költözött. 

Nemzetünk felett épen ekkor derülni kezdett az 
ég. Olaszország felől meleg fuvalom lengedezett s 
áthatotta a dermedt sziveket is. Forrongás támadt a 

kebelben, az agyban ; az eszmék kezdtek testet ölteni 
a társadalomban, az intézményekben, a tanrendszerekben 
s a sárospataki főiskola nemcsak alapításának 300-ados 
emlékünnepét ülte meg a nemzet jobbjainak hozsannái 
között, hanem gimnáziumi tanrendszerének átalakításával 
is készült a jobb idők elé, sőt a Kövy nevével halha- 
tatlanná lett jogakadémiáját is feltámasztotta. Ezért is, 
meg egyes tanerők kivénülése és kidőlte miatt is, szük- 
sége volt a sárospataki főiskolának új tehetségekre, új 
munkásokra. Néhányan ott voltak már a régi kitűnő 
tanítványok közül a munka asztalánál ; de a szükség 
nőtt s 1862-ben a n.-kaposi gyűlésen, mikor Csorna 
Mihály és Antalfy János az újra éledt jogakadémiába 
helyeztettek fel, megválasztották egyikök helyettesitőjéül 
Nemes Ferencet is, aki Csurgón már becsületett szerzett 
az Alma Maternek. Mielőtt azonban elfoglalhatta volna 
helyét, az 1863-dik évi tavaszi egyházkerületi közgyűlés 
azzal tisztelte meg, hogy felajánlotta neki a Csorna 
Mihály lemondása által megüresedett jogi kathedrát s 
illetőleg meghívta őt „az államjogí és kormánytani" 
tantárgyak előadására.- 

A volt theológusból, tanítóképezdeí segéd- és 
gimnáziumi rendes tanárból tehát jogakadémiai tanár 
lett, mire ifjú korának drága emlékei közé visszatér- 
hetett. Bizalom egyfelől s bátorság más részről, de 
nem újdonság abban az időben, sőt rendes sorsa volt 
az ilyen a prot. tanárnak, akitől megvárta az iskolákért 
áldozó egyház, hogy olyan legyen, amilyenné — a 
szükséghez képest — lennie kell. 

1863. szeptember 14-én foglalta el jogi tanszékét, 
egyidejűleg Antalfy Jánossal és Emödi Dániellel s 
ugyancsak a neveléstan akadémiai előadására megvá- 
lasztott Árvay Józseffel, — aki ekkor már sógora volt 
— és a történelem és latin irodalom új tanárával, a 
gimnáziumból előléptetett Orbán Józseffel. Az ifjú 



186 



sólyom a vén sasok között. „Az állam alapjairól" érte- 
kezett s az e tárgyban kifejlődött elméleteket bírálta 
végig, állást foglalván azok ellen s egyik mellett a 
több közül. Tárgyának tiszta felfogása, munkájának 
meggyőző volta épen olyan jó hatással voltak a nagy- 
számú hallgatóságra, mint férfias fellépése, előadásának 
kelleme s mint az a melegség, amely volt tanáraihoz, 
most már kartársaihoz és tanítványaihoz intézett szavai- 
ból kiáradt. Br. Vay Miklós, az Istentől hivatott főgond- 
nok „a beállott új tanév sokai igérő reggelén ritka 
eseménynek" jelezte az öt tanár beköszönését s élve- 
zetesnek azt a pár órát, amely a beköszönéssel eltelt, 
söt kezességnek arra, hogy a kerület megtalálta a nagy 
feladatokhoz a megfelelő embereket. 

Az ifjú jogtanárnak nem lehetett könnyű feladat 
bemélyedni az előtte ismeretlen világba, annál kevésbbé, 
mivel a változott viszonyokhoz képest tantárgyait is 
változtatnia kellett; — mindamellett megbírta állán 
helyét s különösen meg tudta nyerni hallgatóínak tet- 
szését, akiket tömör s szónoki hévvel tartott előadá- 
saival nem egyszer fakasztott üdvözlő kitörésekre. A 
közjogon és politikán kivül tanított büntetőjogot, köz- 
igazgatási jogot, pénzügytant s ez utóbbi tantárgyává' 
szerencsét próbált az irodalomban is, de műve — a 
váratlanul érkezett újabb tanrendszer-változás miatt — 
befejezetlen maradt. 

Az ifjúság azzal is kimutatta iránta való ragasz- 
kodását, hogy megválasztotta egyik-másik egyletének 
vezetőjéül s több ízben kérte fel a március 15-dikí 
ünnep szónokául, táncestéiyeinek elnökéül, amely szere- 
peiben magára vonta az iskolán kívüli társadalom 
figyelmét is, söt meghódította azt is magának. 

1877-ben tiszttársának, Antalfy Jánosnak a Sáros- 
pataki Népbank éléről való elvonulása után, reá bízta 
Sárospatak és a vidék módosabb közönsége a szépen 

fejlődött pénzintézet vezetését s ezzel földi sorsának 
zenithjére jutott. A pénzügytan tanára egészen helyén 
volt a pénzintézet élén s ő tetszett magának ebben a 
szerep-körében s eltitkol hatatlan boldogsággal s önér- 
zettel képviselte az erősödő, gyorsan gyarapodó inté- 
zetet úgy az egyesekkel szemben, mint a bizottsági és 
közgyűléseken. — A boldog ember hírében élt, akinek 
nincs kívánni valója az élettől s akadtak, akik irigy 
szemekkel látták földi sorsának szerencsés haladását. 

„Aztán, no hisz úgy volt ..." hogy a derült 
kedélyű, mosolygó arcú, szép, szőke férfi arcán meg- 
jelentek a földi gondok barázdái.. Szelíd kék szemeiből 
kezdett kipusztulni a fény, a meleg; előadásából a tűz, 
az erő, a meggyőző elem s mikor 1892-ben az évzáró 
vizsgák ünnepélyes napján szeretett tiszttársának, Emődy 
Dánielnek képét igyekezett élővé tenni a közönség előtt, 
már mutatkoztak rajta a lelki hanyatlás nyomai, amit 
akkor magunk előtt is alig mertünk még bevallani. 

„Aztán, no hisz úgy volt. . ." A felekezeti tanárok 
nyugdíj-intézetébe való bejuthatása miatt ott szerepelt 
még a jogakadémia tanrendjében, mint szabadságolt 
tanár; de lelkére egyre sűrűbb homály borúit s ő a 
főiskolára, a társadalomra s a takarékpénztárra nézve 
elveszett. Eleintén meg-megjelent még a főiskola falai 
között, a főiskola kertjében s lát<-uk öt, mint árnyékot 
imbolyogni és hallottuk őt önmagával és múltjának sok 
szép emlékeivel küzdeni ; később azonban egészen 
bevonult az ő családi fészkébe és ott vergődött, ott 
kesergett, békételenkedett és ott reménykedett remény- 
telenül. 

Öt évig volt élő- halott s folyó hó 12-én meg- 
könyörült rajta az égi kegyelem és lefektette, elaltatta 
örök nyugalomra. 

Felesége, Meczner Zsuzsanna, kit ifjúkori ábrándos 
szerelemmel jegyzett el magának s két gyermeke : 

Andor és Sarolta, akiket önfeláldozó szeretettel szeretett, 
s mind halálig hü testvére Lajos, Zemplén vármegye 
tanfelügyelője s nagyszámú rokonság, a tanári kar és 
tanuló ifjúság kisérték ki folyó (november) hó 14-én dél- 
után előtte elköltözött gyermekei mellé. 

„Oda lent már nem fáj semmi!" — Áldott legyen 
emlékezete! 

MUDRANY ANDRÁS. 

1817—1894. 

Mélyen tisztelt ünneplő Gyülekezet! 

Több, mint negyedfél század óta szolgálja már a 
sárospataki főiskola a magyar protestantismust, a magyar 
tudományosságot és a magyar hazát. 

Hogy a papi és világi mindenhatóság egyesitett 
ereje sem birta a maga szikla-alapjáról lesöpörni, sőt 
hogy a Krisztus nevével takargatott fondorlatok örvé- 
nyeiből is mindannyiszor épkézláb menekülhetett s 
nagy hivatásához vészben és viharban hü maradhatott: 
azt — Isten után — ama fejedelmi alapítóknak és az 
ezek nyomaiban sürgölődő kegyes jóltevöknek köszön- 
heti, akik megértették s nagy áldozataikkal, hódító 
példájukkal országos közhitté emelték e főiskola maga- 
sabb rendeltetését s a késő századokba tekintő gondos- 
kodással buzogtak azon, hogy a legnehezebb viszonyok 
között is alapja s joga legyen ennek az élethez, a 
reménységhez s a feltámadáshoz. 

Aki forgatja ez ősi prot. tanintézet történetét, 
olvasgatja sárgult okmányait s van fogalma arról, hogy 
mi jelentősége van e hazában a ..protestáns" névnek s 
hogy milyen feladat jutott e haza sorsának alakulásában 
a protestantisnmsnak és a protestantismus lelke által 
teremtett intézményeknek, — lehetetlen, hogy a leg- 
mélyebb hálára és csodáló tiszteletre ne serkenjen a 
férfiaknak és nőknek ama díszes tábora iránt, akik önként, 
nem kényszerítésből, apai és anyai szeretettel szegődtek 
itt, e tanintézet dajkálóivá s bevehetetlen várat emeltek 

ebben az igaz hitnek, az alkuvást nem ismerő szabadság 
és haza-szeretetnek. 

Magyar protestáns szívnek alig okozhat egy-egy 
látni való nagyobb s édesebb gyönyörűséget, mint a 
sárospataki főiskola alapítóinak s jóltevőinek fényes 
sorozata. Mintha csak ama bibliai jelenet ismétlődnék 
itt sokszoros ismétlődéssel, amikor a szent sátor építé- 
séhez versenyezve hordják Izrael fiai az ő ajándékaikat 
a Mózes lábai elé ; vagy amikor a kész sátorhoz önként 
viszik a törzsek fejedelmei a legjobb fajta aranyat, 
ezüstöt, az étel-, ital-áldozathoz, az illatos és hála- 
áldozathoz szükséges adományaikat! . . . 

Felséges látvány valóban! A Perényiek, Dobók, 
Lorántfyak, Rákóczyak, mint alapvetők mellett, — alig 
van a két magyar hazában előkelő név, amelynek tulaj- 
donosai: „szegletkővé, oszloppá, szeggé, szövétnekké, 
lámpássá, kapoccsá vagy zavarrá'' ne lettek volna e 
főiskola építése körül! A Báthoryak, Homonnai Drugethek, 
a Mágócsyak, Bethlenek, Bocskayak, Thökölyek, Rhé- 
deyek, Apaffyak, Bornemiszák, Bánffyak, Bárkóczyak, 
Béltekyek. Udvarhelyiek, Szuhayak, Szemerék és annyi 
más nagy és jeles mindjárt a 16. és 17. századok 
folyása alatt. Az egyik részök tudósokat neveltet külföldi 
akadémiákon — az Istenige feddhetetlenségeért; a másik 
részük felveszi itt a kicsinyek gondját, hogy egy is el 
ne vesszen azok közül, kiket nekünk adott az Úr; van, 
aki tataroz, tervez, épít, vagy a tudósok könyveinek 
kinyomatása és terjesztése által növeli a sárospataki 
főiskola hírét, becsét; sokan vannak, akik nevök s 
hivataluk súlyával óvják ezt a fel-feltámadó veszede- 
lemtől a poklok ördögeinek áskálódásai és szörnyű 
szándékai ellen! 

Szép, bíztató látvány valóban ! Az alapvetők után 
egymást érik itt a rendező, az újjá teremtő szellemek 
a Vayak, Lónyayak, Telekyek és velük és körültök a 



191 



jókedvű adakozóknak egész sokasága s bennök és 
általok itt működik és alkot a Gondviselés védő és 
fentartó kegyelme! 

Ha emberektől volna ez a dolog, bizonyára magá- 
tól is régen és hamar megsemmisül vala. De nem 
emberektől volt, Istentől volt! A hazai protestantismus 
mennyei igazolása volt az, hogy a sürgető szükség 
idején egymásután sereglettek e főiskola oltára mellé a 
Zákányok, Patayak, Bónisok, Bernáthok, Radvánszkyak, 
a Klobusitzkyak, Szirmayak, Szilassyak, Szepessyek, a 
Nikkházyak, Sóvári Soósok, Baksayak, a Jármyak 
Ragályiak, Bárczayak, az Okolicsányiak, Kazinczyak, 
Losonczyak, Palavicsiniek, Gyürkik, Boronkayak, Fáyak 
Pukiak, Székelyek, Korponayak, Csomák, Kálnásyak, 
Jósak, Csobay Nagyok, Radnóthyak, Robozok, Töltésyek, 
Uketyevityiek, a Pankotaiak, Vécseyk, Mezősik, a Belez- 
nayak, Gyulayk, Guthyk, Csiszárok, Kovácsok, Óvári 
Fodorok, a Pálóczi Horváthok, a Jászayak stb. ... és 
segítettek a Vayaknak, Lónyayaknak és Telekyeknek ezt 
a főiskolát az újabb és újabb követelmények kielégíté- 
sével a prot. hagyományok hü vára gyanánt megtartani 
s ennek életét újabb századokra biztosítani ! . . . 

Lélekemelő, igéző jelenség valóban ! A férfiak 
mellett, akik Nehémiásokként fegyverrel és vakoló 
kanállal, eszmékben s áldozatokban kimeríthetetlenül 
állottak e főiskola kőfalain, — a férfiak mellett itt látjuk 
a bibliai olajos korsókkal s a drága kenetek szelen- 
céivel kezükben a Nagyasszonyoknak, a lélekben és 
szívben Nagyságosoknak egész bűbájos csoportját! 

A Perényi Zsófiák, a Károlyi és Lorántffy Zsuzsan- 
nák, a Dobó és Bornemisza Annák fejedelmi alakjai 
mellé ide gyülekeznek — szinte kiterjesztett szárnyakkal, 
mint az ó-szövetségi frigyláda arany-kherubjai — ide 
gyülekeznek a Mocsáry, Pallay, Korda és Csorna Erzsé- 
betek, a Sulyok Sárák, a Lónyay és Gelléri Annák, a 



192 



Nagy Ilonák és Borbálák, a Podmaniezky, Magyari és 
Horváth Máriák, a Csehy, Szondy és Ragályi Zsuzsan- 
nák, Csebi Pogány Klárák, a Szathmáry Király, a 
Mokcsay és Zubori Szerencsi Katák, a Vay Johannák, 
a Kapuváry és Szondy Judithok, a Bárczay és Gey- 
miiller Katalinok, az Udvarhelyi Máriák, a Sándor Évák, 
a Szathmáry Mihalovits Karolinák ... és annyi más 
gyöngye, disze a hazai prot. asszonyi nemnek ! 

Bizony-bizony, aki lapozgat e főiskola történe- 
tében, mintha csak az ő szívok dobogását hallaná I 
Mikor egyik-másik intézményünkkel nagy boldogan 
el-eldicsekszünk, mintha csak az ö nevük dicséretét 
zengedeznök! Mikor örvendezve szemléljük itt a földi 
szegények gazdagodását a hitben, tudásban ; a szilajok 
pallérozódását a jó erkölcsökben, — mintha csak az ö 
lelkük ragyogásában gyönyörködnénk! . . . Betegeinket 
mintha az ö kezük simogatná, az ö kenetjük gyógyít- 
gatná, az éhezőket és szomjuhozókat mintha csak ők 
etetgetnék; a tudvágy ösztönétől nyugtalanokat mintha 
csak ők vezérelnék biztos ösvények felé; sőt amikor 
egynémelyikünk lámpásában fogyni kezd a hitnek olaja 
s meg-megcsüggedünk a protestantismus és e főiskola 
szent hagyományai iránt való bizodalmunkban : mintha 
ők lebegnének elénk az ő kifogyhatatlan korsójukkal s 
mintha ők tartanák elénk a martyrok ragyogó koro- 
náját ! 

Szép, igéző, égig emelő látvány valóban I Mintha 
csak a próféta álma teljesedett volna be e mi főisko- 
lánkon, aki igy bátorította egykor az aléldozó Izraelt : 
„Népek jönnek a te világosságodhoz és királyok a te 
feltámadt fényességedhez . . . Hozzád Jön a Libanon 
ékessége: a ciprus, a platán, a sudaras cédrus, mind 
együtt az Isten szent helyének megékesítésére, hogy meg- 
dicsőíttessék az ö lábainak helye." (Ezs. 60. 3. 13.). 

Dicséret, dicsőség a kegyelem örök kútfejének, 
hogy ennek a ragyogó sorozatnak nincsen záróköve! 
Dicséret, dicsőség a protestantismus sorsa felett virrasztó 
isteni szeretetnek, hogy midőn édes büszkeséggel és 
dicsekedéssel virágot hinthetünk múltunk nagy alak- 
jainak lábai elé: ugyanakkor meghajthatjuk a sáros- 
pataki főiskola és a tiszáninneni egyházkerület zászlaját 
egy ÚJ név előtt s örvendező tisztelettel igtathatjuk azt 
be ami ciprusaink, platánjaink és cédrusaink közé! 

Kié ez a név? Szinte felesleges is megemlítenem. 
Évek óta hordjuk már ajkainkon kegyelettel, tisztelettel. 
Szűkebb s tágabb hivatalos köreink fűztek is már 
hozzá szép terveket, nagy gondolatokat. Némelyek közü- 
lünk látták is már lelki szemeikkel, amint az új név 
varázsától, a főiskolai kert valamelyik pontján, egy 
hatalmas arányú, díszes épület emiClkedik, homlokán az 
új név betűivel, amelyeket hálás érzések között olvasgat 
majd az egymás nyomába lépő nemzedékek hosszú 
sorozata és amelynek láttára megnyugvás száll majd 
ama megkeseredett szívekbe is, amelyek ez új névnek 
a főiskola évkönyveibe való beigtatását hiú számítá- 
saikkal megkésleltették. 

Az új név a Szeghi és Vibornai Mudrány András 
neve. 

Ki volt Mudrány András? I Egy szorgalmas, vagyon- 
gyűjtő, feltörekvő, Isten és emberszerető, buzgó protes- 
táns családnak utolsó férfi sarjadéka. Test és vér, mint 
mi mindnyájan. Születisztelő gyermek, jó testvér, hű 
barát, szerető férj, buzgó egyháztag és lelkes honfiú ! 
Reménylett, hitt, álmodott s csalódott sokat, mint a leg- 
több közöttünk, de aki csalódásai közül reményről- 
reményre, hiből-hitbe szállt, mert úgy alkotta lelkét 
Istene. Ember, aki talizmánt hordoz kebelében és a 
siralom völgyéből is mosolyogva tekint az ég csillagaira 
s imádkozni tud akkor, amikor egynémely társa átkot 

szór a természeti és erkölcsi világrend megmásíthatatlan 
törvényeire ! 

Ki volt Mudrány András? Egy férfi-jellem, aki 
— miután kénytelen volt lemondani arról az édes 
reménységről, hogy fiak és unokák áldják majd egykor 
kihűlt hamvait, — egy nagy szent elhatározással a 
szabolcsi református egyházat és a sárospataki főiskola 
szegényeit fogadta el a Mudrány-család fiaivá és uno- 
káivá ! . . . Egy nemes lélek, aki emberi számításaiban 
való csalódásai elöl a szeretet angyalának szárnyai alá 
menekül s múló gyönyörök élvezete helyett a szegények 
örömének fényéből von soha el nem enyésző glóriát a 
Mudrány-név köré ! . . . 

Ki volt Mudrány András? Én földi szemekkel 
nem láttam, nem láthattam őt soha ! De irománvai közt 
lapozgatva, aprólékos jegyzeteit s földi életének koro- 
náját, — végrendeletét szemlélgetve : — mintha érezném 
szíve melegének kiáramlását, vallásos hitének mindent 
meggyőző erejét s hirdetni merem, hogy ő nemcsak 
alapítványának nagysága által, de szíve-lelke nemessé- 
gével is méltó jogon követelhet magának helyet ami 
halhatatlanaink, e főiskola legnagyobb jolievői között. 



1818. dec. 16-ikán született Tarcalon, ahová a 
Mudrány-család egyik ága, a szepesmegyei Viborna 
községből, a család ősi fészkéből a Mudrány Pál 
1793-iki végrendelete következtében származott le, aki 
az ő szegi, bodrog-keresztúri, s tarcali birtokait, a 
bodrog-keresztúriak között a „Poklos'' szőlőjét, a tarca- 
liak között pedig az ő Báránytól örökölt házát is 
Mudrány Károly fiaira hagyta, akiknek neveltetéséről 
is végrendeletileg gondoskodott. A Mudrány Károly 
3-ik fia volt János, az András édes atyja.. Ez a János 
a bárczai Bárczy István és Vaitay Erzsébet egyik 

leányával, Katalinnal lépvén házasságra, ezen az úton 
az ágost. hitvallású Mudrány-család rokoni össze- 
köttetésbe jutott mindjárt e század elején a Fáy, Sze- 
pessy, Lónyay, Kácsándy, Bernáth és Boronkay stb. 
kiváló református családokkal s mintegy elő volt 
jegyezve arra is, hogy a sárospataki főiskolával bensőbb 
viszonyra lépjen. 

A Mudrány András születésekor a Bárczy- család 
szíve már hozzá volt kötve a sárospataki főiskolához, 
többszörös kötelékkel is, Bárczy Kata, az András 
szép nénje, a Kácsándy László felesége részint diákok 
táplálására, részint a német nyelv-tanítók fizetésére 
1781-ben és 1784-ben 3000 rhénes forintot ajándéko- 
zott; Bárczy Sámuel pedig a Mudrány András édes 
anyjának nagybátyja 1813-ban 5500 frtos alapítványt 
tett a sárospataki főiskolának. A gyermekekkel szépen 
megáldott Mudrány János és Bárczy Kata számára 
tehát csillagfényes út vezetett már a bodrogparti Collé- 
gi um felé. 

1819-ben itt is találjuk már a Mudrány-f lukat, 
noha egy Mudrány Pál-féle 12,000 frtos alapítvánnyal 
s a Mudrány-család hagyományaival el voltak jegyezve 
a kézsmárki lycaeum számára is. Andrást aki idősebb 
testvére, — János után következett a sorban, a neve- 
zett év szept. 5-ikén jegyezte be Somossy János igaz- 
gató a főiskola anyakönyvébe, mint 11 évest s mint 
szabolcsi illetőségűt, ahová pár évvel elébb költözött át 
a család, mint Bárczy Katalinnak a Guthyak révén 
nyert örökségébe. Mint inferior sintaxista kezdte itt 
iskoláit, miután házi nevelők segélyével a népiskolát 
és a középiskola első osztályát már Szabolcsban elvé- 
gezte. Meddig tanúit itt egyfolytában, nem bizonyos. 
1834-ben, mint első éves publicus (mint mostani 7-ik 
osztálybeli tanuló) van bejegyezve s itt maradt bátyjá- 
val Jánossal együtt 1837-ig, amikor János Eperjesre, 

András pedig Kézsmárkra ment tanulmányainak bevég- 
zésére. 

Nagyon boldog s feledhetetlen évek lehettek 
azok, amelyeket Mudrány András, a gyermek és ifjú a 
sárospataki főiskola körében töltött, mert a férfiú és 
aggastyán lelkében is besugározták az Alma Mater 
képét. A nemzeti ébredés időszakának egy része volt 
ez; álmodozásra, rajongásra késztö, ifjú szíveknek való 
idő; amelyben volt is miért, lehetett, kellett és illett is 
lelkesedni, forrongani és nagy elhatározásokra gerjedezni. 
Megújulni nyelvben, irodalomban, politikai és társa- 
dalmi intézményeinkben ; kiszabadítani nemzetünket s 
a nemzet újjászületését legbiztosabban elősegítő isko- 
lákat a XVIII. század sorvasztó hatalma alól ; részévé 
lenni a Kazinczy Ferenc és Széchenyi István lelkének: 
ez volt a jelszó, a szent törekvés, a legjobbak vágya, 
célja. A sárospataki főiskola forrongott, nyugtalankodott, 
mint a kiröpüléshez készülő méhraj. Épen mikor a 
Mudrány-fiúk ide jutnak, az ifjúság élén Szemere Ber- 
talan jár tűzoszlop gyanánt; lelkesedésének lángja fel- 
gyújtja az ifjúság lelkét, átmelegíti a reformokra szintén 
kész elöljáróságot; egyletek alakúinak szent eszmények 
szolgálatában ; a haladás, a megújhodás ihlete ragadja 
magával az egész jó öreg főiskolát. Az esküdt diákok 
könyvtára mellett, előterem — akár csak a mythologiai 
Minerva, — a sárospataki ifjúsági egyesület, a tüzébe 
hamvadt Páncél-vármegye romjaiból új életre támad a 
Nándor-vármegye s Mudrány Jánosnak és Mudrány 
Andrásnak módjában volt itt látni, amint Kazinczy 
Gábor, mint főispán működik és válik példává, ösztönné, 
kovásszá a Nándor-vármegye élén (1832— 36-ig) s volt 
módjukban eszményeket alkotni maguknak egy ébredő 
nemzet ifjúságáról s egy nemzeti eszméket szolgáló 
nagy tanintézet hivatásáról. 

Még itt voltak a Mudrány-fiúk akkor is, amikor 

a jogait követelő nemzet mozgolódásától s nagyobb 
arányú reform-törekvéseitől az államhatalom megriadt 
s a nemzeti ifjúság bálványát, Kossuth Lajost börtönbe 
vettette és a sárospataki Nándor-vármegye működését 
is betiltatta. 

Közel járunk az igazsághoz, — úgy hiszem. — 
ha állítani merjük, hogy a Mudrány András lelki szövet- 
sége a sárospataki főiskolával már ebben az igézetes 
időszakban megköttetett s az itt látottak és hallottak 
alakítólag folytak be az ő emberi, vallási, politikai és 
honfiúi egyéniségének kifejlődésére. 

Mint pataki diák vesztette el jó édes-atyját 1836. 
május 15-ikén s ez időtől kezdve még inkább, mint 
eddig, bálványozott édes anyjának befolyása alá jutott, 
aki sokat örökölt annak a másik Bárczy Katalinnak 
szelleméből, akinek nevét egy imádságos könyv őrzi 
irodalmunkban. 

Ez a jó édes-anya, akire sok lett volna a Mudrány 
és Bárczy birtok gondozásának terhe, 1841-ben, már 
ekkor nagykorúvá lett három fiának : Ferencnek, Jánosnak 
és Andrásnak az apai örökséget, — mint az osztály- 
egyezség záradékában írja, — „az ö boldogulásokra és 
előmenetelekre" kiadta, amikor is egy-egy Mudrány-fiú 
a vibornai és kézsmárki, valamint a „csupán fiágat 
illető" zempléni birtokból is 22—23,000 s összesen 
44 — 45,000 frt. értékű vagyonhoz jutott. 

Az 1848-iki forradalom, mint önálló földbirtoko- 
sokat találta őket s mint meglett férfiakat és nőtleneket, 
amely utóbbi állapotuk nem csekély aggodalmat okozott 
a Mudrány-név fenmaradását és virágzását óhajtó édes 
anyának. 

Ferenc, a legidősebb, az édes-anyai kérésekkel s 
a család jövendőjére való hivatkozásokkal sem volt 
visszatartható a forradalomban való részvéteitől s mint 
hős esett el Kassa mellett 1849-ben. János és András 

meghódoltak a család joga előtt s hazafiúi Icötelessé- 
geiket a nemzeti hadsereg több irányú támogatásában, 
s a bujdosók ápolásában igyekeztek leróni s így jutot- 
tak benső ismeretségbe Pálkövi Antallal, a sárospataki 
főiskola egyik üldözött tanárával, akihez András a 
későbbi években is meleg ragaszkodással viseltetett, s 
öt, mint történetírót is megkülömböztetően megbecsülte. 
Ez a viszony is kiválóan jótékony volt arra, hogy az 
Alma Mater képe a Mudrány András lelkében ifjú 
fényében megmaradjon. 

1850-ben feleségül vette egyik közeli rokonát, 
Vattay Veronkdt, a Nemes Vattay Sámuel és Kovács 
Borbála szabolcsi birtokos leányát, akit — hogy mennél 
inkább hü mássá legyen rajongásig szeretett édes anyjá- 
nak, — 5 éven át neveltetett a saját gondolatai szerint, 
a Bárczy Katalin mintája után. Anya és fiú mintha 
meg is találták volna Vattay Veronkában azt, akit és 
amit kerestek ! . . , Nemesen egyszerű, müveit, gondos, 
az úri ház tisztességének kívánója és fentartója, férjét, 
otthonát hün szerető, az Isten házának tornácai után 
vágyakozó, testi-lelki kedvességekkel ékeskedő, jó fele- 
ség volt Vattay Veronka. így emlékeznek róla azok, 
akik a Mudrány András házának vendégszeretetében 
részesek voltak. Volt lényének valami sajátos varázsa, 
amivel oda kötötte férjét magához, otthonához, birto- 
kához s ami nem engedte Mudrány Andrásnak, hogy 
emberektől nyerhető, zajos megtiszteltetések után áhítoz- 
zék s vagyon-pusztító hivatalok fényében keressen 
magának drága szórakozást. A mintaszerű édes anya, 
Bárczy Katalin, 7 évig látta s élvezte még az ő leg- 
kisebb fiának földi boldogságát, aminek csak egy 
hiánya volt: — a nagyanyai öröm. 1857-től, amikor a 
Mudrány-családnak ez az őrangyala elhunyt, Mudrány 
András és Vattay Veronka még erősebb szeretettel 
kapcsolódtak egybe s a hit, remény és szeretet karjain 

ringatózva, igyekeztek megnyerni a csillagok közül is 
reájok néző édes anyának tetszését. Olyanokká lettek 
egymásra nézve, mint a bibliai Elkána és Anna, s 
mint Zakariás és Erzsébet. Sokan látták, hallották őket, 
amint csalódásukat szívok fenekére rejtve, zsoltáraink s 
dicséreteink legjavát együtt énekelgették s együtt imád- 
koztak az ó-szövetség költőjével a termő szőlőért s az 
asztalt körülfogó olajfa-csemetékért, — a Mudrány- 
család fenmaradásaért. Már ekkor felszentelték úri 
házukat parókhiává! 

A tűnő évek csak növelték lelkük vallásos hangu- 
latát. A letiprott magyar újra felébredt már, a nemzet 
újra bízni s munkálkodni kezdett jövendőjeért, de 
Mudrány Andrást ez a fordulat sem zaklatta ki ottho- 
nából és lényévé vált hangulatából. Az elnyomatás 
évei különösen alkalmasak voltak arra, hogy egy töp- 
rengő, elmélkedésre hajló ember a múltak emlékeiben 
keressen vigasztalódást s ezekben találjon kivezető 
utat a jelen nyomorúságai közöl. Mudrány András a 
töprengő, elmélkedő egyének közé tartozott. Ott volt 
szemei előtt a szabolcsi földvár, a szebb időknek, a 
nemzeti dicsőségnek egyik néma bizonysága. Megszó- 
laltatni a múltnak ezt a néma emlékét, eloszlatni a 
felette borongó homályt: — ezt a nemes kedvtelést 
szerezte meg magának a szenvedések évei alatt s ez 
tartotta fogva a nemzeti ébredés újabb időszakában is. 
A névtelen jegyző, a Priscus Retor, Constantinus Por- 
phirogenitus müvében és a magyar történeti emlékek- 
ben igyekezett magának kárpótlást szerezni amaz édes 
gond helyett, amit a fiak, leányok és unokák nevelése 
okozhatott volna mindkettőjüknek. Szabolcs -vár múltjá- 
nak tisztázása különösebben is nyugtalanította s erre 
vonatkozólag levelezésben állott legjobb történészeinkkel 
s egyik szabolcsmegyei lapban jelét is adta búvár- 
kodásának. 

Másik kiválóbb kedvtelésének tárgya — a lemon- 
dás időszakában is — az ő „Poklos" nevű szőlője volt, 
a Mudrány-családnak egyik büszkesége, egykor a gróf 
Károlyi Sándor, 1725-től pedig a Mohos István birtoka, 
aki azt hü szolgálatai jutalmául kapta Erdőd és Csongrád 
örökös urától. A szabolcsi földvár Zemplén felé néző 
oldaláról évről-évre távcsövön leste Mudrány András, 
hogy miként ébred a „Poklos" szőlő felett a tavasz s 
az első gólya érkezésére — mintha szárnyai nőttek 
volna, — ide vágyakozott, ide sietett s feleségével együit 
itt töltötte az év enyhes és meleg időszakait, itt fogadta 
barátait, rokonait s a „Poklos szőlő" nemcsak boráért, 
de borházának vendégszerető lakóiért is nevezetessé 
lett a közeleső vármegyék űri osztálya előtt. Púlkövi 
Antal, aki Bárczy Katalin temetésében is szónokként 
vett részt, Zsarnay Lajos a Mudrány András volt 
tanárja, a későbbi superintendens, majd Kun Dániel, 
Hegedűs László — a sárospataki főiskolának e vezér- 
alakjai is megfordultak a Mudrány András borházában 
és fentartották Mudrány Andrásnak a főiskolával való 
benső szövetségét. Nemcsak fentartották, de erősítették 
is, mert 1861-ben, amikor lemondott már szívében a 
Mudrány-névnek örökösök útján lehető fentartásáról ; 
épen egy évvel a sárospataki főiskola 300-ados ünne- 
pélyének megtartása után, egész vagyonát a sárospataki 
főiskolának jegyezte el — végrendeletileg. 

Az a 300-ados ünnepély a feleszmélt nemzet 
tavaszának volt hirdetője s lelki frigykötés volt a nemzet 
jogaiért lelkesülő honfiak és honleányok között! Egy 
protestáns főiskola kebelében, ennek szabadság szere- 
tettől felszentelt téréin s szellemének hatása alatt indul 
az új időszak biztató fakadásnak : — oh hát ragyog- 
hatott-e hűvösebben a főiskola képe a hü fiú szívében, 
mint épen a százados ünnepély varázslata alatt? Ami 
addig mint hit boldogította, az az események láttára 

férfiúi meggyőződéssé vált lelkében, t. i. hogy a pro- 
íesfaniísmus erejében rejlik a nemzeti szabadság bizto- 
sítéka s hogy ezt az erőt fokozni, növelni honfiúi és 
honleányi, szent kötelesség. E meggyőződés volt a Mud- 
rány András hátra levő életének vezércsillaga. Amint 
elébbre-elébbre haladt az időben, annál inkább hozzá- 
tapadt gyermek és ifjú korának emlékeiliez. A gyerme- 
kektől üres házból oda röppent képzeletének szárnyain 
a Bodrog partjára, ahol szegények és gazdagok százával 
sürögnek s zajongnak egy jó édes anya szárnyai alatt, 
akinek nincsen annyi keze, hogy mindenik gyermekének 
támasza legyen s nincsen annyija a földi jóból, hogy 
legalább a szegényeknek asztalt terithessen. E szegé- 
nyeken segíteni, ezekből erős prot. nemzedéket nevel- 
tetni s általok a prot. egyházat a pokol kapui ellen is 
megvédelmeztetni : — ez volt a Mudrány András és 
Vattay Veronka édes álma s ez álom mámorában össze- 
ölelkőzve, úgy érezték, hogy igaza van a szent hajdan 
dalnokának, amikor így énekel: „A setétségben is fénylik 
az igazak világossága s a hívők nemzetsége meg- 
áldat ik." 

Közbül azonban fordulatok állottak elő a Mudrány 
András csendes folyású életében. Hü nejét, lelkének felét 
1881-ben, február 3-ikán elvesztette, miután 1878-ban 
egykori jogász-társainak, barátainak, rokonainak jelen- 
létében az ezüst-lakodalmat vele a „Poklos" szőlőben 
nagy boldogan megünnepelte. A megtört férj elébb az 
imádságban, majd mikor hegedni kezdett szívén a seb, 
vagyoni ügyeinek s a család iratainak rendezésében 
keresett menedéket a fájdalom és a magánosság keserű- 
ségei elől. A sárospataki főiskolát idő közben a Pálóczy 
Horváth-testvérek fejedelmi hagyatékkal ajándékozták 
meg s a jogakadémia berendezése végett megnyitotta 
a tiszáninneni egyházkerület a legendáktól környezett 
Vay~Mocsáry-alapitványt is, ami mind közelről érdekelte 

a Mudrány András lelkét. Bizonyságaink vannak reá, 
hogy tudakozódott az alapítványok természete, rendel- 
tetése, mennyisége felöl s talán a nyert tájékoztatások, 
s talán a szabolcsi egyház sorsában mutatkozó válto- 
zások, különösen pedig a nálunk is mutatkozni kezdő 
socialisticus mozgalmak okozták, hogy 1892-ben 1861-iki 
végrendeletét megváltoztatta s illetőleg azt újabbal 
cserélte fel, amelyben szabolcsi birtokait a szabolcsi 
református egyháznak, zempléni birtokait pedig a sáros- 
pataki főiskolának hagyományozta. 

E megváltoztatott végrendeletének főiskolánkat 
érdeklő II. pontja szóról szóra ez: „Zemplénvármegyé- 
ben helyezett „Faragó szállás" nevű rétemet, a szegi 
határban általam jelenleg bírt, valamint a folyamatban 
levő tagosítás folytán nyerendő összes területeket, a bod- 
rog-keresztúri határban bírt összes ingatlan vagyonainiat 
és a Tokaj városában lévő curia-jogomat, belsőségemet 
és minden ezeken létező és ezekhez tartozó épületeimet; 
továbbá a szegi-i borházban lévő házi bútorokat, szüretelő 
edényeket és az ottani pincében található borokat, hagyo- 
mányozom a sárospataki ev. ref főiskolában létező és 
fennálló tápintézetnek. A borokra nézve kívánom, hogy ezek 
lehetőleg előnyösen értékesíttessenek és az értékesítés foly- 
tán befolyt összeg kizárólag a „Poklos'' nevű szőlőm újból 
felépítésére fordíttassék s annak megtörténtéig tőkésíttessék. " 

Ez újabb végrendelkezés után családjának gondo- 
san összeállított s a Mudrány-név tisztességének fentar- 
tására szolgáló okiratait és többnemü régiségeit a Nem- 
zeti Múzeumban helyezte el 1894-ben s a következő 
évben — 77 éves korában — március 28-ikán elhunyt, 
abban a tudatban, hogy minden dolgát jól elrendezte s 
abban a megszentelő hitben, hogy hü neje csendes pihe- 
nőt készített már számára az égben s hogy fiak és uno- 
kák helyett fiakat nyert Istentől a szabolcsi egyház és 
a sárospataki főiskola szegényeiben. 

1895. március 30-ika óta ott nyugszik már az 
általa készíttetett családi sírboltban, a temetővé alakított 
szabolcsi földvár ősi kebelében, forrón szeretett szülői 
és hü felesége hamvai mellett és együtt álmodoznak a 
Mudrány-név örök életéről. 



Ilyen volt, így gondolkozott, így hitt és cselekedett, 
így élt és halt meg Mudrány András — az én lelkem 
bizonyságai szerint. 

Az a birtok, amit ő e főiskolára hagyott — a leg- 
mérsékeltebb számítás szerint is — felér 100,000 koronával, 
az a másik pedig, amivel a szabolcsi lelkészi hivatalt 
tette mindörökké kívánatossá és a szabolcs-községi nép 
vagyonosodását óhajtotta elősegíteni : — ez a másik 
jóval felülhaladja pénzértékben az 50,000 koronát . . . 
Gondoljuk éhez a szinte országos hírű, több mint 19 
holdas „Poklos'^ szőlőnek korábbi termőképességét s a 
több mint 17 holdas Aranyos-dülöbeli szőlőterületet tel- 
jes virágzásban és gyümölcsözésben ; és számítsuk mind- 
éhez a Mudrány András hagyatékának erkölcsi Jelentő- 
ségét: akkor előttünk áll s csak akkor áll igazán előt- 
tünk a Mudrány András szellemi képe. 

De még akkor sem egészen ! Be kell tekintenünk 
szabolcsi kastélyába és kertjébe s Poklos szőlőbeli nya- 
ralójába s el kell itt olvasnunk a gazda lelkébe világító 
feliratokat, emléktáblákat; végig kell itt szemlélnünk 
nemzeti hőseink szobrait, festett képeit, amik házának 
főékességeit képezték s ekkor . . . ekkor mondhatjuk 
aztán, hogy beláttunk a Mudrány András szívébe s ekkor 
érthetjük meg teljesen annak áldásos dobbanásait. 

Hit, haza és emberszeretet ! Ezek képezték szívé- 
nek szentháromságát s e szentháromság sugallatából 
lett ő a szegények evangyéliomának hirdetőjévé, a sze- 
gények keresztjének hordozójává. 

Látott maga körül pusztuló úri családokat, elho- 
mályosodott ősi nagy neveket — s a szegényekben 
keresett menedéket az egyháznak és a hazának. Látott 
megalázkodó, meghunyászkodó gyászmagyarokat, vagyo- 
nukból kipusztult alázatos szolgákat s a szegényeknek 
egyházias és hazafias neveltetése által kívánt önállásra 
büszke és megvásárolhatatlan fiakat biztosítani a magyar 
nemzetnek. Sírjából mintha a független protestantizmus 
és a független magyar haza glóriás alakjai emelkednének 
ki s mintha azt suttognák nekünk : „éjeiben győzhetünk.'' 

* 

Míg forgattam a Mudrány-család okmányait s míg 
merengtem a Mudrány András aprólékos jegyzetein s 
végrendeletének minden szaván, betűjén s míg kerestem- 
kutattam tetteinek indító okait : ez a kép rajzolódott lel- 
kemre Mudrány Andrásról. 

Azt a másik képet itt a főiskola elöljárósága művész- 
kezek által festtette meg. 

Én a magamét leteszem igénytelen koszorú gyanánt 
a Mudrány-család szabolcsvári sírboltjának ajtaja elé. 
Emezt bevisszük méltó helyére, a főiskola könyvtárába, 
a mi legnagyobb jóltevöink közé — hálás szívvel, kegye- 
letes emlékezéssel, szívbeli áldások között. 

Hogy ne sokáig kérdezősködjék majd az ábrázolt 
egyén neve s jelentősége felől az egymás nyomába lépő 
hálás nemzedék, írjuk reá a mi édes idvezítönknek örök 
idők számára szóló figyelmeztetését: „Szegények min- 
denkor lesznek veletek!'' 

E feliratban benne lesz majd a Mudrány-név 
halhatatlansága is. 

Áldott legyen a Mudrány-család s a Mudrány 
András emlékezete ! 

(Felolvasta a szerző az egyházkerület és főiskola által rendezett enilékíímiepen 

DR. HEISZLER JÓZSEF. 

1818—1901. 

Négy egyházkerületünk látta az ö égfelé törő 
lelkének lángolását és — meghalt egy félreeső falú 
csendes parókhiájában, szinte rideg egyszerűségben és 
magánosságban, mint egy remete. Mélységes tudása, 
hegyeket is megmozgató hite, irói termékenysége, tanári, 
papi, szónoki jelességei a legelső helyre praedestinálták 
közöttünk és — úgy halt meg, mint közkatona ; kifá- 
radtan, az élettel betelten, mint az ó-szövetségi patri- 
arkha s nagy, szent eszményeinek romjai felett való 
búslakodás közben, mint a bibliai Prédikátor. 

„ Minden hanyatlik . . . minden hanyatlik, amit 
egykor virágozni láttam s virágzásának örvendeztem," 
mondta ő f. év júhus 3-án a felső-szabolcsi tiszttársai 
által tiszteletére rendezett örömünnepen. — „Valóban, 
nem óhajtanám újra kezdeni az életet s kezdem érteni 
a bölcset, aki mondd : Jobb a halálnak napja a születés- 
nek napjánál; kezdeni érteni az apostolt, aki óhajtott 
felosztani és lenni az ő Krisztusával. Valóban, a megholt 
és feltámadott Krisztus a mi egyetlen menedékünk és 
biztosítékunk az élet minden körülményeiben. Megyek 
tehát én is tovább keresni ama Jobb hazát, hol több a 
világosság, több az igaznak, szentnek és Jognak tiszte- 
lete, hol több az Isten!'' 

És elment f. hó 16-án. Csalódottan, meggyötört 
szívvel, lelkének megtépett szárnyain ... így hagyta 
itt ezt a viszontagságos földi világot, de teljes remény- 
séggel, hogy a felbomlott földi sátor helyett örökkévaló 
lakása leszen Istennél, a mennyben. 

Nehéz, küzdelmes földi pálya jutott a dr. Heiszler 
József osztályrészéül bizonnyal. 

A több világosság, több igazság voltak életének 
vezérlő csillagai s küzdenie, birkóznia kellett a sötét- 
séggel, a jogtalansággal s nem kerülhette ki a félre- 
értetést, a meg nem értetést, akár csak az ó-szövetség 
prófétái. 

Szakított, mint az apostol, családjának hagyomá- 
nyaival, a testtel és vérrel, hogy ölelhesse a mennyei 
világosságot és az igazságot, amely szabadokká tesz 
— és éreznie kellett, hogy a világosság és igazság 
útján is göröngyök vannak s a látható egyház leg- 
tisztább alakja sem égi angyalok szövetkezése. 

Lerázva magáról a pápás egyház bilincseit, egész 
szenvedéllyel, az érett férfiú erős akaratával, a kiforott 
tudós összes tudásával harcolt a Kálvin egyházának 
diadaláért és fájt neki, hogy nem támadt körülte pün- 
kösti lelkesedés és a legtöbben nem bírták követni 
Istentől ihletett lelkének szárnyalásait. 

Nehéz, küzdelmes földi pálya jutott dr. Heiszler 
Józsefnek valóban ! 

Azt hitte, hogy akik hivatalosak, azok hivatottak 
is s hogy akik a Kálvin zászlója alá esküdtek, azoknak 
az utolsó jottáig kell harcolniok a kálvini egyház igaz- 
ságaiért ... és fokozódó keserűséggel látta a presbyteri 
egyház erős kőfalainak megrepedezését, a réseket a 
kálvini egyház alkotmányán s a prot. autonómia bás- 
tyáinak ingadozását. 

Mi láttuk, egész anyaszentegyházunk látta az ő 
búsulásának gerjedezéseit ; hallottuk prófétai lelkének 
intelmeit s jó bizonyságok lehetünk mellette, hogy az 
Ézsaiás lelke támadt fel benne : a kérlelhetlen, a rendít- 
hetlen, az egyszer igazaknak ismert elvekhez mind 
halálig hü és nem alkuvó. 

Áldott legyen az Isten, hogy elküldte Öt, hogy 

nekünk adta Öt s hogy dús szellemének reánk hagyott 
kincseivel örökségre méltatott bennünket, amin nem 
fog a rozsda és penész s hogy életével, küzdelmeivel, 
csalódásaival és keserűségeivel példává tette előttünk 
s intelműi állította elénk és egész anyaszentegy- 
házunk elé. 

Nyugodjék áldásban az ö Krisztusának kebelén 
s találja meg Istennél a mennyben, amit nem adhatott 
meg neki a föld, az ember, a család, a társadalom és 
az anyaszentegyház, amelynek prófétája volt. 

WAROA LAJOS. 

1835—1900. 

Mélyen tisztelt közönség! 

Az 1900-dik év május havának 17-dikén, a dél- 
utáni órákban a sárospataki főiskola homlokzatán gyász- 
lobogó jelent meg, hirdetve az élőknek, hogy a főis- 
kolának halottja van. 

A vándor, akit ez órákban jó, vagy balsorsa erre 
hordozott, ösztönszerű sóhajjal kérdezé: „Kiért ugyan 
e tisztességtétel?" „Ki halt meg?" — zajong a múzsák 
serege a gyászjel láttára: „Elöljáró, tanár vagy diák?" 
És a kapott válaszra kérdés-kérdésre kél s egymást 
zaklatva kutatja száz kíváncsi gyermek és ifjú ; „ki volt 
Warga Lajos ?" És a száz között, a több között alig 
akad csak egy is, aki társait csak úgy, ahogy is kielégítené. 

És megcsendült az utca, mint egykor Betlehemben 
a Naómi és Ruth megérkezésekor; és szállt a kérdés 
szájról-szájra : „ki volt Warga Lajos .?" És az utca népe, 
a piac népe, az öröm és gyászünnepek bámuló tábora, 
szinte boszankodva nyugtalankodott — a bizonyosság 
után. És hír hírre támadt. Susogtak a pataki remetéről, 
aki elzárkózottan él s örök nagy titkok nyitját keresi; 
a rejtélyes idegenről, akit ide sodort a bánat, a csaló- 
dás és örömét leli a szegények istápolásában, a köny- 
vek gyűjtésében és csukott kapunál, bezárt ajtók megett 
virágokat ápol, fúr-farag, dolgozik és imádkozik. 

Senki sem látta őt az utcák szögletén, sem a 
templomban az elölülők között, sem a tanácsházban a 
versenkedők sokaságában, sem az ujjongó körmenetek- 
ben : „ki volt tehát?" 

És megnyílt a gyászhajlék és látott a kíváncsiak 
serege és a tisztelők gyülekezete egy egyszerű ravatalt 
egy husszita-templomszerü szobában, amelybe csak 
gyéren mosolyog be a jóltevő napsugár; és látott a 
falak mentén szekrényeket, bennök, felettök könyvekkel 
és erre is, arra is asztalokat, amelyek szintén könyvek 
súlyától roskadoznak ... és látott a ravatal mellett 
két gyászba öltözött női alakot, akik könyeikkel öntö- 
zik a pihenőnek kezét és nem akarják bevenni a vigasz- 
talást. És susogás támad újra és hivő lelkek, bibliás 
asszonyok hirdetni kezdik, hogy Lázár volt ő, a Mária 
és Mártha édes testvére. 

És odazarándokoltak a ravatalhoz a hálás tanít- 
ványok, a szerető és tisztelő kartársak és szemlélve, 
figyelve a helyet, ahol a mester és kartárs fáklyája 
égett és ellobogott s tekintetöket az ijdvözültek nyu- 
godtságával pihenő alakra szegezve : úgy tetszett nekem, 
mintha ők is hánytorgatnák leikökben e kérdést: „ki 
volt Warga Lajos?" 

Fa, amely itt borúit virágba s itt érlelte és itt 
hullatta jó gyümölcseit ; de hol volt kikelése ? 

Patak, amelynek partjain dús tenyészet él ; de hát 
hol volt fakadása, milyen volt futása? 

Hajó, amely kincseket hordoz ; de hát honnan 
indult s milyen habokkal küzködött?! . . . 

E kérdésekre ez ünnepélyes órában, nekem, az 
egykori tanítványnak, a sok időn át szerető s tisztelő 
kartársnak kellene megadnom a feleletet. Úgy vélek 
legjobban megfelelni szép tisztemnek, hogy elmondom 
neked ~ mélyen tisztelt Gyülekezet! — a Warga Lajos 
élettörténetét. Színes, hangzatos beszéd helyett egy élet- 
történetet, egyszerű szavakban, hogy meg ne zavarjam 
a békén nyugovónak édes álmait. 

Míg itt élt közöttünk a földi testben, nem ismerte 
öt úgyszólván senki ; én sem, szíve szerettei is alig . . " 

14 

hadd ismerjük meg legalább most, amikor ő már a 
történelemé. 

* 

A Szamos partján, Erdélyország fővárosában szü- 
letett Warga Lajos 1835-ben, augusztus 19-én, a dió- 
sadi és tamáshidai Warga-családban, amelynek előnevei- 
vel azonban ő sohasem mutogatózott. Édes atyja, Warga 
Ferenc, előkelő, jó módú- tímármester volt s mezei gazda- 
ságot is folytatott. Munkás, értelmes, független állású 
polgár; tagja a 100 tagú városi tanácsnak, a kereske- 
delmi és iparkamarának s a ref. egyház consistoriumá- 
nak. Anyja Barátosi Buczi Anna, ama bibliai erények- 
kel díszlő nők közül, „akiknek éjjel sem aluszik el az 
ö világuk, ruhájuk erő és ékesség, vigyáznak a házuk 
népére s felkelnek az ő fiaik és boldognak mondják 
őket és az ő férjeik is dicsérik őket." Hét gyermeket 
nevelt fel ez az Isten szerint való házaspár, hat fiút és 
egy leányt s ezek között az 5-dik volt Warga Lajos. 

Okosan szerették valamennyit. Munka volt az 
imádságuk, önállóság és függetlenség volt a büszke- 
ségük: ezekre nevelték gyermekeiket is. Kényeskedni, 
válogatni, a kötelesség és a parancsolat elől húzódozni, 
— a Warga Ferenc házában nem lehetett. A foltos ruha 
is tisztesség, ha az ember maga szerezte; ha pedig az 
édes anyja, vagy a felesége foldja, akkor viselni is 
gyönyörűség: — ez volt a Warga-pár házi szabálya, 
amely ellen fölebbezni nem volt szabad, 

A kis Lajost édes anyja és testvérei kezdték a 
betűkkel megismertetni, otthon, mindjárt a zsenge gyer- 
mekkorban. Majd bátyja, az apai nevet öröklő Ferenc, 
a legidősebb testvér vette szárnyai alá, mint már collé- 
giumi diák és bennlakó.^ 

„Az 1842. szeptember 1-töl kezdve — mondja a 

1 A bennlakás általános divat volt az erdélyi nagyobb 
iskolákban, az u. n. collegiumokban. 

boldogult az ö ifjúságát örökítő jegyzeteiben, — a 
kolozsvári ev. ref. tanoda falai közt volt lakúsom, bátyám 
szigorú felügyelete alatt, elszigetelve a világtól, elválasztva 
szüleimtől, kiket naponta csak kétszer láthaték. Vas- 
szorgalommal kellett tanulnom. Az osztályban mindig 
5-ik, 6-dik helyet vívtam ki, az első hely átförhetetlen 
fallal volt védve az előkelőbbek arannyal páncélozott 
gyermekei által . . . Bátyám éheztetett is, meg is vert és 
be is zárt elégszer." * 

Csak 13 éves volt még, amikor a szabadságharc 
hullámai Erdély völgyeibe is behömpölyögtek. Hon- 
szeretettől ihletett családja körében is, benn az iskola 
falai között is sokat hallott s életkorához képest sokat 
is tudott már Erdély zivataros történetéből s arról a 
temérdek zsarnokságról, amell.^el szép hazáját és a 
testvér magyar hazát az osztrák hatalom megsanyar- 
gatta, kirabolta és összegyötörte. Mikor azért a fel bujto- 
gatott oláhok, szászok és szerbek odahagyták az 
unió zászlaját és együttesen összeesküdtek az egyesült 
Magyarország szabadsága ellen : ő, gyermekésszel is 
egészen természetesnek és rendes dolognak tartotta, 
hogy az ő népes házuk majdnem megüresedett. 

Apja nemzetőrré, Ferenc bátyja, az ö nevelője, 
honvéddé lett a 11-dik zászlóaljban, Dani bátyja, aki 

1 Warga L. 1856-ban júl. 20-án kezdte írni élete történetét 
s az öt jellemző gonddal, a történetíró korán mutatkozó figyej- 
metességével s elevenségével rajzolta meg gyermek és ifjúkorá- 
nak éveit egészen 1852-ig, amikor külföldi tanulmányai s szivé- 
nek nyugtalankodásai miatt a sokat ígérő s egészben véve szép 
és jellemzetes emléklapokat félbenliagyta. Ha úgy készítheti vala 
el, amint kezdte és folytatta, nemcsak öt magát isnierhetnök most 
bizonyosabban, hanem az ö lelke szemüvegén át mérlegelhetnök 
azokat az intézeteket és azokat a kiválóbb egyéneket is, amelyek- 
kel és akikkel Isten az ö földi sorsát összekötözé. A Warga L. 
emléklapjai egy részükben kedves és tanulságos úti rajzok s 
becsületére válhatnának a Baedekkereknek is. 

atyja hivatását örökölte, nemzetőr-vadász, Imre bátyja 
honvédtűzér és csakhamar el is esett a segesvári csatában. 
Mintha róla is szólna az, amit Tóth Kálmán annyi 
bübájjal örökített meg: 

„Kicsi vagy még én magzatom 
Gyönge vagy még katonának." 

A bezárt iskolákból kirekedt gyermek, a nagy 
események hírei után futkározva, sok társával együtt az 
utcákon-tereken való kóborlással, kiváncsiskodással töl- 
tötte napjait, ami sehogysem illett össze az ő szigorú 
gondolkozású szülőinek a gyermeki kötelességekről 
ápolt felfogásával s a zászlós táborokról, hős vértől 
pirosló terekről, magyar dicsőségről álmodozó Warga 
Lajos, egyszer csak egy füszerkereskedésben ébredt fel, 
mint kereskedő tanonc.'^ A vígan röpkedő fecske — a 
kalitkában. 

1848. április elsején kezdte meg kereskedői pályá- 
ját. Nehezen törődött ebbe a nem neki való igába. 
A kényszerült szívélyeskedés, a nyereségért való mosoly- 
gás, a címekkel való pazarkodás, a mesterkedő tessé- 
kelés, a reggeltől estig tartó megalázkodás : ez nem az 
ő lelkének való világ volt s ő napról napra jobban 
idegenkedett ettől a légkörtől és vágyott vissza ama 
boldog tanúlótársak seregébe, akiknek a szomorúra 
fordult nemzeti viszonyok között megvolt legalább az 
a vigasztalásuk, hogy az iskolák falai között készíthették 
magukat a szebb jövendő reménységére és küzdel- 
meire. 

Elejtett panaszai, megújuló nyugtalanságai nem 
találtak kedvező fogadtatásra a szülői házban. Szigorú 
édes atyja egy gazdag kereskedőt látott az ő Lajos, 
fiában, aki — szükség esetén — támogatójává lehet az 

1 S. Károly füszerkereskedésében. 

anyagiakban netalán erőtlenebb testvéreknek és roko- 
noknak is. Bölcs tervelés, de az egyéni tehetségekkel 
és hajlamokkal való számítás nélkül. 

Warga Lajosról nem az volt feljegyezve a Gond- 
viselés titkos könyvében, hogy mint füszerkereskedö, 
fillért fillérhez rakjon s a mulandó, veszendő javak 
bőségével emelje családjának tisztességét. Mint engedel- 
mességhez szoktatott gyermek, nem lázongott ugyan 
édes atyja akarata ellen, de szíve fenekén szüntelenül 
ápolgatta azt az édes hitet, hogy az ő sorsa nem a 
kereskedői pálya. 

A kedvező fordulat azonban késett. Év múlt év 
után. A nemzeti elnyomatás keserű évei voltak ezek, 
amelyek alatt a kereskedőknek is érezniök kellett a 
Kossuth-bankók hitelvesztettségét, a nemzeti gyásszal 
együttjáró nagyobb takarékosságot, a nemzeti vagyon 
megfogyatkozását s többszörösen is törniök kellett 
magukat a vásárló közönség kegyének kiérdemlése után, 
ami még inkább fokozta és gyűjtögette Warga Lajos 
szívében a sorsával való elégedetlenséget s a kereske- 
dői sáfárkodással — a saját lelkiösmerete előtt — 
végképen leszámolt. 

Mindemellett is 1852. ápril. hó 16-án már a 
keres kedősegédi vizsgát is letette s szabaduló levelét is 
kezébe kapta. Nyitva volt tehát előtte az út az atyja 
által részére szánt boldog ország felé; de ő nem bírt 
elindulni ezen az úton. Olthatatlan epekedéssel sóvár- 
gott vissza a kereskedői mértékek közül a jó öreg collé- 
gium padjaiba; a borsok, kávék, szerecsendiók világá- 
ból a könyvek társaságába, amelyek nem kívánnak 
önmegtagadást, önérzetünkből való kivetkőzést, csak 
szorgalmat, csak hűséget és amelyekre nincs befolyásuk 
az európai, a nemzeti, a társadalmi és természeti viszo- 
nyoknak, amelyek nem ismernek árapályt és dagályt, 
nem személyválogatást, fízetéshalogatást, hanem egy 

mértékkel kínálják és adják kincseiket mindenkinek, aki 
figyelmére méltatja őket. 

Majdnem egy teljes évig vergődött még kellemet- 
len börtönében, mint kereskedő-segéd^ s miután nem 
tudta már tűrni láncait s nem birta fékezni lelkének 
nemes szenvedélyét: 1853. márciusában oda dobta 
magát a bizonytalanságnak; a kereskedői pályával 
— szülői és rokonai beleegyezése nélkül — most már 
világ szerint is szakított. 

Néhány hónapig hányódotí-vetődött így Kolozs- 
váron, mint az elszabadult csajka a vízhullámokon. 
A még csak 18 éves ifjút komolyság, csaknem komor- 
ság lepte meg s aggodalomba ejtette szülőit, akik közül 
az apa számításaiban való csalódással, az édes anya a 
szeretett fiú sorsának bizonytalanságán remegő szívvel 
szemlélte a serdülő ifjú tétovázását. 

A szabadító angyal végre megérkezett. Ferenc 
bátyja, az ő első szigorú nevelője, akit a forradalom 
után csak nehéz sebei mentettek meg a besorozástól, 
Erdőszentgyörgyről, ahol kerületi bíróként működött 
s mint ilyen az üldözött magyarságnak is kiváló jól- 
tevöje volt, — Kolozsvárra érkezett, hogy legkisebb 
öccsüknek, Lászlónak aratási vizsgáján jelen lehessen. 

Ö előtte tárta fel a szegény, vergődő ifjú lelkének 
édes vágyait. És a jó testvér, aki jól emlékezett a 
szeretett öccs vasszorgalmára, — visszasegítette őt a 
tanúlói pályára, a tudományok forrásához, a collégiumba, a 
könyvek közé, amelyek nem csalnak meg, mint a rósz bará- 
tok s nem zsarnokoskodnak, mint a telhetetlen főnökök. 

1 Mint kereskedő segéd, M. Miklós füszerkereskedésében 
volt alkalmazva, ahonnan a 6 heti szabályszerű felmondás után , 
lehetett csak szabadulnia. Az ifjú lelkében élő szenvedélyről az 
üzleti szellemű főnöknek sejtelme sem volt s fizetésemeléssel 
próbálta W. L.-t, a kötelességtudó segédet, magához csatolni, 
így írja ezt maga W. L. az ö „Emléklapok" c. jegyzeteiben. 

Noé galambja a vizek felett kiálló faágon: csak 
az lehetett olyan boldog egykor, mint amilyen volt a 
18 éves Warga Lajos, hogy újrakezdhette a gimnáziumot 
és repülhetett a magasabb, tisztább tájékok felé. 

És repült gyorsan, mint aki bizonyosra tör. Magán- 
tanítók segítségével pótolta a kereskedői évek alatt 
elmulasztottakat. A görög nyelvben Dicsei Károly^ 
a latinban és számtanban Baczó Gábor voltak feled- 
hetetlen gyámolítói. „Hangya szorgalmát megáldotta 
Isten," mert 1853. szeptember 1-én a Salamon József 
igazgató-tanár előtt tett magánvizsga alapján bejutott 
a VI. gymnasialis osztályba s így már orcapirúlás nélkül 
futhatta tovább az óhajtott és visszanyert pályát. 

„És nőtt a gyermek és lángra lobbant 
Meleg keblén az ifjú kor." 

És küzdenie kellett serkedő vágyainak, szenvedélyei- 
nek fel-fellobbanásával, szívének érzelmeivel ; de vezér- 
csillaga vele volt, felette ragyogott és a kötelesség tisztes 
útján meglankadni nem engedte soha. 

Sajátos, szép ifjúság jutott a Warga Lajos osztály- 
részéül. Élénk tudvágya vitte-vonta mindenfelé, ahol 
tapasztalatszerzésre kínálkozott jó alkalom. Szerette a 
természetet, ennek ártatlan szépségeit s mindenkor nagy 
jutalomnak tartotta magára nézve, ha szülőivel, testvéreí- 
vel vagy barátaival nagyobb utakra vállalkozhatott, 
amelyekről gazdagodva tért vissza rendesen, miként a 
méh a virágos mezőkről. Amerre ment, amerre járt, 
mindenütt gondosan megfigyelte a vidéket, az embere- 
ket, a szokásokat, a templomokat, a tanintézeteket, a 
temetőket, a nagy emberek sírját, a történeti emlékeket 
s nem érte be soha a felületes szemlélő élvezetével, 
hanem a látott és hallott dolgokat emléklapokra jegyezte, 
hogy újra élvezhesse majd ifjú korának élményeit, és 
láthassa szívének, lelkének lezajlott mozdulásait. 

Mikor Dani' bátyjával 1854-ben először jött a 
szoros értelemben vett Magyarországra, leliíe repesett 
az örömtől s a Királyhágóról Nagyvárad felé tekintve, 
nemcsak az ismeretlen természeti kép bubája ragadta 
meg, hanem a Wesselényi szellemének is hálaérzelem- 
mel áldozott, amiért az unió eszméjét a testvérországok 
nemzeti eszményévé avatta. Nagyvárad várának romjai 
között a Rákóczyak emlékén mereng; s a tornyok és 
nagy épületek kőhalmazánál többre nézi a várost azért 
az emberies tényeért, amely szerint a világtalanokat 
ingyen gyógyításban részesíti. Debrecent az ország szi- 
vének érzi, mert egészen magyar és túlnyomóan kálvi- 
nista. Gyönyörködik a két tornyú templomban, a főiskola 
hatalmas épületében, de melegebben vágyik a könyvtár 
látása után, a Csokonay sírja után és fáj neki, hogy 
ezek látása nélkül kell a kálvinista Rómát elhagynia. 

Még gimnazista volt, amikor tele volt már lelke a 
vallási és nemzeti eszmények szerelmével s ez a sze- 
relme mentsvárává lett az ifjú kor tévedései, vétkes 
viharzásui s testet-lelket pusztító kedvtelései ellen. Foly- 
tonos szomj úhozása a szép, az igaz és tiszta után, 
elszakította öt a tanuló ifjúság körében, divatos cimbo- 
ráskodástól s ismeretek után való vágyódása oda kötötte 
a dolgozó asztalához, a könyveihez, az olvasmányaihoz 
s ez a félrevonúltság s bizonyos zárkózottság szívét 
érzékennyé, a behatások iránt kiválóan fogékonnyá vál- 
toztatta s okozójává lett nem egy fájdalmas csalódásnak, 
amelyeknek hatása alól nehéz benső harcok árán tudott 
csak megszabadulni. Borongó, merengő, tartózkodó, 
búsongásra hajlóvá lett a 20 éves ifjú s maga is félteni 
kezdte természetes jó kedélyét a sötét eszmék örökös 
éjszakájától. 

1 Ma is egyik előkelő polgára Kincses-Kolozsvárnak s az 
ev. ref. egyház legnagyobb adófizetője és legbuzgóbb presbytere. 

Szülői s testvérei korán észrevettél^ az ifjú lelke 
körül ólálkodó ködöt s együttesen is, de különösen 
Ferenc bátyja, gyógyítószerekről gondoskodtak. Azon 
a címen, hogy vizsgáját a várakozásnak megfelelőleg 
tette le, utazni vitte öt az ő vezércsillaga szülőhazájának 
nagy eseményektől emlékezetes bércei és völgyei közé. 
A természet szépségei édes, magasztos érzelmek között 
ringatták álmodozó lelkét; a történelmi emíékek látása 
fokozta hazafias érzéseit és gazdagította egész benső 
világát. Itt egy római rom, amott egy Bethlen Gábor- 
féle alkotás; itt a vad oláhok dúlásának véres nyomai, 
amott a fenséges bércek, a zúgó patakok, a gyógyító 
erővel kínálkozó fürdők, a Hunyady, Rákóczy, Teleky- 
név nagyságát hirdető jelek, s a vagyon után futkosó 
ember vakmerő próbái a föld felett és föld alatt . . . 
mindezek csillapítolag hatottak reá, anélkül azonban, 
hogy kedélyének alaphangulatát eltörölték volna. 

Ezen utazásából visszatérve, így üdvözli szülőföldjét 
s ez az üdvözlet igazolja, hogy gyógyulása csak felü- 
letes volt: 

„Itt minden, de minden a régi! Az arcok most is 
oly barátságtalanok, mint azelőtt; a nők most is oly 
piperések, mint eddig. Hanem mi gondom nekem mind- 
ezekre? . . . Tudományok szent hajléka, adsz te nekem 
újra annyi tért, hová ágyam, asztalom s egy székem 
eltérjen s ha egyszer csendes magányodban elhelyeztem 
magamat: mit bánom én, míveljen bármit a világ . . . 
Minerva nyájasan int felém s míg el nem fordítja tőlem 
barátságos arcát: addig — ha nem is egészen — nyu- 
godt leszek." 

Es Minerva nem fordította el tőle nyájas ábráza- 
tát. CoUegiumi lakásában ott világított előtte és édessé 
változtatta a fel-felvetődő keserűségeket is, öröm-éne- 
kekké a siralmakat is. 

Annál inkább is szüksége volt a Minerva nyájas 

tekintetére, mivel egy hirtelen támadt betegség Ferenc 
bátyjának, föfö jóltevöjének életét kioltotta — az egész 
család rendkívüli fájdalmára 1856 január 7-én. Ez idő- 
ponttól gyakorta ringatózott a fél-árva Warga Lajos a 
hit karjain s gyakran vetődött onnan a hitetlenség, kétel- 
kedés árvizeire — a megszorongatott szívek szokása 
szerint. Halál, feltámadás, viszontlátás, örök élet, örök 
elmúlás, örök elválás . . . e kérdések lajtorjáin járt fel 
és lefelé s szerencse reá és egyházi irodalmunkra, hogy 
ki tudott kötni a vallásos hit árbocánál s megtudott 
állani a lajtorjának égfelé eső részein. 

így jutott az érettségi vizsga küszöbéig s a pálya- 
választás keresztútjára. 1856 január havában kitűnően 
állotta ki az érettségi vizsgálatot s önmagával való 
komoly számvetés után elhatározta, hogy a theologiai 
pályára lép. 

Édes atyja, a takarékos, számító családfő, e válsá- 
gos ponton is követelni próbálta, hogy térjen vissza 
most már megállapodott ésszel — a kereskedői pályára, 
amelyen megkímélheti magát az élet anyagi gondjaitól. 
A Petőfi nemesével volt egy véleményen : „A tudósok 
mind szegények." — „A pálya, mit magamnak kitűztem 
— írja a boldogult, mintegy atyjának adott felelete 
gyanánt — sokkal szebb, sokkal nemesebb s ha Isten 
is ügy akarja, tanító leszek vagy a templomban vagy 
valamely világi tanszéken. Tudom, hogy sok küzdés és 
talán nyomor vagy még háládatlanság is borüssá fogja 
tenni éltemet, de én ezt mind meggondoltam előre s 
erőt is érzek a terhek elviselésére. Az öntudat legszebb 
jutalom az élet viszontagságai között." 

És hogy erejét megbizonyítsa, a tanítói pályát 
legott megkezdte, nevelöséget vállalván B.-Várallyán 
egy földbirtokos házánál, akinek a tudományokban 
sántikáló fiát kellett a javító vizsgára előkészítenie. Nem 
épen biztató próba, de ő ezt a próbát derekasan 

kiállotta s erői merített abból a további küzde- 
lemre. 

21-ik életévében indult meg az ő rendeltetésszerű 
pályáján, magával vivén arra Gáspár Jánosnak, mint a 
magyar irodalom és Sámi Lászlónak, mint az egyetemes 
történelem tanárának képét, hálás szívébe mélyen 
bezárva. 

Az erdélyi ref. theol. akadémia a Bethlen-colle- 
giumot ért óriási szerencsétlenség miatt ebben az időben 
Kolozsvárra volt áttéve ideiglenesen, mint nagyenyedi 
ref. papnövelde. Itt kezdte és itt végezte Warga Lajos 
az u. n. bölcsészeti és theol. akadémiai tanfolya- 
mot épen olyan példás kötelességtudással, mint a 
gimnáziumot. 

jól készülten indult a tudománykeresés magasabb 
tájai felé. Megedzetten a munkára, kitartá?sal a szorga- 
lomban, tisztában a céllal s fogékonysággal a természet, 
történelem és szentírásbeli kijelentés titkai iránt s oltha- 
tatlan kívánkozással az örök élet forrásai után : — mi 
kellett volna még, hogy Warga Lajos, a theologus 
nyugodt és boldog legyen s gyönyörűséggel haladjon 
rendeltetése felé? 

Az apai áldás elmaradását sokszor fájdalmasan 
érezte ugyan, de nem ez volt a főoka még sem, hogy 
theologiai pályáján keserűségekkel kellett viaskodnia. A 
szülői háztól zsenge gyermekkorban elszakítva, a colle- 
gium falai között testvérének őrködő szemeitől kísérve 
s tekintélyétől korlátozva ; majd a kereskedői évek alatt 
a kelletlen iga terhe alatt naponkénti és óránkénti 
gyötrődéseket szenvedve: érzékenyebbé fejlődött, sem- 
hogy az ellentétes benyomásokat nyugodtan fogadhatta, 
az örömöket, a csalódásokat, a szívébe tört töviseket 
panasz nélkül, benső hányattatás nélkül viselhette volna. 
Tapasztalatlansága, csaknem gyermekded hite igaznak 
fogadott minden bizalommal ejtett szót; őszintének 

minden mosolyt, minden ígéretet és ez a salaktalan 
tisztasága, ez a gyanútlan hiszékenysége vált reá nézve 
a theologiai pálya és az érettebb ifjúkor megkeserítő- 
jévé, a csalódások, gyötrődések forrásává. Nem illett be 
a hétköznapi élet viszonyai közé. 

Szerencse reá s szerencse az ügyre nézve is, 
amelynek szolgájává avattatott, hogy a gyakorta ismét- 
lődő keserűségek nem váltak tartós akadályokká pályá- 
ján való haladásában. Az életerős sudár a nagy, mély 
sebeket is hamar kiforrja s új reménnyél indul újabb 
virágzás felé. így volt Warga Lajos is. Olykor-olykor 
közel jutott már az ember és világgyűlölet örvényeihez, 
de égfelé néző lelke s feledhetetlen jó bátyjának a 
túlvilágról is buzdítólag ható drága emléke vissza- 
visszavitték őt hivatásához s megóvták a vigasztalan 
sötétségbe való elsülyedéstől. A „szent természet" a 
maga időszakos változásaival, amelyek szoktatják a 
földi embert a mulandósággal való kibékülésre, de a 
reményre is, hogy a virágból gyümölcs fakad s hogy 
„ború után derű'' következik: — ez a „dajkáló anyánk" 
is segítségére jött rendszerint és az ifjú theologus — 
ha nyugtalankodó szívvel is — de biztatóan haladt a 
magaválasztotta pálya göröngyei és virágai között.^ 

1. Mint theologus tanúit meg táncolni. Érdekesen örökí- 
tette meg ezt a vállalkozását. „Hogy a mai világ kívánalmainak 
e részben eleget tegyek, ráadtam a fejemet a tánctanulásra. Az 
igaz, hogy belőlem nem lesz valami híres táncos, de hiszen, ha 
társaságban kell élnem, annak szokásaihoz kell magamat alkal- 
mazni, annyival inkább, minthogy a mai korban a miveltségnek 
— fájdalom ! — egyik feltétele a táncolni-tudás. No de hiszen talán 
én sem halok bele. (1857. nov. 20-iki feljegyzés). Ugyancsak 
mint theologus 4 hó alatt megtanulta a könyvkötést és a díszmü- 
készitést Hancz Gy. könyvkötőtől és a gitározást Botostól, az 
énektanítójuktól (1858. febr. 24-iki feljegyzés), hogy a zenészét 
se legyen előtte „terra incognita." A giikriküVórúiQn hűtlen hang- 
szernek nevezi. 

Az iskola falai közül s dolgozó szobájának egy- 
hangú világából örömmel sietett különösen a legátusi 
élet ártatlan gyönyörei közé. Az új viszonyok, az új 
alakok, a nem ritkán ferde helyzetek s különösen pedig 
a templomi szószék a maga nagyobb követeléseivel 
rendszerint jótékony hatással voltak reá ; az a csekélyke 
jövedelem pedig, amit az ilyen szórakoztató kirándulás 
pótlékul hozott : az is jó volt arra, hogy abból egy 
kiválóbb, országos nevű szinész vagy színésznő művészi 
alkotásait élvezni lehessen. 

Hogy mennyire theoiogus volt ö lélek szerint, azt 
érdekesen örökítette meg ő maga az ő első templomi 
szerepléséről szóló feljegyzésében.^ 

„Bármennyire gondolkoztam — írja ő — nem 
tudtam elképzelni azon érzéseket, amelyek az egyházi 
szolga kebelében keletkeznek, midőn a gyülekezet szeme, 
figyelme a szószékre van szegezve . . . Amint a szó- 
székbe felmentem, az orgona elnémult s a gyülekezet 
felállva, szemét rám függesztette: éreztem, hogy arco- 
mon a hófehér és piros szín váltja fel egymást s tag- 
jaim remegnek. Jól megszorítám az imakönyvet, nehogy 
elejtsem; bármiként szorítani is, a rezgő lapokon össze- 
folytak a betűk elhomályosodott szemeim előtt Ez így 
tartott néhány pillanatig. Végre olvasni kezdtem s midőn 
hallottam, hogy mily buzgón mondja utánam a nép 
minden szómat: a buzgóság reám is elragadt s talán 
soha sem könyörögtem olyan áhítattal Istennek, mint 
ekkor. Mikor elvégeztem, olyan igazi megkönnyebbülést 
éreztem, amilyet más talán nem is érezhet, csak oly 
fiatal legátus, aki először volt szószékben és teendőjét 
híven elvégezte." 

Ezzel az ihletett gondolkozással haladt Warga 
Lajos a theologiai pályán előre és mindig előre. Szívén 

1 S.-Berkeszen volt először legátus 1856 karácsonyán. 

sebeket viselt, de géniusza vonta, ragadta felfelé s ő 
egyre erősödött tanárai s tanúlótársai szeretetében. Bú- 
várkodása, iskolai kötelességeinek példás teljesítése által 
lelki erejét maga is izmosodni érezte s édesen gondolt 
arra — dolgozó szobájának termékenyítő csendjében — 
hogy biztató fejlődésével elébb-utóbb lefogja győzni 
édes atyjának szűnni nem akaró neheztelését s fokozni 
fogja maga iránt édes anyjának az apai haragot is 
ellensúlyozni tudó szeretetét. 

Theologiai pályájának utolsó éve a nemzeti ébre- 
dés időszakára esik. Olaszország felől a szabadság 
szellője kezdett lengedezni s a bécsi kamarilla tehetet- 
len volt annak terjedését meggátolni. A Kolozsvárott 
székelő nagyenyedi theologiai akadémia növendékeinek 
nagyon a szívén volt még a Bethlen-collegium pusztu- 
lása, a felbujtogatott oláh hordák vérlázító dühöngése, 
irtó tombolása s ezért is mohón szítta magába a sza- 
badság levegőjét s ifjú lelkesedéssel vett részt ama 
mozgalmakban, amelyekkel nagy hazafiak: a Miicó 
Imrék, az Eötvös Józsefek az új idők biztosítékait kíván- 
ták lerakni Erdélyország különböző gócpontjain. Az 
Erdélyi Múzeum-Egylet alakulása, a megindult lóverse- 
nyek; egy-egy országos hírű színész, muzsikus ünnep- 
lése,' — mind kitűnő címek voltak a nemzeti eszmé- 
nyek ápolására; a Széchenyi halálában nemzetünkre 
szakadt nagy gyász a Kárpátoktól Adriáig ható sira- 
lommá lett s a kolozsvári theol. akadémia ifjúsága s 
ebben Warga Lajos mindenütt előljárt a szent eszmé- 
nyek megbecsülésében, a fellángolásban, az öröm és 
gyász ünnepi tüntetéseiben. 

Az 1860-ik év június havában végezte be theolo- 
gusi pályafutását. Már ekkor az ö magántanítványainak 

1 Bulyovszkyné, Prielle Cornelia, Reményi Ede, Nagy Jakab, 
Heuser Miksa, a Dopler-testvérek, stb. stb. 



223 



szeretetével s a tanári kar koszorúival dicsekedhetett. 
Jutalmakat és pályadijakat nyert ;^ amazokat lankadat- 
lan szorgalmáért, emezeket egyházi dolgozataiért, ame- 
lyekkel a kínálkozó versenyeken meg-megjelent. Lelké- 
nek tisztasága mellett szól, hogy őt mélyen meghatotta 
minden elismerés, akármily csekély jutalom s előlegnek 
tekintette azt a további munkára való kötelezettségre. 

Az ébredő hazának, az elnyomott, meggyötört pro- 
testantizmusnak élő, lelkesülő, munkás és küzdelemre 
képes fiakra volt szüksége s a 25 éves Warga Lajos, 
mikor theologusi pályája határán végigtekintett tanúlói éle- 
tének lezajlott évei felett s tekintetével a bizonytalan 
jövő titkaiba kívánt bepillantani : — esküszerü fogadás- 
sal avatta fel magát a haza és egyház hűséges kato- 
nájává. 

Sajátos szép ifjúság jutott a Warga Lajos osztály- 
részéül valóban. Lelke, szíve, meg-megujúló fájdalmak- 
tól háborogva is, ép és szent érzésekre és nemes tet- 
tekre hevülő maradt. A csalódások csak komollyá, zár- 
kózottá s érzékennyé tették, de nem bénították meg 
munkaerejét. Apai áldás nélkül, mint Ézsau, de édes 
anyai szeretet szárnyai alatt, mint Jákob . . . így futott, 
így küzdött s így lépett be életének második negyed- 
századába. 

Az 1860 — 1-ik iskolai évvel kezdődött meg életé- 
nek 2-ik időszaka. Tanító kívánt lenni és azzá lett: a 
Il-ik gimnáziumi osztály köztanítójává. Kitüntetés, ami 
csak a legjobbaknak szokott kijutni Kolozsvárott is, 
mint egyebütt. 

Két szempontból volt becses neki ez a jutalom. 
Egyért azért, mert bebizonyíthatta kételkedő édes atyja 

2 Kézratai között több fordított (Geroek után) s több ere- 
deti egyházi beszéd van, utóbbiak között egy pályanyertes (1859 
okt. 2-iki kelettel. Alapígéje 1 János 4. 21. Van több hétköznapi 
s ünnepi imádsága is, ezek között egy rímes is). 

előtt, hogy sorsát nem építette épen homokra; másért 
azért, mert előkészülhetett magasabb vágyainak meg- 
valósításához — a külföldi úthoz. 

Mint köztanító s mint egyszersmind a tanári gyűlés 
jegyzője és az ifjúsági egyesület vezére, többet engedett 
meg magának a társas élet örömeiből, a barátkozásból, 
mint korábban ; talán, hogy könnyebben feledje szívbeli 
csalódásait és szoktassa magát a külföldi élet bizony- 
talanságaihoz. Mint az ifjúság vezérének, nem ritkán 
elől kellett járni a költekezésben (mert hát ezt az ifjú- 
sági közszellem rendszerint meg is követeli ! . . .) ; de 
ezzel megnehezítette fő vágyának teljesülését, a kül- 
földi tanulmányútra eljuthatását. Takarékos, fillért fillér- 
hez rakó s a földi jólétet a boldogság alapja gyanánt 
tekintő szülői s részben testvérei gyanúskodó aggódás- 
sal kisérték lépteit s maga, a mindig édes és önfeláldozó 
anya is hidegülni kezdett a pazarlónak tetsző ifjú iránt, 
ami véghetetlen fájdalommal töltötte el a hü fiú lelkét. 

Vigasztalódást csak tanítványainak, egész osztályá- 
nak dicséretes előhaladásában s a szülők és tanárok 
elismerésében s tanítványainak hálás szeretetében talált. 
Téli és nyári vizsgáját kitüntetéssel tette le s ez az 
eredmény nem csekély biztatás volt arra, hogy pályáját 
benső hivatás szerint választotta és hogy az út, amelyen 
az első lépéseket megtette, — reá nézve a gond- 
viselés útja. 

Érdekes, tanulságos és több tekintetben jellem- 
zetes az, amint ő erről a vizsgájáról megemlékezik. 
„Délután 3 órakor kezdődött el a vizsgálat. A hallgató- 
ság száma percenként növekedett, úgy, hogy minden 
hely be volt töltve. Meg is állottak a fiúk derekasan; 
senkinek sem lehetett panasza, mert a szülök arcán öröm 
sugárzott . . . Egyen kívül az egész osztály felebbvitetett 
a III. gimnáziumi osztályba. A direktor távozta után 
elbúcsúztam tanítványaimtól, s szégyen, nem szégyen, 

szemembe könyek szöktek. Sírtak ök is; hiszen ha egy 
hosszú év nem folyt is le baj nélkül ; habár szigorú 
voltam is hozzdjok, de igazságos és épen azért szereié- 
töket megérdemeltem. Elvem volt, hogy amit mondtam, 
soha meg nem másítottam s éppen ez az, amivel a gyer- 
mekek közt rendet lehet tartani, anélkül, hogy szüntelen 
büntetni kellene. " 

íme Warga Lajos a tanító s a paedagógus! 

Tanítói s paedagógiai nézeteit Gáspár Jánostól, az 
olvasókönyvek mesterétől, a későbbi országos hírű tan- 
felügyelőtől sajátította el s a tapasztalat iskolájában 
érlelte, mint nevelő s mint magánoktató. Theologiai 
szakismereteit Décsei Jánosnak, a megaggottan ma is 
élő, jó nevű exegetának, Bodola Sámuelnek, aki ekkor 
már helyettes püspökként is működött s a Somossy 
János theologiai irányának volt hűséges képviselője, 
továbbá Nagy Péternek, a nagy kedveltségű szónoknak 
és gyakorlati theologusnak, Hegedűs Jánosnak, az egyház- 
történelem tanárának és Vadas Józsefnek köszönheti, 
aki, mint kolozsvári lelkész, a Bevezetéstant tanította a 
theologiai akadémián. 

Szűkebb hazájában már nem lévén hol és mit 
tanulnia, ismereteinek bővítése végett azokat a férfiakat 
kívánta felkeresni, akikről itthoni tanárai is elismeréssel 
emlékeztek. Jénába véigyoű első sorban is, amelynek 
egyeteme előljárt ez időben a szabad vizsgálódás 
protestáns nagy elvének érvényesítésében. 1861. szeptem- 
ber 16-án hagyta el szülőhazáját, miután 11 nappal 
elébb már a papjelölti vizsga^ is kitűnően kiállotta. 
Kibékített jó édes anyja kisérte Budapestig, azontúl 
pedig annak drága képe, áldása, intő, kérő, buzdító 
szava és könyeinek emlékezete. 

Jól fel volt fegyverkezve az idegen világ kísértései 
ellen. Nem a hiúságos divat vitte a külföld vonzó tájé- 
kaira, mint sok másokat ; nem is az élvezetek hajhá- 

15 

szása, mint némelyeket s nem is közönséges számítás 
a külföldi egyetemekhez kötött előnyök után ... az 
ilyenektől az ő puritán lelke, szigorú, szinte asketikus. 
gondolkozása érintetlen volt. Szélesebb látkör, mélyebb 
tudás után sóvárgott, hogy jövőjének biztos alapokat 
vethessen s reá kétkedöleg néző rokonait életirányának 
határozottságáról, öntudatos célfutásáról meggyőzhesse. 

Bécsen, Prágán áthaladva, mindkét helyen napo- 
kat töltött, hogy a reánk, magyarokra és magyar protes- 
tánsokra emlékezetes fővárosok minden nevezetességét 
végig szemlélhesse. A templomok, az egyetemek, szín- 
házak, múzeumok, újabb keletű humánus intézetek közül 
egy is alig kerülhette ki figyelmét. Előre készített 
tervvel, napok, órák szerinti beosztással haladt végig 
minden látnivalón s nagy súlyt helyezett épen azokra, 
amik öt, mint theologust és protestánst különösebben 
is érdekelték. A Rudolfokra, a Ferdinándokra, a Lipótókra, 
Mária Teréziára és II. Józsefre emlékeztető alkotások 
között panaszos merengés fogta el ; a Húsz Jánost 
örökítő müvek előtt büszke emlékezéssel áldozott s 
Wallenstein nevével végighordozta lelkét a 30 éves 
háború minden borzalmain. A leendő történetíró szemé- 
vel nézett, figyelt, összehasonlításokat végzett s napról- 
napra boldogan érezte, hogy eddig félbízonyosságra 
támaszkodó ismeretei miként válnak fundamentumosokká 
s miként tágulnak lelkének határai és miként erősödnek 
képzeletének szárnyai s mint nemesül ízlése és mindezek 
mellett is mennyire fokozódnak kívánságai a tudás 
fájának újabb és újabb gyümölcsei után. 

Felcsigázott tudásvággyal érkezett Jénába, hogy 
hallgassa ott az európai hirü Hasetöl különösen a 
keresztyén egyház történetét; ugyanattól, a kinek nagy 
müvével (az egyháztörténelemmel) Farkas József buda- 
pesti theol. tanár; másik szintén jeles dolgozatával 
pedig, a Protestáns polemikával, a jobb sorsra érdemes 

„Protestáns Egylet" gazdagította szegényes theologiai 
irodalmunkat. Nem kisebb erővel vonta őt oda Rückert 
Lipót, az újszövetségi írásmagyarázásnak egyik első- 
rendű mestere is ; de mindenekfelett Fischer Kunó, a 
bölcsész és aesthetikus, aki éppen a 60-as években 
rohamos gyorsasággal nőtt az európai közvélemény 
tiszteletében s akinek előadásait a főhercegi család, 
maga a főherceg — Károly Sándor is — méltónak és 
illendőnek tartotta mennél sűrűbben meglátogatni, hogy 
az igazi tudósnak annál nagyobb tisztessége legyen. 

Ezeknek a nagy mestereknek lábainál egy évig 
ült tapadó figyelemmel, azzal a kifogástalan hűséggel 
és kitartással, aminőt a múlt évben még ő követelt 
meg a maga tanítványaitól. Jól érezte magát a kis 
Jénában, ennek könyvtáraiban, múzeumaiban, amelyek 
kincseiből — épúgy, mint a tantermekből — minden- 
nap hordott haza valamit a maga lelki házának építé- 
sére. Fischer logikai, methaphysikai és aesthetikai óráit 
ünnepi élvezetek gyanánt élvezte s a mester áttetsző 
világosságában, a legnehezebb s legkényesebb kérdések 
felett való otthonosságában s gyújtó, szónoki szépsé- 
gekben dúskáló, szabad, könyvnélkűli előadásaiban 
eszményi gyönyörűséget talált. Jénai egyetemi életét 
maga is forduló pontnak tekintette szellemi fejlődésében; 
átmenetnek a sötétségből a világosságba, a mankón- 
járásból az önállóságba ... s ezt a jótékony változást 
különösen a Fischer Kunó nevéhez kötötte, az ő hatá- 
sának tulajdonította. A különböző bölcsészi nézetek 
szabad, bátor bírálata Fiscliernél, a felekezeti hitcikkek 
hasonló szellemű taglalása Rückertnél új világba ragadták 
igazság után szomjazó lelkét s ő boldog volt, hogy 
amit keresett, azt megtalálta. Fischer aesthetikai órái 
szenvedélyes szeretetre lobbantották Goethe iránt ; a 
Hasé előadásai rákényszeritették a Luther nyomainak 
felkeresésére ; iskolai kötelességektől mentes napjaiban 

gyümölcsöző órákat töltött aztán Weimarban, a thürín- 
giai erdőkben. Wartburgot, pisenachot, Gothát, Erfurtot 
oldott sarukkal járta be s szíve egészen betelt a merész 
reformátor és a nagy német költő tiszteletével. 

Csak a Burschenschaftok utcai tüntetései, vendéglői 
léhasága s a nagy, láttatós, mutatós felvonulások, a 
sallangos ünneplések, az időnek haszontalan fecsérlése 
az egyetem címe alatt : — csak ezek s az effélék 
zavarták az ö jénai nyugodt haladását s nem ritkán a 
fogyatékosság a földiekben ; de az is inkább csak azért, 
mert akadályul szolgált az ő nemes szenvedélyeinek 
kielégítésében. Volt valami a szíve mélyén is, amit sem 
bölcsészet, sem exegesis, sem egyháztörténelem nem 
tudott onnan kitörölni, s az időnek sem volt elegendő 
hamva, amivel betakarhatta volna. 

Szülői, hogy a további áldozatok terhétől mene- 
kednének, próbálták az egy éves akadémikus ifjút haza 
édesgetni, de sikertelenül. Warga Lajos jól megjegyezte 
még serdűlő korában azt a bölcs mondást : „a pyeriai 
forrásból vagy sokat igyál, vagy meg se ízleld'' és e 
jelmondattal emlékezete tábláján — az 1862/3-dik iskolai 
évre is külföldön maradt. 

Jéna után Zürichbe vágyott. A szép, a szabad 
Schv/eic s a tudományok üde levegőjű vára, amely 
Jénával is bátran vívhatta a versenyt : húzta-vonta őt 
ellenállhatatlanul. A Luther nyomait látta, csodálta már; 
sóvárgott tehát a Zwingli hazájába s a Kálvin munka- 
mezejére. Nem bírta helyeselni a marburgi colloquium 
történeti eredményeit : szerette volna tehát a saját lelké- 
ben összeegyeztetni a két nagy történeti alakot s amit 
megadott az egyiknek, nem tudta, nem akarta megvonni 
a másiktól és harmadiktól, t. i. lábnyomaiknak megcsó- 
kolását. 

Berlinen, Münchenen át, folytonos tanulmányozás 
között, jutott a szabadság földjére s a zürichi egyetemre. 

Ennek is volt egy Vischere ekkor s aesthetikus s bölcsész 
ez is, mint a jénai, s művészi előadó ez is, mint amaz, 
s ezen felül a shakespeari drámáknak és Goethe Faust- 
jának nagy kedveltségű commentatora. A Warga Lajos 
öntudatos haladása felől mi sem lehet erösebb bizonyí- 
ték, mint az, hogy ő ezt a Vischert is ismerni vágyott. 
De nemcsak őt. Hasé után hallani, hallgatni akarta 
Frítsche Ottót, a régi egyházi és az ó-szövetségi apokrif- 
írók és a 19. század egyháztörténelmének egyik kiváló 
ismertetőjét ; hallani, hallgatni akarta Schweizer Sándort, 
akinek hittani iránya már nálunk, itthon is bírálat tár- 
gyát képezte s aki mint a bölcsészeti erkölcstan előadója 
is számos tanítványának lelkében emelt magának tartós 
emléket ; hallani, hallgatni akarta Biedermann Emmáiméit, 
aki hittani rendszerével szintén messze túl hatott már 
hazájának havas bércein ; hallani, hallgatni vágyott Kymet, 
a bölcsészettörténelem tanárát, hogy összemérhesse azt 
kedvencével. Fischer Kunóvai s próbálkozni szeretett 
volna a Köciily Hermann nyelvészeti szemináriumában, 
aki híres volt nyelvészeti gyakorlatairól és páratlan hatást 
tudott gyakorolni — úgy is mint kritikus, szemináriumá- 
nak növendékeire. 

És az igazi tudvágy sarkalta Warga Lajos itt is 
megtalálta, amit keresett. Tanárai közül csupán Bieder- 
mann, a hittan előadója, a tiszta speculativ irány kép- 
viselője nem bírta öt magához kötni s jellemző reá, 
hogy emiatt nem a tanár tudós, mesterkélt rendszerét 
okolja csupán, hanem önmagát is, mint akiben a rend- 
szeres hittan sohasem tudott termékenyítő kíváncsiságot 
ébreszteni. 

Egy egész évet töltött Zürichben ' s ez alatt bő 
alkalmat szerzett magának, hogy végigélvezze Schweic- 



1 Zürichben a „Wein-platz"-on lakott „zum rothen Ochsen", 
bei Frau Bossliard. 

nak természeti ritkaságait, a tudomány és művészet 
hozzáférhető kincseit, a végtelen és véges, az isteni és 
emberi erő alkotásait. Glarus, Einsideln, Luzern, Kappel, 
Bern, Basel — mintha mindenütt az Isten szavát hal- 
lotta volna : úgy járt ezeken a szentelt mezőkön. S míg 
lelke egybeölelte a reformációnak három óriását: úgy 
tetszett neki, hogy a lucerni oroszlán előtt dobban a 
szive a legmélységesebb hódolatra. 

Az alpesek levegőjének üdítő erejét, a schweici 
tavak habjainak tűkörtisztaságát érezte lelkén átáram- 
lani, amikor a Zwingli lelkével ölelkezhetett. 

De Schweic sem volt képes az ő nagy szomjúsá- 
gát lecsillapítani. Az 1863. év elejétől minden követ 
megmozdított, hogy rábírhassa szüleit és testvéreit egy 
újabb tanulmányút költségeinek fedezésére. Parisba 
vágyott, legalább a téli félévre. Erősen hitte, hogy ez 
az egy félévi tanulmányozás megmenthetné őt az eset- 
leges egyoldalúságtól. A német tudósok gyakran becs- 
mérelték előtte a franciák tudományát, társadalmi és 
családi életét. Ö maga szeretett volna meggyőződni 
afelől, hogy mennyi a becsmérlésben a jogos és indo- 
kolható. A német és francia bölcsészet összehasonlítása 
s eddigi aesthetikai tanulmányainak kibővítése, a világ 
minden részéből Parisba halmozott műemlékek s művé- 
szeti drágaságok vizsgálása és a nehézkes, ködös német 
társadalmi élet után a fürge, vidám francia társadalom 
. . , ezek csalogatták öt a világ legszebb városába, 
ahol tanulmányainak méltó betetőzését remélte. 

A szülői beleegyezést — ha nem hamar és nem 
könnyen is, de végre is megnyerte s a legboldogabb 
földi ember örömével készült ábrándjainak Jeruzsálemé 
felé. „Menjünk tehát, — írja ő maga — menjünk Isten 
után és szeretett enyéim jóvoltából Parisba, Európa pél- 
dányvárosába, Franciaország szívébe! Csak egészséget 
adjon az ég, munkásságom által megmutatom, hogy mit 

lehet egy fél éif alatt tenni Parisban, ha erőnk és szilárd 
akaratunk van." 

Az ég azonban nem jött segítségére. Hosszadal- 
mas, nagy betegség lepte meg épen készülődései között,, 
ami elvitte a párisi út összeszerzett költségeit is s Warga 
Lajos csalódottan, tépett vitorlákkal, az 1863-ik év nya- 
rán visszatért Kolozsvárra, régóta nem látott kedvesei 
közé. Ölelő karok fogadták. A szigorú édes atya engesz- 
telődötten szoritotta szívére a férfiúvá érett ifjút, aki a 
magaválasztotta kereskedői pályán nemesen sáfárkodott 
a talentumaival. 

28 éves volt, mikor az iskolák porát lerázva, az 
önállóság küszöbéig juthatott. „Egy féléletet töltöttem el elő- 
készülettel'' — mondja ő maga — jövendő sorsán merengve 
s meglehet, midőn pontosan összegyűjtött ismereteimnek 
hasznát vehetnem : — kopogtat ajtómon a halál s a 
pályatérről lelépni kényszerít." 

A cél most már napfényes volt előtte. Ismerte 
önmagát, tisztában volt tanulmányainak értékével s többé 
nem ingadozott a papi és tanári kathedra között, hanem 
teljes határozottsággal ez utóbbit választotta, mint egyé- 
niségének megfelelőbbet. A csendes munkálkodásra, a 
nagyobb felindulások nélkül való építésre érzett lelkében 
hívatottságot. A zsibongó élet sokszínű változatai s a 
nagy nyilvánosság előtt való szereplések helyett — vágya- 
kozott a tantermek kisebb igényű s könnyebben kielé- 
gíthető seregei közé s a dolgozószoba asztalához, ahol 
versenyző felek nélkül, egymás ellen való tusakodás 
nélkül futhatunk eszményeink után és áldozhatunk lel- 
künk Istenének. 

Sokan hitték s titkon hitte — talán — maga a 
boldogult is, hogy szülőföldje s anyaszentegyháza nem 
hagyja őt sokáig bizonytalanságban s leköti az ő munka- 
erejét, hogy ott gyümölcsözzék a fa, ahol kisarjazott s 
ahol látták már annak biztató virágait is Nem így tör- 

íént. A tanári kar talán nem tudta neki elfelejteni, hogy 
1861-ben, amikor a fejérvári gyűlés az 1848-iki nemzeti 
kivánságokat megújította, ő, Warga Lajos állott az ifjú- 
ság élén s a tanári kar aggodalmaskodó magatartásával 
szemben, ő harcolt az ifjúság által kitűzött nemzeti 
lobogó sértetlenségeért s ilyen módon erős összeütkö- 
zésbe jutott a bölcsek tanácsával. Ezért-e, vagy más 
egyébért: — a próféta nem tudott tisztességre jutni a 
saját hazájában s hogy fejét valahol pihenőre hajtsa s 
szüleinek tovább terhére ne váljék, — nevelöség után 
nézett és talált is ilyet Budapesten. 

Gyönyörűséges szép mezőre gondolt s fényes rab- 
ságba vetődött. Saját nevelési elveit óhajtotta volna ki- 
próbálni s lépten-nyomon összeütközött principálisa 
nevelési elveivel. 

Önérzetesebb volt, semhogy elvei ellenére is szol- 
gálni tudott volna — csupán a kenyérért s 3 havi mű- 
ködés után búcsút mondott az úri háznak, gazdagabb 
lévén Qgy csalódással. 1864 őszétől ismét nevelőséget 
vállalt Vácon, ahol két úri sarjadékot készített az érett- 
ségi vizsgára. Az 1865 — 66-ik iskolai évben már a 
hódmezővásárhelyi helv. hitvallású lyceumban találjuk, 
ahol a görög és római irodalom tanszékén működött. 
A bércek fia a nagy alföldi síkon sem tudott meghono- 
sodni s noha ő maga lélek szerint időzött az ó-classi- 
cus világ berkeiben s ifjú tűzzel igyekezett átmelegí- 
teni tanítványainak a classicusok iránt hideg kebelét; 
— hamar belátta, hogy munkájának gyümölcseit alig- 
alig élvezheti ; felvette azért a vándorbotot és tovább 
vergődött Budapesten — a nevelősködés rögös 
talaján. 

Fájdalmas tűnődés mutatkozott már ekkor a kedély- 
világán ; bánatos magányában megcsendültek édes- 
anyjának kérő, intő szavai s már-már maga is hinni 
kezdte, hogy pályát tévesztett, amikor íme — a Bod- 

rog partja felöl vitorlás hajó mosolyog felé s galamb 
röppen szobájába — olajággal. 

A 60-as években, a főiskola 300-ados örömünnepe 
után s a nemzeti ébredés mozgalmai között, az történt 
itt — még sok élő tanú bizonysága szerint, — hogy a 
főiskola lelkes elöljárósága nagy s költséges kísérletekre 
adta magát az akadémia több oldalú megerősítése 
végett. A visszaszerzett jogi oktatás mellett erős filo- 
zófiai oktatást igyekezett itt meghonosítani, hogy sem- 
mit el ne mulasszon, amivel az egyháznak és hazának 
javára lehet. A fejedelmi ősök példája serkentette, az 
idő is hathatósan intette s egyes vezérlő egyéniségek 
tekintélye is sarkalta: elkövetett azért e főiskola elöl- 
járósága mindent, hogy itt lassanként az egyetemmel 
versenyző filozófiai fakultást létesítsen. Az akadémiának 
1867 — 8-ik évi tanrendjében 4 theologiai és 3 jogi 
tanár mellett 5 filosofiai, az 1868 — 9-iki tanrendjében 
pedig a fennebbi számú theologiai és jogtanárok mel- 
lett már 8 filozófiai rendes és rendkívüli tanár nevét 
találjuk, csalhatatlan bizonyságául annak, hogy a terv 
komoly volt s megvalósítása sem szenvedett halogatást. 

Ez eseményszerű mozgalom egyik segédeszköze 
gyanánt jutott Sárospatakra Warga Lajos az 1867— 8-ik 
iskolai év 2-ik felében, mint a logika és metaphysika, 
egyúttal pedig mint a művészet és művelődéstörténet 
tanára docensi címmel. Egy nagy veszteség részszerinti 
pótlására hivatott, mert az Erdélyi János üresen maradt 
helyét kellett némi tekintetben betöltenie, akit 1868. 
január 23-án ragadt el a sárospataki főiskolától a halál. 
Szép örökség, nehéz feladat; de Warga Lajos, a jénai 
és zürichi Fischerek tanítványa, bátorságot érzett magá- 
ban, hogy az Erdélyi János nyomaiba lépjen s a nagy 
feladattal megpróbálkozzék s hányatott sajkáját a Rákó- 
czyak iskolájához kikösse. 

Még emlékezünk sokan, ^\mx\i Árvay József, akkori 

közigazgató, a filozófiai tantárgyaid iellíes ajánlata mel- 
lett, bemutatta öt leendő hallgatóinak. Szinte látjuk ma 
is, amint a középtermetű, hosszúkás, sápadt ábrázatú, 
szakállas-bajuszos, pápaszemes ifjú tudós, mélyen meg- 
illetődve a kathedrába lép s a maga elé teritett jegy- 
zetei nyomán első előadását megkezdi, épen itt, e szent 
hely közvetlen-közeiében, az akkori filozófiai tanterem- 
ben. ^ Egész megjelenése csupa szerénység, hangja lágy, 
kisterjedelmű, előadása tiszta, világos, de szónoki len- 
dület nélkül való. A logika és metaphysika feladatáról, 
egymáshoz való viszonyáról s mindkettő jelentőségéről 
értekezett. Okos volt, áttetsző volt, de nem melegítő. 
Elég józanok és tisztelettudók voltunk, hogy e hiányt 
a saját előkészűletlenségünknek tudtuk be és az első 
előadás kényes természetének. 

Ezekkel a nehéz s itt általában kevéssé kedvelt s 
meggyökerezni nem is tudó tantárgyakkal és az ifjú- 
ságnak ezek iránt táplált előítéletével birkózott az ifjú 
tudós, akadémiai docensségének első fél esztendejében. 

A főiskola életében azonban egymást érték ez idő- 
tájban a nevezetes változások, a veszteségek, a külön- 
böző természetű fordulatok. A theologiai akadémián már 
az 1867— 8-ik évben is csak két rendes tanár műkö- 
dött : Dr. Heiszler József és Kolos Dániel s mellettök 
két magántanár: Nagy Ignác és Kérészy Barna. Kolos 
Dániel több oldalú kényszerűség folytán lemondván, a 
két magántanár pedig papi pályára lépvén, helyök be- 
töltéséről kellett az elöljáróságnak gondoskodnia. Kolos 
helyét az egyházkerület által külföldi akadémiákra kül- 
dött Mitrovics Gyula, a két magántanár helyét pedig 
Warga Lajos és Bokor József (a budapesti theol. aka- 

^ A főiskolai templom déli oldalán, a 3-ik soron fekvő 
tanteremben, amely az új akadémiai tantermek létrejöttéig filo- 
zófiai tanterem gyanánt szolgált. Most a természetrajri múzeum 
egyik helyisége. 

démia növeltje) foglalta el ; e két utóbbi mint rendkí- 
vüli tanár. 

Warga Lajos átvette a Szeremley Gábor halálával 
dogmatikai tanárrá választott Heiszler Józseftől az új- 
szövetségi írásmagyarázatot, éhez az újszövetségi beve- 
zetést, amely tantárgy csak most kezdett szélesebb 
körvonalokban mutatkozni főiskolánkban s megkapta 
éhez az imént még Kolos által előadott egyházjogot és 
a symbolikát. Szerencséje volt, hogy Jénában és Zürich- 
ben ezekhez a tantárgyakhoz is jó alapot szerzett 
magának s hogy már Hódmezővásárhelyen a görög- 
nyelvvel és irodalommal tüzetesen is foglalkozhatott. 

Minden nagyobb erőfeszítés nélkül indulhatott 
tehát, mint szoros értelemben vett theologiai tanár. 
Azonban alig, hogy széttekintett az új szántáson, egy 
újabb kényszerűség ismét mozdított életirányán ; a 
Dr. Heiszler József dombrádi lelkészszé való távozása 
következtében ő reá, a Hegedűs János, a Hasé és 
Fritsche tanítványára bízta a tanári kar és az elöljáróság 
a ker. egyhá^történelem előadását s ugyanekkor egész 
bizalommal emelte fel a rendes tanárok sorába. 

Az 1869/70-dik iskolai évtől már úgy szerepel, 
mint az egyháztörténelem tanára és pedig mint 4-ik e 
címen a sárospataki főiskolában. 

Való dolog, hogy a ker. egyháztörténelem, kapcso- 
latban az ó- és új-szövetségi írásmagyarázattal, az 
1810-dik év óta nyert itt állandó tanszéket és biztos 
alapot. A Vay József főkurátor nagy lelke érezte azt 
meg, hogy az erősen dogmatikus s védekező és vitázó, 
ó-classikus jellegű és túlnyomóan formás természetű 
akadémiai oktatásban az ó- és új-szöv. írásmagyarázatnak 
s a keresztyénség történelmének méltó és állandó helyet 
kell itt biztosítani, ha azt akarjuk, hogy a leendő lelki- 
pásztor a próféták, apostolok és reformátorok szellemé- 
ben tanítson és ezek erejével küzdjön egyházának 

igazaiért. — 15,000 rhénes forinttal vetette meg e tan- 
széli alapját s erre a közkedveltségnek s költői hírnévnek 
is örvendő Váfyi Nagy Ferencet legott meg is válasz- 
tatta. De alighogy elfoglalta az új tanszéket, egy véletlen 
betegség mindjárt 1820. januáriusban kioltotta munkás 
életét, mielőtt az alapitónak hozzá és az új tanszékhez 
fűzött reményeit beválthatta volna. A hirtelen megüre- 
sedett tanszékre a göttingai egyetemen távollevő Kál- 
niczky Benedeket, a főiskola volt növendékét, szelíd 
lelkű széniorát hívta haza az elöljáróság. negyven 
évig tartó tanárkodása alatt azáltal emelt tartósabb 
emléket nevének, hogy átültette irodalmunkba a Schröck 
János lipcsei tanár egyháztörténelmi müvét s abba a 
hazai reformatio történetét — vázlatosan — beillesztette. 

Harmadik gyanánt Dr. Heiszler József lépett a 
Vay-kathedrába, aki mindjárt első fellépésével („A 
khristianismus birkózása a világgal" című székfoglaló 
értekezésében) nagy várakozásokra gerjesztette a tiszán- 
inneni egyházkerület elöljáróságát s egész művelt közön- 
ségét s bölcsészeti és ó-classikus alapokon nyugvó 
nagy tudásával, írói és szónoki képességeivel, különösen 
pedig egyháztörténeti alkotásaival (ker. egyháztörténelem 
1 — 2 kötet és a keresztyénség történelme 1-sö kötet) 
nemcsak a sárospataki főiskola és tiszáninneni egyház- 
kerület, hanem az egész hazai prot. egyház tiszteletére 
tette magát érdemessé. 

Ezt a fényes örökséget vo^ite át Warga Lajos 
1869-ben. 

„Előtted a küzdés, előtted a pálya, 

Az erőtlen csügged, az erős megállja" — gondolta 
a költővel, amikor bizonyosra vehette már, hogy a 
tantárgyak között való hányattatása véget ért. 

* 

És megkezdődött a Warga Lajos életében a 3-ik idő- 
szak, a nyugodalmas munkaés a csendes alkotások időszaka. 

A családi béke és boldogság napja fénylett már 
felette, amikor éhez a várvavárt révparthoz eljutott. 
1868-ban nőül vette az országosan ismeretes írónőt, 
nem épen távoli rokonát, a müveit lelkű, kevés igényű, 
házias erényekkel ékeskedő Rajka Teréziát, a gyermekek 
édes ajkú, meleg szívű barátnéját, aki egész jelentősé- 
gében tudta méltányolni a Warga Lajos szép feladatát 
s okos és nemes volt arra, hogy eltávoztasson a hiva- 
tásába mind jobban bemélyedö férfi útjából minden 
akadályt. ^ 

Segítségére voltak a tanítványai is. Alig, hogy 
megkezdte egyháztörténelmének körvonalozását : hallgatói 
legoit érezték, hogy olyan feladattal állanak szemben, 
aminek csupán jól-rosszúl írott jegyzetek útján nem 
felelhetnek meg tisztes eredménnyel. Megvették azért 
a szivét szép szavakkal és ö ígéretet tett előadásainak 
kézirat gyanánt való kinyomatására. Annyival kevésbbé 
húzódhatott el az ilyen ígéret elől, mert elődjének, 
Heiszlernak a példája is előtte volt, amit nem követni 
önmegalázás lehetett volna. 

És folyt a hangyamunka: a gyűjtés, a rendezés, 
az alkotás munkája szinte naponként és óránként. 
A világtól elvonultan, egyre szaporodó könyveibe merűl- 
ten, barátoktól, múló örömöktől távol, a Robinsonok 
kitartásával, a tengerek koralljainak türelmével haladt 
Warga Lajos előre a cél felé. 

Lakásának utcára eső ablakait befalaztatta, hogy 



1. Rajka Terézia az ifjúsági irodalom művelése által tette 
nevét sok időre emlékezetessé. Warga már mint írónőt, mint a 
gyermek-költészet egyik hivatott művelőjét, vette feleségül s nem- 
csak szívesen tűrte, hogy a fiatal asszony, mint ilyen is boldogan 
időzött a költészet berkeiben, hanem maga is ápolta benne ezt 
az istenadta liajlamot. A Flori könyvében, a Lányok könyvé- 
ben s az Egy nagynéne leveleiben van valami a Warga L. lelké- 
ből is. 

se kíváncsiság, se a világ lármája ne zavarja ki ponto- 
san megszabott munkarendjéből. Kapuját este 6 órakor 
elzáratta, lámpája kigyúlt s ő ott ült szakirodalmának 
új és újabb termékei között és jegyzett, írt, bírált, vagy 
gyorsan szaporodó könyvtárát rendezgette, hogy a ren- 
detlenség valahogy gáncsot ne vessen eléje a haladásban. 

„Az. élet rövid s a kötelesség nagy és sok s a férfiú, 
aki egy nagy célra tette fel életét, nem térhet ki a köte- 
lesség parancs-szava elől", ez a gondolat vezette s ez 
tartotta fel és ez acélozta meg különben gyönge testét 
— a munkára, a küzdelemre. 

így is hat évre volt szüksége, hogy Ker. egyház- 
történelem című művét tanítványai számára s részben 
azok költségén, két kötetben, több mint 1000 lapnyi 
terjedelemben kinyomathassa. 

Mire ezzel a müvével készen volt, a sárospataki 
akadémia tantervében újra változás állott elő s ö a tőle 
elvett s most már jogtanárra bízott egyházjogtan helyett 
az 1876/7-ik iskolai évben a bibliai földrajz és régiség- 
tan s ami ezeknél jelentékenyebb : a vallások össze- 
hasonlító ismertetésével bízatott meg. 

Ezek az új tantárgyak elvonták őt kissé az egyház- 
történelem tüzetesebb búvárlásától, de ezekkel való bir- 
kózása közben sem szűnt meg folytatni a gyűjtést s 
figyelemmel kísérni a külföldi és hazai egyházi irodalom 
termékeit és készülni az így is értékes, de az ö mélyeb- 
ben látó szemének még hiányos és pótlásokat igénylő 
egyháztörténelem újabb kiadásához. 

Az Isten kegyelme vele volt s megengedte neki, 
hogy amire — mint küzdelmeinek gyümölcsére — lélek 
szerint vágyott, azt legnagyobb részben meg is érhette. 

1880-ban megkezdődött a ^Keresztyén egyháztör- 
ténelem" újra nyomatása s közbül elkészítette az elő- 
adások számára a bibliai jöldrajzot és régiségtant és a 
vallások összehasonlító ismertetését is, amely az újabb 



^^ 

rendezkedés értelmében a theol. alapvizsga tantárgyai 
közé emeltetett. 

Nagy, felejthetetlen, boldog nap lehetett az az ö 
viszontagságos életében, amelyen nagy müve 2-'ik kiadá- 
sának első kötete megjelent s ő azt pár év óta özveggyé 
lett édes anyjának s Dániel, Anna és László testvérei- 
nek ajánlhatta. A férfi felelete volt ez a kételkedőknek 
és köszönet a szerető szíveknek, a pártfogóknak. Édes, 
boldog nap lehetett az, mert a nagy mü előszava a 
sorok között is hirdeti a Warga Lajos afeletti örömét, 
hogy ő — Isten után — eleget tett kötelességének és 
megbecsülte tanszéke hagyományait. 

Nem tankönyv ez már, ^ hanem igazságra vezérlő 
kalauz az iskola falain túl is mindazoknak, akiket a 
ker. egyház világtörténelmi jelentősége érdekel s akik 
a keresztyén eszmék fejlődésének útját figyelemmel 
kisérni hivatva vannak. 

A theologiai tanári kar azzal a tényével fejezte ki 
bírálatát az Istentől hivatott tíszttárs művére, hogy aján- 
lotta őt a főt. egyházkerületnek a pártfogásra, a men- 
nél hathatósabb támogatásra. A tiszttársak jól tudták 
azt, hogy Warga Lajos összes megtakarítható vagyonát 
könyvek szerzésére áldozta fel s hogy amivel a tisztelő 
tanítványok járultak a ker. egyháztörténelem kinyoma- 
tásához, az csak egy részecske abból, amibe a nagy 
mü megjelenése került. 

Jellemző Warga Lajosra, hogy a tanítványi és 
tiszttársi s majd az ezek nyomán járó felsőbb hatósági 
figyelemmel s illetőleg anyagi és erkölcsi elismeréssel 
dúsan jutalmazva érezte magát s egész szenvedéllyel 
fogott a 2-ik kötet sajtó alá rendezéséhez. 

Eközben érte utói gyönge testű, de eszményileg 
szép lelkű feleségét a halál 1881. június 23-án. Mintha 

1 Az első kötet terjedelme sűrű nyomással I— XVI. 1—530. 1 

csak érezte volna ez a hü teremtés, hogy a Gondvise- 
léstől kevés esztendő jut neki ahoz, hogy ő Warga 
Lajosnak — nagy célja felé törésében — mindvégig 
boldogító támogatója maradhasson ; már évekkel halála 
előtt magához vette szeretett nőtestvérét, Rózái és rá- 
nevelte mintegy a Warga Lajos géniuszának tisztele- 
tére. Ennek a jövőbe látó nőnek végső akarata szerint 
történt aztán, hogy Warga Lajos még ugyanazon év 
október havának első napján, fejedelmi dispensatio 
mellett, egybekelt drága emlékű nejének húgával, aki, 
— mint egy későbbi jegyzéssel maga örökítette meg a 
boldogult — „elhunyt neje helyét méltón foglalta el és 
töltötte be." 

Warga Lajos ilyen módon nyugodtan követhetvén 
tovább megszokott életrendjét, szinte fokozódott kedv- 
vel folytatta tudós kedvteléseit és 1887-re megírta és 
kinyomatta a Ker. egyháztörténelem 2. kötetét, több, 
mint 52 ívnyi terjedelemben.^ Az egyházi sajtó örven- 
dező tisztelettel fogadta, a gáncsoskodni szerető kritika 
alig talált benne igazítani valót, a főiskola tanári kara 
szinte az egész testület tekintélyét is nőni érezte általa 
és sokan mertük reményleni, hogy a Warga Lajos 
érdemét a tudomány legfensőbb regióiban is észre fog- 
ják venni s a Magyar Tud. Akadémia történeti osztá- 
lyának lesz talán egy elismerő szava a kálvinista tudós 
búvárlatainak eredményéhez. De nem volt. 

„Elég, ha nekem világol" — gondolta a boldogult 
és tanúit és jegyzett és írt tovább és tovább. A köz- 
vélemény is sürgetni kezdte a nagy mü befejezését, a 
várakozás évről-évre nőtt s ő maga is sarkalni szerette 
volna lelkét, hogy élvezhesse munkájának teljességét s 
aztán megpihenjen — babérjain. 



2 I~VIIi. 1—820. lap, pontos névmutatóval s az összes 
előfizetők névsorával. 

Tisztességének eme tetőpontján becsessé lett végre 
a próféta a saját hazájában. Szász Domokos, erdélyi 
püspök, az egykori kolozsvári theologus diáktól ígéretet 
erőszakolt ki — a maga erős egyéniségével — a Bodrog- 
parti Athenaetől való megválásra. 

A kolozsvári lapok már bevégzett dologként hir- 
dették, hogy W. L , az országos nevű egyház-történetíró 
is ott lesz azok között, akik fundamentumot vetnek az 
űj intézménynek. — De, amint nőttek az új intézmény 
arányai a papíroson s a hír szárnyain, és amint mind- 
inkább meggyőződött W. L., hogy az új facultásban ő 
teljességgel fel nem találhatja majd a régit, az ő emlé- 
kezetében ígézetes, egyszerű coUégiumot ; s amint mind- 
jobban érezte, hogy ő egészen idegen találna lenni az 
ő ifjúkori otthonában : hozzá kötötte az elmenetelét egy 
másik pataki tanár elmeneteléhez, aki azonban nem volt 
mozdítható. Maradok én is, aki voltam, — írja a neve- 
zett tanárnak. „Az a főiskola, amely az ismeretlen, félig 
kész ifjút felkarolta, gyengeségeit eltűrte, annyi háláda- 
tosságot csak megvárhat, hogy az öregedő kész szolga 
oda ne hagyja. Bolondság ugyan — veti hozzá — a mai 
világban ilyeneket írni, de ne feledjük, hogy van olyan 
bolondság, amely többet ér a világi bölcseségnél. " ' 

És itt maradt Sárospatakon és futott tovább a 
cél felé. 

Müve 3-dik kötetének készítése nehezebben haladt, 
mint egyelőre nagy boldogan elképzelte. A közvetlen 
tiszttársak a fáradtság jeleit hamar észrevették a fárad- 
hatatlannak vélt hü munkáson s azzal siettek segítsé- 
gére, hogy az — elöljáróság beleegyezésével is — fel- 
oldozták őt melléktantárgyának^ előadása alól, így inkább 
remélhetvén a már is nagy tisztességü mü befejezését. 

1 1894. aug. 28-án kelt leveléből. 

^ „A vallások összehasonlító ismertetése." 

16 

A XIX. század egyháztörténelméböl — ez volna a 3-ik 
kötet felirata — megírt és kinyomatott még 24 ívet, 
amelyből 20 — két füzetben közkézre is jutott ; a többit 
azonban már nem nyomathatta ki, sőt csekély kivétellel 
sajtó alá sem készíthette el. 

Az Úr az ő választottai felett is rendelkezik. 1894. 
szept. 5-én — épen az újévi munka kezdetén — gyönge 
szélütés érte, amelyből szeretteinek gondos ápolása 
mellett hamar felüdült ugyan, de többé nem annyira, 
hogy eddigi szenvedélyes, test- és lélekemésztö kutatá- 
sait folytathatta volna. Égfelé törő szárnyai meglankadtak ; 
iskolai teendőinek teljesítésében is gyakran meggátolta 
most már sűrűbben jelentkező testi gyöngesége ; a szak- 
könyveket, az irodalom minden újabb s értékesebb ter- 
mékét gyűjtögette ugyan még folyvást, de azok egy része 
felvágatlan maradt, vagy legalább is figyelmeztető, 
emlékeztető jegyek és jegyzetek nélkül. Bágyadtság, 
lankadtság jelei mutatkoztak rajta, amin változtatott 
ugyan egy kis időre az orvos által parancsolt nyugalom 
és fürdői levegő; de 1899. október 6-án újra beröppent 
hozzá a halál angyala' s Warga Lajos, a tudós, a lelkes, 
az ihletés ember, az egyháztörténetíró nem volt többé. 
Teste élt még, de szép lelke nélkül, nagyratörő vágyak, 
nemes szenvedelmek nélkül, — árnyékképen, szomorú 
rom gyanánt, amit látni is fájdalom, ápolgatni pedig 
szívettépő keserűség. 

A tiszáninneni egyházkerület 1900. évi tavaszi 
közgyűlése az igaz érdem iránt való elismeréssel és a 
legmélyebb részvéttel gondoskodott máj. 16-án arról, 
hogy a beteg, az immár reménytelenül vergődő Warga 
Lajos helyét ifjú munkaerő foglalja el, egyelőre azon- 
ban csak helyettes gyanánt. És másnap, május 17-én 

1 Schiller „Wallenstein halála" című drámájának olvasása 
közben. 

délután megjött a hír, hogy a hányatott lélek rév- 
parthoz ért. 

Aztán érdemeit fájó emlékezéssel jegyzőkönyvbe 
jegyzettük és hü nejétől, örökbe fogadott leányától s 
temetésére ide zarándokolt rokonaitól őszinte könnyek- 
kel öntözött koporsóját lebocsátottuk az anyaföldbe, a 
sárospataki reformátusok sírkertjébe május hó 19-én. 
Azóta ott pihen a Somosyak, Szeremleyek társaságában, 
méltó versenyben velők az örök élet koronájáért. 



Mélyen tisztelt gyülekezet ! Ilyen volt a Warga 
Lajos földi pályája az ő ifjúkori jegyzeteinek bizonysága 
szerint és az én lelkem tükörében. 

Ha most, sírjának széléről visszapillantunk 65 esz- 
tendeig tartó életére és látjuk benne a korán lelki küz- 
delmekre hívott gyermeket, az eszményekért lelkesülő 
ifjút s a férfit, aki rendithetetlenül ragaszkodik ifjü korá- 
nak eszményeihez és sorsot bír teremteni magának a 
sivatagban is : ezeket látva-tudva, lehetetlen, hogy a leg- 
mélyebb tiszteletre ne gerjedjünk a gondviselés iránt, 
amiért az ő hányatott élete sajkáját ide kötötte e több 
százados főiskolához, hogy legyen itt igazságra vezérlő 
kalauza majdnem egy emberöltő ifjúságának s magas 
példa arra, hogy a szent lelkesedés a sziklából is vizet 
fakaszt. 

Mint ember szerény, hiúságtól, szereplési vágytól, 
versenykedéstől ment s egész a zárkózottságig tartózkodó. 
A felületes bíráló félszegnek mondaná, holott ebben az 
úgy látszó félszegségében rejlett munkaerejének titka s 
munkálkodásának eredménye is. Ha kilép a közélet 
vásári zajába és keresi az úton-útfélen eléje borúiható 
múló dicsőséget ; ha sütkérezni akart volna a népszerű- 
ség verőfényében : bizonyára nem írja meg egyháztör- 
ténelmi nagy müvét s nem hagy hosszú időre szóló 

16* 

Örökséget evangyéliomi anyaszentegyházunknak. Ellen- 
sége volt minden nagyzásnak, minden csúszás-mászás- 
nak, minden pártoskodásnak. Az embert égfelé néző 
tekintettel szerette s az időt többre becsülte a pénznél, 
a szív nemességét a nagy gazdagságnál. A pénz inkább 
csak arra való volt neki, hogy általa nemes szenvedé- 
lyeit szolgálhassa. A hetvenkedőt, a léhát, a kötelesség- 
mulasztót a föld terhének vallotta s alig okozott neki 
nagyobb bosszúságot valami, mintha látta, hogy ifjú 
emberek miként fecsérelik ifjúságukat és a vagyont, 
amiért apjok és anyjok verejtékezett. Maga visszahúzó- 
dott a közügyektől teljesen, de bensöképen tudta becsülni 
azokat, akik a közügy oltárai körül önzetlen hűséggel 
forgolódtak s bölcs volt elismerni, hogy az ö fajta 
emberek elszaporodásával a világ- kerekének kellene 
megállania. 

Mint férj, hü őre volt házának s kicsiny háznépé- 
nek. Páratlanul egyszerű otthonát és a maga tervezte 
Íróasztalát leginkább csak a tanteremmel cserélte fel s a 
nagy szünidőkben szeretett testvérének, Dánielnek kolozs- 
vári lakásával. Otthoni szórakozásai közé tartozott a heti, 
képes lapok, szépirodalmi hazai és külföldi termékek 
olvasgatása, amikből szintén szép könyvtára volt ; egész- 
ségi szempontból pedig lakásának, udvarának rendezése, 
a fúrás, faragás és az építésnek többféle fajtája. Szána- 
kozó szívében élettörvénnyé erősödött a szeretet és ada- 
kozás. Koldust, szegényt, kántáló gyermekeket, jótékony 
célra kéregetöket üres kézzel elbocsátani a Warga Lajos 
házában nem volt szabad. Az ifjú írók pártfogolását, 
egyes értékesebb irodalmi vállalatok s jótékony egyletek 
támogatását kötelességének tartotta. Maga készítette tám- 
lás faszékén, fenyőfa-padján, a sajátkeze ültette bálvány- 
fája és szőlője árnyékában tartotta nyári-tavaszi pihenő- 
jét, legtöbbször édes beszélgetésben szeretteivel vagy 
egyedül is, az előtte elterülő Bodrog-tiszaközi síkságon 



245 



hordozva szét tekintetét. Szerettei előtt kedvtelve osto- 
rozta a világ ezerféle bolondságait, a léha divatot, a 
nagyzoló emberek pöffeszkedését. Maga gyermektelen 
lévén, alkalomadtán boldogan becézte a más ember 
kicsinyeit s maga is gyermekké lett a gyermekek között. 
Egyet — ilyen ártatlan kedvtelései között — sohasem 
tudott megérteni ; azt t. i., hogy miként lehet egy nagy 
családot a mai szertelen igényű világban tisztességgel 
fentartani ? S ilyen gondolkozásával mély tisztelettel adó- 
zott a nagy családok fejei s a jó, a gondos édes anyák 
iránt. Az ő szerettei anyagi szükséget nem láttak soha, 
de tudták, érezni megtanulták, hogy milyen nagy sze- 
rencsétlenség lehet örökös földi gond terhe alatt tán- 
torogni és lélek szerint tisztelték a bölcs családfő taka- 
rékossági elveit, következetes pontosságát s alkalmaz- 
kodásukkal kellemetessé varázsolták a pedáns tudós 
házi életét. 

Mint tanár, olyan maradt, mint első fellépésekor. 
Egyéniségével csak a legjobbakat bírta meghódítani, 
akik az előadásokban nem a mulattatásra, nem a szó- 
noki hatásra számítanak, hanem a tiszta, világos isme- 
retek után áhítoznak. Tudós volt és nem szónok s csak 
elodázhatatlan kényszerűségnek hódolva, mint igazgató 
(egyszer életében) s mint dékán állott ki a szűkebb körű 
nyilvánosság elé. ' A nagy nyilvánosság, az utcai, a városi 
társadalom nem hallotta, nem hallgathatta őt soha.- 
Folytonos búvárkodás és a szobai levegő elpusztította 



^ Ilyen minőségben mondott apróbb-nagyobb beszédei is 
érdekes tükördarabok s megérdemlenék, hogy azok által is belete- 
kinthetnénk az ö szép lelkébe. Érdekesek különösen abból a 
szempontból, hogy ö, a zárkózott ember, milyen gyakorlati böl- 
csességgel próbálgatta irányítani a tanuló ifjúság gondolkozását. 

2 Az 1790—91. XXVI. t.-c. százados évfordulójára irott emlé- 
kezését is Molnár Lajos gimn. tanár olvasta fel az egyházközség 
templomában. 



246 



hangjának ércességét s ez által még inkább vesztett 
előadásának vonzalmassága. Rendszerint jegyzeteibe mé- 
lyedve közölte eszméit s buvárlatának eredményeit s 
csak olykor-olykor engedett magának némi kitérést egy- 
egy humoros megjegyzéssel vagy valamely kényesebb 
természetű adat felemlítésével. Az ifjúság tisztelte inkább, 
mint szerette, de ö nem is önmagát, hanem a tudományt, 
az igazságot kívánta volna tanítványaival megszerettetni, 
Melanchthon volt inkább, mint Luther, Erdösi inkább, 
mint Dévay Mátyás. 

Mint író termékeny, áttetsző, elfogulatlan, demo- 
kratikus szellemű s mindennek jól végére járó, oknyo- 
mozó, rendszerező s e minőségében is szerény és kö- 
vetelözés nélkül való. Minden, amit írt, szinte olvastatja 
magát s nagy müvének akárhány részlete van olyan, 
amely a regény, vagy a költemény tulajdonságaival köt 
magához és nemcsak meggyőz, hanem lelkesít is. 

Az igazság keresésében nem ismert semmi korlátot. 
Hagyományok, káték, öröklött rendszerek, hitelvek csak 
anyiban voltak előtte értékesek, amennyiben a történeti 
fejlődés folyamát nem hátráltatták s koruknak jó szol- 
gálatot tehettek. Kálvinista volt, de mindig fájt neki, 
hogy a kálvinisták és lutheránusok a Magy. Prot. írod. 
Társaságból az unitáriusokat közös akarattal kiszorították. 
Az alkuvászást, a zsarnokoskodást a lélek jogai felett 
s a csökönös ragaszkodást az önző hitnézetekhez, mes- 
terségesen szőtt hatalmi rendszerekhez nehéz szívvel 
tűrte s „a szabadságra hivatott" ember nyíltságával 
bírálta és ostorozta. Az emberiség jelszava szerinte csak 
az „Excelsior" lehet, a protestantizmusé kiválóan csak ez. 

Sokat írt, de mindig csak magasabb kötelesség- 
érzetből és hiuságoskodás nélkül. Az akedémiai tanárnak 
hivatásából foly az, — ö szerinte, — hogy gondolatait, 
búvárkodásának eredményeit megörökítse s ilyen módon 
az emberiség fejlődéséhez -- ha csak egy gondolattal. 

ha csak egy tévedés helyreigazításával is hozzájáruljon. 
Lényévé vált józanságában gyakran nevette azokat, akik 
nagyképűsködve esküsznek saját nézeteikre s örök 
igazságok hirdetésével tetszelegnek és ámítanak. A mi 
köteleségünk csak az, hogy a szerintünk legjobbat és 
legigazabbat a lehető híven hirdessük s az elődök 
esetleges botlásait jóindulatulag kiigazítsuk. A jövendő- 
ség aztán majd igazítsa ki a mieinket, de tegye fel 
rólunk, hogy tévedéseinkkel megtévesztésre nem töre- 
kedtünk s hogy az igazság tisztes keresése nem mindig 
egy és ugyanaz az igazság megtalálásával. 

Nyomtatásban megjelent müvein kívül egész gar- 
madát képeznek kéziratban maradt dolgozatai. Renannak 
két müvét fordította le, t. i. a Szent Pál és a Bölcsészeti 
beszélgetések és töredékek címűt ; La Mennais-töl az 
Egy hívő szavait; Horatiusnak összes ódáit, epodáit 
(még 1867-ben), Fischer Kunonak „Logik und Meta- 
physik oder Wissenschaftlehren" című alkotását. Ifjú 
korában próbákat tett a költészet mezején s a „Képes 
Játékkönyv" kiadásával a gyermekekhez is le tudott 
ereszkedni (1869). Kell-e több bizonyság arra, hogy 
Wargát a lélek vezérelte írói pályáján s hogy szeren- 
csésen meg tudta magát óvni a német theologusok egy 
részének ködös hatásától sa régibb theologusokat többé 
kevésbbé jelemzö homályosságtól és nehézkességtől ? 

írói értékének meghatározását különben nem én 
vagyok hivatva elvégezni, hanem a legújabb hazai 
theologiai és egyházi irodalomtörténet írója. Egyet azon- 
ban én is tudok : azt, hogy Warga Lajos a sárospataki 
egyháztörténeti irodalomban fejlődést képvisel ; de tudom 
azt is és hirdetem is, hogy ő, mint író egy általáno- 
san érzett nagy szükséget is szerencsésen tudott kielé- 
gíteni, aminek nincs s nem lehet fényesebb bizonysága 
annál, hogy a tíszáninneni egyházkerület útján már-már 
országos jellegűvé fejlődő lelkészi könyvtárban az ő újra 



248 



nyomatandó keresztyén egyháztörténeimének van fen- 
tartva a legelső hely. 

Ha ez a mü újra megjelen és ezer meg ezer pél- 
dányban szétterjed majd a protestáns lelkészek parókhiái- 
ban : akkor fog méltó elismerésben részesülni a Warga 
Lajos önfeláldozó munkálkodása. Addig pedig a hü 
neje által emelt gránitkő fogja hirdetni a sárospataki 
temetőben s tanítványainak hálás szíve az ország külön- 
böző részeiben fogja viszhangozni, hogy Warga Lajos 
itt, a mi javunkra, egész anyaszentegyházunk javára 
„tékozolta híven életét." 

Aláoü, örökké áldott legyen emlékezete! 



Jegyzet : Ez emlékezést a boldogult emiékének tiszteletére 
rendezett ünnepélyen olvastam fel, 1901. szeptember 25-én s 
„Warga Lajos emlékezete" címen külön füzetben kiadtam 1902-ben 
(32 80 lap) a W. L. hü arcképével. Célom volt a füzettel, hogy 
annak jövedelméből megfestetem a W. L. képét a főiskolai 
könyvtár vagy képtár részére, vagy egy W. L. alapítványnak 
vetem meg az alapját. A kép elkészült s bizony az is a hü 
özvegy segedelmével ! /?. Gy. 



MITROVICS GYULA. 

1841—1903. 

„Mester! Légy boldog új hazádban s szülei köte- 
lességektől sarkalt szíved ne lásson csalódást soha! 
Szeressenek, tiszteljenek; gyümölcsözzél és sokakat vezérelj 
ott is az igazságra — ad miiltos annos ! így búcsúzott 
a „Sárospataki Lapok" Miirovics Gyulától, amikor ö 

— nagy lelki harc után — kitépte magát korábbi, 
boldognak látszó viszonyai közül és hazát cserélt. 

Marasztalgattuk sokan, melegen, de nem maradt; 
esdő szóval kértük, zaklattuk, de nem hallgatott ránk. 
„isten mindenkinek kimiiiaija az ö útjait"' igy nyugtat- 
gatta barátait és a saját nyugtalankodó szívét és — 
eltávozott. Valami titkos intés rendelkezett vele, amit ö 
isteni sugallatnak magyarázott és elment új mezőre, új 
reménnyel. 

Akik becsültük, akik hozzá nőttünk, akik itt lételét 
áldásnak ismertük, könnyes szemekkel néztünk a távozó 
Mester után és utána zokogtuk, szívbeli igaz zokogás- 
sal : ad multús annos ! 

És a kívánatos sok esztendőből csupán hatot 
engedett neki istene az új munkatéren, az új össze- 
köttetések és új kötelességek között és annak a hatnak 
is a nagyobb része vesződés és gyötrődés — új gyönyö- 
rök nélkül ; a testébe adatott tövisekkel való birkózás 

— a szabadulásra való biztos kilátás nélkül ; sok benső 
tusakodás, az eszményektől ihletett férfiú vívódása, kit 
„a magasból földre von le a kínzó fájdalom." 

Csalódottan, az élettel betelten, a kínoktól össze- 
gyötörten, édes övéinek szeretetétől mindvégig körül- 

övedezve, folyó hó 25-ikén visszaadta lelkét Iste- 
nének. 

A gyászhírre oda zarándokoltunk koporsója mellé 
a második búcsúzásra. A magunkénak vallottuk a távol- 
ban is, kísérni kívántuk öt azért az ö utolsó útján is, 
versenyezve az ő új tanítványaival a szeretetben, a 
tiszteletben mind a sírig. 

Es láttuk Ot a ravatalon. A halál előhírnökei meg- 
fogyasztották földi sátorát s nekünk úgy tetszett — 
amint reátapadtak szemeink — mintha ugyanaz volna 
ismét, akiért mi rajongtunk, akit mi csodáltunk s akinek 
ajkai nekünk hirdették az igazságot s akinek lelkéből 
mi reánk áradt a fény, a világosság, a melegség és az 
igézet. 

„Hadd temessék el a halottak az ö halottaikat" 
— gondoltuk az írásokkal és az emlékezés teremtő- 
erejével magunkhoz öleltük az élőt és szívünkbe zártuk 
őt úgy, amint a miénk volt — az ő dicsőségének zenithjén. 

És láttuk Öt újra az ő ifjúságának nemes lángolá- 
saiban, az ő férfiúságának alkotásaiban, jó izü gyümöl- 
cseiben ; hallottuk hangjában az igazság kétélű pallosá- 
nak csattogását, ítéleteinek ellenállhatatlanságát ; éreztük 
törekvéseinek eszményiségét és sokszorossá vált szívün- 
kön a teher, hogy ö immár csak az emlékezeté ! 

Negyvenhárom évet töltött Mitrovics Gyula Sáros- 
patakon, mint tanuló és tanár. Akik szemtanúi voltak 
az ö ifjúságának, bizonyára nem feledték még el, hogy 
miként nőtt ö évről-évre Isten és emberek előtt való 
kedvességben. 

Tanulni, engedelmeskedni, szépért, nemesért lán- 
golni, előljárni a jó példában, tanítani, gyámolítani a 
gyöngébbet — ezek voltak az ő ifjúságának ékességei. 
Első volt az elsők között s tanulótársainak és tanárai- 
nak büszkesége. A kisebbek szinte felkeltek előtte és 
tisztelték őt. Vonta, húzta a lelke a mélyre, mindig 

mélyebbre, ahol az igaz gyöngy terem. A tanterem 
igazságait a magánolvasmányolí tanulságaival gazdagítani 
és biztosítani : ez volt egyik megkülönböztető erénye a 
legtöbbek és a legjobbak felett, amiből természetesen 
sarjazott ki az ő önállásra való hajlandósága és korán 
mutatkozó írói hivatottsága. 

Maga is gyermek volt még, amikor már tanításra 
vállalkozott a nálánál kisebbek mellett s alig kezdett 
sudarodni, amikor már kísérletezett a tollával és biztató 
lépéseket tett előre gondolatainak, vágyainak, tapasz- 
talatainak formába öntésében és megörökítésében. 

Ez a hajlama vitte a már szép múltú akadémiai 
önképző társulatba, ahol ébredező lelke bőséges ösztönt 
és táplálékot talált erejének kifejtésére. Bírált, értekezé- 
seket, elbeszéléseket írt és meghódította pályatársait 
itt is, mint a tantermekben és gyönyörűséggel nézték 
valamennyien, hogy miként bontja ki szárnyait ez az 
alkotásra hivatott lélek. 

Az önképző-társulat albumát ez időben már ő 
szerkeszti s alighogy befejezi theol. tanulmányait, legott 
bejut az esküdt diákok tisztes csapatjába és tanít, oktat^ 
neveli becsülőinek számát. Mikor Szeremley Gábor, az 
ő egyik nagytudományú tanára elvégzi földi életét 
(1867.) az ifjúság öt állítja ki tolmácsa gyanánt az 
elhunyt tanár sírja mellé s szereplésével forduló pontot 
teremt biztatóan fejlődő életének történetében. 

Még sokan vagyunk tanúi ama jelenetnek, ott a 
sárospataki reformátusok temetőjében. Még szinte látjuk 
ma is, amint a sugár növésű ifjú ihletés komoly ábrá- 
zattal oda lép a Dr. Heiszler József nyomába s annak 
mélységes hitből fakadó búcsúbeszéde után szintén 
búcsúzni kezd a hálás tanítványok nevében. Amit mon- 
dott és amint mondta,' az mind az ő tisztességévé és 

^ Olvasható Egyházi és szertartási beszédei i<özött. 

dicsőségévé lett s mire elhangzott ajkán a búcsúzó 
szózat, az egyházkerületnek a gyásztisztességre egybe- 
sereglett tagjai úgy érezték és úgy vallották s a tanári 
kar és a tanuló ifjúság is úgy tartotta helyénvalónak, 
hogy a kidőlt jeles méltó utódja — az ifjabb nemzedék 
sorából — csak Mitrovics lehet. 

Készen volt számára az út, a babérszerzés csalo- 
gató, küzdelmes útja s nem tartozott érte köszönettel, 
csak gondos jó szüléinek és keble Istenének, aki világított 
előtte szüntelen. 

Aztán — hiszen ezt is sokan tudjuk, hogy egy 
évi külföldi tanulmányozás után, nem a Szeremley 
helyébe ugyan, (amit időközben Dr. Heiszler J. foglalt 
el), de odajutott a Zsarnay Lajos és a Kolos Dániel 
tanszékébe és — úgy hittük, hogy sorsa ezzel a nagy 
előrelépéssel el volt döntve — mind halálig, így hitte 
azt akkor ö maga is. 

Szép, nagy örökség is volt ez az ö osztályrésze s 
aki látta Mitrovicsot ebben a kiváló munkakörében és 
tudta róla, hogy mennyi törődéssel, mennyi éjjeli-nap- 
pali gonddal tör előre, hogy méltó legyen a Zsarnay 
Lajos örökségére: az csak öregbedheteít az iránta való 
nagyrabecsülésben. 

Külföldről, mestereinek szellemétől áthatottan, úgy 
tért vissza, mint szabadelvű íheologus. Nem mutogatta, 
hogy az; de előadásain, templomi beszédein egyaránt 
érzett a hallgató valami kedvesen újat, valami édesen 
szokatlant s tanári és templomi szószékében valami új 
világosság sugározta körül s ő egyre nagyobbá és tisz- 
teletesebbé lett ebben a világosságban. 

Hol is nagyobb hát — kérdik a tanítványok az 
elragadtatás pillanataiban — : a tanteremben-e, a tem- 
plomban-e? Akik ott ültünk a lábai előtt, sohasem 
feledhetjük egy-egy templomi beszédének hatását s 
egy-egy tanári előadásának meggyőző erejét. A nagy- 

közönségnek is kedvencévé lett csakhamar, noha egy 
íznyi sem volt benne abból, amit népszerüsködésnek 
szokott nevezni a világ. Azok az ő evangyéliomi példá- 
zatai az ő lelkének sugaraiban rendesen rabul ejtették 
az egész templomi közönséget, amely ünnepnek tekin- 
tette aztán állandóan, amikor a főiskola ifjú papja — 
a maga szokásos vasárnapjain — a templomi szószé- 
ken megjelent és hallatta szavát. Emlékezünk még sokan, 
hogy a templomból kiáradó ifjúság miként küldötte 
követeit a mesterhez egy-egy nagyobb sikere után és 
mint szeretett volna követelőzni, hogy jogot nyerjen a 
végighallgatott beszéd kinyomatásához és újraélvezé- 
séhez. 

Aztán többről-többre haladt és többre méltatta- 
tott. Bírálataival, amelyeket a valódi szakember reme- 
keinek ismert el az akkori közvélemény ; iránycikkei- 
vel, amelyekbe eszméit s vágyait lehelte be és amaz 
ösvényeket mutogatta, amelyeken ő szerette volna látni 
a ker. világot;^ majd „Egyházi és szertartási beszédeivel'' 
(1872), amelyekkel szabadelvüségét is igazolni igyeke- 
zett, utóbb pedig „Egyháziatlanság és üres templomok" 
című egyháztársadalmi értekezésével (1876) s mind 
nagyobb sikerű tanári működésével olyan hódítást vitt 
véghez a hazai egyháztársadalomban, hogy neve ott hang- 
zott már a legnagyobbaké. között s tolla irigyeltté s itt- 
ott félelmetessé vált, különösen a könnyű dicsőség haj- 
szolóinak sorában. 

A tiszáninneni egyházkerület érezte, hogy juta- 
lommal tartozik e hű fiának s mihelyt az első alkalom 
kínálkozott reá, azzal becsülte meg a Mitrovics orszá- 
gossá vált nevét, hogy egyházkerületi aljegyzővé (1876), 



■' A „Sárospataki füzetek", „Prot, Népiskolai Közlöny", 
„Prot. Egyh. és Isk. Lap", „Erdélyi Prot. Közlöny" c. folyóirat- 
ban és lapokban jelentek meg ez időszakbeli dolgozatai. 

az egyetemes tanügyi bizottság tagjává s konventi taggá 
választotta meg. 

Minden jel azt igazolta, hogy Mitrovics boldog 
volt ezekkel az erkölcsi jutalmakkal, mert a megelége- 
dett férfi erejével és becsvágyával dolgozott tovább 
újabb és újabb győzedelemmel. 

1877-ben Láng Henriknek, a világhírű modern 
theologusnak egyházi beszédeivel teszi gazdagabbá egy- 
házi irodalmunkat s ugyanekkor átdolgozza a Ker. 
erkölcsfudoniány rövid foglalatja" c. népiskolai kis 
művet; 1878-ban pedig kiadja fő munkáját, tanulmá- 
nyainak s irányának legsajátosabb eredményét és bizo- 
nyítékát „Egyházi szónoklattan" címmel és újabb hódo- 
latra kényszeríti maga iránt a hazai egyházi sajtót és a 
különböző egyházi köröket, főként pedig a theol. tan- 
könyv-irodalom hivatott munkásait. 

Akik kiátkozták — nem oly régen e munka meg- 
jelenése előtt — a Tóth Mihály egyházi szónoklattanára 
írott bírálatáért, — talán azok is kibékültek vele ez 
újabb gyümölcsének élvezése közben. 

Tele voltunk iránta a legvérmesebb várakozással. 
Ennyi kiváló sikere után áhítoztunk új alkotásaira s 
veszteseknek éreztük magunkat, ha eltűnt felettünk egy 
év, amelynek irodalmi jelenségei között ott nem ragyo- 
gott a Mitrovics Gyula neve. 

A 70-es és 80-as évek mutogatták őt férfiúi ere- 
jének és munkaképességének teljességében. 

A ref. egyház zsinatra készült s a tiszánínnneí 
egyházkerület tanárai odaküldtek öt a zsinati atyák 
közé, hogy képviselje őket ékes szóval, tudománnyal. 
A zsinat sietett odaemelni a jegyzők sorába: a tollát 
tisztelte meg ez elismeréssel. 

Dr. Ballagi Mór „Egyházi és Iskolai Lapján" ez 
időtájon a hanyatlás jelei mutatkoztak s Mitrovics fél- 
teni kezdte a szabadelvű theol. irányt, és nyugtalanko- 

dott egy erős, alkuvást nem ismerő irodalmi szerv után, 
amely, míg egyfelől nem engedi megoltani a kilövelt 
világosságot, másfelől védelmébe vegye a ref. anya- 
szentegyház kőfalait a körülte settenkedő farkasok táma- 
dásaival szemben. És néhány hűséges elvtársával létre- 
hozta a „Sárospataki Lapok"-at 1882-ben s a Sáros- 
pataki Irodalmi Kör tagjainak teljes bizodalmából ő lett 
annak első zászlótartója, bölcsőjének boldog ringatója. 

Látni, figyelni kellett azt, hogy milyen apai félté- 
kenységgel őrködött ő az ő édes gyermekének megindu- 
lása és további lépései felett. Ha csak a maga dicső- 
ségére lett volna hiú, bizonyára másként használja fel 
idejét és megizmosodott erejét, de ő mint a sárospataki 
főiskola hü gyermeke, ennek és az ezt istápoló ref. 
anyaszentegyháznak kivánta meghozni a tőle várható 
áldozatokat. 

Öt évig áldozott ezen az oltáron minden napi 
áldozataival s nem ritkán álmatlan éjjeleivel. Barátaitól 
elvonultan, dolgozó szobájába zárkózottan, kezdő írók 
szárnypróbálgatásait javítgatva, gordiusi csomókat oldoz- 
gatva, elkeseredett ellenfeleket békítgetve s eközben az 
egész magyar prot. egyház sorsa felett s bajainak gyó- 
gyító szerei felől töprenkedve — : mennyi hálásabb 
munkától vonta el magát s mennyi megkezdett alkotá- 
sát hagyta félbe, — örökre félbe a „Sárospataki Lapok" 
tisztességeért ! 

Ez önfeláldozó munkássága közben — a Bálini 
József lemondása után — emelte őt a tiszáninneni egy- 
házkerület bizodalma a főjegyzői székbe (1884). Fényes 
jutalom az eszményekért lángoló ember szívének való- 
ban s ő is úgy fogadta és így becsülte azt s hinnünk 
lehetett és hittük is sokan, hogy ez Isten szerint való 
férfiú ott van immár földi boldogságának zenithjén s 
szinte imádkoztunk is érte — hü tisztelői, — hogy meg 
is maradjon ott sokáig. 

1886. végén visszavonult a „Sárospataki Lapot' 
szerkesztőségétől, hogy félbenmaradt s maradandóbb 
értékű munkáinak befejezésével tegyen szolgálatot iro- 
dalmunknak és a saját írói nevének. Nem tarthatta meg 
kezében a kibontott zászlót semmi édes marasztás, 
semmi Ígéret s még jobban behúzódott boldog ottho- 
nába, íróasztala mellé, szeretettel ápolt gyermekeihez és 
virágaihoz. Litiirgikájút és erkölcstanát szomjúhozták 
különösebben régi és újabb tanítványai, de az anyag 
felszaporodása miatt-e, az anyagi sikerre való kilátás 
hiányában-e, egyik is, másik is késett s 9 évnek kellett 
letűnni egymásután, amíg Mitrovics Gyula újabb nagyobb 
és biztatóbb jelét adta annak, hogy tolla nem pihen. 
1895-ben az egyházpolitikai mozgalmak hatása alatt 
jelent meg tőle „A polgári házasság törvényei párhuzam- 
ban az eddigi házassági joggal" című tanulmánya s 
tisztelői örvendezve üdvözölték e jelenséget, mint hír- 
nökét egy újabb nagy eredményű ciklus bekövetkezé- 
sének. 

1896-ban rávetette szemét a debreceni ref. egyház 
s ö, az elmélet embere, nem bírt ellenállani a kísér- 
tésnek, hogy a gyakorlati élet mezején is próbát tegyen 
nagy erejével s mire az új talajban új gyümölcsözésnek 
indulhatott volna, kioltotta nemes, munkás lelkét a halál. 

Ravatalánál mi csak azt éreztük, hogy ö egykor 
a mi jó, igaz s nagy mesterünk volt; a sárospataki 
főiskolának, a tiszáninneni egyházkerületnek egyik feled- 
hetetlen büszkesége, dicsősége. 

Az volt bizonnyal ! 

Hányszor hallottuk tőle — nagy alkalmak idején — 
hogy két helyen érzi magát jól, egészen jól : a tanári 
székén és családja körében. A különben túlkomoly 
ábrázatú férfi szemeiben fény gyúlt ki, mihelyt tanszé- 
kére lépett. Ilyenkor ajka mosolygóvá lett, bizonyságául 
annak, hogy azt, amit hirdet, a lelkén szűri át s a 

szépnek és igaznak hirdetése, a homályosság oszlatása 
— „a gyémántköszörülés" — neki, magának is ünnepi 
élvezet. Soha sem tudta megérteni, hogy miként lehet 
tanár, aki félig-meddig való készültséggel is be tud 
nyitni a gondjaira bízott tanítványok közé s aki elfo- 
gódás nélkül, hivatásának átérzése nélkül is hozzá mer 
közeledni kathedrájához. 

Magas fogalma volt a tanárról. Az emberiség sor- 
sában a tanító-rendet tekintette a legfontosabb ténye- 
zőnek s bün volt szerinte minden mulasztás, amit egy- 
egy ügynevezett tanár a reá bízottak gondozása körül 
elkövetett. „A tanárt az Istennek különlegesen kellene 
megteremteni" — mondotta nem egyszer, mikor a lelke 
háborgásnak indult valami bántó tünemény felett. Ezzel 
a magas fogalommal s ennek kötelező ereje alatt futotta 
ő tanári pályáját 28 éven át. Rakhatott rá a bizalom 
bármennyi terhet, bármennyi tisztességet, a kathedrájá- 
nak szerelmétől nem vonhatta el soha. 

Hivatásának ilyen komoly felfogása okozta aztán, 
hogy nem jutott ideje az emberek kedvének keresésére, 
a barátkozásra, a pártoskodásra, a népszerüsködésre s 
ez lett okává annak is, hogy sokan nem értették s 
komolyságát ridegségnek, büszkeségnek magyarázták s 
inkább tisztelték, mint szerették. 

Ha az ő másik boldog helyén is látták volna öt 
sokan, bizonyára nem igy alakúi felőle a közvélemény. 
Otthon, az ö családi fészkében, az ő bibliai Márthájá- 
nak oldalán, szeretetének napsugaras levegőjében s 
gyermekeinek kicsiny seregében : ott mutatkozott az 
egész Mitrovics ; csak ott ! Gyermek volt, testvér volt. 
barát volt, apa és férj volt ; csupa szív, csupa aggódás 
volt s kifogyhatatlan az áldozatokban, ha övéinek bol- 
dogsága ügy követelte. Magas fogalma volt a családról 
is, a férji, az apai, a rokoni kötelességekről is s fényes 
bizonyságait adta e nemű kötelesség-tiszteletének. 

17 

Nyereségünk, büszkeségünk volt valóban ! Az az 
iskolában, az a templomban, az az igazgatásban, a 
kiküldetésekben ; az szavával, tollával, példaadásával, 
erkölcsi nagy komolyságával, hivatásának szeretetében, 
megbecsülésében . . . hogyne zajongott volna hát szí- 
vünk, amikor először búcsúztunk tőle s hogyne zajon- 
gana most, amikor el kell szakadnunk tőle mindörökre?! 

A halálnak két neme van, — mondogatta ő nem 
egyszer. Az egyik végmegsemmisülés, a másik csak 
elköltözés ; az egyiknél elvégződik minden a koporsóra 
hulló göröngyökkel, a másik csak létezési alakot vál- 
toztat, visszaadja a földnek, ami a földé, de azért él, 
ha meghal is: él munkáiban, él tetteiben. 

A szívünk kiáltja, hogy ö él ; munkái, tettei hir- 
detik, hogy ő rajta nincsen hatalma az örök halálnak ! 

A szeretet Istene őrködjék távoli sírhalma és 
gyászbaborúit kedveseinek földi vándorlása felett! 

Mester ! Légy boldog ott a túlvilágban ! 

ÁRVAY JÓZSEF. 

1823—1879. 

Mélyen fisztelt közönség! 

Az 1879-dik év március havánal< 23-dik napján 
ott voltam én is abban a bánatos nagy seregben, amely 
az Árvay József földi részeit — borongó emlékezések 
között — kisérte ki a sárospataki reformátusok temető- 
kertjébe. 

„Mennyi jót művelhetett volna még istenadta 
tehetségeivel !" „Milyen szükség volna még reá itt is, 
ott is!" „Olyan fiatal volt még a halálra!" Megemész- 
tette a kötelességteljesítés láza, a munka szenvedélye !" 
„Megőrölte testét-lelkét a gond, az övéivel és az övéi 
miatt vívott sok nehéz, titkos tusakodás !" — így f aka- 
dozott, így nyughatatlankodott a drága hamvakat kísérő 
közönség szive-szája s a nyitott sírnál bizony csak 
fájdalmas szorongások között tudtunk abba beletörődni, 
hogy Árvay Józsefnek 56 évvel kellett örök nyugalomra 
elpihennie. 

Azóta csaknem 25 év röpült el felettünk s az ő 
sírhalma felett. Akik járjuk a temető útjait és emlé- 
kezni szoktunk a siralom völgyében is, pironkodva 
kerestük nem egyszer azt a halmot, amely alatt Ö 
porladozik s ahol az Ö csontjai várják a nagy ítélet 
ébresztő szavát. Meg se találtuk, el is tagadtuk. A 
bozót, amely körülte s rajta elhatalmasodott, a szívünkbe 
bocsátotta töviseit s ajkunkra zúgolódó szavak tolultak 
és ha édes miéinkhez, csendes otthonunkba térve, nem 
láttuk volna ott az Árvay József nevét a kis fiúnk, vagy 
a kis leányunk könyve tábláján : talán készek lettünk 

volna a kárhoztatás köveivel is dobálózni az Ö elfeled- 
tetése miatt. 

De lecsillapodtunk, megengesztelődtünk s zúgoló- 
dás és kárhoztatás helyett a VlII-dik zsoltár írójával 
ömledeztünk : 

„Dicsérnek téged még a csecsemők is, 
Szájukon viselik nevedet ök is !" 

„Boldog halott!" — mondtuk nem egyszer egy- 
egy Árvay-könyvre tekintve — akinek az ártatlan gyerme- 
kek lelki fényességében van feltámadása és megdicsöít- 
tetése ! „Boldog halott!" Érzem és kiáltom én külö- 
nösen ma, amikor csaknem 25 év után a próféta-fiak 
zarándokoltak ide, hogy elhengerítsék a követ a próféta 
sirjának szájáról és élők és holtak előtt ünnepélyes 
vallástétellel hirdessék, hogy 

„A derék nem fél az idők mohától, 
A koporsóból kitör és eget kér !" 

Huszonöt év távolából ez a bizonyságtétel többet 
jelent nekem a frisshantú sírhalmok virág-erdejénél ; a 
csinált koszorúk hideg drágaságainál, a divatos, a muta- 
tós tiszteletnyílvánítás minden mesterkedéseinél. 

Huszonöt év alatt a kidőlt cserfa helyén új suda- 
rak nőnek s ha míg magok gyorsan emelkednek a nap 
felé, virágaikat visszahintik a porladó törzsre, ahonnan 
táplálékukat nyerik : hát van-e s kell-e ennél földön 
több s szebb jutalom ? 

Huszonöt év alatt új szükségek támadnak ; a 
nyugtalan idő új kívánságai felforgathatják a régi rendet 
s kiszoríthatják a régi ízlést, amely időleges célját már 
elérte ; egyesek hiúsága, merész fellépése, önző számí- 
tása vagy épen szerencsés összeköttetései félretolhatják 
még azt is, amit a köztudat jónak és igaznak ismer 



261 



és tisztel ... s ha emellett is van olyan, aki eszméivel, 
gondolataival, ízlésével s alkotásaival egy negyedszáza- 
dot is átfoglal, betölt vagy irányoz ; és vannak, akik 
ezt nyilvános bizonyságtétellel is készek erősíteni . . . 
hát nem egy neme-é ez a megdicsőíttetésnek ? ! 

Valóban, mélyen tisztelt gyülekezet ! ez a mai nap 
s ebben ez a kegyeletes egybesereglés : az Árvay József 
ünnepélyes igazoltatása, az ö magasabb küldetésének 
nyilvános megpecsételése. 

Én, az Ö egykori tanítványa, szerencsésnek érzem 
magamat, hogy igénytelen hozsannámat belevegyithetem 
az illetékesebb bírók sokaságának hallelujájába s itt 
ez első sorban hivatott gyülekezetben némi szerény 
bizonyságát adhatom az Ö iránta, törekvései s alkotásai 
iránt hőn ápolt tiszteletemnek. 

* 

Nem jellemképet akarok alkotni Árvay Józsefről, 
ezt elvégezték már nálamnál hivatottabbak ; élettörté- 
netét sem akarom felújítani; éhez bizodalmasabb jellegű 
adatokra volna szükségem, mint a milyenekkel rendel- 
kezhetem ; csak emlékezni kívánok ez ünnepélyes alka- 
lommal Árvayról ; csak egyes pontokat megragadni az 
életéből s az én életemből — a szívem parancsolata 
szerint. 

1860-ban láttam Öt először a nagy nyilvánosság 
előtt. A sárospataki főiskola ülte a maga 300 éves 
életének örömünnepét. Ugy írják e nagy nap krónikásai, 
hogy 25 ezer idegen hódolt e napon a sárospataki 
főiskola szellemének. A bilincseit megunt s szabadság 
után szomjúhozó nemzetnek egész nagy, fényes tábora. 
Főurak, főpapok, gazdagok, előkelők felekezeti különbség 
nélkül, együtt az istenadta néppel s szívükben a meg- 
sanyargatott, de meg nem ölhetett haza szent szerel- 
mével. Aki látta ezt a közönséget s átélte ennek közös 
nagy ünnepét, sohasem fogja azt elfelejteni. A sáros- 

pataki reformátusok tágas temploma befogadott már — 
egyszer s máskor — sok nagy közönséget, sok lelke- 
sült emberáradatot, de éhez foghatót nem látott s nem 
is lát többé soha. A világ leghíresebb amphitheatrumai 
a leghatalmasabb zsarnokok idejében sem mutathattak 
hódítóbb képet, mint ez a templom 1860. július 8-ikán. 
Az volt boldog, aki belejuthatott és benne szoronghatott. 
Én ott voltam a boldogok között. 

Gyermeki sejtő lélekkel figyeltem vagy inkább 
csodáltam a történteket. Gyászdal zendült, öröm-ének 
csendült ; alakok tűntek fel papi s világi díszben és 
szóltak és beszéltek lelkesen. A sok ezernyi sokaság 
szeme ott csüngött rajtok, mintha mindenki minden 
szavukat szivébe akarta volna beszívni és haza vinni 
ünnepi emlék gyanánt azoknak, akiket sorsuk otthon 
marasztott. 

Abban a varázslatos környezetben, a sok ezer néptől 
figyelt és éljenzett alakok között volt Árvay József is. 

Láttam s még most is és mindhalálig látom, amint 
a Br. Vay Miklós szavaira kitörő tetszés-zajban oda 
emelkedik a főgondnok elhagyott helyére, az úrasztala 
mellé helyezett emelvényre. Semmi dísz rajta, ami 
elvonhatná szavaitól a figyelmet. A középtermetűnél 
kissé magasabb, szakállas-bajuszos szép férfi alak. Amint 
nagy szemeit széthordozza a díszes táboron, néma csend 
támad s ő szólni kezd. Mintha orgona zendült volna 
meg ... A sárospataki főiskoláról beszélt, ennek 300- 
ados múltjáról, nagy alapítóiról, nagy szenvedéseiről, 
nagy hivatásáról s nagy szükségeiről. Úgy tetszett 
nekem mintha a miket mond, én is érteném. A hangja 
zengése büvölt-e el, vagy amit beszélt, az fogta-e meg 
gyermek-lelkemet, én nem tudom ; de az bizonyos, 
hogy én az 1860-dik év július 8-dikától az Árvay 
József képét szívemben hordozom. Akárhol, akármikor 
láttam azután, ott láttam körülte azt a roppant soka- 

ságot, amely éljenez, tapsol, kendőt lobogtat és nem 
akar betelni a tetszés és elismerés hódolatával. 

Árvay 1860-ban még csak 37 éves volt, a férfi- 
kornak jóformán csak a kezdetén s már is egy sorban 
a legkiválóbbakkal, a legnagyobbakkal. Dicsőséges férfi- 
sors, amit csak kegyenceinek juttat a Gondviselés. 

Mikor érni kezdő ésszel a háromszázados öröm- 
ünnepnek az Erdélyi János mesteri tollával megírott 
képét elolvastam, még nagyobbra nőtt a lelkemben Árvay 
József. „Neki jutott a szép szerencse — írja az író — 
hogy az ünnepelt üitézetröl szóljon s beszédjével mintegy 
fénypontját tegye az egész nap díszelgéseinek. A müveit 
magyar világ legszebb közönsége hallgatta öt s nyilatko- 
zott is azonnal felöle a közhaza elölt. Felírjuk — foly- 
tatja Erdélyi János — a szép közönség örök díszére, 
hogy megértette a szónokot, kiérzeite szavai horderejét s 
megrezdült minden szónál, kifejezésnél, melyre súly volt 
fektetve és szónoki siker számítva. Ha ez nem szerencse, 
úgy semmi sem az a szónokra nézve.'' 

Miért jutott ez a szép szerencse éppen Árvay 
Józsefnek? — kérdezem magamtól nyughatatlankodó 
kíváncsisággal — és kutatni kezdtem az Árvay József 
érdemei után. A nagyobb diákok voltak forrásaim s nagy 
örömömre szolgált, hogy ők is lelkesedtek Árvayért. 
Az egyik tudta róla, hogy szegény pap-fiú s hogy árva- 
sággal és nélkülözésekkel küzdve haladt előre a tanulói 
pályán s kedveltje volt tanárainak ; a másik tudta, hogy 
tanulótársainak oktatgatásával kereste kenyeréhez a sót 
s iskolai pályája végén űri házaknál is tanítgatott . . . 
Mennyit nélkülözhetett; milyen önmegtagadással élhetett! 
— gondoltam résztvevő érzések között és szeretni kezd- 
tem az Árvay József nevét. Aztán hallottam róla többet, 
sokat. Diákszobáknak rendes bírálati tárgya különben 
is a tanár — erényeivel és gyöngeségeivel, s jaj annak, 
akinek gyöngeségei vannak ! 

Hallottam Árvayról, hogy mikor rövid ideig tartó 
papi hivatalát a sárospataki tanársággal cserélte fel (1851)^ 
úgy üdvözölte az ő I. és II. osztálybeli tanítványait, hogy 
az ő tantárgyaiból nem szabad megbukni senkinek. 
„Bolondozol te Pál!" — suttogta a sok apró, hamis 
diák ; pedig csakugyan úgy volt, amint Ö beszélte s nem 
kellett hozzá sem irgalom, sem kegyelem, csak az Árvay 
József lelke ! . . . Mennyiségtant tanított Ö, a volt lelki- 
pásztor, a kérlelhetetlen igazságok tudományát, de amit 
akkortájban nem igen bírtak Sárospatakon dicsőíteni. 
Árvay megszerettette a szerethetetlennek látszót is, annál 
inkább pedig önmagát — és édes kívánság támadt 
bennem, liogy vajha ülhetnék, mint tanítvány a mester 
lábainál ! 

Hallottam róla a volt tanítványaitól, hogy mintha 
apjuk volna mindnyájuknak, aki szeretettel öleli magá- 
hoz a gyöngét is, s nem fárad el a tudatlanok felvilá- 
gosításában sem ; aki nem haragszik, nem rettegtet, akit 
szeretni kell, akit nem szeretni, nem tisztelni úgyszólván 
lehetetlenség ! Aztán hallottam, hallottuk s tudtuk sokan, 
hogy otthonában, szobájába zárkózva, szi^íntelen olvas és 
ír, s hogy írásaival, könyveivel ott él már a nagyok, a 
tudósok, a nemzet sorsán aggódok és a nemzet jöven- 
dőjeért munkálkodók szívében — s most már világossá 
lett előttem az Erdélyi János feljegyzése s megértettem, 
hogy miért jutott a 37 éves Árvay József ahoz a szeren- 
cséhez, hogy Zsarnay Lajossal, az imént még nagyhírű 
theol. tanárral, az új szuperintendenssel, br. Vay Miklós- 
sal, a volt erdélyi kormányzóval, a volt kancellárral, a 
kufsteini fogollyal. Tompa Mihállyal, az országos hírű 

1 Árvay a theol. akadémia elvégzése után 1846-ban nevelö- 
séget vállalt, azután segédlelkész volt Megyasszón, Golopon s újra 
nevelő a gr. Dégenfeld Imre házánál. Innen hívta el rendes lelké- 
szévé az ónodi egyház, ahol csak egy félévig működött. Itt érte 
a sárospataki főiskola elöljáróságának bizodalma 1851-ben. 

költővel s Ragályi Károllyal, a főiskola nagy kedvelt- 
ségü világi algondnokával egy sorban vívjon a 300-ados 
örömünnep országos tisztességéért.^ 

Alig vártam, hogy az érettségi vizsga nagy határ- 
árkán átszökelve, odaülhessek a lábai elé. 

Az 1867 — 8-ik iskolai évben megértem végre, hogy 
nem tükrön által, homályosan, hanem szemtől-szembe 
érezhettem és élvezhettem az Árvay József szellemének 
jótékony erejét. Boldog voltam, hogy a közvetlen érül- 
közés semmit sem változtatott azon a képen, amely az 
én gyermeki lelkemre Árvay Józsefről lerajzolódott. 

Látom, élénken és feledhetetlentíl látom azt is, 
amint férfias léptekkel, pálcával kezében belép a tan- 
terembe és fejét nagykomolyan üdvözlésre hajtja. Lehe- 
tetlen volt előtte fel nem állani, hogy illendően tisztel- 
jük őt. Csupa keresetlen méltóság egész lénye, minden 
mozdulata. A kathedrába lép és megáll ; majd széttekint 
a sorokon, mintha figyelésre buzdítana és szólni kezd. 
„Legyen világosság, és lett világosság!" Mintha gyön- 
gyök peregnének az ajkairól. Sehol egy félreérthető szó, 
sehol egy parányi felhöfolt, sehol semmi hézag, semmi 
szegelet, semmi széltolás, semmi nagyképüsködés. 
Nem volt szüksége rá, hogy adja, mutassa a tudóst, 
mert éreztük, tudtuk, hogy az, a lelkünk volt mellette 
bizonyság, boldog bizonyság! 

Nevelés- és oktatástant tanított nekünk, a leendő 
papoknak, vagy tanároknak, mint akadémiai tanár. Azzá 
lett már az egyházkerület akaratából 1862 óta. Óráról- 

2 A főiskola örömünnepe gyásziinnepély is volt. Apostol 
Pál siiperintendens emlékének áldozott ezen először a nagy 
közönség, akiről a méltó utód, Zsarnay Lajos emlékezett. Br. Vay 
Miklós, az új fögondnok már az örömünnepet nyitotta meg. 
Arvay, Ragályi szintén ennek voltak lelkes tolmácsai. Tompa 
Mihály Lorántfy Zsuzsannát dicsőítette az ő ismeretes szép ódá- 
jában, a fejedelmi jóltevönek ifj. br. Vay Miklós által mintázott 
mellszobra is akkor lepleztetvén le. 

Órára mind jobban beláttuk, hogy a nevelés- és okta- 
tástan a legszükségesebb tudnivalók közé tartozik. 
A nevelő, aki támogatni akarja a nálánál tudatlanabbat 
benn az iskolában ; a lelkész, aki felelős az iskola jó 
sikereért, mint felügyelő ; a tanító, a tanár, aki világolni 
akar a világtalanok előtt és méltó kivan lenni nevére: 
egyáltalán nem nélkülözheti s alig tudhat belőle eleget. 
A sárospataki főiskola elöljárósága bölcs volt abban 
— eleitől kezdve — hogy a nevelés- és oktatástan egy 
vagy más formában soha sem hiányzott a tantervéből 
és tanrendjéből. Annál kevésbbé hiányozhatott, mert a 
néptanítókat 300 esztendőn keresztül főként és általában 
a theologiai akadémia nevelte Sárospatakon s a nép- 
tanítóság szinte lépcsőt képezett a lelkészi kathedrába. 
Árvay teljesen át volt hatva a tantárgya fontos- 
ságától s ügy futott, mint aki bizonyosra fut. Ha a 
gimnáziumban az volt a vezérelve, hogy amit ő tanít, 
azt mindenkinek tudnia kell : az akadémiában nem 
törhetett kevesebbre. Minden szavát ugy ejtette, hogy 
az leírható legyen s azt írni kellett annál is inkább, 
mert tankönyv nem állott rendelkezésünkre. Fejünket 
nem zavarta, nem szédítette a mélységes elméletek 
szürke igazságaival, az elvont száraz okoskodás nem 
volt szokása. A szög fejét kereste rendesen és meg is 
találta. Mikor egy-egy nagyobb kérdést apróra szedstt 
előttünk és a végeredményt megállapította : esküdni 
mertünk volna, hogy igaza van s csak neki van igaza. 
Az elmélet próbája az élet, a gyakorlat. Ak; nem bírja 
elméleti tudását a gyakorlat aprópénzére felváltani, az 
csak látszik tudósnak, de nem az. Milyen egy jó nép- 
iskolai tanterv, milyen egy jó iskola, egy jó tanító; 
mely tantárgynak mik a csuklói, mélységei, magasságai 
s mindezekhez milyen kulcscsal juthatunk el a legbizo- 
nyosabban : ezt mind megtanulhattuk Árvaytól s ezen 
felül valamit a paedagogia történetéből is, hogy aki 

tovább akar keresni a több igazság után, — lámpást 
veliessen a kezébe. 

Olykor-olykor leszállt a kathedráról s irt, rajzolt, 
amint a tárgy természete megkövetelte. Nem volt előtte 
semmi kicsinyes, amivel férd eségein ken javíthatott, fogyat- 
kozásainkon segíthetett. Hogyan üljünk a padokban, 
miként fektessük magunk elé a papírost, hogyan he- 
lyezzük el a kezeinket a papíroson, a tollszárra, a ceru- 
zára : ezeket is tanítgatta, mondogatta, a fejünket, a 
vállainkat is megigazgatta s beláttuk, hogy ezek is a 
szükséges dolgok közé tartoznak s hogy az effélékben 
is bölcseség vagyon ! 

És ültünk a lábainál boldogan. Éreztük, hogy 
minden előadása után több-több emberek vagyunk s 
kevesebb leikünkön a köd, a homály. Valamirevaló 
diák nem is engedhette meg magának, hogy az Árvay 
előadásait elhanyagolja, pedig nem gyakorolta a számon- 
kérést, a névsor-olvasást s egy rettegtető szóval sem 
követelőzött soha. A colloquiumot vagy a vizsgatételt 
— nagy csodálkozásunkra — elengedte ; de beköve- 
telte mindenkitől a félévi jegyzeteit, még azoknak is 
az impurumát inkább s ezekből igyekezett kinek-kinek 
a lelki értékét meghatározni. Szokatlan volt ez a szo- 
kás, de ugy éreztük, hogy nem a munkát kerülte vele 
s hogy akadémiai ifjakül tekintett bennünket s mint 
ilyeneket állított mérték alá. 

Eddig csak mások mondták nekem s most már 
én is boldogan hittem, tudtam és hirdettem, hogy 
Arvay Józsefet az Isten maga hívta el a tanári hivatalra. 
Tanárképezdei előképzettség nélkül, tanári oklevél nélkül 
eszményi tanár volt valóban. Melanchthon Filepnek sem 
volt diplomája, mégis elnevezték Németország tanítójának 
s a Pestalozzi nagypecsétü pergamentjét sem látta földi 
szem, de az Isten látta és elküldte öt a világszerinti 
bölcsek útjainak egyengetésére. 

1869-ben az első alkotmányos minisztérium köz- 
oktatásügyi képviselője, Br. Eötvös József rávetette 
szemét Árvay Józsefre is s hogy a tanfelügyelői uj 
intézménynek az emberek által adjon erőt és tekintélyt, 
kinevezte őt Zemplénmegye tanfelügyelőjének. Az igazi 
érdem elismerése volt ez a kineveztetés bizonnyal, de 
sokan voltunk, akik készséggel elhárítottuk volna a 
sárospataki főiskola felől ezt a keserű pohárt s hittük 
is, hogy a főiskola elöljárósága sietni fog azt elhárítani. 
Sajnáltuk azokat a pályatársainkat, akiket Árvay József 
már nem taníthatott. 

Aztán, no hisz ugy volt, csakugyan királyi tanfel- 
ügyelő lett s királyi tanácsos és Nagyságos ur. „Leg- 
alább egy szálacskának mindnyájunk életfonalából be 
kell szövődnie az iskola életébe ; hadd mutassa meg 
magát mindnyájunk arcán annak életteljessége; hadd 
érrzzük — ha volnának — annak aggodalmait" így írt 
ő 1860-ban a sárospataki főiskoláról s a tanároknak 
és a hazai reformátusoknak ahoz való viszonyáról . . . 
És ö kitépte a saját életfonalából azt a szálat, amely 
őt a főiskolához fűzte és a tapasztalat tüzében meg- 
acélosodott nagy erejével oda állott a nemzeti nép- 
nevelés szolgálatába. 

Én láttam őt, mint tanfelügyelőt is, sőt éreztem, 
mint ilyennek, atyai megtisztelő barátságát is. A mester 
magához ölelte az igénytelen tanítványt. Kerestem rajta 
az új hivatal módosító hatalmának jelenségeit, de nem 
találtam. Nagyságos címe nem szédítette meg ; maradt, 
aki volt, a szerény tudós, a lelkes, a nagyravágyás 
nélküli tanár és ember, s a kötelességtudó hivatalnok. 
Széllyel járt, mint egykor a mi isteni mesterünk — 
jót cselekedvén. Mikor egy-egy köriítjából visszatért, 
körülvettük őt az Olvasó-Egylet egy-egy szögletében és 
hallgattuk az ő kedves és kedvetlen tapasztalásának 
eredményeit. Látszott rajta, hogy elfogta már az új 

hivatása és javított volna két kézzel is — ha lehetett 
volna! . . . Nekem néha hihetetlennek tetszett, amiket 
elbeszélt s hívott, kért nem egyszer, hogy menjek vele 
s hogy lássam én is, amiket ö lát; de én nem mentem, 
nem mehettem. Aztán panaszra fakadt a hivatala ellen, 
amelynek van ugyan méltósága a papiroson, de nincs 
igazi tekintélye, akadályokat törő, közönyt, rosszakaratot 
zúzó ereje a valóságban ... Én istenem ! — gondoltam 
megilletődötten — milyen másképen ment az ő dolga 
a tanteremben ! És sajnálkoztam felette az ö új méltó- 
ságában az ő legyőzhetetlen akadályai s nem ritkán 
okvetetlenkedő ellenségei miatt. Az ő lelkében eszmé- 
nyek éltek a népiskoláról és miket mutat azok helyett 
az élet, a valóság ? ! Itt felekezeti elfogultság, amott 
közigazgatási léhaság; itt nemzetieskedő alakoskodás 
és Oujkálás, amott kevélykedés a tudatlansággal és 
félelem a világosság sugara előtt ... Ez nem az ő lel- 
kének való mező volt, s félteni kezdtük őt, hogy az ő 
nagy testi-lelki erejét is összemorzsolja a sok csalódás, 
a sok hiábavaló birkózás a legyőzhetetlen elemekkel. 
Egy tanfelügyelői fellépése s illetőleg állásfog- 
lalása sokáig volt kellemes visszaemlékezés tárgya 
többünk előtt. Az első nyilvános tanító-képesítő vizsgá- 
latot tartottuk mi — felekezeti katekheták. Valami szük- 
ségessé tette, hogy mi is a nyilvánosság előtt adjunk 
számot sáfárkodásunkról. Ott volt Árvay, mint elnök, 
körülötte a felekezetek hivatalos küldöttei ; ott az al-tan- 
felügyelő (Csaszin) s a tanítóképezde tanárai valameny- 
nyien. Folyt a munka hol könnyen, hol akadozva. Árvay 
figyelt erősen és bölcsen hallgatott. Az al-tanfelügyelö s 
egyik-másik felekezet képviselője megpróbálta a tudá- 
sának mutogatását. Árvay pedig (talán csak azért is) — 
mintha a Jupiter-szobor lett volna — némán szemlélte 
a történendőket. Pedig ő vallás-tankönyvet is írt s még- 
sem engedte meg magának, hogy a felekezeti katekhe- 

ták vizsgájába beavatkozzék ! ! . . . Egyszer az egyik 
katekheta, amint sor kerül reá, jelenti, hogy az ő növen- 
dékei, felsőbb rendeletre, az egyház hivatalos nyelvén 
tanulták a vallástantárgyakat, vagyis nem magyarul . . . 
Kisérteties csend támadt erre a nyilatkozatra s mindenki 
kiváncsiskodó tekintete az Árvay arcára tapadt. Néhány 
pillanatig tartott ez a siri csendesség. A tanárok egy részén 
kezdett kitörni a boszuság s a padló súrolásában pró- 
bálták kifejezni tiltakozásukat. Árvay hirtelen felemeli, 
szinte megrázza imént lecsüggesztett fejét és szól nagy 
méltósággal. — Tudatnom kell — mondja, vagy inkább 
mennydörgi — hogy a magyar államban az oktatási nyelv 
a magyar, a sárospataki tanítóképezdében mindenekfelett 
csak ez. Tiltakoznom kell tehát az ellen, hogy itt bárki 
bárkinek tetszésére vagy parancsára más nyelven tanítson 
és vizsgáztasson, mint magyar nyelven. Ezt egyszer s 
mindenkorra mondom." Gyönyörűség volt látni e pil- 
lanatban az Árvay arcát az ő lángoló szemeivel, resz- 
kető ajkaival, egész férfi lényének tiltakozó fenségében. 
Mintha ő maga lett volna a nemzeti géniusz, aki — 
mint a paradicsomi kherub — lángpallosával őrködik a 
nemzet legféltettebb szentsége felett. Önkéntelen éljen- 
zés támadt s abban benne volt a legőszintébb hódolat 
Árvaynak, a tanfelügyelőnek, a hivatásos hivatalnoknak. 

De az ilyenfajta villanyozó jelenetek sem tudták őt 
az ő lelki egyensúlyában megtartani. Időről-időre zárkó- 
zottabbá, szótalanabbá lett. Meg-megjelent ugyan még 
közöttünk, de rendesen megült mogorván egy-egy szögö- 
letben s mikor szemeit ott hordozta az újságok sorain, 
akkor is mintha csak a sorok között olvasott volna s 
mintha csak a maga száz bajával viaskodott volna ! 

A szíveket és veséket látó Isten tudja csak, hogy mi 
minden baja és fájdalma is volt az ő különböző életviszo- 
nyaiban ! Ki tudná, hogy mi minden bánthatta, emészt- 
hette még a hivatali csalódásain kívül ? ! . . . Az bizonyos, 

hogy egyszer csak láttuk a szép deli alakot megroskadni, 
a lelkesedést sugárzó szemeket megbágyadni s éreztük, 
hogy egy fényes csillag lehullóban van . . . 

Ezek az én közvetlen, egyéni benyomásaim Árvay 
Józsefről, a vele való s reám nézve boldogító össze- 
köttetéseim révén. Nekem ennyi is bőven elég az ö 
halhatatlanságára — az én halálomig. 

Amit aztán már mélyebb megfigyelés és tanul- 
mányozás útján tudok s tudhatunk róla, az több ennél, 
sokkal több s készséggel vallom, hogy ebben a többen 
rejlik az Árvay József nevének maradandósága. 

Különösen két ponton látom én az Árvay nevét 
szilárd fundamentumon : a sárospataki főiskola tanító- 
képezdéjében és a népoldatási irodalomban. Amott az 
alkotás, itt a reformálás dicsősége fűződik nevéhez. 

Az ébredő Magyarország a népre akarván támasz- 
kodni, tisztában voltak azzal a legjobbjaink, hogy a 
tudás világával le kell hatolni a legalsó néprétegekig s 
alkalmat kell adni a tenger fenekén levő gyöngynek is, 
hogy felszínre jusson és érvényesüljön. A protestáns 
egyházak már jól elől voltak e nagy elv követésében 
s épen azért, amikor a népnevelés javítása nemzeti köz- 
kivánatképen kezdett jelentkezni, nekik nem lehetett 
késlekedniök vagy elmaradniok. A sárospataki főiskola, 
amelynek már a 17-ik század derekán volt egy Conienius 
Amósa és egy Tolnai Jánosa : ez az iskola egyáltalán 
nem maradhatott hátul akkor, amikor a népoktatás 
reformja napi s még inkább nemzeti kérdéssé fejlődött. 
Hegedűs Lászlóé, a sárospataki református papé az érdem, 
''logy egy külön szervezetű tanító-képezde eszméje a 
tiszáninneni egyházkerület zöld asztalára került 1856-ban 
s az Átyay József dicsősége, hogy 1857-ben már műkö- 
dését is megkezdhette. Ha nincs a sárospataki főiskola 
körében Árvay József, akinek egyénisége teljes biztosíték 
egy új intézmény létesítéséhez s a netalán felmerülő 

nehézségek legyőzéséhez, a sárospataki főiskola külön 
tanító-képezdéje még továbbra is jámbor óhajtás marad. 
A nehézségek hamar mutatkoztak. Akik meg voltak 
elégedve a leendő néptanítóknak eddigi kiképzésével, 
vagyis akik féltették talán a népiskolának erősen egy- 
házias jellegét a kezdődő reformtól, vagy féltették a 
virágzó főiskola egységének megszakadását a külön 
tanitó-képezdétől : azok csakhamar megkezdték az agga- 
tolózást s keménnyé tették az Árvay József feje alatt a 
párnát jó időre. Százados szokással való szakításnál 
még rósz néven is alig vehető a tisztes aggódás és 
féltékenykedés ; de itt közbejátszott, amint a levéltári 
okmányok igazolják,^ a személyes gyűlölködés, az irigy- 
kedés, a roszakarat sokféle támadása is s bizony mély- 
séges ügyszeretet, férfias elszántság kellett hozzá, hogy 
az Árvay József türelmének fonala meg ne szakadjon. 
Ö volt az új intézet igazgatója s úgyszólván maga az 
egész új intézet lelke. Tantervet készített, amellyel sok 
aggodalmat eloszlatott. Az iskolát továbbra is az egyház 
veteményes kertjének kívánta megtartani s ez csillapitó- 
lag hatott a gyűlölködők tüzére. Felterjesztéseket irt s vitt 
az egyházkerületre s újra meg újra beszámolt az intézet 
fejlődéséről, küzdelmeiről ; kért, rimánkodott ; most a 
hiányzó tanszerekért, majd a hiányos tanerő kiegészíté- 
séért zörgetett s maga három emberért is tanított akkor, 
mikor az ellenség ostroma ellen is folyvást fedeznie 
kellett az új plántát, az új csemetét. Próbálták aláásni 
az új intézet fundamentumát gúnnyal, nevetségessé 
tétellel : ellene lázították az ifjúság nagy tömegének 
hangulatát; gyászmagyarkákká törpitették a tanító- 
képezde növendékeit a többiek előtt ... az Árvay szíve 
sajgott, vérzett ; de önbizalmát s munkakedvét nem veszí- 

' A sárospataki főiskola levéltára gazdag e tárgyra vonat- 
kozó adatokban. 

tette el és — végre is győzött a legjobbak tapsai között 
s ellenfelei és ellenségei is kénytelenek voltak meg- 
hódolni félelmet és akadályt nem ismerő kitartása előtt. 
A vierwaldstádti tóból egy-egy sugár szikla emelkedik 
ki a hullámok közül s a szikla orma táján aranybetükben 
ragyog egy Geothe és egy Schiller neve. A háborgó habok 
fel-fel csapkodnak az arany betűkhöz, de azok csakragyog- 
nak tovább és tovább. . . Mig a sárospataki főiskola élni 
fog, ennek történetéből az Árvay József nevét ki nem töröl- 
heti semmi ellenséges elem. Igaza van Szinyei Gerzsonnak, 
amikor írja 1879-ben, a Prot. Egyházi és Iskolai Lapban : 
..Árvay József megérdemli, hogy úgy emlegessük öt, mint a 
sárospataki tanító-képezde szellemi alapítóját." 

A másik szilcárd fundamentoma az Árvay-név fen- 
maradásának még bizonyosabb. 

Egész sorozat az ő irodalmi hagyatékának csak 
a neve is. Azóta, hogy tanári hivatalába lépett — az 
iskolai kötelezettségektől mentes óráiban alig szakadt 
ki a toll a kezéből. Most eszméinek készítette a diadal 
útját hírlapokban, folyóiratokban, tantervekben s külön- 
böző tanügyi felterjesztésekben ; majd könyvekbe fog- 
lalta gondolatait, hogy a lelkében élő népiskolát a gya- 
korlatban megtestesítse. Ha csak hiúságos dicsőségvágy 
sarkalta volna a munkára, bizonyára nem bírta volna meg- 
hódítani a közvéleményt és nem aratott volna annyi sürü 
babért. Az eszmény vonta, ragadta és acélozta s ennek 
hűséges szolgálata tette nevét a népiskolai tankönyv-iro- 
dalomban dicsőségessé. Hat koszorút aratott nyilvános 
pályázaton s koszorúzatlan műveiben is ott ragyog az 
Istentől hívatott mester napfényes lelke. Számtana, abc-je, 
nyelvtana eseményszerű jelenség volt ; vezérkönyveiben 
ott világított a tapasztalt mester bölcsesége s valamennyi 
valódi kalauz volt a homályos ösvényeken.' 

1 Irodalmi hagyatékának sorozatát lásd a Szinyei Gerzson 
közleményeiben ! 

18 

Oly időben írt csodálatot keltő szerencsével, amikor 
a jó magyar tankönyv nemcsak oktatási eszköz volt, 
hanem kiváló fegyver is a nemzeti védekezés küzdel- 
meiben. Nemcsak a tanügyi férfiaktól, de az egész nem- 
zettől is megérdemli hát, hogy sírja felett ott virasszon 
a nemzeti hála őrangyala. 

Nem én mondom, Dezső Lajos, a volt tanítvány, 
a hivatott utód írja róla 1879-ben, pár hónappal a mester 
halála után: „Árvay munkái díszére váltak volna bármely 
modern nemzet népiskolai irodalmának s 1868-ban alkot- 
tatván a népiskolai tőrvény, a közoktatási miniszter által 
egybehívott enquett sokat elfogadott azokból. Azóta sok 
módszeres vezér- és kézikönyv jött létre s némelyik a 
fejlődő 'módszer tekintetéhen talán fölötte is áll Árvay 
müvének, de alig van olyan, mely a gondolatok átlátszó 
csoportosítása s a kifejezések szabatossága, népies egy- 
szerűsége tekintetében fölötte vágyasak mellette isállliatna." 

A haladó idő azóta is megpróbálta a maga vál- 
toztató és pusztító hatalmát az Árvay irodalmi hagya- 
tékán, de máig sem bírta azt a napi szükségletek sorá- 
ból egészen letörölni. De ha letörli is, ha minden tanít- 
ványa sírjába viszi is a mester nevét s képét talán nem 
sokára; ha mind kidőlnek is azok, akik közvetlen tanúi 
voltak az ö munkálkodásának, küzdelmeinek, nagy sike- 
reinek: akkor sem fog bírni az Árvay József n&véve\ az 
enyészet ; mert a késő idő búvára is kénytelen lesz róla 
elismerni, hogy egy nagy időszak szükségletét dicsősé- 
gesen kielégítette, saját korának hivatott prófétája volt. 

Áldott legyen emiékezete ! 



Felolvasta a szerző a „Zeinpléninegyei TanitótestűJet" 
sárospataki nagy gyűlésen 1903. okt. 22-én. 

ISÜUÜISÜUD Sárospataki Lapok. 1904. évf 1, 2, 3. szám. "GlSQiQiClS 

LELKI TANÍTÓI MŰKÖDÉSÜNK 
SIKERÉNEK BIZTOSÍTÉKAI. 

— Lelkész-szentelési alkalomra. — 

Alapige : //. Kor. 4., 1, 5. Mivelhogy 
ilyen szolgálatban vagyunk, amint a ke- 
gyelmet nyertük, nem restelkedünk tisz- 
tünkben . , . Mert nem magunkat pré- 
dikáljuk, hanem a Jézus Krisztust, az 
Urat; magunkat pedig mint a ti szol- 
gáitokat, a jézusért. 

Midőn a keresztyénségnek majdnem kétezer éves 
múltjáról, világátalakító hatásáról ; az akadályokról, 
amelyekkel megküzdött ; az áldásokról, amelyek nyomain 
felfakadtak és az Úrnak amaz igénytelen szolgáiról gon- 
dolkozom, akiknek jutott a gyönyörűség először emelni 
az Ur igájának terhét: — ilyenkor rendesen nagyobb 
pihenőt tart lelkem egy képnél s szemlélésében elme- 
ri^ílve, úgy tetszik nekem, mintha e képben a keresz- 
tyénség örök élete, az isteninek és emberinek örök 
harca volna kifejezve. 

Rajzoljam-e nektek e képet ? Ti jól ismeritek azt ! 

Az előtérben Damaskus bűvös tájképe látszik, a 
keleti városok sajátos varázsaival. A Jeruzsálemtől ide- 
vezető úton egy igénytelen férfiú tör előre, messze el- 
hagyva társait. Körülte díszlik a keleti természet minden 
pompája, az emberi szorgalom minden gyümölcse, de 
azok pillanatra sem kötik le őt. Szemének izzó fénye, 
arcán a lázas szenvedély tüze elárulják, hogy lelkének 
nehéz terhe van. Két hatalom küzd benne a diadalért : 
a sinai hegy hideg törvénytáblái s a Golgotha felszen- 

telt keresztje. De ö erősen áll. Izrael küzdelmes múltja^ 
dicsősége, reményei, a megszokás hatalma, a veleszüle- 
tett s reátapadt előítéletek: mind megannyi fegyverül 
szolgálnak neki a kereszt növekedő ereje ellen. Már 
látja Damaskust s a kimaradhatlan győzelem édes remé- 
nyével végső csatára sarkallja magában a megsebesített 
Izraelt ; megfutamodik a kezében magasra tartott boszii- 
levéilel. Neki diadalmaskodnia kell ! Hiába volna ifjú- 
ságának annyi fényes álma; népének annyi keserves 
szenvedése ; az elpihent atyák vérmes bíztatásai ? I Nem, 
nem ! ! Csak fel, Izrael gyermeke ; takard el szemeidet a 
fénytől, amely lelked ködéből kimosolyog; csak szedd 
elő az 6 ember minden fegyverét: az a véres kereszt, 
ott a latroké között, az új világ ama szegletköve, ame- 
lyen a pokolnak kapui sem vehetnek diadalmat ; nem 
hailod-e lelkednek szelíden feddő szózatát: „Saul, Saul! 
mii I<ergetsz engemet, neliéz iielced az ösztön ellen rugó- 
doznod ? I" 

És imé, megcsuklanak az imént még dacos férfiú 
térdei. Damaskus, Jeruzsálem, a szent Síon — mind, 
mind eltűnnek lelke láthatárából s ő egy új világ kü- 
szöbén, testben-lélekben kimerülve összeomlik a meg- 
gyalázott, megüldözött kereszt előtt. A boszú megáll, az 
ember legyőzetett; amit Isten akar, halandó azt nem 
gátolhatja meg. 

E képpel üdvözöllek én téged evangyéliomí szolga- 
társam ez ünnepélyes órában, midőn magadat a kereszt 
iránti hűségre elkötelezni szándékozol. — E képpel üd- 
vözöllek, ha talán erődet, a már megízlelt pálya terhé- 
hez elégtelennek erezed. — E képpel üdvözöllek, ha a 
világ gyermeke, hogy bölcsnek láttassék — tudatlan 
gőggel ostromol ! 

Nézd a megszelídült Sault! Mennyi önvád, minő 
mély bánatérzés között esküszik hűséget az Úrnak! Nézd! 
a boszú ereje mint nemesül a szeretet erényévé, amely 

küzd, fárad, nem magáért, nem hamis érdekekért, hanem 
az Úrért, aíd az út, élet és igazság! 

Nézd ! A fondorkodó ész minő önmegadással rakja 
le kitompított fegyvereit a diadahnas kereszt elé ; nem 
érzed-e e kép láttára, hogy az Úr evangyeliomát hirdetni 
nem szégyen, hanem dicsőség? Hogy Istennek hatalma 
az minden hívőnek üdvösségére ? 

Az Úr evangyeliomát, a kereszt hatalmát s az általa 
képviselt örök igazságot hirdetni ; a kereszttől elfordult 
embert, Krisztusnak s így minden isteninek ellenségét 
megtéríteni ; Krisztust tenni minden emberi élet kalauzául 
s őt az esetleg reá tapadt emberi vonásoktól megtisztí- 
tani s fénylő tisztaságában megőrizni — : ez a protes- 
táns lelkésznek szép és magasztos feladata. 

Óh, de hol a férfiú, aki e feladattal szemben ma- 
gát kicsinynek ne érezné ; hol az ember, aki magát 
megtagadván, egy nagy eszmének szentelné életét?! 

Legyetek mind egyetemben az én követőim Atyám- 
fiai és vegyétek eszetekbe azolíat, akik úgy járnak, ami- 
képen mi né/dek példa vagyunk. így bíztat, így hívogat 
minket az apostol, akin megdicsőítette magát a kereszt 
hatalma. 

Vegyük azért mi is eszünkbe a nagy apostol fel- 
hívását s ha életének imént rajzolt nagy fordulópontján 
gyönyörűség volt nekünk az ő lelkének küzdelme : talál- 
junk gyönyörűséget, méltó élvezetet apostoli erényeinek 
követésében is s ugyanazért alapigénkre támaszkodva s 
lelki szemeinket a nagy apostolra függesztve, állapítsuk 
meg ez ünnepélyes órában, hogy a mi lelki tanítói mű- 
ködésünk óhajtott sil<ere mi módon biztosítlmtó ? Két 
módon, u. m. : 

1. Ha nem restelkedünk tisztünkben; 

2. Ha nem magunkat, hanem az Urat prédikáljuk. 
Míg e két pontot bővebben megvilágítanám, kí- 
sérjen becses figyelmetek. 

I, Igen sok szent ügynek, igen sok bölcsen ki- 
gondolt s keresztül vitelében ezreket boldogítandó vál- 
lalatnak jutott ki már az a szomorú sors, hogy el kellé 
bukniok az emberek közönyössége, hiúsága s bűnös 
kényelemszeretete miatt. Ezt tanitja nekünk az élet és 
a történelem. 

És mi történik mégis? Az ember jellemző tulaj- 
donaiban az ma, a ki volt régen ; látja a bajt, amely 
társadalmi s egyéb életviszonyaink között olykor na- 
gyon sűrűn is felmerül ; tudja gyógyszerét, ereje, sőt 
kötelessége is volna, hogy annak terjedését idejekorán 
meggátolja, — de az a megszokás, az a csendélet, 
amelynek zajtalan légköre úgy vonz, úgy boldogít ! Ki 
volna oly botor, hogy abból magát a világ nyomoraért, 
mások jóléteért könnyelműen kizaklatná?! 

így gondolkozik a legtöbb ember Kh ! s ha az 
emberiség ügye mégis folytonosan előbbre halad, oka 
abban rejlik, mert mint mindig, úgy ma is akadnak 
egyesek, akik az egészért érezni, a köz érdekében tenni, 
lelkesülni s az útjokat nehezítő akadályokkal : az ember 
csökönösségével, rósz megszokásaival küzdeni s e 
küzdelemben gyönyört találni, — gondviselésszerüleg 
hívatva vannak. 

Szeretném magunkra, s üdvösnek találnám az ál- 
talunk képviselt ügyre nézve, ha közöttünk egy sem 
akadna, ev. szolgatársaim ! aki magát az emberiség e 
kisebb, jobb részéhez ne számíthatná! Szeretném ma- 
gunkra s üdvös volna az Úr ügyére is, ha a közpá- 
lyán való sikeres működés első föltételével, mindany- 
nyian Pál apostoli önérzettől áthatva dicsekedhetnénk : 
„Mivelhogy az Ur szolgálatúban vagyunk, amint a ke- 
gyelmet vettük nem restelkedünk tisztünkben." 

Megmondom, hogy miért. 

A munkakör, a prot. lelkész hivatali köre, a melyre 
te talán ifjú lelked merész álmaival vállalkoztál, nem 

azok közé tartozik, hol fény, hangos ehsmerés, messze- 
terjedő dicsőítés vár, emel és halhatatlanít. 

,,A rókáknak barlang j ok vagyon, az égi madarak- 
nak fészkök; az ember fiának nincsen aliol fejét le- 
hajtsa'', e szavakkal fogadja Jézus a pillanatnyi lelkesült- 
ségtől elragadott ifjút, a közpálya emberének sorsát, kevés 
szóval a leghívebben jellemezvén. Ez a te jövőd képe 
is, ev. szolgatársam és különösen is a tiéd. 

Prot. egyházi berendezkedésünknél fogva már a 
gyülekezetbe való belépésednél leggyakrabban péteri, 
pali, apollósi pártok hidegségével, bizalmatlanságával, 
nem ritkán gyanúsító ráfogásaival találkozol. — Lelked 
elborul s te, aki az építés reményével lépsz munka- 
körödbe, ingó talajra jutottál, amelyen könnyen hiúsul- 
nak meg jó szándékú kísérleteid. — Mi ád erőt, hogy 
idő előtt el ne fordulj előszeretettel ápolt föltételeidtől?! 
Bizony, csak a léleknek ama fönsége, amely így beszél 
az apostoli ajkakon: Nem restell<ediink tisztünkben! 

Te vezérszerepre vállalkozol s boldog vagy a 
tudatban, hogy százak, ezrek lelki üdvének gondját emeled 
és íme oda áll melléd a világ hatalmasa ; csak arra 
kér, hogy hagyj fel egy kis időre eszményi törekvé- 
seiddel ; add át neki néped vezérletét s íme ö áldozatul 
hozza neked barátságát, . nagyrabecsülését ... Mi az, 
ami erőt ád neked, hogy elmondhasd Krisztussal : Meg 
van Írva : egyedül a te uradat Istenedet imádd és csak 
őneki szolgálj?! Bizony, csak a léleknek ama fönsége, 
amely a lelkipásztor sikeres működésének első föltétele : 
az ügyszeretet. 

Eledbe áll hideg arcával, fásult egykedvűségével 
a közöny, hogy próbára tegye, a hitetlenség, hogy ki- 
kacagja buzgalmadat. És le vigasztalást lelsz a szent 
igében: „aki végiglen megáll, megtartatik"'. Te láttad 
Sault az Úr keresztjére borulva és vallod az isteni 
ügynek kimaradhatatlan diadalát. 

De íme, házadnak új vendége jő. — Ama paizsos 
férfiú : a szűkölködés ! Mi ád erőt, hogy te mégis ott 
állasz az emberiség zajtalanul, panasz nélkül müködö 
napszámosai között és igyekszel lelked fényével betöl- 
teni a kört, amelynek a Gondviselés és az emberek 
bizalma központjává tőn?! Óh bizony csak a léleknek 
ama fönsége, amely képesít, hogy a munka jutalmát 
magában a munkában keresd ! 

Ügyszeretet, benső hajlam, törhetetlen akarat, e 
szent tűz lobogásánál felmelegszik a pártos hidegség, 
elolvad a közöny dermesztő fagya, élet íenyész a hitet- 
lenség kiaszott pariagán s a szegénységnek nincsen 
kétségbeesése. E szent tűz lobogásánál íze, fénye, 
öröme van a szerény munkakörre szorított életnek is ; 
nélküle lehet kényelme a testnek, hatalma a vallás-erkölcsi 
élet minden ellenségének; de Istenben való épülés soha ! 

Azért hát oldd le saruidat ev. szolgatársam ; szent 
a hely, ahová lépsz; ne közelíts felé üres szívvel, ki- 
hamvadt kebellel. Az Isten ügyének úgy is elég ellen- 
sége van ; hivatalodat is eléggé beszennyezte már a 
világ szája. Pál apostol lelkesültséget hozd ide, hogy 
Krisztushoz tereljük ezt a nagyon magába merült világot. 
Óh, ne restelkedjél tisztedben I Ha a só megizetleniil, mivel 
sózunk ? I 

Azonban, hogy lelkesültséged emberi érdekek szol- 
gálatába ne szegődjék: szükség, hogy sajátítsd el az 
apostol második tanítói erényét is, vagyis 

11. Ne magadat, hanem az Urat predil<áld. 

Nincs név a történelemben, amelyet annyiszor 
használt volna fel az ember hamis érdekeinek takarójául, 
mint a Jézus Krisztusé. Hozzákötötte gyarlóságát, kevély- 
ségét az egyén, hogy annak fényénél az erény színében 
tündököljön. Körülte csoportosultak a sötétség ördögei, 
hogy játékot űzhessenek a tudatlansággal, hogy az ész 
minden gonoszságával harcolhassanak az ember erkölcsi 

méltósága, a szív nyugalma; a családi élet szentsége s 
a társadalom üdvös céljai ellen. A felültetett csalhatat- 
lanság e név igézete alatt szórta átkait a világosság 
után áhitozó ember fejére s mindenre, ami az emberi- 
séget éppen a Krisztus által eléje tűzött cél felé segí- 
tette. A zsarnoki gőg s a fékevesztett szabadság e nevet 
szennyezték be egymás ellen vívott bűnös tusaikban. Oh, 
hány véres jelenet sötét emléke fűződik a meghamisított 
Krisztus nevéhez ! ! 

Ti ismeritek a keresztyénség történelmének eme 
fekete pontjait s bölcsen tudjátok, hogy a Krisztus nevé- 
nek ilyetén bűnös meghurcolásában főtényező éppen az 
Úr szolgáinak hűtelensége volt. — Nem az Urat, hanem 
magukat prédikálták. 

Ti ismeritek e bűnös játék eredményét is. A gon- 
dolkodó, emberi méltóságát érző lélek eltépte az egy- 
házzal kötött benső szövetségét s ha a nyílt szónak, a 
bátor föllépésnek még nem ütött órája, viselte a keresz- 
tyén nevet melegség nélkül, annak megszentelő, boldo- 
gító, ereje nélkül ; vagy odadobta magát a hitetlenség 
karjai közé, hol elfonnyad a szív, imádás tárgya lesz a 
bűn, a kéj és minden, ami istenellenes. 

Szinte olvasom arcotok derűjéből ev. szolgaíársaim, 
hogy a történelemnek eme jogos szemrehányása nem 
minket illet. Mintha hallanám a mentséget, hogy a pro- 
testáns lelkésznek, - mint tényezőnek az emberiség foly- 
ton fejlődő tökéletesedésében — az a szép feladat jutott, 
hogy tiltakozzék minden olyan felfogás ellen, amely a 
Mester nevét lealacsonyítaná s a legszentebbet bűnös 
érdekek cégeűl alkalmazná. 

Igaz ! Ezt tette maga a kihívott, kikényszerített 
protestantismus akkor is, midőn legelőször lépett föl, 
tiltakozva a lelkiismeret és gondolatszabadság nevében 
a félremagyarázott, a roszra használt evangyélíom ellen 
a meg nem vesztegetett evangyéliomból. 

Azóta több mint három század telt el s a protes- 
tantismus vérrel öntözött földjében s termékenyítő lég- 
körében magasra nőtt a gondolatszabadság fája, nagy- 
korúvá lett a tudomány. 

És mindemellett is ki merné állítani közülünk, 
hogy a mi Krisztusunkon nincs semmi a saját voná- 
sainkból, a mi emberi gyöngeségeinkböl ? Ki merné 
állítani, hogy a mi igehirdetésünk egészen krisztusi s 
abban semmi sincs, ami a valláserkölcsi élet természetes 
fejlődését akadályozná?! 

Én nem, Kh ! És éppen azért, mert főboldogsá- 
gomnak tartanám, a maga tiszta fényében prédikálni az 
Urat; éppen azért, mert szeretném, ha a tanítványon 
meglátszanék a Mester képe, hatása : — magam részé- 
ről nem szűnöm meg keresni Istennek országát és annak 
igazságát, hogy mindenek megadattassanak énnékem. 
Éppen e szempontból aztán, ha a protestentismus hatása 
alatt egyre fejlődő emberi szellem meggyőz, vagy leg- 
alább figyelmeztet tévedéseim felől ; felnyitom újra, 
meg újra a könyvek könyvét, meghallgatom az igaz- 
ságot kereső tudomány szavát, amely végre is arra van 
hivatva, hogy a tévedéseket kiigazítsa. — Nem akarom, 
hogy magamat, hanem hogy az én Uramat, a Krisztust 
prédikáljam ! Tiszta igét, fedhetetlent, hogy aki annak 
ellene veti magát, megszégyenüljön. (Tit. 2. 8.) 

Ha azért tapasztalod, ev. szolgatársam, hogy a 
munka áldás, terhe gyönyör; a tépett szívnek menedék 
és vigasztalás : — óh teheted-e, hogy Istentől szabott 
büntetésnek prédikáljad?! 

Ha látod, hogy az édesanya mennyországot ölel 
gyermekében, ha tudod, hogy az igazán özvegynek 
életvágya, minden reménysége gyermekében gyöke- 
rezik : — hirdetheted-e, hogy istenátok súlya alatt 
szenved a nő, midőn életet ad ? 

Hirdetheted-e, hogy a bűn zsoldjában születünk. 

mikor hallod a názáreti Jézus hívogató szavát: Enged- 
jétek, hadd jöjjenek hozzám a kis gyermekek és el ne 
tiltsátok őket, mert ilyeneké az Isten országa?! 

Vigyázzatok vigyázzatok ! Ti vagytok a világ vi- 
lágossága I Azokat szóljátok amelyek illenek a tiszta 
tudományhoz ! Ne zavarjátok össze azt, a mi igazán 
Krisztusé, azzal, ami a gyermek-ember tej-eledele! Ne 
magadat, hanem a Krisztust prédikáld! 

Tanulj, fürkész, használd az igazság keresésére 
rendelt égi adományt s ne félj a józan tudománytól ; 
a protestantismus gyermeke az, csak erőt kölcsönöz az 
életadó kebelnek. 

És e munka közben ne félj attól se, amit részint 
káröröm, részint aggodalom között sokan szeretnek re- 
besgetni, hogy t. i. a protestantismus örökké kutatva, 
magát örökké idomítva, a kimaradhatlan feloszlás csí- 
ráját hordja méhében. 

Távol legyen tőlünk e felfogás ! 

Az emberiség — igaz ! — folyton előre halad. Ez 
Istentől elébe irott rendeltetése is. Ez isteni akarat esz- 
köze a protestantismus. Ha ti tudjátok képzelni az em- 
bert a tökély végpontján, ügy van alapja a kárörömnek, 
úgy igazat adok aggodalmaitoknak ; mert abban az eset- 
ben a protestantismus missiója már betelt. Én nem tu- 
dom ; éppen azért hiszek a protestantismus örök tar- 
tósságában ! ! Hiszem, tudom, hogy más fundamentumot 
senki nem vethet azon kívül, amely egyszer vettetett 
amely a Jézus Krisztus! Hiszem, tudom hogy a pro- 
testantismus öntermékenyitö szelleme építhet e funda- 
mentumon, nagyobb világot gyűjthat e fundamentom 
körül, de azt nem bolygathatja meg. 

Hiszem, tudom, hogy a vallás a lélek örök szük- 
sége, hogy az élet Isten nélkül kétségbeesés. Hiszem 
és hirdetem hogy a megváltó-szeretet Krisztusban je- 
lent meg az emberek között ; hiszem és hirdetem az 

erény diadalát, a bűn büntetését, hiszem és hirdetem, 
hogy az ember célja a tökéletesedés és hogy a lélek 
halhatatlan és boldog vagyok abban a hitben, hogy 
nem magamat, hanem — a nekem adatott erő mértéke 
szerint — az Ur Jézus Krisztust prédikálom. 



íme Kh ! Ilyen felfogással, a keresztyénség és a 
protestantismus jövőjébe vetett ilyen hittel ; feladatunk- 
nak ilyen tudatával akarunk mi közétek állani ; közétek, 
akiket bölcsekké tett az élet és az azáltal megpróbált 
tudomány. Nem állítjuk, hogy a célt elértük volna; de 
azt igenis, hogy a kegyelem Istenének segítségével, ké- 
szek vagyunk emelni az Úr ügyének reánk jutott terhét. 
Fogadjátok e készséget, e buzgalmat, e jó szándékot 
szeretettel. Fogadjátok aggodalom nélkül ; mert nem 
azok közé tartozunk, akik irigység és versengés által 
hanem akik jóakaratból és szeretetből prédikálják a Krisz- 
tust. (Filipp I. 15—17.) 

Te pedig örök jóságú Isten, édes Atyánk, állj 
mellénk lelked kegyelmével, segítsd erőtlenségünket, ve- 
zesd valósLilásra jó szándékinkat. Cselekedd ; mert csak 
te cselekedheted, hogy boldogságra vezessük a nyájat, 
amelyet gondjainkra bíztál ; cselekedd, hogy úgy fényljék 
a mi világosságunk, hogy mások is látván a mi jósá- 
gos cselekedeteinket, dicsőítsenek tégedet most és min- 
den időben. Ámen. 



IS0?JÜÍSÜISÜ Elinondtain Sajószcntpétercn 1875-ben. ClSQiQiClS 



AKADÉMIAI TANÁRI 

SZÉKFOOLALÓ-BESZÉD. 

Főtiszteieta egyházkerületi küldöttség, mélyen tiszteli 

közönség ! 

Az exegesis tanárának bő alkalma van, működése 
közben, két nagy bajunk felől hamarosan meggyőződnie : 
t. i., hogy nincs megbízható bibliafordításunk és alig 
van exegetíkai irodalmunk. Amannak hiányát érzi már 
ma minden müveit protestáns; ennek a termékei pedig 
nem sok fejtörést okoztak idáig senkinek ; holott tanul- 
mányozásuk megkönnyítené a bibliafordító munkáját 
épenúgy, amint tanulságos lehetne az elfogultra, aki a 
szabadabb szárnyalású theológiai irányt szereti elkár- 
hoztatni, anélkül, hogy módjában volna ítéletét fárad- 
ságosan szerzett ismeretekre építenie. 

Ezeket a nagyrészben elfeledett, theológiai irodal- 
munk régi, jobb napjaira emlékeztető, soha eléggé nem 
méltányolt szellemi termékeket óhajtom én, e reám nézve 
ünnepélyes órában fölidézni s közűlök a rendelkezé- 
sem e álló idő kimért volta s tanszékem érdekei miatt, 
különösen éppen azokat, amelyek az ó szövetségi kánon 
körébe tartoznak és pedig amennyiben a székfoglaló- 
beszédektől bizonyos programmszerüség is megkövetel- 
hető : különös figyelmet fogok fordítani azok írásmagya- 
rázó álláspontjára. 



Bod Péter, midőn a Magyar Athenas-han tartalmi 
rokonság szerint csoportosítja az általa többé-kevésbbé 

ismert magyar müveket: 11-re teszi azok számát, ame- 
lyek az ó-szövetség egyes könyveire való magyarázá- 
sokat tartalmaznak. Hogy mennyire hiányos és téves ez 
az összeállítás, afelől könnyű meggyőződnie annak, aki 
Bod Athenását s ama 1 1 müvet csak kissé tüzetesen is 
tanulmányozta. Ezek között ugyanis csupán 5 van olyan, 
amely az „írásmagyarázás"-nevet szorosabban megérdemli, 
a többi prédikációkat tartalmaz; igaz, hogy oly modor- 
ban, amelynél fogva több-kevesebb igényük lehet az 
írásmagyarázó müvek csoportjába való bejuthatásra. — 
Oly művek azonban, amelyekről pedig maga Bod is 
megemlékezik, mint például : Bencédy Székely István 
magyarázaíös zsoltárfordítása és Melius Juhász Péternek 
Az két Sámuel és az két királyi könyvek s ugyancsak 
Meliusnak Széni Jóbja, ' kimaradtak a csoportból, holott 
ő maga mondja Melius említett Sámuelére, hogy az 
„igen jó munka, ha az egész bibliát így adhatta volna 
világra, bizony drága dolog lett volna'' (M. A. 172. 1.). 
Úgy látszik, hogy a derék Bod Péter kénytelen volt a 
csoportosításra nézve, egyes könyveket illetőleg, csupán 
a cím után indulni el. 

Nekem tehát, midőn az ó-szövetségre tartozó 
magyar müveket s szerzőik írásmagyarázó álláspontját 
kívánom megismertetni : ki kell egészítenem a Bod-féle 
csoportozatot a Bencédy Székely István 1548-ban kelt 
zsoltáraival, Melius jelzett két müvével s ez így kiegé- 
szített csoportozathoz kell csatolnom Göböl Gáspár Új 



í Toldy Ferenc, hiire Sándor Melius „Szent Jób"-járól nem 
tudnak semmit, hnre S. így ir idevonatkozólag : „Lefordította (t. i. 
M. J. P.) a biblia némely részét . . . Először 1565. Sámuel és a 
Királyok könyvét, utóbb 1567. az új-szövetséget adta ki. . . De hogy 
ugyancsak 1565-böl Széni Jób könyvéi is kiadta volna, erről nem 
emlékezik. Ritka mű ; a sárospataki főiskolai könyvtár példánya 
elöl hiányos. 

vélekedését, Warga István Exegetica theológiáját és dr. 
Baílagi Mór Bibliai tanulmányait. 

E müvek 1548-tól 1868-ig keletkeztek, tehát 320 
esztendő exegetikai termelései. Összesen 17 mű s közüiök 
három a 16-ik századot, 11 a 17-diket; az egyetlen 
Göböl-féle a 18-ikat, a két utolsó pedig a 19-ik szá- 
zadot képviseli. Az utóbbiak szintén nem szoros érte- 
lemben vett exegetikai müvek, de az ó-szövetség tüze- 
tes tanulmányozásának tiszteletre méltó eredményei s 
nélkülök az exegetai gondolkodásnak hazánkban nincs 
története. 

Az első mü ezek között időrendileg Benczédy Szé- 
kely István Psalmusai 1548-ból. 

Bod Péter azt írja Székelyről, hogy „szép tudo- 
mányú, nevezetes ember volt, akniek fáradtsága által 
jutott az Evangyéliomnak nagyobb világosságára Magyar- 
országnak az a része, amely vagyon Lengyelország felől." 
Általa felsorolt 6 müve közül nekünk theológusoknak 
bizonyára az a legjelentékenyebb, amely őt mint fordítót 
és exegetát mutatja be. Bod nem említi e könyv teljes 
címét és alakját, mellőzi azt is, amit különben szeret 
feljegyezni, hogy hol tartózkodott az író müve készítése 
közben, miáltal szinte bizonyossá tesz afelől, hogy 
csak híréből ismerhette azt. — Szonibathy János, spataki 
tanár és könyvtárnok, a Petíie-féle biblia (1794.) elé írt 
Rövid tudósításaiban (6. 1.) egészen hallgat e műről ; 
Toldy Ferenc^ és Imre Sándor sem közlik annak teljes 



1 „Szent Dávid zsoltári zsidóból 1548." Ugyanő azt állítja 
Székelyről, hogy „lefordította az egész ó-tcstamentomot is zsidóból, 
de az meg nem jelent, hihetőleg, mert zsoltárinak rabilag szoros 
(is így magyarázatai dacára homályos fordítása nem talált helyben- 
hagyást." Toldy nem olvasta e mü előszavát, mert különben tudná, 
hogy Székely az egész bibliát lefordította s azt kiadásra is elké- 
szítette. 

19 

címét s Imre- még hozzá oly határozatlanul próbálja pár 
szóval jellemezni, mintha csak azt akarná értésünkre 
adni, hogy e műről nincs közvetlen tudomása! — 
Dr. Ballag i Mór a Nyelvtudományi Közlemények 3-dik köte- 
tében 1538-m teszi keletkezését (1864.), a mi talán in- 
kább sajtóhiba, mint tévedés. — Az általam használt 
példány sem igazít el a cím tekintetében, mivel eleje 
kézírás és nem megbízható.^ 

Gávai Lukácsnak van ajánlva, akiről azt állítja, 
hogy „a hitnek vallásába a magyar nép között minden 
urakat és nemeseket felyiil haladt" Székelyt tisztelőinek 
ösztönzése bírta e mü kiadására, miért is őt közbecsül- 
tetésben élt tudósnak kell tekintenünk. Maga írja, hogy 
az eredeti héberből dolgozott s hogy Psalmusait Szik- 
szón készítette sajtó alá, ahol 1538-ban oskolamester, 
később pedig talán mint prédikátor szerepelt. — Krakkó- 
ban nyomtatta, kis 8-adrét alakban, Stríkoviabeli Lázár 
1548-ban. 

Székely később gönci pappá lett, ahol — ha ada-- 
taim nem csalnak — Károli Gáspárnak közvetlen előde 
volt, sőt Bod Péter szerint ott vele egyidejűleg is mű- 
ködött. Ki tudja, hogy a jeles Károlit nem Benczédí 
Székely István tevékeny szelleme sarkalta-e a biblia- 
fordítás munkájára s kérdés az is : vájjon az a hála és 
elismerés, amellyel a magyar protestantizmus a Károli 



^ Így mondja Imre S. : „Sz. 1. . . . lefordította héberből szent 
Dávid zsoltárait (1548.), mindenik elé tartalmát, utána pedig rövid 
magyarázatát tevén." Az olvasó ebből sem a címről, sem a mü 
berendezéséről nem kap igazi tájékoztatást. — A cím helytelen 
és az is tévedés, mintha az egyes zsoltárok után következnék 
azok magyarázata, amint Imre S. nyomán gondolhatjuk. A magyará- 
zat az Ö8SZK zsoltárok után következik, külön-külön valamennyi 
zsoltárra. 

•' A teljes cím - amint utólagosan Szabó Károly „Régi 
Magyar Könyvtár'-ából is tudjuk: — „Soltár könyve" stb. 

nevét emlegeti, nem illeti-e jó részben a Székely István 
törekvéseit is ? ! Ö maga írja, hogy rövid napon mind 
az egész bibliát, Istennek segítségéből kibocsátom, ami 
azonban elmaradt, de kézirataival megkönnyithette hiva- 
tali utódjának a dicsőség útját. 

Soltár-könyvében először minden egyes éneknek 
adja a fordítását ; azután — müvének mintegy második 
felében — minden egyes zsoltár nehezebb helyeit meg- 
magyarázza. Célja volt e művel, hogy magyarul szó- 
laltassa meg Dávidot, ki — szerinte — a Krisztust 
minden gazdagságával együtt hirdeti. Ezzel írásmagya- 
rázó álláspontját is meghatározza. Ez álláspont ered- 
ménye már az, hogy zsoltárainak egy jelentékeny részé- 
ben csakugyan beerőszakolva találjuk az egész kliristo- 
logiát és escliatalogiát, amikről, de főleg az előbbiről, a 
héber költőnek távoli sejtelme is alig lehetett. 

Valamennyi zsoltár szerzője maga Dávid, a költő- 
király, amit a 72-ik zsoltár utolsó verse is igazol.' 
Ugyané nézetének bizonyítására kifogást tesz a gyűj- 
temény berendezése ellen s az utolsó helyet a 72-dik 
zsoltár számára tartja illetékesnek, mivel azt — mint ő 
hiszi — Dávid akkor szerezte, mikor már halálához 
közelgetett. — Bizonyára elmés módja az ilyen egy kép- 
telen elv támogatásának, csakhogy a 72-dik zsoltár nem 
6§y végnapjaihoz jutott, hanem egészen ellenkezőleg, 
egy trónralépő királyra készített dicsének, amelyben a 
költő kormányzói bölcseséget, ellenállhatatlan hatalmat 
és közjólétet esd Jehovától, ki a zsidó királyban önma- 
gát van hívatva megdicsőíteni. 

Nem kárhoztathatjuk azonban Székelyt a felfogá- 

' A 72-dik zsoltár végén ez olvasható : itt végződnek Dá- 
vidnak, Isai fiának könyörgései. Székely szerint, ha ez a zsoltár 
az utolsó a sorban, a záradéka a Dávid szerzőségét az egész 
gyűjteményre nézve igazolja. Könnyű megfejtése egy nem könnyű 
kérdésnek. 

19* 

sáért: ő kora nézeteit és hibáit l<épviseli. A reformáció 
ugyanis még alig néhány éve indult el szellemszaba- 
dííó útjára s a biblia fegyvereivel vívott diadalai által 
szentesítette az afelől táplált régi keresztyén nézeteket. 
Székely bizonyára gyermeki hittel hódolt meg a biblia 
segélyével kivívott eredmény előtt s boldog volt, ha az 
ó-szövetség rejtélyeiben is minél több helyen megtalál- 
hatta az idők jobra fordult szellemében újra megjelent 
Krisztust. Azzal a gondolattal dolgozott, mint még ma 
is némelyek, hogy az ó-szövetségi írók, a jövendőbeli 
keresztyénség érdekeit egész öntudatosan előkészítették 
és hogy Dávid prófétai szelleme már látta az ő család- 
jának a késő jövőben való megdicsőülését a Krisztusban. 

Mindenesetre nagy elismerés rejlik az ily felfo- 
gásban az ó-szövetségi írók és a Krisztus előképéül 
teljességgel nem illő Dávid iránt; de félremagyarázása 
az a héber költő lelkületének, akinek éppen az képezi 
fő érdemét, hogy korával együtt érzett, együtt lelkesült 
vagy szomorkodott és mint nemzetének hü fia, azt 
tartotta feladatának, hogy hü kifejezője legyen a nemzet 
gondolkozásának. 

Különösen a Dávid és Salamon kora nem is adott 
okot arra, hogy a költő a nemzet reményeit a távol 
jövő szépségeivel élesztgesse. — Az állam hatalma 
messze terjeszté karjait s a költő dalolhatott nemzeti 
dicsőségről, Jehova nagyságáról, ki rfépe élén hódítva 
jár, vagy elmerenghetett a Mória-hegy pompás templo- 
mán. — Ha lelke szárnyain olykor a messze jövőbe 
is elrepült: bizonnyal nem a keresztyénség Krisztusáról, 
hanem arról a földi hatalmasról álmodozott, akinek szín- 
arany trónja előtt leborulnak a puszta- lakók, a szigetek 
királyai s aki uralkodik tengertől tengerig; a szent 
folyótól a föld határáig s ellenségei nyalják a port. ' 

1 72. Z.solt. 8. 9. V. 

De Székely, valamint előtte és utána élt elvtársai 
nem az ó-szövetséget magát tudakozták és tudakozzák 
meg annak értelme felől; hanem saját vallásos nézetük 
igazolását keresték és keresik abban. — Nekik az ó- 
szövetség válasz egy előre feltett kérdésre, amelyet meg 
is találnak abban, ha mindjárt az ó-szövetségi író meg- 
jajdul is sírjában e jószándékú erőszaktételtől. 

Ily felfogás mellett aztán a ritka szép, valóban 
drámai szerkezetű és tisztán theokratikus szellemű 2-ik 
zsoltár, Székely szerint, a Krisztus születését, halálát és 
feltámadását rendre leírja. A 8-ik, amelynek költői 
tartalmát Szász Károly méltónak találta a 19-ik század 
nyelvén is megszólaltatni s amely egy ama sok szép 
hymnus közül, amelyekben a héber költő istenével együtt 
magát dicsőítette meg — e 8-dik zsoltár is — szerinte 
Krisztusra vonatkozik. Azt írja le ugyanis, hogy „az 
evangyeliom mind e széles földön eliürdetleük." — Jel- 
lemző különösen a 2-dik vershez kötött magyarázata. 
— Ott ugyanis a kisdedekről van szó, akik ártatlan 
ajkaikkal szintén az isten nevét dicsőítik. — Ez Székely 
szerint be is teljesedett és pedig Krisztusra vonatkozó- 
lag ama nevezetes napon, mikor Jeruzsálembe ment az 
szamáron ülvén és a gyermekek öt Messiásnak kiálták; 
ezenkívül még akkor is, mikor Krisztus az együgyű apos- 
tolokat prédikálni mind e széles földre elbocsátá. (\59. 1.). 

E prózai elfogultsággal aztán sikerűi Székelynek 
a zsoltárok nagyobb részét kiforgatni költői öltözetükből 
s halmazzá szaporítani a messiatikusok számát. Egyet- 
len költői kép, hasonlat, a jövőre irányúit gondolatnak 
egy odavetett árnya, vagy akármely félremagyarázásra 
alkalmas szó — szerinte — mind Krisztust példázza, 
reá vonatkozik. — Magyarázataiban azonban kevésbbé 
szerencsés, mint a magyarázandó helyek kikutatásában, 
aminek igazolására legyen elég ez alkalommal csupán 
egyetlen példa. — A 103-dik zsoltár 5-dik versében 

Úgy van feltüntetve Isten, mint aki a hozzá Itönyörgö 
s benne bízó lelket megújítja, mint a saskeselyű az ö 
ifjúságát. Székely szerint e kifejezésben a Krisztus által 
eszközölt lelki újjászületésről van szó, „mely hasonlít- 
tatik a keselyűhöz, ki vénsége korán, az ö förödöjének 
forrását megkeresi, kibe lia megförödhetik, kétségnélkiil 
vénségét ifjúsággá változtatja; mely források közül egy 
vagyon a fekete hargita-havasnak tetején, kire nyárban 
ugyan reá omolnak a keselyük; mely forráshoz nem 
messze más is vagyon, de azt egy sem illeti." — íme 
egy mythologikus gondolat, mint történeti bizonyosság ! 
Egy héber költői kép a keresztyén exegeta szemében ! 
Székelyt túlzó keresztyénsége, mindenáron való Krisztus 
keresése lehetetlenné teszik arra nézve, hogy a héber 
költői müvek hű tolmácsolója legyen. — Mentségére 
szolgál azonban, hogy legtöbb hibáiban oly közdivatnak 
hódolt, amely alól későbbi exegetáinknak is csak újabb 
időben sikerült magukat kiszabadítaniok. 

Tagadhatatlan érdeme Székelynek, hogy a nyilvá- 
nuló közszükséget fedezni igyekezett s hogy a zsoltár- 
fordítás terén úttörő munkával jelent meg. 



Székely után Szathmár Némethi Mihály adott az 
összes zsoltárokra írott magyarázatokat Szent Dávid 
Psalteriuma címen, amely Kolozsvártt 1679-ben látott 
napvilágot.' — Érdekes, hogy e férfiút Debrecenben, 

1 A mü teljes címe ez : Sz. Dávid Psalteriuma : avagy A' 
CL. Soltároknak rövid elosztása, magyarázattya s azokból szár- 
mazott 550. Tudományok által való megvilágosítása : Meilyet irt, 
Némethi Mihály a' Colosv. Orth. Eccl. m. L. P. 

Colosv. Veresegyházi Mihály által 1079. I. 

A címlapon egy szívárványszerü ívezet alatt, vagy 
templom-boltív alatt Szent Dávid látható, fején koronával, vállain 
palástszerii köpennyel, kezében lanttal. 

Megjelent e mü 168ü-ban és 1685-ben Lőcsén is. 

Patakon és Hollandiában gyűjtögetett ismereteivel, 
szintén Gönc szerezte meg magának, elébb oskola- 
mesterül később pedig lelkipásztorul. Majd a pozsonyi 
idézés hatalomszava öt is kizaklatta hivatalából s 1673- 
ban Debrecenben, majd azután Kolozsvárit működött 
egész 1689-ig, amidőn kivette a tollat kezéből a halál, 
amelyet annyi lelkesültséggel és termékenységgel forga- 
tott, mint kortársai közül igen kevesen. 

Számos nyomtatott és még számosabb kéziratban 
maradt müvet hagyott maga után. Ez utóbbiak bizo- 
nyosan elkallódtak, vagy legfölebb valamely élelmes 
egyénnek szereztek olcsó dicsőséget. Ezek hova tűnte 
felett töprenkedve, mondja Bod Péter : fó az embernek, 
amit ír, magának, ha lehet, kinyomtattatni, nehogy mások 
fojtásnak csináljak és a nyálak után lövöldözzék. Hát 
ugyan mit mondana ma, midőn a theologusok több- 
nyire csak az Íróasztal számára készítik müveiket?! 

Psalteriumát Veresegyházi Szentyel Mihály kolozs- 
vári orthodoxus tudós typografusnak ajánlja, aki a 202 
lapra terjedő 12-ed rétű könyvet saját költségén nyo- 
matta ki. Ajánló levelében teljesen körvonalozza állás- 
pontját, ami csak abban különbözik a Székelyétől, hogy 
körülményesebben van meghatározva. 

A Soltárok — úgymond ő — egész kis biblia s 
az egész szentírás summája. Megtalálható bennök 
mindaz, ami Istenre és az emberre tartozik. Megtudjuk 
ugyanis a Soltárokból, hogy az Isten egy természetében 
és állatjában és hogy abban az isteni egy természetben 
három egymástól megkülönböztetett isteni személyek 
legyenek, t. i. : Atya, Fiú és Szentlélek. Bennök van 
minden, ami néz a mi üdvösségünkre és a váltság mun- 
kájára, szóval : az egész keresztyén hittan. Bennök van 
az is, ami az isteniíisztelet rendjét és módját illeti, 
^''gy^ hogy ha valaki a zsoltárokat jól tudja s annak 
titkait érti - - érti az egész bibliát is. 

Szerinte is valamennyi zsoltár a Dávidé, mert 
amelyeket nem maga irt, azokat megprofétálta és pedig 
a Szentlélek reáhatása folytán. — Ezen az alapon 
okoskodja el aztán az egyes zsoltárok felirataiban meg- 
jelölt szerzőktől a szereztetés érdemét a Dávid javára. 
A 72-dik zsoltár, jóllehet a feliratban Salamon van 
szerzőjéül megjelölve, — szintén a Dávidé, aki isten 
lelke által ábrázolja ki abban a Salamon uralkodását. 
A 90-dik sem a Mózesé, mert bár Mózes megsiratta 
az emberi élet rövid voltát, de e kesergő éneket Dávid 
a harmadnapos döghalál idején megbővitette és rythmu- 
sokba szedte. Hémán, Assaph, Ethan, Koráh fiai mind 
a Dávid énekeit énekelték, mint éneklő mesterek. Szóval 
a Dávid prófétai szelleme ott lebeg az összes zsoltárok 
felett s a közel és távol jövendő eseményei mind meg- 
csendülnek a költőkirálynak szentlélekihlette lantján. 

Ö épenúgy, mint Székely, sokkal inkább keresz- 
tyén, mint exegeta. 

Psalteriumát először latinul írta s csak tisztelői 
sürgetésére fordította magyar nyelvre. A szöveget nem 
adja, mint Székely, hanem egyszerre magyaráz s magya- 
rázataiban főleg gyakorlati szempont vezérli, vagyis a 
szerző, szerezteíési idő, alkalom, cél és tartalom rövid 
ismertetése után különös figyelemmel van a tárgyalt 
soltár egyes részeiből kivonható valláserkölcsi tanúi- 
ságokra. — A nyelvtani fejtegetéseket szándékosan 
látszik kerülni, ami még inkább meggyőz abbeli néze- 
tünkben, hogy ő tisztán practikus céllal dolgozott. O 
maga is említi különben, hogy Psalteriuma egész kidol- 
gozott kis prédikációkat tartalmaz, amiért a maga 
korában használt mü lehetett, könnyű módot nyújtván 
a prédikátoroknak a soltárok szószéki szokásos ismer- 
tetéséhez. Érdemeiben, mint hibáiban, sok része van 
Amesiusnak, akihez ö maga is egész elismeréssel uta- 
sítja azokat, akik többet óhajtanak tudni a soltárokról. 

Négy évveí a Némethy Psalteriuma után, ugyan- 
csak Kolozsvárt! jelent meg egy 876 nagy negyedrétü 
lapra terjedő- zsoltármagyarázó mü. Cime : a szent zsol- 
tárok Resolatíoja és azoknak az erdélyi fejedelmi evan- 
gelika refonnata udvari szent ecclésiára lélek és igaz- 
ság szerint való szabása. Kinyomtattatott a fejedelmi 
méltóságok parancsolatjából és költségével Kolozsvártt 
1683-ik esztendőben. 

Szerzője e műnek Tofeus vagy Dobos Mihályi 
székelyhídi születésű férfiú, aki 1649-ben Leidába ment s 
ott a szentírás magyarázás doctorává avattatott ; hazajővén, 
elébb nagyváradi, majd pataki professorrá lett. '^ Patakról 
Bodrogkeresztúr, onnan Szatniár hívta és nyerte meg 
lelkipásztorául, 1663-ban ^&á\gApaffy Mihály udvari pap- 
ságra méltatta; 1678-ban püspöki hivatallal is megtisz- 
teltetett. E vázlatos életrajzi adatok már magukban is 
beszélő bizonyságai annak, hogy Tofeus országos hírű, 
közkedveltségű tudós és szónok volt s annak is, hogy 
az ő korabeli előkelőbb protestáns egyházakat nemesebb 
papválasztási elvek lelkesítették, mint a jelenlegiek tűi- 
nyomó részét. 

Tofeus érdemei mellett szól mindenekfelett az a 
körülmény, hogy Apaffy Mihály és neje Bornemissza 
Anna, e kiváló női nevezetesség, azzal hódoltak a tudós 
és szónok tekintélyének, hogy élőszóval elmondott 
zsoltármagyarázatait iródiákjaik által leíratták s majd ki 
is nyomatták. A fejedelmi kegy tehát jól gondoskodott 
arról, hogy Tofeus eszméi ne törjenek össze a templom 
falain, ami kétszeresen feltűnő annak, aki tudja, hogy e 

1 A Tofeus név talán a Dobos-név héber-latinos fordítása 
(tof=--dob), vagy a Tóföi-wak latinosítása. 

- Patakon csak egy évig maradt, t. i. 1652— 53-ban, amikor is 
— Szombatliy j. Monumentai szerint (1 17. 1.) fuernnt professores 
ordinarii trés : Joh. Tolnai, Midi. Tovjaeiis és Joli. Szölösi. itt tehát 
Tovfaciis néven ismerték. 

férfiú épen a fejedelmek, a hatalmasok gyarlóságait 
egész kedvtelve tudta és merte ostorozni. Bod Péter 
igen szókimondó, kemény embernek, Toldi Ferenc a vét- 
kek rettenthetlen ostorának nevezte el. És az is volt való- 
ban : mester a feddésben, a rettentésben. Az ó- és új 
szövetség, a világ- és egyháztörténelem ismerős vidékei- 
ről mindenkor ügyesen tudta a felállított életigazságot 
találó példákban érzékeltetni és meggyőzökké tenni. 
Ismerte a hatás eszközeit ; meg volt áldva a kitűnő szó- 
nok szükséges kellékeivel s ez lehetett oka, hogy Bor- 
nemisza Anna a Birok és Sámuel első könyve s Máté 
evangelioma felett mondott predikaciószerü magyarázatait 
is sajtó alá készíttette, amelyek azonban kéziratban 
maradtak, bizonyára exegetikai irodalmunk jelentékeny 
veszteségére. 

A Resoliitio, amelyet az iródiákok : Tisza-Ujiielyi 
István és óvári Keszi János a fejedelmi kiadóknak aján- 
lottak, ' — emiitett jelességei mellett is, ugyanarra az erő- 
szakoskodó irásmagyarázási elvre támaszkodik, mint a 
Bencédi Székely Psalmusai és Németi Psalleriuma. — 
Némi gúnnyal hivatkozik a pápistáknak az egyes zsol- 
tárok felöl alkotott ítéleteire, sőt összehasonlítás kedveért 
közli is azokat ; de eközben nem veszi észre, hogy a 
saját álláspontját is elitélte, amennyiben az — lényegé- 
ben mitsem különbözik a pápistákétól ; ö úgy, mint 
amazok, Krisztust és a keresztyén egyház hittanát erő- 
szakolván be a zsoltárok félreértett kifejezéseibe. Igaz, 
hogy ő kevesebb zsoltárban találja fel a prófétai célzást, 
mint amazok ; de megtalálja és hangsúlyozza. Szerinte 
a zsoltároknak másfélszáz darabra való elkülönítése és 
részekre osztása a Szent Lélek munkája s ellentétben 
Némethy Mihállyal, ő a ] 8-dik zsoltárt szeretné a 

1 A szerzőt magát így méltatják : „nagy ajándékii istenem- 
ber, akinek nyelve Isten oltárának tüzétől illettetett s nincs oly 
penna, amely azt egészen elérhesse és leírhassa." 

150-dik helyén látni, amely zsoltár a Dávid hattyúdala; 
különben ö is azt hirdeti, hogy Dávid a szentlélek által 
látta : minemű lészen a Krisztus tudományának állapot/ a 
az ÚJ testamentumban. (2-ik zsolt. 10-ik 1.) Az atyaisten 
és az úr Jézus között pedig contractus vala, mikor ez 
utóbbi arra adta magát, hogy testet vegyen magára. 
Neki a Jákob istene a szentháromság (46-ik zs.), amely- 
nek nevében és érdekében keresve-keresi az alkalmat : 
most az Arminianusok, majd a Sociniausok ellen való gyű- 
löletét kiönteni. Türelmetlen a másként vélekedőkkel, 
rettenthetlen a nagyok, a világi méltóságokkal szemben ; 
de nemesen ön megadó és mély alázattal hódoló ott, hol 
az isteni kegyelem nagyságát s az ember érdemetlen 
voltát megkapó erővel rajzolja. 

Egy ponton még haladást is tanúsít Némethyvel 
szemben, t. i. : nem tartja az összes zsoltárokat Dávid 
productumainak, hanem a Rabbinusoknak ad igazat, 
akik azt legalább tiz ember müvének tekintették. E hala- 
dás is azonban csak egészen relativ, mivel ugyanekkor 
meg a zsoltárfeliratoknak ad teljes hitelt. — Általában 
még Tofeusnál is hiányzik az a mélyreható bírálói 
tekintet, amely az eredeti nyelv, a héber ösviszonyok és 
költészeti sajátosságok pontos ismerete által élesítve, 
kételyekkel lép az igazságkeresés útjára s minden elő- 
ítélettől szabadon, tehát magát megtagadva, óhajt ítéle- 
tet szolgáltatni a héber költő szellemének. 

Egyébiránt ő is inkább tanítani akart a zsoltárok 
alapján, nem pedig bírálatot írni a zsoltárok és az azok- 
ról uralkodóvá lett nézetek felett s így lesz aztán erős 
moralistává, hatalmaskodó dogmatikussá és felületes 
exegetává. Álláspontjától eltekintve, nyelvezetében kellem, 
erő ; felfogásában pedig annyi eredetiség rejlik, hogy 
még ma sem érdemli meg az elhanyagoltatást.^ 



' Tanulságos és szép p. o. az imáról irott elméiele. (20. zsolt.) 

Vannak az említetteken kívül a zsoltárkönyv egyes 
darabjaira írott magyarázó müveink is, amelyeknek 
szerzői már a darab megválasztása által elárulják írás- 
magyarázó állásponjukat. 

Első ezek között Melotai Nyilas István a 20-ik 
zsoltárra irt s 1626-ban kelt magyarázatával, amelyet 
azonban nem sikerült tüzetesebben megismernem.^ Gya- 
nítom azonban, hogy ö, aki „Speculum Trinitatis" müvé- 
ben a szentháromságot a bibliából, a zsidók Írásaiból 
és a conciliumok végzéseiből igyekszik megvédelmezni : 
bizonnyal épenúgy messiatikusnak veszi a 20-ik zsoltárt, 
mint Székely és Némethy, vagy pedig mint azt Tofeus 
Resolutiojából sejthetjük — ő az, aki a 20-ik zsoltárt 
Bethlen Gáborra alkalmazta, annyival is inkább, mivel 
említett Speculum Trinitatis-át, két évvel a 20-ik zsol- 
tárra írt magyarázata után, Bethlen Gábornak ajánlotta, 
mint akinek különben is udvari papja és kegyeltje volt. 

A 2-\k a Lelki legeltetés, azaz Dávid király 23~ik 
zsoltárának magyarázatja, melyet foglalt bé 12 prédi- 
kációkban Js. Krisztusnak alázatos szolgája, Keresztúri 
Pál. Nyomatott Váradon 1649-ben. Ugylátszik, hogy 
már 1645-ben is megjelent, bár az 1649-iki kiadáson e 
körülmény nincsen jelezve. Ajánlva van Lorántffy Zsuzsan- 
nának, akinek a szerző udvari papja volt s aki azokat a 
prédikációkat végig is hallgatta. E mü teljességgel nem 
írásmagyarázat hanem erős logikával, ügyes fölrészelő 
képességgel alkotott prédikációk, vagy inkább prédikációi 
vázlatok gyűjteménye, amelyeket mesteríleg bonyolított 
szerkezetük miatt, hihetőleg Lorántffy Zsuzsanna magas 
műveltsége is csak többszörös olvasgatás után volt képes 
megérteni. Reánk nézve főképen az az érdekes és jel- 



1 Szabó K.: Régi ■Magyar könyvtárából bizonyos, hogy 2 
példányban megvan a M. Tud. Akad. és a marosvásárhelyi Teleky 
könyvtárban. Idézett mű 225 1. 

lemzetes benne, hogy az őrző pásztort most Istennek 
majd Krisztusnak magyarázza., 

A 3-ik és utolsó a Bandi Sámuel magyarázatja, a 
68-ik zsoltárra, amelyet tett őfelsége Jóvoltából, midőn 
tudományának rendes útját nyomná a belgiumi hires 
akadémiákban. — Nyomatott Franekkerában Cyselaar 
János által 1690-ik esztendőben. Ez egy 289 lapra ter- 
jedő 12-ed rétü mü, amely Teleki Mihály és Hadadi 
Wesselényi Pál hitestársaknak van ajánlva. 

Elfogultságban felülmúlja minden elődjét, ameny- 
nyiben szerinte az Úr Js. Krisztus önnönmaga szóla, mint 
a szövetségnek angyala, a szinai hegyen az atyákhoz és 
az ö lelke által úgy munkálkodék a prófétákban, hogy 
azok nékünk mindazokat a beszédeket írva hagyták, 
amelyek a mi életünknek és kegyességünknek ez életben 
méltó zsinórmértéke. Nem is szólott az atya soha az ő fia 
nélkül, sőt mindenkor az ő fiában szólott. 

Közelebbről a 68-ik zsoltárt úgy jellemzi, mint 
amelyben az istennek örökkévaló tanácsát az ecclesia, 
annak ura, azaz az Isten fiára vonatkozólag a próféták- 
ban szólott szent lélek után, kiváltképen felnyomozhat- 
juk. Ugyanazért fejevesztettség e zsoltár dolgait puszta 
rend szerint való emberi személyre alkalmaztatni ; mivei 
ebben Js. Krisztus commendálja magát szolgáival együtt 
s az ő minden ellenségén vett győzedelméböl nőtt nagy 
öröme rajzoltatik. Szerinte az Eloah==}s. Krisztus, az 
Elohim pedig=szentháromság. így aztán a 68-ik zsoltár 
is egész keresztyén hittan dióhéjban. 

E műben a kegyes olvasóhoz intézett beszéd után 
egy vers is olvasható, amelyben Európának mindazon jó 
asszonyai rendre földicsértetnek, akik az ecclesia körül 
érdemeket szereztek magoknak. E vers, valamint az egész 
mü is a nyelvezet gyarlósága, szerzője fegyelmezetlen 
észjárása s gondolatainak nehézkes szárnyalása miatt 
bizonyos elszántságot igényel attól, aki tanulmányozására 

vállalkozik. Ajánlani csak azoknak merném, akik miért 
miért nem, a Bándi-féle álláspontot ma is jogosnak és 
védelmezhetöknek gondolják. 

Ennyi az — ha nem csalódom ' — amit a magyar 
exegeták a Zsoltárkönyvre nézve, nyomtatott müvekben 
producáltak. Azt az álláspontot, amelyet képviselnek, 
kimerítették; annak védelmére minden lehetőt össze- 
hordoztak. — Az egyház hü fiaiként gondolkoztak és 
Írtak. Az inspirált ó-szövetségben joguk volt a kezdettől 
fogva létező ige nyomait keresni, keresték tehát és 
meg is találták. — Müveikben mintha csak a Jézus 
közvetlen tanítványai beszélnének, mintha csak Péter 
vagy Jakab hirdetnék a körűimetéltetés híveinek, hogy 
Jézus az ó-szövetség látnokai által megjövendölt, a 
Dávid királyi törzséből sarjazott messiás. Mintha csak 
a zsidókat akarnák megtéríteni ! Csak az előfeltétel volt 
hibás, amelyet azonban nem ők alkottak ; a munka 
kitűnő volt, bár tartós hatásra nem számíthatott. — 
Celsus,- Porphyriiis^ s a gorostikusok elporlottak, de a 
századok megőrizték gondolataikat. — A confessiok 
betüjit túlragyogta az írás aranyszava, amely vizsgáló- 
dásra int. — A megindult bibliai vizsgálódásnak már 
nem állhatják útját a régi alapon épített exegetai müvek, 
mivel az előbb vagy később, de hivatva van arra, hogy 
teljes igazságot próbáljon szolgáltatni a héber írók 
félreértett szellemének. — Zsoltármagyarázóink azonban 
meg lehettek elégedve munkálkodásukkal. Azok jelen- 

1 Az enyedi Szemle 1880. évfolyamában (3-dik szám) szó 
van Nógrádi Mátyásról, mint aki az 51-dik zsoltárt magyarázta. 
De ezt a müvet nem sikerült sehol megkerítenem. Nem emliti 
a Szabó Károly „Régi Magyar Könyvtára" sem. Egy Nógrádi 
Mátyás pataki tanár volt 1648— 49-ben (Momumenta 117 lap) 

- . I).)]ü>i(,- Ao;'«f-ában keményen támadta a keresztyénséget 
s ennek kánonát is. 

■' Aki a Dániel-könyvet „vaticinium post eventum"-nak 
jellemezte, tehát annak próféciái minőségét kétségbe vonta. 

tékeny hatása és álláspontjuk közkeletíisége mellett 
szól ugyanis az a körülmény, hogy például hazai 
ó-szövetségi irásmagyarázóink, hosszú időn át, leginkább 
a zsoltárokat, — mint bizonyosan szerintök is egész 
kis bibliát — használták exegetai képességük köszörülé- 
sére és bebizonyítására. Sajnos, hogy jó idő óta sem 
nyomtatott müvet nem produkálhattak, sem érde- 
keltséget nem tudtak ébreszteni az ó-szövetség tanul- 
mányozása iránt, aminek egyik fö-fő oka, — hitem 
szerint — épen az ő önmaguk által is tarthatatlannak 
ismert álláspontjukban is kereshető. 



Tévedne azonban, aki azt hinné, hogy a hazai 
vallásbuzgóság és bibliaszeretet a zsoltárok magyarázásá- 
ban merítette volna ki minden erejét. Távolról sem ! ! 

MeÜLis Juhász Péter már 1565-ben kiadta ily 
című müvét : Az két Sámuel könyveinek és az két királi 
Iwnyveknek az sidó nyelvnek igazságából és az igaz és 
bölcs magyarázók fordításából igazán való fordítása 
magyar nyelvre s ugyanő s ugyanazon évben Szent Jób 
könyvét is kiadta, egyiket, mint másikat széljegyzetekkel 
és a fejezetek végére illesztett magyarázatokkal.' 

Sóvári Soós Kristóf 1601-ben egy sürün nyomott, 
negyedrét alakú s 954 lapra terjedő műben adja Hoseas, 
Joel és Amos profetiáinak magyarázatát s csak a párt- 
fogás hiánya okozta, hogy a többi kis prófétákra írott 
müveit is ki nem nyomathatta. ^ 

1 Teljes címe : „A Szent Jób könyvének a Sidó nielvböl és 
a bölcs Magyarázók fordításából igazán való fordítása Magiar 
nielure," Várad 1565. 4 r. — A sárospataki példány az elején 
Iliányos. 

2 Teljes cime: Az Szent Prófétáknak (kik szám szerint 
tizenketten vadnak és az ö rövid tanításokra nézve Minoreseknek 
szoktanak neveztetni) írásoknak Predicatiok szerint való magyará- 
zattianac Első Része. Oseas. Joel. Amos . . . Bártfa 1601. 4. r. 954 1. 

1621-ben Kecskeméti Alexis János pataki lelkész 
Dániel prófétát egy bőséges tanulmánnyal írott terje- 
delmes munkában magyarázza^ s ugyanekkor Margitai 
Péter Jónás próféciája felett készített 42 prédikációját 
bocsátja világ elé,* 

1641-ben Tyukodi Márton 60 prédikációt produkál 
a József életeseményei alapján, aki szerinte a Krisztus 
előképe;''' 

Csúzi Cseh Jakab 1682-ben „Edom ostora, vagy 
Abdiás prófétálásának egynéhány elmélkedésekben foglal- 
tatott világos magyarázattya" cimü*^ művel áll az exege- 
ták sorába s úgy tartja, hogy az egész prófécia az 
anyaszentegyházat és annak ellenségeit allegorizálja, 
akik azonban, épen mint Edom leányai, megszégye- 
nülnek. 

1693-ban pedig Debreceni Kalocsa János, Deodatus 
hírneves olasz tudósnak az Énekek énekére írott magya- 
rázatát bocsátja közre magyar nyelven^ s 477 lapon 
bizonyítgatja — a vőlegény és jegyese képében - 



■■' Czíme : Az Dániel Próféta könyvének az szentírás szerint 
való igaz magyarázattya, Mellyet rövid praedicaliokban foglalt 
volt Kecskeméti A. János az Patachi Ecclesiának Lelki Pásztora 
és abban az időben Szemplén Vármegyében levő Ecclesiáknak 
Séniora. Debrecen 1621. 4 r. 953 1. 

•* Címe : Az Jónás Próféta könyvének az Szent írás szerint 
való igaz magyarázattya .. . Debrecen 1641. 8 r. 196 levél. 

•' Az tiszta életű Joseph Patriarcha Életének, szenvedésének 
és ditsérettel viselt dolgainak Sz. írás szerint való magyarázattya. 
Várad 1641 8 r. 647 1. 

'^ Debrecen 1682. 8 r. 307 1. 

■^ Címe : Isten ajándékával való kereskedés Avagy Énekek 
Énekének Magyarázattya az Úrtól adatott ajándéknak mértéke 
szerint. Melly nagyobb részint Az Isteni tudományban mellyen 
forgott kegyes Férfiúnak Deodatus Jánosnak a Szent könyvre 
olasz nyelven tött értelmes jedzésiből vétetett . . . Debrecen 
8 r. 477 1. 

Krisztusnak és az egyháznak egymáshoz való benső 
ragaszkodását. 

Nem tehetem, hogy e sok tekintetben érdekes, de 
mind a 16-dik század theologiai álláspontján álló 
müvek tüzetesebb ismertetésével, a m. t. közönség 
becses türelmét kizsákmányoljam, azt azonban nem 
hallgathatom el, hogy valahányszor én a 16-dik és 
17-dik század vallásegyházi irodalmával foglalkozom, 
lelkemet emelkedni, erőmet nőni érzem a kiváló szelle- 
mek társaságában, akiknek munkakedvét és szent 
buzgalmát nem tudták megtörni sem a szegénység 
nyomorai, sem az üldöztetés keservei ; akik a nyomasztó 
viszonyok terhei alatt is képesek voltak magasra nőni, 
hogy annál messzebbre világítsanak. 

1693. óta azonban — legalább tudtommal — 
nem jelent meg nagyobbszabású exegetikai tanulmány, 
egészen 1796-ig ; tehát egy teljes századig. — Nem 
mintha a biblia elvesztette volna érdekességét a tudós 
szemében ; vagy mintha talán a protestantismusban 
fogyott volna meg az ösztönző erő ; hanem igenis 
azért, mert a zsarnokság vállaira támaszkodó katholiciz- 
mus egyfelől elölte az írói szabad mozgást, másfelől 
pedig elcsábítgatta patrónusainkat, akiknek vallásos 
buzgósága és bőkezűsége lehetővé tette a tudományos 
protestáns müvek kinyomatását. Erdély elvesztette 
önállóságát s benne a protestantizmus leghatalmasabb 
támasza döntetett el. A Lorántffy Zsuzsannákat és Borne- 
misza Annákat Bátori Zsófiák követték. A gondolat és 
sajtószabadság termékeny éveire a censura aszálya 
következett. Az imént még hatalmas és virágzó protes- 
tantismus kifosztatott, üldözötté lett. Beállt a szellemi 
pangás, a protesíantis/nus eltiprásával egyiití az irodalmi 
hanyatlás korszaka. 

De a százados, kínos csendben forrni, tisztulni 
kezdett a theologiai gondolkodás. — A léleknek nem 

20 

mindenütt volt szárnya szegve. A 17-dik század közepén 
megindult szöveg-épségi vita,'' majd a bölcsészet mind 
hangosabb beleszólása a theologiába'' oly bibliai vizs- 
gálódási vágyat vert fel a szomszéd Németországban, 
amelynek egyre fényesebben nyilvánuló eredményei elöl 
a magyar theologusnak sem lehetett elrejtőznie. És nem 
is rejtőzött el. Midőn a viszonyok jobbra fordulta után 

' A szöveg-épségi vita alapját az a túlzó feltevés képezte, 
amely szerint az ó-szövetség nyomtatott szövege (a középkori 
eredetű magánhangzókat is beleértve) teljesen ép, hibátlan, mert 
Isten őrködött idöröl-idöre annak épsége felett. Ezt a zsidó fel- 
tevést elfogadta a prot. orthodoxia is s ennek egyik főképviselője 
volt \egidösb Buxtorf János 1591— 629-ig. Ez ellen a Buxtorf-féle 
nézet ellen támadt 1624-ben Capelhis Lajos francia ref. tanár 
jjArcanuni punctationis revelatum" cimü művével. Segítő társa 
volt Morimis János. EUenfelök lett az ifj. BiixtorJ János (1648) 
stb. — Az irodalmi harc a Capelius-Morinus álláspont győzedel- 
mével végződött s ezen áll Göböl Gáspár is. Tetszős elmésséggel, 
de a zsidó elfogultság ellen való nyilvános kárhoztatással ismer- 
teti ezt a nevezetes vitát. „A tudósvilág — mondja ö — ment a két 
nagytudományú Baxtorfok, mint vezércsillagok után ; ezek ismét 
az ö elöttök kedves zsidó Doktorok után. Midőn a múlt századnak 
közepe tájján Cappcl Lajos Salmuri professor „Critica sacra" s más 
nemű könyveiben azt igyekezte megmutatni, hogy az ó testamentomi 
szentírásnak mai zsidó textusa egybevettetvén, annak régi for- 
dításaival, sok helyeken megjobbíttathatik: a második Buxtorf János 
Basileai professor tüzetesen kikelt ellene az ő Anticrictiájában ; 
melyben ő ellenben azt igyekezik megmutogatni, hogy a zsidó 
mai textusban legkisebb hiba sincsen, még a punctumokra nézve 
is. Ez a per a tudósokat kétfelé szakasztotta mind addig, mígnem 
ezen folyó században (18-dik) a sz. írásnak régi kézírásai minde- 
nütt fel kerestetvén, azoknak egybevetésekből világosságra jött, hogy 
a zsidó Ben-Chaimok, kik először a zsidó bibliát kínyomtattatták 
az ő előttük volt kézírásokból, nem a legszerencsésebb munkát 
cselekedték ; és hogy az ő munkájukat más, régebb s számosabb 
kéziratokból, melyeket ők nem láttak, igen sok helyeken meglehet 
s meg is kell jobbítani." 

2 Különösen Hobbes az ő Leivathanjával és Spinoza 
Benedek az ő Tractatus theologico politicusával. 

az első exegetikai tanulmány megjelent, az már egy új 
világ szülötte volt. 

E tanulmány 'cime : Uj vélekedés az ó és újtesta- 
mentomi prófétáknál előforduló nap, hóid és csillagok 
megsetétedésekröl. A napnak öibeonban, a holdnak az 
Ajjalon-völgyében Józsua szavára lett megállásokról való 
toldalékkal, melyeket a tudósoknak ítélettételek alá bocsát 
Göböl Gáspár kecskeméti prédikátor és esperest Nyoma- 
tott Pesten, 1796-ban. 

E művében azt igyekszik kimutatni az érdemes 
szerző, hogy a biblia több pontjain előforduló nap, hold 
és csillagok alatt nem az égi testeket, hanem azoknak 
bálványképeit kell értenünk. ' Továbbá, hogy azok olykor 
a földi királyok, királynők és főpapok jelölésére is 
szolgálnak s emellett szószerinti értelemben is elő- 
kerülnek. 

A „Toldalék"-ban Jósua könyve 10-ik részének, 12, 
13. és 14-ik verseit magyarázza s szerinte a Jósua által 
megállásra fölhívott nap nem az égi test, hanem a 
gibeonbeli bálványnap, amelyet megszégyenített Izraelnek 
istene, aki győzedelemre segíté a gibeoniták érdekeiért 
harcoló választottait. Göböl a 13. és 14-ik verset későbbi 



1 Az én gondolatom az — írja Göböl G. — hogy az a beszéd 
Josué szájában : Nap Gibeonban állj meg és hold az Ajjaíon-völgyá- 
bcn, épen olyan volt, mint a Mósesébc a veres tengeren való sze- 
rencsés átalmenetel után az, amely van 2 Móz. 15 r. és a Sisera 
niegverettetése után a Débora s Bárákéba az, amely van Bir. 5 
1'., azaz Hálaadó magasztalása az Izrael Istenének, ki győzedelmet 
adott a Pogányokon ; és a Jehovának a Pogányok Isteneiknek 
ellenébe való tevése. Mintha t. i. így szóUott volna Józsua : Az 
Úr az erős Isten ! Te, Gibeonnak Istene és te Ajjalonnak Istene i 
Nap és Hold ! . . . Hallgassatok el, üljetek el Gibeonban és az 
Ajjalon-völgyében. Nincs szüksége az Izraelnek a ti segítségetekre 
akkor is, mikor azok mellett hadakozik, akik tikteket tisztelnek. 
•Maradjatok otthon a ti lakóhelyetekben Gibeonban és az Ajjalon 
völgyében (78, 79 1.) 

20='= 

betoldásnak tartja' s az orális traditio híveinek tulajdo- 
nítja, mint akik Masius, Grotius és Bochart szerint is, 
a szöveget igen tetemesen megrontották. Hivatkozik a 
Capellus és Buxtorff-iéle szöveg-épségi vitára, Houbigant 
Pilkington és Kennicot törekvéseire és kutatási ered- 
ményeire, kik a múlt században sokat fáradtak a szöveg- 
javítás körül. ^ 

Az efféle szövegjavítások, — szerző szerint, — nem 
ártanak a biblia hitelességének, amely ép marad a javí- 
tások után is, „mint az a fa, mely az ő temérdek vas- 
tagságú derekával s kereken mindenfelé kieresztett síirii 
ágaival azt mutatja, hogy ö a földdel együtt termett,, 
zöld, kövér és fényes leveleivel pedig és minden hiba nél- 
kül való gyümölcseivel azt, hogy ö most is az ö legtö- 
kéletesebb idejében vagyon : bátor hogy némely hajtásai- 
ban s külső héjjának megrepedéseiben, a por a nedves- 
séggel együtt megvonván magát, azt imitt-amott meg- 
mohosította. " 

Ezután lelkesülten szólítja fel a kertészeket és vin- 
celléreket a fán tapasztalt mohok óvatos tisztogatására s 
az ö korabeli Buxtorfokkal szemben jogosnak és szük- 
ségesnek ismeri el a Capellusok törekvéseit. „A vallás 
— úgymond ő — nem veszt el egyetlen egy csudát is, ha 
világosságra jő, hogy az, amit némely vallástiortók csudá- 
nak tartottak, nem a volt.'' 

E mü a biblia védelme az egyre fejlődő természet- 
tudományok vívmányaival szemben. Ugyanis, amint a 

1 „A kérdésben levő l3-ik és 14-ik verseknek írója más ; 
más a 12-ik versnek írója. A 12-ik versnek írója Isteni lélektől 
vezéreltetett író volt. Tehát e mond igazat, amaz nem. Ha meg 
nem lehet is hát egészen mutatni, mikor és hogy csúszott a 13-ik 
s 14-ik vers a 12-ik után, de a' bizonyos, hogy oda csúszott és 
nem oda való. A Sz. Írásnak méltósága megkívánja, hogy ott ne 
is legyen; maradjon a jásár könyvében." (109 1.) 

- Lásd a Göböl művének 103—108. lapjait. 

16-ik században a Kopernicus-féle új elmélet megtámadta 
a ptolomeusi rendszeren épült theologiai világnézletet : 
bekövetkezett annak a szüksége, hogy vagy meghódol a 
theologia a tudomány új eredményei előtt, vagy pedig 
megkísérli az új elmélet és a biblia egyes adatai között 
támadt összeütközéseket, a könnyen nevetségessé válható 
adatok megmagyarázása által kibékíteni, elsimítani. Pey- 
rerius az ő Praeadamiiákról írott müvében (1655.)' már 
a Göböl által fejtegetett gibeoni esetet is megtámadja, 
önkényes magyarázgatások által igyekezvén a bibliai 
csodák számát s egyszersmind a biblia és a tudomány 
között megnyílt hézagot kisebbíteni. — Peyrerius ellen, 
kinek pajkos szelleme valóságos dévajkodást űzött a 
biblia könnyen kikezdhető adataival, egész sereg cáfoló 
munkát írtak a külföldi tudósok, amelyekben elkárhoz- 
tatták a viszketeges elmék nagy vívmányait, anélkül, hogy 
azokat megcáfolták vagy terjedésüket meggátolták volna. 
A Peyrerius-féle irány ellen van intézve a Göböl iij véle- 
kedése is, amely, midőn sok nemes gonddal igyekszik 
értelmezni a biblia tekintélyét fenyegető adatokat, ugyan- 
akkor egyszersmind összekötő kapcsot is képez a 17-ik 
és 19-ik század exegetái között. Amazok jellemvonása 
az erőszakoskodás, az övé a kibékítés, a kiengesztelés. 

Ugyanily gondolkodás eredménye a Warga István 
debreceni tanár Exegetika íheologiája is, amelyet ő 
1807-ben nyomatott ki és pedig abból a nemes indok- 
ból, hogy lássák meg papok és világiak az exegetikai 
tudományok roppant fontosságát, amelyek — mint ő 
mondja — „a iheologusnak szemefénye és fundamentuma.'' 

Ö szükségesnek látja a theologiába tartozó igaz- 
ságoknak minden oldalról való megvizsgálását, sőt meg- 

^ „Systema theol. ex Praeadamitarum hypothesi." Megjelent 
1878-ban aZeitschriftfür lutherische Theologie 1878. évfolyamában. 
Ádám előtti emberek létezését igazoja, Pál apostolt is bizonysá- 
gul híván. (Rom 5., 14.) 

engedi a némely dolgok körül előfordulható kételkedéseket 
is; mivel a kételkedés is, ha az illendőség határa közt 
marad, vagy az elégen túl nem mégyen, az igazságnak 
semmi kárára nincs, sőt nagy hasznára van. Mert aki 
soha sem kételkedett valamiről, az soha sem mutatott meg 
fundamentumosan semmit." így Warga, a debreceni tanár, 
aki Simon Richárdról^ szólva még azt is elég bátor 
kimondani, hogy „e derék tudóst azok tartották eretnek- 
nek, kiknek vastag conceptiojuk volt a bibliai könyvek 
inspiratiójáról. " 

E sokat jelentő nyilatkozatai mellett sem tarthatjuk 
Wargát szabadelvű theologusnak, mivel főleg müve 
literatúrai részében az egyes könyvek felől régóta tápiáit 
hagyományos nézetek megvédelmezését ismeri köteles- 
ségének. 

Müvét, mint exegetika-theologiát, 4 részre osztja, 
t. i. : bibliai kritikára, hermeneutikára, bibliai literaturára 
és bibliai filológiára. Ez utóbbit azonban nem tárgyalja. 

530 lapra terjedő müve valódi tudományos kincs- 
szekrény, amelyben az ő koráig haladott bibliai kutatá- 
soknak legfőbb eredményeit mind összegyűjtve találjuk. 
Némely ószövetségi könyvből mutatványokat is fordít, 
miáltal az irodalomtörténeti tárgyalás kívánatos útját 
egyengeti. 

Göböltől és Wargától csak egyetlen lépés visz már 
dr. Ballag i Mórig. 

Ö Bibliai tanulmányok cimü müvét, amelynek első 
füzete 1865-ben, a 2-ik pedig 1868-ban jelent meg, 
azzal a főcéllal készítette, hogy azt, amit a rosszul értett 
vallásos buzgóság rontott, lehetőleg megigazítsák és hogy 



1 Simon Richárd (1638—1723) kiváló r. kath. tudós az első 
nagyobb jelentőségű Iságogica szerzője. Histoire critiquc du vieux 
testament c. munkájának első kiadása (1678) pápai átok alá jutott- 
mert a Vulgata fogyatkozásait is szóvá tette. 

az óvilág szellemébe való mélyebb behatolás által a 
biblia igazi tartalmát kellő világításba helyezzék. 

E tanulmányokat bizonyára sokkal jobban ismeri 
a m. t. közönség, semhogy azokra tőlem várná a bírá- 
latot. Azt azonban szükségesnek tartom kinyilatkoztatni, 
hogy az azokban jelzett álláspontot vallom én egy mai- 
napság működő exegatára nézve egyedül elfogadhatónak 
és pedig, mert az, mint kimutatni próbáltam : a fejlődés 
rendes útján állott elő ; mert célja az igazság keresés, 
mert méltányos az ószövetségi írók szelleme iránt és 
méltó a tudományhoz, amelyet becsülettel képviselni 
szép és szent hivatásnak ismerek. 



Fötiszteletű egyh. -kerületi küldöttség ! 

Mélyen tisztelt közönség ! 

Ennyi az, amit én ama nagyobb részben feledésbe 
merült szellemekről ez ünnepélyes alkalommal, nem 
kimerítően, de legalább nagy vonásokban elmondani 
óhajtottam. Nem érdemelték meg, hogy elfelejtessenek, 
mert nemes munkát végeztek s a jó példaadást képvi- 
selik. Midőn a fötiszteletű egyházkerület hálára kötelező 
bizodalma nyomukba állított : úgy éreztem, hogy nekem 
jutott a kötelesség, egyházi múltunk e nagy alakjairól 
megemlékezni. Tanultam tőlük sokat és erőt merítettem 
munkáikból hivatali terheim emelésére. Szükségem is 
van reá. Köztudomású dolog ugyanis, hogy az exegetikai 
tudományok hazánkban aligha tudtak valaha közérdekelt- 
séget, lelkesültséget ébreszteni. Nem csalom magamat 
azzal a gondolattal, hogy nekem sikerülni fog eloszlat- 
nom a divattá lett közönyt ; de amennyiben a szívekhez 
sokféle út vezet, azon leszek, hogy megtaláljam a leg- 
egyenesebbet és boldog leszek, ha megtaláltam azt. 

Ifjúkorom legfényesebb álma volt, hogy mint sáros- 
pataki tanár szolgáljam a protestantismus szent érdekeit. 

A Gondviselés kegyelme, a főtiszteletü egyházkerületnek 
irántam oly korán nyilatkozó bizodalma ezt a fényes 
álmot megvalósította. — Én tudom, hogy mivel tartozom 
e nagy jóért és nem lesz idő, hogy azt elfelejteném. Az 
a szeretet, amely e főiskolához évek óta fűz ; a tisztelet 
és benső ragaszkodás, amely ennek díszes tanári karához 
csatol ; a nemes ifjúság, kiben főiskolánk jó hírnevét 
öregbíteni drága örökségemnek ismerem : — mindmeg- 
annyi erőforrás lesz reám nézve, a magamra vállalt 
feladat megoldása közben. Én hiszem, hogy az Úr 
kegyelme velem leend ! 

Ezek után mély tisztelettel ajánlom magamat 
továbbra is a főtiszteletü egyházkerület érdemekben gaz- 
dag elöljáróinak állandó bizodalmába és pártfogó kegyeibe, 
a nagytiszteletü és tekintetes tanári kar kipróbált barát- 
ságába s a nemes ifjúság jóindulatú hajlamaiba ! 



ISülSO Elolvastam a főiskola iiiiatennében 1878. június 24-dikcii. ^GlSQii 



TANÉVNYITÓ BESZEDEK. 

I. 

Szeretve üdvözölt nemes tanuló ifjúság ! 

Mielőtt a reánk váró nagy feladat megoldásához 
hozzá kezdenénk; mielőtt eltávoznánk innen, hogy 
tüzet gyújtsunk a közművelődés oltárain, hivatalos állá- 
somnál fogva, néhány szóm van önökhöz. Néhány szó- 
ban némi felvilágosítás, egy pár őszinte jó tanács, miket 
a kiosztott törvényekbe befoglalni, §§-okba szorítani 
nem lehetett. 

A sárospataki főiskola, melynek életében a Gond- 
viselés kegyelméből a mai napon ismét új évet nyitunk, 
negyedfélszázad óta szolgálja immár a közművelődés 
szent ügyét s ezáltal az egyházat és hazát. 

Szellemi forradalom szülte ; fejedelmi gondoskodás 
és bőkezűség növelte naggyá; a hazai protestantizmus 
vére hullása és szeretete védelmezte és tartotta fenn. 
Vihar, irigység, rosszakarat, zsarnoki önkény meg-meg- 
támadta, de nem bírt vele. Önfentartó, vész- és viharral 
dacoló ereje saját szellemében gyökerezett. E szellemet 
elaltatni, kioltani nem lehetett. 

Negyedfél század óta igen sok külső-belső vál- 
tozáson ment át főiskolánk. A Perényiek, Rákóczyak, Kopá- 
csyak, Conieniasok és annyi más dicsők ide visszaszálló 
lelke nem ismerné fel e szent falakban a tudománynak 
és lelkiismereti szabadságnak ősi templomát, de bi- 
zonyára felismerné az ősi szellemet ! 

E szellem a százados változások és újraalakítási 
műveletek között is mindig ugyanaz maradt ; az a 

hagyományos, az a vérrel pecsételt és hosszú idők tapasz- 
talatai által igazolt ősi szellem : protestáns és magyar. 
Protestáns, a szónak nem közönséges, nem szükköríí, 
nem felekezeties, de legnemesebb értelmében. Protestáns, 
mert eleme volt a világosság ; protestáns, mert nem tudta 
tűrni a lélekre kovácsolt bilincseket ; protestáns, mert 
tiltakozott az ellen, hogy a tudomány egyedárú legyen ; 
protestáns, mert követelte, hogy a gondolat szabad és 
hirdette, hogy a lélek mindent vizsgál, még az istenség 
mélységeit is ! 

Ez a szelleme a sárospataki főiskolának ma is. Ez 
a szellem szülte az újabb századok nagy alkotásait ; ez 
a XIX. század bámulatos vívmányait is! 

És a sárospataki főiskola magyar is volt. Tanúnk 
az ég és a történelem, hogy szabad polgárokat nevelt a 
a szabad hazának! Tanúnk az ég és a történelem, hogy 
hazafiasságához kétség nem fért soha! 

Ilyen a sárospataki főiskola — nemes ifjúság ! — 
ma is. Azért az első kérésem önökhöz, hogy igyekez- 
zenek megérteni és megértvén, becsülni és megszeretni 
ezt a szellemet és becsületet szerezni vele az iskolának ; 
erőt kölcsönözni általa majdan a nemzeti közművelő- 
désnek és ennek a sokféle érdekek által zaklatott és 
gyöngített hazának!! 

Más kérésem is van Önökhöz . . . 

A sárospataki főiskolának nem vetheti józanon és 
jogosan szemére senki, hogy ez talán nem eléggé hall- 
gatna a kor intő szavára és nem akarná teljesíteni 
annak egészséges kívánalmait. Bizonyíték volna itt e 
szemrehányás ellen minden kő, minden szöglet, minden 
művelődési eszköz s a főiskolának egész környéke. Nagy 
és nemes feladatát tisztán látó és teljesen értő elöljáró- 
sága még igen súlyos áldozatoktól sem riadt vissza soha, 
hogy ez intézet lépést tartson a hazai hosonnemű inté- 
zetek legelsőivel, vagy épen példaképen járjon azok előtt. 

De nem hódolhatott meg s nem hódolhat meg ezután 
sem bizonytalan, röpke elméleteknek és hiúságon s fél- 
szegségén épült kívánalmaknak. Divatos nagy baj az ma, 
hogy kiki saját vágyainak, okos vagy oktalan képzetei- 
nek megvalósítását és keresztülvitelét szeretné megkö- 
vetelni oly közművelődési intézetektől, melyeknek végre 
is saját öntudatos, történetileg fejlett és kipróbált céljok 
van ; oly céljok, amelyet fel-felbukkanó ötletek és 
szeszélyek szerint idomítani nem is lehet, nem is szabad. 
Főnek tekintik ma igen sokan azt, ami csak mellékes ; 
elsőrangú teendőnek azt, ami valósággal csak harmad- 
rangú ; formát követelnek a lényeg feláldozásával is ; 
felszinességet mélység helyett, ügyességet tudomány 
helyett ; kedvességet és bűvös modort jellem helyett ! ! 

Vigyázzanak Önök, nemes ifjak, hogy valami mó- 
don bele ne jussanak az eféle divatos áramlat sodrába 
és fel ne áldozzák — léha tanácsok és tudatlan rábeszé- 
lések után indulva — formai ürességekért a lénye- 
get ; a külső csiszoltságért a tudományt ; az udvaronc 
hajlongási könnyedségeért a bölcs ember mélységét és 
súlyát. Vigyázzanak, hogy az írás szavai szerint olya- 
nokká ne legyenek, mint a köd és szél, amelyekben 
termékenyítő eső nincsen ! ! 

A sárospataki főiskola, erre a sikamlós útra nem 
fog rálépni soha ; tanári kara ilyen példát nem képviselt 
s nem is képviselhet soha ; sőt, ha másként nem lehetne, 
büszkeségének fogja tartani, ha e tekintetben, az ide- 
oda való ingadozásban és hajlongásban, elmaradottnak 
neveztetik ; mivel nem célja emberek gyöngeségeit bál- 
ványozni, hanem tudományos műveltség terjesztése, erős 
és biztos jellemeid /(épzése által szolgálni és használni. 
Ki ezt a célt nem érti, vagy ebben saját gondolatait és 
vágyait kifejezve nem találja : az igen könnyen idegen 
lehet e falak között. 

Arra kérem azért Önöket, akik ez iskola levegője- 

ben óhajtanak lelki erősödést nyerni, hogy főiskolánk 
szelleme mellett igyekezzenek megérteni ennek célját is és 
legyenek rajta ifjúi erejök teljes jóravalóságával, hogy 
minket, akik hivatva vagyunk Önök előtt világolni, ama 
nagy cél megvalósításában lehetőleg elősegéljenek. 

Evégből nincs egyébre szükségök, minthogy szeres- 
sék Önök a munkát! Szeressék a munkát, amely nélkül 
mint tudva van — a paradicsomi boldogság is bűnbe 
sodor ; általa és verejtékei által ellenben még a bünfol- 
tok is lemoshatok. Szülőik reménye, édes álma; saját 
jövőjük biztosítása, az útjokban leselkedő kísértetek 
legyőzése, a jellem megizmosodása, a bölcseség szer- 
zése . . . mind csak egy úton-módon valósítható és 
érhető el : a munka által . . . ! 

Ne feledjék azért önök el ama bibliai közmondá- 
sokat s a bennök kifejezett nagy igazságot: „Gyűjt 
nyárban az eszes fiú ; álomba merül bé az aratásnak 
idején a megszégyenítő fiú. Aki rest kézzel dolgozik: 
szegény; a serény kéz ellenben meggazdagít" 

Hogy pedig Önök valódi szellemi gazdagságra 
tehessenek szert, nem szabad közönséges napszámosok- 
nak maradniok; nem szabad csupán a tanteremben 
szerzett ismeretekkel megelégedniök ; mert a könnyen, 
hallomás útján szerzett ismereteknek szárnyai tvannak, 
mint a reménynek és rövid életűek azok, mint a sóhaj- 
tás. Állandó tökévé, maradandó kinccsé csak úgy válhat- 
nak, ha fontolkodás, utángondolás és önképzés társul 
azokhoz. Enélkűl állhat elő felületesség és ingadozás : 
de alaposság és mélység soha ! A tanterem még nem 
tett magában bölccsé senkit ; az iskolának nem is fela- 
data, hogy tudósokat bocsásson ki kebeléből, mert arra 
nem is képes ; csak az a feladata és arra képes is, hogy 
megszerettesse a tudományszerzés útját s mi boldogok- 
nak valljuk magunkat, ha önökkel ennyit elérnünk sikerűi. 

Szülőik búcsúkönyeire, utánok szálló sóhajaira és 

saját jövendő boldogságukra kérem, intem Önöket : hasz- 
nálják fel a drága időt a tanulásra és önképezésre. Hasz- 
nálják fel a rendelkezésökre álló művelődési eszközöket, 
amiben főiskolánk olyan igen gazdag! Gyakorolják az 
ifjúsági egyleteket, amelyek közül itt nem egynek olyan 
hosszú és dicső múltja van ! s ügyeljenek, hogy ép test- 
ben ép lélek által vezéreltessenek. 

Hogy azonban fáradságosan szerzett ismereteik 
kárba ne vesszenek s azokkal esetleg másoknak is kárt 
ne okozzanak: legyenek önmagoknak szigorú bírái s 
jegyezzék meg jól, hogy aki társaságba lép, független- 
ségének egy részét feladni köteles ! 

A diákélet természetéből kifolyólag. Önök itt 
együttlakásra vannak hivatva, ami a nagyok és kicsi- 
nyek, az erősek és erőtelenek összeelegyedését vonja 
maga után. Ez az elegyedés, mint hosszú tapasztalatok 
bizonyítják, épúgy lehet áldás, mint átok. Kérem, intem 
azért Önök között az erőseket az irás ama sokatmondó 
szavaival : Semmit ne tegyetek olyat a ti testvéreitek elé, 
amibe az megbotránkozzék. A nagyok könnyelműsége és 
léhasága igen sokszor mérgezte már meg a kicsinyek 
szellemét és bénította meg azok jóra fogékonyságát. 
Vigyázzanak azért Önök, hogy fölvegyék a kicsinyek 
gondját és a nagyok hibája miatt valami módon egy is 
el ne vesszen a mi kicsinyeink közül ! 

A többire nézve kezökben van Önöknek a tör- 
vény : olvassák és tiszteljék azt ! Nem drákói szigorral, 
nem vérrel írott törvények azok ; megtartásukhoz "semmi 
különös kegyadomány nem szükséges. Csak egy kis 
komoly számvetés kinek-kinek önmagával, kedvtelései- 
vel ; csak egy kis józan magábaszállás; egy kis nemes 
kötelességérzet és munkaszeretet s a törvény immár 
betöltetett ! 

Én hiszem, mi szeretjük hinni valamennyien, hogy 
Önök megértik a mi törvényeink célzatait és az én atyai 

é3 baráti tanácsaimat, s mindent el fognak követni, a mi 
példaadásunk mellett ; el fognak követni mindent szülői- 
kért, önmagokért s a prot. egyházért, amely drága áldo- 
zatok árán is, módot, eszközöket nyújt, hogy fiai előre 
törjenek s általa és közművelődési intézetei által terjedjen 
a világosság, szabadság és hazaszeretet ; elkövetnek 
mindent a hazáért is, amelynek az értelmes és munkás 
polgárokra oly nagy szüksége van, . . . hogy az 
1882 — 3-ik tanévet a boldog évek sorába jegyezhessük. 
Ez édes reménnyel Önöket szívből üdvözölve ; 
szülőik helyett szülői keblünkre ölelve s a Gondviselés 
megáldó kegyelmében bízva, az 1882 — 3-ik tanévet 
megnyitottnak nyilvánítom. 



UDöülSO Elmoiultain a főiskola iniatenuében 1882. szcpt. 6-án Qi)<GlSCi5 



11. 



Nemes tanuló ifjúsúg! 

E pillanatban, midőn hivatalos állásomnál fogva 
bizonyos jó tanácsokkal akarnám elindítani Önöket arra 
a nagy és küzdelmes útra, amelyet egy iskolai eszten- 
dőnek nevezünk, szeretném, ha Önök együtt éreznének, 
együtt lelkesednének velem. Szeretném, ha Önök is, 
mint én, s mint mi itt az Önök elöljárói és tanárai, 
mindannyian szívok szerint örülnének annak, hogy ezt 
az időt újra megértük, hogy ennek a főiskolának, en- 
nek a mi szellemi édes anyánknak az életéhez, egy 
esztendővel újra többet számíthatunk ! ! 

Ez a körülmény a mi szemünkben a munkaked- 
vet, a tudományszomjat jelentené, ami a sikernek első 
föltétele. 

De egyebet is szeretnék ! ! Szeretném, ha ide Önö- 
ket, Önök közül különösen a nagyobbakat, az öntuda- 
tosan, ok szerint cselekvőket nem pusztán a közelség, 
a nyerhető anyagi előnyök, a könnyű megélhetés s más 
eféle közönséges érdekek gyűjtötték volna össze ; sze- 
retném, ha Önök ide nem csupán a jövendő kenyeréért 
jöttek volna ; hanemha vonta volna Önöket a főiskola 
múltja s az a szellem, amely ennek sajátja s fentartó 
eleme ; az a szellem, amely itt hagyományos és szent 
örökség gyanánt ápoltatik. Szeretném, ha Önöket a 
Rákóczyak és Vayak iskolájába a Rákóczyak és Vayak 
szelleme vonzotta volna. Óh, mert ez a szellem maga 
hajtaná Önöket a szorgalom útjára s ily módon a siker 
már előre is biztosítva volna ! ! 

Nemes tanuló ifjúság! Volt idő a sárospataki 

főiskola életében, amidőn ennek — az ellene épen szel- 
leme miatt megindított zaklatások és üldöztetések követ- 
keztében — sem elöljárósága, sem tanári kara nem 
volt ; de volt még akkor is tanuló ifjúsága . . . ! Be- 
vették magokat néhányan a leglelkesebbek ennek ősi 
falai közé és hozzátapadtak, mint valami szentséghez 
és úgy gondolkoztak, mint amaz örök mintaképe az 
igaz honleányoknak, aki harcbamenö fiának azzal az 
ismeretes kikötéssel adta át a pajzsot: „vagy ezzel vagy 
ezen." És a hatalomszónak nem volt oly hatalmas 
dördülése, amely ezt az égő ragaszkodást eloltani 
képes lett volna. Az a néhány nagy diák maga lett itt 
elöljáró, tanár és tanítvány. Szeretetök kitartóbb volt, 
mint az erőszakoskodó hatalom élete. Ennek a szellem- 
nek egy-egy szikrájára van szükségök Önöknek, hogy 
itt édes itthont találjanak, hogy itt Önökre nézve a 
munka édes teher legyen. Ebből a szellemből táplál- 
kozva, ennek ösztönző melegét kapva s osztva, egy- 
mást testvérekként, egy szent eszme harcosaiként támo- 
gatva és ébresztgetve induljanak el Önök az új eszten- 
dőnek, vagy más szavakkal szólva: tanuljanak Önök 
a sárospataki főiskola becsületéért!! Nem a kenyérért, 
nem a hivatalért csupán, hanem a nevelő édes anya 
becsületéért is. Ez az első szíves tanácsom ez új esz- 
tendőben ! I 

De van más is ! ! 

A sárospataki főiskola nagyérdemű elöljáróságának 
és tanári karának nemcsak az a feladatuk a gondjaikra 
bízott növendékekkel szemben, hogy ellássák azokat az 
ismereteknek bizonyos szükséges és törvényileg is meg- 
szabott összegével ; nemcsak az a feladatuk, hogy bizo- 
nyos életpályákra alkalmas egyéneket szolgáltassanak; 
hanem sokkal inkább az : úgy intézni az ifjúság neve- 
lését és oktatását, hogy annak minden tagja több 
legyen — ha csak lehet! — közönséges napszámosnál; 

hogy ez ne csak a maga érdekeinek legyen alázatos 
szolgája, hanem tudjon eszmékért, nagy gondolatokért 
lelkesedni, s kész harcosa legyen mindenkor annak a 
nagy eszmének, amely az intézetet szülte s amely 
ennek itt, az ország északi végén, létjogot biztosított és 
biztosít különösen ma is. 

Nemes tanuló ifjúság! Mi, egy számra nézve 
kicsiny, de hivatásra nézve nagy nemzet fiai vagyunk. 
Őseink, erejökbe vetett túlságos bizodalommal szinte 
kedvteléssel ontották verőket; most támadó harcokban, 
majd önmaguk és egész Európa védelmében, vagy 
elnyomóik ellen indított háborúkban fogyasztották szá- 
mukat, s nagylelkűek lévén, elfeledtek kellően gondos- 
kodni a nemzeti fenmaradás föltételeiről és biztosíté- 
kairól akkor is, mikor módjukban és hatalmukban lett 
volna. Olyan időt is éltünk, élt nemzetünk, amelyben 
nemzeti létünk minden erőszakos eszközzel megtámad- 
tatott és a magyart ki akarták törölni a népek névso- 
rából. De e gyászos időknek immár vége van. Keserű 
emlékeit is elfelednők már, ha a mostoha fiak, a kebe- 
lünkön melengetett kígyók, azokra újra meg újra nem 
emlékeztetnének. De nem részletezek, nem akarok sebe- 
ket szaggatni most, amidőn örömünnepet ülünk. Csak 
azt hangsúlyozom, hogy a magyar ifjúnak a mai viszo- 
nyok között sokkal inkább, mint bármikor, nemcsak 
azért kell tanulnia teljes odaadással, hogy magának 
tisztességes Jövendőt biztosítson, hanem azért is, hogy 
Magyarország Magyarország maradjon. 

Köztudat az, hogy apróbb nemzeteket, a mai 
viszonyok között, a szellemi súly képes fentartani csupán. 
Nekünk mindnyájunknak, Önöknek valamennyiöknek 
szent hivatásunk tehát minden erőnket arra használni, 
hogy ez a szellemi súly egyre növekedjék, egyre 
hódítóbb és parancsolóbb legyen. 

Tanuljanak azért, nemes ifjak, tanuljanak szent 

kötelességérzettől sugalmaztatva, tanuljanak Önök a ma- 
gyar név becsületéért és a magyar haza jövendőjéért ! 
Ez a második jó tanácsom ez új esztendőben s én hi- 
szem, hogy e jelben győzni fogunk. 

E kettős iránytűvel el is indulhatnánk már az új 
esztendő munkájára, ha múlt évi igazgatói tapasztala- 
taim szólni nem kényszerítenének. 

Sok jót, sok örvendetest tapasztaltam ; láttam 
ltjaink buzgólkodását egyes ifjúsági egyletekben ; láttam 
s örömmel láttuk, hogy ifjaink mindjobban szeretik és 
becsülik a szépet s külső megjelenésükben is csinra, 
tetszősségre törekszenek, a jó izlés követelményeinek 
hódolnak. De egyet szerettem volna nem tapasztalni ; 
azt nevezetesen, hogy az a társadalmi betegség, melyet 
adósságcsinálásnak nevezünk s amely olyan iszonyatos 
szokott lenni eredményeiben . . . kezd az ifjúság köré- 
ben is elharapózni s vele együtt bizonyos könnyű gon- 
dolkozás vesz erőt egyeseken, ami már az erkölcsi 
érzéknek és erőnek meglanyhúlását bizonyítja. Óva intem 
Önöket, nemes ifjak! az eféle divatos áramlattól s ké- 
rem Önöket szülőik nyugalmára, igyekezzenek jobban 
szeretni a becsületet, mint önmagukat, a lelket inkább, 
mint a testet I Ez a harmadik szives jó tanácsom az új 
esztendőben. 

És most abban a reményben, hogy Önök meg- 
értenek engem ; megértik e főiskola szellemét, megértik 
az idők figyelmeztetéseit: szívből üdvözlöm Önöket s 
az 1883— 4-ik iskolai évet megnyitottnak nyilvánítom. 

Isten hozta Önöket a sárospataki főiskolába ! Isten 
áldja és vezérelje Önöket munkálkodásukban. Isten áldja 
az intézet elöljáróit; áldja és segélje a magyar protes- 
tantismust és a magyar hazát hű fiakkal és dicső jö- 
vendővel ! 

ISOiSülSO Eliiiomltain a főiskola iiiialeniiében 1883 szept. 8-áii. Qi)Q5r;iS 



III. 



Nemes tanuló ifjúság! 
Kedves fiatal barátaim ! 

Ez az év, amelyben ezúttal, Isten kegyelméből új 
iskolai évet nyitunk, nemzetünknek jubiláris esztendeje. 

„Ezer éve, hogy e nemzet 
Itt, e földön hazát szerzett." 

A nagyvilág előtt a müveit világ elismerésére 
méltó országos kiállítással, önmagunk előtt őseink mese- 
szerű tényeivel, zivataros múltunk leverő és felemelő 
emlékeivel, szívünknek örömteljesebb s büszkébb meg- 
dobbanásával igazoltuk s szinte naponként igazoljuk, 
hogy a letűnt ezer évben, mint a költő mondja, a 
„helyünket jól megálltuk." 

Európa, sőt az egész művelt világ elismerte állam- 
alkotó és államfentartó képességünket s ezzel együtt 
jogunkat is az új ezer évhez. 

De ez az elismerés — jöjjön bármilyen magas- 
ról — természetesen korántsem biztositéka még e jog- 
nak egyetlen komolyan gondolkozó előtt sem. Ahoz, 
nemes tanuló ifjúság, hogy „ez a föld, melyen annyi- 
szor apáink vére folyt," az új ezer évben is a miénk, 
az Önöké s az Önök utódaié maradjon — nem elég 
csak a letűnt nagyok fényében sütkéreznünk, nem elég 
csupán az ősök érdemeiből font koszorút fejünkre 
aggatnunk, ahoz mindenekelőtt munka, kitartó munka 
kell ; versenyképesség a világ legműveltebb népeivel, 
versenyképesség a tudomány, ipar és művészet terén. 
Nem a szuronyok millióinak hegyén függ, hanem ezek- 

ben rejlik már ma egy élni akaró nemzet jövendőjének 
biztosítéka. 

Nemes tanuló ifjúság! Mi, e főiskolának vezér- 
lésre hivatott tagjai, a nemzetfentartó munkának azt a 
részét, amely abból Isten és világ szerint reánk esik, 
ezennel ünnepélyesen magunkra vállaljuk. ígérjük Önök- 
nek s fogadjuk a mi illetékes bíráink, a mélyen tisztelt 
elöljáróság előtt, hogy erőt és fáradtságot nem kímélve, 
jó példával fogjuk Önöknek megmutatni, hogy miként 
kell okosan szeretni a hazát és miként kell célraveze- 
töleg munkálkodni ennek boldogságaért. 

jöjjenek, tartsanak Önök velünk, üljenek tanítvá- 
nyokúi a mi lábaink elé s munkálkodjunk közös aka- 
rattal a magyar nemzet jövendőjeért! Az az első kéré- 
sem Önökhöz az 1896/7-ik iskolai esztendőben, hogy 
tanuljanak Önök mindenekelőtt hazaszeretetből ! 



Hogy ez a nemzet ma emelt fővel állhat meg a 
világ előtt és bátran nézhet régi ellenségeinek szemébe, 
annak oka — hitem szerint — az a világújjászülő nagy 
szellemi hatalom is, amelyet köznyelven protestantiz- 
musnak nevezünk. 

Épen akkor jött, mint valami mennyei villámlás, 
amikor sötétedni kezdett itt a lelkek felett, amikor 
rohadni indultak itt a nemzeti erkölcsök és utálat tár- 
gyává lett a tudás még oly körökben is, amelyek arra 
voltak hivatva, hogy fényljék az ő világosságuk. Mond- 
jon bárki bármit: a hazai protestantizmustól soha senki 
el nem rabolhatja azt az édes öntudatot, hogy kovásszá 
lett itt a nemzet életében s rendíthetetlen kitartásával s 
isteni küldetésébe vetett s nehéz szenvedésekkel fel- 
szentelt hitével a magyar nyelvnek és alkotmányosság- 
nak megváltója lőn. 

Nemes tanuló ifjúság ! Most, amikor Önök édes 

reménységgel, vagy ami még jobb, nemes elhatározá- 
sok között indulnak az új ezer évbe : ne feledjék el s 
hagyják majd örökül utódaiknak is, hogy a magyar 
nemzet örökös adósa a hazai protestantizmusnak — 
ennek minden téren nyilvánuló jó szolgálataiért. 

Az a második kérésem Önökhöz, Önök közül fő- 
ként egyházunk tagjaihoz, hogy tanuljanak az 1896,7. 
iskolai évben — ismét a mi példaadásunk mellett — a 
protestáns elvek diadaláért is. 

A protestantizmus világalakító lelke hozta létre 
ezt a mi, több mint negyedfélszázados főiskolánkat is. 

Ismerik-e Önök, nemes ifjak, a sárospataki főis- 
kola történetét? Tudják-e azt, hogy mikor itt az ellen- 
ható erő pusztító áradattá emelkedett s elsepréssel 
fenyegette a Perényiek és Rákóczyak szent örökét: az 
Alma Mater hűséges gyermekei oda tapadtak a vezeté- 
sükre hívatott mesterekhez s velők szent egységbe 
olvadva — közösen ették a bujdosás keserű kenyerét, 
de a sárospataki főiskola nevét a nemzeti élet erkölcsi 
tényezői közül kitörültetni meg nem engedték! Örök 
dicsőség legyen nevöknek! 

Tudják-e azt, hogy mikor a zsarnoki önkény el- 
gázolta a cseh-morva prot. egyházakat és a végsőkig 
sanyargatott testvéreink segélyért kiáltottak a magyar- 
országi prot. egyházakhoz : innen, e főiskola falai közül 
egy apostoli kis csapat indult el az idegen föld felé s 
csodálatos önmegtagadásával s ezer zaklatások között 
is igazolt hitével örök hálára kötelezte maga iránt a 
cseh-morva testvér-prot. egyházakat, sőt azt a nagy 
hálatartozást is, amellyel ez a főiskola a Comenius 
teremtő szellemének adósa volt, kamatostul együtt 
visszafizette. 

Hát azt nem tudnák-e nemes ifjak, hogy mikor 

ez a nemzet, — nem oly régen még — hosszú küz- 
delmek árán, bejutott végre az alkotmányos élet ígéret- 
földébe ; e főiskolának két növendéke ült az ország 
kormányrúdja mellett s bizony-bizony a legkényesebb 
állomásokon? Tanú az ég s föld, hogy hűk valának! 

Mondjam-e azt, nemes tanuló ifjúság, hogy mikor 
e nemzet szabadságának sorsa — fondor elleneink áská- 
lódásai folytán — fegyver élére került : az Önök elődei 
az elsők között siettek a kibontott szent zászlók alá s 
a haza védelmében tékozolták híven éltöket? 

Az a harmadik kérésem Önökhöz, hogy igyekezze- 
nek Önök megismerni s megismervén, megszeretni és 
megbecsülni a sárospataki főiskola szellemét s a múltak 
fényes tanulságaival leikökben, tanuljanak Önök a sáros- 
pataki főiskola becsületéért is. 



Hát a szülék, az áldott jó szülék?! Nem dobban-e 
hangosabban szívok — nemes tanuló ifjak, ha vissza- 
gondolnak ama búcsúpillanatokra, amikor — csak imént 
még — szeretteik kebléről leszakadoztak?! Nem hall- 
ják-e az édes anyák forró esdekléseit, zokogva ejtett 
búcsúszavait, az édes apák komoly, aggodalmaskodó 
intelmét: „Gyermekem! Vigyázz magadra és tanulj!" 

Nincs olyan szüle, — aki e névre valamennyire 
is érdemes, — hogy meg ne várhatná gyermekeitől 
azért a sok s gyakran lélektépő aggodalomért, nem 
nem ritkán folytonos önfeláldozásért, amellyel a leg- 
jobb gyermek neveltetése is össze van kötve, hogy 
neki is legyen olykor-olykor egy kis, tiszta öröme, egy 
kis jutalmazó gyönyörűsége ! 

Óh hát vigyázzanak önök magokra és tanuljanak 
jó szüléik iránt való háládatosságból is! 

De tanuljanak végre, kedves fiatal barátaim és 
vigyázzanak önmagukra önmaguk iránt való kötelesség- 
ből s a saját jövendőjükért is. 

Számosan vannak Önök között felnőtt s egészen 
megérett fiatal emberek, akik jól megtudják immár fon- 
tolni minden dolognak elejét és végét. Az ilyeneket 
kérem különösebben, hogy vigyázzanak testök-lelkök 
tisztaságára; óvják meg magokat az ellenök ólálkodó 
kísértetek ellen, hogy ép testben ép lélekkel forgolód- 
hassanak a magokra vállalt feladatok körül. Vigyázza- 
nak Önök magokra, minden lépésökre, ajkaiknak minden 
nyilatkozatára a körűitök nyüzsgő kisebb társaikért is, 
akikkel Isten önöket a mi iskolai társadalmunkban 
összekötözte. Ne feledjék soha az írásnak emez intel- 
mét: „Jaj annak, akitől a botránkozás vagyon!" 

Aztán használják fel Önök szorgalmasan az itt 
lépten-nyomon kínálkozó nevelési s oktatási eszközöket; 
viseltessenek egymás iránt barátsággal s azzal az édes 
testvéri vonzalommal, amely a régibb pataki diákokat 
olyan előnyösen jellemezte. Irántunk, tanáraik iránt 
pedig, akik itt a szülehelyettesi kötelességeket is örö- 
mest magunkra szoktuk vállalni, legyenek mindig biza- 
lommal, ami a közösen végzendő munka sikerének első- 
rendű feltétele. 



Ha így tesznek Önök, ha nem csak hallják, de 
követik is az én jó szívből ejtett tanácsaimat ; ha igazi, 
mélységes hazaszeretet, ha a protestantismus elveinek 
tisztelete s a főiskola szellemének őszinte becsülése s 
jó szüléik iránt való köteles hála és a saját jövőjük 
iránt való komoly tartozás vezérlik önöket lépéseik- 
ben : — ó akkor én előre is bátran bejegyzem az 
1896/7. iskolai évet e főiskola legboldogabb évei közé! 

Az Isten vezérelje, az Isten áldja Önöket buzgó 
törekvéseikben ez új esztendőben ; az Isten kegyelme 
nyugodjék meg e főiskolán, ennek minden tiszteletre- 
méltó elöljáróságán, nagyjain és kicsinyein egyaránt. 

Az 1896/7-dik iskolai évet megnyitom. 

IV. 



Nemes tanuló ifjúság! 
Kedves fiatal barátim ! 

Úgy szeretném, ha ez ünnepélyes pillanatban a 
viszontlátásnak s illetőleg az első hivatalos találkozásnak 
ebben a nevezetes órájában kizárólag' a szeretet örven- 
dező lelkével s az édes reménység boldog szavaival 
köszönthetnélek benneteket, de — legmélyebb sajnála- 
tomra — nem tehetem. 

Részint eddigi igazgatói tapasztalataim s részint 
— és sokkal inkább — a napról-napra mind sűrűbben 
mutatkozó aggasztó tünetek, bántó jelenségek miatt, — 
lehetetlenség, hogy némi keserűség ne vegyüljön ünnepi 
érzéseimbe s szívemen át a szavaimba is. 

Bánt engemet egy idő óta, bánt sokunkat az a 
szomorú körülmény, hogy a mai iskolák kevésbbé ta- 
lálják fel a családban, a szülőkben azt a hatalmas tá- 
mogató, fentartó erőt, amit pár évtizeddel ezelőtt még 
általában feltaláltak. 

Az untalan hangoztatott szegénység, a közgondol- 
kozás meghanyatlása, az élni sietés és az eszmények 
megüresedése okozza-e, vagy mi egyéb ; de az bizonyos, 
hogy a legtöbb szüle úgy van már ma az iskolával, 
mint az útjavesztett vándor az eléje vetődött folyóvíz- 
zel : átúszik rajta, s illetőleg átúsztatja rajta gyermekeit, 
ha így, ha úgy, mert a túlsó parton gyümölccsel ra- 
kott kenyérfák integetnek, némi árnyékkal is kínálkozva. 

Nem a tudás igazi vágya, nem a magasabb s 
mélyebb ösmereteknek eget s földet megnyitó hatalma. 

édessége, bubája az, ami iskolákba vonja, kényszeríti 

a mai tanulók nagyobb részét, hanem a rideg, rosszul 
értelmezett életszükség : a diploma, a kenyér. 

Lehetnénk Lutherek, Melanchthonok, akár Demoszt- 
heneszek vagy Kossuthok, akár Tofeusok vagy Kövyek ; 
lehetünk állami, felekezeti, községi vagy akármilyen 
iskola ; ülhetnek az iskola tanári székében akár ellensé- 
geink legdühösebbjei : — a legtöbb szüle ugyan törö- 
dik-e ezzel mai nap s nem azt keresi-e, hogy hol cse- 
kélyebb az átgázolandó viz és hol kényelmesebb, rövidebb 
vagy tetszetősebb, virágosabb a megfutni való út ? !. 
Tisztelet a szörnyen ritkuló kivételeknek! 

Az életnek akarna nevelni mindenki, de az élet 
küzdelmeire való rászoktatás nélkül, önmegtagadás és 
komoly munkára való kényszerítés nélkül ; mert hát az 
élet úgy is igen sokszor kineveti a tudományt ! Hiúk 
tudunk lenni gyermekeink öltözetére, külső megjelené- 
sére, gondosak talán testi táplálkozására is; de hogy 
mivel táplálkozik lelke s van-e elegendő hamisíttatlan 
tápláléka a lelkiekben ; vagyis nem merítget-e iszapos 
forrásokból ; nem felszínes-e összes tudása ; nem hitető-e 
egész alkalmazkodása ; ott van-e, nincs-e az iskolában, 
a kötelesség tisztes igájában ; kitünő-e vagy kielégítő-e 
a bizonyítványa? — óh bizony ezekkel igen sokan 
kevesebbet gondolnak ma, mint amennyit a nagy fele- 
lősséggel járó szülei név megkövetelne ! ! . . . 

Szeretem hinni, kedves ifjú barátaim, hogy í\, 
vagy közületek a legtöbben még ama boldog hajlékok- 
ból jöttetek ide ez ős intézetbe, a hol még ez a ve- 
szedelmes áradat a maga pusztító munkáját nem kez- 
dette meg. Azért saját jövőtök és főiskolánk jó hírneve 
iránt érzett őszinte féltékenységgel kérlek titeket, hogy 
űzzétek el magatoktól ama végzetes hatású kísérteteket 
s ne legyetek ti amaz újabbkori szerencsétlen nemzedék 
közül valók ! Az írás szavaival intelek is titeket : a tii- 

dományt becsüljétek inkább, mint a színaranyat és 
vigyétek mélyre, egyre mélyebbre a hálót! 



De bánt engem, bánt sokunkat az is, hogy a szé- 
lesebb körű müveit társadalom jelentékeny körei s té- 
nyezői is segítenek lerontani az iskolák vonzó erejét s 
tudva és akarva kockáztatják azoknak kívánatos tekin- 
télyét épen a nagyobbak, a felnőttebbek előtt. 

Hiszen ti magatok is jól tudjátok, nemes ifjak, 
hogy kor- és pályatársaitok közül hány ellen voltak már 
eddig is kivetve a mézes bűzaszemek, hogy megfogas- 
sanak ! Jól tudjátok, hogy barátaitok közül hányan rej- 
tőzködnek különböző irodákban, nem nekik való fog- 
lalkozásban, vagy töltik az időt imitt-amott, a müveit 
társadalom, sőt a hivatalos hatalmak védő szárnyai 
alatt, holott az iskolákban volna még igazi helyök, hogy 
valódi kincsekkel terhelten indulhatnának majd annak 
idején, az élet bizonytalanságai elé. 

■ Azt mondják, hogy ez csupa humanizmus, a sze- 
génység megsegítése, a tehetetlenek felemelése. Tagad- 
nom kell nemes ifjúság, hogy az volna. Nem, nem az ! 
Ez a szegénység elvonása a küzdelemtől s elkényezte- 
tése azoknak, akik magok erejére hagyatva, nemesen 
megbírnák a harcot — a tudományért s magasabb ki- 
képeztetésökért. Ez valóságos merénylet a felsőbb isko- 
lák jövője ellen ! 

Az ilyen hamis elméletnek és önző protekciónak 
megvannak már itt-ott a maga erkölcsi halottai s hogy 
mit veszít ezáltal a nemzeti tudomány s a valódi szak- 
műveltség : azt a jó Isten tudná megmondani. 

Óva intelek titeket, kedves ifjú barátaim, hogy ne 
kívánkozzatok készületlenül az élet bizonytalan útaira és 
•ne üljetek fel hamis elméleteknek! Az írások szerint 
ideje van mindennek, még a sírásnak és nevetésnek is ; 

hogyne volna hát rendelt ideje a tanulásnak, az ön- 
művelődésnek? ! Ne siessetek élni, nemes ifjak: az erő- 
szakkal érlelt gyümölcs rendesen keserű ! 



De bánt engem s bánt sokunkat az is, hogy kö- 
zelebbről e főiskola ifjúságának egynémely öröklött 
szép erényét is kezdi próbára tenni az új idők lelke. 

Dicsekedésünk volt mindezideig, hogy ifjúságunk 
a komoly munkára hívó egyleteknek lelkes felkarolója 
s így az önképzésnek hűséges barátja ... De íme, pa- 
naszhangok emelkednek innen is, onnan is, amelyek 
fájdalommal nyilallnak szíveinkbe. Nem hihetem, nem 
hiszem, nemes tanuló ifjúság, hogy itt e főiskolában a 
Szemere Bertalanok, a Tompa Mihályok szelleme valaha 
gyászt ölthessen s hogy itt a magasabb s komolyabb 
önképzésre való hajlam valaha kiveszésnek induljon. 

Kérlek titeket ez ősi intézet jó szellemére : vigyáz- 
zatok, hogy hűteleneknek ne találtassatok! 

A könyvet szeressétek inkább, mint a testi élve- 
zeteket, a munkát inkább, mint a kényelmet, a küzde- 
lem verejtékét inkább, mint a földi gyönyörök részegítő 
borát. Hiszen az is meg van írva : A test nem használ 
semmit; lélek az, ami megelevenít. 

Aztán ápoljátok elődeiteknek egy másik nagy eré- 
nyét is szorgalommal : — a testvéri, az áldozatra is 
kész, a krisztusi szeretetet. 

Hangokat hallunk, mintha ennek is akadtak volna 
már köztetek megcsúfolói ; mintha az új idő átka közé- 
tek is betolakodott volna. Nem hihetem, azt sem hiszem, 
nemes tanuló ifjúság, hogy ti — s közületek már a 
zsengébbek is — az egymáson való segítséget lépten- 
nyomon jutalmaztatni kívánjátok, hogy ti a tudományt 
már itt üzérkedésre használnátok s gyengébb társaitok 
kizsákmányolására. 

Mi lenne a szegények iskolájából, mi lenne a mi 
szeretett hazánkból, ha a zsenge ifjúság lelkét is elfogná 
már közöttünk a pénznek szerelme és esnének vala- 
mennyien kísértetbe és az ördögnek tőribe? Kérlek, 
intelek titeket, nemes ifjúság: nagyokat és kicsinyeket 
egyaránt, hogy egymásnak terhét szeretettel hordozzátok, 
mert csak igy töltitek be az Isten törvényét. 

A sárospataki főiskola cimere egy ég és föld kö- 
zött lebegő angyal, egyik kezében egy nyitott könyvvel, 
a könyvek-könyvével, a másikban egy harsonával, ame- 
lyen át ezt kiáltja felénk: „Féljétek és dicsőítsétek az 
Istent!" (Apoc. XIV. 7.) Ó, halljátok meg kérlek e mi 
angyalunknak szózatát és legyetek istenfélők és isten- 
dicsőítők érzelemben, gondolatban és cselekedetben ! 
Ha ilyenekké lesztek s illetőleg ilyenek maradtok, úgy 
az én aggodalmaim, a mi aggodalmaink egymásután 
gyorsan eloszlanak és az 1897— 8-ik iskolai évet a bol- 
dog esztendők közé fogjuk feljegyezni. 

Tűnődjetek, elmélkedjetek szavaim felett, amelyek- 
ben lelkemet öntöttem ki elétek s a jó Isten adjon erőt 
nektek szíves tanácsaimnak s intéseimnek nemcsak meg- 
értésére, de követésére is. 

Az új iskolai esztendőt megnyitom. 



iCiCiQ Elmoiultani a főiskola imatermébcíi 1897 szept. 8-án. QiClSC?^ 

Nemes tanuló ifjúság! 
Szeretett tanítványaink ! 

Közel s távolból itt vagytok hát újra, hogy a tu- 
dománynak ebben az ősi csarnokában útravalót gyűjtse- 
tek magatoknak — az élet számára. 

Azok helyett akik eleget merítettek immár az itt 
rendelkezésökre állott forrásokból, — örömmel látom — 
jöttek veletek újabb kincskeresők ; szeretjük hinni, hogy 
„mint szomjúhozó szarvas a vízhez." 

Isten hozott benneteket, ti visszatért kedves tanít- 
ványok, mint jó bizonyságtevöket e tanintézet hivatott- 
sága mellett! — Isten hozott titeket is, ti először most 
érkezettek, akik csak hallomásból ismeritek e főiskola 
múltját s jelenét s talán csak szülőitektől, rokonaitoktól 
tudtok meg egyet-mást az itt uralkodó törvényekről, 
szokásokról, az intézet szelleméről s az itt reátok váró 
kötelességekről ! Isten hozott benneteket, mint a ti szüléi- 
tek és gyámjaitok irántunk való szeretetének és bizo- 
d almának tanújeleit ! 

Nem jöttetek hiába ; nem vártunk benneteket ké- 
születlenül. Egész kincsesház ez a mi több százados 
főiskolánk és a múltnak és jelennek ezeket az itt fel- 
halmozott kincseit mind ti érettetek gyűjtötték ide a 
nemzet jövőjeért nemesen aggódó s haló poraikban is 
áldott elődeink s e főiskola kisebb-nagyobb rendű jói- 
tevői, akik fénylenek a mi emlékezetünkben, mint az 
égnek csillagai. 

Reátok vár, ti néktek szolgál, a ti kiképeztetésekre, 
lelketek-testetek egyenletes, helyes, okos fejlődésére való 

itt minden ez ösfalak között s értetek, a ti javatokra, 
boldogulásotokra vagyunk itt mi is, e főiskola elöljárói, 
tanárai minden tudásunkkal, minden gondoskodásunk- 
kal, lelkünk egész melegségével, szeretetünk teljes ben- 
söségével. 

Bizony mondom, hogy nem jöttetek hiába, nem 
várunk benneteket készületlenül ! 

Oh, ha nem érné szivünket keserű csalódás álta- 
latok, miattatok ! Oh, ha nem ezek a némán is sokat 
mondó falak s az ezekhez fűződő drága emlékek ; nem 
is az e falak közé összehordott s a tudósokat s orszá- 
gos nagyokat, a közelieket és távoliakat egyaránt tiszte- 
letre készítő kincsek lennének itt a mi dicsekedésünk 
föfő tárgyai, hanem ti nemes ifjak valamennyien, kivétel 
nélkül ! Oh, ha rátok tekintve, büszkék tudnánk majd 
lenni mi is, mint egykor az a halhatatlan emlékű ó-kori 
édes anya, aki az ő jól nevelt gyermekeiben boldo- 
gabbnak és gazdagabbnak érezte magát a világ minden 
fejedelménél és minden gazdagánál ! 

Hogyan történhetnék ez meg a legbizonyosabban ? 
Hát úgy, kedves ifjak, ha titeket ide nem a ti jó szüléi- 
tek s gyámjaitok gondoskodása, érettetek, jövőtökért 
aggódó szive kényszerített volna csupán, hanem valami 
egyéb is; mindenekfelett valami édes vágyódás, valami 
szomjúhozó kívánság, — levetkezni magatokról a gyer- 
mekkor homályos látását és felölteni magatokra a több- 
több világosságot, amely megfényesítsen körültetek min- 
den sötétséget, az égnek, földnek és az embervilágnak 
minden rcjtelmességét. 

Igen, nemes ifjak! a tudásnak, a mélyebb s ma- 
gasabb ismeretszerzésnek — amiért ti ide seregeltetek, 
első, elengedhetetlen föltétele a vágy a tudás után. 

A bányász, hogy nemes érchez jusson, befúrja 
magát a hegyek sziklatömegébe és nem irtózik a mély- 
ségtől, a sötétségtől, nem a reá váró ezer eshetőségtől 

sem, mert célja van, mert kincs után eped. így kell 
tennetek nektek is, nemes ifjak. Amit iü a törvény, a 
rendszer élőtökbe ir, s amit elöljáróitok és tanáraitok 
bölcsesége szükség gyanánt szab meg: azon nektek 
mind át kell magatokat küzdenetek — és pedig váloga- 
tás nélkül, ha könnyű, ha nehéz — ép úgy, mint a 
bányász egyformán áttör a különböző földrétegeken és 
a gránitsziríeken is. A lobogó láng nemcsak a fát s a 
pozdorját emészti meg, hanem megolvasztja az útjába 
eső vagy a belevetett nemes érceket is. Vitetvén azért a 
tudás vágya által, vigyázzatok, hogy ne válogassatok a 
tudnivalókban s ne halgassatok ama szerencsétlenek 
csábításaira, akik kicsinylik az egyik tudnivalót a másik 
tudnivaló mellett; mert soha senki sem bizonyos abban 
— tanúk vagyunk reá sokan — hogy idővel melyik 
válik reá nézve a kenyér-botjává, a becsület alapjává s 
a dicsőség koronájává ! Nincs is a tudásnak olyan ága, 
amelynek jótékony hatását a lélek meg ne érezné s 
amely élvezetet ne nyújtana annak, aki mélyebben meriti 
a hálót. Bizony mondom, hogy csak a felszínen tévedező, 
csak az ímmel-ámmal foglalkozó találhatja a tudomány 
kútfejét hidegnek s izét keserűnek. 

Aki a célt akarja, annak akarnia kell az eszközö- 
ket is. Aki a gimnáziumi, a jog és theologiaí akadémia 
útján akarja megépíteni magának a jövőt, annak tisz- 
telni kell ez intézeti ágak egész célját s minden eszkö- 
zét is. Félre tehát az innen is, onnan is fel-felhang2Ó 
éretlen bírálgatással, a vágyat lohasztó, a lélek-készsé- 
get hátráltató töprenkedésekkei s az egész célért, az 
összes eszközök szeretetevei előre, nemes ifjak és 
csak előre ! 

De ha talán nem hajt benneteket az olthatatlan, az 
Istentől belétek plántált vágy a tudás fájának gyümölcsei 
után és ha nem tudnak némelyek ez úton válnia mi dicse- 
kedéseinkké, hát hajtsa az ilyeneket a kötelességtudás ! 

Mi a kötelességtudás? A léleknek önmagát is 
megtermékenyitő ereje. Hatalom, amely legyőz; tüz, 
amely elemészt maga előtt minden akadályt; a Jákob 
lajtorjája, amely előtt nincsen elérhetetlen messzeség, 
amely összeköti az eget a földdel és amelyen segítő 
angyalok járnak; köszörűkő, amely gyémánt fényűvé 
alakítja át a csekély értékű üveget is; az a bibliai ko- 
vász, amely minden dagasztani valót megkeleszt, s az 
az evangyéliomi mustármag, amelyből terebély fa nő, 
amelynek ágai égig emelkednek. — A kötelességtudás ? 
Ah, ez maga az Isten jó kedve, sőt maga az Isten mi 
bennünk az ö képének formálására. 

Félek, nemes ifjak, hogy ez a mindenre elégséges 
erő meg talál fogyatkozni közöttetek is, mert fogyaté- 
kán van — fájdalom — a társadalomban ! Félek, hogy 
közöttetek is egyre szaporodik azoknak a száma, akik 
csak félig-meddig adják oda magokat a reájok váró fela- 
datoknak s gyönyörűséget találnak abban, ha kijátsz- 
hatják a törvény kívánalmait, az ellenőrzésre rendelt 
hivatalosak őrszemeit, akik szívesen halogatják a ma 
tennivalóit a holnapi napra; akik nem iszonyodnak 
megcsalni szülőt, tanítót és önmagukat ; akik merészen 
dobják el maguktól a munka isteni gyönyörét, csakhogy 
megszabaduljanak a munka verejtékeitől ! 

Láttam és hallottam egy édes anyát a közelmúlt 
napokban, aki névleges diákságért könyörgött a maga- 
szűlte gyermeke számára. Láttam ezt az édes anyát, 
— bár ne láttam volna — aki sem koldus, sem eszelős 
nem volt és mégis nyereségnek tartotta volna magára 
és fiára nézve, ha az, mint vasiiti alkalmazott végezheti 
el a jogakadémia 4-éves tanfolyamát. . . . 

Lelkem megiszonyodott a fogalmaknak ilyen össze- 
zavarodásától, az anyai szeretetnek ettől az erkölcs- 
pusztító bódúltságától, a beteg társadalomnak az isko- 
lák ellen intézett eme merényletétől s eszembe jutott az 

a dicső spártai, aki az ö harcba készülő fiának maga 
nyújtotta oda a pajzsot eme kijelentéssel : „vagy ezzel, 
vagy ezen ! " 

Nemes tanuló ifjúság! „Rósz időket élünk, rósz 
csillagok járnak!" A felsőbb oktatás központi bűne itt 
van már a küszöbünk előtt, és szennyes áradatával be- 
törni készül kapuinkon ! . . . Kérlek azért titeket, min- 
denre, ami szent előttetek, hogy vigyázzatok és imád- 
kozzatok, hogy kísértetbe ne jussatok! 

Mi lesz a magyar társadalomból ; mi lesz ebből a 
magyar nemzetből, ha a magasabb kötelességtudás 
épen azok kebeléből szikkad itt ki, akik a társadalom 
vezetésére vannak és lesznek hivatva? Újra is mondom 
azért, hogy vigyázzatok és imádkozzatok, hogy kísér- 
tetbe ne jussatok! 

Tudásvágy és kötelességtudás, ez legyen jelsza- 
vatok az új esztendőben ! E jelszavakkal még győzhe- 
tünk; e jelszavak tiszteletben tartása mellett bizonyára 
büszkeségeinkké fejlődhettek, sőt a beteg társadalomra 
nézve is gyógyító balzsammá lehetünk. 

Az Isten úgy segéljen benneteket; az Isten úgy 
segéljen mindnyájunkat! Az új iskolai évet megnyitom. 



QiGlSdS Elmondtam a főiskola imatermében 1898 szept. 8-án. ISOISÜISÜ 

GUSZTÁV ADOLF SZÜLETÉSÉ- 
NEK 300-DOS ÉVFORDULÓJÁN. 

Mélyen tisztelt közönség! 

Arra a hírre, hogy a müveit külföld protestánsai 
hálaünnepekkel készülnek megünnepelni a Gusztáv Adolf 
svéd király születésének 300-ados évfordulóját, — a mi 
theol. akadémiánk ifjúságának szíve is melegen dobbant. 

Úgy érezte, hogy a kegyeletnek abból a zsolozs- 
májából, amely a hitszabadság hősének nevével milliók 
ajkairól röpül e napon ég felé, — az ő bár töredékes, 
bár igénytelen hangja sem maradhat el. 

Úgy érezte, hogyha a Mózes diadalénekét, a gyönge 
nők is visszhangozták egykor a Veres-tenger partjain : 
akkor a Rákócziak iskolájának falai, — ha a benne élő 
fiak nem gerjedeznének, — magoktól is visszazendíte- 
nék azt a hálaéneket, amely e napokban Svédország havas 
bérceiről a Gusztáv Adolf nevének tiszteletére csendül. 

Én, mint theologiai akadémiánknak ez idő szerinti 
elnöke, gyönyörködtem az ifjúság szívének ilyen meg- 
mozdulásában, mert — jól esik bevallanom — a mi 
tanítói és nevelői fáradozásaink jutalmául tekintettem 
azt, — s épen ezért tőlem telhetőleg mindent is kész 
voltam elkövetni, hogy ez az ő kegyeletes érzésök a 
legillendőbb külső formában jelenhessen meg. 

És íme, ide jöttünk e szent falak közé s — az illeté- 
kes tényezőknek szíves beleegyezésével, — lefoglaltuk ezt 
az istenitiszteleti célra rendelt órát, mert úgy hittük, hogy 
ez a hely és ez az óra a legméltóbb azoknak az eszmék- 
nek kultuszához, amelyeket a világtörténelem lapjain a 
Gusztáv Adolf neve képvisel. 

Szorítkozhattunk volna szűkebb körre ; elzárkózhat- 
tunk volna tantermeink falai közé is érzéseinkkel, de 
úgy gondoltuk, hogy az igen tisztelt közönség is jó 
néven veszi azt tőlünk, ha láthat minket a kegyelet oltárai 
körül forgolódni és ha tapasztalhatja, hogy azok, akik 
hivatva lesznek a jövendő protestantismusáért első sor- 
ban munkálkodni, nem érzéketlenek az eszmények iránt. 

Azonban nem ez a magamutogatás-féle törekvés 
hozott ide bennünket, hanem sokkal inkább az az édes 
meggyőződés, hogy az igen tisztelt közönségnek sem lehet 
az ártalmára, ha e kínálkozó nagy alkalommal vissza- 
felé forgatja velünk együtt a mi protestáns egyházunk 
történetének lapjait és látja azokon vérrel megpecsételve 
azokat a nagy és örökigazságokat, amelyek szent köny- 
vünkben vannak számunkra és az egész emberiség 
számára feljegyezve. Azt hiszem, nem csalódom, ha állí- 
tani merem, hogy a protestáns egyháznak, a keresztyén- 
ség egyetemes szent könyve mellett, a legfényesebb, a 
leghatalmasabb önigazoló irata a saját története. 

Ha a biblia felemel eszméinek fenségével, a mi 
egyházunk története megmutatja, hogy miképen kell az 
eszmékért küzdeni, vérezni és rettenthetetlenül megállani. 
Ha amaz hódít a maga isteni igazságaival, ez megtanít 
arra, hogy milyen nagy ára van az igazságnak, ha azt az 
Isten kegyelméből való zsarnokok kezéből kell kicsikarni. 

Nem emlékeznétek a Bocskaiak, Bethlenek és 
Rákócziak szabadságharcára? Nem fáj-e szívetek még 
ma is, ha rágondoltok azokra az irtóztatóan megsanyar- 
gatott szegény protestáns papokra és tanítókra, akiket 
gályarabok név alatt ismer a történelem ? A párisi vér- 
menyegző, a spanyol inquisitio, az eperjesi mészárszék ál- 
dozatait elfeledheti-e valaki, aki öntudatosan protestáns ? ! 

Ha elfeledné is mindezeket, akkor sincsenek ezek 
elfeledve, mert egy-egy hálásabb nemzedék — az apák 
bűnein okulva, — visszafordul a múltak tanúságaihoz 

és kinyitja egyháztörténelmünknek változatos események- 
kel teleírott nagy könyvét és olvas és lát és sír és lel- 
kesedik és szent elhatározásokra buzdul. 

Igen, mélyen tisztelt közönség ! Szent könyvünk 
mellett egyházunk története nekünk az a forrás, amely- 
ben időről-időre megfürösztvén lelkünket, nem félhetünk 
sem az elvénüléstől, sem ellenségeink nagy hatalmától. 

Gyűlölőink szórhatnak reánk átkot, kárhoztatást, 
mint annyiszoi már a múlt időkben ; dobálhatják reánk 
a gúnyolódás szennyes iszapját ; kétséget támaszthatnak 
jövendőnk felől, amint gyakorolják is örömest ; csúszkál- 
hatnak ellenünk, — amint meg is teszik, — fel a tró- 
nok zsámolyáig, hogy bizalmatlanságot ébresszenek 
hűségünk és igazaink iránt: — mi kezünkben szent 
könyvünkkel és egyházunk történetével mindenkor büsz- 
kén kiálthatjuk feléjök és kiálthatjuk fel a trónokig : 
jöjj és láss! 

Reménységünknek, hitünknek, bizodalmunknak, sőt 
büszkeségünknek ebből az utóbbi forrásából óhajt a mi 
jóra-szépre fogékony ifjúságunk, ez alkalommal egy gaz- 
dag lapot bemutatni, emlékezvén méltó kegyelettel az 
üldözött protestantismusnak egyik legnagyobb hőséről, 
Gusztáv Adolfról, a svéd királyról, akinek élete sem volt 
drága-ár a már-már vérbefojtott prot. vallásszabadság 
megmentéseért. 

Ajándékozza meg a mélyen tisztelt közönség theol. 
akadémiai ifjúságunk nemes törekvését biztató figyelmé- 
vel s olvadjon össze velünk ünnepi érzelmekben és 
dicsőítse velünk lélekben az igazságos Istent, aki 300 
évvel ezelőtt Gusztáv Adolfot küldte e világra, hogy a 
császári és pápai zsarnokság által marcangolt európai 
protestantismusnak szabadítója legyen. 

Az emlékünnepélyt megnyitom. 

Í^ÍSO Elmondtam a főiskola imatermében 1894. június 24-dikén. Q.5Qii 



A REFORMATIO 
379-IK ÉVFORDULÓJÁN. 

Mélyen tisztelt közönség! 

A reformatio 379-ik évfordulóját jöttünk ide kegyelet- 
tel megünnepelni. Ennyi ideje már annak, hogy egy igény- 
telen férfiú, egy volt szerzetes, később nagy érdemeiért 
a württenbergi egyetem tanára, kifüggesztett 95 tiltakozó 
pontot a pápai zsarnokoskodás ellen a vártemplom ajta- 
jára s ezzel annak a nagy szellemi forradalomnak, amely 
a papi mindenhatóság ellen annyiszor kitörőben volt, 
de újra meg újra mesterségesen elfojtatott, örökre hal- 
hatatlan vezérévé lett. 

A zsarnokok soha sem bírták azt megbocsátani sen- 
kinek, ha kényelmükben megháboríítattak. A zsidók 
felkent királyai legyilkoltatták a prófétákat, amiért sze- 
mükbe mondták az igazságot. Jézusnak keresztfán 
kellett elvéreznie, mert kiűzte a templomból a pénzvál- 
tókat és galambárusokat és rámutatott a papok és leviták 
szívtelenségére s önző, kevély hatalmaskodásaira. 

Lutherrel, a benne feltámadt emberi jogokkal nem 
tudott megbirkózni a legnagyobb zsarnok, a római pápa 
sem, aki pedig az egész világ, a királyok és császárok, 
a szegények és gazdagok, a kicsinyek és a nagyok föl- 
tétlen hódolatát követelte és nyerte meg századokon át 
Krisztusnak nevében, aki azt hirdette, azt vallotta, fel- 
séges életével is azt pecsételte : „Aki közöttetek első 
akar lenni, az legyen a ti szolgátok!!" 

A 95 tétel az emberi szellemnek a Jézus nevében 
alkotott csaknem másfélezeréves börtönéről tépte le a 

vas-závárokat s a róm. kath. egyház összes tudósai 
szegények voltak ama tételek megcáfolására, a pápai 
átoklevél pedig — ez a régi hatalmas fegyver — amivel 
az egyszerű tanárt meg akarták félemlíteni : ott égett 
el Witíemberg piacán s a fénytől, amelyet szétlövelt, 
megvilágosodott Európa szellemi képe. 

A Lutherek egész serege támadt. Jöttek aZwinglik, 
a Melanchthonok és Kálvinok, a Bézák és annyi más 
jeles a különböző országokban és hiába volt a zsarnok- 
ság mindenféle erőszakoskodása, hiába börtön, máglya, 
inquisitio — a világ szellemi képe megváltozott, meg- 
újhodott, megifjodott. 

Nem egyszerre, nem pillanatok alatt, hiszen a 
felkelő nap sem egyszerre hinti szét sugarait az egész 
teremtett világ területén. 

A reformációval — ha lassan is — új korszak 
nyílt az emberiség történetében, amelyben szabadabb 
lett a gondolat, a lelkiismeret, mélyebb s igazabb lett 
a tudomány, több lett a jog, tisztább az igazság, érté- 
kesebb lett az egyén önmaga előtt és önállóbbakká 
lettek a nemzetek. 

Szórhatnak reánk — a reformátió híveire — ezernyi 
vádat, kicsinyelhetik, gyanúsítják ama nagy hősöket, — 
akiket reformátoroknak ismer a világ — mindenféle 
emberi gyarlóságokkal, irigykedő ráfogásokkal, de azt 
a tényt, hogy a történetíró — még ha nem protestáns 
is, — nem bír szabadulni a reformátió korszakos mivol- 
tától : — ezt nem törölheti ki az emberiség köztudatá- 
ból többé semmiféle zsarnokoskodás. 

Ha nem Istentől lett volna e dolog, azóta már 
bizonyára megsemmisül. 

De Istentől volt I Fény volt, hogy világítson s hogy 
abba a sürü s iszonyatos sötétségbe, amelyet az önző 
papi hatalom századokon át mesterileg készített a világ 
megejtesére s a maga hatalmának fentartására ; tűz volt, 

hogy melegítsen, hogy égessen ; hogy leégesse a lélekre 
kovácsolt rabbilincseket; szellem volt, hogy vidámítson 
s égfelé emeljen ; erő volt, hogy birokra keljen és szülje 
a szabadságot az emberiség minden osztálya számára. 

Azt mondják némelyek, hogy a protestantismus, 
mint a reformátió szüleménye, vallásos intézményeiben 
túlságos okos, a ridegségig józan és egyszerű s a művé- 
szeteknek, mint segédeszközöknek félretolásával, eltávo- 
lítja, elidegeníti magától a szépnek, a fenségesnek 
tisztelőit. 

Hát akinek szíve és esze szerint való dolog az, 
hogy a közbenjárók egész seregén át jusson Istenéhez ; 
hogy hitével, reménységével, fájdalmával, könyeivel 
örömével és bánatával ide-oda hurcolóskodjék s a töké- 
letlen lények egész sorozata előtt térdepeljen : — annak 
a mi káprázat nélküli vallásunk, a mi képek-szobrok 
nélküli templomunk, tömjén, szentelt víz nélküli isteni 
tiszteletünk — kétségtelenül nagyon egyszerű, sőt vissza- 
taszító is lehet. 

De aki érez magában valamit Istenből s aki eléggé 
szabadnak tudja magát arra, hogy maga legyen magá- 
nak közbenjárója Isten előtt a maga imádságaival, titkos 
könyeivel ; s aki gyarlóságait, esetleges hibáit szívbeli 
bűnbánattal és jó cselekedetekkel tudja Isten, a világ 
és önmaga előtt kiengesztelni és nem a hivatalos szemé- 
lyek közbenjárásával, vagy akinek a kék égbolt csilla- 
gok nélkül is fenséges tünemény : — annak a protes- 
tantizmus legrövidebb út Isten felé, annak a protestan- 
tizmus élet és igazság s lélek, amely megelevenít. 

Én így hiszek, mélyen tisztelt közönség s épen 
azért ez alkalommal is, mint mindenkor, mélységes 
tisztelettel borulok le ama dicső férfiak emléke előtt, 
akik a bennök megnyilatkozott isteni lélek által megaján- 
dékozták a világot azzal a kibeszélhetetlen drága kinccsel, 
amit reformatiónak nevezünk. 

Ezek előtt a nagy lelkek előtt akarnak leborulni 
a mi nemes törekvésű tanítványaink is ez alkalommal, 
akiket én a legőszintébb szeretettel ajánlok a mélyen 
tisztelt közönség szíves jó akaratába. 



Elniondtani a tlieol. akad. ifjúság ünnepélyén megnyitó gyanánt. 1896olít. 31-cn. 



MÁRCIUS 15-EN. 

Tisztelt Ünneplő gyülekezet ! 

Mintha tágas, mély völgyben állanék, amelyen isza- 
pos áradat vonul keresztül. Hullámain csakúgy hánykó- 
dik a gaz és szemét. Itt egy bimbó, amott egy virág, 
egy cserje, egy sudaras fa emelkedik ki a hullámzat 
közül. . . Szinte kiáltani szeretnék a rohanó habnak, 
hogy : ne bántsd, ne bántsd ! S míg tűnődve, aggódva 
nézem a szörnyű tusát s nyugtalankodom az örvénylő 
vizek szaporodásán : a vidékre boruló szürke, lomha köd 
szakadozni kezd s a láthatár peremén felhőkbe nyúló 
hegycsúcson akad meg tekintetem . . . Csupa lomb, 
illat, fény, éltető napsugár és minden olyan tiszta, olyan 
üde, olyan szeplőtelen I . . . „Ki vagy te nagy hegy?!" — 
kérdezem az ó-szövetség egyik prófétájával ... és édes 
visszhang felel a messzeségből: „Nem erővel, nem hata- 
lommal, hanem az Istenség lelkével!" 

Ötvenkét év távolából, én ennek a nyűgös, nyug- 
talan, új és új formák szerint alakuló, szent eszmények- 
ben megfogyatkozott, kicsinyes érdekektől hajszolt s 
könnyen alkuvó, hamis jelszavakra hallgató kornak gyer- 
meke — a csodáló tisztelet hangján köszöntelek téged 
te nagy hegy, te 1848 március 15-ike! 

Nagy, dús, ígézetes hegy valóban I Mintha róla 
áradna szét Gileádnak minden balzsama ; mintha belőle 
buzognának ama mesebeli források, amelyek letörlik az 
esztendők nyomát! . . . Mennyi és milyen gyümölcs a 
fák ágain; mennyi drága kincs a sziklák mélységes 
kebelében !! . . . Felette sasok röpkédnek ég felé ; árnyai- 

ban párducok és oroszlánok tanyáznak, akárcsak a bib- 
liai Hermon és Amanah rengetegében. 

Nagy vagy, szép vagy, fenséges vagy 1848 március 
15-ike, legalább nekem az vagy ! 

Nem napok szülték, hanem századok. Ami ennek 
az ezeréves nemzetnek szívében az idők folyamán, mint 
jó, igaz és szent megfogamzott; amiért elődeink vére 
patakokban folyt annyi bús csatán : az mind ott van 
egy összhangzatos, varázslatos boldog egységben, az 1848. 
márciusi nagy vívmányokban. 

„Nem erővel, nem hatalommal, hanem az Istenség 
lelkével!" 

Diadalom, egy nemzet diadalma ; diadalom a300-dos 
ellenségen — gyilkos erőszak nélkül : ágyúk nélkül, pus- 
kák nélkül ; apák, anyák, özvegyek, árvák jajgatása nélkül, 
rabszíjra, fűzött foglyok nélkül, holt testeken száguldozó 
paripák nélkül ! : . . . Ó szép vagy, fenséges vagy, már- 
cius 15-ike. Legalább nekem az vagy! 

Reád emlékezve, mintha szentegyházban járnék, 
amelyet próféták és apostolok építettek, amelyen meg- 
nyugodott az Isten lelke, az erőnek és bölcseségnek 
lelke s amelyből a kiengesztelődött s egymás szívére 
boruló hősök ihletett zsolozsmája zendül ég felé. A Dózsa 
Györgyök és Bocskayak, a Méliuszok és Dávid Ferencek, 
a Pázmányok és Pósaházyk, a Beöthyk és Lonovicsok, a 
Széchenyiek és Kossuthok és annyi más nagy és dicső . . . 
mintha egy szívvel és szájjal harsognák e szentegyház 
falai között a költő dalát: 

Megbűnhődte már e nép 
A múltat s jövendőt ! 

Ha egy régi hasonlatot alkalmazva, a magyar nem- 
zetet gyűrűnek képzelem, akkor ennek drága köve a 
30 — 40-es évek története és a drága kő csúcspontja az 
1848 március 15. Legalább nékem az! . . . 

A világtörténelem aligha mutathat fel szebb, ígé- 
zetesebb időszakot bármely nemzet életében is annál, 
amely nekünk a március 15-ikét hozta létre, mint egy 
virágba borúit áloét. Mikor a nyakunkon ülő kényura- 
lom azt hitte már, hogy az oroszlán kifáradt, tehetet- 
lenné vált a százados tusákban : egyszer csak oda leb- 
ben a Kazinczy és Széchenyi lelke a félig alvó, félig 
hitét vesztett nemzet fölé és ,, ébrednek a hősök s a rom 
felépül." Ó milyen látvány ! Elöl a nyelvújítók soha nem 
lankadó tábora s amerre megy, ahol szava zendül, a 
holt csontokba visszatér az élet s ezerek, milliók ajkai- 
ról hangzik a költő jelszava: „a haza minden előtt" és 
az a másik is : „nyelvében él a nemzet." — Amit ráken- 
tek nyelvünkre s nemzetünkre a századok: agyalázatot 
hogy mossák, hogy irtják egyre többen, egyre nagyobb 
sikerrel! ... A dal szebbé, az ének áhítatosabbá, az 
igazság ellenállhatatlanabbá válik kezeik alatt s behat a 
kunyhókba, palotákba s édes izgatottságot támaszt itt is, 
ott is s a világi bíborosok érezni kezdik, hogy az a 
mentség, amivel eddig hazafiatlanságukat takargatták, 
megüresedett . . . Amily mértékben szépül, fényesedik 
nemzeti nyelvünk : úgy nő a keblekben a hit és erősö- 
dik a bizodalom a nemzet közeli felvirúlása iránt. 

Nagy munka volt ez! „Isten segített, ember fáradott!" 
Ahová nem bírt eljutni a szegény dalnok s az 
igénytelen tudós szózata : ott megjelent a Széchenyi lelke 
és betöité — mint sebesen zúgó szélnek zendülése — 
az egész házat, az egész hazát. Nagyobb, fenségesebb 
szenvedélyektől áthatott prófétája, hőse, vezére nem volt 
e nemzetnek idáig soha ! Az Isten küldte őt, hogy meg- 
mozdítson, életre keltsen s fejlődésnek indítson e 
hazában mindent, ami egy nemzetnek életet ád és éle- 
tet biztosít. A tudomány, az ipar, a kereskedelem, 
úri kedvtelések, amelyek a nemzetnek gyümölcsöznek — 
mind pártfogójukat s részben alkotójukat találták meg 

benne. „Hivatásunk nem csekélyebb — mondja ő maga — 
mint a világot egy új nemzettel gazdagítani meg." S 
amint érzi, látja, liogy a gondosan iiintett magvak 
csirába, majd kalászba szökkennek s iiogy amit ültetett, 
gyökeret ver, sőt gyümölcsözni kezd : megtelik szíve a 
legboldogitóbb reménységgel és hirdeti, kiáltja, a jós- 
igéket : „Magyarország nem volt, Jianem lesz !" 

És osztoztak az ö édes, nagy hitében sokan, 
sokan ! Sőt a versenyzők egész serege — tollal, csákány- 
nyal, vakoló-kanállal s az új Magyarország építése folyt- 
folyt tovább és tovább. A kényuralom kancsal szemek- 
kel nézte a megholtnak hitt nemzet ébredését s próbá- 
kat tett a közös munkában izzadóknak összezavarására, 
s ha így megkésleltette is — bizony nem egyszer — a 
munka gyors folyását, de a megkezdett nagy építkezés 
végleges abbahagyására nem rendelkezett már elég 
erővel és kellő fortélyossággal ! 

Ó szép látvány ! Az uj hazaalkotók kezei alatt 
egymás után düledeznek össze „a régi kiváltságok ke- 
vély nagy tornyai s a sötét barlangok, denevér-tanyák." 
A több, a nagyobb emberszeretet, a testvériség elve 
egyre igézőbb s hódítóbb eszmévé válik a Kossuth La- 
josok, Wesselényik, Bezerédyk, Ocskayk, Deák Ferencek 
szellemének szétáradása miatt s az ősi telken, ősi ház- 
ban tétlen kevélységgel hivalkodó nemzetnek éreznie 
kell, hogy napja hanyatlóban van s az új idők mindent 
egyenlősítő áradatát feltartóztatni többé nem lehet. — 
Dicsőség legyen a magyar nemesség nevének, hogy 
nem is akarta! Szive humanismusa úgy parancsolta, 
hogy önként mondjon le kiváltságairól s aztán ölelje 
kebelére a jobbágyot, akinek munkájáért eddig ő 
egymaga védelmezte a gyakran háborgatott hazát. — 
Dicsőség a magyar nemesség nevének, amely könnyeb- 
ben tudott meghódolni az egyenlőség nagy elvének, mint 
az uralkodó egyház bíborosai ! . . . 

Ó szép látvány ! Az is szép látvány, amikor világi 
katholikusok szállnak sikra a hierarchia elfogult képvi- 
selőivel szemben a prot. egyház több jogáért, a vallás- 
felekezetek egyenjogúságaért s ők, a kath. világiak hoza- 
kodnak elő azokkal a nemzet-boldogitó érdemekkel, 
amelyekért a prot. egyháznak a magyar nemzet adósa 
maradt. 

Ó szép látvány, az is szép látvány ! A szabadság 
villáma végig cikkázik a vén Európán és a büszke 
trónok alatt megmozdul a föld s azok. akik Isten nevé- 
ben tapostak itt az Isten képére teremtett emberen, 
reszketni kezdenek, mint az őszi lomb és meghódolnak 
a feleszmélt nemzetek fensége előtt és teljesíteni készek 
immár azoknak annyiszor félredobott kívánságait . . . 

Ó szép idők, ó dicső nemzet! Félisteni elmúlt 
időknek, szerencsés bajnokok I Mikor emléketek között 
időzöm, mintha pantheonban járnék! Mikor tetteitek 
felett elmélkedem, mintha nemesebbnek érezném szive- 
met, mintha lehullana rólam minden salak, minden 
emberi hiábavalóság ! Az a bajvívás a kényuralom- 
mal ; az a kitartó harc a százados előítéletek ellen ; az 
a tekintetek nélkül való előretörés minden ellen, ami 
elévült, aminek nincs alapja a szeietetben; az a rajon- 
gás a nemzeti eszményekért; az a bátorság, elszántság 
a jogaira féltékeny hatalom ellen ; a hiúságnak az a 
példás levetkőzése a nemzeti ipar fejlődéseért, amelyet 
férfiak és nők versenyesen követtek el a Kossuth Lajos 
bűvös szavára; az a szent ihlet és hevület, amelynek 
elvégre is rabjává lesz a magamérséklő, a fontolkodó 
bölcs is, amelynek tüzétől egybeolvadnak a Széchenyiek 
és Kossuthok, a Wesselényiek és a Deák Ferencek . . . 
mindez késztet arra engem, hogy csodálattal borúijak le 
a 30 — 40-es évek magyar nemzetének nagysága előtt. 

És az alma nem esett messze a fájától ! Amilyen 
volt a nemzet javarésze, olyan volt s olyanná lett 

annak ifjúsága is. A dicső apáknak s dicső anyáknak 
méltó sarjai . . . Petőfi megkeseredett lelke végig 
zúgott már az országon, mint valami egetrázó menny- 
dörgés s aki addig megfeledkezetten tétlenkedett vagy 
fecsérelte, tékozolta szívét, erejét : az most felriad, 
eszmél, figyel, gyönyörködik az apák küzdelmeiben s 
mire az 1848-dik év márciusa elkövetkezik: a magyar 
nemzet ifjúsága úgy áll, mint egy nagy sejtelmektől 
ihletett sereg, amelynek részt kell venni a készülődő 
alakulásokban. — Pozsonyban, Pesten egyformán érzi 
lelkében a nemzet tavaszát s mikor a párizsi, majd a 
bécsi forradalom híre végig rohan az országokon, legott 
beleavatkozik a nemzet jövendőjének irányításába : bele- 
önti lelkét, vágyait, reményeit ama 12 pontba foglalt 
petitióba, amelynek neve ma már az 1848-diki magyar 
ifjúság hiszekegye, hitvallása. 

Ó szép, fenséges látvány! A fiak győzedelmes 
versenyben az apákkal az új Magyarország dicsőségeért ! 

Ó szép, fenséges látvány! A Kossuth Lajos dia- 
dalmas nagy lelke Pozsonyban, a Petőfi, Jókai, Vasvári, 
Irinyi, Bulyovszky ifjúi szenvedelme Pesten . . . mintha 
bevégezték volna az uj Magyarország alapköveinek 
lerakását 1848. március 14-dikén! Nem erővel, nem 
hatalommal, hanem az Istenség lelkével! — A nemzet 
idegein végigfutott a feltámadás érzete. Tombolt, 
ünnepelt. A kunyhók megteltek a Hozsánna öröm- 
zajával ; a jogaiban megrövidült nemesség szivét pedig 
eltöltötte az önfeláldozó szeretet édes melegsége s a 
magyar Tyrteusz álmodott egy nagy, boldog és szabad 
magyar hazát s szabad polgárokat! . . . 

Nagy vagy, szép s fenséges vagy, 1848. március 
15-dike. Legalább nékem az vagy! 

Március 15-dike a dicsőbb életre hajnalodott, a 
szabadság, egyenlőség, testvériség szentháromságától 
áthatott magyar nemzetnek húsvét ünnepe. A béke 

apostolainak győzedelmi napja ; a verejtélíes munlía 
jutalma, megdicsőülése ; az eszmények megtestesülése s 
az igazi keresztyén szeretet uralmának kikiáltása . . . 
Olyan jól esik a nemzeti feltámadásnak ezen a bűbájos 
képén elmerengenem ! Ugy húzza-vonja lelkemet valami 
megnevezhetetlen érzés a március 15-diki feltámadás 
nagy történetéhez ! Mintha ebben volna, mintha mind- 
örökre ebben volna benne a mi megváltatásunk nagy 
titka ! . . . Mintha ez volna az a bibliai Bethesda, amely 
a maga hullámzásnak indult vizével minden szennyet 
lemos és minden betegséget elűz ! . . . 

Azóta elfolyt több, mint egy félszázad. Közben ez 
a feltámadottnak hitt nemzet látott újabb és újabb 
zsarnokoskodást, királyi Ígéretek meghazutolását ; látott 
„vért, tüzet és füstoszlopokat" s hallott s hallatott 
iszonyú nyögést és jajgatást, mint amikor az egyszülött 
fiút siratják ; látta porba omolni a 30 — 40-es évek 
küzdelmeinek minden gyümölcsét ... És azután az 
örök igazság nagy törvénye szerint látta ismét a zsar- 
nokok megszelidülését s látta a sír szájáról elhenger- 
getett követ és látta kiemelkedni a koporsóból az 
1848-diki magyar nemzet romolhatatlan, fényes alakját. 

Jól mondom-e, nem-e : én azt hiszem ünneplő 
gyülekezet, hogy ha — amitől óvjon Istenünk! — ezt 
a szegény magyart akár saját bűnéért, akár mások 
gonoszságaért újra elhantolná valami lelketlen sírásó . . . 
és ha az örök kegyelem megengedné neki, hogy még 
harmadszor is feltámadjon: — bizony-bizony megint 
csak úgy támadna fel, mint 1848-ban: a szabadság, 
egyenlőség és testvériség hármas koronájával. 

Idegen divatok, szokások és erkölcsök majmolá- 
sával, léha világpolgároskodással ; címek, előnevek után 
való kapkodással, üres szívekkel, az erényeknek a 
kicsiségekben való keresésével, az utcákon, tereken való 
tüntetéssel, a becsületnek, a kötelességeknek hamis 

értelmezésével ... óh ezekkel a mai napság olyan 
sűrűn mutatkozó, olyan veszedelmesen szaporodó 
gyarlóságokkal — csak hálni lehet, de feltámadni nem ! 

Jól mondom-e, nem-e ? Ugy tetszik nekem, mintha 
a szabadság, egyenlőség és testvériség nagy ezüst 
pénzei aprópénzekre váltva forognának közöttünk és 
a haza szent eszméje üres névvé lenne a nemzet egy 
része előtt. — A szabadságot mintha önző érdekeink 
ápolására zsákmányolnák ki s embertársaink megron- 
tására ; az egyenlőséget mintha csak a jogokra szeretnők 
értelmezni és mintha csak fölfelé követeinők és nem 
lefelé is ; a testvériség törvényét mintha csak a nálunk- 
nál nagyobbakra és boldogabbakra tartozónak tekin- 
tenök ! 

Rósz időket élünk, rósz csillagok járnak! Valami 
sorvasztó, pusztító szél fú végig ezen a sokat szenve- 
dett nemzeten; ennek valamennyi rétegén. A föld, az 
Isten adta, 'őseink vére-áztatta föld mintha mozogni 
kezdene lábaink alatt ... A felszabadult jobbágy, 
mintha csak becsmérelni akarná a jótéteményt, amelyre 
érdemesittetett — vándorbotot ragad és — mint a 
költöző madár — jobb hazát keres túl a tengeren ! . . . 
Megcsókolja-e, amikor elindul, ezt a földet, amely szülte 
és felnevelte? Visz-e keblében egy maroknyi port a 
bizonytalan nagy messzeségbe ? És „ nem állítja-e meg 
a határnál valami ? ! Honszeretet, ha azt ki tudná mon- 
dani !" — Iparunk vergődik az önző szomszéd élel- 
messége és zsarnokoskodása miatt s mi alig-alig halljuk 
az ébresztgető szót, amely segítségért kiált . . . Gonosz 
kalmárok meghamisítják ételünket, italunkat; a törvényt 
nem bírja védeni, nem képes erőssé tenni a polgárok 
becsülete ... A pénznek szerelme naponként szedi 
közülünk áldozatait. A léhaság, a sikamlósság, a két- 
értelműség, a könnyelműség, a szent erények kicsúfo- 
lása leplezetlenül, sőt emelt fővel járnak utcáinkon, 

betolakodnak házainkba és követelik befogadtatásukat. 
A törvényhozók, a haza atyjai ... ők is, ők magok is 
mintha példáivá lennének a törvények fel sem vevésének, 
a becsület hamis értelmezésének s a polgári jogok 
vásárra bocsátásának ... A vallás, a Krisztus anya- 
szentegyháza . . . mintha még ez is köpenyeggé lenne 
némelyeknek a szent egyesség megzavarására, a hatalmi 
törekvésekre, a szemérmetesség, a családi ős erények 
irtogatására és megcsúfolására annak a szeretetnek, 
amelyről irva van, hogy nem cselekszik álnokul és nem 
gondol gonoszt ! 

A tekintély elve megdőlt : a hála és tisztelet 
mintha elévült fogalmak volnának. A fiú mintha barátja 
volna az apjának, a leány mintha barátnője volna az 
anyjának, a növendék mintha cimborája volna az ő 
nevelőjének. 

De legyen elég az örömünnepet zavaró háborgás- 
ból, a sötét képek árnyékaiból! 'Ki, „ki innen e falak 
közül, félek, hogy e ház rám szakad ..." Jövel, jövel 
1848-dik március 15-ének ragyogó képe; jöjjetek ti 
nagy idők nagy alakjai és ragyogjatok reánk és gyógyít- 
satok meg minket! A komor jelenből tekintve reád, 
még szebb, még igézetesebb vagy nekem te nagy hegy, 
te 1848. március 15-dike! 

Ünneplő közönség s különösen nemes tanuló 
ifjúság ! Engedjétek, hogy záradékul a hazája sorsán 
nyugtalankodó költő szavaival figyelmeztethesselek 
benneteket: 

„Csak törpe nép felejthet ös nagyságot, 

Csak elfajult kor hös elődöket, 

A lelkes eljár ősei sír-lakához 

S gyújt régi fénynél új szövétneket, 

S ha a jelennek halványul világa 

Az ősi fény ragyogjon fel honára !" 

öülSOlSü Eliiiondtani a főiskola iiiiatcniiében 1900 március 15-én. CjlSQ^Ci^ 



A KIRÁLYI 10 SZOBOR 
ÖRÖMÉRE. 



Édes hazánk a közelebbi napokban az egész 
művelt világ érdeklődésének kiváló tárgya volt. 

Ös-Budavárába császári vendég érkezett a magyar 
király látogatására s a sok kemény csatát kiállott vár- 
falakon újra felragyogott a régi dicsőség fénye s az 
ország szívében, mesésen szépülő fővárosunkban ma- 
gasra csapkodott a lelkesedés lángja s felcsillámlott az 
éji homályban késlekedő daliás idők édes reménysége. 

A nemzet hü fiai és leányai,, közelben és távol- 
ban, együtt éreztek az öröm-árban úszó fővárossal s 
az ifjak látásokat láttak, a vének álmokat álmodtak s 
mintha valamennyien édes bortól részegedtek volna 
meg, mint — a látszat szerint — az első pünköst 
apostolai. 

És nem is hiában ! Mert a császári látogatás, ott 
abban a koronás férfiak által annyi időn át kerülgetett 
fővárosban s a hatalmas vendégnek nemzetünkre, ennek 
iparban, művészetben, király- és honszeretetben mutat- 
kozó egyéniségére, nemes faji sajátságaira mondott el- 
ismerő szavai — valljuk be a legteljesebb tisztelettel — 
többet értek nekünk bizonyos tekintetben őseinknek 
temérdek győzedelmes, véres háborúinál. 

Emlékezzünk csak! 

Őseink századokig tartották fel vitéz fegyverökkel, 
vérök hullásával az ozman-hatalom pusztító előnyomú- 
lását és önmagukat emésztve, megmentőivé lettek a 

békés fejlődésre elhelyezkedett nemzetek polgárosúlt- 
ságának s az európai keresztyénségnek. 

S mi lett jutalmunk? Az, hogy nevünket is sze- 
rették volna kitörülni a nemzetek sorából I Jó szomszé- 
daink, hála fejében, úgy üzték-füzték a történetírás 
mesterségét rólunk, hogy régi dicsőségünkből ne ma- 
radjon meg egyéb, mint egy-egy iszonyú csata emléke 
s egy-egy mesés erejű harcos zordon alakja, aki holtak 
hátán ivott-evett s olyan tükörben mutattak be bennün- 
ket a hiszékeny világnak, amelyben alig látszottunk 
különbnek ama tatár csordánál, amely egykor rajtunk 
is keresztülgázolt vad hevében. Hogy a pápai minden- 
hatósággal is mérkőzni tudó I. Lászlónk s Könyves 
Kálmánunk is volt s hogy „magyar tenger vizében 
hunyt el egykor észak, kelet, dél hulló csillaga" s hogy 
,, nyögte Mátyás bús hadát Bécsnek büszke vára", s hogy 
Mária Teréziának a mi apáink hősiessége, lovagi erénye 
mentette meg a királyi széket: — ezeket s az ezekhez 
hasonló, vérrel írott igazságokat mind belepte Európa 
müveit népeire nézve a könyvtárak pora. 

Szabadsághöseink, a régiek is, az újabbak is, a 
a nemzetiek és a vallásiak is lázadókká, árulókká bélye- 
geztettek s lettünk a hatalmas nagy országból provin- 
ciává, amelyen kénye-kedve szerint taposott a minket 
megérteni nem tudó s beolvasztani törekvő hatalom. 
Most a Deciusok politikája, majd csupa mindenhatósági 
törekvések miatt nyögtük a zsarnokok kényét s Isten 
csodája, hogy az ezredik év itt, annyi viszály után, 
mégis ránk virradt. 

Valami délibábszerü köddel vettek bennünket körül, 
amely felforgatva mutatja az alakokat és amelyen át 
nem látszott belőlünk egyéb, mint a mérhetetlen pusz- 
ták vad lovain száguldozó betyár és a cigány! 

Ez a mesterséggel csinált s ezer hamissággal fen- 
tartott köd kezdett ugyan már egy idő óta szétszaka- 

dozni, mert hát a nap ereje elvégre a sötét borúlatot 
is áttördeli; de teljes szétfoszlására nézve csak most 
érkezett el az idő teljessége. Üdv érte alkotmányosan 
uralkodó jó királyunk bölcseségének és nemzetünk 
iránt megnyilatkozott szeretetének ! 

Az ö hozzánk hajolt szíve akarta azt úgy, hogy 
ama ködnek, mely őt eleintén magát is fogva tartotta, 
örök időre vége legyen. Az ő bölcsesége s elégtételre 
engedelmes nagy lelke parancsolta azt úgy, hogy a 
németek hatalmas ifjú császárját, méltó szövetséges 
társát itt fogadja az ö magyar nemzetének, az ő feje- 
delmi áldozataival is szépített fő- és székvárosában s 
annak szózatos ajkairól tudja meg a hosszú időn át 
tévedésben levő Európa és az egész müveit világ, hogy 
a magyar nemzet nem az, aminek ellenségei századokon 
át hamisan hirdették ; nem betyárok, lázadók, cigányok 
tanyája; hanem iparban, kereskedelemben, földmívelés- 
ben, tudományban, művészetben, szóval anyagiakban 
és szellemiekben egyenlő rangú állam Európa legművel- 
tebb államaival. 

E magasból és messze hangzó elismerés hozta 
lázas, édes izgatottságba előbb fővárosunkat, m.ajd egész 
nemzetünket s ezt az elismerést visszhangozza ma a 
müveit Európa minden elfogulatlan hírlapírója, apró és 
engesztelhetetlen ellenségeink eltitkolhatatlan boszú- 
ságára. 

E jelek, az édesen biztató jelek láttára az írás 
szavával kiálthatjuk mi is: „A régiek elmúltak, íme 
újjá lett minden! 

Van-e, lehet-e nemzetének becsületére, tisztességére 
féltékeny és büszke honfi, vagy honleány, akinek szívét 
boldogan ne dobogtatná az a tudat, hogy az isteni 
igazságszolgáltatás ideje nemzetünkre nézve is elérkezett 
s meghozta azt nem a szurony és ágyú, hanem a vész- 
ben, viharban kitartó türelmes munka, az ellenséget. 



358 



az irigységet is megszégyenítő bélíés verejtélíezés s egy 
bölcs és liü alattvalóinál^ erényeit igazán ismerő király 
fenkölt gondolkozása ! ! 

De hogy örömünk pohara teljesebb legyen, ime 
még egyéb . is történt a múlt hó 25-én : az, amit az 
imént felolvasott királyi leiratból tudunk és tud már 
ma csaknem minden olvasni tudó. O Felsége azt akarja, 
hogy az ország fő- és székvárosában zivataros múltunk 
10 nagy alakja legyen szobormüvekben megörökítve az 
ö költségén. 

Bizonyára nem ajándékot akar adni szeretett nem- 
zetének, mert hiszen ez magában is elég erős tudna 
még lenni nagyjai emlékének megörökítésére ; s nem is 
csupán müvészetpártfogási hajlamát óhajtja ezzel kielé- 
gíteni ; sőt nem is császár-barátjának és szövetségesének 
nyomait akarja amaz emlékek felállításával mintegy 
megszentelni ; hanem egyebet, nagyobbat, felségesebbet 
gondol és akar ezekkel, t. i. igazolni hü nemzete előtt 
azt, hogy „sem élet, sem halál, sem magasság, sem 
mélység, sem létezők, sem leendők" el nem választ- 
hatják őt többé a magyar nemzettől, a nemzet történe- 
tének tiszteletétől. 

Ám tekintsünk végig — bizonyságképen — a fel- 
állítandó emlékek során ! 

Ott áll az első helyen Gellért, I. István királyunk 
nagyreményű fiának, Imre hercegnek nevelője, akit a 
keresztyénség terjesztése körül kifejtett nagy érdemeiért 
s a keresztyén hitért szenvedett vértanúságáért királyi 
pártfogójával és neveitjével együtt igtatott a maga szentjei 
közé a r. kath. egyház. 

Ha szivünk szerint tudjuk tisztelni István térítői 
munkásságát, lehetetlen, hogy meg ne hajoljunk a Gellért 
küzdelmei s felséges királyunk választása előtt. Mint 
Csanád első püspöke, amilyen önfeláldozó volt a keresz- 
tyénség terjesztésében, épen olyan bátor az Imre örökén 

versengő királyokkal, Péterrel és Aba Sámuellel szem- 
ben s mikor az utóbbi belemerült már a kegyetlenke- 
désbe s így akarta biztosítani magának a királyi hatal- 
mat, Gellért volt az, aki szemébe mondta e megrázó 
szavakat: „Ha életembe kerül is, óh király! jövődnek 
tükrét szemed elébe tárom ; tudd meg tehát, hogy nem- 
sokára lesújt reád a boszú fegyvere, mely megfoszt 
téged az országnak jogtalanul szerzett birtokától." 

A nemzet állított ugyan már emléket nevének 
akkor, amikor a Duna habjai felett meredező Kelen- 
hegyet Gellért-hegynek nevezte el ; de a királyi ércemlék 
a keresztyén vallásos buzgóságnak, hősiességnek és 
egyúttal annak a nagy elvnek is megpecsételője lesz, 
hogy az igazság ereje „hatalmasabb a királyok hatal- 
mánál. 

A második a sorban Pázmány Péter, a hazai r. 
kath. egyház egyik legnagyobb alakja. Nagy mint tudós, 
nagy mint politikus s elsőrendű a magyar nyelv fejlesz- 
tésében és izmosításában. Mikor a reformatió mái -már 
diadalát ülte Árpád honában, ő a reformátusból r. 
katholikussá, majd jezsuitává lett férfiú, pap, tudós és 
érsek kellett ahoz a maga sokoldalúságával s ragyogó 
vitázó képességével, csábító magyarságával s állásának 
fényével, hogy főuraink fejét megszédítse s a világi 
hatalommal szövetkezve, az ellenreformatiónak gyors és 
dúsan szaporodó sikereket biztosítson. Örök érdeme 
marad, hogy nevelőintézetek felállítására s a tudomány 
terjesztésére fordította roppant jövedelmének egy jelen- 
tékeny részét s hogy a budapesti egyetem alapját is ö 
vetette meg. Ö Felsége bizonyára nem a reformatió 
híveinek ellenségét, hanem a buzgó katholikust, a tudóst 
és a tudományok pártfogóját s nyelvünk halhatatlan 
érdemű művelőjét óhajtja megtisztelve látni a nevére 
állítandó ércemlékben. 

Hogy csakugyan így, fényes bizonysága az, hogy 

Pázmány után Bocskay István és Bethlen Gábor erdélyi 
fejedelmek következnek a dicsöítendők sorában. 

Hogy ki volt Bocskay és Bethlen, azt itt, e szent 
falak között, melyek annyiszor visszhangozták már nevök 
dicséretét, talán felesleges is megemlítenem. 

Kezdeményezői annak a nemes harcnak, amely a 
népek és a lelkiismeret jogairól megfeledkezett hatalom 
túlkapásai ellen Erdély bércei közül indult ki a XVIÍ. 
század elején s amelynek nem kisebb célja volt, mint 
a magyar nemzeti és a protestáns vallásos szabadság 
megmentése és fentartása. Diadalmas hadvezérek, akik 
megszégyenítették a császári fényes hadseregeket, akik 
beírták a kurucok nevét szabadságharcaink történetébe 
s a magyar nemzetet s ebben a magyar nyelv rendít- 
hetlen támaszát, az üldözötté vált protestantizmust a 
bécsi és nikolsburgi béke vívmányaival ajándékozták 
meg. A Basták és Barbiánókkal szemben csak egy Bocskay, 
a Pázmány Péterekkel szemben csak egy Bethlen Gábor 
lehetett elég nagy és erős, hogy a magyar nyelv és a pro- 
testáns vallás is áldozatul ne hulljanak ellenségeink ölébe. 

És Ö Felsége, a mi koronás királyunk, aki bizo- 
nyára jól ismeri e hősök történetét, oda állíttatja szob- 
raikat a Szent Gellért és a Pázmány Péteré mellé s 
míg e felséges tényével egy felől elismeri ezeket a nemzet 
valódi hőseinek: addig példában int másfelől arra, 
hogy a lelkiismeret szent jogai örökre tisztelendők és 
elég volt immár a vallásháborúk zivataraiból ! 

Megérti-e ez a nemzet a néma szobrok beszédét: 
a jövő fogja megmutatni. Egy bizonyos, az, hogy a 
magyar protestantizmus megilletődött szívvel s hálás 
érzelmekkel fogadja Ö Felségétől a Bocskay és Bethlen 
homlokára tett koszorút s kiengesztelődik e fejedelmi 
tényben az I. Rákóczi György haza- és egyházszerető 
nagy lelke is, amely itt leng, hat és alkot ma is e 
főiskola szentelt falai között. 

Az Ötödik és hatodik a sorban, mintha nem is földi 
alakok volnának, hanem istensugalta költők eszményi 
alkotásai: Hunyady János és Zrínyi Miklós! Az Isten 
küldte őket a legnehezebb időben, hogy vitézségökkel, 
hadvezéri talentumaikkal, hősi elszántságukkal meg- 
mentői legyenek az ezer sebből vérző hazának. Nevök 
ott él a nemzet ajkán, a gyermek szívében, dicsősé- 
güket hirdeti a festőművészet : hadd hirdesse hát a 
szobrászat is! 

Hunyady János lovasszobra — mert bizonyára az 
lesz — nemcsak a hadvezér emléke iránt fog tiszteletet 
követelni, hanem inteni fogja a koronás hatalmasokat 
is, hogy az esküvel fogadott Ígéret szent, tehát telje- 
sítendő. 

A hetedik a sorban Pálffy János gróf, az uralkodó- 
ház iránt való hűség typikus alakja. Ott volt a Bécsre 
özönlő török hadak ellen vívott harcban 1683-ban ; ott 
volt Buda várának a törököktől való visszavételében; 
a II. Rákóczy Ferenc ellen folytatott háborúban ; ott a 
szathmári béke előkészítésében s mindenütt mint a 
hazafiság és alattvalói hűség egyik tisztes alakja. Nevé- 
hez fűződik a „ Móriam ur pro rege nostro" történeti 
nevezetességűvé vált kifejezés s ez a körülmény is 
oka lehetett annak, hogy oda jutott a tíz kiválasz- 
tott közé. 

A nyolcadik Anonymus, a Béla király névtelen 
jegyzője. Benne a hazai történetírást kívánta Ö Felsége 
megtisztelni, noha máig sincs tisztázva müvének valódi 
értéke, sem személyisége felől nincsenek kétségtelen 
adataink. Mind a négy Béla-király jegyzője gyanánt 
emlegettetik, de inkább csak a harmadiké vagy negye- 
diké lehetett, vagy legújabb nézet szerint határozottan 
a harmadiké. A 10 nagy között az Árpádok korát Szent 
Gellérttel fogja képviselni. 

A kilencedik Verböczy István, aki mint országbíró 

1505-ben elhatározta magát az uralkodó jogszokások 
összegyűjtésére s ezáltal az igazságszolgáltatás rend- 
szeresebbé és könnyebbé tételére. A sok összevisszaság 
után megértek arra már a rendek is, hogy írott törvé- 
nyek után áhítozzanak s a király a maga nagytudományú 
országbíróját maga is megbízta a tervezett könyv meg- 
készítésével, ami megtörténvén, azt szentesítette is 1514- 
ben. Ez a később kinyomatott s temérdek új kiadást 
ért latin nyelvű mü lett a magyar törvénykezés és jog- 
tudomány forrása s becse ma sem csekély s éppen 
azért írójának jogos helyet biztosít a 10 kiválasztott 
között. Verbőczy emlékében a magyar jogtudomány is 
méltán érezheti magát megbecsülve. 

A végső a sorban az utolsó magyar vándor költő: 
Tinódi Lantos Sebestyén. A XVI. század első felében 
élt, amikor a pártokra tépett hazában pihent a múzsa s 
csak az ö lantja zengett az ország különböző pontjain 
a régi dicsőségről, a jelen keserűségeiről — Kassától 
Kolozsvárig. Az a kegyelet vihette be nevét a legnagyobbak 
közé, amellyel öt irodalomtörténetünk mindenkor kész- 
ségesen méltányolta. Oázis a sivatagban, béke galambja 
a viharban, szivárvány a borúlatok között: hadd emlé- 
keztesse nemzetünket — gondolta talán Ö Felsége — 
az engesztelödésre, a háborútól való félelemre s hadd 
tanítson a szelíd érzelmek tiszteletére. Benne a költészet 
nyerte megtiszteltetését. 

íme a 10 kiválasztott s e választásban a koronás 
király nagy kiengesztelt lelke s e léleknek nemzeti mul- 
tunkba való bemélyedése és nemzetünk élő szellemével 
való egybeolvadása, 

„Az nem lehet, hogy ész, erő 

És oly szent akarat 
Hiába sorvadozzanak 

Egy átok-súly alatt! 

Az nem lehet, hogy annyi szív 

Hiába onta vért, 
S keservben annyi hü kebel 

Szakadt meg a honért! 

Még jöni kell, még jöni fog 

Egy jobb kor, mely után 
Buzgó imádság epedez 

Százezrek ajakán!" 

így búgott, zokogott, így esdekelt, így álmodott 
egykor a költő zajongó lelke és íme, az álom betelt. 

Az ész, erő és szent akarat kivívta jogait és jutal- 
mát; a jobb kor hajnala már itt mosolyog felettünk a 
király és nemzet szívének összedobbanásában. 

Ma azért, mikor halljátok az Úrnak hívogató szavát, 
meg ne keményítsétek a ti sziveteket! 

Emeljétek fel velem együtt a hálaadás poharát és 
beolvadva az egész nemzet üdvözlő hozsannájába, 
kiáltsuk egy szívvel, és szájjal : 

Éljen a király ! ! 

Üdv nevére áldás életére ! ! 



^'^dS Elmondtam a főiskola iiiiatermében 1896 szept. 19-én. ISDISDISD 



EMLÉKBESZED A REFORMÁCIÓ 
385-1 K ÉVFORDULÓJÁN. 

Mélyen tisztelt közönség! 

Luther Márton, a tudvágyó jogász ifjú, egy poros 
latin bibliát talált az erfurti egyetem könyvtárában a 
16-ik század hajnalán. Letisztogatta a portól, felnyitotta 
és megízlete. Mikor önmagával meghasonlva, égi üdvös- 
ség és földi nyugalom után sóvárgó lélekkel berimán- 
kodta magát az Augistinus remeték kolduló seregébe : 
ott is talált egy másik bibliát és azt is leporozta és ol- 
vasta és újra olvasta és hozzá tapadt, mint valami 
Jákób-lajtorjához, amely égig ér és viaskodott vele, mint 
Jákob az Isten angyalával — egész a diadalomig. 

A betűje olyan, mint más könyveké, akár csak a 
szentek legendáié, amik úgy megülték már a szegény 
ifjú gyötrődő lelkét ; olyan akár csak a jó Augustinus- 
atya könyveié, aki az ó-szövetségi költővel annyi vál- 
tozatban bizonyítgatta az Ádám boldogtalan ivadékaival 
szemben : „Nincsen, aki Jót cselekedjék, nincsen csak 
egy is." Igen, a betűje ugyanaz, de a szelleme mintha 
más, egészen más, a világossága mintha ragyogóbb, az 
igazsága mintha meggyőzőbb, a bölcsessége mintha értel- 
mesebb, a vigasztalása mintha megnyugtatóbb volna ! 

Miért, hogy ez a könyv mégis olyan elhagyatott 
itt, a mennyországnak ebben a képzelt kapujában ? ! Ha 
ezek a zárda falai közé ménkű It beteg lények csak- 
ugyan az ég felé vezető keskeny utat keresik : hogyan 
lehet, hogy ezt a könyvet meg nem találták, meg nem 
becsülték és kalauzul fel nem használták, át nem ölel- 

ték?! így tudakozódott, így nyugtalankodott az ifjú 
remete — kezében a könyvek könyvével, szivében annak 
mennyei sugaraival. Ha koldult a mindennapi kenyérért, 
ha seprett, ha fűtött s ha egyéb szolgai munkában verej- 
tékezett: mintha mindenütt és mindenkor a Názáreti 
Jézus szavai hangzottak volna előtte, mellette és utána : 
..Boldogok, akik éhezik és szomjúhozzák az igazságot, 
mert ők megelégíttetnek."' 

Mennél sűrűbben forgatta a könyvek könyvét, annál 
mélyebben érezte, hogy nő közötte és társai között 
az üresség, a távolság. Mennyi altatás itt is, ott is! Az 
igazságot kereső léleknek milyen koldus kielégítése az 
üres szertartásokkal, a böjttel, a többféle önmegtartózta- 
tással, a vak engedelmesség megkövetelésével, a hit- 
cikkeknek rideg betűivel, vagy e betűknek furfangos 
értelmezésével ! 

Aztán mennyi gyanúskodás, mennyi titkos ólálko- 
dás egymásra és egymás ellen az üdvösség útját együtt 
kereső rendtársak között ! Isten dolga volna ez ; a Krisztus 
szellemének munkája volna ez ? ! 

És megkérdezte a bibliát és az azt felelte, ezerszer 
is csak azt felelte, hogy nem! Az ó- és új-szövetség 
valamennyi könyvét megforgatta, megzaklatta és sehol 
sem talált ott olyan önmagához és társaihoz hasonló 
sereget, amely az alamizsnán való élősködéssel, a tün- 
tető szegénységgel, a robotos imádkozással, a test és 
vér jogainak megöldöklésével vagy legalább ideig-óráig 
való fojtogatásával akarta volna magához hajlítani az 
eget, megkérelni az Isten igazságosságát s e mellet is 
szinte követelőleg tudott és merészelt volna számítani a 
társadalomban élő, küzdő ember dicséretére ! 

Olvassa mindjárt az elején : „ Teremte Isten az 
embert az ö képére, férfiúvá és aszonynyá teremte őket. 
(Móz. 1., 27.) És megáldd Isten őket és mondd nekik: 
Szaporodjatok, sokasodjatok és töltsétek be a földet.'' (28. 



366 



V.) Olvassa tovább : „Annakokáért elhagyja a férfiú az 
ö atyját és anyját és ragaszkodik az feleségéhez és lesznek 
egy testté'' (I. Móz. 2., 24,). Együtt az Isten teremtő 
kezében, együtt a paradicsomi élet gyönyörűségei között, 
együtt a tiltottfa gyümölcsének megízlelésében, együtt a 
boldogságban, együtt a kísértésben, együtt a bűn követ- 
kezményeinek viseléseiben; együtt a család- alkotás és 
fentartás gondjai között ... De nem külön és nem elsza- 
kadva ! 

Aztán tovább olvas és hallja, hogy mit felel Zaka- 
riás, a próféta a böjt után tudakozódóknak: „Mikor böj- 
töltetek és gyászoltatok az ötödik és hetedik hónapban : 
avagy nekem böjtöltetek-e? És mikor ettetek és ittatok, 
avagy nem magatoknak ettetek és nem magatoknak 
ittatok- e ? Igaz Ítélettel Ítéljetek s irgalmasságot és könyö- 
rületeséget gyakoroljon kiki az felebarátjával . . . egy- 
más ellen még szivetekben se gondoljatok gonoszt (Zak. 
VII. 5, 6, 9, 10.). Aztán oda fordít az Úr prédikációjára 
és ott is, mintha a próféta igazoltatását hallaná: „Ne 
láttassál az emberektől böjtölni, hanem a te Atyádtól, a 
ki titkon van és a te Atyád aki titkon néz, megfizet 
néked nyílván . . . Mikor pedig imádkoztok — mondja 
az Úr, a názáreti Mester — ne legyetek szószaporító k, 
mint a pogányok, akik azt tartják, hogy az ö sokbeszé- 
dííségökért hallgattatnak meg" 

És az ifjú remete úgy érezte, mintha ö is ott volna 
már a damaskusi úton, ahol egykor az apostolra hullt 
rá a mennyei fény s mintha szózatot hallana ő is, mint 
egykor az ifjú Jeremiás : „Mielőtt születtél, felavattalak; 
prófátává rendeltelek téged a népek közé, menj és beszéld 
mindazt, amit parancsolok. Ne félj tőlük, mert én veled 
leszek, liogy megoltalmazzalak téged. Az én igémet adom 
a te szádba.'' 

És szomorú, kínos rabsággá, a gyötrődések poklává 
változott rá nézve az Augustinus-remeték zárdája, ennek 

felszínes, önámító világa és epekedett az ó-szövet- 
ségí próféták és az apostolok sorsa után, akik ott sürög- 
tek az élő ember-áradatban s papokkal, bírákkal, feje- 
delmekkel szemben, az utcákon, a tereken, a hatalmasok 
tornácaiban félelem nélül, megvesztegethetetlenül hir- 
dették azt, amit „a lélek ád vala nékik szólniok." 

Aztán szivére szorította a könyvek könyvét és tit- 
kos vallomást tett önmagának, a saját lelkiismeretének, 
hogy ö a zárdára s ennek fogadalmaira nézve meghalt. 

Dehát hová a csalódásoknak eme bús falai közül ? 
Ki a nagy, a lármás világba, a honnan elfutott ? ! És 
figyelni kezdte a külső világot kezében az ö kalauzával, 
a könyvek könyvével. És mit talált ott? Egy másfélezer 
éves keresztyén világot a názáreti Jézus által vetett fun- 
damentumon, de a Jézus lelke nélkül ! ... És úgy tet- 
szett neki, mintha az emberiség másfélezer év alatt mit 
se haladt volna, mit se okult volna; mintha ott volna 
most is abban a siralomvölgyében, a honnan a názáreti 
Jézus és az ő apostolai akarták kiszabadítani. 

És látja Áront, a főpapot, aki míg Mózes az 
Isten hegyén késik, hogy onnan a törvény, az isteni 
törvény pontjait lehozza, összeszedi a nép arany éksze- 
reit és arany borjút önt a láthatatlan Isten képmása 
gyanánt és oltárt épít, a honnan az meszebbre ragyogjon 
és többeket csábítson maga köré ... És látja, amint 
a nép siet, tolong: ki égő, ki hálaáldozattal és aztán 
leül és eszik és iszik és pajzánkodik . . . Azután hallja 
lelkében, amint kiált az Úr Mózesnek.- „Eredj, menj 
alá, mert megveszett a te néped, amelyet kihoztál Egyip- 
tomból!" 

Hová, hová hát a csalódásoknak eme bús falai 
közül ? ! 

És figyelt tovább és úgy tetszet neki, mintha a kö- 
rülte zsibongó világban az Éli pap fiaira ismerne, akik 
a gyülekezet sátorának ajtajában szemérmetlenkednek 

V.) Olvassa tovább : „Annako káért elhagyja a férfiú az 
ő atyját és anyját és ragaszkodik az feleségéhez és lesznek 
egy testté'' (I. Móz. 2., 24.). Együtt az Isten teremtő 
kezében, együtt a paradicsomi élet gyönyörűségei között, 
együtt a tiltottfa gyümölcsének megízlelésében, együtt a 
boldogságban, együtt a kísértésben, együtt a bűn követ- 
kezményeinek viseléseiben ; együtt a család-alkotás és 
fentartás gondjai között ... De nem külön és nem elsza- 
kadva ! 

Aztán tovább olvas és hallja, hogy mit felel Zaka- 
riás, a próféta a böjt után tudakozódóknak : „Mikor böj- 
töltetek és gyászoltatok az ötödik és hetedik hónapban : 
avagy nekem bőjtöltetek-e ? És mikor ettetek és ittatok, 
avagy nem magatoknak ettetek és nem magatoknak 
ittatok- e ? Jgaz ítélettel ítéljetek s irgalmasságot és könyö- 
rületeséget gyakoroljon kiki az felebarátjával . . . egy- 
más ellen még szivetekben se gondoljatok gonoszt (Zak. 
VII. 5, 6, 9, 10.). Aztán oda fordit az Ür prédikációjára 
és ott is, mintha a próféta igazoltatását hallaná : „Ne 
láttassál az emberektől böjtölni, hanem a te Atyádtól, a 
ki titkon van és a te Atyád aki titkon néz, megfizet 
néked nyilván . . . Mikor pedig imádkoztok — mondja 
az Úr, a názáreti Mester — ne legyetek szószaporító k, 
mint a pogányok, akik azt tartják, hogy az ö sokbeszé- 
düségökért hallgattatnak meg.'' 

És az ifjú remete úgy érezte, mintha ő is ott volna 
már a damaskusi úton, ahol egykor az apostolra hullt 
rá a mennyei fény s mintha szózatot hallana ö is, mint 
egykor az ifjú Jeremiás: „Mielőtt születtél, felavattalak; 
prófátává rendeltelek téged a népek közé, menj és beszéld 
mindazt, amit parancsolok. Ne félj tőlük, mert én veled 
leszek, hogy megoltalmazzalak téged. Az én igémet adom 
a te szádba." 

És szomorú, kinos rabsággá, a gyötrődések poklává 
változott rá nézve az Augustinus-remeték zárdája, ennek 

felszínes, önámító világa és epekedett az ó-szövet- 
ségi próféták és az apostolok sorsa után, akik ott sürög- 
tek az élő ember-áradatban s papokkal, bírákkal, feje- 
delmekkel szemben, az utcákon, a tereken, a hatalmasok 
tornácaiban félelem nélül, megvesztegethetetlenül hir- 
dették azt, amit „a lélek ád vala nékik szólníok." 

Aztán szivére szorította a könyvek könyvét és tit- 
kos vallomást tett önmagának, a saját lelkiismeretének, 
hogy ö a zárdára s ennek fogadalmaira nézve meghalt. 

Dehát hová a csalódásoknak eme bús falai közül ? 
Ki a nagy, a lármás világba, a honnan elfutott ? ! És 
figyelni kezdte a külső világot kezében az ő kalauzával, 
a könyvek könyvével. És mit talált ott? Egy másfélezer 
éves keresztyén világot a názáreti Jézus által vetett fun- 
damentumon, de a Jézus lelke nélkül ! ... És ügy tet- 
szett neki, mintha az emberiség másfélezer év alatt mit 
se haladt volna, mit se okult volna; mintha ott volna 
most is abban a siralomvölgyében, a honnan a názáreti 
Jézus és az ő apostolai akarták kiszabadítani. 

És látja Áront, a főpapot, aki míg Mózes az 
Isten hegyén késik, hogy onnan a törvény, az isteni 
törvény pontjait lehozza, összeszedi a nép arany éksze- 
reit és arany borjút önt a láthatatlan Isten képmása 
gyanánt és oltárt épít, a honnan az meszebbre ragyogjon 
és többeket csábítson maga köré ... És látja, amint 
a nép siet, tolong: ki égő, ki hálaáldozattal és aztán 
leül és eszik és iszik és pajzánkodik . . . Azután hallja 
lelkében, amint kiált az Úr Mózesnek.- „Eredj, menj 
alá, mert megveszett a te néped, amelyet kihoztál Egyip- 
tomból!" 

Hová, hová hát a csalódásoknak eme bús falai 
közül ? ! 

És figyelt tovább és úgy tetszet neki, mintha a kö- 
rülte zsibongó világban az Éli pap fiaira ismerne, akik 
a gyülekezet sátorának ajtajában szemérmetlenkednek 

és nem hallgatnak az atyjok dorgáló szavára sem ; sőt 
viszik, ragadják magokkal az istenadta népet is be, be 
a bün fertőjébe — a gyehennába. 

Tovább tekint és megjelenik előtte a haldokló Dávid 
képe, amint vonagló tetemei mellett ott viaskodik egymás- 
sal Abjatár és Cadok — ez a versengő két pap — hogy 
melyikök kegyencének jusson a Dávid koronája? És 
aztán látja elesni Abjatárt, és meghalni Adoniát, annak 
kegyencét és látja Cadokot kevélyen ott ülni a főpapi 
székben és sütkérezni a Bethsabé kegyének fényében. 

És lát új és új képeket, amik szörnyűségesek, 
mint a Dániel látomásainak alakjai. Lát sereges papsá- 
got az idegen Istenek oltárai körül, az idegen királyok 
leányainak szeszélye szerint táncolni, dőzsölni ; lát papo- 
kat és papnőket a ligetekben, a berkekben, a cserfa, 
tölgyfa árnyékában és látja, amint a Bél-Isten papjai 
éjjelente magok lopkodják el a nép és a király által 
összehordott oltári áldozatokat ... és látja a bűnnek 
emberét, amint beül az Isten templomába és Isten gya- 
nánt mutogatja magát ! . . . 

Hiába volt hát a másfélezer év eltűnése?! Hiába 
volt a Krisztus halála, az apostolok kínszenvedése? 
Hiába annyi vértanúnak felséges tanúbizonysága? 

És mennél tovább nézett, mennél tovább figyelt: 
érezte, hogy nő, szétárad lelkén a próféták szentséges 
szenvedélye és rázta, csörtette zárdája bilincsét, mignem 
elküldte az Úr az ő angyalát, mint egykor a Péter bör- 
tönébe és ő szabaddá lett; szabaddá szivén az érzés, 
agyában a gondolat, ajkán a szó, az igazság. A remeté- 
ből az Úrnak prófétája I 

S újra, s még szorosabban ölelte most már keb- 
lére a bibliát, a könyvek könyvét és nagyboldogan 
kiáltotta az apostollal : „Jaj volna énnekem, ha én az 
evangyéliumot nem hirdethetném!" És!? És azután hir- 
dette bátran, merészen, ott a wittembergi egyetemen, a 

hová a bölcs Frigyes fejedelem bölcsesége juttatta, a 
hová az örök Isten jó tetszése segítette. És feltámadt 
benne az Ézsaiás lelke, a Jeremiás lelke, a Keresztelő 
János lelke, a Krisztus lelke, a Wikliffek és a Huss 
Jánosok igazsága és kiáltó szava végig zengett a világon, 
mint örvendetes üzenet és nem volt a bűnös világnak 
annyi földi hatalma, amely ezt az üzenetet hallatlanná 
tehette volna ; nem a Heródeseknek annyi fegyvere, nem 
a Kajafásoknak annyi furfangja, amely a világrend sorsa 
felett őrködő istenségnek ezt a kivont kardját kicsor- 
bíthatta volna. 

Ha emberektől lett volna ez a dolog, magában is 
összeomlik, de Istentől volt, tehát megdönthetetlen maradt ! 
1517 október 31-cíike egy újabb idő teljességének határ- 
napja, egy másfélezer éves éredés gyümölcse s ennek 
történeti kifejezése a protestantisnuis. 
Mi a protestantismus ? ! 

Az emberiség megtisztult lelkének ítélete a zsarnok- 
ság, a sötétség, a szolgaság, a tudatlanság, az Isten 
nevében űzött hamis sáfárkodás ellen. Békekötés az igaz- 
ságos istennel az evangyélíom világánál, a Krisztus kereszt- 
jénél, az apostolok haló poránál. A keresztyén ó kor 
testvériségének visszaplántálása a Krisztus szellemétől 
elfordult világba; a hitnek, a vallásnak a hamis bölcsel- 
kedés hálóiból való kiszabadítása ; az egyén felség-jogá- 
nak biztosítása ; a család szentségének, a társadalom 
becsületességének visszakövetelése; kötelességtudás a 
ledérség és könnyelműség helyett ; önmérséklés a tivornyá- 
zás és eszem-iszom helyén ; a gyönyör és erő kultusza 
helyett a szabadság és jog tisztelete ; az Isten bűnbocsátó 
kegyelmének csak az Istennél való keresése és megtalálása. 
Egy egész mesterséges világ kezdett összeomlani 
1517 október 31-én ; egy láttatós, egy kifelé tetszetős, de 
belől rothadásnak indiilt világ ; egy világ, amely hatal- 
mas és gazdag volt arra, hogy szolgálatába fogadja és 

oda kényszerítse a művészetet is és ennek remekeivel 
ennek szépségeivel takargassa a maga ürességét, a maga 
meztelenségét és számtalan gyöngeségeit; de így se 
bírta eltakarni. Hogyan is mondja csak Marót a francia 
költő ? 

„A jámbor nyájat sok hazug beszéddel, 

Ufrum-ok, ergók s qiiare-kk?i\ tölték el ; 

Az örökké való kenyér helyett — 

Adának rothadandó kenyeret ; 

Az élö olajág nekik hiába, 

Ök kapaszkodnak korhadt, száraz ágba." 

Ennek a szomorú világnak további nyűgeitől, 
további túlságaitól szabadította meg a feleszmélt emberi- 
séget Luther Márton az ő erfurti bibliájával s ennek az ő 
Isten-kereső lelkében termékennyé vált világosságával. 

Hogy ez a világmegváltás nem történhetett akadá- 
lyok nélkül, szenvedések és vérkeresztség nélkül, — azt 
tudjuk s az a dolog természetéből is következik. A 
koronáját nem szokta könnyen oda engedni senki ... A 
pápás egyház is megpróbálta ezt a koronát, ennek régi 
ragyogását megmenteni, de hiába. Vér, tüz, füstoszlo- 
pok támadtak e mentés nyomában ; börtönök teltek meg, 
haldoklók nyögése, gályarabok kiáltása hangzott az égig, 
az igazságos Isten itélőszékeig . . . de az 1517 október 
31-dikét a világtörténelem lapjáról letörölni többé nem 
lehetett ; a protestantismus elfoglalta Istentől kijelölt helyét 
és végzi a maga küldetését immár közel 400 esztendeje. 
Népek, nemzetek tesznek bizonyságot mellette, hogy élet- 
képes; a gyümölcsei bizonyítják, hogy az Isten jó tet- 
szésének adománya. 

Nemesebb lett tőle a tudomány, édesebb az igaz- 
ság keresése, több a jog, erösebb a nemzeti érzés s 
ami nem kicsinylendő, rákényszerítette magát a pápás 
egyházat is, hogy fegyvereit jobban megválogassa, bega- 
zolt házát megtisztogassa, fejének, tagjaínak több-keve- 

sebb reformálását megkísérelje, vagy legalább cégéres 
gyöngeségeit ügyesebben leplezgesse. 

És ez az ellenfél még sem nyughatik. Köszönettel 
tartoznék, hogy versenyfele támadt, aki megállította a 
végromlás szélén ; akivel együtt futhatna az igazság 
diadaláért ; de köszönés helyett kicsinyléssel fizet, ócsár- 
lással támad, a világ minden igézetével ostromol és azzal 
hitegeti magát, hogy „nem is egyéb ez az egész protes- 
tantizmus, mint az emberi lélek vergődése a következetlen- 
ségben és hogy elébb-utóbb vagy beolvad a nagy positiv 
áramlatba, tehát a pápás egyházba, amelyből kiszakadt, 
vagy azoknak számát fogja szaporítani, akik minden 
fejlődés végső eredményének az agnosticismust ismerik." 
(Schlauch.) 

Boldog önámításnak vagy ügyesen számító bizta- 
tásnak lehetne tartanunk ezt a főpapi nyilatkozatot, ha 
annyira figyelmen kivül nem hagyná a történelem tanul- 
ságait; ha el nem felejtené, hogy az a könyv, amely 
a Luther szeméről leszedte a hályogot és felélesztette 
lelkének alvó lángjait, az a könyv ma már a világ könyve, 
a nagyok és kicsinyek, a szegények és gazdagok könyve 
és e könyvön át nincs se keskeny, se széles út a moz- 
díthatatlanságára büszke pápás egyház felé ; e könyvön 
át az út, az egyenes út mindig és örökké csak a názá- 
reti Jézushoz, csak a Lutherekhez, a Zwinglikhez és a 
Kálvinokhoz vezet. 

Másfélezer éven át építgette a pápás egyház a 
maga örök időkre tervezett épületét. Építgette nagv mes- 
terkedéssel, az emberi indulatok, szenvedélyek, erők, 
gyarlóságok fortélyos számbavételével . . . Építette huza- 
vonával, vérrel, könyvek, betűk felett vívott háborús- 
kodással, császárokkal, királyokkal való hosszú birkózás- 
sal, nagy, olthatatlan hatalmi vággyal . . . s mikor azt 
hitte már, hogy az épülete mozdíthatatlan s a csúcsa 
immár az égig ér : — szél támad innen is, onnan is és 

megropogtatja a kevély épületet és feltakarja annak fun- 
damentomait . . . 

Mozdíthatatlan egyház, egy egyedül igaz és örök 
egyház ? ! . . . íme, egyszer megjön az idő teljessége, a 
megméretés ideje és egy szegény remete, egy kolduló 
barát is elég erős, hogy ezt a bevehetetlennek képzelt 
várat megostromolja . . . 

Talán ne kevélykednénk, hanem bízzuk az ítéletet 
továbbra is az örök Isten igazságosságára. 

Neked cselekedeteid vannak, — nekem hitem van. 
Neked ott van a te Krisztusod a keresztfán, az utcákon, 
az útfeleken : — nekem ide benn van a szívemben. Te 
osztogatod az Isten kegyelmét tetszésed szerint pénzért 
vagy ingyen : — én esedezem érette a porba omolva. 
Te megosztod a Krisztus érdemét a te szenteid között : 
én az apostollal rebegem : nincsen senkiben másban 
üdvösség s nem is adatott az ég alatt, az emberek között 
más név, amely által kellene megtartatnunk, csak a 
Krisztus neve ! Te jösz én ellenem dárdával, fegyverrel : 
én megállok előtted a Seregek Úránanak Istenének nevé- 
ben : — az én bibliámmal. 

A pápás egyházat nem bírta igazolni másfélezer 
esztendő ... A protestantismus még nem érte meg a 
négy század betelését. Várjunk, amíg eléri a másfél- 
ezret . . . Addig pedig bízzuk az ítéletet továbbra is 
az örök Isten igazságosságára, aki majd napfényre hozza 
az idő teljességében, hogy ki épített az egyetlen alapra 
aranyat, ezüstöt, fát vagy pozdorját. 

A Luther Márton emlékezete pedig legyen áldott, 
hogy kezében az ő bibliájával, lelkében, beszédeiben 
írásaiban ennek szellemével — reménységet nyújtott 
nekünk a további diadalomra ! 

A SÁROSPATAKI FŐISKOLA 
1898—99. ÉVI KÉPE ÁLTALÁBAN. 

Fötiszteletii Elöljáróság! Mélyen tisztelt közönség! 

Az Úrnak jóvolta ismét hozzá toldott egy új esz- 
tendőt a sárospataki főiskola életkorához. — Hányadikat 
már a sok közül, magunk is alig tudjuk teljes bizonyos- 
sággal megmondani. Bizonyos azonban, hogy épen most 
van 350-ik éve annak, hogy ez iskola alapitójának feje- 
delmi gondolkozású fia, Perényi Gábor, az addig még 
triviális, de úgy is jó nevű tanintézetet collégiiimi 
rangra emelte s ezt, mint ilyet — nagylelkű alapitvá- 
nyaival — a további fejlődés útján elindította. Ha drága 
hamvait több nagy jóltevőnk szent poraival együtt szét 
nem szórja a boszúra szomjazó vallásos türelmetlenség 
s csontjaikat oda nem dobálja „a mezei vadaknak", 
— ma bizonyára koszorúkkal járulnánk, hálás érzések 
között, édes, büszke tudattal zarándokolnánk maga- 
épitetle mauzóleumához. Hogyha már így nem csele- 
kedhetünk, hajtsuk meg zászlóinkat az ő széjjel szórt 
poraiban is mindenfelől reánk sugárzó nagy lelke előtt ; 
hajtsuk meg zászlóinkat itt e szent falak között, közel 
ama helyhez, amelyre a Perényiek lelkiismerete a 
reformatió lobogóját kitűzte s a magyar nemzetnek e 
földhöz és az élethez való jogát intézményileg kívánta 
biztosítani ; hajtsuk meg zászlóinkat előtte, előttük : a 
Dobók, Lorántfiak, a Rákócziak előtt és annyi sok, dicső 
alakja előtt a letűnt negyedfélszázadnak ; hajtsuk meg 
mindazok előtt, akiknek Isten után e collégium sorsára 
elhatározó befolyásuk volt — mind e mai napig ! 

Negyedfélszázados collégium ! milyen plánta 
volt az a Perényieké ! Ó milyen áldásos öntözés volt 
azé a Rákóczi Györgyé, azé a Lorántffy Zsuzsannáé, aki 
épen 250 évvel ezelőtt azért telepedett meg a sáros- 
pataki várban állandó lakásra, hogy azzal a szeretettel 
is, amellyel nem áldozhatott többé az élő férj honfiúi 
és vallásos érzéseinek és kívánságainak, — hogy még 
azzal is ezt a collégiumoi építhesse, ennek tisztességét 
és dicsőségét munkálhassa ! . . . 

Negyedfélszáz esztendő ! Mennyi ború és derű, 
zivatar és verőfény, küzdés és gyönyör, köny és mosoly ; 
oh mennyi felemelő és megrázó emlék szövődik e 
negyedfélszázad történetéhez ! Mint a pázsit a tavasz 
melegétől, úgy fakad emlékezetünkben a hosszú, viharos 
múltnak ezernyi gyász- és örömvirága ! . . . A fejedelmi 
jóltevők dicsőséges serege mellett feltűnnek sürün, 
tömött sorokban a prófétai ihletű tudósok, a tudománynak, 
nevelésnek, a jó rendnek és tiszta erkölcsöknek mennyei 
tüz által hevített szószólói ; a kipattant és üldözőbe vett 
lelkiismereti szabadságnak, a prot. alkotmánynak és hitnek 
rendíthetetlen védelmezői ; apostolok és evangyélísták s 
közű lök nem egy a martyrkoronával fején vagy a buj- 
dosók botjával kezében, vérrel verejtékező orcával, mint 
akinek nincsen hová fejét lehajtani ! . , . 

Negyedfélszáz esztendő ! Mintha ennek a fordula- 
tokban gazdag és gyümölcsöző múltnak minden számot- 
tevő alakja itt volna e pillanatban közöttünk, összesere- 
gelve egy nagy örömünnepre, amelyre senki sem hiva- 
talos a külső ember szerint I . . . S mintha valamennyien 
az isteni gazda kívánságát hangoztatnák felénk az üdvö- 
zültek átható szavával : „Adj számot sáfár, a te sáfár- 
ságodról !" 

Édes áhítattal és szívbeli hódolattal merengve 
viszontagságos múltunk emlékein, én volnék a legbol- 
dogabb e pillanatban — Főtíszteletű Elöljáróság és 

mélyen tisztelt közönség ! — ha a századok homályából 
felénk tekintő ősök ábrázata előtt tétovázás nélkül áll- 
hatnék meg s felhívásukra bátran és aggodalom nélkül 
s megnyugtatólag tudnék megfelelni. — Nem tehetem ; 
nem tehetem ! 

Egészben véve és csak a felötlő eseményekből, a 
könnyen látható és tapasztalható adatokból, mozzana- 
tokból vonva ítéletet, az 1898/99-ik iskolai év ellen 
senkinek sem lehet semmi bántó, aggasztó kifogása. 
Tanúimányi rendszerünk, fegyelmezésünk, egész nevelési 
eljárásunk ugyanaz volt, ami több év óta már; szemé- 
lyekben sem hozott ránk a tűnő esztendő semmi fel- 
tűnőbb változást; sőt lélekreható eseményekben sem 
voltunk szegényebbek most sem, minta közelebbi évek- 
ben. És mégis! Mintha árnyékok vetődtek volna közénk 
ennek folyása alatt ; mintha valami hűvös szellő csapódott 
volna olykor arcunkhoz, amely megdobogtatta szívünket 
is és tűnődésbe ejtett a jövő fejlődése felől ! . . . 

Ez a negyedfélszázadús collégium, amely soha 
egy percre sem tévesztette célját és nem esett hűtlenségbe 
nagy alapítóival szemben ; ez az ős tanintézet, amelynek 
jelszava: „Isten, haza és szabadság!" s amely e jelsza- 
vától soha el nem tántorodott és nevelt a hazának s 
ebben a haza üdveért az elsők között harcoló protes- 
tantizmusunknak meg nem vesztegethető fiakat és oszlop- 
férfiakat: ez a negyedfélszázados collégium, amely 
mindenkor büszke volt arra, hogy a tudomány verse- 
nyében s az oktatás fokozódó, rohamosan fejlődő köve- 
telései között is méltó maradjon fejedelmi múltjához : 
épen most, a negyedfélszázad bezáródásakor jut bizonyos 
intéző körök részéről abba a gyanúba, hogy alapítói 
nem jól szemelték ki helyét jövendőjének biztosításához ! . . 
Bűnévé kezd lenni, ami eddig sokunk szemében kiváló 
erénye volt, t. i. hogy nem Babilon vagy nem Niníve 
s nincs körülte a szórakozásnak, a világ szerinti gyönyC)- 

rüségnek elegendő vonzó tanyája s bűne az is, hogy 
nincs körületén a tanári karon kívül annyi hivatalos 
bölcs, amennyiből bizonyos célokra válogatni is lehetne ! . . 

Csodálatos, sőt megfoghatatlan, hogy ugyanaz a 
közoktatási kormány, amely nyilvánosan nem egyszer 
üdvösnek s hazai viszonyaink között kívánatosnak vallotta 
a felekezetek és az állam egymással való versenyét köz- 
oktatásunkra nézve ; hogy épen ez a kormány a jogi 
oktatás szükségessé vált reformját azzal akarja meg- 
kezdeni, hogy követeléseket állít fel, amelyeknek kielé- 
gítése csak a nagyvárosok s csak egyes kivételes 
központok szerencséje lehet. — Hogy a tudománynak 
s oktatásnak egyik-másik ős intézete miképen szolgált rá 
hosszú múltjával arra, hogy tőle meg ne tagadjuk a 
jövőt s hogy p. 0. az ev. ref. egyház mennyivel járult 
a nemzeti oktatás erősödéséhez s mennyi érdemet szerzett 
a nép-, közép- és felső-iskolai nevelés terén a századok 
folyamán : ezek ma mind mellékes tényezőkké kezdenek 
válni bizonyos vidékek politikai s közigazgatási nagy 
központjaival szemben ! ! . . . Ez az egyik árnyék, amely 
a tünö év folyamán meg-megjelent közöttünk, mint 
kísértő és aggódásba ejtett főiskolánk jövendőbeli jelen- 
tősége felöl. 

De ennél is aggasztóbb és fájdalmasabb az a másik 
jelenség, amely azt mutatja, hogy a protestáns egyház, 
mint olyan, nem bír eléggé érzékeny lenni a nevezett 
kísérlettel szemben s úgy szólván összetett kézzel nézi, 
hogy miként készül ellene az az áradat, amely múltjának 
egynémely nagy és költséges, sőt dédelgetett, — mert 
szükséges és dicsőséges — alkotását elsepréssel fenyegeti, 
vagy jobb esetben lassú sorvadással emészti meg. Tar- 
tunk tőle, hogy az a mozgalom, amely a tervezett 
reformnak reánk nézve sérelmes pontjai ellen körünkből 
indult s igazgató-tanácsunk útján egyházkerületünk zöld 
asztalától is támogatásban részesült és amelynek az 

egyetemes ev. ref. tanügyi bizottság is szószólójává lett : 
— nem válhatik olyan erőssé, hogy az ellenünk ható 
áramlatot feltartóztathatná ! ! Nem, különösen azért, mert 
nincs háta megett a protestáns egyház egyesített akarata 
és hátsó gondolat nélküli ügyszeretete. 

Ez a lanyhaság a prot. közgondolkozásban, amely- 
nek pusztító következményei elmaradhatatlanok : — ez 
a másik árnyék, amely meg-megzavarta az év folyamán 
ez iskola sorsán szeretettel csüggő egyének érzéseit és 
boldog reménykedését. Mint gondolatot is nehéz elvi- 
selni, hogy bizonyos szent hagyományokat úgy gázoljon 
keresztül az idő, hogy az ősök sírja is megremegjen 
tőle s hogy azt tekintsük egészséges reformnak, ami 
ellene van a századok tanulságainak s hogy a felsőbb 
oktatás cége alatt halomra gyűjtsük a tanulni vágyó, 
vagy tanulásra előjegyzett ifjakat bizonyos dédelgetett 
központokon, csak azért, hogy aztán magunk segítsünk 
nevetségessé tenni az iskolát és az oktatást azok előtt, 
akiket a nemzet vezéreivé kellene felnevelnünk és a 
tudomány minden fegyverével fel kellene öveznünk — 
a jövő küzdelmeihez. 

A legbántóbb pedig a múló év történetében az, 
hogy a hagyományok iránt való közönyösség, az ősi 
nagyság iránt való érzéketlenség — a saját szűkebb 
körünkben is hódítani kezd s maga ez a negyedfél- 
százados collegium — az események sajátszerű alaku- 
lása s az új iskolák s az üj rendszer által keltett nagyobb 
igények miatt — veszíteni kezd ősi glóriájából s a 
hegyen épített város, a bodrogpaiti Athenae, csak annyi 
értékűvé kezd válni az új idők embereinek szemében, 
amilyen darab kenyeret ád s hajdani particulái mellett 
már is veszteni látszik ősi kívánatosságából ! . . . Nem 
olyan régen még áhítoztunk utána, mint a hívő arab 
az ő Mekkája után és dolgoztunk és verejtékeztünk érte 
s a magunk tisztességeért, mert úgy voltunk meggyő- 



378 



ződve, hogy ennek nagysága, tisztessége emel valamit 
a mi kicsinységünkön is és gyönyörűségnek, semmivel 
fel nem cserélhető boldogságnak tartottuk, ha ennek 
terebélyes és lombos ágai alatt meghúzódhattunk . . . 
Nem vád és nem is dícséretképen mondom, hanem 
csak a változott viszonyok és megváltozott gondolkozás 
ismertetéséül és mementó gyanánt! 

De a kellemetlen érzéseket keltő jelenségek mellett 
is hűséggel forgolódtunk az egész év folyamán a reánk 
bízott feladatok körül s közben-közben boldogan tapasz- 
taltuk, hogy az a közoktatásügyi kormány, amely egé- 
szen sajátos és felekezet-ellenes álláspontra helyezkedett 
a jogakadémiai reform ügyében : — más oldalról szíve- 
sen engedett a protestánsok kipróbált tantervének a 
gimnáziumi oktatás javítása körül, sőt az egyetemi 
szabadsággal szemben, amely ártalmára volt már a 
tudománynak épenúgy, mint a taníttató szülök földi 
boldogságának : ezzel a szabadsággal szemben, mint 
mentő eszközt vette elő az akadémiák tanúimányi és 
fegyelmi rendszerét s a tanítási időt, a szünnapokat és 
colloquiumokat is ezek példája szerint kívánja az egye- 
temen meghonosítani. Ö legyen a megmondója, hogy 
— az ígérgetett decentralisatió elmaradása mellett — 
miként lehet majd a tömegekkel szemben az iskola és 
a tudomány jogát érvényesíteni ! . . . 

Ami közelebbről e coUegium különböző ágait 
illeti, ezek a magok törvényes kereteiben, de egy- 
mással testvéri egységben és békességben munkálták e 
tanintézet nagy célját, sohasem feledve, hogy mivel tar- 
toznak egyfelől az ev. ref. egyháznak s ebben a tiszán- 
inneni egyházkerületnek, mint fentartónak és a magyar 
hazának, mint közös édes anyának. Egyházi és hazafias 
ünnepeinken az egy lélek vezérlete alatt olvadtunk 
egybe tanítványainkkal ez évben is, sőt közülünk támadt 
az a gondolat is, hogy a reformáció emlékünnepe tétessék 

az összes hazai prot. tanintézetek közös ünnepévé, ami- 
hez úgy főiskolánk igazgató-tanácsa, mint egyházkerü- 
letünk közgyűlése is örömmel és elismeréssel adta bele- 
egyezését s ez irányban az egyetemes egyház képvise- 
letét már meg is kereste. 

A gimnázium az 1898/99. iskolai évben már 10 
osztállyal működött s a főiskolai igazgató-tanács fel- 
hatalmazást nyert a kerülettől a 11 -ik osztálynak, vagyis 
a 3-ik párhuzamos osztálynak felállítására és tanerővel 
való ellátására is. 

Az a körülmény, aminek különben csak örven- 
dezhetünk, hogy a gimnázium évről évre nő és terjesz- 
kedik: szükségessé tette az építkezés kérdésének újból 
való felvetését és sürgeti a több év óta tervezett külön 
tápintézeti helyiség megépítését is. — A tanári kar és 
gazdasági választmány, mint megbízottak, el is végezték 
e tárgyban a tőlük telhetőt ; megkészítették egy hosszabb 
időre szóló gimnáziumi berendezkedés tervét s a táp- 
intézeti építkezéssel kapcsolatban kifejtették a jobb 
módúak internátiisám vonatkozó gondolataikat is; de e 
munkálataikkal — azoknak részint túl eszményies igényei, 
részint elvi oldala miatt — nem tudták megnyerni az 
elöljáróság tetszését. Az építkezés szüksége bizonyos, 
végrehajása ma már meg is van könnyítve, legalább a 
tápintézetre nézve, mert a b. e. Miidrány András hagya- 
téka ellen indított per véget ért és pedig a főiskola 
előnyére s a nemes szellemű hagyományozó célzata 
szerint. A gimnáziumi építkezésre nézve késznek nyilat- 
kozott az igazgató-tanács és egyházkerület az állam- 
segély igénybe vételére s ha ez jó szerencsével végződ- 
hetik, akkor a tanári kar mindenre kiterjeszkedő s a 
mai felcsigázott igények szerint készített építkezési ter- 
vezete is veszíteni fog eszményiességéböl. 

A jogi és theológiai akadémia a maga hagyomá- 
nyos egységében, együtt, egy akarattal átdolgozta az 

„Álialános tan- és fegyelmi rendszabályok" -Sii, úgy amint 
az idő és a változott körülmények megkövetelték s 
ezekhez fogja idomítani, mihelyt a tanügyi politikában 
s az egyházi viszonyokban nagyobb állandóság lesz 
tapasztalható, a külön-külön tanúimányi és vizsgálati 
rendszabályokat is. E tan- és fegyelmi szabályok, ha 
nem viselik is magukon annyira az asketikus és egy- 
házias jelleget, mint a Rákóczi nevét dicsőítő s a Magy. 
Tud. Akadémiát is figyelemre és tiszteletre gerjesztő 
17-ik századbeli törvényeink; általában mégis annak a 
régi, nemes és vallásos szellemnek hatása alatt születtek 
és javíttattak át, amely a Rákóczi-törvényeket teremtette. 
— Ezek a szabályok, ha élőkké válnak az ifjúság keb- 
lében, s ha alkalmazásukból nem fog hiányozni a gyor- 
saság, a szigorúság : úgy a szülőket sok utólagos bánattól 
fogják megmenteni s jó hatással lesznek az ifjúság egy 
némely részének, t. i. azoknak fékentartására, akiknek 
szívébe a törvény betűi nincsenek beírva. 

E nagy vonásokban vázolt kép legyen bizonyság 
mellettünk: az ősök szelleme, a Ft. Egyházkerület vezérei 
és a Nt. Igazgató-Tanács előtt, de a nagyközönség 
előtt is arra nézve, hogy az 1898— 99-ik esztendő sem 
folyt el felettünk maradandóbb értékű munkásság nélkül ; 
és hogy — a nehéz idők dacára is — ebben is vetettünk 
valamit a jövendő számára, amelynek adja Isten jó ara- 
tását! Ez a vázlatos kép győzze meg az ősök szellemét 
afelől is, hogy ami árnyfoltok mutatkoznak az 1898 99-ik 
esztendő történetében, azért nem minket illet a felelősség, 
vagy csak legkisebb részben minket, e negyedfélszázados 
collégiumnak mai istápolóit . . . 

A «SÁROSPATAKI LAPOK>> 
15 ÉVI TÖRTÉNETE. 

Az ébredő Magyarország, a Széchenyi-reform 
terveitől áthatott nemzet, miként a múltnak annyi más 
bűnét, ügy a felekezetek közt uralkodóvá lett ellentéte- 
ket és méltánytalanságokat is kiengesztelni, elsimítani 
törekedett és pedig nemcsak társadalmi úton, hanem 
törvényhozásilag is. 

Az emberszeretetnek és nemzetboldogitásnak ez a 
nagy müve azonban — a dolog természete szerint — 
nem létesülhetett súrlódások, versengések, sőt rázkódá- 
sok nélkül. 

A helvét hitvallású vagy evangyéliom szerint 
reformált egyházat, mihelyt az új eszmék, mint valami 
mennyei villámlások, meghasogatták az előítéletek és 
kiváltságok százados kőfalait — a maga benső lénye, 
egész szelleme arra utalta, hogy az ó és új Magyar- 
országnak egymással folytatandó küzdelmeiben az utóbbi- 
nak harci sorai közé álljon s mint ilyen sietett iskoláit 
az új légáramlat előtt — mondhatnók mindjárt az első 
ébresztő szóra — édes várakozások között kitárni s 
összes művelődési intézményeit az új idő követelései 
szerint anyagi erejéhez képest átalakítani. 

Egyfelől ez átalakulásnak, tehát saját reformálásá- 
nak gyorsabbá és biztosabbá tétele, másfelől pedig a 
felriadt katholikus reactio lehető ellensúlyozása végett 
1832-ben felmerült a ttszáninneni egyházkerület őszi 
közgyűlésén Tarcalon (Jegyzőkönyv 206. p.) egy „Egy- 
házi folyóinís"-féle közlöny megindításának gondolata. 

Maga a fögondnok, a nemes reformoknak egyik első- 
rendű híve, gróf Teleky József vetette fel egy ilyen fajta 
sajtótermék kívánatos és szükséges voltát. A kerület 
szívesen üdvözölte a jó gondolatot s nemcsak elvben 
járult ahoz teljes készségével, hanem legott bizottságot 
is nevezett ki a sárospataki főiskola theológiai tanárai- 
ból és az egyházmegyék espereseiből a kiadás és szer- 
kesztés tervezetének mielébbi megállapítása végett. — 
Nem tudom, írja Szinyei Gerzson ' — beszámolt-e ez a 
bizottság az egyházkerületnek; annyi igaz, hogy az 
„Egyházi folyóírds" kiadása elmaradt, hihetőleg nem a 
kiadás költségei, hanem a szerkesztés gondjai miatt, 
melyeket senki sem akart magára vállalni ; az irodalmi 
viták izgalmaihoz, reménylhetőleg heves küzdelmeihez 
nem volt akkor emberünk, sem a tanári karban, sem az 
egyházkerületben. így történt, hogy a katholikusok ez 
irányban megelőztek bennünket és a Kovács Mátyás 
„Egyházi folyóírás"-áv8L\ (1832 — 1834.) s a Guzmics 
Izidor „Egyházi és vallásos tó/-"ával (1832—1839.) szem- 
ben, egyedül az „Erdélyi prédikátori tár"-t {\833~-\839.) 
tudjuk ez időből felmutatni Salamon József kolozsvári 
tanár szerkesztésében. 

Az első jó alkalom elszalasztása után egészen 
1857-ig kellett várakoznia a sárospataki főiskolának és 
a tiszáninneni egyházkerületnek, míg a Teleky által fel- 
vetett gondolat megérhetett. Erdélyi Jánosé, az országos 
nevű költőé, müítészé és bölcsészé az érdem, hogy a 
sok szenvedést látott prot. egyház szellemét a „Sáros- 
pataki Eüzetek" által megszólaltatta, ébresztgette, a hamis 
ellenvélemények bírálgatása, az egyház és tudomány 
nagy kérdéseinek felvetése és vitatása által a közvéle- 

' Vázlatok és képek a sárospataki ev. ref. főiskola XVllI. 
és XIX. századbeli életéből. — „Sárospataki Lapok" 1883. és 
„A sárospataki főiskola értesítője." 1895. 42. 1. 

ményt tájékoztatni, irányozni, a prot. eszméidnek liíveket 
toborzani s a mélyebbre törekvő prot. munkásokat össze- 
tartani segített. 

A „Sárospataki Füzetek" szükségpótiónak, a prot. 
egyiiázra nézve nyereségesnek bizonyult a „Prot. Egy- 
házi és Iskolai Lap'' újabb folyama (szerkesztette dr. 
Ballagi Mór) mellett is; becsét elismerték az egyhá- 
zunkon kivül állók, el a nem felekezeti sajtó és a 
magyar irodalomtörténet búvárai is ; de minden jóra- 
valósága mellett is küzdelmes életet élt, mint maga a 
hazai protestantismus. Jóllehet először, az Erdélyi János 
szerkesztőségének első időszakában (1857 — 1861-ig) 
Hegedűs László sárospataki lelkész, a.-zempléni esperes 
és Szeremley Gábor theologiai tanár, később pedig — 
az Antalfy János (1862—1863.), dr. Heiszler József 
(1866—1868.) és Bihari Imre (1869.) szerkesztők idejé- 
ben a tanári kar állott a füzetek mellett anyagi és 
szellemi támogatóul : az anyagi gonddal mégis egyre 
birkóznia kellett, mígnem 1869-ben az évfolyam teljes 
befejezése előtt, pártfogás hiánya miatt megszűnt. A 
tanári kar nem bírt Mecaenasa is lenni a saját szellemi 
termékének, a sárospataki főiskola és a tiszáninneni 
egyházkerület pedig — miért, miért nem? — elnézte 
a vállalat lassú elenyészését. 

Ez országos tisztességü folyóirat szünetelése alatt 
az állami közoktatás a visszaállított alkotmány termé- 
kenyítő levegőjében rohamos gyorsasággal kezdett fej- 
lődni. A múltak hibáinak javítása közben azonban nem 
tudtak a javítás közegei kikerülni bizonyos mérvű 
túlságoskodást. Talán, hogy a saját jelességeik inkább 
kitűnjenek, talán, hogy a felekezetekre sarkalóbbakká 
váljanak, sértegetni kezdték a protestantizmust, ennek 
iskolai rendszerét, berendezkedését; tanerőinek qualifi- 
catíóját, megbízhatóságát kérdésekkel, kétkedéssel ostro- 
niolták s \gy az államkormányzat és az ezt szolgáló 

sajtó körében — kivált a tanügyet illetőleg — anti- 
protestáns szellem kezdett erőre kapni. Növelte a bajt, 
hogy a magunk emberei közül is sokan felültek a kétes 
értékű hireknek s zavar támadt lelkükben a protestan- 
tismus és az ezt képviselő tanintézetek felől s az itt-ott 
mutatkozó gyöngeségekért az erőseknek, a teljesen hiva- 
tottaknak is szenvedniök kellett a közvélemény előtt. 
Éhez járult az a körülmény, hogy a XVIII. század 
kritikai szelleme a theologiai tudományosságot is az új 
és újabb utak nyitására ösztönözte az igazság keresése 
közben, ami — részben a külföld hatása, részben az 
egyes búvárok saját kutatásai s a dr. Ballagi Mór szer- 
kesztette „Prot. Egyházi és Iskolai Lap" és ennek- ellen- 
lábasai útján, létrehozta nálunk is a különböző theol. 
iskolákat, vagy legalább irányzatokat. A sárospataki 
theol. akadémia tanárai lelkük sugallatát, de hagyomá- 
nyaikat is követve, a szabadelvű irányzathoz csatlakoz- 
tak s ennek váltak szószólóivá az irodalomban, ami 
szintén félreértéseket támasztott és megnyugvást követelt. 
Mindezek az okok együtt véve, vagyis a múlt 
tisztes emlékei s kötelező ereje, a jogos és jogtalan 
gyanúsítások, a komoly alapot nélkülöző aggodalmak 
s a tanári kar magasabb becsvágya stb. — arra bírták 
a tankönyvírás terén már 1873. óta országos elismerés 
mellett működő „Sárospataki Irodalmi Kört,"- liogy 
magát egy könnyebb mozgású közlöny kiadására hatá- 
rozza el, amellyel az innen-onnan megtámadott protes- 
tantismusnak, a prot. tanügynek s közelebbről — ha 
kellene — a sárospataki főiskolának hivatott védője és 
szószólója legyen. Siettették e közlöny létrejövetelét 
dr. Ballagi Mórnak, a „Prot. Egyház és Iskolai Lap" 
nagyérdemű, de immár megfáradt szerkesztőjének barát- 
ságos biztatásai, aki a saját szellemének folytatását 
szerette volna mintegy biztosítva látni a sárospataki 
tanárok által szerkesztett lapban vagy folyóiratban ; 



385 



továbbá a debreceni zsinat (1881.) többségének a 
tiszáninneni egyházkerület demokratikus és presbyte- 
rianus irányzataival szemben elfoglalt álláspontja. 

1881. szept. 28-ra odáig érett már a közlöny 
sorsa, hogy a „Sárospataki irodalmi Kör," mint kiadó, 
megválasztotta Mitrovics Gyula theol. tanárt egy heti 
lap szerkesztőjéül s megbízta a lap tervezetének meg- 
készí lésével. Ö aztán azzal felelt a benne vetett teljes 
bizodalomra, hogy 1881. december 4-én beterjesztette 
a kívánt tervezetet s miután azt a Kör a legszebb 
remények közt elfogadta és minden részletében helye- 
selte, december 10-ére már kinyomatta a „Sárospataki 
Lapok" mutatvány-számát is az elfogadott programm 
kíséretében. 

A közlöny neve tiszteletteljes visszaemlékezés a 
„Sárospataki Füzetek'' -re s magában is bizonyos ígéret 
a szent hagyományok megbecsülésére. A programm 
szerint a lap az egyház és iskola legfontosabb kérdéseit 
vitató vezércikkek, a tudomány színvonalán álló s némi- 
leg a „Sárospataki Füzetek "-et is helyettesítő tárca- 
közlemények, beható könyvbírálatok, a hazai és külföldi 
(egyházi és iskolai) irodalomnak figyelemmel kísérése, 
rövid ismertetése, az egyházi és iskolai mozgalmak 
bírálatos feltüntetése (közéletünk) s felekezeti múltunk 
titkainak derítgetése, tisztázása által kívánt szolgálatokat 
tenni a hazai prot. egyháznak, apróbb közleményeivel 
pedig a napi eseményekre is kiterjeszkedett. (Vegyes 
közlemények). 

Mitrovics Gyula, mint szerkesztő, az ö irodalmilag 
is jó nevével s szélesebb összeköttetéseivel mindjárt 
kezdetben számos kiváló munkatársat gyűjtött a „Sáros- 
pataki Lapok"-hoz az ország különböző vidékeiről s 
úgy az ev. ref., mint az ág. evangélikus egyház hívei 
közül. Szerkesztö-társakül — miután a Kör úgy e 
tekintetben, mint a szerkesztés minden dolgában szabad 

25 

kezet biztosított neki — Bokor József böicsészet-tanárt 
(most a budapesti egyetem magántanára s a Paliász- 
Lexikon szerkesztője) és Radácsi György theol. tanárt 
kérte magához szerkesztő-társakúl, akik közül azonban 
Bokor József csak az 1882. október haváig maradt a 
lap mellett s helyét Zsoldos Benő, gimnáziumi tanár, a 
Thukydides fordítója foglalta el 1884. május 26-ig, 
amely időn túl egész 1886. végéig Radácsi György 
egymaga működött a lap mellett szerkesztőtárs gyanánt. 

1886. végén MUrovics Gyula kavesebb zaklatással 
Járó munkásság után vágyakozván, a szerkesztőségről 
lemondott s miután az „Irodalmi Kör" legszívesebb 
kérelmére sem volt hajlandó a sok félreértetéssel járó 
szerkesztőséget tovább folytatni, helyét a lapkiadó-kör 
bizalmából Radácsi György foglalta el s két éven át 
(1887, 1888.) társ-szerkesztő nélkül, 1889-től 1894. 
végéig Búza János, gimnáziumi tanárral, ismeretes tan- 
könyvíróval, mint főmunkatárssal, 1895-től pedig Búza 
János (társ-szerkesztő) és Dr. Rácz Lajos gimnáziumi 
tanárokkal (főmunkatárs) együtt küzdött s küzd a lap 
színvonalának fentartásáért. Nagy és szinte irigyelt 
sajátossága s ritka előnye volt e lapnak s szerencséje 
a szerkesztőségnek, hogy a „Sárospataki Irodalmi Kör" 
minden tagja erkölcsileg kötelezett munkatársa is volt 
a saját közlönyének. 

Már megindulásával jó hatást gyakorolt egyházi 
és iskolai hírlapirodalmunkra, mert versenyre késztette 
az efajta lapok sorsának hivatalos gondozóit. Élénk s 
alkuvást nem ismerő kritikai szellemével pedig csak- 
hamar felrázta az aléldozó erőket, jótékony vitákat 
támasztott, amelyek tisztították egyházi és iskolai éle- 
tünk körül a levegőt. 

Theologiai álláspontjára nézve a szabadelvű, az 
u. n. rationálís vagy modern irányzat, egyházalkotmányi 
tekintetben pedig a conservativismus képviselője lévén, 

sok félreértésnek volt kitéve azok részéről, akik elmé- 
jökben a kettőt — legalább a meglepetés első percei- 
ben — összeegyeztetni nem tudták, később pedig talán 
nem is akarták. Álláspontjának mindkét iránya miatt 
gyakran kellett összemérnie fegyverét a másként gondol- 
kozó egyházi és iskolai lapok munkatársaival, de e 
mérkőzések csak növelték önbizalmát s szaporították 
jóakaróinak számát. 

Mennél inkább haladt előre a tűnő időben, annál 
inkább nőtt a legjobbak elismerésében, úgyannyira, 
hogy már b. e. Török Pál, dunamelléki püspök — 
nagyra becsülvén a tanügy körül tanúsított éberségét 
és bátor fellépéseit — egy országos prot. tanügyi lappá 
óhajtotta volna átalakíttatni, ami azonban maradt egy- 
szerűen megtisztelő pium desiderium. A vallás- és 
közoktatásügyi minisztérium is csakhamar észrevette 
létezését s a sok hivatalos tévedés ellen és a protestáns 
egyházak védelmére írott cikkeinek az lett gyümölcse, 
hogy odafent jobb véleményre hangolódtak irántunk s 
a tendentiósus statisztika túlságai megkevesedtek. 

Álláspontjához és a protestantismus szelleméhez 
híven, testvérekűl ölelte az unitárius atyafiakat s mikor 
épen a „Sárospataki Lapok" gyakori sürgetésére is a 
Magy. Prot. írod. Társaság, sok vergődés után, meg- 
alakult s a merev kálvinisták és a merev lutheránusok 
az unitáriusokat a társaság kebeléből közös akarattal 
kiszorították, nem bírta eléggé rosszaiul a XVII. század 
dulakodó szellemének megújulását. Jutalma az lett, 
hogy krypto-unitárismussal vádolták a győzők s lati- 
íudinarismusnak minősítették testvérszeretetét — a 
dogmák dicsőségére. A „Sárospataki Lapok''-at lesza- 
vazták, de legott meg is gyújtották e szeretetlenkedéssel 
a gyűlölködés üszkét, amit szépen el tudott volna 
oltani a közös munkában kifejlődő, kölcsönös szeretet. 

Hiszen, ha legalább a lutheránus testvéreket aztán 

25* 

egészen megnyerték volna a mi orthodox barátaink ! . . . 
De — és erre is rámutatott a „Sárospataki Lapok" — 
a lutheránus egyház tovább is űzte a külön oltárokon 
való áldozást s még a tudományos törekvések terén 
sem adta fel a maga különlegességét, pedig azon a 
hivatalos pecséten úgy szorítja egymást az az élettelen 
két kéz ! . . . 

Amint az orthodox kálvinisták és unitáriusok mind- 
jobban feltüzelődtek egymás ellen és gúnyt űztek egy- 
más nagyjaiból, a lutheránusok pedig sehogy sem 
akartak nagyobb melegségre gerjedni — az egyesülés 
dacára sem : — a „Sárospataki Lapok" megpróbálta 
még az egyre széthúzóbb erőket összegyűjteni a prot. 
tanáregyesület címe alatt, — de sikertelenül. Abból a 
nézetből indult ki, hogy a protestánsok egybeolvadását 
meg kell előzni a tudományt képviselő protestánsok 
testvéresülésének ; de — bár e nézet helyes voltát senki 
sem tagadta — a testvéresülés megtört a debreceniek 
merevségén vagy nem akarásán. Az egyesülési törek- 
vések ideje alatt lutheránus atyánkfiai is mindinkább 
kezdték erősíteni saját őrállomásaikat s felmondani 
itt-ott még a százados közösséget is, ami aztán arra 
bírta a „Sárospataki Lapok "-at," hogy egyesülésre hívo- 
gató hegedűjét elnémítsa, — fűzfára akasztván. Az 
olvasónak lehetetlen volt észre nem vennie, hogy a 
„Sárospataki Lapok" egy idő óta nem vette többé 
igénybe az ág. ev. testvérek segítségét az egyházi és 
iskolai kérdések tisztázása körül. 

Theologiai álláspontjából folyt az is, hogy az 
igazságkereső tudományt többre becsülte holmi vizenyős 
elméleteknél, az utcaszögleteken való imádkozásnál s 
az u. n. gyakorlati keresztyénségért a tudomány fegy- 
verét nem volt hajlandó az oltár tüzén elégetni. A 
„húsvéti igazságok" vakító fényével kész volt inkább 
botránkozást támasztani az erötelenekben, mint gyanút 

ébreszteni a maga igazságszeretete ellen. „Excelsior!" 
ez volt jelszava s protestáns akart maradni mindvégig, 
ennek a szónak legfelségesebb értelmében. 

Több világosság után vágyó természete hozta 
magával, hogy folytonosan nyugtalankodott és ujabb 
meg újabb reformokat sürgetett. Énekes könyvünk, s 
bibliánk revisiójáért egyetlen prot. lap sem fáradt meg 
annyira, s olyan hűséges odaadással, annyi őszinte 
birálattal egy sem kisérte azok folyását, mint a „Sáros- 
pataki Lapok;" a Prot. Irodalmi Társaság kiadványait 
sem bírálta meg egy sem nagyobb ügyszeretettel, mint 
ez. Istenitiszteletünk s temetésünk reformjához is voltak 
gondolatai s egy temetési énektár érdekében nagyobb 
erőfeszítésre is vállalkozott, noha mind ez ideig nem 
elegendő sikerrel. 

Egyházalkotmányi elveihez híven, rendíthetetlen 
barátja volt a prot. autonómiának s mint ilyen, a zsinati 
kisebbség nézeteit képviselte. Lorántffy Zsuzsanna szel- 
leme ihlette s ezért presbyteriánus volt és demokrata. 
Elszomorodva látta : miként megy be a zsinati többség, 
majd még inkább a konvent a régi mesgyék kinyíto- 
gatásába s mint fogad el segélyt az államtól a saját 
maga által fennen hangoztatott s egyedül protestánsnak 
vallott elvek megtagadásával s mmt elégítteti ki magát 
fillérekkel s mint engedi át iskoláinkat s mint tapod- 
tatja meg alkotmányunkat a pánszlávok, a pánluthe- 
ránusok, a pán-románok stb. állami megfékezhetése 
végett. Nem bírta jó szívvel elviselni püspökeink név- 
változtatását, mert félt a névvel járó igényektől ; még 
kevésbbé tudott belenyugodni püspökeink főrendiségébe, 
mert a Deák Ferenc-féle főrendiház volt eszménye s a 
papot — még ha püspök is — ott szerette látni a 
gyülekezete körében, kezével a gyülekezet szívén. A 
tiszánínneni kerület maga is leszavazta, — noha óriási 
erőfeszítéssel és csak kivételes, személyes tekintetek 

miatt — a „ Sárospataki Lapolí"-at ; de soha senlíi sem 
tudta meggyőzni afelől, hogy e leszavazással előbbre 
vittük volna prot. egyházunk sorsát. Sőt — ezt a 
„Sárospataki Lapok" mindannyiszor sérelemként han- 
goztatta — a számarány címe alatt engedte magát a 
református egyház az ág. ev. egyházzal szemben is, a 
főrendiség varázsáért megkisebbíttetni, jogaiban meg- 
csorbíttatni. Ám, aki az ellenkezőt igazolni tudja, vessen 
a „Sárospataki Lapok"-ra követ! . . . 

A lelkészválasztás kérdésében a szabad választás 
híve volt s küzdött az erdélyi specialitások ellen, de e 
ponton is leszavaztatott. A ref. egyház vajha soha meg 
ne bánná, hogy hütelen lett a szabadság eszméjéhez ! 
A létszámukban megfogyott theol. akadémiák s a mutat- 
kozó káplánszükség avagy nem a „Sárospataki Lapok" 
mellett kiáltó bizonyságok-e? S nem az-e a második 
(budapesti) zsinatnak az a ténye is, amellyel elébbi 
lelkészválasztási törvényeit a szabad választás eszmé- 
jével úgyahogy kibékíteni igyekezett?! 

Ha aggodalommal nézte is az államnak egyházi 
s iskolai autonómiánkba való belebb-belebb nyomu- 
lását s konventünknek az állam kívánságai előtt való 
meghódolását, nem sorakozhatott azok közé, akik az 
u. n. egyházpolitikai törvények létrejöttétől iszonyodtak. 
Annál a humanismusnál fogva, amely eleitől kezdve 
tulajdonsága volt, üdvözölnie kellett már a zsidó- 
keresztyén házasságot is, annál inkább tehát a kedve- 
zőbb viszonyok között született házassági új törvény- 
javaslatot, amely a mi konventünk házasságügyi bizott- 
ságának tétlenkedésére is jó mentséggé vált. Az egyen- 
lőség, sőt az egyenjogúság követelménye volt az, így 
a „Sárospataki Lapok"-nak tiszteletben kellett azt tar- 
tania, mégha esetleges következményei egyelőre a prot. 
egyházakra nem bizonyulnak is szerencsét hozóknak. 
De az 1868. LIII. t. c. fentartásaért, a gyengébb részére 

abban lehelyezett biztosítékokért megint csak a „ Sáros- 
pataki Lapok" küzdött a legelsők között s a vegyes 
házasságból születendő gyermekek vallását inkább 
óhajtotta törvény által meghatároztatni, mint kitenni az 
ifjú házaspárokat a róm. katholikus papok merészke- 
déseinek, lélekfogdosó tolakodásainak. 

A „Prot. Szemle" volt szerkesztője, az egyházi 
sajtóról adván birálatos áttekintést, önként nyújtott 
magafonta koszorút a „Sárospataki Lapok"-nak az 
egyházpolitikai vita folyása alatt tanúsított s másokat 
messze felülmúló bátor és odaadó viselkedéseért. Mi 
odanyújtjuk azt — utólagosan — a Mocsáry Lajosok- 
nak, Kovách Károlyoknak, Ujfalussy Béláknak, a Fejes 
Istvánoknak stb. 

Nem jól Ítélné azonban meg a „Sárospataki 
Lapok" gondolkozását, aki azt hinné felöle, hogy az 
egyházpolitikai reformmal, mostani formájában is, meg 
volna elégedve. Távol legyen ! Elfogadta bevezetésként 
— a teljes felekezeti jogegyenlőséghez, az 1848. XX. 
t.-cikkben kimondott szent igazság beteljesedéséhez. 
Ha ez nem bevezetés — ez volta „Sárospataki Lapok" 
meggyőződése — akkor a prot. egyházak ki vannak 
játszva és oda vannak dobva az uralkodó egyház lábai 
elé, hogy az taposson rajtok és tomboljon a megerő- 
södött Regnum Marianumnak talán az autonómia 
támasztó oszlopai által is biztosított kőfalai között. 

A prot. egyház megváltozott helyzetének tisztá- 
zása, a jövendő előkészítése, a Sárospataki Lapoknak 
egyik fő feladata volt. Nem unta meg rá-rámutogatni 
a róm. kath. egyház papjainak sáfárkodásaira, a milliók 
kamataiból emelkedő várakra, a kisdedovókra, lelenc- 
házakra, a leányiskolákra, a sokrendbeli alapítványokra, 
a szaporodó társulatokra, legényegyletekre stb. s ezek- 
kel szemben a prot. lelkészek és egyházak teendőire. 
A tudományokban való tovább haladásra, a hálónak a 

mélyre vetésére ösztönözte a vezéreket, a lelkészi karo- 
kat s több egyháziasságot óhajtott a tanítókban s 
melegebb érzést a lelkészek és tanítók egymáshoz való 
viszonyában, közös munkájuk dicsőségéért. „A paro- 
khiális könyvtárak" sürgetésével egész egyházírodal- 
munkat s Prot. Irodalmi Társaságunkat is elismerésre 
kényszerítette s a bibliafordító Káro)i nevének meg- 
tisztelését, e tiszteletnek országraszóló megerősítését 
is azért tartotta főként — a nagy alkalom közeledtén 
elengedhetetlen kötelességnek, mert hitte, hogy egy 
nagyobb szabású Károli-ünnepnek felrázó hatása lesz 
egész prot. társadalmunkra s talán irodalmunkra, sőt 
bibliaszeretetünk fokozására is. Azt a koronáját a 
Sárospataki Lapoknak, hogy a Károli-ünnepélyt ő indít- 
ványozta s a Károli-szobor és irodalmi emlékek értelmi 
szerzője is ő — senki, soha el nem veheti. 

A szűkebb s tágabb körű lelkészi értekezleteknek 
eleitől kezdve lelkes támogatója volt, de nem engedte 
magát ez eszme által elragadtatni s nem bízott ezek 
gyors felvirágzásában mindaddig, míg a lelkészek anyagi 
sorsa jelentékenyen meg nem változik. A szegénységet, 
amely a lelkészi kar &gy jó részét iszonyú súllyal 
nyomja, mindig akadálynak tekintette e lap a tudomá- 
nyos továbbképződés útján s épen ezért fájlalta aztán 
gyakorta, hogy a parokhiális könyvtárak megtestesité- 
sére a ref. egyházegyetem nem tett meg minden tőle 
telhetőt ! . . . 

A változott helyzethez illő kalauzul szolgáltak — 
hogy csak a nagyobbakat említsük — a Fejes István, 
Görömbey Péter, Lukács Ödön tanulmányai, amelyek 
egyházunk jövendő képét aggódó szeretettel rajzolgatják. 
Azokhoz — akik tüntetve nevezték magukat twzpapoíi- 
nak — az egyház tovább építésében a „Sárospataki 
Lapok" nem csatlakozhatott. A rohanva haladást, a 
rémület terjesztést, a pellengérre hurcolást, akasztófa- 

állítást, a gyanúsításokból való élösködést mindenkor 
elítélte, jóllehet az igazság védelmében volt bátorsága 
országos nagyjainkkal, magával a konventtel s ha kellett, 
a kormánnyal és a róni. kath, főpásztorokkal szemben 
is síkra szállani. 

A 600 frtos papi fizetési minimumot nevetséges- 
nek bélyegezte a családi életet élő, gyermekeket nevel- 
tető prot. papok részére, akkor, amikor a róm. és gör. 
katholikus papok kongruája is rendezés alá kerül s a 
főpapok fejedelmi javakDan dúslakodnak. Annál nagyobb 
örömmel üdvözölte a papi özvegy-árva gyám intézet meg- 
születését, amely — még mindig szegényesen ugyan — 
de könnyebbíti a prot. pap lelkén az élet terhét és 
nyugodalmasabbá varázsolja halálát. A „Sárospataki 
Lapok"-nak nagy része volt abban, hogy e gyámintézet 
az osztó igazság és jézusi szeretet elvén épüljön fel a 
szegényebbek kibékítésére. 

A domesztikát első percétől élénk figyelemmel 
kísérte s míg egyfelől szívesen látta volna annak — a 
nagyobb haszonra való kilátás kedveért — decentrali- 
salt kezelését, addig másfelöl sohasem tudott beletörődni 
az elforgácsolási rendszerbe, amely csak pillanatnyi 
javulást okoz és nem felüdülést. 

Nem volt egyetlen komoly kérdése sem a protes- 
táns egyháznak, amelyben a „Sárospataki Lapok" ide- 
jében, gyakran első sorban s mindenkor ébresztőleg, 
vagy legalább tájékozíatólag állást ne foglalt volna s 
kivétel nélkül azzal a független gondolkozással, amely 
lényéhez tartozott s amely nem engedte, hogy általa, 
körülte klikkek képződjenek s a nyilvánosság elé tar- 
tozó dolgok onnan — személyes tekintetek miatt — 
elvonassanak. Úgy harcolt, mint akinek nem volt szük- 
sége emberektől nyerhető földi jutalomra. 

Ellenségei talán kétséget támaszthatnak önzetlensége 
ellen, de ezekkel szemben az ő jutalma ő magában vagyon. 

Amily odaadással csüggött a szorosabb értelem- 
ben vett egyházi ügyeken, épen olyan gondja volt az 
egyháznak jellemzőleg u. n. veteményes kertjeire, az 
iskolákra. 

Mint a „Sárospataki Irodalmi Kör"-nek, tehát egy 
sokra hivatott tanügyi társaságnak közlönye, az iskolák 
szeretetével kezdte pályafutását, nem . is kezdhette volna 
nélküle. Azzal a hittel indult, hogy az egyház és iskola 
édes testvér, a prot. egyház pedig az iskolán épült 
vára a szabadságnak, a tudománynak, s az erkölcsi- 
ségnek; ezzel a hittel haladt előbbre és mindig csak 
előre, behatólag bírálgatva annyiszor, amennyiszer úgy 
az államnak, mint a prot. egyháznak a tanügy érdeké- 
ben tett lépéseit, vagy ebbeli kötelességeik halogatását. 
A Bokor József, Zsoldos Benő, Bódva, /IhiOri^ Nemo 
cikkei, tanügyi kritikái, kivált pedig Búza János főmunka- 
társnak, majd társ-szerkesztőnek a miniszteri jelentések, 
iskolai értesítők felett tartott szemléi, szemrehányásai 
mindinkább ismeretesekké tették a „Sárospataki Lapok"-at 
a közoktatásügyi minisztériumban • is s tanácsait meg- 
szívlelték. Az a sok hamis vélemény, amelyet a prot. 
egyház ellenségei koholtak qs terjesztettek a prot. isko- 
lák ellen, kezdett lassanként odafent is hamis pénznek 
bizonyosodni, sőt a közoktatásügyi kormány nem átal- 
lott még reformeszméket sem elfogadni többé a prot. 
tanintézetektől. 

A protestáns egyházi és iskolai sajtó egyenesen a 
sárospatakiak sikerei folytán vette komolyabb müve- 
lés alá tanügyünket s kezdett több tért és időt 
áldozni az iskolák érdekeinek, amelyeket azelőtt 
elvből-e, vagy munkások hiányában, meglehetősen elha- 
nyagolt. 

A népiskolától fel az akadémiákig, minden nagyobb 
mozdulatát észrevette prot. tanügyünknek, sőt egyetemes 
tanügyünk fejlődésének is. A népiskolát féltette az 

eltudákosítástól és félti ma is s legalább is oly mér- 
tékben félti a világpolgáriasságtól, az elfelekeze- 
tietlenedéstől, miután felekezeti tanítóképző-intéze- 
teink megfogytak s a lelkészek nem vették — mert 
sok helyen nem is vehették át — a felekezeti vallás- 
oktatást. Egészséges viszonyok között s felekezeti 
iskolában a tanító joga maradna az minden időben. 

A középiskola kérdésében vonzódott az egy közép- 
iskola felé, de veszedelmesnek tartotta a hosszú kísér- 
letezést, a folytonos bizonytalanságot, ami e téren több 
ideig divatozott. A görögpótló tanfolyamot is csak 
kísérletnek tekintette s ezért nem is tudott érte felmele- 
gedni. A holt nyelvek szűkebbre szorításának, a modern 
nyelvek hathatósabb tanításának barátja volt s azt 
vallotta, amit a sárospataki gimnáziumi tantervjavaslat, 
hogy csak a magyar nyelv és irodalom lehet a közép- 
iskolai oktatás igazi központja, de hozzátette, hogy 
kellő óraszámmal s az egész tantervnek megfelelő 
átalakításával. Az államnak a létszámra (60) vonatkozó 
intézkedését, a mai növendékek ifjú kora s a fegyel- 
mezési eszközök megváltozása mellett — félreformnak 
minősítette s a tanári diplomák helyett többre nézte a 
lelkiismeretességet s az iskoláknak egyesekben lángolva 
égő szerelmét. A szülők nembánomságát, vagy egyes 
tantárgyak iránt kimutatott ellenszenvét a siker akadályai 
között emlegette. 

A jogakadémiát a prot. főiskolák kiegészítő részé- 
riek vallotta s vallja, föltéve, hogy ezeket igazán pro- 
testánsokká tehetjük s növendékeiket a prot. egyházak 
számára már az akadémia falain belül elpecsétel- 
hetjük. Ez irányban a „Sárospataki Lapok"-nak még 
mindig vannak beteljesítetlen óhajtásai. A kötelezett 
doktorátust a tudománnyal űzött káros játék gyanánt 
ítélte el. 

A theol. akadémiák iránt — könnyen érthetőleg — 

előszeretettel viseltetett, de nem hunyt szemet fogyat- 
kozásaik előtt. Az lett volna vágyainak netovábbja, 
hogy a végzett ifjú a tudomány olthatatlan szerelmével 
távozzék el belőlük s egész életére elhatározó irányt 
nyerjen tantermeikben. A szemináriumok által való össze- 
melegedését a tanárnak és tanítványnak elengedhetetlen 
kívánalomként hangsúlyozta. A leendő papoknak tanítói 
diplomaszerzésre való kényszerítése miatt hosszú harcot 
folytatott a debreceniekkel, akik már maguk is elálltak 
régi követelésüktől. A theol. akadémiák elnéptelene- 
dését a kor megváltozott gondolkodásában, a papi 
hivatal csekély javadalmában, s az egyházpolitikai 
törvények hatásától való félelemben vélte feltalálni. 

Az egyetemekről aláözönlő lelkíismeretlenséget, 
iskolakerűlési szabadságot, a tudomány cége alatt 
űzött csalárdkodást egész oktatásügyünkre szerencsét- 
lenségnek tartotta és tartja. Sajnos, hogy e tekintetben 
nem bírt a prot. irodalomban erős közvélemény kifej- 
lődni, amely aztán a fővárosi fősáfárokat megdöbbe- 
nésre s jótékony reformra kényszerítette volna! 

A tanárképzés szempontjából kifogásai voltak a 
gyakorlatlanúl szétbocsátott ifjú óriások ellen, akik — 
nem a saját hibájuk miatt ! — egyes olyan intézetekben 
kezdik a tanári gyakorlatokat, tehát a kísérletezéseket, 
amelyekhez alig köti őket egyéb, mint a fizetés és a 
rideg, hivatalos kötelesség. A prot. tanárképzés eszmé- 
jét szívesen üdvözölte, de ellensége volí annak a 
kortes-ízü s komoly és egységes szellem nélküli eljá- 
rásnak, amelybe a budapesti zsinatot egyesek belé- 
ugrasztották, s amely szerint Debrecennek filosofiai, 
Kolozsvárnak pedig theologiai facultás felállítása lőn 
megengedve. 

Ennek a széthúzó törekvésnek s esetlegességekkel 
járó tanügyi politikának okát a „Sárospataki Lapok" 
az egyetemes ev. ref. tanügyi bizottság tétlenkedésében. 

dermettségében kereste és találta. Egész hévvel s meg- 
megujúló erővel támadt tehát azokra, akik ezt az áldat- 
lan sorsot az egyetemes tanügyi bizottságra rákény- 
szerítették s kimutatta időnként az ebből folyó szomorú 
következményeket. Sokszori nógatásának (amelyben^ 
szintén nem akadt segitő tái'sakra) végre az lett az 
eredménye, hogy a konvent életre szólította az aluvó 
leányt, amely, hogy nem aludt e már túlsokáig, a 
jövendő fogja megmutatni. 

Fájt, mindig fájt a „Sárospataki Lapok "-nak, hogy 
a prot. egyház átengedte a tanügyi vezérszerepet az 
államnak s maga — szaporodó államsegélyes intéze- 
teivel — jóformán a gondolkozásról is lemondott. 

Miként az egyes embert, úgy a prot. iskolákat is 
a maguk kifejlett egyéniségében becsülte és szerette 
legjobban s ezért sohasem öríílt a kétféle befolyás 
(állami s egyházi) alá jutott iskoláknak, ami rendszerint 
az elszintelenedésre vezet. A prot. iskolák önálló léte- 
zését mindaddig éleíszükségnek vallotta, amíg a ná- 
lunknál hatalmasabb s hadilábon álló róm. kath. 
egyháznak iskolái vannak. S ha olyan gazdagok volnánk, 
mint amilyen szegények vagyunk, egyetlen iskolánkat 
sem tudná átadni még a legalkotmányosabb állam- 
kormánynak sem ! . . . 

A tanítók 300, majd 400 frt minimumát — mint 
a papokét — alamizsnakenyérnek tartotta a „Sáros- 
pataki Lapok" s jogosnak vallott minden tisztes igényt 
amellyel ez a sors jobbra fordítható. A tanító-hiány 
már fenyeget, mint kiszámíthatatlan bajok forrása s 
hogy megszűnjék, emelni kell a tanítóipálya becsét s 
a prot. tanítót be kell venni jobban-jobban a nagyobb 
jogok birtokosai közé. A kerületi tanügyi bizottságba 
p. 0. tanítókat is kell választani. 

Noha ilyen humánus gondolkozással volt e lap 
eleitől kezdve a tanítóikar iránt, nem bírta azt maga- 

hoz édesgetni, talán mert nem volt néma az olykor- 
olykor mutatkozó túlságaikkal szemben ! . . . 

Az általános egyházi és iskolai ügyek mellett, a 
tiszáninneni egyházkerület és a sárospataki főiskola 
érdekeit különösebben is szolgálta a „Sárospataki 
Lapok." Neve, helyzete, nagy hagyományai kötelezték 
erre, a szerkesztők és főmunkatársak szeretete erősí- 
tették meg e szolgálatban. A frigyláda felett kiterjesz- 
tett szárnyakkal őrködő kherubok sem félthették s 
óvhatták jobban az őrizetökre bizott drága kincset, mint 
a „Sárospataki Lapok" a tiszáninneni kerületet és ennek 
főiskoláját. Tanú rá e lapok minden száma, az a sok 
kellemetlen polémia, amelyet ezekért az anyaszerető 
gyermek buzgóságával folytatott. 

Könyvismertetéseivel s irodalmi tájékoztatásaival 
példát mutatott arra, miként kell megfáradni a közönség 
tanácsolóinak s 15 év szól mellette, hogy soha nem 
szegődött be, (mint bizony laptársai is néha-néha) a 
könyvkészítők és könyvkiadók szócsövének. 

Részint vezércikkeiből, részint s főként tárca- 
közleményeiből csaknem 30 különlenyomat — egy 
egész kis értékes könyvtár , — jelent meg, amelyek 
szerzői között ott találjuk dr. Heíszler Józsefet, Orbán 
Józsefet, Fejes Istvánt, Szinyei Gerzsont, Mitrovics 
Gyulát, Nagy Gusztávot, Bokor Józsefet, Görömbey 
Pétert, Makláry Pap Miklóst, Dezső Lajost, Horváth 
Ödönt, Molnár Lajost, Zoványi Jenőt, Rácz Kálmánt, 
Ujj Istvánt, Gamauf Györgyöt, Paikoss Endrét, Radácsi 
Györgyöt stb. Azt acélját tehát, hogy némileg a „Sáros- 
pataki Füzetek"-et is helyettesítse, e nagyobb értékű 
közleményeivel legalább megközelítette. 

Ha ezekhez felemlítjük még, hogy a „Sárospataki 
Lapok" a nagy alkalmakhoz képest ünnepi számokkal 
is igyekezett olvasóira jó hatással lenni, magasabb 
vágyaikat kielégíteni, ízlésüket fejleszteni s az igazi 

nagyok kultuszát erősíteni : úgy e lapokról — az elmon- 
dottak alapján — már meglehetős hü kép alkotható. 

Károli Gáspár, Kun Bertalan, Kövy Sándor, 
Kossuth Lajos, Br. Vay Miklós érdemeinek dicsőítésében 
s a millenniumi érzések, vágyak, godolatok, reménységek, 
édes számítások megörökítésében s számos, kevésbbé 
országos alkalmak tanulságos kihasználásában egészen 
egyedül állott a prot. egyházi és iskolai lapirodalomban. 
Az igazi nagyok koporsója felett lobogtatott fáklyájával 
is messze elvilágított s — úgy mondják, — hogy a 
kegyelet megnyilatkozásának mintákat is szolgáltatott. 

A külföld egyházi és tanügyi mozgalmait, a hazai 
felekezeti és nemzeti élet erős hullámzása miatt nem 
kultiválhatta kedve szerint, de Rácz Lajosnak, mint 
főmunkatársnak, gondja volt arra, hogy a szűk térről 
se maradjon ki semmi a külföld nagy dolgaiból, ami 
reánk nézve példává, ösztönné és áldássá lehet, „Mul- 
tunk"-nak is épen azért kellett háttérbe szorulni, 
mert a jelen sürün szolgáltatta a feldolgozásra való 
anyagot. 

Az elfogulatlan történetíró feladata lesz komoly 
ítéletet tartani a „Sárospataki Lapok" 15 éves élete 
felett. Mi a búcsú órájában inkább adalékokat kíván- 
tunk nyújtani a leendő történetírónak s a t. olvasó- 
közönségnek, hogy megkönnyítsük számukra az ítélet- 
mondást. 

* 

A zászlót íme begöngyöljük s visszaadjuk a „Sáros- 
pataki Irodalmi Kör"-nek, aki ránk bízta. Nincs rajta 
szennyfolt, repedés sincsen. Mielőtt visszaadnók, meg- 
öleljük, megcsókoljuk, s ne csodálja senki, ha annyi 
drága emlék édes terhe alatt könyünk serked rája ! 

Lobogj sokáig szabadon, fennen, dicsőségesen ! 
Ember szeressen, az Isten megáldjon !* 

iSOiSOiSÜ Sárospataki Lapok 1896. ávf. számaiban. CüQii'Gi.S 

AZ OLVASÓHOZ. 

Összegyűjtött dolgozataim I. kötetének előszavában 
(1906. máj. 3.) felemlítettem nagy őszintén, hogy „ha 
az történnék, amit nem hihetek, hogy nem kellene a 
magam Mecaenásaként szerepelnem, nagy boldogan készí- 
teném sajtó alá összegyűjtött dolgozataim II. kötetét. 

1907. december 27-diki kelettel előfizetési felhívást 
küldöztem szét a II. kötetre, egyebek közt — a követ- 
kező vallomással: 

„Hálátlanság volna el nem ismernem, hogy mind 
halálig tartó édes jutalom nekem az a többfelől felhang- 
zott erkölcsi elismerés, amelyben remény felett is bősége- 
sen részesültem." 

„Igaz, hogy ezt a nyomdász nem fogadja el szám- 
lája kiegyenlítéséül ; de theologus embernek ez is kincs, 
amit a penész és rozsda meg nem emészt." 

„A jelzett erkölcsi jutalomtól ösztönöztetve, bátor- 
ságot merítek arra, hogy munkám folytatásának lehetővé 
tételére a nagyérdemű közönség támogató jóakaratát 
kérjem." 

„Tartalmának lényegére és terjedelmére nézve a II. 
kötet is ugyanolyan lenne, mint az első volt. Búnak és 
örömnek koszorúba vegyítése, alkalmi dolgozatok a távo- 
labbi és közelebbi múltból és a futó jelenből. Apró kövecs- 
kék, homokszemek a sárospataki főiskola, a tiszáninneni 
egyházkerület s némi részben hazai ref. egyházunk tör- 
ténetének építéséhez. Valami a bibliából s a pataki diák- 
életből ; multunkra visszahulló virágok, amiknek a szí- 
vünk kölcsönöz bizonyos hervadhatatlanságot." 



Ví 



Nem az előfizetők megdöbbentően mérsékelt bizta- 
tására, hanem bizonyos követelőző benső sugallat paran- 
csára, összegyűjtött dolgozataim Il-dik kötete ime, itt van. 

Egy darab tükör az én küzdelmes életem bírála- 
tához, az én szívem, lelkem megítéléséhez. 

„Tetemre-hívás ! ..." 

Ha az anyagiakban való fogyatékosság miatt nem 
kellene a bizonyságaimból egy jó részt ott hagynom a 
„Sárospataki Lapok", a „Sárospataki Ref. Lapok", a 
„Protestáns Egyházi és Iskolai Lap" s a „Protestáns 
Szemle" stb. hasábjain, — a tükör teljesebb, az ítélet 
kétségtelenebb lehetne. De így is, úgy is kétségtelen, hogy 
én sohasem tartoztam a futkározó, a mindenfelé érvé- 
nyesülni tudó és akaró atyafiak közé, hanem egész szív- 
vel, egész lélekkel a sárospataki főiskoláé, a tiszáninneni 
egyházkerületé s a magyar református egyházé voltam s 
Isten-adta szellemi és erkölcsi erőmet ezek között osz- 
totlam meg — hálából és kötelességből. 

„Akinek füle van a hallásra, hallja !" 

Végképen nincs ugyan reménységem hozzá, hogy 
dolgozataim III. kötetével is bizonyságot tegyek az éle- 
temet vezérlő, tollamat őrző és irányító indulataim, vá- 
gyaim és gondolataim mellett; de ha valami csodának 
is beváló fordulat ezt a lehetőséget részemre biztosítaná, 
— boldogan sietnék a Ill-dik kötet közreadásával. 

Az Úr kegyelme mindnyájunkkal ! 

Sárospatak, 1910. január 12. 



Radácsi György, 

sárospataki tlicol. akadémiai tanár. 



EMLÉKJELEK 



SZÁSZ KAROLY. 

1829—1905. 



Ott pihen már Ö is a kerepesi temetőben, nem- 
zeti nagyjaink pantheonában. 

Szép, nagy lelke, — ez a dús családi örökség — 
amelynek virágaival és gyümölcseivel teleszórta egy- 
házi és világi irodalmunk ligetes berkeit, elébb alkonyra 
borúit már és szárnyaszegetten várta végleges feloldoz- 
tatását. 

A százféle gyönyörűséges és fáradságos munkát, 
az élet sokféle nehéz küzdelmeit kibírta hosszan, dia- 
dalmasan. Emberek irigységét, gúnyját tűrte nagy tü- 
relemmel s haladt előre, felfelé, mindig felfelé. Lelke 
acélosodott a munka és a tusakodás tüzében s szikrá- 
kat és lángokat lövelt s nemcsak figyelmét és biztató 
szeretetét érdemelte ki nagy kortársainak, hanem oda 
birkózta nevét azok hervadhatatlan koszorújába is. 

Országos nevű atyjának nagy lelkével áldottan s 
tudatában e nagy örökség kötelező erejének s nemzeti 
irodalmunk legnagyobb alakjainak termékenyítő társa- 
ságában s a világirodalom szellemóriásainak fényköré- 
ben ihletetten élve, szinte hihetetlen munkaerővé nőtt 
s újabb és újabb mezőkön igazolta sokoldalú hiva- 
tottságát. 

Mint tankönyvíró, mint lantos, elbeszélő és drámai 
költő, mint pap, tanár, miniszteri hivatalnok, tanfelü- 
gyelő s mint egyházi és világi szónok, mint ima- és 



egyházi beszédiró s mint az ó- és újvilág legnagyobb 
Íróinak tolmácsa s mint püspök és egyházi kormányzó, 
mindenik minőségében felülküzdötte magát az arany- 
középszeren s nem egy téren ragyog neve az úttörők 
glóriájában, vagy a győzedelmes versenyvívás koszo- 
rúiban. 

Csak végig kell tekintenünk művei során s csak 
át kell futnunk dús életének vázlatos történetét, hogy 
a valódi nagyok iránt érzett hódolattal s szinte tisztelő 
csodálattal álljunk meg emléke előtt. 

Mi protestánsok s még inkább ev. református ke- 
resztyének különösebben is! 

Olyan büszke önérzettel alig viselte valaki ami 
országos nagyjaink közül a kálvinista nevet, mint Ö, 
noha tele volt a jó, áldott szíve emberszeretettel. Olyan 
nemes tüntetéssel alig próbálta és próbálja valaki iga- 
zolni az ő kálvinista papi minőségét fényes, nagy és 
nem is felekezeti alkalmakon, mint Ö igazolta. Palást- 
jának egyszerű díszét alig becsülte valaki többre egy- 
házi nagyjaink közül, mint Ö becsülte. Utóiérte miatta 
ellenségeinek olcsó gúnyja, hétköznapi hahotája ; de Ő 
nem hallotta azt. Lyrájában, epikájában, sőt drámai 
költészetében is ott csillámlik mindenütt az ő val- 
lásának és egyházának mélységes szeretete. Bibliás- 
sága szinte kihívta már a felületes bírálat ellenszenvét ; 

rr 

de O mosolyogta ezt. Imakönyvével — ezzel az isten- 
sugallta szerencsés alkotással a kálvinista nő-világ 
szívét tette boldoggá, gazdagabbá ; a világirodalom 
nagy eposzaival a vallásos igazságok után kutatók útját 
tette gyönyörűségesebbé ; egyházi beszédeivel paptár- 
sainak mutatott irányt a saját lelkének parancsolata 
szerint ; püspöki egyházlátogatása alkalmával elmondott 
beszédeivel püspöki hívatottságának adta hatalmas és a 
duzzogókat is fényesen meggyőző bizonyságait s Dan- 



tejával is csodálatos fényt hintett az örölc igazságok 
után szomjúhozólc ösvényeire s éhez fűzött magyaráza- 
taiban is ott sugárzik reánk a kálvinista tudós és 
theologus napfényes lelke s az ö nevéhez fűződik a 
Magy. Prot. írod. Társaság megalakítása és a Károlyi 
Gáspár bibliájának revisiója is, aminek — sajnos — 
nem érte meg kívánatos végét. 

Ó bizony mi kálvinisták örök hálára vagyunk 
kötelezve a Gondviselés iránt a Szász Károly lelkeért s 
lelkének alkotásaiért s a költészet, tudomány és a nem- 
zet nevében nyújtott koszorúk felett is versenyezve vi- 
hetjük a magunk mélységes hálájának és tiszteletének 
virágait a Szász Károly kihűlt poraihoz. Sírboltjából 
— mint ama szentéből egykor — nekünk is angyal 
szó hangzik: „Nincsen itt, feltámadott! Menjetek el és 
meglátjátok őt." 

A magyar prot. irodalom kétségtelenül tudni 
fogja, hogy mivel tartozik Szász Károly emlékezetének 
s a mi nem lehetséges napok, órák alatt és a ve.szte- 
ség első időszakában, azt okvetlenül meghozza majd 
az idő — a kidőlt Jelesnek irodalmi méltó emlékét. 

Az Úr küldöttje volt. Sok fáradalmait, utolsó 

éveinek nagy szenvedéseit, szívének kínos töredelmeit 

pihenje ki boldogan az Úrnak kebelén s úgy legyen, 

ainint sejtő szíve sugallta : • 

„Lelkem, mint örök fényből egy szikra 
Ott rád talál s lábadnál tündököl."^ 



Í^ÖDlS[:)iSO * „Sárospalaki Ref. Lapok" 1905. évf. 17. sz. ClSClSQ^dS 



BOCSKAY ISTVÁN. 

1906. május 20. 



A reformátusok konventje hónapokkal ezelőtt 
érezte már, hogy az 1906-ik esztendőből legalább egy 
napot — a BocsMy István tiszteletére — a többi nap 
fölé kell emelnie és emeltetnie. Az Isten-sugallta érzés 
a közös protestáns bizottság útján ugy öltött formát, 
hogy az az egy nap a május 20-adika legyen. 

A közös prot. bizottság nem intézkedhetett az 
egész nemzet nevében s az egész nemzetre köte- 
lezően ! . . . 

Vártuk hát a kusza, ferde, összegubancosodott 
nemzeti állapotok között is, hogy észreveszi-e a ma- 
gyar nemzet, mint ilyen, a protestáns egyházak hálá- 
datos készülődéseit ? Vártuk, hogy észreveszi-e az ezer 
szemű és ezer fülű sajtó, hogy mit akarnak az egykor 
tűzre ítélt, börtönökbe lökdösött és gályákra hurcolt 
protestáns papok és tanítók utódai s a velők benső 
szövetségben élő világi protestáns papság ? . . . Vár- 
tuk, hogy ha csakugyan észreveszi, mi módon méltá- 
nyolja „ű nemzet élő lelkiismerete" ezt a kegyeletes 
mozgolódást s miképen unszolja, kényszeríti az egész 
nemzetet arra, hogy koszorút vigyen a Bocskay István 
szobrára és virágot szórjon lábai elé ! . . . 

Ha a magyarok királya ércbe önthette a Bocskay 
István kuruc-alakját, — a magyar nemzet talán csak 



nem fog fukarkodni a hozsannájával, a tulipánjaival — 
a bécsi béke nemzeti hősének, a Básták, Barbiánok 
letaposójának ércszobra körül ?! ... így álmodoz- 
tunk . . . 

És elvonultak lelki szemeink előtt az 1903-ik évi 
zarándok-seregek ama másik nemzeti nagy hősnek tisz- 
teletére. Látjuk ma is az ország különböző pontjain fel- 
lobogó öröm-tüzeket s körülöttök a hálás nemzetnek 
egy lélektől ihletett millióit . . . „Nincsen közöttük 
sem zsidó, sem görög ... ők mindnyájan egy" — a 
II. Rákóczy Ferenc nevének s emlékezetének dicsőíté- 
sében ! . . . A sajtó, a nagyhatalmú sajtó, kifogyhatat- 
lanul gazdag az olajával, amit a lankadó lángokra lo- 
csol . . . Iskolákban, templomokban, utcákon, tereken 
csendül-zendül a versenyes diadal-ének ; az egész nem- 
zet növekedni érzi a saját becsületét, hogy nagy fiá- 
nak tiszteletére magát kedve szerint kibuzoghatja . . . 
Zsarnoki szivekbe remegés száll az eszmélődő nem- 
zetnek attól a nagy egyértelmű tolongásától — a szabad- 
ság oltára körül. A „Pro patria et libertate" jelszavak 
belenyomúlnak az ünneplő nemzet lelkületébe és éb- 
resztenek szent hevületet, hitet, reményt, nagy elhatá- 
rozásokat. Az idegenben nyugvó hősök sirjai megmoz- 
dulnak és valóra kezd válni egy álom, egy szép, édes 
álom : „Rákóczy Ferenc — itthon !" 

Nem igy volt-e? 

És most ? I Hol van most a nemzet és a sajtó a 
bécsi béke hősének ünneplésére? . . . Itt-ott egy hír- 
lapi cikk a vonal felett s a vonal alatt . . . s ezekben 
is néhol bizonyos tartózkodás az elismerésben, a hódo- 
latban s állandóság hiánya mindenütt. Hol a kifogyha- 
tatlan olajos korsó a láng élesztésére, hol a sajtó har- 
sonájának biztos és tartós zengése ? Hol a felekezetek 
összeölelkezése, hol maga a nemzet, amely a gyulafe- 

hérvári sírbolthoz zarándokoljon — legalább a lelke 
szárnyain ? ! . . . 

Bocskay István protestáns volt ! ! . . . De nem 
voltunk-e mi ott protestánsok valamennyien a II. Rá- 
kóczy Ferenc emlékeért lángolók sokaságában ? Nem 
vittük-e aranyunkat, tömjénünket és myrrhánkat a szü- 
letése helyére, nagy tetteinek feledhetetlen pontjaira ? 
Bántott-e közülünk valakit az, hogy ö a róm. kath. egyház- 
nak hü fia volt? Lohasztotta-e ez a körülmény a pro- 
testáns honfiak és honleányok lángolását ? ! Nem, soha, 
egy pillanatra sem. 

És most mit tapasztalunk ? ! A budapesti protes- 
tánsok, ifjak és vének, vezérlőférfiaikkal élükön oda 
vonulnak a Bocskay István álló szobrához és imával, 
dallal, emlékező szóval dicsőitik őt és áldják nagy ne- 
vét. Ott van talán körültök a nemzet a maga méltó 
képviseletében s a maga egyetemességében ? ! Nincs, 
teljességgel nincs ott ! ! Ez az állítólag egybeolvadt 
nemzet, ez a magyar eszményekért rajongó vagy rajon- 
gónak látszó nemzet nincs ott az első nagy szabadság- 
hősnek ünnepeltetésén ! . . . 

Pedig én édes magyarom, én egybeolvadt nem- 
zetem! Bocskay István volt az első hatalmas menny- 
dörgés és villámlás, amely fondor elleneinket a neni- 
zet-ölő munkában megállította ; ő volt az a jótékony 
vihar, amely az akasztófák ácsolóit s a hóhérkötelek 
fonóit a megsanyargatott nemzet testéről elriasztotta s 
a jezsuiták által lelke egyensúlyából kiforgatott királyt 
esküvel fogadott kötelességeinek teljesítésére megtaní- 
totta. Ö volt az az „ívéről lelőtt nyíl", amely a bécsi 
fondorlatokkal szemben a nemzeti és vallási jogok vé- 
delmében „nem volt többé visszavonható" s amely újra 
meg újra süvöltött, ha a ragadozó madarak éhes tábora 
szegény hazánk testébe vágta éles karmait. A nemzet 



önérzete, testvéri érzülete támadt fel benne tiltakozólag 
az égrekiáltó igazságtalanságok ellen s az ellen a pár- 
tos szenvedély ellen, amellyel a szerencsétlen király a 
katholikus érdekek rabszolgájává szegődött a protes- 
tánsok megsemmisítése végett. Hogy erősen protestáns 
színezetű a kardja villanása, csak onnan van, mert a 
hatalom ezekre uszította rá szörnyű vérebeit s ezek 
voltak a magyarság rendíthetetlen oszlopai, amelyeknek 
kidőltével bátorságosabb lett volna a jogaira büszke 
nemzet széttaposása. 

Dehát hol mutatkozik a felekezeti erőszakosko- 
dása, hol látszik a nemzeti béke felforgatójának, test- 
vérei gyűlölőjének, rideg kálvistának ? ! Sehol 1 Csak 
azt akarta, hogy Árpád honában a két evangélikus fe- 
lekezet tagjainak épen úgy szabad legyen szeretni és 
szolgálni a hazát, mint a r. kath. egyház híveinek ; 
csak azt akarta, hogy Magyarországon az úr a magyar 
legyen ; csak azt akarta, hogy a pap, püspök az oltár 
körül forgolódjék s hogy a törvény hatalmasabb le- 
gyen, mint a királyi önkény s hogy a nemzeti egyet- 
értés háborgatói, az országon kívüli nagy hatalom ször- 
nyű katonái ne űzhessék itt békebontó gonoszságaikat. 

Talán az uralkodó háznak volt engesztelhetetlen 
gyűlölője ?! — Az se volt, világért se volt ! Viselhetett 
volna akár három koronát, de nem viselt. A törvény, a 
rend, az igazságszeretet volt az ő hármas koronája s a 
nemzeti béke állandósítása volt az ő királyi lelkének 
legfényesebb célja. 

Nem ünnepelhetnők-e hát együtt, egy szívvel, 
egy hozsannával ? ! Nem érdemelné-e valóban, hogy 
mint a szabadsághősök úttörőjét az egész nemzet szi- 
vébe vegye s nevét-képét soha el ne feledje ? ! 

Ha Bethlen Gábor, I. Rákóczy György és //. Rá- 
kóczy Ferenc feltámadnának, bizonyára odasietnének f. 

hó 20-adikán a Bocskay István ércszobra elé és meg- 
hajtván előtte zászlóikat, így üdvözölnék : „Jó Mes- 
terem !" 

Nem neki s nem is a nyomába lépőknek szé- 
gyen, hogy a XX. század magyar nemzete nem bír 
egybeolvadni a nagy kuruc nevének tiszteletére. 

Mi protestánsok — ha magunkra maradtan is — 
ünnepeljünk szívvel, lélekkel s kuruc dallal, zengő ma- 
gyar szóval hirdessük, a háztetőkről is kiáltsuk, hogy 
Bocskay István az Isten jó kedve volt mihozzánk a 
magyar nyelv, a magyar szabadság s a magyar pro- 
testantismus oltalmára, dicsőségére. 

Üdv nevére !* 



Oiv^OiUi * „Sárospataki Ref. Lapok-' 190ö. évf. 20. sz. ISOISÜISDISO 



SZENTPETERI SÁMUEL. 

1815—1906. 



A tiszáninneni egyházkerületnek s a gömöri egy- 
házmegyének újra gyásza van. A kerület legidősebb 
pásztora, az egyházmegye egykori esperese, a pelsüci gyü- 
lekezet „angyala "f. hó 4-én visszaadta lelkét Istenének. 

A pásztorok eszményképe volt. Lénye beleolvadt 
már e romlandó testben az Ő imádott Krisztusának 
lényébe s mennél inkább előre haladt az időben és 
hivatásának teljesítésében, annál bizonyosabb volt 
afelől, hogy „sem halál, sem élet, sem jelen, sem jövő, 
sem magasság, sem mélység el nem szakaszthatják őt 
az Istennek ama szeretetétől, amely van a Krisztus Jé- 
zusban, a mi Urunkban.'' 

Mintha Elizeus lett volna közöttünk, akire Illyés 
hagyta rá az ő palástját. Akik látták, ismerték, felkel- 
tek előtte, hogy tiszteljék őt. Akik közelről érezték szí- 
vének s lelkének megnyilatkozását s mindkettőnek me- 
legítő és nevelő erejét : azok csodálattal vegyes szere- 
tettel tapadtak hozzá, mint atyjukhoz, mesterükhöz, 
testvérükhöz. 

„Választott edény'"' volt. Ajkán mennyei tüz, az 
íí-íének kétélű fegyvere ; keblében isteni láng, amely 
nem engedi meglankadni a munka mezején, sőt készti, 
s u'kalja fölebb és fölebb az eget és földet összekötő 
lijtorja fokain. Akik nem bírták kövelni égfelé való 
törekvésében s az Isten országának földi építésében. 

— azok édes bortól részegültnek tartották s kicsi- 
nyes ítéletekkel sértegették ; de Ö nem hallotta az 
olcsó gúny nyilainak zúgását, hanem csak azt a másik 
szózatot és mindig csak azt : „Aki győz, annak enni 
adok az elrejtett mannából és adok neki fehér kövecs- 
két és a kövecskére irva új nevet, amelyet senki sem 
ismer, hanem csak az, aki kapja." 

Ez a mennyei szózat járta át agyát, szivét, lel- 
két, egész valóját mindjárt ifjú korában, mint egykor 
Jeremiásnak és a földi élet mosolygó ördögei, a csá- 
bításnk légiói, a haszon, amit a rög imádása kínál, 
— mind nem tudták Öt letéríteni arról a tövises, de gyö- 
nyörüséges útról, amelyet az istene jelölt ki számára. 

Varázslatos, felséges erö az az isteni hivatás ! 
Hétköznapi eszünkkel hinni se tudjuk, látni se szeret- 
jük, sőt eltakarjuk előle szemeinket, mint a sínai 
zsidó, hogy meg ne vakuljunk. De akit egyszer az 
Isten ktgyelme megajándékozott vele, az lát a sötét- 
ben is, az redíthetetlen a viharban is, az jár a 
háborgó tengeren is s annak nem árthat az ember go- 
noszsága sem, mert övezve van a hitnek mellvasával és 
paizs gyanánt az idvesség reménységével. 

Szép, tiszteletes látvány a Szentpéteri Sámuel 
pásztori élete ! Nagyok és kicsinyek, csecsemők és ag- 
gok mintha mind az ő lelki gyermekei volnának, 
mintha mindnyájukat az ő világossága sugározná be ! 
Örömben-búban, szenvedések és gyönyörűségek közt, 
mint egy test és lélek valamennyi ! Varázslatos egyé- 
nisége áttör minden kérges szíven, minden kemény 
koponyán, minden konok akaraton és megédesíti egész 
gyülekezete földi életét. A ház templommá, a templom 
menyország kapujává válik az Ö szivétől, az Ö sza- 
vától, az Ö pásztori gondjától, az Ö dorgáló és áldó 
igéjétől. Apostol volt, presbiter volt, diakon volt, min- 

den volt mindenben, csakhogy egy is el ne vesszen 
az övéi iíözűl. 

És az Isten kedvező kegyelméből kibírta ezt az 
apostoli munkát 6 évtizeden át. Láthatta az elvetett 
mag kikelését, a munka jutalmát ; láthatott maga 
körül egy szép, nagy gyülekezetet, mint egy szeretet- 
től sugalmazott családot és hallhatta a szózatot az ö 
megteljesedett lelkében : „Jól vagyon jó és hív 
szolgám !" 

Aztán élvezhette a többre-bízatás édességét, a 
szorongaltatást a gyülekezetekért, amelyeknek gondja 
Ö rá bízatott. Vezérré lett, hogy messzebbre ragyog- 
jon a világossága és vezérkedett nagy hűséggel, el- 
mondhatván az apostollal : „Kicsoda gyengélkedik, 
hogy én ne volnék gyenge és kicsoda botránkozik meg, 
hogy én égető fájdalmat ne érzenék ?" 

Szép, tiszteletes látvány volt a Szentpéteri Sámuel 
esperesi élete is — valóban s ha nem birta lelke 
fényét és melegét szélesebb körben úgy gyümölcsöz- 
tetni, mint a saját gyülekezetében, az csak a mi földi 
parányiságunk következménye, amelynél fogva csak 
Qgy szűkebb kört tudunk a magunk egy emberi ere- 
jével átteremteni. 

Az Isten különös kegyeltje volt Szentpéteri Sá- 
muel kiváltképen a maga boldog otthonában, az ö 
magasabb szenvedelmeit értő és lelkesen ápoló felesé- 
gének oldalán s majd szerető gyermekeinek, mint 
bibliai olajvesszőknek elbűvölő társaságában. Aki olyan 
szerencsés volt, hogy élvezhette ennek a családi kör- 
nek megszentelő közelségét, csak az tudja igazán, hogy 
milyen nagy kegyelmével vette körül az Istenség jó 

tetszése Szentpéteri Sámuelnek apostoli munkába állí- 
tott lelkét s csak az ismerhette az Ö munkabíró ere- 
jének valódi titkát. 

Boldog családfő, boldog ember, boldog hivatal- 
nok volt Szentpéteri Sámuel. A földi boldogság sem- 
miféle ragyogása sem vonta azonban öt el az ő esz- 
ményeitől, az ő Istenének, Krisztusának és anyaszent- 
egyházának szerelmétől és szerelmetes szolgálatától. 

Amit a földi szerencséből juttatott neki az Ö jó- 
ságos Istene, azt sem élvezte ki egymaga fenékig, ha- 
nem „osztogatott és adott a szegényeknek is", a szent- 
séges, nemes céloknak is. Nemcsak ajkain hordozta a 
szeretet törvényét, hanem követte azt tettekben is, ado- 
mányokban és alapítványokban is. Ha csupán prédi- 
kálja a Krisztust és nem dicsőíti meg annak nevét jó- 
cselekedetekkel is, sohasem emelkedik a tiszteletnek és 
szeretetnek ama magaslatára, ahol áhítattal látta öt már 
két nemzedék. 

Gyülekezetén kívül, amely igazi lelkiatyját, meg- 
tépett szép családján kívül, amely fényes koronáját ve- 
szítette el benne s a gömöri egyházmegyén kívül, amely- 
nek méltó dicsekedése volt s egész ref. közegyházun- 
kon kívül,amelyet mint konventi és zsinati tag láng- 
buzgalommal szolgált, — a sárospataki főiskola is 
hálás szívvel áll koporsója mellett, mert ennek is igazi 
hű fia s egyik jóltevője volt. 

Szétosztotta főként lelkének dús kincseit, mi- 
előtt a romolhatatlan testet felöltözhette volna. Néhány 
éve már lelki rom volt, de [gy is tiszteletes munkás 
éveinek gazdag emlékeiért. 

Agg Simeonként vágyott már látni az ő Krisztusát 
s f. szept. hó 4-én ez a szent vágyódása is betelt. 

Lelke, mint egy halleluja-zsoltár s mint egy Is- 
tendicsőítő ima — úgy szállt égfelé, az örök világos- 
ságba, a 24 vén istendicsőítő seregébe ! Mi, akik cso- 
dálkozással nézünk utána, mély tisztelettel áldjuk em- 
lékezetét. * 

^ISCISCISCIS * ..Sáárospataki Ref. Lapok" 1906. évf. 36 sz. iSÜUÖlSOlSD 



DR. ZSINDELY ISTVÁN. 

1869—1906. 



Hónapok óta háborgott már a lelkünk attól a 
kínos sejtelemtől, hogy a sárospataki főiskolára újra 
gyász szakad. És amint nő az árnyék, midőn az est 
közelget, úgy nőtt szívünkön a bü, amikor látnunk, 
hallanunk kellett — szinte naponként és óránként, — 
hogy az, akit átfútt közülünk a halál félelmetes szele, 
nem talál gyógyító szert halódó testének felépítésére 
sehol. A Tátrák balzsamos levegője, a szeretet hegye- 
ket mozgató ereje, az újra látott édes otthon nyájas 
melege, az orvosi bölcseség ezer mentő kísérletezése,. 
a hitből fakadó imádság fáradhatatlan esedezése s min- 
den kigondolható és megpróbálható eszköz — hiába- 
való erőködésnek bizonyult. Dr. Zsindely István f. szept.hó 
23-án reggel, hosszú hervadásra következett nagy, ne- 
héz harc után — az örök Isten beláthatatlan végzése 
szerint — földi pályafutását elvégezte. 

Tele volt a keble az élet szerelmével, alkotóvágy- 
gyal, munkaszenvedélylyel, övéi boldogságáért való ra- 
jongással, fáradhatatlansággal, édes számításokkal ; vol- 
tak eszményei, mint családfőnek, mint tudósnak, mint 
honfinak ; tudott lángolni szent eszmékért s tenni, ál- 
dozni, fáradni eszményeinek győzelmeért ; tudott sze- 
retni, gyűlölni, megbocsátani — óh hát mit is keres 
még az ilyen a halálban ? ! 

A földi ember botor kérdése ez, de feltettük 
százan, ezren, amikor híre futott, hogy Ö kiszenvedett. 

Hiszen olyan fiatal volt még a halálra s olyan 
mosolygó szép jövőt álmodott neki mindenki, aki 
ismerte lelkének mozdulásait s aki tudta, hogy mennyi 
Ígéretes eszközzel rendelkezik arra, hogy amit kezdett' 
abban végezzen is s hogy biztató fejlődésében és 
diadalmas elöhaladásában semmi akadály meg ne 
korlátolja 1 1 

Megkorlátolta a gyönge teste, amely nem volt 
arányban lelkének magasra hívó gerjedelmeivel s lelki- 
ismeretének munkára sarkaló szorongásaival. Még ott a 
kórágyon is, még a halállal való vívódásai közben is 
— óh hányszor nyughatatlankodott az ő tanári széké- 
nek tisztességeért, az ő kötelességeinek félbenmaradá- 
sáért, az ő szeretettel gondozott tanítványaiért, a jogaka- 
démia féltett becsületéért s az egész főiskoláért! 

Az ő halálában bizony gyász borúit reánk ; az ő 
kidőlte bizony nagy hiány közöttünk, mert ha sokkal 
többen volnánk is, kevesen lennénk arra, hogy a tu- 
domány felkentjeit, a hivatott apostolokat, a szelíd mú- 
zsák szerelmeseit, az Alma-Mater koronájának fényére 
féltékeny fiakat s a harsona szavára harcra, viadalra, 
oltalomra kész vitézeket — fájdalom nélkül nélkü- 
lözhetnök. 

Oh bizony Dr. Zsindely István koporsójánál jo- 
gunk van a költővel sóhajtozni: „Uram, búra híttál ; 
Uram, megsebeztél ! Jogunk van a fejét sirató s ke- 
ményen megpróbált családon és a hü fiát vesztett főis- 
kolán kívül különösen a Sárospataki Ref. Lapoknak, 
amely az ő nevének csillagjegyével született, hogy szi- 
várvány legyen a vízözön felett. 

Nem engedte Isten, hogy ereje javából sokáig 
áldozhasson e lapok erősödésére ; de mi, akik láttuk 
öt ennek bölcsőjénél az ő aggodalmaival, ápoló, féltő 
szeretetével, apró örömeivel, növekedő reménységével 

s egy-egy felhangzó jó vélemény felett érzett boldog- 
ságával : mi tudjuk, érezzük, hogy tőlünk azért is, amit 
a rövid idő alatt tehetett ; azért is, amit akart, amire 
vágyott — koszorút s könnyet érdemel. 



Egész élete itt folyt le közöttünk, előttünk, a böl- 
csőtől egész a sírig. Születésével (1869. okt. 15.) el- 
vesztette az édes anyját, de jó volt hozzá az ég, mert 
az édesnél is édesebb mostohát adott neki gyönge 
teste ápolójául, acélozójául, megmentőjéül. Ennek az 
édes mostohának oltalmazó szárnyai alatt s munká- 
ban verejtékező édes atyjának — a köztiszteletben élt 
tudós gimnáziumi tanárnak — ellenőrködése mellett in- 
dult a vézna, gyönge szemű gyermek biztató fejlődésnek. 
A széltől is óvottan, a szülei házra korlátozottan, min- 
den idegen s esetleg kárára válható ráhatástól mente- 
sen, apa s anya versenyes szeretetétől termékenyítve és 
irányítva, igen korán meglepő jeleit adta szellemi ké- 
pességének, különösen a számokkal való bánni tudásá- 
nak s emlékező talentumának. 

Mint szellemileg túlfejlett gyermek jutott a népis- 
kolába s majd a gimnáziumba, ahol — mindig a leg- 
elsők között — sürün mutogatta lelkének sokra hiva- 
tott tulajdonságait, amikkel besugározta a szülei ház 
egyhangúságát s az édes apa álmodozó szívét ! 

A gimnáziumot jelesen végzett ifjú — a körül- 
mények sajátos közbejátszása miatt s holmi emberi 
apró gyarlóságok következtében — Budapestre ment 
joghallgatónak s ott — noha a nagyvilág zaja, a szó- 
rakoztató alkalmak temérdeksége zavarólag hatott egy 
kis időre a csendes otthon levegőjéhez szokott ifjúra, 
— de nem annyira, hogy a tudományok szeretetétől és 
pályájának mélyebb megbecsülésétől elvonhatta volna. 



16 



— Akik ismertük öt lelki-testi életének ezen a fejlő- 
dési fokozatán is, bizonyságok lehetünk rá, hogy a 
maga elé tűzött célt a világváros kísértései között sem 
tévesztette el s meleg keblén az ifjúkor lángralobbaná- 
sát is eszményei szolgálatára tudta — végeredmények- 
ben — szerencsésen felhasználni. A látottakat, a hallot- 
takat, a könnyen és nehezen szerzett ismereteket szor- 
galmasan gyűjtögette a maga lelki kincstárába s egyre 
több-több bizonyságát adta annak, hogy magasabbra 
tör. Élénk tudásvágya, vitatkozási hajlama, a nyelvek 
iránt való szeretete, a mélyre és mind mélyebbre való 
törekvése — szinte praedestinálták a tudós pályára, a 
jogtanárságra. Együtt, egy intézetben tanítani fiúnak az 
apával — ez volt az édes apjának is legédesebb álma. 
És ez az álom — a körülmények kedvező alakulása 
miatt — nagy hamarsággal betelt. 

Az ifja Zsindely István alig végezte el jogi tanul- 
mányait Budapesten s alig, hogy túlvetette magát a 
jogi doktorátusokon — a főiskola jogtanári karának 
meleg ajánlatára — az 1891 — 2-ik isk. évre helyettes 
jogtanárúi alkalmaztatott, majd pedig még ugyanebben 
az isk. évben, az 1892. tavaszi egyházkerületi gyűlés 
rendes jogtanárrá választotta meg. — Ritka kedvező 
sors s Dr. Zsindely István jól tudta azt, hogy ezt az 
előlegezett nagy bizodalmat csak odaadó hűséggel, hi- 
vatásának buzgó szerelmével, tanszékének minden irá- 
nyú megbecsülésével lehet férfiasan meghálálni. 

Épen sorsának boldogító alakulása közben kellett 
elveszítenie drága jó édes atyját, lelkének biztos irány- 
tűjét, de — bár ez a veszteség megrázta szívét, nem 
állította meg szellemi fejlődésében, mert „a hű szeretet 
erősebb, mint a halál és keményebb, mint a koporsó." 

Tanári székére magával hozta volt tanárainak : 
Vécsey Tamásnak, Hajnik Imrének, Kovács Gyulának, 

Láng Lajosnak, Szilágyi Dezsőnek, Kerkápoly Károly- 
nak — ez első rangú jogtudósoknak és politikusoknak 
— őszinte becsülését s ez a nagy érték is áldásként 
gyümölcsözött és sokszorozólag hatott az ő talentumára 
épúgy, mint tanártársainak termékenyítő jó barátsága. 
Bármelyiket is elveszíteni egy lett volna a lelki meg- 
szegényedéssel s dr. Zsindely István, aki igazi becs- 
vággyal állott be a tudós munkások sorába, inkább 
szerezni, szaporítani akarta lelkének szövetségeseit, mint 
elveszíteni és — megérte, hogy volt tanárainak nem- 
csak becsülésével, hanem egyrészöknek megtisztelő ba- 
rátságával is dicsekedhetett. 

A még alig 22 éves ifjú — az Orbán József nyu- 
galomba vonultával s Kun Pál tragikus elhunytával — 
a tanszékek újra rendezése folytán — a jogbölcsészet 
és jogtörténet tanszékét nyerte nem közönséges munka- 
térül. Erőpróbáló tantárgy mmdkettö s tehetség és hi- 
vatás nélkül elbírhatatlan nagy teher. Ö nem a terhét, 
hanem az acélozó hatását érezte mindkettőnek és nyo- 
mokat tört a göröngyös mezőkön. Szép volt látni a 
tudás szomjától űzött ifjú buzgóságát, búvárkodási szor- 
galmát s hallani lelkes nyilatkozatait az elért eredmé- 
nyek felett, a kétes igazságokkal való birkózásának jó 
következményeit s tudni mindezeken felül, hogy élet- 
kedvét, ifjúságának vágyait, virágait a tudós búvárko- 
dás nem hervasztotta meg s hogy komoly foglalkozásai 
mellett is bele tud kóstolni az élet örömeibe s a tár- 
sas élet gyönyörűségei iránt megőrizte ifjú szívének tel- 
jes fogékonyságát. 

Bizony dolog, hogy a sárospataki főiskola nyertes 
lett a dr. Zsindely Istvánnak előlegezett bizalmával s 
az ifjú jogtanár úgyis, mint jogbölcsész s úgy is, 
mint — a tanszékek újabb rendezése folytán — egy- 
házjogász : dicsekedése, büszkesége lett a sárospataki 

jogakadémiának. Mint lelkes előadót, mint a szabad 
eszmék tüzes szavú képviselőjét, aki a magyar állam 
függetlensége iránti lángoló szeretetét egyik tantárgyá- 
ban — a magyar alkotmány- és jogtörténelemben, — 
politikai célzatosság nélkül is mesterileg tudta az ifjú- 
ság lelkébe csepegtetni : tanítványai rajongó szeretettel 
szerették, tanártársai pedig a kínálkozó nagy alkalmak- 
hoz képest a legteljesebb bizalommal fel is használták. 

1896-ban a főiskola millennaris ünnepélyén már 
ő tartja a tanári kar és ifjúság nevében az ünnepi be- 
szédet. Még emlékezünk erre a sátoros nagy ünnepünkre 
s ennek felemelő részleteire sokan. A főiskola imaterme 
zsúfolásig tele vidéki és helybeli előkelő közönséggel. 
Az ifjúság egy részét a folyosókra kell küldeni, hogy 
csak a szónokok is bejuthassanak s a karvezéri pálca 
megmozdulhasson. A szikár, barna ifjú megjelenik a 
szószéken dísz-magyarban — az ünnep méltóságához 
képest. Elébb megjelenésével, majd beszédével meg- 
veszi a közönség szívét és ezernyi ember üdvözli az 
ifjú tanárt és füz a jövendőjéhez vérmes reményeket. — 
Az az ünnepi beszéd egy második székfoglaló volt, de 
már — úgyszólván az egész ország színe előtt. Egy 
nagyszabású, mélyen járó a magyar alkotmány vezér- 
elveinek átértéséröl és mélységes megbecsüléséről tanús- 
kodó tanulmány ; méltó a főiskolához, ennek tanári ka- 
rához s az ifjú szónok nevének és tisztességének tisz- 
teletreméltó öregbítője. 

1898-ban, március 15-én, a szabadság ünnepének 
50-ík évfordulóján, szintén ö tartja az ünnepi beszédet, 
amely méltó társa az elébbinek s újabb babérlevél a 
szónok és író koszorújában. 

Tanártársai szeretetének és becsülésének bizony- 
sága az is, hogy rövid 15 évi tanári működése alatt 3 
ízben volt a jog- és államtudományi kar dékánja 

(1895—6, 1902—3, 1905—6 években) s két évig volt 
akadémiai- és közigazgató (1899—1900 és 1900—1). 
A hivatását értő, a főiskola becsületét féltő, azért doi- 
orozni, izzadni kész férfiú volt mindkét munkakörében. 
Volt az emberekkel és ifjúsággal való bánásmódjában 
bizonyos tetszős finomság, könnyedség, szívélyesség ; 
beszédében, viselkedésében bizonyos kellem ; társalgá- 
sában élénkség, tartalmasság, fordulatosság ; de volt 
erő és keménység is, ha kellett, a rakoncátlanokkal, a 
megátalkodotakkalj a kötelesség-hanyagolókkal, a szüle- 
zsarolókkal, a léhákkal és durvákkal szemben. 

Szónoki sikerei szélesebb körben tették a nevét 
ismeretessé s a függetlenségi és 48-as politikai párt — 
amelynek mindhalálig híve volt — több izben meg- 
használta az ő képességeit s különböző gyűlésekben s 
benn Zemplén vármegye gyűléseiben is öt állította ki 
vezérszónokául, mint aki alkotmány- és jogtörténeti 
tudásának, sok olvasással gyűjtött kincseinek tárházából 
— nagy emlékező tehetségével — mindenkor hathatósan 
tudta előszedni és forgatni védő és támadó fegyverei- 
nek egész készletét. Valóságos kedvence volt a megyei 
függetlenségi pártnak s akik hallották őt — maga 
Kossuth Ferenc is — szinte megszédítették a jövőjéhez 
tűzött reménységeikkel. 

Talán jobb lett volna, ha sohasem avatkozik a 
politikába s ha nem engedi magát tovább-tovább csa- 
logatni ennek kísértő csábításaitól ! Jobb lett volna, ha 
ott marad könyvei és íróasztala mellett, ahol bizonyo- 
sabban megóvhatta volna gyönge testét a kiszámítha- 
tatlan véletlenségektől s ahol nem gyűlik össze szívün- 
kön a harag és nem lázad fel a vérünk embertársaink 
ellen, akiknek esetleg csak annyi a bűnük, hogy ök is 
makacsul ragaszkodnak az ő úgy vélt igazaikhoz ! . . . 
Nem lehetetlen, hogy a politikai pártoskodással sze- 

rezte meg szervezetébe az életoltó mérget s emiatt lett 
szép, biztató, már is gyümölcsökkel gazdag élete be- 
fejezetlen s övéinek bánata időelőíti. 

Amilyen könnyedén folyt ajkáról a szó, épen 
olyan könnyen futott a tolla s rövid pályafutása alatt 
— nem számítva temérdek politikai cikkeit, amiket a 
zemplénmegyei és a fővárosi lapokban — időnként 
közrebocsátott, — országos figyelmet keltett müvekkel 
állított emléket nevének. 

A jogtörténeti irodalomban aratta legmaradandóbb 
sikereit. Első önnálló müve : A lovagi intézmény, (Bu- 
dapest, 1893. 137 lap), amely tanári székfoglaló érte- 
kezésének átdolgozott kiadása, az egyetemes európai 
jogtörténet, e nálunk alig művelt (talán, mert egyik 
legnehezebb) jogi tudomány köréből ; másik legterje- 
delmesebb müve : Magyar alkotmány az Anjouk és 
Zsigmond alatt (Sárospatak, 1899. 312 lap), amellyel 
írói nevét hosszú időre megörökítette, a magyar alkot- 
mány és jogtörténet köréből van merítve. Az előbbi a 
a tulajdonképeni középkornak (X— XIV. század) egy 
nagyjelentőségű társadalmi intézményét mutatja be gaz- 
dag forrástanulmányok alapján, az utóbbi a magyar al- 
kotmány és jogtörténetnek egyik legérdekesebb fejlő- 
dési korszakát ismerteti a legszélesebb körű tudomá 
nyos alapon. Ez utóbbi müve, amelynek alapján a bu- 
dapesti tudományegyetemen magántanárrá habilitáltatott, 
méltán kivívta a tudományos körök elismerését s álta- 
lában úgy fogadtatott, mint a legkitűnőbb magyar jog- 
történész — Hajnik Imre — nagy, de csak az Árpád- 
kort ismertető művének méltó folytatása. 

A jogi szaklapokban is gyakran hallatta szavát s 
ítéletét leginkább a jogtörténelem, utóbb pedig, miután 
1896. óta a jogbölcsészet helyett az egyházjogtant ta- 
nította — az egyházjog köréből is és sohasem csak 

azért, hogy a neve mennél sűrűbben forogjon a tudo- 
mányos körök szemei előtt, hanem azért, mert köteles- 
ségének ismerte — mint akadémiai tanár — az igazság 
keresését s az elvek tisztását. — Utolsó jogtörténelmi 
dolgozata: „Legrégibb formula gyűjteményünk,^ amely 
a rövid életű, újabb „Sárospataki Füzetek'-' -ben; utolsó 
egyházjogi dolgozata: Az állam és egyfiáz viszonya 
Franciaországban, ami — sok egyébbel — a Sárospa- 
taki Ref. Lapokban látott világot. Ezek is jó bizony- 
ságai az ö írói hivatottságának. 

Mi minden van Íróasztalának fiókjában megkez- 
dett vagy félig kész állapotban, — azt ma még nem 
tudjuk. A könyvtári régi könyveknek egész halmaza 
volt körülte még betegsége idején is segédeszközökűl 
valamely nagyobb mü alapjaihoz, amelynek most már 
nem lesz építője I . . . 

írói érdemeinek nem csekély jutalmazása volt — 
a mi szűkebb körűnkben és viszonyainkhoz képest — 
hogy 1905 júniusában a főiskolai igazgató-tanács s 
majd az egyházkerületi elöljáróság is őt szemelte ki a 
sárospataki főiskola és a tiszáninneni egyházkerület bé- 
késebb elemeit képviselő sajtó-szerv létesítőjéül. Mi tud- 
juk, hogy ő ezt maga is jutalomnak tekintette és hűséggel 
s odaadással viszonozta mindaddig, a míg csak tehette. 

Mint ember telve volt szeretetreméltósággal. A sok 
munka s gyönge idegzete miatt néha hevesebb, szen- 
vedélyesebb, de legtöbbször kedélyes, elmés, hangula- 
tos. Ha ujjai végigfutottak a zongorán s a billentyűkbe 
belehelte a zenei tudását és hangulatát, rajongással 
csügtűnk rajta a szűkebb és tágabb társaskörökben s 
a nyilvános ünnepélyeken, amelyeknek zenei képessé- 
gével is egyik disze volt. 

10 évvel ezelőtt házasságra lépett Krasznopolszky 
ílonával s boldog férjként élt vele, mint életének s 

hosszú szenvedéseinek is megédesítőjével, mint védő 
angyalával. 3 szép leánygyermekét nagy szeretettel sze- 
rette s jövőjükért kész lett volna még a főiskolával 
való benső viszonyával is szakítani, ha a véletlen vagy 
talán politikai pártállása akadályt nem vet vágyai elé. 
Nehéz volna eldönteni : a próba sikertelensége bántotta-e 
jobban, vagy az, hogy ezzel a próbával a főiskola szel- 
lemét, az őt zsenge ifjúságától szeretettel ölelő Alma- 
Matert érintette kellemetlenül ? 1 

Nem rótta fel neki senki, hogy szülői szíve erö- 
sebb volt a fiúi szívénél, hiszen 15 év alatt elég 
bizonyságát adta annak, hogy hűsége nem volt 
szalma-láng. 

Jegyváltásának 10-dik évfordulóján, mikor már 
mindinkább rövidült a lélekzete s érezte — ha nem 
vallotta is meg — hogy sodródik a végső válság elé — 
lehúzta jegygyűrűjét és visszaadta feleségének, hogy 
őrizze meg azt az ö felgyógyulásáig 1 . . Végső percei- 
ben látni kívánta gyermekeit s iszonyú kínok között 
szakadt meg a szerető szíve és szállt el a szép, gaz- 
dag lelke — istenéhez, aki adta azt. 

Bizony szegényebbek vagyunk nélküle; bizony 
méltán fáj a szívünk utána! . . Ott pihen most már 
édes atyja, két édes anyja és két édes testvére mellett. 
Oh mennyi igaz köny hullott a sírjára ! ! Megérde- 
melte. 

Áldott legyen emlékezete ! * 



CSlCfiCnCíl * „Sárospataki Ref. Lapok" 1906. évf. 39. sz. S^^CiS^^O 



A NAGY BUJDOSÓK HAM- 
VAINAK KÖZELEDÉSEKOR. 



„Emelkedjék fel minden völgy, szálljon alá min- 
den hegy és halom és legyen az egyenetlen egyenessé 
és minden bérc rónasággá" — előtted, te szent ham- 
vakat vontató diadalmi szekér! 

A próféta megteljesedett lelkével kiáltjuk közele- 
déstekkor ti porló tetemek : „Magas hegyre menj fel 
ujjongó Sión ! Fennszóval harsanj örömmondó Jeruzsá- 
lem I Harsogj és ne félj I mondjad Juda városainak : 
Ímhol a ti Istenetek!" 

Igen, a mi Istenünk, az Ö Istenök, a megsanyar- 
gatott, idegenbe űzött szabadsághősök Istene — Ö jön, 
nyomul elébb-elébb a drága hamvakkal a vissza- 
nyert hazai föld felé és zendül, mint egykor a Jehova, 
mondván : „Ne félj, mert én veled vagyok ; napkeletről 
meghozom magodat és egybegyűjtelek napnyugatról. 
Mondom északnak: add meg és délnek: ne tartsd vissza; 
hozd meg az én fiaimat és leányaimat a földnek vé- 
géről! Mindenkit, akit dicsőségemre teremtettem!'' 

Légy áldott, örökre áldott igazság és szabadság 
Istene, hogy úgy igazgattad az idők folyását és úgy 
parancsoltál a földi hatalmasok szivével és elméjével, 
hogy akiket a mi dicsőségünkre teremtettél, ne ham- 
vadjanak el idegen földben, sőt kiviruljanak az ö sír- 
jukból és „elhagyottak helyett örökkévaló ékességgé és 
gyönyörűséggé legyenek nemzedékről nemzedékre!" 

„Oh hányszor ittuk az Úr haragjának poharát, 
hányszor ürítettük a tántorgás öblös kelyhét !" Kétszáz 
esztendő tűnt el felettünk, míg megelégelte az igaz 
bíró a mi siralmunkat, hőseink legkiválóbbjainak mesz- 
sze földeken való elhullását s idegen hantok alatt való 
porladozását ! 

Mennyi megaláztatást kellett kiállanunk azoktól, 
akik urakká lettek felettünk és a saját szenvedélyük 
borától részegűlten tapostak rajtunk, mint szolganépen, 
mint leigázott nemzeten és kinevették a mi kegyele- 
tünket, a mi álmainkat és gázoltak a mi nemzeti drága 
jogainkon és gúnyolódtak a mi hőseink iránt ápolt 
tiszteletünk felett! 

Oh mennyit szenvedett ez a szegény magyar — 
a belső meghasonlásért, az egyet-nem-értés bűnéért, 
az idegen bálványok előtt való hajlongásaért, a saját 
vérei iránt való hűtelenségeért ! Oh hányszor lett mél- 
tatlanná a Gondviselés által küldött vezéreire, a jobb 
sorsáért, nemzeti dicsőségeért küzdő nagyjaira ! 

Más nemzetek történetében is van sok, ami fáj, 
ami fájdalom nélkül nem említhető; a mi nemzetünk 
története áí meg át van szőve a gyász és siralom véres 
eseteivel, az egetverő igazságtalanság botrányaival. Oh, 
hányszor hullottak el hőseink a szent harcban s hány- 
szor estek a rút árulás szomorú áldozataivá és ették a 
hontalanság keserű kenyerét ! 

De „van bíró a felhők felett !" 

//. Rákóczi Ferenc, Thököly Imre, Zrínyi Ilona, 
Bercsényi Miklós s bujdosó társaik hamvai, a 200 éven 
át idegenben nyugodott porok, itt vannak immár a 
haza határán, amelyről kegyetlenül elűzte őket a sza- 
badságtipró zsarnok-erő. A nemzet szíve szent örömtől 
áradoz, milliók karja tárul a viszontlátásra, millió szív 

dobog az elégtétel édes érzetétől és milliók imája száll 
az ég felé az örök bíró zsámolyához hálás érzelemmel. 
Bűnük volt, hogy magyarok mertek lenni és 
többre tartották nemzetök tisztességét és szabadságát a 
saját jólétüknél s a saját szabadságuknál. Bűnük volt, 
hogy a nemzet fenségét fölebb becsülték minden földi 
fenségnél ; bűnük volt, hogy a leikök és fegyverük 
egyaránt hajthatatlan volt a nemzetellenes hatalmasság- 
gal szemben ! ! — Királynagyok és gazdagok voltak 
itthon a saját emberségükből és földönfutó koldusokká 
lettek — a győzedelmes zsarnokok akaratából. Oh 
mint nyögtek, oh milyen nehéz bánatot viseltek s mi- 
lyen idegenben hamvadoztak ! 

Hiába volt 200 esztendő fel-feljajdulása ; hiába 
szép kérés, alázatos esedezés, önérzetes követelés ! ! 
Megbélyegzetten aludták hosszú álmukat — egész mos- 
tanáig ! ! 

De ime, a mérték betelt! A bosszúálló szívekre 
ráragyogott az engesztelés szivárványa ; az imént süket 
fülekbe belerezdült a nemzet zokogó kiáltása és az tör- 
tént, amit Ezékiel korában mondott a Jehova : „íme, én 
megnyitom a ü sírjaitokat és kihozlak titeket a ti sír- 
jaitokból és beviszlek titeket Izrael földjére!" . . . „És 
adom az én lelkemet belétek, hogy megéledjetek és le- 
teszlek titeket a ti földetekre .'" 

Megéledtek és jönnek, mint egy diadalmas nagy 
sereg ! Jönnek, hogy porló tetemeikkel is örök bizony- 
ságok legyenek itt az Ö hazájukban, a mi hazánkban, 
az nemzetüknek, a mi nemzetünknek, az Ö feleke- 
zetüknek, a mi felekezetünknek! Jönnek, hogy tanítsa- 
nak élni és halni „Istenért és szabadságért" ; jönnek, 
hogy oktassák a felekezeteket a közös oltáron való ver- 
senyes áldozásra ; jönnek, hogy biztassanak az igaz- 
ságért mindhalálig tartó küzdelemre s hogy hitet cse- 

pegtessenek szívünkbe az igazak feltámadása iránt. 

Hozsánna ! Hozsánna Néktek, „félisteni dicső 
időknek!" 

Az igazság és szabadság szent Istene mentse meg 
nemzetünket attól a rettenetes sorstól, hogy ezek a 
visszasóvárgott és visszatért csontok itt a föld porával 
összekeveredjenek s csontok és porok maradjanak ! 

Jaj Néked akkor én sok vihart látott nemze- 
tem ! ! 

A szent hamvakat vivő vonat Sárospatak határán 
fog végigvonulni. A nemzet mostani vezérei úgy akar- 
ták, hogy a II. Rákóczi Ferenc és Zrinyi Ilona hamvai 
is tovább vonuljanak innen, ahol pedig nagyon megil- 
lette volna őket az örök pihenés ... A város és a fő- 
iskola pálma-ágakkal siet a drága porok elé. Megille- 
tődött lélekkel hódol előttük és áldást imádkozik reájok 
nagy és kicsiny, szegény és gazdag. Fájdalom, a Lo- 
rántfy Zsuzsanna és Rákóczi Zsigmond csontjai nem 
kelhetnek ki a Perényi Gábor által épített templom sír- 
boltjából, hogy üdvözölnék a rokon-porokat, a rokon- 
lelkeket! . . Ezeket a csontokat szétszórta innen a fe- 
lekezeti gyűlölködés gyilkos szele ! ! 

A kegyelem Istene őrködjék Kassa és Kézsmárk 
felett a nagy bujdosók hamvaiért is ! ! Örök áldás és 
örök béke virasszon a szent porok felett ! !* 



Í3707í370? * „Sárospataki Ref. Lapok" 19)Ü. évf. 43. sz. S^TQS^S^. 



DR. BALLAGI QEZA. 

1851—1907. 

Szép júniusi estén, egy boldog ifjú pártól körül- 
ölelten, így jött utolszor Sárospatakra, hogy itt ifjú- 
ságának dús emlékeitől, a levegőtől, szeretett háza, ud- 
vara, kertje illatától reménységet szívjon hervadó tes- 
tébe — évekre vagy legalább csak hetekre. Mosoly- 
gott körülte minden ; csupa biztatás, csupa maraszta- 
lás volt körülte minden. Nézd : itt vagyunk, vártunk, 
szeretünk, maradj velünk, maradj a miénk I Csalódtál 
az emberekben, a bennök vetett bizodalmadban meg- 
csúfolódtál ; de hát csalódtál-e bennünk, a szent ter- 
mészet gyermekeiben ; csalódtál-e szíved virágaiban ; 
csalódtál-e igazságot, világosságot kereső lelked har- 
caiban ? ! . . . Zárd magad közénk, ebbe a te szép, 
kies meződbe, a mi karjainkba, könyves házad kincsei 
közé! Felüdítünk, meggyógyítunk, sebeidre balzsamot 
harmatozunk, beteg szívednek orvossága leszünk ; iz- 
maidba visszaadjuk az erőt, lelkednek a repülő szár- 
nyakat, hangodba az ércet, a csengő kacajt, kedélyedbe 
a játsziságot s felöltöztetünk a hitnek és reménységnek 
mellvasaiba : óh, csak ne hagyj itt minket ! 

Szinte imádsággá vált körülte minden ; csendes, 
titkos, csak Isten által hallható imádsággá. És ő, az 
imént még viharálló, égfelé törő, büszke tölgy, dér- 
ütötten, hőtől forrázottan, villámtól sújtottan, óránként 
érezte, hogy ragyogó napja gyorsan alkonyodik s földi 
paradicsomából távoznia kell. 

A halál árnyékának feléje siető nagy sötétségébőí 
azonban csillagok sugározták be bágyadt szemeit, ki- 
hűlő szívét: a hála, a szeretet, az elismerés tiszta fényű 
csillagai. Látta maga körül — összefonódva a szenvedő 
szeretetben — földi boldogságának tényezőit, osztályo- 
sait ; látta a férfiút, aki oda köti sorsa fonalát a feje- 
vesztett családhoz, hogy öráilója legyen annak; látott 
égi kéz-fonta menyasszonyi koszorút s látta a tudo- 
mány felkentjeinek az ő fejére illesztett koszorúját s az 
üdvözültek reménységével halt meg június hó 17-én 
esteli 9 órakor. 

Csak 56 éves volt s úgy szeretett élni, dolgozni, 
jót cselekedni ! Tele volt a lelke édes számításokkal, 
tervekkel, alkotó vággyal. A csalódások tüzében meg- 
edződötten s azok színteréről visszavonultan, egész ere- 
jét a tudománynak kívánta szentelni, a mi nem csal, 
nem hazudik s nem gyűlölködik, mint az emberek. Oh 
mennyi áldás fakadhatott volna még a nyomában s 
mennyi feldolgozatlan anyag nyerhetett volna az ő ku- 
tatásra hivatott elméjének világosságától — életet ! 

Az örök isten másként akarta. — „Hová mennénk 
az Ö lelke elöl és az Ö orcája elől hová futnánk ? !" 
— Az emberi élet isteni mértéke nem is a munkára 
nyert idő hosszúsága, hanem a végzett munka eredmé- 
nye. A dr. Ballagi Géza 56 éves pályafutása dúsan 
elég volt arra, hogy neve ott fényljék nemzetünk leg- 
jobbjai között s hogy be ne homokolják azt tűnő 
századok. 

* 
Szarvason született, hol édes apja a zsarnok kor- 
mány kegyelméből internálva volt a szabadságharcban 
tanúsított honszerelmeért. Szarvasról Kecskemétre, on- 
nan 1855-ben szüleivel együtt Budapestre jutott, hol 
messzebbre néző lelkek ekkor rakosgatták az unió je- 



29 



gyében született pesti prot. theol. akadémia fundamen- 
tumát. Az erős, barna gyermek, alig hogy öntudatra 
ébredt, ott forgott a nemzet és a prot. egyház első- 
rendű napszámosai között. Török Pál, Székács József, 
házuknak mindennapi vendégei, az eszmék emberei, 
le-lehajoltak hozzá, térdükön ringatták s tréfásan-komo- 
lyan jövőt jósoltak neki, szép gyönyörűséges földi sor- 
sot. Atyját, dr. Ballagi Mórt — ezt a nagy nyugha- 
tatlant — ott látta folyton a munka asztalánál, könyvei, 
iratai között vagy nagy elvtársaival való vitában, tűnő- 
désben, lángolásban, búsult gerjedezésben, haza- és 
egyházmentő tervezgetésben. A Protestáns Naptár, a 
Protestáns theologiai könyvtár s a Prot. Egyházi és 
Iskolai Lap ekkor voltak születendőben, illetőleg feltá- 
madóban. Ö, a gyermek, látta ezeknek születését és 
feltámadását s gyermek-szívével már érezte, hogy az ö 
atyja hajlékában nem mindennapi dolgok miatt fára 
doznak fáradhatatlan férfiak. 

Ebben a lélek-növesztő, sejtelmeket rejtő, vágyakat 
ébresztő levegőben indult biztató fejlődésnek Ballagi Géza. 

Atyja már hatalmasan vivta a harcot a prot. egy- 
házak igazaiért és szórta a magot a jövendő nagy ara- 
tásához, különösen a Prot. Egyh. és Isk. Lapban, Az 
aléldozók ébredeztek, a félénkebbek bátorodni kezdtek, 
a nemzet felett megült fellegek peremén fénysugarak 
jelentkeztek s az egész protestáns egyház birkózásra 
kelt a zsarnok hatalommal az elrablott jogaiért, láncai- 
nak széttiprásáért. Ezt a vértelen harcot is érezte, rész- 
ben ezt is látta a gyermek Ballagi Géza és az apjának 
s apja barátainak, elvtársainak szent öröméből jutott 
valami az ő gyermeki lelkületébe is, ami ott termékeny 
talajra talált. 

Jutnia kellett, mert alighogy tiilvetette magát a 
középiskola széles nagy árkán, legott odaállott az édes 

atyja oldalához, mint hű Timoíheus és forgatni kezdte 
a tollat, elébb csak hogy segítsen, később s mindin- 
kább, hogy a felvetődött eszmék tisztázásában neki is 
része lehessen. Nem gyermekes hiúság, hanem örökölt 
hajlama kényszerííeíte az irói munkára, mint akinek 
Istentől rendelt sorsa volt, hogy tollával épitsen m.a- 
gának emléket a^^magyar protestáns egyház és a magyar 
nemzet történetében. 

1869-ben kezdődik irói pályája az atyja lapjában 
s ugyanekkor a prot. egyházzal való benső frigykötése 
is. A jogász ifjú, aki a pesti egyetemen gyönyörűség- 
gel ült a kiválóbb jogtanárok lábainál, otthon, az ö 
munkára kelő, munkával fekvő házukban, nagy elősze- 
retettel bajlakodott a prot. egyház és irodalom kis és 
nagy dolgaival, az azokban felvetődött napi esemé- 
nyekkel és tudós kérdésekkel s akik csak távolról, a 
tolla után ismerték őt, nem egyszer üdvözölték nagy 
reménységgel, mint az apja szellemi örökösét s a prot. 
egyház leendő oszlopát. A „Prot. Egyház és Iskolai 
Lap" mellékletének, az u. n. „Tudományos Szemlének"' , 
mint joghallgató ifjú, ő volt egyik szerkesztője s nem 
rajta múlt, hogy ez a komoly hivatású vállalat nem 
birt közöttünk meggyökerezni. 

Mint jogász-ifjú azonban a jogi irodalom iránt 
való érdeklődését is korán igazolta, bizonyságul, hogy 
egy erősebb lélek kettős irányú lángolást is megbír és 
pedig úgy, hogy egyik a másik által csak melegebbé 
és termékenyebbé válik. Bluntschli-nak, a heidelbergi 
egyetem európai hírű jogtanárának „A politikai pártok" 
című művét fordította le, jelezve, hogy mint jogászt 
merre vonja belső ösztöne. 

Testben-lélekben megizmosodott, sokat ígérő ifjú 
volt már, amikor a tiszáninneni egyházkerület a sáros- 
pataki főiskola jogakadémiájára hívta el a nemzetgaz- 

daságtan, a politika és nemzetközi jog előadójául. Szük- 
ség volt itt a jogakadémia újra rendezésére, jog- és 
államtudományi karrá való kiépítésére — felsőbb ren- 
delet szerint. Éhez a tanári személyzetet kellett szapo- 
rítani. Emődy Dániel, Antalfy János, Nemes Feienc s 
részben Orbán József mellé megszerezte az egyház- 
kerület a jogakadémiának dr. Szántó Gyulát és dr. 
Ballagí Gézát. Csupa szép ígéret volt mindakettö. 

A fővárosban növekedett, egészen más viszonyok 
között fejlődött, a földiekben sem szűkös ifjú azonban 
nehezen tudott beilleszkedni a kis városi élet kereteibe 
s telítve munka- vággyal, lángzó szenvedéllyel nyugta- 
lankodott, békétlenkedett, formákat keresett s az isko- 
lában és a társadalomban egyaránt érvényesülni töre- 
kedett. Pezsgő vére, magasabbra vívó szenvedelme vitte, 
hajtotta, tusakodásra kényszerítette. Egész lénye, amely 
az akarat-erő typikus ábrázolata volt ; harsogó hangja, 
a mely versenyezhetett akár a viharral, a tanteremben, 
a zöld asztalnál, a barátság köreiben vagy akár a szé- 
lesebb körű társadalomban gyors feltűnést szereztek 
nevének s ő maga hamarosan jelszóvá, zászlóvá emel- 
kedett, amely körül sokan szívesen és nagy bizodalom- 
mal csoportosultak. 

Idő kellett hozzá, mig meghiggadhatott, mig a 
férfi szemeivel vizsgálhatta a sárospataki viszonyokat, 
az embereket s magát az egész főiskolát is. Idő kellett 
hozzá, mig úgy vélt ellenfeleinek nézőpontjába behe- 
lyezkedett s vérmérsékletének követelésein a férfiúi ere- 
jével uralkodóvá lehetett s az öreg Alma Mater kebe- 
lére áldó szeretettel ráborulhatott. 

Emlékezünk, sokan emlékezünk még azokra a 
váratlan időkre, amelyekben a sárospataki jogakadémia 
fundamentumát nem jó helyen látták némelyek a sáros- 
pataki földben ; a mikor mozooni kezdett alattunk ez a 

föld s a Rákócziak, Lorántfyak lelkéről beszélő tálak. 

Valahogy követ ne dobjunk e miatt a Ballagi Géza 
sírjára ! 

Addig is, mig forrott a vére s merészkedésekre 
vitték indulatai : mint előadó tanár, mint kötelességtudó 
tanférfiú, ott volt állandóan a legelsők között s nem- 
csak az volt a becsvágya, hogy őt kötelességmulasztá- 
son se Isten, se ember rajta ne foghassa ; hanem az 
is, hogy amit tanít, az meg legyen tanítva s hogy amit 
tudományképen hirdet, az tudomány legyen valóban, 
ami után szomjúhozzék az igazságot kereső lélek. Elő- 
adása nem ünyölődés volt, nem is a szók keresése, 
találgatása, hanem a felvett tárgynak minden oldalú 
megvilágítása tudákoskodás nélkül, fellengzés nélkül 
nagyzolás nélkül. Amint pedig elébb-elébb haladt az 
időben, úgy emelkedett ő maga is a pártatlanság lép- 
csőzetén fel és mindig feljebb az emberi szenvedélyek- 
től mentes tájékok felé, ami mig egyfelől áldássá lett 
a jogász ifjúságra, úgy s még nagyobb áldás az egész 
főiskola társadalmára. 

Szép, feledhetetlen látvány volt az nem egyszer 
a boldogult férfiú későbbi tanári életében, amikor ö 
szavának, tollának hatalmas erejével ott fényeskedett 
az első sorban és ott rajongott a legrajongóbbakkal a 
főiskola becsületeért s nyílt, bátor vallomással önmaga 
ellen, önmagát legyőzve, nagy tettekre hevült a Rákó- 
cziak kollégiumáért s anyagi és szellemi áldozatokkal 
áldozott ennek felvirágzásaért. Aki ismeri a főiskola 
közelebb múlt évtizedeinek történetét, mint szemtanú 
is, bizonyára velünk együtt vallja, hogy az az időszak 
volt a közei-múlt évtizedekből a legtermékenyebb a 
sárospataki főiskolában, amelyben ő és a legközelebbi 
barátai a hosszú múlttal, a hagyományokkal s a viszo- 
nyokkal bölcsen megbékülve, körültekintőleg, higgadt 

számítással folytak be a főiskola sorsának inté- 
zésébe. 

Mint a gazdasági választmánynak a tanári kar 
által választott tagja s e minőségében s majd igazga- 
tói szerepében is, mint az igazgató-tanács hivatalosa, 
köztetszés mellett ontotta tömjéné javát a főiskola kü- 
lönböző oltáraira. Ahová felajánlkozott, ott aztán ott 
volt egészen ; számítani lehetett a képességeire bizo- 
nyosan s amit magára vállalt, azt el is végezte embe- 
rül. Mikor a Béky Sámuel elhunytával jegyzőre volt 
szükség az igazgató-tanácsban (1892.), ő kezébe fogta 
a tollat, a számoló ceruzát és irt és számolt s nemzet- 
gazdasági tudásával s nagy elméleti képzettsége mel- 
lett is ritka halandónak jutott gyakorlati belátásával, 
példává lett jegyzői hivatalában is. 

„A kötelesség, a kötelesség!" Ezt harsogta a tan- 
teremben, a különböző zöld asztaloknál. És láttuk 
akárhányszor, amikor betegségtől sápadtan, főfájástól 
összekínzottan, vagy álmatlan éjszakák után vonult a 
tanterme felé s mintha a távolság szűkülésével kímé- 
letesebbek lettek volna iránta a reá törő emberi gyön- 
geségek, arca kividúlt, feje felegyenesedett s mire be- 
lépett a tanári székébe, a lelke lett úrrá teste felett és 
tanított, mitii, dorgált, akárcsak legboldogabb álla- 
potában. 

„Ezer szem néz ránk s felelősök vagyunk a szü- 
lök, az elöljárók elölt, de az Isten és saját lelkiismere- 
tünk elölt is a reánk bízott tanítványainkért'' — ez volt 
tanári jelszava s iszonyú megvetéssel tudott dörögni 
azok ellen, akiknek a tanári pálya csak a kenyér botja 
és nem hivatásos foglalkozás, nem magasabb emberi 
és nemzeti missió teljesítése. „Ha fiám volna" — 
mondta nem egyszer — ;;és látnom, tudnom kellene, 
hogy az a fiú nem tud haladni a vezetői miatt, vagy 

rossz példát lát a vezetőiben : — jaj volna azoknak 
a szerencsétleneknek!" 

Ily nagy odaadással végezte igazgatói tisztét is, az 
ifjúság és az egész főiskola javára (1888 — 1890.). 

Pedig sok egyéb tiszte is volt. Tehetségét, nagy 
munkabíró erejét sokféleképen kipróbálta és kizsákmá- 
nyolta a polgári társadalom is, Sárospatak városának 
közbirtokossági tanácsában, majd képviselő testületé- 
ben, az ipartársúlatban s a takarékpénztár-részvénytár- 
saságban, Zemplénvármegye bizottságaiban, külön- 
féle kiküldetésekben — óh bizony ezekben is bőven 
jutott neki a munkából, a tervezésből, sőt többnyire a 
reformokból is. Mert ahová bevitte a bizodalom, ö ott 
ezt a bizodalmat meg is akarta szolgálni nemesen, az 
ügy érdemére. Nem hivalkodni akart, de dolgozni, al- 
kotni, nyomokat verni, jövőt biztosítani. Különösen a 
takarékpénztár, az érezte az ő kezének és lelkének 
alkotó hatását és hogy ő erős tudott lenni az örvé- 
nyek között s meg tudott állani a rohanó hullámok 
előtt is. 

És csodálatos! Ö, aki ott forgott — szinte haj- 
naltól napestig — a cselekvő élet zajában s evezett 
szelek és viharok ellen, tudott édes férj és édes apa is 
lenni a szó legnemesebb értelmében s tudott koszo- 
rúkat is szerezni, mint író. 

Boldog otthonában, második nejétől. Lengyel Ilo- 
nától született gyermekei között csupa kedély, vidám- 
ság volt ez a két kézzel küzdő férfi és gyermek, ját- 
szadozó, kacagó gyermek. Ez volt szerencséje, hogy 
még korábban el nem nyütte a telhetetlen társadalom 
a maga kielégíthetetlen követeléseivel. Ez volt oka bi- 
zonyosan, hogy a lelke szárnyai meg nem ólmosodtak 
s az éjjeltől lopott óráiban s idejének bölcs beosztása 
mellett öregbíteni tudta irodalmi érdemeit is. 

1888-ban „A politikai irodalom Magyarországon 
1825-ig" című úttörő műve (I— VÍH., 1—847. 1.) be- 
vitte öt a Magy. Tud. Akadémia levelező tagjai közé. 
1889-ben megírja „Az 1839— 40-dik országgyűlés visz- 
hangja az irodalomban'' című székfoglaló értekezését 
(megjelent 1890-ben az akadémiai értekezések X. köte- 
tében, 103 1.). 1892-ben kiadja „A protestáns pátens és 
a sajtó'' című tanulmányát (106 1.). 1 893-ban Z^z/zp/e/z- 
megye monográfiáját (akadémiai felolvasás), 1894-ben 
egy nagy gonddal készített emlékezéssel ünnepli a 
tiszáninneni egyházkerület nevében Br. Vay Miklós fő- 
gondnok életét, korát, törekvéseit: 1896-ra odaáll a 
milenniumi évfordulót dicsőítő történészek sorába „A 
nemzeti államalkotás kora" 1815— 1847-ig című nagy 
munkájával (724 1.). 1899-ben előadói javaslatban kél 
védelmére a vidéki jogakadémiáknak (22 1.). 1900-ban 
„A sárospataki vashid" címmel szólt belé a nemes vá- 
rosnak egy mérgesedésnek indult nagy kérdésébe (18 1.) 
s ugyancsak ez évben alkotmánytani ír a sárospataki iro- 
dalmi körnek illetőleg a népiskoláknak (72 1.); 1902-ben 
kiadja a sárospataki ifjúság a március 15-én tartott al- 
kalmi beszédét (24 1.) s mindezeken felül tudott dolgozni 
hírlapokban, folyóiratokban, a ref. konvent egyetemes 
tanügyi bizottságában stb. Sokat és mindig választékosan, 
eszméltetöen, meggyőzően. Az ellenfélnek is el kellett 
róla ismernie, hogy amit ír, az írói hivatásról tanúskodik 
s ami irataiban egyéni, az is erőt, hivatást jelent. 

Ha mindent jól szemügyre veszünk, szinte szédü- 
lünk attól a szakadatlan munkától, amit Dr. Ballagi 
Géza végzett az utóbbi évtizedekben s szédülünk kü- 
lönösen, ha tudjuk, hogy egy némely munkája miféle 
küzdelmekkel járt s hogy mennyiszer kellett — önfel- 
áldozó munkássága közben — gyanút, félreértést s irtó- 
zatos csalódásokat szenvednie! 

Ha az Istenség kegyelme nem övezi fel a dere- 
kát ércövvel s a mellét acél paizszsal, — régen össze 
kell vala omlania az emberi háládatlanságok súlya alatt. 

1892-ben, mint 27 éves tanár nyugalomba kíván- 
kozott, legalább kevesbbíteni kivánta temérdek nagy 
kötelességét. Az elöljáróság hiába tartóztatta ; barátai 
hiába kérték, legjobb emberei hiába figyelmeztették, 
hogy inkább egyebütt könnyítsen a felhalmozódott ter- 
hein ; nem volt többé a tanári kathedrán megtartható. 
JVlég sokan emlékezünk arra az érzékeny búcsúra, amely- 
lyel tőle a tanári kar s ö a tanári kartól megvált s 
amikor — ha már tanárként nem szolgálhatta többé az 
iskolát — oda állott ennek jóltevői közé s 2000 korona 
kamataival kivánt legalább évenként egyszer összeölel- 
kezni ennek tanuló ifjúságával. 

Aztán csakugyan nyugalomba vonult . . . Azaz, 
hogy országgyűlési képviselőségre pályázott és oda- 
jutott a honatyák sorába, de annyi önmegtagadás árán, 
amit az ö vas erejének is nehéz volt elviselni rázkó- 
dás nélkül. Aztán — hiszen tudjuk — jöttek a nem- 
zetre a válságos idők s jöttek a megaláztatás napjai, a 
kétségbeesésig fokozódott birkózás, az új választások 
és Dr. Ballagi Gézára nézve a csalódások hosszú, 
kínzó, maró, szivettépő sorozata. Undorral a lelkében 
az emberi útálatosságok iránt, vissza húzódott boldog 
családi körébe és íróasztalához s hitte, hittük, hogy 
lelke, testje visszanyeri ruganyosságát és gazdag tehet- 
ségeivel még sokáig lesz dísze egyházának és nem- 
zetének. 

De csalódtunk. A sebe mély volt s orvosság nem 
találtatott rá e földi világban. Sárgult, mint az őszi 
mező, amin kihúoii a pusztítás szele; hangja elvesz- 
tette ércét, kedélye a derűjét és érezte, éreztük, hogy 
közel van az elválás ideje. 

Mint vigasztaló estliajnal-fény i<öszöntötte őt a 
Magyar Tud. Akadémia kitüntető figyelme, rendes taggá 
történt megválasztatása. — Arany-szemfedö. 

Maga akarta, liogy Budapesten legyen a sírja az 
atyja közelében. Sárospatakon nem tudott volna nyu- 
godtan pihenni még a földben sem. 

Ó bizony sokat vesztettünk benne és sokan sirat- 
hatjuk, sokan áldhatjuk és sokan vehetünk példát éle- 
tének tanulságaiból. Nyugodjék békében, — áldott le- 
gyen emlékezete ! Az Isten kegyelme őrködjék szerettei 
felett! 

HEGEDŰS SÁNDOR. 

1847—1906. 

Nagy, sötét gyász súlyos örökségét hagyta reánk 
— nehéz bajvívásban verejtékező magyar nemzetünkre 
és válságos fordulatok között sodródó ref. egyházunkra — 
a búcsúzó ]906-ik esztendő. 

Mintha nem lett volna még elegendő emlékjelünk, 
amik előtt tűnődve megálljunk; mintha a bú és öröm 
zajos alkalmai nem rázták volna még eléggé meg a 
szivünket s nem oktattak volna még eléggé a vigyázásra, 
az óvakodó visszatekintésre, a magunkkal való komoly 
számvetésre : — hát ime a haldokló esztendő magával 
együtt sírba temeti nemzetünknek és ref. egyházunknak 
a Gondviselés által sokra méltatott egyik hű fiát; kioltja 
egyik messze világító, fényt s meleget árasztó szövét- 
nekét — Hegedűs Sándort. 

Édes övéiért, nemzeteért s ebben az egész ref. 
egyházért élt, tervezett, munkálkodott, küzdött, viasko- 
dott és áldozott élte fogytáig. Amerre a gondviselés 
titkos keze vitte, irányozta; ahová a szíve-lelke sugal- 
lata vezette, vagy a kiáltó szűkség hívta : ott mindenütt 
nyomában járt a siker, a szerencse, az elismerés^ a 
dicsőség s megérte még élete ragyogó delén, hogy az 
alkotmányos király oda emelte az ő elsőrendű tanácsosai 
közé s a nemzet bizodalma oda állította a sorsa felett 
őrködök sorába s hogy a ref. egyház reá bízta legfél- 
tettebb intézményeinek gondozását. Megérte, hogy várat- 
lanul bekövetkezett halála miatt egy egész nemzet szíve 

fájdalomra dobbant s akik bármi okból távolabb állot- 
tak is tőle, vagy fösvénykedö ítélettel mérték is munkál- 
kodásának, alkotásainak eredményeit : — azok is tiszte- 
lettel ismerték el kihűlt tetemei felett, hogy Hegedűs 
Sándor kidőlte nemzeti veszteség. 

A modern Magyarország egyik legkiválóbb vezér- 
munkását, egyik legöntudatosabb gondozóját s építőjét, 
az új Magyarország okos építésére hivatott tudományos- 
ságnak egyik felkentjét veszítette el benne a magyar 
nemzet valóban s el egyúttal azt a sok szép remény- 
séget, amelyet olyan biztos kilátások között fűztünk 
még a munkabíró nagy erejéhez és a nemzeti élet ellen- 
tétes légáramlatában izmosodott tapasztalati bölcsesé- 
géhez. 

Ha mindazok, akik szegényebbekké lettünk az ö 
halálában, versengő számításba bocsátkoznánk a veszte- 
ségünk mértéke felett: — mi, magyar ref. egyház az 
oroszlánrészt követeinők magunknak bizonnyal, mert a 
Hegedűs Sándor dús életének utolsó évei a magyar 
protestáns s közelebbről a magyar ref. egyház és vallás 
szeretetétől nyerték ígézetes ragyogásukat s lelkének 
évtizedeken át gyűjtögetett gazdag tárházából, mint az 
égi nap az utána szomjazó földre, — reánk árasztotta 
termékenyítő fényét s melegét s minket kényszerített 
jótékony s áldásos gyümölcsözésre. 

Ki feledhetné el valaha a Magyar Protestáns Iro- 
dalmi Társaságnak azt a néhány közgyűlését, amelyen 
Hegedűs Sándor elnökölt? Kinek ne csengenének a 
fülében, a szívében azok a megnyitó beszédek, ezekben 
azok a mély vallásosság sugallta eszmék, intelmek, 
amiket ő ott, mindig újabb és újabb formában, mint 
jó magvető, közénk veieii, az egész magyar protestan- 
tizmus szivébe ültetgeíett ! ? Az egyház és vallás isteni 
hivatása, földi életünk ezerféle baját is legyőző és meg- 

szentelő ereje, kinek az ajkáról hangzott itt hódítóbban, 
mint az övéről, akinek a szíve volt megteljesedve az 
egyház és vallás tiszteletével és szeretetével ? ! A békés, 
de folytonos és bizonyos egyházépítésnek ki volt közöt- 
tünk hatalmasabb szószólója, mint ő? Példával, áldo- 
zattal kicsoda bírta közöttünk inkább, mint ő ? A nem- 
zeti munka dicsőségét ki cserélte fel örömestebb az 
egyházépítés gondjaival, fáradalmaival, mint ő? Mikor 
egyházunk falain réseket tört az új idők sokféle szele, 
hulláma, ki tudott oly bölcsen gondolkozni a védelmi 
eszközökről, mint ö ? A világ követelőző lelkével szem- 
ben ki tudta olyan hegyeket mozgató hittel átöle.lni a 
Krisztus keresztjét, mint ő? S kinek a szava, munkája 
volt eredményesebb az igazait féltő magyar prot. egy- 
házért, mint az övé? 

A mi „világi püspökünk'' volt ő, felövedezve a 
püspököknek minden kívánatos tulajdonságaival s azon- 
felül az ő világi tudásának sokféleségével, amik meg- 
növesztették az ő látásának határait és megmentették 
öt a netaláni egyoldalúságtól, a világi és egyházi kér- 
dések kizárólag egyik vagy másik szempont alá helye- 
zésétől s valami felemelő összhangot biztosítottak az ő 
lelki életének, ami csak keveseknek adatott ebben a mi 
embervilágunkban. 

Maga teremtett magának sorsot a minden léhasá- 
got megvető, szigorú önfegyelmezésével, ifjú erejének 
céltudatos kihasználásával. Ez a maga-lábán járás, ez 
az öntudatosság volt életének s élte küzdelmeinek egyik 
tiszteletreméltó jellemvonása. Volt valami a külsőleg 
igénytelen, vézna férfiú fellépésében, beszédében, írásá- 
ban, másokkal való összeköttetéseiben, amiből ki lehe- 
tett érezni, hogy ő sem eszméért, sem tanácsért, sem 
a beszédnek ilyen, vagy amolyan formájáért nincs rászo- 
rulva senkire. Önérzetes volt kevélység nélkül ; büszke 

volt követelözés nélkül ; tudott nemesen akarni, példa- 
adással hódítani s kötelesség-teljesítéssel serkenteni és 
parancsolni. Az idővel való bölcs gazdálkodása volt 
nagy sikereinek egyik nem közönséges rugója. 

Aki látta öt valaha különféle nagy hivatalainak 
valamelyikében : a különböző pénzintézetek élén, a 
dunántúli egyházkerület főgondnoki székében, vagy 
mint elnököt a Magy. Prot. írod. Társaság választmányi 
és köz-gyűlésein, vagy az egyetemes lelkészi könyvtár- 
bizottság vezéri helyén ; — tapasztalta bizonyára, hogy 
Hegedűs Sándornak az idő érték volt, amit nem lehe- 
tett elfecsérelni, elmesélni vagy ellocsogni. Mintha min- 
dig sietett volna, mintha érezte volna, hogy a lelkét 
mozgató eszmék, gondolatok valóra váltására alig lesz 
elégséges az ő „Istentől kimért ideje." 

A közelebb lefolyt pár év alatt a nekünk, a tőle 
távolabb élőknfik is bő alkalmunk nyilt az ő gazdag 
lelkébe betekintenünk. Az egyetemes konventen, a zsi- 
naton mindenki örömmel tapasztalhatta róla, hogy kon- 
venti és zsinati tagságát is azzal a szigorú lelkiismere- 
tességgel érvényesítette, amellyel egyéb tisztében szokott 
eljárni. Egyetlen kérdés sem volt előtte kicsiny, ha 
afelett valami homály borongott, vagy ha valaki azt 
homályba akarta beborítani. — Valóságos féltékenység 
fogta el minden súlyosabb kérdésnél, vagy nezebben 
tisztázható tárgynál — az egyházunk tisztessége iránt 
való féltékenysége. Mintha egyházunk és iskolánk nagy 
kérdéseivel összefüződött volna az ö becsületének kér- 
dése is, annyira azonosította magát a lelkében egyhá- 
zunk és iskolánk féltett érdekeivel. Oit kivált, ahol az 
állammal való viszonyunkat kellett tisztáznunk, rendez- 
nünk, csupa éberség, serénység, aggódás volt az egész 
Hegedűs Sándor. Voltak, akik ezt az ö ilyen feltűnő 
vigyázását, őrállását az ő hátrányára magyarázták; de 

azok nem ismerték még az egész Hegedűs Sándort, 
azok nem látták és nem hallották őt elégszer az egy- 
ház érdekeiért való lángolásában, a prot. eszmékért való 
lelkesedésében és áldozataiban. 

Konventünknek és zsinatunknak egyik legtiszteltebb 
alakja kétségtelenül ő volt. Még most is mintha látnók, 
amint a gyérhajú, szikár, kis termetű férfi szokott helyé- 
ről felemelkedik. A zsinat hallgatásra igazodik és figyel 
És Hegedűs beszé], bizonyít, cáfol, olykor-olykor meggyül 
a lelke és szónokol, mint valami próféta. Akik régóta 
ismerik, azok egyszerre ráismernek az ajkairól szipor- 
kázó tűzből arra a fiatol jogászra, aki alig húsz éves 
korában a Böszörményi László sírjánál adta első biz- 
tató jelét prófétai küldetésének. Mikor színes képeket 
képekre halmoz s így teszi kívánatossá a rideg igazsá- 
got : — akkor susogás hangzik : ah, a Csengeri és 
Jókai iskolája, az ezer vezércikk írója ! Mikor az adó- 
ügyben, a nyugdíj kérdésében fejti ki nézeteit szinte 
megdöbbentő rídegséggel : felszisszen az ítélet : ah, a 
pénzek, a pénzintézetek embere, a számok szövetségese! 
Mikor az új énekeskönyvért lelkesedik és érvel a szük- 
ségessége mellett, mint egy újabb Szenczy Molnár 
Albert, — hangzik felöle az ítélet újra : ah, a fővárosi 
egyházközség reformer gondnoka, a nyughatatlan, az új 
utak keresője ! 

A végső ítélet azonban mindig csak az volt felőle 
konventen is, zsinaton is: „hálaistennek, hogy nekünk 
adta őt!" 

Hála Istennek! 

Az utóbbi hetekben izgatottan várta az egyetemes 
lelkészi könyvtár első fecskéjének, a Warga Lajos ker- 
egyháztörténelem c. nagy müvének megjelenését és az 
egyházközségekbe való szétküldöztetését. Hozzá volt 
szokva, hogy amire rátette a kezét, az megmozduljon, 

élővé legyen. Fájt is neki, hogy a lelkészi könyvtár 
útjába itt-oft szinte mesterkedéssel gördítgették az aka- 
dályokat, ahelyett, hogy örvendeznének a születésének. 
Fájt neki a Kalvineum sorsának bizonytalanba siilye- 
dése is, mert ö ebben is egyetemes ref. egyházunk 
egyik erősségét látta s ezt is alkotó erőnk s életképes- 
ségünk bizonyságának, pecsétjének tekintette — volna. 

A zsinat legutóbbi rövid ülésszakán sehogysem 
bírta érteni és méltányolni azokat, akik egyházunk auto- 
nómiája ellen való támadást fedeztek fel az alkotmányos 
kormánynak a zsinattal a törvény szentesítése végett 
történt előleges érülközésében s szokása ellenére kemény 
ítélettel sújtotta a féltékenykedőket. De ekkor is, még 
az utolsó pillanatokban is melegen kívánta az új éne- 
keskönyvnek haladásra hívatott egyházunk érdekei sze- 
rint való elkészítését s az ezzel való beszámolást. 

Még látjuk most is, amint a zsinat bezárásakor 
oda lép az elnöki emelvényre és halljuk, amint meg- 
ható szavakben tiszteletteljes búcsút vesz a zsinat papi 
elnökétől és boldog karácsony és boldog új év kívá- 
nása mellett reménységét fejezi ki az újabb találkozás 
iránt. 

Az istenség titkos bölcsesége úgy akarta, hogy 
ez a találkozás már ne valósuljon. Pár napi betegség 
után a munkás, gazdag, dúsan ömlő élet forrása dec. 
28-án kiapadt ; az égő csipkebokor, amelyből annyiszor 
zengett felénk az isteni szó — porrá lett, amiből 
vétetett. 

Isten ne engedje, hogy a szívünkben is porrá 
legyen ! Hegedűs Sándor alkotó tényezővé vált egyhá- 
zunk újabb történetében. Ne adja Isten, hogy ez a név 
ott elholmályosodjék. A magyar tudományosság, a ma- 
gyar nemzet, a magyar református egyház nagy halott- 
jának nem árthat a halál. így hisszük és igy valljuk és 

midőn szívünk szerint veszünií részt a család, a nemzet, 
a tudomány és az egyház méltó gyászában és aggódva 
gondolunk arra a nagy ürességre, amely különböző 
pontokon Hegedűs Sándor után maradt, mély tisztelettel 
áldjuk a kidőlt jelesnek emlékezetét. 



ClS^::^^Qia5 Sárospataki Ref. Lapok I0Ü7. évf. I. sz. UDISÜUÜÖO 



DR. BARTÓK OYORQY 

1845—1907. 

Karácsony-ünnephez készülünk. A hétköznapi élet 
lármája elől vágyódunk valami csendes kikötőbe, ahová 
nem hat el a félreértés és gyűlölködés vad hullámverése. 
Gyermekeink ártatlan ajkán már csendül a szent zso- 
lozsma fényes biztatása, — és ime, fekete holló szár- 
nyán szomorú hír repül be hozzánk s az egész magyar 
protestáns egyházhoz : 

Dr. Bartók György, erdélyi püspök meghalt. 

Akit várt ő is és akinek fogadására készült ö is 
lelke mélységes hódolatával, az jött el hozzá sebesen 
zúgó szél fuvallatában és magához vette, mondván: 
„Jól vagyon, jó és hü szolgám. A nemes harcot meg- 
harcoltad, eltétetett néked az igazságnak koronája !" 

Jó és hü szolga s nemes harcos volt bizonnyal ! 

Attól a málnási (Háromszékmegye) igénytelen 
hajléktól, amelyben földi élete megindult, fel az erdélyi 
egyházkerület püspöki székéig egy korán virágba borúit 
és gyümölcsökkel gazdag pályát futott meg dr. Bartók 
György. Szép, dicsőséges pályát, amely miként egyre 
biztatóbb futásával az egész magyar prot. egyháznak 
is gyönyörűségére vált : épúgy a halál árnyékának 
völgyébe való végződésével megzavarta az egész magyar 
prot. egyház adventi örvendezését. 

„Siralom szava hangzik Erdély bércei közül, a hegye- 
ken sírás és zokogás, a ligetekben gyászének." Dr. 
Bartók György megérdemli, hogy innen, a szoros érte- 

lemben vett Magyarországból, viszhang támadjon az 
erdélyi siralomra ; mert csak az administrator volt 
szorosan erdélyi benne ; a tudós, az író, a szerkesztő, 
a konventi és zsinati vezérférfiú — az az egész magyar 
ref. egyházé volt és az is marad. 

A Bethlen-kollégium növendéke és mindhalálig 
hü képviselője volt ö. A szabad eszmék bátor szó- 
szólója s Erdély nagy hagyományainak lelkes védelmezője. 
Ott, ahol a porszemnek is története van s ahol minden 
kő a falból is regéket regél vitéz elődök dicső tetteiről, 
rettenetes szenvedéseiről : — ott lobbant a lelke ter- 
mékenyítő lángra. A Bethlen- kollégium szelleme vitte 
a tübingai tudósok lábaihoz (1872—1874.) s majd a 
kolozsvári egyetemre (1874.). Amott bölcsészet-tudorrá, 
itt magántanárrá lett, mert vezérelve volt, hogy „a 
pwtestantismiisban a hit és tudás örök-szövetségesek s 
hogy a prot. papnak tudománnyal s a prot. tanárnak 
hittel kell magát felékesítenie. "' 

A hit és tudás összelobogó lángja ragyogta be 
az ö földi útját és tette fényessé és feledhetetlenné 
az ö nevét. Mint nagyenyedi lelkész (1876—1892.) 
s mint helyettes theol. akadémiai tanár (1889—1892), 
mint hírlapíró és lapszerkesztő mindenkor minden kér- 
désben ellenmondhaíatlanul igazolta, hogy az ő lelké- 
ben szent békesség van s az ő hite és tudása kezet 
fogva vezeti őt az élet nehéz útjain s az élet és az 
emberek által felvetett nagy kérdésekben és boldogan 
megfért a ref. egyház hivatalos keretében. 

Az ,, Egyházi Reform "-ban, az „Erdélyi Prot. Köz- 
löny "-ben, a „Prot. Egyh. és Isk. Lap"-ban, s a maga 
szerkesztette „Egyh. és Isk. Szemlé"-ben közölt dolgo- 
zatai, a Prot. egylet által kiadott nagyobb müvei, tan- 
könyvei és ezekben elhintett és vitatott eszméi, nevelési 
és oktatási elvei egyre szélesebb körben tették a nevét 

tiszteletessé s ö, a nagyenyedi diák, majd nagyenyedi 
lelkész egyik vezéralakjává lett a nagyenyedi irányzat- 
nak s összeütközésbe jutott a hivatalos egyház legfőbb 
képviselőivel, de nem jutott összeütközésbe lelkének 
magasra törő vágyaival. A legnehezebb időben is, a 
félreértések és félretolatás időszakában is benső frigyben 
maradt a tudománnyal s vitte mélyebbre a maga háló- 
ját. Egy-egy igazságnak tudományos igazolása többet 
ért neki a versengő emberek kis és nagy diadalánál ; 
az Íróasztala és kathedrája többet, mint az élet sok 
vívó tere, amely olcsó tapsokkal csalogat és amit és 
ingoványokká válhatik. 

Ugy alakúit — sok benső küzdés közben — az 
erdélyi egyházkerület hivatalos élete, hogy Dr. Bartók 
György, 1892-tőI szászvárosi lelkész, 1898-ban az egy- 
házkerület főjegyzői székébe emeltetett, 1899 áprilisában 
pedig átvette a Szász Domokos püspök örökét. 

A tudós lelkész, az elmélet embere a viharoktól 
ostromolt hajóban. Szép, de súlyos örökség volt ekkor 
erdélyi testvéreink püspöki széke. Keserű pohár. És ő 
beleült ebbe a székbe és nem rettegett megkóstolni azt 
a csordultig teli poharat. Volt tudása, hite s Istenben 
vetett reménysége is. 

És szántott a kemény földön és oldott és kötött, 
harcolta a nemes harcot rendületlenül. Ahol sebeket 
kellett gyógyítani, ment és vitte lelkében és szívében 
a gyógyító szereket ; ahol építeni kellett, oda sietett a 
vakoló kanállal és kalapácscsal ; ahol rendezni kellett, ott 
is megjelent s ha csodákat nem mívelhetett, nem kár- 
hoztatta érte senki sem. 

Nem mi vagyunk hívatva s legkevésbbé a vesz- 
teség első óráiban arra, hogy a kidőlt jeles képét a 
magyar ref. egyház és az erdélyi egyházkerület szá- 
mára megrajzoljuk ; de — ügy tetszik nekünk — 

hogy a dr. Bartók lelke a püspöki széken is a hité és 
a tudásé volt inkább, mint az egyházkormányzaté, az 
elméleté inkább, mint a gyakorlaté. 

Mikor az 1904— 1907-iki zsinat ideje elközelgett, 
dr. Bartók, a tudós, egy alkalmi müvei sietett a zsinat 
göröngyös útjainak egyengetésére a presbiteri rendszer 
tisztázása végett s mikor a theol. akadémiák tanulmányi 
rendjének reformja napirendre került, az egykori nagy- 
enyedi theol. tanár szelleme kitört belőle és megírta 
„Theologiai tudomány és lelkipásztori képzés" (1907.) 
című munkáját szintén irányadó gyanánt. A tudóst nem 
némíthatta el benne az egyház-kormányzásnak ezerféle 
kötelessége és bonyodalma sem. Az újszövetség revíziójá- 
ban is szép része volt. (Máté, Márk evangyéiioma). 

Zsinati szereplése még csak tegnapni. A naplók 
fényesen igazolják, hogy ö az 1904— 1907-díki zsinat- 
nak igazi tudós tagja volt, „doctrinaír püspök." Egyet- 
len nagyobb kérdés sem vetődhetett fel, amelynek vitatá- 
sában részt ne vett volna és — ismerjük el teljes tisz- 
telettel — hogy a legtöbbször ö szántott a legmélyebben. 

Halkan induló felszólalásai végükfelé már har- 
sogó szónoklatokká váltak s a kis termetű ember 
kinyúlt az asztal felett és szavával és taglejtéseivel 
bizonyította, hogy a lelkében ünnep van és ő esz- 
mékért küzd és nem szótöbbséges győzelemért. — A 
zsinat-presbiteri egyházalkotmánynak sem volt erősebb, 
bátrabb harcosa a zsinaton mint ő. — Ö, az erdélyi 
püspök ! Otthon nem is vették tőle jó néven sokan, 
de ő ment a maga útján — mind halálig. 

Nehéz dicsőség jutott osztályrészéül. Ö érezte, 
hogy nem is bírhat meg a sok és nagy feladattal, 
ami elébe halmozódott, de birkózott, de nem riadt 
meg a teher viselésétől, amely alatt elvégre is össze- 
roskadt — szomorú váratlansággal. 

Az sinat vége felé már fáradság, törődöttség mutat- 
kozott rajta. Nyájas mosolya ellentétben volt sápadt 
arcával ! sokszor utóiérte foglalkozás közben is valami 
nyomasztó álmosság s akik láttuk, szerettük, figyeltük, 
aggódva gondoltunk gyors hervadásának közeledésére. 
A legutóbbi konventen már nem vett részt, de még 
látta, hogy Podmaniczky F. porrészét mint szállította 
egy aszódi parasztfogat örök nyugalma helyére. 
És boldog csodálkozással nézte a halottvivö szekér 
eltűnését. 

Erdélyi testvéreink ! Fogadjatok bennünket osz- 
tályosokúi a gyászban. Mi mély s igaz tisztelettel 
áldjuk dr. Bartók György emlékezetét. Az Isten kegyelme 
tegye gazdaggá az ő vetését és feledhetetlenné az ö 
nevét és elviselhetővé szeretteinek gyászát ! 



Megjelent a Sárospataki Református Lapok 1907. évfolyamának 51-dik számában. 
A szerző engedelniévjl átvette az Erdélyi Szemle s kiadta a gyászoló család is 
'1 „Málnási dr. Bartók György püspök emlékezete" (1909.) című kiadványában. 

KUN BERTALAN. 

— 1907. JANUÁR. - 

Ha tudnánk sípolni, dobolni a mi tiszteietünk és 
szeretetünk tárgyai mellett, akkor f. hó 21-dikén a sür- 
gönyök, levelek temérdeksége és a tisztelgők egész 
ünnepi serege verné fel annak a tisztes papi laknak 
komoly csendjét, amelyben a tiszáninneni egyházkerület 
püspöke, az egyetemes ref. konvent és ref. zsinat egy- 
házi elnöke éli a kegyelemnek Istentől ráárasztott esz- 
tendeit. 

A 90-ik esztendejét tölti be Kun Bertalan f. hó 
21-dikén. 

És ebből a 90 esztendőből több mint nyolcvan a 
nemes törekvés, az öntudatos munka és fáradtságot nem 
ismerő küzdés gyümölcsöző esztendeje. 

„Megfizetett neki az Isten az ő igazsága szerint." 

Meggyújtotta és nem engedte elaludni az ő 
választottjának szövétnekét ; megvilágosította az ő sötétsé- 
gét s által vitte vészen, viharon és nem hagyta el az 
olykor-olykor reázúdüló árvizek között sem, csupán 
meg-megpróbálta, hogy többre bízhassa, hogy magas 
helyekre állíthassa s hogy utait tökéletesebbekké tehesse. 

90 év s ebből 65 az Úrnak hivatalos szolgálatá- 
ban ! A 65-ből 40 a Tiszáninneni egyházkerület püs- 
pöki székén, a 40-ből 23 az egyetemes reform, konvent 
vezérletében és a zsinati előlülésben ! . . . 

Óh bizonyára az Isten tanította az ö kezét a harcra ; 
az Isten szilárdította meg az ő jobbját és az Ö jóvolta 
magasztalta fel öt ! 

Mi ismerjük, az egész Tiszáninneni egyházkerület 
jól ismeri s tudja a magyar ref. egyház egyeteme is 
ennek a 65, 40 és 28 esztendőnek lassúbb s erősebb 
hullámverését, nemzeti és egyházi jelentőségét s ezek- 
ben az esztendőkben az őrállásra és vezérkedésre hiva- 
tottak feladatait s nem lehet különbség közöttünk arra 
nézve, hogy aki ebben a várakozásteljes, munkás, küz- 
delmes időszakban tisztességgel megállotta a helyét, az 
az egész ref. egyház tiszteletére érdemes. 

A mi Kun Bertalanunk az bizonynyal és az — 
mások felett is ! 

Nemcsak a Tiszáninneni egyházkerületnek volt 
őrszeme, őrző pásztora, vezére, hanem ott tartotta a 
kezét az egész magyar ref. egyház szívén és aggódott, 
dolgozott, fáradott érette a maga sajátos lelki csendes- 
ségével, temérdek akadályt legyőzni tudó türelmes mun- 
kájával s az ellentétek kibékítésére hívatott lelkének 
engesztelő melegségével. 

Egészséges szervezete kiforrottá az életnek rajta 
ütött mélyebb sebeit is s a csalódások, a szenvedések 
sem bénították meg az ö munkakedvét és munkaerejét 
s ha talán vérzett is olykor-olykor befelé ; — de a köte- 
lesség mezejére mindenkor kész volt teljes fegyverzetben 
kiállani és ott megállani. 

Szelíd, csendes hatalom volt és az ma is. Hival- 
kodás nélkül, követelések nélkül, magamutogatás nélkül 
nőtt az emberek tiszteletében, szeretetében és az Isten 
jókedvében, amely ott ragyog felette mint kibeszélhetet- 
len jótétemény, mint mennyei korona — ma is. 

Szerette az életet és „az Isten adott neki hosszú 
időt" ; tisztességet, méltóságot halmozott reája és áldássá 
tette öt a Tiszáninneni egyházkerületre s egész magyar 
ref. egyházunkra — annyi éven át! 

Jövel Tiszáninneni egyházkerület s jövel te egész 

4* 

magyar református Sión! És emlékezvén a 90 éves Kun 
Bertalan pályafutásáról és ebben az Istennek vele és 
mi velünk is közlött nagy kegyelmességéröl, mondjuk 
az ő életének nagy fordulópontján zajongás nélkül, kür- 
tölés és ünnepi felvonulás nélkül, de szívbeli egybe- 
olvadással : „Áldott az Ur, hogy csodálatossá tette az 
ő kegyelmét ö rajta, mint egy megerősített városon ! 
(Zsolt. 31, 62.)" Bízott az Úrban, ne ingadozzanak az 
ő lábai ! 

Alkonyodó élte valamennyi napján boldogan mond- 
hassa: „Mindvégig nyereségem nékem az Isten!" 



Megjelent a Sárospat;iki Református Lapoii 1907. évfolyamának 3-clik számában, 
QiQi mint alkalmi üdvözlet. ISDISD 



ORÓMUNNEPI IMA. 

— KUN BERTALAN JUBILEUMÁN. — 

Felséges Isten, világnak Ura, bölcs teremtője 1 

Dicsőség Neked, hogy látható világod csodás 
jeleiben megismertetted velünk láthatatlan lelked örök 
törvényeit ! 

Dicsőség Neked, hogy szent fiadban romolhatatlan 
alapot vetettél a te földi országodnak és a természeti 
ember lelkébe nemcsak beoltoítad, de időről-időre 
erősíted az erkölcsi világrend tiszteletét, a jónak, igaz- 
nak szeretetét és a veled való egyesülés szentséges vágyát ! 

Dicsőség Neked örök világosság, hogy az idő tel- 
jességében — az egyetlen biztos alapon — felépítetted 
a te evangyéliomi anyaszentegyházadat és zordon kísér- 
tések, százados háborúságok között hathatós tényezővé 
növelted ezt a te földi országod alakulásában, isteni 
céljaid bátor és győzedelmes szolgálatára ! 

Dicsőség Neked örök bölcseség, hogy ebben a 
mi evangyéliomi egyházunkban úgy osztottad szét 
kegyelmi ajándékaidat, hogy legyenek itt némelyek prófé- 
tákká, apostolokká, némelyek tanítókká, betegek gyógyí- 
tóivá, szegények istápolóivá s hogy ne legyen ebben a 
testben meghasonlás, hanem ennek tagjai egymásról 
egyakarattal gondoskodjanak 1 

Dicsőség Neked örök szeretet, hogy a mi magyar 
református egyházunk számára is gondoskodtál időnként 
kegyelmi ajándékokkal bövölkí'dő munkásokról és vigyá- 
zókká, örállókká tetted őket, hogy borúban és derűben, 

zivatarban és napfényben rendíthetetlenül megálljanak 
a te földi országod kőfalain és a te igazságod várát a 
poklok seregei ellen is megvédelmezzék ! 

Dicsőség Neked áldások forrása, hogy beoltván 
minket a te szent fiadba, megtermékenyítetted szívünket 
a hála és kegyelet érzelmeivel és pedig nemcsak a te 
mindenre kiterjedő jóságod és kegyelmed iránt, hanem 
azok iránt is, akik a mi testi-lelki világunk építésé- 
ben, idei és örökkévaló boldogságunk munkálásában a 
te szent akaratod áldásos eszközei. 

Dicsőség Neked közelebbről e mai napra való fel- 
vírradásunkért s hogy ezt a te jóvoltodból örömünneppé 
szentelhetjük — szivünk parancsolata szerint. 

Nézd, mennyei édes Atyánk, a téged keresőknek, 
a veled társalkodni óhajtozóknak ezt a nem minden- 
napi seregét és lásd meg, hogy milyen nemes és szent 
indulatok gyűjtöttek bennünket ebbe a te kézzel csinált 
templomodba s hogy valóban ünnepe van most a mi 
lelkünknek, a te lelked sugallta örömünnepe ! 

Úgy tetszik nekünk, boldog Isten, élőknek és hol- 
taknak Ura, mintha nem is csak mi volnánk itt, akik 
látszunk e halandó testben, hanem mintha velünk vol- 
nának lelki testökben ama számtalanok is, akiket a te 
szent tetszésed ebből a te idetelepített gyülekezetedből 
és a mi tiszáninneni egyházkerületünkből a közelebbi 
évtizedek során egedbe ölelt. 

Úgy érezzük, mintha ide gyűjtötted volna bizony- 
ságtevőkül őket is s mintha pálmaágakkal kezökben 
velünk ölelkezve zengenék ők is : „Áldott, aki jött az 
Úrnak nevében !" 

Érezzük — jóságos Istenünk! — és örvendezve 
valljuk, hogy áldott, a te áldottad az a férfiú, akit te 
pásztorodul választottál immár 65 év óta; akit a földi 
tisztesség lépcsőzetén mindinkább fel és feljebb emel- 

tél a te ítéleted igazsága szerint ; akit oda méltattál, 
hogy első legyen a te hivatalosaid között immár több, 
mint 40 éven át ; akit a te pásztoraid felett azzal is 
megkülönböztettél, hogy megajándékoztad — túl a 
kegyelem évein — újabb és újabb esztendőkkel ; akit 
megsegítettél, hogy lelkének és lelkünknek eme szép 
napján velünk együtt borúihasson a te zsámolyod elé! 

Mit adjunk, Uram, mindenható Isten, ezért a te 
nagy és sok kegyelmedért ? ! 

Mélységes alázattal ismerjük el, hogy te vagy az 
Úr élők és holtak felett, minden emberi dicsőség a te 
felséges lelked kisugárzása s nélküled, a te helybenhagyá- 
sod nélkül, minden mi törekvésünk hiábavaló. 

Hálával ismerjük el, hogy a te édes atyai szemeid 
virrasztottak az ö gyermekálmai felett ; te fogtad kezét 
első lépéseiben ; te tanácsoltad fejledezö értelmét, 
hogy a te útaid után tudakozódjék; te ihletted ajkát 
égi tűzzel az ö szárnyabontó ifjúságában ; te adtad 
szájába a te igédet, mint egykor ama sok szenvedésre 
elhívott prófétádnak, hogy gyomláljon, rontson, építsen 
és plántáljon. 

Hálával ismerjük el, hogy a te szereteted nap- 
sugarai érlelték meg az ö plántáinak gyümölcseit s 
hogy te voltál az ö védő és támadó fegyvereinek acé- 
lozója, hogy veled s általad volt erős és bátor a harc- 
ban, bölcs a békeségben ; szelíd, mint a galamb, okos, 
mint a kígyó az életnek különféle viszonyai között. 

Elismerjük, Uram, gondviselő Isten, hogy nemcsak 
őhozzá voltál jó, irgalmas és kegyelmes, amikor az 
élet útjain nappal, mint tűzoszlop vezetted, éjjel mint 
felhő takargattad ; hanem jó és kegyelmes voltál éhez 
a szent gyülekezethez is, amelynek pásztorává avattad ; 
éhez a mi reformált anyaszentegyházunkhoz is, amely- 
nek hajójához kormányzóul állítottad. 

Óh, milyen sokakat vezérelt itt a te igazságod tisz- 
teletére, a te szent neved félelmére ; mennyi háborgó 
szívet emelt ki a föld porából, a kétségbeesés árjaiból 
és mennyi roncsolt csajkával kötött ki a te szent fiad- 
nak bűnbocsánatot hirdető keresztje alatt ! Tiszáninneni 
egyházkerületed kormányán is megállott vészben, vihar- 
ban ; sziklák és zátonyok között is jó szerencsével eve- 
zett a te mindenre elégséges segedelmeddel. 

Óh, légy áldva, kegyelmes Istenünk, az ővele és 
a mivelünk közlött minden jótéteményedért ! 

Tudjuk, Uram, bölcs és nagy Isten, hogy akiket 
magadnak választasz, azokat te meg is próbálod ; tud- 
juk, hogy prófétáidat, apostolaidat hányattatások között 
neveled : a sinai hegy sziklái és tövisei között, a börtö- 
nök setétjében, az oroszlánok vermében, a tüzes kemen- 
cékben, a máglyák lángjaiban, a gályák hullámain s a 
te angyalaiddá öltözködött sátánok ostromai közt ! 

Tudjuk, jól tudjuk. Uram, hogy a te agg szolgá- 
dat, a te magyar reformált egyházad Simeonát sem 
hagytad kemény tanulságok nélkül ! 

A hétköznapi élet a maga dagályaival és apályai- 
val bizony zúgott őkörülte is nem ritkán. Az igazságért, 
a te igéd fedhetetlenségeért való tusakodása közben 
gyűlt az eleven szén az ő fejére is; az emberi gyarló- 
ságok ördögei tábort jártak őellene is koronként ; a 
szíve is vérzett, a lelke is sírt, a halál árnyéka is ret- 
tentette öt — óh bizony nem egyszer ! De ö a te kegyel- 
meddel kibírta a szélvészeket és örvényeket is, a sira- 
lom völgyének keserűségeit is és ment bízó hittel új 
reményre, új munkára . . . 

A tudás és a nyomában járó kételkedés, az emberi 
haladás a maga kielégíthetetlen követeléseivel, eget-föl- 

det vívó tusaival — óh hányszor ostromolta az ö igaz- 
ságkereső lelkét is ! De, úgy tudjuk, igazságos Bíránk 
s kegyelmes Istenünk, hogy ő, megölelvén szent Fiad 
keresztjét, száz csatán, ezer veszély közt is boldogan 
susogta : „Sem élet, sem halál, sem magasság, sem 
mélység, sem jelen, sem jövendő és semmi teremtett 
állat el nem szakíthat engem az Istennek szerelmétől, 
amely lett nékünk a mi Urunkban, a Jézus Krisztusban !" 

Légy áldva, kegyelmes Istenünk, hogy megpróbál- 
tad, hogy hűnek találván, többről-többre biztad, hogy 
a búbánat gyötrelmei ellen a munka gyönyörűségével 
gyógyítottad, hogy lelkét a szenvedések tüzében meg- 
tisztítottad és megerősítetted ! 

Fogadj el, édes Atyánk, fogadj el minket e mai 
örömünnepen jó bizonyságrevőkül ; fogadj el egyenként 
és összesen ; fogadd el e szent gyülekezetet, ezt a mi 
ref. anyaszentegyházunkat hü tanúk gyanánt arra, hogy 
e gyülekezet agg pásztora, a mi vezérünk, patriárkhánk 
híven hordozta a rábízott munka terhét, mint az ö Jézus 
Krisztusának jó vitéze. 

Szent könyvünkben a te lelked mondja, hogy „csak 
az koronáztatik meg, aki igazán tusakodik." A földi tisz- 
tesség ragyogó koronájához a vénség ékes koronájával is 
megbecsülted őt, óh igazságos és kegyelmes Isten: engedd 
azért, hogy a te küldöttedként, a te akaratod tolmácsaként 
szeressük, tiszteljük és ünnepeljük őt s összedobogó szív- 
vel zenghessük: „Áldott, aki jött az Ürnak nevében!" 

Igen, Atyánk, a te nevedben, a te félelmeddel, a te 
igéddel ; nem erővel, nem hatalommal, hanem a szelíd- 
ség lelkével; a béke olajágával, a te házadnak szerel- 
mével, a te szent fiad tudományával — Igy jött, így 
nőtt. így győzött és így koronáztatott meg ő . . . Legyen 
érte mindörökké áldott a te szent neved! 

Felséges Isten, mennyei édes Atyánk ! Az élet 
szövevényes, tágas, poros útja sokszor az ifjúnak is 
kemény, az ereje teljében levőnek is göröngyös és nehéz. 
Akinek adtad a vénség ékes koronáját, te magad légy 
annak gyámola, ha az évek súlya és a közbizodalom 
által ráhalmozott terhek alatt hajladozik vagy megtán- 
torodik ! 

Aki vele voltál 90 éven át, óh maradj vele, mint 
esthajnali csillag és vond szelíd fénybe élte alkonyát. 

Ha fáradt vándorként hozzád sóhajt, óh hallgasd 
meg öt ! 

Ha emlékezéstől, ha aggódástól a szíve hozzád sír 
fel : — óh vigasztald meg őt. 

Esteli bánatára adj reggeli örömet s éjjeleit tedd az 
édes pihenés időszakává, nappalainak erőforrásává. 

A munka volt eleme, életének fenntartója, tisztes- 
ségének szaporitója : — óh engedd, jó Atyánk, hogy 
vénségében is gyümölcsözzék és szolgálhasson téged, 
a te szent fiadat és a te anyaszentegyházadat ! 

Ha napokat ha éveket tartogatsz még számára, 
Örökkévaló Isten, — óh tedd azokat nyereségesekké, 
áldásosakká, kívánatosakká. 

Sugározd be dús élte alkonyát azzal is, óh Min- 
denható Isten, hogy lássa boldogoknak azokat, akiket 
övéiből még megtartottál. Vond őket oltalmazó szár- 
nyaid alá és védjed őket, vezéreld őket és áldd meg őket ! 

Áldd meg, ő érette is áldd meg ezt a szent gyüle- 
kezetet, amely látta, szerette és tisztelte öt az ő ifjúságá- 
nak virágaiban, férfikorának gyümölcseiben, vénségének 
tanácsaiban. Távoztasd el ettől az idők pusztító szeleit : 
a hitetlenséget, a szent dolgok iránt való érzéketlensé- 
get, a tehetetlenséget, a testet és lelket emésztő szen- 
vedélyeket. Tedd engedelmesekké ennek nagyjait-kicsi- 
nyeit a te igédnek hallgatására, a te útaidon való járásra, 

a neked tetsző szent életre ! Virágoztasd ebben a családi 
egyetértést, a fiaknak és leányoknak az apák és anyák 
iránt való tiszteletét, a kicsinyeknek a nagyok iránt való 
becsülését ; a pásztorai és tanítói fényijének, mint az 
égnek csillagai. 

Áldd meg óh Isten, ö érette is áldd meg ezt a 
várost, ennek minden rendű-rangú és felekezetű pol- 
gárait igazi polgári erényekkel, a közjónak készséges 
munkálásával, a békeségnek ápolásával s a józan előre- 
haladás szeretetével. 

Áldd meg, ő érette is áldd meg, édes Istenünk ! 
ezt a mi drága hazánkat, ezt a mi sok vihart látott nem- 
zetünket. Áldd meg ennek sok szenvedéssel meglátoga- 
tott királyát, aki viseli köztünk a te képedet, immár 40 
év óta. Úgy bírd, úgy igazgasd az ö szívét és lelkét, 
hogy élete nagy tanulságait fordítsa népei javára, bol- 
dogságára és dicsőségére. Áldd meg a király tanácsosait 
bölcseséggel, alkuvást nem ismerő honszerelemmel, 
nemzeti eszményeink, jogos kívánságaink feltétlen tisz- 
teletével. „Tedd jóra, munkássá e nemzetet, hogy amihez 
fog óriás keze, végére hajtson minden kezdetet." 

Áldd meg, ő érette is áldd meg, édes Istenünk ! 
ezt a mi küzdő anyaszentegyházunkat hegyeket mozgató 
hittel, a halálnál is erősebb szeretettel, ősi hagyományai- 
nak nagyrabecsülésével, „üdvözítésed kívánt örömével." 
Adj mindnyájunknak, akiket országod építésére 
elhívtál, pünkösti lelket, szent törvényeid iránt való hűsé- 
get, világosság által való fényeskedést, a te országod 
ellenségei ellen való harcban diadalmat s földi sátor- 
házunk felbomlása után örök hazát tenálad a menny- 
ben ; szent fiadért, a Jézusért kérünk Ámen. 
Mi Atyánk ! Ki vagy . . . 

Felséges Isten, mennyei édes Atyánk! Ajkaink 
megnyíltak előtted, a szívünk kitágult. 

Fogadd kedvesen gyarló ajkaink erötelen rebegését, 
megteljesedett szívünk hálaömledezéseit és esedezését. 

Te, ki a mustármagot is terebélyes fává nevelhe- 
ted s a romlandó testet is romolhatatlanságba öltöztet- 
heted: — óh maradj velünk, óh nevelj minket, e nap 
emlékezetével is erősíts minket és készíts el minket a te 
láthatatlan országod méltó tagjaivá — Szent fiadért a 
Jézusért Ámen ! 



Az e.nyliázkcrület áital i-eiitiezett öröniüiiiiepen nioiidtani ezt az imádságot, mint 
egyliázkerűleti mei^bizott 1907. május 28-án a Kossiitii-iitcai templomban. Meg- 
jelent a Sárospataki Református Lapok 1907. évf. 22-dik számálian s a tiszán- 
dSdS inneni ref. egyházkerület 1907. évi tavaszi jkvében. ISDISO 



FEJES ISTVÁN 



Huszonöt éve áll már a sárospataki főiskola kor- 
mányán a tiszáninneni egyházkerület bizodalmából, mint 
a főiskola egyházi algondnoka. 

Azzá kellett lennie — rendeltetése szerint. 

Munkában edzett s eszmények szerelmétől hevített 
lelke nem fért meg elébb a tanári, majd a lelkészi 
kathedra hivatalos határai között ; nem az íróasztal csen- 
des-édes alkotásai és a költő álmodásai körében : vite- 
tett, repült új mezőkre, ahol tenni, építenivalót talált, 
ahol nagy, lázas munkavágya kielégítést nyerhetett. 

Sátoraljaújhelybe, a főiskola tőszomszédságába 
jutva, gyermek- és ifjúkorának a helyzet által is élén- 
kített emlékeivel, az iskola és egyház hivatásáról és fel- 
adatairól kiformálódott nézeteivel egészen természetesen 
vonzódott az egykori almamater felé s egyházmegyei, 
majd egyházkerületi nyilvános szerepléseivel mindinkább- 
inkább félreérthetetlen és tiszteletet követelő bizonysá- 
gait adta annak, hogy jól érezné magát a főiskolával 
való bensőséges összeköttetésben s áldássá tudna lenni 
annak kormányzatában. 

A tiszáninneni egyházkerület megérezte s mind- 
inkább megértette ezt s amikor úgy eshetett s amikor 
célzatainak férfiasan nemes és közhasznú volta felől 
ellenfeleinek legnagyobb része is bizonyossá lett, — 
őszinte készséggel emelte őt a főiskola megüresedett 
algondnoki székébe 1882. szeptember 25-én. 

Teljes 25 éve már. 

Aki ezt a huszonöt évet átélte s öntudatosan mér- 
legelte, ha nem épen a közvetlen közelből is, annak 
lehetetlen el nem ismernie, hogy ez a Fejes István kor- 
mányzási időszakára eső negyedszázad miként nem- 
zetünk, úgy ref. egyházunk és iskoláink életében is nagy 
kötelességek és gondok elé állította azokat, akiket vezér- 
szerepekre hívott el. 

Az újítás szelleme parancsolólag fútt minden mun- 
kamezön. Az állam, a maga eszközeinek temérdeksé- 
gével, versenyre kelt a felekezetekkel s kényszeritette 
azokat a régi mesgyék elhagyására, a munkaerők szapo- 
rítására, az erők gyűjtésére, az eszközök megváloga- 
tására. Mintha csak ellenségévé szegődött volna min- 
dennek, amit a századok kegyelete óvott, őrzött és tisz- 
teletteljes gyöngédséggel ápolgatott. Ebben a versenyes 
küzdelemben megállani ingadozás nélkül és evezni a 
hullámverések között hideg nyugodtsággal és számító 
bölcseséggel : — ez bizony nem közönséges sors, ez 
nem hétköznapi szerep. 

A szívünkkel odatapadni a múlt emlékeihez, az 
elménkkel pedig új fényt deríteni a bemohosodott szent 
emlékekre ; az egyik kezünkkel óvólag takargatni azt, 
amit kegyeletünk megdicsőített ; a másikkal a haladás 
lobogóját lengetni és a bajvívó kardot forgatni : ez nem 
az átlagembereknek való feladat. 

S mikor a hajónknak minden eresztéke recseg- 
ropog s az elemek bősz csatára zúgnak ellenünk s magun- 
kat is elnyeléssel fenyeget az iszapos áradat: akkor 
egy Isten-sugallta eszmével, egy bátorító hanggal, a 
vihart is túlzengő kiáltással, az ellenséget is lefegyverző 
jó tanácscsal megmenteni mindent a romlástól is, az 
elnyeletteíéstől is és bízó hittel előretörni és felkészülni 
a várható új rohamra, új viharokra, a nehezen bírható 

újabb versenyekre : ez csak az igazán hívatottak nagy 
hivatása, 

1882 — 1907. Ám próbáljon bemélyedni valaki a 
sárospataki főiskola és a tiszáninneni egyházkerület tör- 
ténetébe elfogultság nélkül, személyes rokon- vagy ellen- 
szenv nélkül: lehetetlen nem látnia, hogy a legközelebbi 
25 évben mind határozottabb körvonalakban mutatkozik 
itt a Fejes István egyénisége, lelke, szíve, tervező, szer- 
vező ereje, akarata s egyetlen lapja is alig akad e 25 
éves történetnek, amely valamiképen hozzá ne járulna 
az ő egyéniségének kidomborításához s neve tiszteleté- 
nek öregbítéséhez. 

Amiket mások kezdtek is nagy jó igyekezettel, 
azokra is ő teszi fel a csúcs-követ, a koronát ; ő ad 
azokhoz valamit az ö egyéniségéből azoknak nagyobb 
teljessége végett. Ahol másokat elfog a csüggedés és 
viszi ingoványos alkudozásba, bátortalan önmegadásba : 
ö különösen ott áll erősen, szinte rendületlenül. Amit 
sokan szeretnek is, amiért a nagy többség lelkesedik 
is : ővele válik az erősségé, bevehetetlen szikla-várrá. 
Az ő tiszteletes nyugodtsága, eszményeihez, eszméihez, 
elveihez való nagy bizodalma és e bizodalomnak az 
ellenségei is lefegyverző képviselete : — az ő varázsá- 
nak titka, hatalma, az ö vitézkedésének kulcsa. 

1892 — 1907. Ám nézzünk vissza nyitott szemek- 
kel! — A sárospataki főiskola függetlenségének zászló- 
ját ki bírta volna olyan magasra tartani, mint ö ; kinek 
a kezében látszott volna az olyan messzire, mint az övé- 
ből és kiért ragaszkodtak volna ahoz olyan sokan, olyan 
megindító ragaszkodással, mint öérette?! 

Voltunk s vagyunk többen, akik sokszor állottunk 
az eszmék harcában a Fejessel szemben lévő oldalon ; 
voltunk s vagyunk, akik most a nagy türelmét, máskor 
a nagy erejét, vagy a nagy engedékenységét, hosszú 

várakozásait sokaltuk, vagy épen az erélyességét is ke- 
veseltük ; de a sárospataki főiskola önállóságáért való 
nemes vívódását, a nehéz helyzetek között számtalan- 
szor igazolt leleményes bölcseségét; — azt gyűlölködő 
rossz indulat nélkül, lehetetlen bárkinek is igaz tiszte- 
lettel nem jutalmazni. 

1882 — 1907. Forgassuk csak az egyházkerület és 
a főiskolai igazgató-tanács jegyzökönyveit s könnyű 
meggyőződnünk, hogy a főiskola anyagi és szellemi képe 
milyen nagy s milyen költséges átalakuláson ment 
keresztül 25 év alatt! Külső-belső állapotában mennyi 
az időszerű, az elismerést követelő újítás, javítás és új 
alkotás. Ha ő szunyókálna a kormányon s szavával pél- 
dájával, szelíd intelmeivel, atyai tanácsaival nem virrasz- 
tana és nem állana őrt, vagy nem biztatná a híven sáfár- 
kodókat : — vájjon elérhettük volna-e mindazt, amit 
elértünk s amivel a főiskola versenyképességét — sok 
tusakodás és nagy áldozatok árán — megmentettük és 
fentartottuk ? ! . . . 

Forgassuk csak az egyházkerület jegyzőkönyveit s 
belátjuk hamarosan, hogy neki nem volt szüksége a 
hivatali tisztességére; de a sárospataki főiskolának s a 
főiskola önállóságának volt szüksége az ö egyéniségére, 
az ő nevére, az ő szavára, az ő tekintélyére, az ő vezér- 
kedő szereplésére. 

Megható az a ragaszkodás, amellyel az egyház- 
kerület az egyszer-máskor távozni készülő férfiiit marasz- 
talja, magához öleli s a főiskola kormányán megtartani 
kívánkozik. Eszméinek jutalma és győzedelme az s 
„hozsánna" az innen-onnan fel- felzúgó „feszítsd meg"- 
ekért. 

Pap, költő, egyházi író, a közéletnek sokféleképen 
igénybe vett hűséges sáfára, eszmék embere, zsoltáros 
dalnok, Shakespeare-fordító, kormányos, az Isten dolgai- 



65 



nak jó vitéze, a protestáns autonómia alkuvást nem 
ismerő bajnoiía: légy üdvöz a főiskola kormányán 25 éven 
át vívott nemes liarcaidért. Boldog és sokakat boldogító 
munkában, a szent eszmékért való bajvívásban sokáig 
élj a tiszáninneni egyházkerület szeretetében ! ! 



Megjelent mint alkalmi üdvözlet a ..Sárospataki Reforniátiis. Lapok" 1907. évfolya- 
^^jIS^GIS Illának 37-ciik számában. ÖDISO 



DR. DUKA TIVADAR. 

1825—1908. 

Magyar föld szülte, magyar föld nevelte. Nemes, 
szent érzelmeit magyar levegő érlelte, a magyar haza 
égő szerelme ragadta ifjú erejét és lelkesedését a vészbe, 
harcba ; a szabad magyar haza, a független magyar 
nemzet volt lelkének drága eszménye s 60 évi bujdosás 
után úgy halt meg f. hó 5-én, mint a nagy Anglia 
szabad s milliók tiszteletére méltó polgára. 

Úgy volt az Istentől elbocsátva, hogy bárhová 
vesse az élet vihara, rendületlenül megálljon és sorsot 
teremtsen magának a legellenségesebb viszonyok kö- 
zött is s ö maradjon felül a viszonyokkal való kemény 
küzdelemben. Mikor összetört kezében a kard, mellyel 
az osztrák zsarnokság ellenében hazájának igazait védel- 
mezte, keseredett szívvel ugyan, de az istenség birói 
igazságosságában bízó hittel törtetett előre és acélos 
ifjú erejével becsületet szerzett magának és a magyar 
névnek az idegenben. Az Istentől nyert erők okos ki- 
használását szent kötelességnek ismerte s az elveszett- 
nek látszó haza érdekében is azt tartotta férfias csele- 
kedetnek, hogy gyáva csüggetegség helyett lelkét 
gazdagító munkával készítse elő a bujdosó magyar a 
nemzet leendő feltámadását. 

Szerencséje volt, hogy kalauzul a hontalanság 
végtelen ingoványaira ragyogó eszményképet vitt magá- 
val, a Körösi Csorna Sándor messze világító mintaképé- 
ben. A nagyenyedi diák, akinek lelkét nagy szenvedel- 

mek ragadják, aki nyelveket tanúi, aki előtt nincs 
semmi legyőzhetetlen nehézség, aki áttöri magát a 
nemzeteket elválasztó falakon s megbirkózik az idegen 
éghajlat gyilkos elemeivel, akit eszmék szárnyai röpíte- 
nek, aki megelégszik a kevéssel, akit a földi ígéret 
meg nem tántorít, a csalódások meg nem riasztanak í 
a nagyenyedi diák, aki naggyá, csodálttá, szinte mese- 
beli alakká emelkedik csupán a maga erejével, eszmé- 
nyeinek imádásszerü szeretetével — ez volt, ö volt a 
Diika Tivadar hontalanságának, bujdosásának hajnal- 
fénye, napvilága, sötétben világító lámpása, lankadó 
izmainak erősítője, félelmének oszlatója, sikereinek jóvá- 
hagyó bírája, szerencse-csillaga. 

És az egykori sárospataki gimnazista, az eperjesi 
jogász, a kerületi táblai gyakornok, a pesti juratus, a 
magyar ügyvéd, a magyar pénzügyminisztériumi irnok 
(1848), a budavári nemzetőr, a Görgei tábornok főve- 
zéri titkárja és hadsegéde, habár elvesztette a hazáját 
Világosnál s ha eddigi életirányából végképpen is 
kizökkentette a zsarnokság diadalma : — hazátlanul sem 
maradt koldus és elhagyatott, mert vezércsillaga biztató 
fényt hintett az ö bujdosó útjára. 

Az Istennek nem egy áldása van — gondolta 
Diika Tivadar s miután éreznie kellett, hogy az orosz 
hatalomtól támogatott bécsi zsarnokság az eltiport 
magyarra hosszú rabságot jelent, ügyvédi diplomájától 
búcsút véve, Londonban az orvosi egyetemre iratkozott 
be (1850) s három évi lelkes tanulmányozás után már 
kezében volt az orvosi oklevele és ezzel jövendőbeli 
sorsának kulcsa. Ha nem lehetett része a beteg haza 
gyógyításában, hát részt szerzett magának az emberiség, 
a hazához nem kötött embervilág bajainak oszlatására. 
Nem áldozhatott a nemzeteért, hát keblére ölelte az 
egész világot ! 

5- 

Szép sors egy bujdosó magyarnak, amit csak az 
tett kívánatosabbá és igézőbbé, hogy orvosi oklevelével 
utána vethette magát Körösi Csoma Sándor nyomainak 
s így hontalansága éveiben is belső kapcsokkal fűzhette 
magához az elvesztett magyar hazát. 

Mintha csak eszményéhez való hűségeért akarta 
volna jutalmazni Istene, 1853-ban már indulhatott a 
nagy angol világhatalom oltalma alatt az Indiákra, mint 
katona-orvos és kutathatta eszményképének nyomait és 
álmodozhatott ő is testvérnépekről s azoknak egyesített 
erejéről s az egyesített erők szabadság- szülő eredmé- 
nyeiről. 

Nem csak álmodott, de dolgozott is, kutatott is 
és kutatásának világszerinti látszata is volt. A hazájából 
kibujdosott magyar orvos becsületet szerzett a tollával 
az egész világ előtt a saját nevének és eszményképének 
tiszteletét is jelentékenyen öregbítette a róla írott leve- 
lekkel és tanulmányokkal. A kik itthonról is figyelem- 
mel kísérték lépteit, azok gyönyörűséggel látták szelle- 
mének és írói tisztességének gyors fejlődését s mire a 
magyar haza szabadabban lélegzhetett, a Duka Tivadar 
neve elő volt jegyezve a Magyar Tudományos Akadémia 
koszorújára (1863,). 

Tizenöt évig nem látta hazáját, szülőföldjét (Duka- 
falva Sárosmegyében). A rab-hazában a honvédhadnagy, 
a szabadság lánglelkü barátja mit is keresett volna?! 
A zsarnokság jól kitanított őrebei ólálkodtak volna itt 
ellene s Kelet-India levegőjének temérdek miazmája nem 
árthatott neki annyit, mint ártott volna itt a Haynau 
boszút lihegő vad indulata. A Magyar Tud. Akadémia 
figyelmének s elismerésének köszönhető, hogy Duka 
Tivadar 1864-ben széttekintett az ő elgázolt hazáján és 
összeölelkezett nemzet-testvéreivel a derengő jó remény- 
ségben 

Csak szétnézett, de nem maradt itt. A viszonyok- 
nak nem volt elegendő biztatásuk az ő vágyaihoz és 
terveihez. Az angol köd, amely alatt szabadság moso- 
lyog s ezerféle virágzás illatozik, ügy megvette már az 
ő szívét-lelkét s a távol Ázsiának mesés világa, renge- 
tegei, szilaj népe s a velők való küzdés úgy csábította 
már s a Körösi Csoma Sándor feltalált nyomai is úgy 
ingerelték, hogy semmi édes marasztalás, semmi figyelem 
nem bírta öt többé a magyar haza számára egészben 
visszahódítani, vagy öt megtartani. Hiában békült ki a 
nemzet az ö királyával s hiába indult új fejlődésnek a 
béke időszakában kizsarolt magyar haza : a Duka lelke 
el volt jegyezve a nagy világnak, a nagy terveknek és 
nagy elhatározásoknak, Magának is fájt, hogy nem 
maradhatott testtel, lélekkel a hazájáé, a nemzetéé, de 
nem bírt a magasabbra törő vágyaival és mennie kellett. 
Orvosi tudását s írói hivatottságát Anglia is tisztelettel 
becsülte már s ö mind mélyebben érülközöít az angol 
műveltséggel s miután családi életével is beleolvadt az 
angol társadalomba : többé nem volt lehetőség arra, 
hogy ö ősei földjére visszatérjen s itt sírig tartó lako- 
zást vegyen. 

De bármennyire hódítólag hatott is reá Anglia 
beolvasztó hatalma : a lelke egy részével a miénk, a 
magyar hazáé s a magyar protestantismusé maradt. 
Szellemének termékei felöl készséggel értesítette elha- 
gyott nemzettestvéreit. Hírlapokban, füzetekben, nagyobb 
müvekben sürü jeleit adta annak, hogy ö halálig tartó 
frigyben él nemzetével s kész annak az ö kutatásaival, 
tapasztalataival, tanácsaival segítségére állani. 

A magyar protestantizmussal való lelki szövetségét 
különösebben akkor pecsételte meg, amikor a vizsolyi 
biblia 300-ados évfordulóját készültünk megünnepelni 
s ehhez a szép ünnephez a revideált bibliával akartuk a 

hazai protestantizmust megajándékozni, Duka az ö írói 
nevéért és keletindiai szerepléseért is ott volt már akkor 
ama kevesek között, akik a „Brit és Külföldi Bibliater- 
jesztö Társaság" cime alatt, mint igazgatóság, az egész 
világra kiterjesztik szent könyvünk nevelő, áldó és meg- 
szentelő jótékonyságát. Ami innen az ő szülőhazájából 
a szent könyv revisiója és a Károlyi Gáspár emlékének 
megtisztelése végett tisztes kívánságképen felhangzott : 
azt az ő fogékony magyar prot. lelke legott felfogta, 
visszhangozta és valósúlásra segítette. Az ő érdeme 
minden más halandóé felett, hogy a bibliaterjesztő-tár- 
saság hozzájárult a Károlyi-biblia revisiójának eszméjé- 
hez, majd költségeihez s az is az övé jórészben, hogy 
a Károlyi Gáspár szobra áll, mert ö volt a kipattant 
eszme első üdvözlője s az első anyagi segély felajánlója 
s mikor aztán az ige testté lett, ő volt az is, aki ide 
fáradt Londonból, hogy a szoborleleplezés nagy ünne- 
pén a bibliaterjesztő-társaságoí képviselje s az ünnep- 
nek mennél feledhetlenebbé tételében közreműködjék. 

Tanúk vagyunk sokan, hogy neki fájt az főképen, 
hogy a revideált bibliát nem tehettük rá a Károlyi- szobor 
talpazatára s hogy az ő lelke sírt leginkább a késede- 
lem miatt s a dolog szerencsés fejlődése elé vetődött 
akadályok nagysága és szaporasága miatt. Tanúk vagyunk 
sokan, hogy ő az ő gönci szereplésivel hatalmasan 
benyomta a maga képét az ünneplők szívébe s emléket 
állított különben is tisztelt nevének a magyar protes- 
lantismus történetében. 

Ó mi többen egyebekre nézve is jó, hü bizony- 
ságtevők vagyunk. Mi láttuk őt itt Sárospatakon is, ahol 
az 1835/6 és 1836/7-dik isk. évet töltötte, mint 11 és 
12 éves gyermek. Mi láttuk öt itt a bibliafordítók érte- 
kezlete alkalmából a gönci ünnep előestéjén. Láttuk öt 
gyermek-emlékeinek glóriájában, hálás szívének megható 



71 



ömlengésében; láttuk, amint kereste a helyeket, ahol 
tanult, s ahol valami diáktörténet játszódott le az ö 
tudásával, az ő közbevetettségével ; hallottuk búcsúját a 
főiskolától, amelyet a messze idegenben is híven szeretett. 
Tanúk vagyunk arra is, hogy ez a szeretet nem volt 
csupán fényes beszéd, hanem tetté is vált a könyvtár 
részére ajánlott 2000 koronás alapítványában s a világ 
nevezetesebb bibliáinak a könyvtár részére történt ki- 
eszközlésében, 

Tanúk vagyunk arra is, hogy hő vágya volt a 
revideált bibliát megláthatni az ő teljességében és keb- 
lére ölelni, mint olyat, amiben neki is része van s amivel 
ö a magyar protestantismusnak javát akarta Ez a vágya 
nem épen valósult a sok új és újabb nehézségek miatt, 
amelyeket a halál és az élet egyaránt hullatott a revi- 
deált biblia útjára. De e tekintetben is megérte azt, 
hogy az újszövetség utolsó ive talán épen akkor került 
ki a sajtó alól, a mikor az ő szép, munkás és gazdag 
lelke földi sátorából égbe költözött. Oh, ha megérezte 
volna, hogy legalább szemfedöül magával vihette volna 
a másvilágra ! 

Az ágostai ev. egyháznak volt hivatalos tagja, de 
magas műveltségével, nagy humanismusával s vallásos 
kedélyének mélységével s tüneményes hitével az egész 
világ protestantismusáé volt épenúgy, mint a biblia, 
amelynek terjesztése és terjedése halálig tartó édes 
gondja és már itt e földön mennyei boldogsága volt. 

Temérdek jutott neki a küzdésből, a munkából, 
az önmegtagadásból, de ezek révén a férfiúi gyönyö- 
rűségből, a nagy lelkeket megszentelő boldogságból s 
az egész művelt világ tiszteletéből is. Hisszük, hogy 
halála a nagy angol nemzet legelőkelőbb köreit épúgy 
fájdalmas érzésre hangolta, mint szűkebb hazájáét s 
hazájának főként tudós elemeit és protestantismusát. 

Nagy lelke azóta összeölelkezett a Körösi Csorna 
Sándoréval, az Eötvös Józseféval, a Szász Károlyéval és 
oda íratott hozzájuk az élet könyvébe — örök jutalomra. 

Legyen könnyű testének a hant az ő második 
hazájában ! Örök áldás őrizze emlékezetét ! 



Metíielent a Sárospataki Refoniiátus Lapok lí'08. évíoiyainának 20-t1ik számában. 



KENESSEY BÉLA. 



Még nedves volt szemük a könnytől az erdélyi 
ref. egyházkerület hivatalos tagjainak, amikor folyó hó 
I8-án Kolozsvárra gyülekeztek, hogy b. e. dr. Bartók 
György püspök üresen maradt székét betöltsék. 

141-en valának a napilapok hirei szerint, és — 
mindannyian egy akarattal. 

Szép, felemelő látvány, páriát ritkító jelenség I A 
14] férfiú, aki, mind ura a saját akaratának s mind ala- 
pos ismerője az erdélyi egyházkerület sajátos viszonyai- 
nak, egy sugallat hatása alatt szavaz, mint egy ember s 
Kenessey Bélát, a püspök- helyettest, a theologiai fakul- 
tás igazgatóját ülteti az üresen álló püspöki székbe. 

Összedobogó szívek s egymást megértő és a vi- 
szonyokat bölcsen mérlegelő elmék megindító szent egyes- 
ségének gyönyörűséges munkája ez! 

Csak az történt, aminek kellett, amit az egész 
magyar reform, egyház közhite sejtett, várt: — az igaz 
érdem méltó megjutalmazása. 

Kenessey Béla nemcsak erdélyi testvéreink, hanem 
egész magyarországi ref. egyházunk püspökjelöltje volt ; 
természetes azért, ha közöröm üdvözli öt szép, de nehéz 
és terhes állásában. 

Üdvözöljük mi is szívünk-lelkűnk teljességével. 

Arra termett, iigy fejlődött s egész ref. egyházunk 
szíve-szeme előtt úgy fejlett ki, hogy többről-többre 
bízassék. Az igénytelen theologiai tanár a budapesti theol. 
akadémián (1882.), amelynek kiváló növendéke volt, úgy 

érvényesítette tehetségeit, hogy híre a Kálvintéri iskola 
falai közül csakhamar kicsendült s mikor hosszú elő- 
készület után a Magy Prot. írod. Társaság, a két prot. 
egyház ö^szeölelkezése folytán megalakulhatott, — a köz- 
ponti erők között az ö ereje találtatott olyannak, amely 
a társaság szellemi fegyverének, a Prot. Szemlének for- 
gatására a legalkalmasabb, a legbiztatóbb (1889). Küz- 
dött a testvéregyházak tisztességeért, mint az ö Urának 
jó vitéze s nőtt a közegyház tiszteletében és szeretetében. 

A református egyház 1892-ben magának foglalta le 
a már irodalmilag is jó nevű férfiút s odaállította a szá- 
mok rengetegébe és a számítások szövevényei közé, mint 
egyházi közalapi előadót és Jegyzőt. Az eszmények em- 
bere, a számok között, a rovatos ívek terméketlen vilá- 
gában ... És ott is egész embernek bizonyult. Konventi 
jegyzőkönyveink évről-évre hirdetik, hogy a ref. közegy- 
ház hálával tartozott az ö hűséges szolgájának, aki a 
rideg számokban is megtalálta azt, ami éltető és elevenítő- 

Mikor a hosszú, nagy csata Kolozsvár és Nagy- 
enyed között az elébbi javára dőlt el s ember kellett, a 
ki a kolozsvári theol. fakultásnak ne csak alapot vessen, 
hanem a körül, mint templom körül a békételenkedő 
elemeket ölelkezésre bírja: — az erdélyi nagy tényezők 
szeme Kenessey Bélán akadt meg. S ö itthagyta az 
ország központját, a hol már napja hatalmasan felemelke- 
dett, s a theol. fakultás sorsát az ő egyéniségével bizto- 
sította, lelkének fényével kívánatossá tette s erdélyi test- 
véreinket szép kilátásokkal biztató szövetségbe gyűjtötte 
egybe — az ö szeretett és tisztelt elődjeinek és jó munka- 
társainak közreműködése mellett. 

Ha semmi egyebet nem müvei is erdélyi testvé- 
reinkért, ha szét nem jár is — az ö püspök elődjével 
— a szétszórt csontok összegyűjtésére, a holtelevenek 
élesztgetésére ; ha csak a theol. fakultással békíti is ki 

az egymással harcban állókat : — ez maga olyan érdem, 
amelyért az általunk adható legnagyobb jutalomra ér- 
demes. 

Megkapta. Üdv érette erdélyi testvéreinknek is! 

Még csak 50 éves. „Előtte a küzdés, előtte a pálya." 

A püspöki kellékeknek egész bibliai sorozatával 
felruházta őt az ö istene. Vigyázó, Józan, tanult, az ö 
saját házának Jó elöljárója, a tudományban nem új s 
a kívül valóktól is Jó bizonysága van. Tanári, közegy- 
házi munkássága országosan tisztelt és becsült ; irodalmi 
érdemei nemkülönben. Eltekintve apróbb értekezéseitől, 
amelyekben tudományos álláspontja, leikének iránya szin- 
tén felismerhető, — különösen a Biblia női alakjaival 
(1894.) s prot, egyházunk szintén kitűnőbb asszonyainak 
lelkes méltatásával egész egyházunk szivében lakást szer- 
zett magának ; kisebb-nagyobb müveivel (János evangé- 
liumának isagogikai ismertetése (1884.) ; a Hexateuch 
előállása (1886.), Az ó-testamentom paedagógiája (1887.), 
Keresztyén tanítások (1891), A keresztyénség lényege 
(1901.) stb. a Prot. Szemlében s elébb a Protestáns egy- 
házi és isk. Lap-ban megjelent kisebb-nagyobb tanul- 
mányaival és bibliafordításaival pedig a tudomány em- 
berei előtt igazolta sokra való elhívattatását. 

Erős hite, szigorú erkölcsi felfogása, széleskörű 
tudása, közigazgatási képességei, emberekkel való bánás- 
módja s a prot. egyház nemzeti és vallási missziójától 
megitatott lelke — mind, mind fényes biztatások arra, 
hogy ő az erdélyi református egyház püspöki székében a 
legkényesebb felekezeti és nemzeti viszonyok között is 
nyereséggel és dicsőséggel fog sáfárkodni a reá bízottakban. 

Isten úgy segítse! Nyugodjék meg rajta az Isten lelke 
s tegye bátorrá, erőssé, bölcscsé a harcban és békében 
az egész magyar ref. egyházunk dicsőségére ! 

Megjelent a Sárospataki Reform. Lapok-baii alkalmi iidvözletíil 1908. évi. 8. sz. 



ID. KISS ÁRON. 

1815—1908. 

„Elég, elég lesz, hü szolgádat bocsásd magadhoz 
Istenem !" Ez a sóhajtás szállt ég felé az utóbbi 
napokban Id. Kiss Áron, tiszántúli püspök betegágya 
mellől. Imádság volt, forrón szerető szívek buzgó 
imádsága s a kegyelmes Isten meghallgatta s jó választ 
adott reá, magához szólítván fáradt szolgáját örök 
pihenésre, örök jutalomra. 

„Mint a vizek forrásaihoz ültetett fa, amely ideje- 
korán meghozza gyümölcsét, levele nem hervad el s 
amihez fog, mindenben boldogul": — ilyen volt ö 
évtizedeken át. „Nagy vala a fa és erős, ágai szépek, 
gyümölcse bőséges, tekintetre kedves és messzire látszik 
vala az ö koronája." 

Akik láthattuk őt ereje teljességében, önkéntelenül 
is felállottunk előtte és tiszteletre gerjedtünk iránta s 
benne ünnepeltük a kálvinista papság typusát. Izmos 
a teste-lelke, küzdelemre bátor, szenvedésekre kész 
és erős s csak az ő Urának alázatos. Mintha a gálya- 
rabok támadtak volna fel benne új életre, biztatásra ! 

Alikor a gönci nagy ünnepen, a vizsolyi biblia 
300-ados emlékünnepén láttuk őt, amint emelkedett 
fellebb és fellebb a szószék lépcsőzetén és kezeit össze- 
téve s szemeit égre emelve, megállt a szószékben : 
boldog elragadtatással pihentettük rajta tekintetünket 
és suttogtuk, hogy ez ő, a bibliafordító. Károlyi Gáspár. 

Nagy idők szülötte volt s a nagy idők lelkének 

ihletésével futott, küzdött diadalról-diadaira. Dicsőséges 
sorsot teremtett magának lelki tehetségeinek — családi 
dús örökségének — fáradhatatlan kamatoztatásával. 
Szavával, tollával, kormány vesszejével egyaránt kívánatos 
volt és tiszteletes. Kedélyének gazdagságával felül tudott 
emelkedni a földi élet mindennapi apró kellemetlen- 
ségein s hitének paizsán megtörtek a reá is sürün 
hulló szenvedések hullámai s beteges búsongás nélkül, 
hitből hitbe hágva, új reménnyel övedezve nyomult 
előre és csak előre — a legnagyobb egyházkerület 
püspöki székéig. 

Szép sorsa volt ! Bizonyságát adhatta hazája és 
egyháza iránt érzett szeretetének a viharos napokban. 
Szembe nézhetett a zsarnoksággal s a halállal — „száz 
csatán, ezer veszély közt" s harcolhatott, mint az ő 
Urának jó vitéze ! 

Akik csak az utóbbi években, a kegyelem idő- 
szakán túi látták öt, az élet küzdelmei között meg- 
fáradtán, meggörnyedten, azok sejteni is alig képesek, 
hogy milyen volt a valódi Kiss Áron, az acélos testü- 
lelkü, a gyémántkedélyü férfi, az aranyszavu pap, az 
eszményi jó barát, a paíriarkhalis családfő, az ember- 
szerető ember és a hü pásztor, aki a békesség és 
egyezség vesszejével terelgette a maga nyáját — szép, 
kies mezők felé. 

Ravatalát ott a debreceni ref. főiskola dísztermé- 
ben örökzöld cserjék övezték. Koporsóján a koszorúk 
halmaza. Körülte diákifjuság, mint díszörség. Olyan 
szomorúan megdöbbentően néma minden. Kíváncsiak 
jönnek-mennek, megolvassák a koszorúszallagok aranyos 
feliratait : a főrendeké, az egyházkerületé, a főiskoláé, 
az egyházmegyéké, a családé, a hü fiuké, a szerető 
rokonoké, a jó barátoké ... és valami halvány képet 
visznek magokkal a feliratokból a koporsóban pihenőről. 

„Sokan szerették, sokan tisztelték" ... Ha legalább 
azok a díszörséget álló ifjak tudakoznák azt a koporsót 
a benne nyugvó igazi képe felől ? ! Jó útra valót nyer- 
hetnének az élet bizonytalanságai között való bölcs 
evezéshez. 

Valódi ároni családból született 1815-ben novem- 
ber 20-án. Atyja vetési, majd kisnaményi s végre bod- 
paládi, a nagyatyja szintén bodpaládi lelkész volt, mind- 
ketten a sárospataki főiskola növendékei. Atyja kitűnő 
szónok, közkedveltségű író és költő, a gyászesetek sze- 
rencsés tolíú megörökítője s az 51. és 62. dicséret 
érdemes szerzője. A költő-pap lelkéből örökölte és 
lábainál szívta magába a költészet szerelmét s a szent 
zsolozsmák iránt ápolt mély vonzódást már a zsenge 
gyermek korban. Az akkori népoktatás is kiválóan 
alkalmatos volt különben az éneklés és énekköltészet 
megkedveltetésére. Népiskolai ismereteit szülőföldjén 
gyűjtögette, ahonnan Szatmárba ment 1825-ben s az 
ottani ref. gimnáziumban („collegium") Cseresznyés 
Sámuelnek, a volt pataki tanárnak, a jóhirü igazgatónak 
becézett tanítványa lett. Itt tanúit 1842-ig, amikor atyja 
és nagyatyja nyomait követve, Sárospatakra kívánko- 
zott. Hamar feltűnt iít, mint gazdag kedélyű ifjú, akit 
a Múzsa is megölelgetett. 

Az új Magyarország forrongó szelleme, új formák 
után való áhitozása Sárospatakon is fogékony talajra 
talált. A magyar nyelv jogát követelte itt is az ifjúság, 
amelynek élén Szemere Bertalan, Kazinczy Gábor és 
Erdélyi János állottak. Ezekkel szellemi egységbe jutni 
s velők vívni a nemzeti nyelvért a harcot, — gyönyö- 
rűséges sors volt bármely feltörekvő ifjúra s így Kiss 
Áronra is. De neki birkóznia kellett a paizsos férfiúval 
is, különösen 1834-töl, amikor édes atyját elveszítette. 

Ha nem vehetett is élénk részt az ifjúság forrongásai- 
ban, de érezte azok hatását és erősödött a boldogabbak 
példáján. A szegénység ellen kitűnő menedék volt ekkor 
a tehetséges ifjak számára a nevelőség, úri családok 
sarjadékainak oktatása, ami egyszersmind szerencsés 
mód volt a szélesebb körökben való megfordulásra s 
jó ismerősök szerzésére is. Ez a fenntartási mód tette 
lehetővé Kiss Áronra nézve a pálya elvégzését és azt, 
hogy a szegénység nem vált akadállyá lelke vágyainak 
erősödésében, írói s költői hajlamainak gyarapodásában. 
Tompával emlegették együtt, mint diák-poétát s a „Nyelv- 
művelő Társaság" 1837-ben kiadott „Panthenon"-jában 
már jelentek is meg versei, amelyek egyaránt jó bizony- 
ságok az ö honszerelme és vallásossága felől. 

Hat évet töltött Sárospatakon, tanulva, tanítva 
s az élet küzdelmeihez jól elkészülve. Tisztán látta a 
sorsát, amelynek csak úgy lehet kedvező haladása, ha 
ö maga lesz önmagának erős kezű kormányosa. És úgy 
lett, amint jónak gondolta. 1838-ban, a nevelösködése 
közben megkuporgatott pénzével a német nyelv elsajá- 
títása végett Lőcsére ment, azzal a feltevéssel, hogy ha 
külföldi tanulmányútra nem mehet is, legalább élvezni 
fogja a külföldi nagy tudósok szellemi termékeit és 
épülni fog azok által. Nyíri István, a kitűnő professzor 
és igazgató, a végső harc vívása közben állította ki szá- 
mára a bizonyítványt, amelyben 34 kitűnő osztály- 
zat volt. 

Egy évig volt Lőcsén öcsével, Kiss Gedeonnal 
s tört a célja felé lankadatlanul. 1839-ben első lelkészi 
vizsgát tett Debrecenben és segédlelkésszé lett Szat- 
máron, ahol különösebben Fésös András, a későbbi 
debreceni lelkész és egyh.-ker. főjegyző volt reá jóté- 
kony hatással, akivel együtt olvasták a német hittudó- 
sok műveit s akinek ösztönzésére fordította le a fiatal 

káplán a Darmstadíer Kirchenzeitungnak néhány kitünö 
cikkét. 1840-ben a szatmárnémeti egyházba lépett át, 
mint káplántanító, 3 évig tanított itt nagy kitartással, 
a gyülekezetet is gondozva lelkiismeretes hűséggel — 
itt is az édesatyja nyomain járván, 

A központi helyen vitézkedő ifjú tudós és pásztor 
munkáját tudta, ismerte az egész egyházmegye s 1843- 
ban egyszerre két helyre választották meg rendes lel- 
készül, Csecsére és Porcsalmára. Ápr. 25-én az utóbbi 
állomást foglalta el s itt maradt püspökké történt meg- 
választásáig — 1892-ig. 

Porcsalmán nőtt férfiúvá, itt fejlődtek ki lelki tehet- 
ségei s itt adta feltűnő tanúságait haza és egyház 
iránti hő szeretetének s írói hajlamainak. 

Már 1846-ban egyházmegyei aljegyző s mint ilyet 
éri az a kitüntetés, hogy megválasztja Szatmármegye 
táblabíróvá, ami eddig egyetlen lelkésznek sem jutott 
részéül. 1848-ban már egyházmegyei főjegyző s a 
Br. Eötvös József által Budapestre összehívott értekezleten 
az egyházmegye képviselője. Még több is. November 
havában a szatmári önkéntes honvéd ifjúsággal vonul 
a haza védelmére mint tábori pap és részt vesz az 
erdélyi hadsereg változatos, véres küzdelmeiben. 

A zsarnoki kormány megsanyargatja különösen 
azért a hódolatnyilatkozatért, mellyel az egyházmegye 
nevében a független magyar kormányt üdvözölte s meg- 
félemlített társai és pártfogói alig merik kitenni mago- 
kat az üldözött honfiúért — azokban a jellempróbáló 
időkben. Főjegyzői állását elveszíti, amit 1857-ben fénye- 
sen visszaszerez ugyan számára az ébredező bátorság 
és tisztalátás ; de újra szenvednie kell a zsarnokság 
vérebeitől. Keresik nála a „Tájékoztatás" és „Irányadó" 
című iratokat, amelyekkel nagyjaink a letiport református 
egyházat bátorítgatták és irányt jelöltek a zsarnoksággal 

szemben való magatartásra nézve. Megyefőnök, járási 
szolgabíró, törvényszéki tanácsos egymás kezébe veszik 
s egymásnak adják a gyanú alá fogott és sokképen meg- 
vádolt lelkészt s szuronyok közt követelik tőle a vallo- 
mást, de nem bírnak vele. Amit gyalázatjára kezdtek, 
az dicsőségével végződött, ö a pátensküzdelmeken tanú- 
sított hősi viselkedéseért, írói, honfiúi érdemeiért espe- 
ressé választatott, A 45 éves férfi egy nagy egyház- 
megye kormányszékében. 

Mint esperes száz szemmel őrködött a szatmári 
egyházmegye felett. Semmi sem volt előtte kicsiny és 
nehéz, amivel egyházmegyéjének vagy az egyes egyház- 
községeknek javára működhetett. A rend megnőtt, az 
igazság megerősödött a kormánya alatt. Papi s tanítói 
gyámintézet hatalmas istápolót nyert benne s a debre- 
ceni főiskola érdekében indított jótékony mozgalmaknak 
is lelkes vezére volt s az áldozatkészség felébresztésé- 
ben példájával világolt, hogy mások is lássák, hogy 
minden beszédnél ékesebben beszél a tett. Az egyház- 
kerületi gyűléseken tényezővé lett csakhamar, mert szent 
kötelességnek ismerte a köz érdekében való munka 
elvégzését. Tagjává lett az egyházkerületi tanügyi bizott- 
ságnak s alig volt fontosabb mozzanat az egyházkerü- 
let és a debreceni főiskola életében, amelynél Kiss Áron 
ne szerepelt vagy mellőzhető lehetett volna. A kis falu 
lelkésze naggyá nőtt az egész rengeteg egyházkerület- 
ben s a mélyre nézők előtt éppen az képezte egyénisé- 
gének egyik kiváló jelességét, hogy ő az ő félreeső falu- 
jában is hű tudott maradni ifjúkori szerelmének tárgyai- 
hoz és lelkének szárnyait nem tette nehézkessé a falu 
pora, feneketlen sártengere. 

A tudományok és költészet iránt való szerelmén 
sem fogott sem tér, sem idő, sem új helyzet és semmi- 
féle hatalmi igézet. Mikor 1859-ben a „Sárospataki 

6 

Füzetek" életre kelt, ö sietett annak munkásai közé s 
„Adatok a szatmári hh. egyházmegye történetéhez"' . . , 
című tanul mányával igazolta, hogy a nehéz viszonyok 
között vissza kell fordulnunk tanulságokért a múlt idők- 
höz. Dolgozó társa volt a régibb és újabb Prot. egyh. 
és iskolai lapnak, a Lelld Kincstárnak, amit Székács 
szerkesztett s az Egyíiázi Könyvtárnak, amely válla- 
latot Révész Bálint indított meg. 1875-ben „öeleji Katona 
István egyliázi kánonai s a szatmárnémeti nemzeti zsinat 
végzései" cimü müvével lepte meg a magyar prot. egy- 
házakat s a történeti munkák iránt érdeklődő tudós 
közönséget. 1877-ben pedig „A Szatmármegyében tartott 
négy első prot. zsinat végzései" cimü müvével adta bizony- 
ságát annak, hogy ő milyen szeretettel gondol a szatmári 
egyházmegye múltjára és hogy ő annak is emléket 
kíván állítani hazai irodalmunkban. Ha ő megbecsülte 
egyházmegyéjét a tollával is, az is megbecsülte őt 
szeretetének fokozódó melegségével, alig volt valaha 
kedveltebb esperese valamely egyházmegyének, mint ő 
volt a szatmárinak. 

Pedig a szenvedésekből is jutott neki bőven, amik 
szintén megszokták bénítani a férfiúi akaratot is. Családi 
veszteségekkel tette próbára a Gondviselés, nagy veszte- 
ségekkel ostromolta hitét, kedélyét ; de ő rendületlenül 
megállt s szépen fejlődő gyermekeiben a siralmak völ- 
gyéből is hálás szívvel látta az istenség kegyelmének 
felé való fordulását és dolgozott tovább, építette saját 
házának tisztességét és hódította maga felé a köz- 
véleményt. 

Mikor Révész Bálint, tiszántúli püspök, hosszas bete- 
geskedése után meghalt, Kiss Áron már jól tul volt a 
70 esztendőn, de csupa ígéret még mindig, csupa biz- 
tatás és jó reménység. Csak imént hódította meg a 
magyar protestáns egyházakat a gönci ünnepen tartott 

beszédjével és pedig annyira, iiogy a tiszántúli egyház- 
kerület egyházközségeinek többsége illetlen dolognak 
tartotta ennek a hatalmas öreg embernek mellőzését és 
oda állította az egyházkerület kormányrudjához. Egész 
múltját kivánta megtisztelni ezzel a nagy kitüntetéssel. 
A munkában edzett öreg ember meg is fogta a 
nagy egyházkerület kormányrúdját és lendített is azzal 
néhányat a zavaros hullámokon. Álmokat álmodott a 
főiskola sorsának dicsőségesebbé tételéről, a lelkészek 
sorsának kedvezőbbre fordításáról, az isten országának 
földi megalkotásáról ... De egyszer csak kezét lankadni, 
erejét fogyni érzi s álmainak országába bevilágítani 
nincsen kikének átható ragyogása. A büszke tölgy dús 
koronáját gyorsan tépi az idő s az élet ellensége ; a 
betegség, a meg-megújuló kórság s a vezért ott az 
irigyelt magaslaton szürke köd veszi körül, amely nem 
engedi többé, hogy a maga teljességében láthassuk és 
hallgathassuk öt. 

Övéinek rajongó szeretete védi, támogatja, rövid 
időre fel-felvillanyozza, keze a hallgató lant húrjaiba 
bele-belekap, de hiába ! Az ígéret földjét látta, belé is 
lépett, szét is tekintett annak téréin, de a vakoló kanalat 
és a védő fegyvert csak kevés ideig bírta forgatni Jeru- 
zsálem kőfalain. 

Akik szerettük, tiszteltük öt, igaz őszinteséggel, 
fájdalommal néztük ott a magaslaton, ahol nem bírta 
győzelmesen szolgálni lelkének eszményeit és ezekben 
az ő imádott Urát. 

Mi sárospatakiak s tiszáninneniek bizonyos büszke 
dicsekedéssel láttuk az ö csillagának hosszú ragyogását 
és a zenitig való felemelkedését. Szeretetből a szeretetért ; 
hálából a háladatosságért. S nekünk is mélységes fáj- 
dalom volt az, amikor ez a csillag halványodni kezdett, 
s majd homályba borúit. Éreztük a család gyászát, az 

egyházkerület bánatát s keserű volt azt tudnunk nekünk 
is, hogy a kegyelem esztendein túl ez a termékeny fa 
is megtagadta gyümölcsöző képességét s csak a szép 
múltja az, a mi túlragyog időn s enyészeten. 

Május hó 30án szép, nagy lelke elköltözött ron- 
csolt porsátrából s f. hó 3-ika óta ott nyugszik a Kos- 
suth-utcai temetőben, ahol Meliusz és annyi sok jelese 
egyházi multunknak, ott, ahol a mi Orbánunk és a mi 
Mitrovicsunk. 

Elég, elég volt, hü szolgádat bocsásd magadhoz 
Istenem ! Gyászoló szeretteire borítsd a te végéremehe- 
tetlen kegyelmed palástját. Megérdemlik a mi hitünk* 
szerint, mert igen szerettek ! — Örök áldás őrizze köz- 
tünk id. Kiss Áron emlékezetét 1 



Megjelent a „Sárospataki Reform. Lapok" 1908-dik évfolyamának 23-ik számában. 



KISS ALBERT. 

1838—1908. 

Csendes, bús panasz zúg át a tiszántúli egyház- 
kerület roppant területén. A halál angyala csattogtatja 
ott félelmetes szárnyait s dús aratásban mutogatja ellen- 
állhatatlan hatalmát a cédrusok döntögetésében. „Uram 
tarts meg, Uram ne kisérts feljebb, mint elvisel- 
hető !" 

Kiss Áron a püspök, Garzó Gyula az evangyélista, 
Kiss Albert a nagy szervező . . . Van-e, lehet-e kissé 
messzebbre látó református magyar ember, akinek meg 
ne dobbanna a szíve e nagy pusztulás látására? Minda- 
három egy-egy egész ember, egy-egy teljes fegyverzetű 
harcos. Leiköket eszmények heviték, tisztességek messze 
túl nőtte a tiszántúli egyházkerület határait ; mindahárom 
férfias küzdéssel, nemes munkával szerzett jogot egész 
magyar ref. egyházunk tiszteletére életében és őszinte 
fájdalmára halálában. 

Nagy embereidet, vitéz harcosaidat méltán sirató 
Tiszántúl, fogadd testvéri jobbunkat a gyászban ! 

A sestakerti szép nyaralójában, kedvelt nyári tar- 
tózkodási helyén — ott érte utói Kiss Albertet a halál, 
amely kerülgette már hónapok óta ; ott érte utói augusz- 
tus hó 30-dikán. A debreceni egyház éppen jubilálni 
készült az ö 25 éves lelkipásztorát, akinek élete önfel- 
áldozás volt a debreceni egyház dicsőségeért s a jubi- 
leum örömét az örök Isten szabados tetszése gyásszá 
változtatta az ő titkos bölcsesége szerint. 

Mintha kimélni akarta volna az emberi dicsére- 
tektől azt, aki nem emberek koszorújáért vívta az élet 
és eszmék nagy s nemes harcát, hanem lelki szükség- 
ből, Istenének parancsolata szerint és ref, egyházunk 
becsületeért. 

Mint a közéletnek minden nagyobbra hívatott 
alakja, úgy bizonyára Kiss Albert is ellentétes ítélet 
tárgya volt és az ő haló porában is az. A harcban, 
amelyet vívott, sebeket osztogatott szellemének védő és 
támadó fegyvereivel, amiknek súlyát nehéz elfeledni ; 
de még a sebeit viselők is kénytelenek koporsója körül 
és sírhalma felett elismerni, hogy szeretetének tárgya s 
küzdelmeinek célja nem önmaga és nem gyarló emberi 
hiúságos vágyakozás volt, hanem a debreceni ref. egy- 
ház, a debreceni kollégium, Debrecen városának virág- 
zása és a szabad, független haza. 

Fia vojt annak a Kiss Györgynek, aki 1848-ban 
a szatmári egyházmegye esperese volt, mint botpaládi 
lelkész. A 10 éves gyermek érezte már a nagy idők 
nyomását s családi környezete, atyjának esperesi iro- 
dája, majd a szatmári gimnázium s utána a debreceni 
főiskola mind kiváló nevelő eszközöknek bizonyultak 
az ő lelki házának építésében. A zord idők zsarnoki 
kénye ébresztette, fokozta szívében az undort minden 
ellen, ami önkényes s nincs rajta semmi csodálni 
való, ha az ifjú Kiss Albert, a debreceni theolo- 
gus és jogász lelkében eltörülhetetlenül lerajzolódott a 
független magyar haza és a szabad protestantismus 
eszményi képe. 

Ezek maradtak az élet tüzében acélosodott lelké- 
nek oltári szentségei mind halálig. 

Mint györgytelki lelkész szűkebb körben, mint az 
Érmeilék egyik legnépesebb egyházközségének (Baga- 
mér) ujjáteremtöje, tágasabb mezőkön igazolta hivatott- 

ságát s a lelkek pásztorát a politikai közélet is sodrába 
vonta csakhamar és emelte fölebb és fölebb. A bihar- 
vármegyei gyülésteremből, hol a függetlenségi zászlót 
védelmezte és lobogtatta, bevitte a nép bizodalma az 
országházába, ahol a székelyhídi választókerületet 24 
esztendőn át képviselte (1878—1902.), anélkül, hogy 
egyháza iránti szeretetében csak egy pillanatra is meg- 
lankadt volna. 

Az országos függetlenségi pártban ott forgott már 
a neve a legjobbaké között, amikor Révész Imre hatal- 
mas alakja kidűlt az élők sorából s a debreceni egy- 
házközség vele kivánta pótolni a nagy ürességet. Ez a 
szép és kívánatos örökség olaj volt az ö lelkének tüzére 
s maga Debrecen a nagy múltjával s éhez méltó nagy 
törekvéseivel szerencsés munkatér volt az ö érvénye- 
sülni vágyó s tudó tehetségére nézve. 

Az a 25 év, amelyet ö a debreceni egyházközség 
szolgálatában töltött, a kiváló alkotások egész sorát 
mutathatja fel s őrzi a Kiss Albert nevét is ércnél 
maradandóbban. A népiskoláktól fel az oktatás minden 
ágára kiterjesztette figyelmét és mindenütt érvényesítette 
gondolatait és szervező, alkotó erejét. Jól tudta, hogy 
az anyagi erőben hatalom rejlik s fő gondja volt min- 
den élni vágyó intézmény számára szilárd anyagi alapot 
vetni és biztosítani s ahol hiány, mulasztás mutatkozott, 
ott fáradhatlan szeretettel gyűjteni, rendezni s a romok 
felett új, szebb életet teremteni. 

Testi-lelki nagy erejével egész hóditó hatalommá 
növekedett s a versenytéren félelmetessé. Sok, kemény 
harc emléke fűződik nevéhez, amely szinte jelszó és 
zászló volt évtizedeken át. Volt egész lényében valami 
büszke keménység és hajthatatlanság, de csodálatos 
önmérséklettel párosítva. — Akik láttuk öt nyilvános 
szerepléseiben, lehetetlen, hogy tisztelettel ne emlékez- 

zünk jellegzetes szőke piros arcára, athleta-termetére, 
olympusi nyugodt fellépésére, szenvedélyek nélküli beszé- 
deire, érveinek ügyes csoportosítására s az ellenséget 
soha nem kicsinylő bölcseségére. Mint valami Memnon- 
szobor, úgy szólt és úgy világított a szenvedélyek viha- 
ros hullámaira, amik nem ritkán fel-felcsapkodtak körülte, 
de nem félemlítették meg soha. 

Tisztes magyar öltözetben, amelyhez — miként 
feltisztúlt elveihez — a sírig hű maradt, a daliás napokra 
emlékeztetett s növelte maga iránt a bizodalmat s a 
nép szeretetét. A világi politika sáros-poros útjain sem 
ragadt reá semmi szenny, semmi világias feleslegesség. 
Nem tetszelgett a papi komolyságával, a nemes egy- 
szerűségével, mert komoly s egyszerű volt természete 
szerint. Az Irányi Dániel-féle iskolához sorozhatnék, 
azzal a különbséggel mégis, hogy Kiss Albert a kedély 
jogát is tiszteletben tartotta s azt tetszetősen gyakorolta 
is. A félbehagyott munkát, a félsikert sohasem szerette 
s amibe kezdett s amit iónak, igaznak tartott, azt két 
kézzel fogta, szorította és vitte a diadal felé. Az ország- 
házban épúgy, mint a debreceni egyház s a tiszántúli 
egyházkerület körében s a debreceni főiskolában olyan 
tényezővé emelkedett, amelyet félretolni, átlépni senki- 
nek sem lehetett, akivel számolni, vagy küzdeni kellett, 
A Kálvinista Róma volt eszménye s ezt megerősíteni, 
intézményeiben mintaszerűvé tenni, ez volt az ö kálvi- 
nista lelkének édes álma s az ö hugonotta jellegű kitar- 
tásának fő célja. Látni is gyönyörűség volt az, amikor 
ő a szépen fejlődő debreceni felsőbb leányiskoláról, a 
kiépített tanítóképezdéről s a boldog reménység ködé- 
ben mutatkozó kálvinista egyetemről beszélt, vagy a 
szegények sorsának biztosítása végett — kiváló elvtársai- 
val és jó barátaival szőtt — terveit ismertette. Szenv- 
telennek látszó arca ilyenkor kigyúlt s valami mennyei 

boldogság derűje ragyogta be egész lényét, mint aki 
érezte, tudta, hogy: nem élt hiába! 

Nera a mi feladatunk eldönteni, hogy a nagy 
ellenfeleivel való békességes együtt munkálkodással nem 
használhatott volna-e többet eszményeinek; azt azonban 
mi is eldönthetjük, hogy a közegyház érdekében vívott 
harcaiban mindenkor egész férfi volt s a zsinatokon 
rendíthetetlen hűséggel állott a demokratikus eszmék 
szolgálatában, a zsinat-presbyteri alkotmány védelmében 
s az Erdélylyel való unió fejlesztésében. A mi Fejes 
Istvánunkkal s mondhatnók, hogy a mi Lukács Ödö- 
nünkkel együtt küzdött a vezér-sorban s emléket állí- 
tott nevének egyházunk évkönyveiben. Keze, lelke ott 
volt már a Vályi János főgondnokká választásában, a 
Kiss Áron püspökké emeltetésében, a Dicsöfi József 
főjegyzöségében. Egész tábor volt egymaga, mert élet- 
képesek voltak eszményei. 

Sajátos jelenség! Nem tollal, irodalmi sikerekkei, 
mint sokan a múltban és ma is, hanem szavával, sze- 
mélyiségének vonzó erejével, közvetlen érűiközéssel, a 
magára vállalt munka jó eredményeivel, a cselekvő élet 
tüzében való forgolódásával, a szüntelen munkával, 
az alkotó vágy, a rendező, szervező tehetség erejével : 
— ezekkel s ezek által lett Kiss Albert köztiszteletű, 
országos nevű férfiúvá, egyházunknak egyik díszévé s 
poraiban is áldotta. 

Csodálatos kitartásának, nagy munkaképességének 
titka az ő kedves, szép, boldog otthona volt. Az Isten 
megáldotta hü lelkét megértő jó feleséggel, szerető gyer- 
mekekkel, tiszteletre érdemes vőkkel s volt neki hol 
kipihennie a közélet harcaiban kapott sebeit és új ösz- 
tönt, erőt merítenie a küzdelemre. Gyermekei, unokái 
mint az olajvesszők az ö asztala körül, akik életükkel 
is megmentették volna a betegeskedő édes apát és nagy- 



90 



apát. Voltak jó barátai, akikkel eszméit, gondolatait 
közölhette, rostálhatta, szép terveit érlelhette s ez is az 
ő földi szerencséjéhez tartozott, amit megérdemelt. 

Munkával feküdt s munkára ébredt még az utolsó 
napokban és hónapokban is. Tenni és tenni, minden 
napnak valami emiéket állítani . . . igy élt és igy találta 
a halál. 

Kidőlte gyásza szeretteinek, tisztelőinek; gyásza 
Debrecen városának, a debreceni egyházközségnek, a 
főiskolának, a tiszántúli egyházkerületnek ; gyásza a 
szabad eszméknek, a függetlenségi elveket valló poli- 
tikai pártnak s gyásza az egész ref. egyháznak is, ame- 
lyet nagynak, dicsőnek álmodott s amelynek diadalmas 
terjedésében a haza boldogságát reményiette s a sza- 
badság biztosítékait álmodozta. 

„Kont, a kemény vitéz." Legyen emléke örökre 
áldott ! 



Qi'GÜQi'Gii Sárospataki Ref. Lapok 1908. évf. 3t5. sz. ISOISÜISOISD 



DR. HEOYMEQI KISS ÁRON. 

1845—1908. 

Még ott borong a lelkünk az id. Kiss Áron és 
Kiss Albert sírhalma felett; annyi időnk is alig volt 
még, hogy illő koszorúba fonjuk érdemeiket és méltó- 
képpen beillesszük őket kidőlt jeleseink szép soroza- 
tába: — hát ime, új szomorúság hire repül át az 
országon és felveri sok békés hajlék nyugodalmát s 
megzavarja sok tisztelő és szerető lélek csendességét, 
meg különösen azokét, akiknek Istentől rendelt hiva- 
tásuk, hogy felvegyék a kicsinyek gondját és úgy 
forgolódjanak tisztökben, hogy egy se vesszen el a 
rajok bízottak közül. 

//)■. Kiss Áron, az országos nevű paedagógus 
f. hó 15-ike óta nincs többé a halandók között! 

Mintha most is látnók ott az édes atyja ravatalánál 
s a debreceni ref. püspöki hajlékában és azon a könyek- 
től öntözött úton, ki a Kossuth utcai temetőig, amint 
szelid kék szemei oda merednek arra a drága ham- 
vakat rejtő koporsóra s amint beszél a szerető fiú 
lelke a szerető édes apa elköltözött lelkével. Mintha 
most is hallanók, amint nehéz, forró sóhajtások szaka- 
doznak fel melléből s megered ajkán a bánatos lemon- 
dás igéje, ami úgy nem illeti még tisztes, piros arcá- 
hoz, fejének szép ezüst koszorújához. Mintha most is 
éreznők még kezének szorítását, ami nem köszönet 
volt csupán, nem is búcsúzás, hanem előleg és szövet- 
ségkötés is — az örök találkozóra. 

Olyan nehezen tudott megválni attól a sírhalom- 
tól, amely ott nőtt az ő könyeinek tükörén a feledhe- 
tetlen édes atyja fáradt tetemei felett! 

Mintha most is látnók, amint pár éve még csak, 
ide zarándokolt néhányad magával a sárospataki főis- 
kola falai közé, hogy még egyszer lássa, még egyszer 
ölelje ezt s még egyszer átélje ennek kebelén az ö 
boldog ifjúságát s hogy el ne szakadjon tőle búcsú- 
zatlanúl. Milyen becses, milyen felettébb értékes volt 
itt neki minden, de minden ! Oda tapadt a barna falak- 
hoz, az udvar porához, mintha a saját irka-firkáit és 
lábnyomát keresné; a gyűjteményekben, a tanter- 
mekben, az iskolakert kedves árnyékában, a város 
utcáin, a Rákóczi-kastély közelében, a Bodrog folyó 
hullámai felett ; amerre ment, ahol megállt — mintha 
mindenütt és minden pillanatban eme szavakat susog- 
ták volna ajkai: „Leomlom én is szined előtt, dicső!'' 

A budapesti ember, aki látta otthon és künn a 
nagy világban a modern iskolák felemelkedését s aki 
része volt, kiváló tényezője volt a hazai modern iskola 
fejlődésének, csak a saját édesei között tölthetett el 
feledhetetlenebb ünnepnapokat, mint itt az Alma Mater 
karjai között. Mintha hallanók most is, amint áldja ezt 
a szegények iskoláját azért is, amit vele s azért is, 
amit előtte s utánna ezrekkel cselekedett s mintha itt 
zúgna most is a háborgó lelke azok ellen, akik ennek 
tisztességét nem kívánják s hűtlenül, atya- és anya- 
gyilkosok módjára ellenségeskednek a Perényiek, 
Dobók, Rákócziak szellemének testbe öltözött mássá ellen. 

„Óh ha még egyszer megláthatnám, óh ha hálá- 
mat iránta szívem szerint leróhatnám!" ilyen sóhaj- 
tások között hagyta itt, csak pár éve még, szeretett 
testvérével s néhány jó barátjával egyiúi a Bodrogparti 
Athaene-t. 

Helyette a halálának megdöbbentő híre jött meg, 
váratlan gyorsasággal, mint tolvaj az éjben. 

Hadd mondhassuk boldognak a sárospataki főis- 
kolát, amelynek az a nemes osztályrész jutott, hogy 
adta meg a Kiss Áron lelkében szunnyadozó tehet- 
ségeknek a termékenyítő erőt s szárnyainak az irányt, 
hogy tévútakra ne bolyonghasson s hogy nemes harcot 
harcolhasson. 

Szép volt a Kiss Áron élete ; munkás, férfias élet, 
küzdelemmel s fényes eredményekkel gazdag. Amit 
verejtékezve vetett, látta annak dús kikelését, kalászba 
szökkenését és kívánatos aratását. 

A porcsalmai lelkész fián már diák-kortársai 
észrevették benn az iskolában, hogy vágyai magasabbra 
törnek s hogy e vágyaktól nem ér rá beolvadni a 
diák-élet bohóságaiba, sokszor időrabló élvezeteibe. 
Szigorúan meg tudta magát óvni a divatos diák-csínyek 
apró-cseprő örömeitől s úgy tudott gazdálkodni az 
idővel és istenadta képességeivel, hogy az iskolai szoros 
tennivalókon felül sok egyébre is bőven jutott neki 
időből és erőből egyaránt. Apja szárnyai alatt s édes 
bátyja példaadása mellett korán tudatára emelkedett 
annak, hogy a Kiss-család nemes hagyományok tulaj- 
donosa, amelyeket megbecsülni illik is a szerencsés 
örökösöknek és tanácsos is a jövő érdekében. 

Tanúit, tanulmányozott, olvasott sokat, elmél- 
kedve, fontolkodva. Az akadémiai ifjúság önképző 
társulata is verőfény volt az ő fogékony lelkére, ami 
munkára kényszerítette s kezébe adta csakhamar a 
tollat is, hogy családja író-tagjainak nyomába lépjen 
még kiskorúsága éveiben s úgy lépjen oda, hogy 
másfelé soha ne kívánkozzék. 

Kiválló jó szelleme volt a 60-as években a 
Magyar Irodalmi Önképző Társulatnak. H. Kiss Kál- 

mán, Göőz István, Mitrovics Gyula, H. Nagy Lajos, 
Király Pál stb. képezték a szinét-javát s velők kezdte 
és vívta a versenyt a legfiatalabb, a nyughatatlan 
becsvágytól sarkalt Kiss Áron. — A nemzet ébredő 
szellemét is érezték a szívükben, karjaikban és az 

irataikban tettek bizonyságot, hogy az új Magyar- 
országban többek kívánnak lenni apró homoksze- 
meknél. 

Kiss Áron korán tapasztalta a nemes küzdés jutal- 
mát, mint a Csoma, Meczner és Téglássy úri családok 
sarjainak nevelője s ez az összeköttetés is ösztön volt 
neki, hogy megkezdett pályafutásában el ne lankadjon 
s nyereségröl-nyereségre igyekezzék. Mire iskolai pályáját 
1867-ben elvégezte, már élvezhette a főiskolai elöljáróság 
elismerését is, mint tanítóképezdei segédtanár. 

Tanulásban gyakorlottan, a tudás útján már nem 
járatlanul s becsvágytól áldottan lépett ki Kiss Áron 
az életbe, ahol szerencsés módhoz jutott tanulmányai 
folytatására nézve, mint az Uray-ház gyermekeinek 
nevelője. Valami sajátos hajlékonyság, könnyedség, 
alkalmazkodási ügyesség jellemezte már pataki diák- 
korában s e tekintetben nagy gyakorló-iskola volt reá 
nézve az ő 3 évi, iskolánkívüli nevelösködése. 

Olyan jó híre volt már, mint nevelőnek, hogy 
1870-ben a legteljesebb bizalommal vetette rá a sas- 
szemeit Török Pál, a Dunamellék hatalmas püspöke, 
aki egyszerre a nagykőrösi ref. tanítóképezde igazgatói 
székébe helyezte be. 

Ezzel el volt döntve a Kiss Áron sorsa s tiszta 
volt előtte az út, amelyen haladnia kellett. 

És haladt szédítő gyorsasággal, sokszorozott erő- 
feszítéssel. Hogy lelkészi és paedagógiai képzettsége 
egyoldalúságba ne vigye, még sárospataki s majd 
nevelői tanulmányai alapján mindjárt 1870-ben ügyvédi 

oklevelet szerzett, két év múlva pedig tudori címet a 
paedagógiából, hogy senki se becsmérelhesse az ő 
ifjúságát, mint képezdei igazgatóét. Nagy pártfogójának 
is hálás kívánt lenni azzal, hogy a világ előtt sokat 
jelentő címeket és jogosítványokat egymás után meg- 
szerezte. 

Ez sem volt elég az ö szomjas lelkének. 1873-ban 
már Németország és Svájc tanitóintézeteiben búvárkodik 
s megrakodva kerül haza, szerettei közé. Ettől kezdve 
aztán egészen a paedagógiai irodalom szolgálatában él, 
hat, épít s tolla alatt és igéitől áldás fakad. Mint tanár 
és író egyenként emelkedik a közvéleményben. Cikkei, 
amelyek száma légió — ismeretessé teszik nevét az 
egész országban, paedagógiai könyvei kapósokká válnak 
s nincs egyetlen tanügyi mozgalom — a népiskolai ügy 
körében, — ahol ő tanácsával, tollával ne szerepelne. 
Neveléstörténeti tanulmányaival, a methodika terén kifej- 
tett sikereivel túl nő a nagykőrösi tanítóképezde kerí- 
tésein s 1875-ben a budapesti elemi és polgári iskolai 
tanítóképezde tanárává hívja meg a közoktatásügyi kor- 
mány, hol hat éven át a paedagógia és a magyar nyelv 
tanáraként működik, azontúl pedig csupán a paedagógiaé 
gyanánt. 1894-ben — már országos tisztesség fényé- 
ben — a nevezett intézet igazgatója s mint ilyen vonul 
nyugalomba 1906-ban királyi elismerés mellett 30 évi 
hü, önfeláldozó s eredményekben gazdag állami pálya- 
futás után. 

30 évig szolgálni a modern magyar államot akkor, 
amikor az egész erővel kezd beavatkozni a nevelés és 
oktatás ügyébe és szolgálni a Kiss Áron kötelesség- 
tudásával, az ő nyughatatlan, mélységtől és magasság- 
tól nem írtózó lelkével, lángoló nagy szenvedélyével : 
— óh ez nem közönséges emberi feladat. 

S ha ez a szolgálat nem is csak az előrehaladt 

külföld olcsó utánzása, de a régi magyar nevelés és 
oktatás-történet tanácsán induló és haladó munka, 
útíörés, útegyengetés, irányítás, fáradhatatlan kutatás 
és bányászás : akkor lehetetlen, hogy hozsannára ne 
fakadjon szívünk még a koporsó mellett is, mert az, 
aki abban nyugszik, ezer szállal szötte-fonta be nevét 
a magyar nevelés- és oktatás-ügy történetébe és pedig 
úgy, hogy a poklok ördögei sem árnyékolhatják be 
annak messze ragyogó fényét. 

Igen, Kiss Áron hallhatatlanságra jegyezte magát 
elő a magyar paedagógiában, mert semmi sem volt 
előtte kicsiny, amivel a jövő nemzedék sorsát meg- 
könnyithette, annak felszaporodott tanulnivalóit kívá- 
natossá tehette s amivel a néptanítók s népnevelök 
anyagi és szellemi sorsán javíthatott. Csodálatos 
gyakorlati ösztön sugallta kutatásaiban, tanulmányai- 
ban. A múlt idők vizsgálataiból készséggel merítette ki 
azt, amit nem foghatott az idő hatalma s olyan nagy 
szerencsével tudta az ót és újat egységbe olvasztani s 
annyi fáradhatatlanságot tanúsított s olyan leleményes 
volt a gyakorlati siker érdekében, hogy az Isten jókedvét 
kell köszöntenünk az ö küldetésében. A modern nép- 
iskolának Kiss Áronra volt szüksége, hogy azt ország- 
világ előtt kívánatosnak és példaadónak igazolja. 

És ez a munkára kelő, munkával fekvő férfiú, 
ez a szenvedélyes könyvgyűjtő, könyvbúvár, modern 
paedagógus, soha, egy pillanatra sem feledte múltját, 
családi hagyományait, sem a sárospataki főiskolát és a 
ref. egyházat. Ahol ezek érdekében szólhatott, írhatott, 
onnan soha el nem maradt, sőt bizonyos tüntetéssel 
tudta és akarta igazolni az ő felekezetiségét anélkül, 
hogy ez a legelfogúltabbra is sértő lehetett volna. Állami 
tanár volt már, amikor ..Hajnalpír", „Napfelkölíe" című 
fordított munkáival a felekezeti vallásoktatás ügyén kívánt 
lendíteni (1876.) s még inkább az volt akkor, amikor 

„ A prot vallástanítás módszertana" című müvét meg- 
írta (1879.), ami felett még jó ideig nem fognak 
napirendre térni (már több kiadása van) a gyorsan 
siető új nemzedékek sem. Aztán ott látjuk a ref. 
egyház társadalmi életjelenségeiben is mindenütt, hol 
mint vezért, hol hatalmas segítőtársat (az országos 
ref. tanítóegyesület és a nagypénteki ref. társaság elnöke, 
a prot. irod. társaság igazgató-vál. tagja, a dunamelléki 
egyházkerület tanácsbirája, a budapesti ref. egyház 
presbytere, a budai ref. egyházi helyi bizottság elnöke, 
stb. stb.) s ott látjuk mindenütt, ahol kevés a szó, a 
toll, ahol áldozni is kell, ahol önmegtagadással is bizony- 
ságot kell tennünk a szívünk-lelkűnk eszményei mellett. 

Csak a címeit is sok elolvasni különféle cikkeinek, 
tanulmányainak, a mások és önmaga által szerkesztett 
különféle lapokban szétszórt, soha sem fizetésért, nem 
rideg szakmányból írott dolgozatainak és önálló vagy 
elvtársaival készített nagyobb müveinek. Mennyi bemoho- 
sült sírt nyitott meg, mennyi jóravaló írót emelt ki a 
a feledés homályából I Óh, ha csak ezek seregeinének 
össze koporsója körül : ennyi is elég volna díszkíséret- 
nek az ő dísz-sírja felé vezető úton, amivel a főváros 
tisztelte meg áldott emlékét. 

De úgy tetszik nekünk, hogy hozzájok gyülekez- 
nek az újabb idők hazai és külföldi paedagógusai vala- 
mennyien: a Perlaky Dávidoktól, a Comeniusoktól a 
Frőbel Frigyesekig, a Rousseaukig, a Hegedűs Lászlókig, 
a Gönczy Pálokig, a Zirzen Jankáig ; a Bod Péterektől 
az Eöri Fülep Gáboroktól, a Péterfí Károlyoktól a dr. 
Ballagi Mórokig, a Török Pálokig, a Kovács Albertekig, 
a Dittes Frigyesekig, az Emericziek és Gyertyánfiakig, 
s hozzájuk a gyermekek egész légiói, akiket Kiss Áron 
játszani tanított, akiknek játékaiban s ártatlan gyermek- 
dalaiban ott él s ott cseng majd az ő neve tagolatlanul 

7 

késő időkig; hozzájok a magyar nevelés, oktatásügy 
géniusza s a ref. egyház tisztelő serege. 

Nagy, olthatlan munka-szenvedélyével s roppant 
széles alapokon nyugvó tudásával, finomult Ízlésével, 
óriási gyakorlottságával mi mindent alkothatott volna 
még a nyugalom éveiben, a napi hivatalos munkától 
megszabadúltan ! De hiszen így is két emberéletre valót 
dolgozott csak a látszat szerint is ! Hát amit úgy tett, 
titkon, ajtóját behajtva, amit szeretett tanítványaival 
cselekedett, amit rokonai, jó barátai érdekében nagy 
befolyásával olyan megható jósággal végezett s amit 
szeretett, bálványozott szép családjával müveit s amit 
boldogságuk építésében 39 éven át verejtékezett s amit 
betegágyuk felett szenvedett, — óh, ha azokat is tudnók, 
akkor láthatnók magunk előtt a valódi Kiss Áront s 
akkor érezhetnök csak igazán, hogy mit veszített benne 
a magyar tudományosság, a magyar ref. egyház, a 
magyar humanizmus s az a gyászból-gyászba boruló, 
koronájavesztett ároni család. 

Az Úr adta, az Úr vette el, áldott legyen érte 
szent neve ! Az Úr kegyelme takargassa azokat, akiknek 
nehéz bevenniök a földi vigasztalást. 



Qi'CÍ^^Q^ Sárospataki Ref. Lapok 907. évf. 25, sz, ISOISOISOISÜ 

VITÁNYI BERTALAN. 

1852 — 1908. 

A lelke felét eltemette 1901-ben s azóta csak 
imbolygott itt a földi világban. A vidám életkedvtől 
mosolygó férfit sem apai, sem férfiú kötelességei, sem 
barátainak, tisztelőinek meleg szívű serege, sem édes 
övéinek boldogító szeretete s a sorsukért való gond és 
jövőjük fátyolos bizonytalansága — mindez együtt sem 
bírta többé úgy idekötni a földi viszonyok közé, hogy 
egészen itthon, egészen az övéivé és a miénk tudott 
volna lenni, miként 1901 előtt. 

Férfiszíve nem zajongott unalmas panaszkodással, 
csak érzett, csak sajgott, csak fájt! Egy sír a közeli 
temetőben, egy kép a szobája falán s az emlékek száza- 
ezre mindenfelé, egy Istenáldotta kéz és szív nyomai 
itt is, ott is, mindenütt is : — nem tudott sokáig elbírni 
annyi felszámíthatatlan s megmérhetetlen veszteséget. A 
baráti örömtől csendes házában remeteszerüen vissza- 
húzódva élt emlékeinek, de amelyek minden boldogító 
voltuk mellett is keserűséggel vonták be szívét és nem 
bírták annak sebét behegeszteni. 

Néha mintha az idő hatalma úrrá lett volna az 
ő gyászán is ; gyermekeinek biztató fejlődése, egynek- 
egynek pályacélhoz való érése, vagy biztos irányban 
való indulása mintha visszahozta volna elvesztett élet- 
kedvét ; néha mintha a jótékonyságban találta volna 
meg azt, ami tartósabban ide kapcsolja ; rokonaínak 
szeretetében, segélyezésében, a szerencsi egyházközség, 
a sárospataki főiskola istápolásában mintha emlékeket 

állítgatott volna magának, amik ide kössék, itt marasz- 
talják. 

Hiába volt mindez ! 

A fájdalmas lélek betegsége lassanként emészteni 
kezdte az acélosnak látszó testet is s évek múlásával 
mindinkább múlt a férfiú ruganyos ereje s valami 
bánatos jelenséggé lett az a Vitányi Bertalan, akit nem 
régen még gyönyörűség volt egy szépen fejlődő család 
körében, a szeretet és becsülés koszorújától övezetten 
boldog földi halandó gyanánt köszönteni. Az idő csak 
mélyebbre vitte testében a betegséget, amely ellen nem 
volt többé tartós gyógyító szer a tudomány világában. 

Tűrt csodálatos önmegadással. Úgy élt évet év 
után, napokat napok után, hogy bármikor megzendül- 
hetett körülte a hívogató szó s ö megható önfegyelme- 
zéssel kitartást parancsolt a beteg testének és remény- 
séget árasztott ki a bágyadt lelkéből érette aggódó 
kedveseire. Aztán mintha maga is kívánta volna még 
erejének fenmaradását, néha magát is hitegette, hogy az 
Isten kegyelmes lesz hozzá s megláttatja vele övéi sor- 
sának eligazodását. Jót várt a Balatontól, amelynek lég- 
körét két éven át élvezte s 1909. május 14-re már 
előjegyezte magának a balatoni utat édes önbiztatással- 
Hiába ! 

F, hó (dec.) 5-én még banki igazgatósági gyűlésen 
volt délelőtt ; délután már fázni kezdett a halál szelétől 
s éjfélután, Miklós napjának előestélyén, ezen az apai 
szívének drága napon, amihez szép számításokat is 
fűzött, — csendesen, egy jaj nélkül, egy búcsúszó 
nélkül elaludt örökre. 

Halálának híre ha nem volt is egészen váratlan^ 
messze vidéken is égető fájdalmat okozott, annál inkább 
a fejetlenül maradt árvák és vezér nélkül maradt szép 

család körében. Megérdemli, hogy megsirassuk s hogy 
áldást rebegjünk sírhalma felé. 

Pap fiú volt, a megyaszói Vitányi József fia, aki 
az alsózempléni egyházmegye nagyobb papjai közé tar- 
tozott s akinek asztala körűi az ö gyermekei, mint az 
olajvesszök A legkisebb fia volt Bertalan, aki testvérével, 
Elek/cel együtt, a gimnáziumi alsóbb osztályokat Miskol- 
con végezte, a felsőbbeket pedig 1864 — 5-töl Sáros- 
patakon épiigy, mint bátyjaik: József és Miklós. Bertalan 
a legkisebb és legfiatalabb volt az ő sárospataki osztá- 
lyában is, de szellemileg az elsők közé küzdte fel magát 
csakhamar. 1867-ben tett érettségi vizsgát s folytatta 
tanulmányait a jogakadémián, amelynek szintén egyik 
dicsekedése volt. 

Mint jogász ifjú, a kedve telt diákok közé tarto- 
zott. A diák-örömöktől nem idegen, a tanulásra min- 
denkor készséges, könnyű, eleven, gyors felfogású, 
sajátos csendes humorú, barátkozásra fogékony, de a 
barátokban mindamellett is válogatós. Olyan igen ifjúnak 
látszott még pályája vége felé is, hogy akik nem ismer- 
ték, semmiképen nem látták benne a jogászt s még 
kevésbbé a jogi tudományokkal komoly szövetségben 
álló s pályatársai által elismert diákot. — A „lenge 
Vitányi", amint a diák-nyelvjárás nevezte, súlyos volt 
ott, ahol az Emődyekkel kellett szembeállani és azoktól 
kellett megmérettetni. Még férfi korában is ragyogott a 
szeme, ha azokra az órákra emlékezett, amelyeken át ő 
az általa nagyrabecsült Emödy Dániel kifogyhatatlan 
vizsgái (colloqium) kérdéseire felelgetett s az egész 
magánjogot és nemzetközi jogot széltében és hosszában 
végig kalandozta. Tudnunk kellett— mondogatta hálás 
érzések között ; — szégyen lett volna nem tudnunk 

annak a férfiúnak, aki maga volt a világosság és 
igazság. De meg is volt a jutalma a tanulásunknak — 
folytatta boldogan, — mert megálltuk a helyünket minde- 
nütt, ahová az élet hullámai sodortak s nem váltunk 
gyalázatává a főiskola jogakadémiájának sehol, sőt nem 
ritkán dicsőséget szereztünk volt tanárainknak s ők 
nekünk. Az igy szövődött viszonyt aztán nem lehetett 
elfeledni s ebből csak jó, csak áldás fakadhatott a 
főiskolára is. 

Életének 21-dik évében már ügyvédi oklevelet 
szerzett 1873-ban s éhez sem kellett senki segítsége. 
Rövid ideig tartó ügyvédsegédkedés után Szerencsre 
került, hol édes bátyja a gr. Szirmay-családnak is 
ügyvédje volt. Itt kezdte ügyvédi pályafutását a legtel- 
jesebb szerencsével. Összeköttetései, de kivált nemes 
egyénisége, sajátos nyíltsága, őszintesége, nagy munka- 
képessége s munkájának szapora jó eredményei gyorsan 
emelték élete napját a delelő felé. A szomszédos nagy- 
birtokosok egymás után keresték fel ügyeik képviselőjéül 
s utánok a kisebbeknek egész serege. Hirtelen keresett 
ügyvéddé lett s nevezetes arról, hogy az igazságot 
többre becsüli a pénznél s a tisztes emberek barátságát 
nagyobbra nézi a hirtelen való meggazdagodásnál. 

A gr. Szirmay, Kóczán, Potoczky, br. Vay, baji 
Patay stb. családok szeretetével és becsülésével dicse- 
kedhetett s a gr. Andrássy Dénes monoki uradalmának 
s majd a cukorgyárnak is egyik kedvelt fiskálisa lett. 

Nagy áldás volt életén, hogy szíve szerint nősült 
s hü neje, Hanák Erzsébet a müveit és kedves asszo- 
nyoknak földi remeke, fenékig látott a nemes munkában 
fáradozó férjének lelkébe s tudta becsülni annak a mély 
és tiszta tengernek minden kincsét s el tudta lesni a 
férjnek, apának, barátnak és rokonnak minden gondo- 
latát s meg tudta aranyozni férjének egész életét. 

Nagy gondjuk volt együtt gyermekeik nevelteté- 
sére. Fiaikat otthon, a Szepességen és Sárospatakon 
neveltették. Ez úton mind mélyebb szeretettel tapadtak 
a főiskolához s élénk figyelemmel kísérték ennek minden 
életjelenségét. Ott voltak mindenütt, ahol áldozni kellett 
a főiskoláért, ahol örülni, vagy ahol lelkesedni lehetett 
vele egy-egy nevezetesebb határpontján küzdelmes szép 
életének. Alig múlhatott el ünnepély, amelyen ők ne 
mutatkoztak volna s jótékony cél, amelyet ők ne segé- 
lyeztek légyen. Az Új Vay-Mocsáry- alapnak Vitányi 
Bertalan volt egyik leglelkesebb pártfogója. Ha lelke- 
sedését átragaszthatja vala a pataki főiskola volt tanít- 
ványaira, ma ez az alap százezrekre növekedik s a 
főiskola függetlensége, — úgy, mint azt sokan álmodták 
s amiről ő is álmodott, — biztosítva van. 

Mikor egy-egy fia az érettségi vizsgán áthaladt, 
apai kötelességének ismerte ezt a neki becses családi 
eseményt egy-egy alapítvánnyal megörökíteni a főiskolá- 
ban. 3 ilyen alapítvány őrzi emlékét és beszéli a főiskola 
iránt való nagy szeretetét s apai szívének hálás mozdu- 
lásait. 

Ha a pataki diákság, az énekkar az ö vidékükön 
járt s ő és családja hozzáférhettek az utasokhoz, édes 
gyönyörűség volt nekik az Alma-Mater, fiainak szere- 
tettel való fogadása s megvendégelése. Mintha adósságot 
törlesztettek volna a főiskola iránt I 

Az alsózempléni egyházmegye korán észrevette a 
Vitányi Bertalan egyházias gondolkozását, önzetlen mun- 
kálkodásáról is tudomása volt e megye legtöbb emberé- 
nek. Kerülgették, hívogatták a megye zöldasztalához s 
végre meg is nyerték világi főjegyzői minőségben 
1895-ben. Irodája azonban jobban lefoglalta, semhogy 
idejéből az anyaszentegyháznak kedve szerint áldozhatott 
volna s emiatt, meg ki tudja még : miért ? — nem 

találta eléggé otthonosan magát az egyházmegye köte- 
lékében s lehetőleg szabadulni óhajtott a kötelezettsége 
alól, noha érezte, hogy őt, mint pap-fiút joga van az 
egyháznak s egyházmegyének mások felett is az egyház- 
építő munkába beállítani. Az egyházmegyei főjegyzöség- 
től tényleg meg is vált, de megmaradt az egyházmegye 
ügyészének s komoly, okos, jó tanácsadójának mind 
halálig. A békeséget jobban szerette a pénznél s rend- 
szerint mindent elkövetett a peres ügyek békés elinté- 
zése végett s csak a legvégső esetekben tartotta meg- 
engedhetőnek, hogy az egyház körében egyházközségek 
és alkalmazottjaik között peres kérdések támadjanak s 
azok elmérgesedjenek. Idejekorán való bölcs beavatko- 
zással minden egyházi jellegű pernek útja vágható, — 
ez volt a felfogása s ez volt vezérelve is, amelyhez 
hűségesen ragaszkodott. Különösen bántotta a papoknak 
egymással és tanítóikkal, vagy ezeknek amazokkal és 
híveikkel való perbeszállása. Ki legyen a békeség^ 
szeretet, egyetértés munkása, ha nem a pap és nem a 
tanító ? Mi bonthatja meg inkább az egyházközségek 
belső életét s mi béníthatja meg szent munkáját inkább, 
mint a vezérek egymás ellen való agyarkodása ? ! Egy- 
két szekérnyi szemet miatt, egy-két ölfa miatt is harcban 
látni az egyházközségek belső embereit, — ez meg- 
döbbentő, ez tűrhetetlen. így fakadozott nem egyszer, 
amikor holmi tyúk-perekben ügyészi véleményét kellett 
hallatnia. Ha a só megízetlenűl, mivel sózunk ? I . . • 

Egyébként is az adta meg életének koronáját, hogy 
nem tartozott a „per-éhes" fiskálisok közé s nem vitte 
be egyetlen ügyfelét sem a perpatvarok iügo ványaiba, 
csak azért, hogy neki legyen jó aratása. 

Valami megnyerő tisztesség ömlött el egész valóján. 
Semmi hivalkodás, semmi magamutogatás, semmi fel- 
tűnési vágy nem rontotta a vele érűlközöben azt a 

hatást, amit ő az ö első megjelenésével okozott. Kevés 
szavú, szónoki babérokra való vágyakozás, szereplési 
viszketegség nélkül. Nehezen tűrte a más locsogását, 
elcsatangolását, annál kevésbbé engedte meg magának, 
hogy szóharcba bonyolódjék s önámítással vagy mások 
bolondításával lopja a drága időt. A valódi szónokot, 
ha bensőképen is becsülhette, az integer, scelerisque 
purus férfiút nagyra méltatta. 

Mikor úgy kivételesen — egy-egy szűkebb baráti 
vagy rokoni körben — megengedte magának, hogy 
bírálatot mondjon a körülte zajló s egyre lármásabban 
zajongó világról, — azt is olyan röviden végezte, 
mintha a tárgyától is futni akart volna. Csodálkozott 
azon az ő meghitt barátai előtt: miként lehet némelyek- 
nek olyan kéjjel élvezniök az emberszóiást, a szemetén 
való kapargálást, a mások szennyesének mosogatását, 
a bűn fertőjének bűzét. A hálátlanságot tartotta a leg- 
undokabb véteknek, amelybe müveit embereknek — 
szerinte — végképen nem szabad volna belemerülniök, 
mert isten-képüket feketítik be. A tudatlan, durva érzékű, 
az orránál tovább látni alig tudó emberek gyarlóságait 
mindig tudta mentegetni s néha egészen nekimelegedve, 
de az iskolázott emberek férfiatlan viselkedését kímé- 
letlen ítélettel sújtotta s az ilyenek társaságát ridegen tudta 
kikerülni s esetleges törlészkedésüket visszautasítani. 

Kevés baráttal beérte, de ezeket aztán megválo- 
gatta. Hiú volt a háza levegőjére, a vendégszeretetére, 
s ezt a levegőt és ezt a szeretetet nem pazarolta. Aki 
csak félig-meddig ismerte, talán hidegnek, talán barát- 
ságtalannak, sőt zárkózottnak és kevélynek is bélyegez- 
hette ; akit azonban szívéhez közelebb eresztett s aki 
látta őt családi élete zenithjén, férfikorának hajnalán s 
látta őt a barátság asztalánál, családi ünnepélyeken, 
szűkebb-tágabb társaskörökben : — az tudta s tudja 

róla, hogy mennyi titkos édessége volt a kedélyénekés 
milyen sokat tudott mondani kevés szóval s mennyi 
derű sugárzott ki az ő felmelegült lelkéből a társas 
hangulat tetszetős fokozására. 

Amint tisztelte a kedély jogát, épiigy az erkölcsi 
erőt s ennek alkalmazott kiadását : a kötelességszere- 
tetet. Rendet a munkában, elevenséget a munka körül 
és törhetetlen hűséget követelt az ígéretek teljesítése s 
a magunkra vállalt feladatok iránt. Állja meg a helyét 
mindenki ! Aki tanuló, tanuljon ; aki tanító, tanítson ; a 
férfi legyen férfi, az asszony legyen asszony s mindenik 
egész ember a maga munkakörében. Van idő mindenre, 
csak tudjuk becsülni az időt. „Van ideje a sírásnak, 
van ideje a nevetésnek." Nemcsak elvei voltak, de ereje 
is volt azok alkalmazásához. Szigorú bírája volt önmagá- 
nak, övéinek, egész környezetének s határtalanul boldog 
tudott lenni, ha elveinek diadalát láthatta, ha különösen 
közvetlen környezetében élvezhette azt. Minden áldo- 
zatra kész jó férj és jó édes apa volt s felettébb fájdal- 
mas volt érzékeny szivének minden apró csalódás, ami 
földi világunkban kikerülhetetlen. 

Utóbbi időben sokat foglalkozott háza, birtok- 
viszonyai rendezésével. Hallotta b-nsejében az írás 
intelmét: „Rendezd el házadat, mert meghalsz". Mind 
melegebben tapadt a ref. anyaszentegyházhoz s tettekkel 
kívánta igazolni hajlandóságait. Bántotta sokszor, hogy 
a történeti nevezetességű szerencsi templom környéke 
romszerű. Töprenkedett egy-két meghitt barátjával, hogy 
mit is kellene tenni ebben vagy abban az irányban 
szeretetének igazolása gyanánt. Harangot öntetett s a 
templom falába a Bocskay István és hős társai emlé- 
kére, a szerencsi országgyűlés 300-ados évfordulója 
alkalmából értékes márvány-emléktáblát helyeztetett bé 
csak épen ez év tavaszán, április 20-án, 

Szép nap virradt az ö beteg lelkére e napon ! 
Maga köré gyűjtötte jóbarátait, a szomszédos reform, 
lelkészeket, szeretett rokonait és boldog volt a boldogok 
felett. Az egyházközség hálás volt e hazafias és egyhá- 
zias tényeért ; a nagyközönség elismeréssel hódolt szent 
szándéka és cselekedete előtt, s ő — noha már nem 
bátorkodott az ünnepélyes istenitiszíeleten megjelenni : 
— ügy érezte, mintha valamit előlegezett volna magá- 
nak az örök életből. Akik láttuk öt könybe borult 
szemekkel s akik hallottuk áldó, köszönő szavait ott az 
ő vendégségre terített házában : bizonyságok lehetünk 
rá valamennyien, hogy Vitányi Bertalannak nagy ünnepe 
volt a Bocskay-emléktábla leleplezésének napján. 

Óh, hogy olyan szomorúan hervadt volt már az 
az ö megfáradt teste ! Óh, hogy nem követhette ezt a 
szépséges tettét újabb emlékezetes áldozat ! Tudjuk 
néhányan, hogy a szíve fenekén még édes szándékok 
rejtőztek. Álmodozott, hogy a szerencsi templom egykori 
szép kerítése még visszanyeri ősi formáját, ha az Isten 
is úgy akarja — az ő áldozata révén. Álmodozott, hogy 
a sárospataki főiskolához is lesz még egy-két jó szava 
s ha már övéinek sorsát kellően biztosította, segíteni 
fog majd a mindenkori szegényeken is. 

A bölcs Isten másként rendelkezett, másoknak 
hagyta a szent feladatok teljesítését. Vitányi Bertalant 
pedig megajándékozta az ő földi hűségéért nyugodt, 
csendes, fájdalomnélküli halállal. 

Végső akaratát nem jegyezte fel. A példáját, egész 
életét hagyta övéinek útmutatóul, vezérfényűi a földi 
göröngyös ösvények között. 

Folyó hó 7-én temettük el a diófája árnyékába, a 
reformátusok temetőjének szélébe. A sárospataki főiskola 
énekkara zengett gyászdalokat koporsója felett. Tán 
halva is megérezte, hogy kiknek ajkáról szól az ének 



108 



és boldogan ment az örök bíró elé. Érdemeit Hézser 
Emil táílyai lellcész fonta megliató koszorúba s nyitott 
sírjánál Keresztyén István helybeli s.-lelkész búcsúzott 
el a korán elhunyt igaz embertől, feledhetetlen jó 
baráttól s édes övéinek sorsát bölcsen intéző édes 
apától és nemes szívű jó rokontól. 

Megrendítő jelenet volt, amint árváinak s ezek 
édesanyai gondozójának az apátlanság rettenetes érzeté- 
vel kellett a nyitott sírtól elszakadniok. 

Sokan megsirattuk. Megérdemelte. Áldott legyen 
az áldottak között a sírban is s az Isten kegyelme 
tegye elviselhetővé szeretteire nézve a mérhetetlen nagy 
veszteséget ! 

SZINYEI ENDRE 

1837—1909. 

Amint maga aggódva kívánta s amint sok titkos 
sóhajtással Istenétől kérte, úgy történt. Kemény tusák, 
emberfeletti vívódások nélkül, a szerető környezet szívét 
marcangoló kínok s gyötrődések látása nélkül, szép 
csendesen elaludt örökre. Mint szelíd álom borúit reá 
a hosszú éjszaka f. hó 9-én este 8 órakor. A „lenn 
a völgyben lassan tévedező patak" moraja elnémult 
s a hosszú hervadásban megfáradt földi vándor sápadt 
arcáról eltűntek a betegség és időbarázdálta nyomok 
s úgy feküdt ott megifjodottan, égi békeséget sugárzó 
arccal a ravatalon, mint akinek nem fáj semmi s mint 
aki az örök bíró által már többre bízatott. 

Akik ismertük, becsültük, szerettük őt és tudtuk 
életének változatos folyását s szívének némely csalódá- 
sait és akik szemléhük őt ifjúságának lángolásaiban, 
tanári hivatásának küzdelmes útjain s akik láttuk őt, 
az erősét, az acélos izmút roskadozottan, vánszorgó 
léptekben, ábrázatán az enyészet riasztó jeleivel : — 
boldognak mondottuk őt, a halottat s áldottuk a kegye- 
lem Istenét, aki kívánatos végre, csendes kimúlásra 
méltatta öt. 

De áldottuk az életeért is, amelylyel beírta nevét 
a sárospataki főiskola történetébe mint tanár s a magyar 
írók koszorújába, mint író és sokunk szerető szívébe, 
mint ember, testvér, barát és rokon. 

Szinyei Endre több volt a valóságban, mint 

amennyinek látszott s mint amennyire őt a felületes 
szemlélő értékelhette. Férfiúi önérzete nem engedte, 
hogy ott lássa valaki az előre tolakodók élelmes sere- 
gében s hogy kiabálva vonja magára a közfigyelmet, 
a nagyok, a jutalmakat osztogatók tekintetét. Tört 
inkább, mint hajlott s örömestebb mutatta magát hideg- 
nek, ridegnek, semmint mosolyogva bókolónak és 
kegykeresönek. Nem árulta úton-útfélen sem tudását 
sem barátságát. Ment a maga ösvényén — gyalog, de 
biztosan. Nem tolt le maga mellől senkit, nem előz- 
ködött senkivel. A tudományt magáért, a belőle áradó 
szellemi és erkölcsi haszonért szerette és nem az általa 
nyerhető földi jutalomért. A tudománynyal való üzér- 
kedés becstelen kalmárság volt előtte s azokat a 
modern tankönyvírókat, akik nem szégyenlik az idegen 
tollak viselését s a mások kincses házának gyümöl- 
cseivel való sátorozást : iszonyú Ítélettel tudta kárhoz- 
tatni, — anélkül, hogy ítéletével zajt ütött volna az 
irodalomban, ami pedig koszorút vonhatott volna 
nevére. Az ó-klassikus irodalom termékein nőtt, erősö- 
dött a lelke s izmosodott a jelleme s épen ezért undo- 
rodott minden kétes értékű s erkölcsileg megbélyegez- 
hető kísérlettől s emberekben, intézményekben, vallásos, 
erkölcsi, tudományos és politikai világnézletben az 
állandóságot, az idő és viszonyok által kipróbáltakat 
becsülte és nehezen tudott megalkudni a gyorsan változó 
világ szeszélyes követeléseivel. 

Ahová a bizodalom elhívta, ott megállott rendü- 
letlenül és kitartott és munkálkodott férfiúi erélylyel és 
beleélte és beledolgozta magát a hivatásába, a köteles- 
ségeibe, de nem kínálta magát s tehetségeit nagyobb 
és nagyobb feladatokra soha. Büszkeség, szerénység 
vagy fájdalmas tapasztalat volt-e rugója ilyen gondol- 
kozásának és viselkedésének : — nehéz volna eldön- 

teni; bizonyos azonban, hogy ö maga épúgy, mint a 
szent ügy is csak veszített e miatt a makacs következe- 
tessége miatt. 

Hátrahagyott iratai, fordításai, könyveibe szorított 
jegyzetei, barátaihoz, rokonaihoz intézett klassikus for- 
májú versei sejtetik, hogy mivé fejleszthette volna 
Szinyei Endre a maga tehetségét és szaktudását, ha 
idejében jó alkalomhoz jut és mint tengerre hívatott 
hajós, el nem vesztegeti erejét a sekélyes vizeken, vagy 
meg nem fásul az apró-cseprő feladatokkal való ünyö- 
lödésben s ha természettől vidám, derűit lelkére rá nem 
ül valami, ami nem engedte, hogy sasszárnyakon 
repüljön a magasabb égtájak felé ! 

„Sorsa van minden embernek" — mondogatta a 
bölcs nyugodtságával s mintegy maga megnyugtatásául 
is. Az ő sorsa az volt, hogy ne láitassék a maga teljes- 
ségében, de így is megérdemli, hogy áldó emlékezéssel 
gondoljunk a völgyben tévedező pataknak az ö élete 
képét tükröző lassú folyására. 



Lukán született 1837. nov. 12-én. Édes atyja 
lelkész volt, szigorú önmagához és szeretteihez. Akarta, 
hogy akiket neki adott az Úr, azok ránevelkedjenek az 
élet bizonytalanságaira s megtudjanak állni a rajok 
szakadható próbáitatások tüzében és elég legyen nekik 
a kevés is. A lukai templomdombról gyönyörű látképe 
van Sárospataknak s Szinyei Endre, mint gyermek, 
örömest merengett ezen a képen és vágyakozott a sáros- 
pataki főiskolába, ahonnan bátyja már latin tudomány- 
nyal felfegyverezve evezgetett haza szünidőkre a Tisza 
és Bodrog összeomlott hullámain vagy a nádasok között 
kígyózó ereken. 

1846-ban már itt volt Sárospatakon s itt maradt 

1861-ig. A gimnáziumot az 1856J 7-dik, a theol. aka- 
démiát az 1860/1. évben végezte be. Olyan időre esett 
tanulói pályafutása, amikor a levegőnek is termékenyítő, 
ébresztő, irányító hatása volt. Látta a nemzeti ellen- 
állásra szervezkedő diák-csapatot ; hallotta a lelkesedés, 
az elkeseredés zúgását s mint gyermek is érezte, hogy 
a nemzet-megváltás munkájából mindenkinek ki kell 
venni a maga részét. Látta a méhekkel és hangyákkal 
versenyző testvérét is és ment ö is előre és csak előre- 
Ott járt a legjobbak között, a vezérek sorában. 

Mendikáns volt, legátus volt, nevelő volt — az 
akkori idők szokásai szerint. A Bassó és Lövey- család 
gyermekeit tanította azzal a szigorúsággal, amelyet 
otthon érzett s amely nem ismerte az alkudozást. 
Kemény volt, érdes volt, testben-Iélekben erős, izmos, 
minden versenyre felövedezett. De diák maradt, mint 
nevelő is : kedélyes, vidám s csapongó is, ha a körül- 
mények úgy engedték, vagy úgy parancsolták, jó pajtás- 
szerető és szeretett barát. — Tanárai szerették állandó 
készenlétéért, biztos tudásaért, elmélkedő természetéért, 
tanulótársai pedig a baráti sziveért, egyenességeért, 
szókimondó s titokiartó tulajdonaiért. Erdélyi János, 
Zsarnay Lajos, Szeremley Gábor, Kálniczky Benedek, 
Árvay József vezetése alatt fejezte be akadémiai tanul- 
mányait Sárospatakon, abban az időben, amikor a 
nemzet vetése biztató sarjadzásnak indult s a főiskola 
a 300-ados ünnep emlékeitől megifjodva kezdett küz- 
delmes életének negyedik századába. 

Tanulói pályája végén érte az a kitüntetés, hogy 
tanárai a Forrai Lajos váratlan elhunytával őt ajánlották 
özv. gr. Bethlen Pálné gyermekei mellé nevelőnek. A 
bátyja akkor már a világot járta gr. Dégenfeld Sándorral 
s a lukai lelkész apai szíve örömtől zajongott, hogy 
fiainak már kezökben a kulcs a tisztes jövendőhöz. 

Hét évet töltött Szinyei Endre a gr. Bethlen Pálné 
; gyermekei mellett, miközben négy éven át — mint 

pesti lakos — rendes hallgatója volt a pesti tudomány- 
egyetemnek s kitűnő volt ott a kitűnők között, amit 
tanárai : dr. Télfi, dr. Reisinger, dr. Horváth Cyril, 
dr. Roder, Mutschenbacher, dr. Szepesi Imre és dr. 
Toldi Ferenc versenyezve bizonyítanak a leckekönyvének 
megfelelő rovataiban. 

Tehát nem pihent, mint nevelő sem a maga müve- 
lése körül, sőt mohón tanulmányozta az ó-classicai 
irodalmat, az ó-, közép- és új-kor történelmét, a szoro- 
sabb értelemben vett bölcsészeti tárgyakat és a magyar 
irodalmat is. — Tanulmányait módjában volt nemesen 
értékesíteni a grófi házban, a grófi sarjakkal szemben. 
Nemcsak a gr. Bethlen Pálné gyermekeit, hanem a gr. 
Bethlen Sándoréit is nevelte, a későbbi földmívelési 
minisztert is, amire — miként egész nevelői életére — 
boldogan emlékezett haláláig. Boldogan emlékezett 
különösen arra, hogy a gr. Bethlen Vilma, a későbbi 
Kállay Béniné nevelésében is része volt, aki mint 
Kállayné is felkereste az egykori szigorú nevelőt egy- 
egy levéllel, amelyben életének nevezetesebb fordulatait 
tudatta az egyszerű pataki tanárral és szívélyesen tuda- 
kozódott a sorsa felöl. 

Mint nevelőt kereste fel 1867. július 18-án egy 
hivatalos levélben Árvay József, mint közigazgató, az 
akadémiai tanári kar nevében kérve őt, hogy vállal- 
kozzék a sárospataki főiskolában a görög exegesis (az 
evangyéliomok) vagy a metaphysica előadására — mint 
docens. A meleg hangú levélben egyebek közt ez is 
olvasható : „ Önt Patakhoz bizonynyal kedves emlékek 
kötik, úgy voltunk vele mindnyájan s bizonyos, hogy 
innen senki sem kívánkozik elköltözni és aki elköltözött, 
megbánta.'' Szeremley Gábor meghalt az év elején, 

8 

Erdélyi János az irodalomtörténet tanítására adta magát, 
szükség volt a főiskolához új erőkre, méltó utódokra. 
Ilyenül szemelte ki a tanári kar Szinyei Endrét. De ő 
— noha a hivatalos levél telve volt biztatással s jövőre 
szóló tervezéssel — nem akarta kedvelt nevelőségét 
egy bizonytalan állásért elhagyni, még Patakhoz fűződő 
édes emlékei mellett sem. 

1868-ban azonban már itt van Sárospatakon, mint 
rendes gimnáziumi tanár s itt maradt mindhalálig. 
Betelt rajta az Árvay igazsága : nem kívánt innen elköl- 
tözni — soha. Hogy nem bánta-e meg az akadémiai 
docensség elutasítását — azt ő csak önmagának vallotta 
meg. Az ő ó-klassikus nyelv-tudása s bölcsészeti elő- 
tanulmányai kétségtelenül termékenyítőbb talajra talál- 
tak volna az akadémián, mint a gimnázium III. osztá- 
lyában, ahová állania kellett. 

Itt állt, itt működött 5 éven át. Csendben, zaj 
nélkül, tüntetés nélkül tanított, nevelt, fenyített, dorgált 
s büntetett is — a szükséghez képest. Elve volt, hogy 
lágy pásztor alatt elszéled a nyáj s aki tanulói pályára 
vállalkozott, annak tanulnia kell önként vagy kénysze- 
rítés folytán. Akinek az atyai kényszer sem elég, az 
válasszon magának más pályát és ne akarja a tudós- 
proletáriátust szaporítani. Ez elve alkalmazása miatt 
beleütközött a gyöngébb szülői szívek érzelmeibe, de hű 
maradt önmagához rendületlenül. 

1874-ben a gimnáziumi teendők újabb rendezése 
alkalmával a felső gimnáziumi osztályokban a görög- 
latin, majd kizárólag a görög nyelv tanára lett s mint 
ilyen is ugyanaz maradt, aki a gimn. III. osztályában 
volt. A Kérészy István több évi igazgatósága után gimn- 
igazgatóvá választatott s mint ilyen 9 éven át, 1902. 
júliusig vezette a főgimnázium belső ügyeit — például 
állítván magát a kötelességteljesítésben és küzdve, bír- 

kózva emberek és gyermekek gyöngeségeivel, fortélyai- 
val és mulasztásaival is. 

35 évet töltött a főiskola szolgálatában a régj 
tanítvány hűségével, a férfi becsvágyával, az elvek által 
vezérelt tanár kötelességérzetével. Nem azok közé tar- 
tozott, akiket egyszeri látásra is megszeretünk s rövid 
ismeretség mellett is tisztelni-becsülni tudunk. Bizonyos 
hidegség ömlött el egész lényén s tartózkodás jellemezte 
beszédében, hivatalos munkakörében épúgy, mint baráti 
érintkezéseiben. A látszat után indulót hidegen hagyta, 
de aki bensőbb frigyre lépett vele s beszélt a lelkével, 
a szivével : az hozzátapadt, az vele érzett, vele sírt, vele 
örült, vele dalolt és vele enyelgett. A titkodat belé- 
temethetted, az embereket megítélhetted előtte ; szólhat- 
tad, szapulhattad az ő hallására az egész világot, ö 
nem tódította, ő el nem árulta soha, férfi volt, „integer 
sclerisque purus." 

Mint ifjú tanár központja volt kortársai s az utána 
következők baráti találkozásának. A vének is örömest 
keresték barátságát s élvezték csendes humorát, utó- 
gondolatok nélküli őszinteségét, becsületes nagy nyílt- 
ságát, egyenességet. — A kendőzéssel divatozó világban 
kívánatos találkozó volt a Szinyei Endre tettetés nélküli 
tiszta levegőjű háza, nemes lelkülete, emberbaráti jósága. 

1876-ban, abbahagyva legény-életét, házassági 
frigyre lépett Radácsi Emmával, aki 2 fiú és 3 leány- 
gyermekkel ajándékozta meg, de aki az anyai és házi- 
asszonyi terhek alatt 1886-ban összeroskadt és özvegyen 
hagyta szeretett férjét és árvákul szeretett gyermekeit. 

Ez a változás nyomot hagyott a szívén s mind- 
inkább visszahúzódott a világtól, az emberektől és ilyen 
maradt második házassága után is. Megelégedett a 
kevesek látásával, a kevesek barátságával, egy-két igaz 
baráttal. Néhány év óta az egészsége is zavarta, nyugtala- 

8- 

nította. A kedélye törni kezdett, a dal lassúdott az 
ajkán, a zenének sem volt a lelkére frissítő hatása, 
mint annyiszor a múltban. A „Hegyen ülök, búsan 
nézek le róla" s a „Végig mentem az ormódi temetőn" 
kezdetű dalok illettek a lelke hangulatához. Gyermekei 
nőttek körülte s nőtt a fején a gond. Birkózni szeretett 
volna érettök a sorssal, de nem tudott; erélye apadó- 
ban volt s amiként nem bírt a testébe fészkelődött 
betegséggel, éppen úgy nem a kedélye körül sűrűsödő 
ború lattal sem. 

1903-ban nyugdíjaztatásáért folyamodott s szep- 
tembertől kezdve tényleg nyugalomba is vonult. De 
a nyugalom sem hozta vissza régi jó egészségét s mind- 
inkább bevonult a maga lakásába s olvasással, a gyer- 
mekei munkájában való gyönyörködéssel s néhány jó 
emberével való csendes barátkozással töltötte s fűsze- 
rezte napjait és éveit. 

Voltak, akik emlékezvén irodalmi sikereiről, pró- 
bálták rábírni arra, hogy amit kezdett, abban törekedjék 
véget is érni. Ez a próba nem sikerült. Fájt neki, hogy 
a nagy görög-magyar szótár, amit ő egykori tanárával, 
Soltész Ferenccel sok tanulmánynyal és szorgalommal 
átdolgozott (1875.), kiesett a forgalomból s hogy görög 
nyelvtanát sem tudta a „Sárospataki Irodalmi Kör" újra 
kinyomatni. Fájt neki, hogy a gimn. oktatás köréből a 
görög nyelvet mindinkább kiszorítja a divatos áramlat 
s féltette a gimnáziumot az egységes középiskolától, a 
classicus képzést a reális irány tulhajtásától s féltette 
ezzel az emberiség régi eszményeit s az eszmények 
iránt való elhidegülést látta már a classicus képzés ellen 
megújuló támadásokban is. „Mi lesz a világból, ha 
mindenki szatócs, kalmár s különféle üzletemberré 
válik? Mi lesz velünk, ha a középiskola sem segít az 
eszmények tisztelétére ? !" . . . 

Búsongott, békétlenkedett a maga szűk körében, 
de tollát nem birta már eszményei szolgálatára kénysze- 
ríteni s csüggedt madár maradt a száraz ágon. Kár 
volt érte, mert amit írt, abban volt tartalom, erő, vilá- 
gosság, rend és classicus derű. 

Sok apró keserűsége mellett is jól esett neki az 
az elismerés, amelylyel a főiskolai igazgató -tanács és 
az egyházkerület áldozott az ő tanári és írói munkás- 
ságának, mikor nyugalomba vonult és ha a halottak 
éreznek, jól eshetett neki az az őszinte tisztelet is, 
amelylyel Sárospatak intelligens közönsége, az egész 
tanári kar, a tanulóifjúság, a közeli és távoli jóbarátok 
állották körűi koporsóját s az, amit volt tanítványai : 
Nóvák Lajos és Csontos József hirdettek — a szivök 
teljességével — koporsója és nyitott sírja felett, hogy : 
Bizony ö hű és igaz vala! 

Virrasszon sírján hű emlékezet s hátrahagyott kedve- 
seinek bánatán dicsőítse meg magát a mindenható 
végéremehetetlen kegyelme! 

NAGY IGNÁC 

1843—1909. 

A tiszáninneni ref, egyházkerület legnagyobb egy- 
házközségének, legmódosabb egyházmegyéjének, egy sze- 
retetben gazdag, szép családnak és sok őszinte baráti 
szívnek megrendítő az a váratlan rideg valóság, hogy 
Nagy Ignác miskolci lelkész és alsóborsodi esperes 
nincs többé a halandók földi sorában. 

Az egyházkerület őszi közgyűlésén még itt volt 
Sárospatakon, szülötte drága földjén s neveltetésének 
feledhetetlen Athenaejében. Boldogító emlékezéssel járta 
be itt gyermek- és ifjúkorának kedvelt helyeit, merengve 
állt meg a szülőházuk romjain emelkedett épületek előtt. 
Az előnyösen változott utcasorok, az egész község 
képének tetszetős alakulása, a főiskolai kert és udvar 
növekedő vonzalmassága, a temető szomorú szépségei- 
nek gyors szaporodása, a Szereniley Gábor sírja körül 
történt háládatos zarándoklás s egy-két régi barát 
tettetés nélküli szeretete, — teletöltötték a lelkét gyö- 
nyörűségekkel, amelyek üdítenek és életkedvet támasz- 
tanak. A főiskolának új jövendő elé állítása s ezzel az 
egyházkerületi felsőbb leányiskola sorsának is szilárdabb 
alapokra helyezése — megnyugvással örvendeztették 
meg aggodalmakra hajló gondolkozását. Beköszöntött 
ide s oda, lelkébe szedve jó barátainak, kedves isme- 
rőseinek képét s az egész Alma Materét is, úgy búcsú- 
zott el innen, mint aki visszatér még, hogy erőt merítsen a 
szülőföld porából is az élet nem szűnő küzdelmeihez. 

A szívében mély tövissel, de a fel-feltörö fájdalmak 
ellen férfiasan birkózva, édes övéinek gyöngéd szere- 
tetétől körülövedezve, ment tovább a kötelesség útján s 
lelkészi s esperesi teendőinek pontos végzésével kísér- 
letté csittítgatni követelőző s nyugtalankodó érzéseit. 

Körülte minden szem csupa mosoly, de könnyek- 
ben fürösztve. Nyájasság, verőfény egész házatája, de 
mindenben ott suhog, ott kísért a holló fekete szárnya 
s nincs igazi gyógyító balzsama semmi kedvezésnek, 
semmi figyelemnek, az egymásért dobogó szívek szere- 
tetének, — még annak sincsen ! 

Halála előtt néhány nappal oda sietett ahhoz a 
nem régen hantolt sírhalomhoz, hol legidősebb fia, 
nevének örököse, a boldog ifjú férj tetemei porlanak 
s bánatát kiöntve, mintha megkönnyebbülten tért volna 
haza a miskolci új templom szomszédságában fekvő 
lelkészi lakásába, sok szép napot látott édes otthonába. 

A halál angyala ott lebegett körülte s akik — 
mint szakértők ismerték a testében rejlő gyöngeségeket, 
— tudták, hogy napja alkonyodóban van ; a szeretet 
azonban nem hitte ezt, mert nem hihette ezt. 

Október hó 30-án, fáradhatatlan kötelességtudásá- 
val a püspök lakására sietett, hogy ott az egyházkerület 
pénztárnokával bizonyos kérdéseket tisztázzon s bizonyos 
fontos teendőket elvégezzen. 

Ugy tetszett a sorsunk felett szabadon rendelkező 
istenségnek, hogy ott az egyházépítő munka közben, 
az agg Simeon közelében találja őt szíven a halál 
angyala. 

Hiábavaló volt minden emberi segély, mire ott- 
honába juthatott, már csak romlandó test volt, por, 
amiből vétetett. 

Halálának híre futótűzként terjedt s hívei, barátai, 
szép, nagy családja riadozva, kezeiket tördelve, sírva- 

jajgatva, tehetetlenül állották körül hidegülő tetemét s 
a mélységes fájdalom érzésén felül csak abban az egy 
tudatban voltak bizonyosak, hogy mindnyájan vesztesek 
s hogy mindnyájuknak joguk van a búhoz, siralomhoz. 

Nagy Ignác, mint népiskolás gyermek, mint gimná- 
ziumi és akadémiai tanuló, mindig az elsőkkel futott 
a koszorúért. Szülői felhasználták a főiskola közelségét 
s a tanulni szerető gyermeket korán bevitték az öreg 
collegium falai közé s álmodoztak jövendője felől s 
megérték álmaik jobb részének valósúlását. A gimnázium- 
ban a Finkeyek, Apáthy János, Somossy István, Csoma 
Mihály, Pálkövi Antal, Bakó Dániel s a Soltészok (János 
és Ferenc), a theol. akadémián folytatólag Erdélyi 
János, Szeremley Gábor, Kálniczki Benedek, Kolos 
Dániel voltak tanítómesterei, akiknek szeretetével dicse- 
kedhetett. Tanulni és mindent megtanulni, ami tudni- 
való s megbecsülni az időt, erőt s az Istenadta egész- 
séget és meghálálni a szülők áldozatait — ez jellemezte 
Nagy Ignácot, mint öntudatos ifjút s ez tette kedvessé 
tanárai s szinte irigyeltté tanulótársai előtt. A közép- 
növésü, szőke, kék szemű, vidám tekintetű, tisztaságtól 
sugárzó ifjú, a maga egyenes testtartásával, biztos 
járásával, csengő, érces hangjával, dalra kész vidám 
kedélyével, magasan kiemelkedett a mindennapi alakok 
sorából s odajutott, mint végzett akadémikus a kiválasz- 
tottak, az u. n. esküdtdiákok közé. 1867-ben letette az 
első íelkészképesitő vizsgát (akkor úgynevezett kápláni 
vizsgát) s Király Pállal, a szintén kitűnő ifjúval, szere- 
tett jó barátjával (a későbbi budapesti tanárral s iróval) 
külföldre ment, hogy ott a német nyelvben s a theol. 
tudományokban magát tovább képezze. Heidelbergben 
állapodtak meg, ahol egyik symbolikus könyvünk kelet- 

kezett s itt a Rothe, Schenkel nevétől vonzatva, nagy 
szorgalommal feküdt a tlieol. tudományok taniíimányo- 
zásának s leküzdve német nyeUi kezdetleges tudását, 
naponként boldogan érezte, hogy lelki világa tágul, 
látása tisztul és sejtelmei valósággá változnak. A két 
nagy buzgóságú theológus ifjút a későbbi heidelbergi 
magyar diákok előtt is elismeréssel emlegette Schenkel 
Dániel, a Jézus életének írója s a két ifjú is dicse- 
kedéssel gondolt a kitűnő tanár lekötelező barátságára. 
Itthon szeretet fogadta, tanárok, elöljárók szívesen 
segítették a széniori állásra, ahol rendszeretetével, aka- 
raterejével közelismerésre állotta meg helyét. Mint szenior 
tette le 1869-ben a 2-ik lelkészképesítő (akkor papi) 
vizsgát s mint kisegítő theol. tanár is nagy buzgósággal 
közölgette itthon és Heidelbergben gyűjtögetett theologiai 
ismereteit. — Hitte, reményelte, hogy a főiskolát ez 
idő tájban sújtott veszteségek az ő sorsára is előnyösen 
fognak közreműködni. Szeremley Gábor és Erdélyi János 
halála, Kolos Dániel félrevonulása s a theol. akadémiai 
oktatás fejlesztésére irányúit törekvések reményekre 
jogosították, hogy szülőföldjén értékesítheti tehetségét s 
tanulmányait. Joga volt erre a reménységre, ami, hogy 
miért nem teljesülhetett — biztos adatok hiányában — 
csak sejteni tudjuk. 

Volt a boldogultban a gyakorlati élet iránt is 
bőséges érzék. Tudott takarékoskodni, tudta a pénz 
értékét, becsét s az élet eshetőségeire gondolva, talán 
maga is inkább vágyódolt a gyakorlati élet nagyobb 
kilátásai után. 

Egy évig volt segédlelkész s ez alatt a tállyai 
egyházközség elvesztette régi tekintélyes pásztorát, Anti 
Jánost s a papjaira válogatós gyülekezet a főiskola 
volt széniorára, az akadémikus ifjúra vetette szemét és 
viszonyt kezdett vele. 1872-íől ebben a sok nagy pap 

által lakott helyen építette Isten országát és saját földi 
sorsát sok hivatottsággal. Az alsózempléni egyházmegye 
sietett az ifjú erőt meghasználni, hivatalosai sorába 
emelte s megbecsülte. 12 év'et töltött a tállyai lelkészlakon, 
bölcsen építve a saját házát is az Úr szőlőjének munká- 
lása mellett. Itt rakla meg családi fészkét is, szívbeli 
frigyre lepvén a bocsi lelkésznek, a főiskolai ifjúság 
forradalmi vezérének, a széles körben tisztelt, szeretett 
Futó Sámuelnek, — nagy vidék Samu bácsijának — 
leányával, Ilonával, akivel földi sorsa biztos révparthoz ért 
és láthatta asztala körül az ő szépen fejlődő csemetéit, 
mint olajvesszőket. 

1884-ben a miskolci egyházközség választotta meg 
egyik pásztorául s ö — noha Tállyán semmiben sem 
szűkölködött — gyermekeire való tekintetekből — 
engedett a meghívásnak és egyházkerületünk központi 
gyülekezetébe költözött át. 

Idevalónak bizonyult. Munkabíró, tenni, tervezni, 
számolni szerető, a fáradalmaktól nem irtózó, a tisz- 
tességre féltékeny, az ige hirdetésében fedhetetlen, a 
barátságra kész s az ellenség kereszttüzében is bátor 
és félelmetlen. — Az ifjú pásztor — mint rendesen — 
kedvencévé lett a gyülekezetnek, ami megnövesztette 
vállain a terhet, de hozzájárult értékének s becsületének 
gyarapításához is 

A munka temérdeksége, a gyakorlati élet ezerféle 
követelései, az egyházi közigazgatás hullámverései között 
is hü maradt önmagához. Nem kereste senki kegyét, 
nem tört előre tolakodva, nem kívánkozott az olcsó 
népszerűség koszorúi után, nem engedte magát forgat- 
tatni a pártharcok porondján s az egyház érdekeinek 
gondos istápolása mellett hü őre volt a családjának, 
családja érdekeinek s ami sebet a nyilvánosság harcai- 
ban ki nem kerülhetett, azt begyógyította otthonának 

édes levegője, gyermekeinek látása, éneke, dala, zenéje, 
az ö fejlődésüknek gyönyörűséges élvezete. A Nagy 
Ignác daloló családja milyen drága ellensúly lehetett a 
családfőnek a világ lármájával, az ő lelkét sem mindig 
kímélő durvaságaival szemben. Akik láttuk — hallottuk 
ezt az ének és dal szárnyain boldogan ringatózó kis 
csapatot, — sohasem fogjuk azt elfelejteni. 

A miskolci társadalom — ez a szeszélyes sereg — 
megbecsülte a Nagy Ignác tehetségeit s. meg az alsó- 
borsodi egyházmegye is, amelynek tanácsában az értéke 
folyton nagyobbodott, egészen odáig, hogy mikor b. e. 
Tóth Dániel roskadozott a munka és az élet terhei alatt 
s a nagy kötelességektől félrevonult, az egyházmegye 
öt ültette az esperesi székbe, a kormánypálcát az ö 
kezébe adta. 

Mint esperes is a rend, pontosság, a kötelesség- 
tisztelet embere volt. Mennél felébb haladt a tisztesség 
lépcsőzetén, annál többre és többre hivatott innen és 
onnan. Az egyházkerület pénzügyi választmányában, 
bíróságában, a felsőleányiskola és főgimnázium igazgató- 
tanácsában, mindenütt jelentékeny szerephez jutott és 
újabb és újabb teherrel terheltetett, anélkül, hogy kereste 
volna a kitüntetéseket. A közigazgatás nagy őrlő malmá- 
ban alig akadt pihenő órája. A temetés, keresztelés, 
esketés, békéltetés; a sok iskolai ellenörködés rabbá 
tette, úgy, hogy ifjúkori eszméinek alig áldozhatott a 
legcsekélyebb időt. is, Heidelbergi tanulmányainak 
virágos útjain átömlött a gyakorlati élet rohanó árja s 
a theol. tanárságra vágyakozó ifjúból a gyakorlati élet 
követeléseivel birkózó férfiú alakult, aki, mint ilyen 
sokáig rendületlenül harcolt, tusakodott a közügy javáért 
s a saját férfiúi tisztességeért és családja boldogságáért. 

Jól esett látni, hogy nehezen bír vele a munka 
és az idő, hogy teste ruganyos, a lelke ép, az akarata 

munkára kész s a kedélyét nem ülték meg a csalódás, 
a bánat fekete madarai. — De pár év óta mintha mégis, 
mintha ő is hajladoznék, roskadoznék. Betegség támadja 
meg, szembaj fenyegeti. Édes övéit elfogja érte az 
aggódás, a titkos félelem, jóbarátai rosszat sejtenek; 
de Nagy Ignác még egyszer kiküzdi magát a halál 
kezéből s újra odaáll a kötelesség sokféle asztalához s 
ott munkál és — ott esik el a munka mezején. 

Nehéz lett volna neki öntudatosan készülgetni a 
földtől való elválásra, a földi viszonyaival való szakí- 
tásra ; iszonyú kín lett volna a szeretetnek azt a sok 
drága fonalát egyenként széttépegetni, amelyekkel ő 
ide volt kötve ebbe a változó világba : — azért az 
Istenség kegyelmeképen kell fogadnunk az ő hirtelen 
kimúlását s jótéteménynek az ö szerető szivére, amely- 
nek jobb volt így egyszerre elnémulnia, mint apránként 
töredezni szét a búcsú kínjai alatt. 

Haláláról a család, az egyházközség és az alsó- 
borsodi egyházmegye adott ki gyászjelentést, tudatva, 
hogy Nagy Ignác az ő különböző hivatási köreiben méltó 
volt a szeretetre, az elismerésre, mert hü volt a szive 
megszakadásáig. 

Folyó hó elsején a Kossuth-utcai templom nem 
tudta befogadni a temetésére helyből és vidékről 
összesereglett tisztelőit, jóbarátait, akik búcsúzni kívántak 
a nemes embertől, a jó pásztortól, a hü baráttól s a 
szeretet lelkével kormányzó vezérférfiútól. 

Áldott legyen az emlékezete s édes övéinek 
gyászát enyhítse az a tudat, hogy ő nem hiába élt és 
siratva halt meg s neve nem enyészik el a futó idővel 
nyomtalanul. 

BIZONYSÁGOK 



AZ ÖRÖMÜNNEP. 

— 1882. JUN 25. — 

A hármas nagy ünnepet megültük. Aggódva fog- 
tunk a készülődéshez ; idők mostohasága, erszény üres- 
sége, emberek közönye, pincék szegénysége, 1882-nek 
vendégüző bora s a bajoknak és akadályoknak még 
annyi más neme és faja miatt, tele volt a szánk panasz- 
szal, szívünk kishitüséggel és reménytelenséggel. Tél 
beálltától tavasz nyílásáig alkudoztunk a sorssal és 
önmagunkkal ; nagy- és kis-, fő- és albizottságok tűnőd- 
tek a merésznek látszó gondolat felett ; lépték, mérték 
a készülő áradat medrét ; gyúrták a terveket és javas- 
latokat ; de a teremtő szó csak mégse hallatszott. A 
főiskola méltósága, a város becsülete, a hagyományos 
magyar vendégszeretet, ezek a mi nemes gyöngeségeink 
is, mind fontra kerültek és nehezítek az eszme érlelő- 
dését. A háromszázados ünnep fénye, fensége is nyo- 
masztólag hatott, ahelyett, hogy felemelt volna. Csak 
az ifjúság állt rendületlenül. Ö nem számított, hanem 
álmodott és lelkesedett. Újra és újra folyt az alku és 
aggatódzott a fontolkodás ; míglen megérkezett a vándor 
eszterág és a szőlőtőkéből sarjat csalt ki a tavasz enyhe, 
á mezőn szétömlött a reménység zöldje és a szívek 
kezdtek megtelni hittel, reménységgel és bátorsággal s 
a komolyképü professorok ajkán elhangzott a biztató : 
„legyen !" 

És lőn öröm az ifjú keblekben ! A dal magasabbra 
szökkent az énekkar ajkán és lelkesebben szólt az 
ének. A pegazusra nyerget vetettek az önképző-kör ver- 

sengö poétái és látásokat láttak és álmokat álmodoztak. 
Pályabér, dicsőség, tánc, zene, közebéd és más fényes 
képzetek édes mámorban tárták az ifjúság szellemét. A 
lassú íervelésre gyors munka következett. Polgárok, 
tanárok és diákok vegyes bizottságokba gyűltek és meg- 
osztoztak a nagy napot előkészitö fáradalmakon. A kar- 
elnök felnyitotta az énekkar vasas ládáit s letörölte az 
ös okmányokról a régi port, hogy avatott kezek megírják 
azokból egy hosszú század történetét. Az önképző-kör 
ítéletet tartott az újabb idők szellemi zsengéi felett és 
Emlékkönyvbe fűzte az érdemesek alkotásait. Sürgés- 
forgás támadt minden ponton. Csarnok-építtető-, prog- 
rammkészítő- és szállásoló-, bálrendező- és táncterem- 
diszitő-bizottságok alakultak s együttesen egy közös 
nagy bizottságban vitatgatták a tennivalók sorát. Lett 
az is, ami nélkül mozdulni sem lehetett : pénz. Az egy- 
házkerület maga, sokfelöl igénybe vett pénztáraiból nem 
adhatván segélyt, a májusi gyűlésen az egyesek áldozat- 
készségéhez folyamodott, s pár pillanat alatt — a nemes 
báró példaadása után — 265 frt gyűlt össze az ünneplő 
egyletek számára. Ezek magok is előszedték évek óta 
gyűjtögetett filléreiket s az ünnepre járó ifjak önkéntes 
adománya által is segíttetve, megindultak a tervelések. 
Az ifjak tüzét az öregek higgadtsága és tapasztalata 
mérsékelé. Azt csakhamar belátták ifjak és vének, hogy 
országraszóló, fényes nagy ünnepélyről, a háromszá- 
zados ünnep hasonmásáról szó sem lehet. Megalkudtak 
tehát a körülményekkel s a jól megvont szűkebb körben 
kezdtek sürögni-forogni, ki-ki a nekivaló szerepében. 
Egyik a deszka-csarnok tervét rajzolta s az építővel 
alkudozott, a másik zene és szakács után látott ; a har- 
madik és negyedik nyakába vette a várost s házról- 
házra járva, a vendégek elhelyezéséről gondoskodott ; 
mások a zászlók és kivilágítás ügyében szaladoztak, 

vagy a nyomdai teendőket készítették elő. Eközben 
Orbán, Ivánka és Szinyei öerzson íróasztalaik mellett 
munkálkodtak a nap sikereért ; az egyház az űj torony- 
óra felállításával, temploma és iskolái rendbehozásával 
birkózott. Főiskolán, tanári és polgári lakásokon kőmű- 
vesek keze pusztította a régi szennyet és takargatta a 
sebeket ; az egész város kezdett megifjúlni és ünnepi 
ruhába öltözködni. A főiskolai kert nagy tisztásán, szak- 
értők és dilettánsok komoly léptekkel méregették az 
étkezőcsarnok helyét s benn a tornacsarnokban a díszítő- 
bizottság tündérpalotáról álmadozott. 

Egyszer aztán szekerek robognak, emberek zörög- 
nek ; toronyóra kondul, deszkasátor épül ; tornacsarnok 
új alakot ölt ; minden jel azt bizonyítja, hogy az Úrnak 
ama nagy napja immár közel vagyon. Nyomdászok, 
könyvkötők, nagy- és kis-bizottságok lázasan sietnek, 
hogy készeknek és alkalmatosaknak találtassanak s a 
nap dicsőségét be ne árnyékolja senki késedelme, senki 
hiúsága. Az énekkar próbát próbára tart; a pályanyer- 
tesek és felolvasók újra meg újra átfutják müveiket ; itt 
kihúznak, ott betoldnak; olyan is akad, aki végigjárja 
a közelfekvő városok aszú-boros pincéit és drága ter- 
hével büszkén tér haza. így kívánja ezt a Hegyalja becsü- 
lete! Kereskedők, mézeskalácsosok, cukrászok, szivar- 
árusok zörgetnek a bizottságok ajtajain és rimánkodnak 
az iskola-kertbe való bejuthatásért, s az boldog, akit a 
szerencse ér. 

Ily izgalmak közt értük el a pénteket, június hó 
23-át, amikor már az előre megállapított programm 
szerint az összelöadásokban szereplendő kartagoknak 
kellé szállingózniok. A szállásoló bizottság néhány tagja 
szalagosán s a még itt lévő ifjak egész csoportja leste 
az érkező vendégeket az indóháznál és fogadta szívesen, 
lelkesen. A reggeli vonatokon még alig érkezett néhány 

tagja a régi karnak; az esteliek már tizszerezve röpí- 
tették a kedves vendégeket. Férfiak, nők vegyesen 
érkeztek s a kirendelt fogatokon vagy gyalog jutottak be 
a városba, szállásoló-bizottsági tagok által vezettetve és 
szállás-jegyeket kapva. A vendégek nagy zöme azonban 
szombaton érkezett, részint vasúton, részint kocsikon. 
Az e napi esti vonatokat már a fél város nagyja és ap- 
raja várta; az indóház környékén ember embert ért, a 
fogatoknak alig lehetett közlekedniök. A vasúti kocsik 
ablakaiból kendö-lobogtatással, kinyújtott karokkal s 
a találkozás érdekes örömkifakadásaival igyekeztek 
magukról jelt adni a várva-várt vendégek, akik régi jó 
barátok, kedves ismerősök karján, édes visszaemléke- 
zések hatása alatt vonultak be a fellobogózott városba 
és siettek a főiskolai kertbe, az ismerkedési estélyre, 
amely a deszka-csarnokban zajosan és a holnapi napra 
irányuló vérmes reménykedések között folyt le. Ott láttuk 
a debreceni dalegyletek küldötteit, Bereg és Szabolcs 
espereseit, egész nagy számát a közelről és távolról 
összesereglett papoknak és világiaknak; ott egész raját 
a szép nemnek ; hallottuk a Lányi testvérek tüzes ze- 
néjét és szinte megittasodtunk a lelkesedéstől. Az énekkar 
tagjait kalap körül font nemzeti szalag, az önképző -kört 
zöld, a rendező-bizottságot sötétpiros szalag emelte ki 
a népáradatból, hogy a vendégek felismerjék azokat, 
akikkel rendelkezhetnek. 

Az ismerkedési estélyt a fáklyás-zene követte. 
Mintha csak az ég is örömét lelte volna az ifjúságnak 
ilyetén hódolatnyilvánításában: az imént még ijesztően 
alkalmatlankodó szél egyszerre elcsendesedett s 9—10 
óra között, a főiskola előtt, a tűzoltók szíves közremű- 
ködése mellett, sorakozni kezdett a fáklyás ifjúság. 
A főiskola s a város minden épülete fényárban úszott s 
egyszerre csak kigyúlt a 100 fáklya fénye is s meg- 

indult a roppant tömeg a Kis-utca felé, onnan a piac- 
utcára fordulva beözönlött a főiskola udvarába, hogy 
főpásztorunk előtt kifejezze mély ragaszkodását és tiszte- 
letét. A lelkes főpásztor az ó-épületnek a rajzterem előtt 
fekvő oszlopos csarnokában fogadta az ifjúságnak, 
Szálai Károly szenior által kifejezett hódolatát és elis- 
merését nyilvánította az olyan szellem iránt, amely az ifjú- 
ságot arra készteti, hogy még örömmámorában se feled- 
kezzenek meg azokról, akik szeretik és munkálják az 
ifjúság ügyét és előhaiadását. Innen a Kovdcs-iúcán le 
az u. n. Oalgóczi -közön vonult tovább az áradat 
s Hegedűs László főiskolai algondnokot üdvözölte. 
Az ifjúság szónoka Perecz Sámuel joghallgató volt. Hege- 
dűsnek az énekkarok és önképző-körök művelő hatását 
fejtegető beszéde után, tüntetve követelte a közönség 
a Mocsáry megjelenését, aki szívesen engedett is és tüze- 
sen beszélt az ifjúság hivatásáról. Majd innen az ú. n. 
Templom- közön keresztül Orbán Józsefet, az énekkar törté- 
netének érdemes megíróját s a tanulóifjúság lelkes barátját 
keresték fel és Hallgató János, az énekkar elnöke fejezte 
ki előtte az énekkar háláját és törhetlen ragaszkodását. 
Az öreg úr — mint szokott — melegen válaszolt s 
biztosította az ifjúságot állandó szeretete felől. Innen 
végre a város északi végére zarándokolt a tömeg, hogy 
Szinyei Gerzson tanárt, az ünneplő önképző-körnek 
régóta fáradhatatlanul működő elnökét üdvözölje. Vat- 
tay László önképzőköri alelnök volt az ifjúság érzel- 
meinek tolmácsolója s a közönség élvezettel hallgatta, 
még kifáradva is, a megtisztelt egyén átérzett szép 
válaszát. 

E fárasztó vándorlás után dalra fakadt a közönség 
szíve, ajka és beharsogta a Kovács-iúcdL északi felét, be 
egész az iskola kertig, ahová, mint központba ismét 
visszatért és áldozott a barátságnak és emlékezett régi 

időkről, régi szokásokról és tele volt reménynyel a 
holnapi nap dicsősége iránt. 

Aztán reggel lett azoknak is, akik lepihentek, azok- 
nak is, akik „nem aludni jöttek." Mosolygós szép vasár- 
nap reggel, hogy szinte sugárzott tőle a rendezőség 
ábrázata. A város már pitymallatkor mozogni kezdett. 
A piac idő előtt megtelt adó-vevő közönséggel és hogy az 
ünnep méltósága ott is jelezve legyen : magasra szökött 
az árfolyam. A háziasszonyok Patak jó nevéért s a 
konyha becsületeért ; a vendégek — még akiknek jó 
fekhely jutott is — hogy a tegnap megízlelt örömöket 
mielőbb újra éldelhessék ; öregje és ifja, nagyja és 
kicsinyje, hogy multjok emlékeinek élhessenek : mind 
talpra állottak az első kakas-szóra. 7 — 8 óra között már 
hullámzott az utcákon a nép, sőt a hölgyek is elké- 
szültek ünnepi öltözetökkel. A főiskola udvarán, kert- 
jében és egész környéken élénk csoportok képződtek és 
boldogan magyarázgatták a diák-élet nagy élveit és 
apró bűneit. Itt volt a „Pletyka-domb," a nagyot-mon- 
dás szószéke, a forrongások kiinduló pontja, a tréfák 
és legatiói élmények színtere ; előtte sietve suhant el a 
leány, hogy el ne égjen a diák-szemek kereszttüzében. 
Itt árulta Szálkáné-nénénk 3l kiflit és gyümölcsöt . . . 
hitelbe ; ott lakott Bónis a vigilek utolsó hadnagya ; 
amott meg, ni, ott állott egy ódon keresztépület, tetején 
a csengetyü tornyával, emeletén a nagy auditóriummal. 
Hogy elmúlik minden ! ! Ott tanította Szeremlei átszelle- 
mült arccal a dogmatikát, meg a zsidót ; jujj, még most 
is futos a hideg, ha a hétfői diáknapokra gondolok ! 
Ott mosolygott és dorgált Zsarnay; ott exegetált Kálniczky, 
dj. áldott jó öreg, aki a vizsgán rendesen sorba kérdezett ; 
lenn itt szunyókált el Pálkövi a ném.et nyelven s itt lel- 
kesedett és gyújtott a forradalom történetével ; e tájon 
meg Csorna daliás alakja és modora rettentgetett ; amott 

a Molnár'^) szelídségével éltünk vissza ; ott meg ni, ahol 
most az új épület alsó sora áll, a jó Pali bácsi (Finkey) 
törte velünk a latin ABC-ét és Apáti-va\ csintalankod- 
tunk . . . Milyen más most itt a világ I ! Hát a régi 
diákszüretünk itt e tájon, ahol most olyan sugárrá nö 
a fodros juhar ; hát az öreg Makiári uram és hírneves 
fülesei, a jámbor Szálka Feri,-) aki sírjában is észre 
veszi talán, hogy nem maga csenget ! . . . Ily s efajta 
halott-idézésektől aztán megárad a szív, a szó, a köny 
és hallatszanak édes ömlengések, merész fogadások és 
szent ígéretek. Mily jó, hogy el nem maradtunk, mily 
jó, hogy ezt a drága küszöböt még egyszer átléphettük 
s ezt a jó öreg collegíumot még egyszer édes anyaként 
megölelhettük ! ! 

Majd új csoportok raja tölti be az iskola udvarát, 
zigét-zugát. nyitva álló termeit s emlegetik Erdélyi szi- 
gorát, Heiszler prófétai alakját és görbe botját. Árvái 
parancsoló tekintetét s ügyes tapintatát ; a kis Somossy 
szürke-köpenyegét és kása-fúvó modorát, a Bakó ke- 
délyeskedéseít és kozmás pipáját, a múlt és jelen összes 
professorainak mindenféle előnyös és hátrányos tulaj- 
donait, sőt olyan is akad, aki kathedrába ülve utánoz, 
vagy táblához állva, zsidó betűk festegetésével igyekszik 
bebizonyítani, hogy nem hiába költöttek reá. Egyben — 
úgy látszott — mindnyájan egyetértettek, t. i. hogy az 
„alma mater" előrehalad s megérdemli fiaitól a hűsé- 
get és emlékezést. 

Míg a hűk így áldoznak a szentelt falak között, 
azalatt Ujhely és Liszka felől egyre érkeznek a vendé- 
gek ; a várkert, a Bodrog-híd is megtelik régi ismerö- 



^) Molnár István kiváló classicus tudós, a számtan és phy- 
sika tanára, halálában a főiskola egyik jóltevöje. 
-) Főiskolai szolgák voltak. 



134 



sökkel, akik közül egyik kőbe vésett nevét keresi, másik 
kedvenc tanulóhelyére siet ; ez lakhelyét, régi gazd- 
asszonyát, amaz tanárját, barátait, vagy esteli örömeinek, 
tanyáját látogatja meg ; egyik nejének, másik fiainak és 
lányainak magyaráz s szinte feledi, hogy évek múltak, 
évek tűntek, úgy megifjodik diákkori emlékeitől. 

De ime, a harang kondul s a szerte hömpölygő 
áradat egyszerre ugyanazon irányban kezd tolongni : 
kiki az istenháza felé, hogy imádkozzék és lelke meg- 
teljék égi élvekkel, a művészet varázshatalma alatt. Jó 
gondolat volt a rendezőségtől, hogy a hármas ünnepélyt 
egy helyen és pedig az arra legalkalmatosabb városi 
■ nagy templomban kívánta megülni, valamint az is, hogy 
az ajtókat az első harangszóra felnyittatta s ezáltal 
elejét vette a fulasztó és ájulással járó ember-tolongás- 
nak, amiről a 3üO-ados ünnep még ma is sokak előtt 
emlékezetes. így a nagyközönség számra nézve 4— 5000 
ember, a rendezőség közreműködése mellett elég korán 
s elég kényelmesen elhelyezkedett, s a nagytemplomot, 
annak minden karát székekkel és lócákkal megrakott 
téréit szépen megtöltve, nyugodtan várta az ünnepélyes- 
ségek megindulását. 

9 órakor, midőn már az egyházkerületi küldöttség, 
élén a föpásztorral s az 50 — 60 régi tag által megerő- 
sített énekkar is helyet foglalt: felzendült előbb a „Szent 
Isten noha néked,'' majd az „Ini bejöttünk nagy öröm- 
mel" első pár versszaka s a nagyközönség túlharsogta 
az orgona szélesre eresztett hangjait és nemesen érez- 
tette az egyszerű protestáns ének és istenitisztelet lélekre 
ható erejét. Még hangzott a gyülekezeti zsolozsma, mikor 
az orgona környékén ülő kartagok között mozgás támad 
s egyszerre szem-fül lesz a templomi gyülekezet és 
lesi-várja az iskolázott hangok felcsendülését felvont 
idegekkel. A karnagyi pálca billenésére ajak mozdul, 

hang megmered, szív megárad és ölelkezni kezd az 
ég a földdel. Egy derék öreg úr négy mértföldre szo- 
kott kitérni a rendes útjából egy szép karénekért. Itt is 
jelen volt s nem fáradt hiába. A „Népek ura, örök fel- 
ség!'' kezdetű karének egészben is, szép bariton szólója 
által pedig — főleg a Perecz Samu olajba főtt hangján 
— különösen alkalmas arra, hogy hódítson és imára 
hangoljon. Terhes Barna lelkésznek, az ünneplő egyház 
szónokának, nem volt nehéz ily előkészítés után magá- 
val emelni a közönséget a könyörgést meghallgató édes 
Atyához ; de bizony oda is emelte. Imáján, hangja hul- 
lámzásán átérzett, hogy ő bensőképen ünnepel s az ö 
lelkének igaz öröme van. Alkalmi beszédje, melyet Máté 
V. 14., 15. felett tartott, szintén ünnepi érzelmek és 
ünnepi lelkesedés kifolyása volt és méltó kezdete az 
ünnepély további folytatásának. Melegen óhajtjuk vele 
egyiúi mi is, hogy e nap egyik legszebb emlékéül, laki 
elviiie legyen magában azon szent elhatározást, hogy az 
Úr evangyéliomi házától s az abban égő szövétnektöl, a 
közművelődés oltárától, senki meg nem vonandja köztünk 
szíve meleg érdekeltségét, buzgalmát és áldozatkész- 
ségét. 

Utána — a szószék előtt rögtönözött és feldíszí- 
tett emelvényen — főpásztorunk kimagasló alakja jelent 
meg, aki szokott melegségével röviden jellemezte az 
énekkarok és önképzö-körök hivatását, amely hivatásnak 
az ünneplő kar 100, az önképző pedig 50 éven keresztül 
iparkodván megfelelni, megérdemlik, hogy e nevezetes 
forduló pontján életöknek, velők együtt örüljünk és ün- 
nepeljünk. A lelkesedéssel fogadott beszéd végeztével 
újra az énekkar felé fordul a közfigyelem, amely Ivánka 
Sámuel énektanárnak alkalmi müdarabjával követelt 
magának nagyobb-nagyobb tért a közönség szívében. 
Borús- derűs, csendesen merengő, majd vidáman szö- 

kellő volt az, mint az élet, mint a kedély világa, mint 
az elfolyt 100 esztendő története. 

E dalos visszaemlékezésre jött a szóbeli vissza- 
pillantás. Orbán József, a rokonszenves öreg, egykori 
hangvezér, történettanár és író tűnt fel az emelvényen 
és azon a még mindig csengő hangon, amely hajda- 
nában a kaszás csillagig kapaszkodott, általános élénk 
tetszés között fűzött el nem hervadó babért a 100 éves 
énekkar örök-ifjú homlokára. E Visszapillantás után. 
Apostol Bertalan, volt kartag és jelenlegi ónodi 
segédlelkész olvasta fel pályabérre méltatott alkalmi 
ódáját, amelyet az ünneplő közönség biztató tap- 
sokkal fogadott. Ezt követte az első összelöadás, 
az ünnepélynek egyik elragadó részlete. A Dalünnepen 
cimü országosan ismert és kedvelt müdarabot 80—90 
öreg és ifjú kartag énekelte ünnepi lelkesedéssel és 
iskolázott müizléssel. Elfojtott lélegzéssel hallgatta végig 
a nagyközönség Thern-nek ez ihletett alkotását és fé- 
nyesen meg volt jutalmazva, már eddig is, sokképen 
igénybe vett türelmességeért. A kitörő tetszésnyilvánu- 
lások után, a pillanat mámorosító hatása alatt aztán 
felbomlott az ünnepélyes rend, s erőt kezdett venni a 
közönségen a beszédesség. Csoportok képződtek s a 
templom különböző boltivei alatt szabadon kezdték 
élvezni a viszontlátás örömeit és gyakorolták a kritikát 
és érezték, hogy a toronyóra már elütötte a tizenkettőt. 
Jövés-menés, járás-kelés váltotta fel az imént még ko- 
moly templomi csendet s Szinyei Gerzson-mk, az ön- 
képző-kör 14 éves elnökének és ünnepi felolvasójának 
már ezekkel a kedvezőtlen szelekkel kellé viadalra kelnie 
akkor, mikor az emelvényre lépett, hogy a közös 
ünnepből kivegye az önképzőt illető osztályrészt és nagy 
gonddal írt értekezését a zajongó népáradat hullámaiba 
beletemesse. Akik az emelvény körül voltak elhelyez- 

kedve, szinte tüntetőleg igyekeztek azon, hogy figyel- 
metességgel jutalmazzák a szónok fáradalmait, aki fel- 
ismervén a helyzet nehézségeit, nagyokat fordítva sietett 
a befejezéshez, kiérdemelvén a hallgató közönség őszinte 
elismerését. 

Mire egyes ember-erő alig lehet képes, azt köny- 
nyen kivitte az énekkar, a második összelöadással. Csend 
lett megint, mit a Szabadságdal izgató s tüzbe-vízbe 
ragadó hangjai törtek meg s viharos tetszésnyilvánulások 
követtek. Meg volt győződve mindenki, hogy a dal 
hatalmasabb és bűvölöbb, mint a szó. De ime, magas, 
nyúlánk barna ifjú lép az emelvényre és megingatja a 
közmeggyőzödést. Virág József theologus és kartag 
olvassa parancsoló, némaságra késztő, átható hangon, 
Filep Mihály theologusnak és önképzőköri tagnak pálya- 
nyertes alkalmi dicsőítő költeményét, amely az önképző- 
kör Emlékkönyvének első lapjára érdemesíttetetett. — A 
már megfogyott hallgatóság fülébe még sokáig fog 
csengeni az a hang és általa és vele az az ének. Fel- 
olvasó és szerző, akit megjelenésre hívtak fel, egyaránt 
szíves elismerésben részesültek. Az élvezetekben kifáradt 
közönség aztán hirtelen felkerekedett s a Szózat hang- 
jainál, emlékekben meggazdagodva sietett ki haza, ki a 
3 frtos közebédre, hogy a szellemiek után a testnek is 
megadja a magáét és erőt meríthessen a nap és est 
még hátralevő fáradalmaihoz. 

Míg benn az élvezetek hosszú sora folyt, azalatt 
künn a templom kerítésében rögtönözött áru-asztalok 
körül fiatal leányok kínálva-kínálták a ki- s bejáró kö- 
zönségnek az ünnepi egyházi beszédet és takaros ösz- 
szeget gyűjtöttek össze a helybeli ref. leányiskola sokféle 
szükségeinek fedezésére. Legyen érte elismerés a derék 
papnak, aki szellemi termékeivel már több ízben áldo- 
zott az egyre erősbödő népiskolára; elismerés a lelkes 

főgondnoknak, aki az alkalmat áron is megveszi, hogy 
a szent ügyet előbbre segíthesse és a kedves ifjú leá- 
nyoknak is, akik örömmel és ritka készséggel és ked- 
vességgel vitték szerepüket és könnyűvé tették az áldo- 
zatot. De legyen elismerés az áldozóknak is, akik a 
leányiskolát gyámolítván, szent érdekeknek lettek gyá- 
molaivá. 

Mire a templom egy óra után kiürült, a magán- 
házak vendéglőkké alakultak át, hol terített asztalok 
várták az érkezőket ; az iskola-kert pedig megtelt sáto- 
rokkal és a füstölgő konyha ingerlő szagával. Szivar, 
mézeskalács, divatcikkek, pipere-tárgyak, fényképek, 
hűsítő italok egymást váltogatva kínálkoztak a járó- 
kelőknek. A csarnokhoz vezető főút gesztenyéi alatt 
diákok árulták az Énekkar történetét, az önképző-kör 
Emlékkönyvét, lapunk ünnepi számát, Orbánnak „Alapok 
és alapítványok" cimü bővített kiadású ismeretes müvét 
sat. sat. A deszkacsarnok hosszú asztalai, díszesen fel- 
terítve, csak úgy mosolyogtak a 3 frtos jegyek birtoko- 
saira, akik siettek helyöket mielőbb elfoglalni és izga- 
tottan várták a két órára hirdetett közebéd megnyitását. 
Két óra tájban a rendezőség, élén a lankadni nem tudó 
Nemes Ferenccel, a fürge Kan Zoltánnal és az aszúborok 
nagy mesterével, Vas Imrével, vékony-nyakú s drága 
nedvű üvegekkel fordítanak a hangulaton és kezd iga- 
zolva lenni az ebédjegyek sokfelől felpanaszolt ára és 
terjedni kezd a jó vélemény az ebéd hitele iréini. Az ének- 
kar étvágycsiklandoztatóúl rázendíti az Étlapot, mire 
aztán pont d. u. két órakor megérkezik a párolgó leves, 
elnémul a követelő nyugtalanság és felharsan a Lányi 
magyar zamatú szabatos zenéje. 

A harmadik tál ételnél már megindul a toasztok 
árja. Dr. Lengyel Endre, a közös rendező-bizottság köz- 
tiszteletnek örvendő elnöke, az egyháznak sok éven át 

hü főgondnoka sat., elnöktársához, Szinyei öetzsonhoz 
száHva, mély csendben, a közérzület hü tolmácsaként, 
őszinte sajnálattal mondja, hogy „hiányzik a mi fejünk- 
nek főfö koronája" és lelkes szavakkal poharat emel id. 
Br. Vay Miklósért, főiskolánknak s a hazai protestan- 
tizmusnak főfő büszkeségeért s annak hasonnevű és 
szellemű fiáért s egyúttal általános lelkesedés között 
sürgöny-szöveget is olvas a gyöngélkedő s az ünnep 
fényét pénzáldozataival emelő főgondnok üdvözlésére. 
Alig indul el a rendelkezésre álló szolga a sürgönynyel, 
mikor ifj. br. Vay Mi/dós, a sasnak sas fia, néhány meleg 
szóban köszönetet mond az ő drága atyja iránt nyilvá- 
nuló tiszteletért és ragaszkodásért s élteti az ünneplő 
közönséget. Utána mindjárt Szinyei, a mi fejünknek 
köztünk lévő s az ünnepély sikerében tettleg is osztoz- 
kodó koronájáért, a buzgó főpásztorért, Kun Bertalan 
szuperintendensért ; Orbán József a főiskola két algond- 
nokáért, a közsajnálatra betegen fekvő, otthon maradt 
Prágay Lajosért és Hegedűsért, kinek neve főiskolánknak 
újabbkor! történetével hálára kötelezöleg van összeforrva. 
Majd Béki Sámuel, kassai lelkész és tanügyi bizottsági 
tag éltette az ünneplő ref. egyházat s annak elöljáróit; 
Fejes István, s. -a.- újhelyi lelkész és író, a jubiláló ifjú- 
sági egyleteket ; utána Emödy Dániel, jogtanár és neve- 
zetes pohárköszöntő, a megyék díszét, Zemplént s annak 
múltbeli és jelenlegi nagy fiait, vezéregyéniségeit. 
Kossuth nevére kitört az éljen s jutott belőle a megye 
jelenvolt jeleseinek és a szónoknak is, érdemök szerint. 
A csend helyreálltával Terhes Barna, helybeli lelkész, 
a verses toasztok atyamestere, jóízű és zamatú versben 
köszönti . . . a khorus kulacsát, s az általános derültség 
közepett azonnal sorba jár a kinyomtatott toaszt s 10 
krjával szép jövedelmet ad a leányiskola tőkéjéhez. 
Eközben étel-ételt követve s valamennyi közelismerésben 

részesülve, emelkedni kezdett a hangulat s a deszka- 
csarnok környékén hullámzani kezdett a kíváncsi közön- 
ség. Halljuk ! halljuk ! szól a toaszt-jelző ige és Kun 
Bertalan álló alakát láttuk a közönség felett kimagaslani. 
Szólt melegen, nemesen a felekezetek között uralkodó 
egyetértésről, éltette azokat, akik a keresztyén testvéri- 
séget jelenlétök által, az egész ünnepélyben való rész- 
vételökkel is megpecsételték: Főt. Pránier Lajos r. k., 
Fesztori Tamás g. k. és Dessewffy Sándor r. k. espere- 
seket. Az ebédlő közönség nem színes udvariasságból, 
hanem lélekből osztozott a főpásztor érzelmeiben. Erre 
Lengyel Imre, a debreceni polgári dalegylet elnöke és 
képviselője, mint a testvérfőiskola növeltje, meleg sza- 
vakban a sárospataki és debreceni tanári kar és ifjúság 
hosszú egyetértéséért, köztetszés mellett ürített poharat. 
Öt Hallgató János, a helybeli énekkar elnöke követte, 
ki a derék debrecenieket s azoknak jelenlévő képviselőit; 
majd Szerdahelyi Aladár ág-csernői ifjú földbirtokos, ki 
Sárospatak városát ; Szálai Károly szenior, ki a nagy- 
közönséget éltette, köszönve az ifjúság nevében annak 
szíves részvételét. Ekkor már a kívülállók mind sürübb 
sorfalat kezdtek képezni a csarnok körül s a hölgyközönség 
egyrésze a csarnoknak még üresen maradt padjain he- 
lyezkedett el és vidámabbá tette annak bensejét. Des- 
sewffy Sándor, Sárospatak közkedveltségü r. kath. lelkésze 
és esperese, már ily kiegészített szép közönség előtt 
emelt poharat ékes nyelven és közfigyelem mellett a 
harmóniáért : Szinyei Gerzson az önképző-körnek még 
ma is élő, alakító tagjaiért : Harsányt Sámuel, apagyi ref. 
lelkészért és Mészáros József, volt ref. lelkész és jelen- 
legi gazdatisztért, ez utóbbit szép ősz alakában be is 
mutatta a közönségnek. Ezután üdvözlő-levelek és táv- 
íratok olvasása következett. Dóczi Imre, körösi tanár és 
önképzőkör elnöke, volt pataki diák és kedvelt író ; 

valamint a debreceni önképzö-kör is Fiók Károly és 
Révész Kálmán aláírással, levélben : Kacsóh Lajos, buda- 
pesti hivatalnok, az önképző-kör egykori buzgó tagja és 
Király Pál, budapesti tanár, jeles író; Lengyel István, 
a term. tud. társulat s. -titkára ; Bodor István, rimaszoni" 
baíi tanár és volt karelnök ; továbbá a n.-kőrösi gim- 
názium tanári kara ; Kulcsár Sándor, újvidéki ref. lel- 
kész és Kulcsár Ferenc, mindnyájan volt pataki diákok, 
táviratban üdvözölték az ünneplő ifjúságot. Mire a fel- 
olvasásnak vége lett, az ebédlő közönség kedve csapon- 
góra vált, a csarnok hullámzó alakot öltött, rendről, 
általános figyelemről többé képzelődni is alig lehetett. 
Kóródy Sándor, beregszászi ügyvéd, humoros író, már 
székre állva is csak szűkebb körben tudott a Lukács 
Ödön esperes és ismert költő szép alkalmi költeményé- 
vel hódítani, mire Erdélyi Sándor, a kar egykori jóem- 
lékü hangvezére, asztaltetejéröl próbál szerencsét, szin- 
tén verses üdvözletével. Majd Czelder Márton, pap és 
író távirata hangzik; Fejes Mocsárit; a szuperitendens 
a tanárokat ; Eniödy, szintén asztal-tetőről, a rendező- 
bizottságot, ennek elnökeit és Kun Zoltánt, az ezermes- 
tert s Szinyei a lelkesek egyik leglelkesebbjét: Nemes 
Ferencet köszönti, amikor aztán feketét hordanak s a 
csarnok benseje embergomolylyá válik; dal, zene, 
pohárcsengés, taps, kacaj zűrzavarától. Hegyalja borá- 
tól, találkozás örömétől édes mámor vesz erőt a lelke- 
ken és fényes arccal, boldog elégültséggel 5 — 6 óra táj- 
ban kezd szétoszlani a csarnok 3 frtos közönsége és 
helyet ad új embereknek, új erőknek, új áldozóknak. 
Mindenki érzi, hogy ezt a napot nem lehet elfe- 
ledni és sajnálja, hogy az évtizedeket nem szokták meg- 
ünnepelni. 

A délutánnak még hátralevő részét látogatásokkal, 
újabb meg újabb barátságkötésekkel töltötte a vendég- 

sereg, vagy erőt gyűjtött az est fáradalmaihoz. A höl- 
gyeknek külön szerep jutott: őket az estéhez, a tánc- 
mulatsághoz való készülődés foglalta el. 

7 órakor — programm szerint — megnyílt a főis- 
kola imatermében a hangverseny, s a néhány régi 
kitűnő taggal erősített kar elragadta a közönségnek azt 
a részét, amely ráért az élvezeteknek ezt a poharát is 
kiüríteni. 

A kar a Vadász gyönyöre és Fohász című müdara- 
bokkal és egy quartettel, Virág József theologus komoly 
Szálai Károly szenior pedig tréfás szavalatokkal szerez- 
tek magasabb élvezetet a szemen-szedett szép közön- 
ségnek, amely innen az előre is rendkívülinek ígér- 
kező táncmulatságba, a torna-csarnoknak ritka ízléssel 
átalakított, tündérlakká varázsolt termébe sietett megíze- 
líteni — ha lehetett — az utolsó pohárt. Aki korán érke- 
zett, az még gyönyörködhetett a terem szépségeiben, 
olajfestésü képeiben, szobraiban, virágcsoportjaíban és 
fényszóró csilláraiban. A későbben érkezőknek már ez 
a gyönyör sem jutott. Ember ember mellett állva, tűnődve 
kérdezte : mi lesz ebből ? A fiatalság volt csak meg- 
akadva. Talpában lüktetett a vér, de hely, ahol kedvét 
kiönthetné, alig akad egytalpalattnyi, a közönség pedig még 
egyre érkezik. Itt látszott meg: mily nagy és mily fényes ven- 
dégserege volt e napon Sárospataknak. 8— 900-an lehet- 
tek, akik beözönlöttek a tánchelyiségbe, s köztük közel 
s távol vidékek női szépségei s férfi nevezetességei, az 
egész — így mondják — becsületére válhatott volna a 
budapesti Vigadónak. A rendezőség tanácstalanul állt, 
de szívében titkos örömöt élvezett. Mit volt mit tennie : 
ráhúzatta a csárdást és akinek bátorsága engedte, meg- 
próbálkozott és azt hitte, hogy táncol, pedig csak egy 
helyben tipegett. Jó volt ez is, s boldog volt, akinek 
ilyen is jutott. A táncra készült közönség nagy része 

azonban csak hallott és látott, meg talán elégedetlen- 
kedett; de tánchoz még gondolatban sem juthatott. 
Négyesekről szó sem lehetett ; azokat, — mint táncnyel- 
ven mondják — „nem lehetett felállítani," kivéve egyet, 
úgy hajnalhasadtakor, mikor már a közönség nagyobb 
fele szétiramlott s még akkor is 70—80 pár járta, mint- 
egy a türelmesség jutalma gyanánt. 

Hát a deszka-csarnok? Annak éjjeli képét csak 
látni és csudálni lehetett ; de leírni szinte képtelenség ! 
Ahány asztal, annyi szónok és annyiféle dal és annyi- 
féle lelkesedés. És mégis sehol semmi baj és mégis sehol 
semmi rendetlenség ! Itt kilenc hangvezér hangja csattog, 
amott a bassus fúr a mélybe ; itt a debrecenieket, amott 
F.-Szabolcs és Bereg espereseit karolják; egyik ölelkezik, 
másik csókolózik, kiki amint lelke sugalja; ilyen igazán 
csak egy században történhetik és csak ifjúkori szent 
emlékek hatása alatt. 

A reggel aztán véget vetett zenének, zajnak, tánc- 
nak, szökellő kedvnek s a közönség búcsúzott és sietett 
a 6 órai vonathoz, hogy otthonába repülhessen és 
mielébb elregélhesse övéinek az ünnep történetét. Akik 
itt maradtak, azok a főiskolai gyűjteményeket keresték 
fel, vagy pihentek és emlékeztek. 

A város még hétfőn is egész nap lobogózva állt, 
mintha nyújtani akarná az ünnepélyt és marasztaná a 
szívesen látott vendégsereget, amely — hisszük — édes 
emlékekkel és szívében az „alma mater" felújult képé- 
vel és forró ragaszkodással hagyta el városunkat és 
főiskolánkat. Adja Isten, hogy a fiak felfrissült szeretete 
termékenyítő áldásban láttassák meg egyházunkon, fő- 
iskolánkon s annak szépre-nagyra hívatott ifjúsági 
egyletein ! 

A concerti és báli bevétel, mint halljuk, IlOOfrt, 
amely nemcsak a költségeket fedezi, hanem tiszta jöve- 
delmet is biztosít s azt is lehetővé teszi, hogy a nemes 
báró főgondnok nagylelkű adománya alapitványképen 
őrizze meg az adományozó emlékezetét. 



A főiskolai énekkar és ref. teinploni 100 éves, a Alas^yar Irodalmi Önképzö- 
Társiilat 50 éves fennállásának hármas örömünnepéről szól ez emlékezés, amely 
(^5ji megj.lent a Sárospataki Lapok 1882. évf. 28., 29. számaiban. ISD 



ÉNEK- ES ZENETANARI ÁLLÁS 
A SÁROSPATAKI FŐISKOLÁBAN. 

A protestáns, közelebbről az ev. ref. énekügynek 
egyik igazán hivatott reformátora, Ivánka Sámuel, 
sárospataki tanár — mint azt a tiszáninneni egyház- 
kerület nyári gyűléséről szóló tudósításban olvashat- 
tuk — 500 frt évi nyugdij mellett, elhagyta a tanári 
állomását s üresen maradt helye betöltésre vár. 

Szívvel-lélekkel élt egy eszmének s szegénysége 
dacára is gazdag tudott lenni, ha az eszme érlelése 
áldozatokat követelt. Mikor először feltűnt reform- 
törekvéseivel az irodalomban, Erdélyi János reávetette 
szemét s barátjával. Hegedűssel úgy intézték a dolgok 
folyását, hogy Sárospatakon az ének- és zenetanári 
állomás megüresedett. Egy kis jószándékú erőszakos- 
kodás is bevegyűlt ebbe a machinatioba, aminek a jó 
vége az lett, hogy Ivánka, az énekügy iránt való teljes 
lelkesültségével, sárospataki tanárrá választatott. 

Sokan emlékezünk még reá, amint jó Körösi bátyánk, 
(a kántor) a múlt énekének egyik hatalmas képviselője, 
birokra kelt a jövő énekének szintoly hatalmas kép- 
viselőjével; amiből gyakran éktelen disharmonia támadt 
az istenitisztelet rovására. Ha valaki ilyenkor bepillan- 
tott volna az Erdélyi lelkébe, boldognak látja őt, aki- 
nek aestheticája tiltakozott az éneklők egyéni szeszélye 
és Ízléstelensége ellen. Ö a disharmoniában a jövő 
harmóniájának örült. 

A reform azonban nehezen indult. Egészen más- 
ban nőtt, máshoz öregedett a gyülekezet, az újítások 

iránt érzett iszonyaival nem Irönnyen enged magán kifogni. 
Nehezen indult az iskolában is ; de végre megindult és 
gyorsan haladt. Hatását megérezték az egyházak és egy- 
házmegyék s Ivánka egymást érő müvei, azokban elhin- 
tett eszméi s tanácsai által befészkelte magát minden- 
felé s a régi éneklési divatot, különösen a tiszáninneni 
egyházkerület iskoláiból és egyházaiból kiszorította. Sok 
visszatetszéssel, temérdek szemrehányással járt ez a 
reform, de végre is megvalósult. Képezdei tanulók, 
theologusok mint 3 éves rektorok ; gimnáziumi növen- 
dékek s a különböző kar-énektárak, énekiskolák stb. 
segítették az ügy előrehaladását. Itt-ott az orgonák is 
kívánatosakká lettek s azok is javítottak a helyzeten. 

Régebben a főiskolai énekkar tagjai többnyire 
hatalmas hangerővel, de alig valami kóta-ismerettel 
bíró egyénekből teltek Ki. Ivánka óta ez is előnyösen 
megváltozott ; a mai kartag nemcsak azt látja ének- 
tárában, hogy egyik hangjegy fönnebb, a másik pedig 
lejebb esik ; hanem tudja annak nevét, értékét, vagyis 
van mindenkinek bizonyos hangjegy-ismerete, amely által 
munkája könnyítve s a siker inkább biztosítva van. 

Ezeken kívül Ivánka köteles volt az önként vál- 
lalkozóknak, lettek légyen 80 — 100-an, zeneórákat is 
adni, félévenkint 2—2 írtért. Tanítványai tegyenek 
mellette bizonyságot, hogy ö megfáradt azért a 2 — 2 
írtért, adván hetenkint 20—30 zeneórát. Csak az ő 
physicuma bírhatta ki. 

Most, amidőn immár nyugdíjazása, 24 évi fárasztó 
munkálkodás után, kimondatott s helye betöltendő, 
önként támad a kérdés : minő kellékekkel kell bírnia 
az Ivánka utódjának, akinek már az a szerencse jutott 
ki, hogy az elődje által megtört és megsimított úton 
fog haladni ? 

Nem volnánk eléggé hü fiai a sárospataki főis- 
kolának s nem képviselnők eléggé méltán ennek érde- 
keit, ha most — mikor még személyekről nincs szó — 
el nem mondanók feleletünket ama kérdésekre. 

Előre is ki kell jelentenünk, hogyha uras, fényes 
berendezkedésre volna módunk, az ének- és zene- 
tanári állomás terheit megosztva szeretnők látni, két 
egészen hivatott egyén között. így lehetne joggal 
megkövetelnünk, hogy mindkét irányban egyaránt ki 
legyenek elégítve a kívánalmak és az érdekek. így 
aztán lehetne jó zenekart, jó zongorázókat várnunk s 
várnunk azt is, hogy a zene többféle ága iránt egyre 
növekedő érdeklődés mutatkozzék növendékeink között. 

Ha azonban szegények vagyunk ahhoz, hogy 
külön ének- és külön zenetanári állomást szervezzünk : 
akkor a súly az énektanításra fektetendő. Protestáns 
istenitiszteletünk egyik lényeges alkatrésze az ének. 
Már Sztáray Mihálynak, a reformátornak is nagy előnye 
volt, hogy szépen tudott énekelni s minden ép érzékkel 
bíró protestáns ember kedvét leli abban, ha anélkül 
buzoghatja ki Isten iránt való szerelmét énekében, 
hogy szomszédja szabálytalan zúgása megbotránkoz- 
tatná. 

A megválasztandó énektanárnak 8 gimnáziumi 
s egy előkészítő osztály vezetésén kívül, még a hely- 
beli állami tanítóképezde növendékeit is vezetni, oktatni, 
irányoznia kell. De egyéniségének, protestáns érzületé- 
nek s mesteri képességének a százados mullú ének- 
karon kell főleg meglátszania ; miből természetesen 
következik, hogy ének- és zenetanárnak csak oly 
egyént tudunk képzelni, itt a mi főiskolánkban, aki 
teljesen át van hatva a protestáns cultus szellemétől 
s attól a nagy feladattól, amely reá a cultus szemponi- 

jából várakozik. Úgy tudjuk, hogy Ivánka elődjének^ 
a különben jeles szakférfiúnak, épen az volt elenged- 
hetetlen hiánya, hogy nem volt s nem is lehetett 
érzéke a prot. cultushoz s a protestáns énekléshez. 
Kitűnt s alkotott, mint zenetanár; de nem válhatott be 
s nem hathatott fejlesztőleg mint énektanár. 

Ha az következnék be, amit Ivánka többször 
sürgetett, t. i., hogy a gimnáziumi és képezdei ének- 
tanítás és az énekkar vezetése kizárólag egy ember 
feladatává válnék, akkor — miután eddigelé a 4 felső 
gimn. osztálynak is négy szólamra éneklő kara volt — 
bizony elég teendője volna egy embernek, mint tisztán 
énektanárnak. 

De föltéve az ellenkezőt, ozt nevezetesen, hogy 
az énektanár a gimn. osztályok énektanításánál csupán 
a vezető, irányadó szerepére lesz hivatva s hogy annak, 
mint Ivánkának, a zeneoktatást is végeznie kell : quid 
tunc? Akkor is csak azt mondhatjuk, hogy a fősúly 
újra és mindig az énektanításra helyezendő. 

Tiszteljük, becsüljük a mai kor zenei hajlamait ; 
örömünk telik benne, ha növendékeink, gyermekeink 
a zene egy vagy más ágában bizonyos érettségre 
juthatnak el ; a zongora, a hegedű, a fuvola, a cim- 
balom, kis és nagy bőgő mind nemes időtöltésre nyúj- 
tanak alkalmat és nemesítik a kedélyt és a képzelő 
erőt; tehát mind nagyon beillenék a tanulni valók 
közé; dehát sem a gimnáziumnak, sem a jog- és 
theologiai akadémiának nem volt feladata soha, hogy 
zene-virtuózokat produkáljon s így a zeneoktatás min- 
dig mellékes feladatunk volt, mint főiskolának s az 
marad bizonnyal még sok ideig. 

Alkalmat adni a növendékeknek, hogy netalán 
szunnyadó tehetségeik ez irányban is életre keljenek, 
s odáig segíteni őket, hogy az ébredő tehetség előre 

is haladjon: ez kötelességünk s főleg ilyen szempont- 
ból nélkülözhetlen kellék az elválasztandó ének- és 
zenetanárban, hogy a zene különböző ágaiban otthonos 
legyen. Előnye lesz, ha kitűnőség a zenében; de elen- 
gedhetetlen, hogy az legyen az énekben, illetőleg az 
énektanításban s az énekkarok vezetésében. 

Egyesíttetvén a két feladat egy hivatalban, két- 
ségenkívül áll az, hogy — amint eddig is volt — az 
állomás nehezebb fele a zenetanárság leend ; mivel a 
nagyobb eredmény mindig ezen az oldalon lesz nehe- 
zebben megszerezhető, kivívható. Több ok miatt állít- 
hatjuk ezt. A legfőbb az, hogy főiskolánk a szegények 
iskolája lévén, ide igen sokan, igen kevés előképzett- 
séget hoznak; mindenekfelett igen kevés könnyedséget 
és érzéket a művészeti tárgyakhoz. Az elöljáróság eddig 
igen bölcsen úgy intézkedett s úgy fog bizonnyal 
ezután is, hogy igen olcsóvá tette a művészi tárgyak- 
hoz való hozzájutás útját, minek következtében vállal- 
kozók mégis csak akadtak, néha egészen a túlságig. 
Ezekkel azonban csak hosszú idő s törhetlen kitartás 
mellett lehetett odáig jutni, míg a tanító saját küzdel- 
meinek megnyugtató eredményét megláthatta. Hogy ez 
így lesz ezután is, arra készen kell lennie a leendő 
tanárnak, aki 2—2 frtért félévenkint 50—60 gyermeket 
tanítandó, nagy türelem és ambitio birtokában sem 
egyhamar teremthet maga körül új világot. 

Mint zenetanárnak, a leendő s most már ismét 
szépen megindult zene-egylet vezetésében lehet majd 
megérnie a mester gyönyörét, ami azonban szintén idő 
kérdése lesz, de bekövetkezik kétségkívül, mihelyt a 
hivatott lélek egész szerelme fogja ifjainkat beédesgetni 
a zene-egylet tagjai közé s mihelyt ez egylet iránt az 
iskolai elöljáróság pártfogó figyelme is érdemileg fog 
mutatkozni. 

Nem elriasztásképen írjuk pedig ezeket; mert 
nálunknál senkisem kívánhatja inkább az ének- és 
zeneügy fellendítését s illetőleg további virágzását ; 
hanem azért, mert netaláni csalódásnak nem kívánunk 
senkit kitenni, aki velünk együtt ugyanazon verejtékkel 
szerzett kenyeret eszi ; meg azért is, hogy vállalkozó 
és elöljárók egyaránt tisztán lássák, hogy az ének- és 
zenetanári állomás betöltése nem tartozik nálunk a 
közönséges feladatok közé s aki arra rászánja magát, 
jó ha tele van a szíve már jóelőre hálával és szerelemmel 
a sárospataki főiskola, ennek múltja és Jövője iránt. 

FELSŐBB ISKOLÁINK JÖVŐJE. 

Megtörténvén a nép- és középiskoláknak az állam 
és főhatóságaink kívánalmai szerint való berendezése; 
ügy a sorrend, mint a tanügyi érdekek is azt köve- 
telik, liogy a megkezdett átalakítás fokozatosan halad- 
jon tovább; addig t. i., míg a felsőbb iskolákon is 
meg nem látszik a megindult áramlat nyoma, bélyege, 
hatása. 

Ha semmi nem kívánná, akkor is megtörténnék 
már; mert természete az az újítás szellemének, hogy 
nyugtalan s addig keresi az alkalmat, utat és módot 
önmagának érvényesítésére, míg elvégre is megtalálja. 

Előtte állunk tehát elsőbben is a jog- éstheologiai 
akadémiák rendezésének. 

A jogakadémiákkal majd végez az állam s illető- 
leg annak szakminisztere, a felekezetektől megvárván, 
hogy vagy hódoljanak meg az újabb követelések előtt, 
vagy zárják be jogakadémiáikat. Inkább az utóbbit 
— gondolja magában a szakminiszter — aki újabb és 
újabb egyetemek felállításától, tehát saját ideáinak 
megvalósulásától várja a felsőbb tanügy felvirágzását. 

Minden jel arra mutat különben, hogy az az idő, 
melyben felekezeti jogakadémiáink egy része átadatik 
a történelemnek, már nincs messze. Maga id. báró 
Vay Miklós, mint a convcnt elnöke, márciusi megnyitó 
beszédében világosan kimondá, hogy szükségünk van 
erőink conceníráldsőra s ugyanakkor, egyebek közt, azt 
is kifejezé, hogy elég, ha „egy, átmenetileg legfeljebb 

két jogakadémiát tartunk fel, de amely aztán megfeleljen 
rendeltetésének." Melyik lesz az az egy, vagy átmene- 
tileg legfeljebb kettő : azt ne találgassuk . . . elég, ha tud- 
juk, hogy a fejsze a fának gyökerére vettetett. 

A convent nem fogott ugyan a hatalmas meg- 
nyitó beszéd részletes taglalásához s az abban kijelölt 
célok ütainak egyengetéséhez ; de amikor szívesen 
hallgatta és megéljenezte az elnök nagy gondolatait és 
következtetéseit, ugyanakkor elfogadta mintegy azokat 
sajátjaiul, vagy megadta magát azoknak előre, mint 
kikerülhetetleneknek. 

De tovább is mehetünk a jelek felsorolásában. 
Az egyetemes tanügyi bizottság például tüzetesen fog- 
lalkozott a középiskolák, tanitóképezdék, theologiai 
akadémiák tantervével, fegyelmi, rendtartási szabályai- 
val s mindenikre tudott határozatokat készíteni, terveket 
megállapítani ; de a jogakadémiák kérdésével sem ez, 
sem maga a convent nem látszott nagyobb mértékben 
törődni ; már vagy azért, mert azok dolga rendben 
lévőnek tekintetett; vagy ami valószínűbb; mert egyik 
sem látta szükségesnek, hogy az állam mellett a jog- 
akadémiák gondjával is elfoglalja magát. Szóval, ha a 
jeleket jól ítéljük meg, a jogakadémiák kezdenek kiszo- 
rulni a protestáns tudatból és szükségérzetből, vagy 
legfölebb, mint az érdeklődésnek másod-harmadfokú 
tárgyai szerepelnek. 

A jog és igazság nincs kötve bibliához és felekezet- 
liez, mondják sokan, részint érvül, részint vigasztalásul; 
az oktatás minden fokon az állam kötelessége, hangzik 
ismét ... és mi nem is próbáljuk kétségbe vonni 
ezeknek a tételeknek igazságát, s ha múltból nem 
örököltük volna az igazolt féltékenységet s gyanút az 
államhatalom iránt: mi is ugyanazokat hangoztalnók ; 

legfölebb csak annyit toldva hozzá, hogy a felekezetek- 
nek, igenis, szintén vannak saját jogaik és saját igaz- 
ságaik, amelyekről lemondani s amelyeket átengedni 
nem tanácsos; nem különösen addig, mig a modern 
állam maga sincs belehelyezkedve teljes Jog- és hatalmi 
körébe. Mindaddig tehát, míg ez megtörténnék, van 
valami megnyugtató azon tudatban, hogy az ország 
sorsát intéző nagyságok egy része felekezeti jellegű 
jogakadémiáinkon kapott szárnyakat s elveinek s Ítéle- 
tének zománcát is itt kapta meg. 

így gondolkozván, nem nézhetjük aggodalom 
nélkül, hogy jogakadémiáink napja alkonyodóra hajlik 
és újra meg újra hajlandók vagyunk mérlegelni az 
indító okokat, amelyek a korábban még oly melegen 
nyilatkozó közvéleményt jogakadémiáink sorsa iránt 
megváltoztatták s a főhatóságot a viszonyokkal való 
megalkuvásra bírják. 

A legfőbb okok, kétségtelenül : az állam iránt 
való bizalom, saját szegénységünk s erőinkkel való 
gazdálkodás. Szegénységünk a mindeniknél nagyobb 
ok; mert ez teszi lehetetlenné a lelkesedést és a szük- 
séges áldozatokat; ez szoktat részben bizalomra, meg- 
adásra s ez kényszerít az erők conccntrálására is. 
Hogy a bizalom is nő folytonosan, az kétségtelen. 
Sokan vannak közöttünk, akik szerint a modern állam- 
eszme természetes, öncéljának megfelelő fejlődése odáig 
haladt már is, hogy a múltban annyira szükségesnek 
és üdvösnek bizonyult féltékenységre nincs többé elég 
oka a legprotestánsabb léleknek sem. Az is kétség- 
telen, hogy ez a felfogás naponkint hódít s ebben 
rejlik — a szegénység mellett — jogakadémiáink jöven- 
dőjének rövidsége ; ebben annak is az oka, hogy azok 
berendezése nem soroztatott sem az egyetemes tanügyi 
bizottságnak, sem a conventnek sürgős feladatai közé. 

Dehát van e nagy kérdésnek egy másik oldala 
is. A modern államnak, amint azt mi ismerjük, nincs 
s nem is lehet természetesebb és megbízhatóbb szövet- 
ségese, mint a protestantismus; céljaira nézve nem 
képződhetik hatalmasabb hadsereg sehol, mint a pro- 
testáns iskolákban, ahol a szabadságszeretet, rend, 
kötelességérzet lelke fuval s ahol a haza csakugyan 
minden előtt. Mivel ez nem öndicséret, hanem tapasz- 
talatok által szentesített igazság: nem volna-e igazolt 
és üdvös lépés az állam részéről, ha a bennünk iránta 
egyre növekedő bizalomért, bizalommal közeledik felénk 
s iskoláinkat, ahelyett, hogy ledöntögetné követelései- 
vel, inkább építeni s fejlődni segíti adományaival? 
Tény az hogy jogakadémiáink eddigelé sohasem vol- 
tak hátrányára sem a tudományosságnak, sem a nem- 
zeti szellem, sem a modern állameszme fejlődésének; 
s így léíezésök legfölebb csak bizonyos oktatási divat- 
nak szolgálhat akadályul, nem pedig a tanügy és állam 
igazi nagy céljainak. Az is tény, hogy azon okok, 
amelyek a főhatóságokat erőfeszítésekre sarkalták a 
jogakadémiák fentartása s azoknak az állam által köve- 
telt fejlesztése érdekében, ma sem szűntek meg ; legalább 
legnagyobbrészben nem s épen azért jogunk van sajnál- 
kozni afelett, hogy a közvélemény kezd lemondani 
jogakadémiáinkról, s hónapokon keresztül nem akad 
senki, aki a conventi megnyitó beszéd nagy sejtelmei 
felett elmélkedésre indulna ; holott pedig maga a nagy- 
érdemű elnök szinte kihívja az eszmecserét, mondván : 
„Jól érzem, hogy mindezt könnyebb elmondani, mint 
életbeléptetni ; de a dolog fölött gondolkozni s legalább 
egyházkerületeink s egyetemes laniigyi-bizottságunk figyel- 
mét mindezekre felhívni, talán ma sem idöelőtti már:' 

S miután erre a magas nógatásra is hallgatás a 
felelet : egygyel több okunk van arra, hogy jogakadé- 

miáink nemsokára bekövetkező sorsa felett már előre 
is sajnálkozzunk. Ami megmarad még a felsőbb oktatás 
köréből számunkra: az különösen a theologiai akaríémia 
s talán még a bölcsészeti bővített tanfolyammal egybe- 
kötött tanárképezde és egy protestáns egyetem. Az utóbbiak 
azonban magasra akasztott szőlőfürtök maradnak még 
sok időre. 

* * 

A theologiai akadémiák sorsa, szemben a jogaka- 
démiákkal, egészen kedvezőnek mondható ; annyiban 
t, i., amennyiben szükségességök felett senkisem kétel- 
kedik és jövendőjük munkálása kizárólag a felekezet 
joga és kötelessége. „Csont a mi csontunkból és test 
a mi testünkből." Szűz szigetek, amelyeken az állam még 
nem barázdol. 

De épen, mert ez a tér egészen a mienk s mert 
az itt vetett magvak első sorban nekünk gyümölcsöz- 
nek : szükséges, hogy theologiai akadémiáink a leg- 
nemesebb érdeklődés tárgyai legyenek s a bennök és 
érettök történtek és történendők folytonosan foglalkoz- 
tassák a felekezeti közvéleményt s ha kell, hasznos 
eszmecserére is lelkesítsenek. 

Sohasem volt közönyös kérdés, ma a papuralmi 
törekvések és pápai mindenhatóság után való ágasko- 
dások és bujtogatások újabb időszakában, még kevésbbé 
lehet közönyös az : miként képeztetnek az ev. ref. vagy 
általában prot. papjelöltek nagyfontosságú hivatalukra ? 

Tény az, akármennyire hirdetjük is a felekezetek 
között uralkodó békeséget, barátságos jó viszonyt ; tény 
az, még pedig naponként igazolható tény, hogy a római 
kath. egyház, mint ..egyedül idvezítö," bennünk protes- 
tánsokban tévedezö juhokat lát, akiket meg kell térítenie, 
be kell az egy akolba terelnie az egy pásztor fenható- 
sága alá, aki ezúttal XIH. Leo. Maga ez az egyházfő 

minden alkalmat megragad arra, hogy a római katholikus 
világot szövetkezésre buzdítsa ellenünk, a reformatio- 
nak tulajdonítván a modern világ minden gyöngeségeit, 
a szabadságnak minden fel-feltünedező túlságait. 

Ily körülmények között a theologiai akadémiák 
egyik nagy célja marad jövendőre is, hogy azok a tiszta 
protestáns eszméknek jól felszerelt hadsereget növel- 
jenek. A döntő harcot — már akkor, amikor — elvégre 
is a tudomány fegyvereivel kell megvívni s ott mi, a 
gondolat és lelkiismereti szabadság proclamálói, a vesztő 
fél nem lehetünk ; föltéve, hogy theologiai akadémiáink 
teljesítik kötelességöket. 

E tekintetben — és itt ismét a jelekre hivatkoz- 
hatunk — a legjobb úton vagyunk. Maga a zsinat 
„Köznevelési és közoktatási szervezet"' című munkálatában, 
kimondotta, hogy „a főiskolák szervezetének, valamint 
az egész tudományos felső oktatásnak alapelve a tanítási 
és tanulási szabadság" (138. §.). Ezt hangsúlyozta a 
budapesti egyetemes tanügyi-bizottság, amidőn a theol. 
akadémiák feladatát így körvonalozta : „Megjegyezzük, 
hogy csaknem szükségfelettinek tartjuk külön kifejezetten 
is megemlíteni, hogy bizottságunk itt, hol prot. papok 
elméleti és gyakorlati tudós kiképzéséről van szó, percig 
sem gondolt egyébre, mint a prot. egyház ősi törek- 
vésének és a prot. pap ősi jellegének megfelelő legfelsőbb 
fokú egyetemi színvonalon álló tudományos elméleti és 
erre támaszkodó gyakorlati kiképzés feltételeire.'' E feladat 
szemmeltartása mellett készült a theologiai akadémiák 
legújabb s közössé válandó szervezete, amelyet — noha 
némelyeknek az ősi jogokat és ősi jellemet féltő aggo- 
dalmai mellett — a konvent is elfogadott (Kolozsvár, 
1883. szeptember hó). 

Ebben „az egyetemi színvonalon álló tudományos 
elméleti és erre támaszkodó gyakorlati kiképzésben" 

joggal üdvözölhetjük a theologiai akadémiák jövendőbeli 
feladatát s egyúttal felvirágzását is. Ebben ugyanis ki 
van jelentve, hogy azok, híven a protestantismus nagy 
céljához, nem ismernek csalatkozhatlan egyházat, örök- 
igazságú hittételeket, hanem, igenis, örök szomjúságot az 
igazság és a folytonos tökéletesedés után. Ebben külön- 
bözünk a papuralmi egyháztól. 

Ez a folytonos tökéletesedés és öntökéletesítés — 
ami összeesik az emberiség isteni íeiadatával — ez 
ütheti ki ellenfeleink kezeiből a fegyvert, ez biztosít- 
hatja a protestantismusnak kimaradhatatlan diadalát s 
azzal együtt a tiszta emberi eszmék győzedelmet. Mert 
ez utóbbiról van szó a protestantismus küzdelmeiben 
és nem csupán egy confessionalis egyház érdekeiről. 
Luther nem egy bizonyos egyházért, nem az emberiség 
egy parányáért küzdött; Kálvin nem csupán a genfiek 
jövendőjeért lelkesült, Zwingli nem egyedül Helvetía 

ti 

szabadságáért esett el . . . Ok s elvtársaik az emberiség 
jogaiért harcoltak s nekünk szép örökség jutott osztály- 
részünkül. 

Ebben az egyben, ennek a felséges osztályrésznek 
megbecsülésében és gyümölcsözővé tételében kell min- 
dennél inkább egynek lenniök a hazai ev. ref. theol. 
akadémiáknak; minden egyébben lehetnek, sőt szükség 
is, hogy legyenek közöttük különbségek. 

Azt az egyet pedig, azt t. i., hogy növeltjeik a 
reformátorok lelkesültségével és képzettségével indulja- 
nak a hivatalba, azt — mondjuk ki őszintén — nem 
érhetjük el sem beteges mysticismussal, sem csökönös 
orthodoxiával ; ahoz a kedély bensőségén, vallásos 
melegségen kívül, a kritika elevenségére, fürgeségére, a 
mérsékelt liberalismus tiszta látására van szükség. Ezt 
pedig nem adhatja meg sem a tanterv, sem a módszer, 
sem a vizsga, hanem egyedül a tanárok protestantismusa. 

Ezzel aztán, anélkül, hogy akár a konventi, ^akár 
az ennek nyomán és szellemében keletkezett budapesti 
tantervet tüzetesen bírálgatnók (Lásd „Egyh. és Isk. 
Lap 27., 28. szám), egyenesen ráfordulhatunk a theol. 
tanárképzés kérdésére, amely a készült tervezeteknek 
egyik új és bizonyára legérdekesebb pontja; már csak 
azért is, mert e tekintetben eltérő nézetek jutottak a 
nyilvánosság elé. 

A sárospatakiak a docensi intézmény felállítását s 
annak minden nagyobb teketória nélkül való alkalma- 
zását javasolták (Lásd Sárospataki Lapok 1884. 12. 
szám !), nem kívánván a leendő docensektől formás 
vizsgát, hanem csupán előadandó tantárgyuknak terve- 
zetét. A biztosítékot az ifjúnak éveken át tapasztalt 
buzgalmában, jól kiismert szellemében és érettségében 
keresték és találták meg. Ezzel szemben a budapestiek 
(Lásd Egyh. és Isk. Lap 27,, 28. szám !) s legújabban 
a debreceniek is (Lásd Spataki Lapok 35. szám !) formás 
vizsgát követelnek a leendő tanártól s ennek sikerében 
látják mintegy a theol. akadémiák jövendőjét. A vizsgá- 
lat a püspökök, főgondnokok és a theol. akadémiák 
egy-egy képviselője előtt folyna. A debreceniek pedig 
már odáig haladtak, hogy készek volnának a doktori 
diploma osztogatására is. 

Hát hiszen, ha azok a mai nap már divatossá 
válott vizsgák nemcsak a vizsgálandók ismeretét mutat- 
nák fei, hanem kulcsok volnának a vizsgálandó ifjúnak 
jelkéhez, kedélyéhez, egész szelleméhez is s ha továbbá 
azokkal a tanári diplomákkal csakugyan elpecsételtetnék 
az illető annak a nagy hivatásnak bensöleg is, amelyre 
ismeretei nyomán feljogosíttatik s ha végre a mai nap 
létező theol. akadémiák tanárai között egyugyanazon 
felfogás uralkodnék a theoL akadémiák feladatára s a 
tananyag kezelésére stb. nézve: akkor, no akkor talán (!) 

lehetne igazi értékök azoknak a tervezett vizsgáknak és 
befolyliaínának azok a kiállítandó diplomák a theol. 
akadémiák jövendőjére. 

Eddigelé — hála iskoláink és a hazai protestan- 
tismus jó szellemének ! — vizsgázott tanárok nélkül is 
megálltak helyüket theol. akadémiáink s a mai theol. 
tanárok is — jóllehet szűkölködnek címekben és okleve- 
lekben — aligha szégyenkeznek divatellenes szegény- 
ségük miatt. 

Valaki F. jegy alatt époly szépen, mint magvasán 
értekezvén a Prot. Egyh. és Isk. Lap 27. számában „/4 
középiskolák" -Yó], igen bölcsen azt állítja, hogy a prot. 
iskolák ereje, jó híre s hatása azok tanáraiban rejlett. 
Lelkiismeretes komolyság, magasztos hivatásuk meg- 
értése, puritán jellem s folytonos önképzési vágy voltak 
főjellemvonásaik, „Nálunk — mondja a cikkíró — a 
legújabb időket kivéve, nem voltak okleveles tanárok, 
vagyis a mi iskoláinkban működött egyének nem érezlek 
maglikat azon magaslaton soha, amelyen ez lett volna 
írva: ,Ne tovább.' A mi tanárainknak a diplomát a 
koporsójuk felett tartott gyászbeszédben osztották ki s a 
tanár igyekezett egész életén keresztül azon, liogy az így 
nyert oklevele minél csillogóbb legyen." A cikkíró kedve- 
zőtlen adatokkal is tudna szolgálni az okleveles taná- 
rokról, ami elegendő ok arra nézve, hogyha már a 
középiskolák tanárait illetőleg nem szabadulhatunk is 
az országos törvény követeléseitől, legalább a theol. 
akadémiák ajtaját zárjuk el az áramlat hullámai előtt. 
Ha a diploma csak fél, vagy épen semmi biztosíték: 
akkor miért e sallang után való áhítozás ? ! Itt az állam 
úgy sem kényszerít arra, hogy az általa produkált taná- 
rokkal szemben kelljen mutogatnunk: „vagyok olyan 
legény, mint te !" 

Annak a tervezett tanarképesítö-bizottságnak külön- 

ben is igen ritkán alcadna dolga. Korunk a gyakor- 
latiasság kora. Ifjaink mikor a négyéves theol. tanfolya- 
mot elvégezik, a kenyérre gondolnak s nem lehet őket 
kárhoztatni, mert enni mégis csak kell. A kápláni bizo- 
nyítvány kecsegtet valamilyen kenyérrel ; a theologiai 
tanári diploma még olyannal sem. Mert hát van össze- 
sen 25, vagy mondjunk sokat: 30 theologiai tanár. 
Ezek közül elhal 5—10 évenkint egy; ugyan hányan 
fognak törni a bizottság asztalához, hogy drága áron 
ilyen vékony reménységet vásároljanak?! Aztán egy 
diplomás tanárnak keserű már akár a káplánság, akár 
a docensség kenyere ; miért szaporítanók hát az elége- 
detlen lelkek számát? Maradnánk talán az egyszerű docensi 

intézmény mellett, amint a sárospatakiak javasolták. 

* 

Ami közelebbről magát a theologiai akadémiák 
tantervét illeti, azt úgy, amint a convent megállapította, 
s amelyben a tanulni valók minimuma van felsorolva 
és kijelölve, alkalmasnak tartjuk ugyan arra, hogy a 
leendő lelkészt a legszükségesebb szakismeretekre else- 
gítse ; de nem mondhatjuk kielégítőnek ahoz a szép és 
magas célhoz, amelyet főleg az egyetemes tanügyi bizott- 
ság munkálata, a theologiai akadémiák elé tűzött; nem 
mondhatjuk kielégítőnek egy egyetemi színvonalra emelt 
theologiai akadémiában. 

A közoktatásügyi minisztérium megköveteli újab- 
ban a joghallgatóktól, hogy azok két éven át egyetemes 
világtörténelmet és bölcsészettörténetet is hallgassanak. 
Ezzel nyilván az illető kötelezettek egyetemes művelt- 
ségét óhajtja emelni ; azt célozza, hogy azok ne legye- 
nek csupán a törvény-§§-ok recitálói, hanem államböl- 
cselők, jogászok a szó legmagasabb értelmében. Ugyan- 
ennyit, sőt amennyire lehet, rnég többet kell követel- 
nünk a leendő lelkészektől, akik sokkal inkább utalva 

vannak az eszmélödésre, az események tanulságainak 
fürkészésére, a szépnek, igaznak, eszményinek keresé- 
sére és hirdetésére. Ily szempontból nem volna szabad 
a tantervből hiányoznia az egyetemes világtörténelem- 
nek és a magyar irodalomtörténetnek. Amannak azért, 
mert szélesebb látkörhöz juttat s biztosabb Ítéletre segél; 
emennek azért, mert erősíti az aesthetikai érzéket s a 
költészet jóízű gyümölcseivel nemesíti a kedélyt, hangu- 
latot ébreszt, ihletet kölcsönöz, amire a papnak, mint 
szónoknak különösen is szüksége van. Alig van valami, 
ami inkább illenék a prot. lelkész kedélyéhez, csendes 
hivatalához, mint a hazai irodalom szépségeinek élve- 
zete, buvárlása és — amint nagy példák igazolják — 
alig is van oly tudományág, amely a hazai prot. pap- 
ság nagyobb dicsőségéről beszélne, mint épen a hazai 
irodalom-történet egy bizonyos részlete. Úgy tetszik, 
mintha papjainknak és tanítóinknak gondviselésszerű 
hivatásuk volna a költészet berkeiben való lakozás ; 
miért is theologiai akadémiánk kötelességet mulasztanak, 
ha ezt a történelmileg igazolt hivatást figyelmen kívül 
hagyják s kifejlődésére az alkalmat megadni nem igye- 
keznek. 

Az az ellenvetés, hogy ezekből a tantárgyakból 
az ifjú már érettnek nyilváníttatott, nem elég erős ; mert 
mindkét mező oly tágas s annyi kincset rejt magában, 
hogy kiaknázására, tanulságainak, intelmeinek és szép- 
ségeinek értékesítésére egy egész élet folytonos szorgal- 
mára van szükség. 

Tudjuk, hogy a conventi tanterv a létező viszo- 
nyokkal számolt akkor, amikor olyanná lett, mint aminő. 
Egyes theologiai akadémiák szegénysége volt a főok, 
hogy az u. n. bölcsészeti tantárgyak olyan szükmarkúlag 
jutottak be a tantervbe. Azt is tudjuk, hogy a tanterv 
szerint, ott ahol lehetséges, a kikötött minimumnál több 

is szabad ; de mindezeket tudva is, kívánatosnak látszik 
előttünk theologiai akadémiáink oly berendezése s ille- 
tőleg ezek jövőjének oly módon való fejlesztése, hogy 
azokban az említett fontos tantárgyak ne sokáig nélkü- 
löztessenek. A poroszországi papjelöltek — ha jól 
emlékszünk — a hazai irodalomból és a bölcsészet- 
történetböl még vizsgálatra is kötelezve vannak. 

Volna még egy harmadik tantárgy is, amely emelné 
nemcsak a tanterv értékét, hanem a theologiai akadé- 
miák színvonalát, sőt theologiai irodalmunk becsét is ; 
de ez igazán csak a jövő kérdése még, t. i. a hazai 
theologiai irodalom története. Ki és mikor fogja megírni : 
nem tudjuk, de azt érezzük, hogy ez a tantárgy, amel- 
lett, hogy becsületére szolgálna a hazai theologiai tudo- 
mányosságnak, egyúttal egyengetné is az önálló magyar 
theologiai irodalomnak eddigelé még kevesek által hasz- 
nált ösvényét. 

A conventi tanterv súlyt fektet éppen a papság 
tudományos színvonalának emelése végett, az u. n. alap- 
vizsgákra s jót vár tőlük a jövendőre nézve. Honnan 
ez a vágy az alapvizsgák után? 

Eddigelé egy pár theologiai akadémián a régi, 
zaklató, naponként kérdező divat uralkodott ; az ifjúnak 
— úgy mint akár a népiskolában — tüstént számolnia 
kellett szorgalmának eredményével. Darabokban vette 
be és adta ki a tananyagot s a folytonos iparkodás a 
tanjegyért és a sorrendi elsőbbségért, nem engedte, hogy 
lelke vonzalmainak áldozhassék. Az iskoláért tanult s 
nem az életért. Ezt a divatot először Sárospatak rázta 
le magáról, amikor előljárt akadémiájának egyetemi 
színvonalra emelésében s mi úgy tudjuk, hogy ez a 
szakítás, a múlttal nem vált hátrányára. A colloquium, 
ha az kellő lelkiismeretességgel tartatik, teljesen pótolja 
a régi vizsgálatot s a naponkénti zaklatás mellőzése 

által szabadságot biztosít az ifjúnak s időt enged a hal- 
lottak s lejegyzettek megemésztésére. Ez oldalról előnyös 
lehet a gyöngébbekre, föltéve, hogy az időközi szabad- 
ságot okosan tudták felhasználni; de előnyös az min- 
denesetre az erősebbekre, akik megértek a szabadságra, 
s akiknek ez a szabadság kitűnő alkalom az önkép- 
zésre, A colloquium mindenkor nyilvános lévén s a fel- 
ügyelő-testület által engedélyezett időben tartatván, meg 
van adva a lehetőség a legszigorúbb ellenőrzésre úgy 
a tanárt, mint a tanítványt illetőleg. 

Miért tehát mégis az alapvizsga? 

Úgy mondják, hogy először azért, mert a theolo- 
guson könnyíteni akarnak; másodszor azért, mert meg 
akarják ezáltal is a papi pályát nehezíteni. Könnyíteni 
akarnak, úgy, hogy bizonyos tantárgyakból a második 
év végén vizsgát követelnek tőle s ezekre a tantárgyakra 
nézve őt felmentik a további kötelezettség alól ; nehe- 
zíteni akarnak úgy, hogy ezt a vizsgát szigorúnak óhajt- 
ják s a mértéken aluliakat megtizedelik vagy más pályára 
utasítják. A harmadik ok lenne, ha jól ítélünk, az, hogy 
a tanár egész bizottság által ellenőriztessék ; a negyedik 
pedig talán az, hogy ugyanilyesmí történik a jogakadé- 
miákon is. 

Az ellenőrzés úgy a tanárt, mint a tanítványt ille- 
tőleg szükséges és az elöljáróságra nézve elengedhetet- 
len kötelesség is. Az sem baj, ha a theologiai pálya 
nehezíttetik ; csak úgy azonban, hogy annak a levét ne 
a tanár igya meg. Mert ha a colloquium is megmarad 
s kötelezővé tétetik s az alapvizsga is létjogot nyer : 
akkor egynémely tanár sorsát nem tudjuk irigyelni. 
Pedig újításoknál egyetlen tényezőt sem szabad számí- 
táson kivül hagyni, ha azt akarjuk, hogy munkánk ne 
csupán a holnapé legyen. Ott, hol a hallgatók száma 
csekély s a tanerő elégséges, ott könnyebb megbirkózni 

mindkét feladattal ; de nagyszámú növendékek mellett 
nehéz. A tanár ideje pedig szintén megérdemli a kímé- 
letet, éppen a tanintézet javáért. Vagy alapvizsga tehát, 
vagy coUoquium ; ez utóbbi azonban úgy, hogy amaz- 
zal egyenértékű legyen s mindkettő mindenkor kellő 
ellenőrzés mellett. Szigorú colloquium még az alapvizsga 
tantárgyaiból is s utána époly szigorú alapvizsga : a 
kettő együtt sok lesz a jóból s ha talán reménynyel 
kecsegtet is a hallgatók jövőjére nézve ; de igen köny- 
nyen károssá vál hátik a tanárra nézve. Lehet képzel- 
nünk — igaz — oly colloquiu jjokat is, amelyek nem 
birnak a komoly vizsga természetével ; az ilyenek mel- 
lett s ilyeneknek megengedése esetén ám követeljük 
meg az alapvizsgálatot, vagy akár a félévi vizsgát. E 
reform megvalósításában, mindent számbavéve, tanácsos 
lesz a legnagyobb körültekintéssel eljárni. 

Van a conventi tantervnek még egy másik kiemel ■ 
kedő pontja is ; az t. i., amely a neveléstani tantárgya- 
kat hangsúlyozza. Sokszor el volt már mondva, hogy 
ezek a tantárgyak a theologiai akadémián mellőzhetle- 
nek s igy amit a tanterv mond, az a közvélemény kifo- 
lyása ; tegyük hozzá, hogy az okos közvéleményé. E 
pontja azonban a tantervnek igen ruganyos s hogy az, 
bizonyítják a debreceniek és budapestiek, akik — a leg- 
jobb célzattal ugyan — megtoldották azt, mint a jó 
vívó a rövid kardot, egy lépéssel. Ezt a lépést azonban 
nagynak találjuk. 

A conventi tanterv még csak mint kívánságot fejezi 
ki a theologusokra nézve, hogy azok néptanítói oklevelet 
szerezzenek; említett testvéreink már kötelezővé teszik 
az oklevél megszerzését. De hát miért? 

Köztudomású dolog, hogy a népiskolai oktatásügy 
emelkedése bizonyos változást idézett elő a néptanítók 
sorsában, ami a pap és tanító közt létezett viszonyra 

nézve is befolyással volt és van ma is. A poroszok 
diadalát a tanítóknak tulajdonították s ez a körülmény 
nagyot emelt a tanítói hivatal becsén s igen felduz- 
zasztá az egyesek önbecsérzetét. A papi felsőbbség ter- 
hessé vált, kicsinyléssel fogadtatott az újabb keletű nép- 
tanítók egy része által, akik diplomákra hivatkozva, 
egyedüli urai óhajtottak lenni a népiskolának, mint 
amelyhez nekik van a kizárólagos bölcseségük. Hát 
csak azért, kogy a leendő pap a még nagyobbra növendő 
tanítóval szemben, mint felügyelő, szintén ráüthessen a 
tanítói diplomájára, . . . csupán azért nem tartjuk meg- 
terhelendöknek a leendő theologusokat a tanítói-vizs- 
gával. 

Tiszteljük s bizonyos mértékig jogosultnak is tart- 
juk a tanítói kar törekvéseit s óhajtjuk, hogy köztiszte- 
let tárgyai legyenek; de a népoktatásügynek a papok 
által való ellenőrzéséhez a tanítói oklevelet szükséges- 
nek el nem ismerhetjük. A népiskola feladata sokszo- 
rosan körül van már írva; lehet belőle igen nagy dol- 
got csinálni ; titkait magasra becsülhetjük ; de mégis 
oly egyszerű, oly tiszta és átlátszó az — ha csak szán- 
dékosan össze nem kuszáljuk és zavarossá nem tesz- 
szük — hogy az általa felmutatott siker megítéléséhez 
a külön diploma egészen felesleges. A pap, aki mint 
theologus, megszokta már, hogy maga is sokszor és 
sokoldalról megítéltessék s aki az önálló ítélet gyakor- 
lásában is szerzett már bizonyos illetékességet a mások 
megítélésére s aki neveléstant, kate/díeti/{át s több böl- 
csészeti tantárgyakat hallgatott s azokból részint collo- 
quált, részint pedig oklevelet is szerzett ... no az ilyen 
készültségü egyén mindig eléggé hivatott lehet a nép- 
iskola dolgainak s a tanító cselekedeteinek megítélésére. 
Nem a tanítói munkát és a tanííói diplomát kicsinyel- 
jük — mentsen Isten ! — hanem csak azt nem ismer- 

hetjük el, hogy a tanítói kar egy részének elégedetlen- 
sége elég ok volna arra, hogy theologusaink ő miattok 
diploma-szerzésre kényszeríttessenek. 

Az is sok — e tekintetben — amit a conventi 
tanterv kivan ; többet tenni már felesleges. Részünkről 
teljesen elegendőnek véljük, ha a theologus a nevelés- 
és oktatástanból tanjegyszerzésre utasíttatik, már akár 
colloquium, akár alapvizsga útján, hahogy ez utóbbi 
divatba jön. Ha még ennél is tovább akarna menni 
valaki : akkor a nevelés- és oktatástant a kápláni vizsga 
tantárgyai közé veendőnek véleményezheti, ágy, mint azt 
egyszer már valaki a „Sárospataki Lapok" -ban indítvá- 
nyozta. 

Több és nagyobb megszorítást a theologiai aka- 
démiák jövendője nem igényel. Három diploma-szerzés 
igen nagy ár volna egy szűk jövedelemért s a tudomá- 
nyos színvonal emelése végett sincs arra szükség. Aztán 
kérdés: vájjon azok a tervben lévő, egészen iíjszabású 
tanítói diplomák el fognának-e ismertetni ? ! 



Ha úgy fejlődnék ev. ref. egyházunk jövendője, 
mint azt legjobbjainkkal együtt mi is szívesen álmod- 
juk: akkor felsőbb iskoláink közül valamelyik meg fogná 
érni, hogy kebelében bölcsészeti bővített tanfolyammal 
egybekötött tanárképezde állíttatnék fel. 

A zsinati atyák be is illeszték e reménységöket 
egy §-ba, mondván: „az ev. ref. egyházban főiskolákúl 
jelöltetnek ki ez idő szerint a theologiai, jogi és bölcsé- 
szeti tanfolyamokkal, esetleg az utóbbiban szervezeit 
középiskolai tanárképezdével ellátott Intézetek'' (136. §.). 

Tehát csak „esetleg.'' Id. Br. Vay Miklós, mint 
conventi elnök, a jövő képét vázolván, szintén odatette 
e kérdés elé a bizonytalanság szavát: „talán.'' 

De azért ha csupán „esetleg'' és ha csak „talán" is; 
elvégre is az ev. ref. egyház nem mondott le teljesen arról 
a reménységről, hogy idővel tanárképezdét nyit, amelyben 
saját képére fogja formálni a középiskolai tanárokat. 

Egészen természetesnek, jogosnak és feladhatat- 
lannak tartjuk e reménységét. 

Természetesnek, mert egyházunk hozzá volt szokva 
a legközelebb múltban is még ahoz, hogy a közép- 
iskolai tanárok theologiai akadémiát végzett egyénekből 
teltek ki s azoknak is a legjavából. Olyanok voltak 
tehát, akik tisztában voltak az egyház célzataival s 
akiken meglátszott s szinte megérzett, hogy protestán- 
sok. Mint hü kinyomatai az ev. ref. egyháznak, önma- 
gukhoz hasonlóvá igyekeztek alakítani a vezetésök alá 
adott növendékeket s tudtak lelkesülni a felekezet 
szándékaiért. Az egyház fiainak tekintek magukat, akiket 
a szív hajtott a kötelesség asztalához ; akik örökös 
adósságot fizetgettek a hűség, szorgalom erényeivel. A 
nyert talentumokat képesek voltak gazdagon kamatoz- 
tatni, mert nem közönséges napszámosokként forgo- 
lódtak. És ami szintén nem közönyös dolog : belé tudtak 
olvadni lélek szerint a felekezet kultuszába. Egy szép 
ima, egy szép ének a buzgóság szárnyaira emelte őket 
s nem tartottak kicsinyesnek semmit, ami a növendék- 
ben a vallásos érzést ébresztgetni és fejleszteni alkal- 
matosnak ajánlkozott. 

Nem kívánhatja senki, hogy az állam nekünk 
ilyen édes fiakat neveljen ; ha akarná sem volna képes. 
A vallásossággal, a felekezeli kultuszszal, a felekezetek 
saját hivatásával nem gondolhat ; sem protestánst, sem 
római katholikust, sem izraelitát nem képezhet azokból, 
akik tőle akarják elsajátítani a tanársághoz szükséges 
ismereteket. Képez csupán hivatalnokot, aki jól tudja a 
maga szoros kötelességét ; telve van a szüks^íges tudni- 

valókkal ; aki, mint — más hivatalnok — pontosan eljár 
a törvényileg kiszabott órákra s ott el is végez min- 
dent, amit a tudomány célja megkövetel ; csak egyet 
nem végez el, amit maga sem tanult, t. i. : a felekezet 
lelkének a növendékbe való oltogatását. 

Természetesnek tartjuk azért ismételten is, ha a 
felekezet, mert élni és hatni akar iskolái által, fentartja 
a tanárképezdék iránt a reménységet, sőt ápolja azt a 
megéredésre. Szemünkbe még ma is könnyek tolakod- 
nak, ha visszaemlékezünk azokra az édes gyermekkori 
időkre, amikor a mi reggeli dicséretünkbe belevegyült 
a tanár komoly, mély hangja s arcán ott láttuk az 
istennek lelkét a boldog megilletődés vonásaiban. Olyan 
jól esett nekünk ilyenkor az az ének és utána az az 
egyszerű rövid ima, amelyet a tanár is összetett kézzel, 
felállva hallgatott s bizony olyan is akadt, aki magá- 
ban még velünk együtt rebegte is azt. Ma a tanároknak 
ez a fajtája már mindinkább ritkul, s megérjük nem- 
sokára, hogy ezt a pár pillanatnyi reggeli ünnepét az 
iskolának s azokat a tanárokat, akik tudtak az ilyenbe 
belemelegedni, mint valami kőkorszakbeli emlékeket fog- 
juk emlegetni. Hja! igen sok a tanulni való ; nem érünk 
rá az istennel foglalkozni. 

Jogosnak állítjuk a tanárképezdéhez való ragasz- 
kodását felekezetünknek, mert hiszen múltja, annak 
dicsősége a legnagyobb részben iskoláinak müve volt. 
Mikor a papuralmi egyház mesterségesen gyűjtötte maga 
körül a ködöt és sötétséget ; mikor a papság már maga 
is fényeskedni kezdett tudatlanságával és tündökölni 
elfajulásával : az emberiség jobb szelleme felkelt és tilta- 
kozni kezdett az Isten lelkének oltogatása ellen, A ked- 
vező fordulatot — ami lassankint ezen a ponton bekö- 
vetkezett — az iskolák által idézte elő a reformaíio. 
Ennek érdeme az, hogy ma a római kath. egyház is 

sokat áldoz már a tanügyre ; sőt annak saját céljaihoz 
illő felvirágzásától várja magára nézve a régi dicsőség 
visszaérkezését. 

Multunk adja nekünk a jogot az iskolákhoz s 
azzal együtt a tanárképezdéhez ; de ugyanaz egyúttal 
kötelez is arra, hogy mindent elkövessünk iskoláinknak 
oly módon való berendezésére, hogy azok, a tudomány- 
terjesztés mellett, azoknak a magas felekezeti céloknak 
is szolgáljanak, amelyeket a reformatio szült s amelyek 
még nincsenek megvalósulva. 

Ha e téren csak maga az állam volna verseny- 
társunk, még akkor is fel kellene tartanunk magunknak 
a jogot arra, hogy iskoláink sorsa felett magunk intéz- 
kedjünk, legalább annyiban, hogy azok vezérei a mi 
szellemünk örökösei legyenek ; fel azért, mert az álla- 
mok sorában is sokszor váratlan szelek fúnak és kuszál- 
ják össze a régi rendet. De nem is csupán az állammal 
kell versenyeznünk iskoláink által, hanem egy hatalma- 
sabb ellenféllel, t. i. a római katholicizmussal. Azért 
mondjuk hatalmasabbnak, mert célja messzebb esik a 
miénktől, mint a modern államé. 

Nem tagadhatjuk, — hiszen magunkat tagadnók 
meg, — hogy a papuralmi egyháznak született ellen- 
felei vagyunk. Annak a sötétsége hívta elő a mi vilá- 
gosságunkat; annak hittételei okozták a mieinket; annak 
babonás mysticizmusa szülte a mi liberalismusunkat. 
A világ, az emberiség nem bánta meg születésünket ; 
iskoláink által támasztott fényességünk temérdek nagy 
gondolatnak és nagyhasznú találmánynak lön nemző- 
jévé ; maga az állam, a haza, az is köszönhet létezé- 
sünknek valamit. Magyarok voltunk akkor is, mikor 
magyarnak lenni szégyen vala ; liberalismusunk sem 
vált kárára egy nemes ügynek, egy szent eszmének sem, 
legalább mi szeretjük hinni, hogy nem. 

Mindez bizonyít annyit az előtt, aki nem zárja 
be fülét a bizonyságok előtt, hogy ev. ref. egyházunkra, 
ennek őrálló működésére ma is szükség van s szükség 
van tehát mindenek felett iskoláira, ezekre a méltó önér- 
zettel úgynevezett „veteményes kertekre." De hát eléri-e 
egyházunk a maga céljait nem maga által képzett taní- 
tók által ? Nem ; bizonyára nem ! A példák már muto- 
gatják, hogy nem. Ma még a példa ritka, holnap több 
lehet s egyszer csak arra ébredünk, hogy iskoláinkban 
nem fogunk ráösmerni önmagunkra. Világpolgárok fog- 
ják terjeszteni a tudományt és a szellemet és mi drága 
áron vásároljuk meg majd magunknak azt a tapaszta- 
latot, hogy a „roszabb részt választottuk." 

Középiskoláink felekezetisége megmenthetné még 
részben az egyház-alkotmányunkban oly igen fontos 
világi elem egyrészének felekezetiségét is. Jogakadé- 
míáink innen kapván növendékeiket, az innen magukkal 
vitt íz és szín meglátszhatnék rajtuk négy évi jogászko- 
dás után is; föltéve, hogy a középiska megfelelt fele- 
kezeti feladatainak. Mit várjunk azonban egyháziasság 
dolgában világi férfiaktól, ha ők a középiskolában nem 
szívtak magukba elegendő szerelmet az egyház és annak 
céljai iránt? A jogakadémia, mint szakiskola, főleg mai 
berendezése mellett, bizony nem fog protestáns embert 
alakítani a világpolgárnak indult ifjúból ; aki koránál 
fogva is könnyen tudja magát túl vetni bizonyos nemes 
és szent kötelességeken. Egyetlenegy ember, egy vallás- 
tanár nem elég egy középiskola összes növendékeinek 
egyháziassá tételére; arra közös, vállvetett munkásságra 
van szükség; egy lélekre, egyforma ihlettségre. Mindez 
és sok egyéb feladhaíatlanná teszi egyházunkra nézve a 
tanárképezde iránt ápolt reménységét. 

Ha kettő között kellene választanunk: t. i. jog- 
akadémiáink között és egy tanárképezde között . . ., 

részünkről — mint felekezet — az utóbbit választanok, 
mint amelyből egyházunkra több áldás várható. 

Azonban a mi örökös kísértőnk, a szegénység, 
itt is velünk jár és akadályoz. Szeretjük hinni, hogy a 
zsinati atyák „esetleg"-e és a conventi elnök „talán"-\a 
csupán a szegénységet és nem a szükségesség bizony- 
talanságát jelenti. 

Nem akarunk ezúttal annak találgatásába bocsát- 
kozni : miként kellene és lehetne eloszlatnunk az aka- 
dályokat ; miként tegyük gazdagsággá a mi szegénysé- 
günket; azt sem keressük, mely főiskolánkat s miként 
kellene tanárképezdével berendeznünk ; hanem csak azt 
hangoztatjuk, hogy a felekezeti tanárképezde eszméje 
megérdemli, hogy felette el ne aludjunk ; oly tanár- 
képezdét értve, amelyből a tanárjelöltek a régi, theolo- 
giát végzett, kitűnő diákok hitével, szorgalmával, egy- 
háziasságával és a protestantismuz céljaiért égő lelkese- 
déssel kerülnének ki ; mert ha ilyen nem remélhető : 
akkor — részünkről — csupán hiú csillogásért, nem 
volnánk hajlandók földbeásni a felekezet filléreit. 



Qii'í^iQJ) Sárospatalsi Lapok 1S8-1. Ovi. 35, 3(), 3[\ 41. számok. ÖDUC'ISD 



AZ ÚJ BIBLIA hírére. 

Diika Tivadar, hírneves hazánkfia, aki beutazta az 
Indiákat és kereste a Kőrösy Csorna Sándor nyomait s 
összegyűjtötte ennek müveit s megírta életrajzát is, a 
hálás angolok által a bibliaterjesztö társaság igazgató- 
tagjai közé választatott. E kevesekre váró és magyar 
embert még soha nem ért ritka szerencsét azzal igyek- 
szik a tevékeny szellemű férfiú meghálálni, hogy jó 
Károli Gáspár bibliája helyett újat készíttet a magyar 
protestáns egyház számára. így mondja a hír. 

Más viszonyok között, mint a maiak, e hírre ezer 
meg ezer szívnek kellene megrezzennie. Hiszen úgy 
összeszoktunk már ; hiszen úgy ránk öregedett már a 
jó öreg biblia ; úgy tudjuk szószerint nevezetesebb ver- 
seit, hogy szinte kiigazítjuk a Tiszteletest, ha azokból 
valamit elvesz, vagy azokhoz — az Apocalypsis zára- 
déka ellenére — valamit hozzátold. Beszédünkben, írá- 
sunkban, tudományos és költői irodalmunkban, egész 
észjárásunkban van valami íz, szín és zamat abból, 
amit Károli-bibliának hívnak. Kegyes lelkeknek valódi 
házi oltárok ez ; vele kelnek, vele feküsznek ; az Istent 
annak szavaival dicsőítik; gyermekeiket azzal áldják, 
azzal fenyítik; a cselédet azzal korholják; a gyűlölkö- 
dőt azzal átkozzák meg s szinte képzelhetetlen előttük, 
hogy az Isten igéje másként is szólhatna, mint amint 
szólott az ő prófétája, Károli Gáspár által. S Károli 
szelleme meg lehet elégedve ezzel a hódolattal. 300 
esztendőn át uralkodott elméken és szíveken s az ő 
igája gyönyörűséges volt millióknak és terhe könnyű. 



173 



Más viszonyok között — mondom — mint a 
mieink, ezer meg ezer szívnek kellene arra a nagy liírre 
megrezzennie, hogy új bibliánk lesz. Mert lesz, az bizo- 
nyos. Aki el tudott menni az Indiákra és tudott lelke- 
sedni egy nagy ember lábnyomai iránt, az nem riad 
meg szándékaiban ; kivált, ha háta megett ott ül a mil- 
liókon egy hatalmas társaság, amely eszméket szolgál 
s amelynek akarni könnyű. Meglesz ; mert sokan óhajt- 
juk s mert más népek példája is sürget, hogy mi is 
próbálkozzunk. Meglesz, mert Szász Károly, a duna- 
mellékiek püspöke, a munka embere ; s ha egyszer 
Duka Szász Károlyra vetette szemeit, az eszme meg- 
testesülése legfölebb csak késhetik, de el nem marad. 
A késlekedés pedig csak dicsőségére szolgálhat majd a 
nagy vállalatnak. 

Dehát van-e igazán szükségünk egy új bibliára s 
eleget dolgoztunk-e már előre, hogy a munkához már 
most hozzáfoghatunk...? Távol a jámbor lelkek aggo- 
dalmaitól, e két kérdés az, amely ajkunkra szökik, midőn 
a hir fontosságát komolyan mérlegeljük. Az első kér- 
désre hamarosan kiejthetjük az igent, tudván azt, hogy 
a Károli-biblia, alighogy megszületett, azonnal kifogások 
támadtak ellene, amelyek napjainkig sokszor és sokféle- 
képen ismételtettek. 

Mindjárt Szenczi Molnár Albert (1608.) némi javí- 
tásokat próbált a vizsolyi biblián, t. i. igyekezett — mint 
Bod. P. mondja — „az alkalmatlan szólások formáit 
szebbekre változtatni, a részek tartalmát summázni s a 
parallel helyeket megjelölni." Utána Jansonius János 
(1645.) amstelodámi gazdag könyvnyomtatót bírták rá 
a Hollandiában tanult magyar diákok a Károli-biblia 
kiadására. Némi javítási kísérletekre ebben a kiadásban 
is találunk; de e kísérletek sok gondot adtak Misz- 
Tőthfalusí Kis Miklósnak, aki a mindinkább érezhető 

szükségen óhajtott segíteni akkor, midőn Tofeus, erdélyi 
püspök és mások kérelmének engedve, Amsterdamba 
utazott, hogy a biblia tervezett nyomtatásánál közre- 
működjék és „a tipographiára készüljön el." Épen 200 
éve most, hogy a volt enyedi diák és a fogarasi mes- 
ter sok félreértés és testi-lelki gyötrődés után a bibliát 
maga által készített betűkkel, saját költségén kinyomatta 
s a jansoniana biblia tévedéséseit kiigazította. Nagy, 
korszakos munkát nem végzett ö sem ; de az a hűség, 
amelylyel a Károü-biblia körül forgolódott s az a lelki- 
ismeretesség, amelylyel a jansoniana biblia tévedéseit 
kiigazítani s a Károli nyelvét csinosítani iparkodott; 
főleg pedig nehéz küzdelmei s áldozatai . . . megérdem- 
lik, hogy 200 év múlva is hálásan megemlegessük. De 
sem a Tóthfalusi nemes munkája, sem a Bél Mátyás 
(1714.), pozsonyi lelkész, sem a Kölesén Sámuel (1717.J, 
Pethe Ferenc (1794.) s mások tisztes törekvései nem 
elégíthették ki egyeseknek, sőt az értelmiség nagyobb 
részének egy új biblia-fordítás iránt táplált s időnként 
meg-megújuló s erősbödő vágyát, szomjúsását és mél- 
tán, mert a nevezett férfiak keze alatt Károli megmaradt 
továbbra is Karolinák s a szükség a felszínes igazítások 
után csak alig-alig lett kisebbé. 

Káldí György jezsuita, már 1626-ban hosszasan 
bírálja Károlit. („Oktató intés a szent biblia felől" című 
s a biblia végére függesztett értekezésében) s eltekintve 
felekezeti álláspontjától s dogmatikus elfogultságától, 
sok igazat mond a Károli-fordítás gyöugéiről s nem 
csekély mértékben befolyt arra, hogy a protestánsok 
körében a javítási kísérletek ne szüneteljenek s az úJ 
fordítás kérdése szinte napikérdés maradjon. Éles, sőt 
szenvedélyes bírálatának hatása lehetett a Váradl-biblia 
létesítésére, a gályarabok törekvésére (Iád Bod. P. !), 
sőt magára Komáromi Csipkés György, debreceni tanárra 

is, ki 1675-ben már átadhatta a biblia új fordítását a 
debreceni egyháztanácsnak, az ö tiszteletreméltó patró- 
nusának. 

Komáromi alapos tudós volt s a szentírás eredeti 
nyelvének mélységes ismerője. írt zsidó grammatikát is 
(„Schola hebraica." Trajectum, 1654.) s nyelvismerete 
meglátszik bibliáján, amely, tudvalevőleg, halála után 
nyomatott ki ; de akkor is utóiérte a róm. katholikus 
egyház boszúja'). Megégettetvén a Komáromi bibliája, 
(Kassa 1754. november 1.) maga ez az izgató körül- 
mény is segíthette volna azt a Károli-biblián felülemel- 
kedni ; de egyfelől a megszokás ereje, másfelöl a pro- 
testantismus e korbeli sorsa, egyaránt javára munkál- 
kodtak a Károli alkotásának s maradt az továbbra is a 
hazai prot. egyház vulgatája, zsinati kényszer befolyása 
nélkül. De különben Komáromi nem is volt hivatva 
arra, hogy Károlit elfeledtesse. Minden eredetisége mel- 
lett is, ö is a Károli hatása alatt dolgozott s ennek 
körülíró modorát nem volí képes ellensúlyozni az 
ö betühüsége; a Károli világosságával nem ért fel, 
főleg a közönség szemében, az ö héberes tömörsége s 
ebből folyó homályossága. Általában ő is, mint több 
elődje, nem egy egész írót fordított; nem a könyv s 
író szellemének hódolt, hanem a grammatika és szótár 
törvényeinek. Hiányzott fordításából az a kellék : az 
eredeti írók lelkének az a megelevenítő fuvallata, amely 
Károlival szemben új időszakot lett volna hivatva meg- 



1 A Komáromi-biblia nyomatási évszáma 1685. Ez a szám 
azonban nem a nyomtatás évét, hanem Bod szerint a fordítás 
elvégezésének idejét (Sz. Bib. hist. 168. I); Jankovics szerint 
készítése korát (Biblia t. i. sz. írás magyar fordításainak öt pél- 
dái. Pest, 1834); Szinyei Gerzson szerint (Figyelm. 1875.) azon 
évet jelzi, melyen azt az örökösök átadták. 

nyitni. De hiányzott a közönség is, egy korszakos mü 
illő méltánylására. 

Amik Komáromi után történtek egy újabb biblia 
érdekében, azok mind tisztes kísérletek s jó is, hogy 
el nem maradtak; de részint, hogy csak töredékek vol- 
tak, vagy legfölebb az új-szövetségre korlátozódtak ; 
részint, hogy igazi irodalmi becsök Károlival szemben 
alig-alig volt : nem árthattak a Károli immár százados 
tekintélyének. Torkos András Új-testamentoma (Witten- 
berg, 1736.) és a Bárdny-Sarforius-félQ Új-testamentom 
(Lauban 1756.), érdekes momentumok ugyan a biblia- 
fordítás történetében s a nyomukba lépőnek segítségére 
is lehetnek; de Károlival szemben csak arra valók, hogy 
növeljék az epekedést egy újabb Károli után. A Bárány- 
Sartorius-féle műnek van ugyan egy sajátságos érdeme, 
t. i. Bibliai bevezetésbe illő előszavai s érdekes jegy- 
zetei által útmutatóul szolgál egy szép cél felé, amelyet 
nem sokáig lehet már kicsinyelnünk. Igaz, reá is igaz, 
hogy — mint előljáró beszéde mondja — a későbben 
nyílt szem az elsőnél többet lát és a magas ember vál- 
lán álló törpe a legnagyobb embernél messzebb ér. A 
fordítók belátták, — s ez fő érdemök — hogy a bibliát 
igazán élvezni, még ha angyalok fordítanák is, csak 
úgy lehet, ha a szöveg kellő mennyiségű és minőségű 
jegyzetekkel megvilágosíttatik. 

Utánuk hosszú csend állott be a biblia-fordítás 
terén ; de ezalatt megizmosodott, megifjodott a nyelv ; 
megnőttek a tudomány és ízlés igényei s mindinkább 
érezhetővé vált a Károli-f ordítás elavultsága. Dr. Ballagi 
Mór, még mint izraelita, hogy hitsorsosait a magyar 
nyelvnek és a magyar hazának elpecsételje, már ezen 
az új .magyar nyelven kezdte kiadni a Mózes-féle öt 
könyvet és az ezekkel több tekintetben összefüggő Josuát. 
1840 — 42-ben megjelent müve öt az Akadémia tagjai 

közé emelte, anélkül, hogy bitsorsosait sikerült volna 
felébresztenie és magyarrá tennie. Később egy érteke- 
zésében (Lásd: Nyelvtudományi közlemények III. kötet 
és ugyanazt A Biblia, Tholuck August után Ballagi Mór. 
Pest, 1863.) maga állapítja meg fordítása becsét, össze- 
hasonlítva önmagát bibliafordító elődeivel, sőt kortársá- 
val, a róm. kath. Tarkanyival is. Heltait, Káldyt, Komá- 
romi Csipkést . . . mind többre becsüli Karolinái és 
saját munkáját - igen helyesen és jogosan — hala- 
dásnak kívánja tekinteni a múlt idők munkásaival szem- 
ben. Szándékom volt — mondja ő (A biblia ... 214. 
l.) — hogy megmutassam, hol állunk és hogy töredékes 
jegyzeteimmel figyelmeztessek arra, hogy Károli Gáspár 
biblia-fordítása, minden később tett igazítások után is, 
nem mondom a tudomány, de csak a közönséges élet 
legszerényebb igényeinek sem felel meg. Ö mondja azt 
is (i. m, 215. 1.), hogy a Károli-fordítás továbbtartása 
pironság nélkül nem lehető. 

A hazai protestáns egyház ezekre a kemény beszé- 
dekre sem ébredt fel, maradván továbbra is békés 
viszonyban Károlival. Egy ifjú zsidó tudós. Bárány 
József, a „Magyar Zsidó Szemle" ez évi májusi füzeté- 
ben kétségeket támasztott ugyan Ballagi tanulmányának 
mélyebb s maradandóbb értéke iránt ; de abban egyet- 
ért vele, hogy „a Károli-fordítás a legtávolabbról sem 
felel meg azon követeléseknek, melyekkel a mai tudo- 
mány egy biblia-fordítással szemben felléphetne." 

Ballagi után Kámori Sámuel, pozsonyi ág. hitval- 
lású (jelenleg már nyugalmazott) tanár tett fárasztó 
kísérletet a biblia-fordítás terén ; átültetvén nemcsak az 
ó- és új-szövetséget (Szent biblia 1870.), hanem az 
apokrifus könyveket is (Ó-testamentomi apokrifus köny- 
vek 1877.). Még fülünkbe zúgnak a fordítás által keltett 
vitának s illetőleg szóharcnak utóhangjai ; tudjuk, hogy 

a szerző túlságos önérzettel védelmezte müve értékét ; 
de a nagyközönség nem sorakozott pártjára és nem 
dobta el Károliját a Kámori bibliájaért. Annyit azonban 
el kell ismernünk egész tisztelettel a Kámori alkotásáról, 
hogy az nevezetes bizonyíték marad nemcsak szerzője 
sajátos nyelvezete mellett, hanem ama sokszor és sok- 
képen kifejezett kívánság mellett is, amely szerint a 
magyar biblia a változott idők igényeinek s a tudomány 
követeléseinek megfelelőleg valóban átalakítandó. Csak 
kissé tisztúltabb nyelvérzékkel és kevesebb újítási vágy- 
gyal s illetőleg keresettségre, újdonságra s választékos- 
ságra való törekvéssel is, arra lett volna hívatva Kámori, 
hogy jelentékeny nyomot hagyjon maga után a biblia- 
fordítás történetében. így, amint van, csak mintegy utat 
jelöl a fordítónak s a meredélyekre és mélységekre 
figyelmeztet, amelyeket kerülnie kell. 

Az egyre növekedő szükségérzetet a Protestáns- 
Egylet próbálta kielégíteni, biztatván előfizetőit, hogy 
kiadja könyvosztalék gyanánt az új biblia fordítását. 
Már kefelenyomatok is küldettek szét a megbízott vagy 
önként vállalkozó bírákhoz ; de mindjárt az I-ső könyv 
első fejezeténél .nem tudták megérteni egymás nyelvét 
s a fordító a kritika aggatolódzásaí elöl visszavonult, 
így szólt legalább a hír. Az előfizetők sajnálták, hogy 
csalódtak, a Protestáns-Egylet vezérei talán bosszankod- 
tak egy kicsit; de végre is az új biblia a fiókban s 
illetöíeg a íollban maradt, nem csekély hátrányára a 
Protestáns-Egylet nevének. 

Majd az Angol biblia-társulat vtiie kezébe az 
ügyet s átdolgoztatta öyöry Vilmos és Menyhárt János 
jónevü tudósaink által az újszövetséget (1878.). A kri- 
tika megpaskolta e vállalatot, a házaló biblia-árusok 
siettek a nyomtatott példányokon túladni, mi pedig erő- 
sebbek lettünk ezáltal is ama meggyőződésünkben. 

hogy a biblia-fordítás kérdése sokoldalú megvitatás és 
temérdek előtanulmány után oldható meg csak mara- 
dandóbb sikerrel. Qyöry és Menyhárt, bár többet mer- 
tek és tudtak, mint a Károli-biblia korábbi javítói, de 
a bibliai tudományok és a hazai nyelv fejlettségének 
mai fokozatán, épen azokat nem lehet már egyszerű 
foltozgatásokkal kielégíteni, akik hivatva vannak ítéletet 
mondani a próbálkozások felett. 

E legújabb kísérlet tehát, ahelyett, hogy kielégít- 
hette volna a hívatottak szomjúságát, inkább csak fokozta 
azt. Holdmezővásárhely derék lelkésze, Szeremley Samu, 
mint tudva van, már egészen a zsinat ajtajáig ment s 
ott zörgetett egy új biblia végett. Kérelme a conventhez 
utasíttatott, amely bizonyosan nagyott lélegzett arra a 
hírre, hogy Duka Tivadar buzgalma folytán a biblia- 
társulat készül megajándékozni hazánkat az új bibliával; 
amely esetben a conventre csak egyike nehezül majd a 
kettős feladatnak, t. i., hogy az üj fordítás által minden 
Jogos igény kielégíttessék; tehát az nyelvben igazán 
magyar, szellemben pedig igazán authentikiis legyen. 

Ennyit feleletül az első kérdésre. 



Ha a Károli-biblia kijavítására s fölcserélésére 
célzó, fennebb elsorolt tisztes kísérleteket elegendő bizo- 
nyítékul fogadjuk el egy újabb biblia előállításának 
valódi szükségessége mellett: akkor, mellőzve a méij; 
mindig böszámmal kínálkozó további érveket, nyugod- 
tan térhetünk át a második kérdésre: eleget dolgoztunk-e 
már előre, hogy a munkához már most hozzáfoghatunk? 

E kérdésre aszerint lehet a felelet többé vagy 
kevésbbé kedvező, amint kisebb vagy nagyobb igénye- 
ket formálunk a reménybeli új biblia iránt. 

Mi sem könnyebb egy szorgalmas és valódi szak- 

embernek, mint jobban fordítani Karolinái s ha csak 
azt tüznők ki célúi, hogy az új biblia legyen ment a 
vizsolyi fordítás nagy hibáitól, úgy hamar készen lehe- 
tünk; úgy az eddigi kísérletek, kifogások és bírálatok 
nyomán is jó munkát végezhetünk. De nem ez a cél 1 
Mikor egy 300 éves szép múltú müvet akarunk kiérde- 
melt nyugalomba helyezni s mikor szembe akarunk 
szállni 300 éves megszokással és az ezerekre ráörege- 
dett tisztelettel: akkor ilyen kicsiny mértékkel nem mér- 
hetünk, akkor ilyen keveset nem akarhatunk! Az a cél, 
azt akarjuk — úgy hisszük — hogy Károli ne csak 
helyettesítve, hanem teljesen nélkülözhető legyen. Az a 
cél, hogy absoliit becsű mii által tegyük a vizsolyi bibliát 
s ahoz fűződő emlékeinket elfeledlietővé. A hazai protes- 
táns egyház bizonyára önmagát és Károliját becsüli meg 
elsősorban, midőn ilyen mértéket állít az új törekvés elé. 

De ilyen akaratra kötelez bennünket maga a Biblia- 
társulat vállalkozása is s bizonyosan ilyen mérték lebeg 
ama nemes férfiú lelke előtt is, akitől a kezdeményezés 
ered. A Biblia-társulat iránt örök hálára vagyunk már 
idáig is lekötelezve; megvárhatja tehát tőlünk, hogy 
kölcsön fejében nem visszük be kétes és rövid életű 
vállalatba s ha talán nem tudnánk is 300 évre szóló 
müvet alkotni, legalább alkotunk olyat, amely a mai 
ízlést és tudományt kielégíti, s amelyet a jö vendőségtől 
megszégyenleni nem leend okunk. 

Ha ez s ilyen a cél, akkor bátran mondhatjuk, 
hogy még neme dolgoztunk eleget. Éhez nagy tervekre, 
sokak jóakaratú s egy lélek által áthatott szorgalmára és 
hatalmas közszellemre van szükségünk, amely a kevés 
hivatottaknak ösztönt adjon s azokat apró kérdésekben 
lelkesedve gyámolítsa. 

A közszellemet, a közérdekeltséget megteremteni, 
ez az első lépés a nagy cél felé. E végből közérzetté 

kell emelni egy új biblia szükségét ; meg kell győzni a 
hazai protestantismus intelligentiáját s ebben különösen 
az oltár szolgáit afelől, hogy az új biblia kérdése sem 
nem egyesek személyes kérdése, sem nem a Biblia-tár- 
sulat anyagi érdeke; hanem a hazai protestantismus 
becsiiletkérdése. Ha ez a meggyőződés sikerűi, a biblia 
absolut becse felől többé nem kétkedhetünk. 

Egyik kísérlete — mint a hosszú tapasztalás bizo- 
nyltja — könnyen eshetik a hibás alapterv, a hiányos 
ízlés vagy épen a tervtelenség áldozatává.- Olyan elő- 
kelő tudós is, mint Komáromi Cs. György s olyan nagy 
önérzetü nyelvész is, mint Kámori, épen mert túl- 
nyomóan egyéni hajlamok által vezéreltetett , . . tévedés- 
ből tévedésbe esett s a temérdek fogyatkozással meg- 
rakott vizsolyi bibliát nem volt képes csak igen szűk 
körben sem legyőzni. Maga a „Protestáns egylet" is, 
amely pedig már nem egyes ember volt és körültekin- 
téssel fogott a vállalathoz, ez sem tudott diadalra jutni 
tervével s kérdés, ha bibliáját sikerül vala kiadnia, dicse- 
kedhetett volna-e a közrészvét és közelismerés szeren- 
cséjével . . . ? Aligha ! Hiszen ott állt vele szemben az 
első pillanattól kezdve az ellenvéleményüek féltékeny- 
sége, akiknek nagy előnyük volt kétségtelenül, hogy a 
hivatalos egyház nevében intézhették kifogásaikat. 

De Wette, Sachs, Ewald s mások bibliái, sok el- 
ismerést arattak német testvéreink között ; de Lutherrel 
versenyezni ők sem voltak elegendően szerencsések. 
Mit tett tehát a német protestantismus? Érezvén azt, 
hogy a Luther-bibliát minden classicus jelleme mel- 
lett iS; erősen megviselte a haladó idő, felszólitá az 
egyetemek theologiai facultásait, a különböző országok 
egyházi főhatóságait, sőt a különböző bibliaterjesztő- 
társulatokat is, tervek készítésére, vélemények formulá- 
zására ... és lassú lépésben, mindeneket jól megfon- 



182 



tolva, haladt előre a bibliafordításig kényes^r kérdésében, 
így tettek angol testvéreink is épen a legközelebbi 
múltban. 

Pedig mily óriási különbség van a német vagy 
angol és a magyar biblia-forditó helyzete között ! ! Egész 
könyvtárak állanak rendelkezésökre a biblia különböző 
fordításaiból s a bibliáról írott különbnél-különb müvek- 
ből. Alig van szó a bibliában, amelynek értéke felöl 
m.ár német vagy angol írók ne írtak és ne vitáztak volna. 
Homályos kifejezések felett százan igyekeztek közülök 
fényt deríteni ; kétes írók szellemét ezerféleképen világí- 
tották meg pro et contra s annak, aki például Luthert 
feledtetni akarja, csak egy szemernyi kell abból a drága 
istenadományból, amelyet hivatottságnak, ihlettségnek 
nevezünk ... és a nagy nyomokon könnyen siklik előre, 
a majdnem kiapadhatatlan siker reménységéve!. 

De nem így ám nálunk ! Nekünk — fájdalom — 
nincsen bibliai irodalmunk ; ami csekély van, azon is 
meglátszik nagyon a külföld nyomása, az idegen hatás. 
Biblia-fordítóink s vitaíróink voltak szép számmal ; a 
velők való ismeretség bizonyosan nem válik egy újabb 
biblia-fordító hátrányára : de ennyi élőmunka egy olyan 
nagy vállalathoz, mint aminőnek az új bibliát mi kép- 
zeljük, igen csekély ; még alapnak is gyönge. A bibliai 
irodalomnak épen azon ágában vagyunk különösen 
elmaradva, amely a fordítót leginkább volna hivatva 
kalauzolni s ez is egyik nagy oka lehet annak, hogy 
Károh'val való viszonyunk olyan hosszú időn át maradt 
zavartalan. Ha akadtak volna nekünk is, mint a külföl- 
dieknek s ezek között főleg a franciáknak, hollandoknak s 
németeknek szövegkritikusaink és ha exegetáink ahe- 
lyett, hogy csupán a gyakorlati célokat szolgálták, igye- 
keztek volna mindinkább a mélyre hatolni : akkor ma 
kisebb fáradtság mellett is nagyobb bizalommal foghat- 

nánk a Duka szép eszméjének megtestesítéséhez. Dehát 
— valljuk be őszintén — mi még a tudományos theo- 
lógiai irodalomban csak a fölszínen vagyunk. 

Igaz, a külföldi irodalom "közkincs ; a franciák, 
angolok, hollandok, németek kutatási vívmányai a 
mieink is, amennyiben azokat mi is felhasználhatjuk s 
részben fel is használtuk már. De a magyar biblia-for- 
dításhoz a külföld bölcseségén kívül valami egyéb is 
kell. Kell p. o. tőről metszett magyar nyelv ; kellenek 
sajátos magyar kifejezések ; kellenek egyes szavak, ame- 
lyekért a fordító, ha magára van hagyatva, hetekig nyug- 
talankodhatík ; még akkor sem találja meg azokat. Kell 
egy jó adag a költészet nyelvéből ; kell mélységes szere- 
tet a bibliai írók iránt; lelkesültség a próféták. Jézus és 
az apostolok eszméiért és e! nem lankadó türelem, hogy 
azok az eszmék hozzájok illő s azokat minden árnyala- 
tukban kifejező ruhát nyerjenek. Kell egészen sajátos 
magyar hivatottság. 

Ha a reformáció idejét élnők s volna nekünk is 
egy Lutherünk ... a munkát ez az egy is elvégezhetné 
talán, főleg ha volna neki egy Melanchtona. Ma, így, 
amint vagyunk, olyan irodalom mellett, mint a miénk, 
csak huzamosabb előkészület, csak a közlelkesedés fel- 
ébresztése és készséges segélye mellett lehet azt remény- 
lenünk. Sebestyén István, volt pápai tanáron, dr. Heisz- 
ler Józsefen, dr. Ballagí Móron kivül alig van valaki, 
aki számbavehető munkát végzett nálunk az exegetikai 
irodalomban. Az első az ő A'lessiologiájában, a második 
a római, korinthi levelekről s a Jakab leveléről írott 
magyarázataiban ; az utolsó az ő fönnebb idézett müvei- 
ben, exegetához illően igyekezett Károlitól való eltéréseit 
okadatolni 5 az ismertetett írók vagy íratok s illetőleg 
irat-töredékek szellemébe behatolni Ide tartozik még 
Menyhárt a Pásztori levelek magyarázatával. Ámde párt- 

fogás hiányában ők is elnémultak ; nyomukba lépni már 
egyes ember nem is igen próbált, sőt magának a „Pro- 
testáns egyletnek" is nagy áldozataiba került egyes exe- 
getikai jellegű müvek kinyomatása. A sajnos főleg az, 
hogy ezek az áldozatok sem találtak méltánylókra s a 
kísérletek nem keltettek óhajtott hatást; bibliai tudo- 
mányosságunk még ezután sem haladt előre. Úgy tet- 
szik, mintha hiányoznék nálunk az érzék a bibliai tit- 
kok fejtegetéseihez s a biblia egyes helyeire borúit 
homályosság eloszlatására. Pedig enélkül nincs kilátásunk 
absolut becsű lij bibliára. 

Fel kell tehát ráznunk a hazai protestantismus 
intelligens részét s azok között főleg az oltár szolgáit. 
Sokan vannak közöttük, akik elégedetlenek Károlival ; 
sőt bátorságot vesznek időnként maguknak egy-egy 
kifejezést kisimítani, egy elévült szó helyett másat illesz- 
teni a textusba. Hát tegyenek valamivel többet! Töp- 
rengjenek, küzködjenek az új biblia dicsőségeért huza- 
mosabban s az eredményt közöljék a sajtóban, hogy 
eszemecsere álljon elő és tisztuljon a köd. Ezer miCg 
ezer kényes helye van a bibliának, amelyekre alkalmas 
szót találni nehéz, „Több szem többet lát.'' Egyes ember 
sokat tévedhet — mint a példák bizonyítják — jó szán- 
dékkal is ; összevetett vállakkal kell azért a közös érde- 
ket előbbre segítenünk ! A kiválóan hivatottak jelöljék 
meg a vizsgálódás irányát, vessék fel egymásután a 
megvitatandó kérdéseket; tűzzék ki a biblia legkénye- 
sebb pontjait s kérjenek mintegy felvilágosítást az egy- 
ház értelmiségétől : a sajtó mozogjon, lelkesüljön és lel- 
kesítsen ! 

Maga dr. Ballagi Mór monda, említett akadémiai 
értekezésének záradékában, hogy az ő észrevételei is 
csak történelmi bevezetésül akarnak szolgálni, egy netalán 
valaki által később készítendő biblia-fordítási körűimé- 

nyes tlieoriához. Ö maga — a leghívatottabbak egyike 
— állítá magáról, hogy „az a mező, amelyet ama íheoría 
megalkotása végett be kellett volna járnia, sokkal ren- 
getegebb, semhogy azt az ő parányi ereje megbírná." 
Révész Imre, a hatalmas ellenfél, igazat adott e tekin- 
tetben Ballaginak ; ami szintén nem közönséges erősség 
azon kívánságunk mellett, hogy az új biblia dicsőségeért 
közös erővel kell síkra lépnünk s a legcsekélyebb figyel- 
meztetést és útbaigazítást is tisztelnünk kell. 

Csak ha aztán jól elkészültünk ; csak ha már min- 
den arra hívatottat bevontunk a vállalat iránt való lel- 
kesedés gyűrűjébe, akkor fogjunk hozzá, akkor fogja- 
nak a megbízandók a Károli- biblia reformálásához. A 
hazai protestáns tudósok becsülete legyen tiozzátwtve az 
új bibliához! 

A TANÁRI HIVATÁS NEHEZEBB FELE. 

A tanterv, a tankönyv, a fegyelmi rendszabály, a 
tanfelügyelő, tankerületi főigazgató, miniszteri küldött, 
ha legjobbak, ha leghivatottabbak is, még nem képesek 
kitűnő iskolát létesíteni. Éhez mindenekfelett tanár kell 
és pedig olyan, akinek diplomája a szivbe van beírva, 
aki nem élősködni akar a hivatalban, hanem hatni, 
alkotni, gyarapítani ; hogy a haza — mint a költő lelke 
álmodta — fényre derüljön. 

Ez volt meggyőződésünk mindig s épen ezért 
tűnődve és aggódva néztük s olvastuk azt a tavaszi 
záporként omló sokféle rendszabályt és utasítást, amely 
felülről, reform címen, hull iskoláinkra. Fájt nekünk, 
hogy azok szükségeseknek tekinttettek. 

Most már a hosszú esőzés vége felé jár. Leg- 
alább azt sejtjük abból a tavaszí mennydörgésszerű 
legújabb szabályrendeletből, amelyet a vallás- és köz- 
oktatásügyi minisztérium a kerületi főigazgatóságok- 
hoz legközelebb intézett s amely így hangzik: „Több 
oldalról merült fel panasz atekintetben, hogy némely 
tanártestlüetek az ifjúság felett, amidőn az testületileg, 
például istentiszteleten vagy más alkalov^imal is nagyobb 
számban jelen meg, nem gyakowlják a kellő felügyeletet, 
sőt, hogy némely tanárok egészen kivonják magokat a 
felügyelői kötelesség alól. Felhívom Címed, utasítsa a 
hatósága alatt álló összes középi'^koldk lanártestü léteit, 
hogy minden alkalommal, midőn a tanuló ifjúság 
nagyobb számban s különösen midőn kötelességből jelenik 

meg valahol, a szükséges felügyeletről gondoskodjék és 
pedig a dolog fontossága szerint vagy az egész tanári 
testűiéi legyen jelen, különösen, midőn a megjelenés 
példaadással is jár, vagy a felügyelet oly mérvű legyen, 
hogy az ifjúság kellő szemmeltartása lehetségessé váljék. 
Ha Címed a tanári testűletek által megállapítandó módot 
és mértéket, melyet Címednek fölterjeszteni tartoznak, 
elegendőnek nem találná, mindannyiszor saját hatásköré- 
ben állapítsa meg, az illető tanintézet viszonyai szerint^ 
a felügyeleti szabályzatot és őrködjék szigorúan afelett, 
hogy a tanárok minden kivétel nélkül, e nevelői tisz- 
tüknek kellőleg megfeleljenek." 

Mélyen megdöbbenve olvastuk e rendeletet és 
mégis, ha ily kicsinyek nem volnánk, mint vagyunk, 
gratulálnánk érte az illető minisztériumnak, aki kezd 
és mer végre rátalálni a szeg fejére. Ilyesmit vártunk 
mi — ha már egyszer szabályok váltak szükségesekké — 
a középiskolák és mindenfajta iskolák egyik legfőbb 
aranyszabályául. 

Mert való — szomorú való az — hogy főleg az 
újabb szabású tanárok között sokan vannak, akik állásuk 
nevelői hivatása iránt érzéketlenek; akik búvárkodni, 
tanítani, sőt jó haszon reményében könyvet írni is 
készek és hivatottak ; de a tantermen kivííl nem tartják 
magukénak, reájok tartozóknak a növendékeket. Elejtik 
tehát a tanári hivatás nehezebb felét. 

Azok a tapasztalatok, amelyeken a kérdéses minisz- 
teri rendelet alapszik, bizonyára az állam által fentartott 
iskolákban vonattak el s a rendelet is azokra szól. Mi 
ezúttal még nem is vesszük magunkra s ha mégis 
hajlandók vagyunk üdvözölni, annak oka az, mert a 
középiskolák tanárait ma az állam képezi már a feleke- 
zetek számára is, s közel az idő, midőn az új emberek 
nálunk is többségben lesznek s velők együtt — esetleg 

— az állami iskolákban tapasztalt bajok is sajátunkká 
válhatnak. 

Eddigelé — mikor a túlsó oldalról kígyót, békát 
kiáltottak reánk s mindent megpróbáltak, hogy com- 
promittáltassunk a közvélemény előtt — úgy éreztük, 
hogy, ha sok tekintetben nem mérkőzhettünk is az állam 
által berendezett intézetekkel, egyben mindenesetre 
felettök állunk, s ez épen tanáraink nevelői tapintata s 
e nehezebb liivatásuk szolgálatában tanúsított hűsége és 
készsége volt. És ez az egy, fényesen kipótolt sok apró 
hiányt. Gondjok volt tanárainknak, hogy szülők hiányá- 
ban szülők legyenek, s ha nem fényeleghettek épületek- 
kel, a tantermek berendezett voltával s ha nem ragyog- 
hattak világfiakként ; de volt szívok a tanulók sorsa, 
helyzete iránt, s figyelmök arra, hogy a belső ember 
érzelmeivel, a szülök szeretetével forduljanak növeltjeik- 
hez s ne tekintsék fáradtságnak s tűrhetetlen robotnak 
templomba járni velők s leszállni hozzájuk hajlékaikba, 
sőt széttekinteni még a növendékek holmija között is. 

Ma már ezek az aranyidők kezdenek tőlünk is 
elsietni. A tanári hivatalt sokan méltóságnak tekintik és 
nem szolgaságnak; hivatalnak és nem hivatásnak. A 
növendék gondja, baja, vallásossága, házi s társadalmi 
magaviselete csak keveseket érdekel, s jó ha ezek aztán 
ki nem gúnyoltatnak. Az állami minta, mint minden 
egyébben, úgy ebben is követőkre talál. Fájdalom, de 
igaz ! Kezdünk sokat adni mi is a látszatra, a csengetyű- 
szóra, a másodpercekre kiható pontosságra. Szigorúan 
megtartjuk a törvény által szép számban reánk rótt 
tanórákat ; de amint ezeket lemorzsoltuk, kivetjük fejünk- 
ből az iskola és növendékek gondját s áldozik kiki 
közülünk a maga isteneinek; a növendék pedig élvezi 
a zavartalan szabadságot, vagyis hányódik-vetődik a 
fejletlen ösztönök szelei között. 

Minden tisztelet az irigylésre méltó, de sokszor 
kicsinyelt kivételeknek ; azoknak, kiket a modern áramlat 
el nem sodort ; akik — fiatalon bár — a régi iskola hívei 
a halálig. Mert vannak, még ma többen vannak ilyenek is ; 
de félnünk lehet a terjedni kezdő vészes divattól, s épen 
azért szívesen üdvözöljük a miniszteri rendszabályt, amely 
hivatva van e pusztító szél forgását még idejekorán be- 
dugni. Az ilyen példaadás leginkább is illik az állam- 
hatalom képviselőjéhez, akinek szava messze hangzik. 

De mi azt hisszük, hogy még e rendszabály, ez 
a kemény ítélet sem lesz elegendő a létező baj orvos- 
lására. A tanári testületek -— ott, ahol szükség van reá 

— kétségtelenül meg fogják tenni a lehetségest avégett, 
hogy közelebb simuljanak a növendékhez, s hogy 
valamennyire nevelők" is legyenek és nemcsak tanítók. 
Ha meg nem tennék, majd megteszi a tankerületi 
főigazgató s ez lesz aztán a keserű és megalázó ítélet 
a tanári kar hivatottsága ellen. Lesznek — szinte halljuk 

— kifogások, mentegetőzések ; a gregarius tanár hivat- 
kozni fog az osztálytanárra ; ez az igazgatóra, akinek 
kezében van a felügyelet joga, hatalma. És az állami 
intézetekben nem is épen ok nélkül; mert ott az igazgató 
csakugyan elnyelte az egyesek jogainak nagy részét, 
akik aztán az elvesztett jogokért jónak látták a jogokkal 
járó kötelességekből is átengedni az igazgatónak. Hol 
az igazgató minden, igen természetes, ha a közönséges 
tanár csak annyi óhajt lenni, amennyivé épen múlhatat- 
lanul lennie kell. Ezért borzadtunk mindig az állandó 
igazgatóság gondolatától, bizonyos kiválóan fontos jogok- 
nak egy személyben hosszú időre való összpontosításától. 
Sőt borzadunk még most is ; mert a rendszabály által 
panaszolt baj egyik okának épen azt tartjuk. Megosztott 
jogokat, megosztott felelősséget vélünk célravezetőnek az 
iskolák igazgatásában és a növendékek vezetésében s 

Jelügy eletében. Enélkül csak kényszerített javulás fog 
beállani, csak erőszakolt lesz az egyesek megváltozása 
s épen ezért jóformán eredménytelen is. 

Ha pedig ez nem következhetnék be, talán a 
bureaucratismus, talán más igen fontosnak képzelt okok 
miatt: akkor — hogy a baj gyökeresen kiirttassék — 
meg kell változtatni a tanárképzés mai divatját s úgy 
kell előkészíteni a leendő tanárokat, hogy azok hivatásuk 
nehezebb fele iránt is kifejlett érzékekkel bírjanak. E 
célra pedig, legalább a mi hitünk szerint, a nagyvárosi 
tanárképzés nem alkalmatos. 

Abban az örökös zsibongásban, abban a vásári 
életben, amivel csak a mi fővárosunkban is találkozunk, 
elvész a tanár és a tanítvány egymásra nézve az iskolán 
kivül. A nevelői hatás szinte lehetetlen. A tanárképző- 
intézet növendéke megtanulja vagy legalább feljegyzi 
szépen az elméletet ; talán le is tudná rajzolni a tanárt 
az ő eszményiségéhen. Ö is, az elmélet hirdetője is, 
abban a meggyőződésben élnek, hogy a legjobbat 
cselekedték s a legüdvösebbet tanulták. A gyakorlati 
életben azonban az elvek a papíroson maradnak: mert 
hát gondol-e arra a tanárképezde tanára, hogy ő még 
példával is megpróbálja ránövelni tanítványait a gyakor- 
lati életre. . . ? Templomról, istenitiszteletről ki beszélne 
egy nagy városban, ahol annyi más élvezet kínálkozik ? 
Tanár és tanítvány fegyelmezhetik-e ott egymást ilyen 
tekintetekben ? Aligha ! Aki pedig — hogy úgy mondjuk 
— meg nem szokta elég korán ily irányban is a példa- 
adás terhét, az kiveti azt nyakából és él egyoldalúlag 
a maga jónak képzelt módja szerint és nem érez semmi 
lelkiismereti nyughatatlanságot. Szívesen elismerjük a 
nagyvárosok sokféle előnyét ; de világpolgárias jelle- 
güknél fogva nem arra valók, hogy tanárokat képezzenek. 

Midőn ezért elitéinivalót talál a miniszter a maga 

tanáraiban, s lehetségesnek véli, hogy még a tanár- 
testületek sem fognak eléggé gyökeresen intézkedni a 
baj megszüntetése végett : jó lesz ha végigbirálja a baj 
indító okait s a tanár-képezdének már sokak által kívá- 
natosnak ismert reformját megkísérli. 

Különösen kisvárosok számára ne akarna a fővá- 
rosban képezni tanárokat ; mert más ott és itt a levegő, 
más a szív, mások az igények. Itt szerénység és aláza- 
tosság ruhájába öltözködött emberek hathatnak üdvösen 
csupán ; amott beválhatnak a világpolgárok is. Itt 
mesterekre van szükség ; amott győzhet a puszta tudo- 
mány is. Itt örökösen látjuk egymást és megbíráljuk 
egymás tetteit ; amott hidegen és észrevétlenül járhat el 
egymás mellett tanár és tanítvány. Itt felelősök vagyunk 
minden lépésünkért ; amott elég lehet a tanórák pontos 
megtartása is. Ott elvégezheti a felügyeletet maga az 
igazgató is; itt mindnyájunknak felügyelőknek kell 
lennünk, különben „Róma ledől és rabigába görnyed." 

„Ha Isten csakugyan ki akarná tüntetni az embert 
a többi teremtmények között: akkor a tanítói pályára 
egészen külön lényeket teremtene." így fakadt ki vala- 
mikor egy megkeseredett szívű szüle, akinek gyermeke 
— a felügyelet hiánya miatt — lejtőre jutott. De mert 
„az Isten nem személyválogató," tehát az államhatalom- 
nak s általában az iskolafentartó testületeknek kell úgy 
intézkedniök, hogy a tanárban a szükséges különleges- 
ség feltaláltassék, hogy az ne csak tanár, hanem nevelő 
is legyen és „ fényi jék az ő világossága." 

KÜLFÖLDI STIPENDIUMAINK. 

(A CONVENT FIGYELMÉBE !) 

A 16. és 17. század protestáns papjai között 
egész hatalmas iegio volt a tudósok száma. Amit nem 
adhattak meg a hazai tanintézetek, azt megszerezték 
odakünn, ahová a nagyok híre és a íudvágy vonta őket, 
s az itthoni gazdagok támogató keze segítette. Széles 
látkörrel, a tudomány szerelmével tértek haza, s itthon új 
időszakot hoztak létre a nemzeti művelődés történetében. 

Az a belső viszony, amely a mondott időkben a 
külföld és hazai protestantismus között létezett, s amely- 
nek erősbödése mindkét félre ugyanazon szempontból 
volt kívánatos, azáltal pecsételtetett meg, hogy úgy a 
hazai intézeteknél, mint a külföldön bizonyos stipen- 
diumok keletkeztek, a melyek szárnyaivá lettek a sze- 
gény, de kitűnőnek ismert ifjak tudvágyának hosszú időre. 

Midőn azonban a külföldi szabadabb szellem nagy 
hullámokat kezdett vetni, itthon gondoskodott az állam- 
felsőség arról, hogy ifjaink a stipendiumokat ne hasz- 
nálhassák, s a külföldi szellemmel, legalább közvetlen 
érülközés folytán, meg ne ismerkedjenek. Ez az abso- 
lutistikus óvatosság idézte elő azt a szerencsétlenséget, 
hogy odakünn kezdtek rólunk megfeledkezni, stipendiu- 
maink gyümölcstelen tökéknek tekintetvén, azokat más 
célokra használták fel, s a korábban még tiszteletreméltó 
magyar nevet kezdte belepni a külföld szemében a rozsda 
és penész. Maga a hazai absolutismus is segített rajta, 
hogy régi jó hírnevünk devalváltassék s összes dicső- 
ségünk ne terjedjen túl a pusztákon, azok csikóin, 
betyárain és cigányainkon. 

Majd újra fordult a világ, s nekünk is út nyilt az 
idegenbe. Csakhogy ez időre már künn is, benn is meg- 
szűnt a latin nyelv uralma, s ifjaiknak — ha túl akartak 
menni a hazán — a szegénység mellett a német vagy 
valamely más nagyhatalom nyelvével is birkozniok 
kellett. A nyelv azonban kisebb akadály volt a szegény- 
ségnél, amelyet tudvágygyal bajosabb legyőzni, mint a 
tudatlanságot. A szegénység legyőzésén pedig nem igen 
munkálkodhattak közre tanintézeteink sem, amennyiben 
a változott viszonyok közölt a lelkes alapítók elfeledték 
külföldre szóló stipendiumok alapítása által ápolni a 
jövőt. Úgy tudom, hogy összes ev. ref. tanintézeteink 
külföldre szóló stipendiumai csekélységek a szükséghez 
és ahoz az eredményhez képest, amely a külföldre járó 
ifjak állal ev. ref. egyházunk egyetemére háramolhatik. 

A sárospataki főiskolának van például : egyetlenegy 
külföldre szóló stipendiuma, az u. n. „Barcianum," 
melynek kamatja évente 126 frt. Legyen áldva ezért is 
az alapító emlékezete ! A debreceni, budapesti, nagy- 
enyedi főiskolák talán elébb állanak e tekintetben ; de 
azok elöljárói is sokszor érezték már magokat szegé- 
nyeknek, midőn 20 — 40 végzett ifjú közül nem volt 
módúkban 2— 3-nál többet a további búvárkodás útjára 
elindítani. Pedig a vállalkozásra kész lelkek száma ott 
is, mint nálunk, okvetlenül nagyobb az alapítványok 
kicsiny számánál. 

Van — igaz — külföldön még egy pár egyetem, 
amely a magyar ifjak számára alapított stipendiumokat 
nem használta fel, s az, aki eléggé élelmes, ki is iga- 
zithatja magának az ilyen jótéteményt ; de még az ilyen 
ösztöndijakkal együtt is édes-kevés az, amire szemét 
vetheti a szakiskola porát lerázni készülő növen- 
dék. Évenkint 4 — 8 ifjú megy legfölebb külföldre ev. 
ref. iskoláink végzett növendékei közül ! Oly csekély 

szám, — pedig ennyire sem igen rug az évi átalány — 
hogy igazán gondolkozóba kell esnünk az iskolafentartók 
egykedvüségén, amely lyel kitűnően végzett növendékeik- 
kel szemben viselkednek ! 

No de ne nevezzük egykedviiségnek a mulasztás 
okát, hanem mondjuk no szebben : szegénységnek. Mert 
igaz, igen igaz, hogy szegények vagyunk. Az oktatás- 
ügy sokféle reformja temérdek pénzünkbe került, s míg 
igyekeztünk azon, hogy helyünket a nemzeti művelődés 
egyre fokozódó versenyében megtarthassuk, nem volt 
időnk s tehetségünk arra, hogy időről-időre támadt 
veszteségeinket felszámíthassuk s a hiányokat fedezhes- 
sük. Iskolánk becsületét akarván védelmezni és meg- 
menteni, nem törődhetünk eléggé a jövőnek messzebb 
időre szóló munkálásával, s azok is, akiket jó szeren- 
cséjök és nemes szívok alapítványozókkú tehetett, inkább 
az egyház és iskola kézzelfogható szükségleteire gon- 
doltak, nem pedig a jövőre s annak építésére. Magok 
a fentartó testületek is jobban elfoglalták magokat a 
jelen bajaival, semhogy az iskolán túleső önképzés 
elősegítése eszökbe juthatott volna, s erre irányozhatták 
volna a jószívű adakozók figyelmét. 

Pedig a változott viszonyok is utalhatták volna 
őket erre, amelyek különösen végzett növendékeinknek 
váltak kiválóbban ellenségeivé. Régebben ugyanis a 
szoros értelemben vett szaktanfolyam elvégzése után, 
nem űztük ki diákjainkat az élet bizonytalanságai közé. 
Egy részök itt várta az academica rectoridt, másik részök 
pedig törte magát, tanúit, tanulmányozott, hogy a pri- 
marhisi kar szellemi aristokratái közé bejuthasson, s 
magának iriíjyelt állást vívjon ki. Mint tudva van, ma 
már a gimnáziumok újabb szervezése következtében a 
piiniariusi intézmény, ez az egészen sajátos protestáns 
tanárképezde, megszűnt; a tanítóképző-intézetek pedig 

eltemették az academica rectoriát, holott legalább a jókra 
nézve bizonyára ez is jelentékenyen befolyt a szellem 
fejlődésére. A tanítás által való tanulás ugyanis mindig 
a legbiztosabb ismeretekre vezérel, s még az a jó oldala 
is megvan, hogy méltányossá is lesz a íanitás nehéz 
terheit emelök iránt. 

A dolgok természetes rendje szerint az ifjúságnak 
eme veszteségeit kárpótolni kellett volna, lehetőleg 
azonnal. Azonban évek tűnnek, évek múlnak, s még 
ma is alig tettünk valamit a kárpótlás végett; pedig a 
mélyebben szemlélő már is tapasztalhatja, hogy csak 
ama két nevezetes előny elvesztése is látható nyomokat 
hagyott maga után papságunk egyetemén. Ritkább — 
hogy nyiltan szóljunk — papjaink sorában ama kutatási 
vágy és az ezzel járó mélység, amelyek a régi primá- 
riusokat előnyösen jellemezték. A könyvek szerelme, a 
könyvgyűjtés is primariusi erény volt. Túl az iskolán is 
elkísérték őket régi erényeik és súlyt kölcsönöztek a 
papság értékének. Az iskola falai között köztanítók gya- 
nánt működvén, megszerették az iskolát és annak fel- 
adatát. Igazán, bizonyos szellemi aristocraíiát képeztek^ 
mert múltjokban, régi nevökben, némi ösztönző ere- 
jük volt a további önképzésre. A rectoriák pedig még 
anyagi tekintetben is kívánatosak voltak, sokan a 
tanítói jövedelemből vetették meg boldogabb jövőjük 
alapját. 

Most — ismételjük — szinte kiűzzük végzett diák- 
jainkat az életbe, a bizonytalanságba, vagy jobb esetben 
a káplánság ingoványai közé ; tehát siettetjük ifjaink 
megérését, s épen ezért sokra nézve gyűlöletessé tesszük 
a tudományt. A gyöngék, a középszerűek nem vesztenek 
így sem ; de igen a jók s a legjobbak. Ezek nincsenek 
kárpótolva az elveszett primariusi intézmény és recto- 
i'iáért semmivel ! Amivel kárpótolhatok volnának : a kíil- 

földi vagy külföldre szóló stipendiumok, ahelyett, hogy 
szaporodtak volna, megfogytak. 

A jelen már kezdi érezni e többszörös veszteség 
hátrányait. Igen tehetséges ifjak csüggedt fővel és aggódó 
szívvel lépnek az életbe és zúgolódnak a szomorú kilá- 
tások miatt. Az ilyen hangúlat pedig nem vezérel senkit 
a pieriai forrásokhoz, s jaj nekünk, ha a mieink közül 
azokból kevesen fognak meríteni ! 

Egyetemes conventünk megtette már, a vesztesé- 
gek lehető fedezése végett, a legelső lépést. Feladatául 
tűzte ki, hogy a külföldi stipendiumokat kikutatja, s 
illetőleg kipuhatoltatja, s az elveszettek visszaszerzését 
megkísérli. Lapjainkban volt e kezdeményezésnek némi 
eredménye ; de általában nem mutatkozik e kérdés körül 
olyan érdekeltség, mint aminőt mégérdemelne. Felhívjuk 
azért a conventnek sokképen elfoglalt figyelmét a kül- 
földi stipendiumokra ; mert sok jót várunk azok szapo- 
rodásától egyházunkra s iskoláinkra egyaránt, s illendő- 
nek is tartjuk, hogy a múlt idők előnyeiből legalább 
annyi mentessék meg végzett növendékeink számára, 
amennyi a változott viszonyok között is megmenthető 
és üdvösen alkalmazható, 

A stipendiumok kipuhatolását, s amennyire lehet- 
séges újakkal való szaporítását, a papok és tanárok 
szellemi értékének emelése végett egyaránt óhajtanunk 
kell. De mert a convent mindent nem tehet : arra kell 
működnie az egyes iskolák elöljáróinak, sőt az egyes 
protestánsoknak is, hogy az adakozók figyelmét, a na- 
gyok, gazdagok áldozatkészségét elvégre erre a szük- 
ségletre is ráirányozzák, s újabb-újabb alapítványok 
által módot nyújtsanak a legjobbaknak arra, hogy egy- 
házunknak dícsekvéses oszlopaivá fejlődhessenek. 

Az új idők erős versenyében nekünk nem szabad 
a legelsők sorából leszoríttatnunk. A világ most már 



197 



többet tud rólunk, mint csak nemrégen is. Országos 
kiállításunk által — úgy mondják — a nagy nemze- 
tekhez emelkedtünk fel ; országos törvény alapján fel- 
vergődtünk a főrendek közé ... Ez utóbbit főleg a 
convent akarta így ; akarja hát azt is, hogy leendő pap- 
jainkra nézve a magasabb kiképzés útja mind jobban- 
jobban hozzáférhetővé legyen. Ha nincs protestáns 
tanárképezdénk, legyenek legalább bőszámű külföldi 
és külföldre segítő stipendiumaink. 

TEREMTSÜNK KÜLFÖLDRE SZÓLÓ 
STIPENDIUMOKAT! 



Hajdanában, mikor a latin nyelv a tudomány közös 
nyelve volt, minden becsvágyó diák a maga, egyháza 
és a tudomány iránt való kötelességének ismerte felke- 
resni a külföldi egyetemeket s odaülni egyik-másik nagy- 
nevű tudós lábaihoz és szívni annak ajkairól a bölcse- 
ségnek kibeszélhetetlen édességü mézét. Itthon pedig 
eltelt az öregek lelke boldogsággal és büszkeséggel, a 
mint meghozta a hír egyik-másik magyar ifjú kitüntetését 
s a protestáns egyház nem szűkölködött, szükség esetén, 
a harcosokban. A 16. és 17-ik századok magyar tudó- 
sain s protestáns theologusain végigtekinteni felemelő 
látvány ma is, 

Dehát hol vette a magyar prot. egyház az anyagi 
erőt a külföldi élet terheihez ? ! Fejedelmek, nagy uraink, 
versenyezve keltek a tudvágyó ifjak nemes törekvéseinek 
támogatására. Köztudat volt, hogy a külföld látogatása 
szükséges s ez a köztudat föfonásává lett az anyagi 
erőnek. Főiskoláink magok is úgy rendezkedtek be, 
hogy egyes növeltjeiknek a külföld látogatása hivatalos 
kötelességökké vált. Sárospatakon például a szeniornak 
okvetlenül külföldre kellett mennie, ha széniori évét 
eltöltötte, különben pedig felelősségre vonta a kerület és 
— szégyenére a vonakodónak — széniori jövedelmének 
egy részét vissza kellett fizetnie I ! 

Az eredmény az lett, hogy papságunk körében 

mindig jelentékeny százalékot képeztek azok, akik 
megtudtak ülni a tudós könyvek felett, s akik nem 
sajnálták a tudományért a lámpa-olajat. Egy-egy tanári 
kathedra megüresedése nem okozott fejtörő gondot a 
kerületek vezetőinek s az iskolák elöljáróinak ; a pap- 
ság rendesen kiegészítette a hiányt. Csak lapozni kell 
a multak könyvében s nem egy-két példára akadunk 
hamarosan, a melyek a mellett bizonyítanak, hogy a 
papi kathedrának a tanárival való felcserélése szerencse 
volt a tanintézetre s egy-egy ember kidőlte nem idézett 
elő rázkódást az intézetek életében. 

Az idő azonban nagyot változott. Fejedelmek, fő- 
urak és főúri asszonyok vagy épen nem, vagy csak 
elvétve gondolnak újabban a protestáns egyház sorsá- 
nak könnyítésére s jövőjének ilyen vagy amolyan ala- 
kulása miatt nem fáj a fejők gyakran még azoknak sem, 
akik őrálló helyekre emeltettek. Megszűnt a latin nyelv 
divata ; de hát ez nem baj ; ez inkább szerencse. Meg- 
szűntek az úgynevezett academica promotiók, amelyek 
pedig szintén sok jeles ifjú szárnyait segítették kibon- 
tani ; megszűnt — s ez már komoly hiba ! — a szenio- 
rok ellenőrzése, akik — bizony már régóta — vagy el- 
költik szép jövedelmöket itthon, vagy (ez is megtörtént 
s ez még a jobbik eset) tőkét gyűjtenek a jövendő anyagi 
jóléthez; de arra még csak nem is gondolnak, hogy 
nekik ~ ha nem kényszerbői, legalább a régiek nemes 
példájára — gyümölcsözővé kellene tenniök jövedelmö- 
ket, szellemi tőkéjük növelése által. Külföldre menő sze- 
nior, ez ma nálunk a fehér hollók közé tartozik!! 

(Jgy tetszik nekünk, mintha e ponton nem a fiatal 
embereket illetné a vád. Úgy tetszik, mintha szándéko- 
san-e, nem-e: elfeledték volna a múltat s a szenior névvel 
összenőtt emlékeket azok, a kik felette állottak s álla- 
nak a szenioroknak. Bizonyos érdek vagy lágymeleg- 

ség lehetett az oka, hogy a jónak bizonyult szokást 
szegre akasztottuk, holott annak folytonos fenntartása 
mellett évenkint legalább egy-egy jóravalót ifjút nemesen 
kényszeríthettiink volna arra, hogy a pieriai forrásból 
mélyebben merítsen s a kerület szellemi súlyának növe- 
lésére esetleg igen jelentékenyen is befolyjon. 

De hibáztunk egyébben is. Ott nevezetesen, hogy 
amit a változott viszonyokban vesztettünk, nem igye- 
keztünk kárpótolni célszerű intézkedések által. Bethle- 
neket, Lorántffy Zsuzsannákat stb. nem teremthetünk ; 
de szegényebb világunkban is elég gazdagok lettünk 
volna arra s azok vagyunk még ma is, hogy egyes 
nagyok hiányában a kicsinyek összesített erejéből sze- 
rezzünk magunknak kárpótlást. A temérdek új és újabb 
bajok s szaporodó terhek között elfeledtünk egy olyan 
bajon segíteni, amelynek fennmaradása egyre jobban 
meglátszik szellemi életünkön. Mondjuk ki nyíltan, hogy 
ma, mikor fejlődésben van egész iskolai életünk, nem- 
zeti műveltségünk ... ma saját édes felekezetünk kebe- 
lében kevesebb az u. n. tudós pap, mint volt régen s 
műveltségünk — iskoláink berendezett volta mellett is — 
bizonyos felszínesség s felületesség hibájában szenved. 
Miért ? ! Mert a legtöbb, akit az iskola falain belől ége- 
tett a tudás vágya, künn a lenyűgöző viszonyok között, 
átadja magát a boldog pihenésnek, mint valami hosszú 
útról érkezett vándor. 

De ha megmaradna is a hajlam, nincs alkalom, 
eszköz, út, mód annak kielégítésére s fejlesztésére. 
Nincsenek magasabb igényeket kielégítő könyvtárak a 
parokh iákon ; mert nincs elegendő tudás- vágy még ott 
sem, ahol az anyagiakban dúskálni lehet. Hajdan egy- 
egy meghalt papnak egész nagy s értékes könyvtára 
maradt s például a sárospataki diák, sőt a professor is 
szívesen sietett egy ilyen könyvtár elárverezésére. Ma ez 

az eset már nem fordul elő ; évek óta nem árvereztek 
Sárospatakon papi könyvtárakat ! ! 

Dehát hogyan tartozik ez a dologra ! ? Csak úgy, 
hogy az ilyen elárverezett könyvtárak néhai tulajdonosa 
legtöbbnyire a külföldön is járt papok köréből telt ki, 
akik itthon is, gyakran nyomasztó szegénység mellett is, 
hívek maradtak nemes szenvedélyökhöz s leikökben a 
tudás olthatatlan szomjúságával föl tudtak emelkedni a 
nyűgöző viszonyok fölé. 

Igaz, hogy már itthon is dús forrásai vannak a 
•tudománynak. Egyetemeinken sokat meg lehet tanulni, 
amit eddig csak a külföld adhatott ; de még emellett is, 
főleg thcologiis emberre nézve szükségesnek Ítéljük a kül- 
föld látogatását: tehát szükségesnek a külföldre szóló 
stipendiumokat is. Az a jó oldala van a külföldnek a 
tanulni vágyó végzett ifjúra nézve, hogy távol a gyakran 
fejére növő viszonyoktól, nyugodtan élhet egy eszmének^ 
egy iránynak s az itthon tanultakat mások nézeteihez 
mérvén, önálló nézetre emelkedhetik s a kutatásra mara- 
dandó ösztöne támad. És ez elég fényes eredmény ; 
megérdemli, hogy érette lelkesüljünk s ha kell áldozzunk 
is. Papságunk tudományos színvonala követeli, hogy 
áldozzunk is valósággal ! ! 

Teremtsünk azért külföldre szóló stipendiumokat I 
Teremtsen mindenekelőtt a tiszáninneni egyházkerület ; 
mert, ez idő szerint, aligha nem mi vagyunk a tekin- 
tetben az utolsók, vagy iegfölebb no: utolsó előttiek! 

Az ember lelke belefájul, mikor láíja, hogy 3—4 
végzett ifjú milyen örömmel képezné magát tovább . , , 
és nincs módjában. Szegény maga, szegények pártolói s 
még nem is eléggé élelmesek a kínálkozó előnyök le- 
foglalására. Pedig milyen sok szép tőke vesz így el, 
a mihez hejh ! beh jó volna a szorongató szükségben 
hozzá menekülni ! Hányszor történt már meg, hogy 

tanár-halál esetén felkészültségű, vagy épen csak frissé- 
ben készülgeíö emberrel kellett megelégednie a kerü- 
letnek? Hányszor történt, hogy az új tanár szárnypró- 
bálgatásait megérezte a tanuló ifjúság ? ! Hányszor tör- 
tént, hogy későn eszmélődtünk s a 12-ik órában kap- 
tuk elő egy-egy fiatal emberünket s láttuk el nagy fös- 
vényen külföldi útravalóval?! Az meg épen alig-alig 
történt újabb időben, hogy szakképzett férfiakban válo- 
gathattunk volna . . . ! ! 

Óh pedig, ha következetesen, évről-évre 2—3 ifjút 
küldhetünk vala ide vagy oda további önképzésre : 
mennyire másként állana a dolog ! Lett volna eddig 
is és volna most is mindig jól elkészült emberünk több 
is, akik, ha a szükség úgy kivánja, legott beülnek egy- 
egy tanári kathedrába vagy tevékeny szerepre vállalkoz- 
nak a kápláni és papi vizsgálatokon s tiszteletet szerez- 
nek mindenfelé a lelkészi karnak. 

A tiszáninneni egyházkerület érdemnek tekinti 
papválasztási szabályai szerint a külföldön járást ; módot 
is kell azért nyújtania, hogy legkitűnőbb diákjai ez érde- 
met megszerezhessék ! A kerület látja hasznát ! ! 

Nem új dolgot mondunk. A „Sárospataki Lapok"' 
mióta fennáll — egy vagy más alakban — évről évre 
mozgatja ezt a kérdést, de még eddig csekély eredrnény- 
nyel. Valamelyik igazgató egy karácsonyi pátensben is 
izgatott e tárgyban ; de az ő izgatása is csak kiáltó szó 
maradt. Pedig a külföldön szerezhető stipendiumok — 
mint az eddigi kutatók bizonyítják — nem igen kecseg- 
tetők; egy részöket épen a mi részvétlenségünk semmi- 
sítette meg; amennyiben t. i. megszoktuk azokat igénybe 
nem venni, miért is az érdekelt intézetek nagy okosan 
— más célokra használták fel azokat. 

Az idő lelke komolyan int, hogy ezentúl éberebbek 
legyünk! Ellenfeleink a tudomány fegyvereivel próbálják 

visszavívni az ö régi dicsöségöket. A kor követelőzik s 
megvárja azoktól, akik lelkeket legeltetni vannak hivatva, 
hogy hivatásuktól minden tekintetben áthatottak legye- 
nek ! Siessünk azért s találjunk űtat-módot külföldi sti- 
pendiumok alapítására. Kényszerítsük s ha kell : segít- 
sük széniorainkat régi kötelezettségök teljesítésére s 
teremtsünk tökét!! A kerület, a főiskola, egyes jómódú 
nagyok s mi a szegények is, áldozzunk a nehéz idők 
dacára is, s ne nyugodjunk addig, míg erre a magas 
célra évenkint legalább 1600 — 2000 frtot nem szentel- 
hetünk. A kerület fejei kezdjék meg az izgatást ! Lehet, 
hogy alapító is akad, még ebben az „adópréses világ- 
ban" is. Akadhatnak egyházak is, amelyek anyagi jólét- 
ben élvén, ilyen célért készséggel áldoznának egy pár 
száz forintot. Csak meg kell próbálni; hirdetni kell a 
háztetőkről is, hogy mindenki hallja és tudja, hogy hol 
vagyunk leggyengébbek s hová kell a mielőbbi segély ! ! 
Ki tudja, mely egyházközség szülötte, mely család sarja 
lesz boldog egy ilyen alapítvány által ? ! 

Lelkesedjék a fiatalság is ; sőt áldozzék saját fillé- 
reiből az is, igy mutatván meg, hogy igazán eped a 
tudomány után. Örömmel tudjuk, hogy a sárospataki 
ifjúság lapja bolygatja e tárgyat s nyughatatlankodik a 
létező állapotok felett. A tiszáninneni kerület, mint sze- 
rető szüle, bizonyai a nem dugja be füleiv a kiáltó szó 
előtt! ! Úgy legyen. 

AZ ISKOLAI ÉV ELEJÉN. 

Szeptember hóba jutottunk. Az iskolák csengetyüi 
megszólalnak s a néma falak csendjét felverik a múzsák 
előcsapatjai. Édes anyák könyezve ölelik gyermekeiket, 
édes apák komoly intelmekkel bocsátják útra fiaikat s 
lélekben együtt repülnek velők; róluk álmodnak, értök 
gyötrődnek napokig, hetekig. Hja! A szülei szeretet 
keményebb, mint a koporsó ! 

„Van-e jó helye; jól fog-e tanulni; nem jut-e rósz 
barátok hálójába?" Az iskola, a tanárok . . . ezek is 
mind fontra vettetnek ; a szülei szívnek joga van aggódni 
gyermekeiért. 

Bizony-bizony nehéz napok az iskolai év első 
napjai. Nemcsak a szülök, hanem az iskolafentartó 
testűletek is aggódva néznek eléje. Hogyis ne! Hiszen 
az iskolai év eleje egyúttal ítélet is az iskolák felett. . . 

A protestáns iskolákra különösen nehéz idők 
következnek az új esztendőben s ezek fentartói kétszeres 
aggodalommal hallják az év-nyitó csengetyűszót és 
várják a nagyközönség Ítéletét. 

Hogy ez az ítélet nem igen lesz kedvező, minden 
jel arra mutat. Miért? Azért, mert a protestáns érzület 
lankadóban van I Ki ezért a felelős, azt most nem igen 
keressük; de — fájdalommal valljuk — hogy úgy van. 

íme, mi történik ? ! . . . Kérdezd csak meg azt 
a könyező anyát, ki serdülő leányát útnak ereszti az 
idegenbe ; kérdezd csak meg : hová bocsátja, kiknek 
gondjai alá küldi gyermekét? Azt fogod hallani, az x. 

y. . .i zárdába. Te megbotránkozol s alig mered meg- 
kérdeni : miért ? Attól tartasz, hogy a szüle a maga 
felség-jogára hivatkozik. . . Oh nem ! Nem arra ! Azt 
adja okúi; hogy a szomszéd földesúr, a szomszéd kál- 
vinista pap, a szomszéd jegyző stb. leánya szintén oda 
megy. . . Aztán úgy halljuk — hogy ott nagyobb a 
felügyelet, szigorúbb a gond, több a simaság. . . Meg, 
ha már az ember költekezik, hát legalább mondhassa 
el, hogy a leánya nevelő-intézetben volt és nem holmi 
népiskolákban. Nos, ilyen a nagyközönség Ítélete. 

Dús jövedelmű püspökök, hogy a római kath. egy- 
ház újabbkori veszteségeit kiheverhesse, egész terv- 
szerűen követnek el mindent, hogy a szülék szívét 
magukhoz csábítsák. Csak úgy nő a sok leánynevelő- 
intézet s különösen ott, ahol a protestantizmus az ural- 
kodó elem. Palotákba járni, szegényes kálvinista iskolák 
helyett; fényt szívni, ragyogástól vakulni el . . . mily 
bódító és épenazért mily hatalmas eszközök az egyszerű^ 
csillogás nélküli prot. iskolák ellen. Aztán azok a nyájas 
schwesterek! Óh mily bűbájosán tudják átölelni a 
gyönge sarjat; mily édes csókot nyomnak homlokára 
s mennyi büverő van modorukban a szülőkkel szem- 
ben. . . Ki ne hódolna meg ennyi külső-belső vonzerő 
előtt? Hát a vizsgák, a névnapok, az ünnepek, a kará- 
csonyfák s ki tudja mennyi más szemfényvesztés ! . . . 
És a szegény prot. szüle boldognak érzi magát, hogy 
leányát apácák nevelik, káplánok oktatják, kanonokok, 
püspökök dicsérik s gyönyörrel hallja, tudja, hogy a 
kicsiny a schwesterek kedvence, hogy a főúr őt külön- 
bözteti meg, neki engedvén először megcsókolni az ö 
felszentelt kezét ! ! . . . 

Én Istenem ! hová sülyedtünk ? ! . . . 

Hátha még megtekintjük azokat a zárdai tan- 
könyveket, amelyek mind tömjén-illatot lehelnek ; ha 

tudjuk, hogy római kath. író szerint Bocskay, Betiiien, 
Rákóczy lázadók voltak s a mi reformátorainkat csak 
a buja gerjedelem késztette az egyedül idvezítö egyház 
elhagyására ; ha továbbá elgondoljuk, hogy a zárdákban 
a nőiség eszményképei bizonyára nem a Lorántfy Zsu- 
zsannák ; nem a Bornemisza Annák és Patócsy Zsófiák, 
hanem a Báthory Erzsébetek ... óh ekkor elszorul a 
szívünk és szomorú kérdőjelként állunk meg az új év 
küszöbén. 

Hajdan egy gondos jó édes anya maga volt a 
leányának nevelő-intézete. Fonni, szőni, varrni, hímezni 
megtanult a leány otthon. Jó erkölcsöt, tiszta érzést 
elsajátított az édes anyjától ; főzni, sütni megtanult az 
édes anyjától ; vallásosán érezni, hitért, szent eszményért 
lelkesedni, azt is az édes anyjától tanulta meg. Ma az 
ilyen nevelésről már csak a regényekből tudunk. Ma 
már vinni kell a leányt a szülei háztól, hogy látköve 
táguljon, hogy idegen szokásokat lásson ; mert ma az 
édes anya a divatnak és önmagának él. Ma nem ér rá 
a szüle arra, hogy szíve szereltének tanítója s nem 
képes arra, hogy eszményképe legyen. . . 

Minden tisztelet a csekély kivételeknek, de bizony 
az ilyenek a fehér hollók közé számíthatók. 

Hát a fiúk nevelése ; hát az apák gondolkozása : 
az talán dicséretesebb ? I ... Óh nem ! Itt is temérdek 
a fogyatkozás ; ezen a téren is lankadóban van a proí. 
érzület, 

Prot. iskoláinkban régenten főurak gyermekei is 
otthon érezték magukat. Kitűnő nevelők vezetése mellett, 
elég volt nekik a prot. gimnázium s a prot. akadémia. 
Vagy ha elég nem volt is, de kötelességöknek ismerték, 
hogy a prot. nyilvános intézeteknek növendékei legyenek 
s a prot. növendékekkel együtt növekedvén, a prot. 
érzület és gondolkodásmód s bizonyos prot. erkölcsök 

elsajátítására alkalmuk legyen. Az alapjellemet a prot. 
iskolákban nyerték, ami irányadó volt aztán egész éle- 
tökre s kiható volt a protestantismus életére. A vész 
idején mindig biztosan számithatctt a prot. egyház a 
maga iskolájában nevekedett főurakra. 

Ma e tekintetben másként áll a világ szintén. A 
nagyvárosok s a nagyvilági igények elvonják főuraink 
gyermekeit iskoláinktól. És merre ? ! Fájdalom : legtöbb 
esetben ellenfeleink iskoláiba. Divat ma — szomorú 
divat ! — a jezsuiták kezébe juttatni a nagy családok 
sarjait, olyforma okok miatt, mint a leányokat a zárdák 
falai közé. A világ gonosz — mondja a szüle — hát 
hadd tanuljon az ifjú is gonoszságot! A világ csalfa; 
a világ álarcot visel ; hadd legyen csalfa s hadd viseljen 
álarcot az is, akié a világ. Egyenesség, őszinteség, 
igazságszeretet . . . ezek rosszul kamatozó tőkék a mai 
világban . . . nos, hát tanuljon a fiú a világért ; legyen 
világfi ! ! És megy és tanul I Az ősök hamvadó pora 
megmozdul a sirban ; de nem érzi senki. A fiú nem 
tud nagyapja egyházi érdeméről semmit ; a proíestás 
egyház nagy pátronusainak fiait, unokáit a jezsuita atyák 
tanitják mosolyogni és hajlongani. 

A kis urak aztán követik a nagyokat s a prot. 
iskolák maradnak a szegények iskolái s templomaink 
a szegények menedékhelyei. 

Minden tisztelet a csekélyszámú kivételeknek, de 
bizony az ilyenek fehér hollóknak tekinthetők. 

A lelkünk vérzik, ha tapasztaljuk világi férfiaink 
roppant tájékozatlanságát, felületességét az egyházi és 
iskolai ügyek körül. Fúy András dicsekedve írja Óra- 
mutatójában, hogy ő hallgatta Porkolábot, a sárospataki 
theologiai tanárt s követelte, hogy theologusnaktekint- 
tessék. Ma kevesebb egyháziassággal is megelégednénk 
a Fáy Andrásénál ; de azt is hiába keressük, hiába 

óhajtjuk. A világ lelke ellenünk harcol s elhódítja tő- 
lünk, intézményeinktől, templomainktól a világi elemet. 
Katholikus vagy állami és különösebben jezsuita mes- 
terek kezéből miként is várhatnánk mi kedvezőbb ered- 
ményt ? 

Milyen más lehetne egyházunk képe fiainak régi 
hűsége mellett ! ! Milyen más lehetne egyházi irodal- 
munk, ha jó protestáns nevelésben részesült nagy uraink 
és úrnőink együtt tudnának érezni a protestáns egyház, 
és iskola munkásaival ; ha gazdagságukból tudnának 
áldozni valamit a felekezet érdekeiért ? ! Milyen más 
lenne istenitiszteletünk, ha mi, szegények, énekünkben 
és imánkban összeolvadnánk azokkal, akiket az Isten 
fényes névvel és a földi igézet minden eszközével meg- 
ajándékozott ! ! 

Ma restellik az előkelők a prot. egyszerűséget s 
félnek a prot. iskolák demokratismusától, mert arisz- 
tokratábbak, mint voltak 48 előtt. S ez a félelem bizony 
nem a legutolsó oka iskoláinktól való tartózkodásuknak. . . 
E tekintetben osztozik velők az állam is s épenazért 
úgy irányozza az oktatás politikáját, hogy iskoláink körűi 
egyre szűkebbre vonja a kört, s közelünkben felállított 
s gazdagon berendezett intézeteivel elédesgesse növen- 
dékeinket. Látszólag nemzeti és egyetemes érdekek 
vezetik törekvéseiben ; a valóságban azonban a mi 
malmunkról veszi le a vizet s kezére játszik a katho- 
licismusnak ; mert az is, mint ez, uralkodni kivan a 
lelkek felett ; hódolatot követel, szolgákat és nem fiakat 
akarván kormányozni. 

Vajha ne kicsinyeinők a bajt, mely fenyegetően 
nő ! Vajha azok a világi nagyok, kiket még édes mieink- 
nek mondhatunk, megpróbálnák az idők lelkének meg- 
fordítását I Vajha a női szívek odafent visszafordulnának 
az elhagyott oltárokhoz és támadnának újra Lorántfy 

Zsuzsannáink, Bornemisza Annáink és nyomaikon aztán 
a kisebbek is nemesebb s egyliázunk és iskoláinkra 
nézve üdvösebb divatot utánoznának ! Oh akkor szebben 
hangzanék az új évet megnyitó csengetyü ; akkor boldo- 
gabban várnók kebleinkre a múzsafiakat s több remény- 
nyel néznénk egyházunk s iskoláink jövendője elé ! ! 



Dehát nem vagyunk-e magunk is okai a protes- 
táns érzület lankadásának és iskoláink lassú elnéptele- 
nedésének I ? Megteszünk-e minden lehetőt arra nézve, 
hogy intézeteinkben a jogos igények kielégíttessenek s 
az előkelők is otthonosságot találjanak ! ? Elöljárók, taní- 
tók, tanárok át vannak-e maguk is hatva a protestan- 
tismus szellemétől és feladatától ? 

Nem örömest ülünk a vádlók székébe; de kény- 
telenek vagyunk bevallani, hogy nem épen és nem egé- 
szen! Arra, igenis, van gondunk, mert felülről is nyo- 
matunk, hogy tantermeink tágasak, szellősek legyenek 
s bennök a nevelés és oktatás eszközei ott lógjanak a 
falon s egyebütt. Azt is követeljük, követelik az iskolák 
ellenőrei is, hogy az ismeretek törvényes mennyisége 
iskolánkban közölve legyen ; de ~ és itt a baj ! — 
nem sokat törődünk azzal a lélekkel, amely az intéze- 
tekben fú ; nem igen bánt tanítóink, tanáraink felekezet- 
nélkülisége, protestáns érzületének hiánya. Általában 
kacérkodunk a szabadelvüséggel ; mutogatjuk, hogy mi 
a szabadságra vagyunk elhíva s nem akarjuk észrevenni, 
hogy körültünk a felekezetiség zárt sorokban rendezke- 
dik s gyönyörködik abban, hogy mint mosódik el a mi 
határozott kharakterünk. 

S még növeli a bajt az a körülmény, melyszerint 
hiúság-e vagy másnemű gyöngeség miatt, azok is, akik 
ismerik helyzetünket s a kerítéseink körül ólálkodó 

veszedelmeket, azok is tartózkodnak az orvosszerek 
keresésétől s alkalmazásától. Elöljáróink, akiken elsősor- 
ban fekszik a felelősség súlya, nem akarnak protestán- 
soknak látszani a világ előtt, hogy meg ne Ítéltessenek ; 
s épen ezért elnézik intézeteink felekezeti jellegének 
lassú elfakósodását. Pedig a világot átalakítani volna 
feladatunk s megalkuszunk a világ lelkével s nera 
merünk azzal harcra szállani. Szépek akarunk lenni 
mindenki előtt, s maholnap majd nem ismerünk ön- 
magunkra. Országos nagy eszmék zászlói alá sietünk, 
s készek vagyunk azokért nagy áldozatokra is ; de a 
saját zászlónk megrongyollik s nem törődünk kifolto- 
zásával. Az egész világért lelkesedünk ; de a saját 
házunkban kialszik az oltár tüze. Vajha csak a mi 
szemüvegünk volna fekete ! ! 

Nézzünk meg például egy ünnepi istenitiszteletet. 
Előkelő urak és asszonyok is betekintenek a szegényes 
templomba, az egyszerű prédikátor meghallgatására. 
Az ének felzendül ; a szegény ember lelke csak úgy 
repül a zsoltár hangjain ég felé. Hát az úrifajta ? ! A 
férfi hallgat vagy bírálva hordja szét tekinteiét az egy- 
szerű falakon és igénytelen gyülekezeten ; az asszonya 
díszkötésű imakönyve fölé hajlik, s lehet, hogy áhítattal 
imádkozik, de az bizonyos, hogy nem érez s nem 
lelkesül ^gyüii a gyülekezettel. Nem ő az oka ; hiszen 
őt nem tanította senki arra, hogy hajdan Lorántfy 
Zsuzsanna maga is vallásos könyvet írt, s a múltnak 
nem egy szép alakja szent kötelességének ismerte, a 
bibliafordítók és zsoltár-írók munkáját megédesíteni. 

Nem lehetne-e odahatni a protestáns egyházak s 
tanintézetek elöljáróinak, hogy a protestantismus érdek- 
körébe ezek a hatalmas elemek újra bevonassanak, s 
előkelő asszonyaink szívét, eszét, a protestantismus 
szelleme hajtsa és buzogtassa ? ! 

Mert nagy baj az, ha a nagyok példája ilyen 
irányba tereli a kisebbeket. Divat-imádó korunkban az 
ilyen példa ragályosan hat, s maholnap megérhetjük, hogy 
a papnék és tanítónék is restelkedve fogják éneklésre 
nyitni ajkaikat. Imitt-amott már épen idáig vagyunk! 
Dehát mitévők legyünk ? 

E téren papjainknak kell a kezdeményezésre vál- 
lalkozníoli ; mert ők felelősök az iskola szellemeért s a 
gyülekezet minden-rendii és rangú tagja az ö pásztori 
gondjuk alá tartozik. Ha nem egészséges az iskola és 
gyülekezet szelleme, az az ö bűnök is egyszersmind 
és főképen az övék ! A tanító talán gyarló protestáns ? 
A papnak kell ezt észrevennie s az iskolát megváltania. 
A felsőbb körök hidegségét, idegenkedését is neki 
kell megtörnie a pásztori bölcseség gyémántkövével. A 
papi pásztorbotnak föl kell érnie a legmagasabb palo- 
tába is ! Főúri, föasszonyi szíveket meghódítani s elmé- 
ket felvilágosítani ... ez a legfelségesebb papi missió, 
s aki nem érez magában az ilyen feladatra hivatást; 
vagy akit saját fogyatkozásai nem eresztenek ilyen ma- 
gasba, az vesse el a pásztorbotot ; mert az hü szolga 
nem lehet! 

Minden szívhez megvan a megfelelő kules, s nem 
képzelhetjük, hogy nagyjaink, ha egyszer kellő tapin- 
tattal felvilágosíttatnának helyzetök s feladatuk nagysága 
s példaadásuk roppant hatása felől, nem képzelhetjük, 
mondjuk, hogy a protestantismus érdekében igen nagy 
áldozatokra is képesek ne lennének. Ahol a pap kevés, 
o\.{ segítsen az esperes és püspök, s a szíveknek meg 
kell nyílniok s a pásztori gondnak fényes gyümölcsöket 
kell teremnie. 

Ök vannak hivatva arra is, hogy — kihallgatván a 
szülők panaszát, ellesvén igényeiket, gondolataikat ; — 
úgy hassanak, föltéve, hogy azok a panaszok s igények 

jogosak — úgy hassanak, mondjuk, hogy iskoláink 
egyre több kívánalmat kielégítsenek, falainkon belől a 
nagyok és kicsinyek sarjai otthont találjanak. 

Az üt mindig nyitva van az iskolák elöljáróihoz, 
s aki többre nézi a protestantismus feladatát a maga 
kicsinyes érdekeinéi s talán megbántott hiúságánál, az, 
ahelyett, hogy az iskolákban kapott sebe miatt ellen- 
séggé lenne, gyógyszerekről gondoskodik s ilyeneket 
ajánlani tartja kötelességének. Az eszmét jobban kell 
szeretnünk, mint magunkat; az iskolákat Jobban, mint 
gyermekeink gyarlóságait. Ilyen irányú, ilyen jellemű 
közszellem ápolására szintén papjaink vannak hivatva. 
Ök a felsőbb tanintézeteknek is leghatalmasabb támo- 
gatói. 

A tanár az iskola falai között, íróasztalánál köny- 
nyen félreismerheti a világot ; s nincs módja, alkalma 
a közgondolkozás s még kevésbé a sporadikus véle- 
mények kipuhatolására. Helyzetében rejlik, hogy fél- 
szeggé s egyoldalúvá lehet s mint ilyen keserűségeket 
okozhat és ellenségeket támaszthat. A pap, aki a nagy- 
közönség szívén tartja kezét, aki ott jár-kél a nép-ára- 
datban, s tudja s irányozza annak mozdulatait, ö az 
ö iskola iránt érzett szeretetével kiegyenesítheti az ily- 
nemű ferdeségeket is s üdvére munkálhat a protestan- 
tismusnak. Csak át kell hatva lennie attól a tudattól, 
hogy a protestáns iskolák az egyháznak életszüksége 
s erős protestáns egyházakat erős protestáns iskolák 
nélkül nem képzelhetünk. A templomi protestantismus 
nem pótolhatja az iskolai protestantismus hiányait, s 
nem, vagy csak igen ritkán teremthet új szívet és új elmét. 

Ha aztán ilymódon a papság megadja iskoláink- 
nak a hatalmas külső segélyt, megnyervén azok számára 
a szíveket : akkor a tanároknak nem marad egyéb teen- 
dőjük, mint híven szolgálni nem magát az iskolát, 

hanem az általa képviselt eszmét, oly módon, hogy egy 
lélek által hajtatva, bizonyos magasztos közszellemben 
összeolvadva, hassanak és gyarapítsanak. Enélkül a köz- 
szellem nélkül lehetnek kitűnő tanáraink; de nem lesz- 
nek kitűnő iskoláink! 

E kívánatos közszellem ápolásának jelentékeny 
eszközei lefelé a tankönyvek is. Vannak-e jó tanköny- 
veink? A mi vérünk-e s a mi csontunk-e azok? Ez is 
nagy kérdés az iskolai év elején ! És bizony nem felel- 
hetünk rá nyugodtan. A gyors átalakulás — amelyet a 
felsőbbség parancsolt — megemésztette tankönyveink 
nagyobb részét, újak előállítására még — úgy látszik — 
nem volt elég idő s így történhetett aztán, hogy főisko- 
láink — főleg főgimnáziumaink — oly tankönyveket is 
befogadtak, amelyeknek szelleme ellen többrendbeli kifo- 
gásunk lehet. Anélkül, hogy példákat emlegetnénk, elég 
legyen kifejeznünk, hogy azokat sietni kell kiküszöbölni!! 
A tanári kar protestantismusa teremtsen új tankönyveket, 
amelyekből az igazság lelke szóljon s pártatlan szellem 
beszéljen. 

Római katholikus atyánkfiai — mint iskolai érte- 
sítőik bizonyítják — borzadnak minden könyvtől, ame- 
lyet protestáns ember írt s úgy készítik tan- és olvasó- 
könyveiket, hogy abból a római kath. egyház beszéljen 
a növendékekhez. Kivételesen, csak nagy szükségből 
idéznek — főleg népiskolai könyveikben — protestáns 
írót vagy költőt. A zárdák Berzsenyit, Bajzát, Garait, 
Vörösmartyt, Czuczort, Tarkanyit stb. tanítják. Tompa nem 
létezik azokra nézve ; mert ö nemcsak protestáns, de 
még pap is volt. Aranyt, Petőfit magasabb fokon csak 
azért idézik, mert nem lehet kikerűiníök. Ellensúly gya- 
nánt azonban gondoskodnak arról, hogy a szentek sere- 
gestől dicsőíttessenek könyveikben s ezek katholikus 
ízűek és szagúak legyenek. 

Távol legyen, hogy mi az elfogultságban követői 
legyünk római katholikus atyánkfiainak. Az igazság fölebb 
álló, mint a felekezeti érdek ! De mégis tanulhatunk 
tőlük annyiban, hogy nagyobb figyelemmel legyünk 
önmagunkra, legalább ott, hol ezáltal sem az igazság- 
nak, sem a közbékességnek nem árthatunk. Ha a túl- 
oldalon mindenben, mindenütt és mindenáron felekeze- 
tiség nyilatkozik: mi legalább ott legyünk felekezetiek, 
ahol becsülettel és dicsőséggel azok lehetünk. Sokat 
várunk tankönyveink protestantismusától ! 

Sokat várunk az új év elején minden protestáns 
embertől iskoláink jövendőjeért. Szeretnők, ha a protes- 
tantismus lelke megmozdulna közöttünk és bennünk és 
áthatná intézményeinket; áthatná növendékeink által a 
családot s ezáltal biztosítaná számunkra a jövőt. Külö- 
nösen a nőnevelés, a közép- és felsőbb iskolázás meze- 
jén van nagy szükség a vigyázatra. Ölelkezzenek azért 
papok, tanítók, tanárok és elöljárók! Egy szent eszmé- 
ben összeolvadva, meghódíthatunk minden népréteget, 
eloszlathatunk minden félreértést és hiúságot s diadallal 
kerülhetünk ki az ellenünk megindított harcból. 



QiUS'G^ClS Sárospataki Lapok 1S85. évf. 30, 38. sz. L^öDöDiSD 



A NÉPNEVELÉS AKADÁLYAI. 

Ha Őszinték akarunk lenni, be kell vallanunk, hogy 
a népoktatási törvény, annyi költség és oly sokféle ellen- 
őrző intézkedés dacára is, még mindig nem ment át a 
nép vérébe, amelynek megváltására készíttetett. Tan- 
felügyelők, a felekezeti tanügy többrendü ellenőrei, sőt 
a közoktatásügyi miniszter maga, ha beszélhetnek is a 
tanítók, a diplomák és iskolák szaporodásáról ; de nem, 
vagy csak drága kivételképen beszélhetnek az iskolák 
által keltett benső s valódi megelégedésről. Jelentéseikből 
többet olvashatunk a sorok közül, mint a sorokból, s 
bizony az, ami a sorok között olvasható, ügy hangzik, 
mintha ítélet volna részben a törvény, részben pedig 
azok ellen, akik a törvény védelmére s annak megvaló- 
sítására vannak hivatva. 

Senki se magyarázza félre szavainkat! Elismerjük 
szívesen, hogy a népnevelésügy általában — lassan 
bár — előre halad. Vannak kitűnő tanítóink, akikkel 
dicsekedhetünk ; tanitóképezdéink négy éves tanfolyam- 
mal s bennök szakképzett erőkkel ; vannak tanfelügye- 
lőink igaz kötelességérzeítel és hivatásuk magaslatán ; 
van lelkes közoktatásügyi miniszterünk is ; sőt magok a 
felekezetek — ezek közül legalább némelyek — szinte 
versenyezve igyekeznek iskoláik emelésén ... s az 
eredmény, ha — mondom — őszinték akarunk lenni, 
mégsem kielégítő. Pedig ma már — s ezt fenhangon 
hirdetjük — az iskolák nem egyszerű oktató és nevelő- 
intézetek, hanem védvárak is, a soknyelvű nemzet sok- 
féle érzelmei és titkos törekvései ellen ! 

Dehát hol a baj? Hol vannak a sikernek aka- 
dályai ? 

Ha az első sorban érdekelteket kérdeznök meg: 
ki fogna sülni, hogy mindenütt. A tanítóképezde tanárai 
azt mondanák : nem kapunk kellően előképzett növen- 
dékeket ; akiket kapunk, azokkal szemben tantervünk 
túlságosnak bizonyul, s a mi akaratunk megtörik. Taní- 
tóink még mindig rosszul vannak díjazva ; miért e 
pálya jóformán még ma is csak menedék azok számára, 
akik képtelenek a gimnáziumi divatos oktatás mélységeit 
meglábolni. Nos és ki volna az, aki ezt a beszédet 
káromkodásnak merné nevezni s követ dobna érte a 
tanítóképezdékre ? Igaz, kétségtelenül igaz, hogy a gim- 
názium a tanítóképezdének nem előkészítő iskolája, 
azzal semmiféle összeköttetése s érdekszövetsége nincs^ 
s ha aztán — köztudomás szerint is — a gimnázium- 
nak csak a salakja jut a képezdébe : ezzel az elemmel 
boldogulni, abból mintatanítókat idomítani, azokba lel- 
ket s eszmény iránt való érzéket s lelkesedést önteni 
bizony-bizony kemény mesterség ! Nagy baj még éhez, 
ha ezek helyett már az iskolából bizonyos elégedetlen- 
séggel vagy talán apró szarvacskákkal lép ki az életbe 
a képezdevégzett növendék, s diplomájával kezében a 
világ hálátlanságáról, saját hivatalának mindenekfelett 
való fontosságáról s a meg nem fizetett érdem sorsáról 
panaszkodik, vagyis tele van a feje a hivatal teljesí- 
tését korlátozó motoszkákkal, mindjárt a pálya küszöbén. 

Ha a tanítót kérdeznök meg a siker akadályai 
felöl : ő a képezdét, a saját nevelő-intézetét, bizonyára 
nem igen vádolná, saját értékét is akarván fedezni. Ö 
a szülőkre, azok hanyagságára, müveletlenségére, a 
házi nevelés hiányára vagy félszegségére, a tanterv túl- 
ságaira, a tantárgyak sokféleségére, talán az iskola fel- 
szereleílen voltára s az elöljárók lelkiismeretlenségére 

appellálna, s bizony sok esetben áment kellene monda- 
nunk védekezésére. 

A szüle kétségtelenül igen sokszor méltán eshetik 
megrovás alá. Egyiket tudatlansága, másikat szeretete 
hajtja túlságba és teszi az iskola eredménytelenségének 
szerző okává ; no meg még a szegénysége vagy hiúsága 
is. — Vásott, rosszul szoktatott, elkényeztetett gyermek 

— aminő pedig, fájdalom, bőven akad — mindig 
csapás a tanítóra s az iskola elöhaladására. Ilyenekkel 
szemben — nem csoda — ha megáhítja a tanitó a 
spártai nevelés divatát, s eped oly idő után, amelyben 
az anya emlőiről a gyermek egyenesen az állam gon- 
dozása alá jut, s amennyi mind egyugyanazon rendszer 
szerint idomittatik. 

A tanterv ellen is van joga a tanítónak feljaj- 
dulni. Az ABC-től fel az Alkotmánytanig — istenem ! 

— minő hosszú lajtorja s milyen sürü fogakkal ! Mily 
boldog az aztán, aki teljesen a tantervnek s az iskolá- 
nak élhet ; tehát a tanterv keresztülvitelére legalább — 
ha sok egyebe nincs — kellő ideje van ! De aki kán- 
tor, orgonista, vagy némely helyen, — hogy tengődni 
tudjon — mesterember, harangozó s a papnak egyúttal 
első cselédje is . . . ki kívánná az ilyentől, hogy a tan- 
terv keresztülvitelére csak rásóhajtson is ? . . . Hátha 
aztán a papnak az iskolával még saját céljai is vannak I ? 
Teszem fel ott valahol Bereg-, Zemplén-, Máramaros-, 
Árva-, Liptó sat. megyékben?! Mit tegyen ilyen helyen 
s ily körülmények között egy tanító — ha tisztában 
van is különben feladatával, — mit tegyen egy olyan 
nagyigényű tantervvel szemben, mint a miénk, s ille- 
tőleg, mint aminő az 1868. XXXVIII. t.-cikk alapján 
készült? Mennyi tantárgy s ahoz mennyi tan- és olvasó- 
könyv ! . . . Hogy férne meg ez a temérdek holmi egy 
falusi gyermek fejében, talán rendetlen iskolábajárás 

mellett, könyvek nélkül, kellő segédeszközök nélkül, idő 
nélkül s az egész tanterv keresztülvitelére szükséges 
fizikai erő nélkül ? ! 

Aztán — mondja tovább a tanító — én bejegyzem 
híven a gyermekek mulasztásait, közlöm a mulasztók 
névsorát elöljáróimmal . . . hát tehetek-e én többet ; 
mehetek-e én házról -házra felhajszolni a gyermekeket, 
vagy ki a mezőre, a hegybe ellopkodni a gyermeket a 
szüle oldala mellől ? . . . Vagy emeljek talán panaszt 
elöljáróim ellen ? Keressem a békételenséget és önmagam 
ellen a vihart? így a legönérzetesebb tanító, s ki 
mondja, hogy nincsen igaza? Igaza van, föltéve, hogy 
az okok csakugyan rajta kivül valók. De nem mindig 
van így ! Sok tanító, még ha tisztában van is felada- 
tával, s még ha nem tépi-marja is a kenyér-gondja, 
akkor is okává válik a sikertelenségnek. Mellékes célok, 
mellékes érdekek szolgálatába szegődik ; most hajlama, 
majd ambitiója sodorja el az iskolától s lesz a falu 
szája, első kortes, jegyző-helyettes ; vagy kertész és 
gazda — lehet, hogy mintakertész és mintagazda — 
s míg így áldozik, az ö absentiái is megszaporodnak, 
s ez történvén, nincs bátorsága a gyermekek mulasz- 
tásainak s a szülők hanyagságának pontos ellenőrzésére. 

Dehát a pap, a gondnok, az iskolaszék, a kör- 
látogatók, a canonica visitatio, a tanfelügyelő ? ! . . . 
Hát ezek külön és együttesen nincsenek-e arra köte- 
lezve, hogy a szülőkkel s tanítókkal szemben a törvény 
tekintélyét védelmezzék? Óh bizony, kötelezve vannak 
valamennyien . . . Dehát — kérdi a tanító — melyikre 
is ügyeljek mindkét fülemmel ? A pap, a gondnok, az 
iskolaszék . . . hiszen ezek — mondja egynémelyik — 
nem is épen illetékes bíráim s nem is igen koptatják 
az iskola küszöbét ; a körlátogató, a canonica visitatio . , . 
hiszen ezek csak átröpülő felhők s gyakran épen ellen- 

tétes követeléseikkel teszik lehetetlenné az engedelmes- 
séget ; a tanfelügyelő ... az fehér holló, s esetleg a 
körlátogatókkal s canonica visitatorokkal homlokegye- 
nest ellenkező utasításokkal kedveskedik . . . Melyikre 
hallgassak ; melyiknek hódoljak ; melyiket tiszteljem ; 
melyiknek kedvét keressem ? ! 

Tagadhatatlan, hogy a tanítónak úgy a szülőkkel* 
mint a törvénynyel s a törvény sokféle ellenőreivel 
szemben nehéz helyzete van, s ha ügyének védelmére 
s a siker hiányának takargatására hivatkozni mer reájok, 
nem lehet őt ridegen elutasítanunk. 

Nos, hát a pap és gondnok kire appellál ? Ok s 
az iskolai szék képezvén a folytonos helyi felügyeletet, 
bennök nagy mértékben rejlhetik a sikernek vagy siker- 
telenségnek oka. A papról nem szabad feltennünk, hogy 
az a népiskolának s a tanítónak illetéktelen bírája. Aki 
a gimnáziumból az általános műveltség törvényes kellé- 
keivel s az akadémiából bölcsészeti s theologiai ismere- 
tekkel, katekhetai képzettséggel lép a gyakorlati étetbe 
— hacsak egy szemernyi jóakarata és érzéke van a 
népiskola és annak feladata iránt — mindig jogosan 
ülhet bírói székbe és mondhat ítéletet a tanítói működés 
sikere felett. A gondnok s iskolai szék, főleg faluhelye- 
ken — el kell ismernünk — csak arra való, hogy a 
gyermekeket, ezek iskolalátogatási hűségét vagy hűtlen- 
ségét ellenőrizze, s ezáltal legyen a sikernek elősegítője. 
De épen, mert ezt elismerjük, egyúttal a papot tesszük 
felelőssé az iskola sikereért vagy sikertelenségeért. Ö a 
gyülekezet napja, az ő fényének át, meg át kell hatni az 
egyházat és iskolát egyaránt ; melegének tenyészetet keli 
létrehoznia a tövisek és sziklák között is. Hanyag a 
szüle, nem érti hivatását a tanító ? . . . Ezt a papnak 
kell mindenekelőtt megsejdíteni, s ö köteles az orvos- 
szerek sürgetésére is. Ö az iskolaszék esze ; ő a tanító 

első elöljárója ; ő minden bajra gyógyír lehet, csak 
merjen, tudjon és akarjon. Hivatásának magaslatán nem 
kormányozhatja sem barátság, sem komaság. Nem azért 
küldetett, hogy békeséget eszközöljön, hanem harcot és 
háborút. Igen ! Nem szabad visszariadnia az emberekkel, 
a hiúságokkal, az elfogultság és szenvedély ellen folyta- 
tandó harctól sem ; mert az ő gyöngesége az egész 
egyház betegsége; az ö ereje s bátorsága az egész 
egyház dicsősége, boldogsága. Van a zempléni egyház- 
megyének egy ülnöke, aki, ha egyházak és iskolák 
bajai említtetnek, rendesen azt szokta kérdeni : „Ki ott 
a pap?" Ezt akkor is, ha valamely egyház dicsérettel 
emlegettetik ... És ennek az öreg úrnak igaza van. 
Nemcsak jó helyen keresi a baj és gyógyszer forrását; 
de kovásznak is tekinti a papot, amely képes az egész 
dagasztani valót megkeleszteni. 



A papnak is van azonban mentsége a sikertelen- 
séggel szemben és pedig nemcsak a saját emberbaráti 
érzéseiben és viszonyaiban ; hanem az ellenőrzés több 
rendbeli közegeiben is. Az ő buzgalmának is lehetnek 
s vannak hütö eszközei ; az ő jóakarata is megtörik 
sokszor a fölebbvalók lanyhaságán vagy — mondjuk 
— érzéketlenségén. Az örökös harcot ; az emberekkel, 
tiszttársakkal, felettes hatóságokkal való újjhúzást ö is 
megunja ; lévén ő is ember s a viszonyok hatalma alatt 
álló halandó. 

Baj, igen nagy baj, ha a pap az iskola virág- 
zásáért folytatandó küzdelemben maga marad. Baj, ha 
házsártosnak, békételennek, tanító-marónak, bírógyülölő- 
nek stb. kiabáltatik s még nagyobb baj, ha a kényelem 
puha párnájára dőlve, sohasem fájúi meg a feje az 
iskola dicsőségéért. „Egy kis bajt nem győznél-e meg, 

hogy tántorítana ez meg ?" — mondja a vallásos költő 
— s részünkről úgy szeretnők, ha a pap rendíthetlen s 
fáradhatatlan maradna ott, ahol a szent ügy szolgálata 
áldozatokat követel. 

No, de neki is igaza van. Appellál például a bíróra, 
a tanfelügyelőre, a szolgabíróra vagy talán saját espe- 
resére is. Igaza van, föltéve, hogy appellál és joggal 
appellálhat. A bíró — mondja ö — sógor is, koma is, 
a hivatalát is félti a nép akaratától ; tehát nem szívesen 
siet a hanyag szülők ellen a §§-okhoz ; nem örömest 
zaklatolódzik ; mert hát néha még a szíve is kíméletet 
parancsol. Most a tanító, majd a szüle helyzete ejti 
meg a lelkét s a közönség lassankint hozzászokik ahoz, 
hogy minden úgy van jól, amint van; „minek volna a 
csirke okosabb, mint a tyúk," s miért fogná el a tanító, 
a pap, meg a bíró a szülőktől a gyermeket teljes 6 
éven át; mikor az adó úgy is igen sok s a szegény 
ember legalább a gyermekét használja meg, ha már 
megadta az Isten, s ha már csakugyan jön az az exe- 
cutio ... Ez ellen a mélységes bölcseség ellen aztán 
mit tegyen a tanfelügyelő, a szolgabíró vagy az espe- 
res ? Hiszen ők is érzik, hogy a szegénységnek van 
némi joga kibúvót keresni a törvény §§-ai alól, legalább 
a szív szemüvege szerint. 

De aztán hová is lennék néhol — és bizony 
sok helyen — azt a sok gyermeket, ha egyszer mind 
a hat korosztály pontosan beállítana ? ! Az állam szépen 
kiszámíttatta, hogy mennyi tér s levegő szükséges egy 
gyermekre (27. §.). Könnyű volt azt kiszámítani ; dehát 
hol vegyen a szegény falu vagy felekezet annyi pénzt, 
amennyi az ilyen nagy iskolához kellene ; belé a sok 
fát stb. ? Aztán minek is a szegény ember fiát elkényez- 
tetni a nagy szobákkal, a nagy ablakokkal ? — hangzik 
a régi filosofia — amelylyel még mindig igen nehéz 

leszámolni. A tanító, a pap, a bíró, szolgabíró, tan- 
felügyelő pedig azt is tudják jól, hogy az a 6 osztályú 
népiskola, amit a törvény parancsol, még ott sem terem 
minden bokorban, ahol az állam az úr, vagy a község 
a rendelkező és fizető. így aztán kénytelenek elnézni^ 
ha a lányok és fiúk nincsenek is elkülönözve úgy, 
amint a törvény diktálja, s ha egy teremben 60-nál 
több gyermekkel egyetlen tanító küzködik is ; ha igen 
sok nem úgy történik is, amint a §§-ok értelmében 
történnie kellene. 

A pap, a bíró még azt is igen tudja, hogy a tan- 
felügyelő köteles volna a kerületébe eső iskolákat éven- 
ként legalább egyszer meglátogatni ... no de ez nem 
történik meg. Ha lehet megtapodni a §-t a tanfelügyelő- 
nek: miért ne a felekezetnek, a papnak, az iskolaszék- 
nek, a bírónak ? . . . Ha elég a 4 osztály az állam 
iskoláiban : miért törné magát a felekezet a hat osztályú 
iskola után? . . . 

Azonban a tanfelügyelőt se ítéljük el. Tudnunk 
kell, hogy az Eötvös tanfelügyelői nagyobb, szebb s 
több reményre jogosító hatáskörben működtek, mint a 
maiak. Ma agyonszorítja őket a statisztika ; ma ott ülnek 
a központban s referádákat készítenek a közigazgatási 
bizottságnak, amely — mint testület — nehézkes és 
sokszor még a tanügy iránt való érzéke sincs eléggé 
kifejlődve, miért is ahelyett, hogy támasza volna a tan- 
felügyelőnek, sokszor békó lesz annak a kezén s nyűg 
az iskola sorsán. Aztán a tanfelügyelőt eszélyessége, 
politikája, vagy szintén a szíve is kíméletre késztik a 
felekezetekkel szemben. Tudja, hogy az állam szegény 
s kénytelen — még ha a történeti jogokat nem akarná 
is tisztelni — igénybevenni a felekezetek segélyét az 
oktatásügynek minden fokozatán, s ezt tudva, ő is meg- 
alkuszik a viszonyokkal s a §§-ok kényszere alól magát 

feloldottnak tekinti ; tevén annyit, amennyit tehet és 
nem amennyit tennie líellene. Nincs — vagy legalább 
alig lehet — tanfelügyelő Kárpátoktól Adriáig, aki el 
merné magáról mondani, hogy ö a törvényt betöltötte. 
Mert nem is tölthette be ! Oly eszményi magaslaton 
áll az 1868. XXXVIII. t.-c. s az ahoz készített tanterv, 
amelyet elérni, vagy megközelíteni kivételesen lehet ma 
is, lehetett már évekkel ezelőtt is; de annak általános 
érvényesülése a jövő század zenéje . . . Míg a feleke- 
zetek olyan imponáló hatalomként állanak az állammal 
szemben ; míg vannak külön-külön felekezeti érdekek, 
amelyek erősebbek a közérdekeknél; míg vannak félre- 
húzó elemek, nemzetiségi aspiratiok . . . amelyekkel 
szemben a tanfelügyelő, a közigazgatási-bizottság vagy 
nem eléggé bátor, vagy nem eléggé őszinte és erős s 
maga az állam is még mindig politikus . . . addig a 
tanfelügyelőt legfölebb csak azért kárhoztathatjuk, hogy 

— amit könnyen megtehetne — i. i. az iskoláknak 
évenként való meglátogatása által nem igyekszik Jó 
példát adni a törvény betöltésére. 

Dehát — mondja valaki — vannak felekezetek, 
amelyeknek különleges céljaik nincsenek a népiskolával, 
amelyek péld. nemzetiségi aspiratiok által nem zaklat- 
tatnak ... az ilyeneknél rendén mehet minden. Vannak 

— igaz — vagy legalább egy bizonyosan van s ez az 
ev. ref. egyház ; de azért ennek a népiskolái sem képe- 
sek a törvényt — nagyobb részben az elsorolt okoknál 
fogva — betölteni. Ennek az egyháznak is kevés 6 
osztályú népiskolája van s általában a szegényes viszo- 
nyok, vagy itt-ott a kellő buzgóság hiánya miatt, ennek 
sincs elegendő oka a dicsekedésre. Az egyházkerületi 
tanügyi-bizottságok évi jelentései alig mutatnak fel szám- 
bavehető emelkedést, aminek oka az is lehet, hogy 
iskoláink a létező erővel a kellő magaslatig már elver- 

gödtek; azontúl — legalább néhol - csak újabb erők 
igénybevétele képesíthetné őket. 

Ha megnézzük — hogy már példára hivatkozzunk 

— a tiszáninneni ev. ref. egyházkerület népiskoláiról szóló 
legközelebbi kimutatást („Sárospataki Lapok" 46., 47. 
szám 1885.), itt sem látunk elegendő adatot a meg- 
nyugvásra. 426 népiskola közül 131 van megnevezve 
hatosztályúnak; az ismétlő iskola sorsa pedig — egy 
pár egyházmegyét leszámítva — valósággal siralmas. 
De ugyancsak e kimutatásban van valami a sorok 
között, amit nem szabad észre nem vennünk. Ott van 
mindenekelőtt a picinyke tornai egyházmegye. Bizony 
az istenáldás nagyon elférne hegyei és völgyei közé; 
a Bódva vize sem hordja a Nílus iszapját; a pap, a 
tanító ... itt mindenki szegény és azért ez a tenyérnyi 
megye — aligha a Bódva vizétől és friss levegőjétől ! 

— elől jár az ő népiskoláival s tanítóinak jut idejök az 
ismétlő-iskolák gondozására is. A szomszédos Gömör, 
szinte irigykedve versenyez vele s nem bírja hátraszorí- 
tani. Ugyan miért? Egészséges közszelleme, esperese, 
papjai, tanítói és világi férfiai miatt, akik egyenként és 
összesen, mint egy szív és lélek, közös akarattal küzde- 
nek és áldoznak az elsőség dicsőségéért. Ott a bírók 
felett áll a szolgabíró s amit amaz nem akar vagy nem 
tud, azt elvégzi emez s hogy elvégezze, arra a köz- 
szellem által szoríttatik. Itt nincs szükség tanfelügye- 
lőre ; itt minden intelligens ember tanfelügyelő ; itt a 
körlátogatók s a canonica visitatio bizonyára jól elvég- 
zik köíelességöket ; itt a tanítónak elmaradni, megro- 
vatni szégyen ; itt csak egy maroknyi kellene még a 
földi boldogságból s az 1868. XXXVIII. t.-c, ez az 
eszményi alkotás, megvalósulna az ország javára s a 
kicsiny Torna nem kis dicsőségére. Vagy talán : „paulo 
majora canamus?" A tiszánínneni egyházkerület isko- 

Iáiról szóló kimutatás azt bizonyítja egynémely ada- 
taival, hogy igen. 



A legnagyobb akadály a népnevelés kívánt sike- 
rére nézve épen ama közszellem hiánya, amely a kis 
Tornát az elsők közé emelte fel. E tekintetben államnak, 
felekezeteknek és minden intelligens embernek egygyé 
kellene olvadni s legott víz fakadna a sziklából is és a 
hegyeket is megmozdítaná ez az egységes szellem. 

Rósz mentség az, ha egyik-másik megye vagy 
egyházmegye, vagy talán esperes és tanfelügyelő, hívei- 
nek sokaságával s területének nagyságával próbálgatja 
takargatni az iskolák gyarlóságait s a felügyelet szabály- 
talanságát. A hívek számában erő rejlik, s épen abban 
áll a felügyelei bölcsesége, hogy ezt az erőt heverni 
nem engedi ; ellenkezőleg, az akadályok elhárítására 
zsákmányolja ki. Ezt első sorban ismét csak a helyi, a 
közvetlen felügyelet teheti, s éhez a papi gondnak s az 
emberekkel való elbánásnak ama titkos varázsvesszeje 
szükséges, amely — fájdalom — igen soknak nem 
adatott azok közül sem, akik magasra helyeztettek, hogy 
messze fényljék az ö világosságuk. Éhez lankadni nem 
tudó lelkesedés, nemes becsvágy és mindenekfelett 
tapintat szükséges. 

Az embereknek meg gyöngéi is kamatoztathatók, 
ha van, aki azokkal bánni tudjon. Mily nagy hátrányára 
szolgál hát a közügynek, ha valaki még a jó tulajdo- 
nokat, a készséget, a szeretetet sem tudja kizsákmá- 
nyolni ; ha ahelyett, hogy bizalmat ébresztene maga 
iránt s az ügy iránt, amelyet szolgálni tartozik ; ahelyett 
elidegeníti az embereket önmagától s gyűlöltté tévén 
önmagát, elzárja mintegy a közügy oltáraihoz vezető 
utakat. 

Fájdalom, úgy tanítóink, mint papjaink között, az 
ilyen speciesek sem hiányoznak; épenazért hiányzik 
aztán az ilyenek körül az egészséges közszellem, az 
iskola sikerének a lelke. 

Hát — mondja valaki — a tanítóképezdék és 
theologiai akadémiák öntsék belé növendékeikbe a ter- 
mékenyítő szellemet! A tanító és papjelölt egyaránt 
legyen áthatva a népiskola hivatásának fontosságától. 
A pap érezze, hogy az iskolában az ö számára vetnek 
s az ö aratása aszerint lehet többé-kevésbbé gazdag 
vagy szegény, amint a tanító megművelte s bevetette a 
földet. A tanító tudja, hogy a nemzetet és az egyházat 
egyaránt szolgálja s egyaránt kötelezi hálára, ha nem 
restelkedik tisztében. Ki ne írná alá ezt a szép prog- 
rammot, ami bár régi és mégis mindig új és tiszteletet 
követelő. 

Ha e tekintetben is lehetnek itt-ott lényeges kifo- 
gások, annak oka nem a kérdéses intézetek szervezeté- 
ben, hanem azok jellegének különbözőségében kere- 
sendő. Mióta a felekezet lemondott néhol a tanítóképzés 
nagy, de nehéz gondjáról s az állam úgy idomíttatja a 
tanító-jelölteket, hogy azok az egyház és iskola egymás- 
hoz való viszonyáról egészen új elméletnek hódolnak. . . 
csak azóta történik az inkább, hogy a tanító és lelkész 
nem tudnak az iskola üdveért együtt lelkesedni. A theo- 
logiai akadémiákat e tekintetben alig érheti vád, mivel 
azokban a neveléstan mindenfelé taníttatik, s a papi 
szerénység és a mindenre kiterjedő gond hathatósan 
prédikáltatik. Az egészséges közszellem érdekében tehát, 
s illetőleg a papi s tanítói jóviszony javáért az állami 
képezdéknek kell talán valamivel többet tenniök, mint 
idáig; például nekik is prédikálníok kellene a tanítói 
erények között a szerénységet, a türelmességet, a jó 
békespgre vezérlő önmegtagadást. Nem állítjuk, hogy 

eddig is ne prédikálták volna, csakhogy nem teljes 
eredménynyel. 

A népiskola céljára nézve a pap és tanitó között 
nem létezhetik különbség, t. i. egészséges viszonyok 
között, hogy a gyermek vallásos legyen s egy bizo- 
nyos felekezet szellemét is magára öltse, azt nem néz- 
heti rósz szemmel a tanító ; az még nem mutat a 
viszonyok egészségtelen voltára. Az azonban igen, ha 
a papnak titkos érdekei vannak az iskolával s ahelyett, 
hogy abban a felekezeti szellem ápolására szorítkoznék, 
a nemzetiségi félrehúzás mételyét plántálgatja. E pont- 
ban a tanitó joggal veszíti el a türelmét és büszkén 
mondhatja fel az engedelmességet. Minden egyéb körül- 
mények között az egyetlen becsületes cél által kell 
közösen áthatva lenniök. És a siker ez esetben nem 
maradhat el. Két olyan szellemi hatalom, mint az iskolai 
és templomi kathedra, képes az egyetértő eljárás által 
minden ellentétes erőt megfékezni és az iskola céljára 
kamatoztatni ; képes köztudattá emelni az iskola fontos- 
ságát; képes legyőzni a szülők hiúságát, hanyagságát, 
szegénységét, amint azt példák igazolják. 

De mondjuk ki végre, hogy a népnevelés sikeré- 
nek akadályai közé tartozik az államnak a felekezetek 
iránt tanúsított kíméletessége ; úgy is mondhatnók; tó/o/- 
talansága és szegénysége [■&; Qz\x{ó\)\:)\, mint az előbbiek 
alapja. 

Maga a miniszter utasította legközelebb a tanfel- 
ügyelöket, hogy óvakodjanak minden újabb költekezéstől. 
Köztudomású, hogy az állam képtelen elbírni az okta- 
tási költségek terhét; tehát folytonosan függő helyzetben 
van a felekezetekkel szemben. A felekezetek egynémelyike 
aztán kizsákmányolja az államnak eme tehetetlenségét, 
s a történeti jogokat úgy tiszteli meg, hogy visszaél 
velök. E tekintetben az ev. ref. egyházat ismét alig 

15- 



228 



érheti vád. Ennek életeleme az iskola, mint a halnak a 
víz ; mint a növénynek a világosság. Súlypontja sem 
esik kívül a haza földjén; itt él, itt kíván halni is. De 
azért ez a felekezet is, ha tudná azt, hogy sínlödö 
iskoláit egy hatalmas állam karja minden percben 
kiragadhatná kezei közül; akkor — mondjuk ki őszintén 

— ez is nagyobb hévvel forgolódnék a gyönge iskolák 
számának csökkentésén, s inkább iparkodnék az iskola 
javáért egészséges közszellemet teremteni hívei között. 
A nagy alföld gazdag városai, falvai, papjai, tanítói 
egyszerre felriadnának, az iskola-kötelesek százaléka 
megnőne s a miniszternek nem kellene panaszkodni, 
hogy Magyarországon a magyar elem a harmadik helyen 
áll az iskola-szeretetében és gyakorlásában. 

Igenis, egy hatalmas állam hiányát érezzük, ha a 
népoktatás sikerének akadályairól gondolkozunk; egy 
államét, amely nem dédelget semmi előjogot, mihelyt az 
egyszer károsnak bizonyul ; egy olyan államét, amely 

— ha a közoktatás céljai úgy követelnék — tudna is, 
merne is nagyot akarni s tudna áldozni a képezdék 
fejlesztésére, az elgyöngült tanítók nyugdíjazására és 
nem félne lesújtani azokra, akiknek tőke a nép butasága, 
vagy akik a magok világosságával árnyékolják be a 
gyermekek lelkét. 

Szegény államban szegény nép, szegényesen fizetett 
tanítók, részben szegény, részben félrehúzó felekezetek. . . 
és mindéhez egy magasra akasztott tanterv . . . stb. 
stb. ; de talán elég is már a siker akadályaiból I 

A MULTAK TANULSÁGAI 



Az 1886-ik év egyházi és iskolai története szűköl- 
ködik nagy eseményekben. Úgy voltunk vele sokan, 
mint a szokott medréből kibolygatott folyó ; próbálkoz- 
tunk beilleni az új sáncok közé és feszegettük a kor- 
látokat, mint az erdők oroszlána a reá zárt ketrecet. 
Nem azért, hogy kitörjünk ; hanem, mert szerettünk 
volna és szeretnénk bizony még ma is — kissé szaba- 
dabb ömledezést s kissé szélesebbre vont korlátokat. 
No, olyanok is voltak, akik nemcsak otthon találták 
magukat a szűk falak közölt, de szinte kapva-kaptak 
az ujabb bilincseken. 

Az. állam tanügyi politikája ellen épúgy meg voltak 
jogos kifogásaink, mint a saját törvényhozásunk s 
ii etőleg kormányzó-testületeink ellen. Amott a meg- 
megújuló s nagy költségeket igénylő követelések mel- 
lett, bántólag érintett bennünket a még mindig tartó 
bizonytalanság és ingadozás ; itt a §§-ok homályossága 
s a törvény szellemének megcsúfolása. 

Különösen a lelkészválasztási törvények s az ezek 
alapján létrejött kerületi szabályok okoztak nagyobb 
elkeseredést és ellenhatást ; ezen a ponton volt leg- 
fájdalmasabb a szabadság korlátozása ; mert az egyéni 
érdekek itt voltak érintve legérzékenyebben 

De az egyetemesség s egység szempontjából is 
méltán támadtak kifogások a kényes pont körül. Azt 
vártuk ugyanis — vagy várták legalább sokan — hogy 
a lelkészválasztási törvény hivatva lesz megnyitni a 

valóságban is a kerületeknek saját védelmökre emelt 
régi kerítéseit, s Királyhágón innen és túl a testvé- 
riség jézusi elve lesz irányadó a candidatioknál. És 
aztán mennyire megcsalatkoztunk ! A candidáló-bizott- 
ságok — nagy tisztelet a ritka kivételeknek ! — bele- 
ülve a zsinat által alájuk gördített bírói székbe, fő- 
gondjuknak ismerték a törvény szellemét meggázolni. 
Élvezték a jogot a jogcsonkításra. Ha még csak kerü- 
leteket nem akartak volna ismerni ! ... de nem ismer- 
tek egyházmegyéket sem, s annálkevésbbé hajlandók 
ismerni, amint látszik, mennél tovább fut az idő a 
debreceni zsinat törvényei felett. 

Hát ez nem jól van így ! A papírosról át kell 
vinni a törvényt az életbe ; vagy ha ez nem lehetséges : 
le kell törölni a papírosról is, hogy ne növelje a tör- 
vények iránt való tiszteletlenséget. A lelkészválasztási 
töiyény — azt hisszük — napi kérdés marad egészen a 
jobban informálandó zsinatig. 

A khinai fal más irányban is mutogatta a maga 
fenyegető árnyékát. Némely káplánok előtt — hiszen 
emlékezünk reá I — egyes kerületek jegyzőkönyvi vég- 
zéssel vagy jobb esetben püspöki önkénykedés által 
lezárták a sorompót, s midőn így megkeserítették nékik 
a fáradsággal és "költséggel szerzett diplomát: elűzték 
mintegy a szülőföld környékéről is, ahol s amelyért 
munkálkodni diák-éveik boldog álma volt. Ezt az el- 
járást lehet védelmezni a magunk neveltje iránti köte- 
lesség elsőbbségével ; lehet talán egyes tanintézetek 
szelleme iránt táplált féltékenységgel is ; de semmíesetre 
sem lehet kiegyeztetni a zsinat tiszteletreméltó intentiói- 
val. És amennyiben e példát a nagyok képviselik 
közöttünk : felróható-e majd a kicsinyeknek, ha vetélkedni 
fognak egymással a törvény taposásában ? ! Nagy fák- 
nak nagy árnyékai ! 

No de majd nem úgy lesz az ezután ! A convent 
elfogadta — mint tudjuk — a theologiai akadémiáknak 
egészen alkotmányos formák között készült új szerve- 
zetét és tantervét. Ez — higyjük a jobbat ! — meg 
fogja szüntetni úgy egyeseknek eddig is felesleges 
aggodalmait, mint az ezekből táplálkozó törvénytelen- 
ségeket. 

Dehát — kérdjük — hová lett az egyetemes 
tanügyi bizottság, amelynek ama jó reménynyel bíztató 
tervezethez apasági joga van, s amely e tárgyban az 
érdem oroszlánrészét magának követelheti ? ! Megüre- 
sité-e az magát ama munkálat által ? 1883. december 
10 — 14-ik napjain még ott ülésezett Debrecenben s 
dolgozva iskoláink jövendőjéért, tervekkel s indítványok- 
kal készült a konvent elé. Az indítványok között ott 
van — hogy többet ne említsünk — a protestáns tanár- 
l<épzés sürgetése is, mint aminek hosszas halogatása 
„nagy hátrányokkal és visszahatásul járhat egész evang. 
ref. egyházunk egyetemére." Van ott egyéb is; dehát 
hol van maga a tanügyi bizottság ? Mi várjuk itt, szíves 
vendégszeretettel, hónapokon és éveken át, hogy — 
mint a 47. sz, jk. pont kifejezi : „elnök a bizottság 
tagjait legközelebb Sárospatakra hívja egybe" s íme, 
míg ez a legközelebb megérkeznék, azalatt letelik a 
tagok 3 évre szóló mandátuma. És senkisem tudja : 
miként tört szét az egységnek s testvériességnek eme 
jelentékeny kapcsa. 

A tanügyi kormány — saját oktatási vezérelve 
ellenére is — beszorítja a közegészségtant, mint külön 
tantárgyat, a népiskolákba ; arra rendelt felügyelök 
személyében jár-kél iskoláinkban is, tudakozódva a 
közegészségtan tanítása után ; ugyancsak a tanügyi 
kormány tüzet dob a gimnáziumokra, összeveszíti a 
filológusok hadát a Frary protegálása által ... és a 

mi tanügyi bizottságunknak még sincs tárgya a tanács- 
kozásra ; jóllehet az 1884-iki convent is sürgősen hívja 
fel, hogy a vallás-oktatási könyvekre nézve adjon javas- 
latot (86. p.). 

Hát ez nincs jól így I ! Az egyetemes tanügyi 
bizottságot nem szabad csak úgy könnyedén lomtárba 
dobni ; mert azt nem érdemli, s ha nincs szükség reá, 
legalább adjuk meg az alkalmat a közönségnek arra, 
hogy necrologot írjon felette. 

Az énekügyi bizottság is csendes életet élt a köze- 
lebb múltban ; hanem ez kisebb baj az előbbinél ; főleg 
miután eddigi működésében iigy is kevés biztatást 
nyújtott a jövőre. A költök s verselök, akik az eszme 
kipattanásakor mohón fogtak a könnyűnek hitt munká- 
hoz, elültek, mint a fáradt madarak, s a közönség — 
ez Ítéletnek is tekinthető — nem sürgette a dalt. Ily 
átmeneti időszakban, mint a mai, nagyon hamar bere- 
ked a hymnus forrása; mert a vallásos lyrának alig 
akad némi tápláléka. Nagy, korszakos fordulat ; mély- 
séges, hegyeket mozdító hit kell ahoz, hogy hosszú 
időre szóló énekes-könyvünk szülessen ; ma pedig ezek- 
nek híjával vagyunk. 

Azért, ha már egyszer megkezdtük a munkát, a 
kerületek legalább vennének észre annyit, hogy ének- 
ügyi bizottsági tagjaik részint félreállottak, részint kidől- 
tek az élők közül s ezek helyettesítéséről nem volna 
szabad megfeledkezni. A közönynek nincs ösztönző, 
még kevésbé teremtő hatalma. Ha csak néhány férfiúnak 
adunk is komoly tárgyat a gondolkozásra s ha csak 
egy-kettőben nyilatkozik is a vallásos érzés másokat is 
megkapó melegséggel : egyházunk szellemére nézve az 
is nyereség. 

A conventtel ezúttal szerencsésebbek voltunk. Az 
országos lelkészi és tanári özvegy-árvagyámintézet ; 



o ■ ) ■ > 



továbbá a lelkészi és tanári nyugdíjintézet s házi tűz- 
kár-biztosítás kérdéseivel élénk mozgalmat idézett elő, 
amelynek meg is lesz a kívánatos jó eredménye. Az- 
által, hogy a domesztikai segély kiosztásánál az egyéni 
érdekeken felülemelkedve, egyetemes természetű célokat 
is gyámolított, közelebb lépett a domesztika tulajdon- 
képeni rendeltetése felé. 

Nagy baj volna az ügyre is, de méginkább egy- 
házunk eddigi jó szellemére, ha a domesztika kapzsi- 
ságra s az igazság kendözésére szolgálna alkalmul ; 
ha oktalan igényeket ébresztene és a hamisság szán- 
déktalan istápolása által közénk dobná a gyűlölködés 
eleven szenét. Még nagy panaszra nincs okunk; egyes 
feljajdulásokból azonban már is következtethetünk any- 
nyit, hogy a zsinatnak ezt a felséges alkotását féltenünk 
kell. A bölcseség és igazság lelkének ihletésére sehol 
sincs, ez idő szerint, oly nagy szüksége egyházunk 
egyetemének, mint a domesztikai segély kiosztásánál. 

Megérte a convent azt az örömet, hogy ott lát- 
hassa püspökeink s főgondnokainknak oda jogosított 
részét a főrendiházban. Szerinte ez „egy újabb lépés 
az 1848. XX. t.-c. 2. § ában kimondott, de még eddig 
teljesen életbe nem léptetett s meg nem valósított 
tökéletes egyenlőség és viszonosság felé." Mi majd 
csak akkor fogunk igazán örülni e lépésnek, ha ez 
csakugyan eszközlöjévé válik a tökéletes egyenlőség és 
viszonosság még mindig késlekedő megoldásának. 
Addig pedig el-el fogunk tűnődni e kérdés felett : nem 
árt-e egy oly jog a mi püspökeink tekintélyének, amelyet 
hozzájuk méltóan gyakorolni nem áll hatalmukban?! 
És örvendező tisztelettel fogjuk őket üdvözölni az 
egyházlátogaíás terhes, de okvetetlenül áldásos munkái 
között, miként a múlt évben is cselekedtük. 

Szintén a convent ténye az államsegély tárgyában 

a kormánynyal való megalkuvás. Középiskoláink leg- 
nagyobb része többé nem kizárólag a miénk ; de tőlünk 
függ, hogy szellemünket, az államsegély igénybevétele 
mellett is, megőrizzék tanintézeteink, s épen emiatt 
volna már szükség, hogy a tanárképzés kérdését ne 
feledjük ott az egyetemes tanügyi bizottság jegyző- 
könyvében. Érdekes azonban az államsegély dolgában 
az, hogy, mint az országgyűlés pénzügyi bizottságáról 
szétfutott hírek sejtetik, az egyszersmindenkorra kért 
nagy összeg egyidőre még az állam pénztárában marad, 
azaz, hogy ágyúkra és katonai felszerelésekre fordíttatik. 
Az államkormány úgy is jól tudja azt, hogy a protes- 
táns iskolák növendékei, az államsegély késlekedése 
miatt, nem lesznek muszkavezetőkké ; tehát várhatunk 
hazafiságból, amiképen lemondottunk autonóm jogaink- 
ról hazafiságból. 

Papjaink s tanítóink egy nagy részének anyagi 
nyomorúsága s népiskoláink némelyikének ügyefogyott 
állapota szintén nyilt kérdése volt a múlt esztendőnek, 
s olyannak nic'^rad a jelenre is. El fog érkezni az idő 
— s talán nincs is messze — amelyben az államsegélyt 
népiskoláink egy részére is igénybe vesszük ; vagy 
választani fogunk egyes gyülekezetekre nézve, pap és 
tanitó között ; mert azt a boldogtalan állapotot, amely- 
ben egyes iskoláink sinlődnek, a papi tekintély kockáz- 
tatása nélkül eltűrnünk alig lehetséges. 

De ne gáncsoskodjunk tovább ! 

Az 1886-ik év — ha Isten úgy akarja,, s ha a 
protestantizmus ébredő lelke áthatja egyháztársadal- 
munkat — emlékezetes marad hosszú időre. A Károli- 
biblia rcvidiálása, a népies vallásos iratok érdekében 
megindult mozgalom s egy irodalmi társulat eszméje, 
ha majd ezek mind valósággá és életté válnak, vissza 

fogják vetni, bizonyára nem könnyen múló fényüket, 
az 1886. esztendőre. 

Addig azonban hadd fújjon a lélek alkotó leliel- 
lete, mozogjanak s szervezkedjenek a papi, tanítói 
értekezletek ; hadd szóljon a vének tanácsa s az ifjak 
lelkesedése; ébredjenek a holt- csontok is, mert az 
aratásra való gabona bizony sok ! 

Avagy tudunk-e hát mi lelkesedni ; avagy meg- 
értjük-e mi a multak tanulságait ? ! 



ClSQi^JdSGíi S;irosp;ilfll<i Lapok 1887. úví. 2. sz. UDISDISDISD'ŐÜ 



ALKALMI EMLÉKEZÉS. 



Aki a tiszáninneni ev. ref. egyházkerület történetét 
valaha megírja', bizonyára elismeréssel fogja feljegyezni, 
hogy e kerület, az egyház és iskolai ügyek körül tanú- 
sított buzgóságában, a tudomány és szabadság követe- 
lései iránt érzett jóindulatában, nem engedte magát túl- 
szárnyaltatni soha. Meg tudta érezni az idők lelkének 
hatását rendesen s kész volt utat nyitni intézményeiben 
egy-egy kívánatosnak s érettnek mutatkozó eszme előtt, 
híven a saját hagyományos, századok által igazolt és 
századokon át erősödött vezér-szelleméhez. 

Ez a szellem okozta azt is, hogy mi e napokban 
akár jubileumot is ülhetünk. 

Épen 25 éve lesz folyó év július 10-én, hogy, ha 
egyesek duzzogása között is, de mindenesetre a több- 
ség helyeslése mellett és akarata szerint összeült Sáros- 
patakon a tiszáninneni kerületnek első papvizsgáló kül- 
döttsége s az egyházmegyékről ráruházott jogánál fogva, 
megvizsgált 48 segédlelkészt és 8 végzett tanítót s ille- 
tőleg végzett hittanhallgatót. ^ 

' A kerület történetének megírását már az 1858-iki őszi 
közgyűlés kívánatosnak ismerte. „Ez alkalommal tétetett indít- 
vány nyomán — mondja az 5. sz. jk. pont — elhatároztatott, 
hogy az egyházmegyéket érdeklő régi jegyzőkönyvek és egyéb 
adatok, melyek netalán az egyházkerület levéltárában találtatnak, 
Patakra, a főiskolai könyvtárba küldessenek be, hogy ott oz egy- 
házkerület töiiénetéliez anyagul felhasználliatól< legyenc/c." 

'^ A megvizsgáltak névsora a következő: ]. Második vizsgát 
állottak: 1. A gömöri egyházmegyéből: Kálniczky Endre, vályi 

Reform volt ez kétségtelenül, amelynek a fejlődés 
természetes során okvetlenül be kellett következnie, 
hogy egy elavult intézményt az idők kívánalmainak 
megfelelőleg helyettesítsen s ha a kerületek közösen 
nem tervezik vala, a tiszáninneni egymaga is keresztül 
viszi azt; mert az iskoláiban ez idötájt kezdett s meg- 
honosított reformok s a tudományok jogai iránt táplált 
tisztelete szükségessé tették, hogy a javítás az egész 
vonalon, tehát ezeken a záró pontokon is érezhető 
legyen s gyümölcsöt teremjen. 

Még köztünk járnak, akik ama patriarchális idő- 
szakot eltemették. Egyesek a mát a tegnappal hason- 
lítván össze, talán emennek nyújtják a koszorút ma is. 
Vannak — tudjuk — akik szinte elragadtatással emlé- 
keznek az egyházmegyék autonomikus joggyakorlatára, 
a vizsgák vezetőire, azok szakértelmére, a vizsgálati 
tárgyak sokféleségére ; de viszont nem hiányoznak olya- 
nok sem, akik ama joggal való visszaélésekről édekes 
eseteket tudnak elbeszélni s megérettnek látták ama 
gyümölcsöt arra, hogy az egyházmegyék fájáról lehulljon. 



lelkész; Baksay Dániel, pelsöci segédlelkész; Tóth Sámuel, rima- 
szombati segédlelkész; Jobbágy János, simonii segédlelkész; 
Ragályi Endre, kövecsesi helyettes lelkész; Béky Sámuel, sajó- 
keszii lelkész; Tárnoky János, hamvai sl.; Bornemisza Ábrahám, 
serkei sl.; 2. Az alsóborsodi egyházmegyéből: Apostol József, szir- 
mai lelkész; Lukács János dorogmai 1.; Kiss Gyula, miskolci sl.; 
Csengery József, noszvaji sl.; Szabó József, miskolci sl.; Marsalkó 
József miskolci sl. ; Izsaák Mózes, bocsi sl. ; Tamko Ferenc, 
keresztesi sl.; Édes Vince, poroszlói sl. 3. A felsöborsodi egyház- 
megyéből: Szeöcs Sámuel, kondói 1.; Tamkó József, damaki h. 1.; 
Soltész Sándor, velezdi sl.; Nagy Sándor, rakacaszendi 1.; Tóth 
Miklós, mályinkai sl.; Tóth Dániel, vámosi sí.; Tóth István, kazinci 
sí.; Némedy József, szentpéteri sL; Szakai József, bábonyi sí.; 
4. Az iingí egyházmegyéből: Magyar József, nagyszeretvai sl.; 
Hegedűs Sámuel, nagykajrosi sl.; Morvay József, mokcsai sl.; 

Ez a reform a tudománynak hozott áldozat volt 
s mert létrejött, csupán ezáltal is ítéletté vált a múltra 
nézve. Erőszak és rázkódások nélkül létesült s ez iga- 
zolta létrejövelelét. Az egyházmegyék magok belátták, 
hogy a fejlődés útján meg nem állható tudomány ellen- 
őrzésére s illetőleg az iskolák által közlött képesség 
fokának meghatározására első sorban épen azok vannak 
hivatva, akiknek fő kötelességük lépést tartani a tudo- 
mány haladásával ; ezért bevették a vizsgáló-bizottság 
tagjai közé az akkori 3 theologiai tanárt s megbízták 
azokat examinatoriiimok készítésével, illetőleg elfogadták 
olyanokúi azoknak (Somossy, Zsarnay, Kálniczky) már 
készen lévő müveit. Ez volt az új intézményben a leg- 
sarkalatosabb javitás. De volt abban kellő óvatosság is 
az autonomikus jogok biztosítása végett. Kimondatott 
ugyanis, hogy a bizottságban minden egyházmegye kép- 
viselteti magát egy egyházi és világi képviselője által s 
ilyen módon az egyházmegyék — igen helyesen — 
követelték s illetőleg biztosították magoknak az ellen- 
őrzés jogát. 

Vályi Antal, nagydobronyi sl.; Nagy Menyhért, szalókai sl.; Kövér 
Miklós, bátvai sl. 5. Az abaüji egyházmegyéből: Gulyás István, 
vágási h. 1.; Balta Benjámin, szikszói sl.; Szaniszló Pál, szántói 
sl. : Bertlia András, aszalói sl.; Varga József, kassai sl,; Megyasz- 
szay Pál, alsóvadászi sl. 6. A felsőzempléni egyházmegyéből: Haj- 
zer Endre, sátoraljaújhelyi sl. 7. Az alsózempléni egyházmegyéből: 
Máté Ferenc, leleszi sl.; Sebők Dániel, bodrcgkeresztúri sl. ; 
Török István, tolcsvai h. 1.; Várady Dániel, tállyai sl.; Tóth Mik- 
lós sl. és sárospataki képezdei gyakorló iskolatanító; Horkay 
János, hídvégi sl.; Tatár Mihály, királyhelmeci sl.; Molnár Pál, 
cigándi sl.; Vitányi Miklós, megyaszói sl. — W. Első vizsgát állot- 
tak: Szabó Endre végzett hittanhallgató; Gubás Ferenc, keresz- 
tesi végzett tanító; Simon József, a.-vadászi v. t. ; Kőrösy György, 
bocsi V. t.; Molnár István, emődi v. t.; Szántai István, nemes- 
bikki V. t.; Csomár István, liszkaí végzett tianító; Babarék Dániel, 
v. hittanhallgató s nevelő. 

A bizottság elnökéül a szuperintendens neveztetett 
ki egyszer s mindenkorra, akinek személyében az egy- 
házmegyék mintegy egyesülnek. Volt egy külön jegy- 
zője a bizottságnak, aki természetesen írta s írja még 
mai napig is az írnivalókat. Ezen felül meghatározták 
a vizsga tárgyait s ami jellemző, már ekkor követelni 
kezdték ^a heidelbergi káténak nagyobb mérvű hasz- 
nálatát s a katekhisatio gyakorlati tanítását s megszab- 
ták, hogy az ó-szövetség roppant területén csak a zsol- 
tárokra fektessen súlyt a vizsgázandó s ezzel szemben 
pedig — egészen aránytalanul — követelték az egész 
újszövetség tiszta görög szövegét. Csak egyet nem szab- 
tak meg határozottan, ami pedig különösebben emel- 
hette volna az új intézmény értékét s aminek jó követ- 
kezménye a vizsgázandók előleges önképzésére, azok- 
nak önmunkássághoz való szoktatására vezetett volna, 
t. i, az írásbeli dolgozatokra, azokna/{ kellő időben tör- 
ténendő beadására s Iwnioly meg bírálására, niikénl a ter- 
vezetben, úgy az egész 25 éves cyklus alatt nem volt 
Icellő gond fordítva ! Egyben s másban a tervezet a 25 
év leforgása alatt megváltozott; de ez az előnyös és 
nagyon kívánatos változás nem következett be rajta 
egész mostanáig. 

Régi emberek beszélik, hogy egyes egyházmegyé- 
ken épen az önmunkásság termékeit követelték a leendő 
papoktól a legelső sorban. A káplán urak tartoztak 
bemutatni önállóan készített vagy mások után dolgozott 
müveik gyűjteményét s néhol az esperes maga is gya- 
korolta a megyéjebeli segédlelkészekkel szemben az 
ellenőrzést s ez a „vaskalap" sok fiatal emberre nézve 
vált igazi nyereséggé; mert azáltal a saját lábon-járásra 
szoktattatott. 

Ma, túl a 25 éven, nyugodtan ítélhetjük meg a 
letűnt időszak eredményeit s tekintettel a tudományok- 

nak ez időszak alatt történt újabb fejlettségére, zúgoló- 
dás nélkül indulhatunk az egyetemes tanügyi bizottság 
által készített s a convent által elfogadott újabb vizsgá- 
lati terv alapján egy újabb 25 esztendő elé. 

Az új vizsgálati tervben a szaktárgyak érdemök szerint 
vannak méltányolva s az alapvizsgálat behozatala némi 
könnyítésére válik az első papi vizsgálatnak, ami a tudo- 
mányok kiszélesedése miatt igen is kívánatos. Az önmun- 
kásságra szoktatást ma többé nem az egyesek buzgó- 
sága fogja eszközölni, hanem követeli azt a szentesitett 
tanulmányi rend. Az írásbeli vizsgálat többé nem játszi 
kísérlet, hanem komoly s elhatározó előfeltétele a szó- 
beli vizsgálatnak. A biblia ó-szövetségi részét többé 
nem merítheti ki a zsoltárok könyve ; hanem vizsgálati 
jogosultságot nyer az egész ó-szövetségi irodalom, az 
új pedig nem degradálódik egyszerű fordítássá, amint 
azt a régi terv az egész új-szövetségnek vizsgálati tárgygyá 
tétele által tévé. 

Tudományosság tekintetében tehát az újabb vizsgá- 
lati tervtől jót várhatunk. 

Miként fogja az egyházkerület a vizsgáló-bizottsá- 
got megállapítani ; akarják-e az egyházmegyék az őket 
illető ellenőrzési jogot gyakorolni, vagy átruházzák azt 
a kerületre? e kérdésre ezúttal nem felelünk. A múlt 
előttünk van, olvashatjuk tanulságait. Azt azonban óhaj- 
tanunk kell, hogy az egyházkerület egyes kiválóbb ifjak 
külföldre segítése által időről-időre képeztessen magá- 
nak szakférfiakat, akik a már is igen kifejlett theologiai 
szaktárgyakkal az iskolán túl is foglalkozván, szükség 
esetén átvehessék a kidöltektől a tanítás és ellenőrzés 
egyaránt fontos szerepét. Nagy dolog volna, ha meg- 
történnék, hogy az egyes egyházmegyék valami módon 
magok is alapítványokat raknának össze s egy-egy 
kebelbéli ifjút szintén útravalóval tudnának ellátni az 



241 



idegen égtájak felé. De éhez aztán szükséges az is, 
hogy ifjaink az idegen nyelvektől az iskola falain belől 
se borzadozzanak; meg az is, hogy az idegen nyelvek 
elsajátítása rajok nézve lehetségessé legyen s minden 
módon megkönnyíttessék. 

A lejárt 25 évre csak ügy gondolhatunk édesen 
vissza, ha okúiván annak tanulságain, biztos alapot 
rakunk a jövendő épületének. Azok között, akik most 
25 éve először tettek vizsgát a kerület előtt, többen 
vannak, akik jelentékeny tényezőkké küzdöttek fel mago- 
kat. A visszaemlékezés tegye őket bölcsekké a tanács- 
adásban s a legüdvösebb határozat hozatalára. 



^UiClSQiiUi Sárospataki Lapok :887. évf. 2G. sz. ISÜ ISÜ ISÜ öü ISD 

A KONVENT 
ÉS AZ „IRODALMI TÁRSASÁG." 

Hiba volna el nem ismerni, hogy a legközelebbi 
konvent sokat végzett és különösen sokat kezdett és 
több nehéz kérdést bölcsen fejlesztett tovább a meg- 
oldás felé és ami eléggé alig hangsúlyozható : alkot- 
mányosabb gondolkodású volt elődeinél ; mert a nagy 
kérdések egész sorozatát utasította az egyházkerületek 
zöld asztalához, miáltal sokat veszített félelmetes jelle- 
géből azok előtt is, akik nem tudtak egyebet látni benne 
az idő folyamán mind jobban elhatalmasodó „Ober 
Kirchenrath"-nál. 

Hogy a házassági Jog tisztázása végett kiküldött 
bizottság munkálatának elmaradását nem vette jó néven ; 
hogy a domesztíkai segélyezésnek eddigi módjával kész 
immár szakítani, s elismerte azt, hogy a jelen apró- 
cseprő bajainak eloszlatásánál elsőbbrendü feladata lehe- 
tőleg biztosítani a jövőt; hogy a gyám- és nyugdíj- 
intézet kérdését napirenden tartja s tisztázni iparkodik ; 
továbbá, hogy határozott állást foglalt el a yoo-a/cűí/em/a/r 
ügyében s kész a minisztériumot a jogtudori kötelezett 
vizsgálat indokolatlan és káros divatáról lebeszélni s az 
ügyvédségre képesítő államvizsgálatot a jogakadémiák 
számára is kieszközölni ; hogy nem hajlandó lealkudni 
a már egyszer megígért államsegélyből, sőt határozottan 
kívánja az ígéret teljesítését, s ezáltal az államsegélyre 
szorult iskolákat meg akarja menteni a kínzó bizony- 
talanságtól ; hogy óvatos a missziói telepek szaporításá- 
ban és megmozgatta az énekes-könyv, a gimnáziumi 
vallásoktatás, családkönyvek stb. dolgát; sőt konventi 

tárgygyá teite az Irodalmi Társaság kérdését is . . . 
ezekkel s az ilyenekkel okvetetlenül növelte maga iránt 
a bizodalmat és tiszteletet. 

Eltekintve ezúttal attól, hogy a kassai katonaiskola 
ev. ref. növendékeinek vallásoktatási kérdésében gyöngé- 
nek, vagy nem eléggé tájékozottnak mutatkozott, s attól 
is eltekintve, hogy fontos iskolai ügyekben határozott, 
anélkül, hogy az egyetemes tanügyi-bizottságot az elő- 
munkálatok megtételére utasította volna ; vagy pedig 
kimondta volna annak megszüntetését; eltekintve a 
domesztikai segély beszedésére vonatkozó s esetleg 
kevés szerencsével végződhető újításától is, amelyre, vala- 
mint a többiekre is, sikerül talán még külön-külön is meg- 
tennünk észrevételeinket ; eltekintve mindezektől, ezúttal 
csak afeletti örömünket kívánjuk bővebben indokolni, hogy 
a konvent az Irodalmi Társaságra is rátette a kezét s 
ilyen módon elvállalta mintegy annak kereszt-apaságát. 

Mert részünkről a konventnek azt a határozatát, 
amelyben felkérte a világi elnököt, hogy a püspökök 
útján hozzá beérkezendő jelentkezések és ajánlatok 
kimutatását összegyűjtvén, működjék közre az Irodalmi 
társaság tényleges megalalmlására és szervezkedésére . . . 
ezt a határozatot nem tudjuk másként értelmezni, mint 
úgy, hogy ezt a társaságot a konvent édes gyermekéül 
fogadta el s fejlődéséhez s virágzásához neki is szava 
s illetőleg tennivalója van. 

Azért is örülnünk kell ennek, mert az eddigi 
enemü magánpróbálkozások, bármilyen kecsegtetők vol- 
tak is kezdetben, utoljára is küzködés és bukás volt 
a sorsuk. Az emberekben-e, a szövetkezés természeté- 
ben-e, a cél kitűzésében-e, az eszközök megválasztásá- 
ban volt-e a hiba, vagy csupán a közönség hirtelen 
lehűlésében s állhatatlanságában : ezt most ne mérle- 
geljük, hanem azon legyünk, hogy az új szervezkedés- 
ló- 

ben már magában benne legyen a hosszú jövő biztosí- 
téka. Azon legyünk, hogyha már egyszer a konvent is 
beleavatkozott egy újabb irodalmi társaság alakításába, 
hát ne kelljen majd annak a kínlódó életeért és idő- 
előtti kimúlásáért a mi konventünknek is pirulnia. 

Mert hát — és ezt jól jegyezzük meg! — ez a 
készülődő társaság nem a reformátusoké csupán, hanem 
a hazai összes protestánsoké. Tervezve legalább igy van. 

Ha ennek dacára is, a mi konventünk, nem tartva 
attól, hogy a társuló felek részéről gyanusíttatni fog 
(amit nem érdemelne meg 1), vállalkozott a kezdeménye- 
zésre : ezzel a maga részéről afelől akarta — úgy hisz- 
szük — meggyőzni az összes érdeklődőket, kivált pedig 
a társuló feleket, hogy éhez az alkotáshoz a maga 
erkölcsi támogatásán kívül valami egyébbel is járulni 
akar, s mint a számarány is megköveteli, jó példával 
óhajt előljárni, első akar lenni a többiek felett. 

Azt akarta bebizonyítani, hogy amiként van érzéke 
a testi éhség megszüntetése iránt, van — épenúgy — 
a lelki éhség csillapítása iránt is. Azt akarta, hogy ha 
már jó úton vagyunk az anyagiakkal : lépjünk jó útra 
a szellemiekkel is. Nem tudjuk: sok fejtörésbe került-e 
a konventnek elszánnia magát erre a nagy lépésre ; de 
azt legalább érezzük, hogy az ihletés pillanatában hatá- 
rozott és mi sem volna hozzá illőbb, mint odáig fejlesz- 
teni az Irodalmi társaság ügyét, hogy annak is meg- 
legyen a maga domesztikája. 

Hogyan?! Hát bizony az ilyen alkotás nem megy 
könnyen s nem különösen áldozatok nélkül. Igen, dehát 
ki bír örökösen annyi mindenre áldozni? Urainknak 
egy része, papjainknak legnagyobb része szegény, s ha 
érzi is a lelki szomjúságot, nem képes annak lecsillapí- 
tását megváltani, az egyik rész pedig — valljuk meg 
az igazat — nem is akarja. 

A jelentkezési ívek például egészen szomorú kilá- 
tással biztatnak. Hogy csak a magunk körében marad- 
junk, az egész tiszáninneni kerület ev. ref. papjai közül 
14 akadt idáig olyan, aki rendes tagja óhajt lenni az 
Irodalmi társaságnak, a többiek vagy a tervezett szemlé- 
nek lesznek ideiglenes pártfogói, vagy csak fillérekkel 
támogatják a nagy vállalatot., Másutt jobban megy a 
vállalkozás, mert jobb a mód is ; de még sokkal nagyobb 
lelkesedés is igen keveset hordhat össze arra, hogy egy 
olyan Irodalmi társaságnak, amely három testvér-feleke- 
zetnek volna szellemi bizonyítványa, elegendő alapúi 
szolgáljon a tartós jövőre. 

Ugyanazért — ha komolyan akarjuk a célt — 
mást kell gondolnunk az Irodalmi társaság jövőjeért. 
Ki kell valamiképen eszközölnünk, hogy az ne legyen 
odadobva az egyéni érdeklődés ingoványára. Ki kell 
valamiképen eszközölnünk, hogy annak termékeit — 
amelyek tgy jó protestáns embernek, főleg pedig papnak 
és tanárnak szinte nélkülözhetetlenek leendenek, ne csak 
egyik-másik olvassa és vegye, hanem olvassa s illetőleg 
olvashassa, ha meg nem veszi is, lehetőleg minden 
protestáns pap, tanító és tanár. 

A konvent vigye ki a maga bölcseségével és 
tekintélyével, hogy alakíttassanak egyházi költséggel 
parochialis könyvtárak, s ezzel legalább az ev. ref. 
egyház körében az Irodalmi társaságért, de a papság 
szellemi színvonalának emeléseért s a protestáns öntudat 
élesztéseért is megtette a legjobbat, a legcélosabbat. 
Épen most akarja a konvent kitalálni a módját a szegény 
egyházak megerősítésének, hát próbáljon egyszerre két- 
féle szegénységen segíteni ! Hogy ez nem képtelenség, 
azt megkísértjük közelebb bebizonyítani. 

'GiiCiiOiOiUi Sárospataki Lapok 1887. cvf. 50. sz. ISO ISC' ISO ISO ISO 



RAMPOLLA BIBORNOK S A PAPA 
VILÁGI HATALMA. 

XlII-ik Leónak május 23. napján tartott allccutioját, 
amelyben — egyebek között — élénken fejezte ki az 
Olaszországgal való béke iránti óhajtását is, sokan 
félremagyarázták. A legsérelmesebb magyarázat az volt, 
amely szerint Ö Szentsége, a Krisztus földi helytartója, 
annyira át van hatva apostoli hivatásának békés termé- 
szetétől, hogy a hatalmakkal s közelebbről az Olasz- 
országgal való békeséget még világi hatalmának árán 
is óhajtja. 

Az idealistáknak, a pápaság eszményi oldalát 
keresőknek eme nézete gyorsan hódított — úgy látszik 
— Olaszország intelligens rétegeiben ; mert hát az olasz 
nemzeti egység előkelő harcosaira is van annak némi 
hiúságos oldala, hogy a római kath. egyház fejét Olasz- 
ország fővárosában keresse és tisztelje a katholikus világ ; 
vagyis egy, a maga egyházi hatalmában mindenek felett 
álló személyt ezek is örömmel látnak a Tiberis partján. 

A pápaság hárompróbás uszályhordozóit, azokat 
t. i., akiknek a pápai hatalom növekedésével egyenes 
arányban nőnek kilátásaik, megrettentette a pápa békés 
hajlamairól turbékoló hír, s úgy ezek megnyugtatására, 
mint amazok vérmes reményeinek meghiúsítására jónak 
látta Rampolla, az új titkár és bibornok, egy körjegy- 
zéket bocsátani szét a nunciusokhoz, kötelességökké 
tévén azoknak, hogy azt a hatalmak külügyi hivatalai előtt 
olvassák fel s kívánatra engedjék át annak másolatát. 

Szükség volt e körjegyzékre főleg azért, mert — 

mint látszik — felettébb sértette Ö Szentségét és tit- 
kárját az a kicsinylés, amelyben az olasz parlament 
egyes kitűnőségei a felajánlottnak híresztelt béke-jobbot 
visszautasították; akik — kezökben a fennálló országos 
törvényekkel — elég biztosaknak érzik magokat az 
olasz nemzeti egység drága véren szerzett bástyái 
között s mosolyogva gondolnak a békefeltételeket dik- 
tálgató vatikáni fogoly nyugtalankodásaira. 

A körjegyzék mindenesetre értékes okmány. Nem- 
csak azért, mert kiábrándít egyeseket, akik lehetőnek 
gondolták a pápa meghódolását az üj idők új kívá- 
nalmai előtt ; hanem azért is, mert félreérthetlenül 
tudtára adja a világnak, hogy a pápa az ő világi 
uralmáról soha, semmi körülmények között sem szándé- 
kozik lemondani; de arról, épen a világ felett való 
uralmának gyakorolhatása szempontjából, tehát az 
apostoli székhez fűződött feladatok elől való meg- 
hátrálás nélkül, le sem mondhat ; sőt a világ jóléte 
érdekében — „most, mikor vallás-erkölcsi missióján 
kívül az annyira megrendült tekintély és rend elvét is 
kell védelmeznie s a megsemmisüléstől megóvnia" — 
most az államok jól felfogott érdekében nem is szabad 
világi uralmáról lemondania. 

Hát ez a hadüzenet elsősorban az olasz király- 
nak és olasz nemzetnek szól ugyan, de szól másod- 
sorban az összes világi hatalmasságoknak, sőt a nem 
római kalh. világnak is ; tehát nekünk is, akik eléggé 
gonoszak vagyunk arra, hogy ez alól a boldogító hata- 
lom alól kihúzódván, azt nyakunkba venni sehogysem 
érzünk magunkban hajlandóságot. Azok közé ugyanis, 
akikkel szemben a pápaság „a megrendült tekintély és 
rend elvét"" kívánná védelmezni, bizonyára mi is oda 
vagyunk értve és pedig — mint rendesen — a socíaliz- 
mus, nihílismus s atheismus pokolra való híveivel 

egyetemben. így hozza ezt magával a római kaíh. 
egyház „egyedül üdvözítő" jellege. 

Részünkről egészen értjük a körjegyzék hangját 
s az lepett volna meg, ha az valami tekintetben eltért 
volna a curia hagyományos felfogásától. Van valami 
a mai római s olaszországi viszonyokban csakugyan, 
ami XHI. Leót és környezetét elkeserítheti. Ott a Vati- 
kánban, hová IX. Pius magát önként száműzte s ahol 
utódának is számüzöttűl kell magát a reá nehezedő 
hagyományok súlya alatt éreznie, borzasztó lehet nap- 
ról-napra látni: miként változik át Róma egészen új 
várossá külsöleg-belsőleg, anélkül, hogy ebben a válto- 
zásban a város egykori mindenható urának közvetlen 
része volna. Borzasztó lehet azt tudni annak, aki nem 
akarja elismerni az idők hatalmát, miként emelkednek 
kereszt nélkül is égfelé nyúló templomok a hét halom 
különböző pontjain . . . miként támadnak egymásután 
felekezetek, amelyeket se szív, se ész nem nógat arra, 
hogy papucsot járjanak csókolni a Vatikánba. Látni 
kevélyen felvonuló hadcsapatokat, amelyek nem a mieink, 
hanem ellenségünkéi ; hallani a meg-megújuló gúny 
hahotáját, ott, ahol hajdan csak a pápadicsöítö zso- 
lozsma hangzott s érezni azt, hogy a föld, amelyet meg 
akartunk állítani, „mégis mozog;" elképzelni azt, hogy 
szellemi hatalmukkal előbb-később zátonyra feneklünk, 
ha világi tekintély, fegyveres hadsereg nem rettenti ellen- 
feleinket ... óh bizony ezt a kényes és fájdalmas dicső- 
séget nem lehet elviselni zúgolódás és kifakadások nélkül! 

Ilyen indokolt kifakadásnak tekintjük azért Ram- 
polla körjegyzékét, amidőn —• egyebek között — így 
szól : „alig fogható fel, hogy lehetnek emberek, akik 
komolyan hiszik, hogy a pápa, midőn óhaját fejezte 
ki, hogy az áldatlan viszály a szentszékkel szűnjék 
meg, az igazság és méltányosság, valamint a szentszék 

függetlenségének megóvásával, egyúttal azt a titkos 
szándékot is leleplezte, hogy világi hatalmáról is le- 
mondani készül, melyet a titkos társulatok és az erő- 
szakoskodások tőle elvontak, egyedül azért, mert az 
allocutio egy rövid passusában — melyben Olasz- 
országról szól — ezt a követeléseit határozottan ki nem 
fejezte. Hogy ily hamis értelem tulajdoníttatik a pápa 
szavainak, arra nem elég, hogy figyelmen kívül hagy- 
ják a pápának épen legújabb tényeit, melyek hangosan 
követelték a pápának Rómához és az egyházi államhoz 
való jogát; hanem el kell feledni az egész episcopatus 
ünnepélyes nyilatkozatát — amely visszhangja az egész 
kath. egyháznak (!) — hogy a jelen körülmények között 
a pápa világi uralma egyediili elengedhetetlen feltétele az 
apostoli hivatás gyakorlásának.''' 

Ismételjük, hogy mi ezt a kifakadást s illetőleg 
követelést értjük, s a pápaság történelmileg fejlődött 
jelleméből indokoltnak is tartjuk. Értjük azt, hogy a 
pápa az ö tizenkétszázados világi szuverenitása után, 
nem tűrheti jelenlegi kötött helyzetét ; értjük azt, hogy 
nem akar alkudni, mert tekintélyének minden kicsiny 
csorbája veszedelem a r. katholicismus mesterségesen 
alkotott épületére; értjük azt, hogy 250 millió alattvalói 
közé a koronás főket is oda számítja s azokkal is 
rendelkezni akar ; azt is értjük, hogy magát Olaszország, 
sőt minden jó rend és tekintély morális támaszának 
tartja, s a bekövetkezhető zavarokért az olasz kormányt 
s „per tangentem" az összes kormányokat is felelőssé 
teszi ; hanem azt aztán már sehogysem tudjuk meg- 
érteni, hogy az apostoli hivatás gyakorlásához — mint 
a körjegyzék mondja — a világi uralomra szükség 
volna, s még kevésbbé azt, hogy az isteni gondviselés 
a történelem folyamába csak úgy hébe-korba szólana 
belé; pedig a körjegyzék ezt a sajátos tant is hirdeti. 

Az apostolokról s azok hivatásáról nekünk is 
tanítottak valamit. „Menjetek el és tanítsatok meg 
minden népet," ez volt a küldetés vezérigéje. Fényről, 
hatalomról, uralkodásról nem volt a jézusi utasításban 
semmi ; hanem, igenis, a világi fény és hatalom meg- 
vetéséről, a szelídség lelkéről, egymás terhének hordo- 
zásáról. Pál bérért dolgozott az Aquila műhelyében ; 
a tizenkettőről sincs feljegyezve sehol, hogy fegyverrel 
jártak volna szét az evangyéliom terjesztése végett s 
világi hatalom után áhítoztak volna. „Aki közöttetek első 
akar lenni, az legyen az utolsó" . . , igen, ilyen volt 
az apostoloknak szóló utasítás, s hivatottnak csak az 
tarthatta magát, ki az ily utasítások iránt való engedel- 
mességre magában elegendő erőt erezett. Az ellen a 
felfogás ellen tehát, mintha a világi uralmat az apostoli 
hivatás gyakorlása igénylené, a jobban értelmezendő 
biblia alapján tiltakoznunk kell. 

De nem értjük a Rampolla-féle isteni gondviselést 
sem. Szerinte „a pápa a maga szellemi hatalmát csak 
akkor gyakorolhatja méltóan, ha maga is külső fénynyel 
van övezve, azzal a fénynyel, melyet a gondviselés 
akkor adott neki, mikor a régi római birodalom romjain 
a különböző nemzetek és királyságok kiképződtek." Jól 
van ! Fogadjuk el egész tisztelettel, hogy ez a gond- 
viselés műve volt. Ismerjük el, amint azt a történelem 
is elismeri, hogy a pápaság egy bizonyos időben igen 
alkalmatos vas-vessző volt a vad, nyers, tudatlan népek 
ellen. Dehát a népek jelleme ugyanaz maradt-e mind 
e mai napig?! Dehát ma is góthok, longobárdok, 
gepidák dulakodnak-e Európa téréin ; hát arra a pász- 
tori vas-vesszőre ma is szükség van-e épúgy, mint 12 
száz évvel ezelőtt ? ! Nincs és újra nincs ! A r. kaíh. 
egyház rettentő ítéletet mondana a saját nevelő hatására, 
ha a népeket ma is a középkor szemüvegén tekintené. 

Ah ! az isteni gondviselés nem olyan, mint a 
Jósua napja. Amint a zsidó törvénynek is csak idő- 
leges értéke volt s addig hatott, mig a zsidóságot 
megfegyelmezte és ránevelte az evangyéliomra : épúgy 
a középkori pápaság is csak a maga idejében volt 
szükséges tényező az emberiség nevelésében. A köte- 
lességéről megfeledkezett, fény, világi hatalom haj- 
hászásába sülyedt s erkölcstelenségekkel tündöklő pápa- 
ság ellen avagy nem kellett-e megmozdulnia az isteni 
gondviselésnek a népek szívében, értelmében és aka- 
ratában ? A magát kiüresített hatalommal szemben nem 
kellett-e új szellemi tényezőket hívnia elő a gondviselés- 
nek a népek életében s fejlődésében ! Hát az az olasz 
s német humanismtis, amely tiltakozott a népekre 
kovácsolt pápai bilincsek ellen ... hát az nem Isten 
lelkének megmozdulása volt ? Hát azok a pápa-kárhoz- 
tatö zsinatok nem a gondviselés tényei-e ? ! 

De nem az a fő, hogy mi mit mondunk a Rani- 
polla körjegyzékére, s mint vélekedünk a pápa világi 
uralma felől ; hanem az, hogy mit mond arra elsősor- 
ban az olasz kormány és nép, s másodsorban a művelt 
nemzetek összes koronás és nem koronás hatalmas- 
sága? 

A helyzetre mindenesetre jellemző, hogy a nun- 
ciusok utasítva vannak a körjegyzéket felolvasni a 
külügyminiszterek előtt ; ami azt jelenti, hogy a pápa 
nyíltan követeli a maga régi jogait az összes világi 
hatalmasságokkal szemben. Nem elégszik meg a béke 
kedveért sem jelenlegi helyzetével, sem — ha netalán 
felajánltatnék neki — az 1870-ben, Viktor Emánuel 
által odaígért Leo-féle városrész szuverén birtoklásával ; 
hanem neki az egész Róma s az egész egyházi állam 
kell. Békét ajánl, de úgy, hogy ő, a legyőzött szabja 
nieg a feltételeket, amelyeknek el nem fogadása esetén. 

már előre is felelőssé teszi a körjegyzék az olasz kor- 
mányt az egész világ előtt. 

Hasé mondja az ő Polemikájában, hogy mikor 
1870-ben a nemzeti egység szellemétől lelkesített olasz 
csapatok a szent város ellen nyomultak, „IX-ik Pius 
segítségért folyamodott a katholikus hatalmakhoz ; de 
egy állam sem volt oly helyzetben, félve a háborútól, 
hogy a pápa-király megszabadítására lovag-játékot 
indíthasson, sőí még nehezteltek is a csalhatatlanra, 
aki most a maga „non possiimas''~ái idegen szájból 
kapta vissza." 

Azt hisszük, hogy a Rampolla körjegyzékével 
ismétlődni fog a Pius esete iigy Olaszország, mint az 
összes hatalmak részéről, már legalább azért, mert a 
háborútól félni ma is van elég oka minden hatalomnak. 

Mi azért, akiket, mint kiátkozott eretnekeket, a 
pápai mindenhatóság szintén közelről érdekel, ez idő 
szerint, nyugodtan alhatunk. Római testvéreink tornyáról 
nem veri le a pápai hadsereg a gombot, s az üldözés 
iszpnyatainak ismétlésére nem igen nyílik a Jézus-rend 
számára alkalom. A jövőt pedig úgy biztosíthatjuk ma- 
gunknak legjobban, *ha tiszteljük s szeretjük azt a sza- 
badságot, amelyben az Istennek lelke nyilatkozik. Ez a 
legbiztosabb fegyver a középkori elavult intézmények 
s a zsarnokságnak minden fajtája ellen. Ha a pápaságot 
a benne rejlő erkölcsi erő meg nem védelmezi : a fény, 
a szuronyok, az adóvégrehajtók, a pénzváltók és galamb- 
árusok nem védelmezik meg s nem tartják fel soha I 

AZ IRODALMI TÁRSASÁG 
ÉS A PAROKHIALIS KÖNYVTÁRAK. 

Az Irodalmi Társaság ügyével egészen az alakulás 
előestéjéig jutottunk már ; de — fájdalom ! — az elő- 
jelek nem engedik, hogy aggodalom nélkül tekinthes- 
sünk annak megalakulása elé. 

Mi, a Felhívás aláíróinak névsorából következtetve, 
azt hittük — és boldogok voltunk e hitünkben — 
hogy oly sok viszály s a múlt időknek annyi intő pél- 
dája után, őszinte testvériséggel fogunk majd kezet és 
közös erővel szerzünk dicsőséget a Társaság sokat 
ígérő nevének s a három testvér-felekezetnek. Olyan jól 
esett nekünk az egyesülésnek csak az a kifejezése is, 
amit a papiros mutatott ott az említett Felhívás alatt. 

És.ime: mi történik?! Innen is, onnan is fel- 
felhangzik egy-^gy tiltakozó szó, elébb csak halkan és 
bizonytalan zengéssel, később erősebben és határozot- 
tabban és kezdődik bizonyos gyermekjáték-féle jelenet : 
„miénk a vár! ki a várból, le a várról!" Megszólal az 
„ódium theologorum" is és befecskendi a Társaság 
ajtójának mindkét felét s annak alsó és felső küszöbét 
is bárány-vérrel, hogy azon az öldöklő angyal be ne 
vonulhasson. 

Hát hiszen azt kötelességünk hinni, hogy ez az 
elv dolga s ezzel ki-ki tartozott saját lelkiismeretének ; 
azt is tudjuk s valljuk, hogy a sajtónak teljes joga 
volt és van is ahoz, hogy a szabad véleménynek szár- 
nyat adjon ... de aztán nekünk is elhiheti azt min- 
denki^ hogy ezzel a viselkedéssel, ezzel a herce-hurcá- 

val olyan kellemetlen helyzetet készítettek az illetők az 
alakuló gyűlés vezérférfiainak s a Felhívás aláíróinak, 
hogy azt önmagára nézve senki kívánatosnak nem tart- 
hatná s annak bizony-bizony nem örülhetne ! 

Mert bárhogy akarjuk is magyarázni az unitárius 
testvérek kizárását szorgalmazó támadásokat, mindig 
jut azokból maguknak a Felhívás-i aláírt püspököknek 
és főgondnokoknak is, akik mintha nem tudták volna, 
hogy mit cselekesznek . . . s rósz példájok által mintha 
árúba bocsátották volna a protestantismus lelkét! Min- 
ket legkevésbbé kísért a bálványimádás bűne, mégis 
úgy érezzük, hogy azok a mi nagyjaink nem érdemel- 
ték meg tőlünk, kicsinyektől, nem senkitől sem azt, 
hogy őket az idők jeleinek felismeréseért s a testvéri 
jobbnak fentartásnélküli odanyujtásaért elítéljük, vagy 
azt a gyanút támasszuk felőlük, hogy az ő papiroson 
való egyesűlésök csupa látszat, csupa előkelő udvarias- 
kodás és semmi más. 

* * * 

E rövid visszapillantás után — amellyel mi is 
tartoztunk lelkiismeretünknek — áttérünk annak elmon- 
dására : miképen volna legjobban biztosítva, szerintünk, 
az írod. Társaság jövője s miképen hozna az legjobb 
gyümölcsöket ? Mert hát szerencséjére az ügynek, 
abban mindnyájan egyetértünk, hogy a tervezett társa- 
ság égető szükség enyhítésére van hivatva s így a 
jövőjére vonatkozó gondolatoknak még mindig lehet 
valami értékök, talán reális hasznuk is. 

Még a múlt év végén, lapunk 50-ik számában, 
rámutattunk a biztosítás egyik hathatós föltételére, sz 
u. n. parokhialis könyvtárakra. Azóta a társaság iránt 
az érdeklődés általánosabbá, biztatóbbá lett s mint a 
hír mondja, 15 ezer forint tőke már biztosnak tekint- 

lietö s ezenfelül a rendes tagok tagsági díja és a pár- 
tolók aprólékos ajánlatai is szép összegre rúgnak, tehát 
van cím a reménységre. 

Hát az bizony igen sokat jelentene, ha az írod. 
Társaság önkéntes vállalkozás útján is létesülhetne és 
virágzásnak indulhatna ... de az a cél, amelyet mi 
szántunk a társaságnak, ilyen módon még korántsem 
volna elérve; mert ez esetben a lakadalmi vendégség- 
ben inkább csak azok vennének részt, akiknek laka- 
dalmi ruhájok van ; holott mi a csonka-bonkákat is ott 
szeretnők látni a társaság gazdagon terített asztala 
körül. De ami szintén főbenjáró dolog, ilyen módon 
a társaság jövője még nem volna minden eshetőség 
ellen biztosítva; pedig a hazai protestantismus jó hír- 
nevéért is igen kívánatos, hogy három vagy hat év 
múlva ne kellene ismét siralmakat énekelnünk egy nagy 
halott felett. 

Két ok indít tehát minket arra, hogy a parokhiális 
könyvtárak alakítását összekössük az írod. Társaság 
alakulásával ; egyik a társaság jövőjének biztosítása, 
másik a társaság kiadványainak közhasznúvá tétele. 

Hogy a parokhiális könyvtárak felállítása által 
a társaság jövője meg volna teremtve, azt nem kell 
okadatolnunk, elég csupán arra hivatkoznunk, hogy az 
„Egyetemes Névtár" adatai szerint van 1890 ev. refor- 
mált, 612 ág. evangélikus, meg 106 unitárius anya- 
egyház, összesen 2698, tehát ugyanannyi tagja az írod. 
Társaságnak. 

Igen, dehát ki kényszerítheti az egyházakat arra, 
hogy egy könyvkiadó-társaság tagjaivá szegődjenek ? ! 
A saját jól felfogott érdekök, meg a papjok, tanítójuk 
és az egész protestáns egyház nagy, szent érdeke. 

Ne áruljunk zsákba macskát : bizony vannak pap- 
jaink s tanítóink, akik túl az iskolán, az iskolában 

szerzett műveltséget csupán a tapasztalati élet gyakor- 
lati tanulságaival bővítgetik, akikre nézve nem léteznek 
tudományos mozgalmak, nincs haladás, nincs a múltak 
tévedéseinek helyreigazítása . . . akikről lerí a szellemi 
elmaradottság s különösen a theologiai műveltség 
hiánya; akik szellemi táplálék hiányában, gyarló idő- 
töltésnek lesznek rabjaivá stb. stb. Ki merné tagadni, 
hogy ezek legnagyobb részét meg lehetett volna men- 
teni, felszínen lehetett volna tartani kellő segédeszközök 
által? Ki ne tudná, hogy szegénységre kárhoztatott 
papjaink s tanítóink egy része épiigy nélkülözi a jó 
könyvet, mint a bűza-kenyeret és a díszes ruhát? 
Tudunk káplánokat, akik égő tudvággyal hagyták el az 
iskolai pályát s aggódva gondoltak egy-egy üres paro- 
khiára, ahol a szegénység ásít és a legjobb barát, &■ jó 
könyv hiányzik. Tudunk olyanokat is — fájdalom ! — 
akikhez nagy reményeket fűztünk, akik sokat ígértek 
fiatalon és már férfi-koruk reggelén elhullatták ifjú- 
ságuknak minden virágát. Hallottunk, haliunk panaszo- 
kat világi egyénektől, akik szégyenkeznek egy-egy ten- 
gődő lelkésztársunk elmaradottsága miatt s örömestebb 
társalognak a másik felekezetnek társaságba való, 
bemutatható, udvarképes, tudományos, vagy legalább 
annak látszó papjaival ; hallunk mentegetőzést a temp- 
lomkerülés miatt, ami szintén csak a papnak, a papi 
műveltségnek von le . . . nos hát ilyen bajok gyógy- 
szeréül óhajtanok mi, hogy parokhialis könyvtárak 
állíttassanak s az anyaegyházak — persze az illetékes 
hatóság határozata következtében az írod. Társaság 
kötelezett tagjaivá legyenek. 

Hogy pedig az egyházakra nézve a belépés terhe 
édessé legyen s minden vonakodás s a teher viselése 
felett való osztozkodás szinte lehetetlenné tétessék, ahoz 
csak az szükséges, hogy az alakuló gyűlés vegye be a 

társaság teendői közé, amint már újévi cikkünkben is 
jeleztük, a prof. népies irodalom iervszerü müvelését és 
igazi keresztyén vezérelv után indulva, mondja ki, hogy 
az egyházak osztályuk minősége szerint fizetnek, t. i. az 
1 - sö osztályúak 6 frtot, a 2-ik osztályúak 5 frtot, a 3-ik 
osztályúak 4 frtot, a 4-ik osztályúak 2 frtot s ez összegért 
a társaság minden kiadványának örökös tulajdonosaivá 
vallanak. Azaz, hogy ezt is mondják ki az illetékes hatósá- 
gok és aztán legyen rá komoly gondjuk, hogy minden 
protestáns anyaegyház könyvtára — tudományos és népies 

— szigorú ellenőrzés mellett firól-fira megmaradjon. 

Éhez igazán csak egy kevés jóakarat kell a felet- 
tes hatóságok részéről ; csak átérzése annak a temérdek 
jónak, amit minden egyes parokhián egy, a papot és a 
népet egyaránt nekik való eledellel tápláló tudományos 
és népies könyvtár eredményezhet ; csak tgy kis buzgó- 
ság az egyes egyházak vezetői részéről s a cél el van érve. 

Nem állítjuk, hogy a könyvtárt itt-ott be nem lep- 
heti majd a por ; de az a tudat, hogy minden protestáns 
lelkész kezében meg vannak azok a segédeszközök, 
amelyek felhasználásával ö megédesítheti a maga hivata- 
lát és esetleg büszkeségére válhatik az egész egyház 
egyetemének, sőt kezében vannak a népre való hatás 
eszközei is . . . ez a tudat maga is többet ér annál a 
csekély váltságnál, amelylyel ez megszerezhető. Aztán 
az is ér valamit, ha ilyen módon és ilyen olcsó áron 
lassankint egy tekintélyes vallás-egyházi irodalom támad 
s ha papjaink között mindig joggal kereshetünk majd 
olyanokat, akik hívatva vannak tudományukkal szélesebb 
körben is világítani. De, ha egyebet el nem érnénk is 

— mentsen Isten! — azt bizonyára elérnők a paroklüális 
könyvtárakkal, hogy a szegénység nem volna többé 
elegendő mentsége az elmaradottságnak; papi művelt- 
séget mindenütt, mindenkitől követelhetnénk. 

1/ 

Ha ilyen alapra helyezkedhetnék az írod. Társaság, 
akkor — ismételve is mondjuk — nyugodtan nézhet- 
nénk annak jövendője elé ; mert így csak magok az ev. 
ref. egyházak, a jelenlegi classificatio alapján számítva, 
fizetnének annak évenként 7628 frtot; az ágostai test- 
vérek — hogy kerekszámot mondjunk — csak 2000 
frtot; az unitáriusok csak 400 frtot. Éhez jönne az alapító 
és pártfogó tagok ajánlatainak évenkénti kamata, pld. 
az említett 15,000 frt után 700—800 frt, végre az egye- 
sek rendes tagsági díja, legalább 1000—1500 frt, tehát 
összesen, ismét kerekszámban szólva, 12,000 frt. Ez 
már olyan évi bevétel, amelylyel lehetne valamit komo- 
lyan kezdeményezni, anélkül, hogy annak terhe elvi- 
selhetetlen volna. 

Ebből az összegből aztán, a bölcs gazda számí- 
tásával, jutna levéltári kutatásokra a hazai protestáns 
felekezetek történetírói számára; jutna szakkönyvtár épí- 
tésére, népies irodalom művelésére, sőt még némi tar- 
talékalap gyűjtésére és — ha csakugyan szükséges — 
a Szemle szerkesztőjének vagy szerkesztőinek és annak 
kiadására is. Az magától értetődik, hogy busás jutal- 
mazásra sem az íKók, sem a fordítók, sem a szerkesz- 
tők javára nem gondolhatunk ; legalább egyelőre semmi 
esetre sem ; mert nem egyesek boldogítása, hanem egy 
nagy, közös feladat megoldása az írod. Társaság célja. 

Ennyit ezúttal erről a nagy kérdésről, csak így 
vázlatosan. Érezzük s szükség esetében bővebben is 
készek vagyunk kifejteni az ilyen módon való alakulás 
teljes horderejét. Maga az a gondolat is büszkeséggel 
tölt el, hogy a hazai protestáns testvéregyházak vala- 
mennyi parokhiája lassanként egy kis könyvtárrá alakúina 
s nem volna köztünk egyetlen oly szegény lelkésztár- 
sunk sem, aki, ha sokat nélkülöz is egyébképen, a 
szellemiekben is éhezni és szomjazni kényteleníttetnék. 

Érezzük, hogy a népies irodalom helyi központja nem 
lehet más, mint a parokhia — a községnek ez a ren- 
deltetésszerű szellemi tűzhelye — vagy a felekezeti iskola. 
Érezzük, hogy a népies irodalom elhanyagolása napon- 
kint súlyosodó vád volna a prot. egyházak s azok őrállói 
ellen. Meg vagyunk győződve, hogy a magán vállal- 
kozás nem biztosítja az írod. Társaság életét, pedig 
annak élni és hatnia kellene és át kellene mintegy 
teremtenie ezt a mai világot . . . épenazért ajánljuk a 
parodiialis ícönyvtárak ügyét az érdeklődő és alakuló 
gyűlés figyelmébe. 

Inkább késsünk egy kissé még az alakulással, 
mintsem bizonytalan alapon alakuljunk ! 1 

A REGI PRIVÁTAK. 

A „priváía"-szót maholnap elfeledi, avagy meg se 
tanulja a diák ; pedig hejh ! beh sokat kell neki össze- 
tanulni ! Régebben, — ezelőtt csak 25—30 évvel is — 
jóformán ezzel virradtunk és ezzel alkonyodtunk. „Pri- 
vátára!" hangzott végig az udvarokon, utcákon, a col- 
légium folyosóin. És ment a temérdek kis diák : ki erre, 
ki arra és tanúit, azaz hogy priváíázott, vagy legalább 
privátázódott naponként kétszer is. 

Ma már tekintélyes emberek, ismeretes tanférfiak 
támadtak reá a priváta-fa haldokló gyökereire és kikiál- 
tották a „delendam esse"-t. 

Nem akarok elébefeküdni az áramlatnak, mert 
tudom, hogy a viharba kiabálni, hiábavaló fáradozás; 
annyira ósdi sem vagyok, hogy a multat mindenáron 
dicsőíteni volna boldogságom; dehát, nem tehetek róla: 
én nem tudom elképzelni azt, hogy miként is nőttünk 
volna csak annyira is, amennyire megnőttünk, a manap 
már haszontalanságnak vagy pláne üzérkedésnek is 
bélyegzett priváta nélkül. 

Voltunk egy-egy osztályban az u. n. algimnázium- 
ban (ma már ilyen sincs!) lOO-an, 120-an, 150-en és 
volt egyetlenegy, vagy mondjuk, hogy másfél professo- 
runk. Hát az bizony nehéz érzés lehetett : végignézni 
ezt a nagy csapatot a legelső órán és elgondolni, hogy 
ezeknek a tanulói sorsa az én kezembe van letéve. 
Mennyi különböző arc, milyen különböző öltözet és 
mennyi tudatlanság egy rakáson és milyen fegyelme- 
zetlenség ! Hanem hát „sünt et alii" — gondola a pro- 

fessor úr, — azokra emlékezvén, akik maguk vezettek 
egy egész 6 osztályú gimnáziumot — és elkezdte olvasni 
a névsort és jól meg-meg nézte a felolvasott név tulaj- 
donosát. Azért volt professor, hogy a szemen át belá- 
tott az illető lelkébe és kinézte belőle, hogy ebből ki- 
telik egy „székszélsö" , amabból meg valami egyéb is. 
Szerencséje, hogy egyébre is gondolhatott, t. i. a prí- 
vátára és a correpetitiora. De az utóbbiról majd máskor ! 

Mikor az osztály székenként elhelyezkedett, követ- 
kezett egy újabb mozzanat. „Kihez fogsz járni privá- 
tára .^" kérdé és jegyezte a professor úr. Az egyik 
monda : professor úrhoz ; a másik, harmadik, tizedik, 
századik, monda X, Y, Z, theologushoz stb. Akadtak 
olyanok is, akik senkihez sem ajánlkoztak, vagy senkit 
sem kerestek fel jóelőre, mert szorongatta őket a nyomo- 
rúság: — az ilyeneket elfogadta a professor magához, 
vagy beosztotta a többi „privátits tanítókhoz" ingyene- 
sekűl. A tudomány forrásához vezető utat mindenkire 
nézve hozzáférhetővé tették ; a szegénynek úgy is elég 
baja az, hogy szegény: miért szorítanók a rög közé, 
ha egyszer röpülni van kedve! Emlékezem rá, hogy 
ezt a jótéteményt nem irigyeltük egymástól és arra is, 
hogy ezek az ingyenesek igen sokszor váltak a profes- 
sornak és a privátus tanítóknak jobbkezeivé. 

Tehát privátista volt mindenki! Naponként kiki 
ment a megszabott órán a maga privátus tanítójához és 
részint ismételte a tanultakat, részint előkészült a tanulni 
valókra. A tanári karnak gondja volt rá, hogy „privátus 
tanító" csak a java-diák legyen, sőt egyszer-máskor 
komoly vizsgát is követelt azoktól, akik a professor 
keze alá dolgozni voltak hivatva ; az illető osztály tanára 
pedig kötelességének tartotta a maga segédtanárait lelki- 
ismeretesen ellenőrizni. 

Nem mondom én, hogy e mellett is minden „pri- 

vátus tanító" bevált és hogy minden kis diák tudóssá 
nőtt ... de az sehogysem fér be a fejembe, hogy az a 
priváta haszontalan időtöltés lett volna. A hanyagra 
sarkantyú, a jóra ösztön volt az és pótolta azt, amit az 
iskolában nem lehetett megejteni, t. i. a naponkénti 
feleltetést. Ahoz a kis nebulónak is volt esze s van ma 
is, hogy a professor kérdése felől napokig is elülhet a 
padban; de azt csak priváta-mulasztással vihette ki, 
hogy a privátus tanítója ki ne kérdezze ; ennek a mulasz- 
tásnak a végén pedig ott állott a „nád-pálca", vagy jobb 
esetben a plága, vagy legjobb esetben a dorgatorium. 

így vált az lehetővé, hogy a 100, 120, 150 tagból 
álló osztályok professorai nem estek kétségbe a tömegtől 
s a tanügy sem maradt a nagy osztályok miatt a sárban. 

Sőt a privátának még más oldalra is jó hatása 
volt, t. i. a diákoknak folytonos önképzési alkalommal 
szolgált s érülközési út volt a professor és a nagyobb 
diákok között, amit pedig sohasem szabad kicsinylőleg 
mérlegelnünk. Nem tartozott a ritka esetek közé, hogy 
a professor összeült a saját osztályának privátus taní- 
tóival és a fejlődő tanügy kívánalmai szerint megadta nekik 
a kellő utasítást és a jó tanácsot s mintegy maga nevelte 
azokat alkalmatos segédeiül. 

Ma már ez az intézmény nem létezik, sőt el van 
ítélve ! Jól van ! Dehát mi helyettesíti ? Mit csinálnak 
ma a gimnáziumi tanárok olyat, ami felér fegyelmezési 
és tanügyi szempontból a régi privátakkal . . . ? Mi tör- 
ténik ma az olyan kis diákkal, akinek nincsen házi fel- 
ügyelője, nevelője, vagy aki p. o. nem jár privátára a 
professorához ? ! Aztán van-e gond arra, hogy a kis 
diákok felügyelői komolyan számba vétessenek, ellen- 
őriztessenek . . . ? ! Mert, hogy az ilyesmire az iskolának 
joga van, sőt ilyesmit tenni kötelessége is . . . azt nem 
igen kell bizonyítgatnom. Tisztán szülőkre bízni azt, 



263 



hogy ők hová s kiknek a gondja alá helyezik el gyer- 
mekeiket: nem tartom helyes tanügyi politikának. Az 
iskola, midőn átveszi a szülők kezéből a gyermekeket, 
vállalkozik a szülök helyettesítésére, tehát legalább a 
gyermeknek folytonos figyelemmel kísérésére. És ha az 
okos szüle megválasztja gyermekeinek a barátokat is, 
az iskolai elöljáróság sem tehet okosabbat, mintha 
szigorúan ellenőrzi a gyermekek felügyelőit : a nevelö- 
ket s a netaláni privátus tanítókat. 

Igaz, hogy ma már a minisztérium hatalomszava 
megszabta az osztályok népességi maximumát ; dehát a 
65-ből és 60-ból is sokan lehetnek olyanok, akik kellő 
felügyelet nélkül jóformán magukra hagyatva hány ódnak- 
vetődnek; az ilyeneknek sem kellene elveszniük vagy 
csupán saját jó vagy rossz ösztöneik szerint igazodniok. 

Négy évig jártam priválára és nem bántam meg. 
Másoknak még nagyobb szükségük volt az ilyen segít- 
ségre, mint nekem ; azok tehát még kevésbbé bánhat- 
ták meg az iskolának ezt a figyelmét a könnyen hajló 
csemeték iránt. Megszoktuk megbecsülni a nagy diákok 
közül azokat, akik tanítóink valának s fegyelmi szem- 
pontból ez sem volt káros és jó szellemet is teremtett 
a nagyok és kicsinyek között. Egymást jobban kiismer- 
tük, mint a miképen ismerik a mai növendékek s ez 
is a priváta jó oldalai közé tartozott. Uras hajlamok, 
egyéni gyarlóságok kevésbbé fejlődhettek ki közöttünk, 
mint ma; mert gyakoribb volt az érülközés az iskola 
falain kívül. 

Igazán szeretném tudni : mi helyettesíti ma a régi 
privátakat.. .?! A kicsinyek gondozásának ezt a módját 
mivel pótolják a mostani középiskolák . . . ? Talán a sok ta- 
nárral ? Ezzel aligha. A feleletet szívesen kérem és várom. 

C^Q^í;:^ Sárospataki Lapok 1888. évf. 35. sz. ISDISÜISÜ 



A NEMET CSÁSZÁR 

RÓMÁBA UTAZÁSAKOR. 

//. Vilmos, német császár, alighogy behelyezkedett 
tragikus sorsú atyjának trónjába, elhatározta az európai 
fejedelmek felkeresését, hogy személyes jelenlétével és 
saját szavaival igazolja azt, hogy a világ-békének 
őszinte barátja ; tehát nem áll az — amitől sokan 
remegtek — hogy vele s általa viharos napok köszön- 
tenek a vén Európára. 

Nem a mi dolgunk azt lesni és méltatni, hogy 
hol milyen szavakat ejt el és miként kell azokat érteni; 
előttünk csak az a fő, hogy békét akar és pedig nem- 
csak államok és államok között, hanem az államokban 
is; otthon a saját birodalmában és az abban élő fele- 
kezetek között is. 

Saját birodalmának protestáns alattvalói között 
sokan vannak ugyan, akik békéíelenkednek a császár 
békés hajlamai miatt s nem tudják megengedni Bismark- 
nak sem a r. katholikus egyház javára tett újabb sakk- 
húzásait, vagyis azt az eljárását, hogy amit elvett évek- 
kel ezelőtt politikából, ugyanannak egy részét vissza- 
adta mostanában politikából. 

Azt azonban, hogy //. Vilmos Olaszország királyát 
is meglátogatja, a német protestánsok is szívesen lát- 
ják; mert akár mint szövetségestárs, akár mint barát 
rnegy is a császár Rómába, az örök városba ; akár 
csak egyszerű udvariassági kötelességet teljesít : a látszat 
amellett bizonyít, hogy megjelenésével igazolja az olasz- 

egységet és Viktor Emánuel fiának Rómához való jogait 
és Róma felett való fensőségét. 

A Vatikán érezte és érzi is e látogatás jelentő- 
ségét, annyira, hogy — mint a napilapok híresztelték — 
kérdéseket is intézett II. Vilmos kormányához és magya- 
ráztatni kívánta a látogatás minemüségét ; sőt — miután 
a császár a Vatikán meglátogatását is felvette úti prog- 
rammjába ~ Xllí-ik Leo saját kocsiját ajánlotta fel 
neki és souverainításának mutogatása végett, testőreit 
is kirendelni akarta; ami azonban — az olasz királyra 
való tekintetekből — nem volt elfogadható s végre is, 
hogy XlII-ik Leo sértve ne érezze magát a gyűlölt olasz 
király hintójának a Vatikán levegőjével való érülközése 
miait, abban állapodtak meg, hogy II. Vilmos saját, e 
célra Olaszországba hurcoltatott kocsiján fog beköszönni 
a Vatikánba. 

Kicsiségek, de mégis jelentenek valamit ; legalább 
is annyit, hogy Vilmos kész a gazda jogát respecíálni 
s a lényegtelen dolgokból az olasz kormány sem csinál 
magának alkalmat sem hatalmának mutogatására, sem 
az apprehensiora. Igaz, hogy a Vatikán most már 
abban a hitben ringathatja magát, hogy az olasz király 
kocsijának keréknyomaitól megszabadulván, elhárított 
egyet a mindenhatóságát fenyegető veszedelmek közül ; 
a valóságban azonban aligha tett többet, mint azt, 
hogy újabb jelét adta a souverainításhoz való ideges 
ragaszkodásának. 

A német protestánsok egy részét császárjuknak 
ilyen apró engedményei is bizonyára boszúsággal töltik 
el ; mert az ő eszményök a pápasággal szemben min- 
dig az az /. Vilmos marad, aki teljes hatalmával taposta 
a Valikánnak a német katholikusokra is kiterjesztett 
jogait s a német birodalom fejlődésére s abban a 
szabad eszmék és nemzeti intézmények felvirágozására 

csak egyetlen egy főhatalmasságot ismert el és tartott 
üdvösnek, t. i. a császárit vagy királyit. 

Nem felekezeti gyűlölködés az, ami a német 
protestánsok gondolkozásának ilyen irányt ad, vagyis 
slzí pápaellenessé íesz'ij hanem elsősorban a legnemesebb 
nemzeti érzés ; az az érzés, amely kifelé való gravitálást 
nem ismer s amely minden idegen beavatkozást per- 
horrescal. Egy nemzeti katholikus egyházat saját tör- 
vényes, nemzett fenhatósága alatt a legtúlzóbb német 
protestánsok is szívesen üdvözölnének saját szomszéd- 
ságukban s eszökbe sem jutna az ilyen egyház hívei- 
nek sajátos isten-imádása ellen szót emelni s azoknak 
hitében, mysíeriumaiban megbotránkozni ; de mikor a 
német katholikusok épenúgy, mint más országbeliek 
is, nem férnek meg hitökkel saját birodalmuk s illető- 
leg országaik határai között s egy kívül álló hatalmas- 
ság által izgatva, gyakran ellentétbe jutnak saját nem- 
zeti kormányuk intézkedéseivel és politikát űznek ahelyett, 
hogy a lélek üdvösségét keresnék és politikájukkal 
zavart idéznek elő a birodalom polgárai között . . . 
ilyenkor és ilyen körülmények mellett nem csodálkozunk 
a német protestánsok egy részének afelett való boszan- 
kodásán, hogy a kormány — habár politikából is — 
apró engedményekre szánja el magát a pápasággal 
szemben s azon sem csodálkozunk, ha a német protes- 
tánsok egy részének az volna ínyére, ha császárjuk az 
ő római időzése alatt a Vatikánt egészen mellőzné. 

Csakhogy ám II. Vilmos nem mint porosz király, 
hanem mint német császár utazik s a nagy német 
birodalom nagyszámú katholikusainak nyugalmára, meg 
saját béke-politikájának igazolására cselekszi azt, hogy 
Umbertoval való barátságos összeölelkezése után betekint 
a fogoly pápához, mint saját római katholikus alatt- 
valóinak is egyházi fejéhez. 

Mi lesz e látogatás eredménye s általában lesz-e 
különösebb eredménye a felekezelek egymáshoz való 
viszonyaira vagy a némelbirodalmi r. katholikusokra : 
azt bajos volna meghatározni ; de az az egy bizonyos^ 
hogy az a császár, aki meglátogatja az olasz királyt 
az új Olaszország székvárosában, s aki ilyen módon 
elismeri azt az olasz királyság törvényes székhelyének 
... az ilyen császár nem fog odáig haladni a pápa- 
sággal való fraternisálásban, hogy akár birodalma 
protestáns alattvalóinak érzületét megsértené, akár a 
maga császári jogain csorbát ejtene. Ilyesmire nincs 
semmi alap sem a viszonyokban, sem a császári ház 
hagyományos politikájában. 

Részünkről azt erő és önbizalom jelének tartjuk, 
hogy egy protestáns uralkodó belátogat a Vatikánba 
és barátságos mosollyal köszönti annak a hajdanában ret- 
tegett hatalomnak birtokosát, amely IV. Henriket Canos- 
sába kényszerítetíe ; sőt látjuk benne a haladó idő szel- 
lemének diadalát is, azét a szellemét, amely a kiátkozott 
eretnekeknek is jogokat biztosított a kiátkozóval szemben. 

II. Vilmos, mint az olasz király szövetségese, 
"isggyőződik majd az örökösen panaszkodó pápa fog- 
ságának kellemes voltáról s Krisztus Urunk fény és 
pompától környezett helytartójának szerencsét fog kívánni 
— legalább szívében — jelenlegi rabságához. 

Jellemző, hogy épen Bécsből utazik Rómába, ahol 
az uralkodó udvari felfogás még ma is az osztrák- 
magyar monarkhia katholikus alattvalóinak hitét s 
hódoló érzületét látná megsértve azáltal, ha monarkhiánk 
alkotmányos feje az olasz királyt Rómában megláto- 
gatná ! ! Az ilyen felfogásban rejlik nálunk a Simorok 
hatalmaskodásának alapja s a vallás- és közoktatásügyi 
tárca kényes oldala. 

'^CííiQiQiQi Sárospataki Lapok 1838. évf. 41. sz. l£} ISD UD ÍSD ISD 



A KAROLI-ALAP ES EMLÉK ÜGYEBEN. 

Három cél lebegett előttem, mikor a Károli-emlék 
és alap ügyében készített indítványunkat — a Fűzy bará- 
tomét és a magamét — nyilvánosság elé bocsátottam.^ 
Boldog voltam mind a hárommal. 

Első: a kínálkozó nagy alkalom felhasználásával 
méltóan fizetni le a hála köteles adóját a vizsolyi biblia 
fordítója iránt; a második: egy hatalmas segély-alapot 
teremteni, mely a tiszta protestáns eszméknek lehetőleg 
széles körben való terjesztése és ápolása által, örök 
áldássá váljék a hazai protestantizmusra ; a harmadik : 
ébreszteni és erősíteni a protestáns felekezetekben az össze- 
tartozandóság gondolatát, a közös feladatokra való emlé- 
keztetés által. 

Mindhárom célt olyannak tekintem még ma is, 
amelyek igen sok gondolkozni szerető protestáns embert 
kimozdíthatnának hétköznapi egykedvüségükből. 

A világba kijutott eszme — nem oly gyorsan ugyan, 
mint boldog elfogultságomban én szerettem volna — de 
mégis éredésnek indult. Elébb egyes vidéki lapokban, 
majd a főváros heti és napi sajtójában is bizonyos helyes- 
léssel lön az felemlítve s itt-ott üdvözölve is. Nyomban 
ezek után megjelent a kolozsvári „Prot. Közlöny'^ biztató 
szózata, amely egyúttal fényes ígéret is volt a királyhágón- 
tiili kálvinisták nevében, s jött reá a budapesti „Egyházi 
és Isk. Lapok'' egyik rovatvezetőjének kedvező nyilat- 
kozata s utána (4. sz.) a szerkesztő lelkes vezércikke, 
amely — mint Fűzy barátom mondja — „már nemcsak 

1 Sárospataki Lapok 1888. évf. 53. sz. 

azt bizonyítja, hogy ,mozog a föld/ hanem kihallatszik 
abból a szentlélek szava a megmozdult föld felett." Sőt 
tovább is fejlődött az ügy! A „Debreceni Prot. Lap'' 
egyik jeles munkatársa s a bibliai tudományok hívatott 
búvárlója, Dicsöfi József is oda állott az eszme párto- 
lóinak sorába s „Emlékezést, emlékezést neki /" cím alá 
foglalt lendületes vezércikkében (6. sz.) szintén tiszteletet 
követel a Károli Gáspár emlékének, s kívánja a Károli- 
alap létesítését is, csakhogy nem a népies irodalom, 
hanem a bibliai tudományok javára. Az ő felbuzdulásának 
már gyümölcsei is mutatkoznak: nevezetesen Balogh Fe- 
renc theologiai tanár, ismeretes író, már megkezdte az ada- 
kozást; a szerkesztő pedig kérdést intézett hozzám — mint 
szerinte legilletékesebbhez — hajlandó vagyok-e a Károlyi 
emlékre és alapra begyülendő adományokat elfogadni ? 

A gönci egyház presbyteriuma szintén megajánlott 
már a Károli-emlékre — egyelőre — 100 frtot. Abauj 
esperese és egész lelkészi kara érzi, hogy nekik az egy- 
kori kassavölgyi esperes tiszteletében jó példával kell 
előljárniok. 

Kétségtelenül biztató jelek, amelyek reményt nyúj- 
tanak arra, hogy a megindult mozgalom nem maradhat 
immár eredménytelen. De nem titkolhatom el a kedvező 
jelek láttára sem, afelett való meglepetésemet, hogy 
ágostai hitvallású és unitárius testvéreink — akikre pedig 
én őszinte atyafiságos érzelemmel számítottam — közö- 
nyösséget tanúsítanak ama „istenes vén ember" emléke 
és egy oly segély-alap iránt, amelyből nekik is, mint 
nekünk — ha jól utána látunk — az örök élet vize 
folydogálhatna. Szeretem hinni, hogy ez a viselkedés 
nem Károli Gáspárnak, hanem az én indítványomnak s 
abban is csak valamely pontnak szól ; mert azt a mos- 
tani, részben feszült viszonyok között sem tudnám meg- 
érteni : mi okon húzhatnák ki magukat ágostai hitvallású 



270 



és unitárius atyánkfiai egy oly szövetiíezésböl, amelyneií 
célja azt a férfiút tisztelni meg haló porában, aki nekik 
is, mint nekünk, 300 éven át szolgáltatta a vallásos lélek 
édes táplálékát. 

így látva a fény mellett az árnyat, szinte kérdezem 
magamtól : itt van-e hát csakugyan az idő teljessége 
arra, hogy — mint Szőcs és Füzy barátaim kívánják — 
előálljak a részletes tervezettel . . . ? Hiszen én közös 
felbuzdulásra, milliók filléreire számítottam és nem csu- 
pán az édes magunk felekezetére, s annak is csak itt-ott 
kilobbanó lelkesedésére . . . ! Azt akartam, hogy ne legyen 
nálunk senki — feltéve, hogy öntudatosan vallja magát 
protestánsnak — akié mozgalom hatását meg ne érezné. 
Azt akartam, hogy aki eddig a bibliát közönyösen vette 
a kezébe, vagy épen kezébe se vette azt, ezentúl több 
tiszteletet tanúsítson az iránt s illetőleg tanuljon az iránt 
érdeklődni, látván, hogy annak fordítóját három felkezet 
siet megtisztelni a mü kinyomatásának 300-dik év- 
fordulóján. 

Sőt ma sem tudok én mást akarni, s épen ezért 
— bár nagy gyönyörűségem telik felekezeti sajtónknak 
ékesen nyilatkozó buzgóságában s bízom is benne, hogy 
az általa melegen felkarolt ügy el nem eshetik: minda- 
mellett is kikeriilhetlennek látom azt, hogy a Károli-emíék 
és alap ügye hivatalos ügygyé tétessék s arról a leg- 
csekélyebb egyház presbyteriumának is tudomása legyen, 
s ilyenmódon oda is elhasson annak a híre, 'ahová — 
sajnos 1 — egyházi sajtónk képviselőinek nem sikerült 
idáig behatolniok. Az ilyen helyeken is lehetne az efféle 
mozgalmaknak jótékony, talán egészen átalakító, újjá- 
szülő hatásuk is! 

E végre a következő eljárást gondolom leginkább 
célravezetőnek és legtermészetesebbnek : A gönci ev. ref. 
egyház, amely már is szép jelét adta buzgóságának. 

kérje meg az abauji ev. ref. egyházmegyét, hogy az 
magáévá tevén — mint első sorban illetékes — a Károli- 
emlék és alap ügyét: írjon fel a tiszáninneni ev. ref. 
egyházkerülethez és ajánlja a kérdéses mozgalmat annak 
hatékony pártfogásába, azzal a hozzáadással, hogy a 
kerület szólítsa fel az összes ev. reformált, ág. hitvallású 
és unitárius kerületek főképviselőit a mozgalomhoz való 
csatlakozásra. Ez megtörténvén, legott tudni fogjuk: 
magunkra maradunk-e a Károli-emlék és alap ügyével, 
vagy pedig áldozunk azért protestáns testvéreink- 
kel?! . . . 

Nem úgy értem az ügy hivatalossá tételét — 
mentsen Isten ! — hogy talán valami egyházi pótadót 
kívánnék kivettetni s így tenni általánossá, talán épen 
általánosan gyűlöltté Károli emlékezetét, hanem úgy, 
hogy minden egyes lelkész hivatalosan is megkínáltassék 
mintegy a jó alkalommal arra nézve, hogy a kérdéses 
ügy iránt a maga körében és híveinek viszonyaihoz 
alkalmazkodva, egész buzgóságát kifejthesse. Egy ügyes, 
lelkes gyakorló lelkész több tekintetben áldásosán hasz- 
nálhatja ki a bibliafordító megtiszteltését célzó kitűnő 
alkalmat. 

Ha az ügy hivatalos pártfogásra érdemesíttetnék 
— amit én igen reménylek — : akkor az egyes lelké- 
szek az általok gyűjtött adományokat mindenik kerület- 
ben, a kerület által e célra kinevezett egyénhez, vagy 
hivatalhoz küldenék, akik vagy amelyek a küldeményeket 
az egyházi lapok akármelyikében is, időről-időre nyug- 
táznák, hogy a közönség ez ügy állásáról folytonosan 
tájékozva legyen. így — szerintem — egyetlenegy pro- 
testáns ember sem panaszkodhatnék idővel, hogy ö — 
az eljárás kevéssé körűitekintő volta miatt — nem vehe- 
tett részt a maga filléreivel egy országos protestáns 
mozgalomban. 

Önként értendő, hogy az egyházi lapok átvennék 
egymástól az alapszaporodást jelző jó híreket s minden 
rendelkezésükre álló eszközzel élesztgetnék a buzgóság 
lángját. A hozzájok küldött pénzeket — ha épen úgy 
látnák jónak — ideiglenesen én is szívesen elhelyezném 
a „Sárospataki Népbank"-ban ; de ugyanilyen módon 
valamennyien elbánhatnánk azokkal a saját körünkben is. 
Ha a „Prot. írod. Társaság" sorsa úgy dől el, amint 
sokan óhajtjuk, t. i. a testvérfelekezetek kívánatos össze- 
ölelkezésével : akkor — mint indítványomban is említem 

— ez lenne hivatva a Károli-alap kezelésére s céljainak 
határozott kitűzésére ; sőt ez volna megbízandó a Károli- 
emlék ügyét is valósúlásra segíteni, a maga köréből s 
a helyi érdekek figyelembevételével kinevezett végrehajtó- 
bizottság által. Ha pedig az írod. Társaság leendő szer- 
vezete idegenekké tenne egyeseket annak munkálkodása 
iránt ; akkor a Károli-emlék ügyét a tiszáninneni kerü- 
letre lehet bízni — mint amely különben is otthon van 
Göncön — az alap sorsát pedig tisztázni kellene mielébb 
hírlapi felszólalások útján, vagy tisztáznák azt — esetleg 

— maguk a kerületek, akkor, amikor az alaphoz való 
hozzájárulásokat kijelentenék. 

És ha . . , sajnos, de ilyen „/za" is van ... az ev. ref. 
egyház magára maradna a Károli-emlék és alap ügyével!? 
Hát, szerintem, akkor is ki kellene fejtenie teljes erejét ; 
akkor is meg kell készíttetni a Károlí-emléket ; mert 
lehetetlen, hogy a mai jubileumos világban elszalasz- 
szunk egy felséges alkalmat, amelylyel mozgásba lehet 
még hozni a szíveket, s amelylyel meg lehet még 
mutatnunk a világnak, hogy multunk nagy alakjait s 
velők együtt a könyvek-könyvét becsülni tudjuk és 
akarjuk. Ez a magunkramaradás — amit nem bírok 
elhinni — sokra tanítana minket, noha felettébb fájdal- 
masan. 

A létező viszonyok között — ismételve is mondom 
— nélkülözlietetlennek tartom a. hivatalos-próbát ! Ennek 
eredménye jelentékenyen módosíthatja további lépé- 
seinket. 

Bármily körülmények között nem szabad lemon- 
danunk arról a jó feltételről sem, hogy a Károli élet- 
rajzát — a létező adatok felhasználásával — a jubi- 
leumra összeállítjuk s legalább a Károli-név alatt for- 
galomba jutott fordítások értékét meghatározzuk. Ez 
irányban némi vád is támadt már ellenünk, amely ellen 
nem is tudunk mivel védekezni. 

A Károli-emlék és alap sorsa miatt is nyughatat- 
lanul várom, s azt hiszem, hogy így várják velem együtt 
sokan, az írod. Társaság végleges szervezkedését. Tör- 
ténjék azonban e társasággal bármi, részemről nem 
hihetem a testvéri viszony olyan meglazulásának bekö- 
vetkezését, s a féltékenység és irigység olyan fokú kifej- 
lődését, amely miatt közöttünk a huzavona „az egész 
vonalon" állandó nyomorüsággá és minden jónak meg- 
ölőjévé váljék. E hittel üdvözlöm laptársainkat s mind- 
azokat, akik a kérdéses emlék és alap ügyében közre- 
bocsátott indítványunkat annak ismerték fel, ami való- 
sággal : protestáns közügynek. Ajánlom azt továbbra is 
szeretetökbe. 

UTÓHANOOK A HAYNALD- 
JUBILEUMHOZ. 

E hó közepén (okt.) a hazai római kath. egyháznak 
egyik bíboros főpapja, dr. Haynald Lajos kalocsai érsek, 
papi hivataloskodásának 50-ik évfordulóját érte és ünne- 
pelte meg. Király, pápa, miniszterek, minden rendű és 
rangú hazai és külföldi nagyságok, közeli és távoli 
testületek, megyék, városok siettek emlékezetessé tenni 
az ünnepeltre nézve ezt a nevezetes időpontot, üdvö- 
zölve őt az állam, trón, egyház körül szerzett s a tudo- 
mányok és művészetek terén kifejtett érdemeiért és 
jótékonyságáért. A napi és heti lapok alkalmi cikkekben 
hódoltak neki s képekben mutogatták olvasóiknak őt 
magát s nevezetesebb alkotásait, fennen hirdetve, hogy 
az ünnepelt — csak mióta kalocsai érsek — majdnem 
5 millió forintot áldozott egyházi és hazai célokra; 
jubileuma napján pedig 366,000 forintig terjedő alapít- 
ványokat tett. 

Kétségtelen, hogy Haynald a hazai főpapságnak 
egyik legkiválóbb s ritka személyes érdemekkel ékes- 
kedő alakja. Kitűnő főpásztor, ügyes diplomata, előkelő 
politikus, emellett a tudományoknak is lelkes művelője 
s a művészeteknek egyik legnagyobb pártfogója ; kedvelt 
mint szónok, szeretni való, mint ember ; igazi kaíholikus 
főpap, azoknak a régi nagy papoknak mintájára, akik 
akartak is, tudtak is dominálni ; akiknek csak egy kis 
szerencsére volt szükségük, hogy ujjaikon forgassanak 
egy országot és teremtsenek abban egészen nekik tetsző 

viszonyokat. Felfelé simulékonyabb, mint összes társai 
s kedveltebb, mint maga Simor, akinek talán nincsen 
is mindenkor inyére azt látni és tapasztalni, hogy 
miként aratja le előtte az ö bíboros társa a babért. 

Csodálkoznunk kell, hogy ennyi jelesség és nemes 
ambitio mellett elszalasztolt Kalocsa érseke egy kínál- 
kozó nagy alkalmat, amely őt összes elődeinek fölébe 
emelhette volna és soha nem múló fénynyel vonta volna 
be nevét nemcsak a hazai római kath. egyház, hanem 
az egész nemzet történetében. 

Ki ne emlékeznék reá?! A vatikáni zsinaton 
Haynald volt annak a tiszteletre méltó s az egész világ 
által figyelemmel kísért ellenzéknek egyik vezére, amely 
meg akarta szabadítani a római kath. egyházat egy 
nagy tévedéstől, attól, amit mai napság „pápai csalat- 
kozhatlanság" névvel emlegetünk. Minden intelligens 
magyar büszke volt arra, hogy a Dudith-oknak akadtak 
utódai, akik Krisztus urunknak állítólagos földi helytar- 
tójával szemben is ki merik mondani az igazat és nem 
hajlandók belenyugodni a földi mindenhatóság kedveért 
az istenség jogainak megcsonkításába. 

Dehát az oroszlánból bárány, a saskeselyűből 
turbékoló galamb lett; a kisebbség dicsőségesnek ígér- 
kező küzdelme meghunyászkodássá változott ... ad 
majorem papae infallibilitatem . . . 

Mit vesztett volna Haynald vagy Simor a pápa 
kegyének elvesztésével ? ! Semmit ! vagy — no mondjuk 
— legfölebb egy bíbor-föveget s ahelyett megtakarított 
volna önmagának s illetőleg a nemzeti katholikus egy- 
háznak egy rengeteg mennyiségű pénzt, az u. n. péter- 
filléreket és jobbágyi adományokat és megnyerte és 
birta volna egy jóratörekvő és tisztánlátó nemzet osztat- 
lan tiszteletét. 

Nem tehetünk róla, de a Haynald-jubileum fényére 

18* 

— legalább ami szemünkben — árnyékot vet a vati- 
káni ellenzék önmegadása, s talán azokból a könyekből, 
amelyek — mint irják — az üdvözlő iratok olvasásakor 
az ünnepelt főpap szemeit elárasztották^ annak a roszúl 
végződött római szereplésnek is jutott néhány csép ! 1 

Képzeljünk csak egy nemzeti katholikus egyházat, 
aminőt — nem olyan régen — Beregvármegye is sür- 
getett ; amelynek legfőbb feje az esztergomi érsek, leg- 
főbb kegyura a koronás király; amely megfelelő autonó- 
mia melléit, minden más érdeken felül, tisztán vallási 
és nemzeti érdekeket ápol ; amelynek isíenitisztelete 
egészen magyar s temérdek milliónyi évi jövedelme 
mind itthon marad s a nemzeti vagyonosodás öregbíté- 
sére szolgál . . . hát vájjon úgy állanánk-e ma — amint 
valósággal — a magyarosodás kérdésével? Úgy állana-e 
az alsóbb papság, a maga viszonylagos szegénységé- 
ben ? Kellene-e jajgatnia s a kongrua után áhítoznia ? ! 
Volnának-e — mint vannak — állam és egyház között 
érdek-összeütközések ? Olyan boldogtalan kinézése 
volna-e a felekezetek közötti egyenjogúságnak és béke- 
ségnek, mint ma van ? ! . , . A concordatum megalázó 
és béke-íiáborításra ösztönző pontjai ott kísértenének-e 
a király és pápa, a római katholikus és protestáns 
felekezetek között? 

Óh, bizony a nemzeti katholikus egyház megala- 
kulása beláthatatlan jó eredményűvé válhatott volna a 
nemzetre és a felekezetek közötti békeségre nézve egy- 
aránt ; dehát a vatikáni ellenzék nem tudott és nem 
mert következetes lenni önmagához s ahoz a szent 
igazsághoz, amelyet védelmezett ; pedig a nemzet köz- 
érzületében rendíthetlen támasztékot nyert volna ügyének. 

Haynaldnak édeme ugyan, hogy nem lett azonnal 
Jekelfalusivá, azaz nem igyekezett a csalatkozhatlansági 
dogmát — még placetum nélkül is — kihirdetni ; de 

végre is ő is megadta magát teljesen, annyira meg 
hogy ő lett nálunk s ő ma is a pápai mindenhatóság 
legkészségesebb szolgáinak, a jezsuitáknak, ennek a 
nem olyan régen még tiltott rendnek fő-fő pártfogója. 

Mária Teréziáról írva van, hogy „a jezsuitákat 
eltörlö pápai bullát az egész országban foganatosította."^ 
Pedig Mária Terézia nem tartozott a kiátkozni való 
katholikusok közé. Az 1606-diki bécsi béke 8. pontja 
— köztudomás szerint — kikötötte, hogy a jezsuiták 
Magyarországon ingatlan javakat nem bírhatnak; az 
1620-diki egyezség szerint pedig „a jezsuitáknak Magyar- 
országban tartózkodása tilos.'' 

Nem tehetünk arról sem, hogy — mint protestán- 
soknak — a Haynald-jubileum eszünkbe juttatja mind- 
azokat a tervszerű támadásokat, a nyilt és titkos ellen- 
ségeskedéseket, a kiállott szenvedések egész gyászos 
sorozatát, amiket a hazai protestáns egyháznak a jezsuita- 
rend elszánt lovagjai okoztak, s eszünkbe juttatja az 
idézett intézkedéseket is, amelyek szerint aligha nevez- 
ték volna, vagy neveznék talán még ma is, olyan igen 
áldásosnak a biboros főpapnak, az egyház és a haza 
érdekében kifejtett működését. 

Hiszen mindenki tudja, hogy nagyobb egyház- 
községeink, egyházmegyéink és kerületeink alig tarthat- 
nak olyan gyűlést, amelyen újabb és folyvást szaporodó 
vallássérelmi eseteket ne kellene tárgyalniok s azok 
miatt konventnél és kormánynál ne kellene panaszol- 
kodniok. Csak épen az imént is a Dunamellék refor- 
mált vallású jeleseit mind elfogta a zúgolódás a római 
kath. egyház némely papjainak ellenséges indulatú visel- 
kedése miatt s úgy tetszik nekünk, mintha ez a tilta- 
kozó moraj egy igazi keserű csepp volna abba az 

^ Bocsor: Magyarország tört. 1796. 1. 

öröm -pohárba, amelyet Kalocsa érsekének egészségére 
és hosszú életére, az ő áldásos működésének hang- 
súlyozói ürítettek. Úgy tetszik nekünk, mintha Mária 
Terézia és II. Mátyás szelleme szintén tiltakoznék az 
ellen, hogy a király-gyilkosok seregének, az u. n. eret- 
nekek felszentelt gyűlölőinek, tehát a felekezetközi béke 
esküdt ellenségeinek magyarországi patrónusa s felvirá- 
goztatója közös ünnepe]tetés tárgya legyen. Pedig lehe- 
tett volna! 

Azt Írja egy kiváló egyháztörténetírónk — a hazai 
római kath. egyház legújabb történetét méltatva — ,,ha 
a jezsuitáknak az országban nem adnak helyet — amint 
ezen kívánságát több város feliratokban fejezte ki — 
sok, beláthatlan bajnak eleje lesz véve." ^ Dehát helyet 
adtak! Ott virágoznak Kalocsán a Haynald aegise alatt 
s rányomták leiköknek bélyegét a hazai kath. egyház 
összes törekvéseire ; beoltották s illetőleg oltogatják 
merészségöket és gyűlöletüket a római kath. egyhá2^ 
minden vezéri vagy csak pásztori szerepre hivatott 
tagjába ; társulatok alkotása s felekezeti irodalom terem- 
tése által bejutnak a kunyhókba és palotákba; bűvös 
szóval,' rettentésekkel, nevelési rendszerükkel, pénzzel, 
hivatalokkal s ígéretekkel gyűjtögetik és szaporítják a 
vak-engedelmességű párthíveket; szerte járnak prédi- 
kálni, lázítani, táborukat szervezni ... és mindezt tehe- 
tik büntetlenül, az országos törvények vakmerő föl sem 
vevésével ; mivel Kalocsa érsekének szárnyait érzik 
fejők felett ! . . . 

Meddig tart ez így?! Meddig nézi még el ez a 
nemzet, hogy kebelében a béke-bontók szabadon és 
emelt fővel futkározzanak? Meddig szabad még itt 
lábbal tapodni a törvényt?! Avagy nincs tudomása arról 

1 Warga L. : Ker. egyháztörténet. 1. kiadás. 2. kötet. 469. 1. 

senkinek, hogy a jezsuiták a szentesíleít törvény elle- 
nére ma már birtokot is vásárolgatnak?! Meddig lesz 
még úgy, hogy egy felekezet a többi rovására óriási 
vagyonban dúskálhasson és ellene fordíthassa a maga 
gazdagságát a többinek szegénysége ellen. 

Reményijük, hogy az ágostaiak és reformátusok 
egyidöre eső, jövő évi zsinata s az 1 790/9 1-diki 26 ik 
t.-cíkk százados évfordulójának megünneplése, felfogja 
rázni nagyjainkat hosszú közönyösségükből és követelni 
fogják együttesen és egyakarattal az országos törvények- 
nek olyan módosítását, amely a lelkiismereti szabadság 
és felekezeti egyenjogúság elvének minden tekintetben 
megfelel ; amely alól nem fog kibúvhatni a legkipró- 
báltabb jezsuita sem. 

A kalocsai bíborosnak rendkívüli egyénisége mel- 
lett bizonyít az, hogy neki még a jezsuitákkal való 
próbatétel is sikerűit ; de bölcsebben teszi annakidején, 
ha a csalatkozhatlansági dogmával szemben bizonyítja 
be imponáló erejét s egy nemzeti katholikus egyház 
szervezésében és nem a jezsuiták pártfogásában igazoló- 
dik nagynak, korszakalkotónak és következetesnek. így, 
a következmények után ítélve, ama római szereplés is 
ügy tűnik fel, mint „haza-beszélés." 

AZ ÚJ ÉV KEZDETEN. 

„Adj minékünk megújult szívet 
És új indulatot". 2. dics. 4. v. 

Az az általános benyomás, amelyet hazai prot. 
egyházunk múlt évi képe a rajta elmerengő lélekre 
gyakorol, alig számítható a kívánatosak és kellemetesek 
közé. 1888-nak ádáz szelleme átkísért bennünket 1889-be 
is, s miként ama pusztai felhő, megülte a visszavonás 
anyaszentegyházunk sátorát, s akik égig érő tornyot 
terveztünk, úgy tettünk, mint a babiloni fogságból haza- 
verődött zsidók: eltaszítottuk magunktól a samaritánusok 
segítő kezét, s most tudakozhatjuk egymást az írás 
szerint : vájjon mi lészen ebből ? Az új háznak dicső- 
sége nagyobb lészen-e az elsőnél?! 

Békeség után áhítoztunk s elvetettük a háború 
magyát; egység után epedtünk és szétszakadoztunk. 
Nagyra voltunk vele (voltak legalább sokan !), hogy a 
két, egymást szorító kéz hegyeket is képes kimozdítani, 
s íme, elfolyt felettünk az egész 1889. és nem vagyunk 
tisztában a két kéz hőmérsékével sem ! ! 

Igen, a felekezeti egyetnemértés az minden egyéb 
előtt, ami az 1889-ik év képének sötét hátterét képezi, 
ami ott ijeszt, mint a sírból feljáró lélek a múlt év 
történetében. Mi legalább úgy látjuk — talán sötét 
szemüvegen nézve — hogy azt a veszteséget, amelyet 
egyik testvérünktől való elzárkózásunk miatt, a közös 
munkánál, a közös építkezésnél szenvedtünk: másik 
testvérünk buzgósága nem fogja kellő mértékben kárpó- 
tolni. 1889-diki viselkedésük ezt bizonyítja. 

Hiszen emlékezünk az „írod. Társaság" alakuló, 
szervezkedő gyűléseire ! Azok között, akik az egyesü- 
lésnek ezt a hatalmas szervét megteremteni komoly 
kötelességüknek ismerték: épen az ágostai ev. egyház 
fő-fövezetői, s ezek közül is különösen az egyháziak 
tűntek fel következetes távollétükkel, amit bajos volt 
akkor is s bajos még most is az ügy iránt való lelke- 
sedésnek magyarázni. Pedig hát ezek az egyházfők 
tudnak ám a maguk szűkebb körében hatalmasan 
szerepelni s egy-egy szorosabb értelemben veti feleke- 
zeti vállalatnak, irodalmi kísérletnek tevékeny pártfogolói. 

Nem célunk kellemetlenségeket mondani, de az 
is bizonyos, hogy ágost. ev. testvéreink az „Irodalmi 
Társaság" eszméjének kipattanása óta fokozódó buzga- 
lommal fogtak felekezeti érdekeik ápolásához, s mint 
felekezet, mint testület, egyáltalán nem törték magukat 
a testvériség s az egységre törekvés jeleinek feltünte- 
tése után. Ott van például a Károli Gáspár 300-acios 
örömünnepe ügyében megindult mozgalom. Hát mi tör- 
tént közöttük e tárgyban a múlt esztendőben?! A nyil- 
vánosan is látható bizonyítékok szerint alig valami ! 
Egy-két lelkes egyén, akit nem feszélyez a Károli 
Gáspár kálvinistasága, sietett üdvözölni a mozgalmat, 
meghozta azért áldozatait is készségesen ; a többi ellen- 
ben és pedig a legfőbbek s a testületek, iskolák stb. 
vagy tudomásul se vették az ez irányban történteket, 
vagy várták talán a kedvezőtlen fordulatot s azzal egynii 
a közös oltáron áldozástól való megmenekülést. Pedig 
hát Károli hajdan lutheránus papokat is ordinált a 
kassai völgyön, s az ő bibliája épeniigy szolgáltatta 
300 éven át a lelki táplálékot a Luther magyar köve- 
tőinek, mint a Kálvinéinak ! 

Mi a Károli-mozgalomban és az írod. Társaság- 
ban egyformán a prot. testvériség eszméjének megtes- 

tesülését szerettük látni és üdvözölni mindig és követ- 
kezetesen : nem veheti azért senki rossz néven tőlünk, 
ha az itt-ott mindkettő iránt ijesztő mértékben nyilat- 
kozó lágymelegséget vagy hidegséget nem jegyezhetjük 
fel a múlt esztendő örvendetes eseményei közé. 

A felekezeti széthúzás jelensége az is, hogy egy 
idő óta — s közelebb a múlt esztendőben is — kálvi- 
nisták és lutheránusok szinte versenyezve kutatják ki 
és pecsételik el önmaguknak saját felekezetük szétszór- 
tan élő híveit, s egymás rovására iparkodnak azokat 
gyülekezetekké tömöríteni s egymástól elidegeníteni. A 
kéri-szerzödés szögre van akasztva; a hajdan jónak, 
üdvösnek bizonyult s egy szép jövő zálogául is tekin- 
tett egyezség-levél szét van tépve ; csak a „hoc est 
corpus meum" bomlasztó vitája hiányzik, hogy csor- 
dultig legyen a pohár. 

Csudálatos egység igazán ! ! No de békésen osztoz- 
kodó felek vagyunk a Baldácsy-alapnál, az Irodalmi 
Társaság Szemléjében, s vajha azok lennénk 1890-ben 
és azon túl az Irodalmi Társaságnak s minden közös 
céln^ak vállvetett támogatásában s a hazai protestantismus 
egyesített erejét követelő függő kérdések fejtegetésében 
és megoldásában is. Úgy — mint a múlt évben — 
egymás iránt táplált féltékenységgel, hidegséggel csak 
ellenfeleinknek okozunk olcsó örömet, akik mindig 
készen állanak, hogy a testvér-fegyverek által egymás 
kerítésén ütött rés3ken berohanjanak. 

Igen . . . ellenfeleink ! Csak emlékezetünkbe kell 
idéznünk a temérdek vallássérelmi ügyet, amelyeknek 
pedig alig egy százaléka jut a nyilvánosság elé; csak 
hallanunk kell azt a vakmerő kiáltást, amely nagy- 
kevélyen azt hirdeti a bámuló világnak, hogy az „elke- 
resztelést űzte, űzi és űzni is fogja" ; csak akarnunk 
kell észrevenni azt az ezerféle mesterkedés!, amelyet a 

legfőbb hivatalnokok kinevezésétől le az utolsó szolgáló- 
leány fanatizálásig a róm. kath. egyház jól táplált őrei, 
szerzetesei és ezek bérencei visznek véghei a magok 
positioinak erősítésére ... s annál kárhozatosabbnak 
fog feltűnni a mi egyetnemértésünk, egymás irányában 
való féltékenykedésünk. 

Mit szóljunk ~ ilyen viszonyok között — arról 
a mozgalomról, amelyet a múlt év végefeléj a Király- 
hágó vidékén, az összes magyarországi ev. ref. köz- 
papok igazolhatatlan cége alatt, egy pár — önmagával 
s az egész világgal elégedetlen — atyánkfia indított 
meg ? ! Mi ez voltaképen ? I A sértett hiúság lázadása ? 
A szegénység jajveszékelése ? Egyházunk mostani fejlő- 
dése miatt való kétségbeesés? Őrálló férfiaink ellen 
való bizalmatlanság? Egyházalkotmányunk, történeti 
múltunk elkárhoztatása ? Irígykedés a drága hintó és 
fehérkenyér-birtokosai ellen ? ! 

igazán, bajos dolog a „Közpapok Lapja'' céljait, 
irányát s jellemét híven körvonalozni, annyivalinkább, 
mert eddigelé még — amint egy nyugalomba vonult 
esperesünk mondotta — csak egyetlen hangot lehet 
biztosan megkülönböztetni a munkatársak khaotikus 
hangvegyűletéből, s ez az egy a „kenyér, kenyér, kenyér.'^ 

Hát az bizony tagadhatatlan, hogy sok köztünk a 
szegény, s az is igaz, hogy a hintó jobban imponál, 
mint a fakó szekér; de hát mióta lett jogcím az önként 
vállalt szegénység a papi hivatal gyalázására, az adózó 
nép lenézésére, az autonómia becsmérlésére, jobb sorsú 
kollegáink bepiszkolására s egyházunk kormányzó fér- 
fiainak befeketítésére ? ! Mintha ezek épen utolsó gond- 
juknak tartanák az egyházunk kebelében mutatkozó 
bajok orvoslását; mintha ezeket cimboráskodás vezé- 
relné közügyeink oltára körül való forgoiódásaikban ? ! 

Az az eleveneket és holtakat elítélő modor, a 

gyanú és hitetlenkedés tüzének folytonos szítogatása, a 
tekintély ócsárlása, a sárral-kővel való dobálózás . . . 
ezek volnának hát a gyógyszerek, amelyekkel egyházunk 
sebei behegeszthetők ; ezek volnának hát az eszközök, 
amelyek papi hivatalunkat megékesítik s amelyek köz- 
szellemet teremtenének?! Kételkedünk. 

Épen most, amikor legjobbjaink folyvást azon 
törik a fejüket : miképen kellene szegényebb egyházain- 
kat az elsülyedéstől megmenteni ; amikor a papi nyug- 
díjintézet létesítésítése is a napi gondok tárgyát képezi 
mindenfelé és amikor ellenfeleink támadásai ellen közös 
erővel készülünk felkelni s az államhoz való viszonyun- 
kat is tisztázni kívánjuk ; most, amikor a konvent is 
teljes jóakarattal és készséggel áll ügyeink élén : most, 
az ilyen viszonyok között, lehetetlen meg nem botrán- 
koznunk az u, n. „közpapok" titáni eröködésén, fel és 
lefelé való kíméletlen csapkodásain ; leginkább pedig 
azon, hogy nekik semmi áldozat, még az egyén felség- 
joga, a gondolkozás függetlensége sem drága, ha annak 
árán boldog tulajdonosaivá lehetnek a bő zsírnak és 
képesített tagjai a nagyúri szalonoknak. 

Autonómia ? ! Mi egyéb az, mint egy átlyukasztott 
lepedő ? ! A közpapok odatérdelnek az államhatalom 
elé és esedeznek, hogy adjon nekik ezért a megunt 
rongyért pénzt és tisztességet ! ! Ügy tetszik, mintha ezek 
a kétségbeesés szélére jutott agitátorok az 1848. : XX. 
törvénycikknek csak szavait ismernék és nem annak 
történetét is ; mintha csak annyit tudnának felöle, hogy 
az fizetéssel biztat; de azt már nem, hogy azért a jó 
indulattal felajánlott fizetésért csekélyebb áldozat is 
igen elég az autonómiánál és a politikai függetlenség- 
ről való — soha nem igazolható — gyáva lemondás- 
nál. A 48-diki törvényhozás szabad szelleme ilyen absur- 
dumot nem követel. 

Ilyen jelenségek mellett szinte bizonyos aggoda- 
lommal gondolunk a múlt év történetének egy pár neve- 
zetesebb eseményére : az Irodalmi Társaság megalaku- 
lására, a Károli-mozgalomra, a szegény egyházak tőkés- 
segélyezés útján leendő felsegélésére, az egyetemes 
tanügyi bizottságnak halottaiból való feltámasztására, 
a papválasztási törvények szigorának enyhítésére stb. 
Aggodalommal azért, mert a mostani viszonyok között, 
a sokfelé húzás áldatlan divata mellett, nem látunk 
elegendő biztosítékot arra, hogy egyhamar jótékony köz- 
szellem fejlődjék ki közöttünk, amely akár az 1790— 1-ik 
26. törvénycikk 100-ados évfordulójának megünneplése, 
akár a zsinat megalkotása körül megdicsőítené önmagát 
a hazai prot. egyházak közös büszkeségére. 

Pedig a teendő bizony sok és nem halogatható. 
Az államhoz való viszonyunk tisztázása s a felekezetek 
teljes egyenjogúságának kérdése immár elodázhatlan. 
Azt tisztázni, ezt megoldani a prot. felekezetek egyesí- 
tett erejére van szükségünk s bíztató jelként keli tekin- 
tenünk azt a körülményt, hogy ág. ev. testvéreink velünk 
egy időben készülnek zsinatolni s vajha mindketten 
megértenők az idők intelmeit ! ! 

Ha az állammal való viszonyunk a jogegyenlőség 
nagy törvénye szerint rendezve lesz, akkor sok minden- 
féle bajunk egymásután szépen eloszlik; a szegénység 
rémei eltűnnek láthatárunkról s könnyebbé válik sok 
apró kérdésnek békés úton leendő eligazítása is; még 
a papválasztás kérdésével is hamarosan rendben leszünk, 
anélkül, hogy egyházi autonómiánkat vásári portékává 
kellene alacsonyítanunk. 

A jótékony közszellem megteremtésére s igaz ügyünk 
diadalának előkészítésére nem ismerünk hathatósabb 
eszközt a multak alapos tanulmányozásánál, a papi 
értekezletek, papi körök s az autonomikus testületek 

tevékeny érdeklődésénél s az egyházi sajtó lankadatlan 
ügyszereteténél. 

Ennyi mozgató erő összemüködése és kölcsönös 
egymásra hatása nem maradhat jó eredmény nélkül. 
A közszellem feléledése gyógyító szer lesz olyan belső 
betegségeinkre is, amelyeknek jelei a múlt esztendőben 
sem hiányoztak, aminők például az itt-ott mutatkozó 
vallástalansággal, az egyháziatlansággal, a felekezetietlen- 
séggel való kevélykedés, az Úr dolgainak kicsinylése, 
szégyenlése . . . ezek a különben mindenkor és minden 
körben fel-feltünedező általános nyilatkozatai a magával 
eltelt földi vándornak. 

„Adj hát Uram megújult szívet 
És új indulatot. 
Te hozzád mindenekben hívet 
És szent al<aratot !" 



05C^QiQ5a5 Sárospataki Lapok 1890. évf. 2. sz. ISDISDÍSDISDISD 



GIMNÁZIUMI REFORM. 

— Az ev. ref. egyetemes tanügyi bizottság figyelmébe. — 

Azoknak, akik a görög nyelv ellen indított harcban 
Csáky miniszter és elvtársai ellen kikeseredtek s ezek 
között a prot. tanintézetek fentartóinak és tanári karai- 
nak (csaknem általában) is, az volt fő kifogásuk, hogy 
a tervezett s részben keresztül is hajtott változtatásban 
nem látszik a komoly reform, vagy az arra való hajlam 
s hogy az egész nem egyéb, mint egy felülkerekedett 
többség erőszakos betörése a régi, jónak bizonyult, 
vagy még eléggé ki sem próbált gimnázium kerítésein. 

Azt is hangoztatták többen, hogy az erőszakolt 
változtatásban jó részük van a tiílterhelés ellen panasz- 
kodó léháknak, a gyermekeikért rajongó szülőknek és 
különösen a hasznossági elvnek! 

Tanároktól s iskolafentartó-testületektől teljességgel 
nem lehet rossz néven venni, ha azok a görög nyelv 
ismeretes kiszorításával és helyettesítésével nincsenek 
megelégedve. Ök tudják és érzik legjobban, hogy a 
folytonos változtatás miféle nehézségekkel jár s hogy 
az épen a komolyabban gondolkozó tanulókat is gyana- 
kodással tölti el a gimnázium célja és eszközei iránt. 
Köztudomású, hogy a prot. intézetek anyagi szempon- 
tok miatt sem tehetik ki magukat a szeszélyes változ- 
tatásokkal járó terheknek, még ha különben — egy 
vagy más tekintetek miatt — a fel-felmerülő újításokra 
hajlamuk volna is. 

Bizonyosan ez utóbbi ok igen lényegesen hozzá- 

járult ahoz, hogy prot, körökben a görög nyelv kikü- 
szöbölését s annak eléggé szerencsétlenül combinált 
helyettesítését nem fogadták örömmel. 

Úgy ismerem azonban — ha ugyan jól ismerem 
— a prot. tanférfiakat, hogy ezek a mai gimnázium 
sarkalatos reformációjától kevésbbé iszonyodnának el, 
mint a már unalmassá is vált foltozgatásoktól s ha 
megkérdezné őket valaki afelől, hogy milyennek óhajta- 
nák a jövő gimnáziumát, aligha akadna közöttük csak 
egy is, aki a mai gimnázium föltétlen dicsőítésére 
vállalkoznék. 

Az egyetemes tanügyi bizottság — igen valószínű- 
leg — össze fog hivatni július hó elejére Budapestre.^ 
Sok egyéb fontos dolga mellett okvetetlenül nyilatkozni 
fog — amint rá is van már szabva — a görög nyelv 
elhagyása s helyettesítése tárgyában is. Milyen derék 
volna, ha a protesíantismus múltjához híven, nem elé- 
gednék meg a pártoló vagy ellenző érvek felsorolásával, 
sem valami általánosságban hangzó kitérő válaszszal, 
vagy az eddigi szervezet- és tantervhez való makacs 
ragaszkodással, hanem m.egpróbálná meggyőzni az ille- 
tékes minisztert afelől, hogy nem érdemeltük meg a 
reform-megindulásakor történt elmellőztetést, mert mi 
is tudunk ám — nem csak a közoktatási tanács, vagy 
egyes miniszteriális férfiak — a gimnázium céljaiért 
lelkesedni s a reformok mérlegelésére is van egy-egy 
szerény talentumunk, sőt a bátorságunk sem hiányzik 
a szükségesnek bizonyult újításoktól. 

Igenis! Én azt tenném az egyetemes tanügyi 
bizottság helyén, hogy — kéretlenül is — oda állítanék 
az egyetemes konvent,- s onnan a közoktatásügyi 
minisztérium elé a Jövő gimnázium reform-tervével. 

1 Régi megállapodás szerint a legközelebbi gyűlés helyéül 
Sárospatak volt kitűzve. Szerk. 

Hogy milyen lenne az, arra nézve én csak néhány 
gondolatot kívánok e b. lapok hasábjain közölni s 
azért épen itt, mert ennek fájt 1883-tóI egész máig 
legjobban az a közönyösség, amelyet az egyetemes tan- 
ügyi bizottság, vagy talán a konvent is — az iskolai 
reformok iránt olyan szembeszökően tanúsított. 

Az első kérdés volna — a cél kitűzésétől elte- 
kintve — szerintem, hogy mi legyen a gimnáziumi 
oktatás középpontja ; mert ez az elhatározó a tantárgyak 
csoportosítására s az egyes tantárgyak óra-számainak 
meghatározására. 

A sárospataki főiskola tanári kara 1880-ban egy 
„Tanügyi Előterjesztés'' című dolgozatot készített s azt 
a tiszáninneni ref. egyházkerület „az egész középiskolai 
ügy majdan leendő megoldásának és rendezésének alkal- 
mára tárgyalási alapúi és kiindulási pontúi elfogadta és 
kinyomatását elhatározta." Ez a munkálat a 10-ik lapon 
a 6. szám alatt — egyebek közt — így szól : 

„Protestáns elvliüségíinknek, továbbá az általunk min- 
denkor kifogástalanul szolgált nemzeti művelődésnek vélünk 
megfelelni, midőn gimnáziumi oMatásunli központ- 
jává a magyar nyelvet és irodalmat teszszüJc, 
E célból a közoktatási rendszert akként véljük 
szervezendőnek, hogy a gimnáziumba lépő gyermek a 
magyar nyelven helyesen írni és olvasni tudjon; ismerje 
főbb szabályait. A gimnáziumban az iáegen nyelveli: 
tanítása a magyar nyelv alapján eszUÖzöl- 
tesséJc. A történelem tanítása a magyar nemzet történe- 
tére támaszkodjék. Magyarország földrajza nemcsak 
politikai, hanem természettudományi szempontból is tüze- 
tesen tárgyaltassék, hogy a gyermek, illetőleg ifjú, magát 
hazájában idegennek ne érezze. Hasonlítson szellemi lát- 
tere a természeti láttérhez, amelyen a tisztán-látás távo- 
lán kívül eső tárgyakat — különben egyenlő körülmények 

közt — annál tisztábban látjuk, minél közelebb vannak 
azok hozzánk.^' 

Én a feladat ilyen kitűzését s a gimn. oktatás 
középpontjának ilyen meghatározását — nemzeti és 
tudományos szempontból — rendkívül tudom becsülni 
s az egyetemes tanügyi bizottság — ha gimn. reform- 
tervet akarna készíteni — bölcsen cselekednék, ha az itt 
körvonalozott kiindulási alapra támaszkodnék. 

Baj volna azonban, ha ezen a kitűnő alapon úgy 
építene, mint a sárospataki tanári kar. Az ugyanis, noha 
igen szépen megvetette az alapot és meghatározta a 
keretet, nem tudott hű maradni — bizonyosan a hagyo- 
mányos felfogás miatt is — önmagához. Világosan 
mondja p. o., hogy az oktatás központjává tett tan- 
tárgyra ^nemcsak kiváló figyelmet, hanem aránylag leg- 
több időt is kell fordítani," s mind emellett a nyolc 
osztályon át tanítandó magyar nyelvre, irodalomra s az 
ezzel kapcsolatos szavalásra és gyakori fogalmazásokra, 
csupán 23 órát tűz ki, ellenben a szintén nyolc osztá- 
lyon át tanítandó latin nyelvre 38-at a négy osztályon 
át tanítandó görögre 17-et, a hat osztályon át tanítandó 
németre pedig 18-at. Hol van itt az alapelvhez való hű 
ragaszkodás?! 

Igaz, hogy mondva van a munkálatban az is, 
}>^^ogy az idegen nyelvek tanítása a magyar nyelv alap- 
ján történjék,''- de alig hiszem, hogy ezt a szép elvet 
valaki a papírosról a tanterembe is bevitte volna, söt 
azt is igen nehezen tudom elképzelni, ha vájjon lehet- 
séges dolog-e ilyesmit megvalósítani ? I Amint én isme- 
rem a nevezett idegen nyelveket, azok roppant messze 
esnek a mi nyelvünktől s azoknak tulajdonságai s 
szelleme ennek tulajdonságaitól és szellemétől annyira^ 
hogy — amint tapasztaltam (bizony már jó régen I) — 
<i latin, német és görög nyelvekkel való folytonos fog- 

íalkozás s azok grammatikai és syntetikai törvényei 
nemcsak nem tanítiiatók „a magyar nyelv alapján,'' 
hanem rendszerint károsan hatnak nemzeti nyelvérzé- 
künkre, kivált ha az még nincs megizmosodva! 

Az a védekezés, amelyet gyakran lehet hallanunk, 
amely szerint az idegen nyelvek grammatikájával egy- 
úttal a magunk nyelvének grammatikája is taníttatik, 
legfölebb a felsőbb osztályokra állhatna némileg, amelyek 
tagjai valószínűleg eléggé erősek már a hasonlóságok 
és különbségek, tehát az úgynevezett összehasonlító 
nyelvészkedés megértésére ; az alsóbb osztályokban az 
ilyen kísérletezésnek nincs s nem lehet valódi sikere. 
A sárospataki tanári karnak a maga elé tűzött 
alapelvvel való ilyetén meghasonlását úgy kerülhetné ki 
az egyetemes tanügyi bizottság, ha szigorúan követ- 
kezetes maradna s a középponttá tett tantárgyhoz nem- 
csak oda gondolná a reá fordítandó legtöbb időt, hanem 
arra valósággal rá is fordítaná. 

Természetes, hogy ebből szükségképen következik 
valamely tantárgynak, vagy talán tóbb tantárgynak is 
kiküszöbölése, vagy az azokra eddig fordított óra-szám 
leszállítása. Hogy mely, vagy melyek legyenek ezek, 
arra nézve is útmutatásul szolgál a sárospatakiak derék 
Előterjesztése. 

Azt mondja, hogy a gimnáziumba lépő gyermek a 
magyar nyelven helyesen írni és olvasni tudjon, ismerje 
főbb szabályait." Dehát tud-e csakugyan? Valljuk be 
őszintén, hogy még 2 — 3 évig tartó gimnáziumi dressura 
után is, kevesebbet tud a magyar nyelvből a legtöbb 
gimn. növendék, semhogy a felsőbb osztályok tanárai 
meg tudnának velők, s főképen helyesírási bölcsesé- 
gükkel elégedni. Úgy hallom, hogy még az érettségi 
vizsgára készített dolgozatokból is kirí egyes növendé- 
kek helyesírási tudatlansága vagy készűletlensége. 

Ez kétségtelenül bizonyít annyit, hogy az alsóbb 
osztályokban nincs elég idő a magyar nyelv titkainak 
alapos kibontására és megértetésére. De világos ebből 
az is, hogy az osztályonként 5—6 órán át taníttatni 
szokott latin nyelv nem segíti elő a növendékeket a 
nemzeti nyelv ismeretében, mert ha elősegítené, az 
eredmény örvendetesebb volna. 

Az egyetemes tanügyi bizottság helyén — a mon- 
dottak után — azt cselekedném, hogy a sárospatakiak 
alap-elvének hangsúlyozásával s ahoz való hűséggel 
indítványoznám s igazolnám a latin nyelvnek a négy 
alsó osztályból való teljes kiküszöbölését. 

Nem ú] dolgot mondok, csak ismételem — tőlem 
telhető okadatolással — azt, amit másokkal együtt rég- 
óta vallok s ami nélkül én komoly gimn. reformot s 
határozott nemzeti oktatást képzelni nem tudok. 

Ha reform, hát legyen reform és ne üníalanúl 
ismétlődő alku és foltozás. 

Mire való nekünk a négy alsó gimn. osztályban a 
latin nyelv? Sőt mire való az nekünk általában? Az 
u. n. alaki képzés érdekében itt még nincs reá szükség. 
Ha a saját nyelvünk alakjaival nem tudunk hódítani 
ezen a fokon : ugyan miképen hódíthatnánk egy idegen 
nyelvvel ? A tudomány szempontja egyáltalán nem szól 
a latin nyelvnek a gimnáziumba való belépéstől kez- 
dődő tanítása mellett. Tudjuk, sokan sokszor mondták 
már, hogy a nemzetek a latin nyelv igája alul kinőttek, 
önállókká fejlődtek. Elég sokáig nyögtük uralmát; alig 
bírjuk kiheverni az ebből irodalmunkra háramlott nagy- 
mérvű hátrányt; csupán a régi szomorú emlékek miatt, 
vagy azért, hogy őseink — a divatos áramlatnak hódolva 
— hosszú ideig beszéltek és írtak latin nyelven : azért 
s ezekért nem érdemli meg a mai nemzedék, hogy az 
őseik által megevett egres miatt az ő foguk legyen 

elvásolva. Nem volna szabad főképen a kezdő gimná- 
ziálistát, a 9 évet betöltött gyermeket arra a tudatra 
ébreszteni, hogy — ha eszed után akarsz megélni — 
meg kell tanulnod azt a nyelvet, amelyet az ébredő 
Magyarország a nemzet jobbjainak általános lelkesedése 
között rázott le a nyakáról. 

Ha volt és van ok a görög nyelv ellen indított 
agitációra, százszorosan van a latin nyelv tanításának 
korlátozására, mert ha nem érdemli meg az eredmény 
a görög nyelvre fordított időt, még kevésbbé a gimná- 
ziumok általános latin nyelvi és irodalmi tudása azt a 
rendkívüli megkülönböztetést, amelyben a latin nyelv 
és irodalom minden más nyelv és irodalom felett olyan 
hosszú idő óta s a nemzeti szellem átalakulása és 
napról-napra való izmosodása mellett is folytonosan 
részesült és részesül. 

Közös meggyőződés az, mert a kormányképviselők 
jelentéseiből is ez látszik ki, hogy a latin nyelvből — 
még a jobb gimnáziumokban sem tudtak és tudnak a 
növendékek nyolc évi gyakorlat után sem — nagyobb 
sikert producálni, mint az épen felényi időn át, kisebb 
óra-számban tanított és tanult görögből. Olyan kemény 
tanulság ez, amely egymagában is elegendő a fönnebb 
kifejezett indítvány okadatolására. De van még egy 
másik tanulsága is ; az t. i., hogy a gimnáziumba belé- 
pett növendékeknek egy jelentékeny százalékát — leg- 
alább az én hitem s némi tapasztalatom szerint is — 
épen a latin nyelvvel való időelőtti birkózás ugrasztja 
el a tudományos pályáról, vagy teszi ránézve a pálya 
kezdetét nehézzé, ízetlenné s további haladásában inga- 
dozóvá. 

A latin nyelvnek a négy alsó osztályból való kikü- 
szöbölése — igen természetesen — nem történhetik meg 
annak mérlegelése nélkül, hogy ugyan mit veszíte- 
nénk és nyerhetnénk az ilyen sarkalatosabb reformáció 
által ? 

A gimn, alsóbb osztályok közül az 1-ső és 2-ik 
— a dolog természete szerint — a grammatikára van 
szorítva. Az öt declinatio, négy conjugatio, a sok rend- 
hagyó főnév, ige ; az egy-, két s három végzetü mellék- 
nevek különböző fajtái ; a temérdek praepositio, a sok 
nemi szabály, a még több kivétel : a képtelenségnek 
tetsző, csudálatos szórend stb. megismerése, elsajátítása, 
begyakorlása: ilyenekkel telik el két esztendő. Ez osz- 
tályokban minden a grammatikáért történik. Az a sck 
összeszedett vagy mesterségesen csinált mondat, egy 
pár egyszerűbb elbeszélés, néhány tanulságos mese — 
amit itt fordítgatnak, mind a grammatika szolgálatában 
áll. A növendék, ezen a ponton, a latin classicu3ok 
művelő, felemelő, jellemképző hatásából még nem érez 
semmit ; de azt — igenis — érzi, hogy minduntalan 
kemény dióba harapdos és hogy az a világ, amelybe 
az ö fejlődő szellemét bekényszerítik, rendkívüli távol- 
ságban van az általa a népiskola 3—4 osztályában 
megízelített világtól s az ő eddigi nyelvtani ismeretei 
igen tökéletlen alapot képeznek a latin grammatika és 
irodalom classicus épületéhez. Az efféléket különben 
sokkal inkább érzi a tanár, mint a tanítvány ; mivel ez 
utóbbi — legtöbb esetben — számot sem tud magának 
adni a nyakába vetett iga súlyos volta felől ; legfölebb 
csudálkozik azon, hogy miért kell neki bizonyos meséket 
és érdekes történetkéket latin nyelvből lefordítani, holott 
a karácsonyi ajándékul kapott olvasó-könyvéből vagy 
talán iskolai olvasó-könyvéből is, ő már ismeri azokat. 

vagy ismer azokhoz hasonlókat magyar nyelven is, sőt 
ki is érezte belölök a tanúiságokat ! 

A 3-ik s 4-ik osztálynál is alig áll különbül a 
dolog. Az olvasni valók — Phaedrus, Cornelius, Július 
Caesar stb. — itt is grammaticai és syntacticai külö- 
nösségeik miatt részesülnek különösebb figyelemben. 
A sok „accusativus cum infinitivo", „a független abla- 
tivusok", „genitivusok, a gerundialis constructiok" stb. 

— bizony ezek miatt nehéz a felvett írók és a tanúit 
nyelv szellemét élővé és munkássá tenni a legkitűnőbb 
classicus professornak is, a legjobb módszer mellett is ! ! 

Valamikor azok közé tartoztam, akik könyv nélkül 
fújták a phedrusi meséket, bizonyos büszkeséggel szaval- 
ták Curtiusnak egy-két szónoki beszédét s Hannibált, 
Themistocles-t is el tudták pergetni a jó öreg Cornelius- 
ból ; — de mire, sok gyakorlás után, kezdtem bennök 
felfedezni a szépet, lélek-nemesítöt : akkorra rendesen 
csudáikozni is kezdtem a felett, hogy miért kellett 
nekünk ezt a kis élvezetet ilyen hosszú úton keresnünk? 
Mert — természetesen — nem az hatott meg engem s 
talán másokat sem, hogy a nevezett írók milyen ügye- 
sen tudják az összetartozó szókat széthajigálni ; milyen 
mesterileg tudnak a syntaxis számára szabályokról gon- 
doskodni ; hanem az, ami bennök (meséikben, jellem- 
képeikben) a Hannibálban, Themistoklesben, a kart- 
hágói nőkben a hazaszeretetet, Regulusban az önfel- 
áldozást ; Dámon és Pithiasban a baráti szeretetet ; de 

— Isten látja lelkemet — semmit sem érzek annak a 
nyelvnek szépségeiből, amelyen át e jellemek ismereté- 
hez hozzájutottam. Sőt — igaz, hogy én igen gyönge 
példa lehetek — mennél inkább haladtam előre a 
gimnáziumi tanfolyamon, s mennél közelebb férhettem 
a hazai írók szépségeihez, annál unalmasabbá váltak 
előttem Róma írói s elvégre bátorságot vettem magam- 

nak arra (hajtván engem az én benső emberem !), hogy 
^gy í*égi jó professoromat (aki különben velem igen 
meg volt elégedve) — annak a kegynek megadására 
kértem, hogy ne kelljen nekem a Horatius verseit stb. 
könyvnélkül betanulnom. És ő eléggé bölcs és kegyes 
volt engem meghallgatni. Ez qualificálható ugyan 
hanyagságnak, munkakerűlésnek, rósz Ízlésnek stb. ; de 
nem az volt, hanem egyéb. Nem bírtam elviselni — 
amint fejlett az ízlésem — hogy én, aki Józsika, Jókai, 
Vörösmarthy, Kölcsey, Arany, Tompa, Petőfi, Eötvös, 
Kossuth műveiben gyönyörködhetem s azok nyelvé- 
nek szín-pompáját csodálhatom : — miért magoljam be 
egyik-másik latin költőnek nehézkes formákra erőszakolt, 
szeszélyből vagy kényszerűségből szétszórt s alig össze- 
szedhető mondatait. Nem bírtam elhinni, hogy legyen 
nyelv, amelynek szelleme azt a szétszórtságot, azt az 
egyéni kedvtelést úgy megengedné, amint a latin köl- 
tők szoktak és tudtak a szókkal elbánni ! 

Ami velem történt, az történhetett igen sok mással 
is és megtörtént lassanként az egész magyar művelt 
társadalommal. A latin nyelv igája alól kinőttünk. 

Ma már — hála a magyarok Istenének ! — okve- 
tetlenül vagyunk odáig, hogy a 9—12 éves növendékeket 
azokért a tanulságokért, amelyeket Gedick, Phaedrus, 
Cornelíus és Július Caesarnak egy-egy kiszakasztott 
részleteiből nagy ügygyel-bajjal kivonhatnának — ki- 
tűnően tudjuk kárpótolni ékes magyar nyelven írott 
tanúlnivalókkal. 

A latin nyelvnek a négy alsó osztályból való el- 
távolításával tehát nem veszítünk semmit ; mert ami ott 
a classicus írók útján nyereségnek mutatkozott, azt 
ma is bevihetjük olvasó-könyveinkbe és pótolhatjuk 
magyar nyelvű — megfelelő szellemű — tanúlnivalók- 
kal ; maga a latin grammatikai képzettség is pótolható 

— ezen a fokon — a magyar nyelvtannak hússá és 
vérré tétele által. 

Nem vagyok eléggé szakértő ahoz, hogy a helyette- 
sítésre nézve részleges tervezettel álljak elő (ami nagy 
hibám lehet egyesek előtt!); de azt tudom, hogy az 
esetleg megnyerhető 20 — 22 órát első sorban a köz- 
ponttá tett magyar nyelvi és irodalmi oktatás javára 
kellene kihasználni. Több idő telnék így p. o. az értel- 
mes és szép olvasásra (ami nem csekélylendő dolog!); 
több az u. n. szavalásra s mindenek felett pedig a 
fogalmazásokra s azok tüzetes átnézésére, kijavítására 
stb. Ezen felül — részemről — már az első osztályban 
elkezdeném a magyar nemzet történelmének tanítását, 
már — természetesen — úgy, amint azt e fokon taní- 
tani tanácsos és folytatnám ezt megszakítás nélkül ; 
kiváló gondom volna a gyermek föld- és természetrajzi 
ismereteinek gyarapítására, úgy amint azt a sárospataki 
„Előterjesztés" szelleme is követeli. De jutna idő 

— több mint eddig — az írásra, rajzra, a tornára, játé- 
kokra, a kirándulásokra s általában a gyermek testi 
erejének, ízlésének és ítélő erejének fejlesztésére. 

Azt a 9 éves gyermeket, akit most a törvény a 
gimn. I-ső osztályába felvehetőnek ítél — a nemzedék 
általános satnyulása mellett — igazán merészségnek 
látszik egy holt nyelvnek ezerféle formaságaival meg- 
támadni, kizaklatni, kikeseríteni, mikor jobbat is tehetünk 
vele ! 

Nem vádolok én senkit! Azt sem mondom, hogy 
a mai latin nyelv-tanárok nem tudnának ezekkel a kis 
nebulókkal is meglepő eredményt felmutatni. Tudnak, 
nagyon tudnak ; dehát milyen áron ?! Ezt ő tőlük kellene 
megtudakozni. 

Addig, míg a törvénykezés és felsőbb tudományok 
nyelve a latin volt, vagyis míg a magyar nyelvet a mi 

jóhiszemű őseink képtelennek tartották a tudomány köz- 
lésére s az igazság szolgálatára : — volt értelme annak, 
hogy a gimnázium latin iskola legyen s annak első osz- 
tályától kezdve ráneveljék a leendő papot, tanárt, pro- 
catort, táblabírót stb. leendő hivatalaikra. Ez az idő 
azonban elmúlt; a nemzet szelleme újabb táplálék után 
eped s magát más formában kívánja érvényesíteni, mint 
a régi volt ; a reformoknak pedig — elvégre is — a 
nemzet szelleméből kell kifejtödniök. 

Nekünk, protestánsoknak egyáltalában nincs okunk 
arra, hogy a latin nyelv régi jogainak fentartása mellett 
buzgólkodjunk. Hogy a római kath. egyház — saját 
eultusa szempontjából — még továbbra is, római akar 
maradni, azaző dolga. Elég hiba tőle is^ hogy nem bír 
és nem mer nemzeti egyházzá átalakulni. De — volta- 
képen — még az ö cultusérdekei sem követelik a 
gimnáziumi négy alsó osztály latinná tételét, hiszen 
a felsőbb osztályokban a saját nyelvében megizmosodott 
észjárásában kellően fegyelmezett növendék játszva 
sajátíthat el annyit a latin nyelv titkaiból, amennyivel 
a seminárium levegőjét megkóstolhatja. 

No igen, mert én — noha komoly reformot óhaj- 
tanék — egyáltalán nem kívánnám a latin nyelv végleges 
kiküszöbölését, vagy facultativvá tételét. Elismerem — tel- 
jes tisztelettel — a latin irodalom előkelőségét, annak 
a mi irodalmunkra gyakorolt hatását; tisztában vagyok 
azzal, hogy a római jogot nem képes megérteni a jogász 
latin nyelvi ismeret nélkül s a theologusnak is előnye, 
ha eredetiben is megtekintheti Tacitusnak, Senecanak, 
Ovidiusnak, Juvenalisnak stb. a zsidóságra s a velők 
érülköző népekre vonatkozó feljegyzéseit. Tanárságra 
készülő ifjút pedig mindenesetre nagyon ékesít a latin 
classicus világban való tájékozottság. 

Mind e mellett a latin nyelv és irodalom tanítását 



299 



én a felsőbb osztályokban is lényegesen módosítanám. 
Módosítani kellene már csak azért is, mert a gramma- 
tikai rész az 5-ik -osztály feladatává válnék s ide jutna 

— szerintem — a syntaxisból is annyi, amennyi a 
legszükségesebb. A további módosítás pedig főképen 
abban állana, hogy nem szedném sorba Phaedrust, 
Corneliust, Caesart, Liviust, Ovidiust, Cicerót, Tacitust 
stb., úgy amint máig is szokás; azaz nem kötném a 
növendéket azoknak egyik vagy másik müvéhez egy 
egész évre, sőt még félévre sem ; hanem azt tenném, 
ami a német irodalmi oktatás körében történik, t. i. 
olvasó- könyvekbe szedett szemelvények alapján ismertet- 
ném meg a latin irodalom kiváló líépviselöit, adván 
azoknak — szintén ügy, amint az újabb német olvasó- 
könyvekben találjuk — rövid, jellemző életrajzát és írói 
méltatását. 

Emlékezzünk csak vissza gimnáziumi pályafutá- 
sunkra I Hát volt-e időnk csak egyetlen classicus írót 
is fenékig áttanulmányozni? Nem az történt-e s történik 
még jórészben most is, hogy csak részleteket tanítanak ? 
Egy-egy ódát vagy satyrát az egyikből, egy-egy éneket 
vagy hadjáratot, vagy szónoki beszédet a második és 
harmadikból . . . Egész írót bemutatni, egész írói képet 

— az eredetiből szerzett vonásokból összeállítani — ma 
sem jut idő, noha — szívesen elismerem — a módszer 
tekintetében nagy a haladás. Még kivágva sincs a leg- 
több régi (s talán mai) classicus kiadványokból sem 
egyetlen részlet sem a fordítottakon kívül I 

A szemelvény-ismertetés mellett módjában volna 
a 7-ik és 8-ik oszt. ifjúnak nemcsak 3—4 classicus író 
széliemébe, hanem az egész latin irodalomba betekinteni 
s a classicusok iránt netalán későbbre is megmaradó 
vonzalmával minden különösebb és újabb utasítások 
nélkül is tovább haladni a classicus világ berkeiben. 

ligeteiben. Ezt a tanítási módot — részemről — minden 
tekintetben gyümölcsözőbbnek tartom a réginél s a 
görög nyelvi és irodalmi oktarásra nézve is alkalmazan- 
dónak tartanám. 

Nagyon leverőleg hatott — annak idejében — én 
reám az a tudat, hogy tudok ugyan valamit egy felma- 
gasztalt nagy irodalom egy pár kitűnő képviselőjéről ; 
de magáról az egész irodalomról, az azt mozgató, fej- 
lesztő erőről, annak igen sok nagy alakjáról teljesség- 
gel nem tudok semmit. Ha tudni akarnék róluk: nem 
vagyok képes nyolc esztendei latin nyelvi és irodalmi 
oktatás után a magam eszétől, vagy a gimnáziumban 
nyert utasítások mellett tovább haladni. Ettől a másokat 
is érhető leverő tudattól könnyű volna a gimnázium 
jobb növendékeit (mert kiválóan csak azokról lehet szó !) 
a jelzett úton megszabadítani. 



Ami a classicusok tüzetesebb és mélyebb tanul- 
mányozását illeti, erre nézve — legalább szerintem — 
az akadémia és egyetem van hivatva az alkalmat és 
módot kiszolgáltatni. A gimnázium kitűnően elvégezte 
feladatát, ha a classicai irodalom iránt való érdeklődést 
fel bírta ébreszteni. 

Sajnálatos, hogy az akadémiák újabb időben kez- 
dik kivetni nyakukból a classicai irodalom gondját. 
A szaktantárgyak annyira előtérbe vannak tolva úgy a 
jog-, mint a theologiai akadémiákon, hogy még olyan 
helyeken is, ahol régebben nagy előszeretettel gondoltak 
a classicai képzés folytatására, mostanában kitörölgetik 
a latin és görög irodalmat az akadémiák tanrendjéből. 
Debrecenben ma is írnak ugyan még a jobb növendé- 

kek latin nyelvű pályaműveket; de hogy az akadémián 
méltóan van-e ott képviselve a classicai irodalom, azt 
nem merném határozottan állítani. 

Mi következik a classicai irodalomnak az akadé- 
miák által való elhanyagoltatásából ? Az, hogy a gim- 
názium növendékei lelkében gyanú támad a görög és 
latin írók örök szépségei és igazságai iránt s tudván, 
hogy a megízelített édesség élvezésére úgy sem lesz az 
akadémiában alkalma, — már a gimnáziumban is kezdi 
hanyagolni a classicus világot. Valóban, épen a legjobb 
növendékre lehet annak megdöbbentő hatása, hogy egy 
nyolc éven át tanúit és magasztalt nyelv és irodalom 
— mint a latin — a középiskolán túl elmarad, mint 
a kerék nyoma a tónál vagy tengernél. 

Ha komolyan akarjuk venni a classicai irodalmat, 
akkor gimnáziumaink jobb növendékeit meg kell szaba- 
dítani attól a kötelesség és tudvágy-bénító gondolattól, 
hogy a classicai irodalom csak a középiskolának való s 
az ott egészen kimélyezhetö. Vagy komoly valóság az, 
amit eddig ama régi irodalmakról hirdetgettünk, hogy 
t. i. azok ismerete nélkül műveltségünk egyoldalú, hiá- 
nyos, lelkünk szegényes, szárnyalása alantias, vagy pedig 
nem az. Ha az : úgy az akadémiák tartsák elengedhe- 
tetlen kötelességüknek úgy képviseltetni amaz irodal- 
makat, hogy azoknak vonzó erejük és reménylett hatásuk 
legyen ; ha pedig az akadémiák növendékeire nézve 
immár feleslegessé vált a classikusokkal való foglalkozás : 
akkor ne zúgolódjunk azon, ha a sokféleképen megter- 
helt gimnáziumi ifjú elegendőnek tartja az idegen forrást 
csupán megízelíteni, sőt azon se, ha azt kesernyésnek 
találja. 

Idegen népek irodalmába való bemélyedést kívánni 
a gimnáziumi növendéktől ma, amikor a saját irodal- 
munkkal sincs ideje tüzetesen megismerkednie, -- ez 

legalább is túlság, hogy már hazafiatlanságnak ne 
bélyegezzem. Aki megfordult közülünk egy-egy érettségi 
vizsgálaton és hallotta ott, hogy a tanárok s még inkább 
pedig a kormányképviselők mi mindent tudnak követelni 
a magyar irodalomból, — az be fogja látni, hogy a saját 
nyelvünk és irodalmunk csekély óraszámra szorítása 
mellett a felállított követelményeknek eleget tenni teljes 
képtelenség ; valamint azt is, hogy az ily irányú köve- 
teléseket egy vagy két idegen nyelv és irodalom erö- 
szakolása miatt leszállítani valóságos bün. — Át kell 
tehát tenni a classicai irodalom súlyosabb részét az aka- 
démiákba. Ott van annak méltó helye ! Csak így valósít- 
ható meg a sárospatakiak kívánsága, hogy a gimnáziumi 
oktatás központja a nemzeti nyelv és irodalom legyen. 

Irodalmunk odáig fejlődött, hogy annak áttekintése, 
méltatása, s — ami fődolog — megszerettetése ma már 
nem végezhető el a régi óraszám mellett. Azt felesleges 
is mondanom, hogy mennyire ékesít egy magyar ifjút 
a saját nemzete irodalmában való jártasság, s esetleg 
mennyire visszahathat ez az irodalom további fejlődésére, 
sőt nemzeti erkölcsünk irányítására is. Igazán szégyen 
az, hogy sokan — még műveltnek látszó egyének is — 
borzasztóan járatlanoknak bizonyulnak ezen a téren s 
örömestebb idéznek idétlen kiejtéssel egy-egy német 
vagy francia költőből, színműíróból stb., mint saját elő- 
kelő íróink méltán classicusnak nevezhető termékeiből. 
Lehetőleg teljes kiképeztetést csak egyetlen irodalomból 
adhat ma már a középiskola és hogy ez csak az édes 
magunké lehet, afelett — azt hiszem — nem kell egy- 
mással vitatkoznunk. Ez egyetlen irodalom keretében 
— kellő idő mellett — módjában lehet a tanárnak és 
tanítványnak a classicai irodalomnak reánk való hatását 
is lépten-nyomon igazolni és igazolva látni. 

A hazai irodalmon kivűl, — mint érintem is már — 

a hazai történelmet kívánnám úgy taníttatni a közép- 
iskolában, hogy a VIII. osztályt végzett ifjú lelkében 
nemzetünk egész múltja, múltjának vezérlő szelleme, 
tehát egész külső-belső történelmünk mintegy hússá és 
vérré legyen. Egyetlenegy kiváló mozzanatnak sem volna 
szabad homályban maradnia az éretté kiáltott ifjú szeme 
és szíve előtt nemzetünk történetéből. A költők dalai, a 
mondák, a legendák s általában minden, ami az emlé- 
kezetet, a történelmi anyag megőrzésére segítheti; még 
özek is mind sajátjaivá tétessenek, úgy, hogy mikor ő 
Árpádról beszél, egyszerre tudjon lelkesedni Vörösmarty 
Zalán futásaért, Salamon történetével stb. össze tudja 
fűzni a hozzá fűződő legendákat, tudja idézni legkivá- 
lóbb költőinknek ide vágó költeményeit. Mátyás története 
és más kitűnő nagyjainkké a róluk s általok alkotott 
művekkel együtt éljen emlékezetében s egyszerre termé- 
kenyítse értelmét és nemesítse gondolkozását. 

Nem lehetetlen feladat az, csak úgy legyenek 
beosztva az alsóbb osztályok tennivalói, hogy az irodalom 
és történelem ilyen értésére és elsajátítására előkészít- 
senek. A latin nyelvnek a négy alsó osztályból való 
eltávolítása roppant mértékben befolyhat a hazai nyelv-, 
történelem- és irodalomban való jártasság előmozdítása 
s egész középiskolai oktatásunk ígézetesebbé és nyere- 
ségesebbé tételére, csak a tantárgyak egymásra való 
hatását kell bölcsen megmérlegelni s a fokozatos egy- 
másutánt szerencsésen megállapítani. 

A görög nyelvnek olyan kitolását s olyan helyette- 
sítését, amint a közoktatásügyi kormány tervezte s rész- 
ben meg is valósította, elhibázott lépésnek tartom én is. 
Örömestebb látnám a görög nyelvet a gimnázium két 
felsőbb osztályában kötelező tantárgy gyanánt, mint 
annak tervbevett helyettesítését. Ami a görög irodalom- 
ból a saját nemzeti irodalmunkkal összekapcsolható, azt 

a magyar irodalom, költészet- és szónoklattan tanára 
eddig is összekapcsolta ; ezután — ha ideje volna rá — 
méginkább összekapcsolná, az ó-kor történetében pedig 
pompás alkalom kínálkozik a többi szükségesnek ismert, 
görög irodalmi és müveitségtörténeti dolgok elmondá- 
sára. Egyes idegen íróknak hazai nyelven való ol vas- 
tatása nem lehet — ezen a fokon — még oly gyümöl- 
csöző, mint azoknak saját irodalmukkal kapcsolatos 
ismertetése. Vagy egészen kitolni tehát a görög nyelvet 
és irodalmat — mint önálló tárgyat — s az akadémiába 
utasítani, vagy mindenkire kötelezőleg meghagyni, mert 
az, hogy az éretlen ifjú a tudományok között való vá- 
logatásra felhatalmaztassék, nem egyezik össze a közép- 
iskolai oktatás komolyságával. 

A latin és görög nyelvre s irodalomra együtt annyi 
időt szeretnék fordíttatni a gimnáziumban, amennyi 
egyetlen tanár kötelezett óra-számjából kitelik. Mindkét 
nyelv egy egyén kezében s a kettő lehető összehason- 
lításokkal tanítva — ebben én a sikernek egy hatalmas 
biztosítékát látnám. De az a körülmény is, hogy ilyen 
módon az olvasásban, az elnevezésekben, a grammatikai 
stb. meghatározásokban nem lenne eltérés és ingadozás, 

— jelentékenyen befolyhatna a jó eredmény biztosítására. 

Ezzel kapcsolatban nem hagyhatom említés nélkül, 
hogy a gimnázium négy alsó osztályában a sok tanárt 
mindig szerencsétlenségnek tartottam úgy a tanügyre, 
mint a növendék jellemfejlődésére s annak tartom ma 
is. Tudom, hogy a tudományok most már igen ki van- 
nak fejlődve s a szakképzettséggel nagyra vagyunk. Azt 
azonban nem ismerem el soha és senkinek, hogy volna 
olyan gimnáziumi tanár, aki a négy alsó osztály tan- 
tárgyait, — az írás, rajz, ének, torna és zene kivételével 

— ha egyszer ügyszeretet van benne — kellő sikerrel 
ne taníthatná. Épenazért a lényeges gimnáziumi reform 

egyik elengedhetlen követelménye volna szerintem — 
az, ha a gimnáziumi alsóbb osztályok u. n. vezértanárai 
mind a négy éven együtt haladnának fölfelé növendé- 
keikkel s a négy éven át megfutott körutat újra és újra 
kezdenék. Nem okadatolom e reform szükségét egyéb- 
bel, mint azzal, hogy néhol már eddig is kitűnőnek, 
bizonyult s hogy ez magára a tanárra nézve is lelkesí- 
több volna, mint évről-évre ugyanabban a korlátolt szűk 
térben mozogni s kapni és tovább adni növendékeit, 
anélkül, hogy munkájának valami nagyobb sikerében 
gyönyörködhetnék. A felelősség szempontja is követeli,, 
hogy ez így legyen s hogy némely tanár ne legyen min- 
dig a mások mulasztásainak pótolgatója. 

Ilyenforma reformokat óhajtnák én a középiskolá- 
ban s épen prot. részről sürgettetni: s ha még meg- 
említem, hogy a tanárképzés mai divatjával nem vagyok 
megelégedve, mert a tanári pályára újabban fellépett 
fiatal óriások közt sokan vannak, akik csak pénzért 
dolgoznak s csak diplomával hivalkodnak : akkor körül- 
belül mindazt elmondtam — persze dilettáns módra és 
csak nagyolva — amit a jövő gimnáziumának dicsősé- 
geért tanácsos volna az ev. ref. egyetemes tanügyi bizott- 
ságnak is megszívlelni. 



dSdS Sárospataki Lapok 1891. évf. 24, 25, 26. sz. ISÜISD' 

A TOMPA-ÜNNEP KÜSZÖBÉN. 

Petőfi érc-szobra 10 év óta áll már az ország 
szívében, az Eskü-téren. A hazánkat felkereső művelt 
idegenek időnként s a nemzet ifjúsága évenként koszo- 
rúkkal zarándokolnak a „Talpra magyar" szerzőjének 
lábaihoz. Arany Jánosnak csak imént emelt méltó emlé- 
ket hálás nemzete az országos múzeum elé, hol milliók 
figyelmének tárgya. A nagy „triász" harmadik fényes 
alakja csendesen nyugszik a hanvai templom közelében 
egyszerű sírköve alatt, amelyen a szalontai hű barát tolla 
regél a templomjáró falusi népnek s egy-egy odavető- 
dött utazónak az alant nyugvó érdemeiről. 

A főváros irányadó köreitől távol, a „lant és biblia 
— e két szent barát" — karjain ringatózott pap-költő- 
nek akadtak ugyan a letűnt 25 év alatt számos mél- 
tánylói, valamint gáncsolói is ; egy-egy szűkebb vidék, 
vagy közelebbről érdekelt kisebb társadalom ajkaira vette 
a nép és virágregék csodált dalnokának nevét s így vagy 
amúgy ki is fejezte hódolatát — e harmadik iránt is; 
de az alkalmasabb idő, amelyről egyik költő-társa is 
álmodozott, — amelyben „barátai országos emléket kér- 
hetnek nevének,'' még eddig nem érkezett el. 

Talán ez a tapasztalat is indította a gömöri ref 
papságot arra, hogy a kínálkozó alkalmat, a költő halálá- 
nak 25- ik évfordulóját ünneppé szentelje s ünneplésé- 
vel míg egyfelől saját lelke hangos követelésének tesz 
eleget, másfelől az ország müveit társadalmát, a költő 
tisztelőit, barátait a hanvai sírban nyugvó porokra emlé- 
..keztesse. 

Más viszonyok között, mint a mostaniak, annak 
kellene történni a hanvai ünnep hírére, amiről a költő 

— egyik, hibásan elsőnek nevezett költeményében így 
álmodozott. 

„A nép szorult kebellé] 
Közéig a sír felé, 
A sírt a hála-ünnep 
Oltárrá szentelő. 

Behinti azt virággal 
És márvány-oszlopát 
Lomb- és repkény-füzérrel 
Köríti, fonja át. 

S az ifjú nemzedékben 
Tettek csirája kél, 
Szivének égi hangja. 
Hogy csak honának él " 

Igen bizony — más viszonyok között. Dehát a 
magyar társadalom beteg. Politikai és felekezeti érdekek 

— hamis próféták segélyével — részekre szakgatták s 
még olyan ragyogó nevek is, mint Arany és Tompa, 
elégtelenek arra, hogy a tátongó hézagok sötétlő mély- 
ségeit áthidalhassák. Az ultramontanismusba tévedt kath. 
értelmiség papi és papos gondolkozású tömege külön- 
ben sohasem is tudta nagyjaink s köztük elsőrendű 
költőink eretnekségét elfeledni, nem tudták ezt közülök 
még azok sem, akik az iskolai nevelés útján a nemzeti 
egység építésére voltak és volnának hívatva . . . Tudunk 

— fájdalom! — rajongókat a múltból s a jelenből is, 
akik az Arany, Tompa s Petőfi nevétől s költészetök 
ellenállhatatlan varázsától féltették s féltik még ma is a 
kezökre bízott ifjúság szellemét s ha már másként nem 
lehetett ez irodalmi colossusokat kikerűlniök, eltagadták 
legalább azok hitvallását vagy kötelességöknek ismerték 
őket — mint eretnekeket — megbélyegezni. 

20* 



308 



Ily viszonyok között bölcsen van az úgy, hogy az 
ünnep-rendező bizottság nem ütött nagyobb zajt a Tompa 
nevével, nem provokálta az országos hódolatot, mert 
így — egyebektől eltekintve — nem kockáztatta leg- 
alább az ünnepély bensőségét, családias voltát. A szülő- 
föld és megye koszorúival, az osztály- és polgártársak 
hódolatával, a költő-barát szívből fakadt dalával, az. 
önkéntes zarándokok tiszteletével stb. bizonyosan szép 
és feledhetetlen ünnep lesz az a július 30-iki s nem 
lesz azon egyetlen hamis vonás sem s ez illik az ünne- 
pelt jelleméhez! 

De az ünnep nyomában aztán kötelességek faikad- 
nak ! . . . Gömörre, a gömöri s az egész hazai protes- 
tantismusra vár — szerintünk — a hanvai ünnep lezaj- 
lása után, hogy Tompáért, az ő szellemének hódító 
erejeért megtegye mindazt, vagy legalább sürgesse mind- 
annak megtételét, amivel ez ország az ő nagy fiának, a 
„triász" harmadik alakjának adósa maradt. 

Noha csak 25 év választja el tőlünk az élő, működő 
Tompát s bár itt élt, hatott, szenvedett egy szűkebb 
vidék és társadalom köreiben; mindamellett még életé- 
nek adataival sem vagyunk tisztában, még a forrásokra 
sem mutathatunk rá biztosan, amelyekből dalai fakad- 
tak. Oszlatnunk kell tehát először is az élet-körűlményer 
felett borongó homályt. 

Költő-társainak műveit sokféle kiadásban bírja már 
a magyar értelmiség: az ő műveinek még nem támadt 
igazi commentátora sem, aki egész fényében, teljes érté- 
kében állítaná elénk a legeredetibb magyar költőnek 
gyakran tenger mélységű s csak életének apró s nagy 
titkai által igazolható alkotásait. A magyar közönség még 
nem ismeri igazán Tompa műveit s nem tudja milyen 
kincse neki ez a név s épen azért is nem igen siet ennek 
ércbe-öntésén. Ennek az adósságnak a törlesztése is 

Oömörre és a hazai protestantismusra vár első sorban, 
ha már nem tudunk kibontakozni a felekezetiség elfo- 
gultságaiból. 

De folytatnunk kell, amit nemes lelkek már régeb- 
ben elkezdtek, a Tompa-ereklyék gyűjtögetését is, hogy 
lássa, olvassa azokat a jövő nemzedék és tanuljon lel- 
kesedni egy eszményi ember törekvésein, küzdelmein, 
szenvedésein, egész életén, még a halálán is. 

Ha majd ilyenformán sikerülhetne az első sorban 
hívatottaknak országos érdeklődést, sőt szeretetet ébresz- 
teniök a virágok dalnoka és müvei iránt ; ha majd las- 
sanként — az eszményi irányú alakok, vagy épen a 
Tompa költészetének hatása alatt is — összébb simul 
ez a beteges magyar társadalom : — akkor fog aztán 
bekövetkezni, hogy a Tompa-szoborért önkéntesen meg- 
nyílnak a szívek és — nem kell többé újabb 25 évet 
várni a költő álmának teljesülésére. 

Mély tisztelettel köszöntjük a gömöri ref. papsá- 
got azért, hogy a 25 dik évforduló megünneplésével 
erkölcsileg kényszeríti a hazai sajtót és a nemzetet arra, 
hogy Tompa nevével és műveivel is foglalkozzék s ezt 
a maga dicséretes példájával bizonyos mulasztások pót- 
lására figyelmezteti. Üdvözöljük mindazokat is, akik 
'összesereglenek a nagy költő-pap, imaíró és sok szen- 
vedést látott ember virágos sírhalma körül és az ünnepi 
mámoron túl is emlékeznek a dalnok nevére s nem 
kívánnak szabadulni ennek megszentelő igézete alól. 

„A költő ajkán édes dal fakad. 
Újít, teremt, mint egy szent áradat; 
Majd tűzláng az, mely áthevít, világol 
És egybeforraszt elvált lelkeket. 
Tavaszi nap, amelytől enged a tél 
S á szív fagyot és jégburkot le-vet. 
Egyik szaván föltámasztván a holtat : 
Figyelj nép ! a másik jövődre jóslat ! 

De a nép lakmároz, . . . múltját tanácsért 
Nem kérdi ; a jövőre sen?mi gondja; 
A költő dall, — dall szívtelen köveknek, 
Nem érti senki, bár lelkét kiontja." 

Ezt Tompa zengi így. Üdv azoknak, akik megér- 
tik öt. Üdv innen a Rákóczy-collegium falai mellől, ahol 
először csókolta homlokon a Múzsa; ahol vele s lant- 
jának bűbájos zengéseivel szemben nincsenek és soha- 
sem voltak s nem is lesznek „szívtelen kövek". Áldás 
nevére, hamvaira, költészetére ! 

MIKOR EN 
A TOMPA LEGÁTUSA VOLTAM. 

Minden pataki diák rajongott Tompáért az én időm- 
ben, főkép ha még az önképző társaságnak is tagja 
volt. Mintha mindannyiunk csekély érdeméhez pótoltunk 
volna akkor, ha eldicsekedhettünk vele, hogy mi a 
Szemerék és Tompák nyomait tapossuk. Ha tapostuk 
volna ! . . . Tudtuk, hogy a hanvai próféta beteg s hogy 
utolsó verseit, mint a mesebeli csiga, szenvedések közt 
adta hazánknak. Hallottuk, hogy betegsége gyógyítha- 
tatlan s — vágytunk látni öt, a roskadozót, a kínok 
között is imádkozót, aki az „Olajág'' -ii rendezi sajtó 
alá s így fogódzik az ö szerető Istenének karjaiba, mikor 
már kopogtat ajtaján a halál. 

1868. tavaszánál nem állhattam tovább ellen hő 
vágyódásomnak s ünnepet cseréltem, hogy a Tompa 
legátusa lehessek. Ó milyen édes gyönyörűséggel mér- 
tem a „Cselény" erdő-árnyalta hosszú útját s mint vett 
erőt rajtam az elfogódás, amikor végre ott álltam a költő 
lakása előtt, akivel én most már beszélni fogok, talán 
kezemet is megszorítja, talán meg is biztat, vagy épen 
meg is hallgatja együgyű ajkam rebegéseit s megbírálja 
beszélő képességemet — ő, a nagy pap, a kitűnő szónok, 
a költő, a próféta ! ! . . . Amint udvarába értem, keres- 
tem a gólya fészkét, az ezer virágot, amelyeknek életét 
dalba lehelte s szinte látni véltem őt a pázsit zöldjébe 
heverve, mellette a papirossal és írószerszámmal . . . 
Csalódás volt, képzelődés volt. 

Aki után olyan szomjúsággal epedtem, nem láthat- 

tam meg egy, két s három napon át sem. A káplánja 
fogadott, Csizy János, aki később — a Soós halála után — 
hanvai pappá választatott. Neki adtam át a „com- 
munis patens"-t is, amit az első összekötő kapocsnak 
gondoltam Tompa és enmagam közt. Elmúlt Nagypén- 
tek, el Nagyszombat, húsvét első és második napja s 
szerencse, hogy futkosnom kellett a négy faluból álló 
legatioban, különben elepedtem volna a Tompa látha- 
tásáért! „Beteg, nem fogad; szenved, haragos, indulatos, 
nem lehet elé senkit sem bocsátani" . . . Ilyen szavak- 
kal nyugtatgatta a beavatott káplán az én nyugtalankodó 
lelkemet. Csak érces szép hangja vetődött olykor-olykor 
hozzánk a kápláni szobába, amint szeretett nejét imá- 
dott angyalának cimezgeté. — A láz beszéde ez? — 
kérdem együgyűen — Nem — volt a felelet, a költő 
fiatal szerelemmel szereti még mindig hitvesét, akinek 
hallása kissé megnehezedett s azért szólítgatja a szenvedő 
férj olyan emelkedett hangon. Most már mindkettőjük 
után szomjazni kezdtem s elkeserített az a gondolat, 
hogy Rómában a pápát meg nem láthatom. 

De végre a szerencse mosolyogni kezdett. Szép, 
verőfényes délután volt ünnep harmadnapján ; a költőt 
kicsalta a természet tavaszi bubája — a folyosóra, hon- 
nan a Sajó völgyébe merülhetett el tekintete. Hallottuk 
sajátos csoszogását s a kulcslyukra akartam tapadni 
(mivel a kápláni szoba a folyósóra nyílt), hogy legalább 
titkon gyönyörködhessem az egykori pataki diák, a hír 
szárnyain röpkedő költő deli alakjában, mert ilyennek 
festette őt a toll. A káplán megsajnálta vergődésemet s 
kisurrant és — elfogadásra jelentett be. 

Tompa kész volt az ő még nem látott legátusával 
szóba állani s én egy pillanat alatt ott álltam vele szem- 
ben, vágyaim célpontjánál. De milyen Tompát láttam 
én ! ! Lábán botos, egész testén utazóknak való téli 

bunda felgyűrt gallérral s fején asztrakán sapka . . . 
Szívembe nyilallott ettől a látománytól ... De ime ez a 
kamcsatkai alak kezét nyújtja felém, szenvedő arcát 
mosolyra simítja és kérdezősködik tőlem, — amint az 
ismeretlenektől szokás — szülőföldem, Sárospatak, a 
pataki viszonyok, egy pár régi jó barát (a Finkeyek) 
stb. felől, miközben — időnként — tovább folytatja 
csoszogását s bundája zsebéből aszú gyümölcsöket 
szedeget elő és — majszol. 

Még romjaiban is úgy tetszett nekem — az a hatal- 
mas férfi alak, — ami költőnk az egykori pataki diák . . . 
Azután beszélni kezdett önmagáról, betegségéről, hogy 
sokat szenved, temérdek bajt okoz környezetének . . . s 
egyszer csak kiegyenesedik s ég felé emelt ábrázattal eme 
szavakat zengi inkább, mint mondja: „Csak jönne már az 
>az enyészet; nem rettegem .'" Borzongás futott át testemen 
s a káplán megrántotta attilám szárnyát, jelentvén, hogy 
menni kell. S fájó érzésekkel rebegtem el a búcsú szavait, 
abban a hitben, hogy Tompát nem látom soha. 

De néhány perc múlva, egészen otthonos, szobai, 
kényelmes öltözetben, benyitott a költő a kápláni szobába 
s engem kérdezett. Mély tisztelettel siettem elé s „Utolsó 
verseim" című költeményét adta át egy példányban, 
hogy vigyem el azt Hadházy Lászlónak, a szepsii papnak 
az ő tiszteletével . . . Azután visszahúzódott s rövid idő- 
közönként újra megjelent, mindig egy-egy példánynyal 
az említett költeményekből, küldvén azokat általam a 
Finkeyeknek, az ő feledhetetlen Zombory barátjának 
(szathmári pap volt) s végül — mintha csak szívemből 
■olvasott volna — hozott egy példányt nekem is!! Boldog 
voltam. Ilyen pátens-díjat nem adott nekem soha, senki! 

De megint csak nyílt a káplán-szoba ajtaja s újra 
hozott valamit a költő : — egy levelet, benne néhány 
'db apró pénzzel s átadta nekem, hogy vigyem azt majd 

Tornallyára, a sürgönyhivatalba . . . Alig hogy ismét 
magunkra maradtunk, a káplán kéri tőlem a levelet 
felbontás végett, mert, mint monda, a költő levelezését 
már ellenőrizni kell s ezzel a szereppel ő van megbízva. 
Tiltakoztam, hogy egy nekem adott levelet valaki fel- 
bontani merjen, de temérdek példával győzött meg s én. 
— noha restelkedve és aggodalmaskodva — átadtam 
neki a rámbízott titkot s ő feltörte azt. Egy pesti orvost 
(Töröknek hittak, úgy emlékezem) szidalmazott benne a 
beteg ember, keményen s én megnyugodtam a levél 
felbontásán s félretételén. Azonban Tompát más ész 
ütötte s újra közénk nyitott s az ajtóból így szól vala 
hozzám: „No de, mégse vigye el öcsém azt a levelet,, 
adja vissza." Lóth feleségének sorsát éreztem magamon 
betelni ; szégyen és félelem érzete futott át lelkemen s 
merőn, gondolom sápadtan néztem a Tiszteletesre, aki 
engem Tompával szemben — csupa jóakaratból — a 
becstelenség szélére juttatott. Pillanatok multak el s a 
költő szavára nem volt felelet. Hallottam a szívem dobo- 
gását a borzasztó csendben, amelyet senki sem sietett 
megszakítani . . . Mintegy háromszöget képező három fa- 
oszlop, úgy álltunk ott abban a kicsiny szobában — mit 
tudom én meddig ? . . . most is hideg fut végig idegeimen,, 
ha erre a jelenetre visszagondolok. — Tompa segített ki ; 
prófétai lelke megsejtette talán a helyzet titkát s mennyei 
szózatként hangzottak szavai a nagy némaságban : — 
„Node csak vigye el mégis!" — A káplán igazított aztán 
valamit a kemény stíluson s én csakugyan elvittem a 
beteg költőnek az utolsók közül való egyik levelét. 

Mikor aztán még ugyanez év nyarán ez a nagy szen- 
vedő kiszenvedett: — én igen meg voltam magammal 
elégedve, hogy nem halogattam a költőhöz való zarándok- 
iásomat. 

QiCÜQiQi) Sárospataki Lapok 1893. évf. 31 . sz. ISOISDUÜÖÜ' 



A SÁROSPATAKI TOMPA-SZOBOR 
TÖRTÉNETÉHEZ. 

A nép- és virágregék költőjére büszke volt min- 
den valamire való pataki diák, még a gazdasszony is. 
Itt lakott, ott lakott, ebben a házban, abban a szobá- 
ban. Én egy évig, én kettőig, háromig főztem, sütöttem, 
neki és mostam reá. Nagyon komoly volt, mint nagy 
diák ; nem igen lehetett vele komázni, tereferélni ;,. 
mintha mindig főtt-forrt volna a fejében valami, amit 
nem örömest engedne abból kifutni. A testi ereje is 
olyan volt, hogy Isten őrizzen attól, hogy a kezei közé 
jusson valaki. 

Az ő pataki diáksága idején a Bodrog és Tisza- 
közi síkság legnagyobb részben a természeti ritkaságok- 
és sokfélék nyitott múzeuma volt. A két folyó talál- 
kozót adott egymásnak ennek sás és nád-erdejében, 
ahol buján tenyészett a a vízimadarak temérdeksége 
s olcsó élelmezéssel szolgált a halászok és madarászok 
élősdi nagy seregének. A végtelennek tetsző síkságon 
a szent természet dajkálkodott a maga kitanulhatatlan, 
bölcseségével és teremtő erejének csodálatosságával. 

Ezt a nagy könyvet is tanulta Tompa — a theo- 
logiai, jogi és philosophiai tantárgyak mellett — s 
nagyon szorgalmatosan kellett tanulnia, mert népregéi- 
nek egyik-másik bevezetése, a természet titkainak,, 
szépségeinek, bódító gazdagságának és változatosságá- 
nak ünnepi megdicsőítése. 

Míg élt, hatott, munkált és szenvedett, mint bejei,,, 
keleméri, majd mint hanvai lelkész, — minden pataki, 

diák boldogan számítgatott arra, hogy megláthatja 
valamikor Tompát, az országos hirű költőt, a Petőfi 
és Arany versenytársát, — mint legátus vagy legalább 
mint sublegatus. Verseit daloltuk, szavaltuk s belőlük 
ihletet, tanácsot merítettünk, a róla regélő adoma- 
féléket áhítattal lestük, hallgattuk, tódítottuk, s szinte 
nagyobbaknak éreztük magunkat, hogy mint diák-elö- 
-dünkről szólhattunk róla — dicsekedvén. A Szeremley 
Gábor theol. tanár első felesége koporsója felett mon- 
dott gyászbeszédét minden jóravaló theologus diák 
csaknem könyv nélkül tudta és mint drágaságot őrizte 
iratai között. No meg egyebet is ! . . . 

Dehát se egy emléktábla a városban, se egy 
mellszobor a főiskolai nagy könyvtárban, (ahol Ber- 
zsenyi, Vörösmarty mellszobrai láthatók), se egy ala- 
pítvány, semmiféle versenydíj, semmi, de semmi nem 
mutatta itt a vándornak, az egymást felváltó diáknem- 
zedéknek, hogy Tompa pataki diák volt s hogy Patak vagy 
legalább a pataki diáksereg igazi tisztelője a népregék és 
virágregék költőjének. Pedig a főiskola 300-dos fennál- 
Jásának nagy ünnepét is az ő Lorántfy Zsuzsannája tette 
— egyebek között — irodalmilag is emlékezeessé ! 

A Petőfi Sándor szobra már állt az Eskü-téren, 
az Arany Jánosé is ott ült már a Nemzeti Múzeum 
előtt, de Tompát, a szerény kálvinista papot, nem 
merte, nem bírta ércbe öntetni a nemzet kegyelete. 
Nem értette, vagy méltatlannak tartotta egy egész nem- 
zet koszorújára ? ! . . . 

A hanvai temetőben jelezte ugyan egy csinos 
márványkő, hogy ott nyugszik Tompa az ő halálig 
siratott fiával, de ez a hódolat bármilyen meleg szív 
sugallatából származott, elégtelen volt azok szemében, 
akik Tompát együtt szokták emlegetni s a szívükben 
is együtt rejtegetik Petőfivel és Arany Jánossal. 

Egyszer csak hangzani kezdett a főiskola öreg 
falai között, hogy állítsunk emléket Tompa Mihálynak,, 
a pataki diáknak. Hálás szívű gömöri ifjak kezdték a 
mozgalmat, amely szerényen, lassan terjedt, erősödött 
s az akadémiai ifjúság önképző-társulata révén végre — 
formát is öltött. Talán nekem is volt benne valami, 
csekélyke részem . . . 

Az ezeréves ünnep közeledése volt a siettetője.. 
A pataki diákság azzal tegye nevezetessé magára nézve 
az ezredéves fordulót, hogy öntéssé láthatóvá Tompa 
Mihályt a későbbi nemzedékek számára — programmul,. 
buzdítóul, irányítóul, az eszmények szolgálatára való' 
hívogatóul. 

És 1895-ben az ige kezdett testet ölteni. Leg- 
alább egy szerény mellszobor őrizze a főiskola szépen 
felnövekedett kertjében a Tompa emlékét és bizonyítsa 
a diákságnak nem gyengülő tiszteletét a halhatatlan 
előd iránt ! . , . 

Holló Barnabás jó nevű fővárosi szobrász vál- 
lalta a kegyeletes cél megvalósítását — a szerény pár 
ezer forintért, amit a diákság összerakott, összekéren- 
csélt, összedalolt és összetáncolt. 

Közeledett az ünnep, a nemzeti nagy ünnep s az 
idő, amelyben az ércbe öntött Tompa odajut a főiskola 
kertjébe, — annak egyik legszebb pontjára. A szobor 
helyét nem volt nehéz kijelölni. 

Dehát milyen is lesz az az ércbe öntött patakit 
diák? Hiszen Tompának nincsenek teljesen hű arc- 
képei I Ömaga nem volt megelégedve egyikkel sem. 
így mondták barátai, tisztelői, akik vele sűrűbben 
érintkezhettek, akik Szemere Miklós lasztóci úri házá- 
ban és egyebütt kedélyes napokat tölthettek el vele — 
élete zenithjén. 

A szobrásznak nem csekély nehézségű feladat 

jutott, mert a pataki diákság azt kívánta, hogy az ö 
ércbeöntendő Tompája lehetőleg fiatal, az a régi diák- 
Tompa legyen, aki népregéket ír és aki a virágok- 
ban is az Isten akaratát keresi és találja meg az 
embereknek szóló tanításképen. Az a Tompa, aki 
Szeremleynét temeti . . . 

Holló, a szobrász. Szász Károlyhoz, a Tompa 
jóbarátjához fordult jótanácsért, utasításért. Kapott egy 
néhány képet s a képekhez magyarázatot. Ebben ez a 
jó, amabban meg amaz; csak az orrára vigyázzon, 
mert az volt Tompában a mindenekfelett egyéni, az a 
kissé hajlott, kissé ferde, de így is szép különlegesség. 
A többit megadja a művészi sugallat. 

És Holló az ő budavári műtermében vette az 
anyagot és formálni kezdte Tompát, a pataki diákot. 
Nem is egy Tompát, kettőt egyszerre, mert Gömör és 
Kishontvármegye közönsége is felbuzdult s ő is meg- 
rendelte a költő szobrát — álló alakban. 

A millenniumi pataki diákság engem kért fel, hogy 
nézzem meg a Tompa-szobrot és — ha lehet, a költő 
néhány régi ismerősével bíráltassam meg és mondjam 
ki rá az — „imprimatur"-t. Én csak kétszer láttam 
Tompát földi minőségében. Először 1860-ban, a főiskola 
300-ados ünnepén, mint gyermek; másodszor kevéssel 
halála előtt, mint legátusa, 1868-ban. Az elsőt elfelej- 
tettem, a második ott van most is a lelkem tükörén 
tiszta körvonalakban, de ez a kép nem nyilvános em- 
léknek való ; a halál révén vergődő költő képe ez. 

Olyan szerencsés voltam, hogy Kiss Áront, Kun 
Bertalant és Szász Károlyt nyerhettem meg, mint ref. 
konventi tagokat a Tompa-szobor bírálóiul. Kortársai, 
barátai a költőnek mindhárman ; a jó eredmény két- 
ségtelen. 

Az eskütéren találkoztunk. Feltekintettünk a Petőfi 

szobrára, mintha a helyeslését akartuk volna kiérde- 
melni. A dunai propeller átrepített bennünket a budai 
oldalra, ahol a szobrász műterme volt. Csak 3-an lép- 
tünk be a terembe, mert Szász Károlynak időközben 
ügye akadt valakivel. A sok kisebb-nagyobb agyag-alak 
közül szembeszökően kitűnt egy hatalmai férfi-forma, 
kezében virággal, teste felső részén attilla, alsó részén 
bugyogó, alul zsinórzattal. Ah, ez a virágok költője, a 
Gömör Kis-Hont megye Tompája bizonnyal — gon- 
dolám s az a másik, amely hasonlatos hozzá, az a 
pataki diákoké, az a kicsiny, az a mellszobor. A két 
régi jó barát, a Tompa kortársa csak nézett tétovázva, 
merengve, szótlanul. Csudálkozás fogott el és oda súg- 
tam az egyiknek is, a másiknak is, hogy ez, meg az 
itt a Tompa mássá. Összevont szemöldökkel, sürün 
vizsgálta mindkettő a két Tompa-alakot s mély hall- 
gatás fogta el mindkettőjüket. Ah, az édes-bús emlé- 
kezés hatása, a régi szép időkre való visszagondolás 
— beszéltem magamban és vártam csendesen. A mű- 
vész még nem volt a teremben, de minket így is meg- 
ihletett a művészi környezet és a múlt emlékeinek reánk 
omló hatása alatt és magunkkal tusakodva, nem mertük 
a bíráló szót kiejteni jó ideig. Végre az egyik, a két 
tiszteletreméltó alak közül fülembe súg: „Egy szeg sincs 
ebben Tompából, Uram-Öcsém!" „Ez ugyan sohse 
volt Tompa" — súgja a másik fülembe a másik tisztes 
aggastyán — és újra nézi, figyeli, vizsgálja mindkettő és 
kényszerítené a lelkét az ismeretségkötésre, de hiában. 
Jött Szász Károly, aki az utóbbi évtizedekben 
legsűrűbben érűlközött az ő szeretett költő-társával és 
jött Holló is, a művész. És bemutatja a szobor-mintákat 
és egész lényével hallani kívánja a kortársak ítéletét. 
És hallotta ő is, ha más szavakkal is, amint én hallot- 
^tam s hallotta Szász Károly is és sas-szemeit rámeresz- 

tette az agyag-Tompára, mintha átakarná teremteni egy 
merész tekintettel. „Mindjárt csak" — mormogja — 
közbül a múltba röpülve, a keleméri, a hanvai lelkész- 
lakba ... „A haja, szakálla jó, a homlokán ott van az 
isteni ihlet ... ez is jó, nagyon jó, ... de a szeme, 
orra, ajka, két orcája . . . ezen segíteni kellene vala- 
hogy" . . . „Az orrán hiányzik a merész, jellegzetes 
hajlás, a két orcája kövérebb, mint a valóságban volt, 
az ajka duzzadt, a szeme vágása sem az, aminek lennie 
kellene. A művész előhozta a képeket, amelyeket épen 
Szász Károly kölcsönzött neki és megmagyarázta, hogy 
mit melyikből vett át s hogy éppen a püspök úrtól 
kérte a felvilágosításokat a különböző képekre nézve 
s azokhoz képest próbált egy Tompa-alakot megalkotni. 
Az ihlete azt súgta, hogy ilyen lehetett Tompa, a lel- 
kész, a költő, a volt pataki diák. 

És megindult az eszmecsere a Tompa milyenlétére 
nézve és a nagytekintélyű kortársak versenyesen igye- 
keztek derűbe vonni a volt pataki diák ifjúkori képét. 
A művész hallgatott, majd egy vízzel teli cseréptálba 
mártotta jobb kezét és felállt a szoborhoz és kezdte azt 
simogatni — vizes kezével. Eszünkbe jutott az a varázs- 
latos bibliai történet: az oldalbordának asszonnyá épí- 
téséről. Egy-két simítás az agyag-alak orrán, ajkain s 
a művész kíváncsian kérdezi, ha hübb-e már a kép? 
Szász Károly biztatóan felel, de új kívánságot támaszt, 
amit a művész legott teljesít. Ide tesz, onnan elvesz s 
az alak átidomul a szemünk előtt. A két idősebb bíráló 
még mindig Tamásként áll, de Szász K. már" látja 
a lelkével abban a holt agyagban az élő Tompát, az 
ő egykori barátját, lelkész- és költő-társát és mind 
világosabban látja. Még egy húzás itt, még egy-két 
húzás amott azzal a művész-kézzel a kifejezett kíván- 
ságok szerint s a szobor készen van az elfogadhatásra, 

az ércbeöntésre. A Tamások lelkéből is oszlik a kétel- 
kedés s nekik is megcsillan valami azon a régi barát- 
ból, főként a Szász Károly meleg rábeszélése nyomán, 
s a szobor sorsa eldől. 

A művész megköszöni a ritka szerencsét, három 
püspök lekötelező látogatását és helybenhagyását. Arcán 
a boldogság fénye árad el, hogy a nép- és virágregék 
költőjének halhatatlanításában, új századok emberöltői 
számára való megörökítésében neki is része van. 

Én a sárospataki diákok nevében mondtam hálás 
köszönetet a lekötelezően fáradozóknak, akik — úgy 
láttam — magok is boldogoknak érezték magokat, 
hogy a Tompa Mihály földi megdicsőíttetéséhez egy- 
két jó tanácscsal, bíráló szóval hozzájárulhattak. 

Ha valaki a Tompa-ismerők közül talán nem 
ismeri fel a sárospataki főiskola kertjében látható és 
ott igaz tisztelettől környezett, sokszor megkoszorúzott 
Tompa-szobrocskában a valódi Tompát, az egykori 
pataki diákot, annak némi megnyugvás volna tudni, 
hogy ez a Szász Károly lelke tükréről mintázott Tompa. 
Mihály, az eszményített költő-társ. 

Mikor a kis szobor leleplezési ideje elközelgett 
s az — egy hódolatos szép ünnep keretében — a fő- 
iskola gondozása alá átadatott: Lévay József, a Tompa, 
barátja és költő-társa, a szép ünnep lelkes élvezője, 
szintén az eszményített Tompát látta az ércalakban s. 
abban az ihletés szép arcban örömmel üdvözölte az ő 
költő barátját, a művész teremtette Tompát. 

Mindhalálig szerencsésnek vallom magamat, hogy 
a szobrász műtermében is, a leleplezés nagy ünnepért 
is ott lehettem s én vehettem át az ércbe öntött Tompát 
a hálás ifjúságtól a főiskola kegyeletes gondozása alá. 

QiQi Sárospataki Lapok 1908. évf. 14. sz. ISOISO' 

REOl PATAKI DIÁKÉLET. 

Mikor én 1859. szeptember 2-án a Sátoraljaújhely- 
től Sárospatak felé vezető országútról Sárospatak két 
kimagasló tornyát megpillantottam, egy pillanatra elállt 
a szívem verése. Milyen magasak ott a tornyok is! 
— gondoltam, úgy magammal beszélve. Mikor pedig 
az akasztófa-dombról szemembe tűnt a Collegium nagy 
épülete a maga méltóságos formájával, reá tapadtam a 
lelkemmel is és csüggtem rajta szótlanul, mint a levél 
a fán. Egy hangot sem birt kicsalni belőlem senki^ 
pedig ott volt velem, mellettem, felettem — a jó édes- 
anyám is. 

Tehát ez az a nagy ház, amelynek látása után én 
annyi édes várakozással vágyakoztam! Ez az az iskola, 
ahol a legátusok és a mendicansok nevelkednek! Nem 
mesét mondok, imádkozó áhítat fogott el s megáldottam 
a szívemmel mindazokat, akik ahhoz a boldogsághoz 
juttattak, hogy láthatom immár a sárospataki Collegiu- 
mot, amely engem is mendicanssá és legátussá nevel. 
Nagyobbra akkor én nem vágytam. 

Épen a collegium tőszomszédságában volt az első 
lakásom. Alighogy behajtottunk az udvarba, kivetettem 
magam az egyszerű falusi szekérből és rohantam be a 
Collegiumba, hogy lássak esetleg valamit abból a titkos 
erőből vagy annak eszközeiből is, ami vagy amik itt az 
együgyű gyermeket diákká avatják. — Egy szűk ajtón 
keresztül kőomladékok és omladozó kőfalak közé kerül- 
,tem. Mik ezek itt? — kérdezem a hazámbeli diákoktól, 

.akik kísértek, hogy el ne tévedjek és lestek az arcomon 
a hatást. Úgy tetszett nekem, mintha meséket meséltek 
volna. 

„Ezek a romok itt egy régi szerzetesi zárda romjai. 
Kolduló barátok laktak itt, akik időnként az egész nagy 
vidéket végig koldulták és ételt-italt gyűjtve, dorbézoló 
életet éltek — az Isten dicsőségére. Szemben ezzel az 
épülettel egy másik zárda emelkedett a Bodrog partján 
a végtelen alföldre néző ablakokkal. A két épületet föld- 
alatti út kötötte össze, amelyen át együvé jártak a férfi 
és nöszerzetesek — szintén az Isten dicsőségére." — Ne 
akarjatok engem elámítani, kértem a pajtásaimat, de ők 
erősködtek és bizonykodtak, hogy igazuk van. Pedig 
•csak részben volt igazuk. 

Hát a szerzetesek hová lettek ? — kérdezem gyer- 
meteg kíváncsisággal. 

„Egy nagy, hatalmas úr, Pataknak és sok más 
városnak és falunak ura, megsokalta a duhajkodásukat 
és elkergette őket és a zárdájukat átalakíttatta iskolává, 
protestáns iskolává — szintén az Isten dicsőségére ! 

Ki volt az a nagy Úr?! Hogy is ne kérdeztem 
volna, hiszen a felekezetek ellenségeskedéséről nekem 
is volt már valamilyen ködös felfogásom, mert láttam a 
hazámbeli pápista templom boltozatán azokat a szörnyű 
képeket, amik a Lutherbe és Kálvinba kapaszkodó ördö- 
göket ábrázolják, amelyek kárörvendő vigyorgással ragad- 
ják őket a poklok tüzébe. Valami magasabb elégtétel 
édes érzete ébredezett a lelkem . mélyében és áldottam 
a Perényi Péter nevét és szerettem volna befutni annak 
a beszédes romnak minden zegét-zugát. 

„Itt, ebben a szobában \^^á^^<i Rákóczy György és 
Lorántfy Zsuzsanna fiai, mint pataki diákok," mondja 
csaknem lelkesedve az én egyik Ciceróm. „Amott, azon 
a kapun akartak betörni a Collegiumba a jezsuiták, hogy 

elvegyék az iskolát a kálvinistáktól és újra szerzetesek- 
kel töltsék meg," — mondja a másik; „de a diákok eltor- 
laszolták a kaput, kívülről pedig a pataki asszonyok 
lapátokkal, seprűkkel, szénvonókkal és kőzáporral űzték 
el a jezsuiták szolgálatára kirendelt megyei hajdúkat és 
molnárokat." Csak úgy nőtt lelkemen az igézet! Feje- 
delmi sarjak, hős diákok nyomain járni, — úgy érez- 
tem, hogy gyönyörűséges, szép kies mezőre esett az én 
sorsom és formálódni kezdett a szívemben a pataki 
diák képe. 

Aztán haladtunk gyorsan tovább. Magamfajta, apró 
együgyű emberkék álmélkodtak itt is, ott is. Némelyiket 
kezén fogja egy-egy nagyobb diák; a másik meg az 
édes anyja vagy az édes apja kezébe fogózkodik; van,, 
akinek tele van a szeme könnyel, arca szinte vonaglik 
a közeli válás fájdalmától ; vannak, akik testvérként 
köszöntik egymást, csak úgy cseng-bong a sok „servus, 
servus." Érdekes, megható gyülekezés, mintha az öreg 
CoUegium mohos falai is visszazengenék, hogy „servus,. 
servus." 

Ah, hát ez a torony itt mire való? Templomtorony 
talán ? Nem, nem I Ott csenget a Collegium megbízottja 
a ki- és bemenetelre, a reggeli felkelésre, az esteli lefek- 
vésre, az ebédre s az iskola halottjainak s azoknak is, 
akik méltatlanokká teszik magokat arra, hogy egy leve- 
gőt szijjanak a többi diákkal. Az a nagy auditórium 
pedig ott a torony északi oldalán a legnagyobb diákok 
tanterme. Aki odaáig felér, az már feltett kalappal ülhet 
a tanárja előtt is és ülhet, amikor felelnie kell is. É& 
láttam csakhamar olyan diákot is, aki ülve felelhet. 
Csupa bajusz és szakái, apányi ember; mikor közel 
jutottam hozzá, megemeltem előtte a kalapom illő tisz- 
telettel s ugyanezt tették a többiek is és az mosolyogva 
visszaköszöntött mindnyájunkat, mintha testvérei lennénk:. 

■servustok, fiuk, hát bejöttetek? És olyan boldogan állt 
ott a nagy épület nagy kapujában, mintha övé volna az 
€gész Collegium. 

Aztán lépcsőn fel, lépcsőn le — befutottunk min- 
den folyosót s majd kiiramodtunk az iskolakertbe, a 
diákok, által ültetett fák kedves árnyékába s mire vissza- 
kerültem az édes anyámhoz, már eleget láttam és hal- 
lottam arra, hogy pataki diáknak érezzem magamat. 

Az első éjszakán került az álom. Temérdek kép 
rajzott a lelkem előtt, mint egy sereg éjjeli lepke. A 
romok, amik között nappal merengve jártam, megépül- 
tek a képzeletemben és láttam egy sereg kolduló bará- 
tot, amint korbácscsal a kezükben üzi őket Luther és 
Kálvin, épenügy, mint egykor a názáreti Jézus a pénz- 
váltókat és galambárusokat. Láttam a dobzódás szeny- 
nyétöl kitisztított szobák egyikéből kikönyökölni a Rákóczy- 
iiukat, amint jó ízűen beszélgetnek a mendikánsokkal, 
az Isten adta szegény gyerekekkel ; láttam a vén diákok 
egész táborát, amint köveket hengergetnek, gerendákat 
cepelnek és torlaszokat emelnek a kapu elé, amelyen 
irigy ellenségük kiparancsolt szolga népe akar betörni. 
Egy-egy oroszlán volt nekem mindenik diák. Aztán 
•elaludtam a szobánk gerendájainak számolása közben 
és álmomban ott viaskodtam a kapuvédő és ott ültem 
a fövegesen felelő diákok között. Gyönyörű álom volt. 

így voltunk vele sokan, akiket nem a szülők hiú- 
sága, a családi tanács végzése kényszerített az iskolába, 
hanem akik jöttünk, mint a szomjúhozó szarvas a vízre. 
Eltörülhetetlen hatása volt igen sokunkra azoknak a 
mohos romoknak, azoknak a régi, új és újabb épület- 
csoportoknak, amelyekről századok beszéltek hozzánk. 
Nyomába lépni háromszáz esztendő diákjainak! — ne 
■rójjon meg érte bennünket senki, ha egy kicsikét büszkék 
•mertünk lenni a pataki diákságunkra — az őseinkért ! ! 

Másnapra kelve azzal a figyelmeztetéssel riasztott meg. 
a gazdasszonyunk, hogyha meleg ételt akarok ebédelni; 
és vacsorálni, hát adjam ki a kiadni valót, a főzni valót. 

Háromféle diákság volt az én diákságom kezdetén 
Sárospatakon : úrfi, közrendű és inas. Az úrfi vagy tár- 
szekeren hozta be a testi táplálására valókat, vagy kosz- 
tot váltott tanároknál, vagy előkelőbb kosztadóknál és 
pedig legjobb esetben a nevelőjének és az őket együt- 
tesen kiszolgáló inasnak is. 

Szép sors volt ez az u. n. úrfiság a maga virágzó 
korában. Valóságos istenáldás volt a szegényebbekre,, 
meghálálhatatlan jótétemény ! A tiszáninneni egyházkerü- 
let mostani 8 megyéjén kívül főként F.-Szabolcs-, Szat- 
már-, Bereg-, Ugocsa-, Máramarosmegyék úri családjai 
számosan hozták ide nevelésre váró gyermekeiket. Leg- 
többször minden egyes család, vagy esetleg két csa- 
lád együtt nevelőt keresett a gyermekei vagy kerestek, 
a gyermekeik mellé, rendszerint a szegénysorsú nagyobb 
diákok közül, vagy általában az akadémikusok közül,, 
mondhatnók úgy is, hogy a tógáíusok közül, ki úrfi 
és nevelő mellé egy-egy kiszolgáló gyermek is járult, 
szintén a tanulók sorából, aki ugyanazt a kosztot ette, 
ugyanazt a levegőt szitta, mint akiket kiszolgált s nem. 
ritkán az oktatás mesterségében is segítő társa volt a 
nevelőnek és az úrfinak, mert vagy versenyre késztette 
az úrfit a maga szorgalmával és sokszor élénkebb köte- 
lességérzetével, vagy — ha felebbvaló osztályból volt,, 
mint az úrfi — tanácsolgatta és oktatgatta is a szük- 
séghez képest. Úrfi, nevelő és inas egy kis családot 
képeztek rendszerint, amelyben békesség és szeretet 
honolt. Fölényeskedés az úrfiak részéről — az nem volt 
divat Sárospatakon ; akik megpróbálták talán, azokon 
hamar kifogott a diákság közszelleme, amely nem tűrt 
semmi ágaskodást, semmi különösebb kivételeket. 

Egy vagy két úri fiú tehát két szegényebb diák- 
nak vált jóltevőjévé anélkűi, hogy ezt a jótéteményt 
hánytorgatta volna. A középosztály szomorú anyagi rom- 
lása elképzelhetetlen kárt okozott a sárospataki főisko- 
lának s ebben a diákság javarészének. Az úrfiak után 
jó módhoz jutottak a nevelőséggel foglalkozó diákok az 
előkelőbbekkel való érűlközésre nézve s ezek a simáb- 
bakká fejlődött diákok példákká lettek az érdesebbek, a 
szálkásabbak előtt; egy-egy úri család pedig a maga 
sokoldalú befolyásával elhatározólag nyúlt be sok jó 
nevelő ifjúnak egész jövendőjébe is. Az iskolai alapít- 
ványoknak egy jelentékeny része szintén az u. n. úrfiak 
révén jutott a sárospataki főiskola és több más 
iskola vagyonába s amikor az ellenható hatalmasságok- 
kal kellett viaskodni az iskola megtartásáért, igazi pat- 
ronusok voltak s a nevelők nem is nevezték más- 
képen a növendékeik szülő mint pátronusnak és patro- 
nának. 

A közrendű tanulók a kevésbbé szegény szülők 
gyermekei voltak, vagy azoké is, akikből hiányzott 
bizonyos ügyesség és élelmesség a szegénységük iga- 
zolására. Ezek a tápintézet megalakítása előtt (1859) s 
azután is még sokáig — az élelmezés szempontjából — 
zacskós, bátyus vagy tarisznyás diák nevet viseltek. 
Papok, tanítók, iparosok, hivatalnokok s jobb módú 
földművelők gyermekei általában. Jó szülőik otthon 
minden szünidő végén telerakták a szép fehér zacskó- 
kat és tarisznyákat levesbe való száraz tésztával (csiga, 
lecske, reszelt tészta, eperlevél stb.), gyúrni való liszt- 
tel, lencsével, paszulylyal, köleskásával (gríz és rizs- 
kása akkor még úri étel-számban járt, vagy betegek 
ették — muszájképen !) ; s adtak mellé jókora szalonna- 
szeleteket — a szorgalomszak rövidebb vagy hosszabb 
voltához mérten s kisebb-nagyobb (inkább csak kisebb) 

cserépszélkékben vajat, zsírt, lekvárt (szilvaíz) s egy- 
egy zsák kenyérlisztet és megoktatták a még tanulatlan 
diákot, hogy miképen kell sáfárkodnia a testi eledeleért. 
A gyakorlat — persze — mértéket szabott minden 
ételnek s meghatározta általában is, hogy mely napon 
minek a főzésére kényszerítheti a diák a gazdasszonyát, 
s hogy miből mennyit követelhet a gazdasszony a 
diáktól a napi élelmezésre s hány kenyeret tartozik 
sütni egy véka lisztből. A hús árát a zacskós vagy 
bátyus diák már otthon felszámította a szülőjének s 
Patakon átadta, mindjárt a szorgalomszak elején a 
gazdasszonyának. Ezt kívánta a jó rend, de annak 
kívánságait a mi időnkben sem bírta mindenki méltá- 
nyolni. Egyik-másik diák zsebéből bizony kisiklott a 
húspénz, melyiktől erre, melyiktől arra, az ilyen aztán 
nemcsak hogy mindennap nem kapott húst s nemcsak 
hogy nem kapott ötször sem hetenként, amint kapott 
a legtöbb, hanem pergelt levesre szorult heteken, sőt 
hónapokon át. Ezért kapta a szegény pergelt leves a 
Sempel (semper), a „mindig" nevet. 

Ezek a zacskós vagy bátyus diákok jelentékeny 
részét képezték az intézet ifjúságának még az 50-es, 
60-as években is. Három, négy, öt, hat lakott közülök 
egy szobában, bizony többnyire földes szobában, egy 
kamarát képezve. Mindenik a maga gazdája volt az 
élelmezésre nézve, vagy — ha tartósabb szövetségre 
alkalmas egyének társultak össze, vagy alakulhattak 
egy kamrává — akkor hetenként felváltva voltak egy- 
más kosztolói, A lakásért, főzésért és szünidei tiszto- 
gatásért s legtöbbször a fehérneműek tisztántartásáért 
is külön-külön fizettek valamennyien, részint pénzben, 
részint természetiekben. 10—12 frtért, egy-két véka 
búzáért, néhány font sóért és szappanért egész iskolai 
éven át főzött, sütött, mosott a régi pataki gazdasszony 

€gy-egy tanulónak ; a naponkénti kiszolgálatot azonban 
nem vállalta, valamint a fűtést és világítást sem, mert 
e két utóbbival igen könnyen tudott volna a diák a 
vállalkozó rovására pazarkodni. Világítottunk tehát a 
magunk faggyú-gyertyájával, vagy a magunk napra- 
forgó olajával ; hoztuk a vizet a Bodrogról a magunk 
cserép-korsójában ; mosakodtunk a magunk cserép- 
táljából vagy ritkábban bádog-lavorjából és fűtöttünk 
a magunk vásárolta fából, már amennyire fűtöt- 
tünk ... A fűtés, világítás, mosdóeszközök beszerzése 
közös, u. n. kamarai költségre járt. A szoba tisz- 
togatása is a magunk dolga volt váltakozó rendszer 
szerint — a fűtéssel együtt. Kályháink általában kívül- 
ről fűthető cserépkályhák voltak, vagy pléh-kályhák. 

A fa beszerzése nem volt nehéz. A szomszéd 
falubeli svábok és tótok, akikre majd rajok szakadt 
még akkor az erdő, az iskola épülete elé hordták a 
csalfán összerakott szekérfákat (amiket a város végén 
rendszerint újra felboglyoztak, hogy sokat mutassanak). 
A vásárlásra az egész kamara kivonult s nagy alku- 
vászás után a kötés megtörtént. A favágó már ott 
ólálkodott a hátunk megett és kínálta a tudományát. 
A fáskamaránk a lakószobánk volt. Ide hordtuk magunk 
a felvágott fát s elhelyeztük a nyoszolyák alá, a kályha 
mellé, minden meghasználható szegeletbe s boldogok 
voltunk, ha minden „ágyalja" (mi így mondtuk) betelt 
s a jó szekérfának épen az volt a mértéke, hogy hány 
ágy-alja telt meg belőle. Nedves volt biz' az a fa néha, 
olykor a tapló-szagot is árasztotta magából, vagy vilá- 
gított is, mint a Szent János-bogár, de senki sem gon- 
dolt arra, hogy a kigőzölgése ártalmas is lehetne. 
Amely kamarának nem jutott fára való pénze, az vagy 
téli kabátban gubbaszkodott esténkint a szerény gyertya 
vagy olajlámpa mellett, ha tanulni akart, vagy szóm- 

szédolt; a legvégső esetben pedig aquirált. A város 
elég gazdag volt fa dolgában, hogy a megszorult diákot 
kisegíthette. Némelyek ugyanám meg is követelték a 
várostól az efajta segítséget s egész szenvedéllyé foko- 
zódott az aquiráló képességük. Egy-két ]ó szóért, 
valami kecsegtető igéretért bármely árnyas estén készek 
voltak ez irányban a felebaráti szeretet gyakorlására. 
Különben a holdvilág sem volt valami nagy akadály, 
hiszen épenúgy szemet hunyt az efajta diákcsínyre, 
mint az éjjeli őr, ha — véletlenül — akadt néha ilyen. 
A híresebb kamarák el voltak látva kellő szerszámokkal 
a fa felaprózásához, mert az az alkalmatlan divat volt 
Sárospatakon, hogy egész hosszában hordták be a fát 
az erdőről, hát biz az ilyet, ha ilyen került a diák 
kezére, — aprítani kellett. Gerjesztő gyanánt holmi 
rongyos kapu, sövényféle, vagy még cégtábla is oda- 
került az ágyak alá, felaprított minőségben. Néha támadt 
az ilyenek miatt egy kis zenebona is, de ami aztán 
szép módjával elcsendesült. 

Sok jó előnye volt a zacskós vagy bátyus diák- 
nak. Ha a pénze elfogyott is, de nem fogyott ki az. 
éléskamarája vagy maradt legalább — mint a bibliai 
özvegy asszonynak — egy maréknyi lisztje. Volt leg- 
alább kenyere, aminek „marci'^ volt a diákszótárbelí 
neve. Ebből a maréiból jutott, ha a szükség úgy hozta 
magával, az ügyefogyottaknak, a pénztelen Waltereknek 
is. Köztudomású volt, hogy hol mikor sül friss kenyér 
s a friss kenyerű kamarát rendesen vendégek keresték 
fel és megesett, hogy a még ki sem hűlt maréinak 
néhány boldog pillanat alatt hűlt helye maradt. Előnye 
volt a zacskós diákságnak, hogy önállóságra, magunk- 
kal való számolásra, takarékosságra és kevéssel való 
megelégedésre nevelt. Ettünk, amit kiadtunk, követe- 
lőzni amit és amennyit illetőleg alig lehetett; holmi. 

apró csete-paték legfölebb a minőség miatt támadtak 
a diák és a gazdasszony között. Emlékezem, hogy egy- 
szer a szomszéd kamarabeli gönci diákok visszaküldték 
a gazdasszonyunknak a túrós csuszát ilyen írott com- 
mentárral: „Az alsó a felsőtől zsírt kér; a felső a 
Szentháromság istenre esküszik, hogy ő zsírt sohasem 
látott". A fel paprikázott „nénike", mert ez volt a gazd- 
asszony bizodalmas neve, futott a csuszával az igazga- 
tóhoz, aki azzal a salamoni ítélettel bocsátotta el a 
becsületére féltékeny asszonyt, hogy mondja meg a 
gönci diákoknak, hogy ha ők zsírosabban vagy töpör- 
tüsebben kívánják a csuszát, hát adjanak ki több zsír 
vagy szalonnát. És szent lett a béke. 

Hátránya volt a zacskós diákságnak, hogy eltéko- 
zolhatta a gyomra elől minden zacskójának a tartalmát 
s beállhatott a „ti fagómen és ti piómen" — adoma- 
szerű alakok közé. A régi Sárospataki Kalendárium 
(1858) emlékezik ilyen ügye-veszett árva diákokról, de 
emlékezünk bizony még mi is s valahol az egyház- 
kerület egyik-másik zugában rá tudnánk találni néme- 
lyikre ma is. Úgy ebéd idején, hol a Collegium nagy 
kapuja előtt, hol az u. n. pletyka-dombon, a főiskolai 
kert bejáratánál következetesen feltűnt 4 — 5 nagyobb' 
diák. Ismertük már a kicsinyek is valamennyit. Köszön- 
ötték egymást mosolyogva s mikor mindnyájan egybe- 
gyülekeztek, felvonulták közös nagy egyetértéssel az 
ifjúsági casinóba és ott ünnepélyesen elhelyezkedtek. 
A napos, vagyis akire épen a sor következett, elővette 
a „Nefelejís" című újságot; annak a színes borítékján 
különböző ételek készítési módja volt felsorolva. Olva- 
sott egyet, kettőt, akár hármat is s mikor már eleget 
olvasott, felállt és egészségére kívánta társainak az 
ebédet. Azok visszakívánták és törhetetlen jó hangulat- 
ban vonultak ki a szabad levegőre és élvezték annak. 

•tápláló erejét. Szent természet, dajkálkodó anyám — 
mondták Tompa Mihálylyal, az ő egykori nagy előd- 
jükkel. Egy-egy jó barát akadt azonban mindennap az 
ilyenek számára is s ha nem csurrant, cseppent valami 
a másik diák olajos korsójából, vagy legalább a 
•dohányzacskójából. Mert egy pipa dohány is kitűnő 
szer — úgy mondják — a követelőző gyomor nyug- 
hatatlanságai ellen. 

Ismertünk olyan zacskós diákot is, aki egész 
•héten keresztül paszuly-levest vagy bablevest evett és 
semmi más meleg ételt, azzal a különbség-tétellel 
mégis, hogy hétköznapokon fehér, vasárnapokon pedig 
sárga bablevest. És pályavégzettségre jutott és pap 
lett belőle. 

Minden takarékosabb zacskós vagy bátyus diák- 
nak az volt a gazdálkodási eszménye, hogy a haza- 
utazásra is maradjon egy szelet szalonnája s egy darab 
kenyere. Ez főként az apróbb diákoknak, mert a nagy 
diák, ha „tifagómen és tipiómen" volt is az iskola falai 
között, úrrá lett, mihelyt hazafelé vette a szekere rúd- 
ját. Megnyílt a hitel világa. Az útjába eső korcsmáros 
mosolygós arccal, Isten hozottal fogadta és az időszakok 
különbözősége szerint nyitott kamarával és nyitott pin- 
cével üdvözölte. A kisebb diák — hát az bizony a 
tarisznyájára volt utalva, vagy a megkuporgatott egy- 
két garasára s beérte egy darab szalonnával, egy csupor 
tejjel, sőt egy kevés penészedő juh-turóval is, amit téli 
időben tgy félmesszely meleg vízbe morzsolt s úgy 
fogyasztotta el, hogy meg ne vegye az Isten hidege. 
Felségesen lehetett ettől aludni a korcsma száraz lócá- 
ján a korcos tarisznyánkkal a fejünk alatt, amiben a 
szennyesünket cepeltük haza kimosásra. 

A zacskós vagy bátyus diákok voltak az Alma 
Mater legkitartóbb gyermekei, legalább általánosságban 

ezek voltak. Az úrfi változtathatta az iskolát, ha az- 
apja-anyja szeszélye vagy a nagybácsik és nagynénik 
becéző szeretete úgy diktálta s mehetett volna vele az 
inasa is, a nevelője is, de a zacskós-diák nem hurcol- 
kodott nagy kényszerűség nélkül. A főiskola szellemével 
való huzamosabb érűlközés folytán ezekből s ezek közül 
is kiváltképen a főiskola épületében bennlakó diákok- 
ból alakúit ki a typikus pataki diák. Mert amint az 
áloék nem virítanak minden esztendőben, úgy a pataki 
diáknak is idő kellett ahoz, hogy faji jellege kiképződ- 
jék, egyénisége kiformálódjék, megacélozódjék. A haj- 
nalkák és jalappák kedvesek virágnak, ha a napnak 
csak bizonyos részeiben virítanak is a magok teljességé- 
ben; a pataki diák-typus kifejlődéséhez a reggeli har- 
mat és a déli hő-nap egyformán nélkülözhetetlen. 
Hűség és szeretet nem a villám méhében nyerik fogan- 
tatásukat. A mai vasúti utazás s az iskoláknak sokszor 
szeszélyes csereberélése: világpolgárok, vigécnaturák,. 
szürke bizonytalan figurák nevelésére vezet inkább, mint 
erőtől duzzadó typusok fejlesztésére. 

A harmadik-féle diák, az inas, nem egy egységes 
fogalom volt a mi időnkben s nem is egységes valóság. 
Inas volt általában, aki az ú. n. //zas-tandíjat fizette, 
tehát a legkisebbet a három kicsiny közül ; de inas 
volt különösebben az, aki nevelők és úrfiak, vagy több 
együtt lakó, egy kamarát képező nagyobb diákot szol- 
gált ki már akár a Collegium épületében bent, akár a 
városon különböző gazdasszonyoknál, vagy tanuló-tartó 
családoknál. Mindkettő egyformán praedestinálva volt 
a mendicánsságra, t. i. a legátus oldalán való szerep- 
lésre és pénzszerzésre ; de a valódi inas-typiist az 
utóbbiak képviselték. Faji jellegüket a dárdás névben 
láttuk kifejezve. Ott forogtak a nagyobb diákok köré- 
ben, a villanyos levegőben, a napsugárban és a zivatar- 

ban ; ott éjjel és nappal és megértek idő előtt a jó és 
rósz befogadására, a rossznak elhallgatására, a jónak 
kürtölésére. Tudtak minden diák-titkot, ismertek minden 
tanárt: a nagyokét és kicsinyekét; tudták a nagy diákok- 
nak azok felől ápolt véleményét, a gazdasszonyok eré- 
nyeit, hibáit, a várost, a vidéket, az egész kerületet ; 
többet az elégnél. Rendesen összenőttek a diákjaikkal, 
mint a katona-szolga a tisztjével, tudtak csizmát pucolni, 
takarítani, kiadni a gazdasszonyoknak, versengeni 
a gazdasszonyokkal, követelőzni a diákjaik nevében és 
tudtak sokan — tanulni, sőt a legjobb tanulókkal ver- 
senyezni is. Télen a kályhalyuk világához kizárólagos 
joguk volt; hálóhelyük egy szalma-zsák, vagy csak 2 
egymás végében fekvő láda, de azért ők aludtak a leg- 
édesebben, nyitott ajtóknál természetesen, hogy az 
— esetleg — későn érkező diák miatt ne kelljen felébred- 
niök. Megtörtént, hogy csillagot rúgattak vele, vagy 
kicsalták a folyosóra, az udvarra, a sárba, a hóba, — 
ő tűrte nagy türelemmel s abban a boldog reményben, 
hogy ő is lehet még nagy diák. A Collegium belső 
területén gyümölcsöt s egyéb olcsó ennivalót áruló 
kofáknak — a Bosnyáknéknak, a Szálkánéknak, Klitus- 
néknak, annál inkább a hires férfi-kofának (Áronnak) 
a dárdások voltak a legcsintalanabb ostromlói, ki- 
átszói. Valóságos darázsok, akiket alig lehetett elhessen- 
getni a kosarak mellől valami áldozat nélkül s akik 
előljártak az apró csinyek kifundálásában, elkövetésé- 
ben s szenvedélyes ostromlói voltak az Áron-kofa roz- 
zant boltjának, vezették a zsidókat havazó csapotokat ; 
tudták, hogy az iskola kertjében melyik fán milyen 
madár fészkel s hogy Kis-Patakon és a Fazekas-soron 
melyik udvaron terem a legédesebb eper, a Szent János 
alma ; hol lehet a Bodrogot átúszni a legkisebb 
veszélylyel ? 

Érdekes feljegyzést olvashatunk a levéltárunkban 
arra, hogy milyen közvélemény képződött az idők folya- 
mán a pataki Collegiumról s a közönségnek ahoz való 
jogáról. ,,A szegény szüle hátba ütötte a tanulni szerető 
fiát és azt mondta neki : Menj, fiam, Patakra, az a nagy 
oskola ott egészen a tiéd". És bejött a szegény fiu az 
apjával vagy az anyjával, vagy egy falujabeli diákkal 
és találtak a Collegium előtt néhány nagy diákot, el- 
panaszolták előttük a fiú sorsát, meg eldicsekedtek 
vele, hogy milyen véleményben van a fiú felől a tanítója 
s — ez a néhány diák összemosolygott és felfogadta 
a fiút dárdásnak, vagy felajánlotta a pajtásainak s a 
hátba ütött gyerek pár nap múlva már úgy érezte, 
mintha csakugyan az övé volna az egész Collegium. 
Mikor néhány hét múlva bejött atyja, anyja, vagy bátyja 
egy kazup hullott almával a hátán s meglátta, hogy 
milyen otthonosan sürög-forog a gyerek a Collegium- 
ban, igazat adott a szivében a tanító uramnak, hogy 
még pap is lehet a fiúból. 

Úrfiak, körendűek és inasok gyönyörűséges kis 
köztársaságot alkottak itt Sárospatakon. Mi, akik benne 
éltünk, nem igen láttuk a fogyatkozásait, de annál 
inkább élveztük és áldottuk az előnyeit. 

Szép volt a kis köztársaságnak a hivatalos élete 
is. A tantermekben atyai érzésű és gondolkozású tanárok 
kezei alá jutottunk, akik készséggel és nem kényszerű- 
ségből viselték a gyönyörűséges igájukat s boldogan 
szolgálták az Alma Matert, legtöbbnyire mint annak 
egykori hálás növendékei. Sárospataki tanárként élni, 
az még az 50-es, 60-a3 években is a kívánatos nagy 
'dolgok közé tartozott s botránynak is bevallott volna, 
ha valaki a főiskola szolgálatát valamely más hasonló 
intézet szolgálatával cseréli fel. Történeti tény, hogy a 
íiszáninneni egyházkerület egész erejével rányomakodott 

1856-ban Szeremley Gáborra, a bécsi prot. theol. fakul- 
ías tanárjára és követelte iö\e, hogy jöjjön vissza Sáros- 
patakra, mert itt szükség van a tehetségére s a tanít- 
ványi hálás szívére is. És visszajött. Ezek a szívvel- 
lélekkel, ifjúságuk emlékeivel ide nőtt professorok fogták 
fel itt a mi neveltetésünk és taníttatásunk gondjait — 
az abc-istaságtól, conjungistaságtól vagy grammatista- 
ságtól kezdve, fel a jog és theol. akadémiáig. 

Mert volt a Collegiumban egy pár népiskolai 
osztály is, mint maradványa a múltnak s mint előkészítő 
intézmény a tulajdonképeni gimnáziumra. Ezek az itt 
abc-istáskodottt és conjungistáskodott gyermekek már 
megszokták a kollégium levegőjét s jó magvát képezték 
az 1-ső gimn. osztálynak. A közelebb múlt időszakban 
átalakult ez a két osztály progimnáziumi osztálylyá s 
ma már — a párhuzamos osztályok miatt — mint 
ilyen is a történelemé lett, 

A kollégiumbeli conjungistákból s a vidéki nép- 
iskolákból összegyülekezett grammatisták alkották a gim- 
názium fundamentumát. Ezt jói megvetni bölcs törek- 
vés volt. Az első pár órán kiki odaült a teremben, ha 
fért (!), ahová akart. A professzorunk szétnézett közöt- 
tünk és próbálta kinézni a szemünkből, hogy ki, mire 
való 1 Próba-írást, próba-olvasást, próba-fogalmazást 
végeztetett velünk és hamar készen volt az értékünk 
meghatározásával. A második héten már beosztotta az 
osztályt a tetszése, vagy a fennálló rend parancsolata 
szerint. Minden széknek — hosszú ülő-padok értendők — 
megvolt a maga szék-elsője, vagy szék-szélsője. Ez 
ügyelt fel az egész székre, ez tartotta számon, hogy ki 
van és ki nincs jelen s ez adta tudtul a hiányzókat az 
u, n. observatornak, aki aztán beszámolt az eredmény- 
nyel a tanárnak. Osztálykönyv akkor még nem volt, a 
tanár feje, esze, szíve s a tanrend volt az irányadó s 

a tapasztalati bölcseség volt a kalauz és az ügyszeretet. 
Két observatora is volt minden alsóbb osztálynak, az 
imént említett és az óra-jelentő observator. Mert az órát- 
jelenteni kellett — fel egészen a theol. és jogakadémiáig.. 
Meg volt éhez az öröklött mondóka : „Jelentem alássan 
tanár úr, óra volt." Amelyik tanár hiú volt a cimére,. 
annak odamondta az observator, hogy Tekintetes vagy 
Nagy tiszteletű. (Nagyságos tanárok akkor még nem 
voltak). — A merészebb órá -jelentő observator azt is 
hozzá pótolta a hivatalos mondókájához : „tetszik-e 
órát tartani?'' Ha esetleg nem tetszett, — ezt a jelentő 
observator minden lehető jellel értésükre adta a kollé- 
gium kapujában várakozóknak, akik rohantak aztán az 
evangyeliommal a tanterembe és — lőn mennyei viga- 
dozás. Bizony, még a nagy diákok között is ! Mert 
nem volt még u. n. egyetemi rendszer, vagyis ezeknek 
is felelniök kellett időnként. 

A grammatista osztály professora, mikor már job- 
ban kiismerte a növendékeit — beosztotta őket csopor- 
tokba. Minden kitünőbbnek Ígérkező gyermek káplánjává 
vagy őrmesterévé lett 5 — 10 tanulótársának, kivétetvén 
azok, akiknek nevelőjük volt. Ezeknek a csoport-főnö- 
köknek correpetitor volt a nevök s a feladatuk a corre- 
petitio. Együtt ismételte a reá bízottakkal a közelebb 
tanultakat és magyarázta a tanúlandókat. Viszfénye volt 
ez a Rákóczy-korbeli collatiónak szerényebb kiadásban, 
de szerencsés viszfénye. Egy-egy ügyesebb, hivatoítabb 
correpetitor csupa áldás volt a kis seregére és ténye- 
zővé lett a professzor által felmutatott jó eredményben.. 
Enyhesebb időben az iskola-kert, várkert vagy temető- 
kert különböző pontjain, vagy a közeli mezőségben 
nyüzsögtek ezek az apró csapatok. Kinek a csapatja 
lesz a legjobb ? — ez volt a versenyre sarkaló kérdés 
és rendesen a szívig vagy legalább a gyermeki becs- 

22 

vágy mélyéig ható kérdés. És a 150—160 tagból álló 
osztály, az apró „collaboratorok'' segítsége mellett, szép- 
ségesen haladt előre. A professornak gondja volt rá, hogy 
a versenyvágy a correpetitorokban meg ne lohadjon. 
Most éhez, majd amahoz a csapathoz látogatott el s 
mindig bátorító és biztató szóval, mint az igazi vezér. 

Ez az egymást oktató rendszer volt egyik nagy 
erősségünk, tanulói becsületünknek egyik sarkköve. Mikor 
már nem uralkodott rajtunk, mint rendszer, akkor 
velünk, bennünk volt, mint jó szokás s bizony sokan 
lehetünk még most is tanúk arra, hogy az 50-es 60-as 
évek tanuló ifjúsága az egész gimnáziumon át corre- 
petitionalis viszonyban élt. Akiket megszoktak tanács- 
adóul, kisegítőül tekinteni az alsóbb osztályokban, azok 
megmaradtak ilyenekül a felsőbbekben is. Háznál, 
tanteremben, iskola-kertben vagy bármely alkalmatos 
ponton körülfogott egy csapat gyengébb tanuló egy-egy 
erősebbet és magyarázatot kért és kapott minden tudni- 
valóra. Tanóra előtt lázas igyekezettel tanúit volna a 
gyöngébb diák is s jajj lett volna annak a jobb tanuló- 
nak, aki megtagadja a gyöngébbek szolgálatát ; az ilyet 
eltaposta volna az osztály közszelleme. 

Egyik rugója volt a komolyabb igyekezetnek az 
u. n. gradus, rangfokozat, vagy hogy is kellene nevez- 
nünk. Nagy megaláztatás volt a lefokozás itt is, nemcsak 
katonáéknál s épen olyan dicsőség a felemelkedés. 
Szokás volt, bár nem mindenik osztályban a versenyre- 
hívás bizonyos kitűzött napokon vagy az u. n. vetél- 
kedés. A győztes odaült a legyőzött helyére s oda 
került a névsorban vagy érdemsorban is. A legyőzöttnek 
keservesen esett a legyőzetése, de az osztálynak vagy 
általában a tanuló ifjúságnak sem a verseny-vívás, sem 
az érdem szerinti sorozás ellen nem volt kifogása. Az 
osztályozást a diák mindig elvégezte maga is. Ö tudta 

legjobban : ki a legméltóbb az ő seregükben s kik tar- 
toznak az idem petentium ordoba. Ha már a lelkében 
megkészítette a névsort, szívesen eltűrte a papíroson is. 
Az a professor, aki nem bízott magában a névsor- 
készítésre nézve, az osztály legjobbjaival csináltatta meg 
azt s az ilyen névsor volt rendesen a legigazságosabb. 

Akit keményen megfogott a lustaság, annak akadt 
egyéb ösztökéje is. Az iskola- kertben dúsan tenyészett 
a veres és fekete-gyűrű s egy-egy hivatott observator- 
nak — a szükség esetén — gyorsan meg kellett azt 
találnia. A templom -kerülők is alávettettek a veres és 
fekete-gyűrű intelmeinek — az alsóbb osztályokban. 
Fölebb a papíros-galuska s a börtön vette át a fenyítő 
szerepet. 

Az ellenőrzés egyik módja volt a tanulók meg- 
látogatása is. A professor, mikor senki se gondolta, 
senki se várta, benyitott egy-egy udvarba, o^gy-^gy kama- 
rába és számadásra vonta különösen a maga közvetlen 
tanítványait. Felnyiítatta a tanulóval a ládáját, ha rend- 
ben van-e s ha nincs-e benne pipa, vagy dohány vagy 
mind a kettő is ? Számon kérte a könyveit, az író- 
szereit s bizony még a fehérneműit is ... Jó volt ez a 
látogatás a gazdasszonyra is, akinek netaláni rendetlen- 
ségeit vagy mulasztásait a professor szintén észrevette 
és szóvá tette. Néha ez a látogatás nem volt kellemetes 
vagy épen rosszul is ütött ki, de a köztudatban a szük- 
séges dolgok közé emelkedett. 

Sarkantyú volt jókra és kevésbbé jókra — a vizsga 
is. A professor nem mulasztotta el, hogy a tanítványo- 
kat a nyilvános számadásra figyelmeztesse s úgy fes- 
tette némelyik az u. n. censorok komolyságát, méltó- 
ságát, nagy hatalmát, hogy szinte félelmetesekké váltak 
a tanulók előtt s vaskalaposa/c-névre érdemesíttettek. 
Főként aratási vizsga előtt adta magát neki a tanulóság 



a szorgalmatosságnak, mert az évközben kapott gyarló- 
calculusokat még az utolsó órákban is reparálni lehetett 
a legtöbb tanár engedelmével. Mert az a nyilvános meg- 
rovatás, nem volt bíz az kívánatos a legvásottabbakra- 
sem. A főiskola kertje, a várkert (akkor még egészen 
szabad volt), a herceg-úí, a temető-kert kora regget 
megtelt diákokkal s a késő este is ott talált sokat a 
legszorgalmasabbak közül. Sőt volt rá eset, nem is egy,, 
hogy egyes tanuló kész volt künn hálni az iskola-kert- 
ben, csakhogy az ő tanuló helyét senki el ne foglalja 
s a fülemilékkel versenyezhessen a harmatos hajnalon. 

Akkor a diák még nem átvette a tanulni valókat,, 
hanem megtanulta; nem nagyolva, összetörve tálalta a 
könyve tartalmát a tanárja elé, hanem szónokolva. Akkor 
még nem volt szégyen, ha egy rakás könyvet cepeltünk 
is magunkkal a mezőre ; akkor még büszkeség volt, ha 
szépen feleltük a felelni valót s nem jutott eszébe 
senkinek, hogy gúnyoljon érte, hogy magolónak kiabál- 
jon ; akkor még nem bujkáltunk el a szoba zugába, a 
befüggönyözött ablakok mögé, ha az iskolai feladataink- 
kal birkóztunk, még a jogász és a theologus sem res- 
telkedett fenhangon tanulni a nyiit helyeken ; akkor 
még nem volt okosabb a tanuló, mint a tankönyvíró.. 
A mai diáknak — üdv a kivételeknek — a költeményt 
is súgni kell már, hogy agyon ne nagyolja, hogy a 
maga képére át ne másolja ! ! Nem akarom kutatni, 
hogy honnan ered ez a boldogtalan divat, csak szabad 
legyen ezt nekem, a multakon merengőnek, a nagyobb 
szerencsétlenségek közé jegyeznem. 

Az aratási vizsga Sárospatakon még az 50-es, 60-as 
években is a nagy ünnepek közé tartozott. Nemcsak 
beszámoló volt a tanárok és diákok részéről, hanem 
kívánatos találkozó. A szülék, tanügybarátok, elöljárók, 
az életben tisztes álláshoz jutott régi pataki diákok 

siettek ide, hogy lássanak, halljanak, emlékezzenek, ítél- 
jenek és élvezzenek. Volt ennek a nagy sokadalomnak 
nevelő, sarkaló hatása bőven. A tanuló, a tanár, az elől- 
járó mind a szebbik oldaláról kívánt bemutatkozni 
€z előtt a sokadalom előtt. Az az évenként való egybe- 
sereglés a diák szemében az iskola szeretetét is jelen- 
tette, sőt a különböző osztályoknak a főiskola falai között 
történt összeölelkezése évenkénti megpecsételése volt 
>annak az igazságnak, hogy a sárospataki főiskola az 
egész hazai ref. egyház drága kincse. A diák, aki egész 
éven át abban a hitben élt, hogy a Collégium az övé, 
a diákságé, az aratási vizsgálatokon arról győződött 
meg, hogy a régi pataki diákoké is, akik elhozták ide 
feleségüket, leányaikat, hogy megmutogassák nekik, hogy 
hol zajlott le boldog ifjúságuk. 

Az aratási vizsgákon mutathatta be a pataki diák 
a maga sokoldalúságát s tehetett bizonyságot a pataki 
főiskola nevelési rendszeréről is. Itt látszott meg, hogy 
a pataki diák nemcsak a kiszabott könyveket tudja 
bevágni, elpergetni, hanem otthon van, mint a madár 
az ének és dal világában, nem ismeretlen a zene- művé- 
szet terén s a ropogós csárdást is kirakja, ha kínálkozik 
rá a jó alkalom. 

Aratási vizsgák alatt én most nem azokat a régi 
híres exameneket értem, amelyeken a legnagyobb diákok 
is a legszélesebb körű nyilvánosság előtt feleltek a 
hozzájuk intézett kérdésekre. Ezeket az 1849-dik évre 
következő szomorú időszakban nem lehetett tovább 
folytatni, mikor pedig ismét lehetett volna, az e fajta 
nyilvános számadás felett már ítéletet tartott a tanügyi 
közvélemény. A 60-as évek aratási vizsgái vagy évzáró 
ünnepei már szerényebb igényűek voltak, de így is 
tartalmasak, tanulságosak és szinte feledhetetlenek. A 
ínessze földre híres sárospataki nagy khorusé volt benne 

az oroszlánrész. Ez vizsgázott főképen a nagy közönség 
előtt s a zenekar is, amikor volt; de ez bizony nem 
volt mindenkor; néha csak épen egyéni szeszélyek: 
miatt. — A khorus, az egész ifjúság közös féltett kincse 
és büszkesége ; volt aki négy mértföldre is kitért a 
rendes útjából, hogy csak egy dalát hallja ! ! Mikor 
pedig hallhatták egész esztendei tanulásának gyümöl- 
cseit : hogyne siettek volna a hallgatására ? ! Azok az 
embernyi nagy diákok hatalmas bassus-hangjokkal, 
szívet rázkódtató szólóikkal, azok az oktavisták a kaszás 
csillagig járó, fülbe-szívbe ható énekükkel — évekig 
sem lehetett azokat elfelejteni. 

Versenyzett a khorussal a dicsőségért egy egész 
szónoki sereg; 10, 12 ifjú is egymásután — hazafias,. 
tréfás, érzékeny és kacagtató szónoklataikkal. A közön- 
ség csodálatosan birta türelemmel, akárcsak azokat a 
régi hosszú prédikációkat. A mai közönségnek a leg- 
szebből és legjobból is sok, ami egy-két óráig egy 
helyre köti ! . . . Egy ideig a 7-dik és 8-dik, a régebben 
kezdő legátus diákok szónoklati versenye volt ez, utóbb 
a szintén nagy múltú akadémiai ifjúsági önképző köré, 
amely 4 kötetnyi művel igazolja, hogy jól megértette 
a hivatását. 

Szép volt ez az aratási ünnep, legszebb sokaknak^ 
épen a csattanója, a befejezése! — Úgy nevezgettük, 
akkor, hogy rewiio. Az énekkar esteli hangversenye és 
táncvigalma volt ez együtt. Az a sok szép vidéki leány 
és fiatal asszony ott a főiskola imatermében, délután, 
szembe nézett már sok szemre való diákkal ; az este,. 
a táncvigalom, kitűnő mód volt a közelebbi ismeret- 
kötésre, de legalább néhány édes gondtalan táncra. Ha 
a pataki diák olyan lett volna, mint amilyen volt 
némelyek irigy nyelvén a híre: akkor az énekkar re- 
uniói nem lettek volna olyan zsúfoltak, mint valóban s. 

nem szövődött volna bennök annyi nemes, tisztes, egész 
hosszú életre szóló viszony! . . . Csak a szüret idejére 
eső mddi és tállyai bálok vetélkedtek e tekintetben a 
pataki reuniókkal. 

Hogy valami nagyon első rendű táncos lett volna 
a pataki diák, azt én nem állítom ; hogy udvarlásban a 
nagy városok kávéházi gavallérjaival, orfeumokban csiszo- 
lódó aszfalthőseivel versenyre kelhetett volna: — azt 
nem is gondolhatja senki és soha, aki tudja, hogy 
milyen életviszonyok közűi szakad be az iskolába a 
legtöbb pataki diák. — De, hogy elesnék a sima pad- 
lón, a parketten, a márvány lépcsőn : hát ez is csak a 
rágalom beszéde. Hány kitűnő diákot vittek el innen 
375 év alatt úri házakhoz, úri gyermekek s bizony még 
nagy úri leányok nevelésére is, akik miatt nem kellett 
szégyenkeznie az Alma Maternek soha ! ! Hány gimná- 
zium toborzott innen magának tanárokat széles e hazá- 
ban, akik diadalmasan megállották helyöket — diploma 
nélkül is ? ! . . . Hogy hajlongani nem tudott, a bókok- 
kal elkésett vagy adós maradt; hogy nem tudta, hogy 
a kézcsók hányféle s hogy nem volt vakmerő a nőkkel 
szemben: — hát szégyen -e az, hát bün-e az?! Hogy 
több volt beime a szilaj erőből, mint az alkalmazkodás 
bölcseségéböi, az érdességből, mint a simaságból s 
hogy nem kotnyeleskedett be az öreg emberek beszéd- 
jébe és nem mutogatta, hogy mindenhez ért s hogy 
jobban ért mindenkinél s hogy nem vágta rá magát a 
díványra, ha látogatóba ment s hogy nem tudott tola- 
kodni, léháskodni, kétértelmű beszédekkel vitézkedni : 
— hát ki merne ezért követ dobni a régi pataki 
diákra ? ! 

A vallásunk is egyszerű, szinek, képek, ragyogá- 
sok nélkül való, a templomunk is, az iskolánk is az, 
ilyennek kell lenni a lelkünknek is, az egész valónknak 

is. Ilyenné kellett nőni a pataki diáknak is! Ha nem 
ilyennek nö, ha minden mosolyra, minden magasból 
hangzó szóra meghajtja a nyakát s beadja a derekát: 
— hogyan tudott volna megállani abban a sok kemény 
zivatarban, amely részéül jutott ? Bírta volna-e a gályák 
szenvedéseit, vívhatta volna-e a hosszú dicső harcot az 
iskolájáért, elszánhatta volna-e magát a cseh-morva 
testvérek kalvinistaságának megmentésére? És tudta 
volna-e olyan szent kötelességtől űzötten ontani a vérét, 
az ifjú vérét, — a hazáért, a szabadságért ? I Méltók 
Jettek volna-e a Fáy Andrások, a Szemere Miklósok, a 
Kákosi Viktorok és az Eötvös Károlyok tollára ? ! . . . 

De ez még eddig nem az igazi régi pataki diák, 
még nem egészen az. A pataki diákság jellegzetes köz- 
társaságában a mindent átható erő, a minden érzést, 
tudást éltető, acélozó lélek az ő szinte mesébe illő 
autonómiája. „Az én házam az én váram" — a világ 
semmiféle diákja sem mondhatta ezt el olyan önérzetté^ 
valamelyik iskoláról, mint a pataki diák a patakiról. Övé 
volt az iskola egészen, övé annak minden köve, minden 
homokszeme, minden vagyona. Valami megmagyaráz- 
hatatlan ösztönnel az alapítványokat is a diákság nevére 
hagyományozták vagy tették a főiskola hivatásában bízó 
jóllevők, talán azért ennek nevére, mert érezték, hogy 
ifjú erő kell majd az iskola vagyonának őrzésére és 
megtartására. 

De ha az övé volt a ház, a vagyon ; az övé volt 
annak gondja is. Az ö őrei állottak ennek kapuiban, 
mint janitorok, az ő őrszemei vigyáztak a várra éjjel, 
mint vigilek, élükön az ő választott hadnagyukkal ; diá- 
kok tisztogatták a tantermeket, az udvart, a folyosókat^ 
ők kezelték a szőlőt, adták bérbe a bérbeadhatót, ők 
szüreteltek, ők tartották rendben a pincét, árulták a 
bort, osztották a cipót, gondozták a könyvtárt, ők voltak 

az iskola szünidei őrizői, ők őrködtek az elöljárók ajtói 
előtt, ők diktáltak, énekeltek, imádkoztak és prédikáltak 
a templomban bizonyos meghatározott órákban és napo- 
kon, ők virasztottak beteg testvéreik felett, ők vitték a 
holtakat a temetőbe (diákot és tanárokat és ezek családja 
tagjait), ők kezellek a pénzt, sőt ők fizették a professorokat is. 

A köztársaság feje a szenior volt. Valóságos kis 
király. Az ő kezében összpontosult minden hatalom és 
minden jövedelem. Mellette kitűnő szerepe volt a contra- 
scribanak, mint ellenőrnek s mint az esküdt szék fejé- 
nek, amely a diák-félrelépésekkel szemben az első fokú 
bíróságot képezte. Az esküdt szék 10 — 12 esküdt diák- 
ból állott (primariusok), akik az ifjúság szemen szedett- 
jeiből választattak s a tanításban is fontos szerepet 
töltöttek be. A közigazgatási teendőkben segítették a 
szeniort a scribák, rovatolok vagy vonalozók (akik az 
anyakönyveket készítették elő) és sok egyéb kéz és 
láb a szükséghez képest. Ez volt a világon a legolcsóbb 
közigazgatás ! 

Ez a mostani alkalom s a rendelkezésemre álló 
idő végtelenül csekély arra, hogy a pataki diákságnak 
ezt a rendkívül érdekes autonómiáját méltóképen meg- 
rajzoljam. Az u. n. Rákóczy-törvények, a régi pataki 
kalendárium s a főiskolai értesítőben s egyéb nyomtat- 
ványokban Szinyei Gerzson, Molnár Aladár s Békefi 
Rémig kellő-képen tájékoztatják e tekintetben a több 
világosságra áhítozót. Nekem csak rá kellett mutatnom 
erre a nálunk unicumszerű autonómiára, mert enélkül 
nem méltányolható igazán a régi pataki diák. 

Ez az autonómia volt szerintem a pataki kollégium 
megtartója. Ha nincs összeforrva a diákság az iskolának 
még a köveivel is ; ha nem vallhatja magáénak ebben 
az utolsó pici könyvecskét, s a legkisebb homok-szemet 
is: vájjon vándor-úíra kéi-e Buzinkay Mihálylyal és 

Pósaházy Jánossal, hogy szenvedjen, nélkülözzön a 
Báthory Zsófia elsötétült lelkének tévedezéseiért ! Viszi-e 
magával — mint szent ereklyét — ami megmenthető 
volt az ellenség karmai közül? Ragaszkodik-e rendíthe- 
tetlen hittel az ö CoUégiumának nevéhez és feltámadá- 
sának reménységéhez? Azt hiszem, hogy nem. Csodá- 
latos hatalma van ennek a szónak: enyém, miénk! Ez 
a hatalom vitte a pataki diákot, az üldözött pataki isko- 
lát Debrecenbe, a testvér-főiskola kebelére, ez cmnan 
tovább az Apaffy Mihály és a boldogabb Erdély kálvi- 
nistáinak védő szárnyai alá; ez a hatalom volt a taliz- 
mánja Gönczön, Kassán, az üldözéseknek egész kálvá- 
riáján ; ez hozta vissza ide az elhagyott fészekbe az első 
biztató verőfényre, ez tüzelte, ez acélozta, ez tette orosz- 
lánná, hőssé, diadalmassá minden vrszontagság és min- 
den ellenséges áradat felett. 

A pataki iskola a régi pataki diák rajongó szere- 
tetével lehet csak erős. Csak így maradhat meg annak, 
ami ma: a református egyház bevehetetlen várának, 
messze világító őrtornyának. Adja Isten, hogy száza- 
dokon át megmaradhasson ! 



Megjelent a „Református Tanáregyesület" 1906-diki évkönyvében, mint Sáros- 
patakon, az egyesület nagygyűlésén tartott felolvasás, a „Sárospataki Ref. Lapok"- 
Qi ban (1906. évf. 35, 36, 40, 43. számaiban), a „Szövétnek"-ben stb. UO 



TÖREDÉKES VISSZAEMLÉKEZÉS 
A SÁROSPATAKI FŐISKOLAI ÉNEKKARRA. 

A sárospataki kollégiumi ifjúság khórusát vagy 
kántusát elébb ismertem, mint a kollégiumot. Mert bár 
a kollégium idősebb, mint a khórusa, de a khórus híre 
könnyebben repült, mint a kollégiumé, a képe is hama- 
rább lefényképeződött holmi apró emberkék agyában s 
könnyebben is elfért beléjök, mint a nagy, hatalmas, 
céljaiban, hivatásában nehezebben érthető, vén kollégium. 

A dal, a dal, az isten-adta dall . . . Szárnya van, 
tüze van, méze van : kicsoda ne kívánná, miféle fásult 
lélek az, amelyik meg ne mozdulna, ha a varázs-fuvolája 
alá kerül?! Már a csecsemő érzi a bölcsőben, az édes 
anyja keblén, az édes atyja térdén, a testvére karján 
a dallá formálódott érzelmeknek, vágyaknak valami, 
titkos, kibeszélhetetlen erejét ... Az én bölcsőm felett 
is zengett az önfeláldozó szeretet édes, meleg dala. A mi 
házunk ablakai alatt is hangzott az ünnepi kántálok 
éneke. A nagy sátoros ünnepek reggelén templommá 
lett a mi szerény hajlékunk is az alkalmi énekek szent 
hullámaitól. — Azok a derék hároméves rektorok meg- 
töltötték a szívünket ott a népiskolában a szent Dávid 
zsoltárainak s a dicséreteknek szerelmével, a világi 
dalok gyönyörűségével. Egy-egy tömeges kirándulás a 
rétre, az évenként megújuló majálisokra — az utcát 
betöltő, a háznépeket kiriasztó gyermek-dalokkal fűsze- 
rezve : — több volt az akkor nekünk közönséges földi 
boldogságnál ! 

Ha szép a dal, az ének önmagáért; ha boldogító- 

-az édes anya ajkán, ha kedves az iskolás-gyermek 
nyelvén és megszentelő a templomi gyülekezet harmó- 
niájában : — óh, hát milyen lehet a pataki kántus 
éneke, a pataki khórus dala? — kérdeztem én úgy 
;gyermekes észszel ... A szülőföldembeli diákok gondos- 
kodtak róla, hogy az én gyermeki sejtő lelkemben 
gyémánt keretben ragyogjon a pataki kántus képe. 

„Tudod, — abból a temérdek diákból, amivel 
-tele van a kollégium — ami maga olyan, mint a mi 
rszülőföldünk egészen, — a legjobb, legszebb hangúakat 
kiválasztja egy tudós mester ; tanítja őket külön és 
együtt; tanítják egymást naponként, esténként; tudják 
a világ minden szép énekét, minden szép nótáját és 
úgy tudják, hogy akinek valamire való jó módja van, 
meg se tudna nyugodni a sírjában sem, ha legalább a 
koporsójából nem hallhatná a pataki kántust . . . Van 
.sok köztük, akinek hangja mélyebb és erősebb, mint 
a mi öreg harangunké ; vannak, akik túlkiáltanák a mi 
iskolánk csengetyüjének az egész várost fellármázó 
szavát. Van, akinek mennydörgésszerű hangja szét- 
repeszti a cserép-fazekat, ha beléköhint és meghasogatja 
az ablakot, ha mellette elharsantja magát és elnémítja 
a pacsirtát, ha a szabadban dalol. Hét-nyolc megyében 
nem halhat meg úgy református uri ember és uri asz- 
szony, hogy a pataki kántust ki ne hívnák a temetésére. 
Fizetik, etetik, itatják őket, néha még egész öltözeteket 
is kapnak ajándékba egy-egy halálozás esetén." 

Ilyen bemutatás mellett alaposan meg volt részegítve 
az én hivő gyermeki szivem a pataki kántus szerelmétől. 
Az ünnepi legátus értéke tizedrésznyire szállt le előttem, 
ha megtudtam, hogy nincs — a nagyra hivatottak 
seregében, s ha oda tartozott ? — óh mint tapadtam a 
prédikáló ajkára, az arcára s mintha glóriát is láttam 
volna a feje körül ! Hacsak egy dalt hallhattam is tőle a 



349^ 



tanítónk lakásán, amelynek pitvarában és ablakai alatt 
ott ácsorogtam : — drága előpénz volt az nekem, csupa 
színméz szájízelitőűl. 

Aztán tetszett Istennek úgy igazgatni az én jó> 
szülőim akaratát, hogy közelébe férkőzhettem a dalos, 
seregnek. 

Eseményeket szülő nagy idő volt az, amikor én 
a sárospataki főiskola diáktáborába belejutottam — 
regrutának. Tiz esztendeig szenvedte már a szabadság- 
szerető nemzet a zsarnoki letiportatás átkát s az istenii 
igazságszolgáltatás hajnala kezdett derengeni az Adria 
felől. Mint gyermekek nem értettük, de fújtuk lelkesen, 
mert úgy tanultuk a nagyobbaktól, fújtuk torok-rekedtéig :. 

Szennyes az én ingem, 
Szennyes a gatyám is, 
Majd hoz Kossuth tisztát, 
Tür Pista meg puskát, 
Éljen Garibaldi ! 

A kis diákok ereiben is futosni kezdett valami, 
ismeretlen vagy félig ismert lázas-érzés, annál inkább a 
nagyobbakéban. Suttogták, suttogtuk, majd daloltuk, zúg- 
tuk, sipítottuk, nappal a lakásunkon, az udvarunkon,, 
a tantermekben, esténként pedig utca-hosszat: 

Jön Kossuth, jön! 
Harmincezer franciával 
Német-ölö fringiával, 
Jön Kossuth, jön ! 

A Kazinczy Ferenc széphalmi sírjához Sárospatakon- 
keresztül vitték a szülőföldje nevelte tölgyfákat s az 
ébredő nemzet tüntető hódolattal ünnepelte nyelve meg- 
váltójának százados születési ünnepét 1859 október 
27-én Széphalmon és Budapesten is. 

A protestáns egyházak bús harcot vivtak a szabad- 

ságukat taposó osztrák kormány ellen. Gyűléseket tar- 
tottak a fennálló tilalom ellenére és szervezkedtek és 
merészen szembe néztek a zsarnokság kiparancsolt 
őrszemeivel. A sárospataki főiskola készült 300-ados 
fennállásának megünnepléséhez s az iskolában benn és 
kertjében künn folyt az előkészületek nagy arányokat 
öltő munkája. A múzsák szíve-lelke megteljesedett, 
álmokat álmodozott s várta, hitte az időnek valami 
csodás fordulatát s a nemzet ősi dicsőségének újra 
feltűnését. 

Ebben a nagy sejtelmektől, várakozásoktól viselős 
időben ismertem én meg szinről-sz inre, mint első 
osztálybeli gimnazista — a pataki khórust. 

Olyannak találtam, amilyennek a szeretet nagyító 
szemüvegén a szülőföldembeli diákok mutogatták. Egész 
sokadalom volt, hatalmas szál-emberek, csak itt-ott 
egy-két kicsiny közöttük, — áfonya-cserjék a fenyő- 
erdőben ; apró sipok a nagy kürtök között. 

Úgy tetszett nekem, mintha mind benn laktak 
volna a főiskola épületében, mert alig lehetett a napnak 
olyan órája, amelyben egyik vagy másik ablakon ének 
vagy nóta ne hangzott volna ki az iskolakert és a Kis-utca 
(most Szemere-utca) felé. Délután 4 órától kezdve pedig 
csakúgy csengett-bongott a kollégium külső tájéka, sőt 
az udvar is benn a mindenünnen kiáradó dalok száz- 
féle változatától. 

Volt a sok között egy hang, a fülünkbe cseng 
sokunknak most is. Mikor ez kizendült — egymásután 
hallgattak el a többi dalos madarak s mintha lestek, 
tanulták volna ettől az igazit ők is . . . Szép, deli, barna 
férfi, szinte nem is diák már, kinyitotta hébe-hóba a szobá- 
jának a kertre néző ablakát ott, ahol most a theol. 
dékán lakik és odaállott a nyilasra és folyt ajkáról a 
dal : a bús, a víg, az édes magyar dal. 

Kondorosi csárda mellett 
Gulya, ménes ott legelget ... 

Elmehetsz már kapum előtt, 
Nem vigyázlak, mint azelőtt . . . 

Szépen legel a Szirmay gulyája, 
A kisasszony maga sétál utána . . . 

Végigmentem az ormódi temetőn. 
Elvesztettem piros bársony keszkenőm... 

Magasan repül a daru, szépen szól . . . 

Virágos kenderem elázott a tóba . , . 

Te vagy, te vagy barna kis lány szemem, lelkem fénye, 

Kékeres a szölö-level . . . 

Fekete szem éjszakája . . . 

Ez az én szeretőm, ez a pici barna . . . 

Mariskám, Mariskám ! eszem a szemedet ! 

Kerek ez a zsemle. Nem fér a zsebembe . . , 

Ó Tihanynak riadó leánya ! 

Beszegődtem Tarnócára bojtárnak . . . 

Zöld asztalon ég a gyertya, 
Csaplárosné koppingatja. 

Kossuth Lajos azt üzente . . . 

s a remeknél remekebb dalok végéremehetetlen gyöngy- 
füzére pergett, sírt, nevetett arról a szózatos, arról az 
Isten-ihlette ajkáról s mi — apró nebulók — oda- 
cövekelődtünk az iskolakert kőfala mellé s ott álitimk, 
mint valami giigáli kőoszlopok, bizonyságául annak, hogy 
CL leghódítóbb zene az emberi-hang : a szép, a dalos, a 
dalra termett emberi hang. 

Emlékszem, hogy he] beh keserves volt azok után 

az egész lelkünket foglyul ejtő szép nóták utak azokat 
a kegyetlen grammatikai szabályokat törni, tanulni : 

Igen sok szó „is" végzettel 
Masculinum genust vesz fel, 
Orbis, ensis, piscis, sangvis, 
Mensis, lapis, pulvis, ungvis . . . 

Próbáltuk ráhúzni hol egyik, hol másik magyar 
nóta dallamára, de így se ment s rászaladt a nyelvünk 
önkéntelenül is a Kondorosi csárdára, a Kisasszony 
gulyájára, a Virágos kenderre, a Jön Kossuthra s a 
hallott, csodált szép nóták felejthetetlen sorozatára. 

De nemcsak minket fogott el az igézet. A „pletyka 
domb"-nak is telt háza támadt nagy hirtelen. Tömegesen 
gyűlt a diákközönség az ingyenes hangversenyre s nem 
egy akadt, akinek a megihletődött lelkéből halk vissz- 
hang verődöttfel a kollégiumból kizengő gyönyörű dalokra. 
Sőt a kert fái között is megjelent ilyenkor egy két 
komoly professzor s megállva sétájában, fület csinált a 
kezéből is, hogy az utolsó hangot is haza vigye a 
szobája négy fala közé és ott élvezze — látatlanul s 
ott próbálgassa tanútlanúl. 

Különösen Erdélyi János, a főiskola könyvtárnoka, 
a bölcsész, az aesthetikus, a költő, a magyar nemzeti 
szinház egykori igazgatója, a félve tisztelt professzor, 
a Kisfaludy Társaság és a Magyar Tud. Akadémia tagja, 
a Sárospataki Füzetek megindítója volt az, akk mindenek 
felett vonzott s lebilincselt a tanárok közül a magyar 
nóta bubája. Mi akkor legalább így láttuk és így tapasz- 
taltuk. Nemcsak a dal vonta, hanem a dalos diák 
személye is. Ö azt a deli pataki diákot meghordozta 
már a budai színpadon is a maga régi tekintélyével s 
nagy becsületet szerzett ott vele a pataki kántusnak, a 
pataki diákságnak s az egész pataki főiskolának. Úgy 

beszélték, büszkén rebesgették, százféle formában is 
ismételgették, hogy a budai és pesti úri dámák sohsem 
láttak olyan kedvökre való nyalka csikós legényt, mint 
amilyen Batta Ferdi volt, a pataki diák. — De itthon 
is megvolt a becsülete ! . . 

Ö volt nekem a pataki kántus prototypusa, száj- 
ízelítője. Milyen lehet az egész kántus?! Valamit úgy 
szerda és szombat délutánokon — ezek voltak az egyes 
szólamok tanulási időszakai — hallottam már ablakon 
és ajtón keresztül az egész töredékeiből. De ez csak 
töredék volt, olyanforma, mint amikor csak egy újjal 
veri még valaki a zongorát, vagy mint ahogyan mi 
olvastuk a latin szöveget és ahogyan mi akadoztunk a. 
grammatikai szabályokon. 

Tehát ezt is tanulni kell! — tűnődtem magamban.. 
Mennyivel könnyebb a fülemile sorsa! 

Aztán hallottam az egész khorust is a vasárnap 
délelőtti istenitiszteletek után, az iskolai ünnepélyeken, 
az iskolakertben, a temetéseken, az évzáró vizsgálato- 
kon, az adventi és szüreti urvacsorázás alkalmával, a 
300-ados ünnepen és temérdek különféle alakulatában,, 
az időkhöz és viszonyokhoz képest ; hallottam vidéki és 
helybeli hangversenyeken, templomszenteléseken, orszá- 
gos dalversenyen, a saját százados életének jubileumán 
s ha a tapasztalat, a hosszú együttlét módosított is vala- 
mit az én gyermekkori rajongásomon, amellyel én az 
énekkar iránt viseltettem, de annál mélyebbé és erősebbé 
tette az iránta és hivatása iránt való szeretetemet és becsű- 
lésemet. 

Egész diákéletemen, sőt egész tanári pályámon 
keresztül, mind a mai napig nem volt, vagy alig lehe- 
tett a főiskolai énnekkarnak olyan jelentősebb helybeli 
szereplése, — amelynél én — valami rendkívüli okot 
kivéve — tanúbizonyság ne lettem volna. Vele örültem. 

23 

a sikereinek s vele nyughatatlankodtam, ha valami 
kevésbbé sikerűit, mint szerettük volna. Nem az én érde- 
mem ez, hanem az énekkaré. Abban, ő benne volt az 
a ható, vonzó erő, amely az én gyermeki, ifjúi s férfiúi 
lelkemet magához ölelte és magánál tartotta. Ha temetnie 
kellett, kikísértem a nyitott sírig ; ha templomi him- 
nuszokat zengett, az ő énekének szárnyain repült az én 
megilletődött lelkem is az égig," ha kesergett az elnyomott 
haza sorsán, nagy érzések és elhatározások dobogtatták 
az én keblemet is. Sohsem felejtem azt a szép bariton 
szólót, amit a főiskola imatermében először hallottam : 

Elnyomott hon, szülötte földem ! 

Nem nevezhetlek már anyámnak, 

Gyermekid, lásd, bujdosva járnak 

És testükön leng a gyász-ruha. 

Jaj-szavunktól hangzik az erdő, 
Jaj-szavunkat, jaj-szavunkat nincs, ki hallja, 
Nincsen ember, ki megsirassa 
Vesztedet, szegény haza, szegény haza !" 

Hogy aki ezt így megírta, az nem a mi hazánk 
sorsát siratta, akkor én azt nem tudtam. A pataki khórus 
dalából azonban a mi szegény hazánk nehéz sorsa és 
sorsának tűrhetetlen gyötrelmei hangzottak ki, az két- 
ségtelen, mi azt esküvel is mertük volna bizonyítani. 
Hallottam én később az énekkarnak sok szép hazafias 
dalát, csatára hívót, tüzeset, lelkesítőt; de az én emlé- 
kezésem mindig csak vissza-visszajárt ahoz az első- 
höz, ahoz a feledhetetlenhez: 

Elnyomott hon, szülötte földem . . . 

De ahol leginkább hatalmába vette szívünket, az a 
diák- és tanártemetés volt. Egy-egy sokat ígérő pálya- 
. társtól, Qgy-^gy vízbefúlt baráttól, egy-egy karelnöktől, 

<egy-egy országos hírű s érdemben gazdag professzortól 
-elbúcsúzni : — zokogás volt az dalban, siralmak éneke 
volt az, amire a visszhang is csak az volt — könnyel 
áztatottan. 

Mert a mi gyermek- és ifjúkorunkban még nem 
vonták el a tiszíességtevö közönség figyelmét az ének- 
lői és búcsúbeszédtől a koszorúk, a virágok és az ezüs- 
tös-aranyos feliratú szalagok, a cifra szemfedők. A diák- 
koporsóknál legalább nem. Ezek egyetlen ékessége néhány 
félív fehér papiros volt, aminek a felső vége be volt 
csíptetve a bezárt koporsóba, a látható lapja tele volt 
írva forró sóhajtással, édes biztatással, a viszontlátás 
reménységével. A baráti, a pályatársi léleknek egy-egy 
-elszaggatott darabja volt minden egyes lap. A koporsót 
-kitették az udvarra a temetés előtt néhány perccel, hogy 
a búcsúverseket mindenki elolvashassa s ilyen módon a 
;kíváncsiság ki lévén elégítve, tapadhatott mindenki a 
khórus ajkára s élvezhette fenékig a siralmaknak poharát 
-s hallgathatta nemcsak a dallamot, hanem az elnökök 
-által írott szöveget is. 

Igen a szöveget is. Mert az volt a szokás, régeb- 
ben még az énnekkar törvénye által is parancsolt szokás, 
hogy az énekkar elnöke is búcsúzott a khórus útján a 
■halottaktól a maga által írott versekkel, a távolabbi 
múltban még dallamokkal is. Már ki milyennel, amint 
az Istene adta. Ezeket a karelnök által írott s a kar 
-által énekelt énekeket régebben rendesen ki is nyomat- 
ták, s a tisztességtevők között emlékezetül szétosztották. 
Van ilyen még ma is a régibb emberek és kegyes asszonyok 
imakönyvében és bibliájában bőven s van egynehány a 
főiskola könyvtárában és levéltárában is. 

Igazat vallva, alig voltak ezek egyebek — a leg- 
több esetben — jó szándékú kísérleteknél, szükség- 
^zülte szüleményeknél. Korlátozta az alkotójukat a forma, 

a dallam, a néha nagyon is korlátozó dallam, amit teljes^ 
hivatású lelkeknek is alig lehetett lebírkózniok. De eze- 
ket az alkalmi énekeket rendesen a szívükkel bírálták az 
emberek s könnyeiken át nézték a gyászbaborultak. így 
aztán csak fenmaradtak jó ideig. 

Ha adataim nem csalnak, 1868 volt az utolsó év,, 
az Erdélyi János halálának éve, amikor a khórus általi 
énekelt gyászénekek kínyomatása elvégződött. Ez idő- 
tájra esik az ének diktálásának elvégződése is. 

Mert az is szokás volt egy időben, hogy a kinyom- 
tatott, szétosztogatott gyászéneket az énekkarnak egy 
erre kiszemelt tagja felolvasta, mondhatnók úgy is, hogy 
elszavalta. Rendesen egy feltűnő szép vagy erős hangú' 
kartag, leginkább bariton vagy basszus hangú. Mire- 
engem ért az a szerencse, hogy az énekkar élére áll- 
hattam, akkorra már (1869. szeptember) mindkettő ki- 
ment a divatból, de énekeket, gyász és egyéb alkalmi, 
énekeket még írni kellett, már amint lehetett. 

Kiment a divatból az idők folyamán sok egyéb is,, 
p. 0. az egyenruha, a bor-illetmény, az ünnepválasztási, 
kedvezmény, az alsóbb gimnáziumi osztályok tanításaért; 
egyeseknek járó jutalom, a jó hangú kántusoknak az: 
énekkarba való bekényszerítése stb., amiket részben a 
ejlődő ízlés, részben nevelési elvek változtattak át, vagy- 
adtak át az emlékezetnek. 

Ha ma elénk állana a főiskolai énekkar az ő 18-dik 
század-végi uniformisában, hát az igen érdekes korkép 
volna, de senki sem bírná megállani hahota, vagy leg- 
alább hangos csodálkozás nélkül. Fejükön figaró, azaz. 
eltűrt fekete kalap, a közönséges kartag lábán egysz erű 
fekete saru, az elnökén fényes csattos cipő ; hajuk görbe 
fésűvel lefogva s hátul fekete szalaggal varkocsba fonva 
és szabadon leeresztve. Testükön bokáig érő fekete tóga,, 
elől fekete selyem vagy bőrgombokkal és sinórzattal 

díszítve. A tógán felűl rókatorkos mente zöld posztóból, 
zöld sínórzattal, elől hosszú selyem vagy szörsinórral 
•összekötve, amely sinórnak bojtdísz a vége. Egy csoport 
.ifjú Ovadányi papi kiadásban! Hihetetlennek tetszik, 
pedig úgy volt s akadtak, akik még zokon is vették, a 
mikor az igazgatóság ezt a költséges és figurás divatot 
a 19. század 2-dik tizedében betiltotta s csupán a tógát 
ihagyta meg khórusi uniformisul — de ezt aztán magos 
tetejű kalappal, az u. n. köcsöggel, (Orbán József. A 
-Spataki énekkar története 53 1.) 

Aztán kiment a divatból a tóga is, a köcsög is 
•egészen! A nemzeti nagy ébredés és átalakulás idő- 
szakában simulni kellett a változott idő követelményei- 
rhez mindennek — tehát a főiskolai énekkar külső-belső 
•életének is. A kiváltságokat egymás után seperte el a 
korszellem s örök érdeme a pataki diákságnak, hogy ö 
-ezt a szellemet megértette s copfos intézményeit, nehéz- 
kes szokásait többnyire maga dobta a futó idő hullá- 
maira vagy legalább nyugodtan nézte azoknak megvál- 
tozását. Sohasem hallottuk, hogy az énnekkar akár a 
maga rendes borilletményének, akár ünnepválasztási ked- 
vezményének eltűnése miatt háborgott volna. Az azon- 
ban fájt neki, hogy nem folyhatott be 1885. óta a gim- 
.náziumi ifjúság énektanításába, ami néhány kiválóbb 
kartagot bizonyos jóleső tisztességtől fosztott meg s 
.némi anyagi jövedelemtől is. 

Csak egyet nem bántott soha az idő és a divat, magát 
a khórust, a maga hivatásának igazi értékében. Ifjúsági 
mozgalmak támadtak és enyésztek, egyesületek születtek és 
.haltak, de a khórus állt a maga hivatásának fundamentu- 
mán rendíthetetlenül. Életének gyökere benne volt és benne 
van az emberi szívben, ennek nemesebb, szentebb indula- 
taiban, örvendező ésbúsúlógerjedezéseiben. Ifjúság dal nél- 
ikűl = kiszáradt csemete erdő, — gondolatnak is szomorú ! 

1782 óta, amikor a főiskolai kliórus a hivatalos- 
szervezetét megnyerte, a pataki diákság csak addig 
maradt khórus nélkül, amíg a nagy szünidő szabadsá- 
gát élvezte, de amint visszakerült az iskola falai mögé^ 
mindig első gondjai közé tartozott a khórusának meg- 
alkotása. Elnökét egészen 1867-ig a köziskolai szék 
nevezte ki, az u. n. primarius diákokból, akiknek ez az 
elnökség rendes lépcső volt a fölebb emelkedésre, a 
contrascribaságra, széniorságra, vagy a későbbi időkbent 
az u. n. segédtanárságra. — 1867-től az énekkar maga 
választotta az elnökeit. Ezt a jogot az alkotmányos idők 
szellemében nagy kitartással szerezte meg s ezzel aztán' 
olyan önkormányzatot is biztosított magának, amilyennep 
egyetlen más ifjúsági egyesület sem dicsekedhetett. Épetv 
40 éve élvezi az önkormányzat előnyeit és küzd annak 
hátrányaival. 

Többé-kevésbbé szabad szervezetében épúgy, mint 
alig korlátozott alkotmányos formájában mindenkor az 
ifjúság kedvence és az egész főiskola és egyházkerület 
szeretetének tárgya volt. Benne nyilatkozott meg az ifjú- 
ság lelke a legkönnyebben érezhetően, a legszivreszólób- 
ban. Vidéki szerepléseivel ő képviselte a pataki diákot 
a legtypikusabban. Egy-egy temetése, hangversenye,, 
vagy templomszentelése a távolabbi tájakon ezerek 
érdeklődését vonta magára s híveket, pártfogókat gyűj- 
tött a főiskolának. Ebben rejlik egyik nagy jelen- 
tősége. 

De elismeréssel kell róla feljegyeznünk és hirdet- 
nünk azt is, hogy dalaival áldássá lett sok testesülni 
vágyó gondolatra, sok nemes törekvésre nézve. Szerep- 
léseivel — helyben és vidéken — pénzt gyűjtögetett 
országos és helyi célokra, iskolai intézmények létesíté- 
sére, vagy segített a testvér ifjúsági egyesületeknek anyagi 
helyzetük javításában s másnemű, magas célokat szol- 

gáló egyesületeket, átutazó művészeket is készséggel 
támogatott minden időben. A szépészeti és művészeti 
múzeum, az akad. ifjúsági könyvtár, a sárospataki ref. 
egyház orgonája, sok vidéki templom és iskola tanúk 
lehetnek rá, hogy a sárospataki főiskolai énekkar nem 
közönséges tényező volt létesülésükben. 

De érdeme az is, hogy a belőle kikerült tanítók, 
lelkészek hatásosan közreműködtek a vidéki templomi 
éneklés csinosításában s a vidéki énekkarok szervezésében, 
tehát ref. istenitiszteletünk szépítésében. A vidéki dalár- 
dák, énekkarok évtizedeken át mintha filiái lettek volna 
a főiskolai énekkarnak, — ennek énekeivel és dalaival 
hódítottak s az összeköttetést az anya-karral sokáig fenn 
is tartották. A 3 éves tanítóság megszűnésével ez az 
összeköttetés mindinkább lazult s a nyomtatott összhang- 
zatos énekeskönyvek, dalkönyvek szaporodása miatt 
pedig teljesen is megszűnt. 

Hatásköre egy idő óta — ha jól figyelem a tör- 
ténteket — egyébként is szűkül. Vidéki szerepléseinek 
száma apadóban van, aminek oka a vidéki dalárdák, 
énekkarok felcseperedése, újabb és újabb gimnáziumok 
kialakulása és a régi középosztály gyors szegényedése. 
Azok a régebben nem ritka ünnepélyes drága temetések 
ma már a fehér hollók közé számítanak. 

Ha sok minden meg- és elapadna is körülte, nem 
apadhat el a főiskolai ifjúság és a sárospataki közönség 
szeretete. Nyilvános szerepléseivel nem okozott s nem 
is okozhatott annyi élvezetes órát egyetlen ifjúsági egye- 
sület sem a nagyközönségnek, mint épen az énekkar. 
Képzeljünk el egy március 15-diki, egy október 6-diki 
ünnepélyt, vagy egy aratási évzáró ünnepet énekkar 
nélkül . . . Még elképzelni is elszomorító ! ! 

Mélyen tisztelt közönség ! A főiskolai énnekkarnak 
jubileumi évfordulója van, 1882-ben ünnepelte 100-ados 

fennállásának örömünnepét, együtt a Magyar írod. Ön- 
képző Társulattal és a helybeli ref. egyházzal. Nagy 
ünnep volt az, feledhetetlen nagy ünnep. A régi kar- 
lagok siettek ide, mint a szent hajdan zarándok-csapatai 
Jeruzsálembe. Ha semmi más bizonyítékunk nem volna 
is, az az egy ünnep maga is elég annak kétségtelenné 
tételére, hogy a főiskolai énekkarnak szép sors jutott a 
főiskola történetében. Úgy tetszett nekünk s úgy tetszik 
most is, mintha az énekkar tagjait egy hatalmas szállal 
több fűzné a főiskolához, mint a többi diákot. Ök, akik 
mindig az összhangot keresték a dalban, mintha inkább 
meglelték volna a szivök összdobogásában is. Ök, akik 
annyit fáradtak az iskola örömeinek megédesitéseért, 
gyászának megszenteléseért, mintha inkább élő kövek 
lettek volna a főiskola épületében, mint mások ! Szét- 
szórhatta őket, aminthogy szét is szórta az élet, de 
mindennap találkozni tudtak egymással az ének és dal 
szárnyain. És minden ének és minden dal az emlékek 
€gész raját idézte elő a leikökben. Ez ezt szerette, az 
azt kedvelte ; ez ebben, az abban remekelt, ez ezzel, 
az amazzal küzködött; ezt itt énekeltük, azzal ott bra- 
vuroztunk; ezzel X-nek, azzal Y-nak adtunk szerená- 
dot . . . Olyan meleg ünnepet, mint az az 1892-diki 
volt, én nem értem soha. 

Azóta egy negyed század zajlott már le felettünk 
•s az énekkar felett. Az ő renesszánsz korának 2-dik 
időszaka. Ezt az időszakot ismerjük sokan. Nagyobbára 
annak a férfiúnak lelke tölti be, akinek emlékét az ő 
hálás tanítványai látható jellel akarják megörökíteni. — 
Ez a kegyeletes gondolkozás a legékesebben szóló 
bizonyság amellett, hogy az énekkar szelleme egészsé- 
ges s édes várakozással nézhetünk jövendő fejlődése 
elé . . . 

Jubileumi koszorú helyett fogadjon el tőlem, az 

egykori karelnöktöl a mai énekkar egy szeretetteljes jó 
tanácsot. Tegye élővé lelkében a saját szép múltjának 
képét. Olvassa, bírálja elődeinek történetét és ápolja 
híven az öröklött szent hagyományokat. „Amik régen 
megírattak, a mi tanúiságunkra írattak meg." 

Áldja meg a kegyelem Istene a sárospataki főis- 
kola 125 esztendős énekkarát háládatos gondolkozással, 
boldog, dicső jövendővel! 



Alkalmi felolvasás volt ez a töredékes emlékezés az énekkar által Pásztor Sámuel 
elhunyt ének- és zenetanár síremlékére rendezett hangversenyen 1907. december. 
Qi Megjelent a Sárospataki Ref. Lapok 1908. évf. 10, 22, 30, 31. sz. iO 



VISSZAEMLÉKEZÉS 
A RÉOl SÁROSPATAKRA. 

Ötven éve múlt, hogy sárospataki lakos vagyok. 
A legbüszkébb bennszülött joga is elévült velem szem- 
ben ahoz, hogy jött-mentnek nevezgessen, mint annyi- 
szor a múltban. 

Nem is voltam én itt jött-ment soha — a szívem 
tanúskodása szerint. 

A szülőföldem révén benső szálak kötöttek-vontak 
engem Sárospatakhoz és a sárospataki főiskolához gyer- 
mekkoromtól fogva. Aki csak egy kicsikét bírta az én 
szülőföldem kálvinista polgárai közül, az — ha több 
fia is volt — legalább egyet beplántált valahogyan a 
sárospataki Collégiumba és úgy érezte, mintha nemcsak 
a fiával, hanem az egész családjával is jól cselekedett 
volna s mintha Istennek tetsző munkát végezett volna.. 

Szokás volt a mi husszitákból alakult kálvinista 
egyházközségünkben, hogy az ünnepi diák által hozott 
nyílt levelet (pátens) a templomban olvasták fel a férfi- 
rendü gyülekezeti tagok előtt. Szent áhítattal hallgatta 
mindenki, akárcsak a prédikációt; mi is, a karzaton 
ülő iskolásnövendékek, akik azonban csak azt a részét 
értettük meg rendszerint, hogy ..kiküldjük hozzátok N. 
N. kedves tanítványunkat s őt a kegyes hívek szeretetébe 
ajánljuk." Ezt se értettük ugyan a teljes értéke szerint, 
inkább csak sejtettünk valamit belőle arról a kívánatos 
és bensőséges viszonyról, amelyben egy ünnepi diák 
az öt kiküldő Collégiummal áll. Nagy dolog volt az a. 



363^ 



mi gyermeki képzelődésünkben, hogy egy bajusztalan 
valaki, vagy akár egy pelyhes állú legényféle is, egy 
egész nagy Gollégium küldöttje és annak nevében beszél- 
het az Isten házában , . . Oh, ha egyszer mi is beszél- 
hetnénk ! — mondogattuk úgy — a szívünkben . . . 

Nekem s nekünk Szepsi-városbelieknek különös 
okaink is voltak a pataki diákélet megkivánására. Bol- 
dogan hirdette nálunk egyik emberöltő a másiknak,, 
hogy a kis Szepsi már professorokat is adott a sáros- 
pataki Collégiumnak, a Collégium pedig professzorokból 
adott papokat a gyülekezetnek. Csak úgy zsibongott a 
szívünk körűi, amikor apáink, nagyapáink olyan büszke 
kegyelettel ápolták a Coliégiummal való összeköttetésü- 
ket s ahoz — úgyszólván — jogot formáltak a fiaik- 
és unokáik részére. 

Valami természeti rokonság is volt s van az én 
szülőföldem és Sárospatak között ; legalább a mi gyer- 
mekkori szemünk látása szerint. A hegyek-halmok egy- 
másra támaszkodása ott is, itt is ; a habjait kínáló folyó' 
a város közvetlen közelében ; a város nagyobb részé- 
nek a folyó partján alantasán való elhelyezkedése; a 
vidéknek egy bizonyos irányban való kitágulása itt is,, 
ott is, — igazán kevés kellett ahoz, hogy mi, szepsii. 
diákok itthon érezzük magunkat Sárospatakon. 

Hogy itt a folyó aránytalanul nagyobb s a mellé 
simuló sík vidék egy végtelennek tetsző rónaság s hogy 
itt a hegyek mustot csepegnek s a Bodrog embernagy- 
ságú halakat is rejteget az örvényeiben s hogy malom- 
kövekért a mi városunk molnárainak is ide kell járni 
és itt olyan követ is ásnak-vésnek az erdőkben, amiből 
kapu, ajtó- és ablakfélék, sőt síremlékek is faraghatók :- 
— ezek és sok egyéb, Sárospatak javára billentették, 
lelkünkben a mérleget mindjárt az első széttekintésre is, 

A Collégium épülete a maga méltóságos komoly 

képével, a magasba nyúló szép tornyok, a vár a maga 
roskatag szépségében, a várkastély s a körülte díszlő 
kert — a magok nagy — nekünk csodálatosan nagy 
arányaikkal — hódolatra kényszerítettek önmaguk iránt 
sokunkat, engem kétségtelenül. 

Dehát a professor urak, akiktől tanúinunk kell 
majd a sok szépet és okosat és akik nyilt levelet írnak 
az ünnepi diáknak és olyan szívesen tudják őket aján- 
lani a távol lakó kegyes hívek figyelmébe : — hát ezek 
olyanok-e közelről, mint amilyeneknek otthon képzeltük 
őket!? . . . Csak ezzel kellett még tisztára jutnunk, 
hogy sárospataki lakozásunk egészen kívánatos legyen. 

És tisztába jöttünk ezzel is. Akik szerettük a köte- 
lezettségeinket s valamelyes komoly akarattal indultunk 
a cél felé, azok hamarosan beleszoktunk az új igába 
s naponként érezvén a rajtunk-bennünk lévő ködök 
feltisztulását, fokozódó tisztelettel és szeretettel ültünk 
a mestereink lábainál. Hogy mindenki így lett volna 
vele, azt én nem állítom. Nehéz volt azt némelyeknek 
megérteni a mi gyermekkorunkban is, hogy akik a mi 
lelki házunk építésén fáradoznak, azoknak szabadságuk 
van arra, hogy észrevegyék a mi házunk mindenféle 
hiányait s hogy keményebb eszközökkel is irtogathas- 
sák a mi sok apró-cseprő gyarlóságunkat. 

De aztán — ha nem egyszerre is — megértettük 
ezt is a legtöbben és idetapadtunk. Megszoktuk az iskola 
levegőjét épenúgy, mint a városét; a rendet, a csen- 
getyűszót épenúgy, mint az utcák kemény nagy köveit; 
a szelek gyakori járását, a hófúvásokat épúgy, mint az 
iskolai fegyelmet s annak különféle ágazatait ; a Bodrog 
vizét épúgy, mint a latin, görög grammatikát s mennél 
inkáob futott felettünk az idő, annál erősebben ide 
gyökereztünk és bármerre vitt volna is jó vagy balsor- 
sunk, sohase kívántuk eltagadni, hogy lencsések,^ hogy 

pataki diákok vagyunk. — Én nem kívántam — az 
bizonyos. 

. , . Ötven év ! Több, mint egy nemzedék élete. Alig 
néhány jár- kél, ődöng most azok közül, akiket mi; 
eleintén itt találtunk Sárospatakon és a Sárospataki 
Főiskolában ! Megváltozott itt csaknem minden. Az út, 
amelyen ide bezarándokoltunk ; a város, amelyben meg- 
szálltunk ; az iskola, amelybe tanulni jöttünk ; az utcák,, 
terek, az iskola- kert, a várkert, amelyeket befutkároz- 
tunk; a temetők, amelyekben a feladatainkkal birkóz- 
tunk; a Bodrog, amelyben olyan boldog kedvteléssel 
fürödtünk, meg az a végtelen sík, amelyen annyiszor- 
elmerengtünk, meg a város népe, a szokások, az igé- 
nyek, a vágyak, kedvtelések, meg még azok a hízott 
sertésnyi utcai kövek is, amelyekről azt hittük, hogy az. 
örök élet már e földön az övék lett. 

Egy-egy ötven év nem változtatott talán soha any- 
nyit Sárospatak képén, mint az, amelyre én élőtanuként 
hivatkozhatom, a főiskola képén is aligha ! 

Aki ezelőtt 40—50 évvel Újhely felől jött be Sáros- 
patakra, az a jobbkeze mentén nem talált az út szélén 
egyetlen emberi hajlékot sem, egészen a főiskola kert- 
jéig, a balja felől pedig csak egyetlen szemrevaló épü- 
letet, ami ma is áll a temetőhöz vezető út jobb oldalán,, 
ami akkor Patak legszebb épületei közé tartozott. Kivált- 
sága volt s megmaradt mindmáig, hogy a főiskolai 
énekkar — ha temetnie kellett, — rendszerint itt zengte 
el a legszebb úti énekét, — de nem az épületnek,, 
hanem a benne lakóknak. Nem is azért, mintha emlékez- 
tetni akarná őket a mulandóságra, hanem — gyöngéd, 
figyelemből, sőt önzésből. 

Ha idébb jöttünk, egy pár rozoga épületbe ütődött 
a szemünk egész a kőhídig, amely a Bába-gödörbe: 
vezető vízleeresztőt takarja. 

A kettő közül az innenső volt a legnevezetesebb. 
Ott gubbaszkodott, ahol most a főiskolai jogigazgató 
szép úri háza emelkedik, de kicsinysége mellett is egyik 
különlegessége volt Sárospataknak. „Tizenhat -nak hiv- 
ták, majd „Három rózsá'''-nak a korcsmáros lányai után. 
Idejárt egy időben a diákság színe, az, amelyiknek nyár- 
son sült halra s egyéb ízletes pecsenyére is telt. A mi 
gyermekkorunkban a széTiiorok és primariusok elvonuló 
•helye volt, de a rózsái már hervadóra váltak. — Aki 
Ujhely felé ment ki tanítói állomásra, 2 — 3 éves rekto- 
riára, annak e szerény korcsma gerendájára írták fel a 
nevét — emlékezetnek okáért, no meg azért is, hogyha 
majd tapasztalatokkal és duzzadt erszénnyel visszatér, 
kötelességének ismerje utána nézni a nevének! Üzleti 
bölcseség volt a felírott nevek megbecsülése. 

A Bába-gödör innenső oldalán szalmás fedelű ház 
szerénykedett, kissé beljebb húzódva az utca szélétől s 
hátrább a telken egy külön tornácos épület, sokunknak 
feledhetetlen tanyája. Itt birkóztam a körmondatok készí- 
tésével, a khriákkal, a rímek pengetésével, a hexamete- 
rek gyártásával s itt kísérleteztem a szónoki beszédekkel 
s innen bámultam Szilágyi Károlyt, a hires primarius 
diákot, aki egy szomszédos kert útjain fedetlen fővel 
járt-kelt hetekig, hónapokig és tanulta a német, latin 
és görög szótárokat s utóbb egy hatost ígért akárkinek, 
aki őt valamelyik szótárból el tudja akasztani. Elhatároz- 
tuk mi, siheder diákok, hogy meg kell bolondulnia és 
ugy lett. Mint a szikszói csonka gimnázium utolsó pro- 
fessorát, aki hat gimn. osztályt tanított egymaga — érte 
utói szomorú végzete. A szalmás házat ma már hiába 
keresné néhai való Józsa Mihály uram, de a mi diák- 
tanyánkat még megtalálná Csontos József gimn. igazgató 
telke végében kissé módosított kiadásban. 

Idébb egy üres telek ásítozott, hitvány kerítéssel. 

;amit a téli szükség rendszerint megtizedelt, néha öles 
dudvával gazdagon, máskor kapás veteménnyel, amiből 
aztán a szegény diáknak is jutott valami. 

Ez üres telek déli szomszédja ma is megvan, 
némi változtatással. Elek-háznak hivtuk s a tulajdonos- 
nője híres volt a jó kenyeréről s a derék leányairól, 
íikik közül Juliskát, a korán elhunyt szép ifjú leányt 
sokan megkönnyezték őszinte könnyekkel. 

Errébb a város belseje felé akkor is ügy állt és 
terpeszkedett a Gortvay-ház, mint most. De mégsem ! 
Szebb volt, magasabbnak látszott, mert a felnövekedett 
országút és az utcarendezés akkor még nem sülyesz- 
tette be a földbe. Úri diákok, nevelők előkelő lakóhelye 
volt. A Szemere-családtól vásárolta Gortvay, azzal a jó 
reménységgel, hogy nagy ebédlőjét megtöltik majd a 
rác és szerb jogászok, akik jófajta arannyal fizetik a 
kosztot és lakást. Úgy hallottuk, hogy fizették is, de mi 
már nem ismertük sem Gortvayt, sem a szerb és rác 
jogászokat, mert 1848. és 1849. után a rác és szerb 
jogászoknak nem jó levegőjük lett volna Sárospatakon. 

Maga Gortvay is, a Kövy Sándor utódja, az alku- 
vast nem ismerő magyarok közé tartozott és semmiféle 
rábeszélésre nem hajtotta meg a fejét a zsarnoki kor- 
mány ama követelése előtt, hogy a bécsi Centralblatt- 
ban megjelenő s az egész birodalomra kiható rendele- 
teket és törvényeket magyarázza diákjainak. A zsarnok 
kormány aztán megszüntette itt a jogakadémiát, de nem 
törte igába a hazai jog professorát . . . Özvegye nem 
sokáig siratta, férjhez ment, majd jó lovakat tartott s 
a szeniorok, a gavallér-diákok az ő fogatán repültek a 
majálisokra, vagy Újhelybe s a vidéki kirándulásokra. 

A Gortvay-házon innen, ahol most egy félemele- 
les szögletépület két utcára könyököl, egy ütött-kopott 
földszintes ház szégyenkezett. Végképen nem illett a 

Gortvay-ház és a főiskola szomszédságába. Volt korcsma- 
hely, uzsorás kalitka, zálogház-féle is, de volt diák-lakás 
is — közelségénél fogva. A szemeink előtt nőtt a helyére 
a Kolosseum, a Kolos theol. tanár által emeltetett csinos 
épület, vagy a diákok által úgynevezett Kolozs-vdn 
Nehezen szívlelték a theologus diákok, hogy az építtető 
tanár előadásközben is ki-kinyitotta a főiskolai nagy 
épület éjszaki szöglet-ablakát a 2-ik emeleten és ren- 
delkezett az építőkkel — néha harsányan és keményen 
is. A Collégium papjának — mert az is volt Kolos — 
ezt a gyakorlatiasságát növekedő háborgás kisérte és 
sok egyéb földi hiábavalósággal együtt eleven szénné 
lett a gazda fején, aki aztán a tanári hivatalát elhagyta 
és emberekkel és világgal meghasonlva, önként sietett 
a halálba. — Egy-két nagyobb diák mulatság és éjjeli 
zene emléke is megújul még lelkünkben, ha erre — a 
később úgynevezett Nemei újvárra, vagy Bánszállásra 
rátekintünk. Nem hiába szegletház, de sokan is bele- 
ütődtek az évek folyamán különböző címek és össze- 
köttetések révén. „A virágnak megtiltani nem lehet" . . . 
A Collégium? Ez sem egészen az, amivé 1821-ben 
lett. Más a környéke, más a tetőzete, mások a kapui, 

hiányzik a lépcsőzete a két kis kapu elől, a régiek 
gyalogösvénye és pihenő tanyája. Egyéb is hiányzik 
— a diákja, a lelke, a méhkasból a méh. Nem így volt 
ez a mi diákkorunkban ! 

A nagy épületnek majdnem minden ablaka diák- 
fejekkel ékeskedett nappal és gyertya, vagy olajlámpa 
fénnyel mosolygott este. Tele volt dallal, zajjal, vidám- 
sággal, pajzánsággal. Mikor végigharsant a folyosón 
az „ablakra" szó, a diák : a bennlakó és a vendég ver- 
senyezve rohant és ablakot nyitott és hamiskodott olyan- 
formán, mint a közbeszólásaikkal mostanában a hon- 
atyák. Egy csinos fogat, egy szép asszony, vagy leány. 

valami szokatlan jelenség (komédiások, medve, majom- 
táncoltatók stb.) mind elég nagy ok volt arra, hogy a 
diák ablakhoz csődítse egymást és élvezzen, kacagjon, 
kritizáljon, néha bizony nem az átvonulok gyönyörű- 
ségére . . . 

Voltak más collegiumi jelszavak is, amik lázba 
vitték a bennlakó diákságot. Ilyen volt az „ad arma" 
(„fegyverre") és az „incendiam" („tűz van."). 

A „fegyverre'^ szóra a mi diákkorunkban már alig 
volt szükség. Viharos idők emléke az, amikor irigy hatal- 
mak settenkedtek a collegium körűi, hogy elnyelhessék 
azt, vagy amikor az idegen katonasággal ütött össze a 
diákság, hogy a magyar virtusnak tiszteletet szerezzen. 
Egy „ad arma" azonban a mi diákkorunkban is elhang- 
zott. A collegium hires volt arról, hogy idegenek nem 
jártak át rajta, belé se igen merészkedtek bemenni, ha 
csak nem valamely alkalmas fedezettel. Kivételt képez- 
tek a dohányáruló férfiak és asszonyok és a virsli-áruló 
legény. Ha a csempészeket megszorította a városon a 
finánc, azok neki vetették magokat a collegiumnak és 
mentve voltak. Nehéz volt ezt a hatalom örebeinek 
bosszulatlanul tűrni. 1859-ben aztán az történt, hogy 
egy egész csapat finánc szállta meg Sárospatakot egye- 
nesen azzal a céllal, hogy a collegiumot végigvisitálják. 
Megharsant az „ad arma" s mint egy felriasztott fogoly- 
csapat rohant le zúgva, dübörögve a diákság az eme- 
letekről s ki a földszintről a nagy porta alá s ki az 
utcára, ahol a fináncok mutatkozni kezdtek. A gátját 
szakító folyó vagy a legfélelmesebb jégzajlás sem lehet 
ellenállhatatlanabb, mint ez a fiatal sereg. A fináncok 
megállottak egy pillanatra, majd „balra át"-id\ a „Felleg- 
vár''' felé vették útjukat, amely szintén bevádolt fészek 
volt. A collegiumot már nem kellett félteni ; nem a 
dohányt sem, mert ami csak füstnek való volt a nagy 

épületben, azt a diákság nagy hirtelenséggel összehordta 
■egy szobába a középső soron és ráírták ökölnyi betűk- 
kel a szoba ajtajára, hogy „aki belép, halál fia."' Biz- 
tosak voltak benne, hogy nem lép be senki, a finánc- 
kapitány sem. 

Dehát a fellegvári diáksággal mi lesz ? „Ad arma" 
zúgott a jelszó újra és rohant a collegiumi diákság a 
bajtársak megmentésére. A Jupiter-fejű, a Herkules-ter- 
metű Végh János, a későbbi nagykövesdi lelkész, mint 
valami kibontott hadi zászló nyomult előre a csapat 
élén. „Hol a finánc, hol a finánc?" kiáltotta vele s 
utána száz meg száz torok és aki fért, tört előre a 
fellegvár kígyózó lépcsőzetén. A fináncok már forgatták 
a gyanús faládákat s bizonyosan érezték a tartalmuk 
illatát. Ott terem Végh János, ahol legnagyobb a veszély 
és kiegyenesedve a szoba közepén s két kezét szétter- 
jesztve és meglengetve a levegőben, ordítja mint egy 
sebzett oroszlán : „Hol a finánc ?" A sapkája tetejét 
súrolták már a nagy markai egy-egy fináncnak, de ő 
csak harsogott tovább és lengette kezeit, mint valami 
dárdákat. — És ezzel a vértelen támadással szépen 
elérte, hogy a finánc, amennyi volt, — kámforrá lett 
és nem mutatkozott többé a coUegium környékén soha. 

Az „incendium" a tüzet jelezte. Riasztónak ez is 
megjárta, de nem volt félelmetes. Omlott a diák erre 
a szóra is, de nem izgatódott. Legjobban szerettük, ha 
tanítá.si óra előtt vagy alatt hangzott, mert leszámolhat- 
tunk egy-két órával, illetőleg tartalékba tehettük a meg- 
tanultakat. Az évszakokra való tekintettel leginkább 
kívántuk a késő őszi tüzeket, amikor a padláson ott 
volt már az aszalt és aszalatian gyümölcs, a dió, a 
lekvár és egyéb földi jó. Gyönyörűség volt ilyenkor 
tüzet oltani vagy háztetőket bontani ott is, ahol nem 
■épen fenyegetett a veszély. 

Mássá lett a collegium az u. n. udvari részeiben 
is. Régebben mintha csak védelemre lett volna beren- 
dezve, a telek derekán egy épület-sor húzódott végig, 
a közepén alacsony bolthajtású átjárással, felette torony- 
nyal, s ebben csengettyűkkel. Egészen alkalmatos hely 
és berendezkedés közeledő ellenség észrevételére és a 
vészjel megadására. A szívünkbe nyilallott, amikor ezt 
a tornyot és az alatta levő tantermeket bontani kezdték 
a 70-es években s ott hagyták magára — a multak 
emlékéül — azt a részét az „U" alakú épület-csoport- 
nak, amely legkevésbbé illet be az egésznek rendsze- 
rébe. — Úgy áll most is, mint egy árva-gólya. 

A collegium udvara — tagadhatatlanul — sokat 
nyert ezzel a rendezkedéssel. Elvesztette zárdaszerüségél, 
nyilttá, tágassá, napfényessé lett. Mikor 1890-ben a 
-bibliafordítók társasága itt járt a főiskolában, Szász 
Károly, a Dunamellék püspöke, a bibliafordító társaság 
•elnöke nem tudott kifogyni a dicséretből az udvar lat- 
iára. „Ó mennyi itt a levegő, — az áldott levegő!" 

Ezért a levegőért áldozatul estek itt is a benn- 
Jakások, az u. n. paradicsomsori híres nagy kamarák 
és áldozatul esett a még fiatal téli tornacsarnok is, 
amely ott állt nagy szélesen a mostani természettani 
múzeum és tanterem helyén, mint valami országútmenti 
nagy állás. Szülőföldemben ifjú volt benne az első 
tornatanító, a nagy szeretettel szeretett Halmy Károly, 
•a második pedig egy kedvelt tanulótársam, Katinszky 
Lajos, a 4-ik gimnáziumi osztálybeli zömök,' erőtől 
duzzadó siheder, aki időelőtti nagy feladataival való 
birkózása körben szerzetté meg magának a korai halált. 
Jól aludtam — virrasztás közben a koporsójában. — 
Emlékét a „Katinszky alapítvány'' őrzi a Magy. írod. 
Önképző-társulatban. 

Mi, akik láttuk az ősi épületek romjait s a piszkot, 

gazt, ami azok között a keleti oldalon felszaporodott,, 
mi tudjuk igazán, hogy milyen előnyös változáson ment 
át a sárospataki főiskola nagy telke 1859 óta. Egy 
előkelő idegen, aki a most u. n. Kossuth-utcából lépett 
be a főiskola udvarába pár évvel ezelőtt, édes meg- 
döbbenéssel kiáltott fel: „mintha csak egy szép tem- 
plomba lépnék!" 

Megváltozott a collegium egész környéke is . . . 
Az északkeleti oldalán 3, a délkeletin négy épületet bon- 
tatott el az elöljáróság akkor, amikor a mostani aka- 
démiai és gimnáziumi tantermeket s természettani muzeu- 
mot — részben a régi alapokon — kiépítette. Emlé- 
kezetes épület volt valamennyi nekünk, diákoknak; kettő 
kivételével (a „Fehér lú"-korcsma, amelynek falazatából 
most is áll még egy részieta mostani kis köz vagy „kutya- 
szorító" felé és a Jónás csizmadia házacskája) mindenik 
régi, zsúfolt diák-tanya, egy pedig épen tanári lak volt, 
amelyik odahúzódott a most még fennálló öreg épület 
mellé, mintha védelmet várna tőle. Ebben lakott Szűcs 
István, a már szinte mondai alakká változott szépírás- 
és rajztanár, a diák- szótár szerint „patrí" A lakása 
mellett kanyargott az ú. n, kutyaszorító, amelynek 
némely pontján két termetes ember alig térhetett ki 
egymásnak, [s megesett, hogy a vizes dézsa a Bodrogról 
jövő szolgáló fejéről rázuhant a kitérni akaró utas fejére. 
A mostani ifjúsági kórháznak, a volt nyomdász-lakásnak 
kegyelmezett csak az elöljáróság rendező keze, de erről 
se ismer rá már senki a régi fajtájára. A collegium keleti 
kijáratával szemben, Végh B. ügyvéd csinos háza helyén 
gubbaszkodott ezelőtt 50 évvel az a kis rozoga viskó, 
amelyben a hires Áron-kofa lakott. Rettenetes sorsa volt 
ennek a düledező épületnek és hírhedt gazdájának. 
Esténkint a nagy veres-kapu bezárása után a bennlakó 
diákgyerekek kőzáporral (a régi romok hulladékaival) 

árasztották el azt a szánalmas viskót, nappal pedig 
temérdek csalafintasággal boszantották a lakóját, mint 
zug-kereskedőt. Szemünk láttára emelkedett a helyén 
a mostani csinos épület, s mint cukrászda, casino több 
időn át kedvelt diák és polgári találkozóhely volt. 

A collegium nyugati oldalán elterülő főiskolakert, 
— az is megváltozott. Az egykori temető és szemét- 
gödör helyén a főiskolai ifjúság a saját erejével terem- 
tette ezt a kedves ligetet és készítette ennek kőkerítését 
1844-től. Csak 6-od, 8-adrésznyi volt, mint a mai, 
annál könnyebben megtelt tanuló diákkal, játszó gyer- 
mekekkel. A déli része, a bejárat baloldalán fekvő terület, 
ahol most a Tompa-szobor áll, mint az ifjúság kegye- 
letének szép bizonysága, — sokáig, a kert megnagyobbo- 
dásáig, játszótér volt, majd botanikus kert. Szerda, 
szombat délutánonként s vasárnap délután egymás ellen 
iparkodtunk itt helyet foglalni a játékos kedvünkkel. 
Járta a kapó, teli gumi-labdával is, a kifutó, a teke, a 
csülök, a cseszli, a disznócska, a molnárka s benn a 
fák között a köfalacska és a gombozás. Mikor az öreg 
diákságnak úgy tetszett, hogy ő is kapózzék és kifutóz- 
zék, mi, az aprók, szépen meglapultunk és megeléged- 
tünk azzal, ha egy-két híresebb diákot a labdakereséssel 
és továbbítással kiszolgálhattunk. A virtus tetőpontjára 
az jutott el, mint labdaütő, aki a játszótér nyugati ha- 
táráról ki tudta törni a rajzterem ablakát, a mostani 
tanácsteremét. „Ritkán esett; de megesett." 

Ezen a játszótéren, a volt temető felett állott az 
az óriási deszkaépület, amely a főiskola 300-ados fenn- 
állásának s a Lorántfy Zsuzsanna halálának 200-ados 
évfordulóján étkezőteremül és tánchelyiségül szolgált. 
A zsarnokság körmei közül szabaduló nemzet legjobb- 
jainak nagy találkozója volt az az ünnep s akik olyan 
szerencsések voltunk, hogy láthattuk azt a tüneményes 

találkozót, sohasem fogjuk azt elfelejteni ; mintha kaca- 
gányos őseink támadtak volna fel történelmünk hős- 
asszonyaival, úgy festett itt az a temérdek férfi és nőr 
diszmagyar ruha s az a temérdek családi ékszer. 22 év 
múlva az énekkar és ön képzőtársaság és a református, 
egyház jubiláris ünnepén (pár évvel ezelőtt) a főiskola 
új kertje is részesült ilyen nagyobb arányú zarándoko- 
lásban, de azt az 1860-ikat nem érte utói egyik sem s 
talán nem éri utói többé semmiféle zarándokolás soha. 

Rendes hétköznapokon az iskolakert minden bokra 
zúgott egy-egy méhecske zajától. Sok tanulónak meg- 
volt a megszokott helye, s hogy biztosítsa azt, már ott 
találta a hajnal, sőt — meseként hangzik, pedig igaz — 
aratási vizsga felé akárhány tanuló akadt olyan, aki 
szerény szalmazsákján vagy anélkül is ott aludta át az 
éjszakát, a könyveit használva párnául. 

A régi kert ott végződött nyugat felé, ahol most a 
tornatér kezdődik. Mellette mezei dűlő-út vonult el, amely 
összekötötte a Majorok közét, a mostani Vay- utcát a 
Bába-gödrével, odavezetve annak vizét is. A dűlő-úton 
túl már mezőség volt, szántó-vető földek, amelyekre 
nézve teljességgel nem volt szerencse az iskolakert 
közelsége. Az aranykalász, a krumpli, a tarlórépa stb. . . 
bizony egyik sem volt az apró diákra nézve „ne bántsd, 
virág." 

Téli időben ezt a mezőséget hófúvások borították, 
rendszerint, fel a Csillag-ház, a mostani postaépület 
cseréptetőzetéig s az is megtörtént, — tudjuk még néme- 
lyek — hogy ott táncoltunk a hóval takart épület cserép- 
tetőzetén. Amint az új kert növekedésnek indult (1876. 
óta), a hófúvások elmaradtak, vagy meghúzódtak a kibő- 
vült kert északnyugati oldalán. 

Szép ez az átváltozott, megnövekedett iskolai kert,, 
talán nem is tudjuk eléggé megbecsülni, — de nekem- 



375 



— Isten bocsássa meg! — értékesebb a régi, mert 
kicsinysége mellett is több volt benne a tanuló diák. 
Meg azt ők magok építették — a régi diákok ! ! — A régi 
szeretettel ! 

Ötven év! Ki hitte volna, hogy az iskola-kert 
valaha odáig nyúlik, hogy tőszomszédjává lesz „Ame- 
rika" ? ! Ki hitte volna, hogy a dübörgő vonatok moz- 
donyainak kőszénfüstje és a korcsmai hősök rikácsolása 
fogja itt valaha a tanulni akaró diákot idegesíteni ? ! 

Akármerre tekintünk; a változás bizonyságai min- 
denütt. A főiskola déli oldalán a Kovács, most Rákóczi- 
utcán, a mostani emeletes épület helyén szerény föld- 
szintes ház állott, híres diákfészek. Itt lakott az a szeren- 
csétlen ifjú is, akit, mint javíthatatlan kártyást, a VI. 
osztály tanterme előtt nyilvánosan pálcáztatott meg 
a tanári kar 1864-ben — rettentő például. Az utolsó 
volt, aki ilyen megaláztatásban részesült, de nem utolsó 
a kártya bolondjai között! Ez épülettel szemben úgy 
állott a mostani főiskolai internátus, mint jelenleg. 
Bükky, Kanta, Szakácsy, Zsindely-nevekre hallgatott az 
idő folyamán, ma a főiskoláé s a régi szép gyümöl- 
csös-kert ma már tápintézet, táncterem, hangverseny- 
terem. 1784-ig még ez is temető volt. Elsenyvedi 
koporsók egész sorozata, porló csontok, gyürük, mell- 
keresztek, gyöngynyakékek bizonyították az építés köz- 
ben, hogy csakugyan az volt. 

Temérdek diák laktanyája s a legjobb nevű gazd- 
asszonyok bérháza volt sok időn át. Itt lakott — a 
mostani konyha-szobában — Angelics Germán szerb 
jogász is (1841), aki 1882-ben szerb patriarkhává lett 
s a főiskolai tanári kart is meghívta a beigtatási ünnepé- 
lyére. Milyen drága kép élhetett ennek a magasra jutott 
férfiúnak a lelkében a sárospataki főiskoláról ! ! A neve 
sokáig ott volt bevésve a volt szobája ablakán ! Itt 

laktak a 60-as években a Csorna, Meczner, Téglássy 
úri családok tagjai Kiss Áronnal, a nevelőjükkel. 

A telek déli végén a Vay-kastély, az u. n. ,, Felleg- 
vár" épúgy tolakodott égfelé ötven évvelezelőtt is, mint 
most. Sokáig borzalommal néztünk a tetejére, mert a 
padlásán lőtte meg magát Profét Lajos, a „szép szőke 
diák", akinek alapítvány őrzi a nevét a Magyar írod. 
Önképző Társulatban. 

A Bükky-fiáz mellett s vele szem ben régi tanári lakások 
állottak s állanak most is. Sokat tudnának beszélni ver- 
sengő tanárnőkről, tudós professorok töprengéseiről s 
.a Bajusz József 4-es fogatáról is, amellyel itt kellette 
.magát az egyik ház gyönyörűséges hajadonával. 

A Katona György erőtől duzzadó emeletes háza 
helyén kacsák, libák fürödtek még az 50-es évek elején, 
majd egy mihaszna-kert vesztegelt ott sokáig — az 
■osztozkodó atyafiak bölcsességének igazolására. 

Mellette Apáthy professzor lakott a bűbájos 
feleségével és szép két leányával. Ragyogott ez a ház 
a tisztaságtól a mi időnkben s herceg Bretzenheim sem 
tudta megállani, hogy észre ne vegye. A ragyogó ház 
egyszer csak gyászba borult; az apa után (1861) pár év 
múlva meghalt nagy hirtelenséggel Sárospatak legszebb 
leánya — a kisebbik — a 60-as években. Igézetes 
szép volt — úgy mondták a nagy diákok — a terítőn 
is ! ! Nem akarták eltemetni, pedig a professor-családok 
halottjainak a diák volt a „Szent Mihály lova", s mikor 
mégis eltemették, megsiratták, elhatározta néhány ra- 
jongó, hogy felássa s vigyáztatni kellett a sírt, hogy 
úgy ne legyen. 

A takarékpénztár két rozzant épületet pótol. A 
szögleten álló egy ideig keresztyén korcsma volt (nem 
sokra vitte a gazdája !) majd asztalosmühely ; a másik 
egy piszkos tanya, épúgy, mint a keleti oldalon az 

Apáthy-féle épület szomszédja, amelyet többszöri kísér- 
let mellett is, alig tudtak a kísérletezők tűzzel elpusz- 
títani. Beh sok diákemlék fűződik ahoz a patics-házhoz, 
annak kidőlt-bedőlt oldalaihoz! Szebb s kívánatosabb 
volt belül, mint kívül. 

Szomszédja, az emeletes ház, a Zsarnay Lajos 
emlékét őrzi a mi gyermeki lelkünkben. Az erkélyéről 
fogadta a fáklyás zenét, amellyel püspökké választása 
alkalmával megtisztelték (1860.). Majd Antalfy János 
lakta, a nagy nyughatatlan, a tápintézet, uszoda terve- 
zője, aki végre is elszámította magát a sokféle terv és 
vállalat között és keseredetten halt meg. 

A szemben álló kis emeletes épület a főiskola 
háza volt a legújabb időkig. Mi Pálkövi Antal tanárt 
találtuk itt benne, aki sarkantyús csizmában járt a 
collegiumba, aki végigharcolta az 1848 — 49-iki szabad- 
ságharcot s mikor német nyelvet kellett volna tanítania 
az iskolában, lelkesen magyarázta tanítványainak a 
szabadságharc történetét. Búsuló magyar volt s a lelkét 
belehelte a könyveibe, amelyek közül egyet („Magyar- 
ország története") a zsarnoki censura a tiltott könyvek 
sorába emelt .... 

A Zsarnay háza mellett a Kálniczky professor 
háza volt az a barokk stylü magas földszintes hajlék. 
Ott díszlett a család címere is a homlokán mindaddig, 
míg mostani tulajdonosa meg nem vásárolta. Az áldott 
lelkű jó öreg tanárt egyszerre kísértük ki a sírba 
Apáthy Jánossal 1861-ben. Egyik fia orvosa volt a 
főiskolának s férfikora delén hunyt eí. 

Mellette szerénykedett a Nagy András-féle ház; 
az egyetlen, amelynek padlás-szobája is volt, amelyben 
•diákok tanyáztak. „Róka-lyuk" volt a diákneve. Ez is 
megváltozott, meg körülte is, vele szemben is sok min- 
den. Csak a mostani csillag-korcsma és a Csorna 

professzor háza áll régi formájában az egész Rákóczi- 
utcán. Csorna öles nagy ember, mint egy cyclops,. 
alig fért be a szerény ház ajtaján, de boldog volt vele. 
Harcias természetéhez, amivel Erdélyi Jánost is sokszor 
megkeserítette, nehezen illett ez az alázatosan hajló 
épület, de csak megéltek együtt! Harcias természetű 
volt egyik leánya is, csakúgy szórta a kis diákoknak 
a „servus"-t s bizony, hogy dühösködtünk miatta. 

A Galgóczy Károly, most dr. Finkey Ferenc háza 
helyén a 300-ados ünnepélykor még kert volt, de 
alkalmi szinkörnek alakítva. Itt játszotta a híres Egressy 
Gábor a leghíresebb szerepét, a Bánk bánt, de mi 
— gyermekek — csak a deszka-falazat hasítékain élvez- 
hettük. A felépült ház előtt sokáig hevert egy hatalmas 
faragott kődarab s úgy illett rá a gazdája, az öreg 
Galgóczy a maga szittya képével, zordon alakjával,, 
hosszúszárú pipájával. Mintha csak erre vonuló őseink 
hagyták volna itt emlékezetnek okáért ! 

A Ballagi-féle házat Erdélyi János, a költő, a 
bölcsész, a kritikus építtette s itt halt meg 1868-ban. 
Ott nyugszik sok más kitűnőséggel együtt a kálvinista 
temetőben. Utána a báró Vay Henriknéjé volt, aki fiait 
jött ide neveltetni a Vay-család hagyományainak meg- 
felelően. A legnagyobb fia, Henrik, báró létére is meg 
akarta próbálni az ünnepi legátusságot, de noha eljutott 
az általa választott legatióba, a szószékre már nem 
mehetett fel, hirtelen betegség vetett véget szép ifjú 
életének és ref. egyházunk sok szép számításának is * 

Ötven év ! . Ó bizony megváltozott itt minden ;. 
de a legtöbb — hála Istennek — előnyösen. Az egy- 
kori Kossuth-kaszárnyából tanítóképezde, az egykori 
lovaskaszárnyából gőzmalom, a lovaglótérből képezdel 

* Lásd a főiskola gyászünnepélyének leírását 1875. 

gyümölcsös kert, a Pátek-vendéglö helyén faraktár, 
a Nagy András uram üres telkén zsidó-templom, ai 
Botkü korcsma helyén református fiú-népiskola, a büz- 
zel-vérrel áradó, ronda mészárszékek helyén a Piac-, 
vagy most Kossuth-utcán a kereskedések egész soro- 
zata, az „obesteri" lakból apácazárda és róm. katholikus 
leányiskola, a régi typografia helyén tanári lak, a Bagdi 
uram alacsony házikója helyén vendéglő (Vadászkürt). 
Betelt lassanként az a nagy gödör is, a hajdani vár- 
árok, amely ott tátongott a Perényi-templom körül 
(most katholikus atyánkfiainak temploma), amelybe mi 
még szánkázni jártunk. A templom sírboltjába Perényiek, 
Rákócziak hamvaihoz járulnánk most szent kegyelettel,, 
ha a türelmetlenség ki nem szórta volna azokat a 
nekünk örökre drága emlékű porokat. Ott temették el 
Lorántfy Zsuzsannát is, a fejedelmi asszonyok örök 
eszményképét. Az ő porait is széthordta a szél. 

Amin legkevésbbé látszik az 50 év nyoma, az az. 
árpádkori vár romja, a Perényi- Lorántfy és Bretzenheim- 
féle várkastély és a vár szépséges kertje. Mikor még 
nyitva volt előttünk ez a kert, megtöltöttük minden^ 
zegét-zugát. Platánjai, juharai, hárs- és gesztenyefái 
mintha csak testvéreink lettek volna. A kőfalak simább' 
köveibe belevésgéltük a nevünket, néha még a fa kér- 
gébe is. Merészkedtünk a romokon járásban és kérdez- 
gettük a romokat, mikor a tanárunk úgy rendelte, hogy 
írjunk elegiát a pataki várról. Egynémelyik hiába kér- 
dezgette, hiába merengett, a romok nem akarták kisegí- 
teni. A másik, aki jobban belenézett a történelembe 
s tudott valamit I., II. Endréről, V-ik Istvánról, Kun 
Lászlóról, Szent Erzsébetről és a Bocskay-Bethlen- 
Rákóczi-Thököly és II. Rákóczi Ferencz-féle szabadság- 
harcokról, az iránt a romok előzékenyebbek voltak 
és hirdették, beszélték, susogták, hogy /// hajdan szebb' 

■élet volt ! . . . Hallotta a tárogatók, vadászkürtök rival- 
gását, a vadászebek csaholását, a vadász- és harci 
paripák nyerítését, tüsszögését, a hadi szekerek dübör- 
gését s látta a romok felett glóriában a Szent Erzsé- 
beteket, Lorántfy Zsuzsannákat, Zrínyi Ilonákat s látta 
a Bodrog hullámain iiszó hajókat, dereglyéket s a harci 
tűztől hevített katonák ezeréit : a cseheket, a kurucokat, 
a török és tatár-hordákat, az ellenséget és a jó barátot. 

Ha egyszer az ember feljuthat az u. n. veres- 
Joronyba és széthordozhatja tekintetét a négy égtáj felé, 
akkor már nincs szüksége a képzelötehetségére sem, 
mert amit lát, az beválik képzelődésnek is s megszáll- 
hatja tőle a költői ihlet is. De ez a kép, bár Isten 
remeke igy is, nem a régi s nem olyan igézetes, mint 
50 évvel ezelőtt. Legalább nekem nem olyan! 

Hová lettek a vízimalmok a hid tájékáról, amelyek 
kerekein a legvakmerőbb diákok mutogatták úszó- 
.képességüket és a halállal való kacérkodásukat? Hová 
tűntek a kispataki oldalról a szálak, a fenyő-, tölgy- és 
kőrisfák összerótt csoportjai, a fürdő diákság vetkező 
tanyái? Hová lett Kispatak nyílt tekintete, temérdek 
eperfája? Hová pusztultak a város északi részéről a 
gyümölcsös kertek, amik a fürdő tanulóságnak is tud- 
tak teremni? Ki oltotta be azokat az apró tüzeket, 
amelyek a bereg-háton mint valami áldozati oltárok 
füstölögtek és szolgáltatták a diák-gyereknek a sült 
krumplit, a bécsi tököt és a kukoricát? Hová lettek 
azok az apró folyók a síkról, amelyek mintha a Bod- 
rog és Tisza találkozó útjai lettek volna? Hová lett az 
a sok ér, tó, amelyek felett a madarak sokfélesége röp- 
kedett, amelyekben kacsa, liba, gém, kócsag, daru, 
gólya, bíbic, bölömbika tanyázott, búgott, sivalkodott s 
a sirályok ezre sikongott? Hová lettek azok a gulyák, 
^csordák, juhnyájak, amelyek ott tarkállottak a rónaság 

dús legelőin? Hová lettek a nád- és sás-erdők, ame- 
lyek a Tompa Mihály lelkét ihlették? 

Még mi láttuk, amint szekér szekér után vonult 
fel a Bodrog hidján s hozta- vitte a halat a pataki, az 
újhelyi, a kassai piacra. Az elapadt erekben magunk 
is fogdostuk a potykát, csukát, keszeget, vagy szedtük 
ki őket a kilyukasztott jégburok alul. Láttuk, amint 
késő ősszel, vagy télen s kora tavasszal kigyúlt az alsó- 
határ egy-egy nádasa, sásasa és száz meg száz ölnyi 
hosszúságban égett egyszerre és meséket meséltünk e 
látástól a szegény legényekről, a nádi farkasokról. 

Még mi láttuk, amint az elszabadult Tisza Kis- 
pataknak a hiddal egy vonalban nyúló utcáján végigvág- 
talott, mint az örült, ki letépte láncát s láttuk, amint 
a kispataki házak nyakig ültek a Bodrog és Tisza egye- 
sült árjában a Fazekas-sori alsó épületekkel együtt. 
Még mi láttuk, amint Nagy-Pataknak a Bodrogra dűlő 
telkeit elnyaldosta a megáradt folyó. 

Ötven év! Ma már a Bodrog — Tisza- közén vidám 
tanyák mosolyognak az utas elé, pacsirta dal üdvözli, 
a szántó-vetőt a barázda-billegető begyeskedik a fel- 
szántott ugaron s aratók víg dala zendűl az arany- 
kalászok zizegésébe. Az ember, a számító, a maga- 
szerető ember elhódította azt a roppant terűletet a víz- 
től, a halaktól, a madaraktól és birkózik vele. Hiszen,, 
ha aztán ide kötné a föld és az általa elűzött madarak 
módjára nem öltene magára a vándorszárnyakat, — úji 
hazát keresvén túl a tengeren!! Vagy ez a vándor- 
ösztön a nagy közösségből kizavart ember öntudatlan 
bosszúja csupán ? ! , . . 

Megváltozott minden! Ma már a diák is sört iszik 
és cigarettázik. Mit szólna éhez a régi „Jó hal" és a 
„Kutyakaparó''? Mit szólnának ehhez a nyárson sült 
halak és a halász-levek, hogyha volnának és szólni. 

-tudnának? Mit szólnának ehhez azok a jómódú falusi 
kurátorok és presbyterek, akik tanítóért jártak ide a 
főiskolába, akik kulacsot hoztak, kulacsot vittek, sáros- 
-pataki pipát és csutorát vásároltak s akik fizettek, mint 
a köles, mikor ráírták a búcsúzó diák nevét a Kutya- 
kaparó mestergerendájára? Nincs ott már abból egy 
-sem, a helye sincs ott, a nyoma sincs ott. 

De én még most is hallom a dalt, amitől kinyílt 
-a Kovács-uicán annakidején minden ablak és köny 
ragyogott sok szép szemben : 

„Kezemben van már az úti levelem, 
Nem diák már Patakon az én nevem ; 
Sok viz lefoly még addig a Bodrogon, 
Míg engemet lát valaki Patakon". 

Bűbájos képzelet játszik velem ! Látom az egy- 
lovas taligát a főiskola főépülete előtt s körülte a nagy 
és kis diákok élénk csoportját. Supplicalni megy egy- 
-két vén diák messze Dunántúlra, a Balaton környékére, 
le Pozsonyig s ki tudná meddig, amíg a nagy szün- 
időből telik. Világot láttak, embereket ismertek, intéz- 
ményeket tanulmányozhattak s éltek, mint a dalos 
madár a levegőben és pénzt gyűjtöttek az iskolának, 
az Alma-Maternek. Látom, amint a szüreti supplicánsok 
serege oszlik a négy égtáj felé s gyűjt bort, búzát, 
rozst, főzeléket szintén a főiskolának! Gyönyörűséges 
iga és könnyű teher volt ! 

Látom, amint szorgalomszakok végén csapatok 
húzódnak boldogságtól sugárzó arccal, korcos tarisz- 
nyákkal, ütött-kopott ruházatban, néha bizony spárgával 
kötözött csizmákban s alighogy kijutnak a város végére, 
nóta fakad az ajkukon és szinte repülnek a szülő- 
földjük felé. Milyen édes, érdekes közösség ! Most értem 
anár, hogy miért tudtuk mi egymást úgy szeretni és 

•miért volt nekünk a collegium második édes anyánk! 
Nemcsak ö fáradt, áldozott értünk, hanem mi is fárad- 
tunk érte, mi is szereztünk neki valamit . . . 

* * 
* 

Mélyen tisztelt közönség ! Ha csak a szívemre 

kellene hallgatnom, még tovább folytatnám szerény 

emlékezéseimet. De mert érzem, hogy már eddig is 

túlságosan visszaéltem a szíves türelmével, csak egy 

rövid történet meghallgatására kérem. 

* * 
* 

í^gy kedves tavaszi napon, úgy alkonyat táján, 
amikor a napszám-munka végefelé jár, a Gombos — 
Mandulás-völgyből csendesen ügettem fel a Mandulás- 
hegy egyik gyalog-ösvényén — a hetvenes évek vége 
felé. Önkéntelenül is egy kiálló szirtdarab felé tar- 
tottam, amelyen rendesen megültem egy-két pillanatig, 
mint a fáradt felhő a bérctetőkön és amelyről legeltetni 
szoktam a szemem-lelkem a körültem pompázó földi 
világ szépségeivel s a tájhoz fűződő történeti emlékek 
felidézésével. 

Amint a tetőre értem, egy úrinő állt előttem, épen 
ama szikladarab mellett, amelyhez én már jogot formál- 
tam. Megismertem azonnal s üdvözöltem tisztelettelje- 
sen. Fogadta szívélyesen, de a széttekintésemből észre- 
vette, hogy keresek mellette valakit és mosolyogva 
szólt: „Csodálkozik, — ugy-e — hogy egyedül vagyok? 
Hát — folytatja, mielőtt felelhettem volna — tudja, 
tanár úr, én azt a temérdek gyönyörűséget, amit nekem 
ez a kis hegy olyan pazarul osztogat, nem akarom 
megosztani senkivel. Ha érzem otthon, hogy valami 
felesleges teher gyülemlik össze a lelkemen és kezdek 
meghasonlani az emberekkel, a viszonyokkal, vagy 
néha-néha még jómagámmal is; akkor kisurranok ide. 

erre a kis, sziklás halomra, erre a mi kis Sinai- 
hegyünkre és — meggyógyulok ..." 

Meghajtottam magam búcsúzóra, hogy ne zavar- 
jam az előkelő úrnő egyedüliségét és lelke gyógyulását^ 
De nyájasan marasztott és maradtam. 

És széthordozta szemeit az előttünk és mögöttünk 
elterülő völgyeken, síkokon, a felettünk kékellő, bar- 
nuló hegyeken és hegycsoportokon és e néma hódolat 
után, amellyel az ő jó ismerőseit köszöntötte, mint 
valami ihletett prófétanőnek megnyiltak ajkai és mintegy 
a szemlélettől ittasúltan, rajongva kezdte nekem magya- 
rázni Sárospataknak és vidékének elbűvölő természeti 
előnyeit. 

„Óh, szép ez a Sárospatak, — tanár úr — 
nagyon szép !" 

„Nézze csak innen ezt a felséges panorámát! Ha 
én lehettem volna az a kisértő, akinek a Jézus-Krisztust 
kellett megkísértenie, én idehoztam volna és az itt kínál- 
kozó gyönyörűségekkel próbáltam volna megnyerni az 
isteni szívét." 

„Tudják-e, érzik-e Önök — sárospatakiak — kér- 
dezte egész neki hevülten, — hogy milyen kies, dús, 
pompás földi világba helyezte Önöket a Teremtő jó tet- 
szése ? ! " 

Tetszett nekem ez a rajongás és feleletül elmond- 
tam egy esetet. 

A várkertbe mentem egy szép vasárnapon s az 
országút felől a kaszamaták felé tartottam. Három öreg 
anyókát találtam az útamban, akik élénk taglejtések 
kíséretében versengettek valami miatt. Megálltam, hogy 
ne zavarjam őket, de mert ők csak űzték-füzték a tár- 
gyukat tovább, közelökbe mentem és megkérdeztem, 
hogy hová valók ? Azt hittem, hogy vidékiek. Szinte 
méltatlankodva bizonykodtak, hogy ők sárospatakiak. 

Bátorságot vettem magamnak s megkérdeztem, hogy 
miről beszélgetnek olyan jóízün? — „Hát kérem alás- 
san azon csodálkozunk itt, hogy mikor nőhetett ide ez 
a szép kert, mert a mi fiatal korunkban ezen a tájékon 
lakóházak voltak!". . . 

Az úrnő — Br. Vay Henrikné — megértette a 
válaszomat és elgondolkozott s majd igy felelt: „Hát 
igen, más a teremtő keze és az emberek szeme és szíve 
is más 1 " 

Sokaknak látni is nehéz ; érezni, élvezni és hálás- 
nak lenni még sokkal nehezebb. Vannak hályogos, 
szemek, süket fülek és kérges szívek. 



A „Sárospataki Irodalmi Kör" által rendezett ismeretterjesztő felolvasási sorozat 
köréből (1909); megjelent a „Sárospataki Reí. Lapok" 1909-dik évfolyamában 
QiiCP^Oi az utolsó' számokban. ISÜISÜISÜ- 

A BOCSKAY-EMLEKTABLA 
LELEPLEZÉSEKOR. 

- Szerencs, 1909. ápril 20. — 

Kedves ker. Testvéreim! 

Mélyen tisztelt ünneplő gyülekezet! 

Egy kellemetes megbízatás teljesítése végett állok itt 
az ünneplő gyülekezet előtt. Megbízóm Vitányi Bertalan, 
ennek a polgári községnek egyik köztiszteletben élő ügy- 
védje, birtokosa, az e helyen megtelepedett ref. egyház- 
községnek érdemes tagja ; nekünk, sokunknak — közeliek- 
nek és távoliaknak — szeretett, nagyrabecsült jó barátunk. 

Az a megbízatásom, hogy az ö kegyeletes szívé- 
nek egyik újabb emlékjelét én ajánljam fel a szerencsi 
nemes református anyaegyháznak elfogadásra. Boldog 
vagyok, hogy e megbízatást teljesíthetem! 

Amit az ő nevében ezennel ünnepélyesen felaján- 
lok, az egy márvány-tábla, rajta néhány sornyi arany- 
betü, minden sorban, minden betűben az ő öntudatos^ 
messzebbre néző s messzebbre látó, haza- és egyház- 
szeretettől ihletett lelke és nemes patriotismusa. 

„Csak törpe nép felejthet ös nagyságot, 

Csak elfajult kor hős elődöket, 

A lelkes eljár ősei sirlakához, 

S gyújt régi fénynél új szövétneket, 

S ha a jelennek halványul világa, 

A régi fény ragyogjon fel honára." 

így gondolkozott — a költővel — Vitányi Berta- 
lan akkor, amikor magát ez emléktábla megkészítteté- 
sére elhatározta. 

Nem tehette a 3-százados évfordulóra — amint 
tszerette volna, tette tehát most, amikor Isten kegyelméből 
és segedelme mellett — erőt nyert hozzá az erőtelen. 

Nagy eseményekre figyelmeztető jel ez az emlék- 
tábla, mélyen tisztelt ünneplő gyülekezet! 

Épen ma 303 éve, hogy nemzetünk vitézlő nagyjai 
a hazánkon vadul taposó zsarnokság ellen itt, ebben az 
■egyszerű kálvinista templomban, kötöttek véd- és dac- 
szövetséget és a siker biztosítása végett Bocskay Istvánt 
Magyarország fejedelmévé kikiáltották. Nagy esemény, 
nemzet-megváltó esemény volt ez akkor s az marad 
mindörökké. A nemzet szomorú nagy hete után húsvéti 
feltámadás. Annak a szörnyűséges, gyilkos bécsi és prágai 
politikának szegezték itt ellene mellüket, fegyverüket, 
egész szívöket-lelköket ama dicső elődeink; annak a 
politikának, amelyet igy formulázott a történelem : Jegyük 
Magyarországot rabbá, aztán koldussá, aztán katholikussá 
s végre németté/' 

Nemcsak a kálvinisták, nem is csak a kálvinisták, 
lutheránusok és unitáriusok együtt, hanem az egész 
megalázott, meggyalázott nemzet felriasztott jó szelleme 
tiltakozott itt az ellen a rettenetes önző, rideg, nemzet- 
ölő politika ellen. 

Ami a szerencsi kálvinista temlomban 1605. ápril. 
20-dikán történt, azt néhány nap alatt meghallotta az 
egész ország és milliók visszhangozták a Bocskay jel- 
szavát: „Ha Isten velünk, ki ellenünk?" 

És sok vér és szenvedés árán ugyan, de Bocskay a 
már megtépett nemzetet az ő hajdúival és hős társaival a 
bécsi sas karmai közül dicsőségesen kiragadta. így volt, 
hiszen tudjátok, mert csak pár éve még, hogy szent lel- 
kesedéssel ünnepeltétek épen itt e nagy esemény 300-ados 
^évfordulóját. 

Ezt a nagy, dicső tényt örökiti itt ez a feliratos 

márványtábla, amely tehát tiltakozás ma és tiltakozás- 
lesz utolsó darabjáig minden politikai és vallási zsar- 
nokság ellen és bátorító jel is arra, hogy az igazi sza- 
badságszereteten nem bír tartós diadalmat venni semmi 
zsarnokság. Az Isten, az igazság és szabadság Istene 
meg nem csúfolható ! 

Ker. testvéreim! Ünneplő gyülekezet! 

„Rósz időket élünk, rósz csillagok járnak!" Sor- 
vasztó szél fú minden ellen, amit eddig jónak, szentnek- 
tartottunk. Emberi, szülei, családi, honfiúi, honleányi 
kötelességeinkről új elméletek burjánoznak fel. „A haza 
minden előtt ! " négy szócskás jelszavunkat a nagy 
Óceánba fúiasztja sok hideg szívű nemzettestvérünk. 
Az Isten és istenitisztelet kezd unott fogalommá lenni, 
a régi dicsőség tiszteletét, a nemzeti nagyok megbecsü- 
lését kiszorítja a jog és kenyér naponkénti hangos köve- 
telése. Nemzeti és egyházi alkotmányunk minden eresz- 
téke mozog, recseg-ropog. H'jgy hová jutunk ezen a 
sikamlós utón, ezen a veszedelmes lejtőn : — ki tudná 
azt megmondani ? Hát ez az emléktábla legyen itt szá- 
zadokra szóló tiltakozás minden ilyen megtévelyedés- 
ellen ; legyen tiltakozás az igazi nagyok tiszteletének 
elhanyagolása ellen. Legyen kiáltó szó, amelyet mindenki 
halljon és mindenki megértsen, aki e szent hajlék egy- 
szerű falai között megjelen, hogy „az igazak, miként 
az égnek csillagai, örökké fénylenek." 

Keresztyén testvéreim ! Ünneplő gyülekezet ! 

„Rossz időket élünk, rossz csillagok járnak!" A haza 
védelmében, alkotmányunk tiszteletében kezdünk feleke- 
zetekre bomlani újra és lelkünkben titkos ellenszenv kezd 
ébredezni mindenki iránt, aki nem egyformán hiszi és- 
vallja velünk az Istent és az ő örök törvényeit. Azok a 
Jézus nevével fényelgő, de idegen szellemtől sugalt alakok,, 
akik ellen Bocskay és hős társai — felekezeti különbség. 

nélkül — olyan nagy és indokolt elkeseredettséggel har- 
coltak : — újra űzik merész és fondor mesterkedésüket, 
s belopóznak a kunyhókba, palotákba, a gyöngék és 
•erősek szívébe és rabul ejtik őket és ellenségekké saját 
nemzettestvéreik iránt. 

Mit gondoltok, ker. testvéreim ? !J-ia Bocskay István 
és az ő hős társai megjelenhetnének itt ma közöttünk : 
mit mondanának a jelek láttára ? ! Nem azt kérdeznék-e, 
hogy az az igazság, amit ők az ö hulló vérükkel pecsé- 
teltek meg, nem igazság többé ? Amik régen megírattak, 
azoknak nincsen tanúságuk többé a négy folyam körűi ? 
Hát Isten felesküdt szolgáinak feladata a békesség tem- 
plomának gyújtogatása és nem a földi boldogság és a 
mennyei üdvösség útjainak keresése ? ! Hát vájjon a 
haza a felekezeteké-e, vagy a honpolgároké ? ! 

Ker. testvéreim, ünneplő gyülekezet ! Ez az emlék- 
tábla emlékeztessen bennünket^ emlékeztesse a nyo- 
mainkba lépő nemzedékeket arra, hogy Bocskay István 
és az ő hős társai, felekezeti érdekeken felül szerették, 
védték, óvták és mentették meg nekünk ezt a sok vihart 
látott magyar hazát. 

Nemes reform, anyaszentegyház! Engedd meg ne- 
kem, hogy ez ünnepélyes pillanatban boldognak mondhas- 
salak azért, hogy a te templomod múltja szoros kap- 
csolatban van nemzeti és vallási szabadságharcunk tör- 
ténetével. Engedd meg, hogy boldognak mondhassalak 
azért is, hogy templomodban nagy eseményekre emlé- 
keztető jeleid vannak, amelyekhez ide hozhatod gyer- 
mekeidet, unokáidat és taníthatod őket a nemzeti és 
vallási szabadság szeretetére s a dicső ősök tiszteletére. 

Nem akarlak megsérteni, nemes ref. gyülekezet, 
azzal a kéréssel, hogy légy hű őre, megbecsülője ez 
emlékjelnek s a részedül jutott drága emlékjeleknek. Gon- 
dolatnak is iszonyú, hogy jöhetne idő e szent gyülekezet 

életében, amikor a kövek a falból kiáltozni kezdenének; 
ennek vezérei, nagyjai, kicsinyei, mind köz-, mind polgári-, 
rendéi ellen. Gondolatnak is iszonyú, hogy ide^, a 
Rákócziak és Bocskayak lelkei boszúló angyalok képé- 
ben járjanak vissza, mint felbolygatott kisértetek! 

Mentsen Isten, hogy ez a jel s ezek a jelek itt" 
kővé és betűkké merevedjenek. Sőt inkább annyiszor, 
amennyiszer lohadni, lankadni kezd itt az egyház- és 
hazaszeretet: váljanak ez emlékjelekbe foglalt betűk 
sugárzó lánggá, tűzzé, világító fáklyákká és változzanak 
harsogó hangokká, szónoklatokká, a vesékig ható íté- 
letekké, hogy ne legyen itt senki se félénk, se gyáva,, 
se hűtelen és hogy mindenki dicsőségének és szent köte- 
lességének tartsa itt a nagy hagyományok becsülését, 
és rendíthetetlen szolgálatát! 

És most, nemes gyülekezet, átadom Neked ez. 
emléktáblát, az én jövőbe néző jó barátom ajándékát,. 
s megköszönöm az ő nevében, hogy te ennek itt, a te. 
szent házad falába, helyet adtál s ennek átvétele végett 
ünnepi érzésekkel ide sereglettél. 

Az Isten kegyelme nyugodjék meg rajtad, Szent. 
Gyülekezet ! Legyen a te templomodban csendesség és 
jó békesség házaidban ! Az Isten kegyelme őrködjék e. 
szép múltú községen, ennek minden rendű, rangú és. 
felekezetű tagjain — mindörökké! 

* * * 

Az emléktábla felirata ez : 

„E SZENT HAJLÉKBAN 
SZERVEZKEDTEK HŐS ELŐDEINK 

BOCSKAY ISTVÁN 

FEJEDELEM VEZÉRLETE ALATT 

A NEMZETI ÉS VALLÁSI SZABADSÁG 

VÉDELMEZÉSÉRE 1605 ÁPRIL 17— 20-IO. 

ÖRÖK TISZTELET NEVÖKNEK I" 

Q^ClSQiC^ Elmondtam Szerencsen 1908. ápril. 20. ISÜ ISO ISO iJJ' 



TÖREDÉKES GONDOLATOK 

A SÁROSPATAKI FŐISKOLA HELYZETE 

FELETT, 1893. 

Mindig barátjok voltam a i<is városokba Iielyezett 
közép- és felső iskoláknak, mert a prófétáktól azt tanul- 
tam, hogy a szent föld népeinek erkölcsét, gondolkozá- 
sát, rendszerint a fővárosokból szétfolyó szokások : fény- 
űzés és sok másféle tulságoskodás, sőt undokság ron- 
totta meg. Aztán meg — Isten látja lelkemet I — jobban 
szeretem az egyszerű, talán kissé ügyetlen vagy félszeg 
diákot, ha különben jól otthon van az iskolai tanulmá- 
nyokban, — mint a kávéházakban csiszolódott, zenge- 
rájokban, orpheumokban szellemesedett ifjakat, akik 
kártya és billiárd-asztaloknál tanult fogásaikkal szokták 
bámulatba ejteni szerény szülőföldjük romlatlan népét, 
vagy értök verejtékkel izzadó igénytelen szülőiket. — 
Sohsem szerettem az idő előtt érett gyümölcsöt. 

Ezért örülök, hogy p. o. Pápa közelebb kezdi ma- 
gát az ellene indult mozgalom jótékony vizében megerő- 
síteni s újabb századokra felkészíteni. (Csak már tanító- 
képző-intézetét be ne zárta volna !) Ezért tudok jó lélek- 
kel gondolni arra, hogy Nagyenyed még biztosan áll 
a közvéleményben s roppant alapítványai mellett nem is 
egy-könnyen fog meginogni alatta a föld. Ezért kívánok 
én a sárospataki főiskolának is hosszú, dicsőséges jöven- 
dőt, szent hagyományaihoz való hűséget fiaiban, tanítói- 
ban és elöljáróiban. 

Igen, a sárospataki főiskolának is, sőt — hogy 

hálátlannak ne láttassam — mindenekfelett ennek ! Nem 
tehetek róla, de én úgy tudom szeretni ezt a Rákóczy- 
fészket, a szabadság- szeretetnek ezt a tiszta levegőjű 
várát, a szegényeknek ezt az igazi édes anyját. Beszélek 
róla társaságban, négyszemközt s néha magamban is, 
„titkon, ajtómat behajtva, " Merengek múltján, érdeklődöm 
jelenének minden mozdulatáért, aggódom jövendőjéért s 
nyújtani szeretném életét hosszú századokra. Olvasgatom 
értesítőit, tanrendjét, a róla meg-megjelenő hirlapi tudó- 
sításokat ; tanárainak minden újabb irodalmi sikere mintha 
az én tisztességemet is gyarapítaná, a tanítványok elő- 
menetelét s önmunkásságuk eredményeit oly gyönyörű- 
séggel szemlélem s élvezem, mintha mindnyájan az én 
fiaim volnának. Ha itt-ott valami gyöngülést, hiányt, inga- 
dozást veszek észre, vagy ha az elégedetlenség hangjai 
konganak innen vagy amonnan, lelkemmel szeretném 
fedezni a rágalom nyilai ellen ; no mert hát alig van 
egyebem — a lelkemnél ! 

Sokat tűnődöm mostanában, az iskolák mai verse- 
nyét, a kormány előre nyomulását mérlegelve, sokat tű- 
nődöm a felett : kibírja-e a sárospataki főiskola a zaklató 
idők nyomását ; megtarthatja-e kivívott helyét, százados 
méltóságát újabb segélyforrások keresése vagy nyitása 
nélkül eddig még méltán sokra becsült önállóságának 
megőrzésével? . . . 

E kérdések a tiszáninneni kerület tavaszi gyűlése 
óta nyugtalanítanak engem különösebben. Mikor ott a 
főiskola anyagi ügyei szóba kerültek és a sok váratlan 
kiadás miatt 5 ezer s egy pár száz forint tőke elköltött- 
nek jelentetett, valami nyomasztó, kínos hangulat veti 
erőt a gyülekezeten. Aggódás volt-e annak oka, vagy 
bosszankodás ? nem tudtam hirtelen megítélni. Csak 
lehorgasztott, félrefordított fejeket láttam, csak nehéz 
sóhajtásokat hallotiam ott bizonyos kelletlen morajjal 

•keverve ; de vigasztaló szót, felemelő gondolatot mentől 
kevesebbet. Ha volna most egy Széchenyi — gondoltam 
én egy szögletbe kushadva! . . . Egy embert, aki feláll 
és azt mondja, hogy én a mutatkozó deficit egy részét 
ezennel felajánlom — ilyet vártam én azzal az érzés- 
sel, amelylyel a vadász a nagy, nemes vad után lel- 
kendezik ; — de hiába vártam , . . E helyett a fogai közül 
eresztgette ki valaki a rémesen hangzó próféciát : igénybe 
kell venni az államsegélyt . . . legalább a jogakadémiára 
nézve. Ez a szó azonban nem keltett visszhangot, de 
nem lehetetlen, hogy belevette magát a szívekbe s ott 
végzi csendes, de biztos hóditását. 

Öt ezer s egy pár száz forint ! . . . Egy egész kerü- 
let összes tényezői elégtelenek vagy nem eléggé lelke- 
sültek ez igazoltan elköltött összeg fedezésére . . . Hát 
nincs-e nekem jogom aggódni az én szeretett főiskolám 
jövendőbeli önállóságáért ? ! . . És ott nyomban a kerü- 
leti gyűlés termének egyik szögletében eszembe jutottak 
a régi idők, a nagy, dicső patronusok s fülembe csen- 
gettek a főiskola igazgatóinak évi jelentései a közelmúlt 
időkből is, amikor egész sorozatát tapsoHuk ott az ima- 
teremben a nagylelkű adományozóknak, akik ezerével, 
százával járultak a kiadások fedezéséhez, vagy a sze- 
gény tanulók fentartási költségeihez, . . s ma már mind en- 
nek vége. Változott világ, nehéz idők ... Az emberek szive, 
a tanítványok lelkülete, ó az nem hidegülhetett meg az 
„Alma mater" iránt, másutt lehet a baj — gondolám. 

De íme ni ! A kerület a főiskola györgytarlói bir- 
tokának bérlet-ügyét tárgyalja. A hangulat mintha derű- 
sebb volna, az emberek mintha nekibátorkodtak volna : 
egymásután támadnak a szónokok, akik az elhalt bérlő 
özvegyének sorsán enyhíteni lovagiasan készek . . . s a 
főiskola deficites sorsa feledve van I . . . Kezdtem ott a 
szögletben összezavarodni. Szemeimet dörzsölni, füleimet 

tágítani próbáltam ... de hiába ! Ugy szeretem a lelke- 
sülő embereket és — tudja Isten miért — nem bírtam ai 
kerület többségének változott hangulatát megérteni .... 
Friss levegőre vágytam s kitipegtem a kerületi leány- 
iskola újjá alakított udvarára s lelkem üdülni kezdett. Egy 
sereg serdülő leány a mi kerületünk pártfogása alatt, a 
mi iskolánk falai között . . . mégis csak tudunk mi. 
áldozni, mégis csak van valami a mi embereinkben az. 
ősök erényeiből ! 

Mire visszatértem a gyűlésterembe, épen valamelyes- 
adományokat jelentettek. Ah, tehát végre is megvan !. 
Ez s ez előkelő a.-borsodi egyház 100, amaz 150, 200- 
frtot adományoz . . . Ilyen töredékes evangyéliomok 
vetődtek hozzám . . . Még mindig a sárospataki főiskola 
jövendője felett töprengő agyam csakhamar összekötötte 
ez összegeket a főiskola anyagi bajaival ... de egyszer 
csak kisül, hogy a debreceni bölcsészeti fakultásról van 
szó!! Ugy? ! . . . Békételenkedni szerettem volna, de az 
jutott hirtelen eszembe, hogy hátha ezek a jóravaló s- 
áldozatkész egyházak nem is tudnak arról semmit, hogy 
a pataki iskolára is ráférnének a szeretet adományai ?! . . 
Nem úgy van-e, őrálló uraim ? ! 

Aztán megint csak nehéz volt nekem odabenn. Pessi- 
mistikus hangulatba estem. Elkezdtem embert, embere- 
ket mérlegelni, kárhoztatni. Epekedtem valami mentő 
eszme, tgy világosság-sugár után s egyszer csak erős 
zúgásra ébredek fel s íme ott vagyok a Szinva megsza- 
bályozott hullámai felett. Milyen más világ ez itt, mint 
a régi volt ! Körülte, mellette megújult, megszépült min- 
den. A reformátusok gimnáziumára alig ismer rá annak, 
régibb növendéke. Mi okozta itt ezt a megújhodást?! A. 
vész csupán, vagy az emberek erős akarata?! Vagy az. 
államsegély ? Ez utóbbi kérdéssel megint csak ott lebe- 
gett lelkem az én sárospataki főiskolámnál s hallani vél- 

tem azt a fogak közül szivárgó hangot ott a gyűlés- 
teremben ! . . . 

Eh, távozz tőlem, Sátán, nem vagyunk talán még. 
odáig! Számolni kezdtem a főiskola mai helyzetével, 
segélyforrásaival, a létezőkkel s a reménylhetökkel.. 
Lorántfy Zsuzsannáink nincsenek, az igaz, s nem is lesz- 
nek többé. Fejedelmi mosoly nem sugárzik mi reánk — 
talán soha. Azok a földi jókban dúskáló nagyok is meg- 
fogytak, eltűntek ... de hát itt van az egyesek helyett; 
egy egész kerület, kettő-három helyett százezrek! . . . 
Hátha a homokszemek is hegygyé nőhetnének — kellő 
jóakarattal, elegendő körültekintéssel és bölcseséggel ! . . . 
Dehát ki viseli gondját e homokszemeknek úgy, hogy ezek 
a sárospataki főiskolának is javára legyenek?! Van-e 
nálunk a főiskola sorsát munkáló komolyabb jellegű, 
misszió ? Ébren tartjuk-e mi az érdeklődést a főiskola 
ügyei iránt úgy, hogy annak eredményeit is élvezhes- 
sük?! . . . Nem tudtam magamnak e kérdésekre megfe- 
lelni, pedig bizony szerettem volna . . . 

Felelet helyett önként fordult lelkem ama kötelékek 
keresésére, amelyekkel ma a gyülekezetek s egyházme- 
gyék a sárospataki főiskolával egybeköíözvék. Szószéki 
hirdetés, legáció, szupplikáció, forgó tractusok felügye- 
lete, évenkinti gyűlések a főiskolában, évzáró vizsgák: 
. . . ezek egy része már csak névben él, másik része 
pedig csak épen alig. Sajnálkozni kezdtem, hogy úgy 
meggázoltuk hagyományainkat s eldobáltuk fegyvereinket. 
Hiszen az a jó emlékű naptár több volt a mi szüleink- 
nek, mint a legbölcsebb pátens, vagy mint a legkitűnőbb 
legátus ! . . . Azok a forgó tractusok . . . legalább számot 
adtak sáfárkodásaikról s az egyházmegyén hangulatot 
támasztottak a főiskola ügyei iránt! ... Az évenkinti. 
gyűlések?! . . . Mikor e kérdésre keresném lelkemben a 
választ, ott állok már az Avas tetején s lábaim alatt ott. 

nyüzsög, zajlik a rohamosan fejlődő Miskolc-város. 
Mi csatol minket, mint kerületet e városhoz olyan szo- 
rosan? — kérdezem magamtól. Hitsorsosaink számbeli 
sokasága, a városnak a kerület érdekében hozott áldo- 
zatai, vagy csak püspökeink esetleges ott tartózkodása ? 
Hát Sárospatak az ő főiskolájával, a nagy alapitók szel- 
lemével, fiaiknak temérdekségével — kisebb, kevesebb 
nekünk, mint a Szinva és Pecze- parti szépülő város?! 
Hát a nagy vendéglők kényelme többet ér nekünk Sá- 
rospatak egyszerűségénél ? ! . . . Ez volna hát az üdvezitö 
misszió, a valódi iskolaügyi politika ? . . . Nem, nem ! 

Zajongó lelkem álmodozóra vált. Láttam apostolokat, 
akiknek nyelvét az Istenség ujja érinté ; akik mint a 
gyülekezet angyalai sürögnek-forognak és nyomaikon 
áldás fakad. Láttam versenyző híveket: kit fillérrel, kit 
forinttal, kit 100-al, kit 1000-el egy veszélyeztetett pont 
körül, s az építők fegyverrel és vakoló kanállal állnak 
vala a kőfalakon, felettök fényes köd s a ködből szózat 
hallatszik, a nagy alapítók boldog lelkének szózata : „Jól 
vagyon, hív szolgám, szerelmes fiam !" 

Nem lehetne-e csakugyan, hogy a jobb módú egy- 
házak egy-egy alapítványnyal fűznék magokat a főisko- 
lához s ezt tennék — amennyire tehetnék — az egyház- 
megyék is?l Nem volna-e az lélekemelő, ha p. o. X. Y. 
egyház vagy egyházmegye eldicsekednék a maga benső 
embere előtt azzal, hogy ezt a derék férfiút én adtam, 
én neveltem fel a hazának, a társadalomnak, az anya- 
szentegyháznak ? ! . . . Nem lehetne-e, ha más utakon is, 
melegebbé, termékenyebbé tenni a főiskolának a gyüle- 
kezetekhez és egyházmegyékhez való viszonyát ? 1 

A gyülekezetektől és egyházmegyéktől egészen ter- 
mészetes eszmetársítás és fokozatos haladás útján jutottam 
ismét a kerülethez, mint amazok foglalatához. Mije is a 
kerület a főiskolának? — kérdem magamtól s még mindig 

a kerületi gyűlés egyes jeleneteinek hatása alatt állá 
lelkemtől . . . 

Mije?! . . . Felügyelője, őre, számoltatója, bírája s 
felelős gondviselője Isten és emberek előtt! Választja a 
főiskola algondnokait, igazgató-tanácsosait, gazdasági 
választmányának elnökét, ügyvédjét, a tanárokat; tehát 
mindazokat, akik a főiskola anyagi és szellemi elöhala- 
dásának fötényezői. Megengedi a diákoknak, hogy lega- 
tioba járhassanak s megkívánja a gyülekezetektől, hogy 
filléreikkel évről-évre segítsenek valamit a főiskola köz- 
terheinek emelésében sat. 

Szép jogok, felséges hatalom ; . . dehát megélhet-e 
a főiskola a felügyeletnek és patrocinálásnak ilyen föl- 
tételei mellett s haladhat-e a haladó idővel ? ! . . . 
Felelet helyett egy újabb kérdés tolult agyamba, az t. i. : 
ki viseli ugyan a felügyelet költségeit? ! És emlékeztem 
régi időkről. . . Láttam robogó társzekereket, amelyek 
szinte roskadoznak a rajok halmozott teher alatt ; szaká- 
csokat, amint sürögnek-forognak urok parancsára és 
hordanak elő annak élés-kamarájából ót és újat s a 
szegények kívánnak megelégedni a lehullott morzsalé- 
kokkal. . . Letűnt idők, boldog emlékű patriarkhalizmus ! 
Előveszem a főiskola évi számadásairól szóló jegyző- 
könyveket s íme ott feketéllik e tétel is: felügyeleti 
költségek: 1200 frt. Kapok a kerület legfrissebb jegyző- 
könyve után, kutatom a számadási tételek között a 
sárospataki főiskolát s ime találok két tételt: egyik a 
Teleky-Szentes-Szeremley-alap-pénztár, amely Patakra 
küldött 910 frtot, a másik a Vay- Mocsáry-alap, amely- 
ből szintén Patakra folyt : 7000 frt. . . Többet nem lelek 
még nagyító üveggel sem. De lelek egyebet, ami gondol- 
kodóba ejt. Nevezetesen: tiszti fizetések címén 1) 2922 
frt 90 krt, 2) 210 frtot, 3) 715 frtot, 4) 346 frt 66 krt; 
összesen tehát 4194 frt 56 krt. Nincs ugyan bennem ^ 

egy szemernyi sem a pénzügyminiszter-fajtából, de az 
villant meg mégis az agyamban, hogy ha a kerületi és fő- 
iskolai tőkék együtt kezeltetnének, meg lehetne legalább 
azt az összeget takarítani, amennyibe a főiskola ellen- 
őrzése és kormányzása kerül, sőt talán valamivel még 
többet is! Nem így van-e, őrálló Uraim?! 

Kettőt nem tudtam magammal megértetni a kerületi 
jegyzőkönyv számtételei közül sehogysem. Egyik az, 
hogy ha már vannak bizonyos alapok, amelyek kama- 
tai Sárospatakot illetik : miért kell azok járulékait 
küldeni, s miért nincsenek azok Sárospatakon, a főiskolát 
illető többi tőkék között?! ... A másik pedig az a 
715 frtos tiszti-fizetés a Vay-Mocsáry-alapból ! . , .Ilyen 
tételt — ha jól emlékezem — nem tür meg az alapít- 
ványnak sem betűje, sem szelleme! . . . Nekem úgy rém- 
lik, mintha ezt az alapot ingyen tartoznék a kerület a főis- 
kola javára gyümölcsöztetni ! . . . Nem teheti ! ? — Kínálja 
meg vele Sárospatakot, de ha már nem adhat a főiskolának 
a maga kévéséből — legalább ne tegyen úgy, mint a 
mythologiai Saturnus, aki megeszi a maga gyermekeit. 

Miért tagadnám ? A kerület és a sárospataki főis- 
kola egymáshoz való viszonya s ennek szálai •— nem 
elégíthetik ki lelkemet. Másféle atyáskodást gondoltam 
és szeretnék én a főiskola iránt. Jeleket kívánnék látni : 
az élő szeretetnek, az örökké éber gondoskodásnak 
jeleit ! Bizonyos aggodalmaskodó igyekezetnek, sőt 
mondhatnám szorongásnak bizonyítékai kellenének ne- 
kem a kerület részéről ; . . . de ilyeneket nem találtam, 
ilyenek talán nincsenek is. . . Megint csak oda téved- 
tem, ahová az egyházmegyékkel s bántott, hogy az 
egyházkerület címén sem egyetlen tanári kathedra, sem 
egyetlen alapítvány nem fordul elő a főiskola történeté- 
ben, nem legalább újabb évi értesítőiben. Hogy ennek 
a szegénység volna az oka, ezt nem tudtam magammal 

'elhitetni ! . . . Inkább tán a magyar káivinismus nemesi 
■jellege, amely nem örömest agságoskodik a holnap 
dolgain s a verőfényes napok alatt nem szeret gondolni 
•a szűk esztendőkre. — Mintha a kerület maga is abban 
a boldog hitben ringatózott volna egyideig, mint a 
közönség nagyrésze, hogy ott van az angol bankban 
az a sok millió ! . . . 

Kivezető utakat keresve az államsegélyes idők 
fenyegetései ellen: — eszembe jutott Sárospatak városa 
■is. Egy nagy kiterjedésű, erdőkkel, rétekkel, szántó- vető 
'földekkel gazdagon megáldott város . . . kiváltságokkal 
:még ma is, mint a régi birtokosok a jobbágy-világban. 
.Hát ez ugyan mit tett és tesz a területére helyezett 
világító oszlop fényének emeléseért?! — Debrecenről 
országosan tudva van, hogy a ref. collegiumnak egyik 
legfőbb patrónusa, újabb szükségeiben is folytonos 
gyámolítója, elannyira, hogy a collegium adminisztrá- 
ciójában is tisztes része van. Pápáról csak a legköze- 
lebbi idő igazolta, hogy — mint város — nagy áldo- 
zatokra riadt attól a hírtől, hogy főiskolája veszendőben 
^van. . . Hát Sárospatak?! 

Forgatom a régi s újabb értesítőket, a kerületi 
jegyzőkönyveket . . . Sárospatak városának nevét nem 
találom. . . De mégis! A főiskola kertjéhez ajándékul 
adott körülbelől 6 hold földet azzal a kikötéssel, hogy 
a kert a müveit közönség számára is megnyittassák. 
Pentartási költségekre nem adott semmit!! A kert — 
mint tudom — árnyékot vet ma már a város csirke- 
ifogóira is s egy-egy előljárásra hivatott férfiú büszkén 
.pillant be a kedves, hűs berekbe, mintha a főiskolával 
szemében minden kötelességüket jól végezték volna. 
Városi alapítvány a főiskolának, a főiskolában egy sze- 
,gény pataki fiúnak ; alapítvány talán egy jogtanári 
(kathedrára, amely bizony elég közérdekű és felekezet- 

nélküli volna ; talán a pataki hölgyek alapítványa a? 
tornászat emelésére, az önképzési hajlam fokozására, 
vagy egy-egy értékesebb ajándék valamely múzeum 
számára?! . , . ilyenfélékről, mint a Kálmán-féle boszor- 
kányokról „nulla quaestio fiat". — Ugyan tudja-e 
Sárospatak, mint város, hogy mije neki a collegium s 
hogy mivé lenne ő e collegium nélkül ? ! . . . 

Dehát ki legyen felelős azért, hogy Sárospatak — 
mint város — hideg-rideg maradt a főiskola iránt ? A 
főiskola elöljárósága, tanárai próbálták-e fölmelegíteni 
Sárospatak városát az iskola javára, meglágyítani a kő- 
szíveket, eloszlatni az elfogultságot?! Én nem felelhetek 
e kérdésre ; csak csudálkozni, szörnyűködni tudok a 
felett, hogy egy város, amely — hír szerint — készül 
megfúlni saját zsírjában, a kényelemnek még a leg- 
elemibb feltételeiről sem igyekezett gondoskodni lakosai 
számára, nem volt képes idáig csak egyetlen sima 
gyalogjárót sem készíttetni még a főiskolához vezető 
házsorok előtt sem (noha alkalmas bányái is vannak!); 
hanem engedi, hogy a múzsák iskolájának fiai mázsányi 
gömbölyű köveken botorkázzanak. ^ Ily körülmények 
között avagy lehet-e a főiskolának a reá néző újabb 
terhekkel szemben Sárospatakra gondolni, mint jóltevő- 
ére ? ! . . . 



1 Csak egyetlen mentség volt felhozható Sárospatak városa 
mellett, az t. i. hogy itt voltaképen még akkor nem volt város, 
amely a roppant határból valami felett rendelkeznék, hanem volt 
csak egy kiváltságos közbirtokosság, amely mint földesúr, hogy 
a jövendöség életét megkönnyebbítse, semmi egyébbel nem törő- 
dött, mint földjének végleges felszabadításával. A gyalog-járó már 
régen tervben volt, szedték is reá a hus-lírajcárokat évek óta, de 
a valósulás ideje csak 1901-ben érkezett el. A város felosztásakor 
is elfeledett a közbirtokosság a város jövendőjének jó alapot, 
vetni. 

A várossal kapcsolatban alig lehet figyelmen kívül 
hagyni — mikor a sárospataki főiskola sorsa felett töp- 
renkedünk — a Rákóczy- birtokok tulajdonosait. Még 
magamtól is félve kérdezem : vájjon éreztek-e valaha 
e tulajdonosok valami olyan kötelességfélét, amely in- 
gyen nyert birtokaikat — a hagyományok szerint — a 
főiskolával szemben terhelhetné?! Lehet, hogy igen, 
lehet hogy nem; a szívekbe és vesékbe mi emberek 
nem pillanthatunk be. Részemről tudom érteni a 
Rákóczy-birtokok örököseinek kényes helyzetét s némileg 
igazolni is következetes hidegségöket ; de érzem azt is, 
hogy nagy lélekre valló tény lett volna bármely örökös 
részéről, ha egy-egy sárospataki ifjúnak (ha mindjárt 
roma kath. vallásúnak is !) sorsot tudtak volna bizto- 
sítani a sárospataki főiskolában ! . . . Volt idő — úgy 
hallom — amikor egy-egy tulajdonos vagy tulajdonosnő, 
mint tanítvány és tanár állottak szemben a főiskola 
egyik-másik tanárával; . . . nem lehetett-e a melegséget 
odáig fejleszteni, hogy annak a főiskola is élvezhette 
volna gyümölcseit? . . . Talán nem, talán igen. 

Hát a megye, Zemplénmegye, a politikai ! . . . 
hát ez nem jöhetne-e gyámolúl a megnehezedett viszo- 
nyok között?! ... De hát jött-e valaha?! Olvastam 
valahol, hogy megyei hatóság avatkozott be a főiskola 
és a főpatronus ellenséges viszonyainak simítgatásába 
s ugyancsak ilyen helyezte vissza a főiskolai ifjúságot 
elrablott jogaiba ; ... de azt nem olvastam sehol, hogy 
Zemplénmegye, mint olyan, önként nyújtott volna védel- 
met, gyámolítást a sok vihart látott főiskolának. Nem 
állítom, hogy jól ismerem a főiskola történetét vagy 
Zemplén vármegyéét; lehet, hogy egyik-másik fő vagy 
vice-ispánja vagy más előkelőbb hivatalnoka hivatalosan 
is szerette a Rákóczyak collegiumát ; azonban — újabb 
időben — nagyon messze tudom egymástól a politikai 

megyét s a kebelében virágzó tanintézetet. Veszprém 
megyéről olvastam, hogy a pápai főiskoláért az is meg- 
mozdult (vagy talán ezt is csak képzelem ? !), Zemplén- 
ről nem igen van följegyezve, hogy a sárospataki fő- 
iskoláért áldozatra buzdult volna, pedig — ha jól tudom 

— még Nyíregyháza, egy szabolcsmegyei város is ado- 
mányokkal járult — annak idején — a jogakadémia 
újjászervezésének költségeihez, amikor Vay Miklós báró 
a művelt nemzeti elemet adakozásokra lelkesítette. 

Nem lehetne- e Zemplénmegyét, a politikai hatóságot 
közelebb hozni a sárospataki főiskolához ? Nem lehetne-e 
élővé tenni a megye corifeusaiban azt a tudatot, hogy 
Zemplénmegye nem az a föld-darab, amely Galíciától 
Sajó-Hidvégig nyúlik el; hanem az érző s gondolkodó 
valóságoknak az a complexuma, amely azt a tehetetlen, 
lomha földtömeget is termékenységre, saját szükségeinek 
kielégítésére kényszeríti. Az a megye, amely Rákóczyakat 
szült e hazának, bűnt követ el, ha elhanyagolja a 
Rákóczyak főiskoláját ! . . . Ki és mikor teszi élővé e 
tudatot?! — feleljetek reá ti, őrálló uraim. 

Évtizedek repültek el alkotmányos életünk kivívása 
óta s Zemplénmegye annyit sem tett meg a kebelében 
élő főiskoláért, hogy Sárospatakot szolgabírói központtá 
emelte volna ! . . ' Ezt a megaláztatást is a Rákóczyak- 
ért kellett-e szenvednie Sárospataknak s közvetve a 
főiskolának ? ! . . . Nem úgy van-e inkább, amint a 
latin közmondás tartja :„peccaturintra muros et extra" ?. . . 

Záradékul még valamit. Nagy figyelemmel kísérem 

— mint mondám — a prot. iskolák újabb fejlődését. 
Gyönyörködöm benne, hogy erdélyrészi iskoláink — 
igaz, hogy államsegélylyel vagy a Mikók s Kun Kocsárdok 
adományaival — rohamosan haladnak előre. Tanáraikat 

1 Pár évvel ezelőtt ez már megtörtént. /?. Gy. 

ma már úgy, sőt jobban díjazzák, mint Sárospatak. 
Ugyanígy haladnak a tiszán-túli csonka gimnáziumok 
is teljes gimnáziumokká, kor-pótlékos tanárokkal, fényes 
épületekkel, gazdag felszereléssel. Ne bántson az senkit, 
ha én ily viszonyok között eltűnődöm, elaggódom az 
én főiskolám jövendője felett; ha sajnálkozva tudom, 
hogy ez deficittel végezte múlt esztendejét s nincs 
kilátása arra, hogy a maga megrongált anyagi erejével 
diadalmasan bírjon versenyezni azokkal az apróbb 
iskolákkal, amelyeknek — a boldogabb időben — 
jobbára tanárokat nevelt s mintakép gyanánt világolt ! 
... Az nem lehet — szerintem — hogy a sárospataki 
főiskola Szászváros, Zilah, Mező-Túr, Kis-Ujszállás stb. 
mögött maradjon ; hogy ennek tanárai ama helyekre 
valaha elkívánkozzanak — a fehérebb kenyérért. Forrá- 
sokat kell nyitni, ha a kősziklából is ! Meg kell moz- 
gatni a lelkeket, hogy ébredjenek, érezzenek, meleged- 
jenek. Javítani kell a viszonyokat mindazokkal a ténye- 
zőkkel, amelyektől jót reményihetünk. Talán gondosabb, 
talán bölcsebb tanügyi politikát kell követnünk, talán 
cura pastoralist kell teremtenünk a főiskoláért, ennek 
önállóságaért ! . , . 

Csak ha minden követ megmozdítottunk; ha már 
magunknak többé semmi szemrehányást nem tehetünk 
. . . csak akkor gondoljunk, mint legvégső menedékre : 
az államsegélyre. Mert nem csupán hiúsági kérdés — 
utoljára sem — az az autonómia! 

Isten és az emberek szeretete virrasszon a sáros- 
pataki főiskola élete felett ! 

